Alkitab 
Bahasa Sabu 


Edisi 2000 


Perjanjlan Baru 


MATIUS 


1 1 Nadhe ke ne lapi-lapi huhu ama- 
appu Yesus Kristus, kolo loro Daud, 
kolo loro Abraham. Rai ngati Abraham 
lohe hape ma Daud, ne ngara-ngara 
ama-appu Yesus he na hedhe ke: 

ZTi Abraham ta era ke Ishak, jhe era 
Yakub, jhe era Yehuda nga tuahhu- 
tuahhu no he, jhe era Peres nga Zerah 
(ne ngara ina ro Tamar), jhe era Hezron, 
jhe era Ram, jhe era Aminadab, jhe era 
Nahason, jhe era Salmon, jhe era Boas 
(ina no Rahab), jhe era Obed (ina no 
Rut), jhe era Isai, jhe era Duae Daud. 

3(1:2) 

4(1:2) 

3(1:2) 

6(1-6b) Rai ngati Daud tade dhai hape 
la awe ta hora he do Israel la Babel ne 
ngara ro do bhuki he, na hedhe ke: 
Ngati Daud ta era ke Salomo (ne ina no 
ne, ihi-ammu ri Uria pa uru jhara ne), 
jhe era Rehabeam, jhe era Abia, jhe era 
Asa, jhe era Yosafat, jhe era Yoram, jhe 
era Uzia, jhe era Yotam, jhe era Ahas, 

jhe era Hizkia, jhe era Manasye, jhe era 
Amon, jhe era Yosia, jhe era Yekhonya 
nga tuahhu no he. 

7(1:6) 

8(1:6) 

9(1:6) 

10(1:6) 

11(1:6) 

12 Rai ngati awe hora he do Israel la 
Babel lohe ma awe metana Yesus, ne 
ngara-ngara ro na hedhe ke: Ti Yekhoya 
ta era ke Sealtiel, jhe era Zerubabel, 
jhe era Abihud, jhe era Elyakim, jhe era 
Azur, jhe era Zadok, jhe era Akhim, 
jhe era Elihud, jhe era Eleazar, jhe era 
Matan, jhe era Yakub, jhe era Yusuf 
ddau pa hedhapa Maria ne. Jhe ngati 
Maria do napoanne ke ne metana Yesus 
do pale ta Kristus ne. 

13 (1:12) 

13(1:12) 

15(1:12) 

16(1:12) 

17 Hakku ngati Abraham lohe la ngi'u 
Daud, hari-hari henguru appa huhu 
ddau. Jhe ngati Daud lohe la awe hora 
he do Israel la Babel, henguru appa 
huhu ddau ri. Jhe ngati awe hora he do 

Israel la Babel lohe ma awe metana ne 
Kristus, henguru appa huhu ddau ri. 

18 Mina hedhe ke ne jhara lua metana 
Yesus Kristus. Ina No Maria, do pa dhara 
peddhei ko nga Yusuf. Tapulara nga do 
dho peloko nga'a dae ro, moko ta era ke 
Maria nga kadho. Adho do toi ri Yusuf ne 
lai do naanne ta do ngati Henga Deo. 

19Yusuf dhe heddau do dhai kenanno 
pa dhara uku aigama. Ri do mina har 
re ke ta ddhei ke no ta pehappo ne lua 
peddhei ro, nga do dho tenge ta toi ri 
Maria, mita ie Maria ta do dho mekae 
dhara penaja nga ddau lowe. 

20Pa dhara awe nga peowe ko ri Yusuf 
ne lai do naanne, moko ta nii ke no. 

Pa dhara linii no ne, ta ngadde ke ri 

no heddau naju Muri, do lii pa no, "Wo 
Yusuf kolo loro Daud, bhole meda'u au ta 
peloko nga'a nga Maria, rowi ne ana do 
pa kekara Maria ne, do pemure ri higa 
Henga Deo. 

21 Do ta pemetane ri Maria heddau 
ana momone. Ne ngara do jhamma ta 
pehune ri au tu naiki do naanne, Yesus, 
rowi No ke ne medae ta pemmau-pemati 
ne lubhu harro nga menyilu annuniki 
No." 

22 Hari-hari ne lai do na hedhe, jadhi 
pedute nga do mina mii ne do alle pepale 
ri Muri, do pelake jhara nabi No, do lii 
mina hedhe, 

23"Heddau ana do ngarru do medae ta 
melole jhe metana heddau ana momone. 
Na iki do napoanne do medae ta pehune 
ne ngara No ta Imanuel." (Imanuel lii 
Ibrani, kinga pa lii di, "Deo, do era penau 
hari ta hela'u nga di.") 

24Ta merrai Yusuf, ta tao ke ri no 
pedute nga do mina mii ne do lii naju 
Muri ne. Ta peloko nga'a ke no nga 
Maria. 

23Tapulara ngaddhi dho Maria ta bba'i 
hela'u nga Yusuf tade dhai hape la awe 
kehoo dhara ne Maria. Ta alla pemetana 
ne naiki do naanne, ta pehune ke ri 
Yusuf ne nga No ta Yesus. 

2 lYesus metana pa dhara rae 

Betlehem pa ihi rai Yudea; pa awe 
pereda Duae Herodes. Pa dhara awe do 
naanne ta dakka ke do parri ddau mone 
mmau dha ra jhara lua moto pa ihi liru, 
ngati hebhakka bira dimu la Yerusalem. 

2? Kako ju la mii we ro, pee ri ro nga 
kebhale dete, "Pa mii marra ne Naiki do 
alla pemetana tu ta jadhi duae do Yahudi 

ne? Rowi do ngadde ke ri jhi ne moto 
jhara lua No do hhau pa hebhakka bira 
dimu, pa mina harre ke ne mai jhi tu ta 
ma wie hu nga mejura pa No ke." 

3Ta rangnge ri Duae Herodes ne lai do 
naanne, ta dhai kebhaddi ke no, mina 
harre lema hari-hari ddau pa Yerusalem. 

4Ta lii ke Herodes pa hari-hari kattu 
mone tunu-menahu nga guru-guru 
aigama Yahudi ta la peowu. Moko ta 
kebhali ke Herodes pa ro, "Pa mii ne era 
do ta metana ne Duae do alle pejaje ri 
Deo ne?" 

STa bhale ke ri ro, "Pa dhara rae 
Betlehem pa ihi rai Yudea. Rowi do mina 
hedhe ke ne do bhuke ri heddau nabi, 

$'Au Betlehem, do pa ihi rai Yehuda, 
au Wwonaiki tu-tu dho pa telora hari-hari 
dhara rae do ketoo pa Yehuda. Rowi 
ngati dhara au do medae ta dakka 
heddau ne mone kettau, do ta ma 
bhau-ma bhata ne annu-niki Ya do 
Israel.'" 

7Ta alla pedhanno ne lipejhara do mina 
harre ri Herodes, ta pedoa dhara-dhara 
ke ri no ne mone mmau dhara do ngati 
bira dimu he. Ta kebhali ke ri no pa 

ro nga petu-tu ta parri ke ne jhari ta 
ngadde ri ro ne moto do naanne. 

ŜTa alla pemina harre ta lii ke Herodes 
pa ro ta kako la Betlehem, jhe nga 
litakka do mina hedhe, "Kako we mu la 
kale pewoie-ie ne Naiki do naanne. Kinga 
peabu mu nga No, bhale mu ma peke pa 
ya, mita kako le ya la wiehu nga mejura 
pa No." 

? Moko ta kako ke ne mone mmau dhara 
he. Pa telora rujhara, ta ngadde ke ri ro 
ne moto do ngadde ri ro do pa hebhakka 
bira dimu ne. Dhai mengallu dhara ro 
ta ngadde ri ro ne moto do naanne. Ne 
moto do naanne do peuru-anni nga ro, 
jhe la pengaha pemaddhi nga era Naiki 
do naanne. 

10 (2:9) 

11 Ta maho ke ro la dhara ammu do 
naanne, ta ngadde ke ri ro ne Naiki do 
naanne nga Maria ina No. Ta wiehu nga 
mejura ke ro pa Naiki do naanne, jhe 
boka ri ro ne olu-kohu ro, jhe wie ri ro ne 
bhara jhula ro pa No, mele lara, keminya 
nga hetagi. 

12Ta pehewina ke ro ri Deo pa dhara 
linii mita ie ro ta bhole bhala ri jhara nga 


MATIUS 2.13-16 7 


Herodes. Hakku ta bhale kero la rai ro 
lake jhara rujhara do hewala ri. 

13 Ta ludu le ne mone mmau dhara 
jhara lua moto he, ta pengaddi-anni ke 
naju Muri pa dhara linii pa Yusuf. Ta lii 
ke ne naju Muri ne pa Yusuf, "Herodes 
do nga lua pedabbho ke ta ma kale ta 
pemade ne Naiki do nadhe. Rowi do 
mina harre ke kaddhi we au, aggo we ne 
Naiki do nadhe hari nga ina No, jhe perai 
we la Mesir. Pee we pa ni tade dhai ri ta 
era ne lii Ya pa au." 

14 Ta kaddhi ke Yusuf pa dhara maddha 
do naanne dhangnge, jhe aggu ri no ne 
Naiki do naanne hari nga ina No, jhe 
perai la Mesir. 

15Ta pee ke ro pa ni tade made 
Herodes. Jadhi ne lai do nadhe mita 
petobe ke ne nga ne do alle pepale ri 
Muri do pelake jhara nabi No do mina 
hedhe, "Do ta pedoe ri ya ne Ana Ya 
ngati Mesir." 

16Ta toi ri Herodes ta do alle ke no 
pepebhalle ri mone mmau dhara do 
ngati bira dimu he, dhai bubu tarra no. 
Moko ta pereda ke no ta la pemade 
hari-hari ana momone do pemuri dhue 
bhue ttau la dha'i, pa Betlehem nga rae 

rae do pehedharra he nga Betlehem. 
Jadhi ne lai do nadhe penau nga lipika 
mone mmau dhara he pa Herodes pa 
awe ngadde ne ri ro ne moto do naanne. 

17 Jadhi ne lai do nadhe tu ta petobe ne 
nga ne do pale ri Nabi Yermia, do mina 
hedhe, 

18"Pa Rama do jhalo ke ne litangi pali, 
litangi pedihi noho perajja jaru. Rahel 
do tangi noho dhara taga ana-ana no; 
pedhanno dho ke no nga lihale dhara 
ie rowi do ila ke ne hia nga wewo ro 
hari-hari." 

19Ta alla Herodes pemade, pa Mesir 
ko ma Yusuf, ta pengaddi-anni wari ke 
heddau naju Muri pa Yusuf, pa dhara 
linii. 

20 Ta lii ke ne naju Muri ne pa Yusuf, 
"Ne ddau-ddau do ddhei ta pemade ne 
Naiki do napoanne alla ke pemade. Rowi 
do mina harre ke kaddhi we, aggo we ne 
Naiki do napoanne hari nga ina No, jhe 
bhale we la Israel." 

21 Ta kaddhi ke Yusuf jhe aggu ri no 
ne Naiki do naanne hari nga Maria, jhe 
bhale la Israel. 

22Tapulara dhai pa leto he, ta rangngi 
ke Yusuf ta do Arkelaus, ana Herodes, 

ne do gate ama no ta jadhi duae pa ihi 

rai Yudea. Hakku ta meda'u ke Yusuf ta 
kako la Yudea. Ta alla Muri pepika loro 

jhara pa Yusuf pa dhara linii, ta kako ke 
no la ihi rai Galilea. 

23Pa nii ke no ne pee, pa dhara rae 
Nazaret. Ri do mina harre ke ta tobo ke 
ne nga ne do pale uru ri nabi-nabi jhara 
lua Naiki do naanne: "Do medae ke No 
ta pedoe ta do Nazaret." 

1 Pa awe naanne ta dakka ke Yohanes 
Mone Pejhiu la kebhalla-ae pa Yudea, 
jhe jhari ta peliba lii. 

ZTa lii ke no, "Jharra we mu ngati lubhu 
harro nga menyilu mu, rowi adho ke do 
ta tui ri, do medae ke Deo ta pereda mii 
heddau Duae!" 

3Yohanes ke ne ddau do pale ri Nabi 
Yesaya ne pa dhara lipali no do mina 
hedhe, "Era ne ddau do langu do petoda 
pa dhara padha nga meraddha, 'Pemoke 
we ne rujhara tu Muri; pemere we ne 
rujhara tu No!" 

4Ne bhara pake Yohanes, rrau unta. Ne 
dari wake no ngati kuri, jhe ne bhara 
nga'a no mokebhara nga ei-oni addu. 

>Ae ne ddau ngati Yerusalem, ti hari 
hewue ihi rai Yudea, ngati hari-hari era 

do pehedharra nga Loko Yordan dakka 
langa Yohanes. 

6Ta kelolo ke ri ro hari-hari ne lubhu 
harro nga menyilu do tao ri ro, ta pejhiu 
ke ro ri Yohanes pa pa Loko Yordan. 

7Ae lema ne do Farisi nga do Saduki 
do dakka langa Yohanes, tu ta la pejhiu. 
Tapulara ta ngaddi ro ri Yohanes, ta lii 
ke pa ro, "Mu hedhe ddau do apa do 
kerewe! Nadu ke ne do lii pa mu ta ludu 
mu ngati dhara lua wolo Deo ne hine? 

ŜPedhelo we ri mu pa dhara wui ai-wui 
tao mu ta do jharra ke mu ngati lubhu 
harro nga menyilu mu. 

? Bhole penge ri mu ta do ta ludu mu ti 
dhara lua wolo nga pali ta do Abraham do 
ama-appu ri mu. Henge, ngati wowadu 
do na hedhe lema, do nara ta tao ri Deo, 
ta jadhi ana-appu tu Abraham! 

10Ketaka do moko ke ta petue ne ajhu 
tade dhai hape la amo dha'i-rai. Kepue 
ajhu do nami we do dho bhule nga wue 
do woie do medae ta petue, jhe nabhe la 
dhara rao al. 

11 Pejhiu mu ri ya ri ei-loko we tu ta 
peteleo ta do jharra ke mu ngati lubhu 
harro nga menyilu mu; tapulara ri No 
do medae ta dakka leto ne, do ta pejhiu 

mu ri Henga Deo nga ri ai. No do rihi 
mone-ae ngati ya. Ta tebhe ne helapa 
No he le we jhamma tu-tu dho ya. 

12 Pa dhara wola-abba No do era ke ne 
kerigi-dai tu ta dai nga ta ohe hari-hari 
namuhi tade mmau. Namuhi do mmau 
do ta ihi la dhara hoka, tapulara kaa nga 
hewaku do ta tunu pa dhara rao ai do 
dho i'a made wari." 

13 Pa dhara awe naanne ngati Galilea ta 
kako ke Yesus la Loko Yordan. Pa ni ta 
kako ke No langa Yohanes, jhe ame ta 
pejhio No. 

14 Tapulara ta hakko ke ta nyakke ri 
Yohanes ne liami Yesus do naanne. Ta lii 
ke Yohanes mina he dhe, "Ne pa petu 
ne, ya ri ko ne do ta pejhio ne ri Ama. 
Mina mii ne jhamma, Ama ri ne do dakka 
ta ma pejhio ri ya." 

15Tapulara ta bhale ke ri Yesus pa no, 
"La'a le ko we no pa dhara awe na dhe. 
Rowi ri lai do nadhe ke ne petobe ri di 
hari-hari ne lua ddhei Deo." Moko ta 
pejhio ke Yesus ri Yohanes. 

16Ta alle pepejhio ta hae dhangnge ke 
Yesus ngati dhara ei ne. Ta boka-anni 
hetakka ke liru, jhe ngadde ri Yesus 

Henga Deo do puru mii hengi'u koro 
jhawa he la wokolo No. 

17 Ta alla pemina harre rangnge ke 
hahhi lipedai ngati era do mmau do 
megala, do pali, "Nadhe ke ne Ana Ya, 
Ana hajha nga Ana ddhei ne Ya. No ke 
ne do pemengallo dhara Ya." 

4 1 Ta alla pemina harre ta aggo ke 
Yesus ri Henga Deo la dhara padha 
do keji-kejidho tu ta la hakko ri Wango. 

ZAppa nguru lodho appa nguru rammi 
Yesus ne do dho nga'a do dho nginu. 
Moko ta menganga ke No. 

3Ta dakka ke Wango jhe lii pa Yesus, 
"Au ke ne Ana Deo ne, too? Ki do mina 
harre ma lii we au pa wowadu do na 
hedhe ta bharri-anni ta roti." 

4Ta bhale ke ri Yesus pa no, "Pa dhara 
Buku Lidara-Likewahhu Deo, do era do 
hure do bhuke: 'Ddau raiwawa nara dho 
ta muri mada ngati roti we, tapulara 
lema ti hari-hari lipedai do pale ri Deo.'" 

STa alla pemina harre ta aggo ke Yesus 
ri wango ne la Yerusalem, rae do mmau 
do megala ne, jhe la petito pa bangngu 
Ammu Deo. 

6Ta lii ke ne Wango ne pa Yesus, "Au ke 
ne Ana Deo ne, too? Ki do mina harre, 

riju ko we au ti dhe la dha'i; rowi do 
era do hure do bhuke pa dhara Buku 
Lidara-Likewahhu Deo do mina hedhe, 
'Do ta pepu ma ri Deo ne naju No he ta 
au, Do ta pepu ma ri Deo ne naju No ta 
ma herimo-heruge au, do medae au ta 
henate ri ruai ro, mita do dho goe le ne 
kae Au pa wWwowadu.'" 

/Ta bhale ke ri Yesus pa no, "Tapulara 
pa dhara Buku Lidara-Kikewahhu Deo 
do era do hure du bhuke lema, 'Bhole 
hakko ri au Deo Muri au.'" 

ŜTa alla pemina harre ta aggo ri ke 
Yesus ri Wango ne la hewue lede do 
dhai ketutu, jhe pedhelo pa No hari-hari 
rai-pereda pa raiwawa nga hari-hari lua 
kaja nga kete'e no. 

2Ta lii ke Wango pa Yesus, "Hari-hari 
ne na he dhe do medae ta wie pa au ri 
ya, hadhi we au ta wiehu nga mejura pa 
ya." 

10 Ta bhale ke ri Yesus pa no, "Langnga, 
pejjhau-anni au ngati dhe, Wango! Pa 
dhara Buku Lidara-Likewahhu Deo do 
era do hure do bhuke, 'Do jhamma ke 
mu ta takke pekerihe Muri, Deo mu, jhe 
pemoke titu wata No wel!'" 

11 Pa pedakka rahi ta langnga ke ne 
Wango ne ti nga Yesus, moko ta dakka 
ke naju-naju Deo la pemoke Yesus. 

12 Ta rangnge ri Yesus ta do alle ke 
Yohanes pepemaho la dhara ammu 
bhaddho, ta pehira-anni ke No la Galilea. 

13 Ta pekaddhi ke No ngati Nazaret, jhe 
la pee pa Kapernaum do pa ngidi ei-lobo 
Galilea pa ihi rai Zebolun nga Naftali. 

14 Hakku tao ri Yesus ne lai do nadhe, 
mita tobo ke ne lii do alle pepale ri Nabi 
Yesaya, 

15 "Rai Zebulon nga rai Naftali, do pa 
rujhara do ju la ei-lobo, do pa hebhakka 
Loko Yordan ne, Galilea adho rai do 
Yahudi! 

16 Ddau do muri mada pa dhara lua 
kerabba do ngadde ke ri ro ne weo do 
kelala! Tu do pee pa dhara rai kerabba 
made mada do hhau ke ne weo do 
kehabbha!" 

17 Jhari ti awe do naanne ta jhari ke 
Yesus ta pepeke, "Jharra we mu ngati 
lubhu harro nga menyilu mu, rowi do 
hedharra ke Deo ta ma pereda mii 
Duae!" 

18 Pa dhara nga lappa Yesus pa tabbi 
ei-lobo Galilea, ta ngaddi ke ri No do 

dhue ddau mone jhala, Simon (do pedoe 
lema ta Petrus) nga ari no Andreas. Ro 
do era pa dhara nga jhala nadu'u pa 
ei-lobo do naanne. 

19Ta lii ke Yesus pa ro, "Mai ma pedute 
Ya. Do ta ajha mu ri ya ta jadhi mone 
jhala ddau." 

20Ta kaddhi dhangnge ke ro, hami ne 
jhala ro, jhe pedute Yesus. 

21 Ta kako ke Yesus ri, ta ngaddi ke ri 
No do dhue ddau do pea'a-ari do hewala 
ri, Yakobus nga Yohanes, ana-ana ri 
Zebedeus. Era pa dhara nga habhi jhala 
nga ama ro pa dhara kowa. Ta pedoa ke 
ro hari do dhue ri Yesus, 

22ta kaddhi dhangnge ke ro, hane ne 
kowa ne nga ama ro, jhe la pedute 
Yesus. 

23Pa Galilea, ta bela ke Yesus pekehero 
hari hewue ihi rai do naanne, jhe ajha 
ddau ri No pa ammu-ammu hebhajha. 
Pepeke ri No ne jhara Li Hagha Dhara 
ta do ta pereda ke Deo. Ddau-ddau do 
paddha, peie ri No, mina harre lema ne 
ddau-ddau do lakka ri addha nga hagu. 

24 Ta menyabbha ke ne lii jhara lua 
Yesus ne la hari hewue ihi rai Siria, hakku 
rihi rrau ne ae ddau do dakka langa 

Yesus. Dakka ro nga aggu ddau-ddau 
do lakka ri heworawwu-heworawwuU 
paddha nga do hedui-herui. Ddau-ddau 
do lakka ri rani, do made ki'i nga do 
made hebhakka, ta peie ke ro hari-hari 
ri Yesus. 

25 Dhai ae ne ddau do pedute Yesus 
pa dhara awe do naanne. Era do dakka 
ngati Galilea, ti Dekapolis, ti Yerusalem, 
ti Yudea nga era lema ti rai-rai do pa 
hebhakka Loko Yordan. 

5 1 Ta ngaddi ri Yesus ne ddau lowe he, 

ta ha'e ke No la kolo hewue bhojho. 
Ta alla No pemejaddhi, ta dakka ke ne 
ana hekola he langa No, 

2 moko moko ta jhari ke ta ajha ro ri 
No: 

3"Mangngi nga mengallu dhara tu ddau 
do toi ta do dho bhule ro nga rui nga 
kedi, jhe do titu wata do peketoe-anni 
pa Muri we; ro ke ne do ta jadhi ai-alla 
ngati annu-niki Deo! 

AMangngi nga mengallu dhara tu 
ddau-ddau do hedui nge danni ade; Deo 
ne do medae ta wie pa ro ne hagha hilu 
dhara pemengallu! 

>Mangngi nga mengallu dhara tu 
ddau-ddau do wawa nge danni ade; do 
ta petobe ri Deo ne lijaji-lijaji No pa ro! 

6 Mangngi nga mengallu dhara tu 
ddau-ddau do ddhei ta petobe ne do 
ddhei Deo; Deo do medae ta wie ne lua 
hagha hilu dhara pemengallu pa ro! 

7Mangngi nga mengallu dhara tu 
ddau-ddau do i'a ruba dhara nga ddau 
do wala; Deo do ta ruba dhara lema nga 
ro! 

8 Mangngi nga mengallu dhara tu 
ddau-ddau do mola do henarru ne ade 
ro; do medae ta tade Deo ri ro! 

2Mengngi nga mengallu dhara tu ddau- 
ddau do nga aggu lua pedhuri-pemira pa 
telora ddau raiwawa; do ta hammi ro ri 
Deo ta mii ana-ana ri No! 

10 Mangngi nga mengallu dhara tu 
ddau-ddau do dhui-hape lua hedui-herui 
ta ga tari do petobe ne lua ddhei Deo; ro 
ke ne do ta jadhi ai-alla ngati anni-niki 
Deo! 

11 Mangngi nga mengallu dhara tu mu 
ki kara-menihi mu, dede-merahhu nga 
kara nga waggi mu taga tari Ya. 

12 Nabi-nabi do uru ngati mu lema do 
dhui hape hedui herui do mina harre. 

Mengallu nge nga kehaka dhara we mu, 
ro wi do ae ne pai-pala mangngi do 
pemoke ri Muri tu mu!" 

13"Mu ke ne mongahhi raiwawa. Ki 
melai ne mongahhi do napoanne, do 
nara ri ko ke no ta pemedaddhe bhale 
wari? Bhule dho ke no nga guna, do ta 
hore he ke no jhe jhalle jhe kerupe ri 
ddau. 

14 Mu ke ne teleo raiwawa. Hewue rae 
do pa kolo bhojo do kenia nara dho ta 
pewune. 

15 Bhule dho ddau do pekini lapu jhe 
la hegure ri guhi. Wala dho ke, ne lapu 
do naanne do ta pemejaddhe pa era 
pejaddhi no ma, mita ie ne weo no nara 
ta peteleo pa hari-hari ddau do era pa 
dhara ammu ne. 

16 Mina harre lema ke ne teleo mu do 
jhamma ta kehabbha pa hedhapa ddau, 
mijhi kinga ngadde ri ro ne wui ai-wui 
tao mu do woie ne, do ta wue-waje ke ri 
ro Ama mu do era pa era do mmau do 
megala ne." 

17 "Bhole peege ri mu ta do ne lua 
dakka ya, ta ma peele ne uku do petakke 
ri Musa, nga liajha nabi-nabi. Ne dakka 
ya adho tu ta ma peila ne lai do na 

harre, tapulara tu ta ma peteleo ne lua 
pedabbho do petu-tu ne ngati lai lai do 
na harre. 

18 Henge! Kinga era ko ma liru nga 
raiwawa, ie ta helete he kiadho ie ta 
hedatta he, maji lema ta do hemaddha 
hala, do era pa dhara uku do na poharre, 
adho do medaee ta era do ta peila, 
kinga do dho jadhi dae hari-hari ne 
do na harre! MAT BISMAT.O3 NT BIS 
CHP.03,09/01/87 ANNA INDONESIA 

19Rowi do mina harre ke nadu we do 
pagge hala hahhi ngati lai-lai do dare do 
kewahho do na harre, maji le ta lai do 
rihi hemaddha, jhe ajha ri no pa ddau 
do wala mita tao le mina harre, moko 
ddau do na poanne ke do ta kappi pa 
telora annu-niki Deo. Tapulara nadu do 
pedutu ne lai-lai do dara do kewahhu do 
na harre, jhe ajha ri no pa ddau do wala, 
moko no ke ne do ta jadhi do ketoo pa 
telora annu-niki Deo. 

20Hakku he nge we: Nara dho mu ta 
jadhi annu-niki Deo, ki do dho rihi mu ne 
mappe ngati guru-guru aigama nga do 
Farisi he, pa dhara petobe ne lua ddhei 
Deo!" 

21"Do toi ke ri mu ma ta do pa 
ama-appu di do era ke ne liajha do mina 
hedhe: Bhole pemade ddau, nadu do 
pemade ddau do jhamma ke no ta wole. 

22Tapulara pa dhara awe nadhe, ne lii 
ya pa mu, nadu we, do ta bubu dhara 
hewe nga ddau do wala do ta wole 
no, jhe nadu we do diu nga pedaddha 
ddau do wala, do medae no ta wole pa 
hedhapa Kattu-kattu Aigama. Jhe nadu 
do lii pa ddau do wala ta, 'Do bhodho' do 
jhamma no ta nabhe la dhara rao ai. 

23 Rowi do mina harre ke, kinga era 
heddau ti telora mu do pa dhara ta jho 
le ne bhara jhula no pa Deo, jhe hewene 
ri no ta do era ddau do paddha ade taga 
tari wui ai-wui tao no, 

24 do jhamma ke ri no ta hane ko ne 
bhara jhula no ne, jhe kako la peie ko no 
nga ddau do naanne. Ki alla ke pemina 
harre, jhe itu bhale no la jhole ne bhara 
jhula nga menahu no pa Deo. 

25 Kinga era heddau do pemaho likela 
penaja nga mu, jhe nuni mu la hedhapa 
kattu, marri ai-ai dhangnge we mu ne 
la peie nga no ki do era ko ne awe tu 
mu nga do dho dhai dae mu la hedhapa 
kattu. Ki do adho ke do mina harre do ta 

jhole ke mu ri ddau do naanne la dhara 
wolaabba ddau mone happo hala, jhe 
jhole ri mu ri mone happo hala ne pa 
polisi. Ri Polisi ri ke ne do pemaho mu la 
dhara ammu bhaddo. 

26 Jhe henge we ri mu: Do tatu ke mu 
ta do dho nara dae ta mahhu-anni ngati 
dhara ammu bhaddo ne, ki dho mmau 
dae hari-hari ne lua deda mu ne." 

27 "Do toi ke ri mu ma ta do era ne 
liajha do mina hedhe, 'Bhole kenya la 
nga huka.' 

28Tapulara pa dhara awe nadhe ne 
lii Ya pa mu: nadu do ketarre heddau 
mobanni, jhe matta ne dhara no nga 
mobanni do naanne, ddau do napoanne 
do tao lua kenyo langa huka ke no pa 
dhara ade no. 

22 Kinga namada au do hebhakka 
kedhanga ne do pebune au la dhara 
lubhu harro nga menyilu, wuke we no 
jhe hore! Rowi rihi ie au ta do dho bhule 
nga namada hebhakka ngati maho hari 
heddau au la dhara lua wolo do peloro 
ne. 

30 Kinga ruai au do hebhakka kedhanga 
ne do pebune au la dhara tao lubhu 
harro nga menyilu, atte no jhe hore! Rihi 

ie no ta ele ngati maho au hari heddau 
la dhara lua wolo do peloro ne." 

31"Mina harre lema do era ne liajha 
do mina hedhe: 'Nadu do pehagghi nga 
ihi-ammu no, do jhamma ta wie pa no 
ne huri pehagghi.' 

32Tapulara pa dhara awe nadhe ne lii Ya 
pa mu: nadu do pehagghi nga ih-ammu 
no, jhe do adho ma ne mobanni do 
napoanne do tao lai do woapa, jhe taga ri 
lai do naanne ta tao ke kenyo langa huka 
ne ihi-ammu no ne, ki banga-ammu ri 
ne ihi-ammu no do naanne. Jhe nadu 
do banga-ammu ri nga mobanni do 
alle pepehagghe do naanne, do tao lua 
kenyo langa huka lema ke." 

33"Do lore ke ri mu petoi ma, pa 
ama-appu di do era ke ne liajha do 
nadhe: 'bhole ddhei ta pekewarru-anni 
pa dhara lipejaji'. Ne nga ne lijaji do alle 
pejaje ri au nga pake lihupa pa hedhapa 
Deo, do jhamma ke ta petobe ri au. 

34Tapulara pa dhara awe nadhe ne lii 
Ya pa mu: bhole dhede tu-tu hupa, ie ta 
hupa nga ngara liru balla, rowi liru balla 
era mejaddhi Deo, 

35 je ta hupa nga ngara raiwawa, rowi 
raiwawa era jhalli Deo; kiadho nga ngara 

Yerusalem, rowi no dhara rae Duae do 
ketoo ngara. 

36Bhole dhede lema hupa nga ngara 
kattu au, rowi au mina adho do nara ta 
tao pepudi kiadho pemaddi ne rukattu 
au, maji lema ta helai he we. 

37Ta lii we ta 'oo' kiadho ta 'adho' -- rihi 
ti na harre do dakka ngati Wango ke." 

38 "Do lore ke pe toi ri mu ma ta do 
era ne liajha do mina hedhe: 'namada 
pehure ri namada ma, ngutu pehure ri 
ngutu ma.' 

39 Tapulara ne lii Ya pa mu pa dhara 
awe nadhe: bhole bhalelua takka nui pa 
ddau do tao lua apa penaja nga mu. Ne 
woie kinga era ddau ne do tabbhe ne 
kabha-ranga au do kedhanga ne, hane 
ri we no petabbhe ne do hebhakka keriu 
ne. 

40 Jhe ki nga era do la kelaa penaja 
nga au la hedhapa kattu, jhe lii pa au ta 
mahho ne bhajhu au, wie le we ne juba 
au pa no. 

41Jhe kinga era heddau mone pereda 
do pehahhe au ta hape ne bhara no tade 
hekilo ne jjhau, hape we ri au ri tade 
dhue kilo. 

42 Ki era ddau do ami ne nga we pa mu, 
wie we pa no, ne nga ne do ame ri no. 
Jhe bhole nyakka lema ne ddau do ddhei 
ta pepija ne nga we pa au." 

43"Do lore ke petoi ma ri mu ta do era 
ne liajha do mina hedhe: 'hajha-ddhei 
we nga ihi anga-ihi anga mu; jhe bubu 
dhara we nga ihi muhu-ihi lawa mu.' 

44Tapulara ne lii Ya pa mu pa dhara 
awe nadhe: hajha ddhei we nu nga ihi 
muhu-ihi lawa mu, jhe hebhajha we mu 
tu ddau do dede do dhaba mu, 

43 mi ta ie mu ana-ana Ama mu do era 
pa era do mmau do megala ne. Rowi 
pehhau ri Deo mada lodho, adho ke ta tu 
dau do mola we, tapulara tu ddau do tao 
apa lema. 

46 Rowi ki hajha ki ddhei ke mu titu 
wata nga ddau do ddhei nga mu we tu 
ta nga ri ke hakku ddhei Deo ta bhale 
ne wui ai-wui tao mu do naanne? Ta do 
adho ke ta do mina harre lema ne tao ri 
mone dhuki bhea he? 

4/7 Nga mina harre lema ki pelangu 
ke ri mu titu wata ihi-anga mu we, ne 
nga ke ne do ke rihi pa lai do naanne? 
Ddau-ddau do dho tade Deo lema, do 
tao ne lai do mina harre lema! 

48 Ama mu do era pa era do mmau 
do megala ne do hajha do ddhei nga 
kehamme penaja nga hari-hari ddau. Mu 
lema do jhamma ta tao mina harre." 

6 1 "Henge we, bhole jhagge ri mu ne 

uku-uku aigama he pa hedhapa ddau 
lowe kale mita ngadde ri ro. Ki do mina 
harre ke ne do tao ri mu, nara dho mu 
pai-pala mangngi ngati Ama mu do era 
pe era do mmau do megala ne. 

ZHakku ki wie ri mu bhara ne nga we 
pa ddau do kehia nga gahara, bhole 
pedhire lere-rai jhara lai do naanne, 
hela'u mii do tao ri ddau do ddhei ta kale 
gaa ngara he. Ddau-ddau do na harre, 
ddhei ta tao ne lai-lai do mina harre pa 
dhara ammu-hebhajha, pa rujhara-ae, 
mita ie ro ta nara lipuji ri ddau. Henge 
we, do moko ke ne pai-pala ro kiri tao ke 
ro mina poharre. 

STapulara mu, kinga wie ne nga-nga pa 
ddau, wie we ri mu dhara-dhara, mita do 
dho toi ri ddau do wala. 

4Hane we ne wui ai-wui tao mu do 
naanne pe do dho toi ie tari nadu we, 
wala ngati Ama mu do era pa era do 
mmau do megala ne. Ri No do tarre lohe 
ne nga we ne do tao ri mu, maji le ta pa 

era do pehune-penite. Jhe do medae ta 
wie ne pai-pala pa mu." 

"Kinga hebhajha mu, bhole tao mu 
mii do tao ri ddau do ddhei ta peukuanni 
he. Ddau do mina harre do rihi ddhei 
ro ta hebhajha nga titu pa dhara 
ammu-hebhajha nga pa rujhara-rujhara 
pehapo mita ngaddi ro ri ddau. Henge 
we ri mu, do napoanne ke ne pai-pala do 
hamme dhangnge ri ro. 

ŜeTapulara ki hebhajha mu, maho we 
mu la dhara kama, jhe henabbhi we 
kelae, jhe hebhajha we mu pa Ama mu 
do dho ngadde ne. Do tarre lohe ri Ama 
mu ne nga we ne wui ai-wui tao mu do 
dho ngadde ri ddau ne, jhe do medae ta 
wie ri No pa mu ne pai-pala. 

7Kinga hebhajha mu, bhole ddhei ta 
pekehero-rai mii do tao ri ddau-ddau 
do dho tade Muri. Ne peere ri ro, do ta 
hammi ke ne liami ro, rowi do merai ke 
ne lihebhajha ro. 

8 Bhole tao mu mii do tao ri ro he do 
mina harre. Do toi ma ri Ama mu ne nga 
ne do paralu ri mu, maji lema ta do dho 
ame dae ri mu pa No. 

?Ri do mina harre ke, hebhajha we 
mu mina hedhe, 'Ama jhi do era pa era 

do mmau do megala: Au ke ne Deo do 
Kemolo ne. Ki ie mudhe Au ke ne do ta 
pedhede-peketute. 

10 Au ke ne Duae tu jhi. Ki ie mudhe he 
Au ke ne do pereda pa raiwawa jhe lua 
ddhei Au ke ne do ta pekerihe ne mii pa 
era do mmau do megala. 

11 Wie we pa dhara lodho do nadhe ne 
bhara nga'a do paralu tu jhi. 

12 Pehuba we jhi ngati hala nga ludu jhi, 
mii do alla le ke ri jhi pepehuba ne ddau 
do tao hala penaja nga jhi. 

13 Bhole hani we pepada ne lua manno 
nga kaho jhi pa dhara peabu jhi nga 
ruluji-ruhakku tapulara gole we jhi 
ngati higa nga kuaha Mone tao apa nga 
kedhaha. [Wata Au ke ne Duae do mone 
higa nga pereda nga do dhida do ketutu 
ne lohe la lodho do nami mii ne. Amin.]' 

14Ki do pehuba ke ri mu ne hala ddau 
do tao hala penaja nga mu, do ta pehuba 
lema ne hala nga ludu mu ri Ama mu do 
era pa era do mmau do megala ne. 

15 Tapulara ki do dho pehuba ke ri mu 
ne ddau do tao hala penaja nga mu, pe 
huba le dho ma ne hala-ludu mu ri Ama 
mu do era pa era do mmau do megala 
ne." 

16"Kinga puasa mu, bhole pehebhuru- 
anni mii do tao ri ddau do peuku-anni 
he. Do ta uku ke ro ta pebhuru-anni mita 
toi ro ri ddau ta do era pa dhara nga 
puasa. Henge we ri mu, napoanne ke ne 
pai pala ro do alle ke pehamme ri ro. 

1/Tapulara kinga puasa mu, labbho ne 
tanga mada mu jhe kao peie ne rukattu 
mu, 

18 mita do dho bhule ddau do toi mu ta 
do era pa dhara nga puasa, wala ngati 
Ama mu we ro era pa era do dho ngadde 
ne. Do ngadde ma ri No ne wui ai-wui 
tao mu do dho ngadde ri ddau ne, jhe do 
medae ta hamme ri mu ne pai-pala ne." 

19"Bhole kewore-kebhoke we ri mu 
hari-hari ne unu-oha tu ngi'u mu pa 
danni raiwawa, rowi do medae ta nga'e 
ri naweda nga rutu, jhe hari lema do 
medae ta mena'o ro do mena'o. 

20 Rihi ie ta name ta kale we ri mu 
ne unu-oha do era pa era do mmau do 
megala ne, rowi pa ni adho ke do medae 
ta la peapa ri naweda nga rutu, nga 
adho lema ke do medae ta la menaf'o ri 
do mena'o ri. 

21 Rowi pa mii we ne unu ne oha mu, do 
paanne lema ke ne ade mu!" 

22"Namada, lapu ke tu ngi'u. Ki do 
mmau ne namada mu, moko hari heddau 
ne ngi'u mu do weo do kelala ke. 

23Tapulara we, ki do henunu ne 
namada mu, moko hari heddau ne ngi'u 
mu do kerabba guru-rai ke. Hakku kinga 
ne lapu do pa dhara ngi'u mu ne do 
kerabba ke, moko dhai pedakka kerabba 
tarra ke ne lua kerabba do napoanne!" 

24"Bhule dho heddau he do nara ta 
jhagga tu do dhue ddau muri. Rowi do 
ta rihi ddhei no nga heddau tinga do 
heddau ne. Kiadho no do ta rihi mappe 
nga heddau muri ngati heddau do wala 
ne. Mina harre lema mu. Nara dho mu 
ta jhagga tu Deo lema nga tu onu-oha 
raiwawa do nadhe. 

23 Rowi do mina harre ke, henge we ri 
mu; bhole kedhue-kepapi ne jhara lua 
muri mada mu, ne nga ne do medae ta 
nga'e ta ngino rowi mu, kiadho ne do 
medae ta pake ri mu. Ta do adho ke ne 
muri mada mu ne, do kerihi ti bhara 
nga'a, nga bhara nginu mu, mina harre 
lema ti bhara pake mu? 

26 Heleo ko ri mu dolila jhara dhida. 
Ngaddi dho ro ta kujha nga ta ghattu, 
jhe ngaddi dho ta hali hoka. Maji le ta 

mina harre do piara-peluja ma ro ri Amu 
do era pa era do mmau do megala ne! 
Ta do adho ke ne kebhue mu do kerihi 
ngati kebhue dolila na harre? 

27 Nadu ti telora mu do nara ta pebhue 
ne pemuri mu, maji le ta hekewahhu-ai 
he, ri lua kedhue-kepapi no ne? 

28Ta nga ke mu hakku kedhue-kepapi 
jhara lua bhara pake mu? Heleo we ri 
mu hari-hari bhunga pa dhara padha 
nga meraddha. Ngaddi dho ro ta jhagga 
nga ta mane nga menannu; 

29 tapulara Duae Salomo le miha dhai 
kaja nga kete'e, ngaddi dho no ta nnau 
mii meleke bhunga-bhunga do na harre. 

30 Jhu'u pa dhara padha do muri ko pa 
dhara lodho do nadhe, jhe bhale ma 
balli-rai ne do ta tune pekappu. Maji le 
ta mina harre, pennau mina harre ne 
worawwu meleka ko ma ri Deo. Mina mii 
ri ko mu! Tapulara lohe de dho mu ne 
parahajha! 

31 Bhole kedhue-kepapi jhe lii, 'Ne nga 
ne do medae ta nga'e ri di, kiadho ne 
nga ne do medae ta ngino ri di, kiadho 
ne nga ne ta do me dae ta pake ri di?' 

32 Lai-lai do napoharre do loro ke ne 
ddhei ta hudhekajhe-dhae ri ddau-ddau 

do dho tade Deo. Do ne pa petu ne, 
do lore ke petoi ma ri Ama mu, ta do 
napoharre do jhamma ta era tu mu. 

33 Ri do mina harre ke, pekerihe ko we 
uru jhara, mita Deo ne do pereda pa 
dhara muri ma da mu, jhe jhagge we ne 
lua ddhei No. Moko ne lai-lai do hewala 
he, do medae ma ta wie ri Deo pa mu. 

34 Ri do mina harre ke, bhole kedhue- 
kepapi we ne jhara lua do bhalli-rai 
ne. Rowi do bhalli-rai ne do nga lua 
kedhue-kepapi miha ma. Do waji he ke 
ne lua hedui herui tu lodho dhe, tenge 
dho ke ta pebhue ri." 

7 1 "Bhole henginga ne pebunu hala ri 
mu pa ddau do wala, mita do dho 
henginga le Deo ne pebunu hala pa mu. 

ZRowi do mina mii mu ne henginga 
pebunu hala pa ddau do wala, mina 
harre lema Deo ne medae ta pebunu 
hala pa mu. Ri ruhakku do pake ri mu 
hakku ddau do wala, ruhakku napoanne 
lema ne do ta pake ri Deo ta hakku mu. 

3Ta nga hakku ketarre-lere ri mu huni 
ajhu do era pa dhara namada tuahhu mu 
ne, jhe ne bhalo do pa dhara namada 
mu ne miha, wae dho ta pereha ri mu? 

4Mina mii mu ne nara ta lii pa tuahhu 
mu 'Mai ma hu'e ri ya ne huni ajhu ne 
ti dhara namada au ne,' jhe pa dhara 
namada mu miha do era bhalo helaa? 

> Wo ddau do pote do appi! Arre uru 
jhara ko we ne bhalo do ngati dhara 
namada mu ne miha jhe itu nara ta 
ngadde nga woie ri mu tu ta hu'e ne huni 
ajhu do era pa dhara namada tuahhu mu 
ne. 

6 Bhole wie bhara do mmau pa ngaka, 
mita do dho lure bhale mu ri ngaka do 
naanne. Jhe bhole wie mutiara pa wawi, 
mita do dho jhalle-kerupe ne mutiara ne 
ri wawi do naanne." 

7"Ami we, moko do ta hamme ri mu. 
Kale we, moko do ta nara mu. Kedakku 
we kelae, moko do ta boke tu mu. 

8 Rowi ddau do ami do ta hammi; ddau 
do kale do ta nara, jhe ddau do kedakku 
kelae do ta boke kelae tu no. 

’ Era pa telora mu, heddau ama, ki ami 
roti ne ana no, jhe wie wowadu? 

10 Kiadho ta wie debhoho ki ami nadu'u? 

11 Maji lema mu ta ddau do apa do 
kerewe, do i'a ko ma mu ta wie bhara do 
woie tu ana-ana mu. Mina mii ri ko Ama 
mu do era pa era do mmau do megala 

ne! Lai do rihi woie ne do medae ta wie 
ri No tu ddau do ami pa No. 

12 Tao we ri mu penaja nga ddau do 
wala, mina mii ne lai do ddhei mu ta tao 
ddau do wala penaja nga mu. Napoanne 
ke ne kepue lidara Musa nga liajha 
nabi-nabi." 

13"Maho we jhara kelae do kobho, rowi 
do dhai balla nga telae ne kelae nga loro 
jhara do ju la dhara lua wolo ne, jhe 
do ae ne ddau do lake jhara rujhara do 
naanne. 

14 Tapulara do dhai kobho nga kehahhi 
jhe do dhai hedui ne kelae nga loro jhara 
do aggo ddau ju la dhara muri mada. 
Jhe do hudi we ne ddau dhae ne rujhara 
do naanne." 

15"Meniga we pewoie-ie penaja nga 
nabi-nabi do pote-do appi he. Ki dakka 
ro langa mu, do dakka mii naki'i jhawa 
he, tapulara ne adhe ro do mii ade ngaka 
addu he. 

16Ti wui ai-wui tao ro, do ta tada ma ro 
ri mu, ta nadu ro. Nagti koo nga huki, 
hhau dho wue ago, kiadho wue kepallu. 

17 Ngati kepue ajhu do bebu do ta hhau 
ne wue do woie, ngati ajhu do lara do ta 
hhau ne wue do woapa. 

18 Ngati kepue ajhu do woie hhau dho 
wue do woapa, ngati kepue ajhu do lara, 
hhau dho wue do wole. 

19 Nami we ne kepue ajhu do dho bhule 
nga wue do woie, do ta petue jhe tune 
pekappu ladu-ladu. 

20 Mina harre lema ne nabi-nabi do 
pote-do appi he. Do ta tada ma ro ri mu 
ngati wui ai-wui tao ro." 

21"Adho hari-hari ddau do pedoe Ya ta, 
'Muri, Muri' ne do ta jadhi ta annu-niki 
Deo, tapulara titu wata ddau do petobe 
ne lua ddhei Ama Ya do era pa era do 
mmau do megala ne. 

22Pa lodho pedakka rahi raiwawa, ae 
ddau do ta lii mina hedhe pa Ya, 'Muri, 
Muri ta do adho ke jhi hedhe nga pake 
ngara Au ma ne pedhae ri jhi ne litakka 
Deo ne? Jhe hari lema ta do adho ke pa 
dhara Muri lema ne alla ke ri jhi pehudhi 
nga keluru hari-hari henga kerabba, jhe 
hari lema alla ke petao ri jhi jhajhi ae ne 
lua madalae?' 

23Tapulara do ta bhale ri Ya, 'Tada 
dho mu ri Ya! Ri do mina harre ke 
pejjhau-anni we mu ngati dhe, mu 
hari-hari ddau do tao apa nga kerewe 

24"Owe, ne ddau do dhanno nga tenae 
nga do pedute ne lipedai Ya do nadhe, 
hela'u lema mii ddau do mmau dhara do 
petito ne ammu no pa kolo pahi-ae. 

23 Kinga dakka ke ajjhi, jhe dakka 
ei-waa talo-rai do lere ri raga nga opo la 
malle la kebie ne ammu do naannte, i'a 
dho no kerattu wari ri, rowi do petito pa 
kolo pahi-ae. 

26Jhe nadu ne ddau do dhanno ne 
lipedai Ya do nadhe, jhe adho do pedute 
ne lipedai ya dhe, do hela'u ke mii ddau 
do bhodho do petitu ammu pa woraiwUU. 

27Ki dakka ke ajjhi, jhe dakka ei-waa 
talo-rai jhe do lere ri raga nga opo la 
malle la kebie ne ammu do naanne, do 
medae ta keloli jhe menyalla. Adho ke 
ta apa he we, tapulara do ta menyalla 
kebali-bali la hebhakka-bhakka." 

28Ta moko Yesus ne wie liajha, ta 
madalae ke hari-hari ne ddau do era pa 
anne, ta rangnge ri ro ne liajha Yesus 
ne. 

22 Rowi ajha ri No ne ddau he, do tobo 
ri higa nga kuaha, do pewala ngati 
guru-guru aigama ro he. 

8 1 Ta puru ke Yesus ngati kolo bhojo 

ne, jhe do ae ddau ne do podute No. 

2Pa dhara awe naanne ta dakka ke 
heddau do paddha nadato. Ta la lakku 
rutu ke no pa hedhapa Yesus, jhe lii no, 
"Ama, kinga ddhei Ama, do nara ma ta 
peie ya ri Ama." 

3Ta herae ke no ri Yesus, jhe lii pa no, 
"Do ddhei ya. Ie we au!" Pa dhara awe 
naanne dhangnge ta ele ke ne paddha 
no. 

AMoko ta lii ke Yesus pa no, "Henge we 
pewoie ri au! Bhole pedhire ri au ne lai 
do nadhe ie ta pa nadu we. Tapulara 
kako we au la pengaddi-anni pa mone 
tunu-menahu, jhe ame no ri au ta 
peteleo ta ie ke au ngati paddha dhe. Ki 
alla ke pemina harre la jhole we ri au ne 
bhara tunu nga menahu do mina mii ne 
do lii ri Musa, mii hahhi telia ta ta do ie 
tarra ke au!" 

> Ta dhai Yesus ta maho la Kepernaum, 
ta dakka ke heddau kattu horodhadhu 
Roma la peabu nga No, jhe ame ne lua 
ruba dhara No. 

$"Ama", ane katu horodhadhu do 
naanne, "nnai ne ddau jhagga ya do 
paddha pa ammu ya. Nnai ke no ta 
pekelole he ke pa era bba'i no, i'a dho ke 

nga-nga, do dhai mejanni ke ne paddha 
no." 

/Ta lii ke Yesus pa no, "Medae Ya ta 
kako la peie no." 

ŜTa bhale ke ri kattu horodhadhu do 
naanne, "Tenge dho Ama ta kako la 
ammu ya. Jhamma dho Ama ta hamme 
pa ammu ya. Ta pereda he we Ama. Do 
ta ie dhangnge ma ne ddau jhagga ya 
ne. 

?Rowi ya lema do jhamma ta pewawa- 
anni palipereda do rihi dhida ngati 
ya. Jhe pa dha'i ya ri do era lema ne 
horodhadhu-horodhadhu do jhamma ta 
pedute ne lipereda ya. Ki lii pa heddau ti 
te lora ro, 'Kako we!' ta kako he we no. 
Ki lii pa do wala ri, 'Mai ma dhe!' moko 
ta dakka he we no; jhe ki nga pali ke ya 
pa ddau jhagga ya, 'Tao ko nadhe!' ta i'a 
ta jhagge he we ri no." 

IO Ta rangnge ri Yesus ne nga ne do 
pale ri kattu horodhadhu do naanne, 
dhai tarra Yesus ne madalae. Ta lii ke 
Yesus pa ddau-ddau do pedute No he 
pa dhara awe do naanne, "Dhai tarra 
ne ddau do nadhe. Pa telora do Israel 
pengaddi de dho Ya ta peabu do mii 
mone-ae lua manno ddau do nadhe!" 

llTarra-tarra! Do medae ta ae ddau 
do ta dakka ti bira dimu nga bira waa 
ta ma mengallu nge nga kehaka dhara 
hela'u-la'u nga Abraham, Ishak nga 
Yakub pa dhara Raiwawa Deo do Wowiu 
ne. 

12Jhe moko ri ne ddau-ddau do ne pa 
petu ne do jhamma ta jadhi annu-niki 
Deo do ta nabha la tele, la era do 
kerabba guru-rai ne. Pa ni ke ro do ta 
tangi penina-noho nga perajja-jaru. 

13 Moko ta lii ke Yesus pa kattu 
horodhadhu ne, "Bhale we au, rowi ne 
nga ne do parahajha ri au ne, naanne 
do ta jadhi." Pa dhara awe naanne 
dhangnge ta ie ke ne ddau jhagga kattu 
horodhadhu ne. 

l4Ta kako ke Yesus la ammu Petrus. 
Pa ni ta ngadde ke ri Yesus ne ina ri 
ihi-ammu Petrus ne, era do emo pa era 
bba'i no. 

15Ta bhuje ke ri Yesus pa ruai no, moko 
ta ie dhangnge ke ne emo no. Ta kaddhi 
ke no jhe la pemoko nga'a-nginu tu 
Yesus. 

l6 Ta dhai ta umu ta maddha lodho, ae 
ddau do wujhu ne do aggu ri ddau langa 
Yesus. Ri heubha lipedai we, ne hudhi 

ri Yesus ne henga-henga kerabba do na 
harre nga peie lema ri No hari-hari ne do 
paddha he. 

1/ Hari-hari ne do tao ri Yesus do na 
harre mita tobo ke ne lii do pale ri 
Nabi Yesaya, "No ke Mone dhui-hape 
hedui-herui di nga do peie di ngati lua 
roe nga paddha di." 

18 Dhai ae tu-tu ne ddau do dhidhe 
pekehero Yesus. Ta ngaddi ro ri Yesus, 
ta lii ke Yesus pa ana hekola no he ta 
pekaddhi la hebhakka-rai. 

19Ta dakka ke heddau guru aigama la 
nga Yesus, jhe lii no, "Ama Guru, ddhei 
ta pedute Ama ri ya, ie ta la mii we Ama 
ne kako!" 

20Ta bhale ke ri Yesus, "Ngaka addu 
era nga ro'a nga dolila era nga nyabbhu, 
tapulara Ana Ddau Raiwawa bhule dho 
nga era tu ta pelakku-anni." 

21 Moko ta lii ri ke heddau ngati ddau 
do pedute No he, "Ama, hane ko wue ya 
pebhale ta la pedane ama ya ko uru." 

22Tapulara ta bhale ke ri Yesus pa no, 
"Pedute we Ya ri au, hani ro do made 
pepedana ri ddau ro ma miha do made 
he." 

23Ta ha'e ke Yesus la dhara kowa, mina 
harre lema ne ana hekola No he, do ha'e 
hela'u-la'u nga No. 

24 Ta dakka hewakka ke ne raga nga 
opo do rihi meliri dhara la ei-lobo do 
naanne, hakku ta pengijho-ngajho ke ne 
kowa ne, ne tube ri kolo nawa ne. Yesus 
do bba'i pa dhara awe do naanne. 

25 Ta kako ke ne ana hekola No he la 
peree No, "Ama! Ruba kowe! Ihilaka ke 
di!" mina harre ke ne peka ro. 

26"Ta nga mu hakku meda'u?" ane 
Yesus, "Do kura ko ne lua parahajha 
mu pa Ya." Ta titu ke Yesus jhe jhege 
ne ngallu nga kolo nawa ne. Moko ta 
ketanna tu-tu dhangnge ke ne ei-lobo do 
naanne. 

2/Ta madalae ke ne ana hekola No he 
hari-hari. Ta lii ke ro, "Nadu ke No dhe, 
hakku ta i'a pedute he we ne lipereda No 
ri ngallu nga nawa!" 

28Ta dhai ke Yesus la hebhakka-rai la 
ihi rai Gadara. Pa ni ta dakka ke do dhue 
ddau do wujhu langa Yesus. Ne do wujhu 
do na harre hari do ddhue do dhai ke 
ne bhani nga ddau, hakku bhule dho ke 
heddau he do bhani ta lake jha ra anne. 

23 Ta mahhu-anni ke ro ngati naba ro'a 
raidare he, jhe peka, "Wo Ana Deo, 
ddhei ta nga ke jhi ri au? Adho ke au 
ddhei ta ma wolo jhi, maji lema ta do 
dho dhai dae ne awe ne?" 

30 Rihi dho ne jjhau ngati era do 
naanne, do era hemabba ne wawi do pa 
dhara nga kale nga'a. 

31Ta ami ke ne wango do na harre pa 
Yesus, "Ki do ta lii ma Au ta mahhu-anni 
pa jhi, lii we pa jhi ta maho la dhara 
wawi-wawi do na hidhe." 

32"Kako we!" ane Yesus. Ta mahhu- 
anni ke ne wango he ngati ddau do na 
har re, jhe maho la dhara wawi-wawi he. 
Moko ta perai ke ne wawi do na harre, 
me nyabbha kebali-bali, jhe riju la dhara 
ei-lobo ne, ta made he ke ne wawi he 
paanne. 

33 Moko ne mone bhata-mone bhata 
wawi do na harre ta perai ke la dhara 
rae jhe la pedhiri jhara hari-hari lai do 
alla pejadhi he, mina harre ne jhara do 
dhue ddau do wujhu he. 

34Moko hari-hari ne ddau do pa dhara 
rae ne ta kako ke la peabu nga Yesus. 
Ta ngadde Yesus ri ro, ta huba ke ro pa 

Yesus, mita ie No ta langnga ti ihi-rai ro 
ne. 
1 Ta ha'e ke Yesus la dhara kowa, jhe 
pekaddhi la hebhakka-rai, bhale la 
rae nga kowa No ma miha. 

2 Pa ni ta dakka ke ddau nga aggu 
heddau do made he atta, do meree pa 
era bba'i no. Ta ngaddi ri Yesus ta do 
dhai meramma tarra ne lua manno nga 
kaho ddau do na harre, ta lii ke No pa 
ddau do paddha ne, "Halla-anni we, ana 
Ya! Ne lubhu harro nga menyilu au alle 
ke pepehai-pehuba." 

3Pa anne do era do parri ddau guru 
aigama, do lii pa dhara ade ro, "Ddau do 
nadhe ta kare nga menihe Deo ri No!" 

* Do toi ri Yesus ne nga ne do era pa 
dhara penge ro, hakku ta lii ke No, "Ta 
nga hakku era pa dhara penge mu ne 
lua penge do mina poharre ne worawwu 
woapa? 

SNami ne do rihi memudhe: lii ta, 
'Lubhu harro nga menyilu au do alle ke 
pepehai-pehuba', we lii ta, 'Kaddhi we, 
jhe kako we'? 

$Tapulara pa dhara awe nadhe ta 
peteleo ke ri Ya pa mu, ta do tarra pa 
danni raiwawa do nadhe, Ana Ddau 

Raiwawa do nga higa ta pehuba lubhu 
harro nga menyilu." Ta lii ke Yesus pa 
ddau do made heatta ne, "Kaddhi we, 
jhe aggo we ne era bba'i au, jhe bhale 
we au la ammu-la kemali au." 

/Ta kaddhi ke ne ddau do naanne, jhe 
bhale la ammu no. 

ŜTa ngadde ri ddau-ddau do era pa 
anne ne jhara lai do naanne, ta meda'u 
ke ro, jhe wuewaje Deo, rowi do wie ke 
ri Deo ne higa do dhai mone-ae pa ddau 
raiwawa. 

Ta alla pemina harre ta pekaddhi ke 
Yesus ngati era do naanne. Pa dhara 
nga kako ko ro, ta ngadde ke ri Yesus 
heddau mone hammi bhea, ne ngara no 
Matius era do mejaddhi pa kato no. Ta lii 
ke Yesus pa no, "Mai ma pedute Ya!" Ta 
kaddhi dhangnge ke Matius jhe pedute 
Yesus. 

10 Pa dhara awe ta nga'a Yesus pa 
ammu Matius, ta dakka ke jhajhi ae ne 
mone hammi bhea he nga ddau-ddau do 
ege ta ddau-ddau do hala loro-jhara kako 
he, ri ddau lowe, la nga'a hela'u-la'u nga 
Yesus nga ana hekola No he. 

11 Do era le ne do Farisi he do ngadde 
ne lai do naanne. Ta la kebhali ke ro 

pa ana hekola Yesus he, "Tanga hakku 
nga'a hela'u guru mu nga mone hammi 
bhea nga ddau do apa do kerewe he?" 

12 Do rangnge ri Yesus ne likebhali ro 
do naanne, moko ta bhale ke ri No pa 
ro, "Ddau do ie, kale dho dote, titu wata 
ddau do paddha we. 

13 Hakku ko ta kale toi ne nga ke ne 
lua pedabbho lilolo do pa dhara Buku 
Lidara-Likewahhu Deo do nadhe: 'Ne do 
menangnge ri Ya, ade do era nga lua 
peruba dhara ne, adho bhada tunu nga 
menahu.' Rowi ne dakka Ya, adho ta ma 
pedoa ddau do lajaanni ta ddau do wole, 
tapulara tu ddau do tada ngi'u ta ddau 
do apa do kerewe." 

14 Ta alla pemina harre, ta dakka ke 
ne ana hekola Yohanes Mone Pejhiu 
he langa Yesus. Ta kebbali ke ro, "Ta 
nga jhi hari lema do Farisi he do puasa, 
tapulara ana-hekola Ama he, pi'a dho ro 
ta puasa?" 

is Ta bhale ke ri Yesus, "Mina mii pa 
dhara penge mu hari-hari? Nara marra 
hino tamu-tamu pa dhara hahhi lai-ala 
peloko-nga'a ta hedui ne ade ro ki do era 
hari ko ne mone ngedhe ne nga ro? Do 
bhara tatu ta adho! Tapulara do ta dhai 

ma ne awe, ne mone ngedhe ta aggo 
ti telora ro. Awe do naanne ke jhe itu 
puasa ro. 

16 Bhule dho ddau do kelapu bhajhu 
do dui ri bhalla do wiu. Rowi ne bhalla 
kelapu ne do ta kepudhu jhe pewio rihi 
ae ri ne bhajhu do naanne. 

17 Mina harre lema bhule dho ddau 
do hali ei-ago do wiu la dhara taa-kuri 
do dui. Rowi ne taa-kuri do naanne do 
medae ta mehakka jhe apa, moko ta 
hore ele he ke ne ei-ago do naanne. 
Ei-ago do eiu do jhamma ta hale taa-kuri 
do wiu ma, mita ie hari dhue ta pee ma 
nga ie." 

18 Pa dhara nga pedai lii ko Yesus nga 
ana hekola Yohanes Mone Pejhiu he, ta 
dakka ke heddau kattu ammu-hebhajha. 
Ta la lakku rutu ke no pa hedhapa Yesus, 
jhe lii, "Nnai ke ne ana ya do mobanni ta 
itu ko we ta alla pehappo henga. Ri do 
mina harre, ruba ko we ne dhara Ama ta 
la bhujhe, mita ie no ta muri bhale wari." 

19Ta kaddhi ke Yesus nga ana hekola 
No he penau nga ddau do naanne. 

20Pa telora rujhara ta era ke heddau 
mobanni do henguru dhue bhue ttau ke 
ne lakka ri paddha mili raa, ta dakka ke 

no la pehedharra-anni nga Yesus jhara 
kejhunga. Do penge ri no, "Hadhi ta goe 
he we ri ya ne juba No do ta ie Ya." Ta la 
goe ke ri no ne wui jhalla juba Yesus. 

21 (9:20) 

22Pa dhara awe naanne ta kebhibha ke 
Yesus, jhe ketarre ne mobanni do na 
anne jhe lii pa no, "Petone we ne ade 
au, ana Ya! Taga tari do parahajha ke 
au pa Ya, hakku ie ke au!" Pa dhara awe 
naanne dhangnge ta ie ke ne mobanni 
do naanne. 

23Ta alla pemina harre ta dhai ke Yesus 
la ammu kattu ammu-hebhajha ne. Ta 
ngaddi ke ri Yesus ne ddau do ggai 
ketadu-lalu nga ae ke ddau do kenya'u. 

24Ta lii ke Yesus pa ro, "Mahhu-anni 
ko mu hari-hari! Naiki do nadhe adho ta 
made, ta bba'i he we no." Ta mare ke 
Yesus ri ro hari-hari. 

25 Ta alla pemahhu-anni ne ddau-ddau 
do na harre, ta maho ke Yesus la dhara 
kama ne, jhe parro ri Yesus ne ruai naiki 
do naanne. Ta kaddhi ke ne ana mobanni 
do naanne. 

26 Ta menyabbha dhang nge ke ne lai la 
hari hewue ihi rai do naanne. 

27 Ta pekaddhi ke Yesus ngati era do 
naanne. Pa telora rujhara, ta pedute ke 
No ri do dhue ddau do bhaddu. Ta peka 
ke ro, "Ana Daud, ruba ko we ne dhara 
Au nga jhi!" 

28Ta dhai Yesus ta maho la dhara 
ammu, ta dakka le ke ne do dhue ddau 
do bhaddu he langa No. Ta kebhali ke 
Yesus pa ro, "Do parahajha tarra ke mu 
hari do dhue ta do nara ri Ya ta peie 
mu?" Bhale ri ro, "Parahajha tarra jhi, 
Ama!" 

29 Ta herae ke ri Yesus ne ruai No pa 
namada ro, jhe lii, "Rowi do paraha jha 
ke mu, jadhi we ne nga ne do henao ri 
mu." 

30 Moko ta ngaddi dhangnge ke ro. 

Ta takka lii ke Yesus pa ro, mita bhole 
pepeke ri ro ne lai do naanne, ie ta pa 
nadu we. 

31Tapulara ta kako ke ro jhe la pepeke 
ne jhara lua Yesus pa hari hewue ihi rai 
do naanne. 

32Ta ludu ne do dhue ddau do na harre, 
moko ta dakka ri ke ne ddau nga aggo 
heddau do kewajje ri rani do dho l'a 
pedai lii la nga Yesus. 

33Ta hudhe ke ri Yesus ne rani ne, moko 
pa dhara awe do napoanne dhangnge ta 
i'a ke ne ddau do naanne pedai lii wari. 
Ta madalae ke ne ddau lowe he, jhe lii 
ro, "Pe ngaddi de dho jhi nga lai do mina 
hedhe pa Israel!" 

34Tapulara ta lii ke ne do Farisi he, 
"Kattu wango he ne do wie No ne higa ta 
hudhi ne wango-wango do na harre." 

35 Mina harre ke Yesus ne bela ngati 
hewue rae la hewue rae, ngati hewue 
kejobho la hewue kejobho. Wie ri No ne 
liajha pa ammu-ammu hebhajha, nga pe 
peke ne Li Hagha Dhara jhara lua mina 
mii Deo ne pereda mii heddau Duae. 

Pe ie ddau do paddha heworawwu- 
heworawwu paddha ri No nga ne nga we 
ne era pa ihi pa kuri ro. 

36 Ta ngaddi ri Yesus ne ddau lowe he, 
ta ruba dhara ke No, hala dho ke ro 
mii do bhingu he, jhe i'a dho ke ro tao 
nga-nga, lude dho ke mii ki'i do dho 
bhule nga mone bhata he. 

37 Moko ta lii ke Yesus pa ana hekola No 
he, "Dhai ae ne do ta puru nga ta ghattu, 
tapulara dhai kappi ne mone puru nga 
ghattu. 

38 Rowi do mina harre ke, ami we pa 
Mone muri dhoka ne mita pepu ri No ne 
mone puru nga ghattu ta la puru nga 
ghattu ne ihi habha no he." 

1 O 1 Pa dhara helodho ta pedoa ke ri 

Yesus hari henguru do dhue ddau 
ne ana hekola No he la pekupu. Ta wie 
ke ri No ne higa pa ana hekola he tu ta 
hudhi henga-henga kerabba nga ta peie 
heworawwu-heworawwu paddha nga 
hari-hari hagu nga addha do era pa ihi 
nga kuri ddau he. 

ZNe ngara ro hari henguru do dhue, 
na hedhe ke, Simon (do pale lema ta 
Petrus) nga tuahhu no Andreas, Yakobus 
nga tuahhu no Yohanes, ro hari do dhue 
ana ri Zebedeus. 

3 Filipus nga Bertolomeus, Tomas nga 
Matius mone hammi bhea ne, Yakobus 
ana Alfeus nga Tadeus; 

4jhe ne do pedakka Simon mone jhuru 
kattu ne nga Yudas Iskariot do mone 
pewie Yesus ne. 

STa pepu ke ri Yesus hari henguru do 
dhue ne rasul he, jhe nga litakka, "Bhole 
kako mu la rae ddau-ddau do wala ngati 
do Yahudi. Bhole kako lema la rae-rae 
do Samaria. 

6 Tapulara kako we mu la nga do Israel 
we, rihi-rihi la nganga ro do huli do 
teballi he. 

7Peja'e-pepeke we pa ro jhara lua Deo 
do pereda mii heddau Duae. 

8 Peie we ri mu ddau do paddha; pemuri 
we ddau do made, peie we ddau-ddau 
do paddha nadato, jhe hudhi-keluru we 
hari-hari henga kerabba. Alla ke dhe 
pehammi hari-hari ne na hedhe nga do 
dho bhule nga kebhue. 

2Bhole aggu doi mela-lara, mela pudi, 
kiadho doi mara. 

10Bhole aggu haku ta henata lua ruba 
dhara ddau, bhole aggu bhajhe pe dhue 
bhalla tu pa loro jhara kako, kiadho 
helapa, kiadho kajji. Rowi ddau do 
jhagga, do jhamma ke ta do ta pemoke 
ma ne lua muri mada no. 

11 Kinga dhai mu la dhara rae-dhara 
kowa, kale we ri mu heddau do wae 
ta hammi mu. Pee we mu nga no tade 
pekaddhi mu ngati anne. 

12 Kinga dhai mu ta maho la dhara 
hewue ammu, lii we mu mina hedhe, 'Ki 
ie mudhe he ta wie ri Muri ne lua tarro-ie 
nga menyarro mangngi tu mu hari-hari.' 

13 Kinga hammi ke mu ri ddau-ddau do 
pa ammu do naanne, ne lipelangu mu ne 
do ta eta ke pa ro. Tapulara nadu do dho 
hammi mu, nune wari ne lipelangu mu 
do naanne. 

14 Kinga era ammu kiadho rae do dho 
wae ta hammi mu, kiadho do dho wae 
ta pedhanno nga lii mu, hane ne era do 
naanne jhe latte ne awu do era pa kabha 
jhalla mu ne. 

15 Henge we ri mu! Pa Lodho Pedakka 
Rahi Raiwawa, dau-ddau do pa rae 
Sodom nga Gomora do ta rihi memudhe 
ne nara ta pehai-pehuba ri Deo ngati 
ddau ddau pa rae do nyakka mu he." 

16"Kedu'e we ne nadhe: Pepu mu 
hari-hari ri ya, mii naki'i jhawa la telora 
ngaka addu do bhani. Hari-hari mu do 
jhamma ta i'a pekelakku-anni mii debho 
ho he, jhe ne ade mu do henono-henarru 
mii koro jhawa he. 

17 Jaga nga meniga we mu, rowi do 
medae mu ta kappa ne nuni jhe pera'u 
la hedhapa kattu. Do ta dede ta dhaba 
mu pa dhara ammu-ammu hebhajha. 

18 Do ta nuni ta pera'u mu la hedhapa 
mone pereda nga la hedhapa duae-duae 
taga tari mu ddau pedute Ya. Pa awe 

napoanne ke ne awe do woie tu mu ta 
peteleo ne jhara lua Ya pa ro nga pa 
ddau-ddau do dho tade Deo he. 
19Tapulara kinga aggu ta la pereha 
ne kewallu mu, bhole meghighi ne ade 
mu, jhara ne nga ne do ta pale ri mu, 
kiadho ne nga ne lilolo mu, rowi ne nga 
ne jhamma ta pale ri mu, do ta peke ma 
pa mu pa dhara awe do naanne. 

20 Rowi adho mu ne do pedai lii pa awe 
do naanne adho mu, tapulara Henga 
Ama do era pa era do mmau do megala 
ne, ne pali pelake jhare ubha mu. 

21 Do medae ta jadhi ri heddau do ta 
jhole tuahhu no miha tu ta la pemade. 
Jhe mina harre lema do ta jadhi pa 
telora ama nga ana no. Ana-ana do ta 
pelawa-petaddhu nga ina nga ama ro, 
jhe jhula ro tu ta la pemade. 

22Do medae hari hari ddau ta bubu 
dhara-kanna dhallu nga mu, taga tari 
mu do jadhi ddau pedute Ya. Tapulara 
nadu do makka tee nga wangnge, no ke 
ne do madae ta hamme ne lua helama 
tona ie ne. 

23 Kinga hudhi-peraga mu pa hewue 
rae, perai we mu la rae do wala ri. Peke 
ri Ya pelohe pa mu: Nga do dho moko 

dae ne lappe ri mu hari-hari rae pa 
Israel, do dakka ke Ana Ddau Raiwawa. 

24 Ana hekola adho do ta rihi ngati guru 
no, jhe heddau ddau jhagga adho do 
medae ta rihi ngati muri no. 

25 Do dhai waji ke tu heddau ana hekola 
kinga hela'u ke no nga guru no, mina 
harre lema heddau ddau jhagga ki nara 
ke no ta hela'u nga muri no. Kinga kattu 
dhara ammu ne do pehune ke ne ngara 
no ta Beelzebul, mina mii ri ko ke ne 
ana-oha no. Bhara tatu ta do rihi apa ri 
ko ne ngara ro." 

26"Bhole meda'u we mu pa ddau 
raiwawa. Bhule dho lai do pehune- 
penite, do dho juu ta ngadde, jhe hari 
lema bhule dho lai do wuwuni do dho 
medae ta lebhu. 

27 Ne nga ne do pale ri ya pa mu pa 
dhara awe do kerabba do jhamma ke ri 
mu ta pale pa awe anni-lodho do weo do 
kelala. Ne nga ne do pekewure pa wodilu 
mu, lango petode we pe lamma rai! 

28Bhole meda'u mu penaja nga ro do 
wata ke do nara ta pemade ngi'u dhe 
we, tapulara adho ro do nara ta pemade 
ne hemanga ne. Meda'u we pa Deo do 

nara ta pemade ngi'u nga hemanga pa 
dhara rao-ai do peloro ne. 

29 Dhue ngi'u delo do nara ta walli ri 
hemada doi do rihi wo naiki, maji lema 
ta mina harre ngaddi dho hengi'u he ta 
bui la worai ki do adho ngati lua ddhei 
Ama mu. 

30 Ne ae rukattu pa wokolo mu ne do 
lore ke pe kire hari-hari. 

31 Rowi do mina harre ke, bhole medaf'u. 
Ne kebhue mu do rihi ngati kebhue delo 
do na harre!" 

32"Nadu do mengaku ta no ddau pedute 
ya pa telora ddau lowe, ri ya lema do ta 
hamme no pa hedhapa Ama Ya do era 
pa era do mmau do megala ne. 

33Tapulara nadu do pehile ya pa telora 
ddau lowe, ri Ya lema do ta pehile no pa 
hedhapa Ama Ya do era pa era do mmau 
do megala ne." 

34"Bhole penge ta do ne lua dakka 
Ya ma raiwawa do nadhe do nga 
aggu lua pedhuri-pemira, tapulara lua 
pelawa-petaddhu. 

35 Ne lua dakka ya do ta ma pedhubhe 
ne lua pelawa-petaddhu ngati ana 
momone penaja nga ama no, ana 

mobanni penaja nga ina no, nga ana 
ha'u mobanni penaja nga ina ha'u no. 
36Hakku ne ihi muhu do rihi moneae 
ne, ana-oha pa dhara ammu miha ma. 

37 Ddau do hajha do ddhei nga ama 
no kiadho nga ina no do pekerihe ngati 
hajha nga ddhei penaja nga Ya, jhamma 
dho ta jadhi ddau pedute Ya. Mina har 
re lema tu ddau do rihi hajha nga ddhei 
nga ana no momone kiadho nga ana 
no mobanni, rihi ngati hajha nga ddhei 
penaja nga Ya. 

38Jhe ddau do dho dhuehape ne lua 
hedui-herui no jhe pedute Ya, jhamma 
dho ta jadhi ddau pedute Ya. 

39 Ddau do dhei ta jage ne muri mada 
no, ne muri mada no do ta ele ngati no, 
tapulara ddau do ele ne muri mada no 
taga tari do halla-anni penaja nga Ya, do 
ta hamme bhale wari ri no ne muri mada 
no." 

40"Ddau do hammi mu, napoanne mii 
hamme Ya lema ke. Jhe nadu do hamme 
Ya mii hamme No lema do pepue Ya ne. 

41 Ddau do hamme heddau nabi taga 
tari he ddau nabi, do ta hamme ri no 
lema ne pai-pala heddau nabi. Jhe nadu 
do hamme heddau do woie rowi no do 

tao lua do woie, do ta hamme ri no ne 
pai-pala heddau do lema lai do wole. 

42 Nadu do wie ei ta nginu, maji lema ta 
ei-loko wue he pa hala heddau ti telora 
ddau-ddau do dhai woapa do na hedhe 
taga ta ri no ddau pedute Ya, parahajha 
we, do tatu ke do ta hamme ma ri no ne 
pai-pala no!" 

1 1 1 Ta alla Yesus pewie ne lira'a- 

litakka no pa hari henguru do 
dhue ddau ana hekola No he, moko ta 
pekaddhi ke No ngati era do naanne. Ta 
kako ke No la wie liajha nga la pelebe 
ne litakka do ngati Deo ne pa rae-rae do 
peumu nga era do naanne. 

ZYohanes Mone Pejhiu pa dhara awe do 
naane do pa dhara ammu bhaddo, do 
rangnge ke ro no ne jhara lua jhagga 
Kristus. Moko ta pepu ke ri no do parri 
ddau ngati ana hekola no la nga Yesus, 
tu ta la kebhali pa Yesus, 

3"Ama ke ne do ta dakka ne, pedute 
nga lijaji Deo, we do jhamma ri ko ta 
mate ri jhi heddau do wala ri?" 

4Ta bhale ke ri Yesus, "Bhale we la nga 
Yohanes jhe pika we ri mu pa no, ne nga 
ne do dhanno nga do ngaddi ri mu: 

> Do bhaddu nata ke ta ngaddi, do kai 
nara ke ta kako mola, do paddha nadato, 
ie ke; do hoe nara ke ta rangngi, do 
made muri bhale wari ke, nga Li Hagha 
Dhara do ngati Deo ne do pelebe ke pa 
ddau-ddau do kehia nga gahara. 

6 Mangngi nga mengallu dhara tu ddau 
do dho bhule nga era jhalli tu ta nyakke 
Ya!" 

7 Ta ludu ne ddau-ddau pepu Yohanes 
he, ta jhari Yesus ta pedae ne jhara lua 
Yohanes nga ddau lowe he, ta lii ke No, 
"Ne kako mu la kebhalla-ae, ta la heleo 
ne nga mu la ni? Ta la heleo helai rujhu'u 
do hewi'o ri ngallu ko? 

ŜTa la heleo ne nga hakku kako mu la 
ni? La heleo heddau do nga pake bhara 
do woie? Ddau-ddau do nga nnau bhara 
do mina harre, ddau do pee pa ammu 
duae we! 

9Hakku ki mina harre ta la mii we mu 
ne kako la kebhalla-ae? Tu ta la heleo 
heddau nabi ko? Do petu tarra ma, kita 
ie ta lii do rihi ri ko nga ti heddau nabi. 

10Rowi Yohanes ke ne pedabbho ri 
Buku Lidara-Likewahhu Deo do mina 
hedhe, 'Ane Deo, no ke dhe ne ddau 
pepu Ya, do pepue ke no ri Ya uru jhara 

ngati Au, mita ie ke no ta perawi rujhara 
tu AU.' 

11 Henge we ri mu! Pa danni raiwawa 
do nadhe, bhule dho ke heddau he do ta 
era ri do rihi ngati Yohanes Mone Pejhiu. 
Maji lema ta mina harre, ddau do rihi ne 
hemaddha pa telora annu-niki Deo, do 
rihi ne mone-ae ngati Yohanes. 

12 Rai ngati awe ta pelebe ri Yohanes ne 
lipeliba no lohe ma dhara awe do nadhe 
do peee nga hobha we ne annu-niki Deo 
ri ddau-ddau do ddhei ta jhal li ta kerupu 
ro ri lua higa do pana-ro-ro. 

13Ta dhai ma awe dakka Yohanes, 
hari-hari lipereda Musa nga liajha 
nabi-nabi do pedare ke ne jhara hari-hari 
lai do jhamma ta jadhi. 

14Jhe kinga ddhei mu ta parahajha, 
Yohanes ke dhe Elia, do ne jhara lua 
dakka no dhe do alle ke pepedare. 

15 Ki do nga wo dilu, dhanno we! 

16 Nara ta pehakko nga ne nga ke ri Ya 
neddau-ddau do pa dhara awe nadhe? 
Ro do dho hala ke mii naiki-naiki do 
mejaddhi pa dhara paha he. Ti hekewolo 
pejhaga la hekewolo do wala he, 

17'Ggai ke jhi ketadu lii alu lua mengallu 
nge nga kehaka dhara, bhule dho mu do 

wae ta ledo! Jhoke ke ri jhi ne lii alu lua 
lalu, moko wae dho mu ta tangil!' 

18 Dakka Yohanes -- puasa no jhe adho 
do do nginu ei-ago; lii neddau-ddau he 
pa no, 'Nnai ke do nga wango pa dhara 
no!' 

19Pa awe nadhe ta dakka Ana Ddau 
Raiwawa -- nga'a-nginu No mii pa tima 
he; lii ri ne ddau-ddau he, 'Heleo ne 
ddau na nidhe! Do lala, mone nginu 
mawo, ihi-anga mone dhuki bhea nga 
ihi-anga ddau do nga lubhu harro nga 
menvyilu.' Maji le ta mina harre, ne lua 
uku nga mmau dhara Deo do ta teleo ti 
wue nga wila no." 

20 Moko ta jhari ke ta kara ta menihi ri 
Yesus ne rae-rae do pa dhara ro he, do 
rihi ae ne tao ri Yesus ne lua madalae 
he. Rowi ne ddau-ddau do pa dhara rae 
do na harre, adho do wae ta jharra ngati 
wui ai-wui tao ro do woapa he. 

21 "Apa nga kerewe ke tu au Korasim! 
Mina harre lema ke tu au Betsida! Kita 
unu pala he ne lua-lua madalae do alla 
petao ri ya he pa telora mu, do tao pa 
Tirus nga Sidon do tatu ke ne ddau-ddau 
pa ni ta mala ke ro ne alla pepake bhara 

tada menyaha jhe luna awu pa wokolo 
ro. 

22 Henge we ri mu pa Lodho Pedakka 
Rahi Raiwawa do rihi memudhe pa Deo 
ta pehuba ne lubhu harro nga menyilu 
do Tirus nga Sidon ngati pehuba lubhu 
harro nga menilu mu. 

23 Nga au Kapernaum! Peere marra pa 
dhara penge au ta do au do pedhede 
lohe hape la era do mmau do megala? 
Adho tu-tu mina harre! Do ta nabhe 
au la dha ra rao-ai do kedu-kedaru ne! 
Rowi, kita do tao pa Sodom he ne lua-lua 
madalae do tao pa telora mu he, do 
bhara tatu ke ta era koma Sodom hape 
ma dhara awe do nadhe! 

24 Henge we ri mu, pa Lodho Pedakka 
Rahi Raiwawa do rihi memudhe pa Deo 
ta pehuba ne lubhu harro nga menyilu 
ddau pa Sodom ngati mu!" 

25 Pa awe do naanne ta hebhajha ke 
Yesus, "Ama, Muri do mone higa pa liru 
nga raiwawa! Peha'e ri ya ne kolo lii 
ie-ae pa Au, rowi hari-hari lai do na harre 
do pehune-penite ri Au pa ddau-ddau 
do mmau dhara nga pa ddau do hekola, 
tapulara do peteleo ri Au pa ddau-ddau 
do dho tada nga-nga. 

26 Rowi ro ke ne do pemengallo dhara 
Ama." 

27 Moko ta lii ke Yesus, "Hari-hari lai do 
alle ke pejhole ri Ama pa Ya. Bhule dho 
heddau do tade Ana wala ngati Ama. 
Bhule le dho ma heddau he do tade Ama 
wala ngati Ana, nga pa ddau-ddau do pa 
ro do alle ke pepetade Ama ri Ana. 

28 Mai we ma nga Ya, woo mu hari-hari 
ddau do rogha nga keloe, jhe do toi ke 
ta do mejanni ne lua dhui nga hape, do 
ta wei ke ri Ya pa mu ne lua hagha-hilu 
dhara pemengallu ne. 

29 Pedute we ne lipereda Ya, jhe ajha 
we mu ngati Ya. Rowi Ya dhe do lumu 
do majho nga do wawa nge danni ade, 
moko do ta kehaka ke ne dhara mu. 

30 Rowi ne lipereda Ya he, do pedhubhe 
ne lua mengallu nge nga kehaka, 
jhe ne bhara dhui nga bhara hape 
do pedhue-pehape ri Ya pa mu do 
hema-heletu." 

1 2 1 Pa dhara helodho, Lodho 

Pengaha-ihi, pa dhara nga narru 
Yesus jhara dhara maa gandum, moko 
ata puru ke ne wuri gandum he ri ana 
hekola Yesus he jhe paggu mada ri ro, 
rowi do menganga ke ro. 


MATIUS 12.2-6 62 


ZTa ngaddi ne tao ro ta do mina harre ri 
do Farisi he, moko ta lii ke ro pa Yesus, 
"Heleo ko ri au! Ne ana hekola au hidhe 
do pehihu nga lii pa dhara uku aigama 
di nga jhagge ri ro ne lai do dho ie ta 
jhagga pa Lodho Pengaha-ihi." 

3 Moko ta bhale ke ri Yesus pa ro, 
"Ngaddi dae dho mu ta ajhe ne jhara lai 
do tao ri Daud nga ddau-ddau pedute no 
he pa dhara nga menganga he ro? 

4 Adho do maho Daud la dhara Ammu 
Deo; jhe la nga'a ri no ne roti do alla 
pejhula pa Deo he. Jhe ne do pa petu 
ne, pedutu nga lii pa dhara uku aigama 
di, Daud miha nga ddau-ddau pedute no 
he, adho do ie ta nga'a ne roti do mi na 
harre -- wata ke mone tunu-menahu he 
we ne do ie ta nga'a. 

> We adho dae mu do ngaddi ta ajha pa 
dhara lidara Musa, ta do pa hadhi Lodho 
Pengaha ihi, ne mone tunu-menahu do 
pekako lua jhagga pa dhara Ammu Deo, 
do pehihu nga lai do peato jhara Lodho 
Pengaha-ihi, tapulara ngaddi dho ta lii 
pa ro ta do hala? 

6 Dhanno ko ri mu pewoie ne lii Ya do 
nadhe: pa dhe nee, ne do rihi ngati 
Ammu Deo dhe. 

7Pa dhara Buku Lidara-Likewahhu Deo 
era do hure do bhuke: Lua peruba-dhara 
ke ne do ddhei ri Ya, adho bhada tunu 
nga menahu. Jhe ki ta do tada nga 
petu-tu he mu ne lipedai do maanne, do 
bhara tatu ke mu dho lii ta do hala pa 
ddau do dho bhule nga hala he. 

8 Rowi Ana Ddau Raiwawa do nga higa 
penaja nga lodho Pengaha-ihi." 

?Ta pekaddhi ke Yesus ngati era 
do naanne jhe kako la hewue ammu 
hebhajha. 

10 Pa anne era heddau do made 
hebhakka. Do parri ddau do ddhei ta 
kale ne hala Yesus, ta la kebhali ke pa 
Yesus, "Ie marra ta peie ddau pa Lo dho 
Pengaha-ihi?" 

11 Ki era pa telora mu do nga ki'i 
hengi'u, "Do bunu la dhara ro'a do 
meramma pa Lodho Pengaha-ihi; kale 
marra ri no ne loro jhara ta la arre ne ki'i 
no ne ngati dhara ro'a ne? 

12 Nah, ddau do rihi ne kebhue ngati 
ki'i! Hakku ki do mina harre, do ie ta ruba 
dhara nga ddau pa Lodho Pengaha-ihi." 

13 Ta alla pemina harre ta lii ke Yesus 
pa ddau do made hebhakka ne, "Jhole ne 
ruai au." Ta jhole ke ri ddau do naanne 

ne ruai no, moko pa dhara do naanne 
dhangnge ta ie ke ne ruai no ne, mii do 
helaa ne. 

14 Tapulara ne do Farisi he ta langnga 
ke ti ammu hebhajha ne, jhe la pelii ta 
pemade Yesus. 

15 Do toi ke ri Yesus, ta do ne do Farisi 
he do nga lua pedabbho do woapa 
penaja nga ngi'u No. Hakku ta pekaddhi 
ke Yesus ngati era do naanne, jhe do ae 
ddau do pedute No. Moko ta peie ke ri 
No hari-hari ddau do paddha. 

16Ta pulara ta lii ke Yesus ta bhole 
pejha'e ne jhara lua No pa ddau-ddau do 
wala ri. 

17 Ri do mina harre ke ta tobo le ke ne 
lii do pale ri Deo do pelake jhara Nabi 
Yesaya, 

18 "Nadhe ke ne ddau pepu do jhujhe ri 
Ya ne, ddau do ddhei Ya nga do maddhi 
pa ade Ya. Ne Henga Ya do ta wie ke 
ri Ya pa No, ne lua mola-mira Ya do 
ta pedae-pejha'e ke ri No pa hari-hari 
ddau-rai. 

19Adho ke no do ta pebhata kiadho 
ta peka, kiadho ta lolo lii pa rujhara-ae 
poro-mata. 

20Kelaiwu do bele ri merajhu adho 
medae ta pepade ri No lapu do kelalu ke 
ne weo adho do medae ta pemade ri No. 
Do ta petadi no tu ta tade kajhe dhae ne 
lua mola mira ne; 

21 hari-hari ddau-rai do ta pee nga ito 
nga henao pa No ke." 

22Ta alla pemina harre ta dakka ke 
nga aggo heddau do bhaddu jhe do 
bhangnga ri do maho ri henga kerabba, 
langa Yesus. Ta peie ke ri Yesus ne ddau 
do napoanne, hakku ta i'a ke no pedai 
lii, jhe mina harre lema ta nara le ke no 
ta ngaddi ne nga-nga. 

23Ta madalae ke ne ddau he hari-hari, 
jhe lii ro, "Adho marra ke ta No ke dhe 
ne Ana Daud do alle pejaje ne?" 

24 Ta rangnge ne lii do napoanne ri do 
Farisi he, ta bhale ke ri ro, "Ddau nadhe 
wata ke no ne nara ta hudhi henga 
kerabba, ri do wie ke pa no ne kuaha 
ri Beelzebul kattu ngati henga-henga 
kerabba he." 

25 Do toi ri Yesus ne penge do Farisi he. 
Hakku ta lii ke No pa ro, "Kinga hewue 
rai pereda do menyalla-nyalla pa dhara 
kejie-kejie do pee nga pemuhu-pelawa, 
moko ne rae pereda do napoanne rajja 

dho ke ne janna, Jhe hewue dhara rae do 
kiadho hewue dhara ammu do pee nga 
petobha-pedharru heddau nge heddau, 
rajja dho ke ne me nyalla dhangnge. 

26 Mina harre lema pa dhara rae pereda 
Wango; ki ri hekejie hudhi keluru ne 
kejie do wala he, moko ne rae pereda 
Wango do mina harre do ta menyalla 
kebali-bali ke jhe rajja dho ke ne jhanna. 

27 Lii mu pa Ya ta do ne hudhi ri Ya ne 
wango he ri kuaha ngati Beelzebul. Ki 
do mina harre, nga kuaha nadu ri ke, 
hakku nara ne ddau ddau mu he ta hudi 
wango? Moko ri ddau-ddau mu ma miha 
ne do peteleo ta mu do hala. 

28Tapulara ne hudhi ri Ya ne henga 
kerabba he ri kuaha Henga Deo. Jhe ri 
lai do naanne ke, ne peteleo pa mu ta do 
jhari ke Deo ta pereda pa telora mu. 

22 Mina mii ddau ne nara ta maho la 
dhara ammu heddau do rui tu ta la rabe 
ne unu-oha no, ki do adho do ujhe uru 
jhara ko ne ddau do rui do naanne ne? Ki 
alle ke peujhe ne ddau do rui do naanne, 
jhe itu nara ta la rabe ne unu-oha no ri 
ddau do naanne. 

30Ddau do dho anga jhara nga Ya, no 
ke ne do pa petu ne, ne do pelawa-pe 

taddhu nga Ya. Jhe ddau do dho rabhe 
do dho dharro Ya, no ke ne do peape n 
lua jhagga Ya! 

31 Rowi do mina harre ke, henge we, 
do ki nga dhai ke ddau ta tao lubhu 
harro nga menyilu jhe nga pali likara 
nga menihi, do nara ko no ta pehuba! 
Tapulara ki kare ki menihe ri no Henga 
Deo, adho ke no do nara ta pehuba ri! 

32 Kinga era ddau do pali hahhi lai 
do pelawa-petaddhu nga Ana Ddau 
Raiwawa, do nara ko ma no ta pehuba, 
tapulara kinga kare nga menihe Henga 
Deo ri no, adho ke do nara ri lua 
pehuba, ie ta pa dhara awe nadhe mina 
harre lema pa dhara awe pedakka rahi 
raiwawa!" 

33"Mii ta nara wue do woie, ne kepue 
ajhu ne do jhamma ta do bebu do 
meragi. Kinga do lara do addha, ne wue 
ne do addha do hagu lema. Ngati wue do 
ta tade ma ne kepue ne, kepue do bebu 
do meragi we do adho. 

34Mu ddau do apa do kerewe, mina mii 
ne nara ta pali ne lai-lai do woie kinga 
mu do apa do kerewe? Nenga ne do pale 
ri ubha ne, naanne ke ne do lale ngati 
dhara ade ne! 

35 Ddau do woie do pali ne lai-lai do 
woie rowi no do tobo ri lua do woie. Do 
wala ri ddau do apa do kerewe, ne do 
pale ri no lai-lai do apa do kerewe, rowi 
no do tobo ri lua do apa do kerewe. 

36Hakku, henge we: pa Lodho Pedakka 
Rahi Raiwawa, heddau-heddau do 
jhamma ta hape ri no penaja nga nami 
we ne lipali no do dho bhule nga guna 
he. 

37 Rowi ngati kolo lipali-lipedai mu ma 
miha ne do ta pake ta pehappo ta do 
hala au we adho." 

38Do parri ddau guru aigama nga do 
Farisi ta lii ke pa Yesus, "Ama Guru, jhi 
ddhei ta heleo Ama ta tao lua madalae." 

39 Ta bhale ke ri Yesus pa ro, "Dhai tarra 
ne apa nga langahuka ne ddau-ddau pa 
dhara awe nadhe. Mu ammi ta tao lua 
madalae pa Ya? Wie tu-tu dho pa mu ne 
lua madalae maji le ta hahii he, wata ke 
lua madalae ngati Nabi Yunus we. 

40Yunus tallu lodho tallu rammi ne pee 
pa dhallu lungi-rai. Mina harre lema Ama 
Ddau raiwawa do medae ta tallu lodho 
tallu rammi pa ro'a worai. 

41 Pa Lodho Pedakka Rahi Raiwawa, 
do Ninewe do ta kaddhi hela'u-la'u nga 

ddau pa dhara awe nadhe, jhe do medae 
ro ta kelaa penaja nga ddau-ddau pa 
dhara awe do nadhe. Rowi do Ninewe 
he alla ke ro pejharra ngati lubhu harro 
nga menyilu ro, ta alla ri ro pedhanno ne 
lipeliba Yunus. Tapulara pa dhe pa dhara 
awe nadhe nee ne do rihi mone-ae ngati 
Yunus. 

42Pa Lodho Pedakka Rahi Raiwawa, 
banni-ae ngati ihi-rai Bholou do ta kaddhi 
hela'u-la'u nga ddau-ddau pa dhara awe 
nadhe, jhe do ta titu no ta kelaa penaja 
nga ro. Rowi tu ta la dhanno ne liajha 
Salomo do mone mmau dhara ne, alle ke 
penarro ri no ne loro jhara do rihi jjhau 
ngati kebhihu raiwawa dhe. Tapulara pa 
dhe nee do rihi mone-ae ngati Salomo!" 

43"Ki nga mahhu anni ne henga 
kerabba ngati dhara heddau, do ta bela 
ke no la hebhakka-hebhakka ta la kale 
era do kemangu tu ta pengaha-ihi, 
44tapulara peabu dho no nga era do 
mina harre, moko ta lii ke no, 'Rihi ie 
ya ta bhale la ammu do alle pehane ri 
ya ne.' Ta dhai no la ni, ne ammu do 
naanne era do keliu, do mmau nga do 
kenajjhe. 

43Ta kako ke ne henga kerabba ne la 
aggu do pidu henga kerabba do wala 
do rihi apa ri ngati no. Ta maho ke ro 
la dhara ddau do naanne, jhe pee pa 
anne. Moko ne ddau do naanne jadhi ta 
rihi kepali ri ngati do uru jhara ne. Mina 
harre ke ne do ta jadhi pa ddau-ddau do 
apa do kerewe do pa dhara awe nadhe." 

46 Pa dhara awe nga pedai lii ko Yesus 
nga ddau lowe he, ta dakka ke ina nga 
tuahhu-tuahhu ri Yesus. Ta titu ke ro pa 
tele, jhe nga kale rujhara mita nara ta 
pedai lii nga Yesus. 

47 Ta lii ke heddau ngati telora ddau 
lowe he pa Yesus, "Ama, ina nga 
tuahhu-tuahhu Ama, hhai pa tele ni. Ro 
ddhei ta pedai lii nga Ama." 

48 Ta bhale ke ri Yesus, "Nadu ke ne ina 
Ya? Nadu ke ne Tuahhu-tuahhu Ya?" 

43Ta pejhujhu ke ri Yesus ne ana hekola 
No he, jhe lii No, "Na hedhe ke ne ina 
nga tuahhu-tuahhu Ya. 

>0 Nadu do pedute ne lua ddhei Ama 
Ya do era pa era do mmau do megala 
ne, no ke ne tuahhu ya do momone, do 
mobanni nga ina Ya." 

1 3 1 Pa lodho do naanne dhangnge 

ta pekaddhi ke Yesus ngati ammu 

do naanne jhe kako la mejaddhi la ngidi 
ei-lobo ne. 

2 Dhai ae ne ddau ne do peteni pekehero 
Yesus, rowi do mina harre ke ta kako 
Yesus la mejaddhi pa dha ra hewue 
kowa, jhe ne ddau he do titu pa lahalae 
ne. 

3Ta wie ke liajha ri Yesus pa ddau 
do na harre jhara lua ae lai nga pake 
lipehakku. "Ta era ke heddau mone liba 
wini ta la liba wini," mina harre ke ne 
jhare ri Yesus ne pedhiri No. 

4"Pa dhara liba ne wini he, era ne wini 
he do bunu pa rujhara. Ta dakka ke 
dolila jhe la tutu tade alla ne wini do na 
harre. 

> Era lema do bunu pa era do wowadu, 
ne worai pa anne do menii he we. Ne 
wini-wini do bunu paanne, henginga ne 
muri rowi do menii ne worai ne. 

$Tapulara ta dhai ta dhida lodho, ta 
merajhu ke ne wini do muri he, jhe made 
rowi adho do meramma ne amo he. 

7 Era lema ne wini he do bunu la ro'a 
koo nga huki. Ri koo nga huki he ta muri 
ke pekewowo ne wini do muri he tade 
made. 

ŜTapulara era lema ne wini he do bunu 
pa worai do wwau-bbahha, muri jhe wila 
jhe wue, era do hengahu, era do anna 
nguru nga era lema do tallu nguru wari 
lipa." 

2Ta alla pepedhire ne lipehakku do 
naanne ta lii ke Yesus, "Ki do era nga 
wodilu, dhanno we!" 

IO Ta dakka ke ne ana hekola Yesus he, 
jhe kebhali ro pa Yesus, "Tanga Ama 
hakku pake lipehakku, ki nga pedai lii 
Ama nga ddau lowe hidhe?" 

11 Ta bhale ke ri Yesus, "Rowi do alle 
ke pehamme ri mu ne lua ruba dhara ne 
mita tada mu ne lai do pehune jhara lua 
mina mii Deo ne pereda, tapulara adho 
do wie pa ro. 

12 Rowi nadu do era nga unu-oha, do ta 
wie ke pa no pe rihi ae, mita ie ta era pa 
dhara kereja-kenata. Tapulara nadu do 
dho bhule nga wuru ne nga-nga, moko 
ne nga we do era pa no, maji le ta hudi, 
do ta abbe ngati no. 

13 Mina harre ke, hakku pake Ya 
lipehakku, ki pedai lii ya nga ddau lowe 
he, rowi ro do ngaddi ma, tapulara do 
hela'u mii do bhaddu he; do rangngi ma 

ro, tapulara do hela'u mii ddau do hoe 
he, jhe adho do tada nga nga. 

14Ri do mina harre tobo ke ne do pale 
ri Nabi Yesaya ne, 'Ane Deo: Do pee 
ma ri ro nga dhanno loro, tapulara tada 
dho ro nga-nga; Do heloe loro ma ri ro, 
tapulara tada ro ne nga ne do jadhi. 

15 Rowi ne lua penge ddau-ddau do na 
hedhe do ketabba ke, ne wodilu ro do 
hoe ke nga ne namada ro do pebba'e ke. 
Hakku jadhi ne lai do na hedhe mita do 
dho ngaddi ke ne namada ro, ne wodilu 
ro mita do dho rangngi ke, ne penge ro 
mita do dho tada ke jhe bhale ro ma nga 
Ya moko ta peie ke ro ri Ya.'" 

16 Ta lii ke Yesus pa ana hekola No he, 
"Tapulara mu do dhai mangngi tarra 
rowi do ngaddi ke nga do rangngi tarra 
ke mu. 

17 Henge we ri mu, ae nabi nga ddau do 
pedhanno pa Deo, do ddhei ta ketarra 
ne nga ne do ngadde ri mu pa dhara awe 
nadhe, tapulara ngade dho ri ro. Dhei ri 
ro ta dhanno ne nga ne do dhanno ri mu 
pa dhara awe nadhe, tapulara dhanno 
dho ri ro." 

18"Dhanno we ri mu ne nga ne lua 
pedabbho ngati lipehakku mone liba wini 
ne. 

19 Wini do bunu pa rujhara ne, do hela'u 
ke mii ddau-ddau do dhanno ma ne lii do 
mina mii Deo ne pereda, tapulara tada 
dho nga-nga. Dakka Wango la rabe ne 
nga ne do lebe ne ngati dhara ade ro. 

20 Wini do bunu pa era do wowadu- 
WoOwWadu ne, do hela'u ke mii ddau-ddau 
do dhanno ma ne lii do naanne, jhe 
hamme dhangnge nga mengallu nge nga 
kehaka dhara. 

21Tapulara adho do dhai meramma 
pa dhara ade ro, hakku nara dho 
ta tui ne halla-anni. Ki peabu ke ro 
nga lua hedui-herui, kiadho nara lua 
dede-merahhu taga ri lii napoanne, do 
ta henginga dhangnge ke ro ne naja 
kejhunga. 

22 Wini do bunu pa roa koo nga huki 
he, do hela'u ke mii ddau-ddau do 
dhanno ne lii do naanne, tapulara do 
keba'a-kepapi ne ade ro jhara lua muri 
mada ro, jhe do ddhei ta muri mada 
pa dhara keruka-kerakki. Rowi do mina 
harre ke ne lii do ngati Deo ne, do 

hengappe pekedhaddu pa dhara ade ro, 
hakku i'a dho ke tao wue. 

23 Nga wini do bunu pa era do 
wWwau-bbahha ne, do hela'u ke mii 
ddau-ddau do dhanno ne lii do naanne 
jhe kena'a-ketarra pa dhara ade ro. Dhai 
ne wue ro, era do hengahu, era do anna 
nguru, nga era do tallu nguru wari lipa 
ne wue ro." 

24 Ta pedhire ke ri Yesus hewue 
lipehakku ri pa ddau lowe he, mina 
hedhe ne aneNo, "Kidhai Deo ta pereda, 
ne lua do naanne mii lipehakku do nadhe 
ke: Ta era ke heddau mone liba wini do 
wole pa dhara maa no. 

25 Herammi, pa dhara nga bba'i 
hari-hari ddau, ta dakka ke ne ihi muhu 
ddau do naanne, la liba namuhi widu pa 
telora namuhi gandum do liba ri ddau do 
naanne, ta langnga ke ne ihi muhu do 
naanne. 

26 Ta dhai ta muri ke jhe hobho jhe 
kehabbha, moko ta teleo ke ne widu he. 

27 Moko ta dakka ke ne ddau-nga'a- 
kehiwa he la lii, 'Muri, adho do liba wini 
do woie we Muri pa maa Muri do hewari 
ne.' Ta mina mii hakku era widu do Muri 
pa ni?" 

28Ta bhale ke ri mone muri maa ne, 
'Napoanne wui-ai ngati ihi muhu-ihi 
lawa.' Ta kebhali ke ne ddau nga'a 
kehiwa he, "Mina mii Muri, o'o marra 
muri ta la bhita ri ne widu do na harre?" 

29 Ta bhale ke ri mone muri maa ne, 
"Bhole, rowi ki nga bhita ke ri mu ne 
widu do na harre do ta meradda hari le 
nga gandum he. 

30 Hani ro pemuri hela'u ne widu he 
nga gandum he, tade dhai la awe ghattu 
hine. Do ta lii ma ya hine pa ddau-ddau 
do ghattu he: Kebhoko uru jhara ne 
widu he, ujhu ro jhe tunu. Ki alla pemina 
harre jhe kebhoko ne gandum he, jhe 
hai la dhara hoka." 

31Ta pedhire wari ke ri Yesus hewue 
lipehakku pa ddau lowe he, mii na he dhe 
ne ane No, "Kinga dhai Deo ta pereda, 
ne lua napoanne do mina hedhe ke: 
Henamuhi wosawi ta aggo ke ri heddau 
jhe la kojhe, la kojhe rino la dhara maa 
no. 

32 Ne namuhi wo sawi do naanne do 
dhai kenori. Tapulara ki dhai no ta 
muri, do jadhi ta hekepue ajhu do dhai 
herugu rame, jhe rihi mone-ae nga 
ti hari-hari ajhu do era pa anne. Ta 

jadhi ke no ta hekepue ajhu, hakku ta 
dakka ke dolila-dolila la tao nyabbhu pa 
kelai-kejanga no." 

33 Era hewue lipediri do wala ri ne do 
pedhire ri Yesus pa ddau lowe he. "Ki 
dhai Deo ta pereda, ne lua naanne do 
hela'u ke mii muu, do aggo ri heddau 
mobanni, jhe la pehiwo nga terigu appa 
nguru kilo, ta jadhi ta hewuu hari-hari!" 

34 Hari-hari ne naharre, ajha ri Yesus pa 
ddau lowe he nga pake lipehakku. 

35 Rowi ri mina harre ke ta jadhi ke mii 
lii nabi, "Do ta pake lipehakku ke Ya ki 
pedai lii Ya nga ro; do ta pepeke ke ri Ya 
ne lai-lai do pehune-penite rai ti petari 
ta era raiwawa do nadhe." 

36Ta alla pemina harre ta hani ke ne 
ddau he ri Yesus, jhe maho No la dhara 
hewue ammu. Ta dakka ke ne ana hekola 
No he, jhe lii: "Hakko ko we ri Ama 
ta peteleo pa jhi ne nga ne pedabbho 
lipehakku widu pa telora gandum ne." 

3/Ta bhale ke ri Yesus pa ro, "Ddau do 
liba wini do woie ne, naanne Ana Ddau 
Raiwawa ke. 

38 Maa ne, raiwawa do nadhe ke. 

Wini do woie ne, ddau-ddau do jadhi 

ta annu-niki Deo he ke. Widu he, 
ddau-ddau do anga jhara nga Wango ke. 

39 Thi muhu do la liba wini do woapa 
ne, Wango ke naanne. Awe ghattu ne 
Lodho Pedakka Rahi Raiwawa ke, nga 
ddau-ddau mone ghattu he naju-naju 
Deo ke. 

40 Mina mii ne ujhu ne widu he jhe tunu 
pa dhara rao ai, mina harre lema ke pa 
Lodho Pedakka Rahi Raiwawa hine. 

41 Ana Ddau Raiwawa do ta lii pa 
naju-naju No he ta la kebhoko ngati 
telora annu-niki No he, hari-hari ne ddau 
do pedubhu lubhu harro nga menyilu he, 
nga hari-hari do wala he do tao lai do 
apa do kerewe he. 

42 Do ta nabha ke ro hari-hari la dhara 
rao ai do kedu-kedaru ne; pa ni ke ro 
do ta tangi penina-noho perajja-jaru nga 
era pe kiho ngutu do peloro ne. 

43Jhe ne ddau-ddau do petobe ne lua 
ddhei Deo do ta kelala ke mii mada lodho 
he pa dhara Raiwawa Deo do Wowiu 
ne, do Ama ri ro. Hakku, ki do era nga 
wodilu, dhanno we!" 

44"Ki dhai Deo ta pereda, ne lua ne do 
hela'u ke nga lipehakku do nadhe: ta era 
ke ne puhaka do pedane pa ro'a worai, ta 

ngadde ke ri heddau, ta pedane wari ke 
ri no la ro'a worai. Nga mengallu dhara 
no, ta kako ke no la pe wie hari-hari ne 
unu-oha no, jhe la walle ne worai do 
naanne ri no." 

45 "Ki dhai Deo ta pereda, ne lua ne 
mii lipehakku do nadhe: Heddau ana 
dhaga do kale mutiara-mutiara do dhida 
kebhue. 

46 Ta dhai no ta peabu nga henamuhi 
mutiara do dhai tarra ne wole, ta kako 
dhangnge ke no la pewie ne unu-oha, jhe 
la walle ri no ne womutiara do henamuhi 
do naanne." 

47"Ki dhai Deo ta pereda, ne lua ne do 
pehakko mii jhala doligo la dhara ei-lobo, 
jhe lakka nabbu worawwu nadu'u. 

48 Ta tobo le ne jhala ne, ta nune ke 
la kolo lede ri mone jhala he. Ta alla 
pemina harre ta mejaddhi ke ro jhe 
petala ne nadu'u do na harre: Nadu'u do 
ie takka la dhara hodi, jhe ne nadu'u do 
apa he ta hora he ke ro. 

49 Mina harre ke lai ne pa Lodho 
Pedakka Rahi Raiwawa, naju-naju Deo 
do ta kako la petala ne ddau-ddau do 
apa he ngati ddau-ddau do petobe ne 
lua ddhei Deo. 


MATIUS 13.50-55 80 


>0 Ne ddau-ddau do tao apa nga kerewe 
he do ta hora la dhara rao ai. Pa anne ke 
ro do ta tangi penina noho perajja-jaru." 

>l "Tada ke mu hari-hari ne lai do na 
harre?" ne kebhali ri Yesus pa ro. "Tada 
ke Ama ee!" ne bhale ari ro. 

S2 Moko ta lii ke Yesus pa ro, "Ri do 
mina harre ke, nadu we ti telora guru 
aigama he do jadhi ke ta annu-niki Deo, 
hela'u ke no mii heddau muri ammu do 
pemahhu ne bhara-bhara no do wiu nga 
do dui ngati era takka he." 

>3 Ta alla Yesus pepedhiri hari-hari ne 
lipehakku do na harre, ta pekaddhi ke 
No ngati era do naanne, 

94jhe bhale la rae nga kowa No. Pa ni ta 
kako ke No la ammu hebhajha, jhe wie 
liajha pa ddau he, moko ne ddau-ddau 
do dhanno-do tenae ne liajhe No ne, 
dhai madalae. Ta lii ke ro, "Ngati mii ne 
ddau do nadhe ne nara lua mmau dhara 
do mina hedhe ne worawwu? Jhe ti mii 
ke No ne nara higa tu ta tao lua madalae 
do mina hedhe? 

>> Ta do adho ke No dhe ana heddau 
tuka ajhu? Ta do adho ke ta Maria ma 
ne ina No; jhe ne tuahhu-tuahhu No he, 

wala dho ke ti Yakobus, Yusuf, Simon 
nga Yudas? 

>6 Nga do adho ke ne nawanni No he 
do pee pa dhe lema? Ngati mii ke No ne 
nara hari-hari ne nahedhe?" 

>7 Moko ta nyakke he ke Yesus ri ro. 
Ta lii ke Yesus pa ro, "Heddau nabi pa 
mii we no do takke pekerihe ri ddau, 
tapulara pa rae nga kowa no, jhe pa 
ammu nga kemali no nara dho no ta 
takke pekerihe." 

S8Rowi do mina harre ke, wae le dho 
ma ke Yesus ta tao ri ne lua madalae pa 
era do naanne, rowi ne ddau-ddau do 
paanne adho do wae ta parahajha. 
14 1 Pa dhara awe naanne Herodes, 

mone pereda pa ihi rai Galilea, do 
rangngi ke hari-hari ne jhara lua Yesus. 

2 Ta lii ke Herodes pa pegawai-pegawai 
no he, "Do tatu ke ta nadhe ke Yohanes 
Mone Pijhiu, do alla ke pemuri wari ri! Ri 
do mina harre ke, hakku do nga higa No 
ta tao lua madalae." 

3 Rowi uru jhara ngati do naanne 
do alla ke Herodes pe lii ta kappe 
Yohanes jhe petuke, jhe pemaho la 
dhara ammu bhaddo. Hakku tao Herodes 
mina poharre, taga ngati lai Herodias, 

ihi-ammu ngati Filipus, tuahhu no ma 
miha. 

ARowi do ngaddi Yohanes ta lii mina 
hedhe pa Herodes, "Ie dho au ta peloje 
Herodias!" 

> Do ne pa petu ne do ddhei ke Herodes 
ta pemade Yohanes, tapulara do meda'u 
no penaja nga ddau lowe, rowi Yohanes 
do periho ri ro ta heddau nabi. 

6 Pa awe pehewene ri Herodes ne lodho 
metana no, ta ledo ke ne ana mobanni 
ri Herodias pa hedhapa hari-hari ddau 
do era paanne. Dhai mengallu dhara 
Herodes ne heleo ne ledo ana mobanni 
do naanne, 

7 hakku ta jaji ke Herodes nga dhede 
hupa pa ana mobanni do naanne, ta ne 
nga we ne do ta ame ri no, do ta wie pa 
no. 

ŜTaga tari do pedide ri ina no, moko 
ta lii ke ne ana mobanni do naanne, 
"Ne ame ri ya, kattu Yohanes Mone 
Pejiu, ta wie pa ya pa dhara awe nadhe 
dhangnge, jhe do takke pa dhara hewue 
dhula!" 

Ta rangnge lii ami do naanne, dhai 
hedui ne ade Herodes. Tapulara rowi do 
alla ke no pepehupa pa hedhapa tamu 

no he, ta lii ke no ta petobe ne lii ami 
ana mobanni do naanne. 

10Ta pepu ke ddau ri Herodes la ammu 
bhaddo ne tu ta la atte kattu Yohanes. 

11 Ta alla pemina harre ta aggo ke ne 
kattu Yohanes ne la dhara, do takke 
pa dhara hewue dhula, jhe wie pa ana 
mobanni do naanne. Ta aggo ke ri ana 
mobanni do naanne, jhe la wie pa ina no. 

12Ta alla pemina harre, ta dakka ke ne 
ana hekola Yohanes he la aggo ne ngi'u 
Yohanes ne jhe la pedane. Moko mina 
harre ta kako ke ro jhe la peke ne lua 
made Yohanes ne pa Yesus. 

13 Ta rangnge ri Yesus ne lai do naanne, 
ta ha'e kowe ke No miha-miha jhe 
pekaddhi ngati era do naanne, la hahhi 
era do keliu. Tapulara ta dhai ta rangngi 
ne ddau-ddau he jhara lai do naanne, ta 
mahhu-anni ke ro ngati rae ro jhe kako 
la pedute Yesus narru jhara kolo lede. 

14 Ta dhai Yesus ta puru ngati dhara 
kowa ne, jhe ngaddi ri No ne ddau lowe 
he, ta ruba dhara ke No nga ro. Ta peie 
ke ri No ne ddau-ddau do paddha do era 
pa telora ro he. 

15Ta maddha lodho, ta dakka ke ne 
ana hekola Yesus he, jhe lii ro pa Yesus, 

"Maddha ke lodho, jhe ne era do nadhe 
do jjhau ngati rae nga kowa. Rihi ie Ama 
ta lii pa ddau do na hedhe ta bhale, mita 
ie ro ta la walli nga'a nginu la dhara rae 
hidhe." 

16Ta lii ke Yesus pa ro, "Tenge dho ro 
ta kako, wei ri mu we ro ne nga'a ne 
nginu." 

17 Ta bhale ke ri ro pa Yesus, "Ne do 
era pa jhi, wata ke lammi kedalli roti nga 
dhue ngi'u nadu'u we." 

18 Ta lii ke Yesus pa ro, "Aggu ne 
napoharre ma dhe." 

19Ta lii ke No pa ddau he ta mejaddhi 
pa rujhu'u. Ta aggu ke No ne roti do 
lammi kedalli he nga nadu'u do dhue 
ngi'u he. Ta tengara ke No la liru jhe 
peha'e ri No ne kolo lii ie-ae pa Deo. Ta 
alla pemina harre ta pipi-pipi ke ruai No 
ne roti do na harre, jhe jhula pa ana 
hekola No he, tu ta la pekepala pa ddau 
lowe he. 

20Ta nga'a ke ro hari-hari tade bbhahhu 
keni'i-ni'i. Ta alla penga'a he, ta pekupu 
ke ri ana hekola he ne do rihi ri ro he; 
tobo henguru dhue hope. 

21 Ne do nga'a he pa dhara awe do 
naanne, era ma ta do lammi tabbha 
ddau he, kire de dho mobanni nga na iki. 

22Ta alla pemina harre, ta pepu ke ri 
Yesus ne ana hekola No he ta pekaddhi 
uru jhara ngati No la hebhakka-rai. Pa 
dhara awe do naanne lema ta lii le ke 
Yesus pa ddau lowe he ta bhale. 

23Ta ludu le ne ddau lowe he, ta ha'e 
ke Yesus miha la hewue bhojo, tu ta la 
hebhajha. Lohe la telora maddha era ko 
ma Yesus miha-miha pa era do naanne. 

24Pa dhara awe do naanne lema ne 
kowa do ha'e ri ana hekola No he do 
dhai jjhau ke la telora eilobo ne. Do 
pengidhi-ngadho ke ne kowa ne ri kolo 
nawa, rowi do dakka ngallu ti hedhapa. 

25 Pa telora wabba tallu nga wabba 
anna jhammi-ae, ta dakka ke Yesus la 
nga ro, jhe do kako pa dhida ei ne. 

26 Ta kebaddi ke hari-hari ne ana hekola 
No he, jhe peka, "Wango!" do dhai 
meda'u tarra ro hari-hari. 

2/Ta bhale dhangnge ke ri Yesus, 
"Peketanna-anni! Ya, Bhole meda'u!" 

28 Moko ta lii ke Petrus, "Ki do tarra ma 
au ta Yesus, lii we pa ya ta ka ko ju la 
anne le pa dhida ei." 

29 Ta bhale ke ri Yesus, "Mai we au," ta 
puru ke Petrus ngati dhara kowa ne, jhe 
kako ju la nga Yesus. 

30Tapulara dhai ta heleo ri Petrus ta do 
dhai tarra ne ngallu nga kolo dahi ne, ta 
meda'u ke no jhe jhari ta janna. Ta peka 
dhangnge ke no, "Muri, ruba ko we nga 
ya." 
31Ta jhole dhangnge ke ri Yesus ne 
ruai No, jhe kappe Petrus, nga lii pa 
"Petrus, Petrus, Petrus au dhe ddau do 
kura lua parahajha. Ta nga hakku kepapi 
au penaja nga Ya?" 

32 Moko ta ha'e ke ro hari do dhue la 
dhara kowa ne, moko ta ketanna le ke 
ne ngallu ne. 

33 Moko ne ana hekola Yesus he, ta 
mejura ke pa hedhapa Yesus. Ta lii ke 
ro, "Tarra, Muri ke ne Ana Deo ne!" 

34Ta dhai ro la hebhakka-rai, ta puru 
ke ro pa Genesaret. 

33Ta dhai ta ngadde ri ddau-ddau do 
era paanne ta Yesus ne do dakka ne, ta 
pelebe ke ri ro la hari-hari kebhihu ihi rai 
do peumu nga rae do naanne. Moko ta 
aggu ke hari-hari ddau do paddha la nga 
Yesus. 

36Ta ammi ke ro pa Yesus, kita ie he, ta 
bhuje hewe ri do paddha la nga Yesus. 
Ta ami ro pa Yesus, kita ie he, ta bhuje 
hewe ri do paddha he ne wui jhalla juba 
No. Hari-hari do bhuje ne wui jhalla juba 
Yesus he, ta ie he ke ngati lua paddha 


ro. 
1 = lHekewolo do Farisi nga do 

parri ddau guru algama ngati 
Yerusalem ta dakka ke la nga Yesus. Ta 
kebhali ke ro pa Yesus, 

2"Ta nga ne ana hekola Au he, 
hakku jhalle-kerupe ne uku nga hadha 
ama-appu di? Ki dhai ro ta nga'a, adho 
do lonye raui uru jhara pedutu nga 
hadha ama-appu di!" 

3Ta bhale ke ri Yesus, "Jhe ta nga lema 
mu hakku jhalle-kerupe ne lipareda Deo, 
rowi do ddhei mu ta pedute ne uku nga 
hadha ama-appu mu? 

ARowi do lii Deo, 'Takka we pekerihi 
ama nga ina mu', jhe, 'Nadu do kara nga 
menihi ama nga ina no, do jhamma ta 
wole pemade no.' 

?Tapulara wie ri mu ne liajha: kinga lii 
ddau pa ina nga ama no, 'Ne nga ne do 
jhamma ta wie ri ya pa ama nga ina, alle 
ke ri ya pe jhole pa Deo,' 

6 moko ne ddau do na po anne adho ke 
do tenge ri ta takka pekerihi ina nga ama 
no. Hakku uku nga hadha ama-appu mu 
ta pehewa'o ke ri mu ne lipedao Deo. 

7Mu hedhe do potedo appi tarra! Do 
petu tarra ke ne do pedare ri Yesaya ne 
jhara lua mu, do mina hedhe, 

8 'Mina hedhe ke ne ane Deo: Ddau- 
ddau do na hedhe ne wie hu nga mejura 
pa Ya wata ke pa kuri-nyoro he we, 
tapulara ne ade ro do jjhau ngati Ya. 

?Parahuma he we ro ne wie hu nga 
mejura pa Ya, rowi lai do peato ri ddau 
raiwawa we ne do ajha ri ro jhe ne na 
poharre do ege ta mii lai do peato ri Ya 
ke.'" 

10 Ta pedoa ke ri Yesus ne ddau-ddau 
do na harre, jhe lii pa ro, "Dhanno kowe 
ri mu, mita ie mu ta tada. 

11 Ne do maho la dhara ubha, nara dho 
ta perue-petaru ddau, titu wata ke do 
mahhu ngati dhara ubha ne we ne do 
nara ta perue-petaru ddau." 

12 Moko ta dakka ke ne ana hekola 
Yesus he, jhe lii pa Yesus, "Toi ri Ama 
ne do Farisi he hhei do hala pa dhara, ta 
dhai ta rangnge ri ro ne lipedai Ama ne 
do mina harre?" 

13Ta bhale ke ri Yesus, "Naajhu do nami 
do adho do halle ri Ama Ya do era pa era 
do mmau do megala ne do ta bhete. 

14 Bhole pedhuli nga do Farisi he. Ro 
hidhe kattu-kattu do bhaddu, jhe ki do 
bhaddu pera'u do bhaddu, moko do ta 
bunu la dhara ro'a." 

15Ta lii ke Petrus, "Ruba ko we ne 
dhara Ama ta peteleo ko ne lipehakku do 
naanne pa jhi." 

l6 Ta bhale ke ri Yesus, "Tada dae dho 
mu? 

17 Ta do dho toi dae ri mu, ta ne do 
maho la dhara ubha, jhe dalle la dhallu, 
do ta mahhi-anni la kejhunga? 

18 Tapulara do mahhu-anni ngati 
dhara ubha, do dubhu ngati dahra ade, 
napoanne ke ne do ta perue-petaru 
ddau. 

19 Rowi ngati dhara ade ke dubhu ne 
lua-lua penge do woapa, do pedidi ddau 
ta pemade ddau, kenyo-langa-huka, ta 
tao ne lai-lai do woapa, loi-mena'o, wie 
ne lilolo do pote do appi nga kara menihi 
ddau. 

20 Lai-lai do na harre ke ne do perue- 
petaru ddau, addho taga tari nga'a ri 
ruai do dho lonye ne." 

21Ta alla pemina harre ta pekaddhi ke 
Yesus ngati era do naanne, jhe kako la 
ihi rai do peumu nga rae Tirus nga Sidon. 

22Heddau mobanni do Kanaan ngati ihi 
rai do naanne, ta dakka ke la nga Yesus 
nga peka, "Wo Ana Daud, ruba kowe 
ne dhara Au nga ya! Nnei ne ana ya do 
mobanni, do lakka ri wujhu. Nnei do dhai 
hedui tarra no." 

23 Bhale dho ri Yesus ne liami mobanni 
do naanne. Ta dakka ke ne ana heko 
Yesus he la nga Yesus, jhe ame No, 
"Ama, lii kowe pa mobanni do na nidhe 
ta langnga ti dhe. Wata ke no ta pee nga 
toli we pa kejhunga di!" 

24 Ta bhale ke ri Yesus, "Ya dhe ne 
pepue wata ke ma nga do Israel we 
miha, rihi-rihi ma nga ro do huli do 
teballi he." 

25 Ta dakka ke ne mobanni do naanne 
la nga Yesus jhe mejura pa hedhapa No 
jhe lii, "Ruba ko we nga ya Muri yaee." 

26Ta bhale ke ri Yesus, "Jhamma dho ta 
aggu nga'a unu naiki jhe ligo wie ngaka." 

2/Ta bhale ke ri mobanni do naanne, 
"Do petu Muri yaee, tapulara ngaka lema 
do jhamma ta nga'a ne tebui do ngati 
meja muri no." 

28 Moko ta lii ke Yesus pa no, "Ina, do 
dhai tarra ne mone-ae lua manno nga 
kaho au! La'a we no, jadhi we mina mii 
ne do ddhei au ma!" Pa dhara we naanne 
dhangnge ta ie ke ne ana mobanni do 
naanne. 

29 Ta pekaddhi ke Yesus ngati era do 
naanne, jhe narru No ore ngidi Eilobo 
Galilea. Ta ha'e ke No la kolo bhojo jhe 
mejaddhi No paanne. 

30 Ae ddau do dakka la nga No, nga 
aggu ddau do padha kai, do bhaddu, do 
made heatta, do bhangnga nga ae ri ko 
do paddha do wala he ri. Ta la takka 
ke ri ro ne ddau-ddau do paddha he la 
hedhapa Yesus. Ta peie ke ri Yesus ne 
ddau-ddau do na harre. 

31 Ne ddau lowe do era pa anne, ta 
madalae tu-tu ke, ta ngaddi ri ro, do 
bhangnga nara ke ta pedai lii, do kai ie 
ke, do made heatta nara ke ta kako, do 
bhaddu nara ke ta ngaddi. Ri do mina 
harre ke ta wue-waje ke Deo do Israel ri 
ro. 

32Ta alla pemina harre ta pedoa ke ri 
Yesus ne ana hekola No he, jhe lii No pa 
ro, "Ta alle we ne dhara ya penaja nga 
ddau lowe do na hedhe. Tallu lodho ke 

ro ne hela'u-la'u nga Ya, jhe pa dhara 
awe nadhe bhule dho ke ro nga nga'a 
nginu. Dhae dho ri ade ya ta pebhale ro 
nga menganga, meda'u ya ta keloli ro pa 
rujhara kako." 

33Ta kebhali ke ne ana he pa Yesus, 
"Pa mii ke di ne nara nga'a-nginu pa era 
do keliu-kejidho nadhe tu ddau do mina 
hedhe ne worawwu ae?" 

34Ta kebhali ke Yesus pa ro, "Henga ne 
ae roti do era pa mu?" "Hee pidu bhue, 
nga parri ngi'u nadu'u naiki," ne bhale ri 
ana hekola he. 

35 Moko ta lii ke Yesus pa ddau lowe he 
ta mejaddhi pa worai. 

36 Moko ta aggu ke ri Yesus ne roti do 
pidu bhue he nga nadu'u he, jhe peha'e 
No kolo lii ie-ae pa Deo. Ta alla pemina 
harre ta pipi-pipi ke ri No ne roti nga na 
du'u he, jhe wie pa ana hekola he. Ta la 
pebhagi-bhagi ke ri ro pa ddau lowe he. 

37 Ta nga'a ke ne ddau-ddau do na 
harre ta bbahhu le. Ta alla ro penga'a, 
ta pekupu ke ri ana hekola he, ne do rihi 
he, tobo pidu bhue hope. 

38Ne ae ddau do nga'a he, momone ko 
we do appa tabbha ddau, adho dae do 
kire mobanni nga naiki. 

39 Ta alla pemina harre ta lii ke Yesus 
pa ddau lowe he ta bhale. No miha ta 
ha'e ke la hewue kowa jhe pekaddhi la 
ihi rai Magadan. 

1 6 1 Ta dakka ke do parri ddau do 

Farisi nga do Saduki la nga Yesus 
do nga lua pedabbho ta kale ne hala No. 
Ta ame ke Yesus ri ro ta tao lua madalae 
tu ta peteleo pa ro ta do tarra No do 
dakka ngati Deo. 

2Ta bhale ke ri Yesus, ("Ki pa dhara 
nga ta janna ke lodho, lii mu, 'Awe do 
wole lodho dhe, rowi do mea ihi liru.' 

3Jhe pa dhara awe jhammi-ae, ane 
mu, 'Medae ta ajjhi lodho dhe, rowi do 
mea-mamo hi liru.' Nah, i'a mu ne peira 
ihi liru nga heleo ne nga do era pa ni, 
tapulara we, ia'a dho mu ne peira ne 
telia-telia ngati awe do nadhe!"] 

4"Dhai tarra ne apa-kedhaha nga 
langa-huka ne ddau-ddau do pa dhara 
awe nadhe. Ami mu pa Ya ta tao lua 
madalae, bhule dho do ta pedhelo pa 
mu, wata ke lua madalae Nabi Yunus 
we." Ta alla pemina harre, ta hani ke ro 
ri Yesus, jhe kako ngati nanne. 

STa dhai ne ana hekola Yesus he la 
hebhakka-rai, ta toi ke ri ro, ta do ballu 
ro ta do dho aggu roti. 

6Ta lii ke Yesus pa ro, "Meniga ie we 
mu nga ti muu do Farisi nga do Saduki 
he." 

/Ta rangngi ri ana hekola he, ta lii ke 
ro heddau pa heddau, "Hakku lii No mina 
hidhe rowi adho di do era aggu roti." 

8 Do toi ri Yesus ta ne nga ne do pedai ri 
ro he, hakku ta lii ke No, "Ta nga hakku 
ta jadhi hahhi lai pa mu taga tari do dho 
bhulu mu nga aggo roti? Mu hedhe do 
kura ko ne lua parahajha! 

?Pee ko ma mu nga do dho tada dae 
hape ma dhara awe nadhe? Henge dho 
ke ri mu ne jhara lammi bhue roti do 
pipi-pipi ri Ya he tu do lammi tabbha 
ddau he? Ta dhai ne pekupu ri mu, 
henga ne ae do rihi he? 

10 Jhe mina mii ri ne jhara pidu bhue 
roti, tu do appa tabbha ddau he? 

Perri hope ne do rihi he, ta alla ri mu 
pepekupu? 

11 Ta nga mu hakku pee ma nga do dho 
tada jhara lipedai ya do ngine ne, rowi 
ne do pedabbho ri Ya, adho jhara lua 

roti? Meniga we pewie-ie Mu penaja nga 
muu do Farisi nga do Saduki he!" 

12 Moko ta tada he ke ne ana hekola 
No he, ta ne lua pedabbho Yesus ne, 
ne lii pa ro ta meniga pewoie-ie ne, 
adho penaja nga nga muu do pake pa 
roti, tapulara penaja nga liajha-liajha do 
Farisi nga do Saduki he. 

13Ta kako ke Yesus la ihi rai do peumu 
nga rae Kaisarea-Filipi. Pa ni ta kebhali 
ke No pa ana hekola he, "Pedutu nga lii 
ddau, nadu ke ne Ana Ddau Raiwawa?" 

14 Ta bhale ke ri ana hekola No he, "Era 
do lii ta Yohanes Mone Pejhiu. Era lema 
do lii ta Elia. Do wala ri, era do lii ta 
Yermia, kiadho hala heddau nabi." 

15Ta kebhali ri ke Yesus pa ro, 
"Tapulara ki pedutu nga lii mu miha, 
nadu ke Ya dhe?" 

le Ta bhale ke ri Petrus, "Ama ke ne 
Duae Mone ma'i-Mone golo ne, Ana-Deo 
Do Muri ne." 

17 Ta lii ke Yesus, "Mangngi mone-ae 
tarra au Simon ana Yona! Adho ddau- 
raiwawa ne do peke ne lai do naanne pa 
au, tapulara do peke ri Ama Ya do era pa 
era do mmau do megala ne. 

18 Ri do mina harre ke, au ke Petrus, 
pahiae do dho i'a kerattu wari. Pa dhida 
pahi do nadhe ke do ta petito ne gereja 
Ya, do adho ke do nara ta jharra ri, maji 
lema ta ri lua made mada! 

19 Do ta jhole ke ri ya ne ana kuhi 
Raiwawa Deo Do Wowiu ne pa au. Nenga 
we ne do labbe ri au pa danni raiwawa, 
nopoanne lema do ta labbe pa era do 
mmau do megala ne. Jhe ne nga ne do 
pemole ri au pa raiwawa dhe, na poanne 
lema do ta pemole pa era do mmau do 
megala ne." 

20Ta alla pemina harre ta lii ke Yesus 
pa ana hekola No he mita do dho pepeke 
ri ro ne lai do naanne ie ta pa nadu we, 
ta do No ke ne Duae Mone ma'i-Mone 
golo ne. 

21 Jhari rai ngati awe napoanne, ta peke 
pemola-mola ke ri Yesus pa ana hekola 
No he ne jhara lua No, do jhamma 
No ta kako la Yerusalem, jhe do ta 
peabu lua hedui-herui do ae ngati mone 
kettau-kettau, kattu-kattu mone tunu 
menahu he nga guru-guru aigama. Do ta 
pemade No, tapulara pa lodho do ketal 
lu ne do ta kaddhi bhale wari. 

22 Moko ta pera'o ke Yesus ri Petrus ju 
la hebhakka rujhara, jhe lii, "Ki ie mudhe 
he ta pejho ri Deo ne lai do naanne ngati 
Muri. Bhole tade dhai ta jadhi ne lai do 
naanne pa Muri!" 

23Ta kebhibha ke Yesus jhe lii pa 
Petrus, "Wango, langnga au ngati dhe! 
Au dhe ta ma bhate-bhate we Ya. Ne lua 
penge au do napoanne, lua penge ddau 
raiwawa we; adho lua penge do ngati 
Deo!" 

24Ta alla pemina harre ta lii ke Yesus 
pa ana hekola No he, "Ddau do ddhei 
ta pedute Ya, do jhamma ta awi la 
kejhunga ne lua paralu ngi'u no, jhe 
dhue hape ne ajhu ketoe no, jhe pee nga 
pedute Ya. 

25 Rowi ddau do ddhei ta jage ne muri 
mada no, do medae ta ele ngati no. 
Tapulara tu ddau do jhole ne muri mada 
no taga Ya, do ta hamme ri no ne muri 
mada ne. 

26 Ne nga ke ne lua mangngi tu heddau 
kinga unu ke ri no hari hewue raiwawa 
dhe, tapulara jhe do ele ne muri mada 
no? Nara marra ne muri mada dhe 
ta pehure nga heworawwu bhara ne 
nga-nga? 

27 Rajja dho ke, do medae ke ta dakka 
Ana Ddau Raiwawa, hela'u-la'u nga 
naju-naju No nga kuaha Ama No. Pa 
dhara awe do napoanne ke, do ta bhale 
ke ri No penaja nga heddau-heddau 
pedutu nga wui ai-wui tao ro. 

28Henge we ri mu! Do ta era ti telora 
mu do na hedhe do dho made dae, ki do 
dho ngadde dae ri no ne lua dakka Ana 
Ddau Raiwawa ne mii Duae he." 

1 7 1 Ta ludu le anna lodho, ta aggu 

ke ri Yesus, Petrus, Yakobus 
nga tuahhu no Yohanes, petala-anni la 
hewue lede do dhida. 

2 Pa hedhapa ro, ta lari-anni ke ne 
worawwu Yesus: Ne tanga mada No ta 
weo ke mii weo mada lodho he, jhe ne 
bhara pake No ta pudi kewa'a ke. 

3Ta alla pemina harre ta ngaddi ke ri 
do tallu ddau ana hekola Yesus he, Musa 
nga Elia do pedai lii nga Yesus. 

AMoko ta lii ke Petrus pa Yesus, "Dhai 
tarra ne wole pa dhe. Ki ta o'o he Muri 
medae ta petitu ke ri ya tallu bhue leo 
waa ngati bhalla lai pa dhe: hewue tu 
Muri, hewue tu Musa, jhe hewue ri tu 
Elia." 

>Pa dhara nga pedai lii ko Petrus, ta 
dakka ke ne merammu do dhai kelala la 
herimu ro, jhe hhau ne lipedai ti dhara 
merammu do naanne, do lii mina hedhe, 
"Nadhe ke ne Ana Ya, do hajha do ddhei 
Ya ne. No ke ne do maddhi pa dhara ade 
Ya. Pedhanno we nga No!" 

6Ta rangngi ri ana hekola he ne lipedai 
do naanne, ta meda'u ke ro, jhe herabba 
la worai. 

/Tapulara ta dakka ke Yesus la nga ro, 
la gu'i ro jhe lii, "Kaddhi we mu, bhole 
meda'u!" 

ŜTa dhai ta heleo ri ro, pi'a dho ke ie ta 
heddau he, wala ngati Yesus we miha ne 
do era paanne. 

Pa dhara nga puru ti kolo lede ne, ta 
lii ke Yesus pa ro, "Bhole pejha'i-ja'i mu 
ie ta nga nadu we, jhara ne nga ne do 
ngaddi ri mu do ngine ne nga do dho 
kaddhi dae Ana Ddau Raiwawa ti dhara 
made mada." 

10Ta kebhali ke ne ana hekola he pa 
Yesus, "Ta nga hakku lii ne guru-guru 
aigama he, ta do jhamma Elia ta dakka 
uru jhara?" 

11 Ta bhale ke ri Yesus pa ro, "Tarra 
Elia do ta dakka, jhe no ke ne do ta ma 
pemoko hari-hari lai. 

12Tapulara ne lii Ya pa mu, nee ke Elia, 
maji lema ta mina harre tade do dho no 
ri ddau-ddau he, jhe e'e ne ddhei ro we 
ne tao pa no. Jhe do mina harre ne do ta 
tao ri ro pa Ana Ddau Raiwawa." 

13 Moko ta toi ke ri ana hekola No he, 
ne lii No do naanne jhara lua Yohanes 
Mone Pejhiu ke. 

14 Ta dhai ta bhale Yesus nga ana 
hekola no do tallu ddau he la nga ddau 
lowe he, ta dakka ke heddau momone, 
jhe la mejura pa hedhapa Yesus, jhe lii 
no, 

15 "Ama ee, ruba dhara ko we Ama nga 
ana ya. Nee do lakka ri paddha ma de 
ki'i. Do rihi meliri dhara ki dhai ke ta 
kebhaddi ne ihi no ne, jhajhi wari ke no 
ne keloli pa dhara rao ai, mina harre 
lema pa dhara ei. 

16 Alle lema ke ri ya peaggo la nga ana 
hekola Ama he, tapulara nara dho ta 
peie ri ro." 

17 Ta bhale ke ri Yesus, "Do dhai tarra 
mu hedhe! Mu hedhe do ddhei ta tora 
miha, jhe bhule dho nga lua parahajha. 

Tade hape la parri ri ko ke Ya ne pee 
nga makka tee nga wangnge penaja nga 
mu? Aggo ne naiki napoan ne ma dhe!" 

18 Moko ta lii ke Yesus pa henga kerabba 
ne ta mahhu-anni ngati naiki do naanne. 
Ta ie dhangnge ke ne naiki do naanne, 
pa awe naanne. 

19Ta alla pemina harre, pa dhara awe 
Yesus he ke miha, ta dakka ke ne ana 
hekola No he, jhe ke bhali pa Yesus, 
"Ama, ta nga marra, hakku do dho ta 
hudhi ne henga kerabba do na harre?" 

20Ta bhale ke ri Yesus pa ro, "Rowi do 
kura ko ne lua parahajha mu. Henge we 
ri mu! Kinga era ke mu nga lua manno 
nga kaho mii worena namuhi wohajho 
he we, do nara ke mu ta lii pa bhojo 
do nadhe, 'Lari-anni au la nidhe!' Do 
ta lari-anni he we ne bhojo do naanne. 
Bhule dho hahhi lai he do dho nara ta 
tao ri mu! 

21 [Tapulara henga kerabba do mina 
hedhe, wata ke ne nara ta hudhi ri 
lihebhajha nga ri puasa we. ]" 

22Pa dhara nga pekupu ne ana hekola 
Yesus he pa Galilea, ta lii ke Yesus pa ro, 
"Rajja dho ke, Ana Ddau Raiwawa, do ta 
jhole la dhara wolaabba ddau raiwawa. 


MATIUS 17.23-27 102 


23Do ta pemade No, tapulara pa lodho 
ke tallu ne, do ta pekaddhe bhale wari 
No." Moko ta hedui ke ne ade ana hekola 
Yesus he. 

2Z4Ta dhai Yesus nga ana hekola No 
he la Kapernaum, moko ta dakka ke ne 
mone hammi bhea Ammu Deo he la nga 
Petrus, jhe kebhali ro, "Do ma'i ma ke 
guru mu ne bhea Ammu Deo, we adho?" 

25 Ta bhale ke ri Petrus, "Ma'i!" Ta dhai 
Petrus ta bhale, ta pelango uru ke no 
ri Yesus, "Simon, mina mii lii au? Nadu 
do jhamma ta ma'i bhea pa duae-duae 
raiwawa dhe? Ana-rai we ddau do wala 
rai?" 

26"Ddau do wala-rai!" Ta lii ke Yesus, 
"Ki do mina harre ana-rai tenge dho ta 
ma'i. 

27 Tapulara bhole pekedune ri di ne ade 
ddau-ddau do na hidhe, hakku ri do 
mina harre ke kako we au la ei-lobo jhe 
mengadi we nadu'u pa ni. Aggo ri au ne 
nadu'u do nara petari-rai ne. Pa dhara 
ubha nadu'u do naanne do era hemada 
doi do waji ta ma'i ne bhea di dhue. Aggo 
ne doi do naanne, jhe kako la ma'i ri au 
pa ro ne bhea di dhue tu Ammu Deo." 

18 1 Pa dhara awe naanne ta dakka 
ke ne ana hekola Yesus he la nga 
Yesus jhe kebhali, "Nadu ke ne do ege 
ta do rihi mone-ae pa telora annu-niki 
Deo?" 

2 Moko ta pedoe ke ri Yesus heddau 
naiki, jhe petito pa hedhapa ro. 

3 Moko ta ta lii ke Yesus, "Parahajha we 
mu! Titu wata ki bhari-annu mu ta jadhi 
mii naiki do nadhe, do ta jadhi ke mu ta 
ai-alla ngati annu-niki Deo. 

ADdau do pewawa-anni, jhe jadhi mii 
naiki nadhe no ke nedo keriki pa telora 
annu niki Deo. 

>Jhe ddau do hamme naiki do mina 
hedhe taga Ya, lai napoanne do hela'u 
ke mii hamme Ya lema." 

6 "Nadu do tao mita do dho parahajha ri 
ne naiki do na hedhe maji le ta he ddau 
he we penaja nga Ya, rihi ie ta peratte ri 
wowadu pa lakoko ddau napoanne, jhe 
nabhe no pebolo la dhara dahi balla. 

7 Dhai tarra ne apa nga kerewe tu 
raiwawa do nadhe taga tari lai-lai do 
pebui ddau la dhara lubhu harro nga 
menyilu. Do tarra ma ne lai-lai do mina 
harre do pee ma ta era loro, tapulara 

apa nga kedhaha tu nadu we do tao ne 
lai-lai do mina harre. 

8 Ki ruai au kiadho rubhebho au do 
pedide au ta tao lubhu harro nga 
menvyilu, atte jhe nabhe no. Rihi ie au ta 
muri mada hela'u nga Deo nga do dho 
bhule kae hela, ngati maho hari hengi'u 
au la dhara rao ai do peloro ne. 

?Jhe ki nga namada au ne do pedide 
au ta tao lubhu harro nga menyvilu, 
wuke jhe nabhe no. Rihi ie au ta muri 
mada hela'u nga Deo nga do dho bhule 
namada hebhakka, ngati hore au hari 
hengi'u la dhara rao ai do peloro ne, nga 
namada hari dhue bhakka." 

10"Jaga eeh! Bhole kara-menihi ie ta 
heddau he ti telora naiki do na hedhe. 
Rowi do mina harre ke henge pewoie we, 
ne naju ro he do era loro pa hedhapa 
Deo do era pa era do mmau do megala 
ne. 

11 [Rowi ne mai Ana Ddau Raiwawa, ta 
ma wie ne lua helama tona ie tu ddau do 
huli do teballi!] 

12 Mina mii pa tada mu? Kita era heddau 
do nga ki'i hengahu ngi'u, jhe mo ko ta 
ele hengi'u, ne nga ke ne do ta tao ri no? 
Rae-here dho ke, do ta hani ke ro ne, do 

ta hani ke ri no, ne ki'i no do heo nguru 
heo ngi'u he pa kolo lede, jhe la kale ri 
no ne do ele ne. 

13Jhe ki nga ngadde bhale wari ke ri 
no ne ki'i no do ele ne -- parahajha we 
mu nga Ya -- do medae no ta rihi ne 
mengallu dhara penaja nga do hengi'u 
do naanne, ngati do heo nguru heo ngi'u 
he. 

14 Do mina harre lema ke Ama mu do 
era pa era do mmau do mega la ne, do 
dho ddhei No ta era ie ta heddau he do 
huli do teballi ngati ddau ddau do ta itu 
ko ta parahajha do na hedhe pa Ya." 

15 "Kinga tao tuahhu mu lubhu harro 
nga menyilu penaja nga mu, kako we 
mu jhe peke we ne lua hala no. Jhagge 
we dhara-dhara ne lai napoanne pa 
telora mu we dhue. Ki pedute ne lii au 
ri no, moko do mangngi ke au, rowi do 
abobhale wari ke ri au ne tuahhu au do 
naanne. 

16 Tapulara, ki do dho dhanno ma ri 
no, tina we ri au heddau kiadho do 
dhue ddau ri. Rowi pa dhara Buku 
Lidara-Likewahhu Deo do hure do bhuke, 
'Rowi ri lipejhara do dhue kiadho do 

tallu ddau hakahi ke ta peteleo ne hala 
heddau do peanynye.' 

17 Ki do dho hammi ma no ne lira'a- 
litakka ddau do na harre peke ne lai 
do naanne pa jemaat. Pedakka rahi 
ki ki do dho wae ma no ta hammi ne 
lira'a-litakka jemaat, ege we no ta mii 
heddau mone hammi bhea he, nga mii 
heddau do dho tade Deo he." 

18"Henge we ri mu! Ne nga ne do labbe 
ri mu pa danni raiwawa, do ta labbe 
lema pa era do mmau do megala. Jhe 
ne nga nedo pemole ri mu pa raiwawa, 
do ta pemole lema pa era do mmau do 
megala. 

19Jehe henge lema we: Ki do era pa 
telora mu pa danni raiwawa dhe, do 
dhue ddau do hela'u lii-hela'u langu pa 
dhara lai ne nga we, jhe do aggo pa 
dhara lihebhajha, moko ne lihebhajha do 
napoanne do ta hamme ri Ama Ya do era 
pa era do mmau do megala ne. 

20 Rowi pa mii we, ki era ke do 
dhue-tallu ddau do peteni taga Ya, do 
era heri ta hela'u ma Ya pa telora ro." 

21 Moko ta dakka ke Petrus la nga 
Yesus, jhe kebhali, "Muri, tade parri 
wari ne jhamma ta pehuba ri ya, ki era 

ne tuahhu ya do tao lubhu harro nga 
menyilu penaja nga ya? Tade pidu wari 
ko?" 

22Ta bhale ke ri Yesus, "Adho, adho 
ta tade pidu wari he we! Tapulara pidu 
nguru wari pidu! 

23 Rowi ki nga dhai ke Deo ta pereda, 
napoanne do hela'u ke mii lipehakku do 
nadhe: Ta era ke heddau duae do ddei 
ta pemoko hari-hari kallu ngati annu-niki 
no. 

24Pa lai do petari ne lua pereha no, ta 
pedoe ke ri no ne naannu no do nga 
kallu tabbha-riwo-rawo, 

23jhe adho ke do nara ri ta ma'i 
pemmau ri no. Moko ta pereda ke ne 
duae pa no, do ta pewie ke no nga 
ana-ihi-ammu no, nga hari-hari unu-oha 
no, mita nara ta ma'i ne kallu no he. 

26 Ta mejura ke ne naannu do naanne 
pa hedhapa duae ne, jhe ami huba, 
'Muri, pehuba kowe ya ri muri. Do ta 
ma'i ma ri ya pemmau hari-hari ne kallu 
ya pa muri.' 

2/Ta ruba dhara ke ne duae do naanne 
nga naannu no ne, ta lii ke ne duae 
do naanne pa naannu no ne, ta do 

dho tenge ke ta ma'i ri ne kallu no he 
hari-hari. 

28Ta dhai ta mahhu-anni ke ne naannu 
do naanne, ta peabu ke no nga ihi-anga 
no, heddau naannu lema, do nga kallu 
pa no parri tabbha we. Ta kappe ke ri 
no ne ihi-anga no do naanne, jhe gharro 
pa koko ne, jhe lii no, 'Ma'i marri-ai 
hari-hari ne kallu au he pa yal!' 

29 Tapulara ta mejura ke ne ne ihi-anga 
no do naanne, jhe ami pa no, 'Mata dae 
kowe ihi-anga ya eeh, do ma'i ma ri ya 
pemmau ne kallu ya he pa au.' 

30Tapulara ta nyakke we ne lihuba 
ihi-anga no ne ri naannu do ngine ne. 
Ta aggo ke ri no ne ihi-anga no ne jhe 
hahhe la dhara ammu bhaddo, tade 
mmau hari-hari ne kallu he pa no. 

31 Ta ngadde ke ri naannu-naannu 
do wala he ne lai do tao ri naannu do 
naanne, ta hedui ke ne ade ro, jhe kako 
ro la pika pa duae ne. 

32 Moko ta pedoe ke ne naannu do apa 
do kerewe do naanne, jhe lii pa no, 'Annu 
do apa do kerewe! Hari-hari ne kallu au, 
alla ke ri ya pepeila, ri do huba au pa ya. 

33Ta do adho ke ri au lema do jhamma 
ta ruba dhara nga ihi-anga au ne, mina 
mii ne do alle ri ya petao pa au?' 

34Do dhai tarra ne bubu dhara ne duae 
do naanne. Ne naannu do tao apa do 
naanne ta pemaho ke ri no la dhara 
ammu bhaddo tade moko ne ma'i ri no 
ne kallu no he." 

35 Ta tuu ne lipedhiri Yesus ne, ta lii 
ke No mina hedhe, "Mina harre lema 
ke Ama Ya do era pa era do mmau do 
megala ne, do ta tao No penaja nga mu 
heddau-heddau, ki dho pehuba ke ri mu 
ne hala tuahhu mu nga hewue nge danni 
ade." 

19 1 Ta tuu le hari-hari ne lipedhiri 

Yesus do na harre, ta hane ke ri 
No Galilea, jhe kako la ihi rai Yudea pa 
hebhakko Loko Yordan. 

ZAe ddau ne do pedute No. Pa anne 
ae ne ddau do peie ri No ti dhara lua 
paddha ro. 

3Moko ta dakka ke ne do Farisi he ta 
kale-kale ne hala Yesus. Ta kebhali ke 
ro, "Pedutu nga uku aigama di, ie marra 
hino ddau ta pehagghi nga ihi-ammu 
no, jhe ne nga ke ne do ta pake mii era 
jhalli?" 

4Ta bhale ke ri Yesus pa ro, "Ajha de 
dho mu pa dhara Buku Lidara-Likewahhu 
Deo, ta do ne Mone woro-Mone panynyli 
ddau raiwawa, pa petari rai, ne tao ddau 
raiwawa ta momone nga mobanni? 

> Jhe alla penaanne ta lii ke No, 'Rido 
mina harre ke, hakku momone do ta 
hani ke ri no ne ina-ama no, jhe jadhi ta 
hahhi nga ihi-ammu no, moko ro hari do 
dhue do jadhi ta hahhi ke.' 

6 Hakku ro adho ke ta dhue ddau ri, 
tapulara do jadhi keta heraa-hemanynyi. 
Rowi do mina harre ke, ne nga ne do 
alle pepeheujhe-headde ri Deo ta jadhi 
hahhi, ie dho ke ta pehagghi ri ddau 
raiwawa." 

7 Moko ta kebhali ri ke ne do Farisi he, 
"Ki do mina harre ma, ta nga hakku lii 
Musa pa ddau he ta wie huri pehagghi pa 
ihi-ammu do alla pepehagghe ri no ne?" 

ŜTa bhale ke ri Yesus, "Hakku wie 
lua ri Musa pa mu ta pehagghi nga 
ihi-ammu mu taga tari lua keti-ketinga 
mu. Tapulara ne pa petu ne, adho mina 
harre rai ti petari. 

2Hakku dhanno ko we nadhe: Nadu 
do pehagghi nga ihi -- ammu no -- jhe 
do adho ma ne mo banni monanni do 

naanne do hala ne loro jhara kako, jhe 

banga-ammu ri ne momone do naanne 

nga mobanni do wala, moko ne ddau do 
na poanne, ddau do kenyo-langa huka 

ke." 

10 Moko ta lii ke ne ana hekola Yesus 
he, "Ki do mina harre ke ne lua pedu 
momone nga mobanni, rihi ie ta bhole 
tenge we ta banga-ammu." 

11 Ta bhale ke ri Yesus, "Ne lai napoanne 
nara dho ta hammi ri hari-hari ddau, titu 
wata ke ri ddau-ddau do alla pepetatu ri 
Deo we. 

12 Rowi era ddau do dho nara ta 
banga-ammu, rowi do mina harre ke no 
rai ti awe ta metana, Era lema do dho 
nara ta banga-ammu, taga tari do mina 
harre ke ne tao ri ddau do wala pa no. 
Era lema ri lua ddhei miha ta do dho wae 
ta banga-ammu, mita nara ta pekako 
lua jhagga Deo. Ddau do nara ta hamme 
ne liajha do nadhe, hane we pehamme ri 
no ma." 

13Ta era ke ne ddau-ddau do nga aggu 
ne ana-ana ro la nga Yesus, mita ie ta 
takke ri Yesus ne ruai No pa wokolo ro 
jhe hebhajha tu ro. Tapulara ta bhani ke 

ne ana hekola Yesus he nga ddau-ddau 
do na harre. 

14 Moko ta lii ke Yesus pa ana hekola 
No he, "Hani ro ne naiki do napoharre pe 
dakka ma nga Ya! Bhole labba ro. Rowi 
ddau-ddau do mina hedhe ke, ne do ta 
jadhi annu niki Deo." 

15 Moko ta takke ke ri Yesus ne ruai No 
pa wokolo naiki do na harre, jhe wie pa 
ro ne lua tarro ie nga menyarro mangngji. 
Ta alla pemina harre ta pekaddhi ke 
Yesus ngati anne. 

16 Pa dhara helodho ta dakka ke heddau 
momone la nga Yesus, jhe lii no, "Ama 
Guru, wui ai-wui tao ne nga ke ne do 
wole, do jhamma ta tao ri ya, mita nara 
ta hamme ri ya ne muri mada do peloro 
ne?" 

1/Ta bhale ke ri Yesus pa no, "Tanga 
au hakku kebhali pa Ya, jhara lai ne nga 
ne do woie? Titu wata Heddau we ne do 
wole. Kiri do ddhei au ta muri mada, do 
jhamma ke au ta pedute ne lipedara Deo 
ne." 

18 "Lipedara do nami ke ne do naanne?" 
ne kebhali ddau do naanne. Ta bhale 
ke ri Yesus, "Bhole pemade ddau, bhole 

kenyo langa huka, bhole me na'o, bhole 
jadhi hakahi pote, 

19takka pekerihi we ina nga ama, 
jhe hajhaddhei we nga ddau nga ddau 
ihi-anga mii ddhei nga ngi'u au miha." 

20"Hari-hari ne lipereda do napoharre 
alla ke ri ya pepedutu. Nenga ri ko ke ne 
do ta kale ri ya?" bhale ri ddau do ngaru 
do naanne. 

21 Ta lii ke Yesus, "Ki do ddhei au ta 
jadhi ddau do keteme, kako we au la 
pewie hari-hari ne unu-oha au. Jhe ne 
kebhue na harre, pebhagi we ri au pa do 
kehia nga gahara, moko do ta hamme 
ke ri au ne puhaka do pa era do mmau 
do megala ne. Ki moko mina harre, mai 
we au ma pedute Ya!" 

22Ta rangnge ri ddau do naanne ne 
lipedai Yesus do mina harre, ta langnga 
ke no tianne nga dhai hedui ne ade no, 
rowi do dhai kaja no. 

23 Moko ta lii ke Yesus pa ana hekola 
No he, "Ne lii Ya pa mu, dhai hedui tu 
heddau do kaja ta jadhi ai-alla annu-niki 
Deo. 

24Jhe na dhe ri ko ne do ddhei ta pale 
ri Ya pa mu: do rihi memudhe hengi'u 
unta ta maho jhara wui-wohe ajhu jhau, 

ngati heddau do kaja ta maho la dhara 
Raiwawa Deo do Wowiu ne." 

25 Ta rangngi ri ana hekola Yesus he ta 
do mina harre, ta madalae ke ro, jhe lii, 
"Ki do mina harre ma, nadu he ke ne do 
ta nara ne lua helama ne?" 

26 Ta katarri ke ro ri Yesus jhe lii, "Tu 
ddau raiwawa nara ta do dho jadhi 
tapulara tu Deo do i'a jadhi he we." 

27 Moko ta lii ke Petrus, "Heleo ko we ri 
Ama, hari-hari alla ke ri jhi pehani, jhe 
mai ma pedute Ama. Ne nga ne do ta 
hammi ri jhi?" 

28Ta lii ke Yesus pa ro, "Parahajha we 
mu, Pa Raiwawa Deo do Wowiu ne, Ana 
Ddau Raiwawa do medae ta mejaddhi 
pa kedera era mejaddhi No do dhida do 
kelodo ne. Pa dhara awe naanne ke, mu 
ne ddau-ddau pedute Ya do ta mejaddhi 
pa dhida henguru dhue bhue kedera, jhe 
pehappo ne hala henguru do dhue huhu 
do Israel. 

29Jhe nadu we do alla pehani ammu 
nga kemali, tuahhu no momone nga 
mobanni, ina nga ama no, unu-oha no, 
lada maa no taga Ya, do ta hamme ke 
ri ddau do napoanne hengahu wari lipa. 

Hari lema do ta hamme ke ri no ne muri 
mada do peloro ne. 

30Tapulara ae ddau do uru jhara pa 
dhara awe nadhe do medae ta jadhi ta 
do pedakka rahi, jhe do pa dhara awe 
nadhe do letto-takka do ta jadhi ta do 
uru jhara." 

20 1 "Ki dhai Deo ta pereda, ne lua 

do napoanne do mii lipehakku 
do nadhe ke: Ta era ke heddau do nga 
dhoka ago, pa dhara awe jhammi-ae 
ta mahhu anni ke no la kale ddau ta la 
jhagga pa dhoka ago no ne. 

ZTa alla ro pepemira lii, ta do ne gaji 
ro helodho hedinar, ta lii ke ne mone 
dhoka ne pa ddau do na harre ta kako la 
jhagga pa dhoka ago no ne. 

3Pa wabba heo jhammi-ae ta kako ri ke 
ne mone dhoka ne, ta ngaddi ke ri no do 
parri ddau pa paha, era do heka-heka he 
we. 

AMoko ta lii ke ne mone dhoka ne pa 
ddau do na harre 'Kako we mu la jhagga 
la dhoka ago ya. Do ta ma'i ri ya ne gaji 
do pekattu tu mu.' 

STa kako he ke ro la jhagga. Pa wabba 
henguru dhue nattu lodho jhe mina harre 
lema pa wabba tallu maddha lodho, ta 

kako ri ke ne mone dhoka ne la kale 
ddau. 

$Ta dhai ri, era ma ta wabba lammi 
maddha lodho he, ta mahhu-anni ri ke 
ne mone dhoka ne, jhe ngaddi ri, ri no 
ne ddau do heka. Ta kebhali ke ri no pa 
ro, 'Ta nga mu hakku pee nga titu pa 
dhe he we helodho raiballa bilu, jhe do 
dho wae ta jhagga?' 

/Ta bhale ke ri ddau do na harre, 'Bhule 
dho ddau do wie jhi jhagga.' Ta lii ke ne 
mone dhoka ne pa ro, 'Ki do mina harre, 
kako we la jhagga la dhoka ago ya. 

8 Ta maddha lodho ta lii ke ne mone 
dhoka ago ne pa mado no he, 'Pedoa 
ne ddau jhagga do na hidhe, jhe mali 
ne gaji ro heddau-heddau, jhari ngati 
ddau do maho letto-takka he lohe hape 
la ddau do uru jhara he.' 

? Moko ta dakka ke ne ddau jhagga do 
maho pa wabba lammi maddha lodho 
he. Heddau-heddau nara he dinar. 

10Ta alla pemina harre ta dakka ke ne 
ddau jhagga rai jhammi-ae he. Pa penge 
ro do ta nara do rihi ae ke ro. Tapulara 
we ne do hammi ri ro, hedi nar lema we. 

11 Pa dhara nga hammi ri ro ne doi 
do na harre, ta pegu-pegallo ke ro nga 
mone dhoka ne: 

12'Ddau do jhagga leto do na hidhe, 
wata hejaa we ro ne jhagga. Bhale jhi 
ri do jhagga helodho-rai balla-bilu, do 
nono-anni pa pana lodho do keti-ketinga, 
ma'i ri Muri pa ro hela'u we ne ae mii do 
ma'i pa jhi le.' 

13Ta bhale ke pa heddau ti telora ro ri 
mone muri dhoka ne. 'Ihi-anga, hala dho 
ya penaja nga au. Henge dho ke ri au ta 
do pemira lii ke di ta do ne kehewe au ri 
ya hedinar helodho-rai? 

14 Nah! Hamme we ne gaji au jhe 
langnga au ngati dhe. Ki wata ke ne 
ddhei ya ta wie au ne gaji do hela'u ne 
ae nga ddau do dakka leto takka he. 

15Ta do dho ie ke ya, ta e'e ne ddhei ya 
we pa unu-oha ya? We ata pana dhara 
au taga taripedhelo ri ya ne lua ruba 
dhara ya pa ddau do wala?'" 

16 Moko ta lii ri ke Yesus, "Mina harre 
lema ke, ddau-ddau do letto-takka do ta 
jadhi ta do uru jhara, jhe ddau-ddau do 
uru jhara do ta jadhi ta do le to takka." 

17 Pa dhara nga kako Yesus ju la 
Yerusalem, pa telora rujhara ko, ta 

pedoa ke ri No hari henguru do dhue 
ne ana hekola No he, jhe pekupu ro 
petala-anni. Ta lii ke Yesus pa ro, 
18"Dhanno ko ri mu! He ke di pa 
dhara awe nadhe ta ju la Yerusalem. 
Pa ni, Ana Ddau Raiwawa do ta jhole 
No la dhara wolaabba Kattu-kattu mone 
tunu-menahu nga guru-guru aigama. 
Jhe do medae No ta wole ta pemade; 
19ta alla pemina harre do ta jhole 
la dhara wola-abba ddau do adho do 
Yahudi. Do ta kare ta menihe No ri ro, 
jhe dede jhe merahho, jhe raje jhe ketoe 
No ri ro. Tapulara pa lodho do ketallu ne 
do medae No ta pekaddhe bhale wari." 
20Ta dhai ta dakka ke ne ihi-ammu 
Zebedeus, penau hela'u nga ana no 
he, la nga Yesus. Ta mejura ke no pa 
hedhapa Yesus, jhe ami hahhi lai. 

21 Ta kebhali ke Yesus pa no, "Ina, ne 
nga ne do ddhei ina?" Ta bhale ke ri no 
pa Yesus, "Bhale ma ne ddhei ya, mita 
ie ke ne ana ya he dhe hari do dhue; 
heddau ta mejaddhi pa hebhakka keriu, 
jhe heddau ri pa hebhakka kedhanga 
Ama, ki dhai Ama ta jadhi Duae hine." 

22"Tada dho mu nga-nga ne jhara 
liami mu hedhe," ne lii Yesus pa ro, "Do 

makka mu ta ngino ngati kabha nginu 
lua hedui-herui do ta ngino ri Ya ne?" 
Bhale ri ro, "Makka". 

23Ta lii ke Yesus pa ro, "Tarra, do 
medae ma ta nginu ri mu ngati kabha 
nginu Ya ne. Tapulara jhara lua petatu 
ta nadu ne do medae ta mejaddhi pa 
hebhakka keriu nga kedhanga Ya adho 
pa dhara higa Ya. Ne era do napuharre 
tu ddau-ddau do alla pepetakka ri Ama 
Ya we." 

24 Ta rangngi ri do henguru ddau ana 
hekola Yesus do haghe he, ne lii do 
naanne ta bubu dhara ke ro nga do dhue 
ddau do petuahhu do na harre. 

25 Rido mina harre ke ta pedoa ke ro 
hari-hari ri Yesus, jhe lii pa ro, "Toi ri mu 
hari-hari ne mone kettau-mone kettau 
ngati ddau-rai do dho tade Deo he, do 
ta jhalli ta kerupu ne ana rai ro. Jhe ne 
kattu-kattu mone-ae ro he ta anynyi ro 
pekehanynyi. 

26 Tapulara ie dho mu ta mina harre. 
Tapulara ri, ddau do ddhei ta jadhi mone 
kettau pa telora mu, do jhamma ke no 
ta jadhi mone pemoko ri. 

27 Jhe nadu do dhhei ta jadhi mone 
jhuru kattu pa telora mu, do jhamma ke 
no ta mone pemoko mu ri. 

28Hela'u mii Ana Ddau Raiwawa lema, 
ne dakka No adho tu ta ma pemoke, 
tapulara tu ta ma pemoko nga jhole ne 
ngi'u No tu ta peballa kattu do ae ddau." 

29 Ta dhai ro ta mahhu ngati Yerikho, 
ae ddau ne do pedute Yesus. 

30 Ta era ke do dhue ddau do bhaddu do 
mejaddhi pa ngidi rujhara. Ta rangnge ri 
ro, ta Yesus ne do ta narru jhara anne, 
ta peka ke ro, "Ana Daud ruba ko ne 
dhara Au nga jhi!" 

31Ta bhanni ke ne ddau lowe do paanne 
nga ro, jhe lii pa ro ta pe hangngo anni. 
Tapulara ta juu peka ke ro rihi kejarre, 
"Muri, Ana Daud, ruba dhara we nga jhi!" 

32 Moko ta pengaha ke Yesus jhe pedoa 
ro, "Ne nga ke ddhei mu ta tao ri Ya 
penaja nga mu?" ne kebhali Yesus pa ro. 

33Ta bhale ke ri ro, "Muri, ne ddhei jhi 
mita nara jhi ta ngaddi!" 

34Ta ruba dhara ke Yesus nga ro, ta 
herae ke ri Yesus ne ruai No pa namada 
ro. Pa awe napoanne dhangnge ta 
ngaddi ke ro. Moko ta pedute ke Yesus ri 
ro. 

2 1 1 Ta umu ro la Yerusalem, ta dhai 

ke ro la Betfage pa Lede Zaitun. 
Ti anne ta pepu ke ri Yesus do dhue 
ddau ngati ana hekola No he ta uru jhara 
ngati ro. 

Z"Kako we mu la dhara rae do 
pehedhapa di do nanidhe," ne lii Yesus 
pa ro. "Do medae nga henginga ta peabu 
nga hengi'u keledai do akke hela'u nga 
ana no. Ma'i ri mu hari dhue ngi'u, jhe 
aggu ma dhe. 

3Kinga era ne ddau do kebhali nga-nga 
pa mu, bhale we ri mu, 'Ne ta paralu 
Muri nga no', moko ri ddau napoanne do 
ta hani ma mu nga henginga pe aggu ne 
keledai do na harre." 

4Do mina harre ke ne lai do naanne 
mita tobo ke ne nga ne do pale ri nabi 
do mina hedhe, 

"Peke we pa Sion, nanne ke ne Duae 
mu la nga mu. No do wawa nge danni 
ade jhe do nga menya'e keledai, hengi'u 
keledai do najawi ko." 

6Ta alla pemina harre ta kako ke ne 
ana hekola Yesus he, jhe la tao mii do 
alle pejaji ri Yesus pa ro. 

7 La aggo ri ro ne keledai ne nga ana ne. 
Ta walle ke ri juba ro pa rudanni keledai 
he. Ta menya'e ke hengi'u ri Yesus. 

ŜAe ne ddau do paanne do walla ne 
juba-juba ro pa rujhara ne, jhe era ri do 
wala do la atta kelai ajhu jhe la walla la 
rujhara ne. 

? Ne ddau lowe he do kako uru jhara he 
nga do pa kejhunga Yesus he, do hodha 
peka-ka jhe pali, "Medi-melatu Ana 
Daud! Peobhe-pemerage No do dakka 
nga ngara Muri! Wue waje pedhede 
peketute we Deo, do Mone Wiki Dhida 
ne!" 

10 Moko dhai Yesus ta maho la 
Yerusalem, dhai kebhaddi hari hewue 
dhara Yerusalem, "Nadu nadhe?" ne 
kebhali ri ddau-ddau do pa dhara rae do 
naanne. 

11 "Nabi Yesus, do ngati Nazaret do ti 
Galilea ne," ne bhale ri ddau-ddau do 
lere Yesus he. 

12 Ta maho ke Yesus la dhara Ammu 
Deo, jhe hudi-keluru hari-hari ne ddau 
do pewie-pewalli paanne. Nyakka ri No 
pekebiro-baro tade keloli ne meja-meja 
mone pehuru doi he, mina harre le nga 

bhagu-bhagu mone pewie koro jhawa 
he. 

13 Ta lii ke No pa ddau-ddau do na 
harre, "Pa dhara Buku Lidara-likewahhu 
Deo, do hure do bhuke ne lii Deo, 'Ammu 
ya do ta pale ta ammu era hebhajha.' 
Tapulara alle ke ri mu petao ta nyabbhu 
do mengamo!" 

14 Ne ddau do bhaddu nga do made 
heatta he, do dakka la nga Yesus pa 
Ammu-Deo, ta peie ke ro hari-hari ri 
Yesus. 

15 Tapulara kattu-kattu mone tunu- 
menahu he nga guru-guru aigama he, 
ta bubu dhara ke nga Yesus taga tari 
lua ma dalae do tao ri Yesus he. Jhe 
do bubu dhara lema ro ne dhanno ne 
lihodha-lipeka naiki-naiki do pa Ammu 
Deo he, "Medi melatu Ana Daud!" 

l6 Ta lii ke ro pa Yesus, "Rangngi ri Au 
ne nga ne do pali ri ro hidhe?" Bhale ri 
Yesus pa ro, "Oo, rangngi ri Ya, ngaddi 
de dho ta ajhe ne lilolo do nadhe pa 
dhara Buku Lidara-Likewahhu Deo: 
'Naiki nga ana-mea do alla ke ro peajha 
ri Ya tu ta pali liwue-waje do kemolo'?" 

17 Ta alla pemina harre ta hani ke ro ri 
Yesus, jhe mahhu-anni ngati dhara rae 

do naanne jhe kako la Betania, jhe bba'i 
pa ni. 

18Ta bhale ma helodho, rai jhammi- 
ae-ae, pa dhara ta bhale Yesus la 
Yerusalem, ta menganga ke Yesus. 

19Ta ngadde ke ri No hekepue kepallu 
pa ngidi rujhara ne. Ta kako ke No 
la kepue kepallu do naanne, tapulara 
peabu le dho nga wue ie ta hewue he, 
titu wata rrau ne we do dhai bebu. "Moko 
ta lii ke Yesus pa kepallu do naanne, 
'Adho ke au do ta wue ri!'" Ta merajhu 
dhangnge ke ne kepallu do naanne. 

20Ta ngadde ri ana hekola Yesus he ne 
lai do naanne, dhai madalae ro, "Mina 
mii ke hakku jadhi dhangnge ne kepallu 
do na nidhe ne made hari hekepue?" ne 
kebhali ro. 

21Ta bhale ke ri Yesus pa ro, "Tarra- 
tarra, ki parahajha mu nga do dho 
kedhue-kepapi, do ta nara ma mu ta tao 
le mii do tao ri Ya pa kepallu do nadhe, 
Jhe adho ke ta naanne we, do rihi ri ko 
ti naanne, do nara mu ta lii pa bhojo 
do nadhe, 'Pahhi-anni au ngati dhe, jhe 
horaanni we au la dhara dahi'; moko lai 
do napoanne do ta jadhi ma. 

22 Ne nga we ne do ame ri mu pa dhara 
lihebhajha, do ta hamme ri mu, hadhi ta 
parahajha we mu." 

23Ta alla pemina harre ta bhale ke 
Yesus la Ammu Deo, jhe maho la wie 
liajha pa ddau do pa anne. Pa dhara awe 
naanne ta dakka ke la nga Yesus, ne 
katu-kattu mone tunu-menahu he nga 
kattu-kattu do Yahudi he la kebhali pa 
Yesus, "Jhalli pa ne nga ke Au, ne tao ri 
Au hari-hari ne nahedhe? Nadu ke ne do 
wie Au ne higa do naanne?" 

24Ta bhale ke ri Yesus, "Ya lema ta 
kebhali pa mu. Jhe ki bhale ri mu ne 
likebhali Ya, moko do ta peke lema ke ri 
Ya pa mu, nga higa nadu ne tao Ya ne 
lai-lai do na hedhe. 

23 Higa ngati nadu ke ne nara Yohanes, 
hakku pekako ri no ne lua pejhiu ne? 
Ngati Deo, we ngati ddau raiwawa?" 
Moko ata peli ke ne kattu-kattu mone 
tunu-menahu he nga kattu-kattu do 
Yahudi he, heddau nga heddau, "Kinga 
lii di, 'Higa ngati Deo,' do medae No ta 
lii No pa di, 'Ki do mina harre ta nga mu 
hakku do dho parahajha nga no?' 

26Tapulara ki nga lii di, 'Higa ngati ddau 
raiwawa,' meda'u di ri ddau lowe, rowi 
Yohanes do takke ri ro ta heddau nabi." 

27 Hakku ta bhale ke ri ro, "Toi dho ri 
jhi." Moko ta lii ke Yesus pa ro, "Ki do 
mina harre, peke le dho ma ri Ya pa mu 
ta higa ngati nadu ne tao ri Ya lai do na 
hedhe hari-hari." 

28"Pa dahra awe nadhe mina mii lii mu, 
jhara lai do nadhe?" ne ene Yesus ri. "Ta 
era ke heddau ama do nga ana momone 
do dhue ddau. Ta kako ke ne ama do 
naanne la nga ana do mone-a'a ne jhe 
lii, Wo ana ya, kako ko we au la jhagga 
la dhoka ago lodho dhe.' 

29 Ta bhale ke ri ana ne, 'Owe, ama, 
hane ta kako ke ya,' tapulara wae dho 
no ta kako. 

30 Moko ta kako ri ke ne ama ne la nga 
ana no do kedhue ne, jhe lii mii lii no ma 
pa do heddau ne. Ta bhale ke ri ana no 
do kedhue ne, 'Wae dho, 'Wae dho ya ta 
kako.' Ta alla pe mina harre ta menyaha 
ke no jhe kako la jhagga. 

31 Nah, ngati telora do na hedhe, nami 
ne do pedute ne lua ddhei ama ro?" Ta 
bhale ke kattu-kattu mone tunu-menahu 
he nga kattu-kattu do Yahudi he, "Ana 

do kedhue ne." Ta bhale ke ri Yesus pa 
ro, "Parahajha we mu: Mone hammi 
bhea nga mobanni do hala loro jhara 
kako ke do ta uru jhara ne jadhi ta ai-alla 
annu-niki Deo ngati mu hedhe. 

32 Rowi ne dakka Yohanes mone Pejhiu 
ta ma pepeke pa mu ne loro jha ra Muri 
mada do maddhi pa Muri, maji lema ta 
mina harre wae dho mu ta parahajha 
nga lii ajha no; tapulara we mone hammi 
bhea nga mobanni do hala loro jhara 
kako he do parahajha ke pa No. Tapulara 
maji lema ta do ngaddi ke hari-hari ri 
mu, pee ma nga do dho i'a lari-anni 
ne penge mu jhe do dho parahajha pa 
Muri." 

33Ta lii ke Yesus, "Dhanno we ne 
lipehakku do nadhe ri. Heddau mone 
rai, ta jhagga ke no kewue dhoka ago. 
Ta alla pemina harre ta petito ke ri no 
hewue leo jaga. Ta alla pemina harre ta 
pekehewe ke ri no pa ddau, jhe pekaddhi 
no la rai do hewala. 

34Ta dhai pa awe puu wue ago ta pepu 
ke ri mone dhoke ne, ne annu-niki no la 
nga mone jhangga-mone jhagga dhoka 
ago ne, ta la hammi ihi-rai. 

35 Tapulara ri ddau-ddau do na harre 
ta kappa ke ne annu-niki he: Heddau 
kappe jhe dede, do wala he ri kappa 
jhe pemade, nga do wala he ri kajjhi ri 
WOWadu. 

36 Ta pepu ri ke ri mone dhoka ne, ne 
annu-niki no do rihi ae ri ngati do uru 
ne, tapulara hela'u we ne tao pa ro, mii 
do tao pa do uru he ma. 

37 Pa pedakka rahi ta pepue ke ri mone 
dhoka ne, ne ana no do mone miha ne 
la nga ddau do na harre. Pa penge no, 
'Do tatu ke ne ana ya dhe ta hamme nga 
wole ri ro.' 

38Tapulara we, ta dhai ta ngadde ri 
ddau-ddau do na harre ne ana mone 
dhoka ne, ta peli ke ro heddau nga 
heddau, 'No ke dhe ne ana mone hammi 
puhaka ne. Mai ma pemade ri di, mita ie 
ta bunu pa di ne unu-oha no dhe!' 

39 Moko ta kappe ke ri ro, jhe nabhe la 
tele, jhe pemade ri ro." 

40Ta kebhali ke Yesus, "Nah, kinga 
dakka ne mone dhoka ne, ne nga ke 
ne do ta tao ri no pa ddau-ddau do na 
harre?" 

41Ta bhale ke ri ro, "Do teleo ke ta 
pemade ro hari-hari ri mone dhoka ne, 

jhe pekehewe ne dhoka ago ne pa ddau 
do wala, do wae ta ma'i ihi-rai pa no 
kinga dhai pa awe ma'i ihi-rai." 

42 Moko ta lii ke Yesus pa ro, "Ngaddi 
de dho mu ta ajha ne do hure do bhuke 
pa dhara Buku Lidara-Likewahhu Deo? 
'Ne wowadu do alle pehore-penabbhe ri 
tuka wowadu alla ke pejadhi ta wowadu 
kepue. Nadhe ke ne lua do tao ri Muri; 
do dhai tarra ne gaa nga merake no!" 

43"Hakku henge we," ane Yesus, 
"hari-hari higa mii annu-niki Deo do 
ta bhete ngati mu jhe wie pa ddau do 
pedute ne lipereda Deo he. 

44[Ddau do bunu pa dhida wowadu 
do naanne do ta mae-tebho-ttei; 
jhe ne ddau do ta nappita kebii ri 
wowadu do naanne do medae ta 
kepanynyi-ranynyi-ranynyi.]" 

43Pa dhara nga dhanno ri kattu-kattu 
mone tunu-menahu he nga ri do Farisi 
he, ne lipehakku Yesus he, do toi ke ri ro 
ta do pedai jhara lua ro ri Yesus. 

46 Ri do mina harre ke ta kale ke ri ro ne 
rujhara tu ta kappe Yesus. Tapulara do 
meda'u ro ri ddau lowe he, rowi ri ddau 
lowe he do takke Yesus ta heddau nabi. 

22 1 Ta pedai lii ri ke Yesus nga ddau 
lowe he, nga pake lipehakku, 

2 mina hedhe ke ne ane No, "Kinga dhai 
Deo ta pereda, ne lai ne mii lipehakku do 
nadhe ke: Heddau duae ta tao ke lai-ala 
peloko nga'a ana momone ngati no. 

3Ta pepu ke ri no ne annu-niki no ta 
la pika pa tamu do alla pepedoa he ri 
duae do naanne la dhara lai-ala peloko 
nga'a do naanne. Tapulara bhule dho ro 
do wae ta kako. 

“Ta alla harre ta pepu wari ke ri duae 
do naanne, ne annu-niki no do wala he 
ri, jhe lii no, 'Pika pa tamu do pedoa he: 
Do moko ke ne nga'a-nginu tu lai ala ne. 
Hapi nga nahapi ya do ta jhujhu he alla 
ke pekehabbha. Mai we la lai-ala peloko 
nga'a ne!' 

STapulara ne tamu do pedoa he, bhule 
dho heddau he do era do pedhuli. Kako 
ro heddau-heddau la lua kako-kaddhi ro 
-- era do kako la maa, era ri do kako la 
era jhagga ro; 

6jhe ne do wala he ri, kappa ne 
annu-niki duae do naanne jhe dede ri ro 
pemade. 

/Tarangngi ri duae ne ta do mina harre 
ne do jadhi pa annu-niki no he, moko 

ta bubu made ke no; ta pepu ke no do 
horodhadhu ta la pemade ne ddau do 
na harre hari-hari, jhe tunu pekappu 
ladu-ladu ne raekowa ro. 

ŜTa alla pemina harre, ta pedoa ke ri 
no ne annu-niki no he, jhe lii pa ro, 'Hee 
ke do moko ne lai-ala peloko nga'a ne, 
tapulara ne ddau do langu do pedoa he 
adho ke do jhamma ri. 

?Pa awe nadhe dhangnge, kako we mu 
la rujhara-ae poro-mata, la pedoa we 
ri mu, henga we ne ae ddau do peabu 
nga mu pa ni, pedoa we ri mu ma lai-ala 
peloko nga'a do nadhe.' 

10 Moko ta kako ke ne annu-niki do 
na harre, la rujhara-ae poro-mata, la 
keworo hari-hari ddau do peabu nga ro 
pa ni, ddau do ie nga do apa. Moko tobo 
huke-huke ke ne era lai-ala peloko nga'a 
do naanne ri tamu he. 

ll! Ta alla pemina harre, ta maho ke ne 
duae ne, ta la heleo ne tamu he. Moko 
ke ri no heddau do dho pake bhara nnau 
lai-ala pa era do naanne. 

12Ta kebhale ke ri duae ne pa ddau do 
naanne, 'Ihi-anga, ta nga au hakku mai 
ma dhe nga do dho pake bhara nnau 

lai-ala?' Ta do dho ke lii nga-nga ri ne 
ddau do naanne. 

13 Moko ta lii ke ne duae do naanne pa 
annu-niki no he, 'Ujhe ko ne ai ddau 
do nadhe, jhe nabhe no la tele, la era 
do kerabba ne. Pa ni ke ne do ta era 
ne litangi penina noho nga perajja-jaru 
ne.'" 

14 Moko ta tuu ne lipahakku do naanne, 
ta lii ke Yesus mina hedhe, "Lowe ne 
ddau do pedoa, tapulara hudi we ne 
ddau do pidhi." 

is Ta alla pemina harre ta kako ke ne 
do Farisi he la pehela'u lii, mina mii ne 
loro jhara mita nara ri ro ta kappe Yesus, 
ri likebhali-likebhali ro. 

16 Moko ta pepu ke ri ro do parri ddau 
ne ddau pedutu ro hela'u-la'u nga ddau 
ti kejie Herodes la nga Yesus. Ta lii ke 
ne ddau do na harre pa Yesus, "Ama 
Guru, ne toi ri jhi, Ama heddau do mola. 
Ajha ddau ri Ama nga peke mola mola 
jhara lua ddhei Deo nga ddau raiwawa, 
nga adho do pedhuli nga lua tada nadu 
we. Rowi adho Ama do ketarri worawwu 
ddau. 

17Ri do mina harre ke, hakku ko Ama 
ta lii pa jhi; Pedutu nga uku aigama di, ie 
marra ta ma'i bhea pa Kehe we adho?" 

18 Do toi ri Yesus ne lua pedabbho ro 
do woapa he, hakku ta lii ke No, "Wo 
ddau-ddau do pote do appi! Ta nga ke 
mu hakku mai ta ma pehii nga Ya! 

19 Hak ko ko ri mu ta pedhelo pa Ya, 
ne mada doi do pake ri mu ta ma'i bhea 
he!" Mo ko ta wie ke ri ro hemada doi 
mela pudi pa Yesus. 

20Ta kebhali ke Yesus pa ro, "Worawwu 
nga ngara nadu nadhe?" 

21"Worawwu Kehe," ne bhale ri ro. 
Moko ta kii ke Yesus pa ro, "Ki do mina 
harre ma, wie we pa Kehe ne nga ne do 
unu ri Kehe, jhe wie we pa Deo ma ne 
nga ne do unu ri Deo ma." 

22 Ta rangnge ri ro ne lipejhara Yesus 
do naanne, ta madalae ke ro. Moko ta 
langnge he ke ro ti nga Yesus. 

23Pa lodho do naanne lema, era do 
parri ddau do Saduki do dakka la nga 
Yesus. Ro do na harre ngati kejie do nga 
lua tada ta do ne ddau do made he, adho 
ke do nara ri ta kaddhi bhale wari. 

24 "Ama Guru," ne ane ro, "Pedutu nga 
liajha Musa do mina hedhe: Kinga made 

heddau momonte, jhe adho do ngaddi 
ana, moko tuahhu no do jhamma ata 
banga-ammu nga mobanni ihi-ammu do 
made ne, mita do dho happo ne kolo loro 
tuahhu no do made ne. 

25 Ngaddi ta era do piddau do pea'a-ari 
do pee pa dhe. Ta banga-ammu ke ne 
mone a'a ne, jhe made nga do dho 
ngaddi ana. Ne ihi-ammu do made ne ta 
aggo ke ri tuahhu no do kedhue ne, 

26 moko ta made le ke ne tuahhu no do 
naanne nga do dho ngaddi ana, ta aggo 
ke ri do ketallu ne, tapulara made ri, 
mina harre ke pelohe hape la do kepidu 
ne. 

27 Pedakka rahi made le ne mobanni do 
naanne. 

28 Nah, ki dhai pa awe pekaddhi bhale 
wari hine, ne mobanni do naanne jadhi 
ta ihi-ammu nadu ke? Rowi ri hari do 
pidu ddau do alla ke pebanga-ammu nga 
no." 

29 Ta bhale ke ri Yesus pa ro, "Dahi huli 
tarra mu hedhe, rowi tada dho mu ne lii 
Buku Lidara-likewahu Deo. 

30Rowi kinga dhai ke do made ta 
kaddhi bhale wari, adho ke ro do ta 
banga-ammu ri, tapulara do ta muri 

mada ke ro mii naju Deo pa era do 
mmau do megala ne. 

31 Ngaddi de dho mu ta ajha ne nga ne 
do pale ri Deo jhara lua pekaddhi bhale 
wari ddau do made? Ane Deo, 

32'Ya ke dhe ne Deo Abraham, Deo 
Ishak nga Deo Yakub.' Deo adho Deo 
ddau do made. No Deo ri ddau do muri!" 

33Ta rangngi ri ddau lowe he ne 
lipejhara Yesus ne, dhai madalae tarra 
ro ne jhara liajha No ne. 

34Ta rangngi ri do Farisi he, ta do ne do 
Saduki he, i'a dhoke lii nganga ri penaja 
nga Yesus, moko ta peowu ke ro. 

35Ata era ke heddau ti telora ro, heddau 
guru aigama, do la hakko ta hie Yesus ri 
likebhali, 

36"Ama Guru, li pereda do nami ke ne 
do rihi ketutu pa dhara uku aigama di?" 

37 Ta bhale ke ri Yesus pa no, "Ddhei 
we nga Deo Muri mu nga hewue nge 
danni-ade, nga hari-hari lua rui nga kedi 
mu, nga hari-hari uku nga mmau dhara 
mu. 

38Napoanne ke ne lipereda do ketutu 
nga do kerihi! 

39 Lipereda do kedhue, do hela'u we 
nga do petari ne: Hajha-ddhei we mu 

nga ddau nga ddau ihi anga hela'u le mii 
ddhei nga ngi'u mu miha. 

40 Hari-hari uku aigama do wie ri Musa 
nga liajha hari-hari nabi do petitu pa 
dhue kewahhu lipereda do na poharre 
ke." 

41 Pa dhara nga peowu ko ne do Farisi 
he paanne, ta kebhali ke Yesus pa ro, 

42"Mina mii pa dhara penge mu jhara 
lua Duae Mone ma'i-Mone golo ne? Kolo 
loro nadu ke No?" "Kolo loro Daud," ne 
bhale ri ro. 

43"Ki do mina harre ma," ne kebhali 
Yesus pa ro, "tanga hakku peteleo ri 
Henga Deo pa Daud, hakku tu ta pale ri 
no ne Duae Mone ma'i-Mone golo ne ta: 
'Muri'? Rowi ne ane Daud, 

44'Ne lii Muri pa Muri ya: mejaddhi 
we au pa hebhakka kedhanga Ya, tade 
pepada ri Ya ne ihi-muhu ihi-lawa Au he 
la dhara kabha jhalla Au.' 

43 Hakku ki ri Daud miha do pale ke ne 
Duae Mone ma'i-Mone golo ne ta 'Muri', 
mina mii ri ke No ne nara ta pale ta kolo 
loro Daud?" 

46 Bhule dho ke heddau heri do nara ta 
bhale ne likebhali Yesus ne. Jhe jhari rai 

ti awe naanne, bhule dho ke do bhani ri 

ta kebhali ne nga-nga pa Yesus. 

23 1 Moko ta lii ke Yesus pa ddau 
lowe he, nga pa ana hekola No 

he 


2"Guru-guru aigama nga do Farisi, do 
nara higa ke ro ta dhahe ne lipereda 
Musa he. 

3 Rowi do mina harre ke, pedhanno we 
mu jhe pedutu hari-hari ne lipereda ro. 
Tapulara bhole tao dutu mu ne nga ne 
do tao ri ro, rowi ro adho do pekako 
penau nga liajha do ajha ri ro he. 

“Ne do dhuki ri ro lai-lai do hedui, jhe 
wie ri ro ne rutie-rutatta do mejanni, 
tapulara adho ri ro do rabha do dharru 
ddau ta pekako ne lai do na harre ie ta 
hewuru he le. 

> Jhe nga hengaja ro ne pake dari-dari 
hebhajha do balla, jhe tao pehere-hereba 
ne wuijhalla juba ro! 

6 Do rihi ddhei ro nga era mejaddhi do 
rihi wole pa era-era lai-ala, nga kedera- 
kedera do dhai woie pa ammu-ammu 
hebhajha. 

7Do dhai mengallu dhara ro kinga era 
ddau do pelangu ro pa paha-paha jhe ki 
pedoa ro ta 'Ama Guru'. 

ŜTapulara mu, bhole wae ta pedoa 
ta 'Ama Guru', rowi ne Guru mu titu 
wata heddau we, jhe mu hari-hari do 
petuahhu. 

9Jhe bhole pedoa ri mu ie ta heddau 
he pa danni raiwawa do nadhe ta 'Ama', 
rowi titu wata heddau we ne Ama mu do 
era pa era do mmau do megala ne. 

10 Jhe bhole wae mu ie ta heddau he ta 
pedoa ta 'Kattu', rowi wata heddau we 
ne Kattu unu mu, Duae Mone ma'i-Mone 
golo do jaje ri Deo ne. 

11 Ddau do jadhi ta kattu mone-ae pa 
telora mu, do jhamma ke no ta jadhi 
mone pemoko mu. 

12 Ddau do pedhida-anni do ta pewawe 
no, jhe ddau do pewawa-anni do ta 
pedhede no pedhida." 

13 "Apa nga kerewe tu mu guru-guru 
aigama nga do Farisi! Mu hari-hari mone 
pekebhalli-anni. Mone labba ddau tu 
ta jadhi ai-alla annu-niki Deo. Jhe mu 
miha adho do wae ta jadhi ai-alla ngati 
annu-niki Deo, jhe ne ddau do era nga 
lua ddhei, labba ri mu. 

14 Apa nga kerewe tu mu guru-guru 
aigama nga do Farisi: Mu hari-hari mone 
pekebhalli-anni, pemodha-pekewarru ri 


MATIUS 23.15-1/7 139 


mu ne unu-oha mobanni-moniki wue, jhe 
raba ri mu ne ammu nga kemali ro, nga 
mita herimu ne wui-ai mu do napoharre, 
ta hebhajha ke mu pekehero-rai. Ri do 
mina harre ke ne do tao ri mu do medae 
ke ta mejanni tarra ne lua wolo tu mu 
hine. 

15 Apa nga kerewe tu mu guru-guru 
aigama nga do Farisi! Mu mone 
pekebhalli anni! Dhai jjhau mu ne kako 
pagga llau, jhe bela ore rai, tu ta kale 
heddau ddau we mita ie no ta maho 
aigama mu. Jhe kinga maho ke no la 
dhara aigama mu, tao no ri mu ta jadhi 
ddau do ta ju la dhara lua wolo do peloro 
ne, jhe do dhue wari lipa ri ko ne rihi apa 
ngati mu miha! 

16 Apa nga kerewe tu mu mone kattau- 
mone kettau do bhaddu! Wie ri mu ne li 
ajha do mina hedhe, 'Kinga dhede ddau 
lihupa taga Ammu Deo, ddau napoanne 
adho do akke ri lihupa no ne, tapulara 
ki pehupa no taga mela-lara do era pa 
dhara Ammu Deo, ddau napoanne do ta 
akke ri lihupa no do naanne.' 

17 Mu ddau ddau do bhaddu jhe do 
bhodho ri! Nami ne do kerihi: Mela-lara 
ne we Ammu Deo do ri ammu do 

naanneke hakku tu ne mela-lara he ta 
mmau-ta megala? 

18 Do ajha lema ri mu mina hedhe, 
'Kinga dhede hupa heddau taga dhea 
era tunu-menahu, ddau napoanne adho 
do akke ri lihupa no do naanne; tapulara 
we kinga dhe de no lihupa taga bhara 
tunu-menahu do era pa dhida dhea do 
naanne, moko do ta akke ke no ri lihupa 
no do naanne.' 

19 Dhai bhaddu tarra mu! Nami ne do 
ke rihi ne? Bhara tunu- menahu ne, 
we dhea era tunu-menahu ne, do ri 
dhea do naanne ke hakku tu ne bhara 
tunu-menahu he ta mmau - ta megala? 

20Ri do mina harre ke, kinga pehupa 
ke heddau taga dhea tunu-menahu, 
napoanne do hela'u ke ne kebhue ne 
nga bhara tunu-menahu do era pa dhida 
dhea do naanne. 

21Jhe hari lema kinga dhede ke heddau 
lihupa taga Ammu Deo, napoanne ne pa 
petu ne do pehupa ke no taga Ammu 
Deo do naanne, jhe lema nga taga Deo 
do pee dhara ammu do naanne ke. 

22Jhe kinga era heddau do dhede 
hupa taga era do mmau do megala ne, 
napoanne do ne pa petu ne, do hupa 

taga kedera era mejaddhi Muri ke, rihi ri 
ti naanne do taga Deo do mejaddhi pa 
kedera do naanne lema ke. 

23Apa nga kerewe ke tu mu guru-guru 
aigama nga do Farisi! Mu hedhe mone 
pekebhalli-anni. Wwau mangngi-wwau 
mangngi mii rumeda'a, wobhagi nga 
wokuede jhole ri mu bhagi henguru tu 
Deo. Tapulara lai do rihi ketutu pa dhara 
uku aigama, mii lua mola-mira, lua ruba 
dhara nga lua mappe nga mejhanni, awi 
ri mu la kejhunga. Do ne pa petu ne, 
lai-lai do na harre ke ne do jhamma ta 
tao ri mu, jhe adho lema do ta hani ne 
lai-lai do hewala he. 

24 Mu hedhe kattu-kattu do bhaddu! 
Lara pa dhara bhara nginu mu petae ri 
mu, tapulara unta dalla-kedhoa ri mu! 

25 Apa nga kerewe tu mu guru-guru 
aigama nga do Farisi! Mu hedhe mone 
pekebhalli-anni! Mago nga piri nga'a mu 
he, lonye ri mu pemmau-mmau jhara 
tele, tapulara ne jhara dhara ne do dhai 
ra'i, ri lai-lai lua tao apa nga lua nga'a 
mada dalla-kedhoa. 

26 Farisi bhaddu! Lonye we pemmau- 
mmau jhara dhara ne mago nga piri mu 
he, mita mmau le ne jhara tele ne. 

27 Apa nga kerewe ke tu Mu guru- 
guru aigama nga do Farisi! Mu mone 
pekebhalli-anni! Mu hedhe do dho hala 
ke mii raidare-raidare do joje ri tee do 
pudi, ngati tele do dhai woie, tapulara 
pa dhara ne do tobo ri rui do wwaudo 
bhakku. 

28Do mina harre ke mu! Ngati tele heleo 
ri ddau, dhai tarra ne woie; tapulara pa 
dhara mu do tobo-do huke ri lai-lai do 
pote do appi nga lua hihu nga pagga." 

29"Apa nga kerewe ke tu guru-guru 
aigama nga do Farisi! Mu hedhe mone 
pekebhalli-anni! Alla ke ri mu pepetitu 
ne raidare-raidare do wole tu nabi-nabi, 
jhe pennau ri mu pegaa-pemerake ne 
tada-tada ngara ddau-ddau do woie he 
ne muri mada ro. 

30 Jhe lii mu, 'Kita jhi he do muri mada 
pa dhara awe ama-appu jhi he, pa awe 
do uru he, wae dho jhi ta pedutu hela'u 
nga ro ta pemade ne nabi-nabi he.' 

31Jhe mu do pika wari-anni ke, ta mu 
hedhe kolo loro ddau-ddau do pemade 
nabi-nabi. 

32 Ki do mina harre ke, peterue we jhe 
pemoke we ne lubhu harro nga menyilu 
do alle pejhare ri ama-appu mu he! 

33Mu do apado kerewe jhe kolo loro 
ddau do apa do kerewe. Mina mii ri ko 
mu ne nara ta ludu ne ngi'u mu ngati 
dhara wolo pa era wolo do peloro ne? 

34Dhanno we pewoie-ie: Do ta pepu ri 
ya la nga mu ne nabi-nabi, nga ddau- 
ddau do mmau dhara, nga guru-guru; 
bhagi dhue ngati ro do ta pemade ri mu, 
jhe haghe ri do ta ketoe peabbha. Jhe 
era ri do wala he do ta dede ta merahhu 
ri mu pa ammu-ammu hebhajha, nga do 
wala he ri do ta hudhi ta peraga ri mu 
ngati hewue rae la hewue rae. 

35 Rowi do mina harre ke, do medae 
ke mu ta wolo taga tari raa raa ddau 
do dho bhule nga hala do na harre -- 
jhari rai ngati lua pemade Habel do dho 
bhule nga hala ne lohe hape ma lua 
pemade Zakaria ana Berekia do pemade 
ri mu pa telora Ammu Deo nga dhea era 
tunu-menahu ne. 

36Parahajha we mu: hari-hari ne 
napoharre do ta dhue ta hape ri 
ddau-ddau pa dhara awe nadhe ke." 

37 "Yerusalem, Yerusalem! Au ke ne do 
pemade nabi-nabi. Au ke ne do kajjhi 
ri wowadu tade made ne ddau-ddau 
pepu-peju Deo. Do parri wari ke ya pe 

ddhei ta wore-ta ngapi hari-hari ddau do 
pee pa dhara au, mii hengi'u rena manu 
he ne herimu-herugu ne ana-ana no ri 
rualla no, tapulara wae dho mu,. 

38 Rowi do mina harre ke, wae dho ke 
Deo ta penau-pelere nga mu ri. 

39 Mita toi ri mu: Jhari ngati awe nadhe, 
adho ke do ta ngadde Ya ri mu, tade dhai 
ri ta pale ri au, 'Lua bebu nga meragi tu 
no do dakka nga ngara Muri.'" 

24 1 Pa dhara awe ta mahhu-anni 
Yesus ngati Ammu Deo, ta 

dakkake ne ana he kola No he, jhe 

pejhujhe ri ro ju la Ammu Deo. 

ZTa lii ke Yesus pa ro, "Ngaddi ri mu 
hari-hari ne do nahidhe? Mita toi ri mu, 
do medae hine ta do dho bhule le hewue 
wowadu he do pee nga pera'a pa era ro 
ngati Ammu Deo do na hidhe. Hari-hari 
hine do ta nyakka pekeloro." 

3Ta kako ke Yesus la Lede Zaitun, jhe 
pa dhara awe nga mejaddhi No, ta dakka 
ke ne ana hekola No he, jhe la pedai 
lii ro he we miha nga Yesus, "Peke ko 
we pa jhi, parri ke medae ta jadhi ne 
hari-hari lai do na harre," ne ane ro pa 
Yesus, "Jhe ne nga ke ne telia-telia do ta 

peteleo ne jhara lua dakka Ama nga awe 
pedakka rahi raiwawa?" 

4Ta bhale ke ri Yesus pa ro, "Meniga 
we pewole-ie, bhole luu mu nga hengi 
nga-nginga. 

> Rowi ae ddou do medae ta dakka nga 
pake ngara Ya, jhe lii, Ya ke ne Duae 
Mone ma'i-Mone golo ne!' Do medae ta 
ae ddau ne do pelu ri ro. 

6 Do ta rangngi ri mu ne likedu-kedarru 
lua pedhutu pemuhu nga lipelole jhara 
lua pepara-petabbhu, tapulara bhole 
meda'u mu. Rowi do jhamma ke ta jadhi 
hari-hari ne lai do na harre, tapulara ta 
mina harre lema adho dae awe pedakka 
rahi raiwawa. 

7 Ddau-rai do hewala do ta taki muhu 
nga ddau do hewala rai hewue rai pereda 
do ta dhutu muhu nga rai pereda do 
hewala. Pa hebhakka-hebhakka do ta 
jadhi lua menganga-rai nga dhai-ie. 

8 Hari-hari napoharre, lai petari he ko 
we, hela'u lema mii lua paddha dhallu pa 
heddau ina do ta kehoo dhara he. 

?Ki alla pemina harre, do medae mu ta 
kappa, jhe jhula tu ta dede ta merahhu 
jhe pemade. Hari hewue raiwawa do ta 

bubu nga kete nga mu taga tari mu ddau 
pedute Ya. 

10 Pa dhara awe naanne ae ddau do 
ta kebhatto ne ade ro, jhe tao apa nga 
takka-nui takka-bubu heddau penaja 
nga heddau. 

11 Do ta hhau ae nabi-nabi do pote do 
appi jhe do ta peluu do jhajhi ae ddau. 

12 Wui ai-wui tao do woapa do ta 
menyabbha ke la hebhakka-hebhakka, 
hakku jhajhi ae ddau do muri mada nga 
do dho bhule lua pehajha-peddhei. 

13Tapulara ne ddau do makka tee nga 
wangnge, do ta hamme ne lua hela ma 
tona ie ne. 

14 Jhe Li Hagha Dhara jhara lua mina mii 
Deo ne medae ta pereda, do ta pelebe 
la hari he wue raiwawa, mita rangnge 
ri hari-hari ddau. Ki alla ke pemina 
harre, jhe itu dhai ne awe pedakka rahi 
raiwawa ne." 

15"Do ta ngadde ri mu, 'Lua tao apa do 
peapa-kerewe-rai ne', do titu pa era do 
mmau do megala ne, mii do alle pepale 
ri Nabi Daniel (tu nadu we do ajhe ne 
nadhe do jhamma ta kale nga woie ne 
nga ne lua pedabbho ne). 

16Pa dhara awe do naanne, ddau do 
era pa Yudea do jhamma ke ta perai la 
kolo lede. 

17 Ddau do era pa danni ammu, bhole 
puru wari ta la aggu ne nga-nga ti dhara 
ammu. 

18 Ddau do pa dhara ma, bhole bhale 
wari la aggu juba no. 

19Do dhai tarra ne meliri dhara pa 
lodho-lodho do napoharre pa mobanni 
do nga mejanni ihi, mina harre lema pa 
ina-ina do nga pehuhu ana. 

20Hebhajha we mu mita ie ne lai do 
naanne ta bhole jadhi pa dhara warru 
ajjhi-lai, kiadho mita do dho lakka pa 
Lodho Pengaha-ihi. 

21 Pa lodho-lodho do dhai meliri 
dhara do mina harre, do ta era ne lua 
hedui-herui do dhai tarra ne hedui, 
hela'u lema mii lai do dho ngaddi dae ta 
jadhi rai tare ti petari-rai ta era raiwawa 
dhe lohe ma awe do nadhe, jhe adho 
lema ke do ta jadhi ri. 

22 Kita do adho he ta penabhabhe ri 
Deo ne awe ne, moko do adho ke do ta 
era ri ie ta heddau he do muri mada. 
Tapulara we taga tari do henge ri Deo ne 

annu-niki No, moko ta pe nabhabhe ke 
ri Deo ne awe do napoanne. 

23Pa dhara awe naanne, ki era heddau 
do lii pa mu, 'Heleo we, ne Duae Mone 
ma'i-Mone golo ne, ne pa dhe No!' 
kiadho, 'Nnai pa ni No!' -- bhole wae mu 
ta parahajha nga lii ddau do na harre. 

ZARowi do ta hhau ne mone ma'i-mone 
golo do pote-do appi nga nabi-nabi do 
pote-do appi. Do ta tao ri ro ne lai-lai 
do rihi ngati ihi nga lua madalae-lua 
madalae tu ta pelu ddau ki nga ie mudhe 
he mita luu le ne annu-niki Deo he. 

25 Hakku penge ie we ri mu! Alla ke ri 
Ya pepika pa mu hari alle, nga do dho 
dhai dae ta jadhi ne lai-lai do na harre. 

26 Kinga lii ddau pa mu, 'Heleo we, nnai 
ke No pa dhara kebhalla-ae!' -- bhole 
kako mu la ni. Kiadho, ki lii ro, 'Heleo ko, 
ne ke No pehuni-anni pa dhara kama pa 
dhe!' -- bhole parahajha mu. 

27 Rowi ne lua dakka Ana Ddau Raiwawa 
do mii kehabbha weo bhela he ngati bira 
dimu pelohe la bira wa. 

28 Rowi pa mii we ne era bhada made, 
paanne ke gaga nga luji-ae ne peworo." 

29"Rajja dho ke, ki ludu ke ne awe 
hedui-herui do naanne, mada lodho do 

ta kerabba, jhe mada warru adho ke do 
ta kelala ri. Moto-moto do ta keloro ngati 
ihi liru, nga hari-hari do nga higa pa ihi 

liru do ta kenyawu-nyela. 

30 Ki alla ke pemina harre ne telia jhara 
Ana Ddau Raiwawa do ta ngadde ke pa 
ihi liru. Pa dhara awe naanne hari-hari 
ddau pa danni raiwawa do ta tangi. Do 
ta ngadde ke ri ro Ana Ddau Raiwawa, 
do dakka jhara kolo merammu pudi nga 
lua higa nga kuaha, lua weo nga kana do 
dhai kelodo. 

31 Do ta tio ke pekedarro ne wotabbe-ae 
ne, jhe Ana Ddau Raiwawa do ta lii pa 
naju-naju No ta la pe kupu ne annu-niki 
No ngati hari appa kebhihu raiwawa, 
rai ti hebhakka kepue liru la hebhakka 
kepue liru do wala." 

32"Aggu ko mu liajha ngati kepue 
kepallu. Ki dhai ke ta obho ne kolo 
no, napoanne telia ke tu mu ta do ta 
hedhape ke ne warru wadu. 

33 Mina harre kinga ngaddi ta do jadhi 
ke ne lai-lai do na harre ri mu, ta toi ke 
ri mu ta do hedarra ke ne awe ne. 

34 Mita toi rowi mu! Hari-hari lai do na 
harre do ta jadhi nga do dho made dae 
hari-hari ne ddau do era pa awe nadhe. 

35 Liru nga raiwawa do ta ele, tapulara 
lipedai Ya do nadhe do peloro lohe la 
lodho do nami mii ne." 

36"Bhule dho heddau he do toi ne lodho 
do nami nga ja do nami, ie ta naju naju 
Deo, hape ma Ana Deo le miha, wata ke 
Ama we miha, ne do toi. 

37Kinga dhai ke Ana Ddau Raiwawa ta 
dakka hine, ne lua dakka No do dho hala 
ke mii pa dhara awe Noh do uru he. 

38Pa lodho-lodho nga do dho lale 
dae dahi, ddau ddau nga'a-nginu nga 
banga-ammu. Mina harre ke lohe hape 
ma awe maho ne Noh la dhara kapa ne. 

39 Pa awe lale ne ei-waa ne, jhe lale la 
kebii ro hari-hari, jhe itu kebhaddi ro, 
ta ne nga ne do ta hedhape ri ro. Mina 
harre lema ke hine ne lua dakka Ana 
Ddau Raiwawa. 

40Pa awe napoanne, do dhue ddau do 
pa dhara nga ko'o maa: Heddau do ta 
aggo jhe heddau ri do ta hane. 

41Do dhue ddau mobanni do pa dhara 
geho gandum: Heddau do ta aggo, jhe 
heddau ri do ta hane. 

42Hakku meniga we pewoie-ie, rowi do 
dho toi ri mu ta parri ne awe dakka Muri 
mu. 

43 Henge we ne nadhe ri mu! Kita do toi 
he ri mone muri ammu, awe nami pa 
dhara anni-maddha ne dakka do mena'o, 
adho ke no do ta bba'i, mita do dho 
maho ne do mena'o ne la dhara ammu 
no. 

44 Rowi do mina harre ke, do jhamma 
ke mu, ta pemoko-moko-anni. Rowi Ana 
Ddau Raiwawa, do ta dakka pa dhara 
awe do dho toi ri mu." 

45Ta lii ri ke Yesus, "Ki do mina harre, 
annu nami ke do pedhanno nga do 
mmau-dhara? No ke ne do ta dhede ri 
muri no ta jadhi kattu annu-annu no do 
wala he, mita ie ri no ta wie nga'a tu ro 
pa awe do petatu ne. 

46 Dhai tarra ne mengallu dhara ne 
annu do naanne, kinga bhale ne muri 
no, jhe do era no pa dhara pekako ne 
tenge no. 

47 Parahajha we mu, ri muri no do 
naanne, do ta jhula ke pa no hari-hari ne 
unu-oha muri no ne tu ta pemoko ri no. 

48 Tapu lara we, ki do apa ne naannu 
do naanne, do taa lii no pa dhara ade no 
miha, 

49'Do tui ko jhe itu dakka muri ya, 
moko ta dede ta merahhu ke ri no ne 

annu-annu do wala he, jhe kako no la 
nga'a-nginu nga ddau-ddau do nginu 
mawo he. 

>0 Jhe moko ne muri no ne ta bhale pa 
awe do dho e'e-do dho toi ri no. 

>1 Moko ne naannu do naanne, do ta 
dede ri muri no tade hetenga made nga 
muri, jhe nabhe la era ddau-ddau do apa 
do kerewe he. Do ta tangi ke ro pedihi 
noho nga dhui hape hedui-herui pa era 
do naanne.'" 

25 1 "Ki dhai ke ta dakka Ana Ddau 

Raiwawa mii heddau Duae, ne lua 
ne mii lipehakku nadhe ke: Ta era ke 
henguru ddau an mobanni do ngarru, 
do ta la penau nga ana momone do ta 
peloko nga'a. Ro heddau-heddau do nga 
aggu lapu, jhe kako ro la mate ne mone 
ngdhe ne. 

ZDo lammi ddau ti telora ro, do 
bhodho, jhe ne do lammi ddau he ri do 
mmau-dhara. 

3 Ne do lammi do bhodho he wata ke 
nga aggu lapu he we, bhule dho nga 
pemoko ei-manynyi pa era do wala. 

“Do lammi ddau do mmau dhara he, 
aggu ne lapu ro jhe do era ri ko nga 
pemoko ei-manynyi pa era do wala. 

> Do lajho ne dakka mone ngedhe ne, 
hakku ta mengattu ke ne namada ana 
mobanni do henguru ddau do na harre; 
ta bba'i ke ro. 

6 Pa telora maddha, ta rangngi ke ri ro 
ne lihodha nga peka, 'Nanne ke ne mone 
ngedhe ne! Mai we la hapo no!' 

7Ta kaddhi ke ne ana mobanni do 
ngarru do na harre, jhe pekini ne lapu 
ro. 

ŜTa lii ke ne ana mobanni do bhodho 
he, 'Wie ko we jhi hudi he ne ei-manynyi 
unu mu rowi do kelalu ke ne lapu jhi.' 

?'Jadhi dho ke ta mina harre!' ne bhale 
ri ana mobanni do mmau dhara he, 'Rowi 
ki pebhagi ke nga mu ri, moko do medae 
ke ta dho waji ri tu di hari-hari. Kako we 
mu la walli la toko.' 

10 Moko ta kako ke ne ana mobanni 
do bhodho he la walli ei-manynyi. Pa 
dhara nga ludu ro, ta dhai le ke ne mone 
ngedhe ne. Hari do lammi ddau ne ana 
mobanni do ngarru do nga moko he, ta 
maho ke hela'u-la'u nga mone ngedhe 
la era lai ala peloko nga'a ne, moko ta 
henabhi ke ne kelae he! 

11 Ta alla pemina harre ta dakka ke ne 
ana mobanni do bhodho he. Ta peka ke 

ro, 'Muri, muri, boka ko we kelae wie 
jhi.' 

12Tapulara bhale ke ri mone ngedhe 
ne, 'Tada dho mu ri ya!" 

13 Moko pa pedakka lipehakku ne ta lii 
ke Yesus mina hedhe, "Rowi do mina 
harre ke jaga nga meniga we mu, rowi 
adho do toi ri mu ne lodho ne, nga awe 
ne." 

14"Kinga dhai ta dakka Ana Ddau 
Raiwawa mii heddau Duae, ne lua ne mii 
pa dhara lipahakku nadhe ke. Ta era ke 
heddau do ddhei ta pekaddhi la rai do 
jjhau. Ta pedoa ke ri no ne annu-annu 
no, jhe lii no ta heleo ne unu-oha no pa 
annu-annu do na harre. 

15 Pa annu no do na harre ta wie ke ri 
no pa heddau-heddau pedutu nga lua 
makka ro. Pa heddau ta wie ke ri no 
lammi tabbha doi mela-lara. Pa heddau 
ri wie ri no dhue tabbha doi mela-lara. 
Jhe pa heddau ri, wie ri no hetabbha 
doi mela-lara. Ta alla pemina harre ta 
pekaddhi ke no. 

16Ne ri annu do nara lammi tabbha 
doi mela-lara ne, ta kako ke no nga 
henginga la pedhaga, moko ta nara ke 

no bhunga lammi tabbha doi mela-lara 
ri. 
17 Mina harre lema ne annu do nara 
doi melara do dhue tabbha ne, nara no 
bhunga dhue tabbha doi mela-lara ri. 

18 Tapulara we ne annu do hammi doi 
mela lara do hetabbha ne, ta la kkei ro'a 
ke no, jhe pedane ri no ne doi muri no 
do naanne. 

19Ta tui le ti naanne ta bhale ke ne muri 
do naanne la nga annu no do naharre, 
jhe jhari ta peege, pekire nga ro. 

20Ta dakka ke ne annu do hammi doi 
mela-lara do lammi tabbha ne, ta jhula 
ke ri no henguru tabbha, jhe lii no, 'Muri, 
wie ri muri pa ya lammi tabbha doi 
mela-lara. Heleo we ri muri, nara ke ya 
lammi tabbha ri.' 

21 'Napoanne ke ne do woie', ne ane 
muri ne, 'au ke ne annu do woie nga do 
pedhanno. Rowi ngati do hudi do nara ke 
lua parahajha do ta wei ke pa au ri ya do 
rihi ae ri. Maho we au, jhe mengallu nge 
kehakadhara we hela'u-la'u nga yal!' 

22 Moko ta dakka ri ke ne annu do 
hammi doi mela-lara do dhue tabbha 
ne, jhe lii no, 'Muri, alla ke pewie pa ya 
ri muri doi mela-lara dhue tabbha. He 

leo we ri muri nara ke ya bhunga dhue 
tabbha ri.' 

23'Do woie ke napoanne,' ne ane muri 
ne, 'au annu do wole nga do pedhanno. 
Rowi ngati do hudi do nara ke au lua 
parahajha, do ta wie ke ae ri pa au ri yal!' 

24Ta alla pemina harre ta dakka ke 
ne annu do hammi doi mela-lara do 
hetabbha ne, jhe lii no, 'Muri, do toi ri 
ya, ta Muri heddau do ade wowadu. Muri 
puu wue ngati era do dho ngaddi ta 
halla, jhe ghattu ngati era do dho ngaddi 
Muri ta kujha nga liba. 

25Ya do meda'u ri muri, rowi do mina 
harre ke, hakku ne doi Muri he ta la 
pedana ke ri ya la ro'a worai. Ohi ke na 
hedhe ne doi Muri he.' 

26'Au dhe annu do keti-ketinga nga do 
bhajja-wa!' ne ane muri ne, 'Adho do toi 
ke ri au ma, ta ya dhe heddau do puu 
ngati era do dho ngaddi ya ta halla, jhe 
ghattu ngati era do dho ngaddi ya ta 
kujha nga liba? 

27Ki do mina harre ma, do ne pa petu 
ne do jhamma ke ri au ta pemaho ne 
doi ya he la kato era takka doi, mita ki 
dhai ya ne bhale mina hedhe, nara ri 

ya ta hammi bhale wari hela'u-la'u nga 
bhunga he. 

28 Rowi do mina harre ke, aggu ne doi 
ya do na harre ngati no, jhe wie we pa 
ddau do nga doi mela do henguru tabbha 
ne. 

22 Rowi ddau do era ke nga unu-oha do 
ta pebhue-petabe ke pa no mita ju ae ri, 
mi ta ie no ta era pa dhara lua re'a nga 
lale. Tapulara tu ddau do dho bhule nga 
ne nga-nga, ne do hudi do era pa no ne, 
do ta aggo ngati no. 

30 Jhe ne annu do dho i'a nga-nga ne, 
hore no dhara era do kerabba ne do pa 
tele ne. Pa ni ke no do medae ta tangi 
penina noho-perajja-jaru nga dhue hape 
ne hedui-herui ne.'" 

31"Kinga dhai ke Ana Ddau Raiwawa 
ta dakka mii heddau Duae do nga lere 
nga kelao ri hari-hari naju No, do ta 
mejaddhi ke No pa dhida kedara era 
mejaddhi No do dhida do kelodo ne. 

32 Hari-hari ddau pa danni raiwawa 
do ta pe teni pa hedhapa No. Moko ta 
petala ke ri No pe jadhi ta dhue kejie, 
mii heddau mone bhata he ne petala ki'i 
jhawa ngati ki'i hawu. 

33Ddau-ddau do pedutu lua ddhei Deo, 
do ta pekupu pa hebhakka kedhanga No, 
nga do hewala he pa hebhakka keriu No. 

34Kinga alla ke pemina harre ne Duae 
do naanne do ta lii ke pa dddau do pa 
hebhakka kedhanga No he, 'Mai we mu 
hari-hari do alla pehamme-pehenate ne 
lua tarro ie nga menyarro mangngi ne 
ngati Ama Ya. Maho we mu ma dhara 
Rae Pereda do alle pepemoke ne tu mu 
rai ti petari ta era raiwawa dhe. 

35 Rowi pa dhara awe nga menganga 
Ya, mu kene do wie Ya nga'a, pa dhara 
awe nga hae-koko Ya, mu ke ne do wie 
Ya eiloko ta nginu. Ya mii do wala-rai, 
mu ke ne do hamme Ya la dhara ammu 
mu. 

36 Pa dhara nga do dho bhule bhara 
pa ihi Ya, mu ke ne do pepake Ya. Ki 
paddha Ya, mu ke ne do pemoke Ya. Pa 
dhara ammu bhaddo Ya, mu ke ne do 
ruba dhara nga Ya.' 

37 Moko ta bhale ke ri ddau do na harre, 
'Muri, parri ke ne ngadde Muri ri jhi ta 
do era pa dhara nga menganga, jhe wie 
ri jhi nga'a ta nga'a, kiadho do era pa 
dhara hae koko, jhe wie ri jhi eiloko ta 
nginu? 

38 Parri ke Muri ne ngadde ri jhi, do mii 
do wala-rai, jhe hamme ri jhi la dahara 
ammu jhi? Parri ke Muri ne ngadde ri jhi 
ta do dho bhule nga bhara pa ihi, jhe 
pepake ri jhi? 

39 Parri ke Muri ne ngadde ri jhi ta do 
paddha kiadho do era pa dha ra ammu 
bhaddo, jhe moko jhi ta la ruba dhara 
nga Muri?' 

40 Do ta bhale ri Duae do naanne, 'Mita 
toi ri mu; ne nga ne do alla petao ri mu 
penaja nga tuahhu-tuahhu Ya woapa do 
na hedhe, napoanne do hela'u ke mii tao 
penaja nga Ya lema. 

41 Moko ta lii ke ne Duae do naanne 
pa ddau do pa hebhakka keriu no he, 
'Langnga mu ngati dhe ddau-ddau do tao 
apa nga kerewe! Maho we mu la dhara 
rao ai do dho i'a made wari ne, do lore 
ke pepemoke tu Wango nga naju no he! 

42 Rowi pa dhara awe nga menganga 
Ya, wie dho Ya nga'a ri mu, pa dhara awe 
hae koko Ya, wie dho Ya ri mu eiloko ta 
nginu. 

“3 Ya mii heddau do wala rai, ngaddi le 
dho mu ta hamme la dhara ammu mu. 
Pa dhara awe nga do dho bhule bhara 
pa ihi Ya, ngaddi dho mu ta pepake 

Ya. Pa dhara nga paddha Ya, nga pa 
dhara ammu bhaddo Ya, ngaddi dho ta 
la pemoke Ya.' 

44 Moko ta lii ke ro pa No, 'Muri, parri ke 
Muri ne ngadde ri jhi ta do menganga, 
kiadho ta hae koko, kiadho pa dhara 
ammu bhaddo, jhe moko jhi ta do dho 
ruba dhara nga Muri?' 

4> Do ta bhale ri Duae do naanne, 'Mita 
toi ri mu: pa do dho wae mu ta ruba 
dhara le nga heddau he ti telora ro do 
woapa do na hedhe, napoanne do hela'u 
lema ke nga do dho wae ta ruba dhara 
penaja nga Ya!' 

46 Moko ne ddau do na harre do ta wolo 
ke pa dhara lua wolo do peloro ne." 
26 1 Ta moko Yesus na ajha hari-hari 

lai do na harre, ta lii ke No pa ana 
hekola No he, 

2"Do toi ke ri mu ma, dae dhue lodho 
ke jhe dhai la lodho Nga'a Kewahhu 
Paskah ne, jhe Ana Ddau Raiwawa do ta 
jhole ru ta la ketoe-peabbha-rappa!" 

3Pa awe naanne, kattu-kattu mone 
tunu-menahu he nga kattu-kattu do 
Yahudi he do peowu pa dhara rae Kattu 
Mone-ae mone tunu-menahu Kayafas. 

4Peowu ro ta peli ta kappe dhara-dhara 
he we Yesus mita do dho bhule lua 
kenya'e nga buluru, jhe pemade No. 

»"Tapulara," ne ane ro, "Bhole jhagge 
ne lai do nadhe pa dhara awe nga nga'a 
kewahhu dhe, rowi do ta hhau ne lua 
kenya'u-buluru pa telora ddau-rai." 

6Pa awe Yesus pa Betani, pa ammu 
Simon, do uru he do lakka ri paddha 
nada to, 

7ta dakka ke heddau mobanni la nga 
Yesus. Pa dhara nga mejaddhi ta nga'a 
Yesus, ta la tude ke ri eiloko wwau 
mangngi pa wokolo Yesus ri mobanni do 
naanne. 

ŜNe lai do naanne do heleo ri ana 
hekola Yesus he. Dhai bubu dha ra ro, 
ta lii ke ro, "Ne nga ke ne guna ne na 
hedhe hari-hari, kinga dhutu liba ila 
mina hedhe?" 

?"Eiloko wwau mangngi do mina hedhe, 
do nara ta pewie nga kebhue do dhai 
dhida, jhe ne kebhue ne do nara ta wie 
pa ddau do kehia nga gahara!" 

10 Do toi ri Yesus ne nga ne do era pa 
dhara penge ro, moko ta lii ke Yesus 
pa ro. "Ta nga hakku pehedue ri mu ne 

mobanni do nadhe? Ne do tao ri no dhe, 
hahhi lai do woie tu Ya. 

11 Ddau do kehia nga gahara do era loro 
ma pa telora mu, tapulara Ya dhe, adho 
ke do ta era loro hela'u-la'u nga mu ri. 

12 Rowi ri lua tude ri eiloko wwau 
mangngi ri mobanni do nadhe ma wokolo 
Ya, nnau ta mii lua pemoke ne lua 
pedane Ya ke ri No. 

13 Parahajha we mu! Pa hari hewue 
raiwawa dhe, pa mii we ne Li Hagha 
Dhara do ngati Deo ne pelebe, lai do tao 
ri mobanni do nadhe do ta pedhire lema, 
mii hahhi lua ta pehewene jhara lua no." 

14 Moko heddau ngati telora henguru do 
dhue ddau ana hekola Yesus, ne ngara 
no Yudas Iskariot, ta kako ke no la nga 
kattu-kattu mone tunu-menahu he. 

15Ta lii ke Yudas pa ro, "Wie ne nga 
ya ri mu, ki jhole Yesus ri ya pa mu?" 
Moko ta kire ke ri ro tallu nguru mada 
doi mela pudi, jhe wie ne doi do na harre 
pa Yudas. 

16 Jhari rai ti awe naanne ta kale ke ne 
awe do woie ri Yudas tu ta jhole Yesus. 

17 Pa lodho petari pa dhara awe nga'a 
Kewahhu Roti do dho tao ri muu ne, ta 
dakka ke ne ana hekola Yesus la nga 


MATIUS 26.18-23 163 


Yesus. Ta kebhali ke ro, "Pa mii ke ne 
ddhei Ama, ta pemoke ri jhi ne era tu ta 
nga'a Paskah ne?" 

18 Ta bhale ke ri Yesus pa ro, "Kako we 
mu la nga heddau ddau do pa dhara 
rae, jhe lii pa no, 'Ane Ama Guru, dhai 
ke ne awe tu Ya, pa dhara ammu au ke 
ne ddhei Ya ta tao ne nga'a Kewahhu 
Paskah ne hela'u-la'u nga ana hekola Ya 
he."" 

19Ta pedute ke ri ana hekola Yesus he 
ne nga ne do lii Yesus pa ro. Ta kako ro 
la pemoke ne era tu nga'a Paskah ne. 

20Ta dhai ta maddha, Yesus nga hari 
henguru do dhue ana hekola No he ta 
mejaddhi ke ro ta nga'a. 

21 Pa dhara nga nga'a ro ta lii ke Yesus, 
"Dhanno ko ri mu, heddau ti telora mu 
do medae ta jhole Ya." 

22Ta rangnge ne naanne, dhai hedui 
ne ade ro hari-hari. Moko heddau alla 
heddau ta jhari ke ta kebhali pa Yesus, 
"Bhara tatu ta adho ya ne do pedabbo ri 
Ama ne?" 

23Ta bhale ke ri Yesus pa ro, "Ddau do 
pehabbhu roti hela'u-la'u nga Ya la dhara 
mgo ne, no ke ne do ta jhole Ya ne. 

24 Do tarra ma, Ana Ddau Raiwawa do 
ta made, mii do hure do bhuke pa dhara 
Buku Lidara-Likewahhu Deo. Tapulara 
we apa nga kerewe ne tu ddau do jhole 
Ana Ddau Raiwawa. Rihi ie no ta do dho 
metana ma danni raiwawa nadhe." 

23 Moko ta lii ke Yudas mone tao apa ne, 
"Bhara tatu ta adho ya ne do pedabbho 
ri Ama Guru ne?" Bhale ri Yesus, "Mina 
harre ke ne ane au ma!" 

26 Pa dhara awe nga nga'a he ro, ta 
aggo ke ri Yesus ne roti ne, jhe hebhajha 
No. Ta alla pemina harre, ta pipi ke ri No 
ne roti do naanne, jhe jhula ri No pa ana 
hekola No he, jhe lii, "Aggu we, jhe nga'a 
we; na dhe ke ne kebhue-kedalli Ya." 

2/Ta alla pemina harre ta aggo ke ri No 
hegelaa ne ago ne jhe hebhajha No pa 
Deo. Ta alla pemina harre ta jhole ke 
ri No pa ana hekola No he, jhe lii No, 
"Nginu we ri mu hari-hari. 

28 Rowi nadhe ke ne raa Ya do ta perue 
ne lijaĵi Deo ne. 

29 Ne li Ya pa mu, adho ke Ya do ta 
nginu ri ei-ago lohe la awe ngino ri Ya ne 
ei-ago do wiu ne hela'u-la'u nga mu pa 
dhara Raiwawa Ama Ya do wowiu ne." 

30 Ta alla pemina harre ta jhuka lodho 
ke ro, hewue lilodho liwue-waje. Ta alla 
pemina harre ta pekaddhi ke ro ju la 
Lede Zaitun. 

31 Moko ta lii ke Yesus pa ana hekola 
No he, "Pa dhara rammi do nadhe, do 
ta perai mu hari-hari jhe hane Ya miha; 
rowi do hure do bhuke pa dhara Buku 
Lidara-Likewahhu Deo, 'Do ta pemade ri 
Ya ne mone bhata ne, jhe ne naki'i-naki'i 
no do ta menyabbha kebali-bali.' 

32Tapulara we ki alla ke Ya pekaddhi 
bhale wari do ta uru jhara Ya ngati mu la 
Galilea." 

33Ta lii ke Petrus pa Yesus, "Maji lema 
ro hari-hari ta hane Ama, ya adho tu-tu!" 

34"Henge," ane Yesus pa no, "Pa dhara 
rammi na dhe dhangnge, nga do dho 
tutu-oo dae manu, alle ke Ya pepehile ri 
au tallu wari." 

35 Bhale ri Petrus, "Maji lema ya ta 
made hela'u-la'u nga Ama, medae dho 
ya ta lii ta do dho tade Ama ri ya!" Mina 
harre lema ne ane ana hekola do wala 
he. 

36 Ta alla pemina harre ta pekaddhi ke 
Yesus nga ana hekola No he la hahhi 
era, ne ngara era do naanne Getsemani. 

Pa ni ta lii ke Yesus pa ana hekola No he, 
"Mejaddhi we mu pa dhe, ta la hebhajha 
ko Ya." 

37 Moko ta tina ke ri No, Petrus nga 
hari do dhue ana Zebedeus he ta penau 
hela'u nga No. Ta jhari ta herimo ke No 
ri hedui nga penina noho. 

38Ta lii ke Yesus pa ro, "Ne ade Ya 
ne ke do dhai tarra ne hedui, mii do ta 
made he ke Ya ne worawwu. Pee ko we 
mu pa dhe, jhe jaga-jaga we hela'u nga 
Ya." 

39 Ta alla pemina harre ta kako ke Yesus 
hudi ju la hedhapa, moko ta lakku rutu 
ke No la worai, jhe hebhajha, "Ama", ane 
No, "kinga ie mudhe he, pejjho ko we 
ngati Ya ne lua hedui-herui do jhamma 
ta dhue ta hape ri Ya dhe. Tapulara we, 
bhole pedute ne lua ddhei Ya, jadhi we 
pedute nga lua ddhei Ama ma." 

40Ta alla pemina harre, ta bhale ke 
Yesus nga ana hekola No do tallu ddau 
he, ta dhai No, era do bba'i ro. Ta lii ke 
Yesus pa Petrus, "Makka le dho mu hari 
do tallu ta jaga hela'u nga Ya, ie ta hejaa 
he we? 

41 Jaga-jaga we, mido dho lakka mu ri 
ruhakku. Tarra ne ade mu do ddhei ta 

tao ne do petu, tapulara makka dho mu, 
rowi wue ddau raiwawa do keloe." 

42Ta kako ri ke Yesus la hebhajha, ane 
No, "Ama, kinga ne lua hedui-herui do 
nadhe do jhamma ke ta dhue ta hape 
ri Ya, jhe do adho ke do nara ta pejjho 
wari ngati Ya, la'a we no ta jadhi ma 
pedute nga lua ddehi Ama." 

43Ta alla pemina harre, ta bhale ri ke 
Yesus, jhe ngaddi ri No ne ana hekola 
No he era do bba'i ma, rowi do dhai 
mengattu tarra ke ro. 

44Ta hani ke ro ri Yesus, jhe bhale No 
la hebhajha tu pa do ketallu wari ne nga 
pale ri No ne lipali No ma do hela'u nga 
do uru ne. 

4> Ta alla pemina harre, ta bhale ke No 
la nga ana heloka No he, jhe lii, "He ko 
ma mu do bba'i nga pengaha-ihi? Heleo 
we, dhai ke ne awe tu Ana Ddau Raiwawa 
ta jhole la dhara higa ddau-ddau do tao 
lubhu harro nga menyilu. 

46 Kaddhi we, mai we di ma kako ngati 
dhe. Heleo we! Nee ke ne ddau do ta 
jhole Ya ne!" 

47Pa dhara nga pedai lii ko Yesus, 
Yudas heddau ti telora henguru do dhue 
ana hekola Yesus he, ta dakka ke. Ae 

ddau do dakka penau hela'u nga no, do 
nga aggu kelewa nga tubu. Ne ddau do 
na harre, do pepu ri kattu-kattu mone 
tunu-menahu nga kattu-kattu do Yahudi 
he. 

48 Ri mone tao apa ne do alle ke pewie 
ne tada do nadhe, "Ddau do hengaddho 
ri ya ne, No ke dhe bhoke. Kappe we No 
ri mu!" 

43Ta dhai dhangnge Yudas la era do 
naanne, ta kako dhangnge ke Yudas 
langa Yesus jhe lii no, "Helama, Ama 
Guru!" jhe hengaddho Yesus ri no. 

>0 Ta bhale ke ri Yesus, "Tuahhu, ta ma 
mii ke hakku dakka tuahhu ma dhe?" 
Ta alla pemina harre ta duli ke ne ddau 
lowe he, jhe kappe Yesus. 

Sl Heddau ri telora ana hekola Yesus do 
era pa anne, ta bhita kelewa ke, jhe pare 
pa heddau annu Kattu Mone-ae mone 
tunu-menahu tade happo ne wodilu no. 

>2 Ta lii ke Yesus pa ana hekola No do 
naanne, "Hope kebhali ne kelewa au 
do napoanne. Rowi hari-hari ddau do 
pemanga kelewa, do ta made ri kelewa 
ma. 

93 Ne penge ri au ta dho nara Ya ta ami 
rurabha-rudharru ngati Ama Ya, jhe nga 

henginga ne moa ri No henguru dhue 
tajji naju No? 

»S4Tapulara ki do mina harre ke mina 
mii ne nara ta jadhi ne nga ne do 
alle pepedare pa dhara Buku Lidara- 
Likewahhu Deo, ta do tarra ta tade jadhi 
ne lai mii do jadhi pa dhara awe nadhe?" 

>> Moko ta lii ke Yesus pa ddau lowe he, 
"Pa dhara penge mu, ta ddau do tao apa 
ke Ya dhe, hakku dakka mu nga aggu 
kelewa nga tubu tu ta ma kappe Ya? 
Helodho-helodho ma Ya ne wie liajha pa 
Ammu Deo, jhe pi'a dho mu ta kappe Ya! 

26 Tapulara do tarra, do jhamma ke ta 
mina harre ma, mita tobo ke ne nga ne 
do hure do bhuke ri nabi-nabi pa dhara 
Buku Lidara-likewahhu Deo." Ta alla 
pemina harre ta perai ke ne ana hekola 
Yesus he, jhe hane Yesus miha ri ro. 

>/ Ta alle Yesus pekappe ri ddau do na 
harre, ta aggo ke ri ro la ammu Kattu 
Mone-ae mone tunu-menahu Kayafas. 
Pa ni do teni ke no guru-guru aigama 
nga kattu-kattu do Yahudi he. 

58 Petrus do pee ma nga pedute Yesus 
ngati jjhau tade dhai la kebhalla ammu 
Kayafas. Moko ta maho ke no lakebhalla 
do naanne, jhe la mejaddhi hela'u nga 

mone jaga he. Do ddhei ta roi ri Petrus 
mina mii ne pedakka ngati hari-hari do 
na harre. 

>? Kattu-kattu mone tunu-menahu he 
nga hari-hari kattu Mone Happo Hala pa 
dhara Aigama he, pee ke ro nga petadi ta 
kale lilolo pote, mita nara ro ne rujhara 
ta pebune lua wolo made pa Yesus. 

60 Tapulara nara dho ro, ie ta hahhi lai 
he do nara ta peteleo ta do era Yesus 
nga hala, maji lema ta ae ne lilolo hakaki 
do pote he. Moko ta era ke do maju la 
hedhapa. 

61 Ta lii ke ro mina hedhe, "Ddau nadhe 
do ngaddi ta lii mi na hedhe, 'Do nara ri 
ya ta pekelole Ammu Deo, jhe pa dhara 
tallu lodho nara ta petito bhale wari ri 
ya.'" 

62 Moko ta titu ke Kayafas, jhe lii no pa 
Yesus, "Wae dho ri au ta bhale ne lilolo 
do penaja nga au do ne hidhe?" 

63 Tapulara ta pehangngo-anni we 
Yesus. Ta kebhale ri ke Kayafas pa 
Yesus, "Pa dhara ngara Deo do Muri ne, 
lii ko au pa jhi, au ke ne Duae Mone 
ma'i-Mone golo, Ana Deo ne?" 

64 Ta bhale ke ri Yesus, "Mina harre ke 
ne ane au ma. Tapulara, parahajha we, 

jhari ngati awe do nadhe do ta ngadde 
ke ri mu, Ana Ddau Raiwawa do ta 

mejaddhi pa hebhakka kedhanga Deo 
Do Mone Rihi Higa ne, jhe do ta dakka 
jhara merammu pudi pa ihi liru nidhe!" 

65 Moko ta hio kepale-pale ke ri Kayafas 
ne bhara pake no, jhe lii, "No do 
kare-menihe Deo! Tenge dho ke ta era 
ri hakahi. Do rangnge miha ke ri mu, 
hari-hari ne lipedai No, ta do ri No dhe 
do kare menihe Deo. 

66 Hakku mina mii ke ne pa dhara dhahi 
mu pa awe nadhe?" Ta bhale ke ri ro, 
"Do hala No, jhe do jhamma No ta 
pemade." 

67 Moko ta hebue ke ri ilu ne tanga 
mada Yesus ri ro, jhe dede jhe merahho 
Yesus ri ro. Era lema do tabbhe ne tanga 
mada No, 

68 jhe lii, "Hakko ko ta peere jhe peke 
pa jhi, woo Duae Mone ma'i-Mone golo! 
Nadu ne do tabbhe tanga mada Au dhe?" 

69 Petrus era do mejaddhi pa tele, pa 
kebhalla ammu ne ma. Ta dakka ke 
heddau annu mobanni la nga Petrus, 
jhe lii pa no, "Adho au lema dhe do 
hela'u-la'u nga Yesus do Galelia nidhe?" 

/9Tapulara ta pehile ke Yesus ri Petrus, 
pa hedhapa hari-hari ddau do era ra 
paanne, "Tada dho ya ne nga ne lua 
pedabbho au ne," bhale ri Petrus, jhe ka 
ko no la ubha toka kebhalla do naanne. 

71 Ta ngadde ri ke Petrus ri heddau 
annu mobanni do wala ri, jhe lii pa 
ddau-ddau do era paanne, "Ddau nadhe 
lema ngine ne do era hela'u-la'u nga 
Yesus do ngati Nazaret ne." 

72 Moko ta pehili ri ke Petrus jhe 
pehupa, "Tarra-tarra tade dho ri ya ne 
ddau do na nidhe!" ane Petrus. 

73Rajja dho ngati naanne, ne ddau- 
ddau do titu paanne ta kako ke la nga 
Petrus, jhe lii ro pa Petrus, "Do tarra ma 
au dhe heddau ti telora ro. Lai nadhe do 
teleo ngati alu lipedai au ma miha." 

74 Moko ta hupa-hupa wari-anni ke 
Petrus, jhe lii, "Tade tu-tu dho ri ya 
ne ddau do na nidhe!" Pa awe naanne 
dhangnge ta tutu-oo ke manu. 

73Ta henge ke ri Petrus, ta do alla ke 
Yesus pe lii pa no, "Nga do dho tu tu-oo 
manu, alle ke Ya pepehile ri au tade tallu 
wari." Moko ta mahhu-anni ke Petrus la 
tele jhe la tangi nga pedihi-noho. 

27 1 Pa rai jhammi-ae-ae, hari-hari 
ne kattu-kattu mone tunu- 
menahu he nga kattu-kattu do Yahudi 
he, ta tao ke ro ne lihappo ta pemade 
Yesus. 

ZTa ujhe Yesus ri ro, jhe aggo la jhole 
pa Pilatus, Gubernur Mone Pereda Roma. 

3Ta ngadde ri Yudas mone tao apa ne, 
ta do alle ke pepebune ne lua wolo pa 
Yesus, moko ta menyaha ke no. Moko 
ta la pebhale ke ri no hari tallu nguru 
mada doi mela pudi he, pa kattu-kattu 
mone-tunu menahu he. 

4Ta lii ke Yudas, "Alla ke ya petao lua 
apa nga kerewe pa ddau do dho bhule 
nga hala, hakku tade lakka No ri wolo 
ta pemade!" Tapulara ta bhale ke ri 
kattu-kattu mone tunu-menahu he nga 
kattu-kattu do Yahudi he, "I'a dhoke jhi, 
napoanne unu pala au ke miha." 

>Ta nabbha ke ri Yudas ne doi do na 
harre la dhara Ammu Deo, jhe kako no 
la akki-anni. 

6Ta pidhi ke ri kattu-kattu mone 
tunu-menahu he ne doi do na harre, jhe 
lii ro, "Doi na hedhe, doi kebhue raa. 
Pedutu nga uku aigama, doi do mina 

hedhe, nara dho ta pemaho la dhara era 
takka bhara jhula pa Ammu Deo." 

7Ta moko le ro ne pehela'u-lii, ta pake 
ke ri ro ne doi do na harre ta walli worai 
jhe pehune ne worai do naanne ta: Worai 
Mone Mahhi Arru. Ne worai do naanne, 
do pake ta raidare ngati ddau do wala 
rai. 

8 Taga tari do mina harre ke hakku lohe 
ma dhara lodho do nadhe ne worai do 
naanne do pehune ta: "Rai Raa". 

?Ri do mina harre ke, tobo ke ne nga 
nedo pale ri Nabi Yermia, "Ta hamme 
ke ri no ne doi mela pudi do tallu nguru 
mada ne, dhoi kebhue ngati lua hela'u-lii 
do Israel, mii lua ma'e kebhue No. 

10 Jhe ne doi do na harre ta pake ke ri 
ro tu ta walli Worai Mone Mahhi Arru, mii 
do pale ri Muri pa ya." 

11 Ta dhai Yesus la hedhapa Pilatus, 
gubernur pa rai do naanne, moko ta ke 
bhali ke no pa Yesus, "Au ke ne duae do 
Yahudi ne?" "Mina harre ke ne lii au ma," 
bhale ri Yesus. 

12 Kattu-kattu mone tunu-menahu he 
nga kattu do Yahudi he, jhajhi ae ne 
likela ne do pemaho ri ro panaja nga 

Yesus, tapulara wae dho ta bhale ri 
Yesus ie ta heubha he. 

13 Rowi do mina harre ke, moko ta lii 
ke Pilatus pa Yesus, "Rangngi dho ri Au, 
hari-hari ne likela ro hidhe penaja nga 
Au?" 

14 Tapulara bhale dho ri Yesus ie ta 
heubha he, hakku jadhi ta madalae we 
Pilatus. 

15 Hadhi dhai la awe nga'a Kewahhu 
Paskah, do tima mone pereda ta golo 
heddau do bhaddo pedutu nga lua ddhei 
ddau lowe. 

16 Pa awe naanne do era heddau do 
bhaddo do dhai keto ngara. Ne ngara no 
Yesus Barabas. 

17 Hakku pa dhara awe nga teni ke 
ne ddau lowe, ta kebhali ke Pilatus pa 
ro, "Nadu ne do dhei mu ta gole tu 
mu? Barabas we Yesus do pale lema ta 
Kristus ne?" 

18 Hakku lii Pilatus mina harre rowi do 
toi ke ri no, ta do ne jhole Yesus pa no 
ri kattu-kattu do Yahudi he taga tari do 
pana dhara ke ro nga Yesus. 

19 Pa dhara nga mejaddhi Pilatus pa era 
happo kewallu ne, ta moa litakka ke ne 
ihi-ammu Pilatus ne, nga lii mina hedhe 

pa Pilatus, "Bhole pehiwu lai ma au pa 
dhara kewallu ddau do dho bhule nga 
hala napoanne, rowi taga No, do peabu 
ya nga lua nii do meliri dhara pa lodho 
dhe." 

20Tapulara ri kattu-kattu do Yahudi he, 
pee nga pedidi loro ne ddau lowe he mita 
lii ta gole Barabas pa Pilatus, jhe wole 
Yesus. 

21 Moko ri mone pereda do naanne 
ta kebhali ke pa ddau lowe he, "Ngati 
do dhue ddau do na hedhe, nadu ne 
do ddhei mu ta gole ri ya tu mu?" 
"Barabas," ne bhale ri ro. 

22Ta kebhali ri ke Pilatus pa ro, "Ki do 
mina harre ma, ne nga ke ne do jhamma 
ta tao ri ya penaja nga Yesus do pale ta 
Kristus ne?" "Ketoe No peabbha-rappa!" 
ne bhale ri ddau lowe he hari-hari. 

23"Tapulara lua tao apa ne nga ke ne 
do tao ri No?" ne kebhali Pilatus ri pa 
ro. Moko ta peka ke ro do rihi maddu, 
"Ketoe peabbha-rapa No!" 

24Pa pedakka rahi toi ke ri Pilatus, ta 
do dho nara ke no ta tao nga-nga ri, 
jhe nga penge ke ri no, jaga ngeta tao 
lua kenya'u-buluru ne ddau lowe he ta 
pelawa nga do pereda. Ri do mina harre 

ke, ta aggu eiloko ke Pilatus, jhe lonye 
ri no ne ruai no pa hedhapa ddau lowe 
he, jhe lii no, "Do ludu nga ti kolo gunu 
ya ne jhara lua made ddau do nadhe. 
Lai napoanne jadhi ta bhara dhui-bhara 
hape mu ma miha!" 

25 Ta bhale ke ri hari-hari ddau lowe he, 
"Hane no pedhue-pehape ri jhi ma nga 
ana-oha jhi ne lua wolo taga ri Lua Made 
ddau do napoanne!" 

26 Moko ta gole ke Barabas ri Pilatus tu 
ddau lowe he, jhe lii no pa ddau he ta 
dede ta merahho Yesus ri gui. Ta jhole 
ke Yesus ri Pilatus ta la ketoe peabbha 
rappa. 

2/Ta alla pemina harre ta aggo ke 
Yesus ri do horodhadhu he la dhara rae 
Pilatus. Hari-hari ne do horodhadhu he 
ta pewore pekehero ke Yesus. 

28Ta boka ke ri ro ne bhara pake Yesus, 
jhe pepake ri ro pa No hewue juba do 
woawu-kelere-mea. 

29 Ta tao ke ro hewue labba ngati 
kelai-kelai ajhu do dudu-do kanna 
jhe petaddho pa wokolo Yesus. Ta 
alla pemina harre ta peparro ke ri ro 
hebhangngu kajji pa ruai kedhanga No, 
jhe lakku rutu ro pa hedhapa No, jhe 

mare-jhe dhole No. "Helama Duae Do 
Yahudi!" ne ane ro. 

30Ta hebue ke ri ilu Yesus ri ro, jhe 
rabe ne kajji ne, jhe liko petire-tire pa 
kattu Yesus. 

31Ta alle pepemange mina harre Yesus 
ri ro, ta boke ke ri ro ne juba do wo 
awu kelara mea ne, jhe pepake wari ne 
bhara Yesus ma miha. Ta alla pemina 
harre ta aggo ke No la tele tu ta la ketoe 
peabbha-rappa. 

32Pa telora rujhara ta peabu ke ro nga 
heddau ti Kirene ne ngara no Simon. 
Ta pehahhe ke ri ro ne ddau naanne, ta 
hape ne ajhu ketoe Yesus ne. 

33Ta alla pemina harre, ta dhai ke ro la 
hahhi era do pehune ta Golgota, ki pa 
lirai di, "Era Rui Kabha Kattu." 

34Pa anne, ta pengino ke Yesus ri ro 
eiago do pehiwo nga ei-addhu. Tapulara 
ta alle peketaddhe ri Yesus, wae dho ke 
ta ngino ri No. 

35 Ta alla pemina harre ta ketoe 

ke Yesus ri ropeabbha-rappa, jhe 
pebhagi-bhagi ri ro ne bhara pake No. 

36 Ta moko mina harre ta mejaddhi ke 
ro ta jage Yesus pa anne. 

37Pa bira dhida ngati wokolo Yesus, 
era do bhuke ri ro ne lipedai do nadhe: 
"Nadhe ke Yesus Duae do Yahudi ne." 
Lipedai do nadhe ne mii hahhi lipeanynye 
Yesus ke. 

38 Hela'u-la'u nga Yesus, era lema do 
dhue ddau mone raba unu-oha ddau, 
do ketoe peabbha-rappa ri ro; heddau 
pa hebhakka kedhanga jhe heddau ri pa 
hebhakka keriu Yesus. 

39 Ne ddau-ddau do lake jhara anne, 
ta piku-piku kattu ke, jhe kare-menihe 
Yesus. 

40 Mina hede ne lii ro, "Au ke dhe ne 
do ddhei ta pekelole Ammu Deo, jhe 
pekaddhe bhale wari pa dhara tallu 
lodho? Ki do tarra ma Au ta Ana Deo, 
puru we au ngati ajhu ketoe au do 
napoanne, jhe gole we ne ngi'u Au ma 
miha!" 

41 Mina harre lema ne kattu-kattu 
mone-tunu-menahu he, guru-guru 
aigama he nga kattu-kattu do Yahudi he, 
ne mare dhole Yesus. Mii he ne ane ro, 

42"Ddau do wala nara ri ro ta golo, 
tapulara ngi'u No miha, nara dho ta gole 
ri No. Ki do tarra ma No ta duae do Israel 
ne, rihi ie No ta puru ngati ajhu ketoe 

nidhe, jhe itu wae jhi ta parahajha pa 
No. 

43 No do pararahajha pa Deo ma, jhe lii 
No, ta do No ke ne Ana Deo ne. Ki mina 
harre mai ma heleo ri di, wae marra Deo 
ta ma gole No pa dhara awe nadhe." 

44 Mina harre lema ne do tao ri mone 
raba unu-oha ddau do ketoe hela'u nga 
Yesus he, do kare do menihe Yesus 
lema. 

43Pa awe nattu lodho kewore mawo 
ta jhalle, pa dhara tallu jaa ne tui, ta 
kerabba guru rai hari hewue ihi rai do 
naanne. 

46 Pa wabba tallu maddha lodho he, ta 
peka ke Yesus nga hahhi lipeka do dhai 
talla tarra, "Eli, Eli lama, sebakhtani?" 
kipebhale ma lirai di, "Wo Ama Ya, wo 
Ama Ya, ta nga ke hak ku jhane ya ri 
Au?" 

47 Do parri ddau do era pa anne, ta 
rangnge ne lipeka No do naanne, ta lii ke 
ro, "Nee ta pedoe Elia ri No!" 

48 Heddau ngati ro, nga henginga- 
nginga ta la aggu ke buro'o-dahi jhe la 
pehabbhoa la dhara ei-ago do menyvilu. 
Ta pelue ke pa hu ajhu, jhe pejhole ri no 
la kurinyoro Yesus. 

49 Tapulara ta lii ke ne do haghe he, 
"Mata dae ko, mai ma heleo ko ri di, 
dakka marra Elia ma gole No we adho!" 

>0 Moko ta peka ri ke Yesus nga lipeka 
do maddu, jhe tule ri No ne henga No do 
pedakka rahi ne. 

>t Bhalla wata do pa dhara Ammu Deo 
ne, tore bhagi dhue rai ngati dhida lo he 
ma dha'i. Dakka dhai-ei nga lede-lede 
wowadu mehakka tora-tora, 

22 Raidare-raidare boka-anni, jhe ae ne 
annu-niki Deo do pekaddhi bhale wari. 

>3 Ta alle Yesus pepekaddhe ngati dhara 
made mada, ta mahhu-anni ke ro ngati 
ro'a-raidare, jhe maho ro la Yerusalem. 
Do ngaddi ro ri do ae ddau pa ni. 

>4 Ne kattu horodhadhu ne nga do 
horodhadhu do jage Yesus he, ta meda'u 
ke do dho ie ta nga-nga ri dakka dhai-ei 
ne, nga ri hari-hari lai do jadhi he. Ta lii 
ke ro, "Tarra, No dhe, Ana Deo tarra!" 

>> Pa anne, do ae lema ne mobanni 
do heleo ngati jjhau. Ro do na harre 
do pedute nga do pemoke Yesus rai ti 
Galilea. 

>6 Ti telora ro do na harre: Maria 
Magdalena, Maria ina Yakobus nga Yusuf 
nga ina ri ana-ana Zebedeus he. 

>/ Pa dhara maddha lodho do naanne ta 
dakka ke heddau do kaja ngati Arimatea, 
ne ngara Yusuf. No lema heddau ana 
hekola Yesus. 

>8 Ta kako ke no la nga Pilatus, jhe la 
ame ne ngi'u Yesus ne. Moko ta lii ke 
Pilatus mita wie ne ngi'u Yesus ne pa 
YusUf. 

>? Moko ta la aggo ke ri no ne ngi'u 
Yesus ne, jhe la wute ri bhalla pudi do 
wiu ko. 

60 Moko ta la takke ke ri no ne ngi'u 
Yesus ne la dhara ro'a raidare unu no 
miha, do tao pa dhara hewue bhujo 
wowadu. Ta alla pe mina harre, ta riho 
ke ri no hewue ne wowadu do worena 
jhe la henabbhe pa ubha ro'a ne. Ta 
moko, ta bhale ke no. 

61 Maria Magdalena nga Maria do 
wala he, pee ma paanne, mejaddhi ro 
hedhape ne raidare ne. 

62 Ta bhale ma jhammi-ae, pa Lodho 
Pengaha-ihi ne, moko ne kattu-kattu 
mone tunu-menahu he nga do Farisi he, 
ta kako ke ro hela'u-la'u la nga Pilatus, 

63ta lii ke ro pa Pilatus, "Muri, nee do 
henge ri jhi ne lipedai ngati mone pote 
ne, pa awe nga muri mada ko No, do 

ngaddi No ta lii, 'Ki ludu ti tallu lodho, do 
ta kaddhi Ya.' 

64 Rowi do mina harre ke, lii kowe pa 
ddau ta la jage pewoie-ie ne raidare ne 
lohe la lodho do ke tallu ne, mita do dho 
na ra ne ana hekola No he ta la aggo ne 
ngi'u No, jhe lii ro pa ddau ta do alla ke 
No pepekaddhe ngati dhara made mada. 
Moko ne lua pote nga appi do leto do 
nadhe do medae ta rihi ne apa ngati do 
uru jhara ne." 

65 Moko ta lii ke Pilatus pa ro, "Do nga 
horodhadhu jaga ma mu, kako we la 
jage pebharre ne raidare ne." 

66 Moko ta kako ke ro la raidare ne, jhe 
la hege ri ro ne wowadu henabbhi ne, 
nga tao ri ro ne era jaga pa hedhapa 
ubha ro'a ne, mita dho bhule ddau la tao 
lai nga-nga pa raidare ne. 

28 1 Ta ludu ne lodho Pengaha-ihi ne, 

pa lodho Migu, rai jhammi-ae-ae, 
Maria Magdalena, nga Maria do wala he, 
ta kako ke ro la heaho ne raidare ne. 

ZTa dakka hewakka ke ne dhai-ie do 
dhai meliri dhara. Heddau naju Muri 
puru ngati era do mmau do megala, 
jhe la riho ne wowadu henabbhi ubha 
ro'a ne. Ta alle periho ne wowadu ne, 

ta mejaddhi ke no pa dhida wowadu do 
naanne. 

3 Ne tanga mada no do kelala mii weo 
bhela he, jhe bhara pake no do pudi 
kewa'a. 

“Ne do horodhadhu do jaga he ta 
meda'u ke jhe kerighi-keraggu, jhe hala 
dho ke mii do made he. 

STa lii ke ne naju Deo ne pa mobanni 
he, "Bhole meda'u mu! Do toi ri ya, 
mu hedhe do ta ma kale Yesus do alle 
peketoe peabbha-rappa ne. 

6 Pe'e dho ke No pa dhe. Alla ke No 
pekaddhi, mii do alla ma No peli pa mu 
do uru he. Mai we mu ma heleo ne era 
do pebba'e No dhe. 

7Pa dhara awe nadhe, kako we mu nga 
henginga la pika pa ana hekola No he, 
'Alla ke No pekaddhi, jhe pa awe nadhe, 
nnai ke No do uru jhara ngati mu la 
Galilea. Pa ni do ta pengaddi ke mu nga 
No!' Henge we ne nga ne do alle pepeke 
ri ya pa mu." 

8 Nga henginga-nginga ta langnga ke ti 
anne ne mobanni do na harre. Nga ade 
do nga meda'u-da'u jhe do nga mengallu 
dhara ma, ta perai ke ro nga henginga 

pa eke ne lai do naanne pa ana hekola 
Yesus he. 

2Ta harra hewakka ke Yesus la peabu 
nga mobanni do na harre, jhe lii No, 
"Helama tona ie tu mu!" Moko ta 
pehedharra-anni ke ro, jhe ngape ne 
rubhebho No, jhe wie hu nga mejura pa 
No. 

10"Bhole mada'u mu," ane Yesus pa ro, 
"kako we mu la pika pa tuahhu-tuahhu 
Ya he, mita ie ro ta kako la Galilea; pa ni 
ke ro ne do medae ta ngadde Ya." 

11 Ta ludu ne mobanni he, do parri ddau 
ngati do horodhadhu do jaga pa rai dare 
he, ta bhale ke la dhara rae -- jhe la pika 
pa kattu-kattu mone tunu-me nahu ne 
nga kattu-kattu do Yahudi he, ne jhara 
hari-hari lai do alla pejadhi he. 

12Ta peli ke ne kattu mone tunu- 
menahu he nga kattu-kattu do Yahudi 
he. Moko ta wie ke ri ro pa do 
horodhadhu he, doi do dhai ae, 

13jhe li ro, "Dho jhamma mu ta lii ta 
do ana hekola Yesus he ne do dakka la 
mena'o ne ngi'u No pa awe anni-maddha, 
abu pa dhara nga bba'i mu. 

14Jhe kinga rangngi gubernur ne lai do 
naanne, ta la ube ke ri jhi, mita do dho 
nara mu lua hedui nga-nga ri." 

15 Moko ta aggu ke ri do horodhadhu he 
ne doi do na harre, jhe tao ri ro pedutu 
nga litakka do alla pejaji pa ro he. Rowi 
mina harre ke hakku ne lipe dhiri do 
naanne pee ko ma nga menyabbha pa 
telora do Yahudi lohe ma dhara lo dho 
do nadhe. 

16 Hari do henguru heddau ne ana 
hekola Yesus he ta kako ke la hewue 
bhojo pa Galilea, pedutu mii litakka 
Yesus pa ro. 

17 Pa awe ngadde Yesus ri ro pa ni, ta 
wie hu nga mejura ke ro pa No. Tapulara 
era ma haghe ti telora ro do kepapi ne 
ade ro penaja nga No. 

18 Ta peumu-anni ke Yesus nga ro jhe 
lii pa ro, "Hari-hari higa nga kuaha do 
era pa era do mmau do megala nga pa 
danni raiwawa, alla ke pejhole pa Ya. 

19 Rowi do mina harre ke, kako we 
mu la nga hari-hari ddau pa hari-hari 
kebhihu raiwawa jhe pejadhi we ro ta 
ana-ana hekola Ya. Pejhiu we ro nga 
pale ne ngara Ama, nga Ana nga Henga 
Deo. 

20Ajha we ro ta pedutu hari-hari ne 
do alla pera'a-petakka ri Ya pa mu. Jhe 
henge we ri mu, do ta era loro Ya ne 
penau-hari pelere-hela'u nga mu lohe la 
pedak ka rahi raiwawa dhe." 


MARKUS 


lNadhe ke ne Li Hagha Dhara jhara 
lua Yesus Kristus, Ana Deo. 

ZNe Li Hagha Dhara do napoanne, do 
jhare mii do bhuke ri Nabi Yesaya, do mi 
na hedhe, "'No ke do nadhe ne do pepue 
ri Ya, ane Deo: 'Do pepue ke no ri ya 
uru jhara ngati Au, mita ie ke ri no ta 
pemoke ne rujhara tu AU.' 

3Ta era heddau do langu do petoda pa 
dhara padha nga meraddha, 'Pemoke we 
ne rujhara tu Muri; pemere we ne loro 
jhara-loro jhara do ta narro ri No.'" 

4Mina mii ne do hure do bhuke, mina 
harre le ma ke ne harra Yohanes la 
dhara kebhalla-ae ne. Ta pejhiu ke ddau 
ri no, jhe pepeke ri no ne lii do ngati Deo 
ne, "Do jhamma ke mu ta jharra ngati 
lubhu harro nga menyilu mu, jhe jhula 
we ne ngi'u mu tu ta pejhiu, mita ie mu 
ta pehai-pehuba ri Deo," mina harre ke 
ne lii Yohanes. 

> Hari-hari ddau ngati ihi rai Yudea, 
mina harre lema ngati dhara rae 
Yerusalem do kako lema la dhanno ne 

lipeliba Yohanes ne. Ta kelolo mola ke 
ri ro ne lubhu harro nga menyilu ro. Ta 
pejhiu ke ro ri Yohanes pa dhara Loko 
Yordan. 

6 Ne bhara pake Yohanes ne, ngati rrau 
unta. Ne dari wake no ngati kuri bhada, 
jhe ne bhara nga'a no mokebhara nga 
ei-oni-addu. 

7 Te pepeke ke ri no ne lii do nadhe, "Do 
medae hine, kinga ludu ke ya, ta dakka 
heddau do rihi ngati ya. Jhamma tuu-tuu 
le dho ya, ta peru'u-anni, tu ta ma'e ne 
dari helapa No. 

8 Pejhiu mu ri ya, ri eiloko we, tapulara 
ri No do ta pejhiu mu ri Henga Deo." 

2Pa dhara awe naanne, ta dakka ke 
Yesus ngati Nazaret do pa ihi rai Galilea 
ne. Moko ta pejhio ke No ri Yohanes pa 
dhara Loko Yordan. 

IO Ta dhai ta mahhu-anni dhangnge 
Yesus ngati dhari ei ne, ta ngadde ke ri 
No, liru do boka-anni, jhe puru Henga 
Deo mii hengi'u koro jhawa he la wokolo 
No. 

11 Moka ta rangnge ke ne lipedai Deo 
do pali mina hedhe, "Au ke ne Ana hajha 
nga Ana ddhei Ya. Au ke ne do maddhi 
pa dhara ade Ya." 

12 Ta alla pemina harre ta aggo ke 
Yesus ri Henga Deo la dhara kebhalla-ae 
do keliu-kejidho. 

13 Appa nguru lodho No ne pee pa ni, 
ta hakko ke No ri Wango. Bhada-bhada 
addu era le do manga hela'u-la'u nga No 
pa ni, jhe No do pe moke ri naju Deo pa 
ni. 

14 Ta alle Yohanes pepemaho la dhara 
ammu bhaddo, ta kako ke Yesus la 
Galilea, jhe pepeke ri No ne Li Hagha 
Dhara do ngati Deo ne pa ni. 

15Ta lii ke Yesus mina hedhe, "Do ta 
pereda ke Deo nga henginga. Jharra 
ngati lubhu harro nga menyilu mu, jhe 
parahajha we nga Li Hagha Dhara do 
ngati Deo ne!" 

16 Pa dhara nga lappa-lappa Yesus pa 
ngdi Eilobo Galilea ne, ta ngaddi ke ri No 
do dhue ddau mone jhala, Simon nga 
ari no Andrias. Era pa dhara nga jhala 
nadu'u ro pa dhara eilobo ne. 

17 Ta lii ke Yesus pa ro, "Mai ma pedute 
Ya ri mu. Do ta ajha mu ri Ya ta mone 
jhala ddau." 

18Ta hani dhangnge ke ne jhala ro he 
jhe kako la pedute Yesus. 

19Ta narru teru ke Yesus, moko ta 
ngaddi ke ri No ri do ddau do petuahhu 
Yakobus nga Yohanes, ana-ana ri 
Zebedeus. Era pa dhara kowa ro, pa 
dhara nga habbhi jhala. 

20Ta pedoa dhangnge ke ro ri Yesus. Ta 
kaddhi dhangnge ke ro, jhe hane ama ro 
nga ddau-ddau do nga'a gaji he pa dhara 
kowa ne, jhe kako ro la pedute Yesus. 

21 Ta dhai ke Yesus nga ana hekola No 
he la dhara rae Kapernaum. Ta dhai ro la 
ni, pa Lodho Pengaha-ihi do kedhue ne, 
ta mako ke No la dhara ammu hebhajha, 
jhe jhari No ta wie liajha pa anne. 

22Dhai madalae ne ddau-ddau do 
dhanno ne liajha No he. Rowi ne wie 
ri No ne liajha mii heddau do jhamma 
ta tengare, do wala kea-kea ngati 
guru-guru aigama he. 

23Pa dhara awe naanne ta maho 
ke heddau do wujhu la dhara ammu 
hebhajha ne jhe do nga peka-pekarra, 

24"Wo Yesus do Nazaret, ddhei ta tao 
ne nga ke au penaja nga jhi hedhe? Ta 
ma pemade jhi ke ri Au? Do tade ri ya ta 
nadu Au. Au ke ne ddau pepu-peju do 
mmau do megala ne do ngati Deo!" 

25"Pehangngo-anni!" ne jhege ri Yesus 
ne wango do naanne, "mahhu-anni au 
ngati dhara ddau do napoanne!" 

26Ta kenyoke ke do maddu-maddu 
pebito-bato la hebhakka-bhakka ne ddau 
do anne ri wango ne, jhe mahhu-anni 
ngati ddau do naanne nga peka. 

2/Ta madalae ke ne ddau he hari-hari, 
jhe lii ro heddau pa heddau, "Bhoka-eh, 
ne nga ke ne na hedhe? Hahhi liajha 
do wiu! Nga mina harre neworawwu 
henginga, ta lii he we No pa wango- 
wango do na harre ta mahhu-anni, ta i'a 
pedutu he we ro pa No!" 

28 Moko ne lii jhara lua Yesus dhe dhai 
henginga ne menyabbha dhangnge la 
hari hewue ihi rai Galilea. 

29 Ta pekaddhi ke Yesus nga ana hekola 
No he ngati ammu hebhajha ne, jhe 
kako la ammu Simon nga Andreas. Mina 
harre lema Yakobus nga Yohanes do 
penau lema la anne. 

30 Ina matu ri Simon era do emo pa 
era bba'i no. Ta dhai Yesus nga ana 
hekola No he ta maho la dhara ammu 
ne, ta pika ke ro pa Yesus ne jhara lai do 
naanne. 

31 Moko ta kako ke Yesus la nga ina 
matu ri Simon ne, jhe parro ne ruai 
no. Ta pekaddhe ke no ri Yesus. Ta ie 
dhangnge ke no ti emo ne. Ri do mina 
harre ke, ta kako ke no la pemoko 
nga'a-nginu tu ro. 

32Pa dhara maddha lodho he, do janna 
ke mada lodho, ta dakka ke ddau lowe 
nga aggu hari-hari ddau do paddha nga 
do wujhu, la nga Yesus. 

33 Hari-hari ddau pa dhara rae 
do naanne ta dakka ke la peworo 
penyabbhu la ubha kelae ammu do 
naanne. 

34 Moko ta peie ke ri Yesus do ae ddau 
do nga paddha heworawwu heworawwu 
paddha do na harre, jhe hudhi-keluru 
lema ae wango ngati ddau do lakka ri 
wujhu he. Ne wango-wango do harre 
adho do wie ri Yesus ta pedai lii rowi do 
tade ke Yesus ri wango ta nadhu No. 

33Ta bhale ma bhalli-rai ne, pa dhara 
rai jhammi-ae-ae, ta kaddhi ke Yesus 
jhe kako ngati ammu do naanne. Ta 
kako ke No la hahhi era do keliu pa tele 
ngati dhara rae do naanne, jhe hebhajha 
No pa era do naanne. 

36 Tapulara Simon nga ihi-anga no he 
ta kako ke la kale Yesus. 

37 Ta dhai ta peabu ro nga Yesus, moko 
ta lii ke ro, "Hhai ke hari-hari ddau do 
pekale nga Ama." 

38Tapulara ta bhale ke ri Yesus pa ro, 
"Mai we di ma peterue ne loro jhara kako 
dila dhara rae do wala he ri, rae-rae do 
peumu he pa dhe. Do jhamma lema ya 
ta la peliba lii la era do na harre, rowi ne 
dakka Ya ma raiwawa do nadhe, tu lai 
do naanne ke." 

39 Rowi do mina harre ke ta bela-ta 
lappa ke Yesus la hebhakka-hakka pa 
hari hewue ihi rai Galilea, jhe peliba 
lii pa ammu-ammu hebhajha, jhe 
hudhi-keluru ne wango-wango he ngati 
hari-hari ddau do wu jhu. 

40 Ta dakka ke heddau do paddha 
nadato la nga Yesus. Ta dhai no la nga 
Yesus, ta lakku rutu ke no pa hedhapa 
Yesus, jhe lii no, "Kita ddhei he Ama, do 
nara ma Ama ta peie ya." 

41 Ta ruba dhara ke Yesus nga ddau do 
naanne. Hakku ta bhuje ke ri No ne ddau 
do naanne, Jhe lii, "Do ddhei Ya ta peie 
au!" 

42Pa awe naanne dhangnge ta ie ke ne 
ddau do naanne ngati paddha no ne. 

43 Moko ta lii ke Yesus pa no ta bhale 
jhe lii, 

44"Jaga eeh, bhole pedhiri au ie ta pa 
nadu we, tapulara kako we au la nga 
mone tunu nga menahu, jhe ami we au 
pa ro ta peteleo ta do ie tarra ke au ngati 
lua paddha au dhe. Ki alla pemina harre, 
jhe kako au la jhole ne bhara jhula au, 
pedute nga lii do dare ri Musa, mii hahhi 
tada tu ddau lowe, ta do ie tarra ke au 
ngati lua paddha au." 

4> Tapulara we ne tao ddau do naanne, 
ta pedhire ke ri no la hebhakka-bhakka 
ne jhara lai do naanne, hakku nara dho 
ke Yesus ta kako nga peteleo-leo-anni 
la dhara rae do naanne. Wata ke No ta 
pee pa tele he ke, pa era-era do keliu 
he ke. Maji lema ta mina harre, pee ma 
nga dakka loro ne ddau la nga No, ti 
hebhakka-bhakka. 

1 Ta ludu parri lodho, ta bhale 
ke Yesus la Kapernaum. Moko ta 

menyabbha ke lii ta do era ke No pa 
ammu. 

ZMoko ta ddakka ke ddau do ae la nga 
Yesus. Ta peworo penyabbhu ke ro pa 

anne tade bhule dho ke ne era ri. Pa 
ubha kelae ne le do dhai kehahhi ke ri 
ddau. Moko ta pedhae ke ri Yesus ne lii 
do ngati Deo ne pa ro. 

3Pa dhara nga pedai lii ko Yesus, ta 
dakka ke do appa ddau nga mere heddau 
do made heatta ju la nga Yesus. 

A4Tapulara taga ta ri do rihi ae ke ddau, 
nara dho ke ro ta peumu-anni nga Yesus. 
Hakku ta ha'e ke ro la dhida, jhe boka 
ruammu pemaddhi nga era titu Yesus. 
Ta alla peminaharre ta pedhule ke ro ne 
ddau do paddha ne hela'u-la'u nga dappi 
no ne la hedhapa Yesus. 

> Ta ngaddi ri Yesus ta do dhai tarra ne 
mone-ae lua manno nga kaho ro, moko 
ta lii ke Yesus pa ddau do paddha ne, 
"Wo ana Ya, hari-hari ne lubhu harro nga 
menyilu au, alla ke pepehai-pehuba." 

6 Do parri ddau guru aigama do era do 
mejaddhi pa anne, ta penge-nge ke ri ro 
pa dhara ade, 

7 "Bhani tarra ddau nadhe ta pali mina 
harre ee! Ta kare menihe Deo ri no 
dhe. Nadu ke do nara ta pehai-pehuba 
lubhu harro nga menyilu, wala ngati Deo 
miha?" 

ŜPa awe naanne dhangnge lema do 
toi ke ri Yesus, ne penge ro ta do mina 
harre. Moko ta lii ke Yesus, "Ta nga mu 
hakku pee nga penge-nge mina harre pa 
dhara ade mu? 

2Nami do rihi ne memudhe; pali ta, 
'Lubhu harro nga menyilu au, do alle ke 
pepehai-pehuba', we pali ta, 'Kadhi we 
au, aggo we ne dappi au jhe kako we 
au?' 

10 Tapulara mita toi ri mu, pa dhara awe 
nadhe ta peteleo ke pa mu ri Ya ta do 
pa danni raiwawa do nadhe, Ana Ddau 
Raiwawa do nga higa ta pehai-pehuba 
lubhu harro nga menyilu." Moko ta lii ke 
Yesus pa do paddha ne, 

l1"Kaddhi we au, aggo we ri au ne 
dappi au, jhe bhale we au la ammu au!" 

12 Ta kaddhi ke ne ddau do naanne, jhe 
aggo ri no ne dappi no, jhe mahhu-anni 
ngati anne nga heleo ri hari-hari ddau do 
era paanne. Dhai madalae ne ddau do 
na harre. Ta wue-waje ke Deo ri ro. Ta 
lii ke ro, "Ngaddi de dho di ta peabu nga 
lai do mina hedhe!" 

13Ta bhale ri ke Yesus la ngidi eilobo 
Galilea. Ae ne ddau do dakka la nga 
Yesus. Ta wie ke ri Yesus ne liajha pa ro. 

14 Pa dhara nga kako Yesus pa anne, 
ta ngadde ke ri No heddau mone dhuki 
bhea, ne ngara no Lewi ana ngati Alfeus, 
era do mejaddhi pa katto era hammi 
bhea ne. Ta lii ke Yesus pa no, "Mai ma 
pedute Ya." Moko ta kaddhi ke no jhe la 
pedute Yesus. 

15 Pa dhara awe nga mejaddhi ta nga'a 
Yesus pa ammu Lewi, ae ne mone dhuki 
bhea nga ddau-ddau do pali ta ddau do 
woapa he do dakka la nga'a hela'u nga 
Yesus nga ana hekola No he. Rowi do ae 
ti telora ro do pedute Yesus. 

16 Do parri ddau guru aigama ngati 
kejie do Farisi, do ngadde Yesus ta nga'a 
hela'u la'u nga mone dhuki bhea he mina 
harre lema nga ddau-ddau do hala loro 
jhara kako he. Moko ta kebhali ke ne 
guru aigama he pa ana hekola Yesus he, 
"Ta nga hakku nga'a hela'u-la'u ne guru 
mu nga mone dhuki bhea he mina harre 
lema nga ddau-ddau do hala loro jhara 
kako he?" 

17 Do rangnge ri Yesus ne likebhali ro 
do naanne, moko ta bhale ke ri No, "Ki 
ddau do ie adho do paralu nga dote, 
wata ke ddau do paddha we. Ne dakka 
ya, adho ta ma pedoa do laje ne ngi'u no 

ta do wole, tapulara tu ddau do tade ne 
ngi'u no ta do woapa." 

18 Pa dhara hewari, pa awe nga puasa, 
ana-ana hekola Yohanes Mone Pejhiu 
nga do Farisi he; ta dakka ke ddau la 
nga Yesus jhe kebhali, "Ta ne ana heko 
la Yohanes Mone Pejhiu nga ddau ana 
hekola do Farisi he hakku puasa, jhe 
dhai ne ana hekola Ama adho do puasa?" 

19Ta bhale ke ri Yesus, "Pa era lai-ala 
peloko nga'a, adho ke ne tamu-tamu he 
do nga'a pa anne? Do bhara tatu ke ro 
ta nga'a nga era hela'u-la'u ko ne mone 
ngedhe ne. 

20Tapulara do ta dhai ma ne awe ne 
mone ngedhe ne ta aggo ti telora ro 
hine. Dhai pa awe napoanne ke hine, jhe 
itu do dho nga'a-ngi nu ro. 

21 Bhule dho ddau do kelapu bhajhu 
do bura ri bhalla do wiu. Rowi ne bhalla 
kelapu do wiu ne, do ta kepudhu, jhe 
pemejarre rihi ae ri ne bhajhu do na 
anne. 

22 Mina harre lema, bhule ledho ma 
ddau do hali ei-ago do wiu la dhara haku 
kuri do dui. Rowi ri ei-ago do wiu ne do 
ta pekepahho ne haku kuri do dui ne. 
Pedakka rahi ta hora ila wue he ke hari 

dhue. Ei-ago do wiu do jhamma ta ihe la 
dhara haku kuri do wiu lema!" 

23Pa dhara helodho, lodho Pengaha-ihi, 
pa dhara nga narru Yesus jhara hewue 
maa gandum, moko ne ana hekola Yesus 
he, ta ghattu ke ne wuri gandum he. 

24 Moko ta lii ke ne do Farisi he pa 
Yesus, "Ta nga hakku pehihu ne ana 
hekola Au he nga uku aigama di; nga 
tao ri ro ne lai do dho jhamma pa lodho 
Pengaha-ihi?" 

23Ta bhale ke ri Yesus, "Ngaddi dho 
mu ta ajha, ne nga ne do tao ri Daud, 
pa dhara awe Abyatar do jadhi kattu 
mone-ae ngati mone tunu-menahu he. 
Pa awe menganga Daud nga ddau-ddau 
no he, jhe adho ke ro do era ri nga bhara 
nga'a, do maho Daud la dhara Ammu 
Deo, jhe la nga'a ne roti do alla pejhula 
pa Deo he. Nga mina harre lema do wie 
ri no ne roti do harre pa ddau-ddau no 
he. Jhe ne pa petu ne, pa dhara uku 
aigama di, wata ke mone tunu-menahu 
he we ne do ie ta nga'a ne roti do na 
harre." 

26 (2:25) 

27 Moko ta lii ri ke Yesus, "Lodho 
Pengaha-ihi do tao tu ddau raiwawa, 

adho ddau raiwawa tu Lodho Pengaha- 
ihi. 

28Hakku Ana Ddau Raiwawa do nga 
kuaha, mina harre lema penaja nga 
lodho Pengaha-ihi." 

1 Ta bhale ri ke Yesus la ammu 
hebhajha ne. Pa anne do era heddau 
do made hebhakka. 

2 Pa anne do era lema ne ddau do ddhei 
ta kale-kale ne hala Yesus, mita nara ro 
ne loro jhara ta pemaho likela penaja 
nga Yesus. Hakku ta pee nga heleo loro 
ke ri ro, ta do medae marra ta peie ri 
Yesus ddau pa lodho Pengaha-ihi ne. 

3Moko ta lii ke Yesus pa ddau do made 
hebhakka ne, "Mai ma titu ma dhe, pa 
hedhapa dhe." 

AMoko ta kebhali ke Yesus pa ddau- 
ddau do era pa anne, "Pedutu nga uku 
aigama, ne nga ne do jhamma ta tao ri 
di pa lodho Pengaha-ihi? Tao lai do woie 
we tao lai do woapa? Ta peie ddau we ta 
pemade ddau?" Ta pehangngo-anni we 
ro hari-hari. 

> Nga bubu dhara ta heleo ke ro 
pekeheru ri Yesus, tapulara do nga hedui 
lema ne ade No. Rowi do rihi tarra ro ne 
adu kewadu-kattu. Moko ta lii ke Yesus 

pa ddau do made hebhakka ne, "Jhole ne 
ruai au ma dhe." Ta jhole ke ri ddau do 
naanne ne ruai no, moko ta ie dhangnge 
ke no. 

6 Moko ta langnga ke ne Farisi he, ti 
ammu hebhajha ne, jhe la peli dhangnga 
nga do parri do pehala'u lii nga Herodes, 
tu ta pemade Yesus. 

/Ta pejjhau-anni ke Yesus nga ana 
hekola No he la ngidi Eilobo Galilea. 
Moko dhai ae ddau ngati Galilea do kako 
la pedute Yesus. Ae lema do dakka ngati 
Yudea, 

8 ngati Yerusalem, ngati ihi rai Idumea 
nga ngati ihi rai do pa hebhakka bira 
dimu Yordan nga ngati rae-rae do peumu 
nga Tirus nga Sidon. Hari-hari ro dakka 
la nga Yesus, rowi do rangngi ke ri ro ne 
lai-lai do alla petao ri No he. 

2Do dhai rihi ae ne ddau do na harre, 
hakku tade lii Yesus pa ana hekola No 
he, ta pemoko kowa tu No, mita do dho 
pekedhaddo No ri ddau lowe he. 

10 Do dhai worawwu ae lema ne ddau 
do paddha ne do peie ri Yesus, hakku ro 
ne do paddha he do pee nga perubhi-rai 
ke ta peumu-anni nga Yesus, mita nara 
ro ta bhuje No. 

11 Mina harre lema ne ddau do wujhu 
he, ki ngadde ke Yesus, ta mejura 
dhangnge ke ro pa hedhapa No jhe peka, 
"Au ke ne Ana Deo ne!" 

12 Tapulara labba made ri Yesus ne 
wango-wango do na harre, mita do dho 
peteleo ri ro ta nadu No. 

13Ta alla pemina harre, ta ha'e ke 
Yesus la hewue bhojo, jhe pedoa ri No, 
ne ddau-ddau do maddhi pa No. Moko ta 
dakka ke ne ddau-ddau do na harre, 

14ta pidhi ke ri No ngati telora ro do 
na harre, henguru do dhue ddau. Ta 
lii ke Yesus, "Ne pidhi mu hari-hari 
do na hedhe ri Ya, mita ie ke mu ta 
penau-pelere nga Ya, jhe ta pepu ri ya la 
pelebe ne Li Hagga Dhara do ngati Deo 
ne, 

15jhe do ta nara mu kuaha ta 
hudi-keluru hega-henga kerabba." 

16 Na hedhe ke ne ngara ro hari henguru 
do dhue ddau: Simon (do pedoe lema ta 
Petrus). 

17 Yakobus nga Yohanes tuahhu no, 
ana-ana ri Zebedeus (do pehuni ne 
ngara ro ta Boanerges, pa lii di "ana 
dhoro"), 

18 Andreas, Filipus, Bertolomeus, 
Matius, Tomas, Yakobus ana Alfeus, 
Tadeus, Simon mone Jhuru-kattu ne 

19nga Yudas Iskariot do mone pewie 
Yesus ne. 

20Ta alla pemina harre ta bhale ke 
Yesus la ammu. Tapulara ta jila ri ke 
ne ddau lowe he ne dakka la anne la 
peworo ro, hakku nara dho ke Yesus nga 
ana hekola No he ta nga'a-nginu. 

21 Ne ddau-ddau he lii pa Yesus, "Alla 
ke No pewujhu!" Jhe dhai ta rangngi 
ri a'a-ari No ne lai do na poanne, ta 
kako ke ro ta la aggo Yesus ngati era do 
naanne. 

22 Mina harre ne lii guru-guru aigama 
do dakka ngati Yerusalem he, "Nnai do 
maho ri Beelzebul ke pa No! Kattu ngati 
henga-henga kerabba do naanne ke ne 
do wie kuaha pa No ta hudhi-keluru ne 
henga kerabba he." 

23 Moko ta pedoa ke ri Yesus ne ddau 
lowe do na harre, jhe pedhiri pa ro parri 
bhue lipehakku. "Mina mii ne nara ta 
jadhi, henga kerabba hudhi ri henga 
kerabba," ane Yesus pa ro. 

24 "Kinga hewue rai pereda do menyalla 
pa dhara parri bhue kejie do pee nga 

pemuhu, moko nara dho ke ne rai pereda 
do napoanne ta era loro. 

25 Jhe kinga pa dhara hewue 
ammu-kemali, adho do era ne lua 
heujhu-headde, jhe hari-hari ne ddau 
do pa dhara ammu-kemali do naanne 
do pee nga pehibhi-penyami, moko ne 
dhara ammu-kemali do naanne do ta 
mae-te bho-ttei. 

26 Kinga pa dhara rai pereda Wango, 
do era ne lua pehagghi-pebhagi nga lua 
pepara-petabbhu, moko ne rai pereda 
do napoanne rajja dho ke ne titu, do ta 
ele nga henginga. 

27 Bhule ledho ma heddau do nara ta 
maho la dhara ammu heddau do rui, jhe 
la rabe ne unu-oha no, ki do dho ujhe 
dae uru jhara ri no ne ddau do rui do ne. 
Ki alla pemina harre jhe itu nara ri no ta 
rabe ne unu-oha ddau do naanne. 

28Do jhamma ta toi ri mu! Kinga tao 
ddau lubhu harro nga menyilu jhe pali 
ne likara nga menihi, do nara ko no ta 
pehuba. 

29 Tapulara kinga kare nga menihe 
Henga Deo ri no, adho ke no do ta nara ri 
lua pehuba! Rowi ne lua kara nga menihi 

do napoanne, hahhi luaunu-kolo-taddhu 
do peloro." 

30 (Hakku lii Yesus mina harre, rowi 
era do lii, ta Yesus do maho ri henga 
kerabba). 

31Ta alla pemina harre ta dakka ke la 
nga Yesus, ina nga tuahhu-tuahhu No. 
Do titu ta mata pa tele he we ro, jhe lii 
pa ddau he ta la pedoe Yesus. 

32Pa awe naanne do ae ddau ne 
do mejaddhi pewore Yesus. Ta lii ke 
ne ddau he pa Yesus, "Ama, ina nga 
tuahhu-tuaahhu Ama, hhai pa tele ni. 
Hhai ta kale Ama ri ro." 

33Ta bhale ke ri Yesus, "Nadu ke ne ina 
Ya? Nadu ke ne tuahhu-tuahhu Ya?" 

34Ta alla pemina harre, ta heleo ke 
No ju la nga ddau-ddau do mejaddhi 
pekehero No he, jhe lii, "Na hedhe ke ne 
ina nga tuahhu-tuaahhu Ya! 

35 Ddau do pedute ne lua ddhei Deo, 
no ke ne tauhhu ya do momone nga do 
mobanni nga ina Ya." 

1 Ta wie liajha ke ri Yesus pa ngidi 

Eilobo Galilea. Do ae tut-tu ne ddau 
do pewore No paanne. Ri do mina harre 
ke, hakku ta kako ke Yesus la mejaddhi 
pa dhara hewue kowa do era pa dhara ei 

ne, jhe ne ddau lowe he do titu pa ngidi 
eilobo ne. 

ZMoko ta ajha ke ri Yesus ae lai pa 
ddau lowe he nga pake lipehakku. Mina 
hedhe ke ne ajha ri No ne ddau lowe he. 

3"Dhanno we ri mu! Ta era ke heddau 
mone jhagga woral-wowadu, do kako la 
liba wini. 

4Pa dhara nga liba ne wini he, era 
haghe do bunu pa rujhara. Moko ta 
dakka ke dolila, jhe la tutu tade alla ne 
wini do na harre. 

SHaghe ri era do bunu la era do 
wowadu-wadu jhe do meni ne worai. 
Henginga ne muri ne wini do na harre, 
rowi do meni ne worai, 

$tapulara ta dhai ta dhida lodho, moko 
hari-hari ne wini do muri he ta jhari ke 
ta merajhu jhe made, rowi adho dhai 
meramma ne amo he la ro'a woral. 

7 Haghe ri era do bunu la ro'a koo nga 
huki. Moko ri ko nga huki do na harre ta 
muri ke jhe hengappi pekewowo ne wini 
do muri do na harre, hakku nara dho ta 
wila nga wue. 

ŜTapulara era lema ne wini he do bunu 
pa era do wwau-bahha. Ne wini do na 
harre muri nga woie, henginga ne ju, jhe 

wila jhe wue, era do tallu nguru, era do 
anna nguru, era do hengahu wari lipa." 

Ta alla pepedhire ne lipehakku do 
naanne, ta lii ke Yesus, "Ki do nga wo 
dilu mu, dhanno we!" 

10 Pa dhara nga kiha miha Yesus, ta 
dakka ke ke ne ddau do alla pedhanno ne 
lipehakku Yesus he langa No, hela'u-la'u 
nga hari henguru do dhue ddau ana 
hekola No he. Ta ami ke ro pa Yesus ta 
peteleo ne lua pedabbho lipehakku do 
naanne. 

11 Moko ta lii ke Yesus pa ro, "Pa mu 
do alla ke pewie ne lua ruba dhara tu 
ta tada ne jhara lua do mina mii Deo 
ne pereda. Tapulara ddau-ddau tele, do 
ajha ri lipehakku, 

12 mita, 'Do ta pee ma ro nga heleo loro 
tapulara tada dho ne nga ne do ta jadhi, 
do pee ma ro nga dhanno loro tapulara 
tada dho, nadhe ne jadhi mita ie ke ro ta 
bhole ngaddi jhe tada jhe bhole dakka la 
nga Deo jhe pehai-pehuba ro ri Deo.'" 

13 Moko ta lii ke Yesus pa ro, "Ki do ado 
mu do tada ne lipehakku do naan ne, 
mina mii ri ke mu ne nara ta tada ne 
lipehakku do hewala he ri? 


MARKUS 4.14-19 209 


14 Ne mone liba wini ne, wala dhoke 
ngati ddau do pelebe ne lii do ngati Deo 
ne. 

15 Wini do bunu la rujhara ne do hala ke 
mii ddau-ddau do dhanno do tenae ne lii 
jhara lua mina mii Deo na pereda. Mina 
harre ne dhanno ri ro, jhe dakka Wango 
la aggo ne nga ne do lebe pa dhara ade 
ro. 

16 Wini do bunu pa era do wowadu- 
wadu ne, do hela'u ke mii ddau-ddau do 
dhanno ne lii do naanne, jhe hamme nga 
mengallu nge nga kehaka dhara. 

1/Tapulara ne lii do naanne dhai dho 
ta meramma ne amo pa dhara ade ro. 
Ki peabu ro nga lua hedui herui kiadho 
lua dede nga merahhu taga tari lii do 
naanne, ta naja-anni dhangnge ke ro. 

18 Wini do bunu pa telora koo nga huki 
he do dho hala ke mii ddau-ddau do 
dhanno ne lii do naanne, 

19tapulara do kedhue-kepapi ne jhara 
lua muri mada ro, jhe do ddhei ta muri 
mada pa dhara keruka-kerakki. Lua 
ddhei ta hudhe-kajhe-dhae hari-hari lai, 
do maho la dhara ade ro. Rowi do mina 
harre ke ne lii do ngati Deo ne, do wiwo 
pekewowo ke ri lai-lai do na harre pa 

dhara ade ro, hakku ri do mina harre ke 
nara dho ta era nga wila nga wue. 

20 Jhe ne wini do bunu pa worai do 
wWwau-bahha ne, do dho hala ke mii 
ddau-ddau do dhanno do tenae ne lii do 
naanne jhe hamme nga woie, jhe wila 
jhe wue dhai ae, era do tallu nguru, era 
do anna nguru nga era do hengahu wari 
lipa ne wue ro." 

21Ta lii ri ke Yesus, "Ngaddi marra 
ddau ta pekini lapu jhe la hugure ri guhi, 
kiadhola pejaddhe la dha'i era bba'i? Ta 
do adho ke ri no ta la pejaddhe pa era 
pejaddhi lapu ma? 

22 Adho do ta era ne lai do pehuni do 
dho me dae ta teleo; jhe bhule dho ne 
lai do wowuni do dho medae ta boka 
peteleo. 

23 Rowi do mina harre ke, ki do nga 
wodilu, dhanno we!" 

24 Moko ta lii ri ke Yesus, "Heleo we ri 
mu pewoie-ie ne nga ne do dhanno ri 
mu do nadhe! Ri ruuku do pake ri mu tu 
ddau do wala, do ta uke bhale wari pa 
mu ma ri Deo -- do medae ta rihi ri ko. 

25 Rowi nadu do nga unu oha, do ta wie 
ri perihi ae pa no; tapulara tu ddau do 
dho bhule ke nga wuru ne nga-nga, ne 

do hudi do era pa no ne do ta aggo bhale 
wari ngati no." 

26 Ta peterue ke ri Yesus ne lipedai No, 
"Kinga dhai Deo ta pereda mii Duae, ne 
jhara lua no, nara ta pehakko mii heddau 
do la liba wini pa maa no. 

27 Ta maddha le ta bba'i ke no, ta hhau 
lodho ta kaddhi ke no. Pa dhara awe 
naanne lema ta muri ke ne wini-wini do 
na harre, jhe ju lodho ju kepai. Tapulara 
mina mii ne wini do na harre ne muri 
jhe ju kepai, nara dho ta toi ri ddau do 
naanne. 

28 Ri worai ne ma we miha ne peera nga 
wila nga wue; uru jhara-jhara pago ne, 
jhe wuri ne ri, jhe itu namuhi ne. 

29 Jhe ki ihi ke ne gandum do na harre, 
moko ta la waggi ke ri ddau do naanne, 
rowi do dhai ke ne awe ghattu ne." 

30"Ki dhai Deo ta pereda, nara ta 
pehakko nga ne nga ke ri di?" ne kebhali 
Yesus pa ro wari. "Lai ne nga ke ne do 
nara ta pake ri di tu ta pejhare ne jhara 
lua no? 

31 Kinga dhai ke Deo ta pereda, ne 
lua no do mii lipehakku do nadhe ke: 
Henamuhi wo sawi do dhai kenori ngati 
telora namuhi woajhu pa raiwawa. 

32Tapulara kinga dhai ke ta muri, do ta 
jadhi ta hekepue ajhu do rihi mone-ae ti 
telora hari-hari ajhu. Ne kejanga-kelai 
no do dhai heraga nga mamo rrau, 
hakku hari-hari do lila dakka laanne, jhe 
la tao nyabbhu la ro'a rame no." 

33 Mina harre ke Yesus ne wie liajha pa 
ddau he nga pake jhajhi ae lipehakku do 
mina harre, mina mii ne do dhae ri lua 
tada ro. 

34 Loro-loro Yesus ne pake lipehakku 
kinga dhai ke No ta ajha ne ddau do na 
harre. Tapulara kinga Yesus we miha 
nga ana hekola No he, ta peteleo ke ri 
No, hari-hari ne lipehakku do na harre 
pa ro. 

35 Pa dhara maddha lodho, pa lodho do 
naanne, ta lii ke Yesus pa ana hekola 
No he, "Mai we di ma pekaddhi la 
hebhakka-rai." 

36 Moko ta ha'e ke Yesus la dhara 
kowa, ta hani le ke ri ana hekola No 
he ddau lowe he, jhe ha'e ro la dhara 
kowa do ha'e ri Yesus ne. Do era lema 
ne kowa-kowa do wala paanne. Ta alla 
pemina harre. Ta alla pemina harre ta 
pekaddhi ke Yesus nga ana hekola No 
he. 

37Rihi dho ne tui ngati naanne, ta 
dakka ke raga nga opo. Jhari ta wabbe 
nga tube ne kowa ne ri kolo dahi. Miga 
ke ta tobo ri ei ne kowa ne. 

38 Pa dhara awe naanne Yesus do bba'i 
nga nallu pa nallu, pa wui kowa ne. Ta 
pekaddhe ke No ri ana hekola No he. 
Ta lii ke ro, "Ama Guru, pedhuli dho ke 
Ama, ki ihilaka di?" 

39 Moko ta kaddhi ke Yesus, jhe jhege 
ri No ne ngallu do naanne, jhe lii No pa 
eilobo ne, "Pehangngo-anni, ketanna 
we!" Ta ketanna ke ne ngallu ne, mina 
harre lema ne eilobo ne, bhule dho ke ta 
kemuki-keiko ri. 

40 Moko ta lii ke Yesus pa ana hekola No 
ne, "Ta nga mu hakku meda'u? Ta nga 
mu hakku do dho parahajha pa Ya?" 

41 Moko ta meda'u ke ro, jhe lii ro 
heddau pa heddau, "Nadu ke ne ddau 
do nadhe ne pa petu ne, hakku ta i'a 
pedutu he we ngallu nga kolo nawa pa lii 
pali No." 

1 Ta dhai ke Yesus nga ana hekola No 

5 he la hebhakka-rai, pa ihi rai Gerasa. 

2Ta dhai dhangnge Yesus ta puru ngati 
kowa ne, ta dakka ke langa No heddau 

momone do mahhu-anni ngati ro'a-ro'a 
lie do pake ta raidare. 

3 Ne ddau do naanne do wujhu jhe do 
pee pa ro'a-ro'a raidare he. Adho ke no 
do nara ri ta akke; maji lema ta akke ri 
rate. 

4Jhajhi wari ke ne kae no he hari appa 
laa ta ujhe ri rate, tapulara ta pehappo 
we ri no hari-hari ne rate do na harre. 
Mina harre lema ne tuki bhahhi do 
petuke pa rubhebho no he, pepada le ri 
no. Do wala wewo tarra ne rui no, hakku 
bhule dho ke ddau do nara ta kappe no 
ri. 
> Anni lodho nga anni maddha pee 
nga pekemale-anni pa raidare nga 
pa kolo bhojo he ke no, jhe pee nga 
peka-pekarra, jhe garre-garre ne ngi'u 
ni ri wowadu tade no'e. 

6Ta ngadde Yesus ri no ngati jjhau, 
ta perai-loro ke no jhe la mejura pa 
hedhapa Yesus. 

7Nga lipeka do ie ta nga-nga ne maddu, 
ta lii ke no, "Yesus Ana Deo Tabbho-rai 
Tabbho-liru! Do ta tao ne nga ke Au pa 
jhi we? Nga ngara Deo, ne ame ri ya pa 
au, bhole wolo we ya ri au." 

8 (Hakku lii ne ddau do na anne mina 
harre pa Yesus, rowi do alla ke Yesus 
peli pa no, "Wango-apa, mahhu-anni au 
ngati ddau do nadhe!") 

? Moko ta kebhali ke Yesus pa no, "Nadu 
ne ngara au?" Ta bhale ke ri ddau do 
naanne, "Ngara ya 'Legiun' -- rowi jhi 
hedhe do rihi ae!" 

10Dhai meggai no ne ami loro-loro 
pa Yesus ta bhole lii pa wango he ta 
mahhu-anni ngati ihi-rai do naanne. 

11 Peumu nga era do naanne do era ne 
wawi do dhai ae, do pa dhara nga kale 
nga'a pa keraha lede. 

12 Moko ta ami ke ne wango do na harre 
pa Yesus, "Lii we pa jhi ta maho la dhara 
wawi-wawi do na hidhe." 

13Ta o'o he ke Yesus. Hakku ta 
mahhu-anni ke ne wango do na harre 
ngati ddau do naanne, jhe maho la 
dhara wawi-wawi do na harre. Hari-hari 
ne kewolo wawi do na harre, ta takka ta 
perai ke, jhe riju la dhara eilobo ne jhe 
janna hari-hari. Era ma ne wawi do na 
harre ta dhue tabbha ngi'u he ne ae. 

14 Moko ta perai ke ne mone bhata- 
mone bhata wawi he la dhara rae jhe la 
pe lebe ne lai do naanne nga pa rae-rae 

do peumu he nga rae do naanne. Moko 
ta mahhu-anni ke ne ddau-ddau he la 
heleo ne lai do alla pejadhi do naanne. 

is Ta kako ke ro la nga Yesus, moko ta 
ngadde ke ro ne ddau do wujhu ne do 
era do mejaddhi pa anne. Era do nga 
pake bhara ke no, jhe do mmau dhara 
ke. Moko ta meda'u ke ro hari-hari. 

16 Ne ri ddau-ddau do alla ke pengadde 
miha ne lai do jadhi pa ddau do naanne 
nga pa wawi-wawi do na harre, ta kako 
ke ro la pedhiri ne lai-lai do na harre. 

17 Moko ta ame ke Yesus ri ddau pa 
ihi-rai do naanne mita ie No ta langnga 
ti anne. 

18 Ta dhai Yesus ta ha'e la dhara kowa 
ne, moko ne ddau do ie ngati wujhu ne 
ta ami ke pa Yesus mita ie no ta pedutu 
le. 

19Tapulara o'o dho Yesus. jhe lii pa No, 
"Bhale we au, jhe la peke we pa a'a-ari 
au, ne nga ne do alle petao ri Deo tu 
au, jhe do mina mii ne worawwu ie No 
penaja nga au!" 

20 Moko ta kako ke ne ddau do naanne, 
jhe la pedhire pa ihi-rai Henguru Bhue 
Rae, ne nga ne do alla petao ri Yesus 

penaja nga ngi'u no. Ta madalae ke ro 
hari-hari ta rangnge ne lii do naanne. 

21 Ta bhale ke Yesus la hebhakka-rai. 
Pa ngidi eilobo do naanne, do ae ke ddau 
ne do dakka la pewore Yesus. 

22Ta dakka ke heddau ne ngara no 
Yairus. No heddau kattu ngati ammu 
hebhajha do era pa dhara rae do naanne. 
Ta ngadde Yesus ri no, ta la mejura ke 
no pa hedhapa Yesus, 

23 jhe noho ne ame Yesus, "Ama, ana 
ya, ana mobanni, nnai ke do paddha 
mejanni. Ruba kowe ne dhara Ama, ta la 
bhuje ne ihi no, mita ie no, jhe ludu ta 
do dho made!" 

24 Moko ta kako ke Yesus penau nga 
Yairus. Ae ddau ne do pedute No, jhe do 
pekedhaddo No ngati hari-hari kebhihu. 

25 Pa telora ro do na harre do era 
heddau mobanni do henguru dhue bhue 
ttau ke ne tui ne lakka ri paddha mili raa. 

26 Alla ke hari-hari ne unu-oha no ne 
pake ta kehiwa dote-dote, tapulara bhule 
dho nara ta peie no, ta rihi ri we ne ju ne 
paddha no ne. 

27 Do dhai ke ne lii do rangngi ri 
mobanni do naanne jhara lua Yesus. 
Moko pa telora ddau lowe do na harre 

ta pehedharra-anni ke no la nga Yesus 
ngati kejhunga, 

28rowi do penge ke ri no, "Hadhi ta 
baro he we ri ya ne juba No, dota ie ya!" 

29 Ta baro ke ri no ne juba Yesus, moko 
pa dhara awe do naanne dhangnge ta 
pengaha ke ne mili raa no ne. Ta toi ke 
ri no ta do ie ke no. 

30Pa awe naanne lema ta toi ke ri Yesus 
ta do era hahhi higa ngati dhara No do 
mahhu-anni. Moko ta kebhibha ke Yesus 
la nga ddau lowe he, jhe lii No, "Nadu ne 
do baro juba Ya?" 

31 Moko ta lii ke ne ana hekola No 
he, "Ama, heleo miha we ri Ama, do 
mina hedhe ke ne worawwu ae ddau do 
pekedhaddu di. Bhole tenge ri we Ama 
ta kebhali ta nadu ne do baro Ama!" 

32Tapulara pee ma Yesus nga heleo 
teru pekeheru tu ta kale ne ddau do la 
baro No ne. 

33 Moko ne mobanni do naanne do toi 
ke ne nga ne do alla pejadhi pa ngi'u no 
ne, nga kerighi-keraggu ta la mejura 
ke la hedhapa Yesus, jhe ke lole ke ri 
no hari-hari ne lai do alla ke pajadhi pa 
ngi'u no. 

34Moko ta lii ke Yesus pa mobanni do 
naanne, "Ana Ya, taga tari do parahajha 
ke au pa Ya, hakku nara ke au ta ie! 
Kako we au nga helama tona ie. Do ie 
tu-tu ke au!" 

35 Pa dhara nga pedai lii ko Yesus, ta 
dakka ke do parri ddau do pepu ti ammu 
Yairus, jhe la lii pa Yairus, "Ne ana Muri 
ne, alla ke pemade, tenge dho ke Muri ta 
pehedue Ama Guru ri la ni." 

36 Wae dho Yesus ta pedhanno nga lii 
ddau do na harre, moko ta lii ke No pa 
Yairus, "Bhole kebhaddi au, parahajha 
we au pa ya!" 

37 Moko ta kako teru ke Yesus, tapulara 
o'o dho No ta era ddau do wala ne do 
pedute No, wata ke Petrus, Yohanes nga 
Yakobus do pea'a-ari he. 

38Ta dhai ro la ammu Yairus, ta ngaddi 
ke ri Yesus ne lai do pa anne do dhai 
kenya'u ke, jhe era ke litangipali do 
maddu. 

39 Moko ta maho ke Yesus, jhe lii pa 
ro, "Ta nga hakku kenya'u jhe tangi ri? 
Made dho ne naiki do nadhe, nee ta bba'i 
he we no!" 

40Ta mare ke Yesus ri ro. Moko ta lii ke 
Yesus pa ro hari-hari ta mahhu-anni la 

tele. Ta aggu ke ri Yesus, ina nga ama 
naiki do naanne nga ana hekola No do 
tallu ddau he, jhe maho la dhara kama 
naiki do naanne, 

41 jhe lii pa No, "Talita kum," pa dhara 
lii rai di, "Ana mobanni, ne lii Ya pa au, 
kaddhi we au!" 

42 Moko ta kaddhi dhangnge ke ne 
ana mobanni do naanne, jhe kako. (Ne 
pemuri no, henguru dhue bhue ttau 
ke.) Hari-hari ddau do ngadde ne lai do 
naanne dhai madalae! 

43Tapulara labba made ri Yesus pa ro 
ta pedae-pejha'e ie ta nga nadu we ne 
jhara lai do naanne. Moko ta lii ke No, 
"Wie ko nga'a ne naiki na poanne." 

6 1 Ngati era do naanne ta bhale ke 
Yesus nga ana hekola No he la rae 
nga kowa No. 

2 Pa Lodho Pengaha-ihi ta jhari ke No ta 
ajha ddau pa ammu hebhajha. Ae ddau 
ne do era paanne. Ta rangnge ri ddau do 
na harre ne liajha Yesus, dhai madalae 
ro. Ta lii ke ro, "Nara ngati mii ke ne na 
hidhe hari-hari ne ddau do na nidhe? Ta 
mina mii ke hakku nara No ta tao lua 
madalae? 

3Ta adho ke, ta No dhe, ana tuka 
ajhu ne, ana ri Maria, jhe ne tuahhu 
No Yakobus, Yoses, Yudas nga Simon? 
Nawanni No lema he do pee pa dhe 
lema." Ri do mina harre ke, ta nyakke 
he ke Yesus ri ro tianne. 

“Moko ta lii ke Yesus pa ro, "Heddau 
nabi, pa mii we do nara ta takke 
pekerihe, tapulara ki pa rae nga kowa 
no miha nga pa telora wini nga huhu no 
nga pa nga tuahhu-tuahhu no, adho no 
do nara ta takke pekerihe." 

2Pa era do naanne nara dho ke Yesus 
ta tao ie ta hahhi lua madalae he, ti tu 
wata ta takke ne ruai No he ke pa do 
parri ddau do paddha, ta peie ro. 

6Ta madalae ri we pa Yesus, rowi 
do dho bhule ro do parahajha. Ta alla 
pemina harre ta kako ke Yesus la rae-rae 
do peumu nga era do naanne, jhe ajha 
ddau. 

7Ta pedoa ke ri No hari henguru do 
dhue ddau ne ana heko la No he, jhe 
pepu ri No do dhue-do dhu pa dhara 
ketajji-hetajji nga wie ri No ne kuaha pa 
ro tu ta hudhi-keluru wango. 

ŜTa takka lii ke No mina hedhe, "Bhole 
aggu mu ne nga-nga tu pa loro jhara 

kako mu, titu wata kajji we. Bhole 
aggu mu bhara nga'a, mina harre lema 
alukohu doi ruba dhara, kiadho doi. 

?Pake we mu ma helapa, tapulara bhole 
aggu mu bhajjhu ta dhue bhalla." 

10 Jhe lii lema No, "Kinga maho mu la 
dhara hewue ammu, pee we mu pa anne 
ta de dhai hape la awe pekaddhi ne mu 
ngati dhara rae napoanne. 

11 Tapulara kinga dhai mu la hewue rae 
do dho hammi mu, jhe do dho pedhanno 
lema nga mu ne ddau-ddau pa anne, 
hane ri mu ne rae napoanne. Latte ri mu 
ne awu do era pa kabha jhalla mu, mii 
hahhi lai ta pekebhaddi ro!" 

12 Moko ta kako ke ne ana hekola Yesus 
he hari henguru do dhue ddau. Ta kako 
ke ro pelebe ne lii, ta do jhamma ke ddau 
raiwawa ta jharra ngati lubhu-harro nga 
menyilu ro. 

13Ae wango ne do hudhi ri ana hekola 
Yesus he, jhe ddau do paddha he, 
pehami ri ro ri eimanynyi zaitun, jhe peie 
ri ro ne ddau do paddha do na harre. 

14 Hari-hari lii jhara lai do jadhi do na 
harre do dhai la nga Duae Herodes, 
rowi ne ngara Yesus do dhai ketoo ke 
pa mii we. Era ddau do lii, "Yohanes 

Mone Pejhiu alla ke pemuri wari! Ri do 
mina harre ke hakku nara No ta tao lua 
madalae do na harre." 

15Tapulara era ri ma ddau do wala do 
lii, "No dhe Elia." Era lema do lii, "No dhe 
nabi, do mii hala heddau ngati nabi do 
rai-uru rai-tare." 

16 Ta rangngi ri Herodes hari-hari ne na 
harre, ta lii ke no, "Do bhara tatu ke ta 
no dhe Yohanes Mone Pejhiu, do uru he 
do alla ke ya pe lii ta lore ne koko no ne. 
Pa dhara awe nadhe alla ke no pemuri 
bhale wari!" 

17 Rowi pa uru ngati do naanne, do alla 
ke Herodes pe lii ta kappe Yohanes jhe 
lii ta pemaho la dhara ammu bhaddo. 
Hakku tao Herodes mina harre taga ngati 
lai Herodias ihi-ammu Filipus tuahhu 
Herodes ma miha. Rowi Herodias do 
jadhi ta ddau piara Herodes ke. 

18 Taga ri lai do naanne ke, do loro-loro 
ke Yohanes pe lii mina hedhe pa Herodes, 
"Ie dho au ta piare ne ihi-ammu tuahhu 
au ne do napoanne!" 

19 Rowi do mina harre ke, hakku ta 
takka-nui ke Herodias nga Yohanes, jhe 
ddhei ta pemade Yohanes, tapulara nara 

dho no rujhara ta tao ne lai do naanne, 
rowi do labbe ri Herodes. 

20 Rowi do mina harre ke do alla ke 
Herodes pe li ta jage pewoie-ie Yohanes 
pa ammu bhaddo ne, rowi do meda'u 
no penaja nga Yohanes. Do toi ri no ta 
Yohanes heddau do woie do pepue ri 
Deo. Jhe do tarra, ki dhai ke Yohanes 
ta pedai lii, do ddhei lema Herodes ta 
dhanno maji le ma ta do hedui ne ade 
no. 

21 Pedakka rahi, ta nara ke loro jhara 
Herodias ta dhai pa lodho pehenge lodho 
metana Herodes. Pa awe naanne, ta 
tao lai-ala ke Herodes tu hari-hari kattu 
mone pereda, kattu-kattu horodhadhu 
nga mone kettau-mone kettau ti ana rai 
pa Galilea. 

22Pa dhara lai ala do napoanne ta ledo 
ke ne ana mobanni ri Herodias, jhe ne 
ledo naiki do naanne do dhai pemengallo 
ne dhara Herodes nga hari-hari ddau do 
pedoa ri no he. Moko ta lii ke Herodes pa 
ana mobanni do naanne, "Ne nga ne do 
ddhei au, ami we au, do ta wie ri ya pa 
au." 

23 Moko ta pejaji ke Herodes nga ana 
mobanni do naanne nga pake hupa. Ne 

lii Herodes, "Ne nga ne liami au, do ta 
wie ri ya pa au, maji lema ta bhagi dhue 
ngati rai pereda ya dhe!" 

24 Moko ta mahhu-anni ke ne ana 
mobanni do naanne, jhe la kebhali pa 
ina no, "Ina ne nga ne do rihi woie ta 
ame ri ya?" Ta bhale ke ri ina no, "Ame 
we ri au kattu Yohanes Mone Pejhiu." 

23Ta bhale ke ne ana mobanni do 
naanne la nga Herodes, jhe lii, "Ne ami 
ya, wie we pa ya nadhe dhangnge kattu 
Yohanes Mone Pejhiu pa dhara hewue 
dhula!" 

26 Ta rangnge ri Herodes ne liami do 
naanne, dhai hedui ne ade no. Tapulara 
nara dho ke no ta nyakke ne liami do 
naanne, rowi do alla ke no pepehupa pa 
hedhapa ddau-ddau do pedoa ri no he. 

27 Hakku ta pereda dhangnge ke no 
pa heddau mone jaga ta la aggo ne 
kattu Yohanes Mone Pejhiu ne. Moko ta 
kako ke ne do horodhadhu do naanne la 
ammu bhaddo ne, jhe la atte ne kattu 
Yohanes Mone Pejhiu. 

28Ta alla pemina harre ta aggo ke ri no 
ne kattu Yohanes ne pa dhara hewue 
dhula, jhe la wie pa ana mobanni do 

naanne. Jhe ri ana mobanni do naanne 
la wie wari pa ina no. 

29 Ta dhai ta rangngi ne ana hekola 
Yohanes he, ne jhara lai do naanne, ta 
kako ke ro jhe la aggo ne ngi'u Yohanes 
ne ta la pedane. 

30 Moko ta bhale ke ne ana hekola do 
pepu ri Yesus he, la peteni wari la nga 
Yesus. Ta pedhiri ke ri ro pa Yesus, 
hari-hari ne do alla petao nga ne do alla 
peajha ri ro he. 

31Do dhai ae tarra ne ddau do dakka 
nga do bhale, hakku nara le dho ke ta 
nga'a Yesus nga ana hekola No he. Ri 
do mina harre ke ta lii ke Yesus pa ana 
hekola he, "Mai we di la era do keliu, 
mita ie ta di we miha, jhe nara di ta 
pengaha ko pa dhara hemelila he." 

32 Moko ta pekaddhi ke ro jhara kowa la 
era do keliu. 

33Tapulara do ngaddi ro ri ddau lowe he 
ta pekaddhi ngati anne, jhe do tada ta 
nadu ro. Hakku ta hagga ke ne ddau he 
ngati hari-hari rae pa ihi rai do naanne, 
ta perai-rai ke narru jhara kolo lede 
peuru-anni ngati Yesus nga ana hekolo 
he. 

34Ta dhai Yesus ta puru ngati dhara 
kowe ne, ta ngaddi ke ri No ne ddau 
lowe. Moko ta ruba dhara ke No nga ro, 
rowi do dho hala ke ro mii ki'i do dho 
bhule nga mone bhata he. Moko ta ajha 
ke ri No pa ro jhajhi ae lai pa ro. 

35 Ta dhai ta maddha lodho, ta lii ke 
ne ana hekola he pa Yesus, "Umu ke ta 
maddha, jhe ne era do nadhe, era do 
kiha. 

36 Rihi ie Ama ta lii pa ddau-ddau do 
na hedhe ta bhale, mita nara ro ta walli 
nga'a-nginu pa rae-rae do peumu he 
ngati dhe." 

37 Tapulara ta bhale ke ri Yesus pa ro, 
"Penga'a ri mu we ro." "Ina eeh, hakku 
jhi ke ne do ta walli roti, do ne kebhue 
he do era ma ta dhue ngahu doi mela 
pudi he tu ta penga'a ne ddau ddau do 
na hedhe?" mina harre ke ne lii ana 
hekola he pa Yesus. 

38 Moko ta kebhali ke Yesus, "Henga 
ne ae roti do era pa mu? Hakku ko ta 
heleo." Ta alla peheleo ri ro, ta lii ke ro, 
"He lammi bhue roti nga nadu'u lema 
dhue ngi'u." 

39 Moko ta lii ke Yesus pa ddau he hari- 
hari ta mejaddhi pehekewolo-hekewolo 
pa dhida ruju'u he. 

40 Ta mejaddhi ke ne ddau do na harre 
nga woie-ie, he kewolo-hekewolo. Pa 
hekewolo era ma ta do hengahu ddau 
he, nga era lema do lammi nguru ddau. 

41 Moko ta aggu ke ri Yesus ne roti do 
lammi bhue he nga nadu'u do dhue ngi'u 
he, jhe tengara No la liru, jhe peha'e 
no kolo lii ie-ae pa Deo. Ta alla pemina 
harre, ta pipi-pipi ke ri ruai no ne roti he, 
jhe wie ri No pa ana hekola No he mita 
la pebhagi-bhagi pa ddau lowe he. Mina 
harre lema ne nadu'u do dhue ngi'u he 
ne la pebhagi-bhagi pa ro hari-hari. 

42Ta nga'a ke ro tade bhahhu keni'i-ni'i. 

43Ta alla pemina harre ta peku pu ke 

ri ana hekola he ne roti do hiha he -- 
hari-hari ne do hiha he, hari-hari tobo 
henguru dhue hope. 

44 Ne ddau do nga'a he, momone we 
era ma ta do lammi tabbha ddau he. 

“> Ta alla dhangnge pemina harre, ta 
pepu ke ri Yesus ne ana hekola No he ta 
pekaddhi uru jhara ngati No, jhara kowa 
la Betsaida do pa hebhakka eilobo do 

naanne, jhe pa dhara awe naanne lema, 
ta lii ke Yesus pa ddau lowe he ta bhale. 

46 Ta alla pegolo ne ddau lowe he, ta 
ha'e ke Yesus la hewue kolo bho jo, ta la 
hebhajha. 

4/Ta maddha le, ne kowa do ha'e ri ana 
hekola Yesus he lohe ke hape la telora, 
tapulara Yesus miha pee koma pa kolo 
bhojo ne. 

A8Do ngaddi ri Yesus, ne ana hekola 
No he do era do wohe hetenga made, 
rowi ngallu ngati hedhapa. Ri do mina 
harre ke, era ma pa telora wabba tallu 
nga wabba anna jhammi-ae he, ta dakka 
ke Yesus ju la nga ro, do narru pa 
dhida ei ne. Ta narru ke Yesus mii do ta 
peuru-anni he ngati kowa ana hekola he. 

43Ta ngadde Yesus ri ro, do kako pa 
dhida ei ne, pa ane ro, naanne wango 
ke, 

Sri do mina harre ke ta peka ke ro, 
taga tari meda'u. Rowi ri ro hari-hari 
do ngadde Yesus, ri do mina harre ke 
do dhai kebhaddhi tarra ro. Tapulara ta 
lii ke Yesus pa ro, "Ketanna! Ya, Yesus. 
Bhole meda'u!" 

>1 Moko ta ha'e ke No la dhara kowa ne, 
jhe ngallu ne le ma ta ketanna ke. Ta 
dhai madalae ke ne ana hekola No he. 

S2 Lua madalae ri lammi bhue roti he, 
nara de dho ta maho la dhara penge ro. 
Dhai hedui tu ro ne jhara lai do na harre. 

>3 Ta dhai la hebhakka-rai ta penawu ke 
ro pa ubha dhara Genesaret. 

>4 Ta dhai ro ta mahhu-anni ngati dhara 
kowa ne, ta tade dhangnge ke ri ddau 
he, ta Yesus ne do dakka ne. 

>> Moko ta perai loro ke ro la 
hebhakka-bhakka, la hari hewue ihi 
rai do napoanne, jhe jhari ta aggu ne 
ddau-ddau do paddha pa dhida era bba'i 
ro la nga Yesus. Ki rangngi ke ro, pa mii 
we ta do era ke Yesus, ta aggu ke ri ro 
ne do paddha he la era do naanne. 

>6 Pa mii we Yesus ne dhai -- pa rae do 
nami we, ta dakka ma ke ne ddau he 
la anne nga aggu -- do paddha he la 
era peede ddau. Jhe ami meggai-ggal ro 
mita ie ta wie lua pa do paddha he ta 
bhuje he we ne juba Yesus, maji lema ta 
wui jhalla ne we. Hari-hari ne do bhuje 
juba Yesus ne, ta ie he ke ti paddha ro. 

7 lHekejie do Farisi nga do parri ddau 
guru aigama ngati Yerusalem, ta 
dakka ke la nga Yesus. 

ZTa ngaddi ke ri ro do parri ddau ngati 
ana hekola Yesus, do nga'a nga do dho 
lonye ruai pedutu nga uku aigama. Ne 
ana hekola do na harre adho do lonye 
ne kae ro, pedutu nga uku do peato pa 
dhara aigama. 

3 Do Farisi he, mina harre lema hari-hari 
do Yahudi he, do dhai mappe ne pedutu 
uku nga hadha ama-appu. Nga'a de dho 
ro, kiadho dae ro do lonye ruai pedutu 
nga lai-lai do alla ke pepeato. 

ANe nga ne do walli ti paha tu ta nga'a, 
do jhamma ko ta lonye uru jhara, jhe itu 
ie ta nga'a. Ae ri ko ne lai lai do wala, do 
ngati ama-appu ro, do pee nga kedhagu 
dhai bharra ri ro, mii lua lonye gela, 
mago nga nalu-nalu ngati mara. 

SRowi do mina harre ke, ne do Farisi 
nga guru-guru aigama he, ta kebhali ke 
pa Yesus, "Ta nga ne ana hekola Au he, 
hakku nga'a nga do dho lonye ruai? Ta 
nga hakku do dho wae ta pedutu uku 
nga hadha ama-appu di?" 

“Ta bhale ke ri Yesus, "Mu hedhe do 
pote do appi. Hala tarra dho ke nga ne 

nga do pale ri Nabi Yesaya jhara lua mu 
hedhe hari-hari do mina hedhe, 'Mina 
hedhe ke ne lii Deo, Ne ddau-ddau do na 
poharre wata ke pa kuri ubha he we ne 
wie hu nga mejura pa Ya, tapulara ne 
ade ro do jjhau ali-ali ngati Ya. 

7Parahuma wue he we ro ne wie hu nga 
mejura pa Ya, rowi ne do ajha ri ro lai do 
peato ri ddau raiwawa we jhe peege ri ro 
ta mii lai do peato ri Ya he!' 

8 Lipedara-lipedara Deo awi ri mu la 
kejhunga, jhe ne lai-lai do peato ri ddau 
raiwawa ne do parro ri pebharra-bharra." 

2Ta lii ri ke Yesus, "Dhai i'a tarra mu 
hedhe ne nyakke ne lipereda Deo, mita 
nara mu ta kedhago ne liajha mu miha. 

10Ri Musa, alle ke pewie ne lipereda do 
nadhe, 'Takka we pekerihi ina nga ama 
mu', jhe, 'Nadu do kara nga waggi ama 
nga ina no, do jhamma ke no ta wole 
pemade.' 

11 Tapulara ajha ri mu: Kinga era ddau 
do lii pa ina-ama no, 'Ne nga ne do 
jhamma ta wie pa ina nga ama, na 
poharre alla ke ri ya pejhula pa Deo', 

12 moko ta peballe kattu he ke ri mu 
ne ddau do naanne, ti tenge no ta ruba 
dhara nga ina-ama no. 

13Hakku ri liajha mu pa ddau he, moko 
mu dhangnge ma miha ne do peele ne 
liajha Deo. Jhajhi ae lai ri ko ne do mina 
hedhe ne do tao ri mu." 

14 Moko ta pedoa ke ri Yesus ne ddau 
lowe he, jhe lii No pa ro, "Dhanno we 
mita ie mu ta tada! 

15 Bhule dho ie ta hahhi he do maho 
ngati tele la dhara ubha do nara ta 
do dho pejhamma ddau pa hedhapa 
Deo, tapulara ne nga we do mahhu 
ngati dhara ddau, naanne ke ne do dho 
pejhamma ddau pa hedhapa Deo. 

16[Hakku nadu do nga wodilu, dhanno 
wel]" 

17 Ta alla pehani ri Yesus ne ddau lowe 
he, jhe maho No la dhara ammu, mo 
ko ta kebhali ke ne ana hekola No he, 
ne jhara lua pedabbho lipehakku No do 
naanne. 

18 Moko ta lii ke Yesus pa ro, "Pee ko 
ma mu nga do dho tada dae? Tada de 
dho mu, ta do ne nga ne do maho la 
dhara heddau ddau, adho do nara ta do 
dho pejhamma ddau pa hedhapa Deo? 

19 Rowi ne do maho ne, dho do lake 
jhara ade, tapulara do lake jhara dhallu, 
jhe mahhu-anni la kejhunga." Ri li 

pedai-lipedai do na harre ke, ne peteleo 
ri Yesus, ta do hari-hari bhara nga'a do 
ie ta nga'a. 

20 Moko ta lii ke Yesus, "Lai do mahhu- 
anni ngati dhara ddau, naanne ke ne do 
pera'e no. 

21 Rowi do ngati dhara, do ti dhara 
ade ke ne muri lua penge do woapa, do 
pedidi ddau la lua tao bhute nga dhawu, 
la loi nga Mena'o, tabbhu ddau-pemade 
ddau, 

22 kenyo-langa-huka, pote nga appi, 
kara-menihi ddau, nga ddhei ta tao 
lai do woapa, ddhei ta nga'a mada 
dalla kedhoa, bhule dho nga hadha, 
pana dhara, dhida ade, jhe do hedui ne 
peajha-pewolo. 

23 Hari-hari ne do woapa do na harre 
do dhubhu ti dhara ade, jhe ri lai-lai do 
napoharre ke ne do dho pejhamma ddau 
pa hedhapa Deo." 

24 Ta alla pemina harre ta pekaddhi ke 
Yesus ngati era do naanne, jhe kako No 
la ihi rai do peumu nga rae Tirus. Ta 
maho ke No la dhara hewue ammu, jhe 
adho No do ddhei ta toi ie ta ri heddau 
he, ta do era No pa anne. Tapulara nara 
dho No ta pehuni-anni. 

25 Heddau ina do nga ana mobanni 
heddau we do lakka ri wujhu; do rangngi 
ke no ne jhara lua Yesus. Ta dakka ke no 
la nga Yesus, jhe la mejura pa hedhapa 
Yesus, 

26jhe ame ri no, mita la hudhe ri 
Yesus ne wango ne ngati dhara naiki do 
naanne. Ne mobanni do naanne adho do 
Yahudi, do metana pa ihi rai Fenesia pa 
Siria. 

27 Ta lii ke Yesus pa no, "Do jhamma ta 
penga'a ko ana-ana uru jhara. Adho do 
woie, ki nga'a unu naiki ta nabbhe wie 
ngaka." 

28"Muri", ane mobanni do naanne, 
"Ngaka-ngaka do era pa dha'i meja ne 
lema do jhamma ta nga'a ne tebui-tebui 
do bunu ri naiki he!" 

29 Moko ta lii ke Yesus pa no, "Taga tari 
do mina harre ke ne libhale au, bhale we 
au, alla ke ne wango ne pemahhu-anni 
ngati ana au ne." 

30Ta bhale ke ne ina do naanne, ta dhai 
no la ammu, era ke ne ana no ne do 
bba'i pa era bba'i, jhe ne wango ne alla 
ke pemahhu-anni ngati naiki do naanne. 

31 Ta pekaddhi ke Yesus ngati ihi rai 
Tirus, jhe kako teru lake jhara Sidon la 

ngidi Eilobo Galilea. Lake No pa rujhara 
do narru jhara ihi rai Hengu ru Bhue Rae. 

32Pa nii ta dakka ke ddau nga aggo 
heddau do bhangnga jhe do hoe ri. Ta 
ame ke Yesus ri ro ta takke ne ruai No 
pa ddau do naanne. 

33Ta aggo ke ri Yesus ne ddau do 
naanne, la pekiha-anni ngati ddau lowe 
he, jhe pemaho ri No ne koloku'u No la 
ro'a wodilu ddau do naanne pa hari dhue 
bhakka. Ta alla pemina harre, ta penyi'u 
ilu ke Yesus, jhe herae ri No ne we'o 
ddau do naanne. 

34Ta alla pemina harre ta tengara 
ke Yesus la liru, jhe happi No henga 
do maddu, jhe lii pa ddau do naanne, 
"Efata" pa lii rai di, "Boka-anni we!" 

33Ta boka-anni ke ne wodilu no, jhe 
lumu ne we'o no, jhe jhari no ta pedai lii 
nga wole. 

36 Moko ta lii ke Yesus pa ro hari-hari ta 
bhole pedhire ne lai do naanne ie ta pa 
nadu we. Tapulara we, ju labba ri Yesus, 
ju pemenyabbhe ri ddau he ne lai do 
naanne. 

37 Hari-hari ddau do rangnge ne lai do 
naanne dhai madalae tarra ro. Moko ta lii 
ke ro, "Do woie le we hari-hari ne do tao 

ri No! Lohe la do hoe nara ta dhanno ne 
nga-nga, do bhangnga nara ta pedai lii!" 
1 Rihi dho ne tui ti naanne, moko 
ta era ri ke hekewolo ddau lowe do 
dakka la peteni. Rowi do dho bhule ro 
nga nga'a-nginu, ta pedoa ke ri Yesus ne 
ana hekola No he, jhe lii pa ro, 

2"Ta ruba dhara ya nga ddau lowe do 
na hedhe. Tallu lodho peduke-duke ke ro 
ne era hela'u-la'u nga Ya, jhe bhule dho 
ke ro nga nga'a-nginu. 

3Kinga lii ke Ya pa ro ta bhale nga 
kelepo, lakka ke ro ta melanu he ke pa 
rujhara. Rihi-rihi ri pa telora ro, era do 
dakka ngati era-era do jjhau-jjhau." 

4Ta bhale ke ri ana hekola No he, "Pa 
era do kiha mina hedhe, pa mii ke ddau 
ne nara nga'a do nara ta pelamma ne 
ddau do na hedhe hari-hari?" 

>Ta kebhali ke Yesus pa ro, "Henga ne 
ae roti do era pa mu?" "Pidu bhue," ne 
bhale ri ro. 

6 Moko ta lii ke Yesus pa ddau lowe he 
ta mejaddhi pa worai, jhe aggu ri No ne 
roti do pidu bhue he, jhe peha'e No kolo 
lii ie-ae pa Deo. Ta alla pemina harre ta 
pipi ke pemae ri ruai No ne roti do na 
harre, jhe wie ri No pa ana hekola he, ta 

la pebhagi-bhagi pa ddau lowe he. Moko 
ta la pebhagi-bhagi ke ri ana hekola he. 

7Do era lema pa ro parri ngi'u nadu'u 
naiki. Ta peha'e kolo lii ie-ae ri ke Yesus 
pa nadu'u do na harre, jhe lii No pa ana 
hekola he ta la pekepala pa ddau lowe 
he. 

ŜTa nga'a ke ro tade bhahhu -- era ma 
hino ta do appa tabbha ddau he ne do 
nga'a. Ta alla penga'a, ta pekupu ke ne 
do rihi he ri ana hekola he -- tobo pidu 
hope. Moko ta lii ke Yesus pa ddau lowe 
he, ta bhale 

9(8:8) 

10 jhe Yesus nga ana hekola No he ta 
pekaddhi dhangnge ke ti anne ju la 
ihi-rai Dalmatuna. 

11 Ta dakka ke do parri ddau do Farisi 
la nga Yesus, jhe jhari ta pebhata tu ta 
hakko No. Ta ame ke Yesus ri ro ta tao 
lua madalae ta mii telia ta do tarra ta No 
do dakka ngati Deo. 

12 Ta pedihi-anni ke Yesus jhe bhale, 
"Tanga marra hakku ame Ya ri ddau pa 
dhara awe nadhe ta tao lua madalae? 
Adho! Adho do medae ta wie ri Ya ne 
telia do mina harre pa ro!" 

13 Moko ta hani ke ro ri Yesus, jhe 
ha'e la dhara kowa; jhe pekaddhi la he 
bhakka eilobo ne. 

14 Bhale ne ana hekola Yesus he do 
ballu ta do dho aggu roti do waji tu ro. 
Wata ke hewue roti we ne do era pa ro 
pa dhara kowa ne. 

15Talii ke Yesus pa ro, "Meniga 
pewoie-ie mu penaja nga muu do Farisi 
nga Herodes." 

16 Moko ta jhari ke ne ana hekola he ta 
pedae ne jhara lai do naanne. Ta lii ke 
ro, "Hakku lii No mina hidhe, rowi do dho 
bhule di nga roti." 

17 Do toi ri Yesus ne nga ne do pedae ri 
ro he. Ri do mina harre ke, ta ke bhali 
ke Yesus pa ro, "Ta nga hakku jadhi ta 
hahhi lai tu mu, taga ri do dho bhule mu 
nga aggu roti? Ta do dho toi dae ri mu? 
Tada dae dho mu? Do mina harre ko ne 
kedhaddu ne penge mu? 

18 Do nga namada ma mu -- ta nga 
hakku do dho ngaddi? Do nga wodilu ma 
mu -- ta nga mu hakku do dho rangngi? 
Ta do dho henge ke ri mu, 

19 ne jhara lammi bhue roti do pipi- 
pemae ri Ya he? Parri hope ne do rihi 

dhai ta pekupu ri mu?" "Henguru dhue 
hope," ne bhale ri ro. 

20 "Jhe pa awe pipi-pemae ri Ya ne roti 
do pidu bhue he, tu do appa tabbha ddau 
he, parri hopo ne do rihi dhai ta pekupu 
ri mu?" "Pidu hope," ne bhale ri ro. 

21 "Nah, hakku pee ko ma mu nga do 
dho tada dae?" ne ane Yesus ri pa ro. 

22Ta dhai ke ro la Betsaida. Ta dakka 
ke ne ddau la anne nga aggu heddau 
do bhaddu la nga Yesus, jhe ame Yesus 
ri ro ta bhuje ne do bhaddu do naanne 
mita le. 

23 Moko ta parro ke ri Yesus ne ruai 
ddau do bhaddu ne, jhe kedhago ri 
No aggo ju la tele ngati dhara rae do 
naanne. Ta alla pemina-harre, ta penyi'o 
ke ri ilu No la namada ddau do naanne. 
Ta takke ke ne ruai No pa namada ddau 
do naanne, jhe kebhale ri No, "Nara ke 
au ta ngaddi ne nga nga pa awe nadhe?" 

ZATa heleo ke ju la hedhapa ne ddau do 
naanne, jhe lii no, "Oo, ngaddi ke ri ya 
ne ddau do lappa ma, tapulara hala dho 
mii hekepue ajhu he." 

25 Ta takke ke ri Yesus ne ruai No pa 
namada ddau do naanne. Pa awe do 
nadhe ta petadi tarra ke ne ddau do 

naanne ta ketarri. Ta ie ke ne namada 
no jhe ngaddi hari-hari ne nga we nga 
dhai woie ne teleo. 

26 Moko ta lii ke Yesus pa no, "Bhale 
we au jhe bhole bhale wari la rae do na 
nidhe." 

2/Ta kako ke Yesus nga ana hekola No 
he la rae-rae do peumu nga Kaisaria- 
Filipi. Pa telora rujhara ta kebhali ke 
Yesus pa ro, "Pedutu nga lii ddau he 
nadu ke Ya dhe ne ane ro?" 

28Ta bhale ke ri ro, "Era do lii ta 
Yohanes Mone Pejhiu, era lema do lii ta 
Elia, jhe lii do wala ri: hala heddau ngati 
telora nabi he." 

29"Tapulara ki pedutu nga lii mu miha, 
Ya dhe, nadu ke?" ne kebhali Yesus pa 
ro. Ta bhale ke ri Petrus, "Ama ke ne 
Duae Mone-ma'i-Mone golo ne!" 

30 Moko ta lii ke Yesus pa ro, ta bhole 
pepeke ie ta pa nadu we ne jhara lua 
ngi'u No ne. 

31Ta alla pemina harre, ta jhari ke 
Yesus ta ajha ne ana hekola he, jhara 
Ana Ddau Raiwawa do jhamma ta dhui 
hape hedui-herui do dhai ae, jhe do ta 
tobhe-ta dharro No ri kattu-kattu mone 
tunu-menah u nga ri guru-guru aigama. 

Do ta pemade No, tapulara pa lodho do 
ketallu ne do ta pekaddhe bhale wari No. 

32Do dhai teleo ne peke ri Yesus ne 
jhara lai do naanne pa ana hekola No 
he. Moko ta nune ke Yesus ri Petrus la 
keraha, jhe jhege No. 

33Tapulara ta kebhibha ke Yesus jhe 
katarri ne ana hekola No he, jhe jhege 
Petrus ri No, "Langnga au ngati dhe, 
Wango! Lua penge au dhe, lua penge 
ddau raiwawa we, adho lua penge Deo!" 

34Ta alla pemina harre ta pedo ke ri 
Yesus ne ddau lowe do era pa anne he 
la'u-la'u nga ana hekola No he. Moko 
ta lii ke Yesus pa ro, "Nadu do ddhei ta 
pedute Ya, do jhamma ke ri no ta awe la 
kejhunga ne lua ddhei no miha, jhe dhue 
hape ne ajhu ketoe no, jhe pee loro nga 
pedute Ya ri no. 

35 Rowi ne ddau do ddhei ta parro nga 
kedhago ne muri mada no, do ta ele ne 
muri mada no do naanne. Tapulara ddau 
do jhole ne muri mada no tu Ya nga tu 
Lii Hagha Dhara do ngati Deo ne, do ta 
pehelame ke ne muri mada no. 

36 Ne nga ke ne lua mangngi pa heddau, 
maji le ta unu ri no hari hewue rai wawa 
dhe, tapulara do ele ne muri mada no? 

37Do nara ke ane ne muri mada ne ta 
pehure ri heworawwu bhara he? 

38Ki nga mekae ke heddau ta mengaku 
Ya, nga hari lema ne nga ne do ajha 
ri Ya pa dhara awe do apa-do kedhaha 
do nadhe, ri Ana Ddau Raiwawa lema 
do ta mekae ta mengaku ne ddau do 
napoanne, kinga dhai pa awe dakka No 
hine do nga kuaha Ama No, jhe do nga 
lere nga kelao ri naju-naju No do mmau 
do megala he." 

1 "Do jhamma ke ri mu ta toi!" ane 

Yesus, "Ngati telora mu do na hedhe, 
bhule de dho heddau he do made dae 
hine, ki dho ngadde dae ne lua pereda 
nga kuaha Deo ne!" 

ZTa ludu anna lodho, ta aggu ke ri 
Yesus, Petrus nga Yakobus nga tuahhu 
no Yohanes, pekiha-anni la hewue lede 
do dhida. Pa hedhapa ro hari-hari, ta 
lari-anni ne worawwu Yesus. 

3Ne bhara pake No ta pudi kewa'a ke. 
Bhule dho heddau tuka bhara he do nara 
ta bhaha tade pudi kewa'a mina harre ne 
WOraWWU. 

4Ta alla pemina harre, ta ngaddi ke ri 
hari do tallu ana hekola No he, Yesus era 
do pedai-dai lii nga Elia nga Musa. 

SMoko ta lii ke Petrus pa Yesus, "Ama 
Guru, do woie tarra di pa dhe. Rihi ie 
jhi ta petitu talu bhue ammu bhalla lai: 
hewue tu Ama, hewue tu Musa nga 
hewue ri tu Elia." 

6 Ne pa petu ne, toi dho ri Petrus ne 
nga ne do pale ri no ne, rowi ro hari do 
tallu pa dhara nga meda'u do dho ie ta 
nga-nga. 

7 Ta alla pemina harre, ta dakka ke ne 
merammu la herimu ro, jhe rangnge ri ro 
lipedai ngati dhara merammu do naanne 
do pali, "Nadhe ke ne Ana hajha nga Ana 
ddhei Ya ne. Pedhanno we mu nga No!" 

8 Nga henginga-nginga, ta heleo ke ri ro 
pekehero ne era do naanne, ngaddi dho 
ke ri ro ie ta heddau he nga ro ri pa anne 
wala ngati Yesus miha. 

Pa dhara nga puru ro ngati kolo lede 
ne, ta pehewina ke ri Yesus, "Bhole 
pejha'i ri mu ie ta pa nadu we ne nga ne 
do ngaddi ri mu do ngine ne, ki do dho 
pekaddhe dae Ana Ddau Raiwawa ngati 
dhara made mada." 

10 Ta pedute ke ri ro ne litakka Yesus 
do naanne, tapulara pa telora ro mi 
ha do jhari ke ta pedae ne nga ne lua 

pedabbho Yesus nga lipedai: "muri bhale 
wari ngati made mada". 

11 Moko ta kebhali ke ro pa Yesus, "Ta 
nga hakku era ne lii guru-guru aigama 
he ta do Elia ne do jhamma ta dakka uru 
jhara?" 

12Ta bhale ke ri Yesus, "Do tarra ma 
Elia ta do dakka uru jhara ta ma pemoko 
hari-hari lai. Tapulara mina mii ke ne 
jhara lua Ana Ddau Raiwawa? Ta nga 
hakku pa dhara Buku Lidara-Likewahhu 
Deo, do era do hure do bhuke, ta do 
medae Ana Ddau Raiwawa ta dhui-hape 
jhajhi ae lua hedui-herui nga lua kare 
nga menihe ri ddau? 

13Tapulara ne lii Ya pa mu: Do nee ke 
Elia, jhe e'e ne ddhei we ddau raiwawa 
ne tao pa no. Lai do napoanne do hela'u 
ke nga do hure do bhuke pa dhara Buku 
Lidara-Likewahhu Deo, jhara lua ngi'u 
no." 

14 Ta dhai Yesus nga ana hekola No he 
hari do tallu la nga ana hekola do haghe 
he, ta ngaddi ke ri ro, do ae ke ddau pa 
anne. Do parri ddau guru aigama era ke 
do pebhata nga ana hekola Yesus he. 

15 Ta ngadde dhangnge Yesus ri ddau do 
na harre ta madalae ke ro, jhe perai-loro 
ta la peabu nga Yesus. 

16"Ne nga ne do pedae ri mu nga 
guru-guru aigama do na hidhe?" ne 
kebhali Yesus pa ana hekola No he. 

17 Ta bhale ke ri heddau ti telora ddau 
lowe he pa Yesus, "Ama Guru, ne do nga 
aggo ri ya, ne ana ya ma nga Ama. Ne 
do dho i'a pedai lii, rowi ne do maho ri 
wango ma dhara no. 

18 Kinga dhai ke no ta kepali, ta 
tue-tabbho-laggo ke no la worai, jhe 
woro ne ubha dhe, pekiho ne ngutu he 
jhe hekota hari hengi'u. Alla ke ri ya 
peami ne ana hekola Ama he ta hudhe 
ne wango do naanne, tapulara nara dho 
ta hudhe ri ro." 

19 Moko ta lii ke Yesus pa ro, "Do dhia 
lara-wata tarra mu he dhe hari-hari. Mu 
hedhe ddau do dho bhule nga lua manno 
nga kaho. Tade henga ri ko ne ne tui ne 
jhamma Ya ta era hela'u-la'u nga mu 
jhe makka tee penaja nga mu hari-hari? 
Aggo ma dhe ne naiki do napoanne!" 

20Ta aggo ke ri ro ne naiki do naanne la 
nga Yesus. Ta ngadde dhangnge Yesus ri 
wango do naanne, ta pekepangnge ke ri 

no ne na iki do naanne, hakku ta keloli 
pebhare-gore ke la worai, jhe woro ne 
ubha ne. 

21 Moko ta kebhali ke Yesus pa ama ri 
naiki do naanne, "Henga ke ne tui, ne 
paddha no do mina hedhe?" "Rai ngati 
awe naiki ko ma no!" ne bhale ri ama 
naiki ne. 

22"Jhajhi wari ne wango do naanne ne 
petadi ta pemade no nga loro jhara ta 
pekelole no la dhara rao-ai, kiadho la 
dhara ei. Tapulara kinga nara Ama ma ta 
ruba dhara, ruba ko we nga jhi!" 

23"Ne nga ne lii au? Kinga nara ma 
Ama?" ne bhale ri Yesus. "Hari-hari 
lai do nara ta jadhi, hadhi we ddau ta 
parahajha!" 

Z4Ta hamme dhangnge ke ri ama 
ri naiki do naanne nga peka, "Muri, 
parahajha ya, tapulara ne lua manno 
nga kaho ya do kura ko. Ruba kowe nga 
ya mita ju rui ne lua manno nga kaho 
ya!" 

25 Ta dhai ta ngaddi ri Yesus ne ddau 
lowe he ta la peworo ro, ta lii ke Yesus 
pa wango do naanne, "Wango hoe nga 
bhangnga, ne lii Ya pa au, mahhu-an ni 

we ngati naiki do nadhe, jhe bhole maho 
ri au la dhara no!" 

26 Ta peka ke ne wango do naanne, jhe 
pekepangnge-pangnge ne ihi naiki do 
naanne. Ta heleo ne naiki do naanne, 
hala dho ke mii do made he, hakku ta lii 
ke ne ddau he hari-hari, "Alla ke pemade 
no!" 

2/Tapulara ta parro ke ri Yesus neruai 
naiki do naanne, jhe pekaddhe no. Ta 
kaddhi ke ne naiki do naanne. 

28Ta dhai Yesus la ammu, ta dakka 
ke ne ana hekola No he, pa awe ro he 
we miha, la kebhali pa Yesus, "Ta nga 
marra, hakku nara dho ri jhi ta hudhe ne 
wango do naanne?" 

29 Ta bhale ke ri Yesus, "Wango do mina 
harre, adho do nara ta hudhi ie ta ri loro 
jhara ne nga we, wala ngati ri lihebhajha 
we." 

30 Ta pekaddhi ke Yesus nga ana hekola 
No he ngati era do naanne jhe peterue 
ne loro jhara kako ro, lake jhara Galilea. 
Ddhei dho ke Yesus ta toi ri ddau ta pa 
mii ne era No, 

31 rowi do pa dhara nga wie liajha ko 
ri No ne ana hekola he. "Ana Ddau 
Raiwawa do ta jhole la dhara higa ddau 

raiwawa, jhe do ta pemade tapulara pa 
lodho do ketallu ne do ta kaddhi No!" 
mina harre ke ne lii Yesus. 

32Tada dho ne ana hekola he ne nga 
ne do ajha ri Yesus pa ro, tapulara do 
meda'u ro ta kebhali pa Yesus. 

33Ta dhai ke ro la Kapernaum. Pa awe 
pa ammu ko ro, ta kebhali ke Yesus pa 
ana hekola No he, "Ne nga ne do pedae 
ri mu pa telora rujhara he ngine?" 

34Bhule dho ri ro do bhale, rowi pa 
telora rujhara he do pehala ro, jhara lua 
nadu ne do rihi mone-ae ti telora ro. 

33Ta mejaddhi ke Yesus, jhe pedoa ri 
No hari henguru do dhue ddau ne ana 
hekola No he. Ta lii ke Yesus pa ro, 
"Ddau do ddhei ta jadhi ta nome ahhi, do 
jhamma no ta jadhi ta nome do pedakka 
rahi jhe do jhamma ta mone pemoko 
hari-hari ddau." 

36 Moko ta aggo ke ri Yesus heddau 
naiki, jhe petito pa hedhapa ro hari-hari. 

37 "Ddau do hamme heddau naiki do 
mina hedhe taga Ya, napoanne do 
hamme Ya ke. Jhe nadu do hamme Ya, 
adho ke no ta hamme Ya he we, tapulara 
do hamme No lema ke do pepue Ya ne." 

38 Moko ta lii ke Yohanes pa Yesus, 
"Ama Guru, ngadde ri jhi heddau do 
hudhi wango nga pake ne ngara Ama. Ta 
lii ke jhi pa no ta bhole tao mina harre 
rowi no do adho noti nga di." 

39 Ta lii ke Yesus, "Bhole labbe no, rowi 
bhule dho heddau he do tao lua madalae 
pa dhara ngara Ya, do nara dhangnge ta 
pewoape Ya. 

40 Rowi ddau do dho pelawa nga di, no 
do jhara nga di ke. 

41 Henge we ri mu! Ddau do wie mu 
eiloko ta nginu, rowi do toi ta mu ddau 
pedute Duae Mone ma'i-Mone golo ne, 
do tatu ke do ta hamme ri no ne pai pala 
no hine." 

42"Nadu do periju hala heddau ngati 
ddau-ddau do naiki do na hedhe, mita do 
dho parahajha ro pa Ya, rihi ie ta akke ri 
wowadu pa lakoko no, jhe nabhe no la 
dhara dahi. 

43 Ki nga ruai do perijo au ta tao lubhu 
harro nga menyilu atte ne ruai do 
napoanne. Rihi ie ta muri mada hela'u 
nga Deo nga do dho bhu le nga ruai 
hebhakka, ngati maho au nga ruai hari 
dhue bhakka la dhara raoai do peloro ne. 

44[Pa ni ke ne ai do dho i'a made wari 
ne nga attu do dho i'a made ne.] 

45 Jhe ki nga rubhebho au do perijo au 
la dhara tao lubhu harro nga menyilu, 
attenne rubhebho au do naanne. Rihi ie 
au ta muri hela'u nga Deo nga rubhebho 
hela we, ngati nabhe au la dhara rao ai 
do peloro ne nga rubhebho dhue laa. 

46[Pa ni ke ne ke ne ai do dho i'a made 
wari ne nga attu do dho i'a made ne.] 

47 Kinga namada au do perijo au la 
dhara tao lubhu harro nga menyilu, 
wuke ne namada au do naanne. Rihi ie 
au ta maho la dhara Raiwawa Deo Do 
Wowiu ne nga namada hebhakka we, 
ngati maho au nga nadama hari dhue 
bhakka la dhara rao-ai do peloro ne. 

48 Pa ni ke ne ai do dho i'a ma de wari 
ne nga attu do nara ta made ne. 

49 Heddau-heddau do happo ri ai, mii 
bhara tunu-menahu do pemoo-pemegala 
ri mongahhi. 

90 Mongahhi do woie, tapulara ki melai 
ke, nara ko marra no ta pemedaddhe? 
Hakku do jhamma ke mu ta jadhi mii 
mongahhi he -- muri mada we hela'u-la'u 
nga penau-penadhe-ie." 

1 O 1 Ta pekaddhi ke Yesus ngati era 
do naanne, jhe kako la ihi-rai 
Yudea nga ihi-rai do pa hebhakka Loko 
Yordan. Ta dakka ri ke ne ddau lowe he 
la pewore Yesus. Jhe mii pa tima ma ta 

ajha ke ro ri Yesus. 

ZDo parri ddau do Farisi ta dakka ke la 
hie Yesus. Ta kebhali ke ro pa Yesus, 
"Pedutu nga uku aigama di, ie marra 
ddau ta pehagghi nga ihi-ammu no?" 

3 Ta bhale ke ri Yesus, "Mina ne lipereda 
do wie ri Musa pa mu?" 

4"Ri Musa do wie ma ne lua pa ddau ta 
pehagghi nga ihi-ammu no, hadhi we ta 
tao huri pehagghi uru jhara," ne bhale ri 
ro. 

"Ne bhuke ri Musa ne lipereda do 
naanne, rowi do rihi tarra ne hedui ne 
peajha nga mu," ane Yesus pa ro. 

6"Tapulara pa awe petari-rai ne, pa 
awe woro nga panynyi ddau raiwawa 
ri Deo, do peteleo ke, ta do tao ro ta 
momone nga mobanni ri Deo. 

7Ri do mina harre ke, momone do 
ta hani ke ri no ina-ama no jhe la 
peheujhu-headde ta jadhi hahhi nga 
ihi-ammu no, moko ro hari do dhue, 
jadhi ta hahhi ke, 

Ŝhakku ro adho ke ta do dhue ddau ri, 
tapulara do jadhi ta hahhi ke. 

?Ri do mina harre, ne nga ne do alla 
pepeketeme ta jadhi hahhi ri Deo, ie dho 
ke ta pemenyalle wari ri ddau raiwawa!" 

10 Ta alla ro pemaho la dhara ammu, ta 
kebhali ke ne ana hekola No he, jhara lai 
do naanne pa Yesus. 

11 Ta lii ke Yesus pa ro, "Nadu do 
pehagghi nga ihi ammu no, jhe banga 
ammu ri nga mobanni do wala, ddau 
napoanne do kenyo-langa huka ke 
penaja nga ihi-ammu no ne. 

12 Mina harre lema mobanni do 
pehagghi nga ddau pa hedhapa no, jhe 
banga ammu nga momone do wala, 
mobanni do na anne lema do kenyo 
langa huka ke." 

13Ta era ke ne ddau-ddau do nga aggu 
ne ana ro la nga Yesus ta bhuju jhe wie 
ne lua tarro ie nga menyarro mangngi tu 
naiki do na harre. Tapulara ta bhani ke 
ne ana hekola Yesus nga ddau-ddau do 
na harre. 

l4Ta ngadde ri Yesus ne lai do tao ri 
ana hekola No he, ta bhani ke No nga ro, 
jhe lii pa ro, "Ha ni ro ne naiki-naiki do 
napoharre pe dakka ma nga Ya. Bhole 

labba ro, rowi ddau-ddau do mina hedhe 
ke ne do ta jadhi ai-alla annu-niki Deo. 

15 Henge we ne nadhe! Nadu do dho 
mengadha nga Deo, mii heddau naiki, 
jadhi dho no ta ai alla annu-niki Deo." 

16Ta alla pe lii mina harre, ta kedhaka 
ke ri Yesus ne naiki do na harre, jhe 
dhede ne ruai No pa wokolo naiki do na 
harre heddau-heddau, jhe wie ri no ne 
lua tarro ie nga menyarro mangngi tu ro. 

17 Pa dhara peterue ri Yesus ne loro 
jhara kako No, ta dakka ke heddau nga 
perai-loro la nga Yesus. Ta la mejura ke 
ne ddau do naanne la hedhapa Yesus 
jhe kebhali no, "Wo Guru do woie, ne 
nga ke ne do jhamma ta tao ri ya tu ta 
hamme ri ya ne muri mada do petu nga 
do peloro ne?" 

18"Ta nga au hakku lii pa Ya ta do 
wole?" ne kebhale ri Yesus pa ddau do 
naanne. "Bhule dho do woie, titu wata 
Deo we miha. 

19 Do toi ke ri au ma ne lipereda- 
lipereda Deo, 'Bhole pemade ddau, 
bhole kenyo-langa huka, bhole loi bhole 
mena'o, bhole ha'e hakahi pote, takka 
pekerihi we ina-ama mu." 

20"Ama Guru," ne ane ddau do naanne, 
"hari-hari ne lipedara do na harre, do 
pedutu ke ri ya rai ti awe nga ngarru ne 
ko ya." 

21Ta ketarre ke ri Yesus ne ddau do 
naanne nga ruba dhara jhe lii pa no, 
"Nee ko hahhi lai ne do jhamma tu au. 
Kako we au la pewie hari-hari ne unu 
oha au he, jhe pebhagi we ne doi kebhue 
he pa ddau do kehia nga gahara, moko 
do ta hamme ke ri au ne puhaka do 
pa era do mmau do megala ne. Ki alla 
pemina harre, mai we au ma pedute Ya." 

22Ta rangnge ri ddau do naanne ta do 
mina harre ne lii Yesus, ta penina noho 
ke no, jhe langnga ngati era do naanne 
nga hedui nge, rowi do kaja-do kete'e 
no. 

23Ta ketarri ke ri Yesus ne ana hekola 
No he, jhe lii pa ro, "Hedui tarra tu ddau 
do kaja ta jadhi ai-alla annu-niki Deo!" 

24 Ta madalae ke ne ana hekola No he 
ta rangnge ri ro ne lipedai Yesus do mina 
harre. Ta lii ri ke Yesus, "Wo ana-ana Ya, 
do hedui tarra tu ta jadhi ai-alla annu 
niki Deo! 

25 Do rihi memudhe tu hengi'u unta ta 
maho jhara ro'a wuiwohe ajhu-jhau ngati 

heddau do kaja ta maho la Raiwawa Deo 
do Wowiu ne." 

26 Ta madalae ke ne ana hekola Yesus 
he ta rangnge ri ro ne nga ne do pale 
ri Yesus he hari-hari do na harre. Ta 
pekerrai-kebhali ke ro heddau nga 
heddau, "Ki do mina harre ma, nadu ke 
ne do ta nara ne lua helama ne?" 

2/Ta ketarri ke ro ri Yesus, jhe bhale 
pa ro, "Ne nga ne do dho jadhi pa ddau 
raiwawa; hari-hari lai do ta i'a jadhi he 
we pa Deo." 

28 Moko ta lii ke Petrus, "Heleo we ri 
Ama, jhi hedhe alla ke pehani hari-hari 
ne nga we tu ta ma pedute Ama." 

29 Ane Yesus, "Parahajha we mu; ddau 
do alla pehani ammu nga kemali no, ki 
adho tuahhu no momone nga mobanni, 
kiadho ina no, ama no, ana-oha no, 
kiadho maa are maa terae no, taga Ya 
nga taga Li Hagha Dhara do ngati Deo 
ne, 

30 ddau napoanne do ta hammi do rihi 
ae ngati ne nga ne do era pa dhara 
awe do nadhe. Do ta hamme ri no 
hengahu wari rihi ae ammu nga kemali, 
tuahhu momone nga mobanni, ina-ama, 
ana-oha, maa are-maa terae, -- nga lua 

dede nga merahhu le ma. Jhe hine pa 
awe do medae ne ddau do napoanne do 
ta hamme ne muri mada do petu nga do 
peloro ne. 

31 Tapulara ae ddau do pa awe nadhe 
do petari-rai do ta jadhi ta do pedakka 
rahi, jhe ne do peddakka rahi do ta jadhi 
ta do petari-rai." 

32Pa dhara awe ta ju la Yerusalem 
Yesus nga ana hekola No he. Do kako 
uru Yesus pa hedhapa, jhe ne ana hekola 
No he hari-hari, do pa dhara nga do dho 
mengallu dhara. Ddau lowe he do pedutu 
ro ti kejhunga do pa dhara nga meda'u. 
Ta pedoa ke ri Yesus ne ana hekola No 
he la pekiha-anni, jhe pika ri pa ro ne 
nga ne do ta jadhi hine pa ngi'u No. 

33"Dhanno we ri mu!" ane Yesus, "pa 
dhara awe nadhe hee ke di ta ju la 
Yerusalem. Pa ni, Ana Ddau Raiwawa do 
ta jhole la dhara wolaabba kattu-kattu 
mone tunu-menahu nga guru-guru 
aigama. Do ta wole pemade No, ki alla 
pemina harre ta jhole ke No la dhara 
wolaabba ddau do adho do Yahudi. 

34Do ta mare ta dhole No ri ro, hebue ri 
ilu, jhe dede jhe merahho ri ro, jhe ketoe 

peabbha-rappa No. Tapulara pa lodho do 
ketallu ne do ta kaddhi bhale wari No." 

33 Moko ta dakka ke la nga Yesus, 
Yakobus nga Yohanes, ana-ana ri 
Zebedeus jhe lii, "Ama Guru", ane ro, 
"ne hahhi lai ne do ddhei jhi ta tao ri 
Ama tu jhi." 

36 Ta kebhale ke ri Yesus pa ro, "Ne nga 
ke ne do ddhei mu ta tao ri Ya tu mu?" 

37 Bhale ri ro, "Ne ddhei jhi, ta mejaddhi 
pa kedhanga nga keriu Ama, ki nga 
dhai Ama ta mejaddhi pa kedera era 
mejaddhi Ama do dhida do kelodo ne." 

38Ta lii ke Yesus pa ro, "Ta da dho mu 
ta ne nga ne liami mu do naanne, makke 
ta ngino ri mu ngati gela lua hedui-herui 
Ya do medae ta ngino ri Ya ne, jhe 
makka mu ta maho la dhara lua jaru nga 
lalu do ta dhue ta hape ri Ya ne?" 

32 Bhale ri ro, "Makka jhi!" Moko ta lii 
ke Yesus pa ro, "Tarra do ta ngino ma ri 
mu ngati gela hedui-herui do ta ngino ri 
Ya ne, jhe do ta maho la dhara lua jharu 
nga lalu do ta maho ri Ya ne. 

40Tapulara we, jhara lua nadu do ta 
mejaddhi pa kedhanga nga keriu Ya, 
adho do petatu ri Ya. Deo miha we ne do 


MARKUS 10.41-46 259 


petatu, ta nadu-nadu ne do ta mejaddhi 
pa era-era do na harre." 

41Ta rangngi ri do henguru ddau ana 
hekola Yesus do wala he, ne lai do 
naanne ta bubu dhara ke ro nga Yakobus 
nga Yohanes. 

42 Hakku ta pedoa ke ro hari-hari ri 
Yesus, jhe lii, "Do toi ke ri mu ma, ta do 
ne kattu-kattu ddau do dho tade Deo, 
do ta jhalli ta kerupu ne ana rai ro. Jhe 
ne mone pereda-mo ne pereda ro do ta 
jhalli ro pekepida. 

43Tapulara ie dho mu ta tao mina 
harre. Rowi ne do pa petu ne, ddau do 
ddhei ta jadhi ddau do mone-ae, no do 
jhamma ta mone pemoko mu. 

44 Jhe ne ddau do ddhei ta jadhi ta do 
petari ti telora mu, do jhamma ta jadhi 
ta annu tu hari-hari. 

A3Rowi Ana Ddau Raiwawa ne dakka No 
adho ta ma pemoke ri ddau. Ne dakka 
No tu ta ma pemoke nga ta ma jhole ne 
ngi'u No tu ta ma'i nga golo do ae ddau." 

46 Ta dhai ke ro la Yerikho. Ta dhai 
Yesus nga ana hekola No he, hela'u-la'u 
nga ddau lowe he ta pekaddhi ngati rae 
do naanne, ta era ke heddau do bhaddu 

do mejaddhi nga henata-ai pa rujhara. 
Ne ngara no Bartimeus ana ri Timeus. 

47 Ta dhai ta rangnge ri no, ta do ne 
ddau do ta lake jhara anne, Yesus do 
Nazaret ne, ta peka ke no, "Yesus Ana 
Daud! Ruba kowe ne dahara au nga ya!" 

48 Ae ddau do bhani nga do bhaddu do 
naanne, jhe lii pa no ta pehangngo-anni. 
Tapulara ta ju peka do rihi maddu ri we 
no, "Wo Ana Daud! Ruba ko we ne dhara 
au nga ya." 

49 Moko ta pengaha ke Yesus, jhe lii, 
"Pedoe ko no." Hakku ta pedoe ke ri ro 
ne ddau do bhaddu do naanne. Ta lii ke 
ro pa no, "Peketanna-anni we au! Nnai 
ke au ta pedoe ri Yesus, kaddhi we!" 

>0 Ta ligo ke ne juba ne ri do bhaddu ne 
jhe marri-ai-ai no ne kaddhi ta titu, jhe 
kako ju la nga Yesus. 

>1 Ta kebhali ke Yesus pa no, "Ne nga 
ne ddhei au ta tao ri Ya tu au?" Ta bhale 
ke ri do bhaddu ne, "Ama Guru, ne ddhei 
ya, ta ngaddi ya." 

>2 "Kako we au!" ane Yesus pa no, "taga 
ta ri do parahajha ke au pa Ya, ie ke 
au." Pa dhara awe naanne dhangnge ta 
ngaddi ke ne ddau do naanne. Moko ta 

pedute ke Yesus ri no pa loro kako Yesus 
do naanne. 
1 Ta umu ro nga Yerusalem, ta 

1 1 dhia ke ro la Betfage nga Betania, 
pa keraha Lede Zaitun. Pa ni ta pepu ke 
uru jhara ri Yesus do dhue ddau ngati 
ana hekola No he. 

2"Kako we mu la dhara rae do pa 
hedhapa di dhe," ne lii Yesus pa ro, "Mina 
harre dhangnge mu ne maho la dhara 
rae do na nidhe, do ta ngadde dhangnge 
ke ri mu hengi'u keledai do era do akke, 
do dho ngaddi dae ta menya'e ri ddau. 
Ma'e ri mu jhe aggo ma dhe. 

3Jhe kinga era ddau do kebhali pa mu, 
ta nga hakku ma'e ri mu ne keledai do 
naanne, bhale ri mu, 'Ne ta paralu Muri 
nga no, jhe do ta pebhale ri No nga 
henginga." 

4Ta kako ke hari do dhue ne ana hekola 
Yesus do na harre, jhe peabu tarra ro 
nga hengi'u ana keledai do era do akke 
pa kelae hewue ammu do pa ngidi ru 
jhara. Moko ta la ma'e ke ri ro ne keledai 
do naanne. 

STa kebhali ke ne ddau-ddau do era pa 
anne, pa ro, "Heeh, tanga mu pa anne? 

Ta nga hakku ma'e ri mu ne ana keledai 
do napoanne?" 

6Ta bhale ke ri ro mii do lii Yesus pa ro 
he. Moko ta hane ke ri ddau-ddau do era 
pa anne, pee aggo ne keledai do naanne 
ri ana hekola Yesus he. 

/Ta dhai ro la nga Yesus, ta walla ke ri 
ro pa danni keledai do naanne ri juba ro, 
moko ta menya'e ke ri Yesus. 

8 Ae ddau do walla ne juba ro pa rujhara 
ne, era ri do liba kelai-kelai ajhu do aggu 
ri ro ngati dhara maa pa rujhara do ta 
lake ri Yesus ne. 

9 Hari-hari ddau, ie ta do pa hedhapa, 
mina harre lema do pa kejhunga he do 
nga hodho nga peka, "Waje we Deo! Lua 
tarro ie nga menyarro mangngi tu No do 
dakka pa dhara ngara Muri! 

10 Medii-melatu ne lua pereda No do 
medae ta dakka ne -- lua pereda Daud 
ama-appu di! Wue-wa je we ne ngara 
Deo do Dhida do Ketutu ne!" 

11 Pa pedakka ta dhai ke Yesus la 
Yerusalem, jhe maho la Ammu Deo. Pa 
ni ta heleo ke ri No pekehero hari-hari 
kebhihu. Tapulara rowi do umu ke ta 
kerabba moko ta pekaddhi ke No la 

Betania hela'u-la'u nga hari henguru do 
dhue ddau ana hekola No he. 

12 Ta bhale ma jhammi-ae, pa dhara 
nga kako ro, mahhu-anni ngati Betania, 
ta menganga ke Yesus. 

13 Ngati jjhau ta ngadde ke ri Yesus 
hekepue kepallu do dhai bebu ne rrau 
ne. Hakku ta kako ke Yesus la kepue 
kepallu do naanne, ta la heleo ngeta era 
ne wue ne. Tapulara ta dhai Yesus la 
kepue ajhu do naanne, bhule dho nga 
wue ie ta hewue, titu wata ke rrau ne 
we, rowi do adho dae do dhai la awe wue 
kepallu. 

14 Moko ta lii ke Yesus pe kepue ajhu do 
naanne, "Jhari rai ngati awe do nadhe 
bhule dho ke ie ta heddau he do ta nga'e 
ri ne wue au!" Ne lipali Yesus do naanne 
do rangnge ri ana hekola No he. 

15Ta alla pemina harre ta dhai ke ro la 
Yerusalem, ta kako ro ke Yesus la Ammu 
Deo. Pa ta jhari ke ri No ta hudhi ta 
keluru hari-hari ddau do pewie-pe walli 
pa era do naanne. Nyakka pekeloli-bito 
bato ne meja-meja mone pehuru doi he, 
mina harre lema ne bhagu-bhagu mone 
pewie koro jhawa he. 

16Jhe o'o le dho ke No ta era ie ta 
heddau he do nga aggu nenga-nga jhara 
kebhalla Ammu Deo ne. 

17 Alla pemina harre ta ajha ke ri Yesus 
ne ddau-ddau do era pa anne. Ta lii ke 
No, "Pa dhara Buku Lidara-Likewahhu 
Deo era do hure do bhuke Do lii Deo, 
'Ammu Ya dhe, do ta pale ta ammu era 
hebhajha hari-hari ddau-rai.' Tapulara 
pejadhe ri mu ta nyabbhu do mena'o 
we!" 

18 Ri kattu-kattu mone tunu-menahu 
nga ri guru-guru aigama do rangnge ne 
pali Yesus do naanne. Moko ta jhari ke ro 
ta kale ne rujhara ta pemade Yesus. Do 
meda'u ro penaja nga No, rowi hari-hari 
ddau do kena'a-ketarra pa ade ro ne 
liajha Yesus. 

19Ta umu ta maddha ta pekaddhi ke 
Yesus nga ana hekola No he ngati dhara 
rae do naanne. 

20 Rai jhammi-ae-ae ta bhale ma 
helodho ne, ta dhai ta narru ke ro jhara 
kepue kepallu ne, ta ngadde ke ri ro ne 
kepue kepallu do naanne do made ke 
lohe la amo-amo he. 

21 Moko ta henge ke ri Petrus ne lai do 
jadhi ti helodho ne. Moko ta lii ke Petrus 

pa Yesus, "Ama Guru, hakko ko ta heleo! 
Ne kepallu do wole ri Ama ne, made kel!" 

22Ta bhale ke ri Yesus, "Parahajha we 
pa Deo. 

23Tarra-tarra do nara mu ta lii pa bhojo 
do nadhe, 'Dhede-anni we jhe hora-anni 
we la dhara dahi!' mo ko ne lai do na 
poanne do ta tao ma tu mu; hadhi we 
mu ta do dho keba'a-kepapi jhe do 
parahajha ta do ne nga we do pale rowi 
mu, napoanne do ta jadhi tarra-tarra 
ma. 

24 Rowi do mina harre ke, henge we ri 
mu ne nadhe: Kinga dhai mu ta hebhajha 
jhe ami heworawwu lai, parahajha we 
ta do alle ke pewie ri Deo ne nga ne do 
ame ri mu ne. 

25 Jhe kinga hebhajha mu, tapulara ne 
ade mu adho do mengallu dhara penaja 
nga heddau, pehuba kowe ne ddau 
napoanne uru jhara, mita ie ri Ama mu 
do era pa era do mmau do megala ne le 
ma ta pehai-pehuba ne lubhu harro nga 
menyilu mu. 

26 [Ki do dho pehuba ke ddau do he 
wala ri mu, Ama mu lema do era pa era 
do mmau do megala ne, wae le dho ma 

ta pehai-pehuba harro nga menyilu do 
tao ri mu he.]" 

2/Ta bhale ke ro la Yerusalem. Pa dhara 
nga lappa Yesus pekehero pa dhara 
Ammu Deo, ta dakka ke ne kattu-kattu 
mone tunu-menahu he, guru-guru 
aigama nga kattu-kattu unu do Yahudi 
he la nga Yesus. 

28Ta kebhali ke ro, "Jhalli pa lai ne nga 
ke Au, hakku tao ri au hari-hari ne lai do 
na hedhe? Nadu ke ne do wie higa pa 
Au?" 

29 Ya lema ddhei ta kebhali pa mu. 
"Bhale we ri mu mita bhale le ri Ya pa 
mu, nga higa ti nadu hakku tao ri Ya ne 
lai-lai do na hedhe. 

30Ne lua pejhiu do pekako ri Yohanes 
ne, nga higa ngati nadu, ngati Deo we 
ngati ddau-raiwawa?" 

31 Moko ne kattu-kattu mone tunu- 
menahu he nga guru-guru aigama he 
ta jhari ke ta peli pa telora ro. Ane ro, 
"Kinga lii di, 'Nga higa ti Deo', do ta lii 
No, 'ta nga mu hakku dho parahajha pa 
Yohanes?' 

32Tapulara hedui le ma kita lii di, 'Nga 
higa ti ddau raiwawa.'" Rowi do meda'u 
ro penaja nga ddau lowe he, rowi ri 

hari-hari ddau do takke Yohanes ta 
heddau nabi. 

33Hakku ta bhale ke ri ro pa Yesus, "Toi 
dho ri jhi." Moko ta lii ke Yesus pa ro, "Ki 
do mina harre ma, wae le dho ma Ya ta 
pika pa mu, nga higa nadu ne tao ri Ya, 
hari-hari ne lai do na hedhe." 

1 2 1 Moko ta jhari ke Yesus ta 

pedai lii nga pake lipehakku pa 
kattu-kattu mone tunu-menahu he, guru 
aigama nga kattu-kattu unu do Yahudi 
he. Ta lii ke Yesus, "Era ke heddau do 
halla ago pa hewue dhoka ago. Ta lao 
ke ri no ri lau ne dhoka do naanne. Ta 
alla pemina harre ta kkei ke no ro'a tu 
nalu hengappi woago, jhe petito ri no 
hewue ne leo jaga. Ta alla pemina harre 
ta pekehewe ke ri no pa do parri ddau 
mone jhagga, jhe pekaddhi no la rai do 
hewala. 

ZTa dhai pa awe puu woago, moko ta 
pepu ke ri ddau do naanne heddau ne 
naannu no la nga mone jaga dhoka do 
na harre, tu ta la hammi ne ihi-rai unu 
pala mone dhoka ne. 

3 Tapulara we, ta kappe ke ne naannu 
do naanne mone jhagga do na harre, ta 

alle pekappe ri ro ta dede ta merahho 
ke, jhe lii pa no ta bhale nga ai wue. 

“Moko ta pepu ri ke ri mone dhoka, 
ne naannu do wala ri. Tapulara ri mone 
jhagga dhoka he, ta mate ta wabbe 
petire pa kattu we na naannu do naanne, 
jhe hudhe-perage no nga dio-pedaddhe 
ri no. 

Ta pepu ri ke ne mone dhoka ne, 
heddau naannu do wala ri. Tapulara 
mate ri ro ta tah bho pemade ne naannu 
do naanne. Jhe mina harre ke teru ne 
tao ri ro pa do ae ri ko ne naannu do 
wala he, era do dede-do merahhu jhe 
era lema do pemade ri ro. 

6 Nadu ri ke ne nara ta pepu ri mone 
dhoka ne pa dhara awe do nadhe? Titu 
wata heddau ke, ana no miha, do ana 
hajha-ana ddhei ne no. Hakku pa pedak 
ka rahi ta pepue ke ri no ne ana no do 
naanne la nga mone jhagga dhoka do 
na harre. 'Do tatu ne ana ya dhe, do ta 
takke pekerihe ri ro,' pa dhara penge 
mone dhoka ne. 

/Tapulara ta peli ke ne mone jhagga 
dhoka he, heddau nga heddau, 'No ke 
dhe ne mone hammi puhaka ne. Mai ma 

pemade ri di, mita ie ta bunu pa di ne 
puhaka no!' 

8 Moko ta kappe ke ri ro ne ana do 
naanne, jhe pemade. Ne ngi'u ana do 
naanne ta nabhe ke ri ro la tele ngati 
dhara dhoka ne." 

? Moko ta kebhali ke Yesus, "Ne nga ke 
ne do ta tao ri mone dhoka do naanne? 
Do dho rae here ke no ta kako, jhe la 
pemade ne mone jhagga dhoka do wala 
ri. 

10 Do bhara tatu ke, do alla ke ri mu 
peajhe ne kewahhu do nadhe pa dhara 
Buku Lidara-Likewahhu Deo. 'Ne wowadu 
do dho pake ne ri tuka-tuka wowadu alla 
ke pejadhi ta wowadu kepue. 

11 Na dhe ke ne lua jhagga Muri do dhai 
tarra ne gaa nga merakel!'" 

12 Moko ne mone kettau-kettau ngati 
do Yahudi he, do dhanno ne lipehakku 
do naanne, ta kale ke ne rujhara tu ta 
kappe Yesus, rowi do toi ke ri ro ne lua 
pedabbho lipehakku do naanne do petuje 
penaja nga ro ke. Tapulara do meda'u 
ro penaja nga ddau lowe he. Hakku ta 
langnga ke ro jhe hane Yesus. 

13 Do parri ddau do Farisi nga do parri 
ddau do ti kejie Herodes do pepu ta la 
hie Yesus nga pake likebhali-likebhali. 

l4Ta kako ke ro la nga Yesus jhe lii, 
"Ama Guru, do toi ri jhi ta Ama heddau 
do mola jhe do adho do pedhu li nga lii 
nadu we. Ajha ri Ama nga dhai teleo, ne 
jhara lua ddhei Deo tu ddau raiwawa, 
rowi Ama adho do ketarri worawwu 
ddau. Nah, hakko ko ri Ama ta peteleo 
pa jhi, 'Pedutu nga uku aigama di, ie 
marra ta ma'i bhea pa Kehe we adho? 
Do jhamma ke di ta ma'i bhea do naanne 
we adho?'" 

15 Do toi ke ri Yesus ne lua pekebhalli- 
anni ro do na harre. Ta bhale ke ri Yesus, 
"Ta nga ke hakku ma hie Ya ri mu? 
Hakko ko ri mu ta pedhelo pa Ya hemada 
doi wopudi." 

16 Moko ta wie ke ri ro hemada doi 
wopudi pa Yesus. Moko ta kebhali ke 
Yesus pa ro, "Worawwu nga ngara nadu 
nadhe?" "Kehe," ne bhale ri ro. 

17"Nah, ki do mina harre," ane Yesus 
pa ro, "wie we pa Kehe ne nga ne do 
unu ri Kehe, jhe wie we pa Deo ne nga 
ne do unu ri Deo." Ta madalae ke ro ta 
rangnge ri ro ne bhale Yesus do naanne. 

18 Moko ta dakka ke do parri ddau ngati 
kejie do Saduki la nga Yesus. (Ro do na 
harre do ngati kejie do nga lua tada ta 
do adho do era lua kaddhi bhale wari tu 
ddau do alla pemade.) 

19"Ama Guru," mina harre ke ne ane ro 
lang ngu Yesus, "Do bhuke ri Musa ne 
lidara tu di: 'Ki made heddau momone 
jhe do adho no do era nga ana, moko ne 
tuahhu ri no do jhamma ta banga-ammu 
nga mobanni do bhalu napoanne mita 
pemure ne kolo loro ngati tuahhu no do 
made ne.' 

20 Ngaddi ta era do pidu ddau do 
petuahhu. Ta banga ammu ke ne do 
mone a'a ne, moko ta made ke nga do 
dho bhule ana. 

21 Moko ta peloje ke ne ihi-ammu do 
made ne ri nome dhue ne, tapulara 
made ri ne nome dhue nga do dho 
ngaddi-ana. Mina harre lema ne do jadhi 
pa do ketallu ne, 

22jhe pelohe la do kepidu ne. Pedakka 
rahi ta made le ke ne mobanni do 
naanne. 

23Pa lodho kaddhi bhale wari do made, 
jadhi ta ihi-ammu nadu ke ne mobanni 

do naanne? Rowi hari do pidu ddau alla 
ke pemanno-ammu nga no!" 

24 Ta bhale ke ri Yesus, "Dhai keliru 
tarra mu hedhe. Rowi tada dho mu ne lii 
pa dhara Buku Lidara-Likewahhu Deo, 
jhe mina harre lema nga higa Deo. 

25 Rowi kinga dhai ta kaddhi bhale wari 
hari-hari do made, adho ke ro do ta 
banga-ammu ri, tapulara do ta muri 
mada ke ro mii naju-naju Deo do mmau 
megala he. 

26 Jhe jhara lua pekaddhi bhale wari do 
made, ngaddi dho mu ta ajha pa dhara 
buku Musa, jhara ro'a koo nga huki do 
woe ne. Pa dhara lilolo-lilolo do na harre 
do hure do bhuke, do lii Deo pa Musa, 
"Ya ke ne Deo Abraham, Deo Ishak nga 
Deo Yakub.' 

27 Deo do naanne adho Deo ddau do 
made. No Deo ri ddau do muri. Do dhai 
keliru tarra mu hedhe!" 

28 Moko ta dakka ke heddau guru 
aigama ta la dhanno ne lai do pedae ri 
Yesus nga ddau-ddau do ngati kejie do 
Saduki do na harre. Ta heleo ri guru 
aigama do naanne, do dhai woie ne 
bhale do bhale ri Yesus ne. Moko ta 
kebhali ke no pa Yesus, "Lipereda do na 

mii ke ne do rihi ketutu ngati hari-hari 
lipereda?" 

29 Ta bhale ke ri Yesus, "Lipereda do 
petari, nadhe ke: 'Dhanno we wo do 
Israel! Deo Muri di ne, Muri do naanne 
do kemolo. 

30Ddhei we au nga Deo Muri au nga 
hewue nge danni ade, nga hari-hari uku 
nga mmau dhara au, nga hari-hari lua 
rui nga kedii au.' 

31 Lipereda do kedhue ne: 'Dhei we au 
nga ddau ihi-anga, mii ddhei nga ngi'u 
au le miha.' Bhule dho ke ne lipereda 
do kerihi ri ngati dhue lipereda do 
napoharre." 

32 Moko ta lii ke ne guru aigama do 
naanne pa Yesus, "Dhai petu tarra, Ama 
Guru. Tarra, do petu tarra ne do ane 
Ama ne: Muri ke ne Deo do Kemolo ne, 
jhe bhule ne Deo do wala ri. 

33Jhe ddau raiwawa do jhamma ta 
ddhei nga hewue nge danni ade, nga 
hari-hari uku nga mmau dhara no, nga 
hari-hari lua rui nga kedii no. Jhe mina 
harre lema do jhamma ta hajha ta ddhei 
nga ddau nga ddau ihi-anga mii ddhei 
nga ngi'u no le miha. Napoanne do rihi 

ie ngati jhula bhara tunu-menahu nga 
bhara jhula do wala-wala he ri pa Deo." 

34Ta heleo ri Yesus ta do ne libhale 
guru aigama do naanne, libhale do wo ie, 
moko ta lii ke Yesus pa no, "Au dhe, dae 
hudi ke ta jadhi ai-alla ngati annu-niki 
Deo." Ta alla pemina harre bhule dho ke 
heddau he do bhani ta pekako likebhali 
ri pa Yesus. 

35 Pa dhara nga ajha pa Ammu Deo, ta 
kebhali ke Yesus, "Mina mii hakku tu ta 
lii ne guru-guru aigama he ta ne Duae 
Mone ma'i-Mone golo ne ta kolo loro 
Daud? 

36Jhe dhai ri Daud miha -- taga ri do 
peke ri Henga Deo -- do lii, 'Lii Muri pa 
Muri ya: mejaddhi we au pa hebhakka 
kedanga Ya tade alla pepejadhi ri Ya ne 
ihi muhu-ihi lawa Au ta pewawa-anni la 
dhara kabha jhalla Au.' 

37 Hakku ri Daud miha do pale ke ne 
Duae Mone ma'i-Mone golo ne ta 'Muri', 
ta mina mii ri ke hakku pale No ta kolo 
loro Daud ri?" Ne ddau lowe do era pa 
Ammu Deo he, dhai mengallu dhara, ne 
dhanno ne liajhe Yesus. 

38Ta lii ke Yesus pa ro, "Meniga 
pewole-ie mu penaja nga guru guru 

aigama he. Ne ddau do na harre do rihi 
ddhei ta bela nga lappa pa rujhara nga 
pake juba do dhai dhedho nga do ddhei 
ta pelangu ri ddau pa paha-paha. 

39 Ne ddhei ro ta mejaddhi pa era-era 
do woie pa dhara ammu hebhajha, mina 
harre lema pa era-era lai-ala. 

40 Do ta pelu ri ro ne do ula-do bhalu, 
jhe raba ne ammu nga kemali ro. Jhe tu 
ta herimu ne wui ai-wui tao ro do woapa 
he, ta hebhajha ke ro pemerai-rai. Ne 
lua wolo tu ro do mejanni hine!" 

41Pa dhara nga mejaddhi penaja 
hedhapa Yesus ju la nga patti bhara 
jhula pa Ammu Deo. Ta heleo ke ri Yesus 
ne ddau do takka doi la dhara patti do 
naanne. Ae ddau do kaja do pemaho doi 
do ae; 

42 moko ta dakka ke heddau mobanni 
do kehia, jhe la pemaho ri no dhue mada 
doi mara, doi womae do dhai wawa 
kebhue. 

43 Moko ta pedoa ke ri Yesus ne ana 
hekola No he, jhe lii pa ro, "He leo ko 
ne lai do nadhe; do pemaho ri mobanni 
do kehia do na nidhe, do rihi-ae ngati do 
pemaho ri hari-hari ddau do wala he la 
dhara patti do na nidhe. 

44 Rowi ro hari-hari, ne do wie ri ro 
ngati unu-oha ro do kerihi. Tapulara we 
ne mobanni do na nidhe maji lema no ta 
do rihi kehia, Alla ke ri no pewie hari-hari 
ne nga we ne do era pa no, rihi-rihi 
bhara do rihi paralu tu muri-mada no." 
1 2 1 Ta dhai Yesus ta mahhu-anni 

ngati Ammu Deo ne, heddau ngati 
ana hekola No he, ta lii ke, "Ama Guru, 
hakku ko ta heleo ne ammu-ammu do 
nahidhe. Heleo ko ne wowadu hidhe. 
Dhai tarra ne woie!" 

ZTa bhale ke ri Yesus, "Do peheleo nga 
ammu-ammu do worena hidhe au ko? 
Bhule dho hewue wowadu he ti ammu do 
na hidhe do ta pee nga pera'a hewue pa 
dhida hewue. Hari-hari do ta pemenyalla 
hine!" 

3Ta dhai ta kako ke Yesus la Lede 
Zaitun, jhe mejaddhi pa hahhi era do 
pehedhapa nga Ammu Deo ne. Moko ta 
dakka ke Petrus, Yakobus, Yohanes nga 
Andreas la nga No. Ta la pedai ngati ade 
la ade. 

4"Hakko ko we ta peke pa jhi ri Ama," 
ane ro pa Yesus, "parri ke ne jadhi ne na 
harre hari-hari? Jhe ne nga ke ne telia 

ne do ta peteleo ta do ne awe ne do dhai 
ke?" 

»S"Meniga we pewoie-ie," bhale ri Yesus, 
"bhole dhai mu ta luu. 

6 Ae ddau do medae ta dakka nga pake 
ngara Ya, jhe lii pa mu, 'Ya ke dhe No!', 
jhe pelu do ae ddau. 

7 Kinga rangngi mu likedu-kedarru 
pedhutu-pemuhu, bhole meda'u. Lai-lai 
do na harre, adho ke do ta ludu wari, 
tapulara we, dhai dedho ne awe pedakka 
rahi ne. 

8 Ddau-rai ngati hewue rai -- pereda 
do ta la dhutu muhu nga ddau-rai 
do hewala. Hewue rai-pereda do ta 
la dhutu muhu nga rai-pereda do 
hewala. Pa mii-mii do ta jadhi-ie nga lua 
menganga-rai. Hari-hari laido na poharre 
hulai he ko we, do mii lua paddha dhallu 
pa heddau ina do ta kehoo dhara he. 

?Do jhamma dhe mu bhoke ta meniga 
pewoie-ie, rowi do ta kappu mu jhe nuni 
la hedhapa kattu. Do ta dede ta merahhu 
mu pa ammu-ammu hebhajha. Do ta 
nuni mu la hedhapa kattu mone pereda 
nga la hedhapa duae-duae taga tari mu 
ddau pe dute Ya. Jhe na poanne ke ne 

awe tu mu ta pepeke ne jhara lua Ya pa 
ro. 

10Ne Li Hagha Dhara do ngati Deo ne 
do ta pelebe uru jhara ko pa hari-hari 
ddau. 

11 Jhe kinga kappa mu jhe aggu la 
hedhapa mone happo hala, bhole 
kebhaddi mu, jhara lua ne nga ne do ta 
pale ri mu. Kinga dhai ne awe ta pedai 
lii ne mu, pa le we ri mu ne nga ne do 
peke pa mu pa dhara awe do naanne. 
Rowi ne lipali do jhamma ta pale ri mu 
ne nga ne do peke pa mu pa dhara awe 
do naanne. Rowi ne lipali do jhamma ta 
pale ri mu do na harre adho lipedai ngati 
mu. lipedai do na harre do dakka ngati 
Henga Deo. 

12 Ddau do ta pewie ne tuahhu no miha, 
mita ie ta pemade. Mina harre lema do ta 
jadhi pa telora ama nga ana no. Ana-ana 
do ta pelawa-petaddhu nga ina-ama, jhe 
jhula mita la pemade. 

13 Do medae hari-hari ddau ta takka-nui 
penaja nga mu rowi mu ddau pedute 
Ya. Tapulara ddau do makka tee nga 
wangnge tade la pedakka rahi, do ta 
helama tona ie." 

14"Do ta ngadde ri mu ne lua apa do ta 
ma Peapa-Kerewe-rai ne, do titu pa era 
do adho tu no. (Lipehewina tu nadu do 
ajha: Dhino we ne nga ne lua pedabbho 
ne). Pa awe do naanne, ddau do era pa 
Yudea do ta perai la kolo lede-ae. 

15 Ddau do era pa danni ammu bhole 
puru ri jhe maho la dhara ammu ta la 
aggu ne nga-nga ri. 

16Ddau do era pa dhara maa bhole 
bhale wari tu ta la aggu ju ba no. 

17 Do dhai tarra ne meliri dhara tu 
mobanni do nga kadho nga ina do pa 
dhara pehuhu ana! 

18 Hebhajha we, mita ie ne lai-lai do 
mina poharre ta bhole jadho pa awe 
ajjhi-lai. 

19Pa awe do meliri dhara do mina harre 
do ta era hahhi lua hedui do dho ngaddi 
dae ta jadhi, rai ngati awe ta peera 
raiwawa raiwawa dhe ri Deo lohe hape 
ma dhara awe nadhe, jhe adho lema ke 
do ta jadhi ri. 

20Kita do adho he ta penabhabhe ri 
Deo ne awe do naanne, moko adho 
ke do ta era ri heddau he do helama. 
Tapulara taga tari annu-niki No, mo ko 
ta penabhabhe ke ri Deo ne awe ne. 

21Pa dhara awe naanne ki era heddau 
do lii pa mu, 'Heleo, ne Duae Mone ma'i- 
Mone golo ne, nee ke pa dhe!' kiadho, 
'nnai ke pa ni!' -- bhole parahajha mu pa 
ddau napoanne. 

22 Rowi mone ma'i-mone ma'i-mone 
golo do pote nga appi nga nabi-nabi pote 
nga appi do medae ta dakka. Do ta tao 
ri ro ne telia-telia do rihi ngati ihi nga 
lua-lua do madalae tu ta pelu ddau, kita 
era he ne loro jhara, annu-niki Deo lema 
do ta peluu ri ro. 

23Ri do mina harre ke, meniga we mu 
pewoie-ie! Hari-hari do na poharre, do 
pika ke ri Ya pa mu uru jhara nga do dho 
dhai ne awe ne." 

24"Ki ludu ne awe lua hedui-herui do 
napoanne, mada lodho do ta kerabba 
jhe warru nara dho ke ta kelala ri. 

23 Moko-moto pa ihi liru do ta keloro 
jhe hari-hari do nga higa pa ihi liru do ta 
kenyawu-nyela. 

26 Pa dhara awe do naanne ke do ta 
ngadde ke Ana Ddau Raiwawa do dakka 
jhara kolo merammu do nga higa do 
ketutu pa dhara lua weo nga kana No. 

27 Do ta pepu ri No ne naju naju No he 
tu ta la pekupu ne annu-niki do jhujhu do 

do pidhi ri No he ngati hari appa kebhihu 
raiwawa, rai ti kepue liru hebhakka lohe 
la kepue liru hebhakka ri." 

28"Aggu we liajha ngati kepue kepallu. 
Kinga jhari ke ta obho nga mengarru ne 
kelai-kejanga no, jhe kehabbha ne hoko 
no ne, ta toi ke ri mu ta do he dharra ke 
ne warru pana. 

29 Mina harre lema ke ki nga ngaddi ke 
ri mu ne lai lai do mina poharre do jadhi 
ke, do toi ke ri mu ta do hedharra tarra 
ke ne awe ne. 

30Henge we ri mu! Hari-hari lai do 
na harre do ta jadhi nga do dho made 
dae ne ddau-ddau do era pa dhara awe 
nadhe. 

31 Liru nga raiwawa do nadhe do ta ele, 
tapulara lipedai Ya dhe do peloro lohe la 
lodho do na mii-mii ne." 

32"Maji lema ta mina harre, bhule dho 
heddau he do toi ta parri ne lodho ne 
kiadho ta parri ne ja ne. Ie ta naju-naju 
Deo do era pa era do mmau do me gala 
ne, mina harre lema Ana, titu wata Ama 
we miha ne do toi. 

33Hakku do jhamma ke mu ta jaga nga 
meniga, rowi adho do toi ri mu ta parri 
ne awe ne. 

34Ne lua ne do mii heddau do ta 
langnga ngati ammu nga kemali no, jhe 
kako la era do jjhau. Ta lii ke no pa 
annu-annu no he ta pemoko ne ammu 
nga kema li no, jhe wie ne jhagga pa 
ro heddau-heddau. Lii no pa mone jaga 
kelae ne ta jaga pewoie-ie. 

35 Rowi do mina harre ke do jhamma ke 
mu ta jaga nga meni ga, rowi adho do 
toi ri mu ta parri ne bhale ne muri ammu 
ne -- wue marra no ta bhale pa maddha 
lodho, wue marra pa telora maddha, 
wue marra pa awe perammo, kiadho 
marra pa awe hhau lodho. 

36 Ki harra ke no nga hewakka, bhole 
abu we mu pa dhara nga bbaii. 

37Ne nga ne do pale ri Ya pa mu dhe, 
do pale lema ke ri Ya pa hari-hari ddau: 
jaga nga meniga we mu!" 

14 1 Medae dhue lodho ke jhe dhai la 

lodho Nga'a Kewahhu Paskah nga 
Roti do dho tao ri muu ne. Ne kattu-kattu 
mone tunu-menahu he nga guru-guru 
ai gama he do pa dhara nga kale loro 
jhara ke, mita do dho era nga likenya'u 
nga-nga tu ta pemade Yesus. 

2"Tapulara bhole tao ri di pa dhara nga 
nga'a kewahhu dhe," ne ane ro, "rowi do 
ta hhau lua kenya'u nga buluru." 

3Ta dhai Yesus ta era pa Betania, 
pa ammu Simon, do uru he do lakka 
ri paddha nadato ne, ta dakka ke 
heddau mobanni la nga Yesus. Dakka 
ne mobanni do na anne nga aggu 
henawobhuri eiloko wwau mangngi do 
dhai dhida kebhue. Pa awe mejaddhi 
ta nga'a Yesus, ta pehappo ke ne koko 
wonabhuri ne ri mobanni do naanne, jhe 
hegabbhe ri no la wokolo Yesus. 

“Do parri ddau ne ddau do era pa 
anne ta bubu dhara ke jhe lii heddau pa 
heddau, "Guna nga ke ne dhutu liba-ila 
ne eiloko wwau mangngi do mina hidhe 
ne worawwu dhida kebhue? 

?Eiloko wwau mangngi do mina hidhe 
do nara ta pewie nga kebhue do rihi ti 
tallu ngahu doi mela pudi, jhe ne doi he 
do nara ta wie pa do kehia nga gahara!" 
Moko ta bhani ke ro nga mobanni do 
naanne. 

$Tapulara ta lii ke Yesus, "Hane no! Ta 
nga hakku pehedue no ri mu? Ne nga ne 
do tao ri no, hahhi lai do woie nga do 
jhamma ta pekerihe penaja nga Ya. 

7Do kehia nga garaha do era loro ma 
pa telora mu. Pa awe do nami we, ki 
ddhei mu, ta nara he we mu ta ruba 
dhara nga ro. Tapulara ya dhe adho ke 
do ta era loro ri nga mu. 

8 Ne nga ne do tao ri mobanni do nadhe, 
nadhe ke nedo nara ta tao ri no penaja 
nga ya. Nnau ta mii pemoke lua pedane 
Ya ke ri no ri eiloko wwau mangngi do 
nadhe uru jhara nga do dho dhai dae ne 
awe ne. 

2Pa rahajha we! Pa hari hewue raiwawa 
dhe, pa mii we ne Li Hagha Dhara do 
ngati Deo ne pelebe, ne nga ne do alle 
petao ri mobanni do nadhe do ta pedhire 
lema mii hahhi lua ta pehewene ne." 

10 Moko Yudas Iskariot, heddau ngati 
henguru do dhue ddau ana hekola Yesus 
he, ta kako ke la nga kattu-kattu mone 
tunu-menahu he nga lua pedabbho ta la 
jhole Yesus pa ro. 

11 Dhai mengallu dhara tarra ro ta 
rangnge ri ro ne litawa do naanne, jhe 
jadji ro ta wie doi pa Yudas. Moko ta 
jhari ke Yudas ta ka le ne awe do woie 
tu ta jhole Yesus. 

12 Pa lodho do petari lua Nga'a Kewahhu 
Roti do dho bhule nga muu ne -- pa awe 

kehabbha ki'i Paskah ne -- ta kebhali ke 
ne ana hekola Yesus he, "Pa mii ke ne 
ddhei Ama, ne pemoke ri jhi ne nga'a 
Paskah tu Ama?" 

13Ta pepu ke do dhue ddau ngati ro ri 
Yesus, "Kako we mu la dhara rae, pa ni 
do ta peabu mu nga heddau momone do 
nga aggu hewue guhi do nga ei. 

14 Pedute we no ri mu la ammu do 
maho ri no ne, jhe lii pa muri ammu do 
naanne, 'Lii Ama Guru ta ma kebhali, pa 
mii ke ne era tu No nga ana hekola No 
he ta nga'a Nga'a Paskah ne. 

15 Ri ddau napoanne do ta pejhujhe 
pa mu ne kama do balla pa dhida. Ne 
kama do napoanne do alle ke pepeato 
pewoie-ie jhe do nabbu hari-hari 
nalu-Pemoke we ri mu ne kama do 
naanne tu di." 

16 Moko ta kako ke ne do dhue ddau do 
na harre la dhara rae do naanne. Pa ni ta 
peabu tarra ke ro, hela'u nga lii Yesus ne 
pa ro. Moko ta pemoko ke ri ro ne nga'a 
Paskah ne. 

17Pa maddha he, ta dakka ke Yesus 
nga hari henguru do dhue ana hekola No 
he. 

18 Pa awe mejaddhi ta nga'a ro, ta lii 
ke Yesus, "Dhanno ko ri mu: heddau ti 
telora mu do nga'a hela'u-la'u nga Ya, 
do ta jhole Ya." 

19Ta rangnge ne lii do naanne, moko ta 
hedui ke ne ade ana hekola he. Moko ta 
kebhali ke ro heddau-heddau pa Yesus, 
"Do bhara tatu ta adho ya ne do ane 
Ama ne?" 

20Ta bhale ke ri Yesus, "Ne ddau do 
naanne, heddau ti telora mu ma do 
henguru dhue ddau hedhe, do nga'a pa 
hewue piri nga Ya. 

21 Do tarra ma ta Ana Ddau Raiwawa do 
ta made mii do hure do bhuke pa dhara 
Buku Lidara-Likewahhu Deo. Tapulara 
dhai tarra ne apa nga kedhaha pa ddau 
do jhole Ana Ddau Raiwawa ne!" 

22Pa dhara awe nga nga'a ro, ta aggo 
ke ri Yesus ne roti ne, jhe peha'e No kolo 
lii ie-ae pa Deo. Ta alla pemina harre ta 
pipi-pipi ke ri ruai No ne roti do naanne, 
jhe wie ri No pa ana hekola No he, jhe lii 
No, "Aggo we, jhe nga'e we, nadhe ke 
ne kebhue-kedalli Ya." 

23Ta alla pemina harre ta aggo ke ri No 
hewue ne era nginu eiago. Ta peha'e ri 
ke ri No ne kolo lii ie-ae pa Deo, jhe wie 

ri No pa ana hekola No he. Ta nginu ke 
ro hari-hari. 

24 Ta alla pemina harre ta lii ke Yesus, 
"Nadhe ke ne raa ya do ta perue ne lijaji 
Deo ne, raa do dhute tu do ae ddau. 

25 Nginu wari dho ke Ya eiago do mina 
hedhe, tade dhai ne awe tu Ya ta nginu 
ri ne ei ago do wowiu ne hela'u-la'u nga 
mu pa Raiwawa Deo do Wowiu ne." 

26 Ta alla pemina harre ta jhuka ke ro 
hewue lilodho liwue-waje. Ta moko mina 
harre ta kako ke ro la Lede Zaitun. 

27 Moko ta lii ke Yesus pa ro, "Mu hari- 
hari do ta perai, jhe hane Ya miha. Rowi 
pa dhara Buku Lidara'likewahhu Deo do 
hure do bhuke, 'Do ta pemade ri Deo ne 
mone bhata ne, jhe ne naki'i-naki'i no he 
do ta menyalla kebali-bali.' 

28Tapulara ki alle ke Ya pepekaddhe 
bhale wari, do ta kako ya uru jhara nga 
ti mu la Galilea." 

29" Adho," bhale ri Petrus, "La'a we no 
ro hari-hari pee hane Ama, ya hane tu-tu 
dho Ama." 

30"Henge eeh," ne ane Yesus, "parammi 
do nadhe dhangnge, nga do dho tutu-oo 
dae manu dhue wari, alle ke Ya pepehile 
ri au tallu wari." 

31 Ta bhale ke ri Petrus nga rihi rui 
ri, "La'a we no ya pejhamma ta made 
hela'u-la'u nga Ama, wae tu-tu dho ya ta 
lii ta do dho tade Ama!" Mina harre lema 
ne lii ana-ana hekola do hewala he. 

32Ta dhai ke ro la hahhi era ne ngara 
era do naanne Getsemani. Ta lii ke Yesus 
pa ana hekola No he, "Mejaddhi ko we 
mu pa dhe, ta la hebhajha ko Ya." 

33Ta tina ke ri Yesus, Petrus, Yakobus, 
nga Yohanes ta kako hela'u-la'u nga No. 
Jhari ta hedui ke No, jhe pedihi noho. Ta 
lii ke No pa ana hekola No do tallu ddau 
he, 

34"Ne ade Ya, dhai tarra ke ne hedui, 
hala dho ke mii do ta made he ke. Pee 
we mu pa dhe, jhe meniga-niga we mu!" 

33Ta kako ke Yesus pejjhau-anni hudi 
ngati ro. Ta mejaddhi lakku rutu ke No 
jhe peheguru-anni la worai, jhe hebhajha 
No. Pa dhara lihebhajha No ne, ta ami ke 
No, mita ki ie mudhe he, tenge dho ke ri 
No ta lake ne lua hedui do naanne. 

36 "Ama, bhule dho ke hahhi lai he do 
dho jadhi pa Ama. Pelude ko we ne lua 
hedui-herui do nadhe ngati Ya. Tapulara 
we, bhole jadhi pedute nga do ddhei Ya, 
jadhi we nga lua ddhei Ama ma." 

37 Ta alla pe mina harre ta bhale ke 
Yesus, jhe ngaddi ri No ne ana hekola 
No he era ke do bba'i. Ta lii ke No pa 
Petrus, "Simon ta bba'i au? Nara le dho 
au ta taha pe dhara heja he hela'u-la'u 
nga ya?" 

38 Moko ta lii ke Yesus pa ro, "Jaga-jaga 
we, jhe hebhajha we, mita do dho peabu 
mu nga lua ruhakku. Tarra ma ta do era 
ne lua ddhei mu ta jhagge ne lai do petu, 
tapulara nara dho, rowi ne ngi'u mu do 
keloe." 

39 Ta kako ri ke Yesus hewari ri la 
hebhajha jhe kebhale ne lii pali No ma 
do uru jhara ne. 

40Ta alla penanne ta bhale ri ke Yesus 
la nga ana hekola No he, moko era ma ro 
do bba'i rowi do rihi ke ro ne mengattu. 
Moko ta ngela he ke ro, i'a dho ke pali 
nga-nga ri pa Yesus. 

41Ta dhai Yesus ta bhale pa do ketallu 
wari ne, ta lii ke No, "Hee ko ma mu do 
bba'i ta peila keloe? Waji we! Dhai ke 
ne awe pa Ana Ddau ta jhole la dhara 
wolaabba ddau do tao apa nga kerewe. 

42 Kaddhi we, mai we di ma kako ngati 
dhe. Heleo we! Naanne ke tianne ne 
ddau do ta jhole Ya ne!" 

43 Pa dhara nga pedai lii ko Yesus, ta 
dakka ke Yudas, heddau ngati hengu 
ru do dhue ddau ana hekola Yesus he. 
Hela'u-la'u nga Yudas, dakka do ae ddau 
do nga aggu kelewa nga tubu. Ro do 
na harre do pepu ri kattu-kattu mone 
tunu-menahu he, guru-guru aigama nga 
ri kattu-kattu do Yahudi he. 

44Do alla ke pepeato ri Yudas ne hahhi 
telia tu ro, "Nadu ne ddau do hengaddho 
ri ya ne, No ke. Kappe ri mu jhe aggo No, 
jhe jage nga dhai bharra," mina harre ke 
lii jaji Yudas pa ddau do pedute no he. 

4> Ta dakka Yudas ta dabbho dhangnge 
ke no ju la nga Yesus, jhe lii, "Ama 
Guru!" ta hengaddho ke Yesus ri no. 

46 Moko ta kappe ke Yesus ri ddau-ddau 
do penau nga Yudas he, jhe ujhe Yesus 
ri ro. 

4/Tapulara hala heddau ngati do era 
paanne, ta radda kelewa ke no, jhe pare 
pa heddau annu ri Kattu Mone-ae mone 
tunu-menahu he, tade happo ne wodilu 
naannu do naanne. 

48 Moko ta lii ke Yesus pa ro, "Ne penge 
ri mu hedhe, ta ddau do tao apa ke Ya 
dhe, hakku dakka mu nga kelewa nga 
tubu ta ma kappe Ya? 

49 Helodho-helodho, adho do ajha ddau 
ma Ya pa hedhapa mu pa Ammu Deo, 
jhe pe'e Ya ta kappe ri mu? Tapulara do 
jhamma tarra ma ya ta mina harre, mita 
tobo ke ne do era do hure do bhuke pa 
dhara Buku Lidara-Likewahhu Deo." 

>0 Moko ta perai ke hari-hari ne ana 
hekola Yesus he, jhe hane Yesus miha. 

SlHeddau ana do ngarru do nga pake 
hebhalla hi'i we pa ihi no, ta kako ke la 
pedute Yesus. Ta kappe ke no ri ddau 
he, 

2 tapulara ta petegalli-anni ke no, ta 
gole ke ri no ne hi'i no ne, jhe perai nga 
do dho bhule bhara pa ihi. 

>3 Ta aggo ke Yesus la ammu kattu 
mone-ae mone tunu-menahu ne. Pa 
ni do pe teni ke hari-hari kattu mone 
tunu-menahu, kattu-kattu do Yahudi nga 
guru-guru aigama he. 

>4 Do pee nga pedute ma Yesus ri Petrus 
ngati jjhau tade maho Is kebhalla ammu 
kattu mone-ae mone tunu-menahu 
ne. Pa ni ta kako ke no la menyiru ai 
hela'u-la'u nga mone jaga he. 

>> Kattu-kattu mone tunu-menahu he 
nga Kattu-kattu Aigama he, do petadi ke 
ta kale ne kewahhu do nara ta pebune 

hala pa Yesus, jhe nara ro ta happo ne 
lua wolo ta pemade Yesus. Tapulara na 
ra dho ro ie ta hekewahhu he. 

26 Ae ne hakahi do pedoa ri ro ta la wie 
lilolo do dho petu penaja nga Yesus, 
tapulara ne lilolo ro do petabbu heddau 
nga nga heddau. 

S7 Moko ta titu ke do parri ddau hakahi 
jhe wie ne lilolo do pote do mina hedhe 
jhara Yesus, 

98"Do rangnge ri jhi ne lii ddau do 
nadhe do lii mina hedhe, 'Do ta pekelole 
ri Ya ne Ammu Deo do nadhe, do tao ri 
ddau raiwawa, jhe ki ludu ti tallu lodho, 
do ta petitu do wala ri Ya, do adho 
do jhagge ri ruai nga kolo ku'u ddau 
raiwawa!'" 

>? Tapulara ne lilolo-lilolo ddau-ddau do 
na harre do pee ma nga petabbu heddau 
nga heddau. 

60 Moko ta titu ke ne kattu mone-ae 
mone tunu-menahu ne pa hedhapa ro 
hari-hari, jhe kebhali pa Yesus, "Ta nga 
ri AU hakku do dho bhale ne likela-likela 
do penaja nga Au hidhe?" 

61 Tapulara ta pehangngo-anni we 
Yesus. Wae le dho ke No ta boka ubha 
he. Moko ta kebhali ri ke ne kattu 

mone-ae mone tunu-menahu ne pa 
Yesus, "Au ke ne Duae Mone ma'i-Mone 
golo ne, Ana Deo do mmau do megala 
ne?" 

62 Ta bhale ke ri Yesus, "Ya ke, jhe 
do ta ngadde Ana Ddau Raiwawa do ta 
mejaddhi pa hebhakka kedhanga Deo Do 
Mone Wiki Rihi Higa nga Pereda ne, jhe 
do ta dakka jhara merammu pudi ngati 
ihi liru ni." 

63 Moko ta hio-kepale-pale ke ne bhara 
pake no ri kattu mone-ae mone tunu 
menahu ne, jhe lii, "Tenge dho ke ta 
pake hakahi ri. 

64 Do rangnge miha ke ri mu ne 
lipedai-lipedai No do kare-menihe Deo. 
Ri do mina harre ke, ne nga ke ne lii mu 
mu pa dhara awe nadhe?" Ta happo ke 
ri ro hari-hari ta do hala ke Yesus, jhe do 
jhamma ta wole ri lua wolo ta pemade. 

65 Moko ta jhari ke do parri ddau ta 
penyi'o Yesus ri ilu, jhe henabbhe ri ro 
ne tangamada No, jhe dede-merahho ri 
ro. Ta lii ke ro, "Hakko ko ta peira ri AU, 
nadu ke ne do dede Au dhe?" Ne mone 
jaga he le ma ta dutu hela'u le ta tabbhe 
Yesus. 

66 Pa awe nga era ko Petrus pa 
kebhalla ammu ne, ta dakka ke heddau 
moban ni, annu ri kattu mone-ae mone 
tunu-menahu ne la anne. 

67 Ta ngadde ke Petrus ri no do era do 
menyiru ai, ta ketarre ke ri no pewole-ie 
ne tanga mada Petrus, jhe lii no, "Adho 
ke ta au lema dhe, do hela'u-la'u nga 
Yesus do Nazaret ne?" 

68 Tapulara ta pehile ke ri Petrus, "Toi 
dho ri ya, jhe tade dho ri ya, ne nga 
ne lua pedabbho au ne." ane Petrus pa 
annu mobanni do naanne. Moko ta ka 
ko ke Petrus la ubha toka ammu kattu 
mone-ae mone tunu-merahu ne. [Pa 
awe naanne lema ta tutu-oo ke manu. ] 

69Ta ngadde ri ke Petrus ri annu 
mobanni do naanne ma, ta lii ke no pa 
ddau-ddau do pa anne, "No dhe do tarra 
ta hala heddau ngati ro!" 

/9Tapulara ta pehile ke Yesus ri 
Petrus. Tui dho ti napoanne, ta lii ke ne 
ddau-ddau do paanne pa Petrus ri, "Nara 
dho ke au ta pehĥili ri, do tarra ta au dhe 
hala heddau ngati ro, rowi au dhe ngati 
Galilea!" 

71 Moko ta hupa-hupa-annu ke Petrus 
jhe lii, "Tade tu-tu dho ri ya ne ddau do 
ane mu ne!" 

72Pa awe naanne lema ta tutu-oo ke 
manu tu do kedhue wari ne pa dhara 
rammi do naanne. Ta henge ke ri Petrus 
ta do alla ke Yesus pa lii pa no, "Nga do 
dho tutu-oo dae manu dhue wari, alla ke 
au pepehile Ya tallu wari," Moko ta tangi 
pedihi noho ke Petrus. 

1 5 1 Pa ri jhammi-ae-ae, hari-hari 

ne Kattu Aigama he, do maho le 
ke ne kattu-kattu mone tunu-menahu 
he, kattu-kattu do Yahudi nga guru-guru 
aigama he, do marri-marri-ai ke ne peli. 
Ta petuke ke Yesus ri ro, jhe aggo No la 
jhole pa Pilatus. 

2 Ta kebhali ke pilatus pa Yesus, "Do 
petu ke ta au dhe ne duae do Yahudi 
ne?" "Mina harre ke ne lii au ma," ne 
bhale ri Yesus. 

3 Ne ri kattu-kattu mone tunu-menahu 
he do pemaho ke dhai ae likela penaja 
nga Yesus. 

“Moko ta kebhali ri ke Pilatus pa Yesus, 
"Wae dho ri Au ta bhale? Hakku ko ri 
au ta helao, henga ke ne ae likela ddau 
penaja nga Au!" 

STapulara wae tu-tu dho ke Yesus ta 
pedai lii ri, hakku ta madale ke Pilatus. 

6 Hadhi ki dhai ke la lodho nga'a 
Kewahhu Paskah, pa tima Pilatus ta golo 
heddau do rate pedutu nga lua pidhi 
ddau lowe. 

7 Pa dhara ammu bhaddo, pa te lora do 
pelawa nga do pemade ddau pa awe era 
lua kenya'u ne, era heddau ne ngara no 
Barabas. 

ŜTa peowu ke ne ddau lowe he, jhe ami 
pa Pilatus mita ie ta gole ri no heddau do 
rate mii pa tima he. 

9Ta kebhali ke Pilatus pa ro, "Wae mu 
ta gole ri ya ne duae do Yahudi ne tu 
mu?" 

10 Rowi do toi ke ri Pilatus ma, hakku 
jhole Yesus pa no ri kattu-kattu mone 
tunu-menahu he, taga ta ri do pana 
dhara ma ke ro nga Yesus. 

11 Tapulara ta pedidi ke ri kattu-kattu 
mone tunu-menahu he, ne ddau lowe 
he, mita ame pa Pilatus ta gole Barabas 
tu ro. 

12 Moko ta lii ri ke Pilatus pa ddau lowe 
he, "Ki do mina harre ma ne nga ke ne 
do jhamma ta tao ri ya pe naja nga ddau 
do pale ri mu ne ta duae do Yahudi ne?" 

13Ta pekakero, "Ketoe No peabbha- 
rappa!" 

14 Ta kebhali ke Pilatus, "Tapulara lua 
tao apa ne nga ne do tao ri No?" Moko 
ta ju maddu ke ro ne peka, "Ketoe No 
peabbha-rappa!" 

15 Do ddhei ri Pilatus ta pemengallu 
dhara ne ddau lowe he, moko ta gole ke 
Barabas ri Pilatus tu ddau lowe he. Ta 
alla pemina harre ta lii ke Pilatus ta dede 
Yesus ri gui, jhe jhole Yesus ri No tu ta 
la keot peabbha-rappa. 

16 Ta aggo ke Yesus ri dohorodhadhu 
he la era happo hala pa dhara rae 
gubernur. Ta alla pemina harre ta pedoa 
ke hari-hari ne do horodhadhu he la pe 
kupu. 

17 Moko ta pepake ke ri ro pa Yesus 
juba do wokelere mea, jhe tao ri ro ne 
labba ngati kelai-kelai ajhu do dudu, 
ta alla pemina harre ta petaddho ke la 
kattu Yesus. 

18 Ta moko ne petaddho ri ro ta tabbhe 
ta petabhe ke ro nga Yesus, jhe lii, 
"Medi-melatu tu duae do Yahudi!" 

19Ta wabbe ke ri ro ri kajji pa kattu 
Yesus, jhe hebue ri ro ri ilu pa Yesus, jhe 
mejura ro pa No. 

20 Ta alle Yesus pepemange mina harre 
ri ro, ta boke ke ri ro ne juba do wo 
kelere mea ne, jhe pepake wari ne bhara 
Yesus ma miha. Ta alla pemina harre ta 
aggo ke Yesus ri ro la tele tu ta la ketoe 
peabbha-rappa. 

21 Pa telora loro jhara ta pehahhe ke ri 
ro heddau ddau ta hape ne ajhu ketoe 
Yesus ne. Ne ddau do naanne ta bhale 
padha ti liha kowe, jhe do ta ju la dhara 
rae ke. (Ne ngara ddau do naanne, 
Simon do Kirene -- ama ri Aleksander 
nga Rufus.) 

22 Ta lere ke ri ro ju la hahhi era ne 
ngara era do naanne Golgota, do ki 
pebhale ma lii rai di "Era Rui Kabha 
Kattu." 

23 Pa ni do ddhei ke ro ta pengino Yesus 
ri eiago do pehiwo ri muu, tapulara wae 
dho ta ngino ri Yesus. 

24 Ta alla pemina harre ta ketoe 
peabbha-rappa ke Yesus ri ro, jhe pe 
bhage-bhage ne bhara No nga loro jhara 
pepidhi ode mita toi ne unu ro heddau 
heddau. 

25 Ne lua ketoe No do naanne pa wabba 
heo jhammi-ae. 

26 Pa dhida ajhu ketoe do naanne do era 
do bhuke ne lipeanynye Yesus, "Duae do 
Yahudi." 

27 Era lema do ketoe peabbha-rappa 
hela'u-la'u nga Yesus do dhue ddau do 
mone raba unu-oha ddau, heddau pa 
hebhakka kedhanga jhe heddau ri pa 
hebhakka-keriu Yesus. 

28 [Ri do mina harre ke ne do hure do 
bhuke pa dhara Buku Lidara-Likewahhu 
Deo, "No do ege ta ddau do tao apa nga 
kerewe."] 

29 Ne ddau-ddau do lake jhara anne ta 
piku-piku kattu ke, jhe kare-jhe menihe 
Yesus. Ta lii ke ro, "Woi, au dhe do ddhei 
ta pekelole Ammu Deo, jhe pe kaddhe 
wari pa dhara tallu lodho. 

30 Hakku ko au ta puru ngati ajhu ketoe 
au do napoanne, jhe pelude ne ngi'u Au 
ngati lua made dhe!" 

31 Mina harre lema ne ri kattu-kattu 
mone tunu-menahu he nga guru-guru 
aigama he, ne mare nga dhole Yesus. Lii 
ro heddau pa heddau, "Ddau do hewala 
pehelama ri No, tapulara tu ngi'u No 
miha, nara dho ri No ta pehelame! 

32 Ki du ae do Israel ma No, Duae Mone 
ma'i-Mone golo ma, do ie ke No pa awe 

nadhe ta puru ngati ajhu ketoe do na 
nidhe ri jhi, jhe parahajha pa No!" Do 
kare do menihe lema Yesus ri ddau-ddau 
do ketoe peabbha-rappa hala'u-la'u nga 
No he. 

33Pa nattu lodho he, kewore mawo 
ta jhalle he, pa dhara tallu ja ne tui, 
hari-hari rai ta kerabba guru rai ke. 

34Jhe pa wabba tallu maddha lodho 
he, ta peka Yesus nga lipeka do maddu, 
"Eloi, Eloi, lama sabaktani?" pa lii di, 
"Wo Deo Ya, wo Deo Ya, ta nga ke hakku 
jhane Ya ri Au?" 

35 Ta lii ke do parri ddau do rangnge ne 
lipeka Yesus do naanne, "Dhanno we, 
nnai ke ri No ta pedoe Elia!" 

36Ta marri-ai-ai ke heddau ti telora ro, 
la aggu buro'o jhe tabbho pa hu ajhu, 
jhe la pebbho la dhara ei ago menyilu. 
Ta alla pemina harre ta jarro ke la kuri 
nyoro Yesus, jhe lii, "Mate ko ri di, dakka 
marra Elia ma pepure No ngati ajhu 
ketoe do na nidhe." 

37 Moko ta peka ke Yesus, ta alla 
pemina harre ta made ke No. 

38Bhalla lai do wata kama pa dhara 
Ammu Muri, harre bhagi dhue, ngati 
dhida lohe la dha'i. 

39 Ne kattu horodhadhu ne do titu 
penaja hedhapa nga ajhu ketoe ne, do 
ngadde mina mii Yesus ne made. Ta lii 
ke no, "Ddau nadhe tarra-tarra ta Ana 
Deo!" 

40 Pa anne lema era do parri ddau 
mobanni, do heleo hari-hari ne na 
poharre ngati jjhau. Pa telora ro do na 
harre: Salomo, Maria Magdalena, nga 
Maria ina ri Yakobus ana do ngarru ne 
nga Yoses. 

ALRo ke ne mobanni-mobanni do 
pedutenge do pemoke Yesus pa dhara 
nga era ne ko Yesus pa Galilea, Jhe do 
era ri ko do ae ne mobanni do wala he 
pa anne do dakka ngati Yerusalem do 
penau hela'u nga Yesus. 

42Ta meringi lodho pa ihi, ta dakka ke 
Yusuf ngati Arimatea. No dhe, he ddau 
ngati Kattu Aigama do takke pekerihe 
ri ddau. No le ma do pa dhara nga 
mate ne awe Deo ta jhari ta pereda mii 
Duae. Ne lodho do napoanne, Lodho 
Pemoko-anni (helodho uru jhara ngati 
lodho Pengaha-ihi ne). Rido mina harre 
ke nga bhanni dhallu ta kako ke Yusuf la 
nga Pilatus, ta la ame ne ngi'u Yesus ne. 

43 (15:42) 

44 Ta madalae ke Pilatus ta rangnge 
ri no ta do alla dhangnge ke Yesus 
pemade. Hakku ta pepu ke ddau ri 
Pilatus ta la pedoe ne kattu horodhadhu 
ne, jhe kebhali pa no ta do tui ke Yesus 
ne alla pemade, we adho dae. 

43Ta alla pedhanno ri Pilatus ne lipika 
kattu horodhadhu ne, ta wie lua ke ri no 
pa Yusuf ta la aggo ne ngi'u Yesus ne. 

46 Moko ta la walli ke Yusuf bhalla do 
pudi kewa'a do lumu. Ta alle pepure ne 
ngi'u Yesus ne, moko ta wute ke ri Yusuf 
ri bhalla do naanne. Ta la takke ri no 
ne ngi'u Yesus pa dhara ro'a do kee pa 
hewue bhojo wowadu. Ta alla pemina 
harre, ta riho ke ri no hewue ne wowadu 
do worena, jhe henabbhe ri no pa ubha 
ro'a ne. 

47 Pa awe naanne lema Maria Magdalena 
nga Maria ina Yoses ne do ngadde pa mii 
ne era takke ngi'u Yesus ne. 

1 6 1 Ta ludu le ne lodho Pengaha-ihi 

ne, ta kako ke Maria Magdalena, 
Maria do ina ri Yakobus, nga Salome la 
walli wwau mangngi-wwau mangngi tu 
ta la pehame ne ngi'u Yesus ne. 

2Pa lodho do petari ne pa migu do 
naanne, rai jhammi-ae-ae, ta kako ke ro 
la raidare ne. 

3Pa telora rujhara ta pedai ke ro 
heddau nga heddau, "Nadu marra ke 
ne do ruba dhara nga di ta la riho ne 
wowadu do henabbhe pa ubha ro'a ne?" 
Rowi ne wowadu do naanne do dhai 
worena. Tapulara ta dhai ro la ro'a ne, 
ta ngadde ke ri ro ne wowadu donaanne, 
alle ke periho. 

4(16:3) 

> Moko ta maho ke ro la dhara ro'a 
ne. Pa bira pa dhara ro'a ne, ta ngadde 
ke ri ro heddau do ngarru, do era do 
mejaddhi do nga pake juba wopudi, 
moko ta kebhaddi ke ro. 

6 Moko ta lii ke ne do ngarru do naanne, 
"Bhole meda'u! Do toi ri ya, ta do ta ma 
kale Yesus do Nazaret ne ri mu, do alle 
peketoe peabbha-rappa ne. Pe'e dho ke 
No pa dhe. Alla ke No pekaddhi bhale 
wari! Heleo miha we ri mu, pa dhe ke ne 
era pebba'e No ri ro he. 

7Kako we mu nadhe dhangnge la 
pedhae ne lai do nadhe pa ana hekola 
No he, nga pa Petrus lema. Lii pa ro, 'Do 
ta uru No ngati mu la Galilea. Pa Galilea 

ke jhe itu pengaddi mu nga No, mii do lii 
No pa mu do uru he." 

8 Moko ta mahhu-anni ke ne mobanni 
do harre ngati dhara ne, jhe perai ri 
kebhaddi nga meda'u. Rowi do meda'u 
ro, bhule le dho ro ta pedai-pejha'i lai ne 
nga-nga he ie ta nga heddau he. 

2[Ta alla Yesus pekaddhi ngati made 
mada, pa rai jhammi-ae-ae pa lodho 
Migu, uru pengaddi-anni No pa Maria 
Magdalena. (Do ngati Maria dhe, do 
ngaddi ta hudi ri Yesus pidu ngi'u 
wango). 

10 Moko ta kako ke Maria Maria 
Magdalena la pepeke ne lai do jadhi 
naanne pa ihi-anga ihi-anga Yesus he, 
do era pa dhara lalu nga tangi he. 

11 Tapulara ta dhai ta rangnge ri ro 
ta do muri ke Yesus jhe do alla ke 
pepengaddi-anni pa Maria, wae dho ro 
ta parahajha. 

12 Ta alla pemina harre ta pengaddi-anni 
ke Yesus pa do dhue ddau ana heko 
la No. Ne lua pengaddi-anni do nadhe, 
jadhi pa awe do dhue ddau do na harre 
era ta ju la hewue rae. 

13 Hakku ta bhale ke ro, jhe la peke ne 
lai do naanne pa do haghe he. Tapulara 
parahajha dho ro. 

14 Pa pedakka rahi, ta pengaddi-anni 
ke Yesus pa do henguru heddau ana 
hekola No he, pa awe nga nga'a ro. 

Ta lii ke Yesus pa ro, taga tari do kura 
ne lua manno ro nga do rihi adhu ne 
kewadu kattu, hakku do dho wae ro ta 
paraha jha nga lii ddau-ddau do ngadde 
ri namada miha ke, ta do tarra do alla ke 
Yesus pemuri. 

15 Moko ta lii ke Yesus pa ro, "Kako we 
mu la hari-hari kebhihu-raiwawa dhe, 
jhe la pelebe we ne Li Hagha Dhara do 
ngati Deo ne pa hari-hari ddau raiwawa. 

16 Ddau do dho parahajha do ta nara 
lua wolo. Tapulara ddau do parahajha 
jhe pejhiu do ta helama tona ie. 

17 Mji hahhi telia ta do parahajha ro, 
ddau-ddau do na harre do ta hudhi ta 
keluru wango pa dhara ngara ya, do ta 
pedai lii ro pa dhara lipedai-lipedai do 
dho tada ri ro. 

18 Kinga parru ro debhoho, kiadho kinga 
nginu ro raho, bhule do ro ta nga-nga. 
Kinga takka ne ruai ro pa ddau do 

paddha, moko ne ddau do na harre do ta 
ie." 

19Ta alla Muri Yesus pepedai lii nga 
ro, ta dhede ke No la era do mmau 
do megala. Pa ni do ta pereda ke No 
hela'u-la'u nga Deo. 

20 Moko ne ana hekola No he ta kako 
ke la pelebe ne lii do ngati Deo ne, la 
hebhakka-hebhakka. Jhe Muri lema do 
jhagga hela'u-la'u nga ro, jhe do peteleo 
pelake jhara lua mada lae-lua madalae 
ta do ne lipeliba ro do petu-petarra. | 
[(16-9) Ta kako ke ne mobanni do na 
harre la nga Petrus nga ihi-anga no 
he, jhe pedhiri nga nabhabha he we ne 
hari-hari ne do alla pepika pa ro ri do 
ngarru do naanne. Ta alla pemina harre, 
Yesus miha nga pake ne ana hekola No 
he ta la pelebe ti bira Dimu pelohe la 
bira waa ne lii do mmau do megala nga 
do pe loro ne, jhara lua helama tona ie 
do peloro ne. ] 


LUKAS 


1 1 Wo Teofilus do dhai woie henge nga 
danni-ade, Ae ke ne ddau do petadi 
ta bhuki jhe pejhare nga woie, jhara 
hari-hari lai do alla pejadhi pa telora di. 

ZNe do bhuki ri ro, do hela'u ke nga do 
pedhiri pa di he, ri ddau-ddau do ngaddi 
ke ri namada ro miha, ne hari-hari lai do 
na harre rai ti petari, jhe pelebe ri ro la 
hebhakka-hebhakka ne lii jhara lai do 
naanne. 

3Ta alla ri ya pekale toi jhe penarro 
nga wole, ne jhara lai na harre hari-hari 
rai tare ti petari, pa penge ya, rihi ie ta 
bhuke ri ya hahhi lipejhara do pera'e nga 
wole tu tuan. 

A4Hakku tao ri ya mina harre, mita ie ke 
ta toi ri tuan, ta do ne nga ne do alle 
pepejhare ri ya pa tuan, napoanne do 
petu tarra. 

Pa dhara awe Herodes jadhi ta 
duae pa rai Yudea, era heddau mone 
tunu-menahu ne ngara no Zakaria. No 
dhe ti kejie mone tunu-menahu Abia. Ne 

ngara ihi-ammu no, Elisabet, ti kolo loro 
mone tunu-menahu lema. 

eNe muri mada ro hari do dhue do 
pemengallo dhara Deo. Do henono- 
henarru ro pa hari-hari ne nga we ne do 
dare do Kewahho ri Muri. 

7 Adho ro do era nga ana, rowi Elisabet 
do kebaki jhe do weka ke ro hari do 
dhue. 

8 Pa dhara helodho, pa awe unu kejie 
Abia, ta lakka ke Zakaria ta la pekako 
jhagga mii heddau mone tunu-menahu 
pa hedhapa Deo. 

’ Pa tima, ne mone tunu-menahu he, do 
ta pepidhi ode ko uru jhara, ri do mina 
harre ke ta lakka ke Zakaria ta pejhujhe 
ta maho la dhara Ammu Deo ta la tunu 
keminya. 

10 Pa dhara nga tunu keminya ne, jhe 
ne ddau lowe he do hebhajha pa tele. 

11 Pa dhara awe naanne ta pengaddi- 
anni ke heddau naju Deo pa Zakaria. 
Ne naju Deo do naanne do titu pa bira 
kedhanga ngati meja era tunu-menahu 
keminya ne. 

12 Ta ngadde ri Zakaria ne naju Deo do 
naanne, ta bhingu ke no jhe meda'u. 

13Tapulara ta lii ke ne naju Deo ne, 
"Bhole meda'u, Zakaria! Do dhanno 
do tenae ke ri Deo ne lihebhajha au. 
Elisabet, ihi-ammu au ne, do ta metana 
ri no heddau ana momone. Do jhamma 
ta pehune ri au ne ngara no ta Yohanes. 

14 Do ta mengallu nge nga kehaka 
dhara au, mina harre lema ae ddau do ta 
mengallu nge nga kehaka dhara, ki dhai 
hine ta metana ne naiki do naanne! 

15 Do ta jadhi ddau do mone-ae no pa 
hedhapa Deo, jhe adho no do medae ta 
nginu ei-ago, kiadho bhara nginu ne nga 
we do ta pemawo ddau. Henga Deo do 
ta herimo-heruge no, rai ta metana. 

16 Ae do Israel do ta bhau ta bhata ri 
no, mita bhale langa Deo, Muri ro. 

17 Do ta jadhi ddau pepu-peju Deo ke 
no, do rui nga do nga kuaha do mii 
Elia. Do ta peie ri no ama nga ana, jhe 
do ta bhau ta bhata ri no ne ddau do 
keti-ketinga mita bhale la lua penge do 
petu. Nga mina harre ke ne pemoke 
hekejie ddau do moko tu Muri." 

18"Mina mii ne nara ta toi ri ya ta do 
ta jadhi ne lai do naanne?" ne kebhale 
ri Zakaria pa naju Deo do naanne. "Ya 

dhe do weka ke, mina harre lema ne 
ihi-ammu ya." 

19Ta bhale ke ri naju Deo ne, "Ya dhe 
Gabriel. Ya ke ne do pemoke Deo, jhe 
No ke ne do pepue ya ta ma peke pa au 
ne lii mengallu nge nga kehaka dhara do 
nadhe. 

20 Ne nga ne do peke ri ya pa au dhe, 
do ta hine ki dhai ne awe ne. Tapulara 
taga tari do dho parahajha au, do medae 
ta do dho nara au ta pedai lii; do ta 
bhangnga au tade dhai hape la awe jadhi 
ne nga ne do peke ri ya dhe." 

21 Pa dhara awe naanne ne ddau lowe 
he do pee ke nga mate Zakaria. Ta 
madalae ke ro ta nga hakku rihi tui 
Zakaria pa dhara Ammu Deo ne. 

22 Ta dhai no ta mahhu-anni, i'a dho ke 
no pedai lii. Pee ke no nga wiu-wiu-ai 
ke pa ddau lowe he, jhe pee no nga 
bhangnga. Moko ta toi ke ri ddau he ta 
do alla ke Zakaria pengaddi hahhi lai pa 
dhara Ammu Deo. 

23 Ta moko le ne jhagga Zakaria pa 
Ammu Deo, moko ta bhale ke Zakaria la 
ammu. 

24 Tui dho ngati awe naanne, moko 
Elisabet ta era ke nga kadho, jhe bhaddo 

anni no pa dhara ammu, lammi warru ne 
tui. 

25 Ta lii ke Elisabet, "Pedakka rahi, ruba 
dhara ma Muri nga ya, jhe peele ne lua 
woapa ya." 

26 Ta dhai ta anna warru Elisabet ne 
era nga kadho, ta pepue ke naju Deo, 
Gabriel ri Deo la Nazaret, hewue rae pa 
ihi rai Galilea. 

27 Ne pepue Gabriel, la nga heddau ana 
do ngarru, ne ngara no Maria. Ne ana 
mobanni do naanne do pa dhara peddhei 
nga heddau ne ngara no Yusuf, kolo loro 
Duae Daud. 

28Ta dakka ke ne naju Deo ne la nga 
Maria, jhe lii, "Helama tona ie tu au, 
au ke ne do ta wie ne lua tarro ie nga 
menyarro mangngi do kerihi ri Deo! Muri 
ne do ta penau-pelere nga au!" 

22Ta kebhaddi ke Maria ta dhai ta 
rangnge ri no ne lipedai naju Deo do 
naanne, hakku ta penge-nge ke ri no pa 
dhara ade no ne nga ne lua pedabbho 
lipelangu do naanne. 

30 Moko ta lii ke ne naju Deo ne pa 
Maria, "Bhole meda'u, Maria, rowi do 
maddhi ke au pa dhara ade Deo. 

31 Do ta melole jhe metana ri au heddau 
ana momonte, jhe do jhamma ta pehune 
ri au ne ngara ne ta Yesus. 

32Do ta keto-kelodo ke No, jhe do ta 
pale ta Ana Deo Tabbho-rai Tabbho-liru. 
Ri Muri Deo do ta dhede No ta jadhi 
Duae mii Daud ama-appu No. 

33Jhe do ta pereda No pa kolo loro 
Yakub lohe la lodho do nami mii ne. 

Ne Rai-pereda No adho do era nga lua 
pedakka ne." 

34Ta lii ke Maria pa naju Deo ne, "Mina 
mii ne nara ta jadhi ne lai do naanne, 
rowi ya dhe heddau ana do ngarru 
kehamme ko?" 

33Ta bhale ke ri naju Deo ne, "Henga 
Deo do ta dakka ma nga au, jhe kuaha 
Deo ne do ta herimo-heruge au. Ri do 
mina harre ke ne naiki do ta metana ne, 
do ta pale ta Dommau-Domegala, Ana 
Deo. 

36 Henge: Elisabet do tu raa-tu manynyi 
au ne, nnai ke wila nga wue, jhe anna 
warru ke, maji lema ta do weka ke no, 
jhe do pale ke ri ddau ta do kebaki. 

37 Rowi pa Deo bhule dho do dho dhae 
ta do dho jadhi." 

38 Moko ta lii ke Maria, "Ya dhe annu 
Muri; la'a we no jadhi we pa ngi'u ya, 
mina mii ne do pale ri au ne." Moko ta 
langnga ke ne naju Deo ne ti nga Maria. 

39 Tui dho ti awe naanne, ta kako ke 
Maria la hewue rae pa Yudea pa ihi rai 
do pa kolo lari-ae. 

40 Ne pedabbho Maria ta la ammu 
Zakaria, ta dhai no ta maho ta pelango 
ke Elisabet ri no. 

41 Mina harre ta ne rangnge ri Elisabet 
ne lipelangu Maria ne ta kebhijo-bhajo 
ke ne naiki pa dhallu Elisabet ne. Moko 
ta helibho ke Elisabet ri Henga Deo, 

42 moko ta lii ke no, "Au ke ne do 
hamme ne lua tarro ie nga menyarro 
mangngi do kerihi ngati hari-hari 
mobanni! Do medi-melatu ke ne naiki do 
ta metana ri au ne! 

43 Nadu ke ya dhe hakku dakka ina ri 
Muri ya ta ma heaho ya? 

44 Rowi mina harre ta rangnge ri ya ne 
lipelangu au ne, ne naiki do pa dhallu 
ya dhe ta kebhijo-bhajo ke ri mengallu 
dhara. 

4> Mangngi nga mengallu dhara tu au, 
taga tari do parahajha ke au, ta do ne 

nga we do pale ri Muri pa au ne do ta 
jadhi!" 

46 Ta lii ke Maria, "Ne ade ta wue-waje 
Muri ke, 

47jhe dhara kodo ya ta mengallu nge 
nga kehaka dhara ke rowi Deo ke ne 
Mone ma'e-Mone gole ya. 

48 Do henge ri No, ne annu No do 
woapa! Jhari ngati dhara awe nadhe 
hari-hari ddau-rai do ta lii pa ya ta do 
mangngi nga mengallu dhara 

49 Rowi Deo do Mone Wiki Rihi higa nga 
pereda do tao ke ne lai-lai do mone-ae 
pa ya. Do mmau do megala ke ne ngara 
No. 

>0 Ngati hehuhu la hehuhu Muri do pee 
nga peloro ne pedhelo ne lua ruba dhara 
pa ddau do meghighi meda'u pa No. 

Sl Ri rukemakku No do mina harre 
ne worawwWu rui pemenyabbha kebali- 
bali ri No ne ddau do wue-anni, jhe 
pekenyawu-nyela ri No ne lai do peito 
perijho ri ro. 

S2Pepuru ri No ne duae-duae ngati 
kedera era mejaddhi ro, jhe dhede 
pedhida ri No ne ddau do woapa. 

>3 Ddau do menganga, pebhahhu ri No 
ri hari-hari lai do woie, do kaja hudhi 
nga keluru ri No nga ai-wue. 

S4Do rabhe do dharro ri No annu-niki 
No, Israel pedutu nga lijaji do alle petao 
ri No nga ama-appu di. 

>> Adho do ballo ri Muri ne lijaji No, do 
pedhelo ri No ne lua ruba dhara No pa 
Abraham nga pa kolo loro no lohe la 
lodho do nami mii ne." 

26 Era ma tallu warru he Maria ne pee 
nga Elisabet, jhe itu bhale no la ammu 
no. 

>7 Moko ta dhai ke ne awe pa Elisabet ta 
keho-dhara. Ta metana ke ri no heddau 
ana momone. 

>8 Ta dhai ta rangngi ne do rae do kowa 
no he, nga a'a-ari, wini-huhu no he, 
ta do mina harre ke ne dhai woie Muri 
penaja nga Elisabet, ta mengallu dhara 
ke ro hela'u-la'u nga Elisabet. 

>? Aru lodho ta alla pemetana ne naiki 
do naanne, ta dakka ke ro ta la dare 
ngutu ne naiki do naanne. Ne ddhei ro 
ne naiki do naanne ta pehune ne ngara 
no ta Zakaria pedute nga ngara ama no, 


LUKAS 1.60-67 316 


60 tapulara ta lii ke ina no, "Bhole! 

Do jhamma ne ngara no pehune ta 
Yohanes." 

61 Ta lii ke ro, "Bhule dho ie ta heddau 
he ti telora a'a-ari mu do era ne ngara ta 
do mina harre." 

62 Ta wui-ai ke ro, ta kebhali pa Zakaria, 
ta ne nga ne ngara do ddhei Zakaria ta 
pehune pa naiki do naanne. 

63Ta ami ke Zakaria hewue lei, jhe 
bhuke ri no, "Ne ngara no, Yohanes." Ta 
madalae ke ro hari-hari. 

64 Pa dhara awe naanne lema ta nara ke 
Zakaria ta pedai lii, jhe wue-waje Deo. 

65 Ta meda'u ke hari-hari ne do rae 
do kowa ro he, jhe ne lai do naanne ta 
menyabbha ke la hari-hari ihi kolo lari-ae 
Yudea ne. 

66 Hari-hari ddau do rangnge ne lai 
do naanne, ta kebhali ke ro pa dhara 
ade ro, "Do medae ta jadhi nga marre 
ke ne naiki nadhe hine?" Rowi nee do 
penau-pelere Muri nga no. 

67 Zakaria, ama ri naiki do naanne, 
ta helibho ke ri Henga Deo, hakku ta 
pedhae ke ri no, ne lii do ngati Deo ne. 
Ta lii ke no, 

68 "Mai we di ma wue-waje Muri, Deo 
do Israel! Do nee ke No ma pedhelo ne 
lua ruba dhara no pa annu-niki No, jhe 
ma peballa ne kattu ro. 

69 Do ma wie ke pa di ri No, ne Mone 
ma'i-Mone golo do ketoo, kolo loro Daud, 
annu No ne. 

70 Rai uru-rai tare, pelake jhara 
nabi-nabi do jhujhu do pidhi ri No, do 
alle ke pewie ri Muri ne lijaji No 

7ltu ta ma'i ta golo di ngati ihi-muhu 
ihi-lawa di ngati dhara wolaabba ddau 
do kena nge-paddhu dhara nga di. 

72Tu ta ma pedhelo ne woie nge 
danni-ade No pa ama-appu di, do ta 
petobe ri No ne lijaĵi No do mmau do 
megala ne. 

73 Nga dhede hupa No pa Abraham 
ama di, jhe pejaji No tu ta ma'i ta golo 
di ngati ihi-muhu ihi-lawa di, mita do 
dho bhule di nga meghighi meda'u ne 
pemoke No 

74 (1:73) 

75 jhe jhole loro ne muri mada di pa No 
nga pemengallo nge nga kehaka dhara 
ne ade No pa hewue muri mada di. 

76 Au, ana ya ee, do ta pale ke ta nabi 
Deo do Rihi Dhida nga ketutu ne. Do 

pepue ke au uru jhara ngati Muri ta ma 
pemoke ne loro jhara tu No, 

7/tu ta ma pepeke pa annu-niki No ta 
do ro do ta ma'i ta golo ke, ki alla ke ri 
Deo pepehai-pehuba ne lubhu harro nga 
menyilu ro. 

78Muri di do mone manynyi nga natta 
ade; ne dakka No ta ma'i ta golo di. 

Do mii mada lodho he ne hhau pa awe 
jhammi-ae, 

79 mina harre ke ne pekelale ri No ne 
weo nga kana No pa hari-hari ddau do 
muri mada pa dhara lua kerabba nga lua 
meghighi-meda'u. Do ta bhau ta bhata 
ke di ri No pa loro jhara do petuje la 
dhara lua pedhuri-pemira." 

80 Bhale ma ne ana Zakaria ne, ju rui 
ne henga no. Ne era pee no pa dhara 
padha nga meraddha, tade dhai la awe 
peteleo-anni ne no pa do Israel. 

2 1 Pa dhara naanne, ta pereda ke Kehe 
Agustus, pa hari-hari ddau do pa 
dhara Rai-pereda Roma, ta bhuki ngara 
mita toi ne ae ddau pa dhara rai-pereda 

no. 

2 Nadhe ke ne lua bhuki ngara do 
petari-rai, do pekako pa dhara awe 

Kirenius do jadhi ta gubernur ihi-rai 
Siria. 

3Hari-hari ddau pa dhara awe naanne, 
ta kako la bhuki ngara la dhara rae nga 
kowa ro miha. 

4Ta pekaddhi ke Yusuf ngati Nazaret 
pa Galilea, la Betlehem pa Yudea, era 
metana Duae Daud; rowi Yusuf ngati 
kolo loro Daud. 

>Ta la bhuki ke ri Yusuf ne no hela'u-la'u 
nga Maria, ana mobanni do peddhei nga 
Yusuf ne, do era pa dhara nga mejanni 
ihi ne. 

6 Pa dhara awe pa Betlehem ro, ta dhai 
ke ne awe pa Maria ta keho-dhara. 

7Ta metana ke ri no heddau ana 
momone, ana mone-a'a ri no. Ta perobe 
ke ri no ri ra'a jhe pebba'e; pa dhara 
kerabha nga'a bhada do walle ri ruju'u 
made; rowi do dho nara ke ro era tu ta 
huri kattu. 

8 Pa dhara maddha do naanne do era ne 
mone bhata-bhata do nga jaga ne nakil'i 
ro pa dhara padha pa ihi-rai do naanne. 

2Ta harra hewakka ke ne naju Muri la 
pengaddi-anni pa ro, do nga weo nga 
kana ngati Deo la pekelale pa ro, moko 
ta meda'u-dhai ke ro. 

10 Tapulara ta lii ke ne naju Deo ne pa 
ro, "Bhole meda'u! Rowi ne dakka ya, 
nga aggu li hagha dhara tu mu -- lii do 
dhai tarra ne wie lua mengallu nge nga 
kehaka dhara tu hari-hari ddau. 

11 Pa lodho do nadhe pa dhara rae 
Daud, alla ke pemetana ne Duae Mone 
ma'i-Mone golo ne, Kristus, Muri. 

12 Nadhe ke ne tada tu mu: Do ta peabu 
mu nga heddau naiki do perobe ri ra'a, 
jhe do pebba'e pa dhara kerabha nga'a 
bhada." 

13 Nga do dho e'e do dho toi ri ro, ne 
naju Deo do naanne do lere ri do ae naju 
Deo do wala do nga wue-waje Deo. Ne 
ane ro, 

14" ya dhida nga kelodo tu Deo do pa 
liru do rihi dhida nga ketutu! Nga pa 
raiwawa, ta hagha hilu dhara pemengallu 
ke ddau raiwawa, do pemengallu dhara 
Muri!" 

15Ta ludu ne naju Deo he la era do 
mmau do megala, ta peli ke ro heddau 
nga heddau ne mone bhata he, "Mai we 
di la Betlehem, la heleo ne lai do jadhi 
ne, do peke ri Muri pa di hedhe." 

16Ta kako dhangnge ke ro nga 
henginga-nginga, ta peabu ke ro nga 

Maria nga Yusuf, mina harre lema nga 
naiki do naanne, do pebba'e pa dhara 
kerabha nga'a bhada. 

17 Ta ngadde ri mone bhata he ne naiki 
do naanne, ta pedhiri ke ri ro nenga ne 
do peke ri naju Deo ne pa ro, jhara lua 
naiki do naanne. 

18 Ta madalae ke hari-hari ne ddau do 
dhanno ne lipedhiri mone bhata he. 

19Tapulara ri Maria ta kedu'e ke ri no 
hari-hari ne napoharre, jhe keriwo pa 
dhara ade no. 

20Ta bhale ke ne mone bhata he 
nga wue-waje Deo, rowi hari-hari ne 
do dhanno nga do ngadde ri ro, do 
petu-tarra mii do lii naju Deo ne pa ro. 

21Ta aru lodho ne alla pemetana, ta 
dare ngutu ke ne naiki do naanne. Ta 
pehune ke ri ro ne ngara no ta Yesus, 
ngara do alle pepehune ri naju Deo ne 
pa naiki do naanne, nga do dho melole 
dae ri ina No. 

22Ta dhai ne awe pa Yusuf nga Maria, 
ta petobe ne uku pemmau-anni pedutu 
nga do dare ri Musa. Hakku ri do mina 
harre ke, ta aggo ke ri ro ne Naiki do 
naanne la Yerusalem, tu ta la jhole pa 
Muri. 

23 Rowi pa dhara Lipedara Muri do hure 
do bhuke mina hedhe, "Hari-hari ana 
momone do mone-a'a, do jhamma ta 
jhole pa Muri." 

24 Ro lema do nga lua pedabbho ta 
la jhula bhara jhula, hemawo koro-iki, 
kiadho dhue ngi'u ana koro jhawa, mii 
do petakke pa dhara Lipedara Muri. 

25 Pa dhara awe do naanne, pa 
Yerusalem do era heddau ne ngara no 
Simeon. No ddau do woie, do meda'u 
ri Deo, jhe do pa dhara nga mate ne 
awe Deo ta peballa kattu do Israel. Ta 
helobho ke no ri Henga Deo, 

26 jhe do alle ke pepeke ri Henga Deo 
pa no, ta do dho made dae no, ki do 
dho ngadde dae ri no ne Duae Mone 
ma'i-Mone golo ne do alle pejaje ri Muri 
ne. 

27 Ri lua jhagga Henga Deo pa Simeon, 
ta maho ke no la dhara Ammu Deo. Pa 
awe naanne lema ta maho le ke Yusuf 
nga Maria nga hero'e Yesus do dhai 
kappi hala ko, tu ta la petobe ne nga ne 
do alle pedare pa dhara uku aigama. 

28 Moko ta hamme ke ri Simeon ne 
Naiki do naanne, jhe hero'e ri no, moko 
ta wue-waje ke Deo ri no, 

29"Muri ya ee, alle ke ri Au pepetobe 
ne lijaĵi Au pa dhara awe nadhe. Hane 
we naannu Au dhe, pebhale kattu nga 
ketanna. 

30Rowi do ngadde ke ri namada ya 
miha, ne Mone ma'i-Mone golo do ngati 
Au ne. 

31Do alle ke pepemoke No ri Au tu 
hari-hari ddau-rai: 

32 pala mii weo do peteleo ne rujhara tu 
ddau-ddau rai do wala, tu ta dakka ma 
nga Au; teleo do ta wie ne lua weo nga 
kana tu annu Au Israel!" 

33Ta madalae ke Yusuf nga Maria ne 
dhanno ne nga ne do pale ri Simeon 
jhara lua Ana ro ne. 

34Ta wie ke ri Simeon ne lua tarro 
ie nga menyarro mangngi pa ro jhe 
lii pa Maria ina ri Naiki ne, "Naiki do 
nadhe do alle ke pepidhe ri Deo tu ta 
pemae-tebho-ttei nga ta ma' ta golo ae 
ddau do Israel. Do ta jadhi tada no ngati 
Deo, do ta pebhata nga No do ae ddau, 

35jhe ri mina harre do ta megalli ke ne 
ihi ade ro. Lua hedui-herui do ta peno'e 
ne ade au mii no'e ri hebhangngu kelewa 
do na'a he." 

36 Era ri heddau nabi mobanni, do 
dhai weka ke. Ne ngara no Hana, ana 
Fanuel, ngati udu Asyer. Ta alla no 
pemanno-ammu pidu bhue ttau, 

37ta made ke ne ddau pa hedhapa no, 
pa dhara awe nadhe ne pemuri no aru 
nguru appa bhue ttau ke. Adho ke no 
do ngaddi ta langnga ti Ammu Deo ne. 
Anni maddha nga anni lodho do pee nga 
penina ke no ne hebhajha nga puasa. 

38Pa dhara awe naanne lema, ta dakka 
le ke no, jhe waje Deo, jhe pedae ri no 
ne jhara lua Naiki do naanne pa hari-hari 
ddau do mate ne awe ngati Deo tu ta 
peballe-kattu Yerusalem. 

39 Ta moko le hari-hari ne nga ne do 
jhamma ta petobe ri Yusuf nga Maria 
pedutu nga lai do dare do Kewahho ri 
Deo, moko ta bhale ke Yusuf nga Maria 
la Nazaret pa Galilea. 

40 Ju kepai ne Naiki do naanne ju rui 
nga kedi. Do dhai mmau dhara, jhe do 
dhai tarra-tarra Deo ne hajha nga ddhei 
nga No. 

41 Hewue ttau-hewue ttau, ina nga ama 
Yesus he, kako la Yerusalem tu ta la 
Nga'a Kewahhu Paskah. 

42Ta dhai ta henguru dhue bhue ttau 
ne pemuri Yesus, ta kako ke ro mii pa 
tima he. 

Ta moko ne awe nga'a kewahhu ne, 
ta bhale ke ro, tapulara Yesus, Naiki do 
naanne do pee ko pa Yerusalem, adho 
do toi ri ina nga ama No. 

44 Pa penge ro, do era ma No pa telora 
ddau lowe he. Ta tobo le ta helodho-rai 
ro ne kako, jhe itu pekale gaa ro; ta kale 
ke Yesus ri ro pa telora a'a-ari ro he nga 
pa telora ddau-ddau do petada he nga 
ro. 

43Tapulara ngadde dho Yesus ri ro, 
hakku ta bhale ke ro la Yerusalem. 

46 Ta tallu lodho ne kale ri ro, ta ngadde 
ke Yesus ri ro, era pa dhara Ammu Deo. 
Era do mejaddhi ta pedhanno nga lii 
guru-guru aigama he, jhe pemaho ri No 
ne likebhali-likebhali. 

47 Dhai madalae hari-hari ddau do 
dhanno ne libhale No do mina harre ne 
worawwu pekatta. 

48 Dhai madalae lema ina nga ama No 
ne heleo No. Moko ta lii ke ina No pa 
No, "Ana ya-ee, ta nga ke Au hakku tau 
mina hedhe pa jhi? Dhai hetenga made 
jhi dhue ne nga ama Au ne kale Au!" 

“Ta bhale ke ri Yesus, "Ta nga ama 
nga ina hakku pekale nga Ya? Ta do dho 
toi ri ina nga ama ta do jhamma Ya ta 
era pa dhara Ammu Ama Ya?" 

S0Tapulara tada dho ro, ta ne nga ne 
lua pedabbho libhale Yesus do naanne. 

>l Ta alla pemina harre ta bhale ke 
Yesus hela'u-la'u nga ro la Nazaret, jhe 
pee No nga pedhanno nga ro. Hari-hari 
ne lai do na harre ta kedu'e we ri Maria 
pa dhara ade no. 

92Ju kepai No, ju mmau dhara, jhe Deo 
ju hajha ju ddhei nga No, mina harre 
lema ddau raiwawa do ddhei nga No. 

1 Pa ttau do ke henguru kelammi 

ne ngati lua pereda Kehe Tiberius, 
Pontius Pilatus ne do jadhi gubernur pa 
Yudea, nga Herodes ne do pereda pa 
Galilea. Filipus tuahhu Herodes, ne do 
pereda pa Iturea nga Trakhonitis, jhe 
Lisanias ne do pereda pa Abilene. 

ZNe do jadhi ta ta Mone tunu-menahu 
Mone-ae pa awe naanne Hanas nga 
Kayafas. Pa ttau do naanne ke, ne pedai 
lii Deo pa Yohanes, ana Zakaria ne, pa 
padha ae. 

3Moko ta bela-ta lappa ke Yohanes 
Mone Pejhiu la hebhakka-hebhakka pa 

kejobho Loko Yordan jhe pejha'e-pepeke 
ri no ne lii do ngati Deo ne. Ta langu 
ta petoda ke ri Yohanes, "Jharra we 
mu ngati lubhu harro nga menyilu mu, 
jhe do jhamma ke mu ta pejhiu, mita 
pehai-pehuba mu ri Deo." 

4Lai do nadhe do penau ke nga do hure 
do bhuke pa dhara Buku Nabi Yesaya: 
"Era ne ddau do langu do petoda pa 
padha nga meraddha, 'Pemoke we ne 
rujhara tu Muri, pemere we ne rujhara 
tu No. 

> Jhe hari-hari ne do kejobho dannu we 
pemira, hari-hari lede nga bhojo kkai 
we pemira. Rujhara do kelakku-kelakku 
pemola we, nga rujhara do rijhu-rrau 
pemira we. 

eDo medae ta ngaddi ri ddau-ddau pa 
hari hewue raiwawa ne ma'i ne golo 
ddau raiwawa ri Deo!'" 

7Ae ne ddau do dakka la nga Yohanes 
tu ta la pejhio. Ta lii Yohanes pa ro, "Mu 
hedhe ddau do tao apa nga kerewe! 
Nadu ke ne do lii pa mu ta do nara mu 
ta ludu ngati lua wolo Deo do medae ta 
dakka ne? 

8 Pedhelo we ri mu ne wui-ai wui-tao 
mu, do nara ta peteleo ta do jharra ke 

mu ngati lubhu harro nga menyilu mu! 
Bhole pahe ri mu ta do Abraham ne 
ama-appu mu. Henge we ri mu: Ngati 
wo wadu do na hedhe, do nara ta tao ri 
Deo ta jadhi ta ana-appu ri Abraham! 

?Do moko ke ne ketaka ta petue ne 
kepue ajhu jhe do ta mengalle lohe la 
amo-wuru he. Jhe kepue ajhu do nami 
we do dho bhule nga wue do woie do ta 
petue, jhe nabha la dhara rao-ai." 

10Ta kebhali ke ne ddau he pa Yohanes, 
"Hakku ne nga ne do jhamma ta tao ri 
jhi?" 

11 Bhale ri Yohanes, "Ddau do nga 
bhajhu dhue bhalla, do jhamma ke 
hebhalla ta wie ri no pa ddau-ddau do 
dho bhule nga bhajhu, jhe ne ddau do 
era nga nga'a nga nginu do jhamma ke 
ri no ta pebhagi-bhagi nga ddau-ddau do 
dho bhule nga nga'a nga nginu." 

12Ddau-ddau do mone dhuki bhea he, 
dakka lema la nga Yohanes tu ta la 
pejhio. Ta kebhali ke ro, "Ama guru, ne 
nga ke ne do jhamma ta tao ri jhi?" 

13Ta bhale ke ri Yohanes, "Bhole dhuki 
perihi ae ngati henga ne do alle ke pepe 
tato." 

14 Era lema ne do horodhadhu do 
kebhali, "Mina mii ri nga jhi? Ne nga 
ne do jhamma ta tao ri jhi?" Bhale 
ri Yohanes, "Bhole hemuhi nga raba 
unu-oha ddau, jhe bhole peanynyi ddau 
nga hekemada-mada. Waji we ri gaji mu 
ma!" 

15 Pa awe napoanne ta jhari ke ne ddau 
he ta pekerrai-kebhali, ta do Yohanes ke 
ne Mone ma'i-Mone golo ne we adho, do 
pa dhara nga mate-mate ne ri ro. 

16 Ri do mina harre ke, ta lii ke Yohanes 
pa ro hari-hari, "Pejhio mu ri ya, ri eiloko 
we, tapulara do ta dakka Heddau do rihi 
mone-ae ngati ya. Ta la boke ne dari 
helapa No he le we, jhamma tu-tu ledho 
ya. No ke ne do medae ta pejhio mu ri 
Henga Deo nga ai. 

17 Pa dhara wolaabba No do moko ke ne 
kerigidai tu ta dai nga ohe gandum tade 
mmau. Do lamuhi do ta hali la dhara 
hoka, tapulara kaa nga do woapa do ta 
tunu la dhara rao-ai do dho i'a made 
wari!" 

18 Mina harre ke ne litakka Yohanes pa 
ddau he, nga heworawwu-heworawwu 
loro jhara, pa dhara tawe ri no ne Li 
Hagha Dhara ne. 

19Tapulara ta lii ke Yohanes pa Herodes, 
jhara lua banga-ammu Herodes nga 
Herodias, ddau pa hedhapa tuahhu 
Herodes; nga hari-hari wui-ai wui-tao 
Herodes do woapa he. 

20Tapulara Herodes ta ju la'a we ne tao 
do woapa jhe pemaho Yohanes la dhara 
ammu bhaddo. 

21 Ta alla pepejhio ne ddau do na harre, 
ta pejhio le ke Yesus. Pa dhara nga 
hebhajha No, ta boka-anni ke liru, 

22jhe puru Henga Deo la wokolo No mii 
he ngi'u koro jhawa he. Moko ta rangnge 
ke ne lipedai Deo do pali, "Au ke ne 
Ana hajha-Ana ddhei Ya. Au ke ne do 
pemengallo dhara Ya." 

23Pa awe jhari ta jhagga ne Yesus, ne 
pemuri No era ma ke ta tallu nguru bhue 
ttau he. Pedutu nga lilolo ddau, No ana 
ri Yusuf, ana Eli, 

24ana Matat, ana Lewi, ana Malkhi, ana 
Yanai, ana Yusuf, 

25 ana Matica, ana Amos, ana Nahum, 
ana Hesli, ana Nagai, 

26ana Maat, ana Matica, ana Simei, ana 
Yosekh, ana Yoda, 

27 ana Yohanan, ana Resa, ana 
Zerubabel, ana Sealtiel, ana Neri, 

28ana Malkhi, ana Adi, ana Kosam, ana 
Elmadam, ana Er, 

29 ana Yesua, ana Eliezer, ana Yorim, 
ana Matat, ana Lewi, 

30 ana Simeon, ana Yehuda, ana Yusuf, 
ana Yonam, ana Elyakim, 

3l ana Melea, ana Mina, ana Matata, 
ana Natan, ana Daud, 

32ana Isai, ana Obed, ana Boas, ana 
Salmon, ana Nahason, 

33ana Aminadap, ana Admin, ana Arni, 
ana Hezron, ana Peres, ana Yehuda, 

34ana Yakub, ana Ishak, ana Abraham, 
ana Terah, ana Nahor, 

35 ana Serug, ana Rehu, ana Peleg, ana 
Eber, ana Salmon, 

36ana Kenan, ana Arpakhsad, ana Sem, 
ana Nuh, ana Lamekh, 

37 ana Metusalah, ana Henokh, ana 
Yared, ana Mahalaleel, ana Kenan, 

38ana Enos, ana Set, ana Adam, ana 
Deo. 

1 Ta helibho ke Yesus ri Henga Deo, 
ta dhai ta alle ri No pehane Loko 
Yordan. Ta aggo ke No ri Henga Deo la 

dhara padha-ae. 
2 Pa ni ke No ne hakko ri wango appa 
nguru lodho ne tui. Pa awe do mina harre 

ke No ne worawwu-tui, nga'a-nginu dho 
No ne nga-nga. Hakku pa pedakka rahi 
ta menganga heke No. 

3Ta lii ke wango pa No, "Adho Au ke 
ne Ana Deo ne, we adho? Hakku lii we 
Au pa wowadu nadhe ta jadhi roti ta 
bhari-anni ta roti." 

4Ta bhale ke ri Yesus, "Pa dhara Buku 
Lidara-Likewahhu Deo do hure do bhuke, 
'Ddau raiwawa, nara dho ta muri mada 
ngati roti we.'" 

> Moko ta aggo ke Yesus ri wango 
ne, la era do dhai dhida, jhe pa dhara 
hekewu'u namada we, ta pengaddi ke 
ri wango ne, hari-hari ne rai-pereda pa 
raiwawa pa Yesus. 

$"Hari-hari lua pereda nga lua kaja 
nga kete'e do na hedhe do ta wie ri ya 
pa Au," ne ane wango pa Yesus, "Rowi 
hari-hari do alla ke pewie pa ya, jhe do 
nara ta wie ri ya pa nadu ne do ddhei ta 
wie ri ya. 

7Na hedhe do ta jadhi ta unu-oha Au, 
kinga wie hu nga mejura au pa ya." 

ŜTa bhale ke ri Yesus, "Do hure do 
bhuke pa dhara Buku Lidara-Likewahhu 
Deo, 'Wie we hu nga mejura pa Deo Muri 
mu, jhe wata ke ta pemoke No we." 

2 Moko ta aggo ri ke Yesus ri wango 
ne la Yerusalem, jhe la petito la danni 
Ammu Deo ne, jhe lii pa Yesus, "Adho 
Au ke ne Ana Deo ne? Ki do mina harre 
riju ko Au ngati dhe. 

10 Rowi era do hure do bhuke pa dhara 
Buku Lidara-Likewahhu Deo, 'Do ta pepu 
ma ri Deo ne naju No he, ta ma jage Au 
pewole-ie. 

11Jhe mina harre lema ne ri naju Deo 
he do ta henate Au pa ruai ro, mita do 
dho goe he le ne kae Au pa wowadu.'" 

12Ta bhale ke ri Yesus, "Do hure do 
bhuke pa dhara Buku Lidara-Likewahhu 
Deo, 'Bhole hakku Deo, Muri mu.'" 

13Ta moko le wango ne hakku Yesus, 
nga pake heworawwu-worawwu loro 
jhara, ta hane he ke Yesus ri wango ne, 
jhe mate ne awe do wole ne ri no. 

14 Ta alla pemina harre ta bhale ke 
Yesus la Galilea; jhe helobho No ri 
Henga Deo. Ne lii jhara lua ngi'u No ta 
menyabbha ke la hari hewue ihi-rai do 
naanne. 

15Ta ajha ke ri No ne ddau-ddau he pa 
ammu-ammu hebhajha, ta puji ke No ri 
ddau he hari-hari. 

16Ta kako ri ke Yesus la Nazaret, 
era manga No tade kepai ne. Pa lodho 
Pengaha-ihi, pedutu mii pa tima ma, ta 
kako ke No la ammu hebhajha. Ta titu ke 
No ta ajhe Buku Lidara-Likewahhu Deo, 

17 ta wie ke pa No ne Buku Nabi Yesaya. 
Ta boke ke ri No ne lulu buku do naanne, 
jhe maddhe ri No pa lilolo do nadhe, 

18 "Henga Deo do nee ke pa Ya, rowi do 
alle ke Ya pehue ri No tu ta pepeke ne Li 
Hagha Dhara ne pa ddau do kehia nga 
gahara. No ke ne do pepue ri Ya tu ta 
ma pepeke ne lua balla kattu pa ddau do 
ujhu-ai rapi ubha nga lua ie tu ddau do 
bhaddu; tu ta ma peballa kattu ne ddau 
do jhalli do kerupu 

19nga ta ma pepeke ne awe dakka Muri 
ta ma ma'i ma golo ne annu-niki No." 

20Ta lule ke ri Yesus ne buku do 
naanne, jhe pebhale ri No pa ddau 
jhagga paanne, jhe kako No la mejaddhi. 
Ta ketarre ke No ri hari-hari ddau do 
paanne. 

21Ta jhari ke Yesus ta pedai lii nga ro, 
mina hedhe, "Ne lilolo-lilolo ngati Buku 
Lidara-Likewahhu Deo do nadhe, tobo ke 
pa dhara awe dhanno ri mu, pa lodho do 
nadhe." 

22 Dhai meduru tarra ne lipedai-lipedai 
do pali ri No he, hakku ta madalae ke 
jhe perabha nga No. Ta lii ke ro, "Adho 
ana Yusuf No dhe?" 

23 Moko ta lii ke Yesus pa ro, "Do bhara 
tatu ke mu ta pake ne lipepahhi do 
nadhe, 'Dote, peie we ne ngi'u au ma 
miha.' Ne lua madalae do tao ri Au pa 
Kapernaum he, tao le ko we ri Au pa rae 
nga kowa Au miha." 

24 Ta pebhue ke ri Yesus ri, "Henge 
we, bhule dho heddau nabi he do takke 
pekerihe pa dhara rae nga kowa no 
miha. 

23Tapulara dhanno we: pa awe Elia, 
pa awe do dho puru ke ajjhi tallu bhue 
ttau anna warru ne tui, jadhi ne lua 
menganga-rai do dhai tarra ne hedui pa 
hari hewue ihi-rai. Pa awe do naanne, ae 
mobanni wue-moniki wue pa Israel. 

26 Maji lema ta mina harre, pepue dho 
Elia ri Deo la nga heddau he ti telora 
mobanni do na harre, titu wata la nga 
heddau mobanni wue pa Sarfat pa ihi-rai 
Sidon. 

27 Mina harre lema pa awe Nabi Elisa, 
era do ae ddau pa Israel do lakka ri 
paddha nadato, maji lema ta mina harre 

bhule dho heddau he do peie, wata ke 
Naaman do Siria ne we." 

28 Hari-hari ddau pa ammu hebhajha do 
naanne, dhai bubu dhara ta rangnge ne 
lii No do naanne. 

29 Ta kaddhi ke ro ta titu, jhe hudhe 
Yesus ri ro la tele ngati dhara rae do 
naanne, jhe aggo ri ro la lede do tabbi, 
do pa lede do naanne ke ne petito ri ro 
ne rae ro ne. Ne pedabbho ro ta nyakke 
ngati naanne ke Yesus pebune la dhara 
ro'a. 

30Tapulara ta pehira-anni ke Yesus 
ngati telora ddau lowe do na harre, jhe 
langnga ngati naanne. 

31 Ta kako ke Yesus la Kapernaum pa 
Galilea. Pa ni ta ajha ke ne ddau-ddau 
he pa lodho Pengaha-ihi. 

32Dhai madalae ne ddau he hari-hari, 
ta ngadde ri ro mina mii ne ajha ri No ne 
ddau he, rowi ki pedai ke No lii, do mii lii 
heddau do jhamma ta tengare he. 

33Pa ammu hebhajha do naanne do era 
heddau do wujhu. Ne ddau do naanne 
do pee nga peka-pekarra we, 

34"Wo Yesus, do Nazaret ne nga ke ne 
do ta tao ri Au penaja nga jhi? Ta ma 
pemade jhi ke ri Au? Do ta de Au ri ya 

ta nadu: Au ke ne ddau pepu-peju do 

mmau do megala do ngati Deo ne!" 
33Ta jhege ke ri Yesus ne wango 

do naanne, "Heh, pehangngo-anni! 

Mahhu-anni au ngati ddau do nadhe!" 

Moko ta bhate ke pekelole ne ddau 

do naanne ri wango ne pa hedhapa ro 

hari-hari, jhe mahhu-anni ngati ddau do 

naanne nga do dho pepaddhe nga-nga ri 

wango ne. 

36Ta madalae ke ne ddau he hari-hari, 
jhe lii ro heddau pa heddau, "Dhai tarra 
ne lipedai No dhe. Rowi do nga higa nga 
kuaha, ta lii he we No ta mahhu-anni 
pa wango he, ta mahhu-anni tarra 
dhangnge ma we ro!" 

37 Moko ne lii ne ta menyabbha ke pa 
hari-hari ihi-rai do naanne. 

38Ta pekaddhi ke Yesus ngati ammu 
hebhajha ne, jhe kako la ammu Simon. 
Ina ri ihi-ammu Simon ne era do emo. 
Ta peke ke ne lai do naanne ri ddau he 
pa Yesus. 

39 Ta kako ke Yesus la era bba'i ina do 
naanne, jhe hudhe kelure ri No ne emo 
do naanne. Ta ie ke ne ina ri ihi-ammu 
Simon ne, jhe kaddhi ne la pemoko 
nga'a-nginu nga ro. 

40Ta umu le ta janna lodho, ta dakka ke 
hari-hari ddau la nga Yesus do nga aggu 
ne a'a-ari ro do paddha heworawwu- 
heworawwu paddha. Ta herai ke ri ruai 
Yesus pa ro heddau-heddau, jhe peie ro. 

41 Jhajhi ae ne wango do mahhu-anni 
ngati do ae ddau, jhe peka ro, "Au ke 
ne Ana Deo ne!" Tapulara ta jhege ke 
ro ri Yesus, jhe wie dho ke lua pa ro ri 
Yesus ta pedai lii, rowi do toi ke ri ro ta 
do Yesus ke ne Duae Mone ma'i-Mone 
golo ne. 

42 Pa dhara nga ta hhau ne lodho ne, ta 
pekaddhi ke Yesus ngati rae do naanne, 
jhe kako No la era do keliu. Ta jhari ke 
No ta kale ri ddau-ddau he, ta dhai ro 
ta peabu nga Yesus, ta ami ke ro mita 
bhole langnga No ti telora ro. 

43Tapulara ta lii ke Yesus pa ro, "Li 
Hagha Dhara, jhara lua mina mii Deo ne 
pereda, do jhamma ta pepeke ri Ya la 
dhara rae do hewala he lema, rowi tu lai 
do napoanne ke ne peppue Ya ri Deo ma 
raiwawa do nadhe." 

44 Rowi do mina harre ke, ta peliba lii 
ke Yesus pa ammu-ammu hebhajha pa 
hari hewue ihi-rai Yudea. 

1 Pa dhara hewari ta titu ke Yesus pa 

tabbi Eilobo Genesaret. Ae ddau do 
perubhi-rai tu ta dhanno ne lii do ngati 
Deo ne. 

ZTa ngaddi ke ri Yesus dhue bhue kowa 
pa lahalae ne; do alla ke pepuru ne 
mone jhala he ti kowa ro he, jhe do era 
pa dhara nga bhaha jhala ro pa awe do 
naanne. 

3Ta ha'e ke Yesus la dhara hewue ngati 
kowa do na harre, kowa Simon, ta lii ke 
No pa Simon ta nyakke pejho hudi ne 
kowa ne ngati lahalae ne. Ta mejaddhi 
ke Yesus pa dhara kowa ne, jhe ajha ri 
No ne ddau-ddau he ngati dhara kowa 
ne. 

4Ta alla No peajha ne ddau he, ta lii ke 
No pa Simon, "Wohe ko ri au ju la do 
ei-ae, jhe ligo ne jhala au, tu ta jhala 
nadu'u." 

STa lii ke Simon, "Ama Guru, herammi- 
rai ne ngine jhi ne petadi, bhule le dho 
jhi ta nara wuru ne nga-nga he! Tapulara 
ri lii Ama ke, hakku ta pedute he ke ri ya 
ta ligo ne jhala ya dhe." 

6Ta alla pepehhe ne jhala ne ri Simon 
ta lakka ke ne nadu'u do dhai ae, ta jhari 
ke ta menyi'i ne jhala ne. 

7Ri do mina harre ke, ta ami tulu ke 
ro pa ihi-anga ro he, do era pa kowa 
do wala he ta la ruba dhara nga ro. Ta 
dakka ke ne ihi-anga he la ruba dhara 
nga ro, jhe ruba dhara nga ro, jhe la ihi 
ri ro ne kowa ro he hari dhue bhue tade 
tobo ri nadu'u he, tade miga ta bolo ne 
kowa he. 

8 Ta ngadde ri Simon ne lai do naanne, 
ta mejura ke no pa hedhapa Yesus, jhe 
lii, "Hane we ya ri Muri! Rowi ya dhe 
ddau do nga lubhu harro nga menyilu!" 

?Ta madalae ke Simon nga hari-hari 
ddau do hela'u nga no he paanne, 
ne heleo ne nadu'u do mina harre ne 
worawwu-ae ne do lakka pa jhala ro ne. 

10 Mina harre lema ne ihi-anga Simon 
he, Yakobus, Yohanes ana-ana Zebedeus 
he. Ta lii ke Yesus pa Simon, "Bhole 
meda'u! Jhari rai ngati dhara awe nadhe, 
au do ta jadhi ke ta mone jhala ddau." 

ll Ta nuni ke ri Simon nga ihi-anga no 
he ne kowa he la lahalae, ta alla pemina 
harre ta hani ke ri ro hari-hari ne na 
harre, jhe pedute Yesus. 

12Pa dhara helodho, era ke Yesus pa 
dhara hewue rae. Paanne do era heddau 
momone do kelabe ke hari hengi'u ri 

paddha nadato. Ta ngadde Yesus ri no, 
ta mejura ke no pa hedhapa Yesus, jhe 
ami, "Ama, kita wae he Ama, do nara ta 
peie ya ri Ama!" 

13Ta bhuje ke ri Yesus ne ddau do 
naanne, jhe lii pa no, "Wae Ya, ie we 
au!" Pa awe naanne dhangnge ta ele ke 
ne paddha ddau do naanne. 

14 Ta lii ke Yesus pa ddau do naanne, 
ta bhole pedhire ne lai do naanne ie ta 
pa nadu we, ane Yesus, "Kako we au 
la nga mone tunu-menahu, jhe ami we 
au ta peteleo, ta do ie tarra ke au ngati 
lua paddha au dhe. Ki alla pemina harre 
la jhole we ne bhara jhula au, pedutu 
nga do dare ri Musa, mii hahhi telia tu 
hari-hari ddau ta do ie tarra-tarra ke 
au." 

15 Tapulara ne lii jhara lua Yesus dhe 
ta ju we ne menyabbha la hebhakka- 
bhakka, jhe ae ne ddau do dakka la 
dhanno ne liajha No, mina harre lema tu 
ta la peie ne lua paddha ro. 

16 Ta alla pemina harre ta kako ke Yesus 
la hebhajha la era do keliu. 

17 Pa dhara helodho pa dhara nga ajha 
ddau Yesus, do era lema do parri ddau 
do Farisi nga guru-guru algama do 

mejaddhi paanne. Ro do na harre do 
dakka ti Yerusalem nga ngati rae-rae pa 
Galilea nga Yudea. Higa nga kuaha Muri 
do era pa Yesus tu ta peie ddau-ddau do 
paddha. 

18 Pa dhara awe do naanne ta dakka 
ke do parri ddau nga meree pa dappi 
heddau do made heatta. Ta petadi ke 
ro ta kale loro jhara ta maho la dhara 
ammu ne ta la takke ne ddau do naanne 
la hedhapa Yesus. 

19Tapulara do rrau-ae ddau paanne, 
hakku nara dho ro ta ta maho nga aggo 
ne ddau do paddha ne. Rowi do mina 
harre ke ta peha'e ke ri ro ne ddau do 
paddha ne la danni ammu ne. Ta bhoke 
ke ri ro ne ruammu ne, jhe pedhule ri ro 
ne ddau do paddha ne hela'u-la'u nga 
dappi no ne pa hedhapa Yesus pa telora 
ddau lowe he. 

20Ta ngadde ri Yesus ta do mina harre 
ke ne worawwu mone-ae lua manno 
ro, ta lii ke Yesus pa ddau do naanne, 
"Tuahhu, ne lubhu harro nga menyilu 
au, alle ke pepehai-pehuba." 

21 Ne guru-guru aigama nga do Farisi 
he ta jhari ke ro ta lii heddau pa heddau, 
"Nadu ke No dhe, hakku bhani ta kare 

ta menihe Deo? Nadu do jhamma ta 
pehai-pehuba lubhu harro nga menyvilu, 
wala ngati Deo miha?" 

22 Do toi ri Yesus ne nga ne do pekerrai- 
kebhali ro he. Hakku ta lii ke Yesus, "Ta 
nga mu hakku pekerrai-kebhali do mina 
harre pa dhara ade mu? 

23 Nami ne do rihi memudhe ta pale, 
'Alle ke pepehai-pehuba ne lubhu harro 
nga menyilu au', we, 'Kaddhi we au jhe 
kako we!'? 

24 Tapulara pa dhara awe do nadhe ta 
peteleo ke ri Ya pa mu, ta do pa danni 
raiwawa do nadhe, ta do Ana Ddau 
Raiwawa do nga higa ta pehuba lubhu 
harro nga menyilu." Moko ta lii ke Yesus 
pa ddau do made heatta ne, "Kaddhi we 
au, aggo ne dappi au ne, jhe bhale we 
au!" 

25 Ta kaddhi dhangnge ke ne ddau do 
naanne pa hedhapa ro hari-hari, jhe 
aggo ne era bba'i no ne, jhe bhale no 
nga wue-waje Deo. 

26 Dhai madalae ro hari-hari, jhe 
wue-waje Deo. Nga meda'u ro, ta lii ke 
ro, "Dhai madalae tarra ne lai do jadhi 
do ngadde ri di pa lodho dhe!" 

2/Ta alla penapoanne ta mahhu-anni 
ke Yesus, jhe ngadde ri No heddau mone 
dhuki bhea, ne ngara no Lewi, era do 
mejaddhi pa kato no. Ta lii ke Yesus pa 
no, "Mai ma pedute Ya." 

28 Moko ta titu ke Lewi, jhe kako la 
pedute Yesus, jhe jhani hari-hari ne na 
harre. 

29 Ta alla pemina harre, ta tao ke Lewi 
lai tao pa ammu no tu Yesus. Ae ne 
mone dhuki bhea nga ddau-ddau do 
wala he ri ko do nga'a hela'u-la'u nga ro. 

30 Do parri do Farisi nga guru-guru 
aigama, adho do mengallu dhara, hakku 
ta lii ke ro pa ana hekola Yesus he, "Ta 
nga mu hari-hari hakku nga'a-nginu nga 
mone dhuki bhea nga ddau-ddau do 
apa?" 

31Ta bhale ke ri Yesus, "Ddau do ie kale 
dho dote; titu wata ddau do paddha we. 

32Ne dakka Ya adho ta ma pedoa ddau 
do penge ne ngi'u no ta do ie, tapulara 
tu ddau-ddau do nga lubhu harro nga 
menyilu, mita ie ro ta jharra ngati lubhu 
harro nga menyilu ro." 

33Ta lii ke ne ddau he pa Yesus, "Ana 
hekola Yohanes nga ddau-ddau pedutu 
do Farisi he, jhajhi wari ro ne puasa nga 

hebhajha. Tapulara we ne ana hekola Au 
hedhe pee nga nga'a nga nginu we ro." 
34Ta bhale ke ri Yesus, "Nara marra mu 
ta lii pa tamu-tamu ta bhole nga'a pa 
dhara lai ala peloko nga'a, kinga era ko 
ne mone ngedhe ne hela'u-la'u nga ro? 

35 Do bhara tatu ta do dho nara! 
Tapulara do ta dhai ma ne awe ne, ne 
mone ngedhe ne, do medae ta aggo ti 
telora ro. Pa awe naanne ke ro ne do 
medae ta do dho nga'a do dho nginu." 

36 Moko ta pedhire ke ri Yesus ne 
lipehakku do nadhe pa ro, "Bhule 
dho ddau do kelapu bhajhu do dui ri 
hekewudi bhalla do wiu ngati bhajhu 
do wowiu. Rowi do ta hio ke ri no ne 
bhajhu do wowiu ne. Mina harre lema, 
bhalla kelapu do wiu ne pekatta dho nga 
bhajhu do dui ne. 

37 Mina harre lema, bhule dho ddau do 
hali ei-ago do wiu la dhara haku kuri 
do dui, rowi ri ei-ago do wiu ne do ta 
pekepahho ne haku kuri do dui ne. Moko 
dhute hari ele ne ei-ago ne jhe hari lema 
ne haku apa. 

38 Ej-ago do wiu do jhamma ta hale pa 
dhara haku kuri do wiu ma. 

39 Mina harre lema bhule dho ddau do 
ddhei ta nginu ei-ago do wiu ki do alla 
ke penginu ei-ago do dui. 'Ei-ago do dui 
do rihi woie ngati ei-ago do wiu,' ne ane 
no." 

1 Pa dhara helodho, pa lodho 

Pengaha-ihi, pa awe nga lake Yesus 
jhara dhara maa gandum, ta ghattu ke 
ne ana hekola Yesus he ne wuri gandum 
he. Ta hemodha ke ri ro pa ruai ro, jhe 
paggu mada. 

2 Moko ta lii ke do parri ddau ne do 
Farisi he, "Ta nga hakku hihu nga pagga 
ri mu ne lai-lai do alla pepedara pa dhara 
uku aigama di nga tao ne lai do ie ta 
jhagga pa lodho Pengaha-ihi?" 

3Ta bhale ke ri Yesus, "Ngaddi dho mu 
ta ajha jhara lai do tao ri Daud, pa awe 
nga menganga ne no nga ddau-ddau 
pedute no he? 

4 Adho ke no do maho la dhara Ammu 
Deo, jhe la aggu ri no ne roti do alla 
pejhula pa Deo he, jhe nga'a ri no. Ta 
alla no penga'a ta wie ke ri no pa ddau 
no he. Jhe ki pedutu nga uku aigama di, 
mone tunu-menahu we ne do ie ta nga'a 
ne roti do na harre." 

SMoko ta lii ke Yesus, "Ana Ddau 
Raiwawa do nga kuaha penaja nga lodho 
Pengaha-ihi!" 

6 Pa dhara helodho, pa lodho Pengaha- 
ihi do wala ri ta kako ke Yesus la ajha 
ddau pa dhara ammu hebhajha. Paanne 
do era heddau do made hebhakka. 

7Do parri ddau guru aigama nga do 
Farisi do ddhei ta kale ne hala Yesus, 
mita nara ta nune Yesus ri ro la hedhapa 
kattu. Hakku ta pee ke ri ro nga heleo 
Yesus, do ta peie ri No ne ddau do 
naanne pa lodho Pengaha-ihi ne we 
adho. 

ŜTapulara do toi ri Yesus ne nga ne do 
penge ri ro he. Moko ta lii ke Yesus pa 
ddau do made hebhakka ne, "Mai ma 
titu ma dhe!" Ta kaddhi ke ne ddau do 
naanne jhe kako la era do pejhujhe ri 
Yesus ne. 

ITa alla pemina harre ta kebhali ke 
Yesus pa ddau-ddau do era paanne, 
"Pedutu nga uku aigama, ne nga ne 
do ie ta tao pa lodho Pengaha-ihi? Tao 
wole we tao woapa? Pehelama ddau we 
pehedui ddau?" 

10Ta heleo pekeheru ke ri Yesus 
hari-hari ne ddau do na harre, jhe lii No 

pa ddau do made hebhakka ne, "Jhole 

ma dhe ne rukemakku au ne." Ta jhole 
ke ri ddau do naanne ne rukemakku no 
ne, moko ta ie ke ne ruai no do naanne. 

11 Tapulara ne guru-guru aigama he 
nga do Farisi he, do dhai tarra ke ro ne 
bubu dhara nga Yesus. Ta jhari ke ro ta 
peli mina mii ne loro jhara do nara ta tao 
ri ro penaja nga Yesus. 

12 Pa awe naanne ta ha'e ke Yesus la 
hewue bhojo ta la hebhajha. Pa ni tade 
herammi-rai Yesus ne hebhajha pa Deo. 

13Ta dhai ta mmau-rai, ta pedoa ke ri 
No ne ana hekola No he, jhe pidhi ri No 
henguru do dhue ddau ti telora ro. Ta 
pehuni ke ro hari henguru do dhue ddau 
ta rasul-rasul. Ro do na harre: 

14 Simon (do pedoe lema ta Petrus), 
nga Andreas tuahhu ri Simon; Yakobus 
nga Yohanes, Filipus nga Bartolomeus, 

15 Matius nga Tomas, Yakobus ana 
Alfeus, nga Simon (do pale ta mone 
jhuru-kattu ne), 

16Yudas ana Yakobus nga Yudas 
Iskariot do pedakka rahi do jadhi ta ddau 
do pewie Yesus ne. 

17 Ta alla pemina harre ta puru ke 
Yesus ngati kolo bhojo ne hela'u-la'u 

nga rasul-rasul he, jhe pengaha pa 
hahhi era do mira. Paanne era do 

dhai ae ne ana hekola No do wala 

he nga ae ri ko ne ddau do dakka ti 
hebhakka-hebhakka, ngati hari hewue 
ihi-rai Yudea, Yerusalem, ngati dhara rae 
Tirus nga Sidon do pa tabbi dahi-ae ne. 

18 Ne dakka ro ta la dhanno nga tanae 
ne liajha Yesus nga tu ta la peie ne lua 
paddha-lua paddha ro. Ddau do lakka 
ri wujhu do dakka lema, jhe peie ro ri 
Yesus. 

19 Hari-hari ddau do perubhi-rai ke ta la 
bhujhe Yesus, rowi do era ne kuaha do 
mahhu-anni ngati ngi'u Yesus do nara ta 
peie ro hari-hari. 

20Ta heleo ke ri Yesus ne ana hekola 
No he, jhe lii No, "Mangngi nga mengallu 
dhara mu ne ddau-ddau do kehia nga 
gahara, rowi mu ke ne ai-alla ngati 
annu-niki Deo. 

21 Mangngi nga mengallu dhara mu ne 
do menganga pa dhara awe nadhe; do 
medae mu ta pebhahhu! Mangngi nga 
mengallu dhara mu ne do tangi penina 
noho pa awe nadhe; do medae mu ta 
mari ta keehe! 

22 Mangngi nga mengallu dhara mu, ki 
paddhu ddau nga mu, ki nyakka mu, ki 
kara nga menihi, ki geo nga waggi mu ri 
ddau taga Ana Ddau Raiwawa! 

23 Nabi-nabi do rai-uru rai-tare do 
alla ke pemina harre lema. Kinga jadhi 
ke ne lai do mina harre pa mu, do 
jhamma ke mu ta mengallu dhara jhe 
kerejhe-kewajji, rowi do pemoke ke ne 
pai-pala mu do dhai mone-ae pa era do 
mmau do megala ne. 

2Z4Tapulara apa nga kerewe tu mu do 
kaja nga kete'e pa awe nadhe; rowi do 
alla ke ri mu pemange ne lua manynyl 
nga natta ne! 

2> Apa nga kerewe tu mu do bhahhu 
do keni'i pa dhara awe nadhe; rowi do 
medae mu ta kelepo nga menganga! Apa 
nga kerewe tu mu do mari nga keehe 
pa awe nadhe; rowi do medae mu ta 
paddha no'e ade nga tangi penina noho! 

26 Apa nga kerewe tu mu, ki wue 
pedhede mu ri hari-hari ddau; rowi do 
mina harre lema ke ama-appu mu he 
ne wue pedhida ne nabi-nabi do pote do 
appi he pa awe do uru he." 

2/"Tapulara pa mu hari-hari do dhanno 
do tenae Ya pa awe do nadhe, ta wie ke 

ri Ya ne lira'a-litakka pa mu: hajha ddhei 
we mu nga ihi-muhu ihi-lawa mu jhe tao 
ie we pa ddau do paddhu-do kemari nga 
mu. 

28 Wie we ne lua tarro ie-nga menyarro 
mangngi pa ddau do wie lua apa nga 
kerewe pa mu, jhe hebhajha we mu tu 
ddau do tao apa pa mu. 

22 Kinga tabbhe hebhakka ne kabha- 
ranga au, hane we ne petabbhe ri ne 
kabha-ranga au do hebhakka ne ri no. 
Kinga rabe ne juba au, wie le we ne 
bhajhu au ne. 

30 Kinga ami ddau heworawwu ne nga 
we pa mu, wie we pa no ne naanne; jhe 
kinga rabe ne unu-oha au, bhole ame 
wari pa no. 

31 Tao we ri mu penaja nga ddau do 
wala, mii ne nga ne do ddhei mu ta tao 
ri ddau do wala penaja nga mu. 

32 Kinga wata ke mu ddhei nga ddau- 
ddau do ddhei nga mu we, ne nga ke ne 
lua ie au? Ddau-ddau do tao lubhu harro 
nga menyilu do ddhei lema nga ddau do 
ddhei nga ro! 

33Jhe kinga tao ie ke au titu wata 
penaja nga ddau do tao ie nga au we, 
ne nga ke ne lua ie tu au? Ddau-ddau 

do tao lubhu harro nga menyilu lema do 
mina harre! 

34 Jhe kinga pepija ke ri mu ne doi mu 
titu wata pa ddau do nara ta pebhale 
wari ne doi mu do na harre, ne nga ke 
lua ie mu? Ddau do nga lubhu harro nga 
menyilu lema do pepija ne doi ro pa 
ddau do nga lubhu harro nga menyilu, 
jhe ami wari ta pebhale! 

35 Do ne pa petu ne, adho do mina 
harre! Do jamma mu ta ddhei nga 
ihi-muhumu jhe tao ie pa ro. Do jhamma 
mu ta pepija ne nga we pa ro, jhe bhole 
ami bhale wari. Ki do mina harre ke, do 
ae ke ne pai-pala mu jhe do ta jadhi ta 
ana-ana Deo do Rihi Dhida nga kelodo 
ne ke mu. Rowi Deo miha do woie ade 
penaja nga ddau do dho i'a bhale lua 
wole ddau, jhe mina harre lema penaja 
nga ddau do tao apa nga kerewe. 

36 Do jhamma ke mu ta pehajha- 
peddhei do mii Ama mu lema do tobo ri 
lua hajha nga ddhei ne!" 

37 "Bhole ddhei mu ta pebunu hala pa 
ddau do wala, mita do dho pebunu le ne 
hala pa mu ri Deo. Bhole wolo ddau do 
wala ri mu, mita do dho wolo lema mu 

ri Deo. Pehuba we ddau mi jhe pehuba 
lema mu ri Deo. 

38Wie pa ddau do wala, mita wie lema 
ri Deo pa mu; do medae ta hamme ri 
mu ne lua ruba dhara do re'a do lale, do 
alle pehahhe tade adu keni'i-ni'i. Rowi ri 
ruuku do pake ri mu tu ddau do wala, do 
napoanne lema ne do ta pake ri Deo tu 
mu." 

39 Ta alla pemina harre ta pedhire ke 
ri Yesus tu ro ne lipehakku do nadhe, 
"Kinga ddau do bhaddu do pera'u ddau 
do bhaddu do wala, dae wari-wari dho 
ke ro hari do dhue ta do dho bunu la do 
gallo. 

40Bhule le dho ma ana hekola do rihi 
ngati guru no. Tapulara ana hekola do 
moko ke ne hekola ro, do ta hela'u ke ro 
nga guru ro. 

A41Ta nga mu hakku ddhei ta heleo huni 
ajhu pa dhara namada tuahhu mu, jhe 
ne bhalo do pa dhara namada au ne 
miha, wae dho ri au ta heleo? 

42 Mina mii mu ne nara ta lii pa tuahhu 
mu, 'Mai, tuahhu, mai ma hu'e ri ya ne 
huni ajhu do napoanne ti dhara namada 
au', jhe ne bhalo do pa dhara namada 
au ne miha, wae dho ri au ta heleo? Wo 

ddau do pekebhalli-anni! Mahho uru ko 
we ne bhalo do era pa dhara namada 
au ne miha, jhe itu nara au ta ngaddi 
nga wole. Moko ri do mina harre ke jhe 
itu nara au ta hu'e ne huni ajhu ti dhara 
namada tuahhu au ne." 

43"Bhule dho ngati kepue ajhu do woie 
ta era ne wue do woapa. Mina harre 
lema, ti kepue ajhu do apa, nara dho ta 
era wue do wole. 

44Ti wue ne ke, ne ta tade ne kepue 
ajhu ne. Ti koo nga huki nara dho ta 
wue, wue kepallu, jhe hari lema ngati 
ro'a koo nga huki nara dho ta wue, wue 
ago. 

43 Ddau do woie do pemahhu ne lai-lai 
do woie ma, rowi ne ade no do tobo ri 
lai-lai do woie. Ddau do apa do pemahhu 
ne lai-lai do woapa ma, rowi ne ade 
no do tobo ri lai-lai do woapa. Rowi ne 
nga ne do pale ri ubha, napoanne do 
pedabbho ngati ade ne ke." 

46"Ta nga mu hakku pedoe Ya ta, 'Muri, 
Muri', tapulara jhagge dho ri mu ne nga 
ne do pale ri Ya? 

47 Do nara ta pale hela'u nga nadu ke ri 
Ya ne ddau do dakka ma nga Ya, jhe do 
pedhanno nga lipedai Ya nga do lere ta 

jhagge ri no? -- Rihi ie ri Ya ta peteleo 
pa mu --. 

48 No do napoanne do mii heddau do 
petitu-ammu pa dhida era do alle pekee 
tade dhai meramma, jhe pejaddhe pa 
dhida wowadu. Ki dhai ta dakka eiwa, jhe 
la malle la kebie ne ammu do naanne, 
bhule le dho ta kerattu he, rowi do petito 
pa era do wole ne rui. 

49 Tapulara ddau do dho dhanno ne 
lipedai Ya ne, no mii heddau do petitu 
ammu do adho pa dhida era do adho do 
rui. Ki dhai ta dakka ne eiwa la malle la 
kebie ne ammu do naanne do ta keloli 
nga henginga; jhe apa do rihi ngati apa 
dhangnge!" 

1 Ta moko Yesus ne pedai ne lai-lai 

7 do na harre nga ddau lowe he, ta 
kako ke No la Kapernaum. 

2 Pa ni do era heddau kattu horodhadhu 
Roma, do nga naannu heddau do dhai 
hajha no. Ne naannu do naanne do era 
pa dhara paddha do ta mate ta made he 
ke. 

3Ta rangnge ri kattu horodhadhu do 
naanne, ne jhara Yesus, ta pepu ke no 
do parri ddau kattu do Yahudi ta ame 

Yesus mita kako la peie ne naannu no 
ne. 

4Ta ddhai ne ddau do na harre la nga 
Yesus, ta meggai ke ro ne ame Yesus 
mita kako No la ruba dhara nga kattu 
horodhadhu do naanne. Ta lii ke ro pa 
Yesus, "Ama, do jhamma ke Ama ta ruba 
dhara nga kattu horodhadhu do nadhe, 

?rowi no dhe do dhai woie nga 
ddau-ddau di, nga do alla ke no pepetitu 
hewue ammu hebhajha tu jhi." 

6 Moko ta kako ke Yesus penau nga 
ro. Ta dhai Yesus ta umu nga ammu 
kattu horodhadhu do naanne, moko ta 
pepu ke ri kattu horodhadhu ne do parri 
ddau ihi-anga no, ta la lii mina hedhe pa 
Yesus, "Tenge dho Ama ta pehedui-anni 
ta tade dhai ma ammu ya. Jhamma dho 
ya ta hamme Ama ma ammu ya. 

7 Rowi mina harre ke, hakku ya miha 
bhani dho ta la peabu nga Ama. Hakku ri 
do mina harre ke ta wie lii he we ri Ama 
mita ie ne naannu ya dhe. 

8 Rowi ya lema do jhamma ta pewawa- 
anni pa kattu unu ya, jhe pa dha'i ya ri 
do era do horodhadhu-horodhadhu do 
jhamma ta pedute ne lipereda ya. Ki 
pereda ke ya pa heddau do horodhadhu, 

'Kako!' ta i'a kako he we no; jhe ki 
pali ya pa do hewala ri, 'Mai madhe!' 
ta dakka ke no. Jhe ki pereda ke ya pa 
naannu ya 'Jhagge nadhe!' ta i'a jhagge 
he we ri no." 

?Ta madalae ke Yesus ne dhanno ne 
lii do naanne. Ta kebhibha ke Yesus 
jhe lii pa ddau lowe do pedute No he, 
"Dhai tarra ne ddau do nadhe. Pa telora 
do Israel le miha, ngaddi do dho Ya ta 
peabu nga lua manno do mina hedhe ne 
worawwu mone-ae!" 

10Ta dhai ne ddau-ddau do pepu ri 
kattu horodhadhu he la ammu, era ke ne 
naannu do naanne do ie. 

11 Rihi dho ne tui ta alla penaanne ta 
kako ke Yesus la dhara rae Nain. Ne ana 
hekola No he nga ddau lowe he do kako 
le penau hela'u nga No. 

12 Ta dhai Yesus ta umu nga ubha toka 
rae do naanne, ta era ke ne ddau-ddau 
nga merrei do made do ta mahhu-anni 
ngati dhara rae do naanne. Ne do made 
do naanne, heddau ana momone do 
mone miha ngati heddau mobanni-wue. 
Ae ne ddau ngati dhara rae do naanne 
do penau nga ina do naanne. 

13Ta dhai ta ngadde ri Yesus ne 
mobanni do naanne, ta ruba ke ne dhara 
No jhe lii, "Ina, bhole tangi!" 

14 Ta pehedharra-anni ke Yesus nga era 
mere do made ne. Moko ta pengaha ke 
ne ddau-ddau do merrei he. Ta lii ke 
Yesus, "Wo ana do ngarru, ne lii Ya pa 
au, kaddhi we!" 

15 Moko ne ana momone do made do 
naanne ta kaddhi ke jhe mejaddhi, jhe 
jhari ta pedai lii. Moko ta wie ke ri Yesus 
ne ana momone do naanne pa ina no. 

16 Hari-hari ne ddau do na harre ta 
meda'u ke jhe jhari ta wue-waje Deo. 
Ta lii ke ro, "Heddau Nabi mone-ae, nee 
ke do dakka ma telora di! Nee ke Deo 
do dakka ma ruba dhara, ta ma ma'i Ma 
golo ne annu-niki No!" 

17Ne lii jhara lua Yesus dhe ta 
menyabbha ke la hari hewue Yudea nga 
ihi-rai ihi-rai do peumu he. 

18 Ta pedhiri ke ri ana hekola Yohanes 
ne, ne hari-hari lai do alla pejadhi he pa 
Yohanes. Moko ta pedoa ke ri Yohanes 
do dhue ddau ne ana hekola no, 

19jhe pepu ro la nga Muri Yesus, ta la 
kebhali, "Ama ke ne ddau do ta mate ta 
dakka ne pedutu nga do jaje ri Deo ne, 

we do ta mate ri ko ri jhi heddau do wala 
ri?" 

20Ta kako ke hari do dhue ne ana 
hekola Yohanes he la nga Yesus, jhe lii 
ro, "Jhi hedhe pepu ri Yohanes Mone 
Pejhiu ta ma kebhali pa Ama, Ama ke 
ne do ta dakka ne pedutu nga do jaje ri 
Deo ne, we do jhamma ko ri jhi ta mate 
heddau do wala ri?" 

21 Pa awe naanne do ae ke ddau do 
peie ri Yesus, jhe do ae lema wango ne 
do hudhi do peraga ri Yesus, mina harre 
lema do bhaddu nara ke ta ngaddi wari. 

22Hakku ta bhale ke ri Yesus, "Bhale 
we mu la nga Yohanes, jhe la peke we 
pa no, ne nga ne do ngaddi ri mu: do 
bhaddu nara ke ta ngaddi bhale wari, 
do made heatta nara ke ta kako, do 
paddha nadato ie ke, do hoe rangngi 
ke, do made muri bhale wari ke, nga 
Li Hagha Dhara do ngati Deo nee ke 
do pejha'e-pepeke ke pa do kehia nga 
gahara. 

23 Mangngi nga mengallu dhara tu ddau 
do dho bhule ri nga hekera'a-hekera'a lai 
tu ta nyakke Ya dhe." 

24 Ta ludu le ne ddau pepu Yohanes he, 
ta lii ke Yesus pa ddau lowe he jhara lua 

Yohanes, ane No, "Ne kako mu la dhara 
padha-ae, ta la heleo ne nga mu? Helai 
ruju'u do hewi'o ri ngallu? 

25 Ne kako mu la ni ta la heleo ne nga? 
Heddau do nga nnau bhara do weo do 
kana? Ddau-ddau do nga nnau bhara do 
mina harre do pee pa dhara rae duae 
we! 

26 Hakku ne mahhu-anni mu ta la heleo 
ne nga we? Ta la heleo heddau nabi? 
Tarra rihi ri ko ti heddau nabi. 

27 Rowi jhara lua Yohanes ke ne 
pedabbho ri lilolo Buku Lidara-Likewahhu 
Deo do nadhe, Mina hedhe ke ne lii Deo, 
'No ke ne ddau pepu-peju Ya,' 'Do ta 
pepue uru jhara ke no ri Ya ngati Au, 
mita ie no ta la perawi loro jhara tu Au!'" 

28Ta lii ri ke Yesus, "Henge we, pa 
raiwawa do nadhe adho ke do ta era 
ri do rihi ngati Yohanes Mone Pejhiu. 
Tapulara ddau do rihi hemaddha pa 
telora annu-niki Deo, do rihi mone-ae 
ngati Yohanes Mone Pejhiu." 

29 Hari-hari ddau -- do maho le ke nga 
mone hammi bhea he -- do rangngi 
ne nga ne do pale ri Yesus ne; ro 
ke ne ddau-ddau do pedhanno nga 

lidhuku-lidhuki Deo he nga do ddhei ta 
pejhio ri Yohanes. 

30Tapulara ne do Farisi he nga guru- 
guru aigama he, adho do wae ta hammi 
ne do peato ri Deo tu ngi'u ro. Wae dho 
ro ta pejhio ri Yohanes. 

31 Moko ta lii ri ke Yesus, ane No, "Nga 
ne nga ke ne nara ri Ya ta penono ne 
ddau-ddau do pa dhara awe do nadhe? 
Do mii ne nga ke ro? 

32 Hala dho ke ro mi naiki do mejaddhi 
pa paha he; hekewolo pekoo la hekewolo 
do wala he, 'Ggei ke jhi alu lii mengallu 
dhara tu mu, tapulara wae dho mu ta 
ledo! Jhuka ke jhi alu lalu, wae dho mu 
ta tangi!' 

33Ta dakka Yohanes Mone Pejhiu -- 
puasa no, jhe adho no do nginu ei-ago -- 
lii mu pa no, 'Nnai ke no do hala kattu!' 

34Ta dakka Ana Ddau Raiwawa -- 
nga'a-nginu No -- moko ne ane mu, 
'Heleo ko ne ddau do nidhe! Do lala-do 
hopa, mone nginu mawo, ihi-anga mone 
dhuki bhea, nga ihi-anga ddau do nga 
lubhu harro nga menyilu.' 

35 Maji lema ta mina harre, lua mmau 
dhara Deo do teleo ke ngati hari-hari 
ddau do hamme No." 

36 Heddau do Farisi, ne ngara no Simon, 
ta perihe ke Yesus ta nga'a la ammu no. 
Moko ta kako ke Yesus la ammu Simon, 
jhe mejaddhi ta nga'a. 

37Pa dhara rae do naanne do era lema 
heddau mobanni do muri mada pa dhara 
lai do woapa. Ta rangnge ri mobanni 
do naanne ta do era Yesus do nga'a 
pa ammu Simon, moko ta dakka ke no 
nga aggu henawonabhuri eiloko wwau 
mangngi. 

38Ta la titu ke no pa kejhunga Yesus, 
peumu nga rubhebho Yesus, ta tangi 
ke no jhe pehute ne einamada ne la 
rubhebho Yesus. Ta alla pemina harre, 
ta hae ke ri rukattu no pekemangu ne 
rubhebho Yesus ne. Ta kemangu le, ta 
hengaddho ke ri no, jhe tude ri eiloko 
wwau mangngi ne. 

39 Ta ngadde ri do Farisi do perihe 
Yesus, ne lai do tao ri mobanni do 
naanne, ta lii ke no pa dhara ade no, 
"Ki do petu tarra ma ne ddau do nadhe 
ta nabi, do tatu ta toi ri No ta nadu ne 
mobanni do la bhuje No nidhe, ta heddau 
do muri mada pa dhara lubhu harro nga 
menyilu!" 


LUKAS 7.40-45 363 


40 Moko ta lii ke Yesus pa Simon, 
"Simon, nee hahhi lai do ddhei ta pedae 
ri Ya nga au." Ta bhale ke ri Simon, 
"Owe Ama Guru, pedae we ri Ama." 

41Ta lii ke Yesus, "Era do dhue ddau do 
lakka ri kallu pa ddau mone pepija doi. 
Heddau ne kallu no, lammi ngahu doi 
mela pudi, jhe heddau ri lammi nguru 
doi wopudi. 

42 Nara dho ke ro hari do dhue ta ma'i 
ne kallu ro do na harre. Moko ri ddau 
mone pepija doi ne ta lii ke pa ro ta bhole 
tenge ri ta ma'i ne kallu ro do na harre. 
Nah, nadu ti telora ro hari do dhue, ne 
do rihi ddhei nga mone pepija doi ne?" 

43Ta bhale ke ri Simon, "Pa penge ya, 
ddau do rihi ae kallu ne ke!" "Do petu ne 
lii au do napoanne," ne bhale ri Yesus. 

44 Moko ta heleo ke ri Yesus ne mobanni 
do naanne, jhe lii pa Simon, "Ngadde ri 
au ne mobanni do nadhe? Dakka Ya ma 
ammu au, pemoke dho ri au ne eiloko 
ta lonye ne kabha-jhalla Ya; tapulara ri 
mobanni do nadhe, alle ke pepemo ri no 
ne rubhebho Ya ri einamada no, jhe hae 
pekemangu ri rukattu no. 

4> Ri au, hamme dho Ya ri au ta 
hengaddho, tapulara ri mobanni do 


LUKAS 7.46-8.1 364 


nadhe pengaha dho no ne hengaddho ne 
rubhebho Ya, rai ta dhai Ya madhe. 

46 Tude dho ri au ne wokolo Ya ri eiloko 
wwau mangngi, tapulara ri mobanni do 
nadhe alle ke petude ne rubhebho Ya ri 
eiloko wwau mangngi. 

4/Tarra-tarra ne lua ddhei no do rihi 
ngati ihi do nadhe, nnau mii hahhi lua 
ta peteleo ke ta do ne lubhu harro nga 
menyilu no do dhai ae he do alla ke 
pepehai-pehuba! Ki ddau do hudi ne lua 
pehuba, moko ne lua hajha nga ddhei no 
do hudi lema we." 

48 Moko ta lii ke Yesus pa mobanni do 
naanne, "Alle ke pepehai-pehuba ne 
lubhu harro nga menyilu au do ae he." 

49 Moko ne ddau-ddau do mejaddhi 
ta nga'a hela'u nga Yesus he, ta jhari 
ke ta lii ke heddau pa heddau, "Nadu 
ke ne ddau nadhe, hakku nara No ta 
pehai-pehuba lubhu harro nga menyilu?" 

>0 Tapulara ta lii ke Yesus pa mobanni 
do naanne, "Taga tari do parahajha ke 
au pa Ya, nara ke au ne lua helama tona 
ie ne. Bhale we au nga mengallu nge nga 
kehaka dhara!" 

8 1 Tui dho ti naanne, ta bela ta lappa 
ke Yesus la dhara rae-rae nga 

kejobho, la pepeke ne Li Hagha Dhara 
ne, ta do jhari ke Deo ta pereda mii 
Duae. Ne ana hekola No do henguru do 
dhue ddau he do penau le hela'u nga No. 

2 Mina harre era do parri ddau mobanni 
do alla pepeie ti dhara wujhu nga lua 
paddha do wala he ri. Ro ne do na harre: 
Maria do pale ta Magdalena (do alla 
pepemahhu ti dhara no do pidu wango); 

3lema Yohana, ihi-ammu Khuza, 
pegawai Herodes; Susana, nga ae ri ko 
ne mobanni do wala he. Ngati eikebahhu 
ro miha, pemahhu ri ro ta pemoke ne 
nga-nga tu Yesus nga ana hekola No he. 

ANe ddau he pee nga dakka loro we la 
nga Yesus ti hari-hari rae nga kowa. Ta 
dhai ta ae ne ddau do peteni, ta pedhire 
ke ri Yesus ne lipehakku do nadhe: 

»"Ta era ke heddau do kako la liba wini. 
Pa dhara nga liba ri no, moko ta era 
ke ne wini he bunu pa rujhara. Hakku 
haghe era do jhalli do kerupu ri ddau, 
jhe haghe ri tutu ri do lila. 

ŜEra ri ne wini he do bunu pa worai 
do wowadu-wadu. Ta dhai ta bhuku, ta 
merajhu dhangnge ke rowi ne worai ne 
do kemangu. 

7 Era ri haghe do bunu pa ro'a koo nga 
huki. Koo nga huki he do muri hela'u nga 
wini he, jhe wiwo pekewowe ne wini do 
muri he tade made. 

ŜEra ri ma ne wini he do bunu pa worai 
do wwau-bahha, jhe muri nga woie 
jhe wie ne wue hengahu wari lipa." Ta 
alla pepedhire ri Yesus ne lipehakku do 
naanne ta lii ke No, "Ki do nga wodilu, 
dhanno we!" 

?Ta kebhali ke pa Yesus ne ana hekola 
he, ne nga lua pedabbho lipehakku do 
naanne. 

IO Ta bhale ke ri Yesus, "Do alla ke 
pewie pa mu ne lua ruba tu ta toi ne 
lai do pehuni, jhara lai mina mii Deo ne 
pereda mii Duae. Tapulara ne ddau-ddau 
do wala he, ajha ri lipehakku mita ie ro 
ta tada, tapulara tada dho ro ne nga 
ne do ta jadhi; jhe do rangngi ma ro 
tapulara tada dho nga-nga." 

11 "Mina hedhe ke ne lua pedabbho 
lipehakku do naanne: Ne wini ne, 
napoanne lipedai Deo. 

12 Wini do bunu pa rujhara ne, hala dho 
ke mii ddau-ddau do dhanno ne lipedai 
Deo ne. Tapulara dakka wango la rabe 
ne lii do naanne ngati dhara ade ro, mita 

ie ro ta do dho parahajha, jhe hari lema 
mita do dho hamme ri ro ne lua helama 
ne. 

13 Wini do bunu pa era do wowadu-wadu 
ne, mii ddau-ddau do ki pa dhara nga 
dhanno ko ri ro ne lii do naanne, do 
hamme ko ma ri ro nga mengallu nge 
nga kehaka dhara. Tapulara dhai dho ta 
meramma ne lii do naanne pa dhara ade 
ro. Ne parahajha ro pa dhara hemelila 
he we, jhe kinga dakka ke ruhakku, do 
henginga dhangnge ke ro ne naja-anni. 

14 Wini do bunu pa ro'a koo nga huki 
he, mii ddau-ddau do dhanno ma ne lii 
do naanne, tapulara do kepapi ne muri 
mada ro, jhe dhai ta muri mada nga 
keruka-kerakki nga mengallu dhara pa 
raiwawa do nadhe. Hari-hari ne na harre 
do hengappe pekewowe ro, hakku nara 
dho ke ta era nga wue nga wila. 

15 Wini do bunu pa worai do wwau 
bahha ne, mii ddau do dhanno do tenae 
ne lii do napoanne, jhe takke pa dhara 
ade ro do woie jhe do mola do mira ne. 
Do makka tee nga wangnge ro tade nara 
ro ta wie ne wila nga wue." 

16 "Bhule dho ddau do pekini lapu jhe la 
henabbhe ri guhi, kiadho la pejaddhe la 

dha'i era bba'i. Do ta pejaddhe ri no ne 
lapu do naanne pa era pejaddhi lapu ma, 
mijhi kinga maho ddau la dhara, do ta 
ngadde ke ne weo lapu ne. 

17 Bhule dho hahhi lai do penite do dho 
medae ta ngadde; jhe do dho bhule 
hahhi lai do wowuni do dho medae ta 
megalle la dhida jhe do dho medae ta do 
dho toi. 

18 Rowi do mina harre ke heleo we 
pewoie-ie ne nga ne do dhanno ri mu. 
Rowi ddau do era ke nga unu nga oha, 
do ta wie ri peae pa no; tapulara ddau 
do dho bhule ke nga ne nga-nga ri, ne 
do hudi do era ko pa no do ta aggo ri ti 
no." 

19Ta dakka ke ina nga tuahhu-tuahhu 
Yesus he la nga Yesus, tapulara nara 
dho ro ta dhai la nga No, rowi do rihi ae 
ddau. 

20 Moko ta era ke heddau do lii pa 
Yesus, "Ama, ina nga tuahhu-tuahhu 
Ama he, hhai pa tele ni. Ro ddhei ta 
peabu nga Ama." 

21Tapulara ta lii ke Yesus pa ro, "Ddau- 
ddau do dhanno jhe pedute ne lipedai 
Deo, ro ke ne ina nga tuahhu-tuahhu 
Va." 

22Pa dhara helodho Yesus nga ana 
hekola No he ta ha'e ke la dhara kowa. 
Ta lii ke Yesus pa ro, "Mai we di ma 
pekaddhi la hebhakka-rai." Moko ta 
pekaddhi ke ro. 

23Pa dhara nga kako ne kowa ne, ta 
bba'i ke Yesus. Ta harra hewakka ke 
raga nga opo pa eilobo do naanne. Ta 
jhari ke ta maho ri ei la dhara kowa ne, 
hakku miga ke ro ta bolo. 

24Ta kako ke ne ana hekola he la peree 
Yesus. Ta lii ke ro, "Ama Guru, ihilaka ke 
di!" Ta kaddhi ke Yesus, jhe jhege ri No 
ne raga nga opo ne nga kolo nawa do 
mina harre ne worawwu kehabbha ne. 
Ta pengaha dhangnge ke ne kolo nawa 
nga raga nga opo ne, ta milu tu-tu ke ne 
eilobo ne. 

23 Moko ta lii ke Yesus pa ana hekola No 
he, "Tanga mu hakku do dho parahajha 
nga Ya?" Ta madalae ke ro jhe meda'u. 
Ta lii ke ro heddau pa heddau, "Nadu ke 
No dhe ne pa petu dhe, hakku ki dhai No 
ta pereda pa kolo nawa nga raga-opo, 
moko ta i'a pedutu he we!" 

26 Ta pekaddhi teru ke Yesus nga ana 
hekola No he, jhe dhai la ihi-rai Gerasa 
pa hebhakka Eilobo Galilea ne. 

2/Ta dhai Yesus ta puru la kolo lede 
ta dakka ke la nga No heddau momone 
do wujhu. Ne ddau do naanne do dakka 
ti dhara rae. Do tui ke no ne do dho 
pake bhara jhe do dho wae ke ta pee pa 
ammu nga kemali. Wata ke ne ddhei no 
ta la pee pa ro'a-ro'a lie era pedana do 
made we. 

28Ta ngadde Yesus ri no, ta peka ke no 
jhe mejura pa hedhapa Yesus, jhe lii, 
"Yesus, Ana Deo Tabbho rai-tabbho liru! 
Do ta tao ne nga ke Au pa ya dhe? Ami 
huba ya, bhole wole ya!" 

29 Hakku lii ne ddau do naanne mina 
harre, rowi do alla ke Yesus peli pa 
wango ne, ta mahhu-anni ngati ddau do 
naanne. Jhajhi wari ne tao wango ne 
pa ddau do naanne, maji lema ta ujhe 
ri rate ne ruai nga rubhebho jhe jage 
bharra, pee ma ma nga nara ri no ta 
pehappo ne rate he, jhe abbhe ri wango 
ne la dhara kebhalla-ae. 

30Ta kebhale ke ri Yesus pa ddau do 
naanne, "Nadu ne ngara au?" "Ngara ya 
'Legiun'," ne bhale ri ddau do naanne 
-- rowi do ae ne wango he do maho la 
dhara ddau do naanne. 

31Ta ami ke ne wango he pa Yesus mita 
bhole hudhi ro la dhara Ro'a Made Mada 
ne. 

32Peumu nga era do naanne, do era ne 
wawi do dhai ae do pa dhara nga kale 
nga'a pa keraha bhojo. Ta meggai ke 
ne wango he ne ami pa Yesus, mita wie 
lua pa ro ta maho la dhara wawi do na 
harre. Ta o'o he ke Yesus. 

33 Moko ta mahhu-anni ke ne wango 
he ti ddau do naanne jhe maho la dhara 
wawi do na harre. Moko ta perai ke ne 
wawi do na harre, jhe riju ti tabbi la 
dhara eilobo ne, moko ta janna he ke 
hari-hari. 

34Do heleo ri mone bhata wawi he ne 
lai do jadhi do naanne. Moko ta perai 
ke ro la dhara rae ne jhe la peke ne 
lai do naanne pa dhara rae ne nga la 
kejobho-kejobho do peumu he. 

35 Moko ta mahhu-anni ke ddau-ddau 
he ta la heleo ne nga ne do alla pejadhi 
ne. Ta kako ke ro la nga Yesus, jhe 
ngadde ri ro ne ddau ie ti wujhu ne 
paanne, era do mejaddhi peumu nga 
bhebho Yesus. Do era ke do nga pake 
bhara, jhe do mmau dhara ke no. Moko 
ta meda'u ke ro. 

36 Ro ne do ngadde ne lai do naanne, ta 
pedhiri ke pa ddau he mina mii ne jhara 
lua peie ddau do naanne. 

37 Moko ri ddau he hari-hari ta meggai 
ke ne ame Yesus, mita pekaddhi ngati 
era do naanne, rowi do dhai meda'u 
ro hari-hari. Hakku ta ha'e ke Yesus la 
dhara kowa ne, jhe ddhei ta bhale he ke. 

38 Moko ne ddau do ie ti dhara wujhu 
ne ta ami ke no pa Yesus mita ie no ta 
pedutu le. Tapulara ta lii ke Yesus pa no 
ta kako, mina hedhe ne lii Yesus pa no, 

39"Bhale we au, jhe la pedhire ri au, ne 
nga ne do alle petao ri Deo pa au." Moko 
ta kako ke ne ddau do naanne, jhe la 
peke ri no pa hari hewue dhara rae do 
naanne, ne nga ne do alle petao ri Yesus 
pa no. 

40Ta dhai Yesus la hebhakka eilobo 
ne, ta hamme ke No nga mengallu 
dhara ri ddau he, rowi do pa dhara nga 
mate-mate ke No ri ro. 

41 Moko ta dakka ke he ddau kattu 
mone jaga ammu hebhajha pa era 
do naanne. Ne ngara no Yairus. Ta la 
mejura ke no la hedhapa Yesus, jhe 
meggai ne ame Yesus ri no ta kako la 
ammu no, 

42 rowi do era ne ana no do mobannij, 
do banni miha, do ne pemuri no henguru 
dhue bhue ttau ke do era pa dhara 
paddha do ta mate he ke ta made. Pa 
dhara nga kako ko Yesus ju la ammu 
Yairus, pee nga pekehahhe we No ri 
ddau ti hebhakka-hebhakka. 

43 Pa telora ro do na harre do era 
heddau mobanni, do henguru dhue bhue 
ttau ke ne lakka ri paddha mili raa. Alla 
ke ri no ne jarru lakku-lakku ne unu-oha 
no ta kale dote ta peie no, tapulara bhule 
dho ie ta heddau he do nara ta peie no. 

44 Ta pedharra-anni ke no la nga Yesus 
jhara kejhunga, jhe la baro ri no ne 
wui-jhalla juba Yesus. Pa dhara awe 
naanne dhangnge ta pengaha ke ne mili 
ne raa no ne. 

4> Ta kebhali ke Yesus, "Nadu do baro 
Ya?" Hari-hari ne ddau he ta pehili ke. 
Moko ta lii ke Petrus, "Ama, do rihi ae 
ddau ne do pewore Ama; do pee nga 
pekehahhe ke Ama ri ro!" 

46 Ta lii ke Yesus, "Tapulara era ddau do 
baro Ya. Do toi ri Ya ne naanne, rowi do 
era ne kuaha do mahhu-anni ngati Ya." 

4/Ta toi ke ri mobanni do naanne, ta 
ne wui-ai no do naanne, do toi ke ri 

ddau. Hakku ta dakka ke no nga ke 
rijhi-keraggu, jhe la mejura pa hedhapa 
Yesus. Moko ta pedhire ke ri no pa 
hedhapa ddau he hari-hari, ta nga hakku 
baro Yesus ri no, jhe mina mii ne ie 
dhangnge no pa dhara awe do naanne. 

48 Ta lii ke Yesus pa mobanni do 
naanne, "Ana Ya, taga tari do parahajha 
ke au pa Ya, ie ke au. Bhale we au nga 
helama tona ie." 

49 Pa dhara nga pedai lii ko Yesus, ta 
dakka ke heddau, do pepue ngati ammu 
Yairus. Moko ta lii ke ne ddau do naanne, 
"Muri, alle ke pemade ne ana muri ne. 
Bhole tenge ri we muri ta pehedue Ama 
Guru ri." 

S0Ta rangnge ri Yesus ne lii do 
napoanne, ta lii ke No pa Yairus, "Bhole 
meda'u. Parahajha we, do ta ie ma ne 
ana au ne." 

S1Ta dhai ro la ammu Yairus, o'o dho 
ke Yesus ta era ddau do maho hela'u 
nga No, titu wata ke Petrus, Yohanes, 
Yakobus nga ina-ama ri naiki do naanne 
we. 

22 Hari-hari ne ddau he, era ke do tangi 
pali, taga ri made naiki do naanne. 
Tapulara ane Yesus, "Bhole tangi. Made 

dho ne naiki do napoanne, ta bba'i he 
we no!" 

53Ta mare ta dhole ke Yesus ri ro, rowi 
do toi ke ri ro ta do made ke ne naiki do 
naanne. 

>4 Ta alla pemina harre, ta parro ke ri 
Yesus ne ruai naiki do naanne, jhe lii No, 
"Woo ana, kaddhi we au!" 

>> Ta bhale ke ne henga naiki do 
naanne, jhe kaddhi dhangnge no pa 
dhara awe do naanne. Ta alla pemina 
harre, ta lii ke Yesus pa ro ta wie nga'a 
ne naiki do naanne. 

>6 Dhai madalae ne ina-ama ri naiki do 
naanne. Tapulara ta lii ke Yesus pa ro ta 
bhole pedai pejha'i ie ta nga nadu we ne 
jhara lai do naanne. 

1 Ta pedoa ke ri Yesus hari henguru 

do dhue ddau ne ana hekola No he, 
jhe wie pa ro ne kuaha tu ta hudhi nga 
keluru wango nga ta peie lua paddha. 

2 Ta alla pemina harre ta pepu ke ro ri 
Yesus, ta la peie ddau do paddha nga ta 
la pepeke ne lii jhara lua mina mii Deo 
ne pereda mii Duae. 

3Ta lii ke Yesus pa ro, "Bhole aggu mu 
ne nga-nga tu pa loro jhara kako mu. 
Bhole aggu mu kajji kiadho allokohu doi, 

kiadho bhara nga'a, doi, jhe bhole aggu 
lema bhara pedhue bhalla. 

4Pa mii we mu ne hammi ri ddau, pee 
we mu paanne tade dhai ta pekaddhi 
ngati dhara rae do napoanne. 

> Jhe pa mii we mu ne do dho hammi, 
ki dhai mu ta pekaddhi ti dhara rae do 
naanne, llatte ne awu do keparre pa 
dhara kabha-jhalla mu ne, mii hahhi lii 
pekebhaddi tu ro." 

6 Moko ta pekaddhi ke ne ana hekola 
No he, jhe kako la dhara rae nga 
kowa, jhe la pepeke ne Li Hagha Dhara 
ne, nga peie ne ddau do paddha pa 
hebhakka-hebhakka. 

7Ta rangnge ri Herodes, do pereda pa 
Galilea, ne hari-hari lai do tao ri Yesus 
he, ta bhingu ke no. Rowi era ddau do 
lii ta do alla ke Yohanes Mone Pejhiu 
pemuri bhale wari. 

ŜEra lema do lii ta do nee ri ke Elia. Era 
ri ma do lii ta heddau nabi ti telora nabi 
do rai uru he, do muri bhale wari ke. 

2Ta lii ke Herodes, "Do alla ke ya peli 
pa ddau he ta lore Yohanes. Tapulara 
ne ddau do nadhe, ne pa petu ne, nadu 
ke No? Ae ke ne do rangnge ri ya ne 

jhara lua No." Moko ta pee ke Herodes 
ta petadi mita ngadde Yesus. 

10 Moko ta bhale ke ne rasul-rasul he, 
jhe pedhiri ro pa Yesus ne nga ne do alla 
petao ri ro. Moko ta tina ke ro ri Yesus 
jhe kako ro la pekiha-anni la dhara rae 
Betsaida. 

11 Tapulara ta toi ri ddau he ne lai ta do 
mina harre, ta la pedute ke Yesus ri ro. 
Ta hammi ke ro ri Yesus, jhe peteleo pa 
ro, mina mii Deo ne pereda mii heddau 
Duae he. Jhe hari lema, peie ri No ne 
ddau do paddha do era pa telora ro he. 

12 Ta dhai ta meringi lodho pa ihi he, 
ta dakka ke hari henguru do dhue ne 
ana hekola Yesus he la nga Yesus, jhe 
lii, "Ama, ne era do nadhe era do kiha. 
Rihi ie Ama ta lii we pa ddau-ddau do na 
hedhe ta bhale, mita nara ko ro ta la kale 
nga'a-nginu nga ta la pengaha-ihi ko ro 
pa rae nga kowa do peumu hedhe." 

13Tapulara ta bhale ke ri Yesus pa ro, 
"Penga'a ri mu we ro." Ta lii ke ne ana 
hekola he pa Yesus, "Ne do era pa jhi 
wata ke lammi bhue roti nga dhue ngi'u 
nadu'u we. Mina mii, ne kako jhi ri la 
walli nga'a tu ddau do mina hedhe ne 
worawwu ae?" 

14(Momone we, era ma ta do lammi 
tabbha ddau he.) Ta lii ke Yesus pa 
ana hekola he, "Lii we pa ddau-ddau 
do na hedhe ta mejaddhi pehekewolo- 
hekewolo, ki ie he, do lammi nguru ddau 
pa hekewolo." 

15Ta kako ke ne ana hekola Yesus he la 
lii pa ddau lowe he mii do lii Yesus pa ro. 

16 Moko ta aggu ke ri Yesus ne roti do 
lammi bhue he nga nadu'u do dhue ngi'u 
he, ta alla pemina harre ta tengara ke No 
la liru, jhe peha'e No olo lii ie-ae pa Deo. 
Ta alla pemina harre, ta pemae ke ri ruai 
No ne roti nga nadu'u he, jhe wie ri No 
pa ana hekola he, tu ta la pebhagi-bhagi 
pa ddau lowe he. 

17 Ta nga'a ke ro hari-hari tade bhahhu 
le. Moko ta pekupu ke ri ana hekola he 
ne do hiha he ne ae henguru dhue hope. 

18 Pa dhara helodho, pa dhara nga 
hebhajha miha-miha Yesus, ta dakka 
ke ne ana hekola he la nga Yesus. Ta 
kebhali ke Yesus pa ro, "Ki pedutu nga lii 
ddau he, nadu ke Ya dhe?" 

19Ta bhale ke ri ro, "Era do lii ta 
Yohanes Mone Pejhiu. Era lema do lii ta 
Elia, do wala ri, lii ta heddau ti telora 

nabi rai uru he, do alla ke pemuri bhale 
wari." 

20Ta kebhali ke Yesus pa ro, "Tapulara 
ki pedutu nga lii mu miha, nadu ke Ya 
dhe?" Ta bhale ke ri Petrus, "Ama ke ne 
Duae Mone ma'i-Mone golo ne, do jaje ri 
Deo ne." 

21 Moko ta lii ke Yesus pa ana hekola 
No he, "Bhole peke tu-tu ri mu ne lai do 
napoanne, ie ta pa nadu we." 

22 Ane Yesus lema, "Ana Ddau Raiwawa 
do jhamma ke ta dhui hape dhai ae lua 
hedui-herui, jhe do ta tobhe No ri mone 
kettau-mone kettau, ri kattu-kattu mone 
tunu-menahu nga ri guru-guru aigama. 
Do medae ta pemade No, tapulara pa 
lodho do ketallu ne do ta pekaddhe bhale 
wari No." 

23Ta alla pemina harre ta lii ke Yesus 
pa hari-hari ddau do era paanne, "Ddau 
do dhei ta pedute Ya, do jhamma ke ri 
no ta do dho penge ri no ne jhara lua 
ngi'u no, dhue-hape ri no ne bhara-dhui 
bhara-hape no do helodho-lodho ne jhe 
pee loro nga pedute Ya. 

ZARowi heddau do ddhei ta jage ne 
muri mada no, do ta ele ne muri mada 

no do naanne. Tapulara ddau do jhole ne 
muri mada no tu Ya, do ta helama ke no. 

25 Ne nga ke ne lua mangngi tu heddau- 
ddau maji lema hari hewue raiwawa dhe 
jadhi ta unu-oha no, tapulara do peape 
nga do pe e ri no ne muri mada no? 

26 Ki do mekae ddau ne mengaku Ya 
nga liajha Ya he, Ana Ddau Raiwawa 
lema do ta mekae ne mengaku ddau do 
napoanne, kinga dhai Ana Ddau Raiwawa 
ta dakka hine nga kuaha No, jhe nga 
kuaha Ama No hari lema nga kuaha naju 
Deo do mmau do megala he! 

27Do ie ke ta toi ri mu: ti telora mu do 
na hedhe era ko do dho made dae, ki do 
dho ngadde dae Deo ne pereda ri no." 

28Era ma ta hewue do migu he ne 
tui, ta alla Yesus peajha ne lai-lai do 
napoharre, ta aggu ke ri No, Petrus, 
Yohanes nga Yakobus la kolo hewue lede 
ta la hebhajha. 

293 Pa dhara nga hebhajha Yesus paanne, 
ta bhari-anni ke ne worawwu No, jhe ne 
bhara pake No ta pudi kebhela ke. 

30Ta harra hewakka ke do dhue ddau, 
Musa nga Elia do pengaddi-anni nga lua 
weo nga kana ngati era do mmau do 
megala. Pedae ri ro nga Yesus ne jhara 

lua made Yesus, do adho ke do ta tui ri 
do ta lake ri Yesus pa Yerusalem. 

31(9:30) 

32Pa dhara awe naanne Petrus nga 
ihi-anga no he do bba'i-luu, tapulara ta 
kebhaddi ke ro ta kaddhi, jhe ngadde ri 
Yesus ri ro era ke do weo-do kelala nga 
do dhue ddau he era ke do titu hela'u 
nga No. 

33Pa dhara ta hane ke Yesus ri do 
dhue ddau do na harre, ta lii ke Petrus 
pa Yesus, "Ama Guru, do dhai wole di 
pa dhe. Rihi ie jhi ta petitu tallu bhue 
leo-bhalla-lai pa dhe: hewue tu Muri, 
hewue tu Musa nga hewue ri tu Elia." 
(Ne lii Petrus do mina harre do pali nga 
do dho pali nga hara ghaggha he we no.) 

34Pa dhara nga pali ko Petrus mina 
harre, ta dakka ke hekewolo merammu, 
jhe la herimu ro, hakku ta meda'u ke ro. 

35 Ta rangnge ke ri ro ne lipedai ti dhara 
merammu do naanne, do pali mina 
hedhe, "Nadhe ke ne Ana Ya do jhujhe 
do pi dhe ne ri Ya. Dhanno-tenae we 
No!" 

36 Ta pengaha ne lipedai do naanne, ta 
ngadde ke Yesus ri ro, do era miha-miha 
ke paanne. I-a dho ke lii nga-nga ri ne 

ana hekola he, jhara hari-hari lai do 
napoharre, jhe hari lema, peja'e-pepeke 
le dho ma ri ro ie ta pa heddau he ne 
jhara lai do ngadde ri ro do naanne. 

37 Ta bhale ma jhammi-ae he, ta puru 
ke Yesus nga do tallu ddau ana hekola 
No he ti kolo lede do naanne, moko ta 
dakka le ke ne ddau lowe la nga Yesus. 

38Ta peka ke heddau momone do era 
pa telora ddau lowe he, "Ama Guru, ruba 
ko we Amata la heleo ko ne ana ya -- do 
helamuhi ddau no we miha ne ana ya! 

39 Ki dhai ke no ta ghughe ri henga 
kerabba ne, ta kebhaddi ta peka ke jhe 
hekoto hari heddau jhe woro ne ubha 
ne. Do pee nga pehedue we no ri henga 
kerabba do naanne, jhe wae dho ta 
mahhu-anni ngati no! 

40 Alla lema ke peami ri ya ne ana 
hekola Ama he, ta hudhe ne henga 
kerabba do naanne, tapulara nara dho ta 
hudhe ri ro." 

41Ta bhale ke ri Yesus, "Do dhai tarra 
mu hedhe! Do tarra-tarra mu hedhe ta 
ddau do huli do teballi nga ddau do dho 
parahajha! Ne pa ddhei mu tade mina 
mii ri ko Ya ne tui ne pee nga mu, jhe 

makka tee penaja nga mu hedhe? Aggo 
ma dhe ne naiki do napoanne!" 

42Pa dhara nga kako ko ne naiki 
do naanne ju la nga Yesus, ta bhate 
petabbho-laggo ke ne naiki do naanne 
ri henga kerabba ne, jhe kepangngi- 
kepangngi ne ihi naiki ne. Tapulara ta 
pereda ke Yesus pa henga kerabba ne ta 
mahhu-anni, moko ta ie dhangnge ke ne 
naiki do naanne. Moko ta wie ke ri Yesus 
ne naiki do naanne pa ama no. 

43 Hari-hari ne ddau he ta madalae 

ke ne heleo higa Deo do mina harre 

ne worawwu mone-ae. Pa dhara nga 
madalae ko ne ddau do na harre taga 
tari ngaddi hari-hari ne lai do tao ri Yesus 
he, ta lii ke Yesus pa ana hekola No he, 

44"Heleo we ri mu pewoie-ie, jhe bhole 
bhallo ri mu ne lipedai Ya do nadhe: Ana 
Ddau Raiwawa do ta jhole la woalaabba 
ddau raiwawa." 

43Tapulara tada dho ne ana hekola he 
ne nga ne lii Yesus do naanne. Do pehuni 
ko ne lai do naanne pa ro mita ro ta 
do dho tada. Tapulara do meda'u ro ta 
kebhali pa Yesus ne lai do naanne. 

46 Pa telora ana hekola Yesus he ta era 
ke ne pehala jhara lua ta nadu do rihi 
mone-ae. 

47 Do toi ri Yesus nenga ne do era pa 
penge ro, rowi do mina harre ke, ta aggo 
ke ri Yesus heddau naiki jhe petito pa 
keraha No. 

48 Moko ta lii ke No pa ana hekola he, 
"Ddau do hamme naiki do nadhe taga 
Ya, napoanne do mii hamme Ya lema ke. 
Jhe ddau do hamme Ya, do hamme No 
ke do pepue Ya dhe. Rowi ddau do dhai 
rihi hemaddha pa telora mu, no ke ne do 
rihi mone-ae!" 

9 Ta lii ke Yohanes, "Muri, ngadde ri jhi 
heddau do hudhi wango nga pake ngara 
Muri, ri do mina harre ke ta lii ke jhi pa 
no ta bhole tao mina harre, rowi no adho 
ngati ihi di." 

>0 "Bhole labbe no," ane Yesus pa 
Yohanes nga pa ana hekola do wala he, 
"rowi ddau do dho pelawa nga mu, ddau 
do napoanne do jhara nga mu ke." 

S1Ta dhai ta umu le ne awe pa Yesus 
ta dhede la era do mmau do megala, ta 
happo ke ri Yesus ta kako la Yerusalem. 

>2 Moko ta pepu ke ri Yesus ne ddau he 
ta kako uru jhara ngati No. Ne ddau do 


LUKAS 9.53-58 385 


pepu ri Yesus do na harre, ta maho ke la 
dhara hewue kapo pa Samaria tu ta la 
pemoko ne nga-nga tu Yesus. 

93Tapulara, ne ddau-ddau do pa dhara 
kapo do naanne wae dho ta hamme 
Yesus, rowi No do teleo ke ta ju la 
Yerusalem. 

>4 Moko ta dhai ta toi ne lai do naanne 
ri ana hekola Yesus, ri Yakobus nga 
Yohanes, moko ta lii ke ro, "Muri, ddhei 
marra Muri, ta ami ai jhi ta puru ti liru tu 
ta ma pekappo ladu-ladu ne ddau-ddau 
do na hedhe?" 

>> Ta kebhibha ke Yesus la nga ro, jhe 
bhani nga ro. 

> Ta alla pemina harre ta pekaddhi ke 
ro la kapo do wala he. 

>/ Pa dhara nga peterue ko ne loro jhara 
kako ro, ri Yesus nga ana hekola No he, 
ta era ke ne ddau do la lii pa Yesus, 
"Ama, ya ddhei ta pedute Ama ke, la mii 
we Ama ne kako!" 

>8 Ta bhale ke ri Yesus, "Ngaka-addu 
do era nga ro'a jhe dolila do era nga 
nyabbhu, tapulara tu Ana Ddau Raiwawa 
bhule dho nga era tu ta pelakku-anni he 
le." 

>? Moko ta lii ke Yesus pa heddau do 
wala, "Pedute we Ya." Tapulara ta lii ke 
ne ddau do naanne, "Hane ko we ya 
pebhale ngarra ko, tu ta la pedane ama 
ya ko." 

60 Ta bhale ke ri Yesus, "Hane ro do 
made pepedane ri ddau ro miha do made 
he. Tapulara au dhe, kako we la pepeke 
ne jhara lii ta do Deo do jhari ke ta 
pereda." 

61 Era ri heddau do wala do lii, "Ama, 
ddhei ya ta pedute Ama, tapulara gole 
ko we ya uru ta la pelangu ko." 

62 Ta lii ke Yesus, "Ddau do era pa 
dhara nga kebhalla worai ri bajak, jhe 
kebhibha la kejhunga, jhamma dho no 
ta jadhi ai-alla annu-niki Deo." 

10 1 Ta alla pemina harre ta pidhi 

ke ri Yesus do pidu nguru ana 

hekola No, jhe pepu ri No, do dhue-do 
dhue pa dhara hetajji, uru jhara ti No la 
hewue-hewue rae la era do ta lake ri No. 

2"Do dhai ae ke ne ihi-habha do ta 
ghattu," ne ane No pa ro, "tapulara ne 
mone ghattu do hudi we. Rowi do mina 
harre ke, ami we pa mone maa ne mita 
ie no ta pepu mone ghattu ta ma ghattu 
ne maa no do ihi dhe. 

3 Nah, pekaddhi we! Ne pepu mu ri Ya 
mii naki'i jhawa he la telora ngaka addu. 

4 Bhole aggu mu wokepaka doi, kiadho 
kerabbhu era ami doi ruba dhara, kiadho 
helapa. Bhole pengaha mu pa telora 
rujhara tu ta pelangu ddau, ie ta pa 
heddau-heddau he. 

SKi maho mu la dhara hewue ammu, 
lii we mu uru jhara, 'Ki ie mudhe he, 
helama tona ie we pa dhara ammu do 
nadhe.' 

6 Kinga paanne do era ne ddau do ddhei 
nga lua pedhuri-pemira, ne lipelangu mu 
do naanne do ta pee ta eta pa no; ki do 
adho, happe kebhali ne lipelangu-mahu 
mu do naanne. 

7 Pee we mu pa hewue ammu we. 
Hammi ri mu ne nga ne do pemoko 
ri ro tu mu, rowi nadu do jhagga do 
jhamma ta hamme ne unu pala no. 
Bhole lari-lari-anni mu ti hewue ammu la 
hewue ammu. 

8 Kinga dhai mu la dhara hewue dhara 
rae, jhe hammi mu nga wole paanne, 
nga'a-nginu we mu paanne ne nga we 
ne do pemoko tu mu. 

?Peie we ri mu ne ddau do paddha 
pa dhara rae do napoanne, jhe pepeke 

we ne pa ddau-ddau do paanne, 'Do 
henginga ke Deo ne jhari ta pereda mii 
Duae pa bhuri telora mu.' 

10 Tapulara kinga dhai mu la dhara 
hewue dhara rae, jhe do dho hammi mu 
paanne, mahhu-anni we mu la rujhara, 
jhe lii mu mina hedhe, 

1 'Nah, ne awu dhara rae mu do 
keparre pa kabha-jhalla jhi le, ta latte 
ke ri jhi, mii hahhi li pekebhaddi tu 
mu! Tapulara do ie ke ta toi ri mu, do 
hedharra ke ne awe Deo ta jhari ta 
pereda mii Duae pa telora mu!' 

12 Henge eeh! Pa awe pedakka rahi 
raiwawa do nadhe, ddau pa Sodom do 
rihi memudhe ne pehuba ri Deo ngati 
ddau do pa dhara rae do napoanne!" 

13"Apa nga kerewe tu au, Korazim! Jhe 
apa nga kerewe tu au, Betsaida! Kita do 
ta tao pa dhara Tirus nga Sidon he ne 
hari-hari lua madalae do tao pa telora 
au, dae wari dho ke hari-hari ne ddau pa 
ni, tui ke ne alla pejharra ti dhara lubhu 
harro nga menyilu ro, jhe pake ri ro ne 
bhara lua lau jhe do alla ke ro peluna 
awu pa wokolo ro. 

14 Pa lodho pedakka rahi raiwawa, 
ddau-ddau ti Tirus nga Sidon do medae 

ta rihi memudhe ne pehuba ri Deo ngati 
mu. 

15 Nga au, Kapernaum! Pa penge au, 
do ta pedhe ke au lohe la era do mmau 
do megala ne? Adho! Do ta nabhe au la 
dhara rao ai do dho i'a made wari ne!" 

16 Moko ta lii ke Yesus pa ana hekola No 
he, "Ddau do dhanno do tenae mu, do 
mii dhanno do tenae Ya lema ke. Ddau 
do nyakke mu, nnau mii nyakke Ya lema 
ke. Jhe ddau do nyakke Ya, nnau mii 
nyakke No lema ke do pepue Ya ne." 

17 Ta bhale ke ne pidu nguru ddau ana 
hekola he, nga dhai mengallu nge nga 
kehaka dhara. Ta lii ke ro, "Muri, ne 
wango he, i'a ta pedutu he we kinga 
pereda ke jhi pa ngara Muri!" 

18 Ta bhale ke ri Yesus, "Ne ngadde ri 
Ya, wango do bunu mii bhela he ti ihi 
liru. 

19 Do ie ke ri mu ta toi! Alla ke mu pewie 
ri Ya ne kuaha mita nara ke mu ta jhalli 
pekehenynyi debhoho nga kerakarai, 
nga nara ta pepada hari-hari lua rui nga 
kedi ihi-muhu ihi-lawa, jhe do dho bhule 
hahhi lai he ta pehedui mu. 

20 Maji lema ta mina harre, bhole we 
mu ta mengallu nge nga kehaka dhara, 

rowi do pewawa-anni ke henga kerabba 
pa mu. Rihi ie mu ta mengallu nge nga 
kehaka dhara taga tari do hure do bhuke 
ke ne ngara mu pa era do mmau do 
megala ne." 

21 Pa awe naanne dhangnge lema, ta 
mengallu nge nga kehaka dhara ke 
Yesus, rowi do helibho ke No ri Henga 
Deo. Ta lii ke Yesus, "Ama, Muri do 
pereda liru nga raiwawa! Peha'e ri Ya ne 
kolo lii ie-ae pa Au, rowi do pehune ri Au 
pa ddau-ddau do mmau dhara nga do 
era lua tada, tapulara do peteleo ri Au 
pa ddau-ddau do dho hekola. Rowi do 
napoanne ke ne do pemengallo dhara 
Ama. 

22 Hari-hari lai do alle ke pejhole ri Ama 
pa Ya. Bhule dho heddau he do tade Ana, 
wala ngati Ama. Bhule le dho ma do tade 
Ama, wala ngati Ana; nga pa ddau-ddau 
do ddhei Ana ta petade Ama." 

23 Moko ta kebhibha ke Yesus ju la nga 
ana hekola he, jhe lii pa ro miha, "Do 
mangngi ke mu, rowi do ngadde ke ri 
mu ne nga ne do heleo ri mu pa awe do 
nadhe. 

ZARowi do mina harre ke, henge we: 
Ae nabi nga duae do ddhei ta ngadde 

ne nga ne do heleo ri mu pa dhara awe 
do nadhe, tapulara ngadde dho ri ro. Do 
ddhei ri ta dhanno ne nga ne do rangnge 
ri mu pa dhara awe do nadhe, tapulara 
nara dho ta dhanno ri ro." 

25 Ta alla pemina harre ta harra ke 
heddau guru aigama tu ta la hie Yesus. 
Ta kebhali ke no, "Ama Guru, ne nga ke 
ne do jhamma ta tao ri ya, mita nara ta 
hamme ri ya ne muri mada do petu nga 
do peloro ne?" 

28Ta bhale ke ri Yesus, "Nenga ne 
do hure do bhuke pa dhara Buku 
Lidara-Likewahhu Deo? Mina mii pa 
penge au ne jhara lai do naanne?" 

2/Ta bhale ke ri ddau do naanne, 
"Ddhei we au nga Deo Muri au nga 
hewue nge danni-ade au nga hari-hari 
uku nga penge au,' jhe 'Hajha ddhei we 
au penaja nga ddau ihi-anga, mina mii 
ne ddhei au nga ngi'u au miha." 

28Ta lii ke Yesus, "Do petu ne libhale 
au do napoanne. Jhagge we ri au ne lai 
do napoanne, moko do ta muri mada ke 
au." 

29 Tapulara ne guru aigama do ddhei ta 
pemola-anni. Ta kebhali ke no, "Nadu ke 
ne ddau nga ddau ihi-anga ne?" 

30Ta bhale ke ri Yesus, "Ta era 
ke heddau momone do puru ngati 
Yerusalem la Yerikho. Pa telora rujhara, 
ta kappe ke no ri do mengamo, jhe 
rabe hari-hari ne unu-oha no, dede 
tade melupu le, jhe hane pekebhalle pa 
rujhara ne nga do no'e dhai ae. 

31Ta huru hape ke ta era heddau mone 
tunu-menahu do narru pa rujhara do 
naanne. Ta dhai ta ngadde ri no ne ddau 
do naanne ta pehira-anni ke no ju la 
hebhakka rujhara, jhe kako teru. 

32 Mina harre lema heddau do Lewi do 
narru jhara anne; ta ngadde ri no ne 
ddau do naanne, ta pehedharra-anni ke 
no mita ngadde ri no nga wole. Tapulara, 
no lema, ta pehira-anni ke la hebhakka 
rujhara, jhe kako teru. 

33Ta alla pemina harre, ta era ke 
heddau do Samaria do pa loro jhara 
kako, do lake jhara anne lema. Ta dhai 
ta ngadde ri no ne ddau do naanne, dhai 
ruba dhara ne ade no. 

34Ta kako ke no la peumu-anni nga 
ddau do naanne. Ta la pemoo ke ri no 
ri eiago ne ihi do no'e he ngati ddau do 
naanne, jhe pelobe ri eimanynyi ri no. 
Ta alla pemina harre, ta rapi ke ri no 

hari-hari ne ihi do no'e he, jhe wue ri 
no pa danni keledai no miha, jhe aggo 
la ammu era pengaha, nga wole-ie ne 
pemoke ri no. 

35 Bhale ma jhammi-ae, ta wie ke ri 
no dhue mada doi mela pudi pa muri 
ammu pengaha ne, jhe lii no, 'Pemoke 
no nga wole, jhe kinga era ne kebhue do 
wala-wala ri, do pemahhu tu no, mata 
kinga dhai ya ta bhale hine, do ta ma'i 
ma ri ya.'"" 

36 Pa pedakka lipedhiri do naanne 
pepedakka ri likebhali do mina hedhe, 
"Ngati telora do tallu ddau do na harre, 
do nami ke, pedutu nga lii au do jadhi 
ta ddau nga ddau ihi-anga penaja nga 
ddau do hedui do naanne?" 

37 Ta bhale ke ri guru-aigama do 
naanne, "Ddau do ruba dhara nga ddau 
do naanne." Ta lii ke Yesus pa no, "Nah, 
ki do mina harre ma, kako we au jhe la 
tao ri au mina harre lema!" 

38Ta kako teru ke Yesus nga ana hekola 
No he, jhe dhai ro la hewue rae. Paanne 
do era heddau mobanni, ne ngara no 
Marta, do pehare Yesus la ammu no. 

39 Marta do nga ari ne ngara no Maria. 
Maria dhe do mejaddhi peumu nga 
Yesus, ta dhanno ne liajha-liajha No. 

40Tapulara Marta do dhai kewallu-wala 
ke ta pemoko ne nga-nga. Ta kako ke 
no la nga Yesus, jhe lii, "Muri, ta nga ke 
hakku hane Marta ri Muri, jhe hane ya 
miha pekewallu-wala? Lii ko we pa no ta 
ruba dhara le nga ya!" 

41Ta bhale ke ri Muri, "Marta, Marta! Do 
keba'a-kepapi au, jhe do dho ketanna au 
ne penge nadhe nga nanidhe; 

42 tapulara ne do rihi paralu ne, tituwata 
hahhi we, jhe ri Maria do alla ke pepidhe 
ne do wole ne, do adho ke do ta aggo ri 
ti no." 

1 1 1 Pa dhara helodho ta hebhajha 

ke Yesus pa hahhi era. Ta alla le 
pehebhajha ta lii ke heddau ti telora ana 
hekola No he, "Muri, ajha ko we jhi ne 
lihebhajha, mii do tao ri Yohanes ta ajha 
ne lihebhajha pa ana hekola no he." 

ZMoko ta lii ke Yesus pa ro, "Kinga 
hebhajha mu, lii we mu mina hedhe, 
'Ama, Au ke ne Deo do Kemolo ne. Ki 
ie-mudhe he pa Au he ke ne lua mejura 
nga do pekerihe. 

3Wie we helodho-helodho he nga'a- 
nginu do paralu tu jhi. 

4Pehai-pehuba we ne lubhu harro nga 
menyilu jhi, rowi ri jhi lema do pehuba 
ke ie ta nadu we ne do alla petao hala 
pa jhi. Jhe bhole hani we peila ne lua 
parahajha jhi pa awe peabu jhi nga 
ruluji-ruhakku.'" 

STa lii ke Yesus pa ana hekola he, 
"Kita era he, heddau ti telora mu do 
kako la ammu ihi-anga no pa awe telora 
maddha, jhe la lii, 'Ihi-anga ya-ee, ruba 
ko we ne dhara au, ta pepiĵja ko roti tallu 
nguru bhue he, 

6rowi nee ta itu ta hare ko we ne 
ihi-anga ya do nee pa dhara nga kako 
jhara, jhe do dho bhule ke pa ya ne 
nga-nga tu ta nga'a-ngu nga no!' 

7Kita bhale he ri ihi-anga au do kako 
au la ami ne, mina hedhe ngati dhara 
ammu no, 'Bhole ma pehedue ya! Do 
alla ke ya peheloto kelae, jhe ya nga 
ana-ana ya hee ke do bba'i. Nara dho ke 
ya ta kaddhi jhe la wie au ne nga-nga.'" 

S"Hakku ta mina mii he ke?" ne lii 
Yesus ri, "Ne lii Ya pa au, ta moko he ke! 
Maji lema au ta ihi-anga no, adho ke no 
do ta kaddhi ri jhe la wie au ne nga-nga. 

Tapulara rowi do dho i'a mekae dhara, 
ne ami loro jhara pa no, moko do ta wie 
ma pa au ri no ne nga ne do ta paralu 
au. 

9Hakku ne lii Ya pa mu: Ami we, moko 
do ta wie pa mu; kale we, moko do ta 
nara ma mu; kedakku we kelae, moko 
ne kelae do ta boka tu mu. 

10 Rowi ddau do ami do ta wie; ddau do 
kale do ta nara, nga ddau do kedakku 
kelae, moko kelae do ta boka tu no. 

11 Pa telora mu, era marra ama do wie 
debhoho pa ana no, ki ami nadu'u pa no? 

12 Ki adho ta wie kerakarai, ki ami dallu 
manu pa no? 

13 Maji lema mu ta do rihi apa do mina 
mii lema, do i'a ko ma mu ta wie ne 
lai do woie pa ana-ana mu. Mina mii ri 
ko Ama mu do era pa era do mmau do 
megala ne! Do ta wie ri No ne Henga No 
pa ro do ami he pa No!" 

14 Pa dhara helodho ta hudhi wango ke 
Yesus ngati heddau do bhangnga. Ta 
alla pemahhu-anni ne wango ne, ta jhari 
ke ne ddau do naanne ta pedai lii. Ae ne 
ddau do madalae, 


LUKAS 11.15-19 397 


15tapulara era do lii, "Ne nara ri No ta 
hudhi ne wango he, ri do nara kuaha ti 
Beelzebul kattu ngati wango he." 

16 Era ri ma ne ddau-ddau do wala he 
do ddhei ta hie Yesus, hakku ta ame ke 
Yesus ri ro ta tao hahhi lua madalae ta 
mii hahhi telia ta do tarra No do dakka 
ngati Deo. 

1/Tapulara do toi ri Yesus ne lua 
pedabbho ro. Moko ta lii ke Yesus pa ro, 
"Kinga hewue rai-pereda do menyalla- 
nyalla pa dhara hekejie-hekejie do pee 
nga pemuhu hekejie nga hekejie do ta 
henginga ne janna. Nga hewue dhara 
ammu do petobha-pedharru heddau nga 
heddau ne ddau do pa dhara ammu do 
naanne, do medae ne dhara ammu do 
naanne ta menyalla kebali-bali. 

18 Mina harre lema pa dhara rai-pereda 
wango; kinga hekejie do pehala nga 
hekejie do wala he, rai-pereda do naanne 
do ta janna. Lii mu, ta do hudhi ri Ya ne 
wango he ri kuaha Beelzebul. 

19 Ki do mina harre, nga kuaha nga ri ke 
ne ana hekola mu he, ne hudhi wango 
do na harre? Peteleo ri ana hekola mu 
miha ta do hala mu! 

20Tapulara ne hudhi ri Ya ne wango he 
ri kuaha ngati Deo, jhe ne napoanne ne 
pa petu ne ta peteleo ke ta do, Deo do 
jhari ke ta pereda pa telora mu. 

21 Kinga heddau do rui, do nga rakka do 
dhai nabbu tu ta jage ne ammu no miha, 
moko hari-hari ne unu-oha no bhule dho 
ke ta nga-nga. 

22Tapulara ki dakka heddau do rihi 
rui, la pedhaba jhe pejharre no, moko 
ri ddau do rihi rui do naanne do ta 
rabe ke hari-hari ne rakka do peini-anni 
muri ammu do naanne, moko ta 
pebhage-bhage he ke ne unu-oha no he. 

23Ddau-ddau do adho do anga jhara 
nga Ya, ne pa petu ne do pelawa- 
petaddhu ke nga Ya, jhe ne ddau do dho 
rabhe Ya, ne pa petu ne do peape ne lua 
jhagga Ya ke!" 

24"Kinga alla ke ne wango ne pemahhu- 
anni ti dhara heddau ddau, ta bela ke no 
pekeweru-weru-anni la era do kemangu 
he, tu ta la kale ne era pengaha-ihi, 
tapulara peabu dho no. Rowi do mina 
harre ke, ta lii ke no, 'medae ta bhale ko 
ya la ammu do hane ri ya ne!' 

25 Ta dhai no la ammu do naanne, ta 
ngadde ke ri no ne ammu do naanne do 
mmau nga do kenajjhe ke. 

26 Moko ta kako ke ne wango do naanne 
la aggu ri do pidu wango do wala do dhai 
rihi apa ri ngati no. Ta alla pemina harre 
ta maho ke ro la dhara ddau do naanne, 
jhe pee ro paanne. Pa pedakka ne ddau 
do napoanne jadhi ta ju la'a apa ri ne 
kenyawu ngati do uru jhara ne." 

2/Ta alla Yesus peli mina harre, ta lii 
ke heddau mobanni ti telora ddau lowe 
he, pa Yesus, "Dhai tarra ne mengallu 
nge nga kehaka dhara ne mobanni do 
alle pepemetane nga do pehuhe Au ne!" 

28Tapulara ta bhale ke ri Yesus, "Do rihi 
ri ne mengallu nge nga kehaka dhara ne 
ddau do dhanno ne lipedai Deo, jhe do 
jhagge pedute nga lii do naanne ri no!" 

29 Pa dhara nga pewore ko Yesus ri 
ddau do na harre, ta peterue ke ri Yesus 
ne lipedai No, jhe lii No, "Do dhai tarra 
ke ne apa nga kerewe ne ddau-ddau do 
pa dhara awe nadhe. Ami ro ta tao lua 
madalae, mita nara ro ta parahajha nga 
Ya, tapulara medae dho ta wie pa ro, 
maji lema ta hahhi lua madalae he we, 
titu wata ke lua madalae Nabi Yunus we. 

30 Mina mii Nabi Yunus do jadhi 
dhangnge ta hahhi lua madalae ne 
dhangnge tu ddau-ddau pa dhara rae 
Niniwe, mina harre lema Ana Ddau 
Raiwawa do ta jadhi hahhi lua madalae 
tu ddau-ddau do pa dhara awe nadhe. 

31 Pa awe pedakka rahi raiwawa, 
Banni-ae ngati bi bhollau do ta kaddhi 
penau nga ddau-ddau do pa dhara awe 
nadhe, jhe peanynyi ro. Rowi, tu ta la 
dhanno ne liajha Salomo do mone mmau 
dhara ne, ne Banni-ae do naanne alla ke 
penarru hahhi loro jhara do dhai jjhau. 
Tapulara pa dhe, nee heddau do rihi 
mone-ae ngati Salomo! 

32Pa lodho pedakka rahi raiwawa, 
ana-rai Niniwe do ta kaddhi penau nga 
ddau pa dhara awe nadhe, jhe peanynyi 
ro, rowi ddau pa Niniwe do alla ke 
pejharra ti lubhu harro nga menyilu ri 
ta dhai Yunus ta wie ne lipeliba pa ro. 
Tapulara pa dhe do nee heddau do rihi 
mone-ae ngati Nabi Yunus!" 

33"Bhule dho ddau do pekini lapu jhe 
la pewune ri no, kiadho ta la hegure 
ri guhi. Do ta la pejaddhe ri no pa era 
pejaddhi lapu, mita ie ne ddau do maho 
ne ta heleo ne weo no. 

34Namada do mii lapu he ke tu ngi'u. 
Kinga do mmau ne namada au, hari 
heddau au do weo do kelala ke. Tapulara 
ki do kerabba ne namada au, moko au 
hari heddau jadhi ta do kerabba guru-rai. 

35 Rowi do mina harre ke, meniga we 
pewole-ie, mita ie ne teleo do era pa au 
ne, bhole jadhi ta kerabba. 

36 Kinga teleo ke hari ta heddau, jhe do 
bhule ke au nga do kerabba ne, moko do 
weo do kana ke au hari heddau mii do 
pekelale ri weo lapu he ke." 

37 Ta moko Yesus ne pedai lii, ta perihe 
ke Yesus ri heddau do Farisi ta la nga'a 
la ammu no. Moko ta kako ke Yesus la 
nga'a laanne. 

38Ta madalae ke ne do Farisi ne, ta 
ngadde Yesus ri no do nga'a nga do dho 
lonye ruai uru jhara pedutu nga uku 
aigama. 

39 Rowi do mina harre ke ta lii ke Yesus 
pa no, "Do tarra ma mu do Farisi hedhe 
do tima ta lonye mago nga piri, ngati 
tele ne we, tapulara pa dhara mu miha 
do huke ri lua karri nga lua do woapa ne. 

40Do bhodho mu! Ta do adho ke ta Deo 
ma ne do tao do jhara tele ne, jhe No 
lema ne do tao do jhara dhara ne? 

41 Ne nga ne do era pa dhara mago ne 
nga pa dhara piri mu ne, do na harre 
ke ne jhamma ta wie ri mu pa do kehia 
nga gahara. Rowi ro loro jhara do mina 
poharre ke hari-hari do ta jadhi ta do 
mmau ke tu mu. 

42 Apa nga kerewe tu mu, ddau-ddau 
do Farisi! Rowi ti nahabha-nala'a mu, 
mii rumeda'a, wobhagi nga wokuede nga 
wwau mangngi do wala he ri ko, do wie 
ri mu bhagi henguru pa Deo, tapulara 
pedhuli dho mu nga lua hajha nga ddhei 
nga Deo, jhe ne do pa petu ne, do na 
harre ke, ne do jhamma ta tao ri mu, jhe 
ie ledho ma ta peballu ri mu ne lai-lai do 
wala he. 

43 Apa nga kerewe tu mu, ddau-ddau do 
Farisi! Mu hedhe do ddhei nga era-era 
mejaddhi do woie pa dhara ammu-ammu 
hebhajha, jhe do ddhei ta pelangu ri 
ddau pa paha-paha. 

44Apa nga kerewe ke tu mu! Hala dho 
ke mu mii raidare do hahe ri wowadu, 
do jhalle do kerupe, jhe do dho toi ke ri 
ddau." 

4> Ta lii ke heddau ngati guru aigama 
he pa Yesus, "Ama Guru, ri lipedai do 

napoharre, nnau ta kara ta menihi jhi ke 
ri Ama." 

46 Ta bhale ke Yesus, "Apa nga kerewe 
tu mu lema, guru-guru aigama he! Dhuki 
ri mu ne lai-lai do hedui jhe wie ri mu 
ne rutie-rutatta do mejanni, tapulara 
mu miha wae dho ta ruba dhara maji le 
ta hudi he penaja nga ddau do ddhei ta 
jhagga ne na harre. 

47 Apa nga kerewe ke tu mu! Jhagga mu 
raidare tu nabi-nabi do alla pepemade ri 
ama-appu mu ma miha. 

48 Hakku mu ma miha ne do peketarra, 
ta do mu do hela'u nga ne nga ne do 
alla petao ri ama-appu mu he; rowi do 
pemade ri ro tarra ma ne nabi-nabi do 
na harre, jhe mu dhangnge ma miha ne 
do jhagga ne raidare ro. 

49 Ri do mina harre ke, ane lua mmau 
dhara Deo, 'Do ta pepu ri Ya la nga 
ro, nabi-nabi nga ddau-ddau pepu Ya; 
haghe do ta pemade, jhe haghe ri do ta 
dede ta merahhu ri ro!' 

>0 Ne tao ri Deo ne lai do napoanne, 
mita ie ke ne ddau-ddau pa awe nadhe 
ta wolo, rowi lua pemade do alla petao 
penaja nga nabi-nabi do rai ti awe ta 
peere raiwawa, 

51jhari ti lua pemade Habel pelohe ma 
lua pemade Zakaria, do jadhi pa telora 
dhea era tunu-menahu ne nga Ammu 
Deo. Parahajha we mu: Ddau-ddau do 
pa awe do nadhe, do tatu ke, do ta wolo 
taga tari hari-hari lai do napoharre. 

>2 Apa nga kerewe tu mu guru-guru 
aigama! Kuhi tu ta boka kelae lua mmau 
dhara do takke pa mu, tapulara mu miha 
wae dho ta maho la dhara tu ta la kale 
ne lua mmau dhara do naanne. Mu ri ko 
ma ne do pelabba-anni pa ddau-ddau do 
petadi ta maho la dhara ne!" 

>3 Ta langnga Yesus ngati era do 
naanne, moko ne guru-guru aigama he 
nga do Farisi he ta bubu dhara ke nga 
Yesus do rihi ngati ihi. Ta jhari ke ro ta 
mengade-mengade Yesus mita wae No 
ta pedai riae lai nga ro. 

94Jhe pa dhara awe do naanne lema ta 
mate ke Yesus ri ro nga woie-ie ta kappe 
ne nga ne do hala do pale ri No. 

1 2 1 Tabbha-tabbha ddau ne do pee 

ke nga pewingi we, hakku tade 

era do pejhalli pa danni kabha jhalla. Pa 
dhara nga peworo-woro ne ddau do na 
harre, ta lii ke Yesus pa ana hekola No 
he, "Meniga we mu pewoie-ie nga muu 


LUKAS 12.2-6 405 


do Farisi he, ne pedabbho Ya nga lua 
pekebhalli-anni ro he. 

ZRowi bhule dho lai do pehune-penite 
do dho medae ta ngadde, jhe bhule dho 
lai do wowuni do dho medae ta boka 
peteleo. 

3Do pale ri mu pa awe maddha, do 
ta rangnge pa awe anni lodho; nga lai 
do pekewure ri mu pa wodilu ddau pa 
dhara kopo do henabbhe, do ta lango la 
hebhakka-hebhakka." 

4"Wo ihi anga-ihi anga Ya, henge 
we! Bhole meda'u mu pa ro do wata 
ke do nara ta pemade ngi'u dhe we, 
tapulara adho do nara ta tao do rihi ri ti 
napoanne. 

> Mai ma pejhujhe ri Ya pa mu, pa nadu 
ne do jhamma ne mu ta meda'u. Meda'u 
we mu titu wata pa Deo we! Rowi ki alla 
ke pepemade ri No, do nga kuaha ri ko 
No ta nabha la dhara rao-ai do peloro 
ne! Parahajha we, do titu wata pa No he 
ke ne do jhamma mu ta meda!'u. 

eLammi ngi'u menguu, pewie nga 
kebhue dhue mada doi do rihi wonaiki. 
Maji le ta mina harre bhule dho hengi'u 
he do ballu ri Deo. 

7 Rukattu pa wokolo mu le miha do alla 
ke pekire hari-hari, rowi do mina harre 
ke bhole meda'u; ne kebhue mu do rihi 
ngati menguu do na harre!" 

S"Henge we pewoie-ie: Ddau do 
mengaku pa hedhapa ddau lowe ta do 
no ddau pedute Ya, do ta mengaku lema 
no ri Ana Ddau Raiwawa pa hedhapa 
naju-naju Deo. 

2Tapulara ddau do pehili-anni pa 
hedhapa ddau lowe ta do adho ddau 
pedute Ya, no lema do ta pehile ri Ana 
Ddau Raiwawa pa hedhapa naju-naju 
Deo. 

10 Kinga era ddau do pali ne nga-nga 
do pelawa-petaddhu nga Ana Ddau 
Raiwawa, do nara ke no ta pehuba; 
tapulara kinga kare-menihe Henga Deo, 
nara dho ke no ta pehuba ri. 

11 Kinga nuni-pera'u mu la ammu- 
ammu hebhajha tu ta la pedae ne hala 
pa hedhapa do pereda kiadho do higa, 
bhole kebhaddi ne jhara lua mina mii mu 
ne do jhamma ta pemole ne ngi'u mu, 
kiadho ne nga ne do jhamma ta pale ri 
mu. 

12 Rowi ne nga ne do jhamma ta pale ri 
mu, do ta peke ma pa mu ri Henga Deo 
kinga dhai ne awe ne." 

13 Heddau ti telora ddau lowe he, ta lii 
ke pa Yesus, "Ama Guru, hakko ko we ri 
Ama ta lii pa tuahhu ya wie pa ya haghe 
ngati puhaka ama jhi he." 

14 Ta bhale ke ri Yesus, "Tuahhu, nadu 
ne do alle pedhede Ya ta jadhi pehappo 
kiadho ta mone pebhagi puhaka pa 
telora mu hari do dhue?" 

15Ta alla pemina harre ta lii ke Yesus pa 
hari-hari ddau do era paanne, "Meniga 
we mu, bhole rihi ne lala. Rowi muri 
mada ddau raiwawa, adho do peini-anni 
pa lua kaja kete'e, maji lema ta do 
kenata ke ne unu-oha no." 

16 Moko ta pedhire ke ri Yesus ne 
lipehakku do nadhe, "Ta era ke heddau 
do kaja. No do nga rai nga unu, jhe do 
dhai jadhi ne habha-ne la'a no ngati rai 
no do na harre. 

1/Ta jhari ke ta penge ri no pa dhara 
ade no, 'Bhule dho ne era ri ta takka ne 
ihi-habha ya hedhe. Ne nga ke uku ya 
pa awe nadhe?' 

18Ta alla pemina harre ta penge ke 
ri no pa dhara ade no miha, 'Ngadde 


LUKAS 12.19-22 408 


ke ri ya ne uku; medae ta lii ke ya ta 
bhagi hari-hari ne guda ya do dui hedhe, 
jhe petitu guda do rihi worena ri. Do ta 
takka paanne ke ri ya ne ihi-habha ya 
nga hari-hari bhara do wala he ri. 

19 Ki alla ke pemina harre, do ta lii ke ya 
pa ngi'u ya miha: Do rihi mangngi tarra 
ke au! Hari-hari do ie-do ae do unu-do 
oha ke ri au, jhe adho do ta alla ri, maji 
lema ta ttau-ttau ne tui. Pengaha-ihi we 
au pa awe nadhe! Nga'a-nginu we au e'e 
ne ddhei au, pa dhara muri mada au!' 

20Tapulara ne lii Deo pa no, 'Woo do 
bhodho! Pa rammi do nadhe dhangnge 
do ta made ke au, nadu ke ne do ta 
hammi ne lua kaja nga kete'e do alla 
pepe kupu ri au he tu ngi'u au ne?' 

21 Mina harre ke ne do ta jadhi pa nadu 
we do ddhei ta kaja tu ngi'u no miha, 
tapulara adho do petadi ta kaja pa dhara 
namada Deo." 

22 Moko ta lii ke Yesus pa ana hekola 
No he, "Ri do mina harre ne lii Ya pa mu, 
'Bhole keba'a-kepapi mu jhara lua muri 
mada mu, jhara ne nga we ne do ta na'e 
ri mu, kiadho ne nga we do ta pake ri 
mu.' 


LUKAS 12.23-28 409 


23 Ne muri mada ne do rihi ti bhara nga, 
nga ngi do rihi ti bhara pake. 

24 Heleo miha gaga ri mu! Ngaddi 
dho no ta kujha, jhe ngaddi le dho 
ma ta ghattu, bhule le dho ma no nga 
guda kiadho nga hoka. Tapulara do 
piara-peluja ma ri Deo hari-hari! Do rihi 
ne dhida ne kebhue mu ngati dolila do 
na harre! 

25 Nadu ke ti telora mu do nara ta 
pemedere ne muri mada no ie ta 
heaggha he ri lua keba'a-kepapi no? 

26 Ki lai-lai do mina harre ne worawwu 
he maddha nara dho ma ke ri mu ta 
tao, ta nga ri ko hakku keba'a-kepapi pa 
lai-lai do wala ri? 

27 Heleo miha kelia barri ne muri, ne 
bhunga-bhunga do na harre ngaddi dho 
ta mane-ta menannu. Tapulara Duae 
Salomo miha do mina harre ne worawwu 
kaja nga kete'e, ngaddi dho ta pake 
bhara do mina harre ne worawwu gaa 
nga merake mii wila bhunga do na harre! 

28Jhu'u pa pa dhara padhe do muri 
pa dhara helodho iki he we, jhe do pa 
bhalli-rai ne, do ta tunu ke pekappu- 
ladu-ladu. Tapulara Deo do pemoke no 
ta mina harre ne worawwu gaa nga 

merake. Mina mii ri ko mu ri! Tapulara 
lohe dho mu ne parahajha! 

29 Hakku, bhole keba'a-kepapi nga 
bhingu jhara lua ne nga ne do ta nga'a 
ta nginu ri mu. 

30 [ai-lai do mina harre do hudhe 
kajhe-dhae ri ddau-ddau do dho tade 
Deo we. Jhe ne pa petu ne ri Ama mu do 
toi ke ta do paralu ma tu mu hari-hari ne 
na harre. 

31Tapulara do jhamma ma mu ta 
wohe-la'a-rui, mita ie Deo ta pereda pa 
dhara muri mada mu, moko ne lai-lai do 
wala he do ta wie lema ri Deo tu mu." 

32"Ne ae mu do kappi we, bhole 
meda'u! Rowi Ama mu do nga mengallu 
dhara ne wie pa mu ne lua tarro ie nga 
menyarro mangngi ngati lua Pereda No. 

33 Pewie we ne unu-oha mu, jhe ne 
doi kebhue he, wie we pa do kehia nga 
gahara. Tao we tu ngi'u mu ne wokepaka 
doi do adho do i'a bura wari, unu-oha 
do takke pa era do mmau do megala ne. 
Puhaka do dho i'a ele wari, rowi adho ke 
do dae ri ta la mena'o ri do mena'o nga 
adho ke do dae ri ta la peape ri rurai. 

34Rowi pa mii we ne puhaka mu, do 
paanne lema ke ne ade mu!" 


LUKAS 12.35-39 411 


35"Pemoko-moko-anni we pa dhara 
hari-hari lai. Do jhamma mu ta era nga 
moko loro ne pake ne bhara mu, jhe ne 
lapu mu do pee nga peweo, 

36hela'u mii naannu-naannu do pa 
dhara nga moko ta mate muri ro ta bhale 
ngati lai-ala peloko nga'a. Kinga dhai ne 
muri ro ta bhale, jhe kedakku kelae, do 
nga hengi-nga ke ro ne boka kelae. 

37 Dhai tarra ne mengallu dhara ne 
naannu-naannu do abu pa dhara nga 
mate ne lua dakka muri ro ne. Parahajha 
we mu: ne muri do naanne do ta 
pebharra-anni ke jhe lii pa naannu do na 
harre ta mejaddhi, jhe no miha ne do ta 
pemoko nga'a-nginu tu ro. 

38Dhai tarra ne mangngi ne naannu do 
na harre kinga abu ke ro ri muri ro do 
era pa dhara nga pemoko-anni, ta mate 
no maji lema ne muri ro ne ta dakka pa 
awe telora maddha, kiadho rihi maddha 
ri ko ti naanne! 

39 Henge we ne nadhe! Kita do toi he 
ri muri ammu ne ta wabba henga ne 
medae ta dakka do mena'o, moko do 
ta jaga ke no, mita do dho nara ne do 
mena'o ne ta maho la dhara ammu no. 

40 Rowi do mina harre ke do jhamma ke 
mu ta jaga nga meniga, rowi Ana Ddau 
Raiwawa do ta dakka pa awe do dho e'e 
do dho toi ri mu." 

41 "Muri, mina mii, ne lii ajha do 
napoanne do petuje pa jhi ke ri Muri, we 
pa hari-hari ddau?" ne kebhali Petrus. 

42 Bhale ri Muri, "Nadu ne naannu do 
mappe nga henarru jhe do mmau dhara 
hakku dhede no ta jadhi kattu pa naannu 
do wala he, mita ie ta wie ri no ne 
nga'a-nginu pa awe do alle pepetato ne? 

43 Dhai tarra ne mengallu dhara ne 
naannu do naanne ki bhale ne muri no 
ne, jhe abo no do pa dhara nga pekako 
ne tenge no! 

44 Parahajha we mu: Ri muri do naanne 
do ta jhula ke hari-hari ne unu-oha no 
he tu ta pemoko ri naannu do naanne. 

43Tapulara kinga lii ne naannu do 
naanne pa dhara ade no, 'Do tui ko muri 
ya jhe itu bhale,' jhe dede-merahhu ri 
no hari-hari ne naannu do wala he, jhe 
nga'a-nginu no tade mawo, 

46 moko muri no ne do bhale pa awe do 
dho e'e do dho toi ri no. Moko ne naannu 
do napoanne do ta dede ta merahho tade 
hetenga made nga muri, jhe pehela'u 

ne unu pala no nga ddau-ddau do dho 
meda'u penaja nga Deo. 

47 Naannu do toi ne lua ddhei muri no, 
jhe do dho pemoko-moko-anni nga dho 
tao pedute nga do ddhei muri no ne, do 
ta dede do mejanni no. 

48 Tapulara naannu do dho toi ne lua 
ddhei muri no, jhe do tao ri no hahhi 
lai do jhamma no ta dede, do medae ta 
hema we ne dede no. Rowi ddau do alle 
pewie do ae, do ta dhuke do ae lema 
ngati no. Jhe ngati ddau do alle pejhole 
do ae tu ta pemoke ri no, ngati no lema 
do ta dhuke do ae." 

49"Ne dakka Ya tu ta ma peera ai do 
ta pekappu ne nga-nga pa raiwawa dhe. 
Jhe do tarra ne woie ki do weo ke ne ai 
do naanne! 

>0 Nee ko ne lua hedui-herui do rihi 
ngati ihi do jhamma ta narro ta lake ri 
Ya. Jhe ne ade Ya do pee ko nga penina 
noho nga do dho jadhi dae ne lai do 
naanne. 

>1 We ne penge ri mu ne lua dakka Ya 
ma raiwawa do ta ma wei ne lua pedhuri- 
pemira? Adho, adho lua pedhuri-pemira, 
tapulara lua pelawa-petaddhu. 

92Jhari rai ngati awe nadhe, dhara 
ammu do era do lammi ddau pa dhara 
no, do ta petobha-pedharru, do tallu 
pelawa nga do dhue, kiadho do dhue 
pelawa nga do tallu. 

>3 Ama do ta pelawa nga ana no do 
momone, jhe ana do momone do ta 
pelawa nga ama no. Ina do ta pelawa 
nga ana no do mobanni, jhe ana no do 
mobanni do ta pelawa nga ina no. Ina 
ri momone do ta pehala nga ihi-ammu 
ana no do momone, jhe ihi-ammu ri ana 
momone do ta pehala nga ina matu no." 

24 Mina harre lema ta lii ke Yesus pa 
ddau lowe he, "Ki ngaddi mu merammu 
ta ha'e ti bira waa, lii dhangnge mu, 
'Medae ke ta ajjhi.' Jhe dakka tarra ajjhi. 

>> Kinga toi ke ri mu ta dakka ke ngallu 
ti bira bhollau, ane mu, 'Medae ke ta 
pana.' Jadhi tarra ta pana. 

>6 Mu hedhe ddau do ddhei ta 
pekebhalli-anni! Nara ri mu ta toi ne nga 
ne do ta jadhi jhara dhida nidhe nga 
heleo ihi liru nga do era pa dha'i dhe. Ta 
nga hakku do dho nara ri mu ta kale toi 
ne tada-tada ngati awe do nadhe?" 

>/ "Ta nga mu hakku do dho bhani ta 
happo miha ne nga ne do petu ne? 

S8 Kinga era ddau do la pemaho lii kela 
penaja nga mu pa mone happo hala, ne 
woie-ie ne kale we ri mu ne loro jhara ta 
pemoke ne kewallu do naanne nga pa 
telora loro jhara ko mu. Ki do adho ke 
do mina harre, do ta nuni ke mu ri no la 
hedhapa ddau mone happo hala, jhe ri 
mone happo hala do ta jhula ke mu pa 
polisi, jhe ri polisi ri do ta pemaho ke mu 
la dhara ammu bhaddo. 

99 Parahajha we! Adho ke mu do medae 
ta mahhu-anni dae ngati dhara ammu 
bhaddo ne ki do dho mmau dae ne hala 
mu ne." 

1 2 1 Pa awe naanne ta pedhire ke 

ri ddau pa Yesus, jhara do parri 
ddau do Galilea do alla pepemade 
ri Pilatus, pa dhara nga jhula bhara 
tunu-menahu ro pa Deo. 

2 Mii libhale ngati lipedhiri do naanne ta 
lii ke Yesus, "Taga tari mina harre ke ne 
lua made do Galilea do na harre, hakku 
ne peira ri mu, ta napoanne ke ne tada 
ta do rihi ne lubhu harro nga menyilu ro 
ngati Galilea do wala he? 

3 Adho tu-tu mina harre! Tapulara 
henge we: Ki do dho jharra mu ngati 

lubhu harro nga menyilu, mu hari-hari 
do ta made mii ro lema. 

4Jhe mina mii ri ne jhara do henguru 
do aru ddau do made pa Siloam he, do 
nappi ri ammu jaga do keloli ne? Penge ri 
mu ne lai do naanne ta peteleo ta do rihi 
ke ne lubhu harro nga menyilu ro ngati 
ddau do wala he, do pee pa Yerusalem 
he? 

SAdho tu-tu mina harre! Hewari ri ne 

li Ya pa mu: Ki dho jharra ke mu ngati 
lubhu harro nga menyilu mu, do ta made 
lema mu hela'u mii ro le." 

6Ta alla pemina harre ta pedhire lema 
ke ri Yesus ne lipehakku do nadhe, "Ta 
era ke heddau do nga kepallu hekepue 
pa dhara dhoka ago no. Pa helodho ta 
kako ke no la kale ngeta era nga wue ne 
kepallu do naanne, tapulara bhule le dho 
ie ta hewue he. 

7Hakku ta lii ke no pa mone jaga dhoka 
ne, 'Heleo we, tallu bhue ttau ke ya 
ne dakka ma wue kepallu do nadhe, 
tapulara ngaddi le dho ta peabu nga ya 
ie ta hewue he. Petue no! Wata ke no ta 
pealla wwau bbahha we!' 

ŜTapulara ta bhale ke ri mone jaga 
dhoka ne, 'Hane kowe no pemuri hewue 

ttau ri, muri ee. Do ta ketake ko ri ya 
ne worai pekehero kepue ne jhe tao ri 
wwau bbahha. 

9Jaga nge ta wue no pa ttau hedhapa 
dhe. Tapulara ki dho wue ma no, ta 
petue he ke no, ki lii muri ta petue.'" 

10 Pa dhara helodho, lodho Pengaha-ihi, 
Yesus do era nga ajha ddau pa dhara 
hewue ammu hebhajha. 

11 Paanne do era heddau mobanni do 
henguru aru bhue ttau ke ne paddha, ri 
do era ne wango pa dhara ngi'u no. Do 
buku ke ne mobanni do naanne jhe nara 
tu-tu dho ke no ta titu pemola-anni. 

12 Ta ngadde no ri Yesus, ta lii ke Yesus 
pa no, "Ina, ludu ke au ngati paddha au 
dhe!" 

13 Moko ta takke ke ri Yesus ne ruai No 
pa mobanni do naanne, pa awe naanne 
dhangnge ta mola ke ne titu mobanni do 
naanne, jhe wue-waje Deo. 

14 Ta bhani ke ne kattu ammu hebhajha 
ne, ri peie ddau ri Yesus pa lodho 
Pengaha-ihi, ri do mina harre ta lii ke 
ne kattu ammu hebhajha ne pa ddau 
he, "Do era anna lodho tu ta jhagga; 
dakka we pa lodho-lodho do na harre 

ta ma peie ddau too, bhole pa lodho 
Pengaha-ihi mina hedhe!" 

15Ta bhale ke ri Muri, "Mu hedhe do 
pote do appi! Pa lodho Pengaha-ihi, 
hari-hari ddau do la golo ne hapi ro 
kiadho ne keledai ro ngati dhara bhaddo, 
jhe lari ri ro la penginu ei. 

16 Nah, pa dhe nee heddau mobanni 
kolo loro Abraham, do henguru aru 
bhue ttau ke ne tui ne akke ri wango. 
Ta do dho ie ke no ta gole le pa lodho 
Pengaha-ihi?" 

17 Ne lii bhale Yesus do naanne, do dhai 
pemekae ne dhara ihi-muhu ihi-lawa No 
he; tapulara hari-hari ddau do haghe he 
do mengallu dhara ne heleo hari-hari lua 
madalae do tao ri Yesus he. 

18 Ta kebhali ke Yesus, "Kinga dhai ke 
Deo ta pereda, mina mii ke ne lua ne? 
Do nara ta pehakko nga nenga ke ri Ya? 

19 Ne lua ne mii lipehakku do nadhe ke. 
Helamuhi wosawi ta aggo ke ri heddau 
la halle la dhara dhoka no. Ta muri ke 
ne namuhi wowowagga do naanne, jhe 
jadhi ta hekepue ajhu do mone-ae, ri do 
mina harre ke ta dakka ke dolila la tao 
nyabbhu pa kelai-kejanga no." 

20Ta ri ke Yesus, "Kinga dhai ke Deo 
ta pereda, nga ne nga ke ne nara ta 
pehakko ri Ya ne jhara lua no? 

21 Ne lua no mii muu do aggo ri heddau 
mobanni, jhe la pehiwo nga appa 
nguru lite kebatte, tade jadhi ta hewuu 
hari-hari." 

22Pa loro jhara ta ju la Yerusalem 
ta narru ke Yesus jhara rae-rae nga 
kejobho, jhe ajha ddau ri No. 

23 Moko ta era ke heddau do kebhali pa 
No, "Ama, do hudi ke ne ddau do ta nara 
ne lua helama tona ie ne?" Ta bhale ke ri 
Yesus, 

24"La'a rui we au ta maho jhara ubha 
kelae do kobho ne. Rowi henge we 
pewole ri mu! Do ae ne ddau do ddhei ta 
maho, tapulara nara dho ro. 

25 Pa awe kaddhi muri ammu jhe la 
henabbhe ne ubha kelae ne, do ta titu 
ke mu pa tele, jhe kedakku marri jhe lii 
mu, 'Muri, boka ko we kelae tu jhi!' Do 
ta bhale ri muri ammu ne, 'Adho mu do 
tada ri ya ta ti mii!' 

26 Do ta bhale ri mu, 'Do alla ke jhi 
penga'a-penginu hela'u-la'u nga muri 
ma, jhe ri muri do alla ke peajha jhi pa 
rujhara-rujhara pa dhara rae jhi!' 

2/Tapulara do ta lii wari ne muri-ammu 
do naanne, 'Tada dho ri ya ta ngati mii. 
Langnga mu ti dhe, mu hedhe do tao 
apa nga kerewe!' 

28 Kinga dhai ta ngaddi ri mu, Abraham, 
Ishak, Yakub nga hari-hari nabi do era 
pa dhara lua mengallu nge nga kehaka 
dhara pa dhara Raiwawa Deo do Wowiu 
ne, do ta tangi penina noho-perajja jaru, 
rowi mu miha do ta hudhi ta keluru la 
tele! 

29 Ddau-ddau do ta dakka ngati bira 
dimu nga bira waa, ngati bira bhodhae 
nga bollau, jhe do ta mengallu nge nga 
kehaka dhara pa dhara Raiwawa Deo do 
Wowlu ne. 

30Tarra-tarra, ddau-ddau do pedakka- 
rahi do ta jadhi ta do petari-rai, jhe ddau 
do petari do ta jadhi ta do pedakka-rahi." 

31 Pa dhara awe naanne lema, ta era 
ke do parri ddau do Farisi do dakka la 
nga Yesus, jhe lii, "Bhole pee pa dhe! 
Langnga Au ngati dhe, rowi nee do ddhei 
ta pemade Au ri Herodes." 

32Ta bhale ke ri Yesus, "Kako la peke pa 
ddau do dho bhule nga guna do naanne, 
'Lodho dhe nga bhalli-rai do ta hudhi 
wango nga do ta peie ddau do paddha 

ko Ya, tapulara nalli do ta pemoke ke ri 
Ya ne lua jhagga Ya.' 

33 Maji lema ta mina harre do jhamma 
ta tapetue ma ri Ya ne loro jhara kako 
Ya pa lodho dhe, bhalli-rai nga nalli, rowi 
wole dho heddau nabi ta pemade pa tele 
Yerusalem. 

34Yerusalem, Yerusalem! Ne nabi-nabi 
he alla ke pepemade ri au! Ddau-ddau 
pepu-peju Deo, alla ke ri au petuku ri 
wowadu tade made! Jhajhi wari ke Ya 
ne ddhei ta wore ta ngape hari-hari ne 
ddau do pee pa dhara au, mii hengi'u 
renamanu he ne ddhei ta herugu ne 
ana-ana no pa dhara rualla no, tapulara 
wae dho au! 

33Ri do mina purre adho ke Deo do 
penau-pelere nga mu. Do jhamma ke 
ta toi ri au, jhari ngati awe nadhe, do 
medae ke ta do dho ngadde Ya ri au, ri 
tade dhai hape la pali ri au, 'Medi melatu 
tu No do dakka pa dhara ngara Muri.'" 
14 1 Pa dhara helodho, lodho 

Pengaha-ihi, ta kako ke Yesus 
la nga'a la ammu heddau mone kettau 
do Farisi. Paanne do pee nga heleo 
pewole-ie ke Yesus ri ddau he. 

ZMoko ta dakka ke la nga Yesus, 
heddau do paddha bhai, do bhai ke ruai 
nga rubhebho no he. 

3Moko ta kebhali ke Yesus pa guru-guru 
aigama he nga pa do Farisi he, "Pedutu 
nga uku aigama di, ie marra di ta 
peie ddau do paddha kinga pa lodho 
Pengaha-ihi we adho?" 

“Ta pehangngo-anni we ne guru-guru 
aigama he nga do Farisi he. Hakku ta 
pedoe ke ri Yesus ne ddau do paddha 
bhai ne, ta peie ke no ri Yesus, ta alla 
pemina harre ta lii ke Yesus pa ddau do 
naanne ta bhale. 

Ta moko mina harre ta lii ke Yesus 
pa ddau he, "Kita era he pa telora mu 
do nga na heddau naiki kiadho do nga 
hapi hengi'u do bunu la dhara eiholo pa 
lodho Pengaha-ihi, ta do adho ke mu do 
ta marri-ai-ai ne la nune ta pemahho la 
tele ne naiki kiadho ne hapi ne pa lodho 
do napoanne dhangnge ma?" 

$Tapulara bhule dho ie ta heddau he 
do bhale ne likebhali Yesus jhara lai do 
naanne. 

7Ta ngaddi ke ri Yesus, do era ne 
tamu-tamu do pili era do rihi woie. Rowi 

do mina harre ta wie ke ri Yesus ne liajha 
do nadhe pa ro hari-hari. 

8 "Kinga pedoa mu ri ddau la lai ala 
peloko nga'a, bhole kako mu la mejaddhi 
la kedera do pemoko tu ddau do takka 
pekerihi. Rowi ngeta do era ne ddau do 
rihi ri ti mu do pedoa le la lai ala do 
napoanne, 

? mita do dho dhai ne muri ammu do 
pedoa mu hari do dhue, nga mejanni 
ade ne dakka la lii pa mu, 'Ami pehuba, 
ne era do nadhe do alle ke pepemoke 
tatu tamu do nanidhe.' Moko nga tobo ri 
lua mekae dhara ta kaddhi ke mu nga 
hewiki, jhe kako la mejaddhi la era do 
lohe hape la kejhunga tu-tu ri. 

10Rowi do mina harre ke, ki pedoa mu 
ri ddau, pili we era do hape la kejhunga, 
mita dakka ne muri ammu ne, jhe la lii 
pa mu, 'Ihi-anga, mai la mejaddhi la era 
do rihi woie.' Rowi ri loro jhara do mina 
harre ke, ne pekerihe mu pa hedhapa 
hari-hari tamu do wala he. 

11 Rowi nadu do ddhei ta dhida-anni 
do ta pewawe, tapulara nadu do 
pewawa-anni do ta pedhede." 

12 Moko ta lii ke Yesus pa muri ammu 
ne, "Kinga pedoa au ddau ta ma lai 

ala tao nga'a, pa anni lodho kiadho pa 
anni maddha ko, bhole pedoa ihi-anga, 
kiadho tuahhu, kiadho a'a-ari, kiadho 
lema do rae do kowa do kaja. Rowi do ta 
pedoa au ri ro, rowi do mina harre ke do 
ta hamme bhale wari ri au ngati lai do 
tao ri au ne. 

13 Hakku, ki tao au lai tao nga'a, pedoa 
we ri au ne ddau do kehia nga gahara, 
do kai, do made heatta, nga do bhaddu. 

14 Ti lai do naanne do ta hamme ke ri au 
ne lua tarro ie nga menyarro mangngi, 
rowi do dho nara ke ta pebhale ne lua 
tao ie au ri ddau-ddau do na harre. Ne 
lua tao ie au ne do ta bhale ri Deo pa 
awe pekaddhi bhale wari ngati dhara 
made mada ne ddau-ddau do alla au 
petao ie he pa ro." 

15 Pa awe naanne ta lii ke heddau ti 
telora do nga'a hela'u-la'u he paanne 
do dhanno ne lipedai Yesus ne, ane no, 
"Dhai mangngi tarra ne ddau do ta nga'a 
hela'u-la'u nga Deo, kinga dhai No ta 
dakka mii Duae hine!" 

16 Tapulara ta lii ke Yesus pa ddau 
do naanne, "Pa dhara hewari ta era 
ke heddau do tao lai ala tao nga'a do 
worena, jhe do ae ne ddau do pedoa. 

17 Ta dhai ta jhari ne lai tao do naanne, 
ta lii ke ne ddau do naanne pa naannu 
no ta kako la nga ddau pedoa he, jhe la 
lii, Mai we, rowi do moko ke hari-hari!' 

18 Tapulara hari-hari ro, heddau-heddau 
ta ami huba ke ta do dho nara ro ta kako 
la lai tao do naanne. Do petari ne, lii 
mina hedhe paannu do naanne, 'Ta alla 
pewalli worai ko we ya, hakku do nee 
ta heleo ko ri ya ne worai do naanne. 
Pehuba ko we ya, nara dho ke ya ta 
kako.' 

19Ane do wala he ri, 'Ta itu ta alla ko 
we ya pewalli lammi mawo hapi, jhe 
ddhei ta la hakku ko ri ya ne hapi do na 
harre. Pehuba ko we ya, nara dho ke ya 
ta kako.' 

20Ane do wala he ri, 'Ta itu ta alla ko 
we ya pepeloko-nga'a, rowi do mina 
harre nara dho ke ya ta kako.' 

21Ta bhale ke ne naannu do naanne 
la pika pa muri no ne. Dhai bubu dhara 
ke ne muri do naanne, ta lii ke no 
pa naannu no ne, 'Kako we mu nga 
henginga la rujhara-ae poro mata, nga 
la rujhara pehapo pa dhara rae. Aggu 
we ri au madhe, ddau do kehia nga do 

gahara, ddau do kai, do bhaddu, do 
made heatta.' 

22Ta alla pemina harre ta lii ke ne 
naannu do naanne, 'Muri, alle ke ri ya 
pejhagge ne lipereda muri ne, tapulara 
ae ko ne era do dho mejaddhi dae ri 
ddau.' 

23 Moko ta lii ne muri do naanne, 'Kako 
we la rujhara-ae poro mata do pa tele ti 
dhara rae dhe, jhe pehahhi we ri au ne 
ddau do dakka he, mita ie ne ammu ya 
dhe ta tobo huke-huke. 

24 Henge we! Bhule dho heddau he 
ngati tamu-tamu do alla pepedoa he do 
ta nga'a ta nginu ne nga'a-nginu do pa 
dhara lai tao ya do nadhe!'" 

25 Do dhai ae ne ddau do penau nga 
Yesus. Ta kebhibha ke Yesus jhe lii pa 
ro, 

2986"Kinga dakka ddau ma nga Ya, 
tapulara ki do rihi ne ddhei no ina no, 
ama no, ihi-ammu no, ana-oha no, 
tuahhu-tuahhu no, rihi ri ti naanne nga 
ngi'u no miha, jhamma dho no ta jadhi 
ddau pedute Ya. 

27 Ddau do dho wae ta hape ne ajhu 
ketoe no, jhe pedute Ya, nara dho no ta 
jadhi ddau pedute Ya. 

28Ki heddau ti telora mu do ddhei ta 
petitu hewue ammu jaga, do bhara tatu 
ko no ta mejaddhi uru jhara ko, ta pekire 
ko henga ne ae doi do ta pake ri no, do 
waji marra ke ne doi no tu ta pemoke ne 
ammu jaga do naanne we adho dae. 

29 Rowi kinga teleo ke ta do dho nara 
ke ta pemoke ri no ne ammu jaga do 
naanne, jhe alla ke ri no pepemoke ne 
era ne, do ta mare ta dhole ke no ri ddau 
he. 

30Do ta lii ke ne ddau he pa no, 'Heleo 
ko ne jhagga ddau do nadhe, pe'e dhoke 
ta jhu la dhaka-la dhukul!' 

31 Kinga heddau duae do nga 
horodhadhu do henguru tabbha ddau 
ne ae, jhe do ddhei ta la taki mu nga 
duae do nga horodhadhu do dhue nguru 
tabbha ddau, do bhara tatu ke ne duae 
do naanne ta mejaddhi uru jhara ko no 
ta peohe, makka marra no ta pelawa 
nga ihi-muhu ihi-lawa no do naanne. 

32 Kinga toi ke ri no ta do dho makka ke 
no, do tatu ke no, rai ti jjhau ko ne ihi 
muhu no ne, do ta pepu ddau ke no ta la 
ami ta peie." 

33Pa pedakka ta lii ke Yesus, "Mina 
harre lema nga mu. Bhule dho heddau 

he ngati mu do nara ta jadhi ddau pedute 
Ya, ki dho hani ri no ne unu-oha no he." 

34"Ki mengahhi do woie, tapulara kinga 
melai, do nara ri ko no ta pemedaddhe 
bhale wari? 

35 Bhule dho ke no nga guna nga-nga 
ri, ie ta tu lada-maa-ko'o ie lema ta jadhi 
ta wwau-bbahha. Hakku ta hore he ke 
no. Ki do nga wodilu, do jhamma ke ta 
dhanno!" 

1 5 1 Pa dhara helodho, do ae ne 

mone dhuki bhea nga ddau-ddau 
do ege ta ddau-ddau do apa he ri ddau 
lowe, do dakka la dhanno ne liajha 
Yesus. 

2 Ne do Farisi he nga guru-guru aigama 
he, ta jhari ke ta pegu. Ne ane ro, "Bueh, 
ddau nadhe hammi ne ddau-ddau do 
apa jhe rihi-rihi ri ko nga'a hela'u-la'u 
nga ro!" 

3Ri do mina harre ke ta pedhire ke ri 
Yesus ne lipehakku do nadhe, 

4"Kita era he, heddau ti telora mu do 
nga ki'i jhawa hengahu ngi'u, jhe ele 
hengi'u -- ne nga ke ne do ta tao ri no? 
Raehere dho ke ta do dho medae ta hani 
ri no ne heo nguru heo ngi'u he pa dhara 

padha, jhe kako la kale ri no ne do ele 
ne tade ngadde. 

> Jhe kinga ngadde ke ri no, do dhai 
mengallu dhara ke no, tade hape ri no 
ki'i jhawa no ne pa kolo-gunu no, 

6jhe aggo bhale ri no. Ta alla pemina 
harre ta pedoa ke ri no ne ihi anga-ihi 
anga no nga do rae do kowa no he, jhe 
lii no, 'Mai we di ma mengallu nge nga 
kehaka dhara, rowi ne ki'i jhawa ya do 
ele ne, nee ke do ngadde bhale wari!' 

7 Nah, mina harre lema ke pa era do 
mmau do megala, do ta era ne mengallu 
nge nga kehaka dhara do dhai tarra, ki 
era heddau do jharra ngati dhara lubhu 
harro nga menyilu, ti do heo nguru heo 
ddau do woie nga do dho tenge ke ta 
jharra ri." 

S"Kiadho, kita era he heddau mobanni 
do nga doi mela pudi henguru mada, 
jhe ele hewue -- ne nga ne do ta tao 
ri no? Do medae ta pekini lapu no jhe 
penyaro ne ammu no nga kale ri no pa 
hebhakka-bhakka tade ngadde wari ri no 
ne doi no do naanne. 

?Ki ngadde ke ri no ne doi no do 
naanne, do ta pedoa ke ri no ne ihi 
anga-ihi anga no nga do rae do kowa 

no, jhe lii no, 'Do tarra-tarra ke ya ne 
mengallu dhara rowi do ngadde bhale 
wari ke ne doi ya do ele ne. Mai we di 
ma mengallu nge nga kehaka dharal!' 

10 Do mina harre lema ke naju Deo he 
ne mengallu nge nga kehaka dhara kinga 
era ke heddau do tao apa nga kerewe do 
jharra ngati lubhu harro nga menyilu no. 
Parahajha we!" 

11 Ta lii ri ke Yesus, "Ta era ke heddau 
ama do nga ana momonĉe do dhue ddau. 
12Ta lii ke ne ana do mone-ari ne pa 
ama ne, 'Ama, wie we pa ya ne unu pala 

ya ne ngati puhaka ama he.' Moko ta 
pebhagi ke ri ama ne pa ro hari do dhue. 

13 Ta ludu le parri lodho, ta pewie ke ri 
ana do mone-ari ne, ne do unu pala no 
he, jhe pekaddhi no la ihi rai do jjhau. Pa 
ni ta leo-laja ke ri no ne doi no he nga 
muri mada do keruka-kerakki. 

14 Ta alla le hari-hari ne doi no he, 
ta jadhi ke lua menganga do dhai 
ladhara-wata menganga, ta jhari le ke 
no ta hedui ri kehia. 

15 Moko ta kako ke no la jhagga pa 
heddau ana-rai pa rai do naanne, jhe lii 
pa no ta la padha ta la bhata wawi. 

16 Do dhai menganga tarra ke no hakku 
ta ddhei ke no ta nga'a ne nga'a unu 
wawi he. Maji lema no ta do mina harre 
ke ne worawwu menganga, bhule dho 
heddau he do wie nga'a pa no. 

17 Pedakka rahi ta toi ke ri no ne ngi'u 
no, jhe lii no, 'Ddau-ddau jhagga pa 
ammu ama do dhai re'a nga lale ne 
nga'a-nginu ro, tapulara ya pa dhe, miga 
ke ta made ri menganga dhallu! 

18 Rihi ie ya ta pekaddhi ngati dhe, jhe 
bhale la nga ama ya, jhe do ta lii ya pa 
no: Ama, alla ke ya petao lubhu harro 
nga menyilu penaja nga Deo, mina harre 
lema penaja nga ama. 

19 Jhamma dho ke ya ta pedoe ta ana ri 
ama ri. Ege we ta heddau ddau jhagga 
oha ama he we.' 

20 Moko ta pekaddhi ke no bhale la nga 
ama no. Rai ngati jjhau ko no, ngadde 
dhangnge ke no ri ama no. Nga mina 
harre ne worawwu ruba dhara, ta perai 
ke ne ama no ne la peabu nga no, jhe 
ngape jhe hengaddho no. 

21Ta lii ke no pa ama no, 'Ama, alla ke 
ya petao lubhu harro nga menyilu penaja 
nga Deo nga penaja nga ama. Jhamma 
dho ke ta pale ri ta ana ri ama. 

22Tapulara ri ama no ta pedoa ke ne 
naannu no he jhe lii pa ro, 'Henginga ne 
la aggu bhara do wole, jhe pepake pa 
no. Pepake ne teru'u pa kolo-ku'u no, 
jhe pepake ne helapa pa kabha jhalla no. 

23 Ki alla pemina poharre kako la aggu 
ana hapi do kebhabbhu jhe kehabbhe. 
Do ta nga'a ta nginu di, ta mengallu nge 
nga kehaka dhara. 

24 Rowi ne ana ya dhe mii do alla ke no 
pemade jhe pa awe nadhe, ne ke no do 
muri bhale wari; do alla ke no peele, pa 
awe na dhe ne ke no do ngadde bhale 
wari.' Moko ta jhari ke ro ta elo ta bhaba. 

25 Pa awe do naanne ne ana do mone 
a'a ne do era pa maa. Ta dhai no ta 
bhale, ta umu no nga ammu ne, ta 
rangngi ke ri no ne lii elo nga bhaba. 

26 Ta pedoe ke ri no heddau ngati 
naannu no he, jhe kebhali, 'Era ne nga 
ne pa ammu dhe?' 

2/Ta bhale ke ri naannu ne, 'Ari muri 
ne, nee ke do bhale! Jhe ama ri muri 
he, alla ke pelii ta para na hapi do 
kebhabbhu, rowi do ngadde bhale wari 
ke ri no ne ana no ne nga helama tona 
iel' 

28Dhai bubu dhara ne ana mone a'a ne, 
hakku wae dho ke no ta maho la ammu 
ri. Moko ta mahhu-anni ke ama no jhe la 
ube no ta maho. 

29 Tapulara ta lii ke no pa ama no, 
"Ttau-ttau ke ya ne jhagga bhagi dhue 
made nga muri tu ama. Ngaddi dho ya 
ta pelawa nga lii ama. Ne nga do wie ri 
ama pa ya? Ie ta hengi'u naki'i he ngaddi 
le dho ta wie ri ama tu ya ta mengallu 
dhara nga ana ihi-anga ya! 

30Ana ama, do alla ke peleo-laja ne doi 
no nga mobanni do apa nga kerewe he, 
mina harre no ne bhale, para dhangnge 
ama na hapi do kebhabbhu tu no!' 

31Ta bhale ke ri ama no, 'Woo ana 
ya, au do era loro ma pa dhe nga ya. 
Hari-hari ne unu-oha ya he, do na harre 
do unu-oha au ma. 

32Tapulara do jhamma ke di ta 
mengallu nge nga kehaka dhara, rowi 
ne ari au ne, mii do alla ke no pemade, 
tapulara pa awe nadhe, nee ke no do 
muri bhale wari; do alla ke no peele, 
tapulara pa dhara awe nadhe, nee ke no 
do ngadde bhale wari.'" 

1 6 1 Ta lii ke Yesus pa ana hekola 

No he, "Ta era ke heddau mone 

kaja. Do nga mone takka doi do pemoko 
hari-hari ne unu-oha no. Moko ta era ke 
ne lipika ddau pa mone kaja ne, ta do 
ne mone takka doi no ne do ddhei ta 
leo-lajĵa ne doi no he. 

ZRi do mina harre ke, ta pedoe ke ri 
no ne mone takka doi ne jhe lii, 'Ne nga 
ke ne do rangngi ri ya jhara wui-ai au? 
Pa awe nadhe dhangnge jhole pa ya, 
hari-hari do mina mii ne lua pemane ri 
au pa dhara pemoko ne unu-oha ya he. 
Ie dho ke au ta jadhi mone takka doi ya 
ri.' 
3Moko ta penge ke ri mone takka doi 
ne, 'Ne nga ke ne do jhamma ta tao 
ri ya pa dhara awe nadhe? Nee ke ya 
ta mahho ri muri ya. Ta la para maa, 
rui dho ya; jadhi ta mone ami-ami, ta 
mekae dhara ya. 

ANgadde ke ri ya ne penge; kinga dhai 
ke ya ta alla pemahho, do jhamma ke ya 
ta era nga ihi-anga do ddhei ta hamme 
ya pa ammu ro!' 

SHakku ta pedoe ke ri no, nadu we do 
lakka ri kallu ri muri no ne. Pa do petari 
ne, ta lii ke no, 'Henga ne ae kallu au pa 
muri ya?' 

6Ta bhale ke ri ddau do naanne, 
'Hengahu guhi eimanynyi zaitun.' Ta lii 
ke ne mone takka doi ne, 'Oni ne huri 
kallu au ne. Mejaddhi au marri-ai jhe 
bhuke: lammi nguru.' 

7 Ta alla pemina harre, ta lii ri ke no pa 
do kedhue ne, 'Nga tuahhu, henga ne 
kallu au?' Ta bhale ke ri ddau do naanne, 
'Hetabbha karo gandum..' Ta lii ke ne 
mone takka doi ne pa no, 'Oni ne huri 
kallu au ne. Bhuke: ta aru ngahu we. 

8 Moko ta puji ke ne mone takka doi 
do kewarru do naanne ri muri no ne, 
rowi do i'a no ne kale penge pa awe do 
kedhaddu ne; rowi ddau-ddau raiwawa 
do rihi mmau dhara ne pemane lua 
jhagga ro ngati ddau-ddau do muri mada 
pa dhara teleo." 

9Moko ta lii ri ke Yesus, mina hedhe, 
"Dhanno we ri mu! Pake we ri mu ne lua 
kaja raiwawa dhe tu ta nara ihi-anga, 
mita ie ki dhai ne lua kaja raiwawa dhe 
ta do dho bhule ke nga kebhue ri, do ta 
hamme ke mu pa era do peloro ne. 

10Nadu do henarru pa lai-lai do naiki, 
moko pa lai-lai do mone-ae do nara ke 
tatao rino. Tapulara nadu do dho henarru 

pa lai-lai do naiki, moko henarru ledho 
ma no pa lai-lai do mone-ae. 

11 Hakku, kinga jhara lua kaja raiwawa 
dhe, do dho nara ke mu ta parahajha ri 
ddau, nadu ri ke do medae ta wie ne lua 
parahajha ri pa mu jhara lua kaja nga 
kete'e do pedu nga Deo? 

12Jhe kinga jhara lua bhara do unu 
ri ddau do wala, do teleo ta do dho 
parahajha ke ddau pa mu, nadu ri ke ne 
ddhei ta wie pa mu ne nga ne do jadhi 
ta unu mu miha? 

13 Bhule dho heddau he do nara ta 
jhagga tu do dhue ddau muri; rowi do 
ta rihi ddhei no nga heddau ngati do 
heddau ne, kiadho do ta rihi pedhanno 
no nga heddau ngati do heddau ne. 
Mina harre lema mu. Nara dho mu ta 
jhagga tu Deo nga tu unu-oha raiwawa 
do nadhe." 

14 Hari-hari ne nga ne do pali ri Yesus 
he do dhanno ri do Farisi he. Moko ta 
mare ta dhole ke Yesus ri ro, rowi ro do 
rihi ddhei nga doi. 

15Tapulara ta lii ke Yesus pa ro, "Mu ke 
hedhe ne ddau do kita heleo pa hedhapa 
ddau do wala do dhai mola, tapulara ri 
Deo do toi ne ihi ade mu hedhe. Rowi 

ne nga ne do ege ta do dhida ri ddau 
raiwawa, do wawa ne he heleo ri Deo. 

16 | ipereda do wie ri Musa ne nga liajha 
nabi-nabi, do pee ko hape ma awe 
Yohanes Mone Pejhiu. Rai ti dhara awe 
naanne Li Hagha Dhara jhara mina mii 
Deo ne pereda mii Duae do pee ke nga 
pepeke loro. Jhe ddau do ta pehahhe 
ke ne ngi'u no tu ta jadhi ai-alla ngati 
annu-niki Deo. 

1/Tapulara do rihi ne memudhe tu liru 
nga raiwawa ta ele, ngati ele helete he 
ngati dhara lipereda Deo. 

18 Nadu do pehagghi nga ihi-ammu 
no, jhe banga-ammu ri nga mobanni 
do wala, do kenyo-langa-huka ke ne 
ddau do napoanne. Jhe ne ddau do 
banga-ammu nga mobanni do alla 
pepehagghi do naanne, do tao lua 
kenyo-langa-huka lema ke." 

19"Ta era ke heddau do kaja. Ne bhara 
pake no do dhida kebue we, nga ne muri 
mada no pa dhara lua kereja-kenata ti 
helodho la helodho. 

20Pa hedhapa ubha kelae ammu no, 
do pejaddhe ri ddau, heddau do kehia 
nga gahara, ne ngara no Lazarus. Hari 

heddau ne ngi'u no do kerape-ree ri 
kemmau. 

21 Ddhei ke no ta nga'a ne tebui-tebui 
do bunu ngati meja mone kaja ne. 
Tapulara ngaka ri ko ne dakka la jhore 
ne kemmau no he. 

22 Moko ta made ke ne do kehia do 
naanne jhe aggo ri naju Deo la era do 
rihi ie pa keraha Abraham pa era do 
mmau do megala. Ta made leke ne 
mone kaja ne jhe pedane. 

23Pa era maga do made do dhai tarra 
ne hedui ne mone kaja ne. Pa awe 
naanne ta tengara ke la dhida ne mone 
kaja ne, ta ngadde ke ri no Abraham pa 
era do jjhau, jhe Lazarus pa keraha no. 

24Ta peka ke no, 'Woo Abraham, ama 
ya! Ruba ko we ne dhara au nga ya. 
Pepue ko we Lazarus la pehabbho ne 
kolo-ku'u no pa eiloko, jhe ma pebobhe 
ko we ne koko ya. Nee ke ya do dhai 
tarra ne hedui pa dhara rao ai do nadhe!' 

25 Tapulara ta bhale ke ri Abraham, 
'Henge we ri au ana yaee. Henga ne 
merai muri mada au, alle ke ri au 
pehamme hari-hari ne do wole; bhale ri 
Lazarus do hamme ne do apa-apa he we. 
Pa awe nadhe nee ke no do mengallu 


LUKAS 16.26-31 439 


dhara pa dhe, jhe au ri do dhue hape ne 
hedui-herui. 

26 Rihi ri ti naanne pa telora au nga jhi, 
do alle ke petao ne tabbi do dhai balla, 
mita ie ddau ngati dhe, mina harre lema 
ngati anne nara dho ke ta peoli.' 

27 Ta lii ri ke ne do kaja ne, 'Ki do mina 
harre ma ama yaee, ta menangnge tu-tu 
ke ri ya pa ama, mita ie ko Lazarus ta 
pepue ri ama la ammu ama ya. 

28Hhai ko do lammi ddau ne tuahhu ya 
pa ni. Lii we pa Lazarus ta la pekebhaddi 
ko ro, mita ie ro ta bhole tade dhai ri ta 
bunu ma era rae ra'e-jaru do nadhe.' 

29 Bhale ri Abraham, 'Hhai ma pa ro 
buku-buku Musa nga buku nabi-nabi. 
Hani we ro pepedutu ne nga ne do hure 
do bhuke pa dhara buku-buku do na 
harre!' 

30 Tapulara ta bhale ke ri do kaja ne, 
'Waji dho ri na harre we, ama yaee 
Abraham. Tapulara kinga era do made 
do muri bhale wari jhe dakka langa ro, 
do ta jharra ke ro ngati lubhu harro nga 
menyilu ro!' 

31Tapulara ta lii ke Abraham, 'Ki dho 
pedhuli ke ro nga lipedara Musa nga 
nabi-nabi, do bhara tatu lema ke ta do 

dho parahajha ro, maji lema ta kaddhi 
bhale wari ne do made.'" 
1 Ta lii ke Yesus pa ana hekola No 

1 7 he, "Lai-lai do pekedune ddau la 
dhara lubhu harro nga menyilu do tatu 
ke ta do medae ta era. Tapulara apa nga 
kerewe tu ddau do tao lai do naanne! 
ZDo rihi ne woie kita akke ri wowadu 
geho pa lakoko no, jhe nynyake la dhara 
dahi, ngati taga no do nara ta pekedune 
heddau ti telora naiki do na hedhe tu ta 
tao lubhu harro nga menyilu. 

3Rowi do mina harre ke, meniga we 
pewoie-ie! Kinga tao tuahhu lubhu harro 
nga menyilu, peware we ne kattu no. 
Kinga menyaha no, pehuba we no. 
4Kinga tao no lubhu harro nga menyilu 
penaja nga au pidu wari pa dhara 
helodho, jhe hadhi tao no dakka la nga 
au, jhe la lii, 'AmMi ta pehuba ya', pehuba 
we no ri au." 

STa lii ke ne rasul he pa Yesus, "Muri, 
perui we ne lua manno nga kaho jhi." 
6Ta bhale ke ri Yesus, "Kinga era mu 
nga lua manno nga kaho mii worena 
namuhi wohajho he, do nara ke mu 
ta lii mina hedhe pa kepue ajhu do 
nadhe, 'Bhita-anni we au ngati dhe jhe 


LUKAS 17.7-12 441 


la halla-anni we au la dhara dahi', do 
tatu ke ta pedute ne lipereda au ri kepue 
ajhu do naanne." 

7"Kinga era he ngati mu do nga naannu 
do jhagga pa maa, kiadho do nga bhata 
ki'i. Kinga dhai ne naannu do naanne ne 
bhale la ammu, do ta lii mina hedhe ke 
no pa naannu no ne, 'Marri-ai, mai ma 
nga'a'? 

8 Do bhara tatu ke ta do adho mina 
harre! Tapulara do ta lii no pa naannu no 
ne, 'Pemoko ko nga'a tu ya. Pake we ne 
bhara au do mmau he, jhe hage ya pa 
dhara nga nga'a nga nginu ko ya kinga 
moko ya jhe ie au ta nga'a.' 

?Ne naannu do naanne adho do tenge 
ta puji taga tari do alla ke ri no pepedute 
ne lipereda muri no, we adho? 

10 Mina harre lema mu. Kinga alla ke 
mu pejhagga hari-hari ne do lii pa mu ta 
jhagga he, lii we mu, 'Jhi hedhe heddau 
naannu pa tima he we, wata ke tenge jhi 
hema we, ne do jhagge ri jhi.'" 

11 Pa loro jhara ta ju la Yerusalem, ta 
narru ke Yesus jhara ihi-rai do pewa ta 
nga Samaria nga Galilea. 

12 Pa awe ta maho No la hewue kapo, ta 
dakka ke la nga Yesus do henguru ddau 

do paddha nadato. Ta titu ke ro ngati 
jjhau, 

13jhe peka ro, "Yesus! Muri! Ruba kowe 
ne dhara au nga jhi!" 

l4Ta ngadii ro ri Yesus, ta lii ke No, 
"Kako we mu la nga mone tunu-menahu, 
ami we pa ro ta pereha ne ngi'u mu." 
Pa dhara nga kako ro, moko ta ie ke ro 
ngati lua paddha ro he. 

15 Heddau ti telora ro, ta toi ri no ta do 
ie ke no, ta bhale ke no nga wue-waje 
Deo. 

16 Moko ta dhai no la hedhapa Yesus ta 
mejura ke no, jhe jhula kolo lii ie-ae pa 
Yesus. Ne ddau do naanne heddau do 
Samaria. 

17 Ta lii ke Yesus, "Ngine ne, adho do 
henguru ddau ne do alla ke peie? Hhai 
ke la mii ne do heo ddau he? 

18 Tanga hakku ne ddau do wala rai do 
nadhe we ne do bhale ma peha'e kolo lii 
ie-ae pa Deo?" 

19 Moko ta lii ke Yesus pa ddau do 
naanne, "Kaddhi we au jhe kako we, 
taga tari do parahajha ke au pa Ya, ie ke 
au." 

20Do parri ddau do Farisi ta kebhali ke 
pa Yesus, ta parri ke Deo ne dakka tu ta 

ma pereda. Ta bhale ke ri Yesus, "Lua 
pereda Deo, jhare dho ri tada-tada do 
ngadde ri ddau, 

21 hakku do nara ddau ta lii, 'Mai ma 
heleo, oni ke no!' kiadho, 'Nnai ke no pa 
nidhe!' Rowi Deo do nee ke do jhari ta 
pereda pa telora mu." 

22Ta alla pemina harre ta lii ke Yesus 
pa ana hekola No he, "Do ta dhai ne awe 
ne, do ddhei ta ngadde ri mu helodho 
ngati lodho-lodho Ana Ddau Raiwawa, 
tapulara nara dho ta ngadde ri mu. 

23 Do ta lii ddau pa mu, 'Heleo, pa ni!' 
kiadho, 'Heleo pa dhe!' Tapulara bhole 
mahhu-anni mu ta la kale no. 

24 Mina mii bhele ne kehabbha pa ihi 
liru, jhe kelala ti hebhakka la hebhakka, 
mina harre lema ke hine ne jhara lua Ana 
Ddau Raiwawa pa lodho do ta peteleo 
ne. 

25 Tapulara uru jhara ti naanne do 
jhamma ke No ta dhui hape ae lua 
hedui-herui, jhe adho No do ta hamme ri 
ddau-ddau pa dhara awe nadhe. 

26 Pa awe ta peteleo ne lodho Ana Ddau 
Raiwawa ne hine, hala dho ke mii pa awe 
Nuh do uru he. 

27 Ddau nga'a-nginu, banga-ammu, 
mii pa tima he nga do dho bhule nga 
pengaha lohe la awe maho ne Nuh la 
dhara kapa ne, jhe lale dahi jhe pemade 
hari-hari ddau. 

28 Mina harre lema pa awe Lot. Ddau 
nga'a-nginu, pemane nga maa nga 
petitu ammu nga kemali, pewie-pewalli. 

29 Tapulara ta dhai Lot ta mahhu-anni 
ngati Sodom, pa lodho do naanne, puru 
ai ngati liru, jhe pemade hari-hari ddau. 

30 Mina harre ke hine kinga dhai ke ne 
lodho Ana Ddau Raiwawa ta peteleo anni 
hine. 

31 Pa dhara lodho naanne ddau do era 
pa danni ammu, bhole puru ri ta la aggu 
bhara-bhara do era pa dhara ammu. 
Mina harre lema ddau do era pa dhara 
maa, bhole bhale wari la ammu no. 

32 Henge we ne nga do alla pejadhi pa 
ihi-ammu Lot ne! 

33 Ddau do ddhei ta pehelame ne muri 
mada no, do ta ele ngati no. Tapulara 
ddau do ele ne muri mada no, do ta 
pehelame ne muri mada no. 

34 Parahajha we mu: Pa dhara rammi 
do naanne, do dhue ddau do era do bba'i 

pa hewue era bba'i, heddau do ta aggo 
jhe heddau do ta jhane. 

33Do dhue ddau mobanni do gili 
gandum, heddau do ta aggo jhe heddau 
do ta jhane. 

36 [Do dhue ddau do era pa dhara nga 
jhagga pa dhara maa, heddau do ta 
aggo jhe heddau do ta jhane.]" 

37 Ta kebhali ke ne ana hekola Yesus 
he, "Muri, pa mii ke ne na harre ne 
medae ta jadhi?" Ta bhale ke ri Yesus, 
"Pa mii ne do era bhada made, paanne 
lema ke gaga ne era." 

18 1 Ta alla pemina harre ta pedhire 

ke ri Yesus ri hewue lipehakku mii 
liajha tu ana hekola No he mita loro-loro 
ro ne hebhajha jhe bhole atta dhara. 

2 Ta lii ke Yesus, "Pa hewue dhara rae, 
ta era ke heddau mone happo hala do 
dho meda'u ri Deo, jhe adho do pedhuli 
ie ta nga nadu we. 

3Pa dhara rae do naanne lema do era 
heddau mobanni-wue do loro-loro ke ne 
kako la nga mone happo hala do naanne, 
la ame mita ie ta pemole ne kewallu no 
ri mone happo hala do naanne, 'Ruba 
ko we dhara nga ya pa dhara penaja ya 

nga ihi-muhu ya,' ne ane mobanni do 
naanne. 

4Pa dhara parri wari ne tui, wae dho 
ta ruba dhara ne mone happo hala do 
naanne nga mobanni-wue do naanne. 
Tapulara pa pedakka rahi ta penge ke ri 
mone happo hala do naanne, 'Maji lema 
ya ta do dho meda'u ri Deo jhe do adho 
lema do pedhuli ie ta nga nadu we, 

?tapulara taga tari mobanni-wue do 
nadhe do loro-loro ne ke pekenyawo 
ne dhara ya, rihi ie no ta pemole ri ya 
pa dhara kewallu no dhe. Kiadho ke do 
mina harre, ta pee ke no nga dakka loro 
ma pehedue ya.'" 

6 Moko ta lii ke Muri, "Heleo we ri mu 
ne nga ne do pale ri mone happo hala do 
bibhi hebhakka do naanne! 

7 Nah, ta do adho lema ke Deo do mina 
harre, do ta pemola ne hala annu-niki 
No miha, do peka pa No, anni-lodho nga 
anni-maddha? Do ta pelajho-lajho ke ri 
No ne awe tu ta la ruba dhara nga ro? 

SParahajha we mu: Do ta henginga No 
ne la pemola ne hala ro! Tapulara kinga 
dhai ta dakka Ana Ddau Raiwawa, era ko 
marra ne ddau do parahajha pa No pa 
raiwawa do nadhe?" 

?Do pedhire lema ri Yesus ne lipehakku 
do nadhe, do petuju nga ddau do 
peheleo nga ddau do wala ta do dho 
bhule nga kebhue, jhe do ege ne ngi'u 
no ta do woie. 

10 Ane Yesus, "Ta era ke do dhue ddau 
do ta la hebhajha la Ammu Deo. Heddau 
do Farisi, jhe heddau ri mone dhuki 
bhea. 

11 Ne do Farisi ne ta titu ke pekiha-anni 
jhe hebhajha, 'Woo Deo, peha'e ri ya ne 
kolo lii ie-ae pa Au, rowi ya dhe adho mii 
ddau do wala he, do rihi lala nga hopa, 
do nga'a mada dalla kedhoa, kiadho do 
kenyo-langa-huka. Peha'e ri ya ne kolo 
lii ie-ae, rowi adho ya do mii mone dhuki 
bhea do na nidhe. 

12Pa dhara hewue migu, dhue wari ya 
pe puasa, jhe do wie ri ya bhagi henguru 
ngati ihi habha ya, mii bhara jhula pa 
AU.' 

13Tapulara we, ne mone dhuki bhea ne, 
ta titu ke rai ti jjhau, jhe rihi ti naanne, 
bhani dho no ta tengara la dhida. Nga 
herodhe ri no ne danni ade no, ta lii ke, 
'Oo Deo yaee, ruba ko we ne dhara Au 
nga ya dhe, ddau do tobo ri lubhu harro 
nga menyilu dhe!'" 


LUKAS 18.14-18 448 


14 Ane Yesus, "Parahajha we mu, pa 
awe bhale la ammu, ne mone dhuki 
bhea ne do ta hamme ri Deo, jhe adho 
do Farisi ne. Rowi nadu do ddhei ta 
pedhida anni do ta pewawe; jhe nadu do 
pewawa-anni do ta pedhede pedhida." 

is Ta era ke ne ddau-ddau nga ne 
ana-ana ro do naiki ko la nga Yesus, 
mita bhuju jhe wie ne lua tarro ie nga 
menyarro mangngi ri Yesus. Ta ngaddi ri 
ana hekola Yesus he, ta bhani ke ro nga 
ddau do na harre. 

16Tapulara ta pedoa ke ri Yesus ne 
naiki-naiki do na harre, jhe lii pa ana 
hekola No he, "Hani ro ne naiki-naiki do 
napoharre pe dakka ma nga Ya! Bhole 
labba ro, rowi ddau do mina hedhe ke ne 
do jadhi ta annu-niki Deo. 

17 Henge we! Ddau do dho hela'u mi 
naiki ne la mengadha nga Deo, adho do 
ta jadhi ai-alla annu-niki Deo." 

18 Ta kebhali ke heddau kattu do Farisi 
pa Yesus, "Wo Ama Guru do wole, ne 
nga ne do jhamma ta tao ri ya mita nara 
ta hamme ri ya ne muri mada do petu 
nga do peloro ne?" 

19Ta kebhali ke Yesus pa no, "Ta nga 
au hakku lii pa Ya ta do woie? Bhule dho 
heddau he do wole, wala ngati Deo miha. 

20 Do toi ke ri au ma ne lipereda-lipereda 
Deo: 'Bhole kenyo-langa-huka, bhole 
pemade ddau, bhole loi-mena'o, bhole 
ha'e hakahi pote, nga takka we pekerihi 
ina nga ama MU." 

21 "Hari-hari ne lii pereda do na harre 
do alla ke pepedutu ri ya rai ti awe 
nga ngarru ne ko ya," ne ane ddau do 
naanne. 

22 Ta rangnge ri Yesus ta do mina harre 
ne libhale ddau do naanne, ta lii ke 
Yesus, "Nee ko hahhi lai ne do jhamma 
ta tao ri au: Pewie we hari-hari ne 
unu-oha au, jhe ne doi kebhue he wie 
we ri au pa ddau do kehia nga gahara, 
moko do ta nara ke au unu-oha pa era 
do mmau do megala ne. Ki alla pemina 
harre mai we au ma pedute Ya." 

23Tapulara ta rangnge ri ddau do 
naanne ne lii Yesus ne, ta hedui ke ne 
ade no, rowi do dhai kaja nga kete'e no. 

24 Do toi ri Yesus ta do hedui ne ade 
ddau do naanne, ri do mina harre ke ta 
lii ke No, "Dhai hedui tarra ddau do kaja 
ta jadhi ai-alla ngati annu-niki Deo! 

25 Rihi memudhe tu hengi'u unta ta 
maho jhara ro'a wui-wohe ajhu-jhau, 
ngati heddau do kaja ta maho la 
Raiwawa Deo do Wowiu ne." 

26 Ne ddau-ddau do rangnge ne lii Yesus 
do naanne, ta kebhali ke ro, "Ki do mina 
harre ma, nadu ke ne do ta nara ne lua 
helama ne?" 

2/Ta bhale ke ri Yesus, "Lai do dho 
jadhi pa ddau raiwawa, do ta i'a jadhi he 
we pa Deo!" 

28 Moko ta lii ke Petrus, "Heleo we! Alla 
ke ri jhi pehani ne ammu nga kemali jhi 
tu ta ma pedute Ama." 

29 Ta lii ke Yesus, "Parahajha we mu, 
ddau do alla pehani ammu nga kemali no 
kiadho ihi-ammu no, kiadho tuahhu no, 
kiadho ana-oha no, taga tari ma pemoke 
Deo, 

30 ddau napoanne do ta bhale pa no 
dhue wari lipa pa dhara awe do nadhe, 
jhe pa awe do ta dakka ne, do ta wie pa 
no ne muri mada do petu nga do peloro 
ne." 

31Ta pekupu ke ri Yesus hari henguru 
do dhue ne ana hekola No he, pekiha- 
anni, jhe lii No, "Dhanno we ri mu! Pa 
awe nadhe hee ke di ta ju la Yerusalem. 

Pa ni, hari-hari ne do hure do bhuke ri 
nabi-nabi jhara lua Ana Ddau Raiwawa 
ne, do ta jadhi ke. 

32Do ta jhole No pa ddau-ddau do adho 
do Yahudi, do ta mareta jhole No, ta 
kare ta wagge nga do ta penyi'o ri ilu No. 

33Do ta dede ta merahho No ri ro, jhe 
pemade, tapulara pa lodho do ketallu 
ne, do ta kaddhi bhale wari No." 

34 Hari-hari ne na harre nara dho ta toi 
ri ana hekola he, maji le ta hewuru he. 
Ne lua pedabbho ngati lipedai Yesus do 
naanne do pewune ko pa ro. Tada dho 
ta jhara lua ne nga ne do pedae ri Yesus 
ne. 

33Ta dhai Yesus ta umu nga Yerikho, ta 
era ke heddau tuka ami-ami do bhaddu 
do mejaddhi pa ngidi rujhara. 

36 Ta rangnge ri no, ta do ta era ddau 
lowe, do ta lake jhara anne, ta kebhali 
ke no, "Era ne nga ne?" 

37 Ta lii ke ne ddau pa no, "Yesus do 
Nazaret ne, do ta lake jhara dhe." 

38 Moko ta peka ke ne do bhaddu ne, 
"Woo Yesus Ana Daud, ruba ko we ne 
dhara Au nga ya!" 

33Ta bhani ke ddau do pehedhapa he 
nga no, jhe lii pa no ta pehangngo-anni. 

Tapulara ta ju peka we no do rihi maddu 
ri, "Ana Daud, ruba ko we ne dhara Au 
nga ya!" 

40Ta pengaha ke Yesus, jhe lii pa ddau 
he ta aggo ne do bhaddu do naanne la 
nga No. Ta dhai ne ddau do naanne la 
nga Yesus, ta kebhali ke Yesus pa no, 

AL"Ne nga ke ne do ddhei au ta tao ri 
Ya tu au?" Bhale ri do bhaddu ne, "Ne 
ddhei ya Muri ee, mita ie ta ngaddi." 

42 Moko ta lii ke Yesus, "Ki do mina 
harre, ngaddi we au! Taga tari do 
parahajha ke au nga Ya, hakku ie ke au." 

43Pa awe naanne dhangnge ta ngaddi 
ke ne ddau do bhaddu do naanne, moko 
ta pedute ke Yesus ri no, jhe peha'e ri 
no ne kolo lii ie-ae pa Deo. Ta ngadde 
ri ddau lowe he ne lai do naanne, ta 
wue-waje ke Deo ri ro. 

1 9 1 Ta dhai Yesus la Yerikho, ta 

narro pelohe ke ri No ne dhara 
rae do naanne. 

2 Pa dhara rae do naanne do era heddau 
ne kattu ngati mone dhuki bhea do kaja. 
Ne ngara no Zakheus. 

3Do ddhei ke no ta la ngadde ta nadu 
ke Yesus ne pa petu ne, tapulara taga 
tari do rihi ae ddau, jhe Zakheus miha 

do mone bhabha, moko nara dho ke ta 
ngadde Yesus ri no. 

4Hakku ri do mina harre ke ta perai 
ke no uru jhara ngati ddau lowe he, jhe 
ha'e no la kolo hekepue kepallu, mita 
nara ta ngadde Yesus ri no do ta lake 
jhara anne. 

STa dhai Yesus la kepue kepallu ne, ta 
tengara ke No la dhida, jhe lii, "Zakheus, 
henginga au ne puru ngati anne! Rowi 
lodho dhe, do ta hare Ya la ammu au." 

6Ta puru ke Zakheus nga henginga- 
nginga jhe nga mengallu nge nga kehaka 
dhara, ta la peabu ke no nga Yesus. 

7 Hari-hari ddau do heleo ne lai do 
naanne, ta pegu-pegallo ke ro. Ta lii ke 
ro, "Bhueh! Ta hare la ammu ddau do 
kedhaha No!" 

ŜTa alla pemina harre, pa ammu 
Zakheus, ta kaddhi ke Zakheus ta titu, 
jhe lii pa Yesus, "Muri, bhagi dhue ngati 
unu-oha ya, do ta wie ke ri ya pa do 
kehia nga gahara; jhe nadu we ne do 
alla pepelu ri ya, pa ro do ta ma'i ke ri 
ya appa wari lipa!" 

92 Moko ta lii Yesus pa no, "Pa dhara 
lodho nadhe, au nga hari-hari ana-oha 
au, ri Deo do ta wie ke ne lua helama 

tona ie ne nga muri mada do wowiu ne, 
rowi au lema kolo loro Abraham. 

10Ne dakka Ana Ddau Raiwawa tu ta 
ma nama nga kale, nga ta ma pehelama 
do huli do teballi." 

11 Pa dhara nga dhanno ri ddau he ne 
lipedai Yesus do naanne, ta pedhire ke 
ri No hewue lipehakku. Rowi, pa awe 
naanne do umu ke No nga Yerusalem, 
jhe pa dhara penge ddau he ta do 
hedharra ke Deo ta ma pereda mii 
heddau Duae pa raiwawa dhe. 

12Ta lii ke Yesus, "Era ke heddau 
naduae do ta pekaddhi la ihi-rai do jjhau 
tu ta dhede ta jadhi duae, jhe bhale wari. 

13 Nga do dho pekaddhi dae no, ta 
pedoa ke ri no henguru ddau ne naannu 
no, jhe wie pa ro heddau-heddau 
hemada doi mela lara. Ta lii ke no pa ro, 
'Pedhaga we ri mu ne doi do na hedhe 
pa dhara awe nga langnga dhe ya.' 

14Tapulara ana-rai pa dhara rai do 
naanne adho do mengallu dhara nga no. 
Hakku ta alla no pepekaddhi ta pepu 
ddau ke ro, tu ta la lii, 'Ddhei dho jhi nga 
ddau do nadhe ta jadhi duae tu jhi ri.' 

15Tapulara ne naduae do naanne ta 
dhede ma ta jadhi duae, ta alla pemina 

harre ta bhale ke no la rai nga liha no. 
Ta pedoa ke ri no ne naannu no he ta 
la mengadha nga no, mita toi ri no ta 
henga ne lua mangngi do ta hammi ri 
no. 

16Ta dakka ke ne naannu do petari-rai 
ne, jhe lii, "Muri, ngati doi muri do 
hemada do wie pa ya ne, alle ke ri ya 
pepebhunga pejadhi ta henguru mada 
ke.' 

17 Ta lii ke ne muri no ne, 'Mina poharre 
ko do woie! Au heddau naannu do wole! 
Rowi pa lai do hudi do nara ke ddau ta 
parahajha nga au, do ta dhede ke au 
ri ya ta jadhi mone pereda pa henguru 
bhue rae.' 

18 Ta dakka ri ke ne naannu do kedhue 
ne, jhe lii, 'Muri, ngati doi mela muri do 
hemada do wie pa ya ne alle ke ri ya 
pepebhunga, jhe jadhi ke ta lammi mada 
ri.' 

19Ta lii ne duae do naanne, 'Au do ta 
jadhi mone pereda pa lammi bhue rae.' 

20 Ne naannu do wala ne ta dakka jhe 
lii, 'Muri, oni ne doi muri ne; do wute pa 
dhara nalehu ri ya. 

21 Do meda'u ya ri muri, rowi muri 
heddau do bhani. Muri do aggu ne nga 

do adho do unu ri muri, jhe muri la 
ghattu pa era do adho muri do ngaddi ta 
kujha.' 

22 Moko ta lii ke ne duae ne pa no, 'Au 
dhe heddau naannu do apa do kerewe! 
Penau nga lipedai-lipedai au ma miha do 
ta wole au ri ya. Do toi ma ri au ta do ya 
dhe heddau do bhani; jhe ne do aggu ri 
ya adho do unu-oha ya, jhe ya dhe do 
ghattu ngati era do adho do kujha ri ya. 

23 Ki do mina harre ma ta nga hakku do 
dho pemaho ri au ne doi ya ne la kato 
era takka doi, mijhi ki bhale ya, do nara 
ke ri ya ta la hamme ne bhunga ne?' 

24 Ta alla pemina harre ta lii ke ne duae 
ne, 'Aggo ko ne doi do napoanne ngati 
no, jhe wie pa naannu do nga mada doi 
do henguru mada he.' 

25 Tapulara ta lii ke ne ddau he, 'Muri, 
do hhai ke pa no ma ne do henguru 
mada he.' 

26 Bhale ri duae ne, 'Henge we! Ddau 
era nga unu nga oha ke, do ta wie ri tu 
no perihi ae ri. Tapulara ddau do dho 
bhule ke nga ne nga-nga ri, ne nga ko 
ne do era pa no do ta aggo ngati no. 

27 Jhe pa awe nadhe, aggu we ne 
ihi-muhu ihi-lawa ya he, ro do dho 

wae penaja nga ya ta jadhi duae tu ro. 
Pemade ro hari-hari pa hedhapa ya!" 

28Ta alla Yesus pepali hari-hari na 
harre, ta kako ke No uru jhara ti ro ju la 
Yerusalem. 

29 Ta dhai ro ta umu la Betfage nga 
Betania pa Lede Zaitun, ta pepu ke ri 
Yesus do dhue ddau ngati ana hekola No 
he ta uru jhara ngati ro. 

30Ta lii ke Yesus pa ro mina hedhe, 
"Kako we mu la kapo do pa hedhapa 
di nidhe, ki dhai mu ta maho la ni, do 
ta ngadde ri mu hengi'u ana keledai do 
akke. Ne keledai do naanne adho dae do 
ngaddi ta menya'e ri ddau. Ma'e ri mu 
ne keledai do naanne jhe aggo ri mu ma 
dhe. 

31 Kinga era ddau do kebhali pa mu, 
'Ta nga hakku ma'e ri mu ne keledai do 
napoanne?' lii mu, 'Nee ta paralu Muri 
nga no.'" 

32Ta kako ke ne ana hekola No he hari 
do dhue, jhe peabu tarra ro mii do lii 
Yesus ne pa ro. 

33 Pa dhara nga ma'e ri ro ne keledai 
ne, ta kebhali ke ne mone unu keledai 
ne pa ro, "Ta nga hakku ma'e ri mu ne 
keledai do napoanne?" 

34Ta bhale ke ri ro, "Ta paralu Muri nga 
no." 

35 Moko ta aggo ke ri ro ne keledai do 
naanne la nga Yesus. Ta alla pemina 
harre ta walla ke ri juba ro pa rudanni na 
keledai do naanne, jhe pemenya'e Yesus 
ri ro la rudanni ne. 

36 Pa dhara nga menya'e ri Yesus ne 
keledai do naanne, ta walla ke ri ddau 
he ne juba ro pa rujhara do ta narro ri 
Yesus ne. 

37 Ta hedharra le Yesus la Yerusalem, 
pa rujhara do puru ngati Lede Zaitun, ne 
hari-hari ne ddau do pedute Yesus he, ta 
jhari ke ta hodha, jhe wue-waje Deo nga 
peha'e ne kolo lii ie-ae pa No, rowi do 
ngadde ke ri ro hari-hari ne lua madalae 
do tao ri Yesus he. 

38Ta hodha ke ro jhe lii, "Lua medi- 
melatu tu No do Duae, do dakka nga 
ngara Muri! Helama tona ie tu No do pa 
era do mmau do megala ne, dhida nga 
kelodo we Deo!" 

39 Ta lii ke do parri ddau do Farisi ngati 
telora ddau lowe he pa Yesus, "Ama 
Guru, lii ko ta bhole hodha pa ddau do 
pedute Ama he." 

40 Ta bhale ke ri Yesus pa ro, "Parahajha 
we mu! Kinga pehangngo-anni ke ro, 
wowadu-wowadu do na hedhe do ta 
hodha he ke." 

41 Ta umu le Yesus nga Yerusalem, jhe 
do ngadde ke ri No ne dhara rae do 
naanne, ta tangi ke No. 

42Ta lii ke No, "Hedui tarra, do rihi ne 
wole, kita do toi he ri au pa dhara lodho 
do nadhe, ne nga ne do nara ta pedubhe 
ne lua pedhuri pemira ne! Tapulara pa 
dhara awe nadhe nara dho ke ta ngadde 
ri au. 

43 Do ta narro ri au ne hahhi awe, ta 
do ne ihi-muhu ihi-lawa au do ta tao 
ne rulabba-rulabba, jhe labbe pekehero 
au; jhe medae ro ta pekehero au, jhe 
pekehahhe au nga ti hari-hari kebhihu. 

44 Do ta pemae tebho ttai ke au ri ro, 
hela'u-la'u nga hari-hari ddau do pee 
pa dhara au; jhe adho ke do ta hane ri 
ro ie ta hewue wowadu he do ta pee ri 
nga pera'a pa era ro, rowi do adho au 
do pedhuli nga awe ta ma gole ne au ri 
Deo!" 

43Ta maho ke Yesus la dhara Ammu 
Deo, jhe la hudhi la keluru ne ana 
dhaga-ana dhaga do paanne. 

46Ta lii ke Yesus pa ro, "Pa dhara Buku 
Lidara-Likewahhu Deo, do hure do bhuke 
mina hedhe: Do lii Deo, 'Ammu Ya dhe 
do ta jadhi ammu hebhajha.' Tapulara 
tao ri mu ta nyabbhu mone raba unu-oha 
ddau!" 

47 Helodho-helodho Yesus ne ajha ddau 
pa dhara Ammu Deo. Ne kattu-kattu 
mone tunu-menahu he nga guru-guru 
aigama he, hela'u-la'u nga kattu-kattu 
do Yahudi he, do ddhei ke ta pemade 
Yesus, 

48tapulara nara dho ro ne loro jhara ta 
tao ne lai do naanne, rowi ne ddau he do 
pee nga petadi we ta dhanno ne liajha 
Yesus, jhe do munu tarra ne pa dhara 
ade ro ne lipedai-lipedai No he. 

20 1 Pa dhara helodho, Yesus pa 

dhara awe nga wie liajha jhe nga 
pepeke ne Li Hagha Dhara do ngati Deo 
ne pa ddau-ddau do era pa dhara Ammu 
Deo he. Ta dakka ke ne kattu-kattu 
mone tunu-menahu he, guru-guru 
aigama he, hela'u-la'u nga kattu-kattu 
unu do Yahudi he la nga Yesus, 

2jhe lii ro pa Yesus, "Hakko ko ri Au ta 
peke pa jhi, jhalli pa ne nga ke Au ne tao 

hari-hari ne lai do na hedhe? Nadu ke ne 
do wie ne higa do naanne pa Au?" 

3Bhale ri Yesus pa ro, "Ya lema do 
ddhei ta kebhali pa mu. Hakko ko ri mu 
ta peke pa Ya, 

“Yohanes hakku pejhio ddau ri no nga 
higa ti nadu? Higa ngati Deo we ngati 
ddau raiwawa?" 

> Moko ta pelii ke ro, "Kinga lii di, 'Higa 
ngati Deo', do ta lii No, 'Ki do mina harre 
ma ta nga mu hakku do dho parahajha 
pa no?' 

ŜTapulara kinga lii di, 'Ngati ddau 
raiwawa', moko hari-hari ddau do ta 
tuku ke di ri wowadu, rowi do parahajha 
ro, ta Yohanes heddau nabi." 

7 Hakku ta bhale ke ri ro, "Toi dho ri 
jhi." 

8 Moko ta lii ke Yesus pa ro, "Ki do mina 
harre ma, Ya lema wae dho ta peke pa 
mu, nga higa nadu, ne tao ri Ya hari-hari 
ne na hedhe." 

ITa pedhire ke ri Yesus ne lipedhiri do 
nadhe pa ddau-ddau do na harre, "Era 
heddau do halla ago pa hewue dhoka 
ago. Ta pekehewe ke ri no pa do parri 
ddau mone jhagga dhoka, jhe pekaddhi 

no la rai do wala, ta pee ke no petui pa 
ni. 

10Ta dhai pa awe puu woago, ta pepu 
ke ri no, ne naannu no la nga mone 
jhagga doka he, tu ta la hammi ne unu 
pala no. Tapulara ta dede ke ri ro ne 
naannu do naanne, jhe lii pa no ta bhale 
nga ai-wue. 

11 Moko ta pepu ri ke heddau ne naannu 
do wala ri, tapulara ne naannu do 
naanne lema ta dede ke ri ro jhe kare 
menihe, jhe pebhale nga ai-wue. 

12Ta alla pemina harre, ta pepu ri 
ke ri muri dhoka ne, ne naannu no do 
ketallu ne. Tapulara dede ri ne naannu 
do naanne jhe nabhe la tele ngati dhara 
dhoka ne ri mone jhagga dhoka he. 

13Pa pedakka rahi ta lii ke ne mone 
dhoka ne, 'Nenga ke ne do jhamma ta 
tao ri ya ri? Do ta pepue ke ri ya ne ana 
ya ma miha, do hajha do ddhei ya dhe. 
Do bhara tatu ke ta takke pekerihe no ri 
ro!' 

14 Tapulara ta ngadde ne ana mone 
dhoka ne ri mone jhagga dhoka he, ta 
lii ke ro heddau pa heddau, 'Nadhe ke 
ne mone hammi puhaka ne. Mai ma 

pemade ri di, mita ie ta bunu pa di ne 
puhaka no dhe.' 

15 Moko ta nune ke ri ro ne ana mone 
dhoka ne la tele, jhe la tabbho ri ro 
pemade." Moko ta kebhali ke Yesus, 
"Nah, kinga bhale ne mone dhoka ne, 
ne nga ke ne do ta tao ri no penaja nga 
mone jhagga dhoka he? 

16 Do tatu ke, kinga dakka no do ta 
la pemade ke ri no ne mone jhagga 
dhoka he, jhe jhole ne dhoka do naanne 
pejhagge ri ddau do wala ri." Ta rangngi 
ri ddau he ne lii pedhiri Yesus do naanne, 
ta lii ke ro pa Yesus, "Jadhi tu-tu dho ta 
mina harre!" 

17 Ta heleo ke ro ri Yesus jhe lii, "Ki 
do mina harre ma, ne nga ke ne lua 
pedabbho lilolo ngati Buku Lidara- 
Likewahhu Deo do nadhe? 'Wowadu do 
dho pake ke ri tuka wowadu, alla ke 
pejadhi ta wowadu kepue.' 

18 Hari-hari ddau do bunu pa dhida 
wowadu do naanne do ta mae-tebho-ttai; 
jhe nadu do nappe do kebie ri wowadu do 
naanne do ta kehanynyi-ranynyi-ranynyi 
jadhi ta lawo worai." 

19 Ne guru-guru aigama he nga 
kattu-kattu mone tunu-menahu he, do 

toi ke ta do ne lipehakku do naanne do 
petuje pa ro ke ri Yesus. Rowi do mina 
harre ke do ddhei ke ro ta kappe Yesus 
pa awe do napoanne dhangnge, tapulara 
do meda'u ro ri ddau lowe he. 

20Hakku ri do mina harre ke, ta 
mate ke ri ro ne awe do wole. Ta 
kehiwa ddau ke ro, tu ta jadhi mii ddau 
do henono-henarru he, jhe lii ro pa 
ddau do na harre, ta la hie Yesus ri 
likebhali-likebhali, mita nara ri ro ta 
kappe Yesus jhe jhola la dhara wolaabba 
gubernur. 

21 Moko ta lii ke ne ddau do kehiwa do 
na harre pa Yesus, "Ama Guru, ne toi ri 
jhi, ne nga hari-hari ne do pale nga do 
ajha ri Ama he do petu. Mina harre lema, 
ajha jhi ri Ama, do dhai teleo ne jhara 
lua ddhei Deo tu ddau raiwawa, rowi 
Ama adho do ketarri worawwu ddau. 

22 Rowi do mina harre, hakku ko Ama ta 
lii pa jhi, pedutu nga uku aigama dii, ie 
marra ta ma'i bhea pa Kehe we adho?" 

23Tapulara do toi ri Yesus ne uku ro he. 
Rowi do mina harre ta lii ke No, 

24"Hakko ko ta pengadde pa Ya hemada 
doi mela pudi. Worawwu nga ngara nadu 
nadhe?" Bhale ri ro, "Kehe!" 

25"Ki do mina harre ma," ane Yesus pa 
ro, "wie we pa Kehe ne nga ne do unu ri 
Kehe ma, jhe wie we pa Deo ne nga ne 
do unu ri Deo." 

26 Do teleo pa hedhapa ddau lowe, ta 
do dho nara ri ro ta abo Yesus pa dhara 
hahhi lai he ne hala pa Yesus. I'a dho 
ke ro ta lii nga-nga ri, jhe madalae ro 
penaja nga hari-hari libhale Yesus he. 

27 Do parri ddau ngati kejie do Saduki 
ta dakka ke la nga Yesus. (Ro hedhe ti 
kejie do nga lua tada ta do dho bhule lua 
kaddhi bhale wari tu ddau do made.) Ta 
kebhali ke ro pa Yesus, 

28 "Ama Guru, do bhuke ri Musa ne 
lipereda tu di: Kinga made heddau 
momonte, jhe adho no do era nga ana, 
tuahhu ngati do made ne do jhamma 
ta banga-ammu nga ihi-ammu do made 
ne, mita pemure ne rokolo ngati tuahhu 
no do alla pemade ne. 

29 Ngaddi ta era do pidu ddau do 
petuahhu. Ta banga-ammu ke ne do 
mone a'a ne, moko ta made ke nga do 
dho bhule ana. 

30Ta alla pemina harre, ri do kedhue 
ne ta aggo ke ne ihi-ammu tuahhu no 
do alla pemade ne ta jadhi ihi-ammu 

no, moko ta made le ke no nga do dho 
ngaddi ana. 

31 Lai do hela'u ne do jadhi pa tuahhu 
no do ketallu ne, mina harre pelohe hape 
la do ke pidu ne. 

32Pa pedakka rahi ta made le ke ne 
mobanni do naanne. 

33Pa awe kaddhi bhale wari do made, ne 
mobanni do naanne, jadhi ta ihi-ammu 
nadu ke? Rowi hari do pidu ddau alla ke 
pebanga-ammu nga no." 

34Ta bhale ke ri Yesus, "Ddau-ddau 
do muri mada pa dhara awe nadhe do 
banga-ammu, 

33tapulara ddau-ddau do pejhamma ta 
pekaddhi bhale wari ki alla ke pemade, 
jhe muri pa awe do ta dakka ne, adho ke 
ro do banga-ammu ri. 

36Ne lua ro do hela'u ke mii naju Deo, 
jhe adho ke do ta made ri. Ro ana-ana 
ri Deo ke, rowi do alla ke ro pepekaddhi 
bhale wari ngati lua made mada. 

37Ri Musa miha do dhai ke ne peteleo, 
ta do made do ta pekaddhi bhale wari 
ngati dhara made mada. Pa dhara do 
bhuke ri Musa ne, jhara lua ro'a naajhu 
do weo ne, Muri ke ne do pale ri no ta 

mii 'Deo Abraham, Deo Ishak nga Deo 
Yakub'. 

38 Nah, Deo adho Deo ri ddau do made! 
No, Deo ri ddau-ddau do muri! Rowi tu 
Deo ke, hari-hari ddau do muri." 

39 Ta lii ke do parri ddau ngati guru 
aigama he, "Dhai woie tarra ne lii bhale 
Ama do naanne." 

40 Rowi do mina harre ke bhani dho ke 
ro ta kebhali ne nga-nga ri pa Yesus. 

41Ta kebhali ke Yesus pa ro, "Mina mii 
hakku nara ta pale ta do ne Duae Mone 
ma'i-Mone golo ne ta kolo loro Daud? 

42 Jhe ri Daud miha do lii pa dhara buku 
Mazmur, 'Lii Muri pa Muri ya: Mejaddhi 
we au pa hebhakka kedhanga Ya, 

43tade pejharra ri Ya hari-hari ne 
ihi-muhu ihi-lawa Au la dhara kabha 
jhalla Au.' 

44 Hakku ri Daud miha do pale ke ne 
Duae Mone ma'i-Mone golo ne ta 'Muri', 
mina mii ri ko ne nara No ta pale ta kolo 
loro Daud?" 

4> Pa dhara nga dhanno ri ddau he ne 
lipedai Yesus ne, ta lii ke Yesus pa ana 
hekola No he, 

46"Meniga we pewoie-ie we mu penaja 
nga guru-guru aigama he. Ro he do 

ddhei ta bela nga pake juba dhai dhedho, 
jhe do ddhei ta pelangu ri ddau pa 
paha-paha. Ro he do ddhei ta jhujhu 
era mejaddhi do woie pa dhara ammu 
hebhajha, nga pa era lai tao. 

47 Tao ri ro ne lua pote nga appi penaja 
nga mobanni-moniki wue jhe raba ne 
ammu nga kemali mobanni-moniki 
wue do na harre. Tu ta herimu ne wui 
ai-wui tao ro do woapa he, hebhajha 
ro pekehero-rai! Ne lua wolo tu ro do 
mejanni tarra hine!" 

2 1 1 Pa dhara Ammu Deo, ta ngaddi 

ke ri Yesus ne ddau-ddau do kaja 
he do pemaho doi la dhara patti era 
jhula ne. 

ZTa ngadde ke ri No lema heddau 
mobanni-wue do dhai kehia, do pemaho 
dhue mada doi mara. 

3Moko ta lii ke Yesus, "Dhanno ko ri 
mu: mobanni-wue do nadhe, do pemaho 
rihi ae ngati hari-hari ddau do wala he. 

ARowi ne do wie ri ro hari-hari ngati 
lua do kerihi ngati unu-oha ro. Tapulara 
mobanni-wue do nadhe, maji lema no 
ta do dhai kehia, alla ke pewie ri no 
hari-hari ne nga ne do era pa no, do 
paralu tu muri mada no." 

STa era ke ne ddau-ddau do pedae 
jhara lua gaa nga merake Ammu Deo, 
do penoo ri wowadu-wowadu do gaa nga 
merake nga bhara jhula-bhara jhula do 
jhula pa Deo. Moko ta lii ke Yesus pa ro, 

6"Do ta era ne awe ne hine, hari-hari ne 
do ngaddi ri mu hedhe do ta pemenyalla; 
bhule dho hewue wowadu he hine do ta 
pee ri nga pera'a pa era ro!" 

/Ta kebhali ke ro pa Yesus, "Ama Guru, 
parri ke ne jadhi ne lai do naanne? Ne 
nga ke ne telia ta do ta jadhi ke ne lai do 
naanne?" 

ŜTa lii ke Yesus, "Jaga pewoie we mu 
mita do dho dhai mu ta luu. Do ta ae ne 
ddau do ta nga ngara Ya, jhe lii ro, 'Ya 
ke dhe no!' nga, 'Dhai ke ne awe ne.' 
Tapulara bhole pedutu ro ri mu. 

2Bhole meda'u lema mu kinga rangngi 
mu ne lii jhara lua pemuhu-pelawa 
nga lua pepara-petabbhu. Hari-hari do 
napoharre do ne pa petu ne, adho dae 
awe pedakka rahi raiwawa." 

10 Moko ta peterue ke ri Yesus ne lipedai 
No, "Ddau-rai ngati hewue rai do ta la 
pemuhu-pelawa nga ddau-ddau rai do 
wala rai nga hewue rai-pereda do ta la 
pemuhu nga rai-pereda do wala. 

11 Pa hebhakka-hebhakka do ta jadhi 
dhai-ie do meliri dhara, lua menganga- 
rai nga lua paddha nga hagu. Do ta jadhi 
ne lai-lai do rihi meliri dhara pa ihi liru. 

12 Tapulara nga do dho jadhi dae ne 
hari-hari ne na harre, do ta kappa mu 
jhe dede jhe merahhu. Do ta pereha 
ne hala mu pa ammu-ammu hebhajha 
jhe pemaho mu la dhara ammu bhaddo. 
Jhe do ta nuni ta pera'u mu la hedhapa 
duae-duae nga mone pereda-mone 
pereda taga ta ri mu ddau pedute Ya. 

13 Naanne ke ne awe tu mu ta pepeke 
ne Li Hagha Dhara do ngati Deo ne. 

14 Halla-anni we mu pa dhara ade mu, 
bhole era ne lua kepapi jhara lua ne 
nga ne do jhamma ta bhale ri mu tu ta 
pemole ne ngi'u mu. 

15 Do ta wie ri Ya pa mu ne libhale- 
libhale nga uku nga mmau dhara, hakku 
ri do mina harre ke bhule dho ke heddau, 
ngati ihi-muhu ihi-lawa mu do nara ta 
pebhata nga mu kiadho ta pehile ri ne 
do pale ri mu he. 

16 Do ta pewie mu ri ina-ama mu, ri 
tuahhu-tuahhu mu, ri ana-oha mu nga ri 
ihi-anga mu. Haghe ri ti telora mu do ta 
pemade ri ro. 

17 Hari-hari ddau do ta bubu dhara 
kanna dhallu nga mu ddau pedute Ya. 

18 Tapulara ie ta helai rukattu he ngati 
mu adho do medae ta era do keloro 
ngati kattu mu. 

19 Kinga makka mu tee nga wangnge, 
do ta helama ke mu." 

20"Kinga ngadde ke ri mu Yerusalem do 
lao do kehero ri do horodhadhu, do ta toi 
ke ri mu ta do ne rae do napoanne adho 
ke ri ne medae ta pemere nga worai. 

21 Pa awe do naanne, ddau do era pa 
Yudea do jhamma ke ta perai la kolo 
lari-ae. Ro ne do era pa dhara rae do 
jhamma ke ta mahhu-anni ngati dhara 
rae, nga ro do era pa tele bhole maho 
wari la dhara rae. 

22 Rowi pa dhara lodho-lodho do 
napoharre ke, 'Lodho-lodho do ta 
pebune ke ne lua wolo', mita tobo ke ne 
nga ne do hure do bhuke pa dhara Buku 
Lidara-Likewahhu Deo. 

23Do dhai tarra ne meliri dhara 
lodho-lodho do napoharre tu mobanni 
do era pa dhara nga mejanni ihi, nga 
ina-ina do era pa dhara nga pehuhu ana! 
Ne ihi rai do nadhe do medae ta peabu 

nga lua hedui-herui do mone-ae, jhe do 
ta wolo ri Muri ne ddau-rai do nadhe. 

24Era do ta pemade ri kelewa, era ri do 
ta aggu la rai ddau do wala mii ddau do 
jharra pa dhara muhu; jhe Yerusalem 
do ta ma jhalle ma kerupe ri ddau-ddau 
do dho tade Deo, tade alle ne awe do 
petakke ri Muri ne tu ro." 

25"Do ta ngaddi ne tada nga telia pa 
mada lodho, warru nga pa moto-moto 
pa ihi liru nidhe hine. Pa raiwawa, ddau 
rai-ddau rai do ta meghighi meda'u 
jhe bhingu pa dhara hedhape ne 
likedu-kedarru kolo dahi do pehilo-wole. 

26 Ddau raiwawa do ta meda'u hetenga 
made penaja nga hari-hari nga ne nga 
we ne do ta jadhi pa hari hewue raiwawa 
do nadhe, rowi hari-hari do pereda jhara 
dhida nidhe do ta kenyawu-nyela. 

27 Pa dhara awe do naanne ke ne 
dakka Ana Ddau Raiwawa, jhara kolo 
merammu pudi nga kuaha jhe nga lua 
weo nga kana do ketutu ne. 

28 Jhe kinga jhari ke ta jadhi ne lai do 
naanne, kaddhi we jhe pekaddhe ne 
kattu mu, adho do ta rajja ri, do ta 
peballa kattu ke mu." 

29 Moko ta pedhire ke ri Yesus ne 
lipehakku do nadhe, ne ane No, "Heleo 
we ri mu kepue kepallu nga hari-hari 
kepue ajhu do wala he. 

30 Kinga jhari ke ta obo ne rukolo he, 
ta toi ke ri mu ta do hedharra ke warru 
pana. 

31 Mina harre lema kinga jadhi ke ne 
lai-lai do na harre, ta toi ke ri mu ta 
do henginga ke Deo ne ma pereda mii 
heddau Duae. 

32 Mita toi ri mu! Ne lai-lai do na 
harre do ta jadhi nga do dho made dae 
hari-hari ddau do muri pa awe nadhe. 

33 Liru nga raiwawa do ta ila, tapulara 
lipedai Ya do na hedhe do peloro lohe la 
lodho do nami-mii ne." 

34"Jage we ne ngi'u mu, mita do dho 
dhai mu ta rihi ne bilu nga lai ala-lai ala 
nga nginu mawo, kiadho ta rihi penge 
ne lai-lai muri mada mu, hakku ki harra 
hewakka ne Lodho do naanne era mu 
nga do dho moko dae. 

35 Rowi ne Lodho do naanne do pala mii 
kejhajji he pa hari-hari ddau pa raiwawa 
dhe. 

36Jaga-jaga we mu, jhe hebhajha 
we loro-loro mita nara mu ta peludu 

hari-hari do medae ta jadhi, jhe nara mu 
ta la peabu nga Ana Ddau Raiwawa." 
37Pa anni-lodho ne ajha ri Yesus ne 
ddau he pa Ammu Deo, jhe kinga 
anni-maddha kako No la Lede Zaitun jhe 
pee No paanne. 

38Hadhi jhammi-ae hari-hari ddau 
dakka la Ammu Deo tu ta la dhanno ne 
lii ajha Yesus. 

22 1 Do hedharra ke ne awe ne ta 

nga'a kewahhu Roti do Dho Bhule 

nga Muu ne do pale ta Paskah ne. 

ZKattu-kattu mone tunu-menahu nga 
guru-guru aigama he do pa dhara nga 
kale ne loro jhara tu ta pemade Yesus 
nga do dho tenge ta toi ie ta ri nadu we, 
rowi do meda'u ro ri ddau lowe he. 

3Ta alla pemina harre ta maho ke 
wango pa Yudas do pedoe lema ta 
Iskariot, heddau ngati henguru do dhue 
ddau ana hekola Yesus he. 

ARowi mina harre ke ta Yudas la peli 
nga kattu-kattu mone tunu-menahu 

he nga kattu-kattu jaga Ammu Deo he 
jhara lua mina mii no ne nara ta jhole 
Yesus pa ro. 

?Dhai mengallu dhara ro, jhe pejaji ro 
ta wie doi pa Yudas. 

6Ta maddhi le ke pa dhara Yudas, jhe 
kale ne awe do woie tu ta jhole Yesus pa 
ro, nga do dho toi ri ddau. 

7Ta dhai ke ne lodho nga'a kewahhu 
ne, Nga'a Roti do Dho Bhule nga Muu ne 
nga awe kehabbhe naki'i jhawa tu nga'a 
Paskah ne. 

8 Moko ta pepu ke Petrus nga Yohanes 
ri Yesus, "Kako we mu la pemoko ne 
nga'a tu ta nga'a Paskah ne di." 

9Ta kebhali ke ro, "Pa mii ke ne ddhei 
Ama, ne pemoke ri jhi?" 

10Ta bhale ke ri Yesus pa ro, "Ki dhai 
mu ta maho la dhara rae ne, do ta peabu 
mu nga heddau momone do nga aggu 
gidi do ihe ri ei. Pedute no ri mu tade 
maho no la dhara ammu, 

11 jhe lii mu pa muri ammu do naanne: 
Ane Guru, 'Pa mii ne era tu Ya nga ana 
hekola Ya he, tu ta nga'a, nga'a Paskah 
ne?' 

12 Do ta pejhujhe ri no pa mu hewue 
kama pa dhida do balla, jhe do nabbu ke 
ne nalu paanne." 

13 Moko ta kako ke Petrus nga Yohanes, 
jhe peabu tarra ro, do hala mii lii Yesus 
pa ro he. Ta pemoko he ke ri ro ne nga'a 
Paskah ne. 

14 Ta dhai ne awe tu ta nga'a Paskah 
ne, ta mejaddhi ke Yesus nga ana hekola 
No he pa era lai tao ne. 

15 Moko ta lii ke Yesus pa ro, "Do ddhei 
tarra ke Ya ta nga'a ne nga'a Paskah do 
nadhe hela'u-la'u nga mu, nga do dho 
dhue-hape dae ri Ya ne lua hedui-herui 
ne! 

16 Rowi, parahajha we: Adho ke Ya 
do ta nga'a ri tade dhai ta peteleo ne, 
lua pedabbho ngati lai tao do nadhe pa 
Raiwawa Deo do Wowiu ne." 

17 Ta alla pemina harre ta aggo ke ri 
Yesus ne kabha nginu ago ne, jhe peha'e 
ri No ne kolo lii ie-ae pa Deo, jhe lii No, 
"Aggo we ne nadhe, jhe pejhole-jhole 
we; 

18 jhe mita toi ri mu: jhari ngati awe 
do nadhe, adho ke do ta nginu ri Ya ne 
ei-ago do nadhe tade dhai Deo ta pereda 
nga kemolo." 

19Ta alla pemina harre ta aggo ke ri 
Yesus ne roti ne. Ta alla No pepeha'e ne 
kolo lii ie-ae, ta pipi-pipi ke ri No ne roti 
do na harre, jhe wie ri No pa ana hekola 
he, jhe lii, "Nadhe ke ne ngi'u Ya do jhole 
tu mu. Tao we ne nadhe tu ta pehenge 
ne jhara lua Ya." 

20 Mina harre lema ta alla penga'a he, 
ta wie ke ri Yesus ne kabha nginu ago 
ne pa ro jhe lii, "Kabha nginu do nadhe, 
lipejaji Deo do wowiu, do pekehamme ri 
raa Ya -- raa do alle pedhute tu mu." 

21"Tapulara heleo we! Ne ddau do ta 
pewie Ya ne, do nee hela'u-la'u nga Ya 
pa dhe! 

22Do tarra ma Ana Ddau Raiwawa do 
ta made mii do alle ke pepetato ri Deo; 
tapulara apa nga kerewe tu ddau do 
pewie No ne!" 

23 Moko ta jhari ke ne ana hekola No he 
ta pekerrei-kebhali heddau nga heddau, 
ta nadu ti telora ro do ta tao ne lai do 
naanne. 

24Pa telora ana hekola Yesus he, ta era 
ke ne lua pehala, jhara nadu ti telora ro, 
do jhamma ta ege ta do rihi mone-ae. 

25 Ta lii ke Yesus pa ro, "Duae-duae 
ngati ddau-rai do dho tade Deo, do 
ta jhalli-ta kerupu ana-ari, nga mone 
pereda-mone pereda he, do pali ta 'Mone 
Herugu ana-rai'. 

26 Tapulara mu, ie dho mu ta tao 
mina harre. Do ne pa petu ne, ddau do 
mone-ae pa telora mu, do jhamma ke ta 

jadhi ta do rihi naiki ri, jhe do jadhi ta 
mii kattu ta mii naannu. 

27 Nadu ke ne do rihi mone-ae ne: 
ddau do mejaddhi pa meja, we ddau 
do pemoke no? Do tatu ke ta ddau do 
mejaddhi pa meja ne. Tapulara ne era Ya 
pa telora mu mii heddau mone pemoko 
he. 

28Pa dhara hari-hari lua hedui-herui Ya, 
era loro mu hela'u-la'u nga Ya. 

29 Mina mii Ama ne jhole ne higa pa Ya 
tu ta pereda, mina harre lema ne jhole ri 
Ya pa mu ne higa do naanne. 

30Ri do mina harre do ie ke mu 
ta mengallu nge nga kehaka dhara 
hela'u-la'u nga Ya pa awe jadhi Ya ta 
Duae ne. Jhe do ta mejaddhi pa dhida 
henguru dhue bhue kedera, tu ta pereda 
pa henguru dhue huhu do Israel." 

31"Simon, Simon, dhanno ko ri au! Pa 
wango do alle ke pewie lua ta hakku mu; 
mii gandum do ta petale ngati kuri ne, 
mita do wole ta petale ti do woapa. 

32Tapulara alla ke Ya pehebhajha tu au, 
Simon, mita do dho muru ne lua manno 
au. Jhe kinga alle ke au pepebhale ma 
nga Ya, do jhamma ke ri au ta perui ne 
tuahhu au he." 

33Ta bhale ke ri Petrus, "Muri, do moko 
ke ya ta maho la dhara ammu bhaddo, 
nga ta made hela'u-la'u nga Muri!" 

34Ane Yesus pa no, "Parahajha we au, 
Petrus, nga do dho tutu-oo dae manu pa 
dhara rammi do nadhe, tallu wari ke au 
ne alle pepehile Ya." 

35 Ta alla pemina harre ta lii ke Yesus 
pa ro, "Pa awe do uru he, pepu mu ri Ya, 
nga do dho o'o ta aggu wokepaka doi, 
haku, kiadho helapa, era mu ta peabu 
nga lua kehakku nga gahara pa lua ne 
nga-nga?" Bhale ri ro, "Ngaddi dho!" 

36 Ta lii ke Yesus pa ro, "Tapulara pa 
dhara awe nadhe, ne lii Ya pa mu, nadu 
do nga wokepaka doi kiadho do nga 
haku, do jhamma ke ta aggu ri no; 
jhe nadu do dho bhule nga kelewa, do 
jhamma ke ri no ta pewie ne juba no tu 
ta walli kelewa. 

37 Rowi, parahajha we, lilolo ti Buku 
Lidara-Likewahhu Deo do lii mina hedhe, 
'Do ege ke No ta mii heddau do apa nga 
kerewe', do jhamma ke ta jadhi pa ngi'u 
Ya. Rowi ne nga ne do hure do bhuke pa 
dhara Buku Lidara-Likewahhu Deo, jhara 
lua ngi'u Ya, do nee ke pa dhara nga 
jadhi pa awe do nadhe." 

38Ta lii ke ne ana hekola Yesus he, 
"Muri, pa dhe hee dhue bhangngu 
kelewa." Bhale ri Yesus, "Waji we!" 

33Ta pekaddhi ke Yesus ngati dhara 
rae ne, jhe kako mii pa tima he la Lede 
Zaitun. Ne ana hekola No lema he do 
kako penau nga No. 

40Ta dhai la anne ta lii ke Yesus pa ana 
hekola No he, "Hebhajha we mu mita do 
dho tao mu lubhu harro nga menyilu, 
kinga lakka mu ri ruluji-ruhakku." 

41Ta alla pemina harre ta kako ke No 
pejjhau-anni hudi ngati ro, era ma mii 
jjhau hewari pekajjhi wowadu he, ta 
lakku rutu ke No jhe hebhajha, 

42"Ama, ki ta ie mudhe he, pejjho ko 
we ngati Ya ne lua hedui-herui do narro 
do lake ri Ya dhe. Tapulara bhole pedute 
nga do ddhei Ya, pedute we nga lua 
ddhei Ama ma." 

43 [Ta dakka ke heddau naju Deo la 
perue No. 

44Do dhai hedui tarra ne ade No, hakku 
ri do mina harre ke, ta ju penina ke 

No ne hebhajha. Ne eikebahhu No ta 
peghahi ke huti mii raa he la worai.] 

4> Ta alla No pehebhajha ne, ta bhale ke 
No la nga ana hekola No he. Ta ngaddi 

ke ri No ne ana hekola he era ke do 
bba'i, ri do rihi hedui ne ade ro. 

46 Moko ta lii ke Yesus pa ro, "Ta nga 
mu hakku bba'i? Kaddhi we mu jhe 
hebhajha we mita do dho lakka mu ri 
ruluji-ruhakku." 

47Pa dhara nga pedai lii ko Yesus, ta 
dakka hekewolo ddau, jhe Yudas ne 
mone jhuru kattu tu ro, heddau ti telora 
ana hekola Yesus he. Ta kako ke Yudas 
la nga Yesus, jhe la hengaddho Yesus. 

48 Tapulara ta lii ke Yesus pa no, 
"Yudas, ri lua hengaddho nadhe ke, ne 
pewie Ana Ddau Raiwawa ri au?" 

49 Ta dhai ta heleo ri ana hekola he, ne 
nga ne do ta jadhi, ta lii ke ro, "Muri, 
para ko ri kelewa jhi ne ddau do na 
hedhe?" 

S0 Moko heddau ti telora ro ta wino ke 
ri no ne kelewa no pa naannu mone 
tunu-menahu mone-ae ne, hakku happo 
ne wodilu hebhakka kedhanga ne. 

>1 Tapulara ta lii ke Yesus, "Pengaha!" 
Moko ta bhuje ke ri Yesus ne wodilu 
ddau do naanne jhe peie ri No. 

>2 Ta alla pemina harre ta lii ke Yesus pa 
kattu-kattu mone tunu-menahu he, nga 
pa do horodhadhu do jaga Ammu Deo 

he, nga pa kattu-kattu unu do Yahudi 
he, do dakka la anne tu la kappe Yesus, 
"Pa penge mu, Ya dhe ddau do tao apa 
nga kerewe ko, hakku dakka mu nga 
aggu kelewa nga tubu ta ma kappe Ya? 

33Helodho-helodho Ya, do nga mu 

pa Ammu Deo, kappe dho Ya ri mu. 
Tapulara nadhe ke ne awe unu mu ta 
tao, awe do unu ri henga kerabba ke." 

>“ Ta kappe ke Yesus ri ro, jhe aggo 
la ammu kattu mone-ae mone tunu- 
menahu. Petrus do pedutu ma ngati 
jjhau. 

>> Pa telora kebhalla ammu do naanne 
do era rao ai do weo, moko ta kako ke 
Petrus la mejaddhi hela'u nga ddau-ddau 
do mejaddhi pekehero ne rao ai do 
naanne. 

>6 Ta ngadde ke Petrus ri heddau 
naannu mobanni do mejaddhi pa ngidi 
rao al do naanne, moko ta lii ke no, 
"Ddau nadhe lema ngine ne do era 
hela'u-la'u nga Yesus!" 

9/Tapulara ta pehile ke Petrus, ane 
no, "Tade tu-tu dho ri ya ne Ddau do 
naanne!" 

S8Rihi dho ne tui ti naanne, ta ngadde 
ri ke Petrus ri heddau do wala, jhe lii 

no, "Au lema dhe, heddau ti telora ro!" 
Tapulara ta bhale ke ri Petrus, "Adho, 
adho ya!" 

> Era heja he ne tui ri, nga lii do 
maddu, ta lii ke heddau do wala ri, "Au 
dhe ana hekola Yesus, rowi no lema do 
Galilea!" 

60 Tapulara bhale ri Petrus, "Ne nga ne 
do pale ri au ne, tada dho ya!" Pa dhara 
nga pedai lii ko Petrus, ta tu-tu-oo ke 
manu. 

61 Ta kebhibha ke Yesus jhe ketarre 
Petrus. Moko ta henge ke ri Petrus ta 
do alla ke Muri pelii pa no, "Nga do dho 
tu-tu-oo dae manu pa dhara rammi do 
nadhe, alle ke Ya pepehile ri au tallu 
wari." 

62 Moko ta mahhu-anni ke Petrus ngati 
anne, jhe la tangi pedihi-noho. 

63 Ta kare-menihe ke Yesus jhe dede 
jhe merahho ri ddau-ddau do jage Yesus 
he. 

64Ta henabbhe ke ri ro ne namada 
Yesus, jhe kebhale pa No, "Hakko ko ta 
peke ri au pa jhi, nadu ke ne do dede Au 
dhe?" 

65 Ae ri ko ne lii kara-menihi do pali ri 
ro pa Yesus. 

66 Ta bhale ma jhammi-ae, ne kattu- 
kattu do Yahudi nga kattu-kattu mone 
tunu-menahu he nga guru-guru aigama 
he ta peowu ke, jhe aggo Yesus la 
hedhapa Kattu-kattu Aigama ro. 

67 Ta lii ke ro pa Yesus, "Peke ko ri Au 
pa jhi, AU ke ne Duae Mone ma'i-Mone 
golo ne?" Ta bhale ke ri Yesus, "Kinga 
peke ri Ya pa mu, parahajha dho ma mu. 

68 Jhe kinga kebhali Ya pa mu, wae dho 
ri mu ta bhale. 

69 Tapulara jhari ngati awe nadhe, Ana 
Ddau Raiwawa do ta mejaddhi ke pa 
hebhakka kedhanga Deo do Mone Wiki 
Rihi Higa nga Kuaha ne." 

70 Ta lii ke ro hari-hari, "Ki do mina 
harre, Au ke ne Ana Deo ne?" Bhale ri 
Yesus, "Mina harre ke ne ane mu ma." 

71 Moko ta lii ke ro, "Tenge dho ke ta 
era hakahi ri. Do rangnge ke ri di ma 
miha ne lipedai ngati ubha No ma miha!" 
23 1 Hari-hari ne ddau do era pa era 

happo hala Yesus ne, ta titu ke ro, 
jhe aggo Yesus ri ro la hedhapa Pilatus. 

2 Pa ni ta pemaho ke ri ro ne likela 
penaja nga Yesus. Ne lii ro, "Abo ri jhi 
ne Ddau do nadhe do pa dhara pehuli 
peteballi ana-rai. Pedidi ddau ri No ta 

bhole ma'i bhea pa Kehe, rowi ne ane 
No, No ke ne Kristus ne, heddau do 
Duae." 

3Moko ta kebhali ke Pilatus pa Yesus, 
"Do petu ta Au dhe ne Duae Yahudi?" 
Bhale ri Yesus, "Mina harre ke ne lii au 
ma." 

“Moko ta lii ke Pilatus pa kattu-kattu 
mone tunu-menahu nga pa ddau lowe 
he, "Ngadde dho ri ya ie ta hahhi hala he 
pa Ddau do nadhe tu ta wole No." 

STapulara ta rihi ri ke ro ne meggai, "Ri 
liajha No ke, pedidi ddau ri No pa hari 
hewue Yudea; uru jhara pa Galilea, jhe 
pa awe nadhe, dhai ke hape ma dhe." 

6Ta rangnge ri Pilatus ne naanne, 
ta kebhali ke no, "Ddau nadhe ngati 
Galilea?" 

7Ta alla ro pepika ta do Yesus ngati 
ihi rai do dha'i pereda Herodes, ta moe 
ke Yesus ri Pilatus la nga Herodes, do 
pa dhara awe do naanne do era lema la 
Yerusalem. 

8 Dhai mengallu dhara Herodes, ta dhai 
ta ngadde Yesus ri no, rowi do tui ke ne 
rangnge ri no ne jhara lua Yesus, jhe do 
ddhei ke Herodes ta ngadde Yesus. Do 

henao ke ri Herodes, ta nara ta heleo ne 
lua madalae do ta tao ri Yesus. 

2 Rowi do mina harre ke, ae ne likebhali 
do kebhali ri Herodes pa Yesus, tapulara 
bhale dho ri Yesus ie ta heubha he. 

10 Ne kattu-kattu mone tunu-menahu 
he nga guru-guru aigama he do la 
mengadha ke la anne, jhe pemaho ri ne 
likela do rihi rui ri penaja nga Yesus. 

11 Ri Herodes nga do horodhadhu no 
he, e'e ne ddhei ro he ke ne pemange 
nga kare menihe Yesus, jhe pepake ri 
ro bhara pake nadhuae, ta alla pemina 
harre ta moe bhale wari ke Yesus la nga 
Pilatus. 

12 Pa dhara lodho do naanne lema 
Herodes nga Pilatus ta peihi-anga bhale 
wari ke, do pa uru jhara he do pemuhu 
ro. 

13 Ta pekupu ke ri Pilatus ne kattu-kattu 
mone tunu-menahu, kattu-kattu ana-rai 
he, 

14jhe lii Pilatus pa ro, "Aggo ri mu ne 
ddau do nadhe ma nga ya, jhe lii mu 
ta No do pehuli-peteballi ddau. Pa awe 
nadhe pa hedhapa mu ma, alle ke ri ya 
pepereha ne hala No, ngadde tu-tu dho 

ri ya, ie ta hahhi lua apa he ne do tao ri 
No, pedutu mii likela mu penaja nga No. 

15 Mina harre lema pa dhahi Herodes, 
ri do mina harre ke hakku alle ke no 
pemoe Yesus ma nga jhi ri. Ddau do 
nadhe ngaddi dho No ta tao ie ta hahhi 
lai he do jhamma ta wole ri lua wolo 
made. 

16 Rowi do mina harre ke do medae ta 
dede ri gui he ke ri ya, ki alla pemina 
harre ta gole he ke No ri ya." 

17 [Hadhi dhai la lua nga'a kewahhu 
Paskah, do jhamma ta gole heddau do 
rate tu ddau-rai. ] 

18 Ta peka hari-hari ne ddau do era 
paanne, "Pemade No! Gole Barabas tu 
jhi!" 

19 (Hakku bhaddo Barabas, rowi do tao 
lua pelawa pa dhara rae nga taga tari 
pemade ddau.) 

20 Do ddhei ke Pilatus ta gole Yesus, ri 
do mina harre ke, ta pedai lii ri ke no 
hewari ri nga ddau lowe he. 

21Tapulara ta peka ke ro, "Ketoe 
peabbha-rappa No, ketoe peabbha- 
rappa No!" 

22 Tu pa do ketallu wari ne ta lii ri ke 
Pilatus pa ro, "Tapulara ne nga ne hala 

do tao ri No? Ngadde dho ri ya ie ta 
hahhi hala he pa No do jhamma No ta 
wole ri lua wolo made! Ta dede ri gui he 
we No ri ya, jhe gole No ri ya." 

23Tapulara ta pee ke ro nga peka do 
maddu-maddu ta Yesus do jhamma ta 
ketoe peabbha-rappa. Moko pa pedakka, 
ta jadhi he ke pedutu nga lii peka ro. 

24 Moko ta pebune he ke ne lua wolo ta 
pemade pa ngi'u Yesus penau nga lua 
ddhei ddau do na harre, 

25 jhe gole ne ddau do ame ri ro ne, 
ddau do bhaddo taga tari tao lua pelawa 
nga pemade ddau. Ta alla pemina harre, 
ta jhole he ke Yesus pa ro ta tao e'e ne 
ddhei ro. 

26 Moko ta aggo ke Yesus ri ro. Pa telora 
rujhara, ta peabu ke ro nga heddau 
ne ngara Simon, ddau ngati Kirene, do 
ta maho ju la dhara rae. Ta kappe ke 
Simon ri ro, jhe pehahhe no ta hape ne 
ajhu ketoe Yesus ne pa kejhunga Yesus. 

27 Ae ddau ne do pedute Yesus ngati 
kejhunga -- pa telora ro era do parri 
ddau mobanni lema. Ne mobanni do na 
harre do nga tangi taga Yesus. 

28Tapulara ta kebhibha ke Yesus la 
nga ro jhe lii, "Wo mobanni-mobanni 

Yerusalem! Bhole tangi mu taga ngi'u 
Ya. Tangi we mu taga ngi'u mu nga taga 
ana-ana mu. 

29 Rowi do ta dhai ne awe ne, ddau do 
medae ta lii, 'Dhai tarra mengallu dhara 
tu mobanni-mobanni do dho ngaddi ta 
era wue nga wila, do dho ngaddi ta era 
nga ana, nga do dho ngaddi ta pehuhu 
ana!' 

30Pa dhara awe do naanne ke, ddau 
do ta lii pa lede nga bhojo, 'Mai we ma 
nappi ma kebii jhi!' 

31 Rowi ki penaja nga ajhu do muri ke, 
do mina hedhe ke ne tao ddau, mina mii 
ri ko ne do ta tao ri ro penaja nga ajhu 
do made!" 

32Do era lema do dhue ddau do wala -- 
hari do dhue ddau ne ddau do na harre 
ddau do tao apa -- do aggu tu ta wolo ta 
pemade hela'u-la'u nga Yesus. 

33Ta dhai la era do pale ta "Golgota" 
(pa dhara lii di Rui Kabha Kattu) ta ketoe 
peabbha-rappa ke Yesus ri ro nga hari 
do dhue ddau do tao apa he -- heddau 
pa hebhakka kedhanga jhe heddau ri pa 
hebhakka keriu Yesus. 

34Moko ta hebhajha ke Yesus, "Ama, 
pehuba we ro! Toi dho ri ro ne nga ne do 

tao ri ro hedhe." Ne bhara pake Yesus ta 
pebhagi-bhagi ke ri ro nga pepidhi ode. 

35 Ne ddau-ddau do titu paanne do 
pa dhara nga heleo, jhe pa dhara awe 
naanne lema ne kattu-kattu do Yahudi 
he do pa dhara nga kare-menihe Yesus 
jhe lii ro, "Ddau do wala alla ke ri No 
pepehelame, pa awe nadhe ri, hakko ko 
ri No ta pehelame ne ngi'u No miha, ki 
do tarra ma No ta Duae Mone ma'i-Mone 
golo ne, do pidhe ri Deo ne!" 

36 Do horodhadhu he lema do kare- 
menihe Yesus. Ta kako ke ro la wie ne 
eiago do menyilu pa Yesus, 

37jhe lii ro, "Ki do tarra ma Au ta Duae 
ngati do Yahudi, pehelame we ne ngi'u 
Au dhe!" 

38Pa dhida ajhu ketoe Yesus ne, do 
bhuke ne lii do nadhe: "Nadhe ke ne 
Duae do Yahudi ne." 

39 Heddau ngati ddau do tao apa he, 
do ketoe paanne, do kare-menihe Yesus 
lema. Ne lii no, "Adho Au ke ne Duae 
Mone ma'i-Mone golo ne? Golo-anni ko 
we Au, jhe golo le jhi!" 

40Tapulara ta jhege ke no ri do heddau 
ne, jhe lii no, "Ta do dho meda'u le ke au 

ri Deo? Au do hela'u-la'u ne wole mii No 
lema. 

41Tapulara we ne lua wolo tu di do 
pekatta nga wui-ai wui-tao di. Tapulara 
we, No dhe, bhule tu-tu dho nga hala!" 

42 Moko ta lii ke no, "Woo Yesus, henge 
we ya, kinga dakka Au mii Duae ne 
hine!" 

43 Ta lii ke Yesus pa no, "Parahajha we 
au, lodho do nadhe dhangnge do ta era 
ke au hela'u-la'u nga Ya pa era mengallu 
nge nga kehaka dhara ne." 

44 Era ma pa wabba henguru dhue 
nattu lodho he, weo dho ke mada lodho, 
jhe hari hewue raiwawa do nadhe, ta 
kerabba-guru-rai ke lohe la wabba tallu 
madha lodho he. 

4> Ne bhalla pewata do pa dhara Ammu 
Deo ne, tore bhagi dhue. 

46 Moko ta peka ke Yesus nga lipeka do 
rihi maddu, "Ama! La dhara wolaabba 
Au ke ne jhole ri Ya ne ngi'u Ya!" Ta alla 
pepali mina harre, moko ta made ke No. 

4/Ta ngadde ke ri kattu horodhadhu 
ne, ne lai do alla pejadhi ne, moko ta 
wue-waje ke Deo ri no, jhe lii no, "Tarra, 
bhule dho No nga hala!" 

48 Ne ddau lowe do kako la heleo he la 
anne, jhe ngadde ke ne nga ne do alla 
pejadhi ne. Ro hari-hari, bhale nga ade 
do dhai menyaha. 

49 Jhe hari-hari ne do petada he nga 
Yesus, nga mobanni he lema, do pedute 
No rai ngati Galilea, do titu ngati jjhau, 
jhe heleo hari-hari ne napoharre. 

>0 Ta era ke heddau ne ngara no Yusuf, 
do ngati dhara rae Arimatea pa ihi-rai 
Yudea. No heddau do woie nga do takke 
pekerihe ri ddau, jhe do pa dhara nga 
mate ne awe Deo ta jhare ne lua pereda 
No mii Duae. Maji lema no ta heddau 
ngati Kattu-kattu Aigama he, adho no do 
hela'u lii, nga lihappo nga hari-hari do 
tao ri Kattu-kattu Aigama he penaja nga 
Yesus. 

>1 (23:50) 

>2 Bhale Yusuf dhe, ta kako ke no la 
mengadha nga Pilatus, jhe ame ne ngi'u 
Yesus ne ta wie pa no. 

>3 Ta alla pemina harre ta la pepure ke 
ri no ne ngi'u Yesus ne ngati kolo ajhu 
ketoe ne, jhe wute ri bhalla linen ri no. 
Ta alla pemina harre, ta la takke ke ri 
no la dhara raidare do kee pa bhojo 

Wowadu -- ne raidare do naanne adho 
dae do ngaddi ta pake. 

S4Lodho do naanne lodho Lammi; 
jhe do hedharra ke ta jhari ta lodho 
Pengaha-ihi. 

>> Ne mobanni do dakka penau nga 
Yesus he do ngati Galilea he, do pedute 
le Yusuf ri ro, jhe do ngadde ri ro ne 
raidare ne. Do ngadde lema ri ro mi nami 
ne takke ne ngi'u Yesus pa dhara raidare 
ne. 

>6 Ta alla pemina harre ta bhale ke ro la 
pemoko lawo-ajhu wwau mangngi nga 
eiloko wwau mangngi, tu ta la pehame 
ne ngi'u Yesus ne. Pa lodho Pengaha-ihi 
ne, jhagga dho ro ne nga-nga tu ta 
pedutu uku aigama. 

24 1 Pa lodho Migu, rai jhammi-ae- 

ae, ta kako ke ne mobanni he la 
raidare ne, nga aggu ne lawo-ajhu wwau 
mangngi do pemoko ri ro he. 

ZTa dhai ro la raidare ne, ta ngadde 
ke ri ro, alle ke periho ne wowadu do 
henabbhe ubha raidare ne. 

3Moko ta maho ke ro la dhara raidare 
ne, tapulara pe'e dho ke ne ngi'u Yesus 
paanne. 

4Pa dhara nga titu do nga bhingu ko ro 
paanne, ta harra hewakka ke do dhue 
ddau do nga pake bhara do weo-do 
kana, do titu peumu nga ro. 

SDhai meda'u ne mobanni do na harre, 
moko ta mejura hape la worai, pa dhara 
awe do naanne lema ta lii ke ne do dhue 
ddau do na harre pa ro, "Tanga mu 
hakku kale ddau do muri pa telora ddau 
do made? 

6 Pe'e dho ke No pa dhe. Alla ke No 
pekaddhi! Henge we ri mu ne nga ne do 
alla No peli pa mu, pa awe pa Galilea ko 
No do uru he, 

7ta do, 'Ana Ddau Raiwawa ne do 
jhamma ta jhole pa ddau do tao 
lubhu harro nga menyilu, jhe ketoe 
peabbha-rappa, jhe pa lodho do ketallu 
ne do ta kaddhi bhale wari No." 

8 Moko ta henge ke ri mobanni he, ne 
lipedai Yesus pa ro he. 

2Ta bhale ke ro ngati ro'a ne; ta la 
pedhire ke ri ro pa do henguru heddau 
ana hekola Yesus he jhara hari-hari lai 
do alla pejadhi he, jhe mina harre lema 
pa hari-hari ddau do wala he, do pedute 
Yesus he. 

10Nahedhe ke ne mobanni-mobanni 
do la pika ne lai do na harre pa ana 
hekola Yesus he: Maria Magdalena, 
Yohana nga Maria ina Yakobus, nga 
mobanni-mobanni do wala he ri, do 
hela'u-la'u nga ro he. 

11 Tapulara penge ri rasul-rasul he, 
ngeta lai-lai do ta pehewo'o he we ri 
mobanni do na harre. Parahajha dho ro 
nga lipedhiri mobanni do na harre. 

12 Tapulara ta kaddhi ke Petrus, jhe 
perai-loro la ro'a ne, ta pehaddho-anni 
ke no jhe pehodho la dhara ro'a ne. Ne 
do ngadde ri no wata ke bhalla do wute 
pa Yesus we ne, ne do era paanne. Dhal 
madalae Petrus, jhe bhale no nga dhai 
ae likebhali pa dhara ade no, jhara lai ne 
do alla pejadhi he. 

13 Pa lodho do naanne lema, era do 
dhue ddau ne ana hekola Yesus do pa 
dhara nga kako ju la hewue kapo, ne 
ngara kapo do naanne Emaus, era ma ta 
henguru he kilo he ngati Yerusalem. 

14 Pa dhara nga kako ro, pedai nga 
pehuru penge ro, jhara hari-hari lai do 
jadhi he. 

15 Pa dhara nga pedai-dai ta pehuru 
penge he ro, ta dakka ke Yesus miha, 
jhe kako penau hela'u-la'u nga ro. 

16Do ngadde ma Yesus ri ro, tapulara 
era hahhi lai hakku tade dho ri ro. 

17 Moko ta lii ke Yesus pa ro, "Ne nga 
ke ne do pedae ri mu pa telora rujhara 
dhe?" Ta pengaha ke ro nga worawwu 
do hedui. 

18 Moko heddau ti telora ro, ne ngara 
no Kleopas, ta kebhali ke pa Yesus, "Titu 
wata Ama he ke ne ddau do wala rai do 
era pa Yerusalem do dho toi ne nga ne 
lai do jadhi pa awe do leto-leto dhe?" 

19Ta kebhali ke Yesus pa ro, "Lai ne 
nga ne?" Ta bhale ke ri ro, "Lai do jadhi 
pa Yesus, do Nazaret ne. No heddau 
Nabi. Hari-hari ne lipedai No nga wui-ai 
wul-tao No do nga kuaha -- ie ta pa 
dhara namada Deo, mina harre lema pa 
dhara namada hari-hari ddau. 

20 Kattu-kattu mone tunu-menahu 
nga kattu-kattu ddau-rai di, alle ke 
pejhole No tu ta pemade, jhe ketoe 
peabbha-rappa! 

21Jhe do henao ke ri jhi ta No ke ne 
do ta peballa-kattu do Israel! Jhe pa 

lodho dhe, lodho do ketallu ke, rai ta alla 
pejadhi ne lai do naanne. 

22 Rihi ri ti naanne, do parri ddau 
mobanni ti kejie jhi, alla ke pepekebhaddi 
jhi. Rai jhammi-ae-ae ne, do kako ro la 
ro'a ne, 

23tapulara ngadde dho ri ro ne ngi'u 
Yesus pa ni. Moko ta bhale ke ro, jhe 
pika ro ta do alla ke ro pepengaddi nga 
naju Deo, jhe lii ne naju Deo he pa ra ta 
do alla ke Yesus pemuri. 

24 Do parri ddau ngati jhi, ta kako 
dhangnge ke la ro'a ne, jhe ngaddi ri 
ro ta do petu tarra nga lii mobanni he, 
tapulara ngadde dho Yesus ri ro." 

23 Moko ta lii ke Yesus pa ro, "Tarra mu 
hedhe do bhodho! Do dhai hedui tarra tu 
mu ta parahajha pa hari-hari ne do pale 
ri nabi-nabi! 

26Ta do adho ke ne Duae Mone 
ma'i-Mone golo ne do jhamma ta narro 
uru jhara ne lua hedui-herui, jhe itu 
dhae ne lua dhida nga kelodo No ne?" 

2/Ta alla pemina harre, ta peteleo 
ke ri Yesus ne nga ne do hure do 
bhuke pa dhara hari hewue Buku 
Lidara-Likewahhu Deo jhara ngi'u No, 

jhari ngati buku-buku Musa nga buku 
nabi-nabi. 

28Pa dhara awe napoanne ta umu le ke 
ro la kapo do ta petuje ri ro ne. Ta kako 
ke Yesus, mido ddhei ta kako pelohe he, 

29 tapulara ta tahe ke ri ro. Ta lii ke ro, 
"Pee ko we pa nga jhi, rowi do umu ke 
ta maddha jhe do jhari ke ta kerabba." 
Moko ta maho ke Yesus tu ta la bba'i nga 
ro. 

30Pa dhara awe mejaddhi ta nga'a 
hela'u nga ro, ta aggo ke ri Yesus ne roti 
ne, jhe peha'e No kolo lii ie-ae pa Deo, 
jhe pipi-pipi ri No ne roti he, jhe wie pa 
ro. 

31 Ta alla pemina harre ta toi ke ri ro ta 
do napoanne, Yesus ke. Tapulara ta ele 
ke Yesus ngati dhara namada ro. 

32Ta lii ke ro heddau pa heddau, "Ta 
do adho ke do mina harre ne worawwu 
pegabbho ne pa ade di, pa dhara awe 
pedai lii ne No nga di, pa telora rujhara 
he ngine ne, jhe peteleo ri No pa di ne 
ihi Buku Lidara-Likewahhu Deo ne?" 

33Pa dhara awe naanne dhangnge, ta 
kaddhi ke ro jhe bhale la Yerusalem. Pa 
ni ta ngaddi ke ri ro, hari do henguru 


LUKAS 24.34-40 499 


heddau ne ana hekola Yesus he, era ke 
do peteni hela'u-la'u nga do wala he. 
34Ne ane ro, "Do petu tarra, ta do alla 
ke Muri pemuri bhale wari! Alla ke No 
pepengaddi-anni pa Simon!" 

35 Hari do dhue ne ana hekola Yesus 
do itu ta dhai do na harre, ta pedhiri 
ke mina mii ne lua peabu ro pa telora 
rujhara he, mina mii ne tade Muri ri ro 
pa dhara awe pipi-pipi roti he ri No. 

36Pa dhara nga pedhiri ko ro, ta harra 
hewakka ke Yesus, jhe la titu pa telora 
ro, jhe lii pa ro, "Helama tona ie tu mu!" 

37 Ta kebhaddi ke ro jhe meda'u, rowi 
pa dhara penge ro, wango ne do ngadde 
ri ro do naanne. 

38Tapulara ta lii ke Yesus, "Tanga mu 
hakku meda'u? Tanga hakku hhau ne 
pa dhara ade mu ne lua keba'a-kepapi 
penaja nga Ya? 

39 Heleo we ne wolaabba nga rubhebho 
Ya. Kehamme we ri mu, ta Ya miha ke 
nadhe! Bhuje we jhe ketarre we Ya ri 
mu, rowi wango adho do era nga ihi 
kiadho nga rui, mii do ngadde ri mu pa 
Ya dhe." 

40Ta lii Yesus mina harre jhe pengaddi 
ri No pa ro ne ruai nga rubhebho No. 

41Pa dhara nga do dho parahajha dae 
ro, taga tari do rihi mengallu dhara nga 
madalae, ta kebhali ke Yesus pa ro, "Era 
mu nga bhara nga'a pa dhe?" 

42Ta wie ke ri ro pa No hekedalli ne 
nadu'u do hangnge. 

43Ta aggo ke ri Yesus ne nadu'u do 
naanne, jhe nga'e ri No pa hedhapa ro. 

44 Ta alla pemina harre, ta lii ke Yesus 
pa ro, "Ne lai-lai do alla pepika ri Ya pa 
mu pa awe nga hela'u-la'u ne ko Ya nga 
mu: rowi lai do na mii we ne do hure do 
bhuke jhara lua Ya, pa dhara Buku-buku 
Musa, Nabi-nabi nga Mazmur do jhamma 
ta jadhi." 

43Ta alla pemina harre ta boka ke ri 
Yesus ne penge ro, tu ta tada ne lua 
pedabbho Buku Lidara-Likewahhu Deo. 

46 Moko ta lii ke Yesus pa ro, "Pa dhara 
Buku Lidara-Likewahhu Deo do hure do 
bhuke ta do ne Duae Mone ma'i-Mone 
golo ne do jhamma ta dhui-hape 
hedui-herui, nga do jhamma ta kaddhi 
bhale wari ngati lua made mada pa lodho 
do ketallu ne. 

47 Mina harre lema pa dhara ngara 
Duae Mone ma'i-Mone golo ne ke, ne do 
jhamma ta tawa pa hari-hari ddau, ta do 

jhamma ddau raiwawa ta jharra, jhe ri 

Deo do ta pehai-pehuba ne lubhu harro 
nga menyilu ro. Jhe ne lii do naanne do 
jhamma ke ta peja'e-pepeke, jhari ngati 
Yerusalem. 

48 Mu ke ne hakahi-hakahi ngati 
hari-hari lai do na harre. 

49 Jhe do ta moe ri Ya miha tu mu ne 
nga ne do alle pejaje ri Ama ne. Tapulara 
do jhamma ke ta mate ri mu pa dhara 
rae do nadhe, tade dhai ne kuaha ngati 
Deo ne ma helibhu mu hari-hari." 

>0 Ta alla pemina harre ta aggu ke ro 
ri Yesus, mahhu-anni ti dhara rae do 
naanne tade dhai la Betania. Pa ni ta 
dhede ruai ke Yesus, jhe wie pa ro ne 
lua tarro ie nga menyarro mangngj. 

>1 Pa dhara nga dhede ruai mina harre 
Yesus, ta dhede ke No la era do mmau 
do megala, moko ta pehagghi ke No 
ngati ro. 

>2 Ta wie huu nga mejura ke ro pa No, 
ta alla pemina harre ta bhale ke ro la 
Yerusalem, nga do dhai mengallu nge 
nga kehaka dhara, 

>3 jhe pengaha dho ke ro ne wue-waje 
Deo pa dhara Ammu Deo. 


YOHANES 


1 1 Pa petari-rai, nga do peera dae 
raiwawa, Lidara do lore ke peera. 
Lidara do era ke hela'u-la'u nga Deo, jhe 
Lidara do hela'u nga Deo. 

2? Rai ti petari do era ke hela'u-la'u nga 
Deo. 

3 Hari-hari ne do era hedhe, do pelake 
jha ra No ke ne tao ri Deo, jhe ngati 
hari-hari ne do era hedhe, bhule dho ke 
hahhi he do adho do tao pelake jhara 
No. 

4Lidara do naanne ke, ne kepue muri 
mada ne, jhe ngati muri mada do nadhe 
ke ne do wie teleo pa ddau raiwawa. 

> Teleo do naanne ke ne do ta kelala 
pa dhara do kerabba, jhe ri kerabba ne 
adho ke do nara ta pemade No ri. 

6 Ta dakka ke ne ddau do pepue ri Deo 
ne, ne ngara no Yohanes. 

7Ne dakka no ta ma pepeke ne jhara 
lua teleo ne, mita ie ke hari-hari ddau ta 
parahajha pa No. 

ŜNo miha, adho teleo do naanne, ne 
dakka no tu ta ma pepeke ne jhara lua 
teleo do naanne ke. 

2Teleo do petu-petarra ne do ta ma 
peteleo hari-hari ddau, nee ke do dakka 
ma danni raiwawa. 

10 Ne lidara ne, do nee ke pa danni 
raiwawa, raiwawa dhe do tao pelake 
jhara No ke, tapulara tade dho No ri 
ddau raiwawa dhe. 

11 Nee ke No do dakka ma rai No ma 
miha, tapulara ne ddau-rai No he wae 
dho ta hamme No. 

12 Maji le ta mina harre, do era ma ne 
ddau do hamme nga do parahajha pa 
No; do wie ke ri No ne higa pa ro ta jadhi 
ana ri Deo, 

13 do metana adho ngati ddau raiwawa, 
rowi ne muri mada do wowiu ne do 
dakka ngati Deo. 

14 Ne lidara do naanne do alla ke 
pejadhi ta ddau-raiwawa, jhe do nee ke 
No do pee pa telora di, jhe do ngadde 
ke ri di ne lua dhida nga kelodo No. Lua 
dhida nga kelodo do naanne do hamme 
ri No mii ana mone miha ri Ama. Pelake 
jha ra No ke ne ngadde Deo ri di nga lua 
hajha nga ddhei No nga di. 

15 Nee ke Yohanes mii hakahi ngati No, 
do pepeke ke ri Yohanes, "No ke dhe ne 
do lii ya ne, do ta dakka leto ngati ya, 
tapulara do rihi mone-ae No ngati ya, 
rowi nga do dho era dae ya, do lore ke 
No peera." 

16 No do tobo ri lua hajha nga ddhei, jhe 
do wie peloro ri No pa di, ne lua tarro-ie 
nga menyarro mangngji. 

17 Do alle ke pehamme ri di ne Lipedara 
Deo ne, do pelake jhara Musa. Tapulara 
lua hajha-ddhei nga lua ha'u nga 
keremme Deo do peteleo pelake jhara 
Yesus Kristus. 

18 Bhule dho ie ta heddau do ngaddi ta 
ngadde Deo, wala ngati ana do mone 
miha ne, do hela'u nga Ama jhe do 
hekeradde nga Ama. No ke ne do petade 
Ama pa di. 

19Ta pepu ke ri Mone Pereda pa 
Yerusalem, ne mone tunu-menahu nga 
do Lewi he la nga Yohanes, ta la kebhali 
pa no, "Nadu ke au dhe?" 

20Ta pika mola-mola ke Yohanes, "Ya 
dhe, adho Duae Mone ma'i-Mone golo 
ne." 

21Ta kebhali ke ro ri, "Ki do mina harre 
ma, nadu ke au dhe, Elia ke au?" Bhale ri 

Yohanes, "Adho." "Au heddau nabi?" ne 
kabhali ro ri. "Adho," bhale ri Yohanes. 

22"Ki do mina harre ma, lii ko we au 
pa jhi, nadu ke au dhe?" ne ane ro, "Mi 
ta nara jhi ta wie ne libhale pa ddau do 
pepu jhi he. Ne nga ke ne lii au jhara lua 
ngi'u au miha?" 

23Ta bhale ke ri Yohanes, "Ya ke dhe 
no, do pale ri Nabi Yesaya; 'Ddau do lagu 
do petoda pa dhara kebhalla-ae; Pemere 
we ne ruhara tu Muri.'" 

24 Ta kebhali ke ne ddau do peu ri do 
Farisi he, 

25"Ki do adho ma au ne Duae Mone 
ma'i-Mone golo ne, adho ma Elia, jhe 
adho lema Nabi, ta nga au hakku pejhiu 
ddau?" 

26 Ta bhale ke ri Yohanes, "Ne pejhiu ri 
ya, ri ei-loko he we. Tapulara pa telora 
mu, nee heddau do dho tade ri mu. 

27 No do dakka leto ngati ya, tapulara 
we, tu ta ma'e ne dari helapa No he le 
we, jhamma tu-tu le dho ya." 

28 Ne lai do na harre hari-hari jadhi pa 
Betania, pa hebhakka bira dimu Loko 
Yordan pa era pejhiu Yohanes. 

29 Ta dhai ta jhammi-ae he, ta ngadde 
ke Yesus ri Yohanes do dakka la nga 

no. Moko ta lii ke Yohanes, "Heleo we, 
oni ke ne Ana Ki'i-jhawa Deo do ta ma 
pehai pehuba lubhu harro nga menyilu 
raiwawa dhe. 

30 No ke ne do ane ya ne, do ta dakka 
leto ne ngati ya, tapulara No do rihi 
mone-ae ngati ya, rowi nga do dho 
metana dae ya, do lore ke No peera. 

31Pa petari-tari tade dho No ri ya ta 
nadu. Jhe ne do pa petu ne, ne dakka ya 
ma pejhiu ri eiloko, mita ie ke No ta ta 
de ri do Israel." 

32Do pepeke le ri Yohanes ne lai do 
nadhe, "Henga Deo do ngadde ke ri ya 
do puru mii hengi'u koro jhawa he ngati 
liru jhe la kajji pa wokolo No. 

33Pa awe do naanne tade dho No ri ya 
ta nadu. Tapulara Deo do lii pa ya ta 
pejhiu ri ei loko ne, do alla ke pelii pa 
ya, 'Kinga ngadde ri au, Henga Deo do 
puru jhe la kajji la wokolo heddau ddau, 
No ke dhe bhoke ne do ta pejhiu ddau ri 
Henga Deo. 

34Do ngadde miha ke ri ya ne lai do 
napoanne," ane Yohanes, "nga peteleo 
ke ri ya ta do No ke ne Ana Deo ne." 

33Ta bhale ma jhammi-ae ri, ta era ke 
Yohanes nga do dhue ddau ana hekola 
no, pa era do naanne ri. 

36 Ta ngadde ke Yesus ri ro, era do lake 
jhara anne, ta lii ke Yohanes, "Heleo we! 
Oni ke ne Ana Ki'i-jhawa Deo ne." 

37Ne lipedai Yohanes do na harre do 
rangnge ri hari do dhue ana hekola 
Yohanes he, moko ta kako ke ro la nga 
Yesus. 

38 Ta kebhibha ke Yesus la kejhunga, ta 
ngaddi ke ro ri Yesus do era do pedute 
No. Ta kebhali ke Yesus paro, "Kale ne 
nga ke mu?" Ta bhale ke ri ro, "Rabi, pa 
mii ke ne era pee Rabi?" ('Rabi' pebhale 
ma lirai di: 'guru'). 

39 "Mai we la heleo ri mu," ane Yesus 
pa ro. Ta kako ke ro penau nga Yesus, 
jhe ngadde ri ro pa mii ne era pe Yesus. 
Ne awe napoanne, wabba appa maddha 
lo dho. Ta pee ke ro pa lodho do naanne 
nga Yesus. 

40 Heddau ti telora do dhue ddau do 
rangnge ne nga ne do pale ri Yohanes 
ne, ne ngara no Andreas, jhe ne tuahhu 
no Simon Petrus. 

41Ta kako ke no marri-ai-ai la kale 
Simon, tuahhu no ne, jhe lii, "Alla ke jhi 

pepeabu nga Mesias!" (Mesias, hela'u 
nga Kristus, do ne pa pedabbho ne: 
Duae Mone ma'i-Mone golo ne ke). 

42Ta la pengaddo ke Simon ri Andreas 
la nga Yesus. Ta ketarre ke Simon ri 
Yesus, jhe lii, "Au, Simon, ana Yonas, Au 
do ta pale ta Kefas." (Kefas hela'u nga 
Petrus, pa lii rai di: lede-pahi-ae.) 

43Ta bhale ma jhammi-ae, ta happo ke 
ri Yesus ta kako la Galilea. Ta peabu ke 
Yesus nga Filipus, jhe lii pa no, "Mai ma 
pedute Ya!" 

44 Filipus dhe do ti ti Betsaida, era pee 
Andreas nga Petrus. 

43Ta peabu ke Filipus nga Natanael, 
jhe lii pa no, "Alla ke jhi pepeabu nga 
ddau do pale ri Musa ne pa dhara Buku 
Lidara-Likewahhu Deo ne nga do pepeke 
ri nabi-nabi he. Ne ddau do naanne wala 
dho ke ngati Yesus ana Yusuf do ngati 
Nazaret ne." 

46 Tapulara ta bhale ke ri Natanael, "Era 
marra do nara ta dakka hahhi ne do woie 
ngati Nazaret?" Ta bhale ke ri Filipus, 
"Mai we au ma miha la heleo." 

4/Ta ngadde Natanael ri Yesus pa 
dhara nga kako ju la nga No, ta lii ke 
Yesus jhara lua Natanael, "Heleo, ddau 

napoanne ne do Israel-ihi ne. Bhule dho 
pa no ne lai-lai do ta pedhame-dhame 
he we." 

48 Ta kebhali ke Natanael pa Yesus, 
"Mina mii hakku tade ya ri Ama?" Bhale 
ri Yesus pa no, "Nga do dho pedoe dae 
au ri Filipus, do ngadde ke ru ri Ya pa 
rame kepallu ne." 

49"Ama Guru," ane Natanael, "Ama 
ke ne Ana Deo ne! Ama ke ne Duae do 
Israel!" 

>0 Ta lii ke Yesus, "Parahajha ke au, 
wata ke taga tari do alla ke Ya pelii pa au 
ta do ngadde au ri Ya pa rame kepallu 
ne? Lai-lai do rihi ri ko ne mone-ae do ta 
ngaddi ri au!" 

>İ Ta lii ke Yesus, "Tarra-tarra, 
parahajha we au, do medae ta ngadde 
ri au, liru do ta boka-anni nga naju- 
naju Deo do ha'e-puru pa Ana Ddau 
Raiwawa." 

2 t Dhue lodho ngati napoanne, ta era 

ke ne lai-ala peloko-nga'a pa dhara 
rae Kana, jhe ina ri Yesus do era ke pa 
ni. 

2? Yesus nga ana hekola No he do pedoa 
le la lua peloko nga'a do naanne. 

3Ta dhai ta alla ke ei-ago, moko ta la lii 
ke ina No pa Yesus, "Hee ke dhe do alla 
ei-ago pa ro." 

4Ta bhale ke ri Yesus, "Ina bhole li 
pa Ya. Dhai de dho ne awe tu Ya ta pe 
teleo-anni." 

STapulara ta lii ina ri Yesus pa ddau do 
jhagga he, "Pedute ri mu, ki nga lii No ta 
jhagga ne nga-nga pa mu." 

6 Pa anne do era anna bhue guhi do 
pemoko ta lonye bhebho pedutu nga 
hadha do Yahudi. Ne ihi guhi do na 
harre, hewue era ma ta hengahu liter he. 

7Ta lii ke Yesus pa ddau jhagga he, "Ihi 
ko ne guhi-guhi do na harre ri ei-loko." 
Ta ihi ke ri ro hari-hari ne guhi tade tobo 
ri ei-loko. 

ŜTa lii ke Yesus pa ro, "Taddhe ko ri mu 
hudi he ne eiloko do napoanne jhe aggo 
la nga kattu lai-tao do nadhe." Ta aggo 
ke ri ro ne eiloko do naanne la nga kattu 
lai-tao ne, 

9ta hakko ke ri no ne eiloko do alla ke 
pebhari-anni ta ei-ago. (Toi dho ri no 
nga ti mii ne ei-ago do naanne, wata ke 
ri ddau jhagga do ihi eiloko he we ne do 
toi.) Moko ta pedoe ke ri no ne mone 
ngedhe ne, 

10 jhe lii no, "Pa tima hari-hari ddau, do 
pemoko uru jhara ko ei-ago do rihi woie, 
jhe ki bhenga le hari-hari tamu ne nginu 
jhe itu wie ei-ago do tima he. Tapulara 
tao au, ta takka ko ma ne ei-ago do rihi 
woie lohe ma dhara awe nadhe ri!" 

11 Napoanne ke ne lua madalae do 
petari-rai ne tao ri Yesus. Ne tao ri No 
ne lua madalae do naanne pa Kana pa 
ihi rai Galilea. Ri tada do naanne ke, ne 
pedhelo ri No ne lua dhida nga kelodo 
No. 

12Ta alla pe ia harre ta kako ke Yesus 
la Kapernaum hela'u-la'u nga ina No 
tuahhu-tuahhu No nga ana hekola No 
he. Ta pee ke ro pa nii parri lodho ne tui. 

13Ta dhai ta hedharra le ne lodho Nga'a 
Kewahhu Paskah do Yahudi, ta kako ke 
Yesus la Yerusalem. 

14 Pa Ammu Deo do pa Yerusalem ne, ta 
ngaddi ke ri Yesus ne ddau-ddau mone 
pewie hapi, ki'i jhawa, nga koro jhawa, 
mina harre lema mone pehuru doi he era 
do mejaddhi pa anne. 

15 Ta tao ke ri Yesus hebhangngu gui 
ngati dari jhe la hudhi keluru-keluru ri No 
ne bhada do era pa anne, ie ta ki'i jhawa 
he, mina harre lema ne hapi he, ngati 


YOHANES 2.16-21 512 


dhara Ammu Deo ne. Ne meja-meja 
mone pehuru doi he, nyakka pebito-bato 
hakku ne doi he menyalla kebali-bali la 
hebhakka-bhakka. 

16 Moko ta lii ke Yesus pa mone pewie 
koro jhara he, "Dhede hari-hari ngati 
dhe. Bhole pejadhi ri mu ne Ammu Ama 
Ya dhe ta era pedhaga!" 

17 Moko ta henge ke ri ana hekola No 
he, ne lilolo do nadhe pa dhara Buku 
Lidara-Likewahhu Deo, "Ne ade Ya wata 
le ne munu pa Ammu Au we, oo Deo, do 
kedu-kedaru mii ai he ke pa dhara Ya." 

18Ta la pebhata ke ne mone pereda do 
Yahudi he nga Yesus, jhe lii ro, "Hakku 
ko Au ta tao lua madalae mii hahhi tada 
tu jhi ta do nga higa tarra Au hakku tao 
au mina hedhe." 

19Ta bhale ke ri Yesus, "Pekelole we ri 
mu ne Ammu do nadhe, pa dhara tallu 
lodho do ta petito bhale wari ri Ya." 

20 Moko ta lii ke ro, "Appa nguru bhue 
ttau ne tui ne pettito ne Ammu do na 
dhe, jhe ri Au ta petito bhale wari pa 
dhara tallu lodho?" 

21Tapulara ne Ammu Deo do pedabbho 
ri Yesus ne, ne pa petu ne, ngi'u No ma 
miha. 


YOHANES 2.22-3.2 513 


22Hakku pa leto he ke, ta alle Yesus 
pepekaddhe ngati made mada, ta 
henge ke ri ana hekola No he ne lai do 
napoanne ta do ngaddi Yesus ta lii ma. 
Moko ta parahajha ke ro pa do bhuke pa 
dhara Buku Lidara-Likewahhu Deo, nga 
pa ne nga ne do pale ri Yesus pa ro he. 

23Pa dhara nga era ko Yesus pa 
Yerusalem pa awe nga'a kewahhu 
Paskah ne, ae ddau ne do parahajha pa 
Yesus taga ri lua madale do tao ri Yesus 
he. 

24 Tapulara Yesus miha, adho do 
parahajha nga ro, rowi do tada ke ri No 
hari-hari ddau. 

25 Adho do tenge ta pika pa No jhara 
lua nadu we, rowi ri No miha do toi ke ne 
nga ne do era pa dhara ade nga penge 
ddau raiwawa. 

1 Ta era ke heddau kattu aigama 
ti kejie do Farisi ne ngara no 
Nikodemus. 

2 Pa dhara herammi ta dakka ke la nga 
Yesus, jhe lii no, "Ama, toi ri jhi Ama ke 
ne do pepue ri Deo ne. Rowi bhule dho 
heddau he do nara ta tao lua mada lae 
mii do tao ri Ama he, ki do adho Deo do 
era hela'u nga no." 

3Ta bhale ke ri Yesus pa no, "Parahajha 
we, bhule dho heddau he do nara ta 
jadhi ai-alla annu-niki Deo, ki do adho 
no do metana bhale wari." 

4 Ane Nikodemus pa Yesus, "Mina mii 
ne jadhi, heddau do kepai ke, ne nara ta 
metana bhale wari, do nara ri ko ke no 
ta maho bhale wari la dhallu ina no, jhe 
metana bhale wari?" 

> Bhale ri Yesus. "Do petu tarra ne lii Ya 
do nadhe, ki do dho metana ke ti eiloko 
jhe ngati Henga Deo, ddau napoanne 
adho do nara ta jadhi ai-alla annu-niki 
Deo. 

6 Ddau raiwawa pedutu raa nga 
manynyi do metana ri ina nga ama, 
tapulara pa dhara lua pedu nga Deo do 
metana ri Henga Deo. 

7 Bhole madalae kinga lii Ya: mu 
hari-hari do jhamma ta metana bhale 
wari. 

8 Ngallu kemale ju la mii we ne ddhei 
no, rangnge ri di ne likedu no, tapulara 
toi dho ngati mii ne dakka no. Mina harre 
lema ddau do pemetana ri Henga Deo." 

?"Mina mii ne nara ta jadhi mina 
harre?" kebhali Nikodemus. 

10 Bhale ri Yesus, "Au dhe guru pa 
Israel; mina mii ne do dho tada au? 

11 Parahajha we, ne do pedae ri jhi, 
wata ke jhara lai do toi ri jhi; tapulara 
we, tapulara we wae dho ri mu ne lipika 
jhi. 

12 Parahajha dho mu, kinga pedhiri ri 
Ya pa mu, jhara lai-lai do ngati raiwawa, 
mina mii ri ko ne nara ri mu ta parahajha 
kinga pedhire ri Ya pa mu jhara lai-lai do 
era pa era do mmau do megala? 

13 Bhule dho heddau he do ngaddi ta 
ha'e la era do mmau do megala, wala 
ngati No do puru ma raiwawa, No do Ana 
Ddau Raiwawa ne. 

14 Mina mii Musa ne peha'e debhobho 
mara ne pa hela ajhu pa kebhalla-ae ne, 
mina harre lema Ana Ddau Raiwawa ne 
jhamma ta peha'e, 

15 mita ie hari-hari ne ddau do 
parahajha he pa No ta nara ne muri 
mada dopetu nga do peloro ne." 

16 Rowi do mina harre ke ne hajha nga 
ddhei Deo nga ddau raiwawa pa raiwawa 
do nadhe, hakku tade wie ne Ana No 
do Mone Miha ne, mita ie nadu we ne 
do parahajha pa No, dho ke do ta nara 

lua apa nga kerewe, tapulara nara muri 
mada do petu nga do peloro ne. 

17 Rowi do alle ke pejhole ri Deo ne 
Ana No ne, adho tu ta ma wole raiwawa 
do nadhe, tapulara tu ta ma we ne lua 
helama tona ie. 

18 Ne ddau do parahajha he pa No adho 
ke do ta wolo ri. Tapulara ddau do dho 
parahajha do ta wolo ri Deo, rowi do dho 
parahajha ro pa Ana Deo do Mone miha 
ne. 

19 Do ta tajjhe pa no, jhalli pa lii do 
nadhe: Nee ke ne teleo ne ma danni 
raiwawa, tapulara ddau raiwawa do rihi 
ddhei nga kerabba ne ngati teleo ne, 
rowi ne wui ai-wui tao ro do woapa. 

20 Nadu we ne do tao lai do woapa, do 
paddhu ke nga teleo ne, jhe wae dho ta 
dakka ma teleo ne, mita do dho ngadde 
ne wui ai-wui tao no do woapa ne. 

21Tapulara ddau do jhagge pedute ne 
lua ddhei Deo, do ta dakka ma teleo ne, 
jhe ne do jhagge ri no do pedute ne lua 
ddhei Deo. 

22Ta alla pemine harre, ta kako ke 
Yesus nga ana hekola No he, la Yudea. 
Do tui bhalle No hudi ne pee pa ni hela'u 
nga ro jhe pekako lua pejhiu. 

23Pa dhara awe naanne adho dae 
Yohanes do pemaho la dhara ammu 
bhaddo. Ne era pejhiu no pa Ainon, rihi 
dho ne jjhau ngati Salim, rowi pa ni do 
ae ne ei. Ta dakka ke ne ddau-ddau he la 
nga no, moko ta pejhiu ke ro ri Yohanes. 

24(3:23) 

25 Do parri ddau ana hekola Yohanes he 
ta jhari ke ta pebhata nga do Yahudi he 
jhara lua pemmau-anni. 

26Ta kako ke ro la nga Yohanes, jhe 
lii ro, "Ama Guru, henge ko ri Ama ne 
ddau do hela'u-la'u nga Ama ne, do pa 
hebhakka Loko Yordan ne, do pejhujhe 
ri Ama ne pa jhi do uru he? Nnai le ke No 
do pejhiu ddau, jhe hari-hari ddau jila ke 
la nga No." 

2/Ta bhalle ke ri Yohanes, "Ddau 
raiwawa nara dho ta era nga ne nga-nga, 
kia dho do wie ri Deo pa ho. 

28Do rangnge miha ma ri mu ne lii ya, 
"Ya dhe adho Duae Mone ma'i-Mone golo 
ne. Ya dhe do pepue uru jhara ngati No.' 

29 Banni nge dhe ne do unu ri mone 
ngedhe ne. Ihi-anga mone ngedhe, wata 
ke ta titu hela'u he we nga mone ngedhe 
ne, nga ta dhanno he we, jhe mengallu 
dhara no kinga rangnge ri no ne lipedai 

mone ngedhe ne. Mina harre lema nga 
ya dhe. 

30 Dhai tarra ya ne mengallu dhara pa 
dhara awe nadhe. Do jhamma ke No ta 
juu ne pekerihe, jhe ya do jhamma ke ta 
juu pewawe." 

31 Ne do dakka ngati dhida ni, do 
rihi ngati hari-hari. Ne do dakka ngati 
raiwawa dhe do maho ngeti kejie 
raiwawa dhe ma, jhe do pedai jhara 
lua-lua raiwawa dhe ma. No do dakka 
ngati dhida ni do rihi No ngati hari-hari. 

32Ne do pedae ri No jhara ua ne nga ne 
do ngadde nga do dhanno ri No, tapulara 
bhule dho heddau he do parahajha nga 
lipika No. 

33Ddau do parahajha pa lipika No 
do naanne, do katarra ke, ta Deo do 
petu-petarra. 

34Rowi ne ddau do pepue ri Deo ne, do 
pedhae ne lipedai-lipedai Deo, rowi do 
alle ke pewie pa No ne Henga Deo ne 
nga kemolo. 

35 Ama do ddhei nga Ana No, jhe do alle 
ke jhole hari-hari higa nga kuaha pa No. 

36 Ddau do parahajha pa Ana ne do 
ta nara lua muri mada do petu nga 
do peloro ne. Tapulara ddau do dho 

pedhanno nga Ana ne nara dho muri 

mada. Do ta wole no ri Deo lohe la lodho 

do nami-mii ne. 

4 1 Ta rangngi ke ne do Farisi he, ta 
Yesus le do pejhiu ddau do rihi ae ke 

ngati Yohanes. 

2 (Do ne pa petu ne Yesus miha adho 
do pejhiu ddau, wata ke ana hekola No 
he we.) 

3Ta toi ri Yesus ta do rangngi ke ne 
do Farisi he, ne jhara lai do naanne, ta 
bhale ke No ti Yudea la Galilea. 

4Pa loro jhara kako No do naanne, ie 
nga dho ie do ta lake jhara Samaria No. 

> Moko ta dhai ke Yesus la hewue rae 
ne ngara ne Sikhar adho do rihi ne jjhau 
nga rai do wie ri Yakub pa Yusuf ana no 
ne pa awe do uru he. 

6 Pa anne do era ne ei-holo Yakub 
ne. Do dhai keloe tarra Yesus pa loro 
jhara No ne, rowi do mina harre ke, ta 
la mejaddhi ke No pa ngidi ei-holo do 
naanne. Pa awe naanne era ma ta wabba 
he nguru dhue nattu lodho he, 

7jhe ne ana hekola Yesus he do langnga 
ke la walli nga'a la dhara rae. Ta dhai ta 
dakka ke heddau mobanni do Samaria la 
dhulu ei ngati ei-holo ne. Ta lii ke Yesus 

pa mobanni do naane, "Ina, ie Ya ta ami 
ei ta nginu pa ina?" 

8(4:7) 

2Ta bhale ke ri mobanni do Samaria 
ne, "Muri heddau do Yahudi, jhe ya dhe 
do Samaria; ta nga Muri hakku ami ei ta 
nginu pa ya?" (Rowi do Yahudi adho do 
era nga lua pedu nga do Samaria.) 

10 Ta bhale ke ri Yesus, "Kita do toi he 
ri au ne lua ruba dhara Deo, jhe do toi 
lema ri au ta nadu ne do ami ei ne pa 
au, do bhara tatu ke au miha do ta ami 
ta nginu pa No, jhe do ta wie ri No pa au 
ne ei muri mada ne." 

11 Ta lii ke ne mobanni do naanne, 
"Bhule dho Muri nga haba-dhulu, jhe ne 
ei holo do nadhe, do dhai meramma. 
Ngati mii Muri ne nara ei muri mada ne? 

12Yakub le miha, ama-appu jhi ne, do 
wie jhi ne ei-holo do nadhe. No miha, 
do dhulu ti dhe lema ne ei-nginu no; 
mina harre lema ne ana-oha no he nga 
nanga'a-nabha da no he. Pa dhara penge 
Muri, ta do rihi ri ko Muri ngati Yakub?" 

13Ta lii ke Yesus pa no, "Ddau do nginu 
eiloko do nadhe do ta hae koko ri." 

14"Tapulara do nginu ne eiloko do ta 
wie ri Ya ne, adho ke no do ta hae koko 

ri lohe la lodho do nami-mii ne. Rowi 
ne eiloko do ta wie ri Ya ne, do ta jadhi 
mada ei-wattu pa dhara no, jhe wattu la 
tele, jhe do ta wie pa no ne muri mada 
do petu nga do peloro ne." 

15Ta lii ke mobanni do naanne, "Muri, 
wie we pa ya ne eiloko do naanne mita 
do dho l'a ri ya hae koko, mita do dho 
tenge ri ya ta mai ma aggu eiloko ri ti 
dhe." 

16”Kako we au la pedoe ne ddau pa 
hedhapa au ne, jhe bhale au ma dhe," 
ane Yesus pa no. 

17 Bahel ri mobanni do naanne, "Bhule 
dho ya nga ddau pa hedhapa," "Do petu 
tarra ma ne lii au do napoanne," ane 
Yesus pa no. 

18"Rowi do lammi wari ke au ne alla 
pebanga-ammu, jhe ne momone do 
manga hela'u nga au ne, pa dara awe 
nadhe do adho tarra ma ta ddau pa 
hedhapa au." 

19"Pa awe nadhe, toi ke Muri ri ya ta 
heddau nabi," ane mobanni do naanne. 

20 "Ama-appu jhi ki wie hu nga mejura 
pa Deo, do wie hu nga mejura pa kolo 
bho jo do nadhe, tapulara lii ddau-rali 

Muri he, titu wata pa Yerusalem we ne 
era wie hu nga mejula ddau pa Deo." 

21"Parahajha we au," ane Yesus pa no, 
"pa hahhi awe hine, ddau do ta wie hu 
nga mejura pa Ama, adho ke pa bhojo 
do nadhe ri, jhe do adho lema ke ta pa 
Yerusalem ri. 

22Mu do Samaria, do wie hu nga mejura 
pa Deo do dho tade dae ri mu, tapulara 
jhi do Yahudi, do wie hu nga mejura pa 
Deo do tade ke ri jhe. 

23Tapulara do ta hine ne awe, jhe hari 
lema do nee ke, jhe ri kuaha Henga Deo 
do ta wie hu nga mejura ke ddau-ddau 
pa Ama, mii Deo do petu-petarra do 
mina mii ne ddhei Ama. 

ZARowi ne Deo na naanne, Henga, jhe 
titu wata nga kuaha Henga Deo we ne 
nara ddau-ddau ta wie hu nga mejura pa 
Ama, do mina mii No ne era." 

25 Ta lii ke ne mobanni do naanne 
pa Yesus, "Toi ke ri ya ne Duae Mone 
ma'i-Mone golo ne (do pale ta Kristus 
ne) do ta dakka. Ki nga dakka No, do ta 
pepeke ke hari-hari lai pa di." 

26"Ya ma ke No ri," ane Yesus pa no, 
"Ya ke, do nee pa dhara pedai lii nga au 
dhe, pa awe nadhe." 

27 Pa awe do naanne lema, ta bhale le 
ke ne ana hekola Yesus he. Ta madalae 
ke ro ne heleo Yesus do era do pedali lii 
nga heddau mobanni. Tapulara bhule 
dho heddau he ti telora ro do bhani ta 
kebhali pa mobanni do naanne, "Ina, 
paralu ne nga?" Kiadho ta kebhali pa 
Yesus, "Ta nga Ama hakku pedai lii nga 
mobanni do nanidhe?" 

28 Moko ta hane ke ri mobanni do 
naanne ne guhi no pa anne, jhe perai la 
dha ra rae, jhe la lii no pa ddau-ddau do 
pa ni he. 

29"Mai ko la heleo ne ddau do pika ne 
nga ne do ngaddi ta tao ri ya. Wue marra 
ke, ta No ke Duae Mone mai Mone golo 
ne?" 

30 Moko ne ddau-ddau he ta mahhu- 
anni ke ngati dhara rae ne, jhe kako la 
nga Yesus. 

31Pa dhara awe naanne lema ta perihe 
ke Yesus ri ana hekola No he ta nga'a, 
"Ama Guru, nga'a ko we," ne ane ro. 

32Tapulara ta bhale ke ri Yesus, "Do 
era ma nga'a pa Ya, do dho toi ri mu." 

33 Moko ne ana hekola No he ta 
pekebhali ke ro heddau nga heddau, 

"Adho marra ta do era ddau ma 
pengaddu nga'a tu No?" 

34 Moko ta lii ke Yesus, "Ne bhara 
nga'a Ya, wala dho ke ngati pedute ne 
lua ddhei No do pepue Ya ne, nga do 
pemoke ne lua jhagga do alle pejhole ri 
No ne pa Ya. 

35 Pa ane mu, 'Appa warru ri do ta dhai 
ke la awe ghattu.' Tapulara ne lii Ya pa 
mu: Heleo ko we ne maa hedhe do ihi 
ke, do ta mate he ke ne awe-ghattu ne. 

36Ddau do ghattu do jhari ke ta hamme 
ne pai-pala no, jhe do ta pekupe ke ne 
ihi-habha tu lua muri mada no do petu 
nga do peloro ne. Moko ddau mone liba 
nga mone ghattu, do ie ke ta mengallu 
nge nga kehaka dhara hela'u-la'u. 

37 Li perajja do nadhe do petu lema, 
'Heddau do mone kujha, do wala ne do 
ghattu.' 

38Pepu mu ri ya la ghattu pa maa do 
adho do habha ri mu; maa do jhagga ri 
ddau do wala, jhe mu ke ne do hamme 
ne lua mangngi ngati lua jhagga ro he." 

39 Ae ne do Samaria he, do ngati dhara 
rae do naanne do parahajha pa Yesus, 
taga tari do lii ne mobanni do naanne, 

"Do pali ri No hari-hari ie ta ne nga we 
ne do alla petao ri ya." 

40 Moko ta dhai ta peabu ne do Samaria 
he nga Yesus, ta meggai ke ta ame No 
ri ro mita pe ko nga ro. Hakku ta pee ke 
No pa anne dhue lodho ne tui. 

41Ta alla pemina harre ta ju ae ri ke ne 
ddau do parahajha pa Yesus taga ta ri 
ne nga ne do ajha ri No miha pa ro. 

42Ta lii ke ro pa mobanni do naanne, 
"Ne parahajha jhi pa awe do nadhe, adho 
ke tari lipika au he we pa jhi, tapulara do 
rangnge miha ke ri jhi ngati No, jhe toi 
tarra ke ri jhi ta do tarra ke ta No dhe, 
ne Mone Pehelame raiwawa dhe." 

43 Ta tobo le ta dhue lodho Yesus ne pee 
pa Sikhar, ta pekaddhi ke No la Galilea 
ri. 

44Do alla ke Yesus miha pe lii, "Heddau 
nabi adho do nara ta takkepekerihe pa 
rai no miha." 

43Tapulara ta dhai No la Galilea, ta 
hamme ke No ri ddau-ddau pa ni nga 
mengallu nge nga kehaka dhara, rowi do 
era le ro pa Yerusalem pa lodho Nga'a 
Kewahhu Paskah ne, jhe do ngaddi ri ro 
hari-hari ne do tao ri Yesus he pa ni. 

46 Ta alla pemina harre ta bhale ke 
Yesus la Kana pa ihi rai Galilea, do pa 
ni do ngaddi No ta pebhari eloko ta 
jadhi ei-ago. Pa rae do napoanne do era 
heddau pegawe mone pereda, do ne ana 
no do era do paddha pa Kapernaum. 

47 Ta rangngi no ta do bhale ke Yesus 
la Kana pa ihi rai Galilea, ta kako ke no 
langa Yesus, ta la ame Yesus ta kako la 
Kapernaum, ta la peie ne ana no do era 
pa dhara ta mate ta happo henga ke. 

48 Ta lii ke Yesus pa pegawe do naanne, 
"Ki do dho ngaddi dae mu lua madalae, 
adho dae mu do parahajha." 

43Ta bhale ke ri pegawe do naanne, 
"Muri marri-ai we ne kako nga do dho 
made dae ne ana ya ne." 

>0 Ta bhale ke ri Yesus pa no, "Bhale 
we au, nnai ke do ie ne ana au ne." Ta 
parahajha ke ne ddau do naanne pa lii 
Yesus ne, moko ta bhale ke no. 

>1 Pa telora rujhara ne ddau do naanne, 
ta dakka ke ne naannu-naannu no la 
pika pa no, "Muri, ie ke ne Ana Muri ne." 

S2 Moko ta kebhali ke ne ddau do 
naanne pa naannu no he, ta wabba 
henga ne jhari ta ie ne ana no ne. Ta 

bhale ke ri ro, "Midha ne, era ma ta pa 
wabba ahhi he, ne ie no ngati emo ne." 

33 Moko ta henge ke ri ama naiki do 
naanne ta do pa awe do mina harre 
lema ke ne lii Yesus pa no, "Ie ke ne ana 
au ne." Moko ta parahajha ke no nga 
hari-hari ana-oha no he pa Yesus. 

>“ Na anne ke ne lua madalae do 
kedhue, ne do tao ri Yesus pa Galilea ta 
dhai No ta dakka ngati Yudea. 

1 Ta alla pemina harre, ta era ri ke ne 

5 lua nga'a kewahhu Yahudi, moko ta 
kako ke Yesus la Yerusalem. 

2Pa Yerusalem peumu nga Kelae Ki'i 
Jhawa ne, do era hewue eilobo do pa 
dhara lii Ibrani do pehune ta Betesda. Pa 
anne do era lammi bhue kehale. 

3Pa kehale-kehale do na harre do ae 
ne ddau do paddha do bba'i; era do 
bhaddu, era do kai, era do made heatta. 
[Hari-hari ro, do ta mate ne ei pa dhara 
eilobo do naanne ta kenyoko-anni. 

ARowi kinga nga marra, do ta dakka 
naju Muri la dhara eilobo do naanne, ta 
la kenyoke ne ei do pa dhara eilobo ne. 
Jhe nadu ti telora do paddha he do uru 
jhara ne maho la dhara ei lobo ne pa 
dhara nga kenyoko-anni ko ne ei ne, 

moko no ke ne dota ie ne, ti paddha ne 
nga we ti ihi-ti kuri no. ] 

2Pa era do naanne do era heddau 
momone do paddha tallu nguru aru bhue 
ttau ke ne tui. 

6Ta ngadde ke no ri Yesus do era do 
bba'i pa anne, jhe do toi ke ri Yesus ta 
do tui ke no ne paddha, moko ta kebhali 
ke Yesus pa no, "Ddhei au ta ei?" 

/Ta bhale ke ri ddau do paddha ne pa 
Yesus, "Ama, bhule dho ddau do pemaho 
ya la dhara eilobo dhe ki kenyoko-anni 
ne ei dhe. Pa dhara ta ju ko ya la dhara 
eilobo dhe, era ke ddau do wala do maho 
uru jhara ngati ya." 

8 Moko ta lii ke Yesus pa no, "Kaddhi we 
au, aggo we ne dappi au, jhe kako we." 

?Pa dhaea awe naanne dhangnge ta 
ie ke ne ddau do naanne. Ta aggo ke ri 
no ne dappi no, jhe kako no. Ne lai do 
nadhe do jadhi pa Lodho Penga-ihi. 

10Rowi do mina harre ke, ta lii ke 
ne kattu do Yahudi he pa ddau do itu 
ta ie do naanne, "Lodho dhe, Lodho 
Pengaha-ihi. Ri do mina harre ke, ie dho 
Au ta aggo ne dappi au do naanne." 

11 Tapulara ta bhale ke ri ddau do 
naanne, "Ddau do peie ya ne ngine ne, 

ne do lii pa ya ta aggo ne dappi ya dhe, 
jhe lii pa ya ta kako." 

12"Nadu ke ne do lii pa au ta aggo ne 
dappi au dhe jhe lii pa au ta kako?" ne 
kebhali ro pa no. 

13Tapulara tade dho ri ddau do naanne, 
ta nadu ne do lii pa no ne, rowi Yesus do 
penite ke pa telora ddau lowe he. 

14Ta alla pemina harre ta peabu ke 
Yesus nga ddau do naanne pa dhara 
Ammu Deo, ta lii ke Yesus pa no, "Awe 
nadhe nee ke au do ie. Bhole tao ri au 
lubhu harro nga menyilu, mita do dho 
peabu ri au nga lai do rihi apa ri." 

15 Moko ta kako ke ne ddau do naanne 
la pika pa Kattu do Yahudi he, ta Yesus 
ke ne do peie no. 

16 Moko taga ta ri do mina harre ke, 
ta jhari ke ne kattu do Yahudi he ta 
pehedue Yesus, taga tari do peie ddau 
pa Lodho Pengaha-ihi. 

1/Tapulara ta lii ke Yesus pa ro, "Ama 
Ya do pee nga jhagga loro we hape ma 
dhara awe nadhe, hakku Ya lema do 
jhamma ta jhagga mina harre." 

18 Ri lipedai-lipedai do na harre, ta bhu 
ta pedidi ri we kattu do Yahudi he tu ta 
kale loro jhara ta pemade Yesus. Hakku 

tao ro mina harre adho ke taga ta ri 
bbhahhe ne uku aigama jhara lua Lodho 
Pengaha-ini ne we, tapulara lema taga 
tari do laje ke ri Yesus ta do No do hela'u 
nga Deo, ri do lii Yesus ta Deo do Ama ri 
No. 

19Ta bhale ke ri Yesus pa ddau do na 
harre mina hedhe, "Parahajha we mu, 
Ana nara dho ta tao ne nga-nga ri kuaha 
No miha. Ne do tao ri No wata ke ne 
nga ne do ngadde ri No do tao ri Ama 
No. Rowi ne nga ne do jhagge ri Ama, 
naanne lema ke ne do jhagge ri Ana. 

20 Rowi ama do ddhei nga Ana, jhe ri 
Ama do pedhe lo pa Ana hari-hari ne 
nga we ne do tao ri Ama miha. Rihi ri ti 
naanne, ri Ama do ta pedhelo ri ne lai-lai 
do rihi mone-ae pa No, jhe ri do mina 
harre ke hakku tu mu ta madalae. 

21 Ama do naanne ke ne do pekaddhi 
do made nga do wie ne muri mada do 
peloro ne pa ddau do ddhei ta wie ri No 
ne muri mada ne. 

22 Ri Ama ngaddi dho ta wolo ie ta 
heddau he. Hari-hari higa nga kuaha tu 
ta pehappo hala do alle ke pejhole pa 
Ana No. 

23Hakku tao ri Ama mina harre, mita ie 
ke hari-hari ddau nara ta takke pekerihe 
Ana, do hela'u ke mii lua takke pekerihe 
Ama ri ro. Ddau do dho takke pekerihe 
Ana, adho lema ke do takke pekerihe 
Ama, do alle pepepue Ana ne. 

24 Do petu-petarra ne lipali Ya do 
nadhe: Ddau do pedhanno nga lipedai 
Ya hedhe, nga do parahajha pa No do 
pepue Ya dhe, do unu ke ri no ne muri 
mada do petu nga do peloro ne. Adho 
ke no do ta wole ri, do ludu ke no ngati 
made mada jhe do nara ke no ne lua 
muri mada ne. 

25 Parahajha we mu: Do ta dhai ne awe 
ne hine -- rihi ri ti naanne -- ddau do 
made do ta dhanno ke ne lipedai Ana 
Deo. Jhe ne ddau do dhanno do tenae 
No do medae ta muri. 

26 Ama do mii kepue muri mada, alle ke 
ri No pepejaddhe Ana No ta kepue muri 
mada lema. 

27 Do alle ke ri No pejhole ne higa pa 
Ana No tu ta pe happo hala, rowi No Ana 
Ddau Raiwawa. 

28Bhole madalae mu ri dhanno ne lai 
do nadhe, rowi do ta dhai ne awe ne, 

hari-hari ddau do alla pemade do ta 
dhanno ne lipedai No, 

29jhe do ta mahhu-anni ngati ro'a 
raidare. Ddau do alla petao lai do woie 
do ta kaddhi tu ta hamme ne muri mada 
ne. Tapulara ddau do alla petao lai do 
woapa do ta kaddhi tu ta hamme ne lua 
wolo." 

30"Nara dho Ya ta tao lai ne nga-nga 
pedutu nga lua ddhei Ya miha. Wata ke 
ne nara ri Ya ta pehappo hala pedute nga 
lipreda Deo we. Jhe lihappo Ya adho do 
bibhi hebhakka, rowi adho Ya do pedute 
lua ddhei Ya miha, tapulara do pedute 
lua ddhei Ama do pepepue Ya ne. 

31 Kita unu pala he, ta wie ri Ya ne lilolo 
jhara lua ngi'u Ya miha, moko ne lilolo 
Ya do napoanne bhole tenge ta parro ri 
mu. 

32Tapulara do era ddau do wala do lole 
ne jhara lua ngi'u Ya, jhe do toi ri Ya, ne 
lilolo no do napoanne do petu. 

33Do alla ke mu pepepu ddau la nga 
Yohanes, jhe ri no do alle ke pepeke ne 
lilolo do petu jhara lua ngi'u Ya. 

34 Lai do nadhe ne lii Ya pa mu, adho 
ke Ya do ta kale ri ne lilolo ngati ddau 

raiwawa, mita ie ke mu ta nara ne lua 
helama tona ie ne. 

35 Yohanes do mii lapu do weo he ke tu 
ta wie ne kelala ne. Tu pa dhara hemelila 
he, do mengallu dhara ke mu ta hamme 
ne kelala no do naanne. 

36Tapulara lai do pepeke ri Ya dhe do 
rihi ngati do pepeke ri Yohanes Ne nga 
ne do jhagge ri Ya pa dhara awe nadhe, 
lua jhagga do lii Ama ta jhagge ne ri Ya, 
mii hahhi tada, ta Ya dhe do pepue ri 
Ama. 

37Jhe Ama do pepepue Ya dhe; No 
lema ke ne do peteleo jhara lua Ya dhe. 
Ngaddi dae dho mu ta dhanno ne lipedai 
No, kiadho ta ngadde ne worawwu No. 

38Ne lipedai-lipedai No, kedu'e do ri mu 
rowi do dho parahajha mu nga Ya do 
pepue ri No. 

39 Ajhe ri mu ne Buku Lidara-Likewahhu 
Deo ne, rowi pa dhara penge mu, ri loro 
jhara mina harre ke do hamme ke ri mu 
ne muri mada do petu nga do peloro ne. 
Jhe ri Buku Lidara-Likewahhu Deo ne, do 
pepeke ne jhara lua Ya ma. 

40Tapulara wae dho mu ta dakka ma 
nga Ya, mita nara mu ne muri mada do 
peloro ne. 

41 Wae dho Ya ta kale lipuji ngati ddau 
raiwawa. 

42 Do tada mu ri Ya. Do toi ri Ya ta adho 
mu do ddhei nga Deo pa dhara ade mu. 

43 Jhe ne pa petu ne dakka Ya nga 
kuaha ngati Ama, maji lema ta mina 
harre wae dho mu ta hamme Ya. 
Tapulara we ki ddau do wala do dakka 
nga kuaha no miha, do ddhei mu ta 
hamme ne ddau do naanne. 

44 Mina mii ne nara ta parahajha, kido 
ta pekale nga lipuji pa teloro mu nga mu 
dhangnge ma, jhe adho do petadi ta kale 
ne lipuji ngati Deo do Kemolo ne? 

43 Bhole penge ri mu, ta do ta lii Ya pa 
mu ta do hala pa hedhapa Ama. Musa 
miha ne do ta wie hala pa mu, rowi no 
ke ne do henao ri mu. 

46 Kita do ta parahajha he mu nga 
Musa, do ta parahajha ke mu nga Ya, 
rowi jhara lua Ya ke ne do bhuke ri Musa 
ne. 

4/Tapulara ki do dho parahajha ke pa 
ne nga ne do bhuke ri Musa ne, mina mii 
mu ne nara ta parahajha nga ne nga ne 
do pale ri Ya ri?" 

1 Rihi dho ne tui ta alla pemina harre 
ta kekaddhi ke Yesus la hebhakka-rai 

Eilobo Galilea, do pale lema ta Eilobo 
Tiberias. 

2Ta dhai No la hebhakka-rai, ae ddau 
ne do dakka la pedute No, rowi do ngaddi 
ke ri ro ne lua madalae do tao ri No he, 
pa dhara peie ddau-ddau do paddha he. 

3Ta ha'e ke Yesus la kolo bhojo, jhe 
mejaddhi No pa ni nga ana hekola No he. 

4Pa awe naanne do hedharra ke ne awe 
lua nga'a Kewahhu Paskah do Yahudi he. 

STa dhai ta heleo pekehero ke ri Yesus, 
ta ngaddi ke ri No ne ddau lowe he do 
jila ke ne dakka la nga No. Moko ta lii ke 
Yesus pa Filipus, "Pa mii ke di ne nara ta 
walli nga'a-nginu. Mita ie ne ddau do na 
hedhe ta nara ta nga'a-nginu?" 

6 (Do toi ke ri Yesus ma ta ne nga ne do 
ta tao ri No, tapulara hakku lii No mina 
harre, do ddhei ta hakko Filipus we ri 
No.) 

7 Ta bhale ke ri Filipus, "Maji lema ta roti 
kebhue dhue ngahu doi mela pulema, 
waji de dho tu tu penga'a ddau lowe do 
na hedhe, maji le ta nara hekeghuti he 
we heddau." 

ŜTa lii ke heddau ngati ana hekola 
Yesus do wala he, Andreas, tuahhu 
Simon 

2"Pa dhe nee heddau ana momone do 
nga roti lammi bhue nga nadu'u dhue 
ngi'u. Tapulara, i'a tao nga ke di, ki ddau 
domina hedhe ke ne worawwu-ae?" 

10 Ta lii ke Yesus, "Lii pa ddau-ddau do 
nahidhe ta mejaddhi." Pa era do na anne 
do ae ne ruju'u, hakku ne ddau do na 
harre do mejaddhi pa dhida ruju'u -- era 
ma ne ae ro hari-hari ta do lammi tabbha 
ddau he, ne na harre momone he ko we. 

llTa aggu ke ri Yesus ne roti do na 
harre, jhe peha'e No kolo lii ie-ae pa Deo. 
Ta alla pemina harre, ta pebhagi-bhagi 
ke ri No ne roti do na harre pa ddau lowe 
he. Ta alla penaanne ta pebhagi-bhagi 
ke ri No ri ne nadu'u he pa ddau lowe 
he. Moko ta nga'a ke ro tade gaha-tade 
bhenya. 

12 Ta alla le ro penga'a tade bhahhu, 
ta lii ke Yesus pa ana hekola No he, "La 
pekupu ko ri mu ne do hiha ngati do 
nga'a ri ro he, mita do dho hora-ila-wue." 

13 Moko ta la pekupu ke ri ro ne do hiha 
he, era henguru dhue hope ngati roti do 
lammi bhue do nga'a ri ro do mina harre 
ne worawwWU ae ddau. 

14Ta dhai ta ngadde ri ddau he, ne lua 
madalae do tao ri Yesus ne, moko ta lii 

ke ro, "Tarra-tarra ta No ke ne Nabi do 
henao ta dakka ne ma raiwawa dhe!" 

15 Do toi ke ri Yesus ta do ne dakka ro, 
ta la pehahhe No ta jadhi duae tu ro. Ri 
do mina harre ke ta pehira anni ke No la 
ihi rai lede nga bhojo. 

le Ta dhai ta umu le ta maddha ta puru 
ke ne ana hekola Yesus la ngidi eilobo 
ne. 

17 Moko ta ha'e ke ro la dhara kowa 
jhe pekaddhi la hebhakka-rai ju la 
Kapernaum. Kerabba ke, tapulara pe'e 
de dho Yesus la nga ro. 

18 Pa awe do naanne ta jhari ke ta kolo 
ne rii ne, rowi do dhai maddu ngallu. 

19Ta jjhau ro ne pekaddhi, era ke ta 
lammi kiadho ta anna kilo he, ta ngadde 
ke Yesus ri ro do narru pa dhida ei ne ju 
la nga kowa ro ne. Dhai meda'u ro. 

20 Tapulara ta lii ke Yesus pa ro, "Bhole 
meda'u, Ya ma nadhe!" 

21 Moko ta hamme ke Yesus ri ro nga 
mengallu dhara la dhara kowa ne, jhe 
pa dhara awe do naanne ta dhai le ke ne 
kowa ne la era do petuje ri ro ne. 

22Bhale ma jhammi-ae, ne ri ddau do 
pee pa hebhakka-rai he, do toi ri ro ta 
do era hewue kowa we pa ni. Hari lema 

do toi ri ro, ta do ne ana hekola Yesus he 
we ne do pekaddhi jhara kowa ne, jhe 
Yesus adho do pedutu. 

23Ta dhai ta dakka ke parri bhue kowa 
ngati Tiberias, jhe la penawu hedharra 
nga era pe nga'a roti he, ta alla Muri 
pepehsa'e kolo lii ie-ae. 

24Ta dhai ta heleo ri ta do dho pi'a ke ie 
ta Yesus mina harre lema ne ana hekola 
he pa era do naanne, ta ha'e ke ro la 
dhara kowa do na harre jhe pekaddhi le 
Kapernaum ta la ka le Yesus. 

23Ta dhai ta peabu ne ddau do na 
harre nga Yesus, pa hebhakka-rai, ne, ta 
kebhali ke ro pa Yesus, "Ama Guru, parri 
Ama ne dhai ma dhe?" 

26 Ta bhale ke ri Yesus pa ro, "Tarra- 
tarra ne dakka mu ma kale Ya, adho 
ta ga tari do toi ke ri mu ne lua 
pedabbho ngati lua madalae do tao ri 
Ya he, tapulara taga tari do alla ke mu 
pepenga'a tade bhahhu ne dhallu mu. 

27 Jhagga we tu ta nara bhara nga'a do 
dho i'a wwau ne jhe do nara ta wie ne 
muri mada do petu nga do peloro ne. Ne 
bhara nga'a do naanne do ta wie ri Ana 
Ddau Raiwawa pa mu, rowi do alle ke No 
pe dhe ri Deo Ama." 

28 Moko ta kebhali ke ro pa Yesus, "Ne 
nga ne do jhamma ta tao ri jhi mita nara 
ri jhi ta pedute ne lua ddhei Deo?" 

29 Ta bhale ke ri Yesus, "Nadhe ke ne 
do ddhei Deo ngati mu: parahajha we pa 
No do pepue ri Deo ne." 

30Ane ro, "Ki do mina harre ma, tada 
ne nga ke ne do nara ta wie ri Ama, mi 
ta nara ta ngadde ri jhi, jhe nara jhi ta 
parahajha pa Ama? Ne nga ke ne do ta 
tao ri Ama? 

31 Ama-appu do nga'a manna pa dhara 
kebhalla-ae, mii do era do hure do bhuke 
pa dhara Buku Lidara-Likewahhu Deo, 
'Pa ro do wie ri No ta nga'a roti ngati era 
do mmau do megala ne.'" 

32 Moko ta lii ke Yesus pa ro, "Parahajha 
we mu: Adho Musa, tapulara Ama Ya ke 
ne do wie mu ne Roti do petu petarra ne 
ngati era do mmau do megala ne nga 
wie muri mada pa ddau-raiwawa do pa 
danni raiwawa do nadhe." 

33 (6:32) 

34 Ta lii ke ro, "Wie we pa jhi loro-loro 
ne roti do naanne." 

35 "Ya ke ne Roti do wie muri mada ne," 
ane Yesus langngu ro, "Ddau do dakka 
ma nga Ya, i'a dho ke no menganga wari 

ri lohe la lodho do nami-mii ne. Jhe ne 

ddau do parahajha pa Ya, i'a dho ke no 
hae koko wari lohe la lodho do nami-mii 
ne. 

36Tapulara, mii do alle ke ri Ya pepale 
pa mu, maji lema ta do ngadde ke Ya ri 
mu, adho mu do parahajha nga Ya. 

37 Hari-hari ddau do wie ri Ama pa Ya 
do ta dakka ma nga Ya. Nadu we ne do 
dakka ma nga Ya, nyakka dho ri Ya. 

38Rowi ne puru Ya ngati era do mmau 
do magala, adho tu ta jhagge ne lua 
ddhei Ya miha tapulara tu ta ma jhagge 
ne lua ddhei No do pepue Ya ne: mita 
ie hari-hari ne ddau do jhula pa Ya he, 
bhule dho heddau do ila; mita pekaddhi 
ke ro pa lodho Pedakka Rahi Raiwawa 
dhe. 

39 (6:38) 

40 Tarra-tarra na dhe ke ne lua ddhei 
Ama, mita hari-hari ne do ngadde Ana 
jhe parahajha pa No, do nga muri mada 
do petu nga do peloro ne ke no, jhe do 
ta pemuri bhale wari pa Lodho Pedakka 
Rahi Raiwawa." 

41 Ta pegu ke ne do Yahudi he nga 
Yesus, rowi do lii No, "Ya ke Roti do puru 
ngati era do mmau do megala ne." 

42Ta lii ke ro, "Ta do adho ke No dhe 
ta Yesus do ana ri Yusuf ne? Do tada ri 
jhi ne ina nga ama No! Ta nga No hakku 
nara ta pali, ta do No dhe do puru ngati 
era do mmau do megala ne?" 

43 Moko ta lii ke Yesus pa ro, "Bhole 
pegu. 

44Bhule dho heddau he do nara ta 
dakka ma nga Ya, kiadho ro do aggu ri 
Ama do pepue Ya ne; jhe nadu do dakka 
ma nga Ya, do ta pekaddhi ro pa Lodho 
Pedakka Rahi Raiwawa. 

4> Pa dhara Buku Nabi-nabi, do hure do 
bhuke mina hedhe, 'Hari-hari ddau do 
ta ajha ri Deo.' Hakku hari-hari ddau do 
pedhanno nga Ama, jhe ajha ngati No, 
do ta dakka ke ma nga Ya. 

46 Na poanne, adho dhe ne pa petu ne 
ta do era ke ddau do alla ke pengadde 
Ama ri no. Titu wata No we do dakka 
nati Deo, do alle pengadde Ama. 

47 Mita ie ta toi ri mu: Ddau do 
parahajha, do unu ke ri no ne muri mada 
do petu nga do peloro ne. 

48 Ya ke ne Roti do wie muri mada ne. 

49 Ama-appu mu nga'a manna pa dhara 
kebhalla-ae, jhe do made lema ke ro. 

S0Tapulara adho do mina harre nga roti 
do puru ngati era do mmau do megala 
ne; ddau do nga'e ne roti do naanne 
adho ke do ta made ri. 

>l Ya ke ne Roti do puru ngati era do 
mmau do megala ne -- Roti do wie muri 
mada ne. Ddau do nga'e ne Roti do 
nadhe do ta muri mada ke lohe la lodho 
do nami-mii ne. Ne roti do ta wie ri Ya 
ne, tu lua muri mada ddau-raiwawa do 
pa danni raiwawa, wala dho ke ngati 
kebhue-kedalli Ya." 

>2 Ta rangnge ne lii do naanne, ta 
pebhata ke ne do Yahudi he, heddau nga 
heddau. "Mina mii ne nara ri ddau do 
nadhe ta wie ne kebhue-kedalli No pa di 
tu ta nga'e ri di?" ne ane ro. 

23 Moko ta lii ke Yesus pa ro, "Parahajha 
we mu: Ki do dho nga'e ri-mu, ne 
kebhue-kedalli Ana Ddau Raiwawa jhe ki 
do adho ke mu do ngino ne raa No, adho 
do medae ta do tarra-tarra mu ne muri 
mada. 

>4 Ddau do nga'e ne kebhue-kedalli 
nga do ngino ne raa Ya, ne ddau do 
napoanne do unu ke ri no ne muri mada 
do petu nga do peloro ne, jhe do ta 

pekaddhi ri Ya ngati dhara made-mada 
pa Lodho Pedakka Rahi Raiwawa. 

SSRowi ne kebhue-kedalli Ya, do 
tarra-tarra ta bhara nga'a, jhe ne raa Ya 
do tarra-tarra ta bhara nginu. 

>6 Ddau do nga'e ne kebhue-kedalli Ya 
nga do ngino ne raa Ya, do pee ta jadhi 
hahhi ke no nga Ya, Ya nga no. 

>/ Ama do muri ne, do pepue Ya ne, 
jhe Ya lema do muri mada ngati Ama. 
Mina harre lema ke ne ddau do nga'e 
kebhue-kedalli Ya, do ta muri mada 
ngati Ya. 

S8Nadhe ke ne Roti muri mada do puru 
ngati era do mmau do megala ne adho 
roti mii do nga'a ri ama-appu mu he. 
Rowi ta alla penga'a ri ro ne roti do na 
harre, ta made he le ma ke ro. Tapulara 
ddau do nga'e ne Roti do na dhe do ta 
muri ke no lohe la lodho do nami-mii 
ne." 

>? Hari-hari ne do pale ri Yesus do na 
harre, do pale ri ro pa dhara nga ajha 
ddau he ri No pa dhara ammu hebhajha 
pa Kapernaum. 

60 Ta alla pedhanno ne lipedai Yesus do 
na harre, ae ngati ana hekola No he do 

lii: "Liajha do nadhe do dhai meramma. 
Ri nadu ke ne do nara ta hamme!" 

61 Ri Yesus miha do toi ta do pegu ne 
ana hekola No he, jhara lai do naanne. 
Moko ta lii ke No, "Do ta hala pa dhara 
mu ri lipedai ya do na harre? 

62 Mina mii kinga dhai ta jadhi hine, Ana 
Ddau Raiwawa ta ha'e bhale wari la era 
No do uru jhara ne? 

63 Henga Deo ke ne do ta wie muri 
mada pa ddau raiwawa. Lua rui nga 
kedi ddau raiwawa bhule dho nga guna 
nga-nga. Lipedai-lipedai do pale ri dhe 
pa mu, lipedai-lipedai Henga Deo, jhe 
lipedai-lipedai do wie muri mada. 

64 Maji lema ta mina harre, do era koma 
ti telora mu do dho parahajha dae." (Do 
lore ke petoi ma ri Yesus rai ti petari, 
nadu-nadu ne do dho wae ta parahajha 
he nga nadu ne do ta pewie No). 

65 Moko ta lii ke Yesus, "Ri do mina 
harre ke no peke ri Ya pa mu ta do bhule 
dho ie ta heddau he do nara ta dakka 
ma nga Ya, ki do adho do boka ri Ama 
ne loro jhara." 

66 Jhari ngati awe do naanne, ae ne ana 
hekola he do hane Yesus, jhe wae dho 
ke ta pedute No ri. 


YOHANES 6.67-7.1 545 


67 Moko ta kebhali ke Yesus pa do 
henguru do dhue ddau ana hekola No 
he, "Adho ke mu lema do ddhei ta hane 
Ya?" 

68 Ta bhale ke ri Simon Petrus, "Muri, 
ta kako nga nadu ri jhi? Wata lipalinga 
lipedai Muri we ne do wie muri mada do 
petu nga do peloro ne. 

69 Do parahajha nga do ketarra ke pa 
jhi ta Muri ke ne ddau pepu do mmau do 
megala ne, do dakka ngati Deo." 

/9Ta bhale ke ri Yesus, "Ta adho ke ta 
Ya ma ne do pidhi mu hari henguru do 
dhue ddau do na hedhe? Maji lema ta 
mina harre heddau ti telora mu do jadhi 
ta wango!" 

71 Ne do pedabbho ri Yesus do naanne, 
wala dho ke ngati Yudas ana Simon 
Iskariot. Rowi maji lema Yudas ta 
heddau ti telora henguru do dhue ana 
hekola Yesus he ri no do medae ta pewie 
Yesus. 

7 1 Ta alla pemina harre ta bela ta 
lappa ke Yesus la hebhakka-bhakka 
pa Galilea. Wae dho ke No ta kako la 
Yudea, rowi ne mone pereda do Yahudi 
he do nga lua pedabbho ta pemade No. 

2 Pa do naanne do umu ke ne lodho 
nga'a kewahhu Leowa Ngati Ruajhu. 

3Moko ta lii ke ne tuahhu Yesus he pa 
Yesus, "Pekaddhi we Au ngati dhe, jhe 
kako we la Yudea, mita ie ne ana hekola 
Au he ta ngadde ne lua jhagga Au. 

4Bhule dho ddau do ta pewune ne lua 
jhagga no, ki do ddhei ma no ta jadhi 
ddau do ketoo ngara. Kinga tao ri Au ne 
lai-lai do mina harre, do jhamma ke ta 
toi ri hari hewue raiwawa dhe!" 

> (Rowi tuahhu ne tuahhu No he adho 
lema do parahajha pa No). 

$Ta bhale ke ri Yesus pa ro, "Dhai de 
dho ne awe tu ya, tapulara kinga tu mu 
awe do nami we, do ta jadhi he we." 

7Bhule dho ne rujhara tu raiwawa do na 
dhe ta pepana dhara nga, rowi do jhajhi 
wari ke ne peteleo ri Ya ta do woapa ne 
wui ai-wui tao no. 

8 Kako we mu ma miha la lua nga'a 
kewahhu do naanne, wae dho Ya ta 
kako, rowi ddhai de dho ne awe tu Ya ta 
kako la ni. 

9 Mina harre ke ne lii Yesus pa ro he, 
jhe No lema ta pee ke pa Galilea. 

10 Ta ludu le ne tuahhu Yesus he, la lua 
nga'a kewahhu do naanne, ta kako le ke 

Yesus miha-miha la ni nga do dho ie tari 
heddau he. 

11 Pa lua rame nga'a kewahhu do 
naanne, ta kale ke Yesus ri mone pereda 
do Yahudi he, jhe kere-kebhale, "Nnai ke 
No pa mii ne?" 

12 Ae ke ne ddau do jhari ta pekewuru- 
wuru jhara lai No. Era do lii, "Ddau do 
wole dhe No," Era ri do lii, "Adho! No do 
pehuli-peteballi ddau lowe ma." 

13Tapulara bhule dho bhani ta pedai 
nga peteleo-leo ne jhara lua No ne, rowi 
do meda'u ro penaja nga mone pereda 
do Yahudi he. 

14 Pa telora lua rame nga'a kewahhu 
do naanne, ta maho ke Yesus la dhara 
Ammu Deo, jhe jhari ta ajha ddau. 

15 Ta madalae ke ne mone pereda do 
Yahudi he, jhe lii, "Mina ne ddau do 
nadhe ne nara lua mmau dhara do mina 
hedhe ne worawwu ae, jhe do adho ma 
No do ngaddi ta hekola?" 

le Ta bhale ke ri Yesus, "Ne nga ne 
do ajha ri Ya do na hedhe, adho liajha 
nagati Ya, tapulara liajha ngati No do 
pepue Ya dhe. 

17 Ddau do ddhei ta pedute ne lua ddhei 
Deo, do medae ma ta toi ne liajha Ya 

dhe ta do dakka ngati Deo, we ngati Ya 
miha. 

18 Ddau do wie liajha ngati no miha, 
ddau napoanne do ddhei ta kale ngara 
he ke. Tapulara ddau do kale ngara No 
do pepue ya dhe, ddau napoanne ddau 
do mola, adho do era nga lua pote nga 
appi pa no. 

19Ta do adho ke Musa ma, do alla ke 
pewie pa mu ne lipereda-lipereda ngati 
Deo? Tapulara pa telora mu bhule dho 
ie ta heddau he do pedutu ne lipereda 
do na harre. Ta nga mu hakku ddhei ta 
pemade Ya?" 

20Ta bhale ke ri ddau lowe he, "Alla 
ke au pewuju! Nadu ke ne do ddhei ta 
pemade Au?" 

21Ta bhale ke ri Yesus, "Titu wata hahhi 
lua jhagga we, ne do ta tao ri Ya pa 
lodho Pengaha-ihi, ta madalae dhangnge 
ke mu. 

22 Wie ri Musa ne uku tu ta dara ngutu 
-- maji lema ne uku napoanne, ne pa 
petu ne adho do dubhu Musa, ta pulara 
ngati ama-appu mu, nga do dho pe'e 
dae Musa. Taga tari do mina harre ke, ta 
pa lodho Pengaha-ihi lema do ddhei mu 
ta dara ngutu ddau. 

23Ki do tao ma ri mu ne lai do naanne, 
mita do dho pehihu nga uku Musa jhara 
lua dara ngutu, ta nga mu hakku bubu 
dhara nga Ya taga tari peie ddau hari ta 
heddau pa lodho Pengaha-ihi? 

24 Bhole henginga ne lii ta do hala 
pa ddau nga jhalli pa lai do ngadde ri 
namada we, tapulara do jhamma ta jhalli 
pa lua mola-mira." 

25 Ta alla pemina harre ta era ke do 
parri ddau ngati Yerusalem do lii, "Adho 
ke ta no dhe ne ddau do pa dhara nga 
kale ta pemade ne? 

26 Heleo we, ta pedai lii nga balla kattu 
we No pa hedhapa ddau lowe, jhe pi'a 
dho do era ta lii nga-nga pa No! Adho 
marra ke ta do toi ke ri mone pereda unu 
di he, ta do No ke dhe ne Duae Mone 
ma'i-Mone golo ne? 

2/Tapulara we, kinga dakka ne Duae 
Mone ma'i-Mone golo ne, bhule dho ie 
ta heddau he do toi ta ngati mii ne kolo 
kepue No. Tapulara jhara ddau do nadhe 
do toi ri di ne kolo nga kepue No." 

28Ta alla pemina harre, pa dhara nga 
ajha ddau pa dhara Ammu Deo, ta 
kejarre hetakka ke ne lipedai No nga 
lipedai do maddu, "Hakku ne toi ri mu, 

nadu ke Ya dhe? Ne dakka Ya dhe, adho 
ngati lua ddhei Ya miha. Ya dhe, do 
pepue ri No ke, do nga higa ta pepue 
Ya, jhe do pa No ke ne jhamma di ta 
parahajha. Tapulara tade dho No ri mu. 

29 Ri ya we ne do tade No, rowi Ya dhe 
do dakka ti nga No, jhe No ke ne do 
pepue Ya." 

30Pa dhara awe do naanne do dhei ke 
ro ta kappe Yesus, tapulara bhule dho do 
bhani ta la ramme No, rowi do dho dhai 
dae ne awe ne. 

31 Ae ti telora ddau do na harre do jhari 
ta parahajha pa No, jhe lii, "Kinga dakka 
ne Duae Mone ma'i-Mone golo ne, do 
nara ri ko ne No ta tao lua madalae do 
rihi ae ri ngati do tao ri ddau do nadhe?" 

32Do rangngi ri do Farisi he mina mii ne 
lipekewuru ddau lowe he ne jahara lua 
Yesus ne. Ri do mina harre ke, hela'u-la'u 
nga kattu-kattu mone tunu-menahu he, 
ta pepu ke ri ro do parri ddau mone jaga 
Ammu Deo ta la kappe Yesus. 

33Ta lii ke Yesus pa ddau lowe do pa 
dhara Ammu Deo he, "Ne pa dhara 
hedhiki he ke Ya, ne era hela'u-la'u nga 
mu. Ki alla pemina harre, do ta bhale ke 
Ya la nga No do pepue Ya dhe. 

34Do ta kale Ya ri mu, tapulara nara 
dho ke mu ta peabu nga Ya; rowi adho 
mu do nara ta dhai la era do naanne, la 
era do era Ya ne." 

35 Moko ta lii ke ne mone pereda do 
Yahudi he, heddau pa heddau, "Ta la mii 
marra ke No, hakku lii No ta do dho nara 
ke di ta peabu nga No? Adho marra No 
hino ta kako la nga do Yahudi do hhai pa 
rai ddau do hewala he, do pee pa telora 
do Yunani he, jhe ta la ajha do Yunani 
he? 

36 Ne nga ke ne pedabbho lidai No; 
kinga kale No ri di, nara dho ke ri di ta 
peabu nga No? Mina harre lema, adho di 
do nara ta dhai la era do No ne?" 

37Pa lodho pedakka rahi lua nga'a 
kewahhu do naanne, pa lodho do rihi 
mone ae ne, ta titu ke Yesus pa dhara 
Ammu Deo, jhe pedai lii, "Ddau do hae 
koko do jhamma ke no ta dakka ma nga 
Ya tu ta ma nginu. 

38Jhara ddau do parahajha pa Ya, 
do hure do bhuke pa dhara Buku 
Lidara-Likewahhu Deo, 'Ngati dhara ade 
ro do ta pegabbho ke ne mili ne eiloko 
do wie muri mada ne.'" 

39 (Ne pedabbho Yesus do naanne, 
jhara lua Henga Deo, do medae ta 
hamme ri ddau do parahajha pa No. 
Rowi pa dhara awe do naanne adho do 
wie dae ne Henga Deo ne, rowi adho dae 
Yesus do pekelode ri lua made No ne.) 

40 Ae ne ddau he do dhanno ne lipedai 
Yesus do naanne, hakku era ri telora ro 
do lii, "Ddau do nadhe rae here dho ke 
ta do adho ri, ta Nabi do naanne!" 

41 Do wala he ri do lii, "Nadhe ke ne 
Duae Mone ma'i-Mone golo ne!" Tapulara 
era lema do lii, "Ah, ta mina-mii hakku 
ne Duae Mone ma'i-Mone golo ne, dakka 
ngati Galilea? 

42Pa dhara Buku Lidara-Likewahhu 
Deo, do era do hure do bhuke, ta do ne 
Duae Mone ma'i-Mone golo ne, kolo loro 
Daud do ta dakka ngati Betlehem, ngati 
rae nga kowa Daud." 

43Pa pedakka ta jhari ke ne ddau do 
na harre ta pebhata heddau nga heddau 
jhara lua Yesus ne. 

44 Era do ddhei ta kappe Yesus, tapulara 
bhule dho heddau he do la kappe No. 

43Ta dhai ta bhale ke ne Mone Jaga 
Ammu Deo he, do peputa la kappe Yesus 
ne; moko ta kebhali ke ne kattu-katu 

mone tunu-menahu he nga do Farisi he 
pa ro, "Ta nga hakku do dho aggo No ri 
mu ma dhe?" 

46 Ta bhale ke ri mone jaga do na harre, 
"Wah, bhule de dho ddau do pedai lii mii 
No!" 

47 Ta lii ke ne do Farisi he, "Jaga ke mu 
hedhe ta do alla ke pepehuli ri ddau do 
naanne? 

48 Do era ke ngati mone pereda di 
kiadho ngati do Farisi he do parahajha 
nga No? 

49 Tapulara ne ddau lowe do na hedhe, 
adho do tada lidara Musa. Jhe ta mina 
mii lema ro hidhe ddau do alla ke 
pehammi ne lua-unu kolo taddhu." 

>0 Heddau ngati do Farisi do na harre, 
Nikodemus do ngaddi ta dakka la nga 
Yesus. Ta lii ke Nikodemus pa do Farisi 
do wala he, 

»l"Pedutu nga Uku, heddau ddau ie 
dho ta wole ki do adho dae do dhanno ne 
lilolo nga do dho pereha dae ne wui-ai 
wul tao no." 

>2 Ta bhale ke ri ro pa Nikodemus, 
"Adho ke ta au lema ngati Galilea? 
Pereha miha we ri au pa dhara Buku 
Lidara-Likewahhu Deo! Do ta ngadde ri 

au ta do dho bhule nabi do dakka ngati 
Galilea!" 

53 [Ta alla pemina harre ta bhale ke ne 

ddau he hari-hari la ammu. 
lTapulara Yesus ta kako No la Lede 
Zaitun. 

ZBhale ma jhammi-ae he, rai jhammi- 
ae-ae ta kako ke No la Ammu Deo, ta 
ae le ke ne ddau do dakka la nga No. Ta 
mejaddhi ke Yesus jhe jhari ta wie liajha. 

3Pa dharar awe do naanne ta dakka ke 
ne guru-guru aigama he nga do Farisi 
he, nga aggo heddau mobanni do abo ta 
kappe pa dhara nga tao lua kenyo. Ta lii 
ke ro pa mobanni do naanne ta titu pa 
telora, 

4moko ta lii ke ro pa Yesus, "Ama Guru, 
ne mobanni do nadhe do abo ta kappe 
pa dhara nga kenyo. 

SPa dhara lidara Musa, do era ne 
uku, kinga mobanni do mina hedhe do 
jhamma ta tuke ri wowadu tade made. 
Pa dhara awe nadhe, mina mii ne lii 
Ama?" 

6 Ne kebhali ri ro mina harre, tu ta hie 
Yesus. Tapulara ta peru'u-anni we Yesus 
jhe huri worai ri kolo-ku'u No. 

7Ta pee ke ri ro nga pehahhe Yesus, 
moko ta pekaddhe ke ri Yesus ne kattu 
No, jhe lii pa ro, "Nadu pa telora mu do 
dho bhule nga lubhu harro nga menyilu, 
no ke ne do petari rai ne do tuke ne 
mobanni do nadhe ri wowadu." 

ŜTa alla pemina harre ta peru'u-anni ke 
Yesus jhe huri worai ri. 

ITa rangnge ri ro ne lipedai Yesus mina 
harre, ta langnga ke ro heddau-heddau 
ngati era do naanne jhari ngati do rihi 
pemuri. Pedakka rahi, hiha Yesus ke nga 
mobanni do naanne. 

10 Moko ta pekaddhe ke ri Yesus ne 
kattu No, jhe lii No pa mobanni do 
naanne, "Hhai ke ro la mii hari-hari? 
Bhule dho do wole au?" 

11 Bhale ri mobanni do naanne, "Bhule 
dho Ama ee." "Ie ke," ane Yesus, "Wae 
le dho ma Ya ta wole au. Pa awe nadhe 
kako we au, jhe bhole tao ri lubhu nga 
menyilu."] 

12 Ta pedai lii ri ke Yesus nga ddau lowe 
he, "Ya ke dhe ne teleo raiwawa dhe. 
Ddau do pedute Ya, adho ke no do narru 
pa dhara kerabba, tapulara do unu ke ri 
no ne teleo muri mada ne." 

13"Pa dhara awe nadhe ta pika 
wari-anni ke Au, ne jhara lua ngi'u au 
miha," ne ane do Farisi he pa Yesus, "Ne 
lilolo-kebhonye Au do napoanne adho do 
petu." 

14 Ta bhale ke ri Yesus, "Maji le ma ta 
peteleo ri Ya, ne jhara lua ngi'u Ya miha, 
ne lilolo Ya do napoanne do petu, rowi 
do toi ri Ya ta ti mii ne dakka Ya, jhe ju 
la mii Ya ne kako. Jhe toi dho ri mu ti mii 
ne ddakka Ya, jhe juu la mii Ya ne kako. 

15 Pehappo ri mu hala ddau nga pake 
loro jhara ddau raiwawa ne; Ya ngaddi 
ta happo hala ie ta heddau he. 

16 Kita do ngaddi he Ya happo hala 
ddau, lihappo Ya do napoanne do mola 
do mira, rowi adho ta Ya he we miha; 
Ama do pepue Ya ne do era hela'u nga 
Ya. 

17 Pa dhara lidara Musa do hure do 
bhuke mina hedhe: Ne lilolo do petu ne, 
kinga lilolo ti do dhue ddau. 

18 Ne do peteleo jhara lua ngi'u Ya dhe, 
era do dhue ddau -- Ya miha nga Ama 
do pepue Ya dhe." 

19"Ne ama Au ne, nnai pa mii ke?" ne 
ane ro. Bhale ri Yesus pa ro, "Tade dho 
Ya ri mu, mina harre lema Ama Ya. Kita 

do tade Ya ri mu, do bhara tatu ke ta 
tade lema Ama Ya ri mu." 

20 Hari-hari ne do pale ri Yesus ne do 
na hedhe, do pale ri No pa dhara Ammu 
Deo, pa dhara nga ajha ddau he ri No pa 
ni, peumu nga patti-patti era jhula doi 
he. Tapulara dho heddau he do kappe 
Yesus, rowi do dho dhai dae ne awe ne. 

21Ta lii ri ke Yesus pa ro, "Do ta kako 
Ya, jhe do ta kale Ya ri mu, tapulara do 
ta made mu pa dhara lubhu harro nga 
menyilu mu. La era do ta kako dhe nara 
dho mu ta kako la ni." 

22 Moko ta lii ke ne mone pereda 
do Yahudi he, "Wue marra No ta 
tabbhu-anni rowi ne lii No, 'La era do ta 
kako Ya dhe, nara dho muta dhai la ni.'" 

23 Moko ta lii ke Yesus pa ro, "Mu hedhe 
do dakka ngati dha'i dhe, tapulara Ya do 
dakka ngati dhida nidhe. Mu hedhe ngati 
raiwawa dhe, Ya dhe adho ngati raiwawa 
do nadhe. 

24 Rowi do mina harre ke hakku lii Ya 
mu, ta do ta made mu pa dhara lubhu 
harro nga menyilu mu. Jhe do tarra, do 
ta made pa dhara hari-hari lubhu harro 
nga menyilu mu, ki do dho parahajha 

mu, ta do Ya ke dhe, No ne do pale ta: 
"YA DO ERA'." 

25 Ta kebhali ke ro, "Ne pa petu ne au 
dhe, nadu ke?" 

26 Bhale ri Yesus pa ro, "Ne nga ke ne 
guna ri, ta pedai lii nga mu? Hee ko do 
ae lai ne jhara lua mu, do ta pedae nga 
do ta pehappo ri Ya penaja nga mu. 
Tapulara, No do pepue Ya dhe, ne do 
nara ta parahajha. Jhe do ta pepeke ke 
ri Ya pa raiwawa dhe ne do dhanno ri Ya 
ngati No." 

27 Tada dho ro ne nga ne do pedae ri 
Yesus nga ro he, ta do pedae jhara lua 
Ama. 

28 Rido mina harre ke ta lii ke Yesus pa 
ro, "Mata ki alle ke ri mu pepe dhede 
Ana Ddau Raiwawa, do ta toi ke ri mu, ta 
do ya ke dhe ne do pale ta: 'YA DO ERA', 
nga do ta toi ri mu, ta do bhule hahhi he 
ne do tao ri Ya do ngati ngi'u Ya miha. 
Ne do pale ri Ya, wata ke ngati ne nga 
ne do ajha ri Ama pa Ya. 

29 Jhe No do pepue Ya ne, do era hari 
nga Ya. Ngaddi dho Ya ta hane miha ri 
No, rowi ne do jhagge ri Ya wata ke do 
pemengallo dhara No we." 

30Ta alla Yesus pepali hari-hari ne na 
harre, ae ne ddau he do parahajha pa 
No. 

31Ta alla pemina harre ta lii ke Yesus 
pa do Yahudi do parahajha pa No he, 
"Kinga do muri mada ke mu pedutu nga 
liajha Ya, do tarra-tarra ke mu ta ana 
hekola Ya, 

32 moko do ta tade ke Deo do petu ne ri 
mu, jhe ri do mina harre ke, do ta golo 
ke mu peballa kattu." 

33"Jhi hedhe ana-appu Abaraham, 
ngaddi dho jhi ta jadhi naannu ie ta pa 
nadu we! Ne nga ne lua pedabbho Au 
nga lipali, 'Do ta peballa kattu mu'?" 

34"Do petu tarra ne lii Ya do nadhe," ane 
Yesus pa ro, "Ddau do tao lubhu-harro 
nga menyilu, do jadhi ta annu ke ri lubhu 
harro nga menyilu. 

35Jhe heddau naannu adho do nara 
ta pee halla-anni pa telora a'a-ari, jhe 
kinga ana do nga era halla-anni pa telora 
a'a-ari. 

36 Rowi do mina harre ke, kinga golo 
ke mu peballa kattu Ana, do balla kattu 
tarra-tarra ke mu. 

37 Tarra, do toi ma mu ri Ya ta do 
ana-appu ri Abraham. Ta mina harre 

lema, do ddhei mu ta pemade Ya, rowi 
do dho wae mu ta hamme ne liajha Ya. 
38Ne nga ne do ngadde ri Ya pa Ama, 
naanne ke ne do peke ri Ya. Bhale ri mu 
do tao ne nga ne ajha ri ama mu pa mu." 

39 Ta bhale ke ri ro, "Ama-appu jhi 
Abraham." Ane Yesus pa ro, "Kita do 
petu-tu ma mu ta ana-appu ri Abraham, 
do bhara ta tu ke mu ta tao ne lai do tao 
ri Abraham. 

40 Ne do pedhae pa mu, lua mola-mira 
do dhanno ri Ya ngati Deo, tapulara do 
ddhei mu ta pemade Ya. Abraham adho 
do tao lai do mina harre! 

41 ne do tao rowi mu, ne nga ne do 
tao ri ama mu miha." Bhale ri ro, 

"Jhi hedhe adho ana-ana ngati lua 
kenyo-langa-huka. Ama jhi wa ta ke 
heddau we, Deo we miha." 

42 Moko ta bhale ke ri Yesus pa ro, "Kita 
Deo ma ne Ama mu, moko do tatu ka 
mu ta do ddhei nga Ya, rowi Ya dhe 
do dakka ngati Deo. Ne dakka ya adho 
pedutu nga lua ddhei ya miha, tapulara 
No ke ne do pepue Ya. 

3 Tanga mu hakku do tade ne do peke 
ri Ya? Taga tari do dho makka mu ta 
dhanno ne liajha Ya. 

44 Wango ke ne ama-appu mu, jhe ri do 
mina harre ke hakku tao mu pedute nga 
lua ddhei ama mu do naanne. Rai tare 
ti petari-rai, do jadhi ta mone pemade 
ddau. Ngaddi dho no ta anga jhara nga 
lua mola mira, rowi pa no adho do era 
nga lua mola-mira. Kinga tao ke nolua 
pote nga appi, napoanne ke ne lai do 
jhamma ne pa no, rowi do mina harre ke 
ne amma no ma. No do pote do appi, jhe 
no ke ne kepue lua pote nga appi ne. 

43Tapulara ne do pedae ri Ya lai 
molamira, jhe taga tari mina harre ke 
hakku do dho parahajha mu pa Ya. 

46 Nadu ti telora mu do nara ta peteleo 
ta do Ya dhe do nga lubhu harro nga 
menyilu? Kinga lua mola mira ne, ne 
do peke ri Ya, ta nga mu hakku do dho 
parahajha pa Ya? 

47 Ddau do dakka ngati Deo, do 
pedhanno nga lipedai Deo. Tapulara mu 
hedhe adho ngati Deo, ri do mina harre 
ke hakku do dho wae mu ta pedhanno 
nga ya." 

48 Ta bhala ke ri do Yahudi he pa Yesus, 
"Ta do adho ke ta do petu tarra, ne lii 
jhi ta Au dhe do Samaria do kewajje ri 
rani?" 

49 Bhale ri Yesus, "Kewajje dho Ya ri 
rani. Ya dhe do takke pekerihe Ama Ya 
tapulara mu, ta kare ta menihe Ya. 

>0 Adho ya do kale ngara tu ngi'u 
miha. Do era ma hahhi ne do peato lua 
pekerihe Ya, jhe No ke ne do pehappo 
hala ne. 

>1 Do petu tarra ne lii Ya dhe, ddau do 
pedute ne lipedai Ya, adho ke no do ta 
made ri lohe la lodho do nami-mii ne." 

S2 Moko ta lii ke ne do Yahudi he pa 
Yesus, "Pa awe nadhe roi tarra-tarra ke 
ri jhi, ta Au dhe do alle ke pekewajje ri 
rani. Abraham le miha alla ke pemade, 
mina harre lema hari-hari nabi. Tapulara 
ane Au, 'ddau do pedute ne lipedai 
Ya, made dho ke no lohe la lodho do 
nami-mii ne.' 

>3 Kinga Abraham mi ha nga hari-hari 
nabi he alla pemade, Au dhe nadu rike? 
Ta rihi mina mii ri ko Au ngati ama jhi 
Abraham!" 

>4 Bhale ri Yesus, "Ki ta do ta kale ngara 
he Ya tu ngi'u Ya miha, lua napoanne 
bhule dho nga guna nga-nga. Ne do 
takke pekerihe Ya, wala dho ke ngati 
Ama Ya do ege rimu ta Deo mu, 

93jhe ne pa petu ne, adho ma No do 
tade ri mu. Tapulara ri Ya do tade No, 
jhe ne lipedai No do pedute ri Ya. 

26 Ama mu Abraham do dhai mengallu 
dhara ro do ta ngadde ri no, ne lodho 
unu Ya ne. Do ngadde ke ri no, jhe do 
mengallu dhara No!" 

>7 Moko ta li ke ne ddau lowe he pa 
Yesus, "Ne pemuri Au dhe, dhai de dho 
ta lammi nguru bhue ttau, do ngadde ke 
Abraham ri Au?" 

>8 Ta bhale ke ri Yesus, "Do tarra-tarra 
ne lii Ya pa mu: nga do dho metana dae 
Abraham, do lore keya peera." 

>? Moko ta pidhi wowadu ke ne do 
Yahudi he, tu ta tuke Yesus, tapulara ta 
pe hira-anni ke Yesus jhe langnge No 
ngati Ammu Deo. 

1 Pa dhara nga kako Yesus ta ngadde 
ke ri No heddau do bhaddu rai ti awe 
ta metana. 

ZMoko ta kebhali ke ne ana hekola 
Yesus he, "Ama Guru, ta nga ne ddau do 
nadhe hakku metana nga bhaddu? Taga 
tari lubhu harro nga menyilu do tao ri 
no miha, we taga tari lubhu harro nga 
menyilu do tao ri ina nga ama no?" 

3Ta bhale ke ri Yesus, "Hakku bhaddu 
no, adho taga tari lubhu harro nga 
menyilu no, jhe adho lema taga tari 
lubhu harro nga menyilu ina nga ama 
no, tapulara mita ie ke ta ngadde ri ddau 
ne kuaha Deo do jhagga pa dhara ngi'u 
no. 

4Pa dhara awe anni lodho ko, do 
jhamma ke di ta jhagga ne lua jhagga 
No do pepue Ya dhe. Do dhai ne awe 
maddha, jhe nara dho ke heddau he ta 
jhagga. 

> Nga era ko Ya pa danni raiwawa do 
nadhe, Ya ke ne teleo raiwawa ne." 

6Ta alla Yesus peli mina harre, ta 
penyi'o ke ri No ne ilu No la worai, jhe 
pehiwo ri No ne ilu No ne nga worai. Ta 
alla pemina harre, ta pelobe ke ri No pa 
namada ddau do naanne, 

7jhe lii No, "Kako we au la labbho 

ne tanga-mada au la Eilobo Siloam." 
(Siloam pa lii rai di 'Ddau pepu'.) Moko ta 
kako ke ne ddau do naanne la labbho ne 
tanga-mada no ne. Ta dhai no ta bhale, 
ta nara ke no ta ngaddi ne nga-nga. 

ŜNe do rae do kowa no he nga 
ddau-ddau do ngadde no pa do uru jhara 
he do era ta hemata-mata ai ta ami ne 

nga-nga he pa ddau, ta lii ke ro hari-hari, 
"Adho ke ta no ma dhe ne ddau do tima 
ta hemata ai ta ami ne nga-nga ne?" 

2Era do lii, "Tarra, no ke." Tapulara 
era ri ma do lii, "Adho, no dhe do miga 
ta pehela'u worawwu he we ddau do 
naanne." Tapulara ta lii ke ne ddau do 
naanne ma miha, "Do tarra ke ta Ya ke 
Ya ke dhe no." 

10Ta kebhali ke ro pa ddau no naanne, 
"Mina mii ne jadhi, hakku nara au ta 
ngaddi wari?" 

11 Ta bhale ke ri ddau do naanne, "Ri 
ddau do ne ngara No Yesus, do pehiwo 
lubhu hudi, jhe pelobe ma namada ya, 
jhe lii pa ya, 'Kako au la labbho ne tanga 
mada au la Eilobo Siloam.' Moko ta 
kako ke ya. Pa dhara nga labbho ri ya 
ne tanga mada ya ne, ta nara ke ya ta 
ngaddi ne nga-nga." 

12Ta kebhali ke ro, "Nnai ke la mii ne 
ddau do naanne?" Bhale ri no, "Toi dho 
ke ri ya ta nnai pa mii-mii ri No." 

13 Ne lodho pehiwu worai ne Yesus nga 
ilu ne, do lakka pa lodho Pengaha-ihi. Ta 
aggo ke ne ddau do naanne ri ddau he la 
nga do Farisi he. 

14(9:13) 

15Ta kebhale ke ri do Farisi he pa ddau 
do naanne, mina mii ne loro jhara hakku 
nara no ta ngaddi ne nga-nga. Ta bhale 
ke ri ddau do naanne, "Tao ri wolubhu ri 
No pa na mada ya, jhe labbho ri ya ri ei, 
moko ta ngaddi he ke ya." 

l6 Ta lii ke do parri ngati do Farisi he, 
"Do teleo ke ddau do tao lai do naanne 
ta adho ddau do ngati Deo, rowi adho 
No do pedhuli nga lodho Pengaha-ihi." 
Tapulara lii do wala he ri, "Mina mii ne 
jadhi, ddau do nga lubhu harro nga 
menyilu ne nara ta tao lua madalae-lua 
madalae do mina hedhe?" Moko ta jadhi 
lua pehihu pa telora ro. 

17 Moko ta kebhali ke ne do Farisi he 
pa ddau do naanne ri, "Mina mii pa pe 
nge au ne jhara lua ddau do peie au ne, 
hakku nara au ta ngaddi?" Bhale ri ddau 
do naanne, "Nabi No." 

18Tapulara wae dho ta parahajha ne 
kattu do Yahudi he, ta do ne ddau do 
naanne do bhaddu tarra pa uru jhara he, 
tapulara pa dhara awe nadhe do nara ke 
ta ngaddi wari. Ri do mina harre ke, ta 
pedoa ke ri ro ne ina nga ama ddau do 
naanne, 

19jhe kebhali pa ro, "Do tarra ke ne 
ana mu dhe ta do bhaddu rai ti awe ta 
metana? Mina mii no ne nara ta ngaddi 
ri pa dhara awe nadhe?" 

20Ta bhale ke ri ina nga ama ddau do 
naanne, "Do tarra, ta no dhe ana jhi jhe 
do bhaddu tarra no rai ti awe metana. 

21Tapulara mina-mii hakku nara no ta 
ngaddi bhale wari pa dhara awe nadhe, 
toi dho ri jhi. Jhe nadu ne do peie no, toi 
le dho ma ri jhi. Kebhale we pa no ma 
miha, rowi no miha do kepai ke, do nara 
ke ta bhale miha ri no." 

22 Hakku lii ne ina nga ama ddau do 
naanne mina harre rowi do meda'u ro 
penaja nga mone pereda do Yahudi he; 
rowi do hela'u lii ke ro, ta do nadu we 
do ketarra ta Yesus ke ne Duae Mone 
ma'i-Mone golo ne, ie dho ke ta maho la 
dhara ammu hebhajha. 

23Taga tari do mina harre ke hakku ta 
lii he ke ne ina nga ama ddau do naanne, 
"Do kepai ke no, kebhali we pa no ma 
miha." 

24 Moko ta pedoe ke ri ro ne ddau do 
naanne, jhe lii pa no, "Dhede ko au hu 
pa, ta do ta pali do petu-petarra au. Ne 

toi ri jhi ne ddau do naanne, dau do nga 
lubhu harro naga menyilu." 

23 Moko ta bhale ke ri ddau do naanne, 
"ddau do nga lubhu harro nga menyilu 
ko No, adho ko, toi dho ri ya. Tapulara 
we, hahhi lai ne do toi ri ya, do uru 
he, ya dhe do bhaddu, jhe pa dhara 
awe nadhe, do nara ke ya ta ngaddi ne 
nga-nga." 

26 Moko ta lii ri ke ro pa no, "Ne nga ne 
do tao ri no pa au? Mina mii ne tao ri No 
hakku nara au ta ngaddi?" 

27 Bhale ri ddau do naanne, "Do alle ke 
ri ya pepedhire pa mu, tapulara wae dho 
ri mu ta dhanno. Ta nga hakku do dho 
wae ri mu ta dhanno? Wue marra mu do 
ddhei ta jadhi ana hekola No lema?" 

28 Moko ta pedaddhe ke ne ddau do 
naanne ri ro, jhe lii pa no, "Au ke dho ne 
ana hekola No; adho jhi! Jhi hedhe ana 
hekola Musa. 

29 Do toi ke ri jhi ta do alla ke Deo 
pepedai lii nga Musa. Tapulara jhara lua 
ddau do nadhe, toi dho ri jhi ta dakka 
ngati mii No." 

30Ta bhale ke ri ddau do naanne, "Dhai 
madalae tarra, toi dho ma ri mu ta ti mii 

ne dakka No, tapulara alle ke ya pepeie 
ri No, hakku nara ke ya ta ngaddi. 

31 Ri ya miha do toi ke, ta Deo adho 
do wae ta pedhanno nga ddau do nga 
lubhu harro nga menyilu, titu wata nga 
ddau do takke pekerihe Deo we, nga do 
pedute ne lua ddhei No. 

32 Rai tare ta era raiwawa, ngaddi de 
dho ta rangngi ta do era ddau do bhaddu 
rai ta metana do nara ta ngaddi ne 
nga-nga. 

33Ki do adho ma ne ddau do naanne 
do ngati Deo, nara dho No ta tao ne 
nga-nga." 

34Ta bhale ke ri ro, "Ne nga? Au dhe do 
tobo ri lubhu harro nga menyilu rai tare 
ta metana, ddhei ta ma ajha jhi ri ko ma 
ri au!" Moko rai ngati awe do naanne ta 
lii ke ro pa no ta bhole maho la dhara 
ammu hebhajha. 

33Ta rangngi Yesus ta do alle ke 
pehudhe ne ddau do naanne ngati ammu 
hebhajha. Ta kale ke ri Yesus ne ddau 
do naanne, jhe lii pa no, "Parahajha au 
pa Ana Ddau Raiwawa?" 

36Ta bhale ke ri ddau do naanne, "Nadu 
ke No we Muri? Rubu ko we dhara ta 
peke pa ya, mita ie ya parahajha pa No." 

37 Bhale ri Yesus pa no, "Do ngadde ke 
No ma ri au. No ke do nee do pedai lii 
dhe nga au pa dhara awe do nadhe." 

38"Parahajha ke ya, Muri," ne ane ddau 
do naanne, jhe mejura no pa hedhapa 
Yesus. 

39 Ta lii ke Yesus, "Ne dakka Ya ma 
danni raiwawa do nadhe, tu ta ma 
pehappo hala ke, mita ie ddau do bhaddu 
nara ta ngaddi, jhe ddau do ngaddi jadhi 
ta do bhaddu." 

40 Do parri ddau do Farisi do era paanne 
do dhanno ta do lii mina harre Yesus, 
moko ta kebhali ke ro pa Yesus, "Ne 
pedabbho Au, ta jhi hedhe do bhaddu 
lema ke?" 

41Ta bhale ke ri Yesus, "Kita do petu 
mu ta do bhaddu, moko bhule dho ke mu 
nga lubhu harro nga menyilu. Tapulara 
rowi do lii ma mu, 'Do ngaddi ma jhi' na 
panne ne pa petu ne do pa dhara lubhu 
harro nga menyilu ke mu." 

10 1 "Do petu-petarra ne lii Ya do 

nadhe: Ddau do maho la dhara 
bhaddo, jhe do kewajji jhara kolo lau, 
adho do lake jhara ubha kelae, ddau 
napoanne do mena'o nga do raba 
unu-oha ddau. 

ZTapulara ddau do maho jhara ubha 
kelae, no ke ne mone bhata ki'i he. 

3Ne mone jaga ubha kelae bhaddo ne, 
do ta boka ubha kelae tu mone bhata do 
naanne, jhe ne ki'i he do ta pedute ne 
lipedai no ki pedoa ri no ne ngara ki'i 
hengi'u-hengi'u, jhe lere jhe kalau ro ju 
la tele. 

4Ki dhai ke la tele, ne mone bhata ne 
do ta kako uru jhara ke pa hedhapa jhe 
ne naki'i no he do ta pedute ke no ti 
kejhunga rowi do tade ke ri ro ne lipedai 
no. 

SKi ddau do wala, adho ro do wae ta 
pedute, ta ju la'a ta perai we ro ngati 
ddau do naanne, rowi do adho do tade ri 
ro ne lipedai no." 

6 Pedhire ri Yesus ne lipehakku do 
nadhe, tapulara tada dho ro ne nga ne 
lua pedabbho Yesus ne. 

7 Moko ta lii ke Yesus, "Do petu-petarra 
ne lii Ya do nadhe: Ya ke dhe no kelae tu 
ki'i he. 

8 Hari-hari do dakka uru jhara ngati Ya, 
do mena'o nga do mone raba unu-oha 
ddau, jhe ne lipedai ro adho do wae ta 
dhanno ri ki'i he. 

9Ya ke ne ubha kelae ne. Nadu do maho 
jhara Ya do ta helama ke; maho-kelua, 
jhe nara no nga'a-nginu. 

10Ne dakka do mena'o wata ke ta 
la mena'o we, ta la pemade nga ta la 
peapa we. Tapulara ne dakka Ya mita ie 
ke ddau raiwawa ta na ra muri mada -- 
muri mada pa dhara kereja-kenata. 

ll Ya ke ne mone bhata do woie ne. 
Mone bhata do wole do ta jhole ne ngi'u 
no tu naki'i-naki'i no. 

12 Ddau nga'a-kehiwa, do adho mone 
bhata jhe do adho lema mone unu ki'i 
he, kinga dakka ngaka addu, do ta 
meda'u ke jhe perai, jhe hani ne ki'i he, 
ki ngadde ri no ta dakka ne ngaka addu 
ne. Moko ne naki'i do na harre ta luru he 
ke, jhe menyabbha kebali-bali ri ngaka 
addhu do naanne. 

13Ne ddau nga'a kehiwa do naanne do 
ta perai, rowi hakku jhagga no taga tari 
do nga'a kehiwa he we no. Adho do era 
nga lua pedhuli nga naki'i-naki'i he. 

14Ya ke ne mone bhata do woie ne. 
Mina mii ne tade Ya ri Ama, jhe ne tade 
Ama ri Ya, mina harre lema ke ne tade 
Ya ri naki'i-naki'i Ya he, jhe ro lema do 

tada ri Ya. Do ta jhole ri Ya ne ngi'u Ya 
tu ro. 

15 (10:14) 

16 Hee ri ko ne naki'i-naki'i do wala ri do 
unu ri Ya lema adho do maho ma kejie 
naki'i do na hedhe. Ro lema do jhamma 
ta kewolo ri Ya, jhe do ta dhanno lema ri 
ro ne lipedai Ya. Ro hari-hari do ta jadhi 
ta hekewolo naki'i ke, jhe ne mone bhata 
ne heddau we. 

17 Do ddhei Ama nga Ya rowi do jhole ri 
Ya ne ngi'u Ya, mita hamme wari ri Ya. 

18 Bhule dho ie ta heddau do nara ta 
aggo wari ngati Ya. Jhe ki jhula ri Ya, do 
jhula pedutu nga ddhei Ya ma miha. Do 
nga kuaha Ya tu ta jhole no, jhe do nga 
kuaha lema Ya ta aggo no bhale wari. 
Naanne ke ne tenge do hamme ri Ya 
ngati Ama." 

19 Taga tari do lii mina harre Yesus, 
moko ta jhari ke ne do Yahudi he ta 
pehala. 

20 Ae ne do lii, "Alle ke No pekewajje 
ri rani. Do wujhu No dhe! Tanga ke mu 
hakku pedhanno nga No?" 

21Tapulara era lema do lii, "Ddau do 
kewajje ri rani, adho do nara ta pedai 

lii mina hedhe. Nara wango ta peie do 
bhaddu, jhe nara ta ngaddi wari?" 

22Pa Yerusalem, do era pa dhara 
pehenge ri ddau he ne Lodho Pemeringe 
Ammu Deo ne. Pa awe naanne, do awe 
meringi. 

23Do pa dhara nga kako Yesus pa 
Kehale Salomo, do pa dhara Ammu Deo 
ne. 

24 Pa awe naanne ta dakka ke ne do 
Yahudi he la pekupu pekehĥero Yesus. Ta 
lii ke ro, "Hape la mii ke Au dhe ne hani 
jhi pekepapi? Pika ko we Au molo-mola, 
ki do tarra-tarra ke ta Au ke ne Duae 
Mone ma'i-Mone golo ne?" 

25 Bhale ri Yesus, "Alla ke Ya peli pa 
mu, tapulara wae dho mu ta parahajha. 
Ne lai-lai do jhagga ri Ya pa dhara nga 
Ama Ya, do nara ke ta peteleo ma ne 
jhara lua Ya. 

26 Wae dho mu ta parahajha rowi do 
adho mu do maho ta naki'i-naki'i Ya. 

27 Naki'i-naki'i Ya do pedhanno nga 
lipedai Ya. 

28Do tada ro ri Ya, jhe do pedute Ya ri 
ro. Pa ro do wie ri Ya muri mada do petu 
nga do peloro ne, jhe do pelohe la lodho 
do nami-mii ne, adho ke ro do ta made 

ri. Bhule dho heddau he do nara ta raba 
ro ri ti dhara wolaabba Ya. 

29 Ama Ya ke ne do alla pejhula ro pa 
Ya, jhe do kerihi ngati hari-hari. Jhe 
bhule dho ie ta heddau he do nara ta la 
raba ro ngati dhara wolaabba Ama. 

30Ya nga Ama do jadhi ta hahhi we." 

31 Moko ta aggu wowadu ke ne do 
Yahudi he ta tuke Yesus. 

32Tapulara ta lii ke Yesus pa ro, "Do 
ngadde ke Ya ma ri mu ta do alla ke 
petao lai do woie, lai do lii Ama pa Ya. 
Ngati hari-hari do na harre, do nami ke 
we ne do hala ne, hakku ddhei mu ta 
tuke Ya ri wowadu?" 

33Ta bhale ke ri do Yahudi he, "Adho 
taga tari lai-lai do woie do tao ri Au 
he, ne ddhei jhi ta tuke Au ri wowadu, 
tapulara taga tari Au do kare do menihe 
Deo. Au heddau ddau raiwawa, ddhei ta 
peja'a-anni ne ngi'u Au ta jadhi Deo." 

34 Moko ta bhale ke ri Yesus, "Ta do 
adho ke pa dhara Buku Lipedara mu do 
hure do bhuke; ane Deo, 'Mu hedhe, do 
deo lema?' 

35 Do toi ri di, ne nga ne do hure do 
bhuke pa dhara Buku Lidara-Likewahhu 
Deo, do tuu lohe la lodho do nami-mii ne 

ke. Hakku, ki ri Deo do pali ke ta 'deo' 
pa ddau-ddau do hamme ne lipedai No, 

36ta nga mu hakku lii pa Ya ta do ta 
kare-menihe Deo, ri do pali Ya dhe ta 
Ana Deo? Jhe Ya dhe do pidhe ri Ama, 
jhe pepue Ya ma raiwawa do nadhe. 

37Ki do adho Ya do jhagge ne lua 
jhagga do lii Ama pa Ya, bhole parahajha 
we nga Ya. 

38Tapulara rowi do jhagge ri Ya ne lua 
jhagga do lii Ama ne pa Ya, parahajha 
we pa ne nga ne do tao ri Ya he, maji 
lema mu ta do dho parahajha pa Ya. Jhe 
ri do mina harre ke ta toi nga ta tada ke 
mu mu ta do Ama do pee ma ta jadhi 
hahhi nga Ya, jhe Ya lema do pee ta 
jadhi hahhi we nga Ama." 

39 Moko ta kele ke ri ro ne loro jhara tu 
ta kappe Yesus, tapulara ta peludu-anni 
ke Yesus ngati ro. 

40Ta bhale ke Yesus la hebhakka Loko 
Yordan, la era pejhiu Yohanes do uru he, 
jhe pee No pa ni. 

41 Ae ddau ne dakka la nga No. Ta lii 
ke ro, "Yohanes tao dho lua madalae-lua 
madalae, tapulara hari-hari ne do pale ri 
no jhara lua ddau do nadhe do petu." 

42 Moko ae ne ddau pa ni do parahajha 
pa Yesus. 

1 1 lEra heddau do pee pa Betania, 

ne ngara no Lazarus, do pee 
hela'u-la'u nga nawanni no Marta nga 
Maria. 

2 Maria ke ne mobanni do tude rubhebho 
Muri ne ri eiloko-wwau-mangngji, jhe hae 
ri rukattu no. Pa dhara hewari, ta lakka 
ri paddha ke Lazarus. 

3Ta pedhai lii ne nawanni he hari do 
dhue pa Yesus nga lii, "Muri, nee ke ne 
namone jhi ne, do ddhei Muri ne, nee ke 
do paddha." 

“Ta rangnge ri Yesus ne lii do naanne, 
ta lii ke No, "Jadhi dho No ta made 
rowi banyaki do nadhe. Hakku jadhi 
ne nadhe. Hakku jadhi ne nadhe, mita 
pekelode Deo ke, jhe hari lema, mita ri 
no, Ana Deo ta pekelode ke." 

> Yesus do hajha nga Marta, Maria nga 
Lazarus. 

ŜTapulara ta rangnge ne lipaddha 
Lazarus ne, ta pekebakka-anni ko ke 
Yesus pa anne dhue lodho ri. 

7Ta alla pemina harre, jhe itu lii Yesus 
pa ana hekola No he, "Mai we di ma 
bhale la Yudea." 

ŜTa bhale ke ri ro, "Ama Guru, ta itu 
kowe ne do Yahudi he, ddhei ta tuke 
Muri ri wowadu, jhe pa awe nadhe ri, 
ddhei ke Ama ta bhale ri la ni?" 

Ta lii ke Yesus pa ro, "Ta do adho 
dhe ngine, ki anni-lodho, ne tui ne ta 
henguru dhue ja? Ddau do kako pa awe 
anni lodho, adho no do ta kedune rowi 
do ngadde ri no ne teleo raiwawa dhe. 

10Tapulara ddau do kako pa dhara awe 
maddha, do ta kedhune no, rowi do adho 
do era ne teleo pa no." 

11 Mina harre ke ne lii Yesus. Ta alla 
pemine harre ta lii ri ke No, "Ihi-anga di 
Lazarus, nnai ke do bba'i, tapulara do ta 
kako ke Ya la peree no." 

12Ta lii ke ne ana hekola Yesus he, 
"Muri, ki do ta bba'i ke we Lazarus, do 
medae ma nota ie." 

13 Ne pedabbho Yesus hakku lii No mina 
harre, ta peke ta do alla ke Lazarus 
pemade. Pa dhara peira ri ana hekola 
he, ne pedabbho Yesus do naanne, ta do 
ta bba'i mi pa tima he we Lazarus. 

14 Ro do mina harre ta lii mola-mola he 
ke Yesus pa ro, "Alla ke Lazarus pemade. 

15 Tapulara, do mengallu dhara lema 
Ya, ri do adho Ya do era pa ni, rowi 

do rihi ie tu mu, mita nara mua ta 
parahajha. Mai we doi ma kako la nga 
Lazarus pa dhara awe nadhe." 

16 Tomas do pedoe lema ta "Do kedue" 
ne, ta lii ke no pa ihi-anga no he, "Mai 
we di ma pedute No, la'a we nota made 
le di hela'u-la'u nga No!" 

17 Ta dhai Yesus la era do naanne, appa 
lodho ke Lazarus ne alla pemade. 

18 Betania do peumu nga Yerusalem, 
era ma ne jjhau ne ta tallu kilo he. 

19 Do ae ke ne do Yahudi do dakka la 
heahu Marta nga Maria tu ta lii-anga nga 
ro, ri lua made Lazarus namone ro ne. 

20Ta dhai ta rangnge ri Marta ta do 
dakka ke Yesus laanne, ta mahhu-anni 
ke no la peabu nga Yesus, bhale Maria 
do pee pa ammu we. 

21Ta lii ke Marta pa Yesus, "Muri, ki ta 
do era he Muri pa dhe, awe do naanne, 
do bhara tatu ta do dho made ne tuahhu 
jhi ne. 

22 Maji lema ta mina harre, toi ma ri ya 
ta do pa dhara awe nadhe lema do ta 
wie ma ri Deo, ne nga we ne do ame ri 
Muri." 

23Ta lii ke Yesus pa Marta, "Namone 
mu ne do ta muri bhale wari." 

24Ta bhale ke ri Marta, "Toi ma ri ya, ta 
do ta kaddhi bhale wari Lazarus, kinga 
dhai ta pekaddhi bhale wari ddau do 
made pa Lodho Pedakka Rahi Raiwawa." 

25 Ta lii ke Yesus pa Marta, "Ya ke ne do 
wie muri mada nga do pekaddhi ddau do 
made. Ddau do parahajha pa Ya do ta 
muri no, maji lema ta do alla ke pemade. 

26Jhe ne ddau do muri, do parahajha 
pa Ya, made dho ke no lohe la lodho 
do nami-mii ne. Parahajha au pa lai do 
naanne?" 

27 Bhale ri Marta, "Muri, parahajha ya 
ta Muri ke ne Ana Deo ne, Duae Mone 
mai-Mone golo ne do dakka ma danni 
raiwawa do nadhe." 

28Ta alla Marta pelii mina harre, ta kako 
ke no la pedoe Maria, tuahhu no ne, jhe 
pekewure ri no pa Maria, "Nee ke Ama 
Guru pa dhe, jhe do nnai ta kebhale au." 

29 Ta rangnge mina harre, ta kaddhi ke 
Maria nga henginga, jhe kako la peabu 
nga Yesus. 

30 Pa dhara awe do naanne, adho dae 
Yesus do maho la dhara rae ne. Do era 
ko ma No, pa era peabu Marta ne nga 
No. 


YOHANES 11.31-38 581 


31 Ta ngadde ta kaddhi Maria nga 
henginga-nginga la tele, ta pedute le ke 
ri ro, rowi pa dhara penge ro, do ta la 
tangi la raidare ne. 

32Ta dhai Maria la nga Yesus, jhe 
ngadde Yesus ri No, ta la lakku rutu ke 
no pa hedhapa Yesus jhe lii, "Muri, kita 
do era he Muri pa dhe, pa awe naanne 
bhara tatu ne namone ya ne made dho." 

33Ta ngadde Maria do tangi ri Yesus, 
mina harre lema ne do Yahudi do penau 
nga Maria he, ta hedui ke ne ade Yesus, 
jhe ruba dhara No nga Maria. 

34 Moko ta kebhale ke ri Yesus pa ro, 
"Nnai pa mii no ne pedane ri mu?" Bhale 
ri ro, "Mai we la heleo ri Muri." 

35 Moko ta tangi ke Yesus. 

36 Ta lii ke ne do Yahudi he, "Heleo we, 
dhai tarra No ne hajha nga Lazarus!" 

37 Tapulara hagghe era do lii, "Do 
bhaddu nara ma ri No ta peie, ta nga ri 
No hakku do dho labbe le Lazarus mita 
do dho made?" 

38Do dhai ruba dhara tarra Yesus, 
moko ta kako ke No la raidare ne. Ne 
raidare ne hewue ro'a lie jhe henabbhe 
ri wowadu do warena. 

39 Ta lii ke Yesus, "Riho ko ne wowadu 
do napoanne." Ta bhale ke ri Marta 
tuahhu do made ne, "Wo Muri ya, appa 
lodho ke no ne alla pepedane. Do bhara 
tatu ke ta do dhai wwau ke no." 

40Ta lii ke Yesus pa Marta, "Adho do 
alla ke Ya pelii pa au ngine ne: Kinga 
parahajha au, do ta ngadde ri au mina 
mii ne mone-ae higa Deo!" 

41 Moko ta riho ke ri ro ne wowadu ne. 
Ta alla pemina harre ta tengara ke Yesus 
la liru jhe pali, "Ama, peha'e ri Ya ne 
kolo lii ie-ae pa Ama, rowi do alle ke 
pedhanno nga tanae Ya ri Ama. 

42Do toi ri Ya ta do era loro ma Ama pa 
dhara dhanno nga tenae Ya, tapulara do 
ta pale ri Ya ne nadhe, tu ddau-ddau do 
era pa dhe; mita ie ke ro ta parahajha, 
ta do Au ke ne do pepue Ya." 

43Ta alla pemina harre ta peka ke 
Yesus nga lipeka do maddu, "Lazarus, 
mahhu-anni we au!" 

44 Moko ta mahhu-anni ke ne ddau do 
alla pemade do na anne. Ne ruai nga 
rubhebho no, era do kebore ko ri bhalla 
keboro he. Ta lii ke Yesus pa ddau do era 
paanne, "La ma'i ko ne bhalla keboro kae 
no he mita nara no ta kako nga woie." 

43 Ae ne do Yahudi do la heaho Maria 
he do parahajha pa Yesus, ta dhai ta 
ngadde ri ro ne lai do naanne. 

46Tapulara do parri ddau ti telora ro, 
era do kako la nga do Farisi he ta la peke 
ne nga ne alle petao ri Yesus ne. 

47 Rido mina harre ke ne do Farisi he 
nga kattu-kattu mone tunu-menahu 
he ta tao lua peowu ke nga Kattu-katu 
Aigama he. Ta lii ke ro, "Ne nga ke ne do 
jhamma ta tao ri di? Ne ddau do nadhe, 
do ae ke ne lua madalae do tao ri No. 

48 Kinga ta hane loro ri di mina hedhe 
do medae ke hari-hari ddau ta parahajha 
pa No. Jhe dai ne pedakka, ta dakka he 
ke mone peredda Roma ta ma peape ne 
Ammu Deo dhe nga hari-hari ddau-rai 
di!" 

49 Heddau ti telora ro, ne ngara no 
Kayafas, kattu mone-ae ngati mone tunu 
menahu pa ttau do naanne, Ta lii ke, 
"Mu hedhe tada dho nga-nga. 

>0 Ta do dho toi ke rowi mu, ta do 
taga ddau-rai, do rihi ie heddau ddau 
ta made, ngati apa kerewe-rai hari-hari 
ddau-rai?" 

>1 Do ne pa petu ne, ne lii Kayafas mina 
harre, adho dakka ngati penge no miha. 

Tapulara mi heddau kattu mone-ae ngati 
mone tunu menahu pa ttau do naanne, 
ta pedara ke no, ta do ta made Yesus tu 
do Yahudi. 

>2 Jhe do adho ta tu do Yahudi he 
we tapulara lema tu ta keworo nga ta 
peheujhu-headde ne ana-ana Deo do 
menyabbha kebali-bali he. 

93Jhari ngati lodho do naanne ta 
pehela'u-lii ke ne mone pereda do Yahudi 
he ta pemade Yesus. 

S4Ri do mina harre ke ngaddi dho ke 
ta pehhau-anni pa telora ddau lowe 
he pa kejie do Yahudi he. Ta pekaddhi 
ke Yesus ngati Yudea la hewue rae ne 
ngara rae do naanne Efraim do peumu 
nga kebhalla-ae. Ta pee ke No pa ni 
hela'u-la'u nga ana hekola No he. 

>> Pa awe naanne do hedhara ke ne 
awe nga'a Kewahhu Paskah Yahudi. Ae 
ke ddau ngati roa nga kejobho do kao 
la Yerusalem tu ta la pekako ne lua 
pemmau-anni nga do dho dhai dae la 
lodho nga'a kewahhu do naanne. 

>6 Ta kale ke Yesus ri ro, jhe dhai ta 
awe ta pekupu ne pa Ammu Deo, ta lii ke 
ro heddau pa heddau "Mina mii pa penge 

mu? Wue marra No ta do dho dakka ma 
dhara lua nga'a kewahhu do nadhe." 

>? Hakku lii ro mina harre, rowi do alla 
ke ne kattu-kattu mone tunu-menahu 
pepemahhu lipereda, mita ie ta nadu we 
ne do toi ne era pee Yesus, do jhamma 
ke ta pika pa ro, mita nara ri ro ta kappe 


No. 
1 2 1 Anna lodho nga do dho dhai ne 
Lodho Nga'a Kewahhu Paskah ne, 

ta kako ke Yesus la Betania. Pa anne ke 
ne era pee Lazarus do alle pepekaddhe 
ri Yesus ngati dhara made ne. 

2 Pa ni ta pemoko nga'a-nginu ke ro 
tu Yesus, jhe Marta ne do pemoko ne. 
Lazarus nga tamu-tamu he do mejaddhi 
hela'u-la'u nga Yesus ga nga'a. 

3Ta dhai ta dakka ke Maria nga aggu 
eiloko wwau mangngi era ma ta hetenga 
liter he ne ae, do dhai maha ne kebhue. 
Ta tude ke ri Maria pa rubhebho Yesus 
ne eiloko wwau mangngi do naanne, jhe 
hae ri rukattu no. Ta keopo ke ne ha'e 
ne wwau-mangngi pa hari hewue dhara 
ammu do naanne. 

4Tapulara ta lii ke Yudas Iskariot 
heddau ngati telora ana hekola Yesus he 
-- do pewie Yesus ne, 

»2"Tanga hakku do dho pewie we ne 
eiloko wwau mangngi do nadhe nga 
kebhue tallu ngahu doi mela pudi, jhe 
pebhagi ne doi do na harre pa do kehia 
nga gahara?" 

6 Hakku lii Yudas mina harre adho 
taga tari do heleo ri no ne do kehia 
nga gahara he, tapulara rowi no mone 
mena'o. Do kinga marra do ta aggu ri no 
ne doi ro he do peparru pa no, rowi no 
ne mone takka doi. 

/Tapulara ta lii ke Yesus, "Hane no 
petao ri mobanni do napoanne. Ne do 
tao ri no dhe tu ta pemoke ne lua pedane 
Ya ke. 

8 Do kehia nga gahara do era loro ma 
patelora mu, tapulara Ya dhe adho ke do 
ta era ri nga mu." 

?Do ae ke ne do Yahudi he do rangngi 
ta do era ke Yesus pa Betania, ri do mina 
harre ke ta kako ke ro la ni. Ne kako 
ro la ni adho ke ta taga hewe, tapulara 
lema do ddhei ta la heleo Lazarus do alle 
pepekaddhe ti dara made ne ri Yesus. 

10 Taga ri lai do naanne ke, hakku ne 
kattu-kattu mone tunu menahu he do 
ddhei ke ta la pemade Lazarus le; 

ll rowi taga ngati no ke hakku ae ke 
ne do Yahudi he do perai ngati ro jhe 
parahajha pa Yesus. 

12 Bhale ma jhammi-ae he ta rangngi 
ke ne ddau he lowe do kako la rame 
nga'a kewahhu Paskah he, ta do petelora 
rujhara ke Yesus ta ju la Yerusalem. 

13 Moko ta kako ke ro la aggu rrau 
palem jhe la mate Yesus, jhe nga 
hodha nga kelele, "Wue waje we Deo 
pedhede-pekelode. Medii melatu tu No 
do dakka nga ngara Deo. Helama tona ie 
tu Duae do Israel!" 

14 Moko ta nara ke Yesus hengi'u 
keledai najawi, ta menya'e ke ri Yesus 
ne nakeledai do naanne. Moko ta tobo 
ke ne do hure do bhuke pa dhara Buku 
Lidara-Likewahhu Deo: 

15"Bhole meda'u wo peteri Sion! Heleo 
we, naanne ke ne Duae unu mu ne, do 
nga menya'e hengi'u keledai najawi!" 

16 Pa dhara awe naanne, hari-hari 
ne harre adho dae do teleo pa ana 
hekola Yesus he. Tapulara ta alle Yesus 
pepekelode ri lua made No ne, jhe itu 
henge ri ro ta do ne nga ne do tao ri 
ddau he penaja nga Yesus ne, do hure do 

bhuke pa dhara Buku Lidara-Likewahhu 
Deo jhara lua No. 

17 Ne ddau-ddau do era le pa dhara 
awe pedoe Lazarus ne ri Yesus ngati 
dhara ro'a ne, jhe pemure ngati made 
ne, do pee ke nga pepeke ne jhara lai do 
naanne. 

18 Rido mina harre ke ta kako ke neddau 
lowe he langa Yesus, rowi do rangngi ke 
ri ro ta do No ke nedo tao lua madalae 
do naanne. 

19 Moko ta lii ke ne do Farisi he, heddau 
pa heddau, "Nara dho ke di ta tao lai ne 
nga-nga ri! Heleo miha we, hari hewue 
rai wawa hhai ke la pedute No!" 

20 Pa telora ddau-ddau do kako la 
Yerusalem he tu ta la wie hu nga mejura 
pa lodho nga'a kewahhu do naanne, do 
era lema do parri ddau do Yunani. 

21 Ta dakka ke ro la nga Filipus, jhe lii 
ro, "Tuahhu, kita nara he, jhi ddhei ta 
peabu ko nga Yesus." (Filipus do ngati 
Betsaida pa Galilea.) 

22 Moko ta kako ke Filipus la peke ne lai 
do naanne pa Andreas, jhe dhai ri ro hari 
do dhue la pedhae pa Yesus. 

23Ta lii ke Yesus pa ro, "Dhai ke ne awe 
pa Ana Ddau Raiwawa ta pekelode. 

24 Do petarra-tarra ne lii Ya do nadhe: 
Ki do dho kojhe dae henamuhi gandum 
la ro'a worai jhe made, do ta pee ma no 
ya henamuhi. Tapulara kinga made ne 
namuhi gandum do naanne jhe itu nara 
no ta bhabbha tade ae. 

25 Ddau do ddhei nga muri mada no, ne 
muri mada no do naanne do ta ele ngati 
no. Tapulara ddau do padhu nga muri 
mada no pa danni raiwawa do nadhe, do 
piare-peloje ke ne muri mada no tu muri 
mada do petu nga do peloro ne. 

26 Ddau do ddhei ta pemoke Ya do 
jhamma ke no ta pedute Ya; mita ie ne 
ddau do pemoke Ya ne, ta era hela'u-la'u 
nga Ya pa mii we Ya ne era. Ddau do 
pemoke Ya do ta takke pekerihe ri Ama 
Ya." 

27 "Ne ade Ya, do dhari tarra ke ne 
hedui, ne nga ke ne do jhamma ta pale ri 
Ya pa dhara awe nadhe? We do jhamma 
Ya ta lii, pelude kowe Ya ngati awe do 
nadhe? Tapulara ne dakka Ya ma tu ta 
ma narro ma lake ne awe lua hedui-herui 
do nadhe ke. 

28 Ama pekelode we ne ngara Au!" 
Moko ta rangnge ke ne lipedai ngati liru 

do pali mina hedhe, "Alle ke pepekelode, 
jhe do ta pekelode ri." 

29 Ae ne ddau do era paanne do rangnge 
ne lipedai do naanne. Ta lii ke ro, "Lii 
kedarru dhoro do nanidhe!" Tapulara era 
lema do lii, "Adho dhoro! Naju Deo ne do 
pedai lii nga No!" 

30 Moko ta lii ke Yesus pa ro, "Hakku 
perangnge ne lipedai do nadhe, adho ta 
tu Ya, tapulara tu mu. 

31 Dhai ke ne awe ta wole ne raiwawa 
do nadhe; awe nadhe ke ne pejharre ne 
mone higa pa raiwawa do nadhe. 

32Tapulara ta dhe, ki nga alle ke 
pepekelode pa danni raiwawa, do ta 
happi ke ri Ya hari-hari ddau ma nga Ya." 

33Hakku lii No mina harre tu ta peteleo 
mina mii ne loro jhara lua made No. 

34Ta lii ke ne ddau lowe he pa No, 
"Pedutu nga Buku We jhi, ne Duae 
Mone ma'i-Mone golo ne do ta muri lohe 
la lodho do nami-mii ne. Mina mii ne 
nara Au ta lii, ta do Au ke ne Ana Ddau 
Raiwawa ne do jhamma ta pedhede pa 
danni raiwawa dhe? Nadu ke ne Ana 
Ddau Raiwawa ne?" 

33Ta bhale ke ri Yesus, "Wata ke pa 
dhara hemelila he we teleo ne, ne era 

pa telora mu. Hakku ri ro mina harre ke, 
kako we nga era ko ne taleo ne, mita do 
dho abo ri kerabba ne. Ddau do kako pa 
dhara kerabba, toi dho ri no ta ju la mii 
no. 

36Parahajha we mu pa teleo ae, nga 
era ko ne teleo ne pa telora mu, mita 
ie mu ta jadhi ana-ana teleo." Ta alla 
Yesus pelii mina harre, ta langnga ke 
No ngati anne, jhe wae dho ke No ta 
pengaddi-anni ri pa ro. 

37 Maji lema ta do ae ke ne lua madalae 
do tao ri Yesus pa hedhapa ro, parahajha 
dho ro pa Yesus. 

38 Moko ta tobo ke ne do pale ri nabi 
Yesaya, "Muri, nadu ke we ne do ta 
parahajha nga lii pika jhi? Pa nadu ke ne 
pedhelo ne kuaha Muri?" 

39 Taga ri do mina harre ke hakku do 
dho parahajha ro, rowi do alla ke pepa li 
lema Yesaya, "Ne lii Deo, 

40'Do ta pebhaddu ke ri ya ne namada 
ro, ta peketi-ketinga ke ri ya ne ade ro; 
mita ie ne namada ro ta do dho ngaddi 
ne nga-nga, ne penge ro nara dho ta 
tada nenga-nga. mita do dho bhale ri ro 
ma nga Ya. moko do ta peie ke ro ri Ya.'" 

41 Hakku lii Yesus mina harre rowi do 
alle ke ri no pengadde ne lua ketoo nga 
kolodo Yesus, nga pedae ne jhara lua 
No. 

42 Maji lema ta mina harre ae ma ddau, 
rihi-rihi ti telora mone pereda do Yahudi 
he do parhajha pa Yesus. Tapulara bhani 
dho ro ta peteleo-anni, rowi do meda'u 
ro nge ta do dho o'o ne do Farisi he ta 
maho ro la dhara ammu hebhajha. 

43 Do rihi ddhei ro ta nara lipuji ngati 
ddau raiwawa, ngati lua takka pekerihi 
ro ri Deo. 

44 Moko ta lii ke Yesus, "Ddau do 
parahajha pa Ya, adho ta parahajha pa 
Ya he we, tapulara parahajha pa No do 
pepue Ya ne. 

43Jhe nadu do ngadde Ya, do ngadde 
No le ma ke do pepue Ya ne. 

46 Ne dakka ya ma danni raiwawa dhe 
do mii teleo, mita ie hari-hari ddau do 
parahajha pa Ya, bhole pee ri pa dhara 
kerabba. 

47 Ddau do dhanno nga tenae ne lipedai 
Ya, jhe do dho pedute ri no -- adho Ya 
ne do ta wole no. Rowi ne dakka Ya adho 
ta ma wole raiwawa do nadhe, tapulara 
tu ta wie ne lua helama tona ie tu no. 

48 Ddau do nyakke Ya nga do dho 
dhanno ne lipedai Ya, do era ma ne do 
pehappo hala no. Lipedai do pedhae ri Ya 
ne, ne do ta pehappo pa Lodho Pedakka 
Rahi Raiwawa. 

49 Rowi ngaddi dho Ya ta pedai lii ngati 
lua ddhei Ya miha, Ama do pepue Ya ke 
ne, No ke ne do pere da pa Ya ne nga ne 
do jhamma ta pedae ri Ya. 

>0 Jhe do toi ri Ya, ne do pere da ri No 
ne do wie muri mada do petu nga do 
peloro ne. Moko ne do pedhae ri Ya ne, 
do hela'u ke nga do ajhe ri Ama pa Ya." 
1 2 1 Ti helodho nga do dho dhai dae 

la lodho nga'a kewahhu Paskah 
ne, do toi ke ri Yesus ta do dhai ke ne 
awe ne, ta hane ne raiwawa do nadhe, 
tu ta bhale la nga Ama No. Do hajha-do 
ddhei No nga ddau-ddau do jadhi ta 
unu-oha No, jhe do pee No nga hajha 
nga ddhei nga ro tade la pedakka rahi. 

2? Yesus nga ana hekola No he do era pa 
dhara ta nga'a pa awe maddha. Ri wanga 
do alle ke pepemaho ne lua ddhei no pa 
dhara ade Yudas ana Simon Iskariot tu 
ta pewie Yesus. 

3 Do toi ke ri Yesus ta do alle ke pejhole 
ri Ama, hari-hari higa nga kuaha pa No. 

Do toi lema ri No, ta do No do dakka 
ngati Deo, jhe do ta bhale la nga Deo 
ma. 

ARi do mina harre ke, ta titu ke No, jhe 
boke ne juba No jhe akke ne kelebho No 
ri hadu. 

STa alla pemina harre ta ihe ke ri No 
hewue bita ri eiloko, jhe jhari ta lonye ri 
No ne rubhebho ana hekola No he, jhe 
heka ri No pekemangu ri hadu do akke 
pa kelebho No ne. 

6Ta dhai No la nga Petrus, ta lii ke 
Petrus pa No, "Muri, mina mii ne jadhi, 
ta Muri ri ne do ma lonye ne rubhebho 
ya?" 

/Ta bhale ke ri Yesus, "Pa dhara awe 
nadhe tada de dho au dae ne do tao ri 
Ya dhe, tapulara do ta toi ma ri au hine." 

ŜTa lii ke Petrus, "Bhole Muri eeh. Bhole 
lonye tu-tu ri Muri ne rubhebho ya!" 
Tapulara ta lii ke Yesus, "Ki dho lonye 
ke ri Ya ne rubhebho au, moko au bhule 
dho ke nga lua pedu nga Ya." 

2Ta lii Simon Petrus, "Ki do mina harre 
ma Muri, bhole ta rubhebho dhe we, 
tapulara ruai nga kattu ya lema!" 

10 "Ddau do alle ke pejhiu-ei, do mmau 
ke hari heddau," ane Yesus pa Petrus, 

"Tenge dho ke no ta pemoo ri, titu wata 
rubhebho ne ke. Mu hedhe do mmau ke 
tapulara adho hari-hari." 

11 (Do toi ke ri Yesus ta nadu ne do ta 
pewie No ne. Ri do mina harre ke hakku 
lii No, "Do mmau ke mu, tapulara adho 
hari-hari.") 

12Ta alla pelonye ne rubhebho ro 
hari-hari ri Yesus, ta pake wari ke ri No 
ne juba No ne, jhe mejaddhi ri. Moko ta 
lii ke No pa ro, "Tada ke mu ne nga ne 
itu ta alle petao ri Ya ne penaja nga mu? 

13 Pedoe Ya ri mu ta Guru nga Muri. Jhe 
do petu ta do mina harre. 

14 Kinga Ya do mii Guru nga Muri unu 
mu, alla ke pelonye ne rubhebho mu, 
do jhamma ke mu ta lonye ne rubhebho 
mu, heddau ri heddau. 

15 Do wie ke ri Ya ne telia do woie pa 
mu, mita ie ke ri mu ta tao ne nga ne do 
alle petao ri Ya pa mu. 

16 Do petu-petarra ne lii Ya do nadhe: 
He ddau naannu rihi dho no ngati muri 
no, jhe heddau ddau-depu, rihi dho ngati 
do pepue no ne. 

17 Ki do toi ke ri mu hari-hari ne na 
hedhe, mangngi nga mengallu dhara ke 
tu mu ki nga tao ri mu. 

18 Ne nga ne do pale ri Ya do nadhe, 
adho jhara lua mu hari-hari. Do toi ke ri 
Ya, nadu-nadu ne do alla pepidhi ri Ya. 
Tapulara ne nga ne do hure do bhuke 
pa dhara Buku Lidara-Likewahhu Deo, 
do jhamma ke ta jadhi, 'Ddau do nga'a 
hela'u nga ne, do ta pelawa nga Ya.' 

19 Ne pedhae ri Ya ne lai napoanne pa 
mu pa dhara awe nadhe, nga do dho 
jadhi dae, mita kinga dhai ke ta jadhi 
hine ne lai do naanne, ta parahajha ke 
mu, ta do Ya ke ne do pale ta YA DO 
ERA. 

20Tarra-tarra do petu ne lii Ya do 
nadhe: Nadu ne do hamme ne ddau 
do pepue riya ne, napoanne nnau mii 
hamme Ya ke. Jhe nadu do hamme Ya, 
napoanne nnau mii hamme No ke do 
pepue Ya ne." 

21Ta alla Yesus pelii mina harre, dhai 
hedui ke ne ade No. Moko ta lii ke 
No, "Do petu tarra ne lii Ya do nadhe, 
Heddau ti telora mu do ta pewie Ya." 

22Ta peketarri ke ne ana hekola No he, 
heddau nga heddau nga dhai madalae, 
rowi toi dho ri ro, ta nadu ke ne do 
naanne. 

23 Ne ana hekola do rihi ddhei ne Yesus 
do mejaddhi pa hebhakka keraha Yesus. 

24 Ta wiu-ai ke Simon Petrus pa no, 
mita ie no ta kebhali pa Yesus, ta nadu 
ke ke do ane Yesus ne. 

23 Moko ne ana hekola do naanne ta 
peumu-anni ke nga Yesus, jhe kebhali, 
"Na du ke no we Muri?" 

26 Bhale ri Yesus, "Ddau do wie ri Ya 
ne roti do pehabbho la dhara mago ne, 
no ke do naanne." Moko ta aggo ke ri 
Yesus ne roti ne hekedalli, jhe pehabho 
la dhara mago ne, jhe jhole ne roti do 
naanne pa Yudas ana Simon Iskariot. 

2/Ta alle dhangnge pehamme ne roti 
do naanne ri Yudas, ta maho dhangnge 
Wango nga henginga la dhara ade no. 
Moko ta lii ke Yesus pa no, "Henginga we 
au ne tao ne nga do ddhei ta tao ri au." 

28Bhule dho heddau ti telora ro do 
mejaddhi he do toi ta nga hakku lii Yesus 
mina harre pa Yudas. 

29 Era ma do penge ta do pepue ta la 
walli ne nga-nga Yudas ri Yesus, tu lai 
tao do naanne, kiadho ta la wie doi hudi 
he pa do kehia nga gahara -- rowi Yudas 
do mone parru doi ka ro. 

30 Ta alle pehamme ri Yudas ne roti do 
naane, ta mahhu-anni dhangnge ke no 
la tele. Awe naanne do maddha ke. 

31 Ta ludu Yudas, ta lii ke Yesus, "Pa 
dhara awe nadhe ke, do ta pekelode 
ke Ana Ddau Raiwawa, jhe Deo do ta 
pekelode ke pelake jhara No. 

32Ki pekelode ke Deo pelake jhara No, 
No lema do ta pekelode ke ri Deo, pelake 
jhara No. No lema do ta pekelode ke 
ri Deo pelake jhara ngi'u No miha. Rihi 
ri ti naanne do ta pekelode ke No nga 
henginga. 

33 Wo ana-ana Ya, adho ke Ya do ta tui 
ri ne era nga mu. Do ta kale ke Ya ri mu, 
tapulara mii do alla ke Ya pelii pa mu, la 
era kako Ya dhe, nara dho muta dhai la 
ni. 

34Ta wie ke ri Ya ne lipereda do wowiu 
pa mu: Pehajha-peddhei we mu heddau 
nga heddau. Hela'u le mii Ya ne ddhei 
nga mu, mina harre le ke mu ne jhamma 
ta pehajha-peddhei heddau nga heddau. 

35 Kinga pehajha-peddhei ke mu heddau 
nga heddau, do ta toi ke ri hari-hari ddau 
ta mu ke ne ana hekola-ana hekola Ya." 

36 Ta kebhali ke Petrus, "Muri, do ddhei 
ta la mii ke Muri?" Ta bhale ke ri Yesus, 

"La mii ne era kako Ya, nara dho ri au ta 
pedute pa dhara awe nadhe. Do medae 
ma ta pedute Ya ri au hine." 

37"Muri, ta nga hakku do dho nara ri 
ya ta pedute pa dhara awe nadhe?" ne 
kebhale ri Petrus, "Do ddhei ya ta made 
tu Muri!" 

38Ta bhele ke ri Yesus, "Tarra ke au do 
ddhei ta made tu Ya? Mita toi ri au, nga 
do dho tutu-oo dae manu nabbho, tallu 
wari ke au ne alle pepehile ya, ta do dho 
tade ya ri Au!" 

14 1 "Bhole hedui we ne ade mu ma," 

ane Yesus langngu ro. "Parahajha 

we mu pa Deo, jhe parahajha lema we 
pa Ya. 

2Pa ammu Ama Ya, do dhai ae ne era. 
Ne kako Ya la ni, tu ta la pemoko era tu 
mu. Ki do adho ke do mina harre, lii dho 
Ya pa mu. 

3Kinga moko ri Ya ne era pa ni, do ta 
dakka bhale wari Ya ta ma aggu mu, 
mita pa mii we Ya ne era, pa anne lema 
ke mu ne era. 

4La era do ta kako Ya dhe, do toi ke ri 
mu ma ne rujhara ne." 

> Moko ta lii ke Tomas pa Yesus, "Muri 
toi dho ri ta la mii Muri ne kako, mi na 
mii ne toi ri jhi ne rujhara ne?" 

6 Bhale ri Yesus, "Ya ke ne rujhara ne, 
tu ta tade Ama nga ta nara ne muri 
mada ne. Bhule dho heddau he do nara 
ta dhai la nga Ama, ki do adho ke do 
lake jhara Ya. 

7Ki do tade ke Ya ri mu, do bhara tatu 
lema ke do tade ke Ama ri mu. Pa awe 
nadhe do tade ke No ri mu, nga do 
ngadde ke No ri mu." 

8 Moko ta lii ke Filipus pa Yesus, "Muri, 
pejhujhe ko we Ama pa jhi, mita na'a pa 
dhara ade jhi." 

2Tapulara ta bhale ke ri Yesus, "Mina 
harre ke Ya ne worawwu tui nga mu he 
la'u-la'u, tade de dho ke Ya ri au, Filipus? 
Ddau do ngadde Ya, do ngadde Ama le 
ke. Mina mii ne nara au ta lii, 'Pejhujhe 
ko we Ama pa jhi?' 

10 Filipus! Ta do dho parahajha dae ke 
au, ta do Ya nga Ama do jadhi ta hahhi 
we, jhe Ama do hahhi we nga Ya? Ne 
nga ne do pale ri Ya pa mu, adho ta 
pale ri Ya he we miha. Ama do pee ta 
jadhi hahhi nga Ya, No ke ne do jhagga 
hari-hari ne na harre. 

11 Parahajha we pa Ya, ta do Ya dhe 
do jadhi hahhi we nga Ama, jhe Ama 
do jadhi hahhi we nga Ya. Ki do adho, 
parahajha we taga ne nga we ne do alla 
petao ri Ya he. 

12Do petu-petarra ne lii Ya do nadhe: 
Ddau do parahajha nga Ya, do medae ta 
tao ne nga we ne do tao ri Ya -- rihi ri ti 
naanne -- do medae ri ko no ta tao do 
rihi ae ri ngati do na harre -- rowi do ta 
la nga Ama ke Ya. 

13Jhe ne nga we, ne do ame ri mu pa 
Ama pa dhara ngara Ya, napoanne do ta 
tao ri Ya tu mu, mita pekelode ke Ama 
pelake jhara Ana. 

14 Ne nga ne do ame ri mu pa dhara 
ngara Ya do ta petobe ri Ya." 

15"Ki do hajha do ddhei mu nga Ya, do 
ta pedute ke ri u ne lipereda Ya he. 

16 Do ta amu ri ya pa Ama, jhe do ta 
wie ri No pa mu ne Mone rabha-mone 
dharru do wala ne, do ta pee hela'u-la'u 
nga mu, lohe la lodho do nami-mii ne. 

17 Henga Deo ke ne do naanne, do 
medae ta peteleo ne lua mola-mira Deo 
ne. Na ra dho raiwawa dhe ta hamme 
No, rowi adho do ngadde kiadho do tade 
No. Tapulara do tade ke No ri mu, rowi 

do pee hela'u-la'u nga mu, jhe do jadhi 
ta hahhi nga mu. 

18 Hani dho mu penalalu ri Ya. Do ta 
dakka ma Ya bhale wari ma nga mu. 

19 Nee hekedhiki he ke, do medae ke 
Ya ta dho ngadde ri, ri raiwawa dhe. 
Tapulara ri mu do ngadde ma Ya. Jhe ri 
do muri Ya, moko mu lema do ta muri. 

20Ki nga dhai ke ne lodho do naanne, 
do ta toi ke ri mu ta do Ya dhe do hahhi 
we nga Ama, mu do hahhi we nga Ya, 
jhe Ya do jadhi hahhi we nga mu. 

21 Ddau do hamme ne lipereda Ya he 
jhe do jhagge ri no, no ke ne do hajha do 
ddhei nga Ya. Ama Ya do hajha do ddhei 
nga ddau do hajha do ddhei nga Ya. Ya 
lema do la hajha ta ddhei nga ddau do 
naanne, jhe do ta pengaddi-anni Ya pa 
no." 

22 Ta kebhali ke Yudas (adha Yudas 
Iskariot) pa Yesus, "Muri, ta nga Muri 
hakku ddhei ta pengaddi-anni pa jhi, jhe 
adho pa raiwawa dhe?" 

23 Ta bhale ke ri Yesus, "Ddau do ddhei 
nga Ya, do ta pedute ne liajha Ya. Ama 
Ya do ta hajha ta ddhei nga no. Ama Ya 
do mai ma nga no, jhe pee hela'u-la'u 
nga no. 

24 Ddau do adho do hajha do ddhei nga 
Ya, adho do pedute ne liajha Ya. Ne 
liajha Ya do dhanno ri mu he, adho ngati 
Ya, tapulara ngati Ama do pepue Ya ne. 

25 Hari-hari ne napoharre ne pale ri Ya 
pa mu, nga era ko Ya hela'u-la'u nga 
mu. 

26 Tapulara Henga Deo, Mone rabha- 
Mone dharru mu ne do ta pepue ri Ama 
pa dhara ngara Ya. No ke ne do ta ma 
ajha hari-hari ne harre pa mu nga do ta 
pehewina mu mita henge ri mu hari-hari 
ne do alla pepika ri Ya he pa mu. 

27 Lua helama tona ie ne do hane ri Ya 
tu mu. Lua helama tona ie Ya miha ne 
do hane ri Ya tu mu. Ne do wie ri Ya ne 
adho do mii do wie ri raiwawa dhe pa 
mu. Bhole hedui. 

28Do rangnge ke ri mu ne lii Ya, 'Do ta 
kako Ya, tapulara do do ta dakka bhale 
wari ma Ya ma nga mu.' Ki do hajha do 
ddhei mu nga Ya, do ta mengallu dhara 
ke mu kinga kako Ya la nga Ama, rowi 
Ama do rihi ngati Ya. 

29 Nga do dho jadhi dae ne na harre 
hari-hari, do lore ke ri Ya pepeke pa mu 
ne na po harre, mijhi ki nga ddhai ta 
jadhi hine do ta parahajha ke mu. 

30Adho ke do ta ae ri Ya ne pedai lii nga 
muri, do dhai ke ne awe mone pereda 
raiwawa do na dhe. Tapulara bhule dho 
no nga higa pa ngi'u Ya. 

31 Maji le ta mina harre, hari-hari do 
jhamma ta jadhi, mita ie ta toi ri raiwawa 
dhe, ta Ya do ddhei nga Ama, jhe do 
pedute hari-hari ne do pereda ri Ama pa 
Ya. Nah, mai we di ma pekaddhi ngati 
dhe." 

1 Ta lii ke Yesus ri, "Ya ke ne 

1 5 kepue ago do petu ne, jhe Ama 
Ya ke ne Mone Dhoka ne. 

2 Nami we ne kalai kejanga do Ya he do 
dho bhule nga wue do ta atta ri No, jhe 
nami ne kelai-kejanga do nga wue do ta 
hao pehudi ne rrau ne, jhe pemoo mita 
ae ne wue ne. 

3Do mmau ke mu ri ajha Ya do alla 
pewie pa mu he. 

AHalla-anni we mu ta jadhi hahhi nga 
Ya, jhe Ya lema do ta halla-anni ta jadhi 
hahhi nga mu. Kinga kejanga ne we 
miha, nara dho no ta wue miha-unu, 
titu wata ki do pee no nga halla-anni pa 
kepue ne. Mina harre lema mu, wata ke 
mu ne nara ta wue ki do pee mu ta jadhi 
hahhi nga Ya. 

»Ya ke ne kepue ago ne, jhe mu ke 
kelai-kejanga no. Ddau do pee ta jadhi 
hahhi nga Ya, jhe Ya nga no, do ta wue 
do ae; rowi ki do adho ke do hela'u-la'u 
nga Ya, nara dho mu ta tao ne nga-nga. 

6 Ddau do dho halla-anni ta jadhi 
hahhi nga Ya, do ta hore ke no mii 
kelai-kejanga do dho bhule nga wue 
he, jhe jadhi ta made. Kelai-kejanga 
do mina harre, do ta pekupu ke jhe 
nabha la dhara rao ai, jhe tunu pekappu 
ladu-ladu. 

7Jhe ki do halla-anni mu ta jadhi hahhi 
nga Ya, jhe ne liajha Ya do halle-anni pa 
dhara ade mu, ami we mu pa Ama, ne 
nga we ne do ddhei mu, ne liami mu ne 
do ta petobe. 

8 Jhe kinga wue ke mu do ae, Ama Ya 
do ta pekelode ke, jhe ri do mina harre 
ke do tarra-tarra ke mu do jadhi ta ana 
hekola Ya. 

? Mii Ama ne hajha nga ddhei nga Ya, 
mina harre le ma ke Ya ne hajha nga 
ddhei nga mu. Ri do mina harre ke do 
jhamma ke mu ta muri mada mii ddau 
do hajha do dhhei Ya. 

10 Ki do pedute ke ri mu ne lipereda 
Ya he do halla-anni ke mu pa dhara lua 

ddhei Ya, hela'u mii Ya le ne halla-anni 
pa lua ddhei Ama, rowi do pedutu ri Ya 
ne lipereda Ama he. 

11 Hari-hari ne do nahedhe, ne peke ri 
Ya pa mu, mita ie ne lua mengallu nge 
nga kehaka dhara mu jadhi ta kemolo. 

12 Nadhe ke ne lipereda Ya: Pehajha- 
peddhei we mu heddau nga heddau, 
hela'u le mii Ya le ne ddhei nga mu. 

13 Ddau do rihi ddhei nga ihi-anga 
ihi-anga no, do ta jhole ke ri no ne muri 
mada no tu ro. 

14 Mu ke hedhe ne ihi-anga ihi-anga Ya, 
kinga jhagge ri mu ne nga ne do lii Ya pa 
mu. 

15 Pedoa dho ke mu ri Ya ta naannu ri, 
rowi heddau naannu adho do toi ri no ne 
nga ne do pa dhara nga jhagge ri muri 
no. Mu do pedoa ta ihi-anga ke ri Ya rowi 
hari-hari ne do dhanno ri Ya ngati Ama, 
alla ke pepika ri Ya pa mu. 

16 Adho mu ne do pidhe Ya. Ya ke ne 
do pidhi mu nga do pepu mu tu ta wue 
pe ae -- wue-wue do dho nara ta apa 
wari ri. Moko do ta wie ri Ama pa mu ne 
nga we ne do ame ri mu pa No pa dhara 
ngara Ya. 

17 Nadhe ke ne lipereda Ya pa mu: 
Pehajha-peddei we mu heddau nga 
heddau." 

18"Kinga dhai ke raiwawa dhe ta bubu 
dhara nga mu, henge we ri mu, ta do 
alla ke no pebubu dhara uru jhara nga 
Ya. 

19 Kita mu hedhe do unu ri raiwawa 
dhe, do ta hajha ta ddei no nga mu rowi 
do unu do oha ri no. Tapulara do alla 
ke mu pepidhi ri Ya ngati raiwawa do 
nadhe, hakku, hakku adho ke mu do unu 
do oha ri no ri. Napoanne ke ne kepue 
lua paddhu raiwawa nga mu. 

20 Henge we ne nga ne do alla pepeke 
ri Ya pa mu, 'Naannu nara dho ta 
rihi ngati muri no.' Ki do alle ke Ya 
pedede-pedhabe ri no, moko mu lema 
do ta dede ta dhaba ri no. Ki do pedute 
ri ro ne liajha Ya, do ta pedutu lema ke 
ri ro ne liajha mu. 

21 Hari-hari do na hedhe do ta tao ri ro 
penaja nga mu, rowi mu ana hekola Ya 
rowi adho do tade ri ro, No ne do pepue 
Ya ne. 

22 Kita do dho dakka he Ya, jhe do dho 
pepeke he ri Ya hari-hari ne na harre pa 
ro, moko bhule dho ro nga lubhu harro 

nga menyilu. Tapulara pa dhara awe 
nadhe, bhule dho ke ro nga era jhalli 
tu ta peludu-anni tu ta peludu-anni ri ti 
lubhu harro nga menyilu ro. 

23Ddau do paddhu nga Ya, do paddhu 
lema ke nga Ama Ya. 

24 Kita do adho he do tao ri Ya ne lai-lai 
do dho ngaddi dae ta tao ri ddau do 
wala, bhule dho ro nga lubhu harro nga 
menyilu. Tapulara do ngaddi ke ri ro pa 
dhara awe do nadhe hari-hari ne do tao 
ri Ya he, jhe bubu dhar ro penaja nga Ya 
mina harre lema penaja nga Ama. 

23Ta mina harre lema, do jhamma ke 
ta jadhi mina harre, mita tobo ne do 
hure do bhuke pa dhara Buku We ro do 
mina hedhe: 'Bubu dhara ro nga Ya, nga 
do dho toi ne hala.' 

26 Do ta pepue ma ri ya ne Mone 
rabha-Mone dharru e tu mu ngati Ama. 
No ke Henga Deo do ta ma peteleo 
ne lua mola-mira jhara lua Deo. Kinga 
dakka No, do ta ma pepeke ne jhara lua 
Ya. 

27 Jhe mu lema do jhamma ke ta 
pepeke ne jhara lua Ya, rowi mu ke ne 
do era hela'u-la'u nga Ya rai ti petari rai. 

1 6 1 Hari-hari ne napoharre nee ke 
do peke ri Ya pa mu, mita do dho 
naja-anni ngati ya. 

2 Do ta nuni ta pera'u mu ngati 
ammu-ammu hebhajha. Jhe do ta dhai 
ne awe, pa dhara penge ddau do pemade 
mu he, ta do ne lua pemade mu he do 
pedute nga lua ddhei Deo. 

3Hakku tao ro mina harre pa mu, rowi 
adho dae ro do tade Ama, mina harre 
lema Ya. 

4Tapulara pa dhara awe nadhe ta peke 
ke ri Ya pa mu, mita kinga dhai hine ta 
jadhi, ta henge ke ri mu, ta do alla ke Ya 
pepika pa mu." "Lai do nadhe adho dae 
do peke ri ya pa mu rai ti petari, ri do 
era ko Ya hela'u-la'u nga mu. 

STapulara pa awe nadhe do medae ke 
Ya ta kako la nga No do pepue Ya ne, 
jhe bhule dho mu heddau he do kebhali 
ta la mii Ya ne kako. 

6Pa dhara awe nadhe, ade mu ri ko ne 
do ta hedui, rowi peke ri Ya ne lai do 
naanne pa mu. 

/Tapulara ne do peke ri Ya pa mu dhe 
do petu: Do rihi woie tu mu, kinga kako 
Ya; rowi ki do dho kako Ya, ne Mone 
rabha-Mone dharru ne dakka dho ma 

nga mu. Tapulara kinga kako Ya, do ta 
pepue ke No ri Ya ta mai ma nga mu. 

8 Kinga dakka ke No, do ta ma peteleo 
ke ri No pa raiwawa dhe, ne nga ne lua 
pedabbho do petu ne ngati lubhu harro 
nga menvyilu, ngati ne nga ne do petu 
ne, nga ne nga ne lua wolo Deo ne. 

?Do ta peteleo ke ri No, ta do ki do 
dho parahajha ke pa Ya, napoanne ke ne 
lubhu harro nga menyilu ne; 

10ta do Ya ke ne do petu ne, rowi Ya do 
kako la nga Ama, jhe adho ke mu do ta 
ngadde Ya ri; 

11 jhe do jhari ke Deo ta pekako ne lua 
wolo No, rowi ne mone pereda raiwawa 
dhe do nee ke do wole. 

12 Ae ri ko ne do dhei ta pika ri Ya pa 
mu, tapulara awe nadhe nara de dho ta 
hammi dae ri mu. 

13Tapulara kinga dakka ne Henga Deo 
ne, do ta peteleo ke ri No ne lua mola 
mira jhara lua Deo ne, do ta ma rabbha 
ma dharru ke mu ri No, mita toi nga 
kemolo ri mu ne lua mola mira ne. Adho 
ri No do ta pedae ne jhara lua ngi'u No 
miha, tapulara do ta ma pedhae ri No ne 
nga ne do alle pedhanno ri No, jhe do ta 

ma pepeke ri No pa mu ne nga ne do ta 
jadhi pa lodho do ta medae hine. 

14 Ri No do ta pekelode Ya, rowi ne nga 
ne do ta ma pedhae ri No, do hamme 
ngati Ya ri No. 

15 Hari-hari ne do era pa Ama, 
napoharre do u nu ri Ya. Ri do mina 
harre ke, hakku lii Ya pa mu, ne nga ne 
do pedhae ri No pa mu do hamme ngati 
Ya ri No." 

16 "Nee hekedhiki he ke, do medae ke 
ta do dho ngadde Ya ri mu, jhe mina 
harre lema, nee heawe he ke ne ngadde 
Ya ri mu." 

17 Ta jhari ke do parri ddau ngati ana 
hekola Yesus he ta pekerrai-kebhali 
heddau pa heddau, "Ne nga ke ne lua 
pedabbho No, hakku lii No mina hedhe 
pa di: 'Nee hekedhiki he ke, do medae 
ke ri mu ta do dho ngadde ri Ya, jhe 
minaharre lema nee heawe he ke, ne 
ngadde Ya ri mu'?" 

18 Ta pee ke ro nga pekebhali, "Ne nga 
ke ne pedabbho No, 'ne hekedhiki he 
ke'? Tada dho di, ta jhara lua ne nga ke 
ne do pedae ri No dhe!" 

19 Do toi ri Yesus ta do ddhei ta kebhali 
ro pa No. Hakku ta lii ke No, "Ngi ne ne 

do lii Ya pa mu, 'Nee hekedhiki he ke, do 
medae ke ta do dho ngadde Ya ri mu, 
jhe mina harre lema, nee heawe he ke 
ne ngadde Ya ri mu.' Adho naanne ke ne 
do pedae ri mu pa telora mu? 

20 Parahajha we mu, do ta tangi ke mu 
pekau-oo, tapulara raiwawa dhe do ta 
mari nga keehe. Do ta hedui nge danni 
ade mu, tapulara lua hedui-herui do 
napoanne do ta bhari-anni ta jadhi lua 
mengallu nga nge kehaka dhara. 

21 Kinga heddau mobanni do ta 
keho-dhara, do ta hedui ko no utu jhara, 
rowi awe do ta hedui ko no. Tapulara ki 
nga metana ke ne ana no ne, do ta ballo 
dhangnge ke ri no ne lua hedui-herui 
no do naanne, rowi do mengallu dhara 
ke no, ri do alle ke ri no pepemetane 
heddau naiki ma danii raiwawa do 
nadhe. 

22 Mina harre lema ke nga mu: Pa 
dhara awe nadhe hedui ko ke ne ade 
mu, tapulara do ta ma peabu ma Ya nga 
mu, moko ne ade mu do ta mengallu 
dhara ke; jhe bhule dho ke heddau he 
do nara ta la rabe ne lua mengallu nge 
nga kehaka dhara do napoanne ngati 
dhara ade mu. 

23Pa lodho do naanne ke, adho ke mu 
do ta kebhali ri pa Ya. Parahajha we: 
Ne nga we ne do ame ri mu pa Ama pa 
dhara ngara Ya, napoane do ta wie ri 
Ama pa mu. 

24 Lohe ma dhara awe do nadhe, ngaddi 
de dho mu ta ami ne nga-nga pa dhara 
ngara Ya. Ami we, moko do ta hamme ri 
mu, mita kemolo ne lua mengallu nge 
nga kehaka dhara mu." 

25"Hari ne na hedhe pika ri Ya pa mu 
nga pake lipehakku. Tapulara do ta dhai 
ne awe ne hine, adho ke do ta pake 
ri ne lipehakku, tapulara do ta peke 
mola-mola he ke ne jhara lua Ama. 

26 Pa dhara awe do naanne do ta ami 
he ke mu pa Ama pa dhara ngara Ya; 
mita toi ri mu, adho ke Ya do ta ami ri 
pa Ama tu mu. 

27 Rowi Ama miha do hajha do ddhei 
nga mu. Ne hajha nga ddhei No nga mu, 
rowi do hajha do ddhei mu nga Ya, jhe 
do parahajha mu ta do Ya dhe do dakka 
ngati Deo. 

28Do tarra ta Ya dhe do dakka ngati 
Ama jhe do nee ke Ya ma danni raiwawa 
dhe. Tapulara pa awe do nadhe, do ta 

hane ri Ya ne raiwawa dhe tu ta bhale la 
nga Ama." 

29 Moko ta lii ke ne ana hekola Yesus 
he, "Pa awe nadhe, nee ke Muri do pedai 
mola-mola nga jhi, adho ke do peke 
lipehakku ri. 

30 Jhe do toi ke ri jhi, ta do toi ke ri Muri 
hari-hari ne lai do napoharre. Tenge dho 
ke heddau he ta kebhali nga-nga ri pa 
Muri. Ri do mina harre ke do parahajha 
ke jhi, ta Muri do dakka ngati Deo." 

31 Ta bhale ke ri Yesus pa ro, "Hakku do 
parahajha ke mu hari-hari pa dhara awe 
nadhe? 

32Henge we! Do ta dhai ma ne awe ne 
hine, jhe do dhai ke, do ta menyabbha 
kebali-bali ke mu. Do ta bhale ke mu la 
ammu nga kemali mu heddau-heddau, 
jhe hane Ya miha-miha. Tapulara adho 
ma Ya do kiha miha, rowi do era ma Ama 
hela'u-la'u nga Ya. 

33 Hari-hari ne peke ri Ya pa mu mita 
ie ke mu ta nara ne lua helama tona 
ie ne, rowi mu do jadhi hahhi ke nga 
Ya. Pa raiwawa dhe, do ta hedui-herui 
mu. Tapulara, perue we ne ade mu. Do 
alle ke pepejharre ri Ya ne raiwawa do 
nadhe." 

1 7 1 Ta alla pemina harre, ta tengara 
ke Yesus la liru, jhe lii, "Ama, 

pa awe do nadhe, dhai ke ne awe ne. 

Pekelode we Ana Au, mita ie ri Ana ta 

pekelode Ama ri. 

ZDo alle ke pejhole ri Ama pa Ana ne 
lua higa nga kuaha pa hari-hari ddau 
raiwawa, mita ie ri No ta wie ne muri 
mada do petu nga do pelo ro ne pa 
hari-hari ddau do alla pejhula ri Ama pa 
No. 

3Nadhe ke ne muri mada do petu nga 
do peloro ne; mita ie ddau ta tade Ama, 
do titu wata No he ke ne petu ne, jhe 
tade Yesus Kristus do pepue ri Ama ne. 

4 Alle ke ri Ya pepekelode Ama pa danni 
raiwawa dhe nga pemoke ne lua jhagga 
do wie ri Ama ne pa Ya. 

SAma! Pekelode we Ya pa dhara awe 
nadhe, ri lua dhida nga kelodo do unu ri 
Ya hela'u-la'u nga Ama, uru jhara ngati 
do dho peera dae raiwawa dhe. 

ŜAlle ke ri Ya pa pepetade Ama pa 
ddau-ddau ngati raiwawa do nadhe, 
ddau do alla pewie ri Ama pa Ya. Ro, 
do unu ke ri Ama, jhe do alla ke ri Ama 
pejhula ro pa Ya. Do pedute ke ri ro ne 
lipedai Ama. 

7Pa dhara awe nadhe do toi ke ro ta 
do hari-hari ne do wie ri Ama pa Ya do 
dakka ngati Ama ma. 

8 Alla ke ri pepedhai pa ro ne lepedai do 
wie ri Ama pa Ya; jhe do alla ke pehammi 
ri ro. Do toi ke ri ro ta do tarra-tarra Ya 
do dakka ngati Ama, jhe do parahajha 
ke ro ta do Ama ke ne do pepue Ya. 

2Hebhajha tu ro. Hebhajha dho Ya tu 
raiwawa, titu wata ke tu ddau-ddau do 
alla pewie ri Ama pa Ya, rowi ro do unu 
ri Ama. 

10 Hari-hari do unu ri Ya, na poharre 
do unu ri Ama lema ke, jhe hari-hari do 
unu ri Ama, do unu ri Ya lema ke. Do 
pekelode ke Ya pa telora ro. 

11 Pa dhara awe nadhe nee ke Ya ma 
nga Ama. Adho ke Ya do pee ri pa 
raiwawa dhe; tapulara ro do hee ko pa 
raiwawa dhe. Ama do mmau do megala! 
Keramme we ro ri lua higa nga kuaha 
ngara Ama, ri ngara do alle pewie ri Ama 
pa Ya ne -- mita ie ro ta jadhi hahhi, 
hela'u le mii Ama nga Ya do jadhi ta 
hahhi we. 

12 Pa dhara awe hela'u-la'u ko Ya nga 
ro, alla ke ri Ya pekeramme ro ri higa 
nga kuaha ngara Ama -- ngara do wie 

ri Ama pa Ya. Alla ke ro pekeramme ri 
Ya, hakku bhule dho heddau heddau 
he ngati ro do ila, titu wata no we do 
jhamma ta ele ne, mita ri lai do naanne 
ke, ta tobo ke ne do hure do bhuke pa 
dhara Buku Lidara-Likewahhu Deo. 

13 Pa dhara awe nadhe, nee ke Ya ma 
nga Ama. Ne pali ri Ya hari-hari ne na 
hedhe, rowi do nee ko Ya pa raiwawa 
dhe, mita toi ke ri ro nga kemolo ne lua 
mengallu nge nge ke haka dhara Ya. 

14 Alla ke ri ya pepedhae ne lipedai 
Ama pa ro, jhe ne raiwawa dhe do bubu 
dhara nga ro, rowi do adho ke ro do unu 
ri raiwawa dhe, mii Ya lema adho do unu 
ri ralwawa dhe. 

15Ami dho ro ri Ya mita aggu ro ri Amu 
ngati raiwawa dhe tapulara ne ame ri Ya, 
mita ie ke ro ta jaga ri Ama ngati mone 
tao apa nga ke rewe ne. 

16 Hela'u lema mii Ya do adho do unu 
ri ralwawa dhe, ro lema adho do unu ri 
raiwawa dhe. 

17 Pejadhi we ro ta do kemolo ta unu ri 
Ama we do narru pa lua mola-mira ne; 
lipedai Ama ke ne lua mola-mira ne. 

18 Mji do alle ke Ya pepeue ri Ama ma 
raiwawa dhe, mina harre lema ke ro ne 
pepu ri Ya la raiwawa dhe. 

19Tu ro ke, ne jhole ri Ya ne ngi'u Ya, 
mita petala ta unu miha ri Ama, mita 
ro lema jadhi ta do petone ta unu miha 
rowi Ama do narru pa lua mola mira ne. 

20Adho ke ta tu ro we do na hedhe, ne 
hebhajha Ya. Hebhajha lema Ya tu ddau 
ddau do medae ta parahajha ri lipeliba 
ro do na hedhe. 

21 Ne menangnge ri Ya, Ama, mii Ama 
do jadhi ta hahhi nga Ya, Ya do jadhi ta 
hahhi nga Ama. Jhe kinga ie mudhe he 
ro ta jadhi hahhi nga di, mita parahajha 
ddau raiwawa, ta do Ama ke ne do pepue 
Ya. 

22 Alla ke pe wie ya pa ro ne lua dhida 
nga kelodo do wie ri Ama pa Ya ne, mita 
ie ro ta jadhi hahhi, hela'u mii di le do 
jadhi ta hahhi we; 

23Ya nga ro, jhe Ama nga Ya, mita 
tarra-tarra ro ta jadhi hahhi we. Moko do 
ta toi ke ri raiwawa dhe ta do Ama ke ne 
do pepue Ya, jhe Ama do hajha do ddhei 
nga ro, mii Ama do hajha do ddhei nga 
Ya. 

24 Ama, ne ddhei Ya mita ie ke ro do wie 
ri Ama he pa Ya, ta era hela'u-la'u nga 
Ya pa mii we Ya ne era, mita ngadde ri 
ro ne lua dhida nga kelodo Ya do wie ri 
Ama ne pa Ya, rowi Ama ke do hajha do 
ddhei nga Ya rai nga do dho peera dae 
raiwawa dhe. 

25 Ama do mola do mira! Tade dho Ama 
ri raiwawa dhe, tapulara Ama do tade 
ri Ya, jhe do toi ke ri ddau-ddau do na 
hedhe, ta do Ama ke do pepue Ya. 

26 Alle ke ri Ya pepeteleo ne ngara Ama 
pa ro; jhe do ta tao loro ri Ya mina 
harre, mita ie ne lua ddhei Ama nga Ya 
ta halla-anni pa dhara ade ro, jhe jadhi 
ta heujhu headde nga ro." 

1 8 1 Ta alla Yesus pehebhajha mina 

harre, ta kako ke No nga ana 
hekola he la hebhakka Loko Kidron. Pa 
ni do era hewue ne dhoka. Ta maho ke 
Yesus nga ana hekola No he la dhara 
dhoka do naanne. 

ZNe era do naanne do toi ke ri Yudas do 
mone tao apa ne; rowi do tima ke Yesus 
nga ana hekola No he la peteni la anne. 

3Moko ta kako ke Yudas la era do 
naanne nga aggu hekewolo horodhadhu 
Romawi nga do parri ddau mone jaga 

Ammu Deo, do pepu ri kattu-kattu mone 
tunu-menahu he nga ri do Farisi he. 
Dakka ro nga aggu rakka, latera nga 
obo. 

“Do toi ke ri Yesus hari-hari ne nga 
ne do ta jadhi pa ngi'u No. Hakku ri do 
mina harre ke, ta pehedharra-anni ke No 
nga ddau-ddau do na harre jhe kebhali 
"Nadu ne do kale ri mu?" 

SBhale ri ro, "Yesus do Nazaret ne." Ta 
lii ke Yesus, "Ya ke dhe No." Yudas do 
mone tao apa ne, do titu paanne nga ro. 

6 Pa awe nga lii ne Yesus, "Ya ke dhe 
No", ta nuni-anni ke ro hari-hari jeh 
herabba la worai. 

7 Ta kebhali ri ke Yesus pa ro, "Nadu ne 
do kale ri mu?" Bhale ri ro, "Yesus do 
Nazaret ne." 

ŜAne Yesus pa ro, "Adjo do alla ke Ya 
pe lii ma pa mu, ta Ya ma ke No. Ki do Ya 
ma ke ne do kale ri mu, hani we ne ddau 
do na hedhe pe langnga ngati dhe." 

2(Ri lipali do naanne ke, ta tobo he 
ke ne lii Yesus do alle pepale uru jhara 
ri No, "Ama, ngati ddau-ddau do wie ri 
Ama he pa Ya, bhule dho heddau he do 
ila.") 

10 Simon Petrus do nga kadho 
hebhangngu kelewa, ta radde ke ri 
no, jhe pare pa heddau naannu kattu 
mone-ae ngati mone tunu-menahu, 
hakku happo ne wodilu hebhakka 
kedhanga ne ngati naannu do naanne. 
Ne ngara naannu do naanne Malkus. 

11 Moko ta lii ke Yesus pa Petrus, "Hope 
kebhali ne kelewa au ne. Ne penge ri au, 
do medae ta do dho ngino ke ri Ya ne 
gela lua hedui herui do wie ri Ama dhe 
pa Ya?" 

12Ta kappe ke Yesus ri do horodhadhu 
Romawi he nga ri kattu horodhadhu ne, 
nga ri mone jaga-mone do Yahudi he, 
jhe ujhe ri ro. 

13Ta aggo ke ri ro uru jhara la hedhapa 
Hanas ama matu ri Kayafas. Kayafas 
kattu mone-ae ngati mone tunu-menahu 
pa dhara ttau do naanne, 

14jhe no ke ne do alla petakkali pa 
mone pereda do Yahudi he, ta do rihi ie 
ta made heddau ddau tu hari-hari ddau 
rai. 

15 Do pedute ma Yesus ri Simon Petrus 
nga heddau ana hekola No do wala ri. Ne 
ana hekola do wala do naanne do tade ri 
kattu mone-ae mone tunu-menahu ne, 

hakku ta maho le ke no pedute Yesus 
la kebhalla ammu kattu mone-ae do 
naanne. 

16 Bhale Petrus ta titu pa tele he ke, pa 
ubha toka ne. Ta dhai ne ana hekola do 
wala ne, ta la pedai lii ke nga banni jaga 
ubha toka ne, jhe la aggo ri no Petrus tu 
ta maho la dhara. 

17 Ta lii ke ne banni jaga toka ne pa 
Petrus, "Wai, adho ke tau au lema dhe 
hala heddau ngati ana hekola ddau do 
na nidhe?" Bhale ri Petrus, "Adho." 

18 Pa awe naanne do meringi-rai, hakku 
ne ddau jhagga he nga mone jaga he do 
alla ke petao rao-ai ta menyiru. Ta kako 
ke Petrus la titu hela'u tu ta la menyiru 
ai nga ro. 

19 Moko ta kebhale ke pa Yesus ri Kattu 
Mone-ae mone tunu-menahu ne, jhara 
lua ana hekola No he, nga jhara liajha 
No. 

20Ta bhale ke ri Yesus, "Do era loro-loro 
ma Ya ne pedaili nga do dho pewuni-wuni 
pa hedhapa ddau lowe. Do tima Ya ta 
wie liajha pa ammu-ammu hebhajha nga 
pa Ammu Deo, pa era do tima do Yahudi 
ta peowu-peteni. Ngaddi dho Ya ta pedai 
ne nga-nga nga pewuni-wuni. 


YOHANES 18.21-26 623 


21 Hakku ta nga Tuan ne ma pekebhali 
nga Ya? Kebhali we pa ro ma do alla 
pedhanno ne liajha Ya he. Do bhara tatu 
ta do toi ma ri ro ne nga ne do pali ri Ya 
he." 

22Ta dhai Yesus ta lii mina harre ta 
tabbhe ke Yesus ri heddau mone jaga 
jhe lii no, "Bhani tarra worawwu Au 
dhe ta lii mina harre penaja nga Kattu 
Mone-ae mone tunu-menahu." 

23Ta bhale ke ri Yesus, "Ki do hala ne lii 
Ya, peke we ri au pa dhe ne nga ne hala 
Ya! Tapulara ki do petu ne lipedai Ya, ta 
nga hakku tabbhe Ya ri au?" 

24 Ta alla pemina harre, ta lii ke Hanas 
pa ddau he ta aggo Yesus nga ujhe-ai la 
nga Kattu Mone-ae mone tunu-menahu 
Kayafas. 

25 Simon Petrus do pee ko ma nga 
menyiru-ai paanne. Ta lii ne ddau he pa 
no, "Adho au lema ke heddau ne ana 
hekola ddau do na nidhe?" Tapulara ta 
pehile ke ri Petrus jhe lii, "Adho." 

26 Heddau ngati naannu kattu mone-ae 
mone tunu-menahu do pea'a-ari nga 
do happo wodilu ri Petrus ne, ta lii ke, 
"Adho do ngadde au ri ya, do hela'u-la'u 
nga No pa dhara dhoka ne ngine ne?" 

27 Moko ta pehile ke Yesus ri Petrus, 
"Adho," -- moko pa dhara awe do naanne 
dhangnge ta tutu-oo ke manu. 

28Rai jhammi-ae-ae ta aggo ke Yesus ri 
ro ti ammu Kayafas la ammu gubernur. 
Ne do Yahudi he miha, adho do maho la 
dhara rae gubernur, mita do dho lakka ri 
rue nga taru pedutu nga uku aigama ro, 
rowi do ddhei ro ta pedutu ne lua nga'a 
kewahhu Paskah ne. 

29 Rowi do mina harre ta kako ke Pilatus 
la tele ne la nga ro jhe kebhali, "Ne 
nga ne lii kela mu penaja nga ddau do 
nadhe?" 

30Ta bhale ke ri ro, "Kita do dho bhule 
he No nga hala, aggo dho No ri jhi ma 
nga Ama Gubernur." 

31 Ta lii ke Pilatus pa ro, "Aggo we No 
ri mu jhe la happo miha ne hala No 
pedutu nga wee mu ma miha!" Tapulara 
ta bhale ke ri do Yahudi he, "Ie dho jhi 
ta wolo ddau pemade." 

32 (Nadhe mita tobo ke ne do pale ri 
Yesus ne jhara loro jhara lua made No 
ne.) 

33Ta maho bhale ke Pilatus la dhara, 
jhe la pedoe Yesus, jhe kebhali pa No, 
"Au ke ne Duae do Yahudi ne?" 

34Bhale ri Yesus, "Ne likebhali do 
nadhe, do ngati au miha, we era ddau 
do wala ne ma peke pa au ne jhara lua 
Ya dhe?" 

35 Bhale ri Pilatus, "Ta do Yahudi ke 
ya? Ne do ma jhole Au pa ya, ddau-rai 
Au dhangnge ma miha nga kattu-kattu 
mone tunu-menahu he. Ne nga ke ne do 
alla petao ri Au?" 

36 Ta lii ke Yesus, "Raipereda Ya 
adho ngati raiwawa do nadhe. Kita 
ne raipereda Ya ngati raiwawa do 
nadhe, moko ne ddau-ddau Ya do ta 
pelawa-pemuhu, mita do dho jhole Ya 
ma dhara wolaabba mone pereda do 
Yahudi. Tapulara do tarra ne raipereda 
Ya adho ngati raiwawa do nadhe!" 

37 Moko ta kebhali ke Pilatus pa Yesus, 
"Ki do mina harre, Au dhe dua?" Bhale ri 
Yesus, "Au ma do pali ta Ya dhe, duae. 
Ne metana nga dakka Ya ma raiwawa 
dhe, tu hahhi lua pedabbho we, tu ta ma 
peteleo ne jhara lua mola-mira ne. Ddau 
do ngati lua mola mira ne do pedhanno 
nga Ya." 

38Ta kebhali ke Pilatus pa Yesus, "Ne 
nga ke ne lua mola-mira ne?" Moko ta 
mahhu-anni ri ke Pilatus la peabu nga do 

Yahudi he, jhe lii pa ro, "Ngadde dho ri 
ie ta hahhi hala he pa ddau do naanne. 

39 Tapulara pedutu pa tima do ta golo 
ri ya heddau do rate pa Lodho Nga'a 
Kewahhu Paskah. Ddei ma ke mu ta gole 
ri ya ne duae do Yahudi ne tu mu?" 

40 Ta bhale ke ri ro nga peka-ka, "Adho, 
bhole No, tapulara Barabas!" (Barabas 
dhe, heddau do mone raba onu-oha 
ddau). 

1 Ta alla pemina harre ta maho 

19 ke Pilatus, jhe lii pa ddau he ta 
merahho Yesus ri gui. 

2 Ta tao ke ri do horodhadhu he, hewue 
labba ngati kelai-kelai ajhu do dudu do 
kanna, jhe petaddho pa kattu Yesus. Ta 
alla pemina harre ta pepake ke ri ro pa 
Yesus hewue juba do dalu kelere mea, 

3jhe kako ro la mejura jhajhi wari pa 
Yesus, jhe lii ro, "Dhida nga medera 
atu au duae do Yahudi!" ta alla pemina 
harre ta tabbje jhamo-jhamo ke ri ro ne 
tanga-mada Yesus. 

4Ta moko le mina harre ta mahhu-anni 
ke Pilatus, jhe lii no pa ddau lowe he, 
"Heleo! Nee ke No do aggo ri Ya ma tele 
dhe, ma nga mu, mita ie ke ri mu ta toi, 

ta do dho ngadde ri Ya, ie ta hahhi he ne 
hala pa No." 

> Moko ta mahhu anni ke Yesus nga 
pake ne labba kelai ajhu dudu ne, do 
nga pake ne juba do dalu kelere mea ne. 
Ta lii ke Pilatus pa ro, "Heleo we ne ddau 
do na nidhe!" 

6Ta dhai ta ngadde Yesus ri kattu-kattu 
mone tunu-menahu nga mone jaga he, 
ta peka ke ro, "Ketoe peabbha-rappa 
No! Ketoe peabbha-rappa No!" Ta lii ke 
Pilatus pa ro, "Aggo we No ri mu, jhe la 
ketoe we peabbha-rappa ri mu ma miha, 
ngadde dho ri ya, ie ta hahhi hala he pa 
No dhe." 

/Ta bhale ke ri do Yahudi he, "Pedutu 
nga uku jhi, do jhamma ke No dhe ta 
wole ta pemade rowi No dhe do laje ne 
ngi'u No ta Ana Deo." 

ŜTa rangnge ri Pilatus ta do mina harre 
ne lii ro, ta ju ke no ne meda'u. 

2 Moko ta maho wari ke no, jhe dhai ta 
alle Yesus pepemaho ri no, ta kebhali ri 
ke Pilatus pa Yesus, "Au dhe ngati mii?" 
Tapulara bhale dho ri Yesus. 

10 Hakku ta lii ri ke Pilatus, "Wae dho 
Au ta pedai lii nga ya? Mita toi ri Au, ya 
dhe do nga higa ta gole Au, jhe mina 

harre lema do nga higa ta ketoe Au 
peabbha-rappa!" 

11 Ta bhale ke ri Yesus, "Ki do adho 
do wie ri Deo ne higa do naanne pa 
au, bhule tu-tu dho au nga higa pa Ya. 
Rowi do miha harre ke, ne ddau do jhole 
Ya ma dhara wolaabba au dhe, do rihi 
ketuka ne lubhu haro nga menyilu no 
ngati au." 

12Ta dhai ta rangnge ri Pilatus ne lai 
do naanne, ta petadi ke no ta kale ne 
rujhara tu ta gole Yesus. Tapulara ta pee 
nga peka-ka ke ne do Yahudi he, "Kinga 
gole ke No ri Tuan, moko Tuan adho ke 
ihi-anga ngati Kehe ri! Ddau do laje ne 
ngi'u no ta duae, no ihi-muhu ihi-lawa 
ngati Kehe!" 

13Ta dhai ta rangnge ri Pilatus ne 
lipedai-lipedai do na harre, ta aggo ke 
Yesus ri no la tele, jhe mejadhi no pa 
kedera era happo hala do pehune ta 
Kebhalla Wowadu. (Pa dhara lii Ibrani do 
pale ta Gabata). 

14 Awe do naanne umu ke ta wabba 
henguru dhue nattu lodho, ti helodho 
nga do dho dhai dae la Lodho Nga'a 
Kewahhu Paskah ne. Ta lii ke Pilatus pa 

ddau do na harre, "Oni ke ne duae unu 
mu ne!" 

15Ta peka ke ro, "Pemade No! Pemade 
No! Ketoe No peabbha-rappa!" Ta 
kebhali ke Pilatus, "Do jhamma ke ta 
ketoe peabbha-rappa ri ya ne duae unu 
mu ne?" Ta bhale ke ri kattu-kattu mone 
tunu-menahu he, "Titu wata Kehe we ne 
duae unu jhi!" 

16 Moko ta jhole ke Yesus ri Pilatus pa 
ro tu ta la ketoe peabbha-rappa. Ta aggo 
ke ri ro, jhe langnga ro nga aggo No. 

17 Moko ta mahu-anni ke Yesus nga 
hape miha ne ajhu ketoe No ne la era do 
pehune ta "Era Rui Kabbha Kattu". (Pa 
dhara lii Ibrani do pale ta Golgota.) 

18 Pa ni ke No ne ketoe paabbha-rappa. 
Hela'u-la'u nga No do era lema do dhue 
ddau do ketoe peabbha-rappa; heddau 
pa hebhakka keriu, jhe heddau ri pa 
hebhakka kedhanga, jhe Yesus pa telora. 

19Pa ajhu ketoe Yesus ne, do lii Pilatus 
ta bhuke ne lipedai do nadhe: "Yesus 
ngati Nazaret Duae do Yahudi". 

20 Ae ne do Yahudi he, ne do ajhe ne lii 
do naanne, rowi ne era ketoe Yesus ne 
adho do jjhau ngati dhara rae. Ne lii do 

naanne do bhuke pa dhara lii Ibrani, lii 
Latin nga lii Yunani. 

21Ta lii ke ne kattu-kattu mone 
tunu-menahu he pa Pilatus, "Bhole 
bhuke ta 'Duae do Yahudi' do Yahudi, 
tapulara bhuke we ta, 'Ddau nadhe 
do pali wari-anni ta, Ya dhe Duae do 
Yahudi.'" 

22Tapulara ta bhale ke ri Pilatus, "Ne 
nga ne do alle pebhuke ri ya ne, pee ma 
ta mina harre." 

23Ta alle Yesus peketoe peabbha-rappa 
ri do horodhadhu he ta aggu ke ri ro ne 
bhara pake Yesus he. Ta pebhagi ke ri 
ro peappa tajji ne bhara do na harre, 
hetajji tu heddau ma. Ta aggo ke ri ro ne 
juba Yesus ne. Ne juba do naanne adho 
do jhao -- do ta menaanno he we mina 
harre jhe pake. 

24 Ta pelii ke ne do horodhadhu he, 
"Bhole peatte ri di ne jhuba nadhe. 
Mai pa pehora ode we di, mita toi ta 
bunu pa nadu." Lai do naanne mita 
tobo ke ne do hore do bhuke pa dhara 
Buku Lidara-Likewahhu Deo, "Do ta 
pebhage-bhage ke ri ro ne bhara pake 
Ya, jhe hora ro ode tu juba Ya ne." Jhe 

do tarra ta do mina harre ke ne do tao ri 
do horodhadhu he. 

25 Peumu nga ajhu ketoe Yesus ne, era 
do titu ina ri Yesus, tuahhu mobanni ina 
ri Yesus, Maria ihi-ammu ri Klopas, nga 
Maria Magdalena. 

26 Ta ngadde ri Yesus ina No nga ana 
hekola do ddhei No ne, do titu paanne, 
ta lii pa ina No, "Ina, napoanne ke ne 
ana ri Ina." 

2/Ta dhai ta lii ke Yesus pa ana hekola 
No ne, "Napoanne ke ne ina au." Jha ri ti 
awe naanne ta hamme ke ri ana hekola 
do naanne, ne ina ri Yesus ne ta pee pa 
ammu no. 

28Do toi ke ri Yesus ta do moko ke 
hari-hari, jhe mita tobo ke ne do hure do 
bhuke pa dhara Buku Lidara-Likewahhu 
Deo, ta lii ke No, "Ta hae koko ke Ya." 

29 Pa anne do era hewue ne mago do 
tobo ri ei-ago do menyilu. Moko ta la 
pehabbho ke hekewore buro'o pa dhara 
ei-ago do naanne, jhe hahhe ri ro pa 
hu helaa kelaiwu, jhe jhole ri ro la kuri 
nyoro Yesus. 

30 Ta hakko ke ri Yesus ne ei-ago do 
naanne, ta lii ke No, "Moko ke!" Moko ta 

pejhune ke ri No ne kattu No, ta happo 
le ke ne henga No. 

31 Adho do ddhei ne mone pereda do 
Yahudi he, ta era ko ne ngi'u ddau do 
made pa kolo ajhu ketoe tade dhai la 
Lodho Pengaha-ihi, rihi-rihi pa Lodho 
Penga-ihi do mone-ae. Rowi ne lodho 
ketoe Yesus ne, pa lodho do ta hedhape 
ne Lodho Pengaha-ihi ne; ta la ami ke ne 
do Yahudi he pa Pilatus, tu ta la pepada 
ne kae ddau-ddau do ketoe he, nga ta 
pepuru ne ngi'u ro ngati ajhu ketoe he. 

32 Moko ta kako ke ne do horodhadhu 
he, jhe la pepada uru jhara ne kae ti do 
dhue ddau do ketoe hela'u nga Yesus he. 

33Ta dhai ro la nga Yesus, ta ngadde 
ke Yesus ri ro do alla ke pemade. Hakku 
pepade dho ke ri ro ne kae No. 

34Tapulara ri heddau ngati horodhadhu 
do na harre ta tabbho ke ne hibi-bhoro 
Yesus ri kepoke, moko ta mili dhangnge 
ke ne ei-lanynyo-raa. 

35 Ne ddau do ngadde miha ne lai do 
naanne, no ke ne do peke ne lai do 
naanne, mita ie ke mu ta parahajha. Jhe 
ne lipika no do naanne do petu. 

36 Ne jadhi ne lai do naanne mita petobe 
ke ne nga ne do hure do bhuke pa dhara 

Buku Lidara-Likewahhu Deo, "Bhule dho 
ie ta hahhi he ne rui No do pepada." 

37Pa dhara Buku Lidara-Likewahhu Deo 
lema do hure do bhuke, "Do ta tengare 
No ri ro, No do alle petabbho ri ro he." 

38Ta alla pemina harre ta kako ke Yesus 
ngati Arimatea ta la ame pa Pilatus ta 
la aggo ne ngi'u Yesus ne. (Yusuf lema 
heddau ana hekola Yesus, tapulara adho 
do peteleo-anni pa do lowe, rowi do 
meda'u no penaja nga mone pereda do 
Yahudi he.) Ta wie lua ke ri Pilatus pa 
Yusuf, hakku ta kako ke no la aggo ne 
ngi'u Yesus ne. 

39 Nikodemus, do uru he do ngaddi ta 
dakka la nga Yesus pa awe maddha, 
do kako lema hela'u-la'u nga Yusuf. 
Nikodemus do nga aggu hetagi nga 
wWwau-mangngi do wala ri ko -- era ma 
tallu nguru kilo he ne ae. 

40Ta aggo ke ri ro hari do dhue ne ngi'u 
Yesus ne, jhe la wute ri bhalla do pudi- 
heweo hela'u-la'u nga wwau-mangngi, 
pedutu nga lua tima pa lua pedana do 
Yahudi. 

41 Pa era ketoe Yesus ne, do era hewue 
ne dhoka. Pa dhara dhoka do naanne, 

do hewue raidare do wowiu ko do dho 
ngaddi dae ta pedane ri do made. 

42 Ri do umu ne raidare do naanne, jhe 
hari lema do hedharra ke ta jhari ne awe 
Lodho Pengaha-ihi, ta pedane ke Yesus 
ri ro pa anne. 

20 1 Pa jhammi-ae lodho Migu ne, pa 

rai perammo he, ta kako ke Maria 
Magdalena la raidare ne. Ta ngadde ke 
ri no ne wowadu henabbhi ubha ro'a ne, 
era ke do alle ke periho ngati ubha ro'a 
ne. 

2 Moko ta perai ke no la kale Simon 
Petrus nga ana hekola do ddhei Yesus 
ne, jhe pika no pa ro, "Alle ke Muri 
peaggo ngati ro'a ne, jhe toi dho ke ri ya 
ta nnai ke pa mii ri." 

3Moko Petrus nga ana hekola do wala 
ne, ta kako ke ro la ro'a ne. 

“Do nga kako-perai ro hari do dhue ju 
la ro'a ne, tapulara do rihi rai ne ana 
hekola do heddau ne ngati Petrus, hakku 
do dhai uru jhara no la ro'a ne. 

Ta pehodhe ke ri no la dhara ro'a ne, 
jhe ngaddi ri no ne bhalla he era ma pa 
anne, tapulara maho dho no la dhara 
ro'a ne. 

6 Petrus do dhai leto, ta dhai no, ta 
maho dhangnge ke no la dhara ro'a ne. 
Ta ngaddi ke ri no era ma ne bhalla he 
do takka pa anne, 

7 tapulara ne bhalla hidi kattu ne do lule 
pa era do wala. 

ŜTa maho le ke ne ana hekola do 
heddau ne la dhara ro'a ne. Ta ngaddi ri 
no, ta parahajha he ke no. 

?(Lohe la dhara awe do naanne tada 
de dho ro ne nga, ne do hure do bhuke 
pa dhara Buku Lidara-Likewahhu Deo, 
ta do jhamma No ta kaddhi ngati made 
mada.) 

10 Ta alla pemina harre, ta bhale he ke 
ne ana hekola Yesus he. 

11 Ta titu ke Maria Magdalena pa ubha 
ro'a ne jhe tangi. Pa dhara nga tangi ne 
no, pehodho no la dhara ro'a ne, 

12 moko ta ngaddi ke ri no do dhue ddau 
naju Deo do nga pake bhara do wopudi, 
do mejaddhi pa era pebba'e ngi'u Yesus 
ne, heddau pa bira kattu jhe heddau ri 
pa bira wui-jhalla. 

13Ta kebhali ke ne naju Deo he, "Ina, 
ta nga au hakku tangi?" Bhale ri Maria, 
"Alla ke Muri pe aggo ngati dhe, jhe toi 


YOHANES 20.14-17 636 
dho ke ri ya ta nnai ke do takke pa mii 


ri." 

14 Ta alla no pe lii mina harre, ta 
kebhibha ke no la kejhunga, jhe ngadde 
Yesus ri no do era do titu paanne. 
Tapulara tade dho ri no ta naanne ke 
Yesus. 

15 Ta kebhali ke Yesus pa no, "Ina, ta 
nga ina hakku tangi? Nadu ne do kale 
ina?" Pa dhara peira Maria, ne ddau 
do naanne, mone dhoka ne, hakku ta 
kebhali ke no, "Ama, ki do nnai do alle 
pelare ri Ama ne ngi'u No ne, ruba we 
ne dhara Ama ko ta peke pa ya ta nnai 
pa mii ne takke ri Ama, mita nara ta la 
aggo No ri ya." 

l6 Ta lii ke Yesus pa no, "Maria!" Ta 
kebhibha ke Maria la nga Yesus, jhe lii no 
pa dhara lii Ibrani, "Rabuni!" (Pa dhara 
lii di "Guru".) 

17 "Ta lii ke Yesus pa no, Bhole bhuje 
Ya, rowi do dho ha'e dae Ya la nga Ama. 
Tapulara kako we au la nga tuahhu Ya 
he jhe la pika we pa ro ta do Ya pa dhara 
awe nadhe do ta ha'e la nga Ama Ya 
do Ama ri mu lema, Deo Ya do Deo mu 
lema." 

18 Moko ta kako ke Maria la pika pa 
ana hekola Yesus he, jhe la pika ta do 
ngadde ke Muri ri no, jhe do lii pa no ta 
la pika hari-hari ne na harre pa ro. 

19 Pa dhara lodho Migu do naanne 
dhangnge, ta dhai ta maddha he, ta 
peteni ke ne ana hekola Yesus he pa 
hewue ammu do heloto hari-hari ne 
kelae he, rowi do meda'u ro ri mone 
pereda do Yahudi he. Ta harra hewakka 
ke Yesus jhe la ti tu la telora, jhe lii, 
"Helama tona ie tu mu." 

20Ta alla pemina harre, ta pedhelo ke 
ri no pa ro ne wolaabba nga hibi-bho ro 
No. Pa dhara awe nga heleo Muri ri ro, 
dhai mengallu dhara ro. 

21 Moko ta lii ri ke Yesus pa ro, "Helama 
tona ie tu mu. Mina mii ne pepue Ya ri 
Ama, mi na harre lema ke ne pepu mu ri 
Ya." 

22 Moko ta peti'u ke ri No ne henga No 
pa ro jhe lii, "Hamme we ne Henga Deo. 
23 Kinga pehuba ri mu ne lubhu harro 
nga menyilu heddau ddau, do ta pehuba 
lema ri Deo. Ki do dho pehuba ri mu ne 
lubhu harro nga menyilu heddau ddau, 

adho lema do pehuba ri Deo." 

24 Tomas (do pedoe le ma ta do Kedue) 
heddau ti telora henguru do dhue ddau 
ana hekola Yesus he, adho do era 
hela'u nga do wala he, ta dhai Yesus ta 
pengaddi-anni pa ana hekola he. 

23 Moko ta lii ke ne ana hekola do wala 
he pa Tomas, "Alle ke Muri pengadde ri 
jhi!" Tapulara ta bhale ke ri Tomas, "Ki 
do dho ngadde dae ri ya ne mela woruu 
pa wolaabba No jhe do dho takke dae ri 
kolo-ku'u ya pa mela-mela no'e ri woruu 
he, nga do dho takke dae ri ya ne ruai ya 
pa mela hibi-bhoro No ne, wae de dho 
ya ta parahajha." 

26 Ta ludu hewue do Migu ta peteni ri 
ke ne ana hekola he pa era do naanne, 
jhe do era le ke Tomas. Hari-hari kelae 
do heloto. Tapulara ta dakka ke Yesus, 
jhe titu pa telora ro, jhe lii No, "Helama 
tona ie tu mu." 

2/Ta alla pemina harre ta lii ke Yesus pa 
Tomas, "Heleo we ri au ne wolaabba Ya, 
takke we ri au ne kolo-ku'u au. Jhole ne 
ruai au, jhe takke we ri au pa hibi-bhoro 
Ya. Bhole kepapi ri, tapulara parahajha 
wel" 

28Ta lii ke Tomas pa Yesus, "Muri yaee, 
Deo yaee!" 

29 Moko ta lii ke Yesus pa no, "Parahajha 
ke au, ri do ngadde ke Ya ri au too? 
Mangngi nga mengallu dhara ne ddau do 
parahajha maji lema ta do dho ngadde 
Ya!" 

30 Ae ri ko ne lua-lua madalae do tao 
ri Yesus pa hedhapa ana hekola No he, 
tapulara adho do bhuki pa dhara buku 
do nadhe, 

31 mita ie ke mu ta parahajha ta do 
Yesus ke ne Duae Mone golo ne, Ana 
Deo, jhe ri parahajha pa No ke, do ta 
nara ke mu ne lua muri mada ne. 

2 1 1 Ta alla pemina harre ta 
pengaddi-anni ri ke Yesus pa ana 

hekola No he pa ngidi Eilobo Tieberias. 

Mina hedhe ke ne jadhi ne lai do naanne: 

2 Pa dhara helodho, Simon Petrus, 
Tomas do pale ta do Kedue ne, 
Natanael ngati Kana pa Galilea, ana-ana 
Zebedeus, nga do dhue ddau ana hekola 
Yesus ri do wala he do era do peteni. 

3Ta lii ke Petrus pa do wala he, "Ddhei 
ta la jhala nadu'u ko ya." "Pedutu lema 
jhi," ne ane ro do wala he pa Petrus. 
Moko ta kako ke ro, jhe la dhara hewue 
kowa. Tapulara herammi-rai ne nara dho 
ro ne nga-nga. 

4Ta umu le ta hhau lodho, ta era ke 
Yesus do titu pa ngidi eilobo ne, tapulara 
tade de dho ri ro ta do naanne ke Yesus. 

STa lii ke Yesus pa ro, "Woo ana-ana 
ya, era ke pa mu ne dahi nga loko?" 
Bhale ri ro, "Bhule dho." 

6Ta lii ke Yesus pa ro, "Ligo ko ri mu ne 
hala mu ne la hebhakka kedhanga kowa 
ne, do ta nara mu nadu'u." Moko ta ligo 
tarra ke ri ro, jhe dhai, nara dho ke ta 
nune ri ro ne jhala ro ne, rowi do lakka 
ke nadu'u do dhai ae. 

7 Moko ta lii ke ne ana hekola do ddhei 
Yesus ne pa Petrus, "Muri ke dhe na 
nidhe bhoke!" Ta rangnge ri Simon 
Petrus ta nanidhe ke Muri, ta pake ke ri 
no ne bhajhu no (rowi do boke ri no ne 
bhajhu no), jhe riju no la dhara ei ne. 

8 Ne ana hekola do wala he, ta pedutu 
le ke ju la kololede jhara kowa ne, jhe 
nga nune ne jhala do tobo ri nadu'u ne. 
Adho ro do rihi ne jjhau ngati kolole de, 
era ma ta hengahu mete he we. 

2Ta dhai ro ta puru ngati kowa ne, ta 
ngadde ke ri ro ne rao-ai, nga nadu'u 
do pebhaja pa dhida rao-ai ne nga parri 
bhue roti. 

10 Ta lii ke Yesus pa ro, "Hakku ko ta la 
aggu parri ngi'u he ne naduf'u do itu ta 
nara he mu ngine ne." 

llTa ha'e ke Simon Petrus la kowa 
ne, jhe la nune na jhala ne la kololede. 
Ne jhala ne do tobo ke ri nadu'u do 
mone-ae-ae, hengahu lammi nguru tallu 
ngi'u ne ae hari-hari. Maji lema ta mina 
harre ne worawwu-ae, bhule le dho ta 
era do hio ne jhala ne. 

12Ta lii ke Yesus pa ro, "Mai we ma 
nga'a." Bhule dho he ddau he ngati ana 
hekola he do bhani ta kebhali, "Nadu ke 
Ama?" Rowi do toi ke ri ro, ta Muri ke 
naanne. 

13 Ta dhai ta pehedharra-anni ke Yesus 
nga ro jhe aggu ne roti he, jhe wie pa ro. 
Mina harre lema ne tao ri No pa nadu'u 
he. 

14 Nadhe ke ne awe do ketallu wari ne 
Yesus ne pengaddi-anni pa ana hekola 
No he, ta alla No pekaddhi bhale wari 
ngati dhara made mada ne. 

15Ta alla ro penga'a he, ta lii ke Yesus 
pa Simon Petrus, "Simon ana Yona, do 
rihi ke ne lua ddhei au penaja nga Ya, 
ngati lua hajha nga ddhei au penaja nga 
ro do na hedhe we adho?" Ta bhale ke ri 

Petrus, "Do petu, Muri, do toi ma ri Muri 
ta do ya dhe do ddhei ma nga Muri." Ta 
lii ke Yesus pa no, "Piara-peluja we ne 
naki'i-naki'i Ya he." 

16 Tu do kedhue wari ne ta lii ri ke Yesus 
pa no, "Simon ana Yona, ddhei ma ke au 
nga Ya?" Bhale ri Petrus, "Do petu, Muri. 
Do toi ma ri Muri ta do ddhei ya nga 
Muri." Ta lii ke Yesus pa no, "Piara-peluja 
we ne ki'i-ki'i Ya he." 

17 Tu do ketallu wari ne ta kebhali ri ke 
Yesus pa no, "Simon ana Yona, ddhei au 
nga Ya?" Ta hedui ke ne ade Petrus rowi 
jhajhi ke ta tallu wari Yesus ne kebhali 
pa no. Moko ta bhale ke ri Petrus, "Muri, 
do toi ma ri Muri hari-hari. Do toi ma ri 
Muri, ta do ddhei ya nga Muri!" Moko ta 
lii ke Yesus pa no, "Piara peluja we ne 
ki'i-ki'i Ya he. 

18 Tarra-tarra ne lii Ya pa au. Pa awe 
nga ngarru ko au, au miha ne do wake 
ne kelebho au, jhe kako la mii we ne 
ddhei au. Tapulara kinga dhai au ta 
weka, do ta jho le ri au ne rukemakku au 
pa ddau do wala, jhe ujhe au, jhe aggo 
au ri ro la mii we ne ddhei ro ta kako." 

19 (Ri lipedai Yesus do naanne, ta 
peteleo ke ta mina mii Petrus ne made tu 

ta pekelode Deo). Ta alla pemina harre, 
ta lii ke Yesus pa Petrus, "Pedute we Ya!" 
20Ta dhai ta kebhibha ke Petrus, ta 
ngadde ke ri no pa kejhunga no, ne ana 
hekola do ddhei Yesus ne. (No ke ne 
do mejaddhi peumu nga Yesus pa awe 
nga'a he, jhe do kebhali pa Yesus, "Muri, 
nadu ke ne do ta pewie Muri ne?") 

21 Ta ngadde ne ana hekola do naanne, 
ta kebhali ke Petrus pa Yesus, "Muri, 
mina-mii ke nga ddau do nadhe?" 

22Ta bhale ke ri Yesus, "Kinga ta ddhei 
he Ya, ta pee ko ma no nga muri ma da 
tade la awe dakka Ya, napoanne adho 
lua-lai au. Tapulara au, pedute we Ya!" 

23 Moko ta bhabbha ke ne lii pa telora 
ana hekola Yesus he, ta do ne ana hekola 
do naanne adho ke do ta made ri. Jhe ne 
pa petu ne, ne lii Yesus do naanne adho 
ta do made ne ana hekola do naanne, 
tapulara; "Kinga ta ddhei he Ya ta pee ko 
ma no nga muri mada tade dhai la awe 
dakka Ya, napoanne adho lua-lai au." 

24 Ana hekola do nadha ke ne do wie 
ne lipeliba jhara lai do na harre. No 
dhangnge lema ke ne do bhuke ne 
napoharre hari-hari. Jhe do toi ri di ta do 
ne nga ne do pale ri no do petu-petarra. 

25 Dhai ae ko ne lai-lai do tao ri Yesus. 
Ki ta bhuke he hari-hari ne naharre ngati 
hahhi la hahhi, pa penge ya he, bhule 
dho era pa hari hewue raiwawa dhe do 
nara ta takka hari-hari ne buku do ne na 
harre. 


RASUL-RASUL 


1 1 Wo Teofilus do woie ade, Pa dhara 
buku do petari ne, alle ke ri ya 
pepejhare hari-hari ne do alla petao nga 
do alla peajha ri Yesus rai ti petari lua 
jhagga No, 

2 pelohe la lodho dhede ne No la era do 
mmau do megala, nga kuaha Henga Deo, 
do wie ke ri No ne lipejhara-lipejhara pa 
rasul No he, do alla pepidhi ri No he. 

3Ta alla No pemade, pa dhara appa 
nguru lodho ne tui jhajhi wari No ne 
pengaddi-anni pa rasul he, ta peteleo 
ta do tarra-tarra ta do muri ke No. Do 
ngadde ke No ri rasul he, jhe pedae ri No 
nga ro, jhara lua mina mii Deo ne pereda 
mii Duae. 

4Jhe pa dhara nga peteni No hela'u-la'u 
nga ro, ta wie ke ri No ne Lipereda do 
nadhe pa ro, "Bhole langnga dae mu 
ngati Yerusalem. Ma te ko ri mu pa ni, 
tade wie ri Ama pa mu ne nga ne do alle 
pejaje ri Ama ne, do uru he do alle ke ri 
Ya pepeke pa mu. 

> Rowi ri Yohanes pejhiu mu ri eiloko 
we, tapulara dae parri lodho he ke, 
hari-hari mu do ta pejhiu ke ri Henga 
Deo." 

6 Pa dhara nga peteni ne rasul-rasul he 
hela'u-la'u nga Yesus, ta kebhali ke ro 
pa Yesus, "Muri, pa dhara awe nadhe ke 
Muri ne ddhei ta petito bhale wari ne Pua 
Pereda pa do Israel?" 

7 Bhale ri Yesus, "Ama Ya we miha ne 
do petato ne lodho nga awe ne. Tenge 
dho ri mu ta toi ne lai do naanne, rowi 
ne lai do naanne pa dhara higa Ama we. 

ŜTapulara mu do ta nara ne kuaha, 
kinga dhai ta dakka Henge Deo ne 
hine. Jhe mu do ta jadhi hakahi tu Ya 
pa Yerusalem, pa hari hewue Yudea, 
pa Samaria pelohe hape la hari-hari 
kebhihu raiwawa." 

Ta alla Yesus peli mina harre, ta 
dhede miha-unu ke No la era do mmau 
do megala ngati dhara namada ro, jhe 
herimo No ri hekewolo merammu ngati 
dhara namada ro. 

10 Pa dhara nga tengara ko ro la liru, 
ta harra hewakka ke do dhue ddau na 
ju Deo do nga pake bhara do wopudi do 
titu peumu nga ro. 

11 Ta lii ke ne do dhue ddau do na harre, 
"Wo do Galilea, ta nga mu hakku titu pa 
anne jhe pee nga tengara loro la liru? 
Yesus, do mina mii ne ngadde ri mu ne 
dhede miha-unu No la era do mmau do 
megala ne ti hedhapa mu, do mina harre 
lema ke hine kinga dhai No ta puru bhale 
wari." 

12Ta alla pemina harre, ta bhale ke 
ne rasul-rasul he ngati Lede Zaitun la 
Yerusalem. Ne jjhau Lede Zaitun ngati 
Yerusalem era ma ta hekilo he. 

13 Pa Yerusalem, ta kako ke ro la hewue 
ammu era pee ro, jhe ha'e ro la kama 
do pa dhida ne. Ne rasul-rasul do na 
harre: Petrus nga Yohanes, Yakobus 
nga Andreas, Filipus nga Tomas, 
Bertolomeus nga Matius, Yakobus ana 
Alfeus, Simon Mone jhuru-kattu nga 
Yudas ana Yakobus; 

14 hari-hari ro, pee loro nga peteni nga 
hewue nge danni-ade, tu ta hebhajha 
ro hela'u-la'u nga mobanni-mobanni he, 
Maria iana Yesus, nga tuahhu-tuahhu 
Yesus he. 

15 Pa dhara helodho pa dhara awe nga 
peteni ro -- era ma ro ta do hengahu 
do dhue nguru ddau he ne ae ne do era 

paanne -- ta titu ke Petrus tu ta pedai lii. 
Ta lii ke no, 

16"Tuahhu-tuahhu! Ne nga ne do 
hure do bhuke pa dhara Buku Lidara- 
Likewahhu Deo, napoanne do jhamma 
ke ta jadhi. Rai uru do pelake jhara 
Daud, alla ke pepedara Henga Deo, jhara 
lua Yudas do mone jhuru-kattu ngati 
ddau do la kappe Yesus he. 

17 Yudas heddau ti telora di, do alle ke 
pepidhe lema tu ta jhagga hela'u-la'u 
nga di." 

18 (Yudas dhe, do nara ke no ne worai 
tu ta raidare no ngati wui-ai wui-tao no 
do woapa ne nga loro jhara ta pewie 
Yesus ri no. Alla ke no pebunu jhe made, 
mehakka ne dhallu ne hakku herahhu la 
tele ne ade nga tennai no hari-hari. 

19 Ne jhara lai do napoanne do toi ke ri 
hari-hari ddau do pee pa Yerusalem. Ri 
do mita harre ke, hakku ta pehune ke 
ro ne worai do naanne pa dhara lii-rai 
ro Akeldama, ki pe bhare ma lii-rai di 
'Worai Raa.') 

20 "Rowi pa dhara buku Mazmur era do 
hure do bhuke mina hedhe, 'Hane we ne 
era no ne pe keliu; bhole era heddau he 
do pee ri pa dhara no.' Era lema do hure 

mina hedhe, 'Hane we ne era mejaddhi 
no ne pe aggo ri ddau do hewala.' 

21 Rowi do mina harre ke ta era heddau 
ri ta penau nga di ta jadhi haka hi ta do 
tarra Muri Yesus do alla ke pemuri bhale 
wari ngati lua made mada. Ne ddau do 
napoanne do jhamma ke ta heddau ngati 
telora ddau-ddau do era loro hela'u-la'u 
nga di Muri Yesus la mii we No ne kako, 
jhari ngati awe pejhio ne No ri Yohanes 
Mone Pejhiu lohe ma awe dhede ne No la 
era do mmau do megala ngati telora di." 

22 (1:21) 

23 Moko ri ddau-ddau do era paanne 
ta pejhujhu ke do dhue ddau, Yusuf do 
pedoe lema ta Barsabas (do pale lema ta 
Yustus) nga Matias. 

24 Moko ta hebhajha ke ro. Ta lii ke ro, 
"Muri, do toi ri Muri ne ade hari-hari 
ddau. Alla ke Yudas pebunu ngati era 
mejaddhi no mii heddau rasul jhe do 
alla ke no pemade. Ri do mina harre ke, 
pejhujhu kowe pa jhi, nadu ke ti telora 
do dhue ddau do na hedhe, ne do jhujhe 
ri Muri tu ta hoo Yudas." 

25 (1:24) 

26 Ta alla pemina harre ta ode ke ne 
ngara ro hari do dhue, moko ta lakka ke 

pa Matias. Hakku ta dhede ke Matias ta 
jadhi rasul tu ta pedutu hela'u-la'u nga 
hari henguru heddau rasul do haghe he. 
2 1 Ta dhai le la lodho Pentakosta ne, 

ta peteni ke hari-hari ne ddau do pa 
rahajha he pa hahhi era. 

2 Ta harra hewakka ke ne likedu mii 
likedu raga nga opo he ngati liru jhe la 
herimo ne ammu do mejaddhi ro ne. 

3 Moko ta ngaddi ke ri ro do mii 
huu kolo weo ai he do kehabha la 
hebhakka-bhakka jhe la kajji pa wokolo 
ro heddau-heddau. 

4 Moko ta tobo ke ro hari-hari ri Henga 
Deo, jhe jhari ro ta pedai lii pa dhara 
heworawwu-heworawwu lipedai. Pedai 
ro pedutu nga mina mii ne lii Henga ne 
pa ro ta pali. 

>Pa awe do naanne ae ne do Yahudi, 
ngati hari hewue raiwawa, do pee pa 
Yerusalem. Ne ddau-ddau do na harre, 
ddau do pedute ne lipedai Deo. 

6Ta dhai ta rangngi ri ro ne likedu 
do naanne, dhai ae ne ddau he do 
dakka la peworo. Ta kebhaddi ke ro 
hari-hari ne dhanno ne lipedai ddau do 
parahajha he, do pali pa dhara lipedai ro 
heddau-heddau. 

7Nga madalae, jhe pee ro nga penina 
ne dhanno, "ta lii ke ro, ddau-ddau do 
pedai lii do na hedhe, do Galilea hari we 
adho? 

8 Ta mina mii ne jadhi hakku rangngi ri 
di, ro do pedai lii pa dhara lii rai di miha? 
?Di hedhe ddau-ddau ngati Partia, 
Media, Elam, ngati Mesopotamia, Yudea, 
Kapadokia, ngati Pontus nga Asia. 

10Ngati Frigia nga Pamfilia, ngati Mesir 
ngati ihi rai-ihi rai Libia do peumu nga 
Kirene; era do dakka ngati Roma, 

llera ddau-ddau do Yahudi jhe era 
lema ddau-ddau do wa la rai, do maho 
aigama Yahudi, era lema do dakka ngati 
Kreta nga Arab. Rangi ri di, ro hari-hari 
do pedai lii pa dhara lii rai di miha-miha, 
jhara lai-lai do madalae do tao ri Deo!" 

12 Nga madale jhe nga henganga ne 
ubha he ta pekebhali ke ro heddau nga 
heddau, "Ne nga ke ne pa petu ne na 
hedhe?" 

13Tapulara era ri ma ne ddau he do 
kara, jhe lii, "Ah, hee do mawo ro 
hedhe!" 

14 Moko ta titu ke Petrus hela'u-la'u 
nga do henguru heddau rasul he, jhe 
jhari ta pedai lii nga ddau lowe he. Nga 

lipedai do maddu, ta pedai lii ke no, 
"Tuahhu, ddau-ddau do Yahudi, nga 
hari-hari do pee pa Yerusalem! Dhanno 
ko we pewole-ie ri mu, rowi nee ne lai 
do jhamma ta peteleo ri ya pa mu. 

15 Ne ddau-ddau do na hedhe adho ta 
mawo, mii do penge ri mu, rowi awe 
nadhe itu ta wabba heo jhammi-ae 
kowe. 

16 Tapulara jhara lai do nadhe, do alle 
ke pepeke ri Deo do pelake jhara Nabi 
Yoel: 

17 Ane Deo, 'Pa awe pedakka rahi do 
ta pepure ri Ya ne Henga Ya la woloko 
hari-hari ddau. Ana-ana mu do momone 
nga mobanni, do ta pepeke pa mu ne 
lai-lai do peke ri Ya pa ro. Ana-oha do 
ngarru do ta ngaddi ne lai-lai do pedhelo 
ri Ya pa ro. Ina-ama mu he do ta nii ne 
lai nii do wie ri Ya pa ro. 

18 Pa annu-annu Ya lema -- ie ta 
momone lohe la mobanni --, do ta 
pepure ri Ya ne Henga Ya pa lodho-lodho 
do na harre. Do ta pepeke ri ro ne lai-lai 
do peke ri Ya pa ro. 

19 Do ta tao ri Ya ne lua-lua madalae 
pa dhida nidhe pa ihi liru nga lai-lai do 
rihi meliri dhara pa dha'i, pa raiwawa 

dhe; do ta era raa nga ai, buru-rai nga 
habbhu. 

20 Mada lodho do ta kerabba guru-rai, 
warru do ta mea mii raa he nga do dho 
dhai dae ne Lodho Muri ne. Lodho do 
mone-ae nga do ketoo-kelodo ne ta 
dhai. 

21 Pa awe naanne ddau do peko-peka 
pa Muri do ta pehelama..' 

22Tuahhu-tuahhu, ddau-ddau do Israel! 
Dhanno ko we ne nga ne do ta pale ri 
ya do nadhe: Yesus do Nazaret ne, do 
alle ke pewie pa No ne tenge ri Deo tu 
tuahhu he. Ne lai do nadhe do dhai teleo 
ke pa lua-lua madalae nga lai-lai do rihi 
ngati ihi do tao ri Deo he pa telora mu 
do pelake jhara Yesus ne. Hari-hari ne 
napoharre do toi ke ri mu ma. 

23 Pedutu nga lua pedabbho No miha, 
alle ke pepehappo ri Deo tu ta jhole 
Yesus pa mu. Jhe pa dhara jhole No 
ke do naanne, alle ke No pepemade ri 
mu, rowi do hane No ri mu ta ketoe 
peabbha-rappa ri ddau do tao apa nga 
kerewe he. 

24 Tapulara alle ke ri Deo pepemure 
bhale wari No ngati telora ddau-ddau do 
made. Alle ke No pedalle-peho bhe ri lua 

made mada, tapulara gole No ri Deo, 
rowi ie dho lua made mada ta pereda pa 
No. 

25 Jhara Yesus do naanne ke do ngaddi 
Daud ta lii, 'Do ngadde ke Muri ri ya 
do era loro pa hedhapa ya; do era pe 
keraha ya, mita do dho kerattu wari ke 
ya ie ta ri ne nga we. 

26Ri do mina harre ke ne ade ya ta 
mengallu nge nga kehaka dhara ke ne 
ubha ya ta pali ke ne lii wue-waje; jhe ne 
ngi'u ya dhe do ta mata ke nga ketanna 
pa dhara ro'a raidare. 

27 Rowi hane dho ya ri Au ta pee pa era 
manga ddau do made. Hane dho ri Au 
ne naannu au do pedhanno nga lii Au, 
pemae tebho-ttai, jhe ele mina harre he 
we. 

28 Do pejhujhe ke ri Au ma pa ya ne 
loro jhara do ju la lua muri mada do ne. 
Ne lua mengallu nge nga kehaka dhara 
do dhai tarra ke ne pedabbo rowi do era 
Au ne do penau-pelere nga ya. 

22Tuahhu-tuahhu, wie ko we ya ne awe 
ri mu ta pedae mola-mola ne jhara lua 
Daud, ama-appu di ne. Do alla ke no 
pemade, jhe do alle ke no pepedane; 

jhe ne raidare no do nee ma pa telora di 
lohe ma dhara awe do nadhe. 

30 Do alla ke Deo pepejaji nga Daud, pa 
dhara lipehupa, ta do heddau ti kolo loro 
Daud do ta dhede ri Deo ta jadhi Duae. 
Rowi do toi ke ri Daud ne jhara lijaji do 
naanne, jhe taga tari no lema heddau 
nabi, 

31 do toi lema ke ri no no nga ne do ta 
tao ri Deo. Hakku ri do mina harre ke, 
alla ke no pepedara ta do ne Duae Mone 
ma'i-Mone golo do jaje ri Deo ne, do ta 
muri bhale wari ngati dhara made mada. 
Ta lii ke Daud, 'Hane dho No ta pee loro 
pa dhara rae ddau-ddau do made; ne 
ngi'u No hane dho pemae-tebho-ttai, jhe 
moko ta mina harre he we.' 

32 Yesus do nadhe ke ne do pemure 
bhale wari ri Deo ngati dhara made 
mada. Do ngadde ri namada miha ke 
ri jhi hari-hari do na hedhe, ne lai do 
naanne. 

33 Alle ke No pedhede pa era mejaddhi 
do rihi dhida, jhe do wie ke pa No ne 
kuaha ri Deo, jhe hamme ne Henga Deo 
do alle pejaje ri Ama ne. Jhe ne nga ne 
do rangnge ri mu pa dhara awe nadhe, 

Henga do nanne ke, do tude ri No ma wo 
kolo jhi hedhe. 

34Daud miha ngaddi dho ta ha'e le era 
do mmau do megala, tapulara alla ke No 
pepali, 'Ane Muri pa Muri ya; Mejaddhi 
we au pa hebhakka kedhanga Ya, 

33tade pejhunu-peru'u ri Ya ne 
ihi-muhu ihi lawa Au he!' 

36 Ri do mina harre ke, do jhamma ke 
ta toi tarra ri hari-hari do Israel, ta Yesus 
do alle peketoe peabbha-rappa ne ri mu, 
No ke ne do alle pepejadhe ri Deo ta 
Muri nga Duae ma'i-Mone golo ne!" 

37 Ta rangngi ri ddau-ddau do na harre 
ne lai do naanne, dhai hedui ne ade ro. 
Moko ta kebhali ke ro pa Petrus nga pa 
rasul-rasul do wala he, "Tuahhu-tuahhu 
ne nga ke ne do jhamma ta tao ri jhi?" 

38Ta bhale ke ri Petrus, "Jharra we 
mu ngati hari-hari lubhu harro nga 
menyilu mu. Jhe do jhamma ke mu 
heddau-heddau ta pejhiu pa dhara ngara 
Yesus Kristus, mita pehuba ne lubhu 
harro nga menyilu mu. Moko do ta 
hamme ke ri tuahhu he ne Henga Deo 
ne ngati Deo. 

39 Rowi ne nga ne do jaje ri Deo ne, do 
tu mu ke ke nga tu ana-ana mu, mina 

harre lema tu ddau-ddau do era pa era 
do jjhau-jjhau -- hari-hari ddau do pedoa 
ri Deo Muri di tu ta dakka la nga No." 

40 Mina harre ke ne peteleo ri Petrus pa 
ro. Jhe ae ri ko ne lipedai Petrus do wala 
he, jhe lii pa ro ta mahhu-anni ti telora 
ddau-ddau do tao apa nga kerewe do na 
hedhe, do ta wolo ri Deo hedhe. 

AL Ae ddau do parahajha pa ne nga ne 
do pale ri Petrus ne, moko ta pejhiu ke 
ro. Moko ne kejie ddau do parahajha he 
pa dhara awe do naanne ta ju ae ke pa 
dhara lodho do naanne jadhi ta do tallu 
tabbha ddau ri. 

42Jhe do halla-anni tarra pa hammi ne 
liajha rasul-rasul he, jhe era loro-loro 
pa dhara lua peowu-peteni hela'u-la'u. 
Nga'a hela'u-la'u ro, mina harre lema 
hebhajha hela'u-la'u ro. 

43 Dhai ae ne lua madalae do tao ri rasul 
he, hakku ta madalae ke jhe meda'u 
hari-hari ddau. 

44 Ne ddau do parahajha he, pee ke ro 
nga peheujhu-headde ta jadhi hahhi, 
jhe ne nga we ne unu oha ro, do pake 
hela'u-la'u ke ri ro. 

45 Pewie ri ro ne unu-oha ro, jhe ne 
kebhue he ta pebhagi-bhagi ke pa 

te lora ro pedutu nga lua paralu ro 
heddau-heddau. 

46 Helodho-helodho era loro ro la 
peowu-peteni la Ammu Deo; jhe nga'a 
jhe nginu hela'u-la'u nga mengallu nge 
nga kehaka dhara jhe nga wawa nge 
danni ade pa ammu-ammu ro. 

47 Pee loro ro nga wue-waje Deo, 
jhe hari-hari ddau do ddhei nga ro. Ti 
helodho la helodho pee nga pebhuwu- 
petaba ne ae ro ri Muri, ne ddau-ddau 
do pa dhara henate ne lua helama tona 
ie ne. 

1 Pa dhara helodho, pa wabba tallu 

maddha lodho he, ta kako ke Petrus 
nga Yohanes la Ammu Deo, pa awe ta la 
hebhajha. 

2 Pani pa ubha kelae do pehu ne ta 
"Kelae do Merake", do era heddau 
momone do kai rai ta metana. Helodho- 
helodho do ta aggo ke ne ddau do 
naanne la pemejaddhe la ubha kelae ne, 
tu ta ami-ami pa ddau-ddau do ta maho 
la Ammu Deo ne. 

3Ta dhai ta ngaddi ri ddau do naanne 
Petrus nga Yohanes ta maho la dhara 
Ammu Deo, ta hehata-ai ke no ta ami ne 
nga-nga pa ro hari do dhue. 


JHARA LUA RASUL-RASUL 3.4-9659 


# Moko ta ketarre ke no ri Petrus nga 
Yohanes, jhe lii Petrus pa no, "Ketarri 
jhi!" 

> Moko ta ketarri ke ri no Petrus 
nga Yohanes, jhe nga henao ta nara 
nenga-nga ti ro. 

6Tapulara ane Petrus langngu no, 
"Bhule dho ya nga doi ie ta hedoi 
he. Tapulara nenga ne do era pa ya, 
napoanne we ne do ta wie ri ya pa au. 
Ri kuaha Yesus Kristus do Nazaret ne, 
kaddhi we au jhe kako we!" 

7 Moko ta parro ke ri Petrus ne ruai 
kedhanga ddau do naanne, ta rabhe 
no ta kaddhi ta titu. Pa awe naanne 
dhangnge ta rui ke ne kae ddau do 
naanne, mina harre lema ne wopakalae 
no. 

8 Moko ta kewajji ke no jhe titu, ta jhari 
ke no ta lappa la hebhakka-hebhakka. 
Ta alla pemina harre ta maho le ke no 
la dhara Ammu Deo penau hela'u nga 
Petrus nga Yohanes. Pa dhara nga kako 
ne no, ta kewajji-wajji ke no jhe wue 
waje Deo. 

3 Hari-hari ddau do ngadde ne ddau do 
naanne do kako jhe nga wue waje Deo. 

10 Moko ta toi ke ri ro, ta no do 
napoanne ddau do mone ami-ami do 
tima ta mejaddhi pa ubha "Kelae do 
Merake" do pa Ammu Deo ne. Dhai 
madalae ro ne heleo ne lai do jadhi do 
naanne. 

11 Ri ddau do naanne ta pee nga pedutu 
ke Petrus nga Yohanes. Ta dhai ro la 
kehale do pehune ta "Kehale Salomo", 
ta dakka ke hari-hari ddau la peworo ro 
ri do madalae ke ro hari-hari. 

12 Ta ngaddi ri Petrus ne ddau-ddau do 
naharre, ta lii ke no pa ro, "Wo ddau 
do Israel, ta nga ke hakku madalae 
tuahhu-tuahhu he jhara lai do nadhe? Ta 
nga ke mu hakku pee nga peketarri nga 
jhi we? Ne pa dhara penge mu, hakku 
nara ne ddau do nadhe ta kako ri do 
era ne kuaha pa jhi kiadhoa taga tari do 
pedhanno jhi nga Deo? 

13 Deo ri Abraham, Ishak, Yakub, Deo 
ri ama-appu di, Deo do alle pepe kelode 
Annu No, Yesus ne. Yesus do alle pe 
jhole ri mu ne pa mone pereda nga do 
lawe ri mu pa hedhapa Pilatusne, pa awe 
do ddhei ke Pilatus ta gole. 

14 No do mmau do megala nga do do 
wole, tapulara alla ke mu pepelawa nga 

No, jhe pehahhe Pilatus ri mu mita gole 
heddau mone pemade ddau tu mu. 

15 Alle ke No pepemade ri tuahhu he, 
do ne papetu ne, No ke ne kepue muri 
mada tu hari-hari ddau. Jhe do alle ke 
No pepemure bhale wari ngati dhara 
made mada. Do ngadde ke ri namada jhi 
miha ne lai do napoanne. 

16 Do ngadde nga do hakahi miha ke ri 
tuahhu-tuahhu he ne do jadhi pa ddau 
do kai do nadhe. Rui ke jhe ie ke no, 
rowi do parahajha ke no pa Yesus nga 
kuaha No. Rowi do parahajha pa Yesus 
ke, hakku ie ke ne ddau do nadhe, mina 
mii ne do ngadde ri mu hari-hari pa 
dhara awe nadhe. 

17Tuahhu-tuahhu! Pa awe nadhe, 
toi ke ri ya, ne nga ne do tao ri mu 
nga kattu-kattu unu mu he, penaja 
nga Yesus, tao ri mu nga do dho tada 
nga-nga pa dhara nga tao ne ri mu. 

18 Jhe ri loro jhara do mina harre, ta 
tobo le ke ne nga ne do pepeke ri Deo 
rai uru-rai tare do pelake jhara hari-hari 
nabi No, ta ne Duae Mone ma'i-Mone 
Golo ne do jhamma ta dhui-hape 
hedui-herui. 

19 Rowi do mina harre ke a'a ari tuahhu, 
jharra we mu ngati lubhu harro nga 
menyilu mu. 

20Do ta dakka ma Muri ma nga mu, jhe 
do ta narro-ta lake ri mu ne lua mengallu 
nge nga kehaka dhara pa dhara lua 
manno nga kaho. Jhe ri Muri do ta pepue 
ma Yesus ta dakka ma nga mu, rowi 
do alle ke No pepetakke ta Duae Mone 
ma'i-Mone golo tu mu. 

21 Do ta pee ko no pa era do mmau 
do megala ne tade pe jadhi ko ri Deo 
hari-hari ta do wowiu, mii do alle ke 
pepale ma ri Deo do pe lake jhara 
nabi-nabi No do rai uru-rai tare he. 

22Do ngaddi ke Musa ta lii, 'Deo Muri 
mu do ta pepue ma heddau nabi ma nga 
mu ngati telora ddau-rai mu ma miha, 
do mii pepue ya lema ri No. Do jhamma 
ke ri mu ta dhanno hari-hari ne nga we 
ne do pale ri nabi do naanne pa mu. 

23Ddau do dho pedhanno nga ne nga 
we do pale ri nabi do napoanne, ddau 
do naanne do ta nyakke ngati annu-niki 
Deo jhe penappe ri lua apa nga kerewe.' 

ZA Nabi-nabi do ngaddi ta pedhae ne lii 
do ngati Deo he, jhari ngati Nabi Samuel 
jhe pelohe ma nabi do dakka leto he, ro 

hari-hari do pepeke jhara lua-lai awe do 
nadhe ke. 

23 Liajha-liajha do ngati Deo heo, 
do pedhae ri nabi-nabi he, do tu 
tuahhu-tuahhu he ke. Pa dhara lipejaji 
do alle petao ri Deo ne nga ama-appu di 
he, alla ke Deo pe li pa Abraham, mina 
hedhe, 'Ngati kolo loro au do ta wie ke ri 
Ya ne lua tarro ie nga menyarro mangngi 
tu hari-hari ddau pa danni raiwawa dhe.' 
Jhe ne lijaji do naanne do tu mu lema 
ke. 

26 Ri do mina harre ke, alle ke pepidhe 
ri Deo ne Annu No ne, jhe pepue, jhe 
pepue no uru jhara ma nga mu, mita 
ie ke ta wie ri no ne lua tarro ie nga 
menyarro mangngi ne tu mu. Ne loro 
jhara ne, wala dho ke ti lua ma bhari-ma 
rihu mu mita jharra mu ngati dhara 
murimada do apa do kerewe ne." 

4 1 Pa dhara nga pedai lii ko Petrus 
nga Yohanes nga ddau-ddau do na 
harre, ta dakka ke ne kattu-kattu mone 
tunu-menahu he nga Kattu Mone jaga 
Ammu Deo nga do Saduki he la anne. 

ZDo bubu dhara ro nga Petrus nga 
Yohanes, rowi do lii ro hari do dhue 
pa ddau-ddau do na harre, ta do alle 

ke Yesus pepe mure ngati dhara made 
mada. Jhe ki do mina harre ke, ta 
peteleo ke, ta do ma de do ta muri bhale 
wari. 

3Moko ta kappa ke ri ro ne rasul he hari 
do dhue, jhe pemaho la dhara ammu 
bhaddo. Taga tari do maddha ke, moko 
ta taha ke Petrus nga Yohanes pa ni lohe 
la jhammi-ae he. 

ATapulara ne ddau do dhanno liajha 
rasul he, ae do parahajha. Moko ta 
bhuwu ae ke ro, era ma ta do lammi 
tabbha ddau he. 

> Ta bhale ma jhammi-ae he, ta peowu 
ke pa Yerusalem ne Kattu-kattu Aigama 
he, kattu-kattu do Yahudi nga guru-guru 
aigama he. 

6Ta la peabu ke ro nga Kattu Mone-ae 
mone tunu-menahu Hanas, mina 
harre lema nga Kayafas, Yohanes, 
Aleksander, nga hari-hari do maho ta 
do pekae-peujha nga kattu mone-ae 
mone-tunu-menahu do naanne. 

7Ta aggu ke Petrus nga Yohanes la 
mengadha nga ro, jhe kebhali ri ro, "Nga 
loro jhara mina mii ne peie ri mu ne peie 
ne ddau do kai ne? Nga lua rui ne nga, 

kiadho nga kuaha ngati nadu ne tao ri 
mu ne lai do naanne?" 

8 Petrus do tobo ke ri Henga Deo ne, ta 
bhale ke, "Tuan, tuan mone kettau pa 
ddau-rai nga mone pehappo hala! 

?Ne pereha ne hala jhi pa dhara lodho 
do nadhe, taga tari lua tao ie, ta ruba 
dhara nga heddau do kai, jhe taga tari 
do ddhei ta toi ri tuan-tuan he nga mina 
mii ne nara ta peie ne ddau do naanne. 

10Nah, Tuan-tuan hari-hari nga 
hari-hari do Israel lema do jhamma ke 
ta toi, ta do neddau do nee do titu nga 
rui nga kedi pa dhara awe nadhe pa 
hedhapa Tuan-tuan he, ri lua rui nga 
kuaha ngati Yesus Kristus do Nazaret ne 
ke. Ne Yesus do naanne, No ke ne do alle 
peketoe peabbha-rappa ri Tuan-tuan he, 
tapulara do alle ke No pepemure bhale 
wari ri Deo. 

11 Yesus do nadhe ke ne do pe dabbho 
ri lilolo do nadhe pa dhara Buku 
Lidara-Likewahhu deo, 'Ne wowadu do 
dho pake ri mu do tuka he, do teleo ke 
ta do jadhi ta wowadu do dhai kerihi.' 

12 Wata lake jhara Kristus ke ne nara 
ddau ta helama. Rowi pa danni raiwawa 
dhe, ti telora ddau raiwawa bhule dho ke 

ie ta heddau he do nara kuaha ti Deo tu 
ta pehelama di." 

13Ta madalae ke ne mone happo hala 
he, ne heleo ne bhani dhallu Petrus nga 
Yohanes, rihi-rihi do toi ri ro ta do hari 
do dhue ne rasul ne, ddau do mina harre 
he we, adho do hekola. Moko ta toi ke ri 
ro ta do ne rasul he hari do dhue ddau 
ta ana hekola Yesus. 

14Tapulara i'a dho ke ro lii nga-nga 
ri rowi ne ddau do alle pepeie ne do 
era ma do titu paanne, pa hedhapa ro 
hela'u-la'u nga Petrus nga Yohanes. 

15 Moko ta lii ke ro pa rasul he hari do 
dhue ta mahhu-anni la tele ngati era 
peraha kewallu ne, ta alla pemina harre 
ta peohe ke ri ro. 

16 Ta lii ke ro, "Nenga ke ne do jhamma 
ta tao ri di penaja nga ddau-ddau do na 
hedhe? Do toi ke ri hari-hari ddau do pee 
pa Yerusalem ta do ne lua madalae do 
rihi ngati madalae do nadhe do tao ri ro 
hari do dhue. 

1/Tapulara mita do dho menyabbha 
rihi jjhau ri ne lai do nadhe pa telora 
dau lowe, mai ma heggarri we ro hari do 
dhue ri di, jhe lii pa ro ta do dho ie tu-tu 

ke ro ta pedae nga nadu we nga pake 
ngara Yesus ri." 

18 Moko ta pedoa ke ri ro ne rasul he 
hari do dhue ta maho wari, jhe lii pa ro 
ta do dho ie tu-tu ke ro hari do dhue ta 
pale kiadho ta ajha ddau ri nga ngara 
Yesus. 

19 Tapulara ta bhale ke ri Petrus nga 
Yohanes, "Penge ko ri mu miha ne 
nga ne do petu ne pa hedhapa Deo; ta 
pedutu nga lipereda Tuan-tuan hedhe 
we pedutu nga lipereda Deo. 

20 Rowi nara dho jhi ta pengaha ne 
pedae ne nga ne do ngadde nga do 
dhanno ri jhi miha." 

21 Ro ne do pereha Petrus nga Yohanes 
nara dho hahhi era jhalli he ta wolo 
Petrus nga Yohanes. Hakku ta heggarri 
ke ri ro ne rasul he hari do dhue, jhe 
golo ro, rowi hari-hari ddau do wue-waje 
Deo ke ri lai do jadhi do naanne. 

22 Ne pemuri ddau do ie do naanne rihi 
ke ngati appa nguru bhue ttau. 

23Ta alla pegolo Petrus nga Yohanes, 
ta bhale ke ro la nga ihi-anga ro he, jhe 
pedhiri hari-hari ne lii kattu-kattu mone 
tunu-menahu nga kattu-kattu do Yahudi 
he pa ro. 

24 Ta alla pedhanno ri ihi-anga ro he ne 
na harre, ta hebhajha ke ro nga hewue 
nge danni ade pa Deo. Ta lii ke ro, "Muri, 
Au ke ne do tao liru nga raiwawa, dhara 
dahi nga ne nga we ne do era pa dhara 
ro. 

23Ri Henga Au do ngaddi ke Au ta lii, 
do pelake jhara ama-appu jhi Daud, na 
annu-AU, 'Ta nga hakku bubu dhara ne 
ddau-ddau do dho tade Muri; ta nga 
hakku peito-perijho ne lai-lai do dho 
bhule nga pejhara ri ddau rai-ddau rai? 

26 Duae-duae raiwawa do moko-moko 
ke ta taki muhu, jhe hari-hari mone 
kettau do pehela'u lii ke ta pelawa- 
petaddhu nga Muri nga Duae Mone 
ma'i-Mone golo ne.' 

27 Rowi do tarra ma Herodes nga Pilatus 
do alla ke pepeabu nga ddau-ddau do 
dho tade Muri, jhe hari lema nga do 
Israel pa rae do nadhe. Alla ke ro pe 
peabu tu ta pelawa nga annu Au do 
mmau do megala ne, do alle pedhede 
ri AU ne ta jadhi Duae Mone ma'i-Mone 
golo ne. 

28Do pehela'u lii ke ro tu ta tao hari-hari 
ne nga we ne do alle pepeato ri Au 
uru jhara, ta do ne na poharre do ta 

jadhi ma. Ne na harre do alla ke ri Au 
pepetakke pedute nga kuaha nga lua 
ddhei Au ma miha. 

29 Pa dhara awe nadhe Muri, heleo we 
mina mii ne pehedui jhi ri ro. Wie we 
ne lua kehoo pa jhi annu-niki Au do na 
hedhe tu ta pelebe ne lii jhara lua Au nga 
do dho bhule ne lua meghighi meda'u. 

30Rabha-dharru we jhi ri Au, mita ie ne 
ddau do paddha nara ta peie nga lua-lua 
mada lae nara ta jadhi pa dhara higa nga 
kuaha ngara Yesus, Annu Au do mmau 
do megala ne." 

31Ta moko le ro ne hebhajha, ta 
keridho-radho ke ne era peteni ro ne. Ta 
tobo ke ro hari-hari ri Henga Deo, jhe 
dhai bhani dhallu ke ro ne pedae-pejha'e 
ne jhara lii do ngati Deo ne. 

32 Hari-hari ne ddau do perahajha he do 
muri mada nga hewue nge danni ade. 
Bhule dho ie ta heddau he ngati ro do 
penge ta do ne nga we ne do unu ri ro, 
ta do unu miha. Ne nga we ne do era pa 
ro, do pake hela'u-la'u ri ro. 

33Nga kuaha do dhai mone-ae ta 
pepeke ke ri rasul he ta Yesus do alla 
ke pemuri bhale wari. Moko ri Deo lema 
dhai penabbu ro ri lai ne nga we. 

34Jhe bhule dho heddau he ti telora ro 
do pengaddi ri nga lua kura nga gahara. 
Rowi ne ddau do era nga worai kiadho 
nga ammu, ta pewie ke ri ro, jhe ne 
kebhue ta aggu ke ri ro, 

35 jhe la jhula ri ro pa rasul he. Ki alla 
ke pemina harre, ne doi do na harre ta 
pebhagi-bhagi ke pa heddau-heddau 
pedutu nga lua paralu ro. 

36 Mina harre lema nga Yusuf. Ta pewie 
ke ri no ne worai no, jhe ne doi kebhue 
worai do naanne ta aggu ke ri no la jhula 
pa rasul-rasul he. Yusuf dhe heddau 
ngati kolo loro Lewi ti Siprus; do pedoe 
lema ri rasul he ta Barnabas (Mone hale 
dhara). 

37 (4:36) 

1 Tapulara era heddau momone 

ne ngara no Ananias. Ne ngara 
ihi-ammu no Safira, ta pewie le ke ri ro 
ne worai ro. 

ZTa hani ke ri ro haghe ne kebhue worai 
ne ta tu ro, jhe ne do haghe he ri ta 
aggu ke ri ro, jhe la jhula pa rasul-rasul 
he. Ne lai do toa ri Ananias ne do toi ma 
ri Safira. 

3Moko ta lii ke Petrus pa Ananias, 
"Ananias, ta nga hakku hane ri au ne 

ade au ta pemenya'e ri Wango, hakku 

tade dhai ne ade au ta tao ne lua pote 
nga appi pa Henga Deo, hakku alla ke 

ri au pepemamo ie-ie haghe ne kebhue 
worai au ne? 

4Adho do unu ri au ma ne worai do 
naanne nga do dho pewie dae ri au. 
Minaharre lema ta dhai ta alle pepewie 
ri au do pee ma ta unu ri au ma. Jhe 
mina harre lema ne kebhue worai ne 
do unu ri au ma. Ta nga hakku era 
ne lua pedabbho pa dhara ade au ta 
tao ne lai do mina harre? Adhi jhe 
au pote-appi penanga ddau raiwawa, 
tapulara pote-appi penaja nga Deo dhe 
bhoke." 

> Mina harre dhangnge ne rangnge ri 
Ananias ne lipedai Petrus ne, ta keloli ke 
no, jhe ma de dhangnge. Hari-hari ddau 
do rangnge ne lai do naanne ta meda'u 
ke. 

6 Moko ta dakka ke ne ana do ngarru he 
la wute ne ngi'u Ananias ne, jhe aggo ri 
ro la pedane. 

7Era ma ta tallu ja he ne tui ta dakka 
ke Safira, ihi-ammu Ananias ne. Adho 
dae do toi ri no ne lai do jadhi pa ngi'u 
Ananias ne. 

ŜTa lii ke Petrus pa no, "Safira hakko 
ko ta peke pa ya ri au, mina harre he ke 
ne kebhue worai do alle pepewie ri mu 
nga ddau pa hedhapa au ne?" Ta bhale 
ke ri Safira, "Petu ta mina harre he we 
ne kebhue ne." 

? Moko ta lii ke Petrus pa no, "Ta nga 
mu hari do dhue hakku pehela'u lii tu 
ta hakko Henga Muri? Dhanno we ri au! 
Hee ta itu ta bhale ko we ne ddau-ddau 
ti pedane ne ddau pahedhapa au ne. Ro 
lema ke ne do ta aggo au la tele." 

10Pa awe naanne dhangnge ta keloli ke 
Safira jhe made dhangnge pa hedhapa 
Petrus. Ta maho ke ne ana-ana do 
ngarru he, jhe ngadde ri ro, era ke Safira 
do made ke. Moko ta aggo ke ri ro ne 
ngi'u Safira ne la tele, jhe la pedane ri ro 
pa keraha raidare Ananias ne. 

11 Moko hari-hari ddau do parahajha he 
nga ddau do wala he, do rangnge ne 
jhara lai do naanne, jadhi ta meda'u ke. 

12 Taga tari lua jhagga rasul he, moko 
ae ne lua madalae nga lai-lai do ri hi 
ngati madalae do jadhi pa telora ddau 
lowe he. Nga hewue nge danni ade 
hari-hari ne do parahajha he ne peteni 
pa Kehale Salomo pa Ammu Deo ne. 

13 Jhe ne ddau do wala he bhule dho do 
bhani ta la peowu nga ddau do parahajha 
he. Tapulara ne ddau do parahajha he 
do takka pekerihi ri ddau lowe he. 

14Jhe ju tui -- ju ae ne ddau do 
parahajha pa Muri -- ie ta momone mina 
harre lema mobanni. 

15 Rihi ri ti na harre ne lua do jadhi 
do mina harre ne worawwu madalae, 
mii ddau do paddha pa era bba'i kiadho 
pa dappi jhe aggu la rujhara mita ie ro 
ta lakka ri raimawo Petrus kinga lake 
Petrus jhara anne. 

16Ta hagga ke ne ddau he ne dakka, 
ngati rae-rae do peumu nga Yerusalem. 
Dakka ro nga aggu ddau-ddau do paddha 
nga do lakka ri wujhu. Jhe ne ddau-ddau 
do na harre ta peie he ke hari-hari. 

17 Moko pa pedakka rahi Kattu Mone-ae 
ngati mone tunu-menahu nga hari-hari 
ddau do pedute no he, ddau ngati kejie 
do Yahudi he ta pana dhara ke nga 
rasul-rasul he. 

18 Moko ta kappa ke ri ro ne rasul-rasul 
he, jhe pemaho la ammu bhaddo. 

19Tapulara pa dhara anni maddha ta 
dakka ke heddau naju Muri la boka ne 
kelae ammu bhaddo he, jhe aggu ne 

rasul-rasul he la tele. Ta lii ke ne naju 
Deo ne pa rasul he, 

20"Kako we mu la titu la Ammu Deo, 
jhe pepeke we pa ddau lowe, ne jahra 
lua muri mada do wowiu ne." 

21 Moko ta pedutu he ke ne rasul he, ne 
litakka naju Deo ne. Rai jhammi-ae-ae 
ta kako ke ro la Ammu-Deo, jhe jhari ro 
ta ajha ddau pa ni. Pa dhara awe naanne 
lema ta dakka ke ne kattu mone-ae 
mone tunu-menahu nga ddau pedute no 
he, jhe la peowu ro nga kattu-katto do 
Yahudi he. Ta alla pemina harre ta pepu 
ke ri ro ne ddau ta la aggu rasul he ngati 
ammu bhaddo tu ta la mengadha nga ro. 

22Tapulara ta dhai ne ddau pepu ro he 
la ammu bhaddo pi'a dho ke ne rasul he 
pa ni. Hakku ta bhale ke ro, jhe la pika 
pa kattu-kattu mone happo hala he. 

23Ta la pika ke ro, "Ta dhai jhi la 

ammu bhaddo ne, ngaddi ri jhi, era ma 
ne kelae ammu bhaddo he do heloto 
pewoie-ie, nga ddau jaga he era ma do 
jaga pa ubha kelae he, tapulara ta dhai 
ta boka ri jhi ne kelae he, pi'a dho ke ie 
ta heddau he ne ngaddi ri jhi pa dhara 
ammu bhaddo ne." 

24 Ta dhai ta rangngi ri kattu mone jaga 
Ammu Deo ne nga kattu-kattu mone 
tunu-menahu he, ne lipika do naanne, 
ta bhingu ke ro jhara lua rasul he, jhe 
meda'u penaja nga lai do ta jadhi. 

25 Ta alla pemina harre ta dakka ke 
heddau momone nga aggu lipika do 
mina hedhe, "Dhanno ko! Ne ddau-ddau 
do bhaddo ri Tuan he pa dhara ammu 
bhaddo he, pa dhara awe nadhe, bhai ke 
do ajha ddau lowe pa dhara Ammu Deo." 

26 Moko ne kattu mone jaga Ammu Deo 
ne nga mone jaga do haghe he ta kako 
ke ro la aggu pebhale ne rasul-rasul he. 
Tapulara adho ke ro nga lai do hekarru 
ri, rowi do meda'u ro ri ddau lowe he nge 
ngeta wuhu ri wowadu ro. 

27 Ta aggu ke ri ro ne rasul he la 
mengadha nga kattu-kattu mone happo 
hala he. Moko ta pereha ke ne hala rasul 
he ri Kattu Mone-ae mone tunu-menahu 
he. 

28 Moko ta lii ke no, "Adho do alla 
ke pelara made pa mu ri jhi, mita do 
dho ajha ddau ri mu jhara lua ddau do 
naanne. Tapulara hakku ko ri mu ta 
heleo miha ne nga ne do tao ri mu pa 
dhara awe nadhe! Pemenyabbhe ri mu 

ne liajha mu do naanne pa hari hewue 
Yerusalem, jhe rihi ri tinaanne, hee ta 
peanynyi bhale jhi ri mu ta do taga ti jhi 
ke ne lua made ddau do naanne." 

29 Ta bhale ke ri Petrus nga rasul 
do haghe he, "Do jhamma tu jhi ta 
peddhanno nga Deo we, adho peddhanno 
nga ddau raiwawa. 

30Yesus do ketoe peabbha-rappa ri mu 
ne, do alle ke pepemure bhale wari ri 
Deo ama-appu di. 

31Jhe do alle ke pewie ri Deo ne era 
mejaddhi nga lua higa do dhida pa No 
mii heddau Mone Kettau nga Duae Mone 
ma'i-Mone golo, mita wie ke ne awe pa 
do Israel ta jharra ngati lubhu harro nga 
menyilu jhe nara lua pehai-pehuba. 

32Jhi ke do na hedhe ne hakahi-hakahi 
jhara hari-hari do na poharre -- jhi nga 
mina harre lema Henga Deo do alle 
pewie ri Deo pa ddau-ddau pedute ne li 
pereda No." 

33Ta dhai rangngi ri Kattu-kattu Aigama 
he, ne lipedai do naanne, dhai bu bu 
dhara ro, ta pehela'u lii ke ro ta pemade 
ne rasul he. 

34Tapulara ti telora ro, ta era ke 
heddau do Farisi ne ngara no Gamaliel. 

No heddau guru aigama do takke 
pekerihe ri hari-hari ddau. Ta titu ke 
no, jhe lii no ta aggu la tele pa dhara 
hemelila he ne rasul he. 

35 Ta alla pemina harre ta lii ke ho pa 
Kattu-kattu Aigama he, "Tuahhu-tuahhu 
he, ddau-ddau do Israel! Penge ko we 
pewole-ie ri mu pa ddau-ddau do na 
hedhe. 

36 Rowi do uru he, do ngaddi ta era 
Teudas, do laje ne ngi'u no ta ddau do 
mone-ae, nga era ma ta do appa ngahu 
ddau he ne do pedute no. Tapulara alle 
ke no pepemade, jhe ne ddau-ddau 
pedute no he menyabbha kebali-bali ke, 
ale lema ke ne lua pekohu ro do naanne. 

37 Ta alla ne naanne, pa awe era lua 
bhuki ae ddau he, hhau ri Yudas do 
Galilea ne. Taga ri lua ubu no, ae ddau 
ne do pedute no. Tapulara no lema alle 
ke pepemade, jhe hari-hari ne ddau no 
he menyabbha kebali-bali. 

38Hakku pa dhara awe nadhe penaja 
nga lai do nadhe, ne lii ya he ke mina 
hedhe; mai ma bhole tao di nga-nga pa 
ddau-ddau do na hedhe, la'a we ta hani 
he we ro. Rowi ki ne liajha nga lua petito 

ro do na hedhe ngati ddau raiwawa do ta 
ele ma. 

39 Tapulara we, kinga ti Deo, moko nara 
dho ro ta pejharra ri tuahhu tuahhu he. 
Rihi ri ti naanne, wue marra tuahhu he 
ta pelawa nga Deo miha." Ta hamme ke 
ri ro ne litakka Gamaliel do naanne. 

40 Moko ta pedoa ke ri ro ne rasul-rasul 
he, wuhu ri ro ri gui, ta alla pemina harre 
ta lara ke ne rasul he ri ro, mita do dho 
ajha ri ddau, ri liajha jhara lua Yesus. Ta 
alla pemina harre, ta golo ke ri ro. 

VU Ta hani ke ne Kattu-kattu Aigama 
he ri rasul he nga mengallu nge nga ke 
haka dhara rowi do ege ke ro ri Deo ta 
do jhamma ta dhui-hape lua kara nga 
menihi do mina harre taga Yesus. 

42Ti helodho la helodho pa Ammu Deo 
nga pa ammu-ammu ddau, pee ro nga 
ajha ddau, nga pepeke ne Li Hagha 
Dhara jhara lua Yesus, ta do No ke ne 
Duae Mone ma"i-Mone golo do alle pejaje 
ri Deo ne. 

1 Ju tui ju ae ne ddau do parahajha he 

pa Yesus. Pa awe do naanne, ne do 
Yahudi do pedai lii pa dhara lii Yunani he, 
adho do mengallu dhara nga do Yahudi 
do pedai lii pa dhara lii rai ro miha. Ne 

do pedai lii pa dhara lii Yunani he, do 
lii, "Ne ddau jhi do mobanni moniki wue 
he, nara dho ne bhara do pebhagi tu lua 
paralu do helodho-lodho he, kinga era 
ke ta pebhagi pa ddau lowe he." 

ZRowi do mina harre ke, ta pekupu ke ri 
hari henguru do dhue rasul he hari-hari 
ne ddau do parahajha he, jhe lii pa ro, 
"Wole dho ki ta pengaha jhi ti pepeke 
ne lipedai Deo, taga tari lua pemoko 
nga'a-nginu we. 

3Hakku ri do mina harre ke pidhi ko we 
ri tuahhu he do pidu ddau do nga nga ra 
do woie jhe do tobo ri Henga Deo, nga 
do mmau dhara, do nara jhi ta lii pa ro 
ta jhagga ne lai-lai do na hedhe; 

#rowi jhi do ta pekako lua hebhajha 
nga ta pepeke ne lipedai Deo we." 

STa hela'u lii ke ro hari-hari ne ddau do 
na harre nga lipedai rasul-rasul he. Moko 
ta pidhi ke ri ro: Stefanus, heddau do 
parahajha pa Yesus nga do tobo ri Henga 
Deo. Ta lakka le ke ta pidhi: Filipus, 
Prokhorus, Nikanor, Timon, Parmenas 
nga Nikolaus ti Antiokia, adho no do 
Yahudi tapulara do maho aigama Yahudi 
ke. 

6Ta aggu ke ne do pidu ddau do na 
harre la nga rasul he, moko ta hebhajha 
ke ne rasul-rasul he jhe ami ro lua tarro 
ie nga menyarro mangngi ngati Muri tu 
do pidu ddau do na harre. 

7 Rowi do mina harre ke hakku ne lii 
do ngati Deo ne ta ju menyabbha ke 
la hebhakka-bhakka, jhe ju ae ne dau 
do parahajha he pa Yerusalem, jhe do 
ae lema ne mone tunu-menahu he do 
parahajha pa Yesus. 

8 Do dhai tarra ne lua tarro ie nga 
menyarro mangngi ngati Deo tu Stefanus 
hakku ae ne lua madalae do tao ri no pa 
telora ddau lowe he. 

2Tapulara do e ra ne ddau do pehihu 
nga no, ne ddau-ddau do na harre, 
ddau-ddau ngati Ammu Hebhajha 
Ddau-ddau do balla kattu. Ne kejie do 
naanne do Yahudi do ngati Kirene nga 
Aleksandria. Ro nga do Yahudi ti Kilikia 
nga Asia do pebhata nga Stefanus. 

10 Tapulara nara dho ta pebhata nga ne 
nga do pale ri Stefanus, ro wi do wie ne 
mmau dhara pa Stefanus ri Henga Deo 
tu ta pedai lii. 

11 Rowi do mina harre ke, ta kehiwa 
ke ri ro do parri ddau mita la lii, "Do 

rangnge ri jhi, ri ddau do nadhe do kare 
nga menihe Musa nga Deo!" 

12 Mina harre ke nepedidi ri ro ne 
ddau-ddau do na harre nga kattu-kattu 
do Yahudi he, hela'u-la'u nga guru-guru 
aigama he. Moko ta kako ke ro la kappe 
Stefanus, jhe aggo ri ro la hedhapa 
Kattu-kattu Aigama he. 

13Jhe do nga aggu lema ke ri ro ne 
hakahi he, jhe la wie ne lilolo-lilolo do 
pote-do appi jhara lua Stefanus. Ta lii 
ke ne hakahi he, "Ddau do nadhe do 
loro-loro ne kare-menihe Ammu Deo do 
mmau do megala ne, nga kara-menihi 
ne liadara-lidara Deo do pedhai ri Musa 
he. 

14 Do rangnge ri jhi ne lipali no, ta ne 
Yesus do ti Nazaret ne, do ta pekelole 
ne Ammu do nadhe, jhe lari hari-hari ne 
uku nga hadha do alla pepepuru ri Musa 
pa ama-appu di he!" 

1> Ta ketarre ke Stefanus ri hari-hari 
ddau do era pa era pedai kewallu ne. 
Pa dhara awe naanne, ne worawwu 
Stefanus lude dho ke mii worawwu naju 
Deo he. 

7 1 Ta kebhale ke ri Kattu Mone-ae 
mone tunu-menahu ne pa Stefanus, 

"Do petu we adho, hari-hari ne lilolo 
ddau-ddau do na hedhe?" 

2 Bhale ri Stefanus, "Tuahhu-tuahhu 
nga Ama-ama! Nga do dho lari-anni dae 
ama-appu Abraham la Haran, pa awe 
pa Mesopotamia ko no, ta dakka ke Deo 
dhida do kelodo ne la nga no, 

3jhe lii pa no, 'Hane we ri au ne rai nga 
liha au, nga a'a-ari au. Kako we au la do 
medaea ta pejhujhe ri Ya pa au.' 

AMoko ta pekaddhi ke Abraham ngati 
ihi rai Kasdim, jhe lari-anni la Haran. Ta 
alla pemade ne ama ri Abraham ne, ta 
tao ke ri Deo pa Abraham mita lari-anni 
no ma rai do nadhe. 

?Pa dhara awe naanne bhule de dho 
hekewudi he ngati ihi rai do nadhe do 
wie ri Deo pa Abraham ta jadhi unu-oha 
ri no nga kolo loro no. Pa awe naanne, 
Abraham bhule de dho nga ana. 

ŜTapulara nadhe ke ne do pale ri Deo 
pa Abraham 'Ne kolo loro au do ta pee 
mii ddau do wala-rai pa rai ddau do 
wala. Ddau-ddau rai do naanne do ta 
jhalli ta kerupu ro, jhe tao do rihi ngati 
woapa pa ro, pa dhara appa ngahu bhue 
ttau ne tui. 

/Tapulara do ta wolo ri Ya ne ddau rai 
do jhalli do kerupu do ro he, jhe do ta 
mahhu-anni ro ngati ihi rai do naanne, 
jhe do ta wie hu nga mejura ro pa Ya, pa 
era do nadhe.' 

ŜTa lalla pelii mina harre, ne ruakki 
lijaji do naanne ta perue ke ri Deo ri 
lua dara ngutu. Ta alla Ishak pemetana, 
ana ri Abraham, ta dare ngutu ke Ishak 
ri Abraham pa dhara pemuri aru lodho. 
Mina harre lema ke Ishak ne dare ngutu 
Yakub ana no ne. Jhe Yakub dara ne 
ngutu hari henguru do dhue ne ana no 
he, do jadhi ta ama-appu ri di do Yahudi. 

?2Ama-appu di do na harre, ta pana 
dhara ke Yusuf, hakku ta pewie ke Yusuf 
ri ro ta jadhi naannu pa Mesir. Tapulara 
Deo do penau-pelere nga Yusuf, 

10 jhe gole no ngati hari-hari lua 
hedui-herui no. Do wie ke pa ne uku 
nga mmau dhara ri Deo pa dhara awe 
la mengadha no la nga Firaun duae 
Mesir ne, hakku ta dhede ke no ta jadhi 
gubernur rai Mesir ri Firaun nga jadhi ta 
mone pereda pa dhara rae Firaun. 

11 Ta dhai ta jadhi ke ne lua menganga- 
rai pa hari he-ihi rai Mesir nga Kanaan do 


JHARA LUA RASUL-RASUL 7.12-1884 


worawwUu hedui tarra pa hari-hari ddau. 
Ama-appu di nara dho ke nga'a-nginu. 

12 Moko ta rangngi ke Yakub ta do era 
gandum pa Mesir, moko ta pepu ke ri no 
ne ana-ana no he, do ama-appu ri di he, 
ta kako la ni tu do petari-rai. 

13Ta dhai ro ta kako pa awe du kedhue 
wari ne, ta pi ka wari-anni ke Yusuf pa 
tuahhu-tuahhu no he, ta no ke Yusuf. Pa 
awe do naanne ke ne toi ri duae Mesir 
ne jhara lua a'a-ari Yusuf he. 

14Ta alla pemina harre, ta moa lii ke 
Yusuf pa ama no Yakub tu ta ame no 
nga hari-hari ana-oha no ta lari-anni la 
Mesir -- hari-hari ro do pidu nguru do 
lammi ddau. 

15 Moko ta lari-anni ke Yakub la Mesir, 
jhe pa ni ke no nga ama-appu di he ne 
made. 

le Ta dhai ma leto he ta aggu ke ne rui 
ro he bhale la Sikhem jhe pedana pa 
raidare do alle pewalle ri Abraham ri doi 
do ae ngati huhu do Hemor pa Sikhem. 

17 Ta hedharra le ne awe ta petobe ne 
lijaji Deo ne pa Abraham, ne ddau di he 
do ju ae ke. 

18 Pedakka rahi ta pereda ke heddau 
duae do dho tade Yusuf pa Mesir. 

19 Ne duae do naanne do dhai woapa 
ne wui ai-wui tao no pa ddau di nga pa 
ama-appu di he. Ta pehahhi ke ri duae 
do naanne pa ro mita hora ne ana ro do 
itu ta metana he, jhe hani mita made. 

20Pa awe do naanne ke Musa ne me 
tana, ana do dhai mone-ie. Tallu warru 
no ne peloje pa ammu ama no, 

21ta alla pemina harrre ta hore ke no, 
ta aggo ke putiri Firaun, jhe peloje no ta 
mii ana ri putiri Firaun ne. 

22 Hari-hari lua mmau dhara do era pa 
Mesir ta ajha ke pa no, jhe jadhi no ta 
ddau do nga higa do dhai tarra pa dhara 
lipedai nga pa dhara wui ai-wui tao. 

23Ta dhai Musa ta pemuri appa nguru 
bhue ttau, ta muri ke ne lua ddhei pa 
dhara ade no ta la heleo ne lua muri 
mada ddau-rai no do Israel. 

24 Moko ta ngadde ke ri no heddau do 
Mesir do era do dede heddau do Israel, 
moko ta ange ke ri no ne ddau do dede 
ne jhe pemade ri no ne do Mesir ne. 

25 Pa penge ri Musa, do toi ke ri ddau-rai 
no he ta do pa dhara nga pake ke Musa 
ri Deo tu ta golo ro. Tapulara teleo ta do 
dho tada dae ro. 

26 Ta bhale ma jhammi-ae ri ta ngaddi 
ke ri Musa do dhue ddau do Israel do era 
do pehala, moko ta kale ke ri no ne loro 
jhara ta peie ro. Ta lii ke no, 'Mu hedhe 
do petuahhu. Ta nga hakku pehala mu?' 

27 Moko ta nyakke ke Musa la ngiri ri 
ddau do dhabe ihi-anga no ne, jhe lii no 
pa Musa, 

28'Nadu ke ne do dhede au ta jadhi 
kattu nga ta mone pehappo hala jhi? 
Adho ke au do ddhei ta pemade ya le mii 
do tao ri au midha ne pa do Mesir ne?' 

29 Ta rangnge ri Musa ne lii ddau do 
naanne, ta perai ke Musa ngati Mesir, jhe 
la pee la ihi rai Midian. Pa ni ta ngaddi 
ana ke no do dhue ddau. 

30 Ta ludu ta appa nguru bhue ttau ta 
dakka ke heddau naju Deo la nga Musa 
pa kebhalla-ae peumu nga Lede Sinai. 
Ne naju Deo do naanne dakka pa dhara 
weo ai pa ro'a koo nga huki do era pa 
dhara nga weo ko. 

31 Ta madalae ke Musa ne heleo ne 
lai do naanne, hakku ta kako ke no la 
pehedharra-anni mita toi ta ne nga ne 
naanne. Moko ta rangnge ke ri no ne lii 
Muri, 

32'Ya ke ne Deo ama-appu au; Ya ke ne 
Deo Abraham, Ishak nga Yakub.' Moko 
ta kerijjhi-keraggu ke Musa ri meda'u, 
hakku bhani dho ke no ta heleo ne ro'a 
koo nga huki do naanne. 

33 Moko ta lii ri ke Muri, 'Boke we ne 
helapa au ne, rowi ne worai do pa era 
titu au ne, worai do mmau do megala 
ke. 

34Do ngaddi nga do rangngi ke ri Ya ne 
lua paddhu nga kemari lua hedui-herui 
annu-niki Ya pa Mesir. Do rangngi ke ri 
Ya ne lua penina-noho ro, jhe do ta puru 
ke Ya ta la golo ro ta peballa-kattu. Pa 
awe nadhe, mai we au! Do ta pepue ke 
au ri Ya, ta bhale la Mesir.' 

35 Musa do nadhe ke, ne do nyakke ri 
do Israel nga pali lipedai do mina hedhe, 
'Nadu ke ne do alle pedhede au ta jadhi 
kattu nga mone pehappo hala jhi?' 
Tapulara no ri ko ma ne do pepue ri Deo 
tu ta jadhi kattu nga mone ma'i-mone 
golo ro, nga lua rabbha nga dharru ngati 
naju Deo do dakka la nga no pa ro'a-koo 
nga huki do weo ne. 

36 Musa do naanne ke ne do aggu 
do Israel ta mahhu-an ni ngati Mesir 
nga tao ne lua-lua madalae nga lai-lai 

do rihi ngati ihi ne ma dalae pa rai 
Mesir, pa dhara Llau Mea nga pa dhara 
kebhalla-ae, pa dhara appa nguru bhue 
ttau ne tui. 

37 Musa do naanne lema ke ne do lii pa 
do Israel, 'do medae ta wie ri Deo pa mu 
heddau nabi do pidhe ngati telora mu ma 
miha, hela' u mii pidhe ya lema ri No. 

38 Musa ke ne do era pa telora do Israel 
pa dhara kebhalla-ae, do jadhi ta mone 
titu pa telora tu naju Deo do pedali lii nga 
no pa Lede Sinai tu ama-appu di he. No 
ke ne do hamme ngati Deo ne lipedai do 
mu ri ne tu ta pedhae pa di. 

39 Maji lema ta mina harre, wae dho ma 
ama-appu di ta pedhanno nga no. Ta 
nyakke we no ri ro, jhe ddhei ta bhale la 
Mesir. 

40 Ta lii ke ro pa Harun, 'Tao kowa ne 
deo-deo tu jhi, mita ie ri deo-deo do na 
harre ta lere ta kelau jhi. Rowi toi dho ke 
ri jhi ta ne nga ne do jadhi pa Musa do 
alla peaggu jhi he ta mahhu-anni ngati 
Mesir ne!' 

41 Moko pa dhara awe naanne ta tao 
ke ri ro hengi'u nahapi, ta alla pemina 
harre ta jhula ke ri ro ne bhara jhula nga 
menahu pa deo nahapi do naanne, jhe 

tao ri ro lai tao nga'a tu ta wie hu nga 
me jura bhara do alle petao ri ro miha. 
42 Moko ta hani ke ro ri Deo, jhe 
pelala jhani-ani la wie nga mejura pa 
moto-moto do era pa ihi liru. Ne lai do 
napoan ne do penau ke nga do hure do 
bhuke pa dhara buku nabi-nabi. Do mina 
hedhe, 'Wo ddau-ddau do Israel! Adho 
dhe tu Ya mu ne kehabbha bhada nga 
tunu-menahu pa dhara appa nguru bhue 
ttau he ne tui pa dhara kebhalla ae ne. 
43 Ammu era mejura pa Molok we ne 
do wewe ri mu la hebhakka-bhakka 
hela'u-la'u nga moto do tao ri mune ta 
mii Refan do periho ri mu ta deo ne, jhe 
pa no ke mu ne wie hu nga mejura. Rowi 
do mina harre ke do ta hora ke mu ri Ya, 
la era do dhai jjhau lohe la ihi rai Babel.' 
44 Ne Ammu bhalla-lai era dakka Deo 
ne ma nga ddau raiwawa do era ma pa 
ama-appu di he pa dhara kebhalla-ae. 
Ne ammu bhalla lai do naanne do tao 
pedu tu nga lipereda Deo ma pa Musa, 
jhe do tao pedute nga telia do pengadde 
ri Deo ma pa Musa. 
A3Ammu bhalla lai do naanne ke ne 
do aggo teru ri ama-appu di lohe ma 
dhara awe Yesus, jhe kako ro la rabe 

ne rai do nadhe ngati dhara wolaabba 
ddau-ddau do hudhi ri Deo pa hedhapa 
ro. Ne ammu do naanne era paanne lohe 
ma awe Daud. 

46 Ri Daud do pemengallo ne dhara 
Deo, jhe ami no mita wie lua ri Deo pa 
no tu ta petitu hewue ammu tu Deo, do 
pa No ke Yakub ne wie hu nga mejura. 

47 Tapulara Salomo ke ne do petito 
ammu ne tu Deo. 

48 Maji lema ta mina harre Deo do rihi 
dhida nga kelodo ne, pee dho No pa 
dhara ammu do tao ri ddau raiwawa; 
rowi pa dhara buku nabi do era hure do 
bhu ke mina hedhe, 

49 'Liru ke ne era mejaddhi Ya, jhe 
raiwawa ke ne era jhalli kae Ya. Ammu 
do mina mii ke ne do petito ri mu tu Ya? 
pa mii ke ne era pengaha tu Ya? 

>0Ta do adho ke ta Ya ma ne do tao 
hari-hari ne nga we?' mina harre ke ne 
lii Deo. 

Sl! Do tarra ne keti kewadu kattu 
tuahhu-tuahhu he jhe do dhai tarra 
nehedui ta pedhanno nga Deo! Ne wodilu 
mu do rihi tu-tu ke ne hoe nga ketipa 
penaja nga lipedai Deo! Do hela'u ke 

mu nga ama-appu mu he do pee nga 
pelawa-petaddhu we nga Henga Deo! 

>2 Do era ri ko ne nabi do dho dede do 
dho dhaba ri ama appu muri? Pemade ri 
ro ne ddau-ddau pepu-peju Deo do rai 
uru rai tare he do alla ke pepepeke ta 
do ne Annu Deo do mola do mira ne do 
medae ta dakka ne. Jhe pa dhara awe 
nadhe alla ke mu petao apa, jhe pemade 
ne Annu Deo do naanne. 

23 Ri naju-naju Deo he do alla ke 
pepedhai ne lidara-lidara Deo he pa mu, 
tapulara wae dho ri mu ta pedute!" 

>4 Ta rangnge mina harre ri Kattu-kattu 
Aigama he, hari-hari ne lipedai Stefanus, 
dhai paddha ne ade ro, jhe dhai bubu 
dhara ro nga Stefanus. 

>> Tapulara Stefanus do tobo ke ri 
Henga Deo ne ta tengara ke la liru. Ta 
ngadde ke ri no ne weo nga kana Deo, 
nga Yesus do era do titu pa era pereda 
No do pe hebhakka kedhanga Deo ne. 

>6 "Heleo we," ane Stefanus, "ngadde 
ke ri ya ne era do mmau do megala ne, 
do boka anni, jhe Ana Ddau Raiwawa do 
titu pa hebhakka-ai dhanga Deo!" 

>/ Ta jhammi wodilu ke ne kattu-kattu 
aigama he, jhe peka-ka ro, jhe hagga 
hetakka dhangnge ro la wuhe Stefanus. 
>8 Ta nune-pera'o-ra'o ke ri ro Stefanus 
la tele ngati dhara rae ne, jhe kajjhe no 
ri wowadu. Ne ddau-ddau do heleo ne 
lai do napoanne ta la takka ke ri ro ne 
bhara Stefanus pa hedhapa heddau ana 
do ngarru ne ngara no Saulus. 

>?Pa dhara nga wuhe ri wowahu 
Stefanus, ta peka ke Stefanus, "Wo 
Yesus Muri ya, hamme we ne henga ya.' 

60 Moko ta lakku rutu ke Stefanus, jhe 
peka nga lipeka do maddu, "Muri, bhole 
pehape we pa ro ne lubhu harro nga 
menyilu ro do nadhe!" Ta alla no pepali 
mina harre ta made le ke no. Saulus 
do mengallu dhara lema ri lua made do 
naanne. 

8 1 Pa dhara awe do naanne lema ta 

jhari ke ta hudhi nga peraga ne do 

herani do pa Yerusalem, hakku hari-hari 
ne ddau do manno do kaho he ta 
menyabbha ke la hebhakka-hebhakka, 
la hari hewue Yudea nga Samaria, titu 
wata rasul-rasul he we ne do adho. 

ZNe ddau-ddau do nga lua meda'u he 
pa Deo, ta kako ke ro la pedane Stefanus 
jhe nga tangi pedihi noho taga no. 

3Tapulara Saulus do petadi teru ke ta 
peila ne do herani he. Ta narru ke ri 
no ti hewue ammu la hewue ammu jhe 
la nuni pemahhu la tele ne ddau-ddau 
do parahajha he jhe pemaho la dhara 
ammu bhaddo. 

ARi ddau-ddau do parahajha he ta 
peja'e-pepeke ke ne Li Hagha Dhara do 
ngeti Deo ne la hebhakka-bhakka. 

> Ta kako ke Filipus la Samaria jhe la 
pepeke pa ddau-ddau do pa ni ne jhara 
lua Duae Mone Mone ma'i-Mone golo do 
jaje ri Deo ne. 

6Ta rangngi ri ddau-ddau he ne do 
pedae ri Filipus ne, jhe ngaddi ne lua-lua 
madalae do tao ri Filipus he, ae ngati ro 
do pedhanno nga ne nga ne do peke ri 
no he pa ro. 

7Ae ne wango do mahhu-anni nga 
peka-ka ngati dda-ddau do wujhu. Dhai 
ae ne ddau do made heatta nga do kai 
ne do peie. 

8 Moko dhai tarra ne mengallu nge nga 
kehaka dhara ne ddau do pa Samaria he. 

2Pa dhara rae do naanne era heddau 
momone ne ngara no Simon, do tui 
bhalle ke ne pebilu ri no ne do Samaria 
he ri lipana no. Jhe laje ri no pa do 
Samaria he, ta no heddau do dhai tarra. 

10 Moko hari-hari ddau pa dhara rae do 
naanne, ngati hari-hari lapi ddau-rai do 
pedhanno ke nga no. Ne ane ro pa ddau 
do naanne, "Ddau nadhe do nga lua rui 
nga kedi ngati Deo do dhai ketoo ne, do 
lii ta 'Lua rui do pehilo-wole ne.'" 

11 Do dhai ke ne pebilu ri no ne ddau he 
ri lipa na no ne, hakku do dhai pedhanno 
ke ne ddau he nga no. 

12Tapulara ta pepeke ke ri Filipus pa 
ro ne jhara Li Hagha Dhara do peteleo 
jhara mina mii Deo ne medae ta pereda 
mii Duae, nga jhara lua Yesus Kristus, 
Duae Mone ma'i-Mone golo ne. Moko 
ta parahajha ke ro nga lii do pedhae ri 
Filipus pa ro he, moko ta pejhiu ke ie ta 
momone mina harre lema ne mobanni 
he. 

13 Simon lema miha parahajha. Ta alle 
no pepejhio, pee nga pedute Filipus ri 
no. Ta jadhi ta ju madalae ke Simon, ri 
lua-lua madalae do jadhi he. 

l4Ta rangngi ke ne rasul do pa 
Yerusalem he ta ne ddau-ddau do 
Samaria he do hamme ke ne lipedai Deo 
ne. Ri do mina harre ke ta pepu ke ri ro 
Petrus nga Yohanes la ni. 

15Ta dhai Petrus nga Yohanes la ni, ta 
hebhajha ke ro tu do Samaria he, mita 
ie ro ta nara Henga Deo, 

16 rowi do dho dakka dae Henga Deo la 
helibhu ro ie ta heddau he; alla pepejhiu 
pa dhara ngara Yesus he ko we ro. 

17 Moko ta dhede ruai ke Petrus nga 
Yohanes pa wokolo do Samaria he, moko 
ta hamme ke ri ro ne Henga Deo ne. 

18Do ngadde ri Simon ta do taga tari 
takka ruai ne rasul he la wokolo ddau 
he, hakku hamme ri ro Henga Deo. Ri do 
mina harre ta ggu doi ke Simon la nga 
Petrus nga Yohanes, 

19jhe lii no, "Wie we pa ya le ne kuaha 
do naanne, mijhi kinga takka ya ruai pa 
wokolo nadu we, moko ne ddau do na 
harre ta nara le ke ne Henga Deo ne." 

20Tapulara ta lii ke Petrus, "Apa nga 
kerewe au nga doi au do na harre! Pa 
penge au ne nga ne do wie ri Deo ne do 
ta walli ri doi? 

21 Bhole dho au nga unu pala tu ta 
pedutu pa dhara lua jhagga jhi dhe, rowi 
ne ade au do kelakku pe naja nga Deo. 

22 Rowi do mina harre ke hane we ne 
penge au do woapa ne, jhe ami we au 
pa Muri, mita ie ta pehuba ri No ne lua 
penge au do woapa ne! 

23 Rowi do toi ri ya, ne ade au do huke 
ri lua pana dhara, jhe au dhe naannu ri 
laua apa nga kerewe ne." 

24 Moko ta lii ke Simon pa Petrus nga 
Yohanes, "Ruba kowe ne dhara mu ta 
ami pa Muri, mita ie ne nga ne do pale 
ri tuahhu he, nara dho hahhi he ta lakka 
pa ya." 

23Ta moko le Petrus nga Yohanes ne 
wie lipejhara nga pepeke ne lipedai Muri 
ne, ta bhale ke ro la Yerusalem. Jhe pa 
loro jhara kako ro, pepeke ri ro ne Li 
Hagha Dhara ne pa rae-rae do Samaria 
he. 

26 Ta lii ke heddau naju Deo pa Filipus, 
"Pekaddhi we la bira Bhollau la rujhara 
do ngati Yerusalem ju la Gaza ne." Ne 
rujhara do naanne do keliu-kejidho. 

27 Moko ta pekaddhi ke Filipus. Pa dhara 
awe do naanne do era heddau pegawai 
ngati dhara rae banni-ae Etiopia do pa 

dhara awe ta bhale ke no la rai la liha no. 
No heddau pegawai mone-ae do pemoko 
hari-hari lua kaja nga kete'e Kandake 
banni-ae ihi rai Etiopia. Ne ddau do 
naanne ti wie hu nga mejura pa Deo la 
Yerusalem, jhe do pa dhara nga ta bhale 
ke no, do nga ha'e doka. Pa dhara nga 
mejaddhi no pa dhara doka ne, do nga 
ajhe ri no ne buku Nabi Yesaya. 

28 (8:27) 

29 Ta lii ke Henga Deo pa Filipus, "Kako 
au la pehedharra-anni nga doka do 
napoanne." 

30Moko ta kako ke Filipus la 
pehedharra-anni nga doka do naanne, ta 
rangnge ke ri no ne ddau do naanne do 
era nga ajhe Buku Yesaya. Ta kebhali ke 
Filipus pa no, "Tada ma ke Tuan ne nga 
ne do ajhe ri tuan ne?" 

31 Ta bhale ke ri ddau do naanne, "Mina 
mii ne nara ya ta tada, ki do dho era ne 
ddau do peteleo pa ya?" Moko ta perihe 
ke Filipus ri no ta ha'e la dhara doka ne, 
jhe la mejaddhi hela'u-la'u nga ddau do 
naanne. 

32Na hedhe ke ne lilolo do ajha ri ddau 
do naanne, "Hala dho ke no mii ki'i jhawa 
do lere ta la kehabbhe he, mii hengi'u ki'i 


JHARA LUA RASUL-RASUL 8.33-3$98 


jhawa do dho i'a kebee he, kinga ghute 
ne rrau No, mina harre ke, bhule ledho 
no nga i'a boka ubha he. 

33Ta kare ta menihe ke No, jhe tao 
pa no e'e ne ddhei he ke, jhe bhete ne 
wue wohenga No ngati danni raiwawa 
do nadhe, hakku bhule dho ke heddau 
he do nara ta pedae-pejha'e ne kolo loro 
No." 

34Ta lii ke ne pegawai mone-ae do 
ngati Etiopia ne pa Filipus, "Hakko ko we 
ta peke pa ya, nadu ke ne do pedabbho 
ri nabi do nadhe? Jhara lua ngi'u no ke 
miha, we jhara lua ddau do hewala?" 

35 Moko ta jhari ke Filipus ta pedai lii; ta 
pe ke ri Filipus ne lilolo do na harre, mii 
lai petari tu ta peke ne Li Hagha Dhara 
jhara lua Yesus pa pegawai mone-ae do 
naanne. 

36 Pa telora loro jhara kako ro, ta dhai 
ke ro la era do era nga ei. Ta lii ke ne 
pegawai mone-ae do naanne, "Heleo, 
oni ke ne ei pa nidhe! Ne nga ri ko ne 
kura tu ta pejhio ya?" 

37[Ta lii ke Filipus, "Kinga parahajha 
ke Tuan nga hewue nge danni-ade, do 
nara ke Tuan ta pejhio ma." Ta lii ke ne 
pegawai mone-ae do ngati Etiopia ne, 

"Do parahajha tarra ke ya nga hewue 
nge danni-ade pa Yesus Kristus ta do 
tarra ta No ke ne Ana Deo ne." ] 

38 Moko ta lii ke no ta pengahe ne doka 
ne; ta alla pemina harre, ta puru ke ro 
hari do dhue nga Filipus la dhara ei ne, 
jhe pejhio no ri Filipus. 

39 Ta dhai ro ta mahhu-anni ngati dhara 
ei ne, ta pemarre ke Filipus ri Henga Deo 
ti anne. Ngadde dho ke no ri pegawai 
mone-ae do naanne. Ta kako teru ke 
ne pegawai mone-ae do naanne nga 
mengallu nge nga kehaka dhara. 

40Ta era ke Filipus pa Asdod. Jhe pa 
dhara nga peterue ri Filipus ne loro jhara 
kako no, pee ke ri no nga pepeke ne Li 
Hagha Dhara jhara lua Yesus pa hari-hari 
rae tade dhai no la Kaisarea. 

9 1 Pa dhara awe naanne lema pee ke 
Saulus nga petadi ta pehudhi nga 
pemade ne ddau do parahajha pa Yesus 
he. Ta kako ke no la nga kattu mone-ae 

mone tunu-menahu ne, 

2jhe la ami no huri-kuaha tu ta kako 
la nga kattu-kattu ammu hebhajha do 
Yahudi he pa Damsyik, mijhi ki peabu no 
nga ddau-ddau do parahajha pa Yesus 

he, do nara ke ri no ta kappa jhe aggu la 
Yerusalem. 

3Pa dhara nga kako no ju la Damsyik, 
ta dhai ta unu la rae do naanne, ta ke 
wa'a hetakka ke ne kelala ngati liru jhe 
la kehabbha pekehero Saulus. 

4Ta herabba ke Saulus la worai jhe 
rangnge ri no hahhi lipedai do lii pa no, 
"Saulus, Saulus! Ta nga hakku pehedue 
Ya ri au?" 

STa kebhali ke Saulus, "Muri, nadu ke 
Au?" Ta bhale ke ri lipedai do naanne, 
"Ya ke, Yesus do pehedue ri au dhe. 

$Tapulara pa awe nadhe kaddhi we au 
jhe maho la dhara rae dhe. Pa ni do ta 
pake ri ya pa au, ne nga ne do jhamma 
ta tao ri au." 

7Ta haraghagha ke ne ddau-ddau do 
hela'u-la'u nga Saulus he, jhe nara doke 
ta lii nga-nga ri, rowi do rangnge ri ro ne 
lipedai do naanne, tapulara ngaddi dho 
ri ro ie ta heddau he. 

8 Moko ta kaddhi ke Saulus ta titu, jhe 
boke ne namada no, tapulara ngaddi dho 
ke no ne nga-nga. Hakku ta kedhago 
ke ri ro ne ruai Saulus jhe hebake la 
Damsyik. 

2Tallu lodho ne tui nara dho Saulus ta 
ngaddi ne nga-nga, jhe mina harre lema 
ne worawwu tui, bhule tu-tu dho no ta 
nga'a ta nginu ne nga-nga. 

10 Pa Damsyik do era heddau ne ddau 
do pedute Yesus, ne ngara no Ananias. 
Pa dhara hahhi lai nii, ta lii ke Muri pa 
no, "Ananias!" Ta bhale ke ri Ananias, 
"We Muri." 

11 Ta lii ke Muri, "Kako we au pa dhara 
awe nadhe dhangnge la ammu Yudas 
pa Rujha Molo ne. Kebhale ri au pa ni 
heddau ne ngara no Saulus do ngati 
Tarusus ne. Ne ddau do naanne do nnai 
pa dhara hebhajha, 

12jhe pa dhara lai nii do ngadde ke ri no 
heddau momone ne ngara no Ananias, 
do dakka la nga no jhe la takke ne ruai 
la wokolo no, mita nara no ta ngaddi 
bhale wari." 

13Ta bhale ke ri Ananias, "Muri, do ae 
ke ne lii ddau do rangngi ri ya, ne jhara 
lua ddau do nadhe, rihi-rihi jhara lua 
hudhi nga peraga do tao ri no pe naja 
nga annu-niki Au pa Yerusalem. 

14Jhe pa dhara awe nadhe ne dakka 
no ma dhe, do wie lua ke pa no ri 
kattu-kattu mone tunu-menahu he tu ta 

ma kappa ne ddau-ddau do parahajha 
pa Au he." 

15Tapulara ta lii ke Muri pa Ananias, 
"Kako we au! Rowi do alle ke ri Ya 
pepidhe no tu ta pekako ne lua jhagga 
Ya, mita ie no ta la pepeke ne jhara lua 
Ya pa ddau-ddau-rai do wala he do adho 
do aigama Yahudi nga pa duae-duae, jhe 
mina harre lema pa do Israel he. 

16Jhe ri Ya miha do ta peteleo pa no 
hari-hari ne lua hedui-herui do ta dhue 
ta hape ri no taga Ya." 

17 Moko ta kako ke Ananias la ammu do 
naanne jhe la takke neruai no pa woko lo 
Saulus, jhe lii no pa Saulus, "Wo tuahhu 
ya Saulus, ri Muri Yesus do ngadde ri 
tuahhu ne, pa rujhara do ta ju ma dhe 
ne, mita ie tuahhu ta ngaddi bhale wari 
jhe tobo au ri Henga Deo ne." 

18 Pa dhara awe naanne dhangnge, ne 
nga marra do mii nai nadu'u he, ta bunu 
ke ngati namada Saulus, moko ta nara 
ke Saulus ta ngaddi bhale wari. Moko ta 
kaddhi ke Saulus, jhe pejhio no. 

19Ta alla no penga'a-penginu, ta rui 
bhale wari ke no. Ta pee ke Saulus nga 
ddau do parahajha pa Yesus he parri 
lodho ne tui. 


JHARA LUA RASUL-RASUL 9.20-2703 


20Ta kako ke no la ammu-ammu 
hebhajha, jhe jhari no ta pepeke jhara 
lua Yesus, ta Yesus ke ne Ana Deo ne. 

21Ta madalae ke ne ddau he hari-hari, 
ne dhanno ne lii Saulus do naanne. 

Ta lii ke ro, "Adho no ma ke dhe do 
pemade hari-hari ddau do parahajha 

he pa Yerusalem? Jhe ne dakka no ma 
dhe, do ta ma kappa nga ta ma aggu ne 
ddau do parahajha he la nga kattu-kattu 
mone tunu-menahu he!" 

22Tapulara ta ju rui ke ne lua penau 
Saulus nga ddau he. Ne telia-telia do 
pedae ri no jhara lua Yesus do mina 
harre ne wowarru pekatta ta do Yesus ke 
ne Duae Mone ma'i-Mone golo ne, hakku 
nara dho ke ta pebhata ri ne do Yahudi 
do pee pa Damsyik he nga no ri. 

23 Dhai dho ta mina mii le ne tui, ta 
pehela'u lii ke ne do Yahudi ta pemade 
Saulus. 

24 Tapulara ne lua do perijho ri ro do 
naanne do nara ta toi ri Saulus. Anni 
maddha nga anni lodho, pee ke ri ro nga 
jaga bharra ne ubha-ubha toka rae he tu 
ta mate Saulus ta pemade. 

23Tapulara pa dhara herammi, ta aggo 
ke Saulus ri ddau do parahajha he, jhe 

la pedhule ri ro pa dhara hewue keraja 
jhara kolo tebo rae ne. 

26Ta kako ke Saulus la Yerusalem, 
jhe pa ni ta kale ke ri no ne rujhara ta 
la peobo nga do parahajha pa Yesus 
he. Ta tapulara do meda'u ne ddau do 
parahajha he penaja nga Saulus, rowi do 
dho parahajha dae ro nga Saulus ta do 
alla tarra-tarra ke no pejadhi ta ddau do 
parahajha pa Yesus. 

2/Ta dhai ta dakka ke Barnabas la nga 
no, jhe aggo no la nga rasul-rasul he. 
Ta pedhire ke ri Barnabas pa ro ne jhara 
lua mina mii Saulus ne ngadde Muri pa 
telora rujhara ne, nga mina mii ne lii 
Muri pa Saulus. Peke lema ri Barnabas 
mina mii ne bhani Saulus ta ajha ddau 
pa Damsyik nga ngara Yesus. 

28 Moko ri do mina harre ke ta pee ke 
Saulus nga ro, jhe kako no la peliba 
nga dhai bhani dhallu pa hari hewue 
Yerusalem nga ngara Yesus. 

29 Saulus do pedai lii jhe pebhata le 
ma nga do Yahudi do pake lii Yunani 
he, tapulara kale ri ro ne rujhara tu ta 
pemade Saulus. 

30Ta dhai ta toi ne lai do naanne ri ddau 
do parahajha do hewala he, ta aggo ke 

Saulus ri ro Kaisarea, ta alla pemina 
harre ta moe ke no la Tarsus. 

31 Moko ta ketanna ke ne jemaat pa 
hari hewue Yudea, Galilea nga Samaria. 
Nga do rabhe ri Henga Deo, nga ri lua 
meghighi-meda'u pa Muri, moko ne 
jemaat jemaat do na harre ta ju rui nga 
ju ta ae ke. 

32Ta kako ke Petrus la hebhakka- 
hebhakka la heahu ne jemaat-jemaat 
he. Helodho ta kako ke no la heahu ne 
naannu Muri he do pa Lida. 

33Pa ni ta peabu ke no nga heddau 
momone ne ngara no Eneas do made 
heatta, jhe do adho ke do ngaddi ta 
kaddhi ri ngati era bba'i no, aru bhue 
ttau ke ne tui. 

34Ta lii ke Petrus pa Eneas, "Eneas, 
Yesus Kristus ke ne do peie au. Kaddhi 
we au, jhe pe ie we ne era bba'i au." 
Pa awe naanne dhangnge ta kaddhi ke 
Eneas. 

35 Hari-hari ne ana-rai pa Lida nga 
Saron do ngadde Eneas, moko ta 
parahajha ke pa Muri. 

36Pa Yope do era heddau mobanni 
ne ngara no Tabita. No heddau do 
parahajha pa Yesus. (Ne ngara no kinga 


JHARA LUA RASUL-RASUL 9.37 -4006 


pa dhara lii Yunani Dorkas do kinga 
pebhale ma lii di 'roha'). Do loro-loro ke 
no ne tao lai-lai do woie ta ruba dhara 
nga ddau-ddau do kehia nga gahara. 

37Pa dhara awe naanne ta lakka ke no 
ri paddha, jhe moko ta made. Ta alle 
pepejhio ei, ta aggo ke la takke la kama 
do pa dhida. 

38 Yope adho do rihi ne jjhau nga Lida. 
Hakku ne ddau do parahajha pa Yesus 
do era pa Yope ta rangngi ke ta do era 
Petrus pa Lida, moko ta pepu ddau ke 
ro la nga Petrus jhe nga lijaji do mina 
hedhe, "Marri-ai-ai we ne dakka ma 
dhe." 

39 Ta kaddhi dhangnge ke Petrus pedutu 
ro. Ta dhai la Yope ta aggo ke no la kama 
do pa dhida ne. Hari-hari ne mobanni 
moniki-wue do paanne he, ta la pewore 
ke Petrus jhe tangi, jhe pejhujhu ri ro pa 
Petrus ne bhajhu-bhajhu nga juba-juba 
do jhau ri Dorkas tu ro he pa awe nga 
muri mada ne ko no. 

40Ta lii ke Petrus pa ro hari-hari ta 
mahhu-anni, ta lakku rutu ke Petrus jhe 
hebhajha. Ta alla pemina harre ta naja 
hedhapa ke no ju la nga ngi'u Dorkas 
ne, jhe lii, "Tabita, kaddhi we!" Moko ta 

boka ela ke Dorkas, ta ngadde ke Petrus 
ri no, ta mejaddhi ke no. 

41 Moko ta parro ke ne ruai no ri Petrus, 
tu ta rabhe no mita titu. Ta alla pemina 
harre ta pedoa ke ri Petrus ne ddau-ddau 
do parahajha nga mobanni moniki-wue 
he do era paanne, jhe wie ri No, Dorkas 
do alla ke pemuri bhale wari ne pa ro. 

42Ta menyabbha ke ne lii jhara lai do 
naanne la hebhakka-hebhakka, pa hari 
hewue Yope, hakku do jhajhi ae ddau do 
parahajha pa Yesus ta do No ke ne Duae 
Mone ma'i-Mone golo ne. 

43Ta pee ke Petrus pa ni parri lodho ne 
tui pa ammu heddau mone pelumu kuri. 
10 1 Pa Kaisarea do era heddau 

momone ne ngara no Kornelius. 
No heddau kapatei "Horodhadhu Italia". 

ZNo heddau do meda'u ri Deo nga 
hari-hari ddau do era pa dhara ammu 
nga kemali no, do wie hu nga mejura pa 
Deo. Do ae ke no ne ruba dhara nga do 
Yahudi do kehia he, jhe do loro-loro ke 
no ne hebhajha pa Deo. 

3Pa dhara helodho, era ma pa wabba 
tallu maddha lodho ne, ta ngadde ke ri 
Kornelius nga teleo-leo pa dhara hahhi 

lainii, heddau naju Deo do dakka jhe la 
pedoe no, "Kornelius!" 

4Ta ketarre ke ri Kornelius ne naju Deo 
do naanne, jhe meda'u, jhe lii no, "Ta 
era nga'a Tuan?" Ta bhale ke ri naju Deo 
ne, "Ne lihebhajha au nga lua ruba dhara 
do tao ri au he, alla ke pehammi ri Deo, 
jhe do henge au ri Deo. 

> Pepu we ri au pa dhara awe nadhe ne 
ddau la Yope, la pedoe heddau ne ngara 
no Simon, do ne ngara-merai ne Simon 
Petrus. 

6 Nanne do pee taha no pa ammu 
heddau mone pelumu kuri ne ngara no 
Simon do pee pa tabbi dahi-ae ne." 

7 Ta ludu le ne naju Deo do pe dai lii nga 
Kornelius ne, ta pedoa ke ri Kornelius 
do dhue ddau naannu nga he ddau do 
horodhadhu mone jage no, do henarru 
ne muri mada no. 

ŜTa pedhire ke ri Kornelius pa ro ne 
nga ne do alla pejadhi ne, ta alla pemina 
harre ta pepu ke ro la Yope. 

?Bhale ma jhammi-ae he, pa loro jhara 
kako ko ro, jhe do hedharra ke ro la 
Yope, ta ha'e Petrus la dhida ammu ne 
tu ta la hebhajha. 

10Ta menganga do pehilo-wole ke no, 
jhe do ddhei ta nga'a ke no. Pa dhara 
nga pemoko ko ne nga'a he ta pengadde 
ke pa Petrus hahhi lai nii. 

llTa ngadde ke ri no, liru era ke do 
boka-anni, jhe era hahhi do mii bhalla 
do balla he do pedhule ma raiwawa, jhe 
do akke pa hari appa tebuku. 

12Pa dhara bhalla do naanne do era 
hari-hari worawwu bhada do laa kae, 
hari-hari bhada do rodho ri kabu nga doli 
la do mellai. 

13 Moko ta era ke ne lipedai do lii pa no, 
"Petrus, kaddhi weau! Kehabbha we jhe 
nga'a we!" 

14 Ta bhale ke ri Petrus, "Adho Muri 
eeh! Ngaddi de dho ya ta nga'a ie ta 
ne nga we ne do petaru kiadho do dho 
pejhamma." 

15 Tapulara ta lii ri ke ne lipedai do 
naanne pa no, "Ne nga ne do peteleo ri 
Deo ta do ie ta nga'a, bhole ege ri au ta 
do petaru ri." 

16 Ne lai nii do naanne ta kebhale ke 
tade tallu wari, ta alla pemina harre 
moko ta dhede ke ne bhalla do naanne 
la era do mmau do megala. 

17 Ta bhingu ke Petrus ne penge ne 
nga ne lua pedabbho ngati lai nii do 
napoanne. Pa dhara nga penge-nge ko 
ri Petrus, ta dhai le ke ne ddau pepu 
Kornelius he. Era ke ro do titu pa ubha 
kelae ammu Simon ne. 

18 Moko ta pedoa ddau ke ro jhe kebhali, 
"Era we adho pa dhe, heddau tamu do 
ta pee taha he we pa dhe, ne ngara no 
Simon Petrus?" 

19 Pa dhara nga petadi ko Petrus ne 
penge ne lua pedabbho lau nii do naanne 
ta lii ke Henga Deo pa Petrus, "Wo 
Petrus, hee do tallu ddau ta ma kale au. 

20Henginga we au ne kaddhi jhe puru 
la dha'i ni dhe, jhe bhole kepapi ne la 
pedutu ro, rowi Ya ke ne do pepu ro." 

21 Moko ta puru ke Petrus la dha'i ne, 
jhe lii pa ddau-ddau do na harre, "Ya 
ke ne do kale ri tuahhu he. Ta ma mii 
tuahhu he?" 

22Ta bhale ke ri ro, "Pepu ri Kapatei 
Kornelius ta mai ma dhe. No heddau do 
woie nga do meda'u ri Deo, jhe hari lema 
do dhai takke pekerihe no ri hari hari do 
Yahudi. Heddau naju Deo do alla peli pa 
no, ta ma ame amata kako la ammu no, 
mii libhale ngati lihebhajha no, do alla 

ke peli pa no ta dhanno ne nga ne do 
medae ama ta lii pa no." 

23 Moko ta lii ke Petrus pa ro ta maho ko 
tu ta bba'i ko ro pa maddha do naanne. 
Bhale ma jhammi-ae he, ta kaddhi ke 
Petrus jhe kako penau nga ro hela'u-la'u. 
Do parri ddau do parahajha pa Yope do 
pedutu hela'u le nga ro. 

24 Bhale ma helodho ti naanne jhe itu 
dhai ro la Kaisarea. Pa ni do lore ke 
pemata ri Kornelius nga a'a-ari no he, 
mina harre lema ri ihi anga-ihi anga 
ddhei no he do alla le ke pepedoa ri no. 

25 Ta dhai Petrus, ta kako ke Kornelius 
la hapo no, jhe la mejura pa hedhapa no. 

26 Tapulara ta happe dhangnge ke no ri 
Petrus, jhe lii pa no, "Kaddhi we au! Ya 
lema miha ddau raiwawa." 

27 Pa dhara nga pedai lii ko Kornelius, 
ta maho ke Petrus la dhara ammu ne. 
Ta ngaddi ke ri Petrus do ae ddau ke 
paanne do peteni. 

28 Moko ta lii ke Petrus pa ro, "Do toi ke 
ri tuahhu-tuahhu he miha, ta do adho 
do ie do Yahudi ta peabu kiadho ta pedu 
nga ddau do wala rai pedutu nga aigama 
Yahudi. Tapulara ri Deo miha do alle ke 
pepedhelo pa ya ta do adho ya do ie ta 

ege ie ta heddau he ta do peluri, kiadho 
ta do dho pejhamma. 

29 Taga ri do mina harre ke hakku ta 
ame ya ri tuan ta mai ma dhe, bhule dho 
ya nga lua pelabba-anni. Hakku pa dhara 
awe nadhe, do ddhei ke ri ya ta toi, ta 
nga hakku ame ya ta mai ma dhe." 

30Ta bhale ke ri Kornelius, "Pa tallu 
lodho do ludu, era le ma mii pa dhara 
do mina hedhe, do pa dhara awe nga 
hebhajha ya pa ammu dhe, pa wabba 
tallu maddha lodho he, ta harra hewakka 
ke heddau momone do titu pa hedhapa 
ya. Ne bhara pake no do weo do kana. 

31Ta lii ke no pa ya, 'Kornelius! Do 
hamme ke ri Deo ne lihebhajha au jhe 
do henge ke ri No ne lua ruba dhara au. 

32Hakku pepu we ddau ri au la Yope, 
la pedoe heddau ne ngara no Simon 
Petrus. No nnai do pee pa dhara hemelila 
he we pa ammu Simon mone pelumu 
kuri ne, ne ammu no do pa tabbi dahi.' 

33 Ri do mina harre ke hakku ta pepu 
dhangnge ke ri ya ne ddau do la pedoe 
Tuan he. Jhe Tuan do dhai tarra ne woie 
ade tu ta dakka ma dhe. Pa dhara awe 
nadhe, hee ke jhi do peteni pa hedhapa 

Deo tu ta dhanno hari hari ne nga ne do 
lii Deo pa Tuan tu ta pedhae pa jhi." 

34 Moko ta lii ke Petrus, "Pa dhara awe 
nadhe toi tarra-tarra ke ri ya, ta do ri 
Deo do tao pehela'u we hari-hari ddau. 

35 Ddau do meda'u pa Deo nga do tao 
lua mola nga mira, ddau do mina harre 
ke ne do hammi ri Deo, jhe pedhuli dho 
No ta ddau rai nami we. 

36 Do toi ke ri tuahhu he ne ihi lipika 
do ngati Deo ne, do pedhae pa do 
Israel he. Ne lii do naanne jhara lua 
pedhuri-pemira do pelake jhara Yesus 
Kristus ne, do Muri ri hari-hari ddau. 

37Do toi ke ri mu ne nga ne do alla 
pejadhi pa hari hewue Yudea, do jhari 
rai ngati Galilea ta moko ne pejhiu do lii 
ri Yohanes ne. 

38Do toi ke ri mu ta do alle ke pepidhe 
ri Deo, Yesus Kristus do Nazaret ne, jhe 
do wie ke pa No ne Henga Deo do nga 
kuaha ne. Do toi ke ri mu ma, ta do 
Yesus do kako la hebhakka-bhakka tu 
ta la tao lua ie, perie ri No hari-hari do 
wujhu, rowi Deo ne do penau pelere nga 
No. 

33Do ngadde ri namada ke ri jhi, 
hari-hari ne do tao ri No pa ihi rai do 

Yahudi nga pa Yerusalem. Maji le ma 
ta mina harre, alle ke ri ro peketoe 
peabbha-rappa jhe pemade No. 

40Tapulara pa lodho do ketallu ne, alle 
ke No pepemure bhale wari ri Deo ngati 
dhara made mada, jhe pengadde No pa 
ddau-raiwawa 

41 adho pa hari-hari ddau, titu wata ke 
pa jhi he we do alla ke pepidhi uru-jhara 
ri Deo, tu ta jadhi hakahi-hakahi No: Jhi 
do nga'a-nginu hela'u-la'u nga No, ta 
alle No pepemure bhale wari ngati lua 
made mada ne. 

42 Jhe pepu jhi ri No ta la pepeke ne Li 
Hagha Dhara do naanne pa ddau he, jhe 
peteleo ta do No ke ne do alle pepedhede 
ri Deo ta jadhi Mone Happo hala ddau do 
muri nga do alla pemade. 

A3 Ri hari-hari nabi do pedae ke ne 
jhara lua No. Ne lii ro, hari-hari ddau 
do parahajha pa Yesus, domedae ta 
pehai-pehuba ne lubhu harro nga 
menyilu ro ri kuaha ngati Yesus." 

44Pa dhara nga pedai lii ko Petrus, 
ta puru ke Henga Deo jhe la helibhu 
hari-hari ne ddau do dhanno ne lii do 
naanne. 

43 Ne do Yahudi do parahajha do pedute 
Petrus ngati Yope he, ta madalae ke ro 
hari-hari ta ngadde ri ro ta do wie le ri 
Deo ne Henga No pa ddau do wala rai do 
adho do Yahudi. 

46 Rowi do rangngi ke ri ro ne ddau- 
ddau do naharre do pedai lii pa dhara 
heworawwu-heworawwwu lipedai, jhe wue 
waje ne lua dhida nga ketutu Deo ne. 
Moko ta lii ke Petrus, 

47 "Hakku ko ta heleo ri mu, ne ddau- 
ddau do na hedhe do nara lema ke Henga 
Deo hela'u mii di lema. Hakku nara ko 
ma ke ddau ta pelabba-labba-anni tu ta 
pejhiu ri eiloko?" 

48 Moko ta lii ke Petrus ta pejhiu ro 
pa dhara ngara Yesus Kristus. Ta alla 
pemina harre ta ame ke Petrus ta pee ko 
nga ro, pa dhara parri lodho he. 

1 1 lRasul-rasul he nga ddau-ddau 

do parahajha he pa hari hewue 
Yudea do rangngi ke ta do ne ddau-ddau 
do adho do aigama Yahudi he, do hamme 
le ke ne lipedai Deo ne. 

2 Ta dhai ta kako ke Petrus la Yerusalem, 
ta kare ke no ri ddau-ddau do parahajha 
he. Ta lii ke ro pa Petrus, 

3"Ta nga au hakku la ammu ddau dho 
dara ngutu? Rihi ri ti naanne, la nga'a ri 
ko au hela'u-la'u nga ro!" 

ARowi do mina harre ke ta peteleo ke ri 
Petrus, 

> "Pa dhara nga hebhajha ya pa Yope, 
ta ngadde ke ri ya pa dhara lii nii. Ne do 
ngadde ri ya ne, ta era ke mii bhalla do 
balla he do pepure ngati liru, do akke 
pa hari appa tebuku, jhe pengaha pa 
hedhapa ya. 

$Ta dhai ta heleo ri ya la dhara bhalla do 
naanne, ta ngaddi ke ya ne bhada-bhada 
do appa laa kae, bhada-bhada do mellai, 
do rodho ri kabu nga do lila do mellai. 

7 Moko ta rangnge ke ri ya ne hahhi 
lipedai do lii pa ya, 'Kaddhi we au! Petrus 
Kehabbha we jhe nga'a wel' 

ŜTapulara ta bhale ke ri ya, 'Adho, 
Muri! Ngaddi dho ya ta nga'a do petaru 
kiadho do dho jhamma.' 

2Tapulara ta lii ri ke ne lipedai do 
naanne ngati liru pa ya, 'Bhara do 
peteleo ke ri Deo ta do ie, bhole kire ri 
ta petaru.' 

10 Tade tallu wari ne ngadde ri ya ne lai 
do naanne jhe pa pedakka hari-hari ne 

do na harre ta dhede bhale wari ke la 
era do mmau do megala. 

11 Pa dhara awe naanne lema ta dhai ke 
ne do tallu ddau do ngati Kaisarea, he la 
ammu do pee ri ya ne. 

12 Moko ta pepue ke ya ri Henga Deo 
ta kako hela'u la'u nga ro, jhe bhole era 
ne lua keba'a-kepapi ri. Hari do anna ne 
tuahhu do na hedhe do pedutu le ma 
nga la Kaisarea, jhe maho jhi hari-hari la 
ammu Kornelius. 

13 Ta alla pemina harre ta pedhire ke ri 
Kornelius pa jhi, mina mii ne ngadde ri 
no heddau naju Deo do titu pa ammu no 
jhe lii, 'Pepu we ri au ne ddau la Yope, 
la pedoe heddau momone ne ngara no 
Simon Petrus. 

14 Do medae ke ta pedhae ri no pa mu 
ne lii do wie ne lua helama tona ie ne au 
nga ana-oha au.' 

15Jhe pa dhara pedhae ri ya mina 
harre," ne peterue ri Petrus ne lipedhiri 
no, "Ta dakka ke ne Henga Deo la 
wokolo ro, hela'u lema mii do jadhi pa di 
do uru he. 

16 Moko ta henge ke ri ya, do ngaddi ta 
lii Muri, 'Yohanes pejhiu ri eiloko he we, 

tapulara mu do medae ta pejhiu ri Henga 
Deo.' 

17 Hakku teleo ke ta do wie lema ri Deo 
pa ddau-ddau do adho do aigama Yahudi 
he, ne lai do hela'u nga do wie pa di pa 
awe ta parahajha he di pa Muri Yesus 
Kristus. Rowi do mina harre ke mina mii 
ke ne nara ta labbe Deo!" 

18 Ta rangnge ri ro mina harre, ta 
pengaha ke ro ne pebhata ri. Moko ta 
wue-waje ke ri ro Deo. Ta lii ke ro, "Kido 
mina harre ke, ddau-ddau do adho do 
Yahudi lema do wie ke ri Deo ne awe tu 
jharra ngati lubhu harro nga menyilu ro, 
jhe henate ne muri mada do petu ne!" 

19 Ta alle Stefanus pepemade, ta jhari 
ke ta hudhi ta peraga ne ddau-ddau do 
parahajha he, hakku ta menyabbha ke 
ro la hebhakka-bhakka. Era do perai 
hape la Fenisia, era wari do dhai hape 
la Siprus nga Antiokia. Ta pepeke ke ri 
ro ne lii do ngati Deo ne wata ke pa do 
Yahudi we. 

20 Tapulara ngati ddau-ddau do 
parahajha he, do ngati Siprus nga 
Kirene, era lema do kako la Antiokia, 
jhe pepeke ne Li Hegha Dhara jhara 

lua Yesus ne pa ddau-ddau do adho do 
aigama Yahudi he lema. 

21 Ne kuaha Muri do era pa ro lema, 
hakku ae do parahajha jhe jhula-anni pa 
Muri. 

22 Ne lipedhiri-lipedhiri jhara lai-lai do 
na hedhe ta rangngi le ke ri Jemaat 
pa Yerusalem. Moko ta pepue ke ri ro 
Barnabas la Antiokhia. 

23Ta dhai Barnabas la ni, jhe ngadde ri 
no mina mii Deo ne ddhei nga ddau-ddau 
he, dhai mengallu dhara no. Moko ta ami 
ke ri no ta petarra ne halla-anni pa Muri 
nga hewue nge danni-ade. 

24 Barnabas dhe ddau do dhai woie 
penge danni ade nga do tobo ri Henga 
Deo, jhe hari lema do dhai parahajha pa 
Muri hakku ae ddau ne do pedute Muri. 

25 Ta alla pemina harre ta kako ke 
Barnabas la Tarsus ta la kale Saulus. 

26 Ta peabu no nga Saulus, ta aggo ke 
ri no Saulus la Antiokhia, jhe tobo ta 
hewue ttau ro ne pekupu nga jemaat pa 
ni nga ajha do ae ddau. Pa Antiokhia 
ke ne ddau-ddau do parahajha he, pa 
petari-tari ne pali ta do Herani. 

27 Pa dhara awe naanne ta era ke do 
parri ddau do dakka ngati Yerusalem la 
Antiokhia. 

28 Pa telora ro do na harre era heddau 
ne ngara no Agabus. Taga ri lipedidi 
Henga Deo, ta pedara ke no, ta do ta era 
lua menganga rai do dhai tarra ne hedui 
pa hari hewue raiwawa. (Jhe tarra ne 
lai do nadhe ja dhi pa awe pereda Kehe 
Klaudius.) 

29 Moko hari-hari ne ddau do parahajha 
pa Yesus he, ta pehela'u-lii ke ro ta 
moa lua ruba ddara tu tuahhu-tuahhu 
do pa Yudea he, moa ro heddau-heddau 
pedutu nga mina mii ne do dhae ri ro 
miha. 

30 Ne lai lua pehela'u lii ro do naanne ta 
pekako ke ri ro, moko ta pepu ke ri ro 
Barnabas nga Saulus tu ta la pengaddu 
ne lua ruba dhara ro do na harre pa 
kattu-kattu jemaat he. 

1 2 1 Pa dhara awe naanne le ma ta 

jhari le ke ri Duae Herodes ta pe 
hedui ne do herani he. 

2 Ri lipereda no ke, Yakobus tuahhu ri 
Yohanes ne tabbho pemade ri kelewa. 

3Ta dhai ta heleo ri Herodes ta do ne 
wui-ai no do naanne do pemengallu 


JHARA LUA RASUL-RASUL 12.4-7721 


dhara ne ade do Yahudi he, ta tao ri ke ri 
mina harre; ta lii ke no ta kappe Petrus 

ri. Ne lai do naanne jadhi pa awe Nga'a 

Kewahhu Roti do tao ri mu ne. 

4Ta alle Petrus pekappe ta pemaho ke 
no la dhara ammu bhaddo. Appa tajji 
ne do horodhadhu ne do jage Petrus pa 
dhara ammu bhaddo ne. Hetajji-hetajji 
do appa ddau horodhadhu. Do ki moko 
ne lai rame Paskah ne, jhe itu pereha 
Petrus ri Herodes pa hedhapa ddau lowe. 

?Ri do mina harre ke hakku ta tahe 
ko ke Petrus pa dhara ammu bhaddo, 
tapulara ne do herani he pee nga 
hebhajha loro nga petu-petarra pa Muri 
tu Petrus. 

6 Pa dhara rammi nga do dho aggo 
dae Petrus ri Herodes ddau lowe he, 
Petrus do bba'i jhe do nga petuke-ai ri 
dhue bhue tuki pa telora do dhue ddau 
horodhadhu jaga he. Pa ubha kelae 
ammu bhaddo ne lema do jage ri mone 
jaga lema. 

7 Ta harra hewakka ke ne naju Muri jhe 
la titu paanne jhe hahhi kelala do weo ke 
pa dhara kama ammu bhaddo ne. Ta la 
kenyoke-nyoke ke Petrus ri naju Deo ne 
tade merrai. Moko ta lii ke ne naju Deo 

ne pa Petrus, "Hai, kaddhi marri-ai!" Pa 
dhara awe naanne dhangnge ta heraddu 
ke ne rate bhahi he ngati rukemakku 
Petrus. 

ŜTa alla pemina harre ta lii ke ne naju 
Deo ne, "Pake ne bhara au jhe akke 
ne dari helapa au." Moko ta lii ri ke ne 
naju Deo ne, "Pake ne juba au, jhe mai 
pedute ya." 

? Moko ta pedute ke ne naju Deo ne ri 
Petrus la tele ngati ammu bhaddo ne. 
Tapulara toi de dho ri Petrus, ne nga ne 
do tao ri naju Deo ne ta do petu-tu ta 
do jadhi. Pa peere ri Petrus hahhi linii he 
we. 

10 Ta ludu ne narru ri ro ne era jaga do 
petari nga do kedhue ne, ta dhai ke ro la 
ubha toka bbhahi do ju la dhara rae ne. 
Ta buka-anni ke miha-unu ne kelae ubha 
toka bbhahi do naanne tu ro, moko ta 
mahhu-anni he ke ro, jhe narru pa hahhi 
loro jhara addu. Ta dhai ta marra ke ne 
naju Deo ne ti nga Petrus. 

1 Ta alla pemina harre ta toi ke ri 
Petrus ne nga ne lai do alla pejadhi ne 
pa no, moko ta lii ke no, "Pa awe nadhe 
toi tarra-tarra ke ri ya, ta do alla ke 
Muri pepepu ne naju No ta ma gole ya ti 

wolaabba Herodes nga ngati hari-hari lai 
do medae ta tao ri do Yahudi he penaja 
nga ngi'u ya." 

12Ta toi le ri Petrus ne lai do naanne, 
ta kako ke no la ammu Maria, ina ri 
Yohanes do pale lema ta Markus. Pa 
anne do ae ne ddau do peteni jhe do pa 
dhara nga hebhajha ro. 

13Ta kedakku kelae ke Petrus ngati 
tele ne, moko ta dakka ke heddau ana 
mobanni do jaga pa anne ne ngara no 
Rode ta la boka kelae tu Petrus. 

14 Ta tade dhangnge ke ri no ne lipedai 
Petrus. Ri do rihi ngati mengallu dhara 
no ta maho ke no marri-ai-ai la dhara, 
nga do dho boka kelae tu Petrus, jhe la 
pika pa ddau-ddau do era paanne, ta 
Petrus ke ne do pa tele ne. 

15Ta lii ke ne ddau he pa Rode, "Ta 
wujhu au ko?" Tapulara ta ju peadu-anni 
ke no ta do tarra-tarra ta Petrus. Moko 
ta lii ke ro, "Napoanne naju no!" 

16 Pa awe naanne le ma ri Petrus pe 
nga kedakko loro pa kelae ne. Moko ta 
dhai ro ta boka kelae, jhe ngadde ri ro ta 
Petrus tarra, dhai madalae ke ro. 

17 Ta wiu-ai ke Petrus, mita ie ro ta 
ketanna, ta alla pemina harre ta pedhire 

ke ri Petrus mina mii no ne aggo ri 
Muri la tele ngati dhara ammu bhaddo 
ne. Moko ta lii ke no, "Kako ko la peke 
ne lai do nadhe pa Yakobus nga pa 
tuahhu-tuahhu do wala he lema." Ta alla 
pemina harre ta langnga ke Petrus ngati 
era do naanne jhe kako la era do wala. 

18 Bhale ma jhammi-ae ta jadhi ke ne 
lua kenya'u pa telora do horodhadhu do 
jaga he. Dhai bhingu ke ro penaja nga 
lai do jadhi pa Petrus ne. 

19 Moko ta lii ke Herodes pa ro ta kale 
Petrus, tapulara nara dho ta ngadde 
ri ro. Hakku ta pereda ke Herodes ta 
kebhali ne mone jaga he, jhe pemade 
ro. Ta alla pemina harre ta pekaddhi 
ke Herodes ngati Yudea jhe la pee pa 
Kaisarea rihi dho ne tui. 

20Do bubu dhara tarra Herodes nga 
ddau-ddau pa Tirus nga Sidon. Ri 
do mina harre ke ta dakka ke ro la 
mengadha nga Herodes. Pa uru jhara 
ko, ta ube Blastus ke ri ro, do jadhi kattu 
pa dhara rae Herodes, hakku ta aga he 
ke Blastus jhara nga ro. Ta alla pemina 
harre ta kako ke ro la mengadha nga 
Herodes, jhe ami huba ta peie, rowi ne 

rai ro do henao nga'a-nginu ngati rai 
pereda Herodes. 

21 Pa dhara helodho do alle ke pepetato 
ri Herodes ta pake ke Herodes bhara 
nnau nga tenge jhe mejaddhi pa kedera 
era mejaddhi no, jhe jhari no ta pidato 
pa hedhapa ddau-rai. 

22 Ne ddau-rai do pa dhara nga dhanno 
ne pidato do naanne ta peka-ka ke, 
"Nadhe lipedai ngati deo, adho ngati 
ddau-raiwawa!" 

23Pa dhara awe do naanne lema, ta 
tabbhe ke Herodes ri naju Muri, rowi 
adho no do takke pekerihe Deo. Herodes 
made nga'e ri kelate. 

24 Moko ne lipedai Deo ta ju menyabbha 
ke la hebhakka, jhe ju rui. 

23Ta moko le ne jhagga Barnabas nga 
Saulus, ta bhale ke ro ngati Yerusalem 
nga aggo Yohanes Markus hela'u-la'u 
nga ro. 

1 2 1 Pa dhara jemaat pa Antiokhia, 

era nabi-nabi nga guru-guru, 
Barnabas, Simeon do pehune lema 
ta mone Maddi, Lukius ngati Kirene, 
Menahem do hela'u-la'u ne pekepai nga 
duae Herodes, nga Saulus. 

2 Pa awe wie hu nga me jura Muri nga 
puasa ro, ta lii ke Henga Deo pa ro, 
"Petala ko we Barnabas nga Saulus tu 
Ya, mita ie ro ta jagge ne lua jhagga do 
alle pepetato ri Ya tu ro." 

3Ta alla ro pepuasa nga hebhajha, ta 
takka ruwai ke ro pa wokolo Barnabas 
nga Saulus jhe pepu ro hari do dhue. 

ATaga tari do pepu ri Henga Deo ta 
pekaddhi ke Barnabas nga Saulus la 
Seleukia. Ngati ni ta pekaddhi ke ro 
jhara kowa la Siprus. 

STa dhai ke ro Salamis, ta pepeke ke 
ri ro ne lipedai Deo ne pa ammu-ammu 
hebhajha do Yahudi. Yohanes Markus do 
perabha nga ro pa loro jhara kako ro. 

e Lappe ri ro hari hewue ne pulu naanne 
pelohe hape la Pafos. Pa ni ta pe abu ke 
ro nga heddau do Yahudi, ne ngara no 
Bar Yesus. No mone pake lipana jhe do 
laje ne ngi'u no ta heddau nabi. 

7 Sergius Paulus gubernur pa pulu 
naanne do peihi-anga woie ke nga mone 
pake lipana do naanne. Ne gubernur 
do naanne ddau do dhei ia nga do 
mmau-dhara. Ta pedoa ke Barnabas nga 
Saulus ri no, rowi do ddhai ke ta dhanno 
ri no ne lipedai Deo ne. 

ŜTapulara Elimas (ngara do nadhe pa 
dhara lii Yunani) mone pake lipana do 
naanne kako la pebhata nga Barnabas 
nga Saulus. Hakku tao no mina harre 
mita ie ke ne gubernur do naanne ta do 
dho parahajha pa Yesus. 

2Tapulara Saulus do pedoe lema ta 
Paulus -- do tobo ke ri Henga Deo, moko 
ta ketarre ke ri no ne mone pake lipana 
do naanne, 

10 jhe lii no, "Wo ddau do dhai pote 
nga appi, ana apa nga kerewe! Au dhe 
ihi muhu-ihi lawa ngati hari-hari lai do 
woie. Ta nga au hakku do dho wae ta 
pengaha ti ddhei ta peape ne lai do ddhei 
Deo do wie ne lua helama tona ie ne tu 
ddau-raiwawa? 

11 Heleo we ri au, pa dhara awe nadhe, 
do medae ta wole au ri Deo ta wole. Do 
medae ke au ta bhaddu, tade ngaddi 
dho ke au weo lodho pa dhara hemelila 
he." Pa awe naanne dhangnge ta toi ke 
ri Elimas, era mii habbhu do maddi he 
ne la henabbhe ne namada no, hakku ta 
kako ke no nga herama-rama ddau tu ta 
ke dhago no. 

12Ta dhai ta ngadde ri gubernur ne lai 
do naanne, ta parahajha ke no pa Yesus; 


JHARA LUA RASUL-RASUL 13.13- 1728 


rowi do dhai madalae pa no ne liajha 
jhara lua Yesus ne. 

13 Ngati Pafos, ta pekaddhi ke Paulus 
nga ihi anga-ihi anga he jhara kowa 
la Perga pa Pamfilia. Pa ni ta hani ke 
ro ri Yohanes Markus, jhe bhale no la 
Yerusalem. 

14 Ngati Perga, ta kako ke ro pelohe 
la Antiokhia pa Pisidia, jhe pa lodho 
Pengaha-ihi ta kako ke ro la mejaddhi pa 
dhara ammu hebhajha. 

15Ta alla peajhe Buku Musa nga Buku 
Nabi-nabi he, ta lii ke ne kattu-kattu 
ammu-hebhajha he pa ddau he ta 
kebhali pa Paulus nga ihi anga no he, 
"Tuahhu-tuahhu, kinga era tuahhu he 
nga lua ddhei ta takka lii ko, mai we ma 
wie ne lira'a-litakka pa ddau-ddau do na 
hedhe." 

16 Moko ta kaddhi ke Paulus ta titu, jhe 
wiu-ai no, ta alla pemina harre ta pedai 
lii ke no, "Tuahhu-tuahhu do Israel nga 
hari-hari tuahhu-tuahhu do wala he ri 
jhe do pedhanno nga Deo! Hakko ko we 
ri mu ta tenae ne lii ya dhe: 

17 Deo do Israel do alla ke pepidhi ne 
ama-appu di, jhe pejadhi ro ta ddau-rai 
do na dhe, ta ddau-rai do dhai keto 

ngara pa dhara nga pee ko ro pa Mesir, 
mii ddau do wala rai. Ta alla pemina 
harre nga kuaha do rihi ngati ihi ta aggu 
ke ro pemahhu-anni ngati Mesir. 

18 Ta makka tee makka wangnge ke 
Deo ne penajha nga wui-ai wui tao ro pa 
dhara kebhalla-ae appa nguru bhue ttau 
ne tui. 

19 Do pidu tajji ddau-rai ne penyaru ri 
No pemmau pa ihi pa ihi rai Kanaan, tu 
ta pebhage-bhage ne rai do naanne pa 
do Israel tu ta jadhi unu-oha ro. 

20 Hari-hari ne na harre jadhi pa dhara 
appa ngahu lammi nguru bhue ttau ne 
tui. Ta lalle pepebhage ne rai Kanaan ne, 
ta wie ke ri Deo pa ro ne hakim-hakim. 
Ne hakim do pedakka rahi ne, Nabi 
Samuel ke. 

21Ta alla pemina harre ta ami ke ro 
heddau duae. Ta wie ke pa ro ri Deo, 
Saul ana Kis ngati kerogo Benyamin tu 
ta jadhi duae pa ro pa dhara appa nguru 
bhue ttau ne tui. 

22Ta alle no pepereho ri Deo ngati era 
mejaddhi no ne, ta dhede wari ke Daud 
ri Deo tu ta jadhi duae tu ro. Jhe nadhe 
ke ne do pale ri Deo jhara Daud, 'Ngadde 
ke Daud ana Isai ne ri Ya, no ke heddau 

do pemengallo ne dhara Ya. No ke ne 
ddau do medae ta pekako ne lua ddhei 
Ya.' 

23 Ngati kolo loro Daud dhe ke ne 
pemoke ri Deo tu do Israel, heddau Duae 
Mone-ma'i Mone-golo ne. 

24 Nga do dho jhari dae Yesus ta pekako 
ne lua jhagga No, alla ke Yohanes pe lii 
pa ddau-ddau do Israel mita ie ta jharra 
ngati lubhu harro nyilu ro jhe pejhiu ro. 

25 Jhe pa awe pedakka ne lua jhagga 
no, ta lii ke Yohanes pa ddau he, 'Nadu 
ke ya dhe ne ane mu? Ya dhe adho ddau 
do mate-mate ri mu ne. Henge we, ne 
ddau do naanne do medae ta dakka lere 
ya; jhe tu ta boke ne helapa No he le we 
jhamma tu-tu dho ya.' 

286Tuahhu-tuahhu do kolo loro Abraham 
nga tuahhu-tuahhu ya do haghe he, pa 
dhe, do pedhanno nga Deo! Alle ke ri 
Deo pemoe wie di, ne lii jhara lua helama 
tona le; 

27 rowi ne ri ddau-ddau do pee pa 
Yerusalem nga kattu-kattu ro he, toi dho 
ri ro ta do No ke ne Mone-ma'i Mone-golo 
ne. Adho ro do tada ne liajha nabi-nabi 
do ajhe pa lodho-lodho Pengaha-ihi, 
hakku ta wole ke Yesus ri ro. Tapulata 

taga tari do alle ke ri ro petao do naanne, 
ta petobe ke ri ro ne nga ne do pedare ri 
nabi-nabi he. 

28 Maji lema ta do dho nara ta ngadde 
ri ro ie ta heworawwu lai he pa No, ta 
do jhamma No ta wole ri lua wolo made, 
tapulara pee ma ro nga ami pa Pilatus 
mita ie No ta pemade. 

29 Ta moko le ri ro ne tao hari-hari lai do 
hure do bhuke pa dhara Buku Lidara-Like 
wahhu Deo ne jhara lua No, ta la pepure 
ke ri ro ne ngi'u No ngati kolo ajhu ketoe 
ne, jhe la takke ri ro la ro'a raidare. 

30Tapulara la pemure bhale wari ri Deo 
ngati dhara lua made mada. 

31Jhajhi lodho No ne tui ne pengaddi- 
anni pa ddau-ddau do penau nga No 
he ti Galilea la Yerusalem. Ro ke do na 
harre, ne do jadhi ta hakahi-hakahi tu 
No pa do Israel. 

32Hakku pa dhara awe nadhe ta pedhae 
ke ri jhi ne Li Hagha Dhara do naanne pa 
mu: Ne nga ne do alle pejaje ri Deo pa 
ama-appu di he, 

33 ne naanne alle ke ri No pepetobe pa 
di, nga loro jhara pemure bhale wari 
Yesus ngati lua made mada. Rowi pa 
dhara Mazmur do kedhue ne do era do 

hure do bhuke, 'Au ke ne Ana Ya, pa 
lodho do nadhe ke, do ta jadhi ke Ya ta 
ama ri AU.' 

34Alle ke No pepemure bhale wari ri 
Deo ngati lua made mada. Pa dhara awe 
nadhe adho ke No do medae ri ta narro 
ne lua made mada pa dhara ro'a rai 
dare. Jhara lai do nadhe mina hedhe ne 
ane Deo, 'Do medae ke ri ya ta wie pa 
Mu ne lijaji do mmau do megala ne, do 
tatu ta petobe ke do alle pejaje ri Ya ne 
pa Daud.' 

35 Mina harre lema do era pa dhara lii 
lolo do hewala he, 'Hane dho ri au ne 
naannu Au do pedhanno nga au ne pe 
wwau pa dhara ro'a raidare.' 

36Alla ke Daud pemade jhe alle ke 
pepedane hela'u-la'u nga ama-appu no, 
ta alle pejhagge ri no ne nga ne do lii 
Deo pa no ta jhagge. Jhe ne ngi'u Daud 
miha alla ke pemae-tebho-ttei nga lawo 
worai hari-hari. 

3/Tapulara Yesus, do pemure bhale 
wari ri Deo ngati lua made mada, ele-lu 
janna bolo dho No. 

38Rowi do mina harre ke tuahhu- 
tuahhu, do jhamma ke ri mu ta toi ta 
do pelake jhara Yesus do nadhe ke ne 

lii jhara lua pehai-pehuba lubhu harro 
nga menyilu ne, ne pejha'e-pepeke pa 
mu; jhe do jhamma ke ta toi ri mu ta 
do nadu we ne do parahajha pa No, do 
ta pebhalle ke ne kattu no ngati lubhu 
harro nga menyvyilu, jhe adho ke do nara 
ri ta peele ne lipedara-lipedara Deo do 
pedhae ri Musa he. 

39 (13:38) 

40 Rowi do mina harre ke do jhamma ke 
ri mu ta heleo pewoie-ie, mita do dho 
dhai ta jadhi pa mu ne nga ne do pale do 
mina hedhe ri nabi-nabi he, 

41'Heleo pewoie-ie we, wo mu ddau- 
ddau do ddhei ta kara ta menihi ddau! 
Do medae ta madalae mu, jhe made! 
Rowi pa dhara awe do nadhe do nee ke 
pa dhara nga tao ri Ya hahhi lai do ri 
mu miha do medae ta do dho parahajha 
jhara lua no, maji lema ta do era ddau 
ne do pejhare pa mu." 

42Ta dhai Paulus nga Barnabas ta 
kaddhi ngati ammu hebhajha ne, ta ami 
ke ro ri ddau-ddau do era pa ammu 
hebhajha ne, mita ie ro ta dakka ri pa 
lodho Pengaha-ihi do ta hedhape ne, 
tu ta la petuwe ri ne jhara lai-lai do na 
harre. 

43Ta alla ro pemahhu-anni ngati ammu 
hebhajha do naanne, ae ne do Yahudi he 
nga do wala rai do maho aigama Yahudi 
he do pedutu Paulus nga Barnabas. Moko 
ta takka lii ke ne rasul-rasul he pa ro, 
mita halla-anni pa lua ruba dhara Deo 
we. 

44Ta bhale ma lodho Pengaha-ihi do 
hedhape ne, miga ta hari-hari ne ddau 
pa dhara rae do naanne dakka la dhanno 
ne lipedai Muri. 

“> Ta ngaddi ri do Yahudi he ne ddau 
lowe he, dhai pana ne dhara ro. Ta kare 
ke ri ro Paulus jhe bhate hari-hari ne nga 
we ne do pale ri Paulus. 

46 Tapulara ta ju bhani dhallu ri Paulus 
nga Barnabas ne pedai nga teleo-teleo. 
Ta lii ke Paulus nga Barnabas, "Ne lipedai 
Deo do jhamma ta pedhae uru jhara pa 
mu ko. Tapulara taga tari do dho wae 
mu ta hamme, do alle ke ri mu pepetato 
miha ta do dho adho mu do jhamma ta 
hamme ne muri mada do petu nga do 
peloro ne. Jhe pa dhara awe nadhe ta 
hani ke mu ri jhi, jhe kako jhi la nga 
ddau do hewala he. 

47 Rowi nadhe ke ne lipereda Muri pa 
jhi; ane Muri, 'Do alla ke mu pepetato ri 

ya ta jadhi teleo tu ddau-ddau do wala 
rai do adho do Yahudi, mita ie ke ngati 
mu ta dakka ne lua helama tona ie ne pa 
hari hewue raiwawa.'" 

48 Ta dhai ta rangngi ri ddau do 
wala rai he ne lipedai ro do na harre, 
dhai mengallu mengallu dhara ro, jhe 
puji-puji ri ro ne lipedai Deo ne. Jhe ne 
ddau-ddau do alla pepetatu ri Deo tu 
ta nara ne muri mada do petu nga do 
peloro ne, ta parahajha ke ro. 

49 Ne lipedai Muri ne ta menyabbha ke 
la hebhakka-hebhakka pa hari hewue ihi 
rai do naanne. 

>0 Tapulara ne dokepai-dokepai pa rae 
do naanne nga mobanni-mobanni ngati 
kejie ddau do ie do meda'u pa Deo he, 
ta hebhubhu ke ri do Yahudi he. Ta 
pedubhe ke ri ro ne lua pemuhu-pelawa 
penaja nga Paulus nga Barnabas, jhe 
hudhi ro hari do dhue ngati rai do 
naanne. 

Sl! Moko ta latta ke ri rasul he ne awu 
ngati kabha jhalla ro pa hedhapa ddau 
do na harre mii hahhi lii pekebhaddi ade 
tu ro, jhe pekaddhi ro la Ikonium. 

S2Ne do Herani do pa Antiokia he dhai 
mengallu dhara jhe tobo ri Henga Deo. 

14 1 Hela'u we ne lai do peabu nga 
Paulus nga Barnabas pa Ikonium. 
Ro lema kako la ammu hebhajha Yahudi 
jhe pedai lii ro mina harre worawwu, hak 
ku ae ne do Yahudi nga ddau do wala rai 
he do jadhi ta parahajha pa Yesus. 

ZTapulara ne do dho wae ta parahajha, 
ta hebhubhu ke ne ddau do adho do 
Yahudi he, hakku ta bubu dhara ke ro 
nga ddau do parahajha pa Yesus he. 

3Rido mina harreke ta pee ke petui 
bhalle Paulus nga Barnabas pa ni. Nga 
bhani dhallu Paulus nga Barnabas pa 
pedae ke ri ro jhara lua Muri. Moko ri 
Muri lema ta peteleo ke, ta do ne lipika 
ro ne jhara lua ddhei No do petu; ta 
wie ke ri No pa ro ne kuaha ta tao lua 
madalae-lua madalae nga lai-lai ta do 
rihi meliri dhara. 

A4Tapulara ne ddau pa dhara rae do 
naanne ta pebhata ke heddau nga 
heddau, era do anga jhara nga do 
Yahudi he, jhe era ri do anga jhara nga 
rasul-rasul he. 

> Moko ne do Yahudi he nga kattu-kattu 
unu ro he nga ddau do adho do Yahudi 
he ta pelii ke hela'u-la'u ta ddhei ta 

dhaba nga ta kajjhi ri wowadu ne rasul 
he. 

6 Tapulara ta toi ke ri rasul he ne lai 
do naanne, moko ta pejjau-anni ke ro 
la Listera nga Derbe, rae-rae do pa 
Likaonia, nga ihi rai do peumu pa anne. 

7Pa ni ta pepeke ke ri ro ne Li Hagha 
Dhara ne. 

8 Pa Listera era heddau momone do kai 
ne kae no rai ta metana, hakku adho 
no do ngaddi ta nara ta kako, rowi do 
keporo ke ne kelue no. 

?Ne ddau do na anne do mejaddhi le 
ta dhanno ne lipedai Paulus ne. Ta toi 
ke ri Paulus ta do parahajha ke ne ddau 
do naanne, jhe ri do mina harre ke do 
nara ke no ta peie. Moko ta ketarre ke 
ne ddau do naanne Paulus, 

10 jhe nga lipedai do maddu ta lii ke 
Paulus, "Titu we au pemola-anni!" Ta 
kewajji ke ta titu ne ddau naanne jhe 
kako. 

11 Ta ngadde ri ddau lowe he ne nga 
ne do tao ri Paulus, ta peka ke ro pa 
dhara lii Likaonia, "He ke deo, he ke do 
puru ma raiwawa pa dhara ngi'u ddau 
raiwawa." 

12 Moko ta pehune ke ri ro Barnabas ta 
Zeus, jhe Paulus ta Hermes, rowi Paulus 
do pedai lii. 

13Ne mone tunu menahu ti Deo 
Zeus, do ne ammu-udu ngaa no, do 
pa hedhapa dhara rae donaanne, ta 
dakka ke nga aggu hapi-hapi mone nga 
bhunga-bhunga la ubha toka rae ne, 
rowi ne ammu era udu nga'a ro ne do 
petito hedhape ri rae do naanne. Ne 
mone ama do naanne do dhai ta pedutu 
hela'u-la'u nga ddau lowe he la wie 
bhara jhula pa rasul he. 

14 Ta dhai ta rangngi ri Paulus nga 
Barnabas ne nga ne do ddhei ta tao 
ri ddau do na harre, ta hiu ke ri ro ne 
bhara pake ro jhe perai la telora ddau 
lowe he jhe peka ro, 

15 "Hee! ta nga mu hakku tao mina 
hedhe? Jhi hedhe ddau raiwawa mii 
tuahhu he lema! Ne era jhi ma dhe tu ta 
ma pepeke ne Li Hagha Dhara ne pa mu, 
mita ie ri mu ta hani ne lai-lai do dho 
bhule nga guna do na hedhe jhe dakka 
ma nga Deo do muri ne, do mone tao liru 
nga raiwawa nga dahi-ae nga hari-hari 
do era pa dhara no. 

16 Pa awe do ludu do hani ko ri Debari- 
hari ddau-rai ta muri mada pedutu nga 
lua ddhei ro miha-miha. 

17 Tapulara ballu dho ri No ne wie ne 
telia-telia jhara lua ngi'u No, nga pake 
ne loro jhara lua tao ie. No ke do wie 
mu ajjhi ngati ihi liru nga ihi habha nga 
habha nga la'a mu. No ke ne do wie 
nga'a-nginu tu mu nga do pemengallo 
ne dhara mu." 

18 Tapulara nga lipedai-lipedai do mina 
harre lema ne lii ro, pee ma nga hedui 
pa rasul he ta ne ddau lowe he mita do 
dho tao ro bhara jhula nga menahu tu 
rasul he. 

19 Do parri ddau do Yahudi do dakka 
la Listera nga ti Antiokhia do pa Pisidia 
nga ngati Ikonium ta la ubu ke ri ro ne 
ddau lowe he, hakku tu ri ne ddau lowe 
he ta anga jhara nga ro. Ta tuke ke ri ro 
Paulus ri wowadu, ta alla pemina harre 
ta nune ke ri ro la tele ngati dhara rae 
ne. Pa i'a ro do made ke Paulus, 

20 tapulara ta dhai ne ddau do parahajha 
do paanne ta titu pekehero Paulus, 
ta kaddhi ke Paulus jhe maho wari la 
dhara rae ne. Bhale ma jhammi-ae ne 

ta pekaddhi ke Paulus hela'u-la'u nga 
Barnabas la Derbe. 

21 Pa Derbe, Paulus nga Barnabas ta 
pepeke ke ne Li Hagha Dhara ne, jhe ae 
ne ddau do parahajha pa Yesus. Ta alla 
pemina harre ta bhale ke ro la Listera, 
jhe la Ikonium, jhe moko la Antiokhia pa 
Pisidia. 

22Pa rae-rae do na harre ke ne perui ri 
ro ne ade ddau-ddau do parahajha pa 
Yesus he, jhe takka lii ro pa ddau do 
parahajha he mita halla-anni pa dhara 
lua parahajha pa Yesus. "Do jhamma mu 
ta dhui-hape lua hedui-herui ko uru jhara 
jhe itu nara ri di ta toi ne lua mengallu 
nge nga kehaka dhara pa Raiwawa Deo 
do Wowiu ne," mina harre ke ne ajha ri 
rasul he pa ddau do parahajha pa Yesus 
he pa rae-rae do na harre. 

23Jhe pa hewue-hewue jemaat, dhede 
ri Paulus nga Barnabas ne kattu-kattu 
jemaat ngati jemaat do na harre. Jhe ri 
hebhajha nga puasa, ta jhula ke ri ro 
ne kattu-kattu do na harre pa Muri do 
parahajha ri ro he. 

24Ta alla pemina harre ta kako teru ke 
Paulus nga Barnabas lake jhara ihi rai 
Pisidia jhe dhai la Pamfilia. 

25 Ta alle ri ro pepeke ne lipedai Deo pa 
Perga, ta kako ke ro la Atalia. 

26 Ngati ni ta pekaddhi ke ro jhara kowa 
bhale la Antiokhia. Pa rae do naanne ke 
ne jhula ro uru jhara lua ruba dhara Deo, 
mita ie ro ta jhagge ne lua jhagga do itu 
ta alle pepekako ri ro he. 

2/Ta dhai ro la Antiokhia, ta pekupu 
ke ri ro ne ddau-ddau ngati jemaat do 
naanne, jeh pedhiri ri ro hari-hari ne 
do alla petao ri Deo, pelake jhara ro. 
Pedhire lema ri ro mina mii Deo ne boka 
loro jhara mita ie ne ddau do adho do 
Yahudi he nara ta parahajha pa Yesus. 

28Tui Paulus nga Barnabas ne pee nga 
ddau do parahajha he. 

1 5 1 Ta dakka ke do parri ddau ngati 

Yudea la Antiokhia jhe la ajha ne 
ddau no pa Antiokhia he ta do kiadho 
ro do dara ngutu pedutu nga lii do dare 
ri Musa, moko nara dho ne lua helama 
tona ie ne. 

2 Paulus nga Barnabas dhai rui ne 
pebhata nga lua tada ddau do na harre. 
Pedakka rahi ta pe tatu ke mita ie Paulus 
nga Barnabas nga do parri ddau do 
wala ri ngati Antiokhia tu ta kako la 
Yerusalem, ta la pedae ne lai do naanne 

nga rasul-rasul nga kattu-kattu do pa 
Yerusalem he. 

3Ta la pengaddu ke ro ri jemaat he 
tade dhai hape la tele ngati dhara rae 
do naanne, jhe narru ro jhara Fenisia 
nga Samaria. Pa ni ta pedhiri ke ro mina 
mii ne ddau do adho do Yahudi he ne 
jhula-anni pa Deo. Ne lai do na anne dhai 
pemengallu ne dhara ddau do parahajha 
he paanne. 

4Ta dhai ro la Yerusalem, ta hammi ke 
ro nga woie ri jemaat nga ri rasul-rasul 
he hela'u-la'u nga kattu-kattu he. Moko 
ta pedhiri ke ri ro pa ddau-ddau do na 
harre hari-hari ne lai do alla petao ri Deo 
pelake jhara ro. 

STapulara do parri ddau ngati kejie do 
Farisi do alla pepeparahajha he, ta titu 
ke jhe lii, "Ddau-ddau do wala rai do 
alla peparahajha he do jhamma ta dara 
ngutu jhe lii pa ro ta pedute ne lii do 
dare ri Musa ne." 

6 Moko ta peowu ke ne rasul he nga 
kattu-kattu he tu ta pedae ne lai do 
naanne. 

7 Dhai tui ro ne pehuru penge. Pedakka 
rahi ta titu ke Petrus jhe lii, "Tuahhu- 
tuahhu! Do toi ke ri mu mata do pa parri 

awe do ludu, pidhe ya ri Deo ti telora 
mu, tu ta la pepeke ne Li Hagha Dhara 
ne pa ddau do adho do Yahudi mita ie ro 
ta dhanno jhe parahajha. 

8 Jhe ri Deo do tarri lohe ne ade ddau 
raiwawa, alle ke ri No pepedhelo ta 
hammi ne ddau do na harre; do peteleo 
ri No ne lai do naanne nga wie ne Henga 
Deo ne hela'u lema mii do alle pe wie pa 
di ri No. 

2Adho Deo do petala worawwu ddau pa 
telora di nga ro. Pemmau-pemegala ri 
No ke ne ade ro taga tari do parahajha 
ke ro. 

10Nah ki do mina harre ke, ta nga 
ri ko hakku ddhei ri di ta pelawa nga 
Deo pa dhara awe nadhe, nga wie ne 
hahhi tenge do mejanni pa ddau-ddau 
parahajha do na hedhe, jhe do nepapetu 
ne ama-appu di nga di le miha nara dho 
ta petobe ne lai do na harre? 

11 Rihi ri ti naanne, ne lua parahajha di 
nga ne nara di lua helama tona ie ne, 
napoharre wata ke ngati ruba dhara Muri 
Yesus we miha, mina harre lema ro." 

12 Moko ta pehangngo-anni ke hari-hari 
ro ne ddau do peowu pa anne. Ta alla 
pemina harre, ta dhanno ke ri ro ne do 

pedhire kebhali ri Barnabas nga Paulus, 
hari-hari lua madalae nga lai-lai do rihi 

ngati ihi do alla petao ri Deo do pelake 

jhara ro pa ddau do wala rai he do adho 
do Yahudi he. 

13 Ta alla pepedai lii, ta lii ke Yakobus, 
"Tuahhu-tuahhu! Hakko ko ri mu ta 
dhanno ne lipedai ya do nadhe. 

14Ta itu ta peteleo ko we ri Simon 
mina mii ne pedhelo ri Deo ne lua ruba 
dhara No pa uru jhara ne do petuje 
pa ddau-ddau do adho do Yahudi, nga 
lua pedabbho ta pidhi ti telora ro ne 
ddau-ddau do wala do medae ta jadhi 
annu-niki No. 

15 Napoanne do pekatta ke nga do alla 
pepedara ri nabi-nabi. Rowi do era do 
hure do bhuke mina hedhe, 

16'Ta alla pemina harre do medae ta 
dakka ri ma Ya,' ane Muri, 'do medae 
ta pekaddhe bhale wari ma ri Ya ne 
ammu Daud do alla do alla peherabba 
ne jhe peie hari-hari ne do mallo he jhe 
pekaddhe bhale wari no; 

17 mita ie hari-hari ne ddau do rihi he 
ta la kale Muri, hela'u-la'u nga ddau do 
wala rai he do adho do Yahudi he, do alla 

pepedoa ri Ya tu ta jadhi annu niki ri Ya.' 
Mina harre ke ne ane Muri, 

18 do alle ke pepeke ne lai do naanne 
rai-uru rai-tare." 

19"Hakku pedutu nga lua tada ya he," 
ane Yakobus, "ie dho di ta pehedui ne 
ddau-ddau do adho do Yahudi do alla 
pejhula-anni he pa Deo. 

20Tapulara do jhamma di ta bhuki huri 
tu ro jhe takka lii di pa ro, mita ie ro ta 
bhole nga'a nga'a do dho jhamma nga do 
alla peudu-pebhaja pa ajhu nga wowadu, 
kiadho bhada do made petali-ai, kiadho 
ta nga'a raa. Mina harre lema mita ie ro 
pejjau-anni ngati lua kenyo langa huka. 

21 Rowi ne lai do dare ri Musa rai-uru 
rai-tare do pelore ke ne ajhe hadhi 
era lodho Pengaha-ihi pa ammu-ammu 
hebhajha, jhe do pepeke ke pa hari-hari 
rae." 

22 Moko ri rasul-rasul he nga ri kattu- 
kattu he, hela'u-la'u nga hari-hari do 
herani he ta aggu ke lihappo ta pidhi 
do parri ddau ngati telora ro ta pepu 
la Antiokhia hela'u-la'u nga Paulus nga 
Barnabas. Moko ta pidhi ke ri ro Silas 
nga Yudas do pedoe lema ya Barsabas. 
Do dhue ddau do na hedhe ke, ne 

ddau-ddau do takka pekerihi pa telora 
ddau-ddau do parahajha pa Yerusalem. 

23 Hela'u-la'u nga ddau do pepu do 
na harre, do era lema hebhalla huri do 
moe ri ro, do mina hedhe ne ihi huri do 
naanne, "Lii helama ngati jhi, rasul-rasul 
nga kattu-kattu, do tuahhu-tuahhu ri 
mu tu tuahhu he hari-hari do ngati do 
wala rai do adho do Yahudi, do pee pa 
Antiokhia, Siria nga Kilikia. Lii helama 
ngati jhi, rasul-rasul nga kattu-kattu, do 
tuahhu-tuahhu ri mu. 

24 Rangngi ke ri jhi ta do era do parri 
ddau do dakka la nga tuahhu he jhe 
pekenyawu-nyela nga pekebakka mu ri 
liajha-liajha ro. Jhe nepapetu ne, ngaddi 
dho jhi ta lii pa ro ta la lii mina harre. 

25 Ri do mina harre ke alla ke jhi pepeli, 
jhe jhi hari-hari do pehela'u-li ke tu ta 
pidhi do parri ddau ti telora jhi ta pepu 
la nga mu. Do medae ke ro ta kako 
hela'u-la'u nga Barnabas nga Paulus. 

26 Ro ke hari do dhue do alla ke pejhula 
ngi'u taga Muri Yesus Kristus. 

27 Hakku ta pepu ke ri jhi Yudas Silas la 
nga tuahhu he. Ro ke ne do ta pedhae ri 
ubha ro miha pa mu ne lii do bhuke ri jhi 
pa dhara huri do nadhe. 

28Henga Deo lema do o'o ke -- jhe jhi 
lema do hela'u lii ke -- mita ie ke Mu ta 
do dho pehape ri tenge-tenge do rihi ne 
mejanni wala ngati lai-lai do hedhe we 
ne do jhamma; 

29 bhole nga'a we mu bhara nga'a do 
alla peudu-pebhaja pa ajhu nga wowadu, 
bhole nga'a raa, bhole nga'a ngati bhada 
do made petali-ai, jhe pejjau-anni ngati 
muri mada lua kenyo langa huka. Kinga 
pejjau-anni ke mu nga ti lai-lai do na 
harre, moko do woie ke ne lai do tao 
mu do na harre. Mina harre ke ne lii jhi, 
helama we!" 

30Ta alla pepelangu, moko ro ne do 
pepu he ta pekaddhi ke la Antiokhia. Ta 
dhai ro la Antiokhia ta pedoa ke ri ro 
hari-hari ne do herani pa ni, jhe pedhae 
ri ro ne lii do pa dhara huri do naanne. 

31Ta dhai ta ajhe ne huri do naanne ri 
do herani he, dhai mengallu dhara ro, ri 
ne ihi huri ne do pemengallu dhara ro. 

32Yudas nga Silas lema nabi, tui ro 

ne pedai lii nga tuahhu-tuahhu do 
parahajha do pa Antiokhia he tu ta perui 
nga ta pebharra dhallu ro. 

33Ta tui bhalle Yudas nga Silas ne pee 
pa Antiokhia, ta moa ke ro bhale wari ri 

ddau-ddau do parahajha do pa Antiokhia 
he nga lii pa ro ta pedhai ne lii pelangu 

mahu ro pa ddau-ddau do parahajha do 
pepu ro he hari do dhue. 

34[Tapulara Silas ta happo ke ri no ta 
pee teru pa Antiokhia. ] 

35 Tui bhalle ma hudi Paulus nga 
Barnabas pa Antiokhia. Pa ni pe nga 
ajha ddau nga pepeke ne lipedai Muri 
hela'u-la'u nga do ae ddau do wala ri. 

36 Rihi dho ne tui ngati naanne, ta lii 
ke Paulus pa Barnabas, "Mai we di ri la 
heahu ne tuahhu di do parahajha pa 
Yesus he pa rae-rae do alla pepeke ri di 
he ne lipedai Muri; mita ngaddi ri di ta 
do era do mina mii ke ro." 

37Ri Barnabas do ddhei ta aggo le 
Yohanes Markus, 

38tapulara pa penge Paulus, woie dho 
ta aggo Markus, rowi adho Markus do 
ddhei ta jhagga hela'u-la'u nga ro jhe 
hani ro pa Pamfilia. 

39 Moko ta pehala ke Paulus nga 
Barnabas, hakku pa pedakka rahi ta 
pebhagi ke ro hari do dhue. Ta aggo ke 
Markus ri Barnabas jhe pekaddhi ri jhara 
kowa la Siprus. 

40 Ta aggo ke Silas ri Paulus jhe 
pekaddhi ro hari do dhue, ta alla ro 
pejhula la dhara lua ruba dhara Muri ri 
tuahhu-tuahhu do pa Antiokhia he. 

41 Ta pekehero ke ri ro Siria nga 
Kilikia; pa ni ta perui ke ri ro ne ade 
jemaat-jemaat he. 

1 6 1 Ta kako teru ke Paulus la Derbe, 

alla pemina harre la Listera. Pa ni 
do era heddau do parahajha pa Yesus, 
ne ngara no Timotius. Ne ina no heddau 
do Yahudi, do alla ke peparahajha pa 
Yesus; tapulara ama no do Yunani. 

2 Pa telora ddau-ddau do parahajha pa 
Listera nga Ikonium, Timotius do keto ta 
heddau do woie. 

3Do ddhei Paulus ta pedute le Timotius 
nga no, ri do mina harre ke, ta dare 
ngutu ke Timotius ri no. Hakku tao no 
mina harre, rowi do toi ke ri hari-hari 
do Yahudi ta do ne ama ri Timotius ne 
heddau do Yunani. 

4Pa hewue-hewue rae do heahu ri 
ro he, pedhae ri ro pa ddau-ddau do 
parahajha he ne lihappo-lihappo do alla 
pepeato ri rasul-rasul nga kattu-kattu do 
pee pa Yerusalem he. Ta takka ke ro pa 
tuahhu-tuahhu do parahajha he mita ie 

ke ro ta pedutu ne lai-lai do peato do na 
harre. 

> Moko ne jemaat-jemaat do na harre 
ta ju rui ke ne lua manno nga kaho ro, 
jhe helodho-helodho ju bhuwu ne ae ro. 

6 O0'0 dho Henga Deo ta pelebe ri Paulus 
nga Silas ne lipedai Deo pa ihi rai Asia. 
Hakku ta pelohe ke ro la ihi rai Frigia nga 
Galatia. 

7Ta dhai ro la pewata nga Misia, ta 
hakku ke ro ta maho la ihi rai pereda 
Bitinia, tapulara ta lii ke Henga Yesus ta 
bhole kako ro la ni. 

8 Hakku ta narro ke ri ro Misia jhe 
pelohe la Teroas. 

?Pa maddha he, pa Teroas ta ngadde 
ke ri Paulus hahhi lai nii. Pa dhara lii nii 
do naanne ta ngadde ke ri Paulus heddau 
do Makedonia do titu pa hedhapa no jhe 
meggai ta ame no mita ie no ta kako la 
Makedonia ta la ruba dhara nga ro. 

10 Ta alla Paulus pe ngadde ne lai nii do 
naanne, ta pemoko-anni dhangnge ke 
jhi tu ta la Makedonia. Rowi do ketarra 
ke pa dhara penge jhi ta do pepu ke ji ri 
Deo ta la pepeke ne Li Hegha Dhara ne 
pa ddau-ddau pa ni. 

11 Ta pekaddhi ke jhi ti Teroas jhe 
pelohe dhangnge hape la Samotrake, 
jhe bhale ma jhammi-ae la Neapolis. 

12 Ngati anne pekadhi la Filipi hewue 
rae pa ihi rai pereda Makedonia. Filipi do 
pa dha'i pereda raipereda Roma. Pa ni ta 
ppe ke jhi parri lodho ne tui. 

13 Pa lodho Pengaha-ihi ta kako ke jhi la 
ngidi loko do pa tele ngati ubha toka rae 
ne, rowi pa dhara penge jhi pa anne do 
era ne era hebhajha tu do Yahudi. Moko 
ta mejaddhi ke jhi ta pedai-dai lii nga 
mobanni do era ke do peteni pa anne. 

14 Heddau ngati telora ro, banni-dhaga 
bhalla do kelere-mea, ne ngara no Lidia 
ddau ngati Tiatira. No heddau do ddhei 
nga Deo, moko ta pekemuke ke ri Muri 
ne ade no, mi ta ie ta hamme ri no ne 
nga we ne do ajhe ri Paulus pa no. 

15Ta pejhiu ke Lidia nga hari-hari ddau 
pa dhara ammu nga kemali no. Ta alla 
pepejhiu, ta perihi ke jhi ri no jhe lii 
no, "Kinga do toi ke ri tuahhu he ta do 
parahajha tarra ke ya pa Yesus, mai ko 
we ma hare ma ammu ya." Moko ta pee 
ke no nga meggai mita ie ta petobe ri jhi 
ne lii ami no ne. 

16 Pa dhara helodho pa dhara nga ju la 
era hebhajha jhi, ta peabu ke jhi nga 
heddau mobanni, no heddau naannu. Ne 
mobanni do naanne do nuhe ri henga 
kerabba, do nara ta ira ne lai-lai do 
medae ta jadhi pa awe do ta medae. Jhe 
no ri do i'a peira kelue ddau ri, rowi do 
mina harre do dhai ae ke ne lua mangngi 
ne do wie ri no tu muri no he. 

17 Pee nga pedutu loro we Paulus 
nga jhi ri mobanni do naanne jhe do 
pee nga peka we, "Ddau-ddau do na 
hedhe annu-niki Deo do dhida do kelodo 
ne! Ke dakka ro tu ta ma pepeka pa 
Tuahhu-tuahhu he, mina mii mu ne nara 
loro jhara ta nara lua helama tona-ie 
ne!" 

18 Pa dhara parri lodho ne tui, pee 
nga peka loro-loro minna harre we ne 
mobanni do naanne. Makka dho ke 
Paulus ne panaja nga no, hakku ta 
kebhibha ke Paulus jhe lii pa henga do 
era dhara ddau do naanne, "Pa dhara 
ngara Yesus Kristus ta lii ke ya pa au ta 
mahhu-anni ngati mobanni do nadhe!" 
Pa dhara awe naanne dhangnge ta 
langnga ke ne henga do naanne ngati 
mobanni do naanne. 

19Ta dhai ta toi ri muri mobanni do 
naanne, ta do dho nara ke ro ta happi 
doi ri ti mobanni do naanne moko ta 
kappa ke Paulus nga Silas, jhe nuni la 
era peteni la mengadha nga do pereda. 

20Ta aggu ke ri ro Paulus nga Silas ta la 
mengadha la hedhapa kattu-kattu mone 
pereda Roma, jhe lii ro, "Ddau do na 
hedhe do Yahudi. He ta ma pekenya'u 
nga buluru we ri ro ne rae nga kowa di. 

21 Pedidi ddau ri ro ta tao ne alu nga 
hadha do petabbu nga uku rai di do 
Roma." 

22Ddau lowe he lema, pedutu le ta 
petaddhu nga Paulus nga Silas; jhe 
ri kattu-kattu mone pereda he, la 
hiu-kepali ne bhara pake do era pa ngi'u 
Paulus nga Silas. 

23Ta alla ro pedede do dhai mejani, 
jhe pemaho la dhara ammu bhaddo. Ta 
pereda ke ne kattu-kattu mone pereda 
he pa kattu mone jaga ammu bhaddo ne 
ta jaga perui-rul. 

24Ri do mina harre ke ne lipereda moko 
ri kattu mone jaga ammu bhaddo ne ta 
pemaho ke Paulus nga Silas la dhara 
kama do hape la telora, jhe petuki ne 
kae ro ri bhalo. 

25 Era ma pa awe telora maddha 
he, Paulus nga Silas pa dhara awe 
nga hebhajha nga wue-waje Deo. Ri 
ddau-ddau do rate do wala he lema do 
pa dhara nga dhanno ne lilodho ro. 

26 Ta dakka hewakka ke ne dhai-ie do 
rihi meliri dhara tade keridho-radho 
ne ammu bhaddo ne. Hari-hari kelae 
boka-anni nga rate-rate pa hari-hari do 
rate he heraddu. 

2/Ta kaddhi haga-liga ke ne kattu jaga 
ammu bhaddo ne, ta radde ke ri no 
ne kelewa no ta ddhei ta tabbhu-anni 
rowi ne pa penge no do alla ke peperai 
hari-hari ne do rate he. 

28Tapulara ta pe ka ke Paulus do dhai 
maddu, "Bhole tabbhu-anni! Hee ma jhi 
pa dhe hari-hari!" 

29 Ta ami lapu ke ne Kattu jaga ammu 
bhaddo ne, jhe nga kerighi-keraggu ta la 
lakku rutu ke no la hedhapa Paulus nga 
Silas. 

30 Ta alla pemina harre ta aggu ke ro ri 
no la tele, jhe lii no, "Wo muri ya hari do 
dhue, ne nga ke ne do jhamma ta tao ri 
ya, mita ie ya ta nara lua helama tona ie 
ne?" 

31Ta bhale ke ri Paulus nga Silas, 
"Parahajha we au pa Muri Yesus Kristus 
Do medae au ta helama -- au nga 
hari-hari ddau do pa dhara ammu nga 
kemali au!" 

32 Moko ta pejhare ke ri Paulus nga 
Silas ne lipedai Deo pa kattu ammu 
bhaddo ne nga pa hari-hari ddau do era 
pa ammu no he. 

33Pa telora maddha do naanne 
dhangnge ta aggu ke ro ri kattu ammu 
bhaddo ne, jhe la pemmau ne ihi ro do 
no'e he. Moko no nga hari-hari ddau do 
pa dhara ammu nga kemali no he ta 
pejhiu dhangnge ke. 

34Ta alla pemina harre ta aggu ke ri 
no Paulus nga Silas la ammu no, jhe 
pemoko no nga'a nginu tu ro. Dhai 
mengallu dhara no nga hari-hari ana-oha 
no rowi do parahajha ke ro pa Deo. 

35 Bhale ma jhammi-ae, ta pepu ke 
polisi ri kattu mone pereda do Roma 
he, la ammu bhaddo ne ta la pedhae ne 
lipereda, mita ie Paulus nga Silas ta golo 
ngati ammu bhaddo ne. 

36 Ta peke ke ri Kattu ammu bhaddo ne 
lai do naanne pa Paulus. Ne lii no mina 
hedhe, "Wo Tuan hari do dhue, ne ke ne 

lipereda ngati kattu mone pereda he tu 
ta golo Tuan he hari do dhue. Ri do mina 
harre ke, bhale Tuan he hari do dhue pa 
dhara awe nadhe. Nah, kako we Tuan 
he!" 

37 Tapulara ta lii ke Paulus pa polisi 
he, "Jhi hedhe ddau-rai Roma. Nga do 
dho bhule ta pereha ne hala jhi, alla ke 
jhi pedede pa hedhapa ddau lowe jhe 
pemaho jhi ma dhara ammu bhaddo. Jhe 
pa dhara awe nadhe hee ke do lii pa jhi 
ta bhale dhara-dhara? Wae dho jhi! La lii 
pa kattu do pereda he, ta mai ro miha 
madhe ta ma golo jhi." 

38 Ta la pika ke ne polisi he pa 
kattu-kattu mone pereda he. Ta rangngi 
ri kattu mone pereda Roma he, ta do 
Paulus nga Silas ta ddau-rai Roma ta 
meda'u ke ro. 

39 Moko ta kako ke ro la ami huba pa 
Paulus nga Silas, ta alla pemina harre 
ta pengaddu ke ro hari do dhue ta 
mahhu-anni ngati ammu bhaddo ne, jhe 
ami pa ro mita ie ro ta langnga ngati rae 
do naanne. 

40 Ta pekaddhi ke Paulus nga Silas ngati 
ammu bhaddo do naanne jhe kako la 
ammu Lidia. Ta alla ro pepeabu nga 

ddau do parahajha he pa ni, jhe perui ne 
ade ro, ta pekaddhi ke Paulus nga Silas 
ngati ni. 

1 7 1 Ta peterue ke ri Paulus nga Silas 

ne loro jhara kako ro lake jhara 
Amfipolis nga Apolonia jhe dhai ro la 
Tesalonika. Pa ni do era ammu hebhajha 
do Yahudi. 

ZMoko ta kako ke Paulus la ammu 
hebhajha do naanne jhe tao mii pa tima 
no kinga era ke ne ammu hebhajha do 
Yahudi -- jhe pehuru no penge nga ddau- 
ddau do era pa anne, jhara lilolo-lilolo 
do era pa dhara Buku Lidara-Likewahhu 
Deo. Tallu lodho, lodho Pengaha-ihi do 
pelere-lere ne tao ri no mina harre. 

3Jhalli pa lilolo-lilolo ngati Buku 
Lidara-Likewahhu Deo ne pejhare dhai 
teleo ri no ta do ne Duae Mone-ma!i 
Mone-golo do jaje ri Deo ne do jhamma 
ta dhui-hape hedui-herui jhe muri bhale 
wari ngati lua made mada. "Yesus do 
pepeke ri ya ke dhe pa mu do na hedhe. 
No ke ne Duae Mone-ma'i Mone-golo ne 
do alle pejaje ri Deo ne," ane Paulus. 

“Ta parahajha ke do parri ddau jhe 
pedute Paulus nga Silas ri ro, mina harre 
lema jha jhi ae ne do Yunani do meda'u 

pa Deo nga mobanni-mobanni banni 
kettau he. 

STapulara ta pana dhara ke ne do 
Yahudi he. Ta pedoa ke ri ro ne ddau do 
roda do remu he jhe petitu hahhi kejie 
mone tao lua kenya'u-buluru. Ta tao 
ke ri ro ne lua kenya'u nga buluru pa 
hari hewue rae do naanne, jhe maho la 
ammu heddau do parahajha ne ngara 
no Yason, tu ta la kale Paulus nga Silas, 
rowi ne do ddhei ta aggu ri ro la hedhapa 
ddau lowe wata ke Paulus nga Silas we. 

ŜTapulara taga tari do dho peabu ro 
nga Paulus nga Silas, mo ko ta pera'u ke 
ri ro Yason nga do parri ddau ri, ddau 
do parahajha do wala he do era paanne, 
jhe aggu ro la hedhapa kattu-kattu do 
parru higa pa dhara rae do naanne. Peka 
ro mina hedhe, "Ne ddau-ddau do na 
hedhe do tao lua kenya'u nga buluru 
pa hebhakka-hebhakka! Pa dhara awe 
nadhe, hee ke ro ma rae di, 

7jhe do alla ke ro pehammi ri Yason la 
ammu no. Alla ke ri ro hari-hari pehihu 
nga pagga ne lai-lai do petatu ri Kehe 
Roma, rowi ne pa lii ro, do era duae do 
wala ngati Kehe, ne ngara no Yesus." 

8 Ta kebhaddi ke ne mo ne pereda nga 
ddau lowe do pa dhara rae do naanne ri 
lii ro do na harre. 

? Moko ta lii ke ne mone pereda he pa 
Yason nga pa ddau do parahajha do wala 
la he ta ma'i doi kattu. Ta alla pemina 
harre, jhe itu golo ri ro. 

10 Pa dhara maddha do naanne 
dhangnge ta lii ke ne ddau do parahajha 
do pa dhara rae do naanne he, pa Paulus 
nga Silas ta pekaddhi la Berea. Ta dhai 
ro la ni, ta kako ke Paulus nga Silas la 
ammu hebhajha do Yahudi. 

11 Ne ddau do pa Berea he do woie 
ne boka ade ngati ddau-ddau do pa 
Tesalonika he. Nga mengallu nge nga 
kahaka dhara ro ne dhanno ne lii jhara 
lua Yesus, jhe helodho-helodho ro ne 
ajhe Buku Lidara-Likewahhu Deo, tu ta 
kale toi ta do petu we adho ne lii ajha 
Paulus ne. 

12 Ae ti telora ro do parahajha, ro do na 
harre ae ngati mone kettau nga banni 
kettau do Yunani. 

13Ta dhai ta rangngi ne do Yahudi do 
pa Tesalonika he ta do Paulus nga Silas 
do era ke pa Berea ta la pepeke lema 
ne lipedai Deo pa Berea, ta dakka le ke 

ro la Berea, jhe pedidi nga pekepapi ne 
ddau-ddau pa ni. 

l4Ta la pengaddo ke Paulus nga 
henginga-nginga la lahalae ri tuahhu- 
tuahhu do pa Berea he, tapulara Silas 
nga Timotius pee koma pa Berea. 

15 Ta dhai Paulus la Atena ne pe ngaddo 
ri ro, ta bhale ke ro la Berea nga aggu 
litakka ngati Paulus, mita ie Silas nga 
Timotius he ta henginga ne la pedute no. 

16 Pa dhara mata Silas nga Timotius 
pa Atena ri Paulus, dhai hedui ne ade 
Paulus rowi ne rae do naanne do tobo 
ri nalu-nalu tu ta wie hu nga mejura pa 
ajhu-pa wowadu we. 

17 Ri do mina harre ke ta pehuru penge 
ke Paulus nga do Yahudi he pa ammu 
hebhajha nga ddau do hewala he do 
wie hu nga mejura pa Deo pa era do 
naanne. Mina harre lema, pa paha-paha 
helodho-helodho pehuru penge nga 
ddau-ddau do era paanne. 

18 Guru-guru ngati kejie Epikorus nga 
kejie Stoa do pebhata lema nga Paulus. 
Do parri ddau ngati telora ro era do 
lii mina hedhe, "Tada nga marra ne 
ddau do nadhe we? Ne lua tada no mii 
kabha ku'u maddi he we, tapulara do 

dhai merai ne lilolo dhe we!" Do parri 
ddau ri lii mina hedhe, "Wue marra no 
dhe ta pepeke deo ngati ddau-ddau do 
wala rai." Hakku lii ro mina harre, rowi 
do pedae ri Paulus jhara lua Yesus nga 
jhara lua muri bhale wari ki alla pemade. 

19 Moko ta aggo ke Paulus ri ro la dhara 
lua peowu pa bhojo Areopagus. Pa ni ta 
lii ke ro pa Paulus, "Do ddhei ta toi ri jhi 
ne liajha au dhe do wiu dhe, do pepeke 
ri au ne. 

20 Rowi do pedhae ri au ne lai-lai 
do madalae pa wojilu jhi. Rido mina 
harre ke do ddhei ko ri jhi ta toi ne lua 
pedabbho au ne." 

21 (Rowi hari-hari ddau pa Atena do rihi 
ddhei ta dhanno nga ta peadi ne lai-lai 
do wiu ki era do dho bhule nga jhagga 
nga-nga ro). 

22Pa awe naanne ta titu ke Paulus 
pa hedhapa ddau-ddau do peteni pa 
Areopagus he, moko ta lii ke Paulus, 
"Wo do Atena hari-hari! Pa heleo ri ya, 
pa dhara hari-hari lai do dhai kenanno 
tarra mu pa dhe pa dhara lua aigama. 

23 Rowi pa dhara nga lappa-lappa ya 
pekehero ne rae mu dhe, jhe heleo ri ya 
ne era hebhajha mu he, ta ngadde ke ri 

ya ne hahhi era tunu nga menahu mu, 
jhe do era do bhuke pa anne, 'Tu Deo do 
dho Tade.' Nah, Deo do dho tade mu ke 
ne do medae ta pepeke ri ya pa mu. 

24 Deo do mone tao raiwawa nga 
hari-hari hari do era pa raiwawa dhe, No 
ke ne Muri ngati liru nga raiwawa. Pee 
dho No pa ammu-ammu deo do tao ri 
ddau raiwawa. 

25 Adho lema No do paralu ta rabhe ta 
dharro ri ddau raiwawa, rowi No ke ne do 
wie muri mada nga henga, nga hari-hari 
ne nga we pa ddau raiwawa. 

26 Ngati heddau ddau raiwawa we, 
alla ke ri No petao hari-hari ddau pa 
raiwawa, jeh lii No pa ro ta pee pa hari 
hewue raiwawa dhe. No lema ke ne do 
petakke rai tare ti petari rai parri nga pa 
mii we ro ne ie ta muri mada. 

27 Hakku tao ri Deo mina harre, mita 
ie ke ddau raiwawa ta kale Deo. Mijhi 
ki ie mudhe he nara ro ta peabu nga 
Deo pa awe kale ri ro. Tapulara ne 
pa petu ne, adho Deo do jjau ngati di 
heddau-heddau. 

28 Mii do lii ddau he ma, 'Ne muri mada 
nga lua kemuki nga lua era di pa raiwawa 
do na dhe ngati lua higa No ke.' Hela'u 

lema mii do pali ri do parri ddau mone i'a 
pato, do mina hedhe ne lii ro, 'Di hedhe 
hari-hari do ana-ana rowi No we.' 

29 Nah, kinga di hedhe do ana-ana 
ke ri Deo, ie dho ke ta ege Deo ta 
do hela'u nga ddau-mela do tao ri di 
ngati mela-lara, mela pudi kiadho ngati 
wowadu, do tao pedute nga lua mmau 
dhara ddau raiwawa. 

30 Mina mii ne lua bhodho di do naanne 
alla ke peballu ri Deo, tapulara pa dhara 
awe nadhe ta lii ke Deo pa hari-hari 
ddau, do pee pa hari hewue raiwawa 
dhe, ta jharra ngati lubhu harro nga 
menyilu ro. 

31 Rowi do alle ke ri No pepetato ne 
hahhi awe tu ta pehappo ne hala hari 
hewue raiwawa do nadhe nga do dho i'a 
bibhi hebhakka. Ne tenge do naanne do 
medae ta jhagge ri heddau do alle ke 
pepidhe ri Deo tu lua do naanne. Mita ie 
ke ta ketarra ri hari-hari ddau ne jhara 
lai do naanne, alle ke ri Deo pepekaddhe 
bhale wari ne ddau do naanne ngati 
made mada!" 

32Ta dhai ta rangnge ri ddau-ddau do 
na harre ne jhara lua muri bhale wari ne, 
era ngati telora ro do mare Paulus. Era 

lema do lii, "Do ddhei ko jhi ta dhanno ri 
ne lipedai tuahhu ne jhara lai do nadhe." 

33 Moko ta langnga ke Paulus ngati era 
peowu do naanne. 

34Tapulara era ma ngati telora ro do 
anga jhara nga Paulus nga ddau do 
parahajha pa Yesus he, ro ne do na harre 
Dionisius heddau kattu ngati kattu-kattu 
Areopagus nga heddau mobanni ne 
ngara no Damaris nga do parri ddau ri. 
18 1 Ta alla pemina harre ta langnga 

ke Paulus ti Atena jhe kako la 
Korintus. 

2 Pa ni ta peabu ke no nga heddau do 
Yahudi ne ngara no Akwila, ddau ngati 
rai Pontus. Akwila ta itu ko we ta dakka 
ngati Italia hela'u-la'u nga ihi-ammu no 
Priskila. Hakku dakka ro la Korintus taga 
ta ri lii Kehe Kladius do lii pa hari-hari do 
Yahudi ta mahhu-anni ngati Roma. Ta la 
he ahu ke ro hari do dhue ri Paulus, 

3jhe pee no pa ni nga ro jhe jhagga 
hela'u-la'u nga ro, rowi ne lua jhagga ro 
do hela'u we nga Paulus, jhagga ammu 
bhalla-lai. 

4Tapulara hadhi dhai la lodho Penga- 
ihi, kako Paulus la padai lii la ammu 
hebhajha, mita ie ne do Yahudi he mina 

harre lema ne do Yunani he ta parahajha 
pa Yesus. 

STa dhai Silasnga Timotius ngati 
Makedonia, ta pake ke ri Paulus hari-hari 
ne awe no ta pepeke ne lii do ngati Deo 
ne pa do Yahudi he, ta do Yesus ke ne 
Duae Mone-mai Mone-golo do jaje ri Deo 
ne. 

6Tapulara rowi do pee ma ne ddau he 
nga pebhata jhe kare-menihe Paulus, 
moko ta latte ke ri Paulus ne awu ngati 
bhara pake no mii hahhi tada tu ta 
pehewina ro jhara lua hala ro. Ta lii 
ke no, "Kinga nappi mu ri lua apa nga 
kerewe, napoanna hala mu ma miha! 
Ta golo-ai ke ya! Jhari ngati dhara awe 
nadhe, do medae ke ya ta kako la nga 
ddau-ddau do adho do Yahudi." 

7 Moko ta hani ke ro ri Paulus jhe 
kako la pee pa ammu do pa hebhakka 
ngati ammu hebhajha ne. Ne ammu 
do naanne ammu heddau do adho do 
Yahudi, tapulara do wie hu nga mejura 
pa Deo. Ne ngara ddau do naanne Titius 
Yustus. 

8Tapulara Krispus, kattu ammu 
hebhajha do naanne nga hari-hari 
ana-oha no do parahajha ke pa Yesus. 

Jhe ae ri ke ne do Korintus do hewala he 
do dhanno ne lii do pedhae ri Paulus ne, 
jhe do parahajha ke ro pa Yesus moko ta 
pejhiu he ke ro. 

2 Herammi pa dhara hahhi lai nii, ta lii 
ke Muri pa Paulus, "Bhole meda'u! Pedae 
teru we ri au, jhe bhole pehangngo-anni. 

10Rowi do era ma Ya do penau-pelere 
nga au. Bhule dho heddau he do nara ta 
tao lua apa penaja nga au, rowi ae ne 
ddau pa rae do nadhe do ddau-ddau ri 
Ya." 

11 Rowi do mina harre ke ta pee ke 
Paulus hewue ttau hebhakka ne tui jhe 
ajha ri no pa ro ne lipedai Deo ne. 

12Pa awe Galio ne do jadhi ta gubernur 
pa Akhaya, ta pehela'u lii ke ne do 
Yahudi he ta pelawa nga Paulus, jhe 
aggo ri ro Paulus la era happo kewallu. 

13 Ta pemaho ke ro likela do mina 
hedhe, "Ne ddau do nadhe do peli nga 
ddau lowe mita wie hu nga mejura pa 
Deo nga pake ne loro jhara do wala ngati 
lii do dare ri Musa!" 

14 Ta mina harre ta ddhei ta bhale ri 
Paulus ne lii ro do naanne, alla dhangnge 
ke Galio pe li pa do Yahudi he, "Wo 
ddau-ddau do Yahudi! Kita ne lii kela mu 

do nadhe ta hahhi lua hihu nga pagga 
kiadho hahhi lua tao apa, do jhamma ma 
ri ya ta dhanno nga woie. 

15Tapulara nadhe hahhi lua pebhata 
jhara lipedai-lipedai nga ngara-ngara 
nga jhara uku-uku mu ma miha! Hakku 
do jhamma ta pemoko ri mu ma miha. 
Wae dho ya ta pereha ne lai-lai do mina 
hedhe!" 

16 Moko ta hudhi ke ro la tele ri Galio. 

17 Moko ta kappe ke ri ro Sostenes, 
kattu ammu hebhajha ne, jhe wabbe no 
pa hedhapa meja era happo ke wallu ne. 
Tapulara wae tu-tu dho Galio ta pedhuli 
nga lai do naanne. 

18 Alla penaanne, tui ko Paulus ne 
pee pa Korintus. Ta alla pemina harre 
ta pelangu ke Paulus nga ddau-ddau 
do parahajha do pa Korintus he, jhe 
pekaddhi hela'u-la'u nga Priskila nga 
Akwila la Siria. Pa Kengkrea ta peghuti 
rukattu ke Paulus rowi do alle ke pehane 
pemedera ri no, pedute nga lipejaji no 
nga Muri. 

19Ta dhai no la Efesus, ta hani ke 
Priskila nga Akwila ri Paulus, jhe maho 
no la dhara ammu hebhajha, ta pehuru 
penge ke no nga do Yahudi he paanne. 

20Ta ame ri ro Paulus ta pee petui ko 
nga ro, tapulara wae dho Paulus. 

21 Maji lema ta mina harre pa awe ta 
pekaddhi ne no, ta lii ke no, "Kinga ruba 
ko dhara Muri, do medae ri ma ya ta 
bhale ma dhe." Ta alla pemina harre ta 
pekaddhi ke no ngati Efesus. 

22Ta alla Paulus pepuru pa Kaisarea, 
ta kako ke no la Yerusalem tu ta la 
pelangu nga jemaat pa ni, jhe teru no la 
Antiokhia. 

23 Rihi dho ne tui pa ni, ta pekaddhi ri 
ke no la heahu ihi rai Galatia nga Frigia 
tu ta la perui ne lua manno nga kaho 
ngati ddau do parahajha he. 

24 Pa dhara awe naanne lema ta dakka 
ke la Efesus heddau do Yahudi do 
metana pa Aleksandria, ne ngara no 
Apolos. Do dhai i'a pedai lii no nga do 
dhai mami no pa Buku Lidara-Likewahhu 
Deo, 

25 do alla ke no pehekola tu ta tada 
jhara lua Yesus. Moko nga dhai mengallu 
nge kehaka dhara ne ajha ri no nga dhai 
woie ne jhara lua Yesus, maji lema ta 
wata jhara lua pejhiu Yohanes we ne do 
toi ri no. 

26 Nga bhano dhallu Apolos ne jhari ta 
pedai lii pa ammu hebhajha, nga pa awe 
dhanno ri Priskila nga Akwila ne liajha 
no, ta aggo ke Apolos ri ro la ammu ro. 
Pa ni ta pejhare ke ri ro pa Apolos nga 
rihi wo ie ri, ne jhara lua pedabbho Deo 
tu ta wie ne lua helama tona ie ne, do 
pela ke jhara Yesus tu ddau raiwawa. 

2/Ta dhai ta era ne lua ddhei Apolos ta 
pe kaddhi la Akhaya. Moko ne ddau-ddau 
do parahajha he pa Yesus, do pa Efesus 
he ta bhuki huri ke tu tuahhu-tuahhu 
do parahajha pa Akhaya, mita ie ro 
ta hamme Apolos. Ta dhai Apolos la 
Akhaya, do dhai woie tarra ne lua ruba 
dhara no penaja nga ddau-ddau do ri lua 
ruba dhara Deo, alla ke ro pe parahajha 
pa Yesus. 

28 Rowi do nga dhai pekeparru-anni 
tarra ne pejharra ri Apolos ne do Yahudi 
he pa dhara lua pebhata pa hedhapa 
ddau lowe. Jhe peteleo ri Apolos nga 
pake ne lilolo-lilolo ngati Buku Lidara- 
Likewahhu Deo ta do tarra ta Yesus ke 
ne Duae Mone-ma'i Mone-golo ne. 
19 lPa dhara awe Apolos pa 

Korintus, Paulus lema pa dhara 

nga lappe ke jhara bira lede nga bhojo 
ihi rai do naanne, jhe dhai no la Efesus. 

ZTa kebhali ke Paulus pa ro, "Alla ke ri 
tuahhu-tuahhu he pehamme ne Henga 
Deo ne ta dhai mu ta parahajha pa 
Yesus?" Ta bhale ke ri ro, "Adho dae. Jhe 
rihi tinaanne ngaddi de dho jhi ta rang 
ngi ta do era Henga Deo." 

3Ta kebhali ri ke Paulus, "Ri lua pejiu 
ne nga ke, ne alla mu pepejhiu?" Ta 
bhale ke ri ro, "Ri lua pejhiu Yohanes." 

AMoko ta lii ke Paulus, "Pejhiu ddau 
ri Yohanes tu ta peteleo ta do ne ddau 
do na harre do jharra ke ngati libhu 
harro nga menyilu ro. Tapulara pa dhara 
awe naanne lema pepeke ri Yohanes pa 
ddau-ddau do Israel ta do jhamma ro ta 
parahajha pa ddau do medae ta dakka 
leto ne ngati no, jhe ne ddau do naanne, 
Yesus ke." 

Ta rangnge ri ro ne lii do naanne, ta 
pejhiu ke ro pa dhara ngara Muri Yesus. 

6 Pa dhara awe nga dhede ri Paulus ne 
ruwai no pa wokolo ro, ta tobo ke ro ri 
Henga Deo, moko ta jhari ke ro ta pedai 
lii pa dhara lipedai-lipedai do madalae 
nga pedae ne lii do ngati Deo ne. 

7Ne ae ro hari-hari era ma ta do 
henguru do dhue ddau he. 

ŜPa dhara tallu warru peduke-duke 
Paulus pe nga pedai lii nga bhani dhai 
lu nga ddau-ddau pa ammu hebhajha, 
jhe pebhata nga ro tu ta peketarra pa 
ro mina mii Deo ne pereda mii heddau 
Duae. 

2Tapulara do parri ddau ngati ddau 
ddau do na harre do adu kewadu kattu 
nga do dho wae ta parahajha. Pa 
hedhapa hari-hari ddau do peteni pa 
anne ta kare ke ri ro ne liajha jhara lua 
pedabbho Deo ta wie ne lua helama 
tona ie ne tu ddau raiwawa do pelake 
jhara Yesus ne. Rowi do mina harre ke 
ta hani ke ro ri Paulus, jhe kako no la 
nga ddau do parahajha he la kama era 
ajha Tiranus. Pa ni helodho-helodho pe 
kerrai-kebhali Paulus nga ddau he. 

10Tao ri no mina harre teru tade hewue 
ttau ne tui tade dhai hari-hari ne ddau 
do peee pa ihi rai Asia, ie ta do Yahudi 
mina harre lema ddau do wala rai, nara 
ri ro hari-hari ta dhanno ne lipedai Deo 
ne. 

llTao ri Deo ne lai-lai do rihi ngati 
madalae pelake jhara Paulus. 

12 Kinalehu kiadho bhalla do ngaddi 
ta wake pa kelebho Paulus, ki aggu 
ke la nga ddau do paddha he, ta ie 
dhangnge ke ne do paddha he, jhe 
wango mahhu-anni ngati ro. 

13 Era lema do parri ddau do Yahudi 
do mone i'a lipana do lappa ore-rai la 
hudi henga kerabba ngati ddau-ddau 
he. Era lema ro do hakku ta pake ngara 
Muri Yesus ta hudhi wango he. Lii ro pa 
wango he, "Pa dhara ngara Yesus do 
pepeke ri Paulus ne, ne hudhi mu ri ya!" 

14 Era do pidu ddau ana ngati kattu 
mone-ama, ne ngara no Skewa ne do 
tao ne lai do mina harre. 

15Tapulara ne lii wango he pa ro, 

"Do tade Yesus ri ya, mina harre lema 
Paulus, tapulara mu hedhe nadu ke?" 

16 Moko ta kewajji ke ne do wujhu ne, 
jhe la hiu kepali-pali ro, hakku ta perai 
ke ro ngati ammu do naanne nga no'e 
kejai-jai ne ihi ro nga do dho bhule ke ro 
nga bhara pa ihi, rowi ne bhara do pake 
ri ro he do alla ke pehiu kepali-pali ngati 
ngi'u ro. 

17 Ta rangngi hari-hari ddau do Yahudi 
nga ddau do wala rai do pee pa Efesus 
he ne lai do naanne, moko ta meda'u ke 

ro. Moko ne ngara Muri Yesus ta ju ke ne 
keto-kelodo. 

18 Ae ke ne ddau do parahajha pa 
Yesus, ta dakka ke ro la mengaku la 
hedhapa ddau lowe he ne wui-ai wui-tao 
ro pa awe do uru he. 

19Jhe ro ne do tima ta pake buku lipna 
he, ta pekupu ke ri ro ne buku do na 
harre jhe tunu pa hedhapa ddau lowe 
he. Ne ke bhue buku do na harre kita 
pekupu he hari-hari era ma ta lammi 
nguru tabbha doi mela pudi he ne ae. 

20 Nga mina harre ke ne loro jhara 
hakku ne lipedai Muri ta ju menyabbha 
jhe debu nga meragi. 

21Ta alla pejadhi ne lai-lai do na 
harre, ta happo ke ri Paulus ta kako 
la Makedonia nga Akhaya, jhe teru la 
Yerusalem. Ta lii ke Paulus, "Ki bhale ya 
ti ni, do jhamma ke ya ta la Roma lema." 

22 Moko ta pepu ke ri no do dhue ddau 
ngati ihi-anga jhagga no, Timotius nga 
Erastus tu ta kako la Makedonia, pa 
dhara nga pee ko no pa dhara hemelila 
he pa ihi rai Asia. 

23 Wue marra ke ta pa dhara awe nadhe 
ke ne jadhi lua kenya'u nga buluru do pa 

Efesus ne petaga ngati liajha jhara lua 
Yesus ne. 

24 Rowi pa rae do naanne do era heddau 
tuka mela pudi, ne ngara no Demetrius, 
do mone tao ammu deo tu banni-ae 
Artemis. Ti lua jhagga no do nadhe ne 
ddau do nadhe do do nara lua kehiwa do 
dhai ae tu ddau jhagga no he. 

25 Rowi do mina harre ke ta pekupu ke ri 
no ne ddau jhagga no he nga ddau-ddau 
jhagga tuka mela do wala he, jhe lii no, 
"Tuahhu-tuahhu! Do toi ke ri tuahhu he 
ta do ti lua jhagga do nadhe do nara ke 
di ne muri mada. 

26 Pa dhara awe nadhe, do ngadde ke 
nga do rangnge ke ri mu miha ne nga 
ne do tao ri Paulus ne. Ne lii no ta do 
deo-deo do tao ri ddau raiwawa adho 
tu-tu deo. Jhe do nara ke ri no ta happi 
do ae ddau ta parahajha nga liajha no 
ne, adho ke ta pa Efesus he we tapulara 
miga ke ta pa hari hewue ihi rai Asia. 

27Ne do hedui tu di, do medae ke ta 
apa ne ngara lua jhagga di do nadhe. 
Adho ke ta naanne he we, ne ammu 
Banni-ae Artemis lema do medae ke ta 
bbhahhe, jhe ne lua keto-kelodo no lema 
do medae ke ta jhalle ta kerupe, jhe ne 

do pa petu ne no ke ne banni-ae ne, do 
pa no ke hari-hari ddau pa Asia nga pa 
hari hewue raiwawa dhe do wie hu nga 
mejura pa no we!" 

28Ta rangnge mina harre ri ddau-ddau 
do na harre, ta pana ke ne ade ro 
jhe peka-peka, "Medi melatu Artemis, 
banni-ae ddau do Efesus!" 

29 Moko ne lua kenya'u do naanne 
ta menyabbha ke la hari hewue rae 
do naanne. Ta alla pemina harre ta la 
kappa ke Gayus nga Aristarkus ddau do 
Makedonia he ri ddau-ddau do tao lua 
kenya'u nga buluru do na harre. Ne do 
dhue ddau do kappa ri ro he, ihi-anga 
Paulus pa loro jhara kako no. Moko ta 
nuni ke ro hari do dhue la kebhalla-ae 
rae do naanne. 

30Ta ddhei ke Paulus ta maho pedutu 
ro hari do dhue, tapulara ta labbe ke no 
ri ddau do parahajha he. 

31 Do parri ddau kattu mone-ae mone 
pereda ngati Asia lema, do peihi-anga 
nga Paulus ri ro lema do pepu ddau ta la 
lii pa Paulus ta bhole pengaddi-anni la 
dhara kebhalla-ae do naanne. 

32Pa dhara awe naanne lema ne ddau- 
ddau do pekupu pa dhara kebhalla-ae 

do naanne ta kenya'u nga buluru ke. Era 
do peka mina hedhe, era do peka mina 
hidhe, rowi ae ngati telora ro do dho toi 
ta nga ro hakku pekupu pa anne. 

33Haghe ngati ddau-ddau do na harre 
era do pe ere ta ne kattu mone tao lua 
apa ne Aleksander, rowi no ke ne do 
nyakke ju la hedhapa ri do Yahudi he. 
Moko ta wiu-ai ke Aleksander tu ta ami 
awe ta pemola anni pa hedhapa ddau 
lowe he. 

34Tapulara mina harre, ta ngadde no ta 
heddau do Yahudi ri ro, ta peka hetakka 
ke ro hari-hari nga lipeka do maddu, 
"Medi melatu Artemis, banni-ae ddau do 
Efesus!" 

35 Dhai ne pedakka ta nara ke ro ta 
peketanna ri juru tuli rae do naanne. Ta 
lii ke no, "Wo mu do Efesus! Do toi ke 
ri hari-hari ddau ma ta do Efesus dhe 
ta hewue rae do nara ta jage Ammu 
banni-ae Artemis nga wowadu do mmau 
do megala do bunu ngati liru ne. 

36 Bhule dho heddau he do nara ta 
pehile ne lai do naanne. Rowi do mina 
harre ke, ketanna ko we mu, jhe bhole 
henginga-nginga ne tao hahhi lai. 

37Ne ddau-ddau do na hedhe, ne aggu 
ri mu madhe, adho taga tari la rabe 
ammu deo, kiadho marra taga tari do 
kare menihe banni-ae unu di ne. 

38Ki nga Demetrius nga ddau-ddau 
jhagga no he do era nga hahhi lii kela 
penaja nga hedau ddau, hane we no, 
ne kewallu do naanne pe aggo la nga 
kattu mone happo hala. Do ta hammi 
ma ri kato ne lai-lai do mina harre, jhe 
ne ddau-ddau mone pereda do pee ma 
nga era loro ro pa ni. 

39 Tapulara ki do era ma hahhi lai do 
wala ne do ddhei mu, lai napoanne do 
jhamma ta pemoke pa dhara lua peowu 
ddau lowe do petu. 

40 Rowi ne nga we ne do jadhi pa dhara 
lodho do nadhe do nara ta pehedui di 
ma. Do nara ta peanynyi di ta do tao 
hahhi lai lua pelawa nga mone pereda, 
rowi bhule dho di nga hahhi era parru tu 
ta pemole ne lua kenya'u nga buluru do 
nadhe." 

41Ta alla pe lii hari-hari ne harre ri juru 
tuli ne, ta lii ke no pa ddau lowe he ta 
bhale. 

20 1 Ta ketanna le ne lai do pa Efesus 
ne, ta pekupu ke ri Paulus ne 

do herani he, jhe perui ro ri no. Ta alla 
pemina harre ta pelangu ke no nga ro, 
jhe peterue ri no ne loro jhara kako no 
la Makedonia. 

ZTa kako ke no la heahu ne ihi rai-ihi 
rai do pa Makedonia he. La heahu ri no 
hari-hari ne era do na harre, jhe ae ne 
wie ri no ne lira'a-litakka pa ddau-ddau 
do parahajha pa Yesus he do era pa era 
do naanne tu ta perui ro. Ta alla pemina 
harre ta kako ke no la Yunani. 

STallu warru no ne tui pa ni. Moko 
pa dhara nga pemoko-moko-anni no 
ta pekaddhi jhara kowa la Siria, ta era 
ke ne lii ta do ne do Yahudi he do peli 
ke ta pemade no. Rowi do mina harre 
ke ta happo ke ri no tu ta bhale jhara 
Makedonia. 

4Sopater ana Pirus do ngati Berea do 
penau hela'u nga no, mina harre lema 
Aristarkus nga Sekundus do Tesalonika 
ne, nga Gayus do Derbe ne. Mina harre 
lema Timotius, Tikhikus nga Trofimus 
ddau ngati ihi rai Asia he. 

“Do uru ke ro ngati jhi, jhe la mata jhi 
ri ro pa Troas. 
6Ta alla pe rame Nga'a Roti do dho 
bhule nga muu ne, ta pekaddhi ke jhi 

ngati Pilipi. Lammi lodho jhe itu dhai jhi 
la pekupu nga ro hela'u pa Troas. Pee jhi 
pa ni hewue do migu ne tui. 

7Pa dhara maddha do ta hedhape lodho 
Migu ta pekupu ke jhi ta nga'a hela'u-la'u 
mii tuahhu he. Ta pedai-dai lii ke Paulus 
nga ddau he rowi bhale ma jhammi-ae 
ne do ddhei ta pekaddhi ke jhi. Tade 
dhai hape la awe telora maddha he, pee 
koma Paulus nga pedai lii teru. 

ŜNe era pekupu jhi he, pa dhara kama 
pa dhida, do ae lapu pa anne. 

?Heddau ana momone do ngarru do 
era do mejaddhi pa jhanela, ne ngara no 
Eutikus. Ri do adho do era nga pengaha 
Paulus ne pedai lii, moko ta mengattu 
dhai ke no tade bba'i mejaddhi no pa 
jhanela ne. Moko ta bunu ke no la dha'i 
ngati jhanela bhaja tallu do naanne. Ta 
dhai ta la dhede ri ro era ke do made 
dhangnge. 

10 Tapulara ta puru ke Paulus la 
dha'i ne, jhe kedhake ri no nga bba'i 
pehereba-anni pa dhida ana do ngarru 
do naanne. Ta lii ke Paulus, "Bhole 
kebhaddi, ne ko ma no do muri!" 

1 Ta alla pemina herre ta ha'e bhale 
wari ke Paulus la dhida ne, jhe la 

pebhagi-bhagi ne roti he, jhe nga'a 
hela'u-la'u. Ta alla Paulus pepedai lii 
dhai ae, lohe la jhammi-ae he, moko ta 
pekaddhi ke Paulus. 

12 Ta aggo ke ri ddau he ne ana do 
ngarru do alla pemuri bhale wari do na 
anne bhale la ammu no. Dhai mengallu 
nge nga kehaka dhara ne ade ro. 

13Ta kako ke jhi la kapa jhe pekaddhi 
uru jhara la Asos ta la mate Paulus tu 
ta la aggo no la kapa ne. Do alla ke ri 
no pepeato mina harre, rowi do ta kako 
jhara kolo lede no ju la ni. 

14 Ta peabu jhi pa Asos, ta ha'e 
dhangnge ke Paulus la kapa ne, jhe 
pekaddhi jhi la Metilene. 

15 Ngati ni pe kaddhi wari jhi, jhe bhale 
ma jhammi-ae ne ta dhai ke jhi la do 
penaja nga Khios. Pa nalli ne ta dhai ke 
jhi la Samos, jhe helodho ri ta dhai ke 
jhi la Miletus. 

16 Do alla ke pepehappo ri Paulus ta do 
dho hare la Efesus, mita do dho hora 
awe ri pa ihi rai Asia. Kita ie mudhe he, 
do ddhei ke no ta dhai nga henginga la 
Yerusalem pa lodho mone-ae Pentakosta 
ne. 

17 Ngati Miletus ta moa huri ke Paulus 
tu kattu-kattu ngati jemaat Efesus mii ta 
dakka la peabu nga no. 

18Ta dhai ro, ta lii ke Paulus pa ro, 
"Tuahhu do toi ke ri mu ta do mina 
hedhe ke ne muri mada ya nga era ko ya 
pa telora mu, jhari ngati lodho petari ne 
tade dhai ya la Asia. 

19 Nga wawa nge danni-ade jhe nga 
huti ei-namada do ae ya ne jhagga tu 
Muri pa telora lua hedui-herui do dhue 
do hape ri ya lua do woapa do perijho ri 
do Yahudi he. 

20 Do toi ke ri tuahhu he ta do adho 
ke ya do era nga meghighi-ghighi ri ne 
pepeke pa mu ne nga ne do paralu tu 
mu. Ajha mu ri ya pa era peteni-era 
peteni ddau lowe nga pa ammu-ammu. 

21 Te ta pa do Yahudi mina harre lema 
pa do wala rai loro-loro ne pekebhaddi ro 
ri ya mita ie ta jharra ngati lubhu-harro 
nga menyilu ro, jhe dakka ma nga Deo, 
mina harre lema mita parahajha ro pa 
Muri Yesus. 

22Pa dhara awe nadhe tu ta pedute ne 
lipereda Henga Deo, ta kako ke ya la 
Yerusalem. Jhe toi dho ri ya ta ne nga ne 
do ta jadhi pa ngi'u ya pa ni. 

23 Wata ke ne do toi ri ya pa hewue- 
hewue rae, nga teleo-te leo ne peke pa 
ya, ta do medae ya ta maho la dhara 
ammu bhaddo nga do medae ya ta dhui 
hape lua hedui-herui. 

2Z4Tapulara pedhuli dho ya nga muri 
mada do nadhe, hadhi we ta nara ri ya 
ta pemoke ne tenge do alle pejhole ri 
Muri Yesus pa ya jhe hadhi we ta pee 
ma ya nga halla-anni tade dhai hape la 
pedakka rahi muri mada ya tu ta pepeke 
ne Li Hagha Dhara jhara lua ruba dhara 
Deo ne. 

23 Bhale ke ri ya ti ma heahu tuahhu- 
tuahhu he hari-hari, jhe alle ke ri ya 
pepeke lema ne jhara mina mii Deo 
ne pereda mii heddau Duae. Pa dhara 
awe nadhe, ne pa toi ri ya, adho ke 
ya do medae wari ti ta peabu nga 
tuahhu-tuahhu he. 

26 Rowi do mina harre ke nga dhai rui ne 
lii ya pa mu pa dhara lodho do nadhe, ki 
nga era pa telora mu do medae ta nappi 
ri lua apa nga ke rewe hine, napoanne 
adho ke hala ya ri. 

27 Ngaddi dho ya ta perai ngati tenge 
ya tu ta pejhare pa mu hari-hari ne lua 
pedhabbho Deo ne. 

28Do jhamma ke ta jage ri mu ne ngi'u 
mu, jhe jaga lema we hari-hari ne do 
herani do alla pejhula ri Henga Deo pa 
mu tu ta jaga ri mu; rowi do alla ke 
mu pepidhi ta mone jaga jemaat. Do 
jhamma ke ta jaga ri mu ne jemaat Deo 
do naanne mii mone bhata, ne jaga 
naki'i-naki'i no, rowi do alla ke ri Deo 
pepejadhi ne jemaat he ta unu-oha No 
miha, do pelake jhara lua made Ana No 
miha. 

29 Ki nga ludu ke ya do medae ta dakka 
ne ngaka addu-ngaka addu do bhani ma 
telora mu. Jhe ne ddau-ddau do jaga ri 
mu he do na harre do medae ta jadhi 
ihi-ani ngati ngaka addu do naharre ke. 

30 Rihi ri tinaanne, ngati telora tuahhu 
he miha do medae ta hhau ne ddau-ddau 
do ta ma pepeke ne lii do dho petu. 
Hakku tao ri ro mina harre mita ie ke ne 
ddau do parahajha pa Yesus he, jadhi ri 
ta huli ta teballi jhe pedutu ro. 

31 Rowi do mina harre ke, jaga meniga 
we mu pewole-ie! Henga we ri mu 
ta do tallu bhue ttau ne tui ya, jhe 
do ae ke ne ei-namada ya do dhute, 
ngaddi dho ya pengaha, ie ta anni- 

lodho nga anni-maddha ne ajha mu 
heddau-heddau. 

32Pa dhara awe nadhe ta jhula ke 
mu ri ya pa Deo, mita ie ke ri No ta 
piara-peluja mu jhe mita ie ke mu ta 
parru pa lii lua ruba dhara Deo we. Deo 
do nga higa nga kuaha ta perui mu 
nga do wie pa mu ne lua tarro ie nga 
menyarro mangngi do lore pepemoke ri 
No tu hari-hari annu-niki No. 

33 Ngaddi de dho ya ta ddhei ta nara doi 
ngati mu kiadho bhara, ie ngati heddau 
he. 

34Do miha ma ke ri tuahhu he ta do 
ngati eikebahhu ya ma miha ne nara 
ta petobe ri ya ne lua paralu ya nga 
hari-hari ihi anga do pedute ya he. 

35 Pa dhara hari-hari lai do pedhelo ke ri 
ya ne loro jhara pa mu, ta do ri lua wohe 
la'a rui do mina harre ke, ne jhamma 
di ta ruba dhara nga do keloe. Rowi do 
jhamma ta henge ri di ne nga ne do alle 
pepale ri Muri di Yesus miha do mina 
hedhe, 'Rihi mengallu nge nga kehaka 
dhara ta wie ngati ta hammi.'" 

36 Ta moko le Paulus ne pedai lii, ta 
lakku rutu ke ro hari-hari jhe hebhajha. 

37 Ta tangi ke ro hari-hari jhe ngape 
Paulus, jhe pelangu ro nga no. 

38Bhale ma ne do rihi pehedui ne ade 
ro, rowi do lii ke Paulus pa ro ta do adho 
ke ri ro do medae ta ngadde ri Paulus. 
Moko ta la pengaddo ke Paulus ri ro hape 
la dhara kapa. 

2 1 1 Ta pelangu ke jhi nga kattu- 

kattu jemaat do ngati Efesus he, 
ta alla pemina harre ta pekaddhi ke jhi 
jhe hani ro. Ta pekaddhi ke la Kos; jhe 
bhale ma jhammi-ae dhai la pulu Rodos. 
Ngati ni pekaddhi ri jhi pelohe la ubha 
dhara Patara. 

2 Pa Patara ta peabu ke jhi nga kapa do 
ta ju la Fenisia. Moko ta ha'e ke jhi jhara 
kapa do naanne, 

3jhe pekaddhi tade ngadde ri jhi pulu 
Siprus pa hebhakka keriu jhi; tapulara 
pee nga teru ne kapa ne ju la Siria. Ta 
puru ke jhi pa Tirus rowi pa anne ke ne 
pepuru bhara ne kapa do ha'e ri jhi ne. 

4Pa era do naanne ta kako ke jhi la 
heahu ne ddau-ddau do parahajha pa 
Yesus he, jhe pee nga ro pa dhara hewue 
domigu. Ngati lua peteleo ri Henga Deo, 
ta takka lii ke ro pa Paulus mita bhole 
kako la Yerusalem. 


JHARA LUA RASUL-RASUL 21.5-1986 


STapulara ta moko le ne awe tu ta pee 
pa ni, ta hani ke ro ri jhi, jhe pe terue 
ne loro jhara kako jhi. Hari-hari ro nga 
ana-oha ro, kako la pengaddu jhi hape 
la tele ngati dhara rae do naanne. Pa ni, 
pa ngidi lahalae ne ta lakku rutu ke jhi 
hari-hari jhe hebhajha. 

6Ta alla pemina harre ta pelangu ke 
jhi heddau nga heddau, ta alla pemina 
harre ta ha'e ke jhi la dhara kapa jhe ro 
lema ta bhale ke la ammu. 

/Ta pekaddhi ke jhi ngati Tirus jhe 
dhai la Ptolemais. Pa ni ta kako ke 
jhi la peheahu nga tuahhu-tuahhu do 
parahajha he tu ta la pelangu nga ro, mo 
ko ta pee ke jhi helodho nga ro. 

8 Bhale ma jhammi-ae ta pekaddhi wari 
ke jhi, jhe dhai la Kaisarea. Pa ni ta kako 
ke jhi la heaho Filipus heddau mone 
jhagga pa lada maa Muri, jhe pee jhi pa 
ammu no. No heddau ngati do pidu ddau 
do alla pepidhi pa Yerusalem he. 

2Do appa ddau ne anna mobanni ri no 
do alla ke pewie ri Deo ne lua rui tu ta la 
pepeke ne lii do ngati Deo ne. 

IO Ta tui bhalle hudi jhi ne pee pa ni, 
ta dakka ke ngati Yudea heddau nabi ne 
ngara no Agabus. 

11 Ta dakka ke no la nga jhi, jhe la aggo 
ri no ne dari wake Paulus. Ta akke ke 
ri no ne ruwai nga rubhebho no miha 
jhe lii no, "Ne ddau mone unu dari 
wake do nadhe do medae ta akke no pa 
Yerusalem, mina hedhe le ri do Yahudi 
he, jhe do medae ta jhole no la dhara 
wolaabba ddau do adho do Yahudi." 

12 Ta rangnge ri jhi ne lii do naanne, 
jhi nga hari-hari ne tuahhu do pee pa 
Kaisarea he ta meggai ke ne ame Paulus 
mita bhole kako la Yerusalem. 

13Tapulara ta bhale ke ri Paulus pa jhi, 
"Ne nga ke ne guna hakku tangi tu ahhu 
he mina hedhe? Ta pepaddhe we ne ade 
ya ri mu. Do moko ke ya, adho ke tu ta 
kappe he we, tapularalema tu ta made 
taga Muri ya Yesus." 

14 Wae dho Paulus ta pedhanno nga lii 
jhi, ri do mina harre ke ta pengaha le ke 
jhi ne labbe no. Ta lii ke jhi, "Hane ma 
we pejadhi ne lua ddhei Muri." 

15Ta tui bhalle jhi huni ne pee pa anne, 
ta pemoko ke ri jhi ne bhara jhi jhe 
pekaddhi jhi la Yerusalem. 

16 Do parri ddau tuahhu ngati Kaisarea 
ta ka ko ke hela'u-la'u nga jhi tu ta la 
pengaddu jhi la ammu Manason, rowi 

pa ammu no ke jhi ne medae ko ta pee 
pa dhara hemelila he. (Manason heddau 
do Siprus do tui ke no ne jadhi ta ddau 
pedute Yesus.) 

17 Ta dhai jhi la Yerusalem, ta hammi ke 
jhi ri tuahhu do pa ni he, nga mengallu 
nge nga kehaka dhara. 

18 Bhale ma jhammi-ae he ta kako 
ke jhi hela'u-la'u nga Paulus la heaho 
Yakobus; jhe hari lema nga hari-hari 
kattu-kattu jemaat do era pa anne. 

19Ta alla jhi pepelangu nga ro, ta 
pedhire ke ri Paulus pa ro hari-hari ne lai 
do alla petao ri Deo do pelake jhara no 
pa telora ddau-ddau do adho do Yahudi 
he. 

20Ta alla pedhanno ri ro ne lipedhiri 
Paulus do na harre, ta wue waje ke Deo 
ri ro. Ta alla pemina harre ta lii ke ro pa 
Paulus, "Tuahhu Paulus! Do jhamma ta 
toi ri Tuahhu, do tabbha-tabbha ddau ke 
ne do Yahudi do parahajha pa Yesus. Ro 
do mappe pa dhara pedute ne uku do 
dare ri Musa he. 

21Jhe pa dhara awe nadhe do rangngi 
ke ri ro, ta do tuahhu do kako la ajha ne 
do Yahudi do pee pa telora do wala rai 
he, mita go lo ne uku do dare ri Musa 

he. Tuahhu do takka lii pa ro, mita ie ne 
ana ro he ta bhole dara ngutu kiadho ta 
bhole pedutu hadha nga uku Yahudi. 

22Pa dhra awe nadhe ne do Yahudi do 
parahajha he do bhara tatu ke ta do 
rangngi ke ta do nee ke tuahhu pa dhe. 
Hakku ta mina mii heke pa dhara awe 
madhe? 

23 Rihi ie tuahhu ta pedutu he we nga 
litakka jhi. Hee do appa ddau pa dhe do 
alla ke pejadhi pa Muri. 

24 Nah, ri do mina harre ke kako we au 
la pemo ne ngi'u au hela'u-la'u nga ro, 
jhe ma'i we ri au ne kehiwa mita nara ro 
ta peghuti ne rukattu ro. Rowi kinga tao 
ke tuahhu mina harre do medae ke ta te 
leo pa hari-hari ddau ta do ne nga ne do 
dhanno ri ro jhara lua tuahhu, adho do 
petu, rowi ri tuahhu miha do pekako ma 
ne uku do dara ri Musa he. 

23Tapulara jhara ddau do adho do 
Yahudi do alla ke jhi pemoa huri tu ro 
jhara lihappo jhi he, ta do dho ie ro ta 
nga'a nga'a do alla peudu nga bhaja pa 
ajhu nga wowadUu, ie dho ta nga'a raa, 
kiadho ta nga'a heddai bhada do made 
pa tali-ai, nga ie dho ta tao lua kenyo 
langa huka." 

26 Moko ta kako ke Paulus nga do appa 
ddau do na harre, la pemo ne ngi'u no 
hela'u-la'u nga ro bhale ma helodho ne. 
Ta alla pemina harre ta maho ke ro la 
Ammu Deo, tu ta la pika ta do parri 
lodho ri ko jhe itu moko ne lua pe mmau 
ngi'u ro, nga bhara jhula do ta jhula ri ro 
heddau-heddau. 

2/Ta dhai le ta umu ne awe do pidu 
lodho ne ta moko, ta ngadde ke Paulus 
ri do parri ddau do Yahudi ngati Asia pa 
dhara Ammu Deo. Moko ta pedidi ke ri 
ro ne ddau lowe he, jhe la kappe ri ro 
Paulus, 

28jhe nga peka-peka, "Wo ddau-ddau 
do Israel, ruba dhara ko we! Oni ke 
ne ddau do bela la hebhakka-bhakka 
ne, jhe la pa hari-hari ddau ri liajha do 
petabbu nga do Israel, nga uku do dare 
ri Musa jhe hari lema nga Ammu Deo do 
nadhe. Jhe rihi ri ko ti naanne, pa awe 
nadhe hee do nga aggu ddau-ddau do 
adho do Yahudi ri no, ma ho ma dhara 
Ammu Deo dhe, jhe ma perue-petaru ne 
lua mmau nga megala era do nadhe!" 

29 (Hakku lii ro mina harre rowi do 
ngadde Trofimus do Efesus ne ri ro do 
hela'u-la'u nga Paulus pa dhara rae 

Yerusalem, jhe pa i'a ro do aggo no ri 
Paulus la dhara Ammu Deo.) 

30Jadhi ta kenyawu-nyela ke hari 
hewue ne dhara rae Yerusalem ne, 
jhe hari-hari ne ddau he ta perai ke la 
peworo. Ta kappe ke Paulus ri ro, jhe 
nune la tele ngari dhara Ammu Deo ne. 
Pa dhara awe naanne lema ta henabbhe 
ke ne ubha kelae Ammu Deo ne. 

31Pa dhara nga petadi ne ddau do 
tao lua kenya'u he ta ddhei ta pemade 
Paulus, ta kako ke ddau la pika pa 
komeda Horo-dhadhu Roma ta do hari 
hewue Yerusalem do pa dhara kenya'u 
ke. 

32Ta aggu dhangnge ke ri komeda ne 
do parri ddau kattu horodhadhu nga do 
horodhadhu jhe kako ro nga henginga 
la era lua kenya'u ne. Ta ngaddi ne 
komeda horodhadhu nga do horodhadhu 
he ri ddau lowe he, ta pengaha ke ro ne 
wabbe Paulus. 

33Ta kako ke ne komeda ne la nga 
Paulus jhe kappe no, jhe lii pa ddau he ta 
petuke. Ta alla pemina harre ta kebhali 
ke ne komeda ne ta nadu ke Paulus jhe 
ne nga ke ne do alle petao ri no. 

34Ne ane ddau lowe he; haghe mina he 
dhe, jhe haghe ri lii mina hidhe. Dhai 
kenya'u ro pa dhara awe do naanne, 
hakku nara dho ta toi nga wole, ta 
nga hakku jadhi ne lai do naanne. 
Rowi do mina harre ke ta pereda ke ne 
komeda ne ta lii ta aggo Paulus la tasi 
horodhadhu. 

35 Ta dhai ro hape la taga ne nga aggo 
Paulus, ta waddi-anni ke ne ddau do tao 
lua kenya'u he dhai hiwu, hakku ri do 
mina harre ke ta hebake ke Paulus ri do 
horodhadho he. 

36 Ta pedutu ke ro ngati kejhunga ri 
kewo lo ddau do tao kenya'u he jhe do 
nga peka-ka, "Pemade no!" 

37 Ta mina harre ta dhai ta maho Paulus 
la dhara tasi ne, ta lii ke Paulus pa 
komeda ne, "le ya ta pedai li hudi he 
nga Tuan?" Ta kebhali ke ne komeda ne 
pa Paulus, "Ta au li Yunani? 

38Ki do mina harre, au dhe adho 
do Mesir ne, do hewari ne do tao lua 
pelawa, jhe do alla ke peperai la dhara 
kebhalla-ae jhe nga aggu do appa 
tabbha ddau do tao lua kenya'u jhe do 
nga rakka do nabbu ne?" 

33Ta bhale ke ri Paulus, "Ya dhe do 
Yahudi; ddau ngati dhara rae Tarsus, 
rae do keto ne pa Kilikia. Ruba ko we ne 
dhara tuan ta wie ko ya ne lua keho tu 
ta pedai lii nga ddau-ddau do na hidhe." 

40 Moko ta alla Paulus pewie ne lua 
keho ta pedai lii, ta titu ke Paulus pa 
taga ne, jhe wiu-ai no. Ta ketanna ke 
ne hari-hari ne ddau he. Ta alla pemina 
harre ta pedai lii ke Paulus nga ro pa 
dhara lii Ibrani. Ta lii ke Paulus, 

22 l"Ama-ama nga Tuahhu-tuahhu 

hari-hari! Do medae ko ri ya ta 
peke pemole ne jhara lua ya pa mu. 
Dhanno we ri mu!" 

ZTa dhai ta rangnge ri ro, Paulus do 
pedai lii pa dhara lii Ibrani, moko ta ju 
ketanna ke ro. Ta pe terue ke ri Paulus 
ne lii pedai no. 

3"Ya dhe do Yahudi, do metana pa 
Tarsus pa ihi rai Kilikia, tapulara do 
kepai pa dhe ma ya, pa Yerusalem dhe, 
jhe do hammi nga woie ne liajha ngati 
guru mone-ae Gamaliel pa dhara lua 
uku do dare ri Musa pa ama-appu di. 
Hela'u lema mii Tuahhu he hari-hari do 
pa dhara lodho do nadhe, ya lema do 
dhai mejhanni tu Deo. 

Alla ke ri ya pedede tade made ne 
ddau-ddau do pedutu ne liajha do wowiu 
do naanne. Hari-hari ro ie ta momone 
mina harre lema mobanni, kappa ri ya 
jhe pemaho la dhara ammu bhaddo. 

> Kattu mone-ae mone tunu-menahu 
miha nga Kattu-kattu Aigama do nara ta 
peteleo ta do ne lii ya do nadhe adho do 
pote. Rowi ro ke ne do alla pewie hahhi 
huri tu ya ta la kappa hari-hari ddau do 
parahajha pa liajha do wowiu do naanne, 
jhe aggu ro ri ya ma Yerusalem ta ma 
wolo." 

6"Pa telora loro jhara kako ya, do 
hedharra ke nga Damsyik, pa awe nattu 
lodho he, hahhi weo do kelala ta dakka 
hetakka ke ngati ihi liru la herimo ya. 

7Ta herabba ke ya la worai jhe rangnge 
ri ya hhahi lipedai do lii pa ya, 'Saulus, 
Saulus ta nga ke hakku pehedue Ya ri 
au?' 

8 Moko ta kebhale ke ri ya, 'Nadu ke Au, 
we Muri?' 'Ya dhe Yesus do Nazaret, do 
pehedue ri au ne,' ne bhale ri No. 

?Do ngadde ma ne kelala do naanne 
ri ddau-ddau do hela'u-la'u nga ya pa 
anne, tapulara rangnge dho ri ro ne 
lipedai do pali pa ya ne. 

10 Moko ta kebhali ri ke ya, 'Ne nga ke 
ne do jhamma ta tao ri ya, Muri?' Ta 
bhale ke ri Muri pa ya, 'Kaddhi we au jhe 
maho la Damsyik. Pa ni do medae hine 
ta peke pa au ri ya jhara hari-hari ne 
ddhei Deo ta tao ri au.' 

11 Ta bhaddu ke ya ri weo do dhai herii 
do naanne. Hakku ta hebake ke ya ri ihi 
anga-ihi anga ya he maho la Damsyik. 

12 Pa ni do era heddau ne ngara no 
Ananias. No heddau do mmau nga do 
kenanno pa dhara pedute ne uku do 
dare ri Musa he. Do dhai pekerihe no ri 
hari-hari do Yahudi do pee pa Damsyik. 

13Ta dakka ke no la heaho ya, jhe 
la titu no pa keraha ya. Ta lii ke no, 
"Tuahhu Saulus, ngaddi wari we au.' 

Pa dhara awe naanne dhangnge ta 
pekaddhe ke ri ya ne tanga mada ya, ta 
ngadde dhangnge ke no ri ya. 

l4Ta lii ri ke no pa ya, 'Alle ke au 
pepidhe ri Deo ama-appu di mita ie ke 
ta toi ri au, ne lua pedabbho No, jhe 
ngadde Yesus, Ana Deo do jhagge ne lua 
ddhei Deo, jhe hari lema do rangnge ri 
ya ne lipedai Yesus miha. 

15 Do medae ke au ta jadhi hakahi tu ta 
la pepeke pa hari-hari ddau ne do alle 
pengadde nga do rangnge ri au ne. 

16 Pa dhara awe nadhe dhangnge 
bhole mata ta petui-tui ri. Kaddhi we 
au, jhe jhole we ne ngi'u au ta pejhio. 
Peloro-anni we au pa Muri mita ie au 
ta pebhalle kattu ngati lubhu harro nga 
menyilu au.'" 

17"Ta bhale ke ya ma Yerusalem, jhe 
pa dhara awe hebhajha ya pa Ammu 
Deo, ta tobo ke ya ri Henga Deo. 

18 Ta ngadde ke Muri ri ya; ta lii ke No 
pa ya, 'Henginga we au ne pekaddhi 
ngati Yerusalem, rowi ne ddau-ddau pa 
dhe adho ke do medae ri ta hamme ne 
lipika au jhara lua Ya.' 

19Ta lii ke ya, 'Muri, do toi ma ri ro 
nga kehamme-hemme ta do ya dhe do 
alla ke pemaho-kelua la ammu-ammu 
hebhajha tu ta la kappa ro jhe dede ne 
ddau-ddau do parahajha pa Au he. 

20 Mina harre lema ta dhai ne hakahi 
unu Au ne, Stefanus ta tuke pemade 
ne, ya lema miha do era paanne, jhe do 
mengallu dhara lema ya ne jhara lua 
pemade no do naanne. Rihi ri ti naanne, 

ya ri ko ma ne jaga bhara-bhara ngati 
ddau do tuke pemade no ne.' 

21Tapulara ta lii ri ke Muri pa ya, 'Kako 
we au, rowi do medae au ta pepue ri Ya 
la era do jjau la nga ddau-ddau do adho 
do Yahudi.'" 

22Pee ko ma nga ketanna ne ddau he, 
ne dhanno ne lipedai Paulus, tapulara pa 
lipedai no do pedakka rahi ne, ta peka 
ke ro pemaddu-maddu, "Ta pemade he 
we ne ddau do mina poharre. Adho ke 
no do jhamma ri ta muri mada." 

23Pa dhara nga peka he ro, ta kewiu- 
wiu ke ri ro ne juba ro he, jhe hibha awu 
la dhida. 

24 Moko ta lii ke ne komeda horodhadhu 
Roma ne ta aggo Paulus la dhara tasi, 
mita pereha no jhe dhabe ri gui mita 
ta toi, ta nga hakku mi na harre ne 
worawwUu peka ne do Yahudi he, penaja 
nga no. 

25 Tapulara ta alle Paulus peujhe ri ro tu 
ta dhabe ri gui, ta lii ke Paulus pa kattu 
horodhadhu do titu paanne, "Do ie ma 
ke ta dhabe heddau ddau do ana-rai 
pereda Roma nga do dho pereha dae uru 
jhara ne hala no?" 

26 Ta rangnge mina harre ri kattu 
horodhadhu do naanne, ta kako ke no 
langa komeda ne jhe lii no, "Ne nga 
ke ne lai nadhe, ne do medae ta tao ri 
Ama? Ne ddau do nadhe ana-rai pereda 
Roma!" 

27 Moko ta kako ke ne komeda do 
naanne la nga Paulus jhe kebhali no, 
"Hak ko ko ri au ta peke pa ya, do tarra 
ke au ta ana-rai pereda Roma?" Ta bhale 
ke ri Paulus, "Tarra, ya dhe ana-rai 
pereda Roma." 

28 Ta lii ri ke ne komeda ne, "Ya lema 
do ma'i dhai mejanni tu ta jadhi ana-rai 
pereda Roma!" 

29 Pa dhara awe do naanne dhangnge 
ne do horodhadhu do ddhei ta pereha 
Paulus he, ta pejjau-anni dhangnge ke 
ti anne, bhale ne komeda ne ta meda'u 
ke no taga tari do alle ke ri ro pepetuke 
Paulus ri rate, jhe Paulus ana-rai Roma. 

30 Do rihi ddhei ta toi ri komeda 
horodhadhu ne, ne nga ne do jadhi ta 
kepue lai hakku wie hala pa Paulus ri 
do Yahudi he. Rowi do mina harre ke ta 
bhale ma jhammi-ae ta pedoa ke ri no 
ne kattu-kattu mone tunu menahu he 
nga Kattu-kattu Aigama he la peowu. 

Moko ta la gole ke Paulus ngati petu ke 
ne, ta alla pemina harre ta aggo ke la 
hedhapa ro hari-hari. 

23 1 Ta ketarri ke ne kattu-kattu 

do na harre ri Paulus jhe lii no, 

"Tuahhu-tuahhu ya! Tade hape ma 
dhara lodho do nadhe toi dhe dho ri ya 
ne ngi'u ya ta do hala penaja nga Deo. 
Mina harre ke ne do era pa dhara ade 
nga penge ya, jhara lua muri mada ya 
dhe." 

2Ta dhai ta lii Paulus mina harre, 
moko ta lii ke Kattu mone-ae mone 
tunu-menahu Ananias, ta tabbhe ne 
ubha Paulus pa ddau do titu pa keraha 
Paulus ne. 

3Moko ta lii ke Paulus Kattu mone-ae 
mone tunu-menahu do naanne, "Do tatu 
au ta tabbhe ri Deo, wo do pote do appi 
do ja'a-anni ta ddau do mmau! Mejaddhi 
au pa anne ta happo ne ha la ya pedute 
nga uku do dare ri Musa, tapulara ri au 
miha do bbahhe nga kerupe ne uku do 
naanne, jhe lii au pa ddau ta tabbhe ya!" 
4Ta lii ke ne ddau-ddau do pa keraha 
Paulus he, "Au dhe do kare menihe kattu 
mone-ae mone tunu-menahu unu Deo!" 

SBhale ri Paulus, "Weh, tade dho no ri 
ya, ta do no ke dhe ne Kattu mone-ae 
mone tunu-menahu ne. Tarra pa dhara 
Buku Lidara-Likewahhu Deo do era do 
hure do bhuke, 'Bhole kare menihe ri 
mone kattau ddau rai au.'" 

6Ta heleo ri Paulus ta do haghe ngati 
kattu-kattu aigama do na harre do ngati 
kejie do Saduki, jhe haghe ri ngati kejie 
do Farisi. Rowi do mina harre ke ta lii 
ke Paulus pa kattu-kattu do na harre, 
"Tuahhu-tuahhu! Ya heddau do Farisi, 
do wattu, kolo loro do Farisi. Ne pereha 
ya taga tari do parahajha ya ta do ne 
ddau-ddau do made do ta muri bhale 
wari." 

/Ta dhai Paulus ta lii mina harre, moko 
ne do Farisi he ta jhari ke ta pebhata 
nga do Saduki he, hakku ta petala ke ta 
dhue kejie. 

8 (Rowi do Saduki he pa dhara lua tada 
ro, ki do made adho ke do medae ri 
muri, adho do era naju Deo, mina harre 
lema henga-henga adho do era, jhe 
bhale ri do Farisi he do parahajha ta do 
era hari-hari ne do na harre.) 

? Moko ta jadhi ke ne lua kenya'u do 
rihi ngati ihi. Do parri ddau do Farisi do 

jadhi ta guru aigama ta titu jhe pelawa 
nga petarra-tarra. Ta lii ke ro, "Pedutu 
nga lua tada jhi, ddau do nadhe bhule 
dho nga hala maji le ta hudi he! Wue 
marra ta do era naju Deo kiadho henga 
do pedai lii nga no!" 

10 Ne lua pebhata do naanne, do mina 
harre ke ne worawwu petaddhu, hakku 
ta meda'u ke ne komeda ne, nge ngeta 
la penyabbho Paulus ri ro. Hakku ta lii 
ke no pa do horodhadhu he ta la aggo 
Paulus ngati telora ddau do na harre jhe 
aggo la tasi. 

11 Bhale ma herammi ti naanne ta titu 
ke Muri Yesus pa keraha Paulus jhe 
li, "Perue we ne ade au! Alle ke ri au 
pepeteleo ne jhara lua Ya pa Yerusalem. 
Lua napoanne hine do medae ta peteleo 
ri au pa Roma." 

12 Rai jhammi-ae-ae bhale ma helodho 
ne ta pekohu ke ne do Yahudi. Ta pehupa 
ke ro ta do dho nga'a ta do dho nginu 
dae ki do dho nara dae ro ta pemade 
Paulus. 

13 Era ma ta do appa nguru rihi he, ne 
ddau do pekohu do na harre. 

l4Ta kako ke ro la nga kattu-kattu 
mone tunu-menahu he nga kattu-kattu 

do Yahudi he, jhe la lii ro, "Alla ke jhi 
hela'u-la'u pe dhede lihupa ta do adho 
dae jhi do wae ta nga'a ta nginu kinga 
do dho pemade dae Paulus ri jhi. 

15 Nah, rido mina harre, tuahhu-tuahhu 
he nga Kattu-kattu Aigama he, ne woie, 
ta moa huri we pa komeda horodhadhu 
Roma ne, tu ta ame no ta aggo wari 
Paulus ma hedhapa mu, mii do ddhei 
ta pereha wari ri nga woie ne kewallu 
Paulus ri mu pa dhe. Jhe jhi do medae ta 
pemoko-anni ta mate no ta pemade nga 
do dho dhai dae no ma nga mu ma dhe." 

16Tapulara ne lua peli ri do naanne do 
rangnge ri ana ta nawanni ri Paulus. 
Moko ta kako ke ne naiki do naanne la 
tasi horodhadhu ne, jhe la peke ne lai do 
naanne pa Paulus. 

17 Moko ta pedoe ke ri Paulus heddau 
kattu horodhadhu jhe lii pa no, "Aggo 
ko ne ana do ngarru do nadhe langa 
komeda; no dhe ne dota la pika hahhi 
lai pa komeda." 

18 Ta aggo ke ri kattu horodhadhu ne, 
ne ana do ngarru do naanne la nga 
komeda, jhe lii no, "Paulus do ra te ne, 
ne do pedoe ya, jhe ame ya ta aggo ne 
ana do ngarru do nadhe ma nga Ama 

madhe; ne ta ma pika hahhi lai no pa 
Ama." 

19Ta parro ke ne ruwai ana do ngarru 
do naanne ri komeda do naanne jhe 
aggo no pekiha miha, jhe kebhale, "Ne 
nga ne do ddhei ta peke ri au pa ya?" 

20Ta bhale ke ri ana do ngarru do 
naanne, "Alla ke ne do Yahudi he 
pepehela'u lii tu ta ame Tuan ta aggo 
Paulus la hedhapa Kattu-kattu Aigama 
he, bhalli-rai, mii do ddhei ta la pereha 
wari ne kewallu Paulus nga rihi wole ri. 

21Tapulara bhole pedutu ri Tuan ne 
liami ro do naharre, rowi hhai do appa 
nguru rihi ne ddau do pewuni-anni tu 
ta mate Paulus ta pemade pa rujhara. 
Do alla ke ro hari-hari pepehupa ta do 
dho nga'a-nginu dae ki dho pemade dae 
Paulus ri ro. Hhai ke ro do moko ta mate 
ne libhale Tuan ngati dhe." 

22Ta lii ke ne komeda ne, "Bhole pika 
au pa nadu-nadu, ta do bhale ke au ti 
ma peke ne lai do nadhe pa ya." Moko ta 
lii ke no pa ana do ngarru do naanne ta 
bhale. 

23Ta alla pemina harre ta pedoa ke ri 
komeda ne, do dhue ddau kattu horo 
dhadhu jhe lii no, "Pemoko we do dhue 

ngahu ddau horodhadhu, hela'u-la'u nga 
do pidu nguru ddau horodhadhu jhara 
jhara nga do dhue ngahu horodhadhu 
do kepoke tu ta pekaddhi wabba heo 
maddha dhe la Kaisarea. 

24Jhe pemoko lema ne jara tu Paulus ta 
menya'e. Aggo no nga helama tade dhai 
la nga Gubernur Feliks." 

23 Moko ta bhuki huri ke ne komeda ne 
do mina hedhe ne ihi huri ne, 

26"Muri mone do kerihi Gubernur Feliks. 
Lipelangu ngati Laudius Lisias! 

27 Ne ddau do nadhe do alle ke pekappe 
ri do Yahudi he, jhe do miga ke ta 
pemade ri ro, kita do adho he ya ta 
dakka nga do horodhadhu jhe la gole no; 
rowi ne do rangnge ri ya, no dhe ana-rai 
pereda Roma. 

28 Rowi do ddhei ta toi ri ya ne nga 
ne hala no ne do petu-tu ne, ne do 
peanynye ri do Yahudi he pa no, moko 
ta aggo ke no ri ya la nga Kattu-kattu 
Aigama ro. 

29 Ta teleo ta do dho ngaddi no ta tao 
heworawwu lai he do jhamma ta wole 
ri lua wolo made kiadho ta pemaho la 
dhara ammu bhaddo. Ne likela ro penaja 

nga no dhe wata ke pedu nga uku-uku 
aigama ro ma miha. 

30Ta alla pemina harre ta la peke ke 
pa ya ta do era ne pedabbho do woapa 
ngati do Yahudi he penaja nga no, hakku 
ri do mina harre ke ta moe dhangnge ke 
no ri ya la nga Tuan Gubernur. Jhe do 
alla ke ya peli pa ro do peanynye no he 
ta la pemaho ne lii kela ro penaja nga no 
la hedhapa Tuan." 

31 Moko ne do horodhadhu do na harre 
ta pekako ke ne tenge ro do naanne. ta 
aggo ke ri ro Paulus, jhe pa dhara rammi 
do naanne dhangnge ta dhai ke ro la 
Antipatris. 

32Ta bhale ma jhammi-ae, ta hani he 
ke ri ro ne do horodhadhu do jhara jara 
he pe kako teru nga Paulus, jhe ro miha 
ta bhale ke la tasi. 

33Ta dhai ne do horodhadhu do jhara 
jara he la Kaisarea ta la pedhae ke ri ro 
ne huri ne pa gubernur, jhe jhole ri ro 
Paulus pa no. 

34Ta alle peajhe ri gubernur ne huri do 
naanne, ta kebhali ke no pa Paulus, ta ti 
mii ne era metana Paulus. Ta dhai ta toi 
ri no ta do Paulus ngati Kilikia, 

35ta lii ke no, "Ie ke! Do medae ri ya 
ta pereha ne kewallu au, kinga dhai ne 
ddau-ddau do penaja nga au e ma dhe." 
Moko ta pereda ke no ta tahe Paulus pa 
dhara rae Herodes. 

24 1 Lammi lodho ngati naanne Kattu 

Mone-ae mone tunu-menahu 

Ananias nga kattu-kattu do Yahudi 

he ta kako ke la Kaisarea, hela'u-la'u 
nga heddau mone-ubha, ne ngara no 
Tertulus. Ta la mengadha ke no la nga 
Gubernur Feliks, jhe pedhae ri no ne 
likela ro penaja nga Paulus. 

2ZTa pedoe ke Tertulus la hedhapa 
ta la kelole ne likela ro penaja nga 
Paulus, mina hedhe ne ane no, "Tuan 
Gubernur do dhida nga kelodo! Pa dha'i 
pereda Tuan ke ne rai nga li ha jhi ne 
dhai ketanna. Jhe ri lua uku nga mmau 
dhara Tuan, ae ke lai do woie ne do alla 
pepekaddhi tu ddau rai jhi. 

3Hari-hari ne lai do napoharre do 
hamme loro-loro ri jhi nga kolo lii ie nga 
ae, jhe do takke pekerihe dhai dhida ri 
jhi, ie ta pa mii we. 

4Tapulara mita do dho rihi ne rabe awe 
ngati Tuan, ne menang nge ri ya, ruba 

ko we ne dhara Tuan ta dhanno ne likela 
jhi do nabhabha do nadhe. 

> Abo ri jhi ne ddau do nadhe ta ddau 
mone tao lua kenya'u nga buluru do ta 
ma pehedui ddau. Pa hebhakka-bhakka 
pe nga era we ne lua kenya'u nga buluru 
ne do tao ri no dhe pa telora do Yahudi. 
Jhe no dhe do jadhi ta kattu ngati kejie 
ddau do Nazaret he. 

ŜRihi ngati nanne ri, alle ke ri no pe 
ddhei ta hakko pekewette ri rue nga taru 
ne Ammu Deo, tapulara ta kappe ke no 
ri jhi. [Do peito ke ri jhi ta pereha ne 
hala no pedutu nga uku aigama jhi ma 
miha. 

/Tapulara ta dakka ke la rabe no ri 
komeda Lisias ti dhara wolaabba jhi, 

Ŝjhe pereda no mita ie ne ddau-ddau 
do penaja nga no ta ma mengadha nga 
Tuan ma dhe.] Ki nga pereha ri Tuan ne 
ddau do nadhe, do medae ma ta dhanno 
miha ri Tuan ngati no ta do petu ne nga 
ne do lii jhi do nahedhe pa tuan penaja 
nga no dhe." 

2? Ne ddau-ddau do Yahudi do era pa 
anne lema dutu le ke ta peanynye Paulus 
nga peketarra hari-hari ne do pale ri 
Tertulus ne. 

10 Moko ta wiu-ai ke ne gubernur ne pa 
Paulus ta do ie ke Paulus ta pedai lii. 
Moko ta lii ke Paulus, "Do lore petoi ta do 
Tuan do ttau-ttau ke ne jadhi ta mone 
happo hala pa rai do nadhe. Taga tari do 
mina harre ke do dhai mengallu ke ya ta 
kelole ne lilolo ya pa hedhapa Tuan. 

11 Do nara ta pereha miha ri tuan, rowi 
rihi de dho ngati henguru dhue lodho do 
ludu ta kako ke ya la Yerusalem ta la 
hebhajha. 

12Jhe ngaddi dho ya ta abo ri do Yahudi 
he ta era ta pehala ie ta nga nadu we, 
kiadho ta pekupu ddau ta tao lua kenyau 
nga buluru ie ta pa Ammu Deo, mina 
harre lema pa ammu-ammu hebhajha ie 
ta pa mii we pa dhara do naanne. 

13 Nara le dho ma ri ro ta perue ne lilolo 
ro do alle pepedhae ri ro pa Tuan penaja 
nga dhe. 

l4Tarra do jhamma ri ya ta kelole mola 
pa Tuan ta do ya dhe, do wie hu nga 
mejura pa Deo ama-appu jhi pedutu nga 
liajha Yesus, do ne ane ro, napoanne ke 
ne do hala ne. Tapulara do pee ma ya 
nga parahajha nga hari-hari ne do era 
do hure do bhuke pa Buku Musa nga pa 
Buku Nabi-nabi. 

15 Hela'u lema mii ro, ya lema do nga 
lua henao pa Deo, ta do hari-hari ddau 
do medae ta kaddhi bhale wari ki alla 
ke pemade -- ddau-ddau do tao lua ie, 
mina harre lema ddau-ddau do tao lua 
apa nga kerewe. 

16 Rowi do mina harre ke hakku pee ma 
ya nga petadi nga woie-ie mita ie ne ade 
nga penge ya, era do mmau penyaja nga 
Deo, mina harre lema panaja nga ddau 
raiwawa. 

17 Ta ludu pa parri bhue ttau, adho ke 
ya do era pa Yerusalem, ta bhale ke ya la 
ni nga aggu doi ruba-dhara tu ddau-rai 
ya ma miha, nga tu ta la wie bhara jhula 
pa Deo. 

18 Pa dhara nga jhagge ri ya ne lai do 
naanne, ta ngadde ke ya pa dhara Ammu 
Deo ri ro, jhe ne era ya paanne tu ta la 
pemoko-anni pa lua pemmau-anni. Adho 
do era ddau lowe hela'u-la'u nga ya, jhe 
hari lema bhule dho lua kenya'u nga 
buluru pa anne pa dhara awe do naanne. 

19 Wa ta ke ne do era pa anne do parri 
ddau do Yahudi ngati Asia we. Ro ke 
ne do jhamma ta era pa dhe tu ta ma 
pemaho ne likela ro pa Tuan, ki do era 
ro nga likela penaja nga ya. 

20Ki do adho, hani we ne ddau-ddau 
do na harre ma mi ha ta ma peteleo ne 
hala do ngadde ri ro pa ya, pa dhara 
awe aggo ne ya la hedhapa Kattu-kattu 
Aigama he. 

21 Ne do ngadde ri ro, wata ke ri lipedai 
do hahhi nadhe we, do pale ri ya pa 
hedhapa ro do mina hedhe: Ne pereha 
ya pa dhara lodho do nadhe taga tari do 
parahajha ya, ta do ne ddau-ddau do 
alla pemade do ta muri bhale wari." 

22 Moko ri Feliks do ae ke ne toi ne jhara 
liajha Yesus ne, moko ta henabbhe ke 
ri no ne lua peowu do naanne. Ta lii ke 
no, "Ne kewallu do nadhe do medae ta 
pehappo ri ya, kinga dakka komeda Lisis 
ma dhe." 

23 Moko ta pereda ke no pa kattu 
horodhadhu do jage Paulus ne, mita pe 
ma Paulus nga tahe, tapulara nga wie 
lua kehoo hudi he pa Paulus, jhe mina 
harre lema, do wie lua ke pa ihi anga-ihi 
anga Paulus ta wie ne nga we kinga era 
ke ne lua paralu Paulus. 

24 Ta ludu parri lodho ta dakka ke Feliks 
nga ihi-ammu no Drusila heddau do 
Yahudi. Moko ta pepu ke ddau ri Feliks 
ta la aggo Paulus. Ta dhai ta dhanno 

ke ri Feliks ne lipedai Paulus jhara lua 
parahajha pa Kristus Yesus. 

25 Tapulara ta dhai ta peterue ri Paulus 
ne lipedai no jhara mola nga henarru 
nga lua makka tee-makka wangnge nga 
jhara lua wolo pa Lodho Pedakka Rahi 
raiwawa, ta jadhi ta meda'u ke Feliks jhe 
lii no, "Bhale ko we au pa awe nadhe. Do 
medae ma au ta pedoe ri kinga era ne 
awe pa ya." 

26 Pa dhara awe naanne lema do henao 
ke ri Feliks ta nara doi ri Paulus. Taga 
tari do mina harre ke, hakku do loro-loro 
Feliks ne pepu ddau ta la pedoe Paulus 
tu ta la pedai lii nga no. 

2/Ta ludu dhue bhue ttau, ta hoo ke 
Feliks ri Perkius Festus mii gubernur, jhe 
taga tari Feliks do ddhei ta aggu ne ade 
do Yahudi he, ta hane he ke Paulus ri no 
pa dhara ammu bhaddo. 

25 1 Ta tallu lodho ne dhai Festus la 
ihi rai do naanne, ta pekaddhi ke 
no ngati Kaisarea la Yerusalem. 

2Pa ni, ta pemaho ke likela ne 
kattu-kattu mone tunu-menahu he nga 
kattu-kattu unu do Yahudi he panaja nga 
Paulus pa Festus. Pee ri ro nga ube loro 
Festus, 

3 mita ti woie ade Festus penaja nga 
ro, nara ri Festus ta pepu ddau ta la 
aggo Paulus pebhale la Yerusalem, rowi 
do alla ke ro pepehela'u lii ta pemade 
Paulus pa telora rujhara. 

4Tapulara ta bhale ke ri Festus, "Paulus 
nnai do tahe pa Kaisarea, jhe ya lema 
ado ke do rihi ne tui ne bhale la ni. 

> Hakku hani we ne ddau-ddau mone 
kettau he we ti telora mu, pe kako la 
ni hela'u-la'u nga ya, jhe penaja pa ni 
nga no, ki do tarra ta do alla ke no petao 
heworawwu hala." 

6Ta alla pemina harre, era marra 
ta aru kiadho ta henguru lodho he 
pa Yerusalem, ta bhale ke Festus la 
Kaisarea. Ta bhale ma jhammi-ae ta 
tao ke ri no ne lua peowu ta pereha ne 
kewallu do naanne, jhe pereda ri no ta 
la aggo Paulus la hedhapa ro. 

/Ta dhai Paulus la anne, ne do Yahudi 
do dakka ngati Yerusalem he ta titu 
ke pekehero Paulus, jhe jhari ta lolo 
ne likela-likela do mejanni penaja nga 
Paulus. Tapulara nara dho ri ro ta wie ne 
kewahhu-kewahhu do nara ta perui ne 
lilolo ro he. 

8 Pa dhara lilolo Paulus, ta lii ke no mina 
hedhe, "Ngaddi de dho ya ta tao hahhi 
hala he penaja nga uku do dare ri Musa, 
kiadho penaja nga Ammu Deo, mina 
harre lema panaja nga Kehe Roma." 

2Tapulara Festus do ddhei ta aggu 
ne ade do Yahudi he, moko ta kebhali 
ke no pa Paulus, "Ddhei au ta kako la 
Yerusalem tu ta pereha pa ni ne kewallu 
au pa hedhapa ya jhara likela-likala do 
na hidhe?" 

10Ta bhale ke ri Paulus, "Ne ke ya do 
titu pa hedhapa era happo hala nga 
ti Kehe Roma, pa era do nadhe ke ne 
jhamma ta happo ne hala ya. Do toi 
miha ke ri Tuan ma ta do adho ya do era 
nga hala penaja nga do Yahudi. 

11 Ki do alla ke ya pepehihu nga uku, jhe 
do alla ke ya petao hahhi lai do jhamma 
ta wole pemade, ta i'a hamme he we ri 
ya. Tapulara ki nga ne likela-likela ro do 
adho do petu, moko bhule dho heddau 
he do nara ta jhole ya pa ro. Ne ame ri 
ya, ne kewallu ya dhe, ta la happo pa 
kato happo hala ngati Kehe we!" 

12 Ta alla Festus nga ddau-ddau mone 
wie loro jhara ngati no he, ta lii ke 
Festus, "Do ddhei ta ami ta la pereha 

la kato happo kewallu ri Kehe au, ri 
do mina harre do jhamma ke auta la 
mengadha la nga Kehe." 

13 Rihi dho ne tui ngati naanne, ta 
dakka ke la Kaisarea Duae Agripa nga 
Bernike ta la pehelama nga Festus. 

14 Ta ludu parri lodho ro ne pee paanne, 
ta pejhare ke ri Festus ne jhara kewallu 
Paulus ne pa Duae Agripa. Ta lii ke 
Festus, "Nee pa dhe heddau do tahe, do 
hane ri Feliks. 

15Pa awe pa Yerusalem ya, ne 
kattu-kattu mone tunu-menahu he nga 
kattu-kattu unu do Yahudi he, alla ke ro 
pepemaho likela pa ya, penaja nga ddau 
do naanne, jhe ame ya ri ro ta pebune 
ne hala pa ddau do naanne. 

16Tapulara bhale ri ya pa ro, ki do 
Roma adho do nara ta jhula mina harre 
he we heddau do taha tu ta wolo, ki do 
dho pelolo dae no nga ddau-ddau do 
penaja nga no, jhe hari lema do ta wie 
ko ne awe pa no ta pemola-anni. 

17 Hakku ta dhai ro ta dakka ma dhe, 
mata dho ke ya ta petui-tui ri. Bhale 
ma jhammi-ae ta pedoa dhangnge 
ke ri ya ne lua peowu tu ta perha ne 
kewallu do naanne, jhe pereda ya ta la 

aggo ne ddau do tahe do naanne ta ma 
mengadha. 

18 Ta dhai ne ddau-ddau do ta penaja 
nga no he ta titu ta pedhae ne likela ro, 
bhule dho ta pedhae ri ro hahhi lua tao 
apa he ne do tao ri no, mii do era pa 
dhara peira ya. 

19Ta pehihu lua tada he we ro nga 
no jhara lua aigama ro ma miha nga 
jhara heddau ddau ne ngara no Yesus. 
Ne ddau do naanne do alla ke pemade, 
tapulara Paulus pe nga ketakki penaja 
nga ro, ta do ne ddau do naanne do alla 
ke pemuri. 

20Ta bingu ke ya, jhara mina mii mita 
nara ya ne lipejhara-lipejhara do nara ta 
peteleo ne jhara lua kewallu do naanne. 
Rido mina harre ke ta kebhali ke ya pa 
Paulus ta do wae no ta kako la Yerusalem 
tu ta pereha la ni ne kewallu do naanne. 

21Tapulara Paulus ami ta peha'e la do 
dhida ne kewallu do naanne, jhe ami ta 
tahe teru tade dhai ta happo ne kewallu 
no ri Kehe. Rowi do mina harre ke hakku 
talii ke ya ta tahe ko no teru, tade nara 
ya ne awe ta moe no la nga Kehe." 

22 Moko ta lii ke Agripa pa Festus, 
"Ddhei ta dhanno mina ko ri ya ne lii 

ddau naanne." Ta bhale ke ri Festus, 
"Jhammi-ae bhalli-rai jhe dhanno ri tu 
an ne lii no." 

23Ta bhale ma jhammi-ae Agripa 
nga Bernike ta dakka nga nnau nga 
tenge do ga do merake. Ta maho ke 
ro la era peowu ne hela'u-la'u nga 
kattu-kattu mone-ae horodhadhu nga 
mone kettau-kettau pa dhara rae do 
naanne. Pedutu nga lipereda Festus ta 
aggo ke pemaho Paulus. 

24 Moko ta lii ke Festus, "Muri Mone 
Agripa nga tuahhu-tuahhu do era pa de 
hari-hari! Panaja nga ddau do nadhe, 
alla ke hari-hari do Yahudi, ie ta do era 
pa Yerusalem he, mina harre lema do era 
pa era do nadhe, alla ke ro pepemaho 
likela pa ya. Dhuke ri ro pa ya nga 
peka-peka, ta do ne ddau do nadhe adho 
ke do jhamma ri ta era do muri mada. 

23Tapulara ngadde dho ri ya hahhi hala 
he do tao ri ddau do tao ri ddau do nadhe 
do nara ta wole no ri lua wolo made. Jhe 
ri do mina harre ke, ri no lema alla ke 
peami mita ie ne kewallu no dhe ta la 
happo pa kato era happo kewallu ngati 
Kehe we. 

26 Tapulara pa ya bhule dho hahhi 
lipejhara he do rui jhara lua ngi'u no dhe, 
tu ta bhuke pa dhara huri ya tu Kehe. 
Ri do mina harre ke, hakku ta pedoe 
ke no ri ya ma hedhapa Tuan-tuan he, 
rihi-rihi ma hedhapa Muri Mone Agripa! 
Ne pedabbho ya, ki alle ke pepereha 
padhe, do nara ke ya ne lai-lai ku ta 
bhuki ri ya. 

27 Rowi pa dhara penge ya, adho do 
woie ki moe heddau do tahe nga do dho 
peteleo ne lua-lua hala do peanynye pa 


no. 
26 1 Ta lii ke Agripa pa Paulus, "Ta 

wie ke ne kehoo pa au ta pedali lii 
tu ta pemola-anni." Moko ta dhede ruwai 
ke Paulus jhe wie ne lilolo no do mina 
hedhe, 

Z"Muri Mone Duae Agripa! Pa dhara 
penge ya, ya dhe ddau do rihi mangngi 
do nara ta pedhae ne lii lolo mii lua 
pemola-anni, rihi-rihi pa hedhapa Muri 
Mone penaja nga hari-hari likela do 
pelake do alla ke pepedhai ri do Yahudi 
he panaja nga ya; 

3rihi-rihi do dhai toi ke ri Muri Mone 
ma jhara uku lua-lai do Yahudi. Rowi do 
mina harre ke ta menangnge ke ri ya pa 

Muri Mone mita dhanno ne lii pejhara ya 
nga merai nge nga dhara. 

ARi hari-hari do Yahudi do toi ke ne 
muri mada ya rai ti awe nga ngarru ne 
ko ya. Do toi ke ri ro ta do rai ngati nga 
ngarru ne ko ya, do alla ke ya pemuri 
mada pa telora ddau rai ya ma iha pa 
Yerusalem. 

> Do dhai toi ke ro ne toi jhara lua ya. 
Jhe kita wae ro, do nara ke ri ro ta 
peteleo, ta do rai ti petari ya do muri 
mada mii heddau do Farisi nga do pedutu 
uku do dhai rui pa dhara aigama jhi. 

6Jhe pa dhara awe nadhe ne ke ya do 
titu pa dhe tu ta pereha ne hala ya taga 
tari do parahajha ya pa lijaji do tao ri 
Deo nga ama-appu jhi. 

7 Lipejaji do naanne ke ne do pee nga 
henao ri hari henguru do dhue huhu 
do Israel, hakku pee ma ro nga wie hu 
nga mejura pa Deo anni lodho nga anni 
maddha. Jhe taga tari do parahajha pa 
lijaji do naanne ke ya, bhoke Muri Mone 
lii pa ya ta do hala ri do Yahudi he. 

8 Tanga ke ne do Yahudi he hakku do 
dho nara ta parahajha ta Deo do pemuri 
bhale wari ddau do made? 

?Pa uru jhara he lema, ya le miha do 
nga lua tada ta do jhamma ta tao ne nga 
we tu ta pelawa nga Yesus do Nazaret 
ne. 

10 Jhe do tarra ne do alla petao ri 
ya do mina harre pa Yerusalem. Nga 
huri kuaha ngati kattu-kattu mone 
tunu-menahu he, ae ke ne ddau do 
halla-anni pa Deo ne do alla pepemaho 
ri ya la dhara ammu bhaddo. Rihi ri ti 
naanne, do rihi mengallu dhara ya ki nga 
wolo ro ta pemade. 

11 Jhajhi wari ya ne kako la dede nga 
dhaba ro pa ammu-ammu hebhajha, 
tu ta pehahhi ro ta pehile ri ro ne do 
parahajha ri ro ne. Do dhai pana tarra 
ne ade ya penaja nga ro, hakku kako ya 
lohe la rae-rae do hewale he la hudhi 
nga peraga ro la era-era do na harre." 

12"Nga lua pedabbho do mina harre 
ke ne kako ya la Damsyik do nga aggu 
huri kuaha ngati kattu-kattu mone 
tunu-menahu he. 

13 Pa telora rujhara, pa dhara awe nattu 
lodho he Muri Mone, ta ngadde ke ri ya 
hahhi weo do rihi ke lala ngati mada 
lodho. Ne kelala do naanne ta kehabbha 

ke pekehero ya nga ddau-ddau do penau 
nga ya he. 

14 Ta herabba ke jhi hari-hari la worai. 
Moko ta rangnge ke ri ya ne lipedai pa 
dhara lii Ibrani do pali mina hedhe pa 
Ya, 'Saulus, Saulus! Tanga au hakku pee 
loro nga pehedue ya? Do medae ma ta 
dhue ta hape ri au ne lua paddha, kinga 
pee koma au nga pelawa-petaddhu nga 
lua hewai-hewewe no do jadhi ta muri ri 
au ne.' 

15 Moko ta kebhale ke ri ya, 'Nadu ke 
Au we Muri?' Ta bhale ke ri Muri, 'Ya ke 
dhe Yesus do pehedue ri au ne. 

16 Kaddhi we au jhe titu! Do ta 
pengaddhi-anni ma ya pa au do nga lua 
pedabbho ta dhede au ta ddau do ta 
pekako ne lua jhagga Ya. Do jhamma ri 
au ta la pepeke pa ddau do hewala, ne 
nga ne do ngadcde ri au pa dhara lo dho 
do nadhe, jhara lua Ya nga jhara lua ne 
nga we ne do medae ta pengadde pa au 
ri Ya hine. 

17 Do medae ta gole au ri ya ngati do 
Israel nga ngati ddau-ddau do wala rai 
do adho do Yahudi. Do medae ya ta lii pa 
au ta kako la nga ro, 

18ta la boka ne namada ro, mita ie ro 
ta mahhu-anni ngati dhara kerabba, jhe 
maho la dhara teleo, mita ludu ke ro 
ngati liubu Wango, jhe ma ho la dhara 
lua pereda Deo. Moko ri do parahajha ro 
pa Ya, ne lubhu harro nga menyilu do 
tao ri ro do ta pehai-pehuba ke, jhe do 
ta jadhi ke ro ta ai ala annu-niki Deo do 
jhujhu do pidhi ri Deo.'" 

19"Rowi do mina harre ke, Muri Mone 
Agripa, do pee loro ya nga halla-anni 
pedute ne lua do ngadde ri ya ne, do alle 
pehamme ri ya ngati Deo ne. 

20 Nga peke mola-mola ri ya pa 
ddau-ddau he, ta do jhamma ro ta jharra 
ngati lubhu harro nga menyilu ro jhe 
jhula-anni pa Deo nga pedhelo ri ro pa 
dhara muri mada ro ta do alla ke ro 
pejharra ngati lubhu barro nga menyilu 
ro. Pepeke ri ya uru jhara ne lai do 
naanne pa Damsyik, jhe itu la Yerusalem 
nga pa ha ri hewue ihi rai Yudea nga 
mina harre lema pa telora ddau do adho 
do Yahudi. 

21 Moko taga tari lai do naanne ke, ne 
kappe ya ri do Yahudi he pa dhara Ammu 
Deo, jhe petadi ro ta kale ne rujhara ta 
pemade ya. 

22Tapulara hape ma dhara awe nadhe 
ne koma ya do herimo-heruge ri Deo, 
hakku nara koma ya ta titu pa dhe tu ta 
pepeke ne lipika ya pa hari-hari ddau -- 
do kepai nga do naiki. Nenga ne do pale 
ri ya do nadhe, adho ke ta do wala ri 
ngati do pedare ri Musa nga nabi-nabi; 

23ta do ne Duae Mone-ma'i Mone-golo 
do jaje ri Deo ne, do jhamma ta 
dhui-hape lua hedui-herui, jhe do jadhi 
ta ddau do petari rai ne do kaddhi bhale 
wari ki alla ke pemade, mita ri naanne 
ke ne nara No ta pepeke ne teleo ne -- 
wala dho ke ngati lua helama to na ie ne 
-- je ta pa ddau do Yahudi, mina harre 
lema pa ddau-ddau do adho do Yahudi." 

24Pa dhara nga pedhae ko ri Paulus 
ne lilolo no, ta peka ke Festus, "Alla ke 
pewujhu Paulus. Ri lua mmau dhara au, 
alle ke pepejadhi au ta wujhu!" 

25 Tapulara ta bhale ke ri Paulus, "Wujhu 
dho ya Muri Mone ee. Lipali-lipedai do 
pale ri ya dhe do petu jhe do mahhu 
ngati penge do mmau. 

26 Ri Muri Mone Agripa miha do 
dhai toi ne jhara lai-lai do na harre. 
Rido minaharre hakku bhani ya nga 
teleo-teleo ta pedai lii pa hedhapa Muri 

Mone. Jhe ketarra ke ri ya lema, ta do 
bhule dho ke kakhi lai ngati lai-lai do 

naharra do dho toi ri Muri Mone, rowi 

hari-hari ne na harra adho do jadhi pa 
era do pehune peniti. 

27 Mina mii Muri Mone Agripa, parahajha 
marra Muri Mone nga do pale ri nabi-nabi 
he? Pa penge ri ya, do parahajha ma 
Muri Mone!" 

28 Moko ta lii ke Agripa pa Paulus, "Ne 
penge ri au do dhai memudhe pa dhara 
hekewu'u namada he we ne bhare ya ri 
au ta jadhi do Herani?" 

29 Ta bhale ke ri Paulus, "Awe do 
henginga ko, do merai ko, ta hebhajha 
ya pa Deo mita ie Muri Mone nga 
Tuan-tuan he do dhanno ne lii ya do pa 
dhara lodho do nadhe, nara ta jadhi mii 
ya le -- wala ngati tuki do nadhe!" 

30Pa pedakka rahi Muri Mone Duae, 
gubernur, Bernike, nga hari-hari do wa 
la he ta titu ke. 

31Ta dhai ro la tele ta pedai ke ro 
heddau nga heddau, "Ddau do nadhe, 
bhule dho do tao hahhi lai do jhamma 
no ta wole pemade kiadho ta pemaho la 
dhara ammu bhaddo." 

32Ta lii ke Agripa pa Festus, "Ddau 
do nadhe do jhamma ke ta gole, kita 
do adho he no do dhuki ta ne kewallu 
no dhe ta la pereha pa kato era happo 
kewallu ngati Kehe." 

27 1 Ta alla pehappo ta do jhamma 

ke jhi ta pekaddhi jhara kapa 
la Italia, Paulus nga do parri ddau do 
rate do wale he, ta jhula ke ri Yulius, 
kattu horodhadhu Roma do pehune ta, 
"Resimen Kehe." 

2 Ta ha'e ke jhi la kapa do dakka ngati 
Adramitium, jhe pekaddhi nga kapa do 
naanne rowi do moko ke ta pekaddhi 
la ubha dhara-ubha dhara do pa ihi 
rai pereda Asia. Aristarkus, heddau do 
Makedonia, do dakka ngati Tesalonika 
ne, do pekaddhi lema penau hela'u nga 
jhi. 

3 Bhale ma jhammi-ae ta dhai ke jhi 
la Sidon. Bhale Paulus do pemoke nga 
woie ri Yulius. Do wie ma ne kehoo ta la 
heahu ihi anga-ihi anga no he, mita ie ro 
ta wie ne nga we ne do paralu ri no. 

4 Ngati anne ta pekaddhi ke jhi teru. 
Rowi ngallu do dakka ngati dhuru kapa 
ne, moko ne kajhi ne ta peore dhae pulu 

Siprus ke rowi do here ta penite bhalle ti 
ngallu ne. 

> Ta alla pemina harre, ta nange ke ri jhi 
ne llau do hedhape ri Kilikia nga Panfilia 
jhe dhai la Mira pa ihi rai Likia. 

6 Pa anne ta abo ke ri kattu horodhadhu 
ne, hewue ne kapa ngati Aleksandria 
do ddhei ta pekaddhi la Italia. Moko ta 
pepida ke jhi ri no la kapa do naanne. 

7Pa dhara parri lodho jhi ne pekaddhi 
do dhai nano nga do hedui ne kako kapa 
ne, ta dhai ke jhi la Knidus. Ri do pee 
koma nga ngallu ne, nga do dho ketanna 
dae, nara de dho ke jhi ta takka dhuru 
pa lua pedabbho jhi do uru jhara ne. 
Rido mina harre ke ta pekaddhi ke jhi ju 
la bira Bhollau ri pulu Kreta lake jhara 
tajo Salmone, mita nara jhi ta penite 
ngati ngalu. 

ŜDo dhai tarra ne hedui ne ore pulu 
naanne jhe dhai jhi la hahhi ubha 
dhara ne ngara ubha dhara do naanne 
Ubha-dhara do Merake, rihi dho ne jjau 
ngati Lasea. 

?Pa awe naanne do ludu ke ne awe 
Nga'a Kewahhu Pedhuri-pemira do 
Yahudi. Ae ke ne awe jhi do hore nga 
dho bhule guna, hakku adho ke awe do 


JHARA LUA RASUL-RASUL 27.10- 1826 


woie tu jhi ta pekaddhi pa dhara awe do 
naanne. Rowi do mina harre ke ta takka 
lii ke Paulus pa ro mina hedhe, 
10"Tuahhu-tuahhu, pa pedutu nga lua 
tada ya he, do tuu ta hedui tarra pa 
di, kinga pekaddhi di teru. Do medae 
di ta peabu nga lua ha'i nga bhangi do 
mone-ae, adho ke ta bhara nga kapa 
we, tapulara lohe la ngi'u di le miha do 
nara ta ila." 

11 Tapulara, kattu horodhadhu ne do 
rihi parahajha pa juru-mudhi nga kapatei 
ne ngati lipedai Paulus. 

12 Ne ubha dhara do naanne adho 
ma do woie tu ta penawu kapa-kapa 
pawarru meringi. Rowi do mina harre, 
rihi rrau ne ana kapa he do ddhei ta 
pekaddhi ngati ubha dhara do naanne 
rowi do ddhei ro ta petadi ta dhai la 
Feniks, jhe pee pa ni pa dhara warru 
meringi ne. Feniks hewue ubha dhara pa 
pulu Kreta do hedhapa ju la Bhollau-wa 
nga bhodhae-wa. 

13 Pa dhara awe naanne ta dere ke ne 
ngallu ngati bhollau. Moko pa dhara 
pereke ri ana he do ke ro ta pekaddhi 
ri. Hakku ta bhita ke ro tenagha, jhe 
pekaddhi ro ore dhae pulu Kreta. 

14 Tapulara rihi dho ne tui ta alla 
penaanne, ta dakka ke raga nga 
opo -- ngallu-ae do pale ta ngallu 
Bhodhae-Dimu dhai kedu ngati kolo 
lede, 

15jhe la tube ne kapa jhi ne. Rowi do 
mina harre ke nara dho ke ne kapa ne ta 
kako teru, rowi do petabbu ke nga ngallu 
ne, moko ta mata he ke jhi ta ne nga ne 
do madae ta jadhi, jhe hane ne kapa ne 
peanyo e'e ne aggo ri ngallu ne ke. 

16 Nara ta penite hudi he jhi ta dhai jhi 
ta hiho pulu Kauda jhara bira Bhollau. 
Ne pulu naanne, pulu do wonaiki he we. 
Pa ni nga hetenga made jhi jhe itu nara 
ta peha'e ne woana kapa ne. 

17 Ta alle pepeha'e ne woana kapa ne la 
dhara kapa ne, moko ta akke pekehero 
ke ne kapa ne ri dari mita rui. Taga tari 
do meda'u ngeta kada ne kapa ne pa 
wolahalae Sirtis do ei-iki ne, moko ta 
pepure ke ne lai kapa ne, jhe hane ne 
kapa ne pe e'e ne aggo ri ngallu ne. 

18 Pe ma ne ngallu ne nga kedu pehilo- 
wole, hakku ta bhale ma jhammi-ae jhari 
ke ta hora ne bhara ngati dhara kapa ne, 
la dhara dahi. 

19Bhale ma helodho ne ri, hora ri ne 
parakaka kapa ne ri ana kapa ne, ri 
ruwai ro miha. 

20 Jhajhi lodho jhi ne tui ta do dho 
ngaddi mada lodho nga mata moto, 
nga ngallu ne lema pee nga petue-pe 
ahhe we ne pehilo-wole. Pedakka rahi ta 
happo ke ne lua henao jhi ta muri mada 
ri. 
21Jhajhi awe ke ne tui, nara dho ke 
heddau he ta nga'a ta nginu. Moko ta 
kako ke Paulus la titu la telora ro, jhe 
lii pa ro, "Tuahhu-tuahhu! Kita do ta 
pedute we ri mu ma, ne lii ya ne, jhe do 
dho pekaddhi ngati Kreta, peabu dho ke 
di nga hari-hari lua apa nga ha'i do mina 
hedhe. 

22Tapulara pa dhara awe nadhe ta ami 
tu-tu ke ri ya pa mu mita ie ta worena 
ko ne ade mu. Bhule dho heddau he ti 
telora mu do medae ta made; ne do 
medae ta ele ngati di wata ke kapa dhe 
we. 

23 Rowi pa maddha ne ngine, do dakka 
naju Deo ngati Deo do pa No ke ya ne 
wie hu nga mejura, jhe No ke ne do 
Mone unu muri mada ya. 

24 Do lii mina hedhe ne naju Deo ne pa 
ya, 'Bhole mada'u Paulus! Rowi au do 
medae ma ta mengadha la nga Kehe. 
Jhe taga tari lua ruba dhara Deo nga au, 
hari-hari ddau do pekaddhi hela'u-la'u 
nga au do medae ta helama taga rowi 
au.' 

25 Rowi do mina harre ke tuahhu, do 
jhamma ke mu ta worena ne ade mu! 
Rowi do parahajha ya pa Deo ta do 
hari-hari do medae ta jadhi do mina mii 
ne do lii No pa ya ne. 

26Tapulara do medae ta haa di la 
hewue pulu." 

27 Pa dhara rammi do henguru keappa 
ne, pa dhara nga anyo-anyo ke jhi pa 
Llau Adria, era ma pa awe terola maddha 
he ta toi ke ri ro ta do ne kapa ne do 
hedharra ke nga kolo lede. 

28Hakku ta pedhule ke ri ro ne dari 
wowadu luji tu ta kale toi ta henga ne 
meramma ei-dahi ne. Ta teleo ke ne 
meramma ne era do naanne, era ma ta 
appa nguru mete he. Rihi dho ne tui ti 
naanne, ta luje ke ri ro ri, ta toi ke ri ro 
ta do ne meramma ne era ma ta tallu 
ngeu mete he. 

29 Meda'u ke ro nge ta kada ne kapa ne 
la kolo pahi, hakku ta pepuru ke ri ro 
appa bhue tenagha ngati wui kapa ne, 
jhe henao ta henginga ne mmau-rai. 

30 Bhale ma ne ana kapa he ta ddhei ke 
ro ta perai dhara-dhara ngati kapa ne. 
Ta la pepuru woana ke ra dhara dahi, mii 
do dhei ta la pepuru tenagha ngati dhuru 
kapa ne. 

31Tapulara ta lii ke Paulus pa kattu 
horodhadhu ne nga pa do horodhadhu 
do era pa kapa ne, "Ki do dho pee ke ne 
ana kapa he pa dhe, Tuahhu-tuahhu he 
hari-hari nara dho ta helama." 

32 Rowi do mina harre ke ta atta ke ri do 
horodhadhu he ne dari woana kapa ne, 
hakku ta piro ke ri nawa dahi ne woana 
kapa ne. 

33Pa dhara awe nga do dho hhau dae 
lodho, ta lii ke Paulus mita ie ro hari-hari 
ta nga'a ko. Ta lii ke Paulus mina hedhe, 
"Henguru appa lodho ke ne do ludu 
Tuahhu he hari-hari wata ke pee nga 
mata-mata he ke nga keragguade, jhe 
do dho nga'a-nginu ke ne nga-nga ri. 

34Ne li ya he ke, nga'a kowe hudi he. 
Rowi tuahhu he hari-hari do medae ta 
helama nga do bhule ta nga-nga." 

35 Ta alla pemina harre ta aggo ke ri 
Paulus ne roti ne, jhe peha'e no kolo lii-ie 
nga ae pa Muri pa hedhapa ro hari-hari. 
Ta alla pemina harre ta pebhagi ke ri 
Paulus ne roti he, jhe nga'a ro. 

36 Moko ta muri wari ke ne penge ro 
hari-hari, jhe pedutu le ru ta nga'a. 

37 Hari-hari ro ne do era pa kapa ne, do 
dhue ngahu pidu nguru do anna ddau. 

38Ta alla le ro hari-hari pe nga'a 
waji-waji he we, ta hora ke ri ro ne 
gandum do era pa dhara kapa ne la 
dhara dahi, mijhi ie ne kapa ne ta lebhu. 

39 Ta dhai ta anni-lodho, ta ngaddi ke 
ri ana kapa he ne kolo lede, tapulara 
toi dho ri ro ta ihi rai nga ne naanne. 
Ta ngadde ke ri ro hewue kelakko nga 
lahalae ne. Hakku ta petuje ke ri ro ta 
peha'e la kolo lede ne kapa ne, kinga 
jadhi. 

40 Moko ta atta ke ri ro ne dari tenagha 
he, jhe hani ri ro ne tenagha he pejanna. 
Penau hela'u nga naanne ta ma'e le ke 
ri ro ne dari akki uli ne. Ta alla pemina 
harre ta arre ke ri ro ne lai kelewe ne, 
mita ie ne kapa ne ta aggo ri ngallu ju la 
dhae. 

41Tapulara do malle ke pa wolahalae 
ri kapa ne. Heatta dhuru ne janna ke 
pa wolahalae jhe i'a dho ke kemuki nga 
heatta wui ne ne menyalla ke ne wabbe 
ri nawa dahi do maddu ne. 

42 Dhai ke ri do horodhadhu he ta 
pemade ne do rate he hari-hari, rowi do 
meda'u ro ngeta era ne do rate do nangi 
la kolo lede jhe perai. 

43Tapulara ta labba ke ri kattu 
horodhadhu ne, ne lua pedabbho ro do 
naanne rowi do ddhei ri no ta pelude 
Paulus. Ta lii ke no pa hari-hari ddau do 
i'a nangi he ta riju uru jhara, jhe nangi 
la lahalae, 

44jhe itu pedutu ri do wala he nga parru 
pa papa-papa bhalla kapa ne. Nga loro 
jhara mina harre ke ne dhai jhi la kolo 
lede. 

28 1 Ta dhai jhi nga helama la kolo 
lede, jhe itu toi ri jhi ta do naanne 
pulu Malta. 

2 Ne ddau pa pulu naanne do dhai mahu 
le ne penaja nga jhi. Ta hammi ke jhi 
hari-hari nga woie ri ro, jhe peweo ro 
ai tu jhi ta menyiru rowi do jhari ke 
ta dakka ajji, jhe hari lema ngallu do 
meringi. 

3Ta keworo kelai ajhu ke Paulus jhe 
takka la dhara rao ai ne. Pa dhara nga 
takka ri no ne kelai ajhu he la dhara rao 
ai ne, ta mahhu-anni ke hengi'u debhoho 
ri pana ae ne, jhe la hibhe ne ruwai 
Paulus. 

4Ta dhai ta ngaddi ri ana rai pa anne ne 
debhoho ne do peratte pa ruwai Paulus 
ta lii ke ro heddau pa heddau, "Do tatu 
ne ddau do nade ta heddau do alla 
pepemade ddau, hakku maji lema no ta 
do ludu ke ti lua hedui ngati dahi ne, 
hane dho no pe muri mada ri Banni-ae 
do dho i'a bibhi-hebhakka ne." 

STapulara ta latte ke ri Paulus ne 
debhoho do naanne la dhara rao ai ne 
nga do dho bhule le ta era ta paddha he 
pa no ngara ta hudi he. 

e€Pa dhara penge ana-rai do paanne, 
adho ke do rajja ri, do medae ke ta bhai 
ne ruwai Paulus, jhe heragga hetak ka 
no ta made. Tapulara ta mate-mate ri 
ro, jhe bhule ta jadhi lai nga-nga pa 
Paulus, moko ta lari-anni ke ne penge ro 
jhe lii pa Paulus ta no heddau deo. 

7Rihi dho ne jjau ngati era do naanne 
do era ne worai unu Publius kattu 
mone-ae pa pulu naanne. Ta hammi ke 

jhi ri no nga woie nge-danni ade la nga 
no pa dhara tallu lodho ne tui. 

8 Pa dhara awe do naanne do era do 
paddha ne ama ri Publius ne. Ta emo 
jhe do pupu ri. Ta la heaho ke no ri 
Paulus, jhe hebhaja Paulus nga takke ne 
ruwai no pa do paddha ne, moko ta ie 
dhangnge ke ne do paddha ne. 

2Ri lai do naanne, moko hari-hari ddau 
do paddha pa pulu do naanne ta dakka 
ke la nga Paulus, moko ta peie he ke ro 
ri Paulus. 

10 Ae ne bhara parahee do wie ri ro pa 
jhi, jhe dhai jhi ta pekaddhi he, ta dakka 
ke ro nga aggu la kapa ne nga we ne do 
paralu pa loro jhara ka ko jhi he. 

11 Ta tallu warru jhi pa Malta, ta 
pekaddhi ke jhi ngati pulu do naanne, 
ha'e jhara hewue kapa ngati Aleksandria, 
do pee nga penawu pa anne pa dhara 
awe meringi ne. Ne ngara kapa ne, "Deo 
do Kedue Kastor nga Poluks." 

12Ta penawu ke jhi pa rae Sirakusa, 
jhe pee jhi tallu lodho ne tui pa ni. 

13 Nga ti ni ta pekaddhi ri ke jhi ri ore 
dhae lohe la rae Regium. Bhale ma 
jhammi ae, ta dakka ke ngallu ngati 


JHARA LUA RASUL-RASUL 28.14 - 1935 


Bhollau, hakku pa dhara dhue lodho ta 
dhai ke jhi la Putioli. 

14 Pa ni ta peabu ke jhi nga do parri 
ddau do parahajha pa Yesus, jhe ri 
liperihi ro, ta pee ke jhi nga ro hewue do 
migu ne tui. Moko ta pekaddhi ke jhi la 
Roma. 

15 Do rangngi ke ne tuahhu-tuahhu do 
parahajha pa Yesus do pa Roma he, 
hakku ta dakka ke ro ta la peabu nga jhi 
hape la Paha Apius nga Pasanggrahan 
Tallu ta la peabu nga jhi. Ta dhai Paulus 
ta peabu nga ro, ta pe ha'e kolo lii ie ke 
Paulus pa Deo jhe ta rui le ke ne ade no. 

le Ta dhai la Roma, ta wie lua ma pa 
Paulus ta pee pa tele jhe nga jage ri do 
horodhadhu. 

17 Ta tallu lodho ta pedoa ke ri Paulus 
ne mone kettau-mone kettau do Yahudi 
he do era pa era do naanne. Ta teni le ro, 
ta lii ke Paulus pa ro, "Tuahhu-tuahhu! 
Ya dhe bhule dho ta tao hala nga-nga pa 
ddau-ddau di he kiadho ta hihu ne uku 
nga hadha rai di do hammi ri di ngati 
ama-appu di he. Meji lema ta mina harre 
ta kappe ke ya ri ro pa Yerusalem jhe 
jhole ya la wolaabba do Roma. 


JHARA LUA RASUL-RASUL 28.18- 236 


18 Ta alle pepereha ne kewallu ya, do 
ddhei ke ro ta gole ya, rowi do teleo ke 
ta dho ngaddi ta tao hahhi hala he do 
jhamma ta wole ri lua wolo made. 

19Tapulara taga tari do pe ma ne do 
Yahudi he nga ketakki, hakku ie nga dho 
ie ta ami ke ya mita ie ne kewallu ya dhe 
ta ma happo ri kato era happo kewallu 
Kehe Roma ke. Hakku tao ya mina harre 
adho taga tari do era hahhi lua kela ri ya 
penaja nga ddau ya miha. 

20 Jhe ri do mina harre ke hakku ta 
ami ke ya ta abu nga mu hari-hari, rowi 
alle ke ya pepetuke taga tari Mone-mai 
Mone-golo do ito nao ai ri do Israel ne." 

21 Moko ta lii ke ro pa Paulus, "Ngaddi 
le dho jhi ta hammi ie ta hebhalla huri 
he ngati Yudea jhara lua Tuahhu. Nga 
bhule le dho heddau tuahhu he do dakka 
ngati ni do era ta pedai-pejha'i le nga jhi 
jhara lua Tuahhu, kiadho ta ma pedae 
ngara apa he Tuahhu ri ro. 

22Tapulara jhi lema do ddhei ta dhanno 
ne jhara lua parahajha Tuahhu, rowi 
do rangngi ke jhi ta do alle ke pekare 
pemanihe ne liajha do pedute ri Tuahhu 
ne." 

23 Moko ta petatu ke ne awe ri Paulus tu 
ta peabu nga ro. Pa lodho do naanne ae 
ne ddau do dakka la era pee Paulus ne. 
Rai jhammi-ae lohe la maddha lodho, 
ne peteleo nga pepeke pa ro ri Paulus 
jhara lua mina mii Deo ne pereda mii 
heddau Duae. Nga pake ne lilolo-lilolo 
Buku Musa nga Buku Nabi-nabi, petadi 
Paulus ne kale loro jhara mita parahajha 
ro pa Yesus. 

24 Era ma do parahajha nga ne nga ne 
do lii Paulus ne, tapulara era lema do 
dho pa rahajha. 

25 Nga lua tada do pehihu ro, ta hane ke 
ne era do naanne ri ro, ta alla Paulus pe 
lii mina hedhe pa ro, "Do dhai petu tarra 
ne nga nedo pale ri Henga Deo do pelake 
jhara Nabi Yesaya pa ama-appu mu! 

26 Ne lii Deo, 'Kako we la lii pa ddau-rai 
do nadhe: Do ta pee ma mu nga 
halla-anni ta dhanno, tapulara adho do 
medae ta tada; do pee ma mu nga heleo 
tapulara adho do medae ta toi ne nga ne 
do ta jadhi. 

27 Rowi do kedu'u ke ne lua penge 
ddau-rai do nadhe, do hoe ke ne wodilu 
ro jhe do pebba'i ke ne namada ro. 
Nadhe hakku jadhi mita ie ke ne namada 

ro ta bhole ngaddi ne wodilu ro bhole 
rangngi ne lua penge ro bhole tada jhe 
bhole bhale wari nga Ya moko do medae 
ke ri Ya ta peie ro.'" 

28Pedakka rahi ta lii ke Paulus, 
"Tuahhu-tuahhu do jhamma ke ta toi ri 
mu ta do ne lii jhara lua helama tona 
ie do ngati Deo ne pa awe nadhe alle 
ke pepeke pa ddau-ddau do wala rai do 
adho do Yahudi. Rowi do medae ke ri ro 
ta pedute?" 

29 [Ta alla Paulus pe lii mina harre ta 
langnga ke ne do Yahudi he ngati era 
do naanne nga pebhata heddau nga 
heddau. ] 

30Dhue bhue ttau Paulus ne pee pa 
Roma, pa ammu do kehewe miha ri 
no. Nga mengallu dhara no ne hammi 
hari-hari ddau do dakka la heaho no. 

31Jhe bhani dhallu no ne pepeke pa ro, 
ne jhara lua mina mii Deo ne pereda mii 
he ddau Duae nga jhara lua Muri Yesus 
Kristus. Jhagge ri Paulus ne na harre 
nga balla kattu, nga do dho bhule ke ne 
nga-nga ri do labbe no. 


ROMANS 


lTuahhu-tuahhu hari-hari pa Roma 

1 do hajha-do ddhei Deo nga do alla ke 
pe pedoa ri Deo ta jadhi annu-niki No. 
Alle ke ya pepidhe pedhede jhe petone ri 
Deo tu ta pepeke ne Li Hagha Dhara do 
ngati Deo ne. 

ZNe Li Hagha Dhara do naanne do 
alle ke pejaje ri Deo pa awe do uru do 
pelake jhara nabi-nabi No he nga do 
alle pehure-pebhuke pa dhara Buku 
Lidara-Likewahhu Deo. 

3Ne Li Hagha Dhara do naanne jhara 
lua Ana Deo, Muri di Yesus Kristus. Mii 
ddau raiwawa, No kolo loro Daud, 

4tapulara ti kebhihu Deo, No do teleo 
ke ta Ana Deo. Ne lai napoanne do 
teleo ke ngati kuaha do rihi nga ihi do 
pelake jhara lua kaddhi No ngati lua 
made-mada. 

> Do pelake jhara No lema ke ne wie 
ri Deo pa ya ne lua ruba dhara tu ta 
jadhi rasul, mita ie ke ya -- ta takke 
pekerihe Kristus -- ta hewewe ddau-ddau 

ngati hari-hari ddau rai, mita ie ro ta 
parahajha jhe halla-anni. 

6 Ne do pedabbho nga hari-hari ddau 
rai, do maho ke ta mu lema do era pa 
Roma he; do alla lema ke mu pepedoa 
tu ta jadhi annu-niki ri Yesus Kristus. 

7 Taga tari do mina harre ke hakku tu ta 
bhuke ri ya ne huri do nadhe tu mu. Jhe 
nga ito nga henao ri ya, Deo do Ama ri 
di nga Muri di Yesus Kristus ne do ta wie 
ne lua tarro ie nga menyarro mangngi 
nga lua mengallu nge nga kehaka dhara 
tu mu. 

8 Petari-tari pelake jhara Yesus Kristus, 
peha'e ri ya ne kolo liie nga ae pa Deo 
taga Tuahhu-tuahhu he hari-hari; rowi 
hari hewue raiwawa dhe do rangngi ke 
ta do parahajha tarra ke mu pa Kristus. 

?Do pee nga henge mu ri ya, kinga 
hebhajha ke ya. Deo ke ne hakahi ne ta 
do ne nga ne do pale ri ya dhe, do petu 
tarra. No ke Deo do pemoke ri ya nga 
hewue nge danni ade, nga loro jhara ta 
pepeke ne Li Hagha Dhara jhara lua Ana 
No ne. 

10 Do ami nga petu-petarra ke ri ya pa 
Deo, ki ie mudhe he ya wie pa ya ne awe 

do kehoo pa awe nadhe mita kako ya la 
peabu nga mu. 

11 Rowi do ddhei tarra-tarra ke ya ta 
la peabu nga mu mita nara le ri ya ta 
pebhage nga mu ne lua ruba dhara ngati 
Henga Deo tu ta perui mu. 

12 Ne do pedabho ri ya dhe wala dho 
ke taga tari do hela'u-la'u ke di do 
parahajha ke pa Yesus Kristus, moko do 
nara ke di ta perui heddau nga heddau. 

13Tuahhu-tuahhu! Mita ie ri mu ta toi 
ta do jhajhi wari ke ya ne era nga lua 
ddhei ta la peheabu nga mu, tapulara 
ta era-era we ne rulabba ne. Ne ddhei 
ya mita ne lua jhagga ya ta era le nga 
wila nga wue pa telora mu, hela'u le mii 
lua jhagga ya pa telora ddau-ddau do 
wala do adho do Yahudi he pa era do 
wala-wala he. 

14 Rowi ya do nga tenge penaja nga 
hari-hari ddau; ddau do i'a hadha nga do 
adho do i'a hadha, ddau do hekola nga 
do adho do he kola. 

1> Taga ri do mina harre ke hakku do 
ddhei tarra ke ya ta la pepeke ne Li 
Hagha Dhara ne pa mu do pee pa Roma 
lema. 

16 Do dhai tarra ya ne parahajha jhara 
Li Hagha Dhara ne, rowi ne lii do naanne 
lua rui nga kedi Deo tu ta ma pehelama 
hari-hari ddau do parahajha, petari-tari 
do Yahudi, jhe itu ri ddau do wala rai he. 

17 Rowi ri Li Hagha Dhara do naanne 
ke ne peteleo ri Deo mina mii ne loro 
jhara tu ta ie bhale wari ne lua pedu 
di ddau raiwawa nga Deo; jhe ne loro 
jhara ne, wala dho ke parahajha Deo, 
rai ti petari lohe la pedakka rahi. Ne 
napoanne mii do hure do bhuke pa dhara 
Buku Lidara-Likewahhu Deo, "Ddau do 
parahajha pa Deo, hakku nara ta ie 
bhale wari ne lua pedu nga Deo, ddau 
do na poanne ke ne do medae ta muri 
mada!" 

18 Ngati era do mmau do megala ne 
pedhelo ri Deo ne lua paddhu nga kete 
bubu dhara No penaja nga hari-hari 
lubhu harro nga menyilu nga lua apa 
nga kerewe ddau raiwawa, jhe taga tari 
lua apa nga kerewe ke ne do labbe ddau 
raiwawa ta hamme ne liajha do petu ne 
jhara lua Deo. 

19 Ne nga ne do nara ta toi ri ddau 
raiwawa jhara lua Deo do teleo ke pa 
dhara ade nga penge ddau raiwawa, 

rowi do alle ke pepeteleo ne lua do na 
harre ri Deo ma miha pa ddau raiwawa. 

20 Rai tare ta peera raiwawa ri Deo ne 
wue nga bha'u Deo do dho ngadde ne, 
jhara lua No mii Deo ne nga kuaha No 
do peloro ne, do nara ke ta toi ma ri 
ddau raiwawa ti hari-hari do alla pepeera 
ri No he. Hakku bhule tu-tu dho ke 
pa ddau raiwawa ne era jhalli ri tu ta 
pemola-anni. 

21 Deo do tade ma ri ddau raiwawa, 
tapulara takke dho Deo pekerihe ta mii 
Deo he, jhe i'a le dho ma ta wie kolo lii 
ie pa No. Do wala ri ne do tao ri ddau 
raiwawa, wata ke ddhei ta penge ne 
lai-lai do dho bhule nga pejhara we; ne 
ade ro do ke rabba ke. 

22Pa penge ro do mmau dhara ke ro, 
tapulara ne pa petu ne do bhodho ro. 

23Adho ro do wie hu nga mejra pa Deo 
do peloro ne, tapulara pa nalu-nalu do 
tao ti ajhu nga wowadu do mii hia nga 
wewo ne nga we do kemuki do na ra 
ta made; do mii ddau raiwawa, do lila, 
bhada do appa laa kae nga do rodho ri 
kabu. 

24 Ri do mina harre ke ta heni ke ro 
ri Deo pepelala-jhani-ani pepereda ri 

lua ddhei ade ro do apa do kerewe he, 
hakku tao ri ro ne lai-lai do ra'i do tongo 
penaja nga ro miha. 

25 Deo do petu ne, gate ri ro ri ne 
nga-nga do dho petu he. Adho Mone 
Peera ne tapulara pa bhara do peera 
he ri ro ne wie ro huunga mejura nga 
do pemoke ri ro nga wole. Jhe ne do 
pa petu ne pa Mone Peera ne ke ne do 
jhamma ri ro ta pedhede pekelode lohe 
la lodho do na mi-mi ne! Amin. 

26 Rido mina harre ke, ne do tao ri 
ddau raiwawa, moko ta hani ke ro 
ri Deo ta pedutu nga lua ddhei nge 
nga ade ro do apa do kedhaha he. Ne 
mobanni-mobanni ro he, adho ke do era 
ri nga lua matta dhara nga momone 
do mii pa tima he pa ddau raiwawa, 
tapulara do matta dhara nga mobanni 
hela'u ke. 

27 Mina harre lema ne momone he adho 
ke ro do bba'i woie hela'u nga mobanni 
mitima he pa ddau raiwawa, tapulara do 
bba'i hela'u nga momone hela'u ke. Ne 
momone he do tao ne lai-lai do pemekae 
dhara ddau penaja nga momone hela'u 
hakku do hammi ke ri ro ne lua wolo do 
pekatta nga wui ai ro do woapa he. 

28 Rowi do dho bhule ke ddau raiwawa 
nga lua paralu ta tade Deo, moko 
ta hani ke ri Deo ne lua penge ro 
peapa-pekedhaha, hakku ta dhawu ke ro 
ne tao ne lai-lai do dho ie ta tao ri ro. 

29 Ne ade ro do tobo do huke ke ri 
hari-hari lai do apa do kedhaha, do 
adho do petu; do tobo ke ri lua lala 
nga lai do apa do kerewe, do wwau do 
benga nga lua takka nui-takka bubu; do 
huke ri lua ddhei ta hiu-ta bhagi ddau, 
pehala-pealla, pote nga appi nga lua 
takka nui. Ddhei ta pedai ngara ddau, 

30 ddhei ta peapa ngara ddau do wala 
wue-anni nga kura ajha, do paddhu 
nga kete nga Deo, jhe do ddhei nga lua 
pengedhe. Do dhai i'a ro ne kale loro 
jhara do wiu tu ta tao lai-lai do woapa. 
Pelawa-petaddhu nga ina nga ama; 

31jhe wae dho ro ta i'a jhara lua-lai 
ddau do wala; adho do mola nge, jhe 
adho do era nga ade do i'a ruba dha ra 
nga ddau nga ddau ihi-anga. 

32Do toi ma ri ro, do ki pedutu nga lii do 
dare ri Deo, ne ddau do tao hari-hari ne 
na harre do jhamma ke ta wolo pemade. 
Maji lema ta mina harre, ta tao ma ri ro 
ne lai-lai do na harre jhe rihi ri ko ti na 

harre do maddhi pa dhara ro lema ki tao 
ddau do wala ne lai do mina harre. 

1 Rowi do mina harre ke Tuahhu- 

tuahhu, nadu ke au dhe hakku ddhei 
au ta pebui hala pa ddau do wala? 
Bhule dho tuahhu nga ne nga-nga tu ta 
pemola-anni! Rowi ki pebui ke hala ri 
Tuahhu pa ddau do wala, jhe Tuahhu 
lema do tao ne wui ai-wui tao do mii do 
tao ri ro he, moko Tuahhu dhangnge ma 
ne do pebui lua wolo tu ngi'u au miha. 

2 Do toi ke ri di ma, ki pebui ke ri Deo 
ne lua wolo pa ddau-ddau do mina harre 
do petu. 

3Tapulara mu Tuahhu-tuahhu mu miha 
ne do tao ne lai-lai do lii mu tado hala he 
pa ddau do wala! Ne penge ri mu, do ta 
ludu ke mu ngati dhara lua wolo Deo? 

#We do ddhei ta bahhe ri mu ne lua 
ruba dhara Deo nga lua marai nge nga 
dhara No ne mina harre lema nga lua 
makka tee-makka wangnge No do mina 
harre ne worawwu mone-ae? Do tatu 
ke ta do toi ma ri mu ta do ne pedhelo 
ma ri Deo ne lua woie penge nga danni 
ade No, rowi do ddhei No mita ie ke mu 
ta jharra ngati lubhu harro nga menyilu 
mu. 

STapulara do dhai tarra mu ne keti- 
ketinga, jhe do dho wae ta lari-anni. 
Rowi do mina harre ke, ri mu ma miha 
ne do pemejanne ta perihi mejanni ne 
lua wolo tu mu pa Lodho Pedakka Rahi 
Raiwawa, kinga dhai ke Deo ta pedhelo 
ne lua paddhu nga kete bubu dhara No, 
jhe pebui ne lua wolo do dho i'a bibhi 
hebhakka ne. 

ŜRowi do ta bhale ri Deo pa heddau- 
heddau pe dutu nga wui ai-wui tao no 
ma. 

7Do ta wie ri Deo ne lua muri mada do 
petu nga do peloro ne pa ro do pee nga 
halla-anni ta tao ne lai do woie ne tu 
ta nara ne do kelodo, do ketutu nga do 
peloro ne. 

ŜTapulara ddau do pehenge nga ngi'u 
miha we, jhe do dho pedhanno nga Deo, 
do ddhei ta pedutu lua apa nga kedhaha 
he, ddau-ddau do dhai tarra Deo ne 
kkai-kena dhara nga ro. 

?Nadu we do ddhei ta tao ne lua do 
apa do kerewe ne, do ta dhui hape lua 
hedui-herui; ne do uru jhara-jhara do 
Yahudi, jhe mina harre lema ne ddau-rai 
do hewala he. 

10 Tapulara ddau do ddhei ta tao lai 
do woie do medae ta wie ri Deo ne 
lua weo nga kana nga lua dhida nga 
kelodo hela'u-la'u nga muri mada do 
mengallu nge nga kehaka dhara ne, uru 
jhara pa do Yahudi, mina harre lema pa 
ddau-ddau do wala rai he. 

11 Rowi do hela'u we hari-hari ddau pa 
dhara namada Deo. 

12 Ddau-ddau do wala rai tao lubhu 
harro nga menyilu adho dae do toi ri ro 
ne uku aigama Yahudi. Hakku ki wolo ro, 
do wolo pa tele ngati uku do naanne. 
Tapulara ddau-ddau do Yahudi do tao 
lubhu harro nga menyilu he do toi ke ri 
ro ne uku do naanne, rowi do mina harre 
ke do ta wolo ma ro pedutu nga uku do 
naanne ke. 

13 Rowi ne ddau do nara ta peie bhale 
wari nga Deo adho taga tari do toi ke ri 
ddau do naanne ne uku aigama Yahudi 
ne, tapulara taga tari do tao rowi no ne 
nga ne do hure do bhuke pa dhara uku 
do naanne. 

14 Ddau-ddau do wala rai, adho ro do 
tada ne uku aigama Yahudi ne. Tapulara 
kinga ti lua ddhei ro ma miha hakku tao 
ri ro ne nga ne do lii pa dhara uku do 

naanne, moko ade ro miha ne jadhi ta 
uku tu ro, maji lema ro ta do dho tada 
ne uku aigama Yahudi ne. 

15Ti wui ai-wui tao ro do peteleo ke ne 
nga ne do lii ti dhara uku no naanne do 
hure do bhuke pa dhara ade ro ne. Ade 
nga penge ro lema do peteleo ne lai do 
napoanne rowi ro miha do era ne awe ta 
lii ta do hala kiadho ta pemole ri penge 
ro. 

16 Do mina harre ke hine ne do madae 
ta jadhi pa lodho do alle pepetato ne 
ri Deo. Pa lodho do naanne -- pedutu 
nga Li Hagha Dhara do pepeke ri ya ne 
-- Deo pelake jhara Yesus Kristus, do 
medae ta happo hari-hari lai do pehune 
nga do peaddo pa dhara ade nga penge 
hari-hari ddau. 

1/Tapulara pa dhara awe nadhe mina 
mii nga Tuahhu-tuahhu he miha? Ri mu 
miha do katarra ma ta mu do Yahudi. 
Tuahhu he do parru pa uku aigama 
Yahudi jhe do latta-anni ma, ta Tuahhu 
he pa dhara lua pedu nga Deo, 

18Tuahhu he do nara ke ne lipejhara- 
lipejhara ngati uku do naanne, hakku do 
nara ke ta toi ri Tuahhu he ne lua ddhei 

Deo jhe do nara ke ta petala nami ne do 
wole. 

19 Do ketarra ma ri Tuahhu he ta do 
Tuahhu he mone aggu ddau do bhaddu 
nga teleo tu ro do era pa dhara kerabba. 

20Tuahhu he mone ajha ddau do dho 
l'a hadha dae, nga guru tu ddau-ddau do 
bhodho. Do ketarra ma ri Tuahhu he ta 
do pa dhara uku aigama Yahudi do nga 
hari-hari lua mmau dhara ke, jhe do nga 
liajha do petu. 

21Tuahhu he do ajha ddau do wala, 
ta nga Tuahhu do dho ajhe ne ngi'u au 
ma miha? Ajha ddau ri au lii ta bhole 
mena'o, jhe dhai au ma miha do mena'o! 

22Tuahhu ajha ddau ta bhole kenyo 
langa huka, jhe Tuahhu dhangnge ma 
miha ne do kenyo langa huka! Do 
paddhu au nga nalu-nalu do tao ngati 
ajhu nga wowadu, jhe ne pa pedakka ne 
au dhangnge ma miha ne do aggu ne 
nalu-nalu ngati ammu-ammu era udu 
nga bhaja. 

23 Latta-latta-an ni Tuahhu ta do unu ke 
ri Tuahhu ne uku Musa ne, jhe moko ne 
do pa petu ne au dhangne miha ne do 
kare-do menihe Deo nga do dho pedute 
ne uku No ne. 


ROMANS 2.24-28 851 


24 Pa dhara Buku Lidara-Likewahhu Deo 
era do hure do bhuke mina hedhe, "Taga 
tari mu do Yahudi moko ne ngara Deo 
ne ta jhalle ta kerodhe ke pa telora ddau 
rai do wala he." 

25 Ki pedute ke ri Tuahhu ne uku aigama 
Yahudi, moko ne lua dara ngutu Tuahhu 
ne do era ma ne lua guna no. Tapulara 
ki do dho tima ke Tuahhu ta pedutu ne 
nga ne lii dara ngutu do naanne, moko 
ne lua dara ngutu Tuahhu ne bhule dho 
nga guna nga-nga. 

26 Ki heddau do adho do Yahudi do adho 
do dara ngutu, do pedute ne uku aigama 
Yahudi ne, ta adho ke no ta do ege ri 
Deo ta mii heddau do alla pedara ngutu 
he? 

27 Jhe ne ddau-ddau do dho dara ngutu 
he do medae ta lii ta do hala pa Tuahhu 
do Yahudi, rowi Tuahhu do unu uku 
aigama Yahudi ne, jhe do dara ngutu ke 
Tuahhu tapulara Tuahhu do pagga do 
hihu ne uku donaharre. Ro adho do dara 
ngutu tapulara ro riko nedo pedute uku 
aigama Yahudi ne. 

28 Rowi ki do tarra ta do Yahudi, adho 
ke ta hadhi ta ngara he we ta do Yahudi; 
jhe ne ddau do tarra ta do dara ngutu 

he adho ke ta ddau do dara ngutu tu lua 
ngi'u ne we. 

22 Rihi ngati do naanne heddau do tarra 
ta do Yahudi do petu ne, wala dho ke ti 
ddau do ne ade no do tarra-tarra Yahudi, 
jhe ne lua dara ngutu do petu-petu ne, 
wala dho ke ngati lua dara ngutu pa 
ade do jhagge ri Henga Deo, adho ri do 
bhuke pa dhara buku. Tu ddau do mina 
harre do ta nara no lipuji ngati Deo, 
adho ngati ddau raiwawa. 

2 1 Ki do mina harre ne nga ke ne lua 

mangngi ki jadhi ta do Yahudi? Jhe 
nenga ke ne lua ie ne ki pedute ne lua 
dara ngutu ne? 

ZDo tatu ta ae ma ne lua ie ne! Petari- 
tari, taga tari pa do Yahudi ke ne do 
parahajha Deo ta wie ne lipedai-lipedai 
No. 

3 Tapulara mina mii ki nga haghe ngati 
do Yahudi do dho pedhanno? Nara marra 
taga tari do dho pedhanno ke ro, jhe 
jadhi le Deo ta do dho henarru ri pa lii 
jaji No? 

“Do tatu ta adho mina harre! Rowi do 
teleo ke ta do pee ma Deo ta do mola, 
maji lema ta nadu we ti ddau-raiwawa 
do pote do appi ke. Pa dhara Buku 

Liadara-Likewahhu Deo do era do hure 
do bhuke, "Do jhamma ke au ta teleo ta 
do mola pa dhara ne nga we ne do pale 
ri au, jhe pee ma au ta do nara pa awe 
pehappo ne hala au." 

STapulara kinga ju ke ta teleo ne lua 
mola mira Deo ne, taga tari di do tao ne 
do dho petu ne, ne nga ke ne do medae 
ta pale ri di? Ta do bibhi hebhakka ke 
Deo kinga wolo di? (Tarra do jhamma 
ma ne likebhali do nadhe mii likebhali 
ddau raiwawa ne.) 

6 Adho tu-tu mina harre! Rowi ki do 
bibhi hebhakka ke Deo, mina mii ke ne 
nara ta happo ri No ne hala raiwawa 
nadhe? 

/Tapulara ki taga tari wui ai-wui tao 
do dho petu jhara lua Deo do ta ju ke 
ne kenia hakku tu No lipuji, ta nga ne 
ddau do tao apa nga kerewe he do pee 
koma nga pali ta do hala mii ddau do 
nga lubhu harro nga menyilu he? 

8 Tanga di hakku do dho ie ta pali, "Mai 
we di ma tao ne lai do woapa we mita ie 
ta hhau ne lai do woie ne?" Do tarra do 
era ma ne ddau-ddau do kare ya jhe lii 
pa ya ta do ya dhe do alla ke pe lii do 


ROMANS 3.9-14 854 


mina harre. Ddau-ddau do mina harre 
do jhamma ke ta wolo ri Deo. 

? Nah, ta do rihi woie ke ne kebhue di 
mii do Yahudi nga kebhue ddau rai do 
wala he? Adho tu-tu mina harre! Do alla 
ke ya pe lii ma, ie ta do Yahudi mina 
harre lema ddau rai do wala, hari-harai 
do pa dhara wawa-ai lubhu harro nga 
menyilu ke. 

10 Mi do era do hure do bhuke pa dhara 
Buku Lidara-Likewahhu Deo, "Bhule dho 
ke heddau he do mola, 

11 Dhule dho ke heddau he do tada nga 
bhule dho ke ie ta heddau he do wie hu 
nga mejura pa Deo. 

12 Hari-hari ddau alla ke pepejjau-anni 
ngati Deo; hari-hari alla ke pehuli- 
peteballi. Bhule dho ke heddau he do tao 
do petu; bhule dho ke ie ta heddau he! 

13 Ne ladagoro ro do dho hala ke mii 
ro'a raidare do henganga he. Ne lua pote 
nga appi do mili ke ngati kolo we'o ro, 
jhe ngati kuri nyoro ro do ta hewatti ke 
ne lua kara nga menihi a'i dho ke mii 
raho ngati debhoho he. 

14 Ne ubha ro do tobo ri lipehoe-pehupa 
nga lihobha ddau. 

15 Ne aggha ro do henginga kinga ta 
la lua pehedui-herui nga ta la pemade 
ddau. 

16 [ua apa nga kerewe nga lua 
hedui-herui we ne do lebe ri ro pa 
hebhakka-bhakka. 

17 Do bhaddu ke ro penaja nga loro 
jhara lua pedhuri pemira ne 

18 jhe adho ke do takke pekerihe Deo." 

19Pa awe nadhe toi ke ri di, ta do 
hari-hari ne do hure do bhuke pa dara 
uku aigama Yahudi ne, napoanne tu 
ddau-ddau do era pa dha'i pereda uku 
do na uku do naanne. Jhe ri do mina 
harre ke hakku bhule dho ke heddau he 
do i'a pekaddhi-anni nga-nga ri, jhe hari 
hewue raiwawa dhe do nara ke ta wole 
ri Deo. 

20 Rowi bhulu dho ke ne loro jhara pa 
heddau he tu ta peie bhale wari nga Deo 
taga tari do pedute ri no ne lai-lai do era 
pa dhara uku aigama. Bhale ma ne uku 
do na harre wata ke ta peteleo pa ddau 
raiwawa ta do ddau raiwawa do pa dhara 
lubhu harro nga menyilu. 

21 Tapulara awe nadhe do alle ke ri 
Deo pedhelo ne rujhara mina mii ddaru 
raiwawa ne nara ta peie nga No; jhe ne 

loro jhara do naanne bhule dho ne lua 
pedu nga uku aigama Yahudi. Ne lai do 
naanne do peteleo ke ri buku-buku Musa 
nga buku nabi-nabi, 

22ta do ne loro jhara do wie ri Deo ne 
pa ddau raiwawa tu ta peie nga No, titu 
wata kinga parahajha pa Yesus Kristus 
we. Ne tao ri Deo ne lai do na hedhe tu 
hari-hari ddau do parahajha pa Yesus 
Kristus; rowi do adho ke do era ne lua 
pewala-wala ne: 

23 Hari-hari ddau do nga lubhu harro 
nga menyilu ke, jhe do jjau ke ngati Deo 
do ta pehelama ro he. 

24Titu wata ri lua ruba dhara Deo ke, 
do wie nga do dho bhule nga kebhue 
ne, ne nara ta ie bhale wari ne lua pedu 
ddau raiwawa nga Deo: do mina hedhe 
ke ne loro jhara ne: Kristus Yesus ke ne 
do peballa kattu ddau raiwawa. 

25 Alle ke pejhole Kristus Yesus ri Deo 
ta jadhi ki'i para manu hiba, mita ie ke ri 
lua made No ne, ta peteleo ke pa ddau 
raiwawa ta do alle ke ro pepeballa kattu 
ngati hala nga ludu ro, kinga parahajha 
ro pa No. Hakku tao ri Deo mina harre tu 
ta pedhelo ke ta do adho No do i'a bibhi 
hebhakka. Rowi pa awe do ludu alla ke ri 

Deo pepeawi ne lubhu harro nga menyilu 
ro, hakku wolo dho ke ro ri Deo. 
26Tapulara pa awe nadhe, adho ke No 
do ta pehang ngo-anni ri penaja nga 
lubhu harro nga menyilu ri, mita peteleo 
ke ne lua mola mira No ne. Nga loro 
jhara do mina harre ke ne peteleo ri 
No ta do ne ngi'u No do mola do mira; 
jhe nadu we do parahajha pa Yesus, 
ta peteleo ke ri No ta mii ddau do peie 
bhale wari ke nga Deo. 

27 Rowi do mina harre ke bhule dho ke 
ne era jhalli ri pa di tu ta latta-latta-anni 
ri. Ta nga hakku mina harre? Taga tari 
do pedute ke ri di ne do era do hure 
do bhuke pa dhara uku aigama Yahudi? 
Adho mina harre. Tapulara taga tari do 
parahajha ke di. 

28 Rowi ki ta peheatte, mina hedhe ke: 
Ddau do peteleo ri Deo ta do pe ie bhale 
ke no nga Deo, adho taga tari do pedute 
ri no ne nga ne do bhuke pa dhara uku 
aigama Yahudi, tapulara taga tari do 
parahajha no pa Yesus Kristus. 

22 We ne Deo ne do titu wata ta Deo do 
Yahudi we? Ta do adho ke No lema ta 
Deo do wala rai le? Tarra; do petu No ta 
Deo do wala rai lema! 

30 Rowi Deo titu wata heddau we. No 
ke ne do wie loro jhara pa do Yahudi tu 
ta peie bhale wari nga Deo taga tari do 
parahajha ro. Jhe No lema ke ne do wie 
loro jhara pa ddau rai do wala ta peie 
bhale wari nga Deo; jhe ne naanne lema 
taga tari do parahajha ro. 

31 Ne nga ke ne nadhe ta do taga tari 
do parahajha di pa Kristus, hakku ta 
hora ke ri di ne uku aigama Yahudi? 
Adho tu-tu mina harre! Ta ju la'a riko ke 
ti naanne, ri lua parahajha do naanne 
ta peera nga kebhue ke ri di ne uku do 
naanne. 

4 1 Ki do mina harre ne nga ke ne do 
nara ta pale ri di jhara lua Abraham, 

ama-appu di ne? Mina mii ke ne do narro 

do lake ri no pa dhara muri mada no? 

ZKinga nga ri lai-lai do tao ri no 
he hakku hamme no ri Deo mii do 
pemengallo dhara Deo, moko do era 
lema pa no ne era jhalli tu ta latta-latta- 
anni. Tapulara nara dho no ta latta-anni 
pa hedhapa Deo. 

3Pa dhara Buku Lidara-Likewahhu Deo 
do hure do bhuke, "Ri do parahajha 
Abraham pa Deo, jhe taga tari lua 
parahajha do naanne ke hakku hamme 

no ri Deo mii ddau do pemengallo dhara 
Deo." 

4 Ddau do jhagga, do hammi gaji, jhe 
ne gaji no do naanne adho do ege ta 
mii hahhi bhara parahe, rowi ne gaji ne 
pai-unu pala. 

STapulara era ddau do dho peketoe- 
anni pa lua la'a rui no miha, do ta jhole 
he ke nga kemolo ne ngi'u no pa Deo do 
Mone peteleo ta do balla kattu ke ddau 
do nga lubhu harro nga menyilu ngati 
hala nga ludu no. Jhalli pa parahajha no 
ke do naanne, ne hamme no ri Deo ta 
mii ddau do pemengallo dhara Deo. 

6 Mina harre lema pa lua tada Daud; 
jhe ri do mina harre ke hakku alla ke no 
pepedhae ne lipelangu helama mengallu 
nge nga kehaka dhara pa ddau do 
hammi ri Deo ta mii ddau do pemengallo 
dhara Deo, nga do dho peege ke ri Deo 
ne wui ai wui tao ddau do na harre. Mina 
hedhe ke ne ane Daud, 

7"Helama mengallu nge nga kehaka 
dhara pa ddau do alla pepehai-pehuba 
ne ne hala nga ludu no nga do alle ke 
pepedana ne lubhu harro nga menyilu 
no ri Deo! 

SHelama mengallu nge nga kehaka 
dhara pa ddau do dho tajjhe ri Deo ne lu 
bhu harro nga menyilu no." 

3 Ne lii pelangu helama mengallu nge 
nga kehaka dhara do nadhe do petuje 
pa ddau-ddau do pedute ne lai-lai do 
peato pa dhara lua dara ngutu he we? Ta 
do adho lema ke pa ddau-ddau do dho 
pedute ne lua dara ngutu ne? Do alla ke 
jhi pe pali uru jhara ngati naanne, ta do 
ne hamme Abraham ri Deo ta mii ddau 
do pemengallo dhara Deo, taga tari do 
parahajha ke Abraham pa Deo. 

10Nah, parri ke ne peteleo ri Deo ne lai 
do naanne? Uru jhara ngati do dho dara 
ngutu dae Abraham we do alle ke pedara 
ngutu ne no? Tarra nga do dho dare dae 
ne ngutu Abraham ne, adho ta dhai ta 
alle pedare ngutu ne. 

11 Pa leto ri jhe itu dare ne ngutu no 
ne, jhe ne lua dare do naanne mii hahhi 
tada he we ta do alle ke no pehamme 
ri Deo mii heddau do pemengallo dhara 
Deo rowi do parahajha ke pa Deo. Ne 
hamme no ri Deo pa dhara awe nga do 
dho pedute dae ri no ne lua dara ngutu 
ne. Jhe Abraham do jadhi ke ta ama lua 
manno nga kaho ri hari-hari ddau do 

parahajha pa Deo, jhe ri do mina harre 
ke hakku alla ke ro pehammi ri Deo mii 
ddau do pemengallo dhara Deo, maji 
lema ro ta do dho pedute ne lua dara 
ngutu ne. 

12 Abraham lema jadhi ta amma lua 
manno nga kaho tu ddau ddau do pedute 
ne lua dara ngutu. Abraham jadhi ta 
ama lua manno nga kaho ro adho ke 
taga tari do pedute he we ri no ne lua 
dara ngutu ne, tapulara le ma ri do muri 
mada ro nga parahajha pa Deo, hela'u 
lema mii Abraham pa dha ra awe nga do 
dho pedute dae ne lua dara ngutu ne. 

13Do jaji ke Deo pa Abraham nga 
pa kolo loro no ta do ne raiwawa do 
nedhe do medae ta jadhi unu-oha 
Abraham. Hakku jaji Deo mina harre 
adho taga tari do pedute ke ne uku 
aigama Yahudi ne ri Abraham, tapulara 
taga tari do parahajha Abraham pa Deo, 
hakku hamme no ri Deo mii heddau do 
pemengallo dhara Deo. 

14 Rowi ki do titu wata ta ddau-ddau do 
pedutu uku-uku aigama Yahudi we ne 
do medae ta hamme ne do jaje ri Deo 
ne, moko ne lua parahajha pa Deo bhule 

tu-tu dhoke nga guna nga-nga ri, jhe ne 
lijaji Deo ne jadhi ta ngallu wue he we. 

15 Uku aigama Yahudi do pedubhe ne 
lua wolo Deo we. Tapulara ki do dho 
bhule ke ne uku ne, moko bhule le dho 
ma ne hihu nga pagga. 

16 Hakku ne lijaji Deo ne do jhalli pa lua 
parahajha ddau pa Deo. Naanne ke ne do 
jadhi ta hahhi era parru pa hari-hari kolo 
loro Abraham ta do ne lijaji do wie nga 
do dho bhule nga kebhue ri Deo, adho 
ke ta titu wata ta tu ro we do pedutu 
uku aigama Yahudi he we, tapulara tu 
ro lema do parahajha pa Deo do hela'u 
lema mii Abraham do parahajha pa Deo. 
Rowi Abraham ke ne ama ri di hari-hari 
pa dhara lua manno nga kaho. 

17 Rowi do mina hedhe ke ne lii Deo pa 
Abraham, "Alle ke au pepejadhi ri ya ta 
ama ri do jhajhi-ae ddau-rai." Mina harre 
ke ne wie ri Deo ne lijaji do naanne pa 
Abraham. Jhe do parahajha ke Abraham 
pa Deo. No ke ne Deo do pemuri ddau do 
made; jhe No lema ke ne Deo do peera 
hari-hari ngati do dho bhule tu ta era, 
titu wata ri lipali he we. 

18 Abraham pee ma nga henao nga 
parahajha, maji le ma ta do dho bhule 


ROMANS 4.19-23 863 


ke ne do nara ta henao ri. Rowi do mina 
harre ke hakku jadhi no ta ama ri do ae 
ddau. Mii do era do hure do bhuke pa 
dhara Buku Lidara-Likewahhu Deo, "Ne 
kolo loro au do ta jadhi dhai ae tu-tu." 

19Pa dhara awe naanne do toi ke ri 
Abraham ta do adho ke no do ta era ri 
nga kolo loro, rowi do dhai weka ke no, 
jhe ne pemuri no do umu ke ta tobo ta 
hengahu bhue ttau; jhe rihi ri ti naanne 
Sara, ihi ammu Abraham do kebaki. Maji 
lema ta mina harre ne lua manno nga 
kaho no ngaddi dho ta kedu'u. 

20Do pee ma no nga parahajha nga do 
dho i'a keba'a-kepapi pa lijaji Deo ne. 
Kita ie he ta lii, ri lua manno nga kaho, 
hakku ta ju ke ne lua rui nga kedi no, 
hakku ri do mina harre ta wue waje ke 
Deo ri no. 

21 Do dhai parahajha tarra Abraham ta 
do nara ri Deo ta petobe ne nga ne do 
alle pejaje ri Deo ne. 

22 Ri do mina harre ke hakku hamme 
Abraham ri Deo mii ddau do pemengallo 
dhara Deo. 

23 Lipedai "do hamme ke mii ddau 
do pemengallo dhara Deo" ne hure ne 
bhuke adho ke ta tu Abraham we, 

24tapulara tu di lema ke. Di lema do 
medae ta hammi mii ddau do pemengallo 
dhara Deo, taga tari do parahajha ke di 
pa Deo do alle pepemure Yesus, Muri di 
ngati dhara lua made mada. 

25 Yesus do naanne ke ne do alle 
pejhole tu ta pemade taga lubhu harro 
nga menyilu di; jhe moko ri Deo alle ke 
pepemure bhale wari ta ta wie pa di ke 
ne loro jhara tu ta peie bhale wari nga 
Deo. 

5 1 Pa awe nadhe alla ke di pepeie 

bhale wari nga Deo, taga tari do 
parahajha ke di. Jhe taga tari do mina 
harre ke di do muri mada pa dhara lua 
pedhuri-pemira ke di nga Deo, do pelake 
jhara Muri di Yesus Kristus. 

ZTaga tari do parahajha ke di pa Yesus, 
moko ta wie ke ri No pa di ne loro jhara 
tu ta dhino pewoie-ie ri di ne lua hajha 
nga ddhei Deo, jhe ri lua hajha nga ddhei 
do naanne ke di ne muri mada pa dhara 
awe do nadhe. Rowi do mina harre ke, 
ta mengallu nge nga kehaka dhara he ke 
di, rowi do era ke di nga lua henao ke di, 
ta do medae ta narro ta lake ke ri di ne 
lua mengallu nge nga kehaka dhara do 
wie ri Deo ne! 

3Jhe rihi ngati naanne, di lema, do pee 
nga mengallu nge nga kehaka dhara pa 
dhara lua hedui-herui, rowi do toi ri di ta 
do ri lua hedui-herui ke, ne nara ddau ta 
halla-anni, 

4jhe ngati lua halla-anni ke ne nara 
ddau ta makka tee ta makka wangnge, 
jhe nadhe ke ne pedubhe lua henao ne. 

SLua henao do mina hedhe ke, adho ke 
do pehedui ne lua penge nga danni-ade 
di, rowi ne ade di do ihe ke ri Deo ri lua 
hajha nga ddhei No. Ne tao ri Deo ne 
napoanne do pelake jhara Henga No ke 
do alle pewie pa di ne. 

6 Pa dhara nga dho bhule ke di nga rui 
nga kedi, ta made ke Kristus tu di pa 
awe do alle ke pepetakke ri Deo, jhe di 
hedhe ddau do jjau ke ngati Deo. 

/Tu heddau ddau do mola we, hedui 
ddau ne dhai ta made. Wue marra tu 
heddau ddau do wole, era ma ddau do 
bhani ta made. 

ŜTapulara pedhelo ri Deo, ne lua hajha 
nga ddhei No penaja nga di pa dhara 
awe made ne Kristus tu di, jhe pa dhara 
awe do nga lubhu harro nga menyilu ne 
ko di. 

?Pa awe nadhe alla ke dipepeie bhale 
wari nga Deo do pelake jhara lua made 
Kristus, rowi do mina harre ke do tatu 
ke di lema do pehele-pelude ke ngati 
dhara lua kete nga bubu dhara Deo ne, 
ri Kristus. 

10 Ki do pa dhara pemuhu pelawa ko di 
nga Deo, moko ri lua made Ana No ne ta 
pedhuri-pemira ke di nga Deo, rihi-rihi 
ri ko di do pa dhara awe nadhe, ta alla 
pe ie bhale ne lua pedu di nga Deo, do 
bhara tau ke di do medae ta nara ne lua 
helama tona ie ne do pelake jhara lua 
muri mada Kristus. 

11Jhe rihi ti naanne, di lema do ta 
mengallu nge nga kehaka dhara ke taga 
tari lua woie henge danni ade Deo do 
pelake jhara Muri di Yesus Kristus. Rowi 
pelake jhara Yesus Kristus ke, hakku pa 
dhara awe do nadhe, do nara ke ta kajo 
ri di ne lua pedu do woie nga Deo. 

12 Ne maho lubhu harro nga menyilu ma 
danni raiwawa lake jhara heddau ddau 
we, jhe ngati lubhu harro nga menyilu ne 
ta era ke ne lua made ne. Jhe ri do mina 
harre ke, ta jhala ke ne lua made ne, pa 
hari-hari ddau raiwawa, rowi hari-hari 

ddau do bunu ke la dhara lubhu harro 
nga menyilu. 

13 Nga do wie dae uku aigama Yahudi, 
lubhu harro nga menyilu do lore ke 
peera pa danni raiwawa. Tapulara wole 
de dho lubhu harro nga menyilu, rowi 
adho dae do era ne uku do nara ta hiho 
nga pagge. 

14 Maji lema ta mina harre, rai ngati 
awe Adam lohe ma awe Musa, lua made 
mada do pereda ke pa hari-hari ddau 
raiwawa. Rihi ti naanne ddau-ddau do 
dho tao lua hihu nga pagga nga loro 
jhara do hela'u mi do tao ri Adam, 
ddau-ddau do na harre lema do lakka le 
ke ta pereda ri higa made mada. Adam 
hia nga wewo No ke do medae ta dakka 
leto ne. 

15Tapulara ro hari do dhue adho do 
hela'u; rowi ne lai do wie ri Deo ne do rihi 
ketutu ki penono nga lua hihu nga pagga 
do tao ri Adam. Lua hihu nga pagga do 
tao ri heddau we do jadhi ta pemade do 
ae ddau. Do rihi tarra ri ko ne ketutu ne 
do jadhi ngati lua ruba dhara Deo nga lai 
parahe lua helama tona ie do wie ri No 
pa do mina harre ne worawwu ae ddau, 

do pelake jhara woie ade ngati heddau 
we, do dho wala ke ngati Yesus Kristus. 

16 Ne lua parahe Deo ne lema do dhai 
rihi ketutu ngati lubhu harro nga menyilu 
do heddau ddau do naanne. Rowi ta alla 
do heddau ne petao lua hihu nga pagga, 
moko ta bunu ke ne lihappo, "Do hala 
ke". Tapulara ta ae le ddau ne do tao 
lubhu harro nga menyilu ta dakka ke 
ne lua parahe ngati Deo ne do peteleo, 
"Hala dho ke". 

17 Ri lua hihu nga pagga ti heddau ddau 
ne ta jhala ke la hebhakka-bhakka lake 
jhara ddau do heddau ne. Do rihi tarra 
ri ko ne kettu ne do jahi ngati do tao ri 
ddau do heddau do wala ne ri, ri Yesus 
Kristus ne. Do pelake jhara No ke ne 
dhute ne hegabbhe ri Deo ne lua ruba 
dhara No, pa do mina harre ne worawwu 
ae ddau, nga do dho bhule nga kebhue 
ne wie pa ro ne loro jhara tu ta nara ro 
ta peie bhale wari nga Deo; do ta pereda 
ke ro pa raiwawa do nadhe do pelake 
jhara Kristus. 

18Hakku, do mina mii ne lua higu nga 
pagga ngati heddau ddau moko taga tari 
tao no ke hari-hari ddau raiwawa do ta 
wolo ke, mina harre lema ke ngati wui 

ai-wui tao heddau we do pedute ne lua 
ddhei Deo, do pejadhi hari-hari ddau 
raiwawa ta peballa kattu ngati hala nga 
ludu jhe wie ne lua muri mada ne. 

19Jhe mina mii ne ae ddau do jadhi 
ddau do nga lubhu harro nga menyilu 
taga tari lua kebhatto heddau ddau we, 
mina harre lema ne ae ddau do wie 
ne loro jhara mita nara ta peie bhale 
wari nga Deo taga tari lua pewawa-anni 
heddau ddau we pa Deo. 

20Ne do wie uku aigama Yahudi ne, 
Deo ma miha. Tapulara we ta ju penina 
we ddau raiwawa ta wohe la'a rui ta 
pedute ne uku aigama ne, tapulara ta 
ju la'a ri we ro ne hiho nga pagge ne 
uku aigama ne, nga tao lubhu harro nga 
menyilu penaja nga Deo. Tapulara maji 
lema ddau raiwawa ta ju ne tao lubhu 
nga menyilu, ta ju ri we Deo pedhelo ne 
lua hajha nga ddhei No penaja nga ddau 
raiwawa. 

21 Nah, do jhamma ke di ta made taga 
tari do tao di lubhu harro nga menyilu. 
Tapulara Deo pee ma nga hajha nga 
ddhei nga di jhe wie pa di ne loro jhara 
tu ta peie bhale wari nga No. Jhe taga 
tari ne lua pedu di nga Deo do ie bhale 

wari ke, do wie le ke ri No pa di ne lua 
muri mada do petu nga do peloro ne, 
pelake jhara Yesus Kristus, Muri di. 

1 Ki do mina harre ne nga ke ne do 

nara ta pale ri di? Do jhamma ke di 
ta pee nga dhawu we ne tao lubhu harro 
nga menyilu, mita ju loro ne ha jha nga 
ddhei Deo nga di? 

2 Bhara tatu ta adho do mina harre! 
Adho ke lubhu harro nga menyilu ne do 
nga higa ri pa di, hakku mina mii ri di ne 
ddhei ta pee loro pa dhara muri mada do 
ddhei ta tao lubhu harro nga menyilu? 

3Toi ke we adho ri Tuahhu-tuahhu 
he ta do pa dhara awe nara ei-herani 
ne di, do ujhe ke di pehekeradde nga 
Kristus Yesus? Nadhe ne pa petu ne, ta 
pekeheradde ke di nga lua made Kristus. 

ARi lua pejhiu do naanne ke di nga 
Kristus jhe made hela'u nga No, mijhi 
mina mii Kristus ne pemure bhale wari 
ngati dhara made mada, ri lua higa nga 
kuaha Ama do mone dhida nga kelodo 
ne, mina harre lema ke di ne nara ta 
narro nga lake ne hahhi muri mada do 
WOWIU. 

?Ki do hahhi ke di nga Kristus, rowi do 
made ke di hela'u nga No, do medae 

lema ke di ta jadhi hahhi nga No, rowi do 
pemuri bhale wari le ke di mii No lema. 

6 Do toi ke ri di ma ta do wue di do 
dui ne mii ddau raiwawa ne, do alle ke 
pepemade hela'u-la'u nga Kristus pa 
ajhu ketoe ne higa wue di do tobo ri 
lubhu harro nga menyilu ne ta pemae 
tebho ttei ke; jhe ri do mina harre ke 
adho ke di ri do naannu ri lubhu harro 
nga menyilu ri. 

7 Rowi ki do made ke heddau ddau, 
ddau do napoanne do alle ke pepeballe 
kattu ngati kuaha lubhu harro nga 
menyilu. 

8Ki do alla ke di pemade hela'u nga 
Kristus, do parahajha ke di, ta do di lema 
do medae ke ta muri hela'u nga No. 

?Rowi do toi ke ri di ma ta do Kristus do 
alle ke pepemure bhale wari ngati dhara 
made mada, jhe adho ke No do madae ri 
ta made, lua made mada bhule dho ke 
nga higa ri pa ngi'u No. 

10 [ua made mada do narro do lake ri 
Kristus ne, lua made penaja nga lubhu 
harro nga menyilu ne ke. Lua mada 
napoanne tu hewari we ne jadhi lohe la 
lodho do nami-mii ne. Jhe ne muri mada 

do narro do lake ri No pa dhara awe 
nadhe, muri mada tu Deo ke. 

11 Ri mu lema do jhamma ke ta ege ne 
ngi'u mu ta do made ke mu penaja nga 
lubhu harro nga menyilu, tapulara muri 
mada pa dhara lua pedu do dhai bharra 
nga Deo do pelake jhara Yesus Kristus. 

12 Bhole jhane ri we ne muri mada mu 
do pa dhara hemelila dhe ta pereda ri 
lubhu harro nga menyilu, mita ie mu 
ta do dho pedute ri ne lua ddhei no do 
woapa ne. 

13 Bhole jhole ri we ri Tuahhu he ne 
nalu-nalu ngi'u mu la dhara higa lubhu 
harro nga menyilu tu ta pake pa lua 
pedabbho do woapa ne. Tapulara jhole 
we ri mu ne ngi'u mu pa Deo mii ddau do 
alla pelari-anni ngati dhara made mada 
la dhara muri mada. Jhole we ne ngi'u 
mu hari heddau pa Deo mita pake tu ta 
jhagge ne lua ddhei Deo. 

14Te dho ke lubhu harro nga menyilu 
ta pereda ri pa mu, rowi adho ke mu do 
muri mada pa dha'i uku aigama Yahudi 
ri, tapulara pa dha'i pereda lua ruba 
dhara Deo ke. 

15 Pa awe nadhe, kita peheatte ne nga 
ke? Do ie ke di tao lubhu harro nga 

menyilu, rowi do adho ke di pa dha'i 
pereda uku aigama Yahudi, tapulara do 
pa dha'i pereda lua ruba dhara Deo ke? 
Adho tut-tu mina harre. 

16 Do toi ke ri mu ma ta do kinga jhole 
ke ri mu ne ngi'u mu pa heddau ddau 
tu ta jhagge ne lua ddhei no, moko mu 
do jadhi ke naannu ri no ke do pedutu 
ri mu ne -- naannu ri lubhu harro nga 
menyilu we, do ta aggo mu la dhara lua 
made mada ne we jadhi ta naannu do 
pedhanno nga lii Deo, jhe ri do mina 
harre do peie wa ri ke nga Deo. 

1/Tapulara kolo lii ie nga ae ne do 
jhamma ta pedhae pa Deo! Rowi do 
pa uru jhara he, mu do jadhi annu ri 
lubhu harro nga menyilu tapulara pa awe 
nadhe do nga hewue nge danni ade ke 
mu ne pedute ne liajha do petu do alle 
pewie pa mu ne. 

18 Do alle ke mu pepeballa kattu ti 
dhara lubhu harro nga menyilu, jhe pa 
awe nadhe do jadhi ke mu ta naannu tu 
lua ddhei Deo ke. 

19 Rowi ne lua tada mu do mina harre 
ne worawwu keloe, ta pake ko ri ya ne 
telia-telia jhara lua penaannu-anni, mita 
ie mu ta henginga ne tada. Rai do uru 

he, do jhole ke ri mu hari heddau ne 
ngi'u mu mii naannu lai-lai do ra'i do 
tongo nga do woapa tu lua pedabbho 
do apa do kerewe ne. Mina harre lema 
pa dhara awe nadhe do jhamma ke mu 
ta jhole ne ngi'u mu hari heddau, mii 
naannu tu lua ddhei Deo, jhe do petone 
wata ke pa lua pedabbho-lua pedabbho 
Deo we. 

20Pa awe jadhi ta naannu ne mu ri 
lubhu harro nga menyilu, adho ke do 
pereda ri lua ddhei Deo. 

21 Pa awe do nadhe ne nga ke ne lua 
mangngi do ta hamme ri mu ngati lai-lai 
do pa dhara awe nadhe do mekae ke 
mu ki tao ri mu ne na harre? Ne wui-ai 
wul-tao do na harre wata ke ta aggu ne 
lua made we! 

22Tapulara pa awe nadhe alla ke mu 
pepeballa kattu ngati lubhu harro nga 
menvyilu, jhe mu do jadhi ke ta annu ri 
Deo. Ne lua mangngi mu, do petone ke 
ne muri mada mu ta tu Deo we, jhe ne 
lai do napoanne do ta wie ke pa mu ne 
muri mada do petu nga do peloro ne. 

23 Rowi lua made mada, nepoanne 
pai-pala ngati lubhu harro nga menyilu; 
tapulara lua muri mada do petu nga 

do peloro ne hela'u nga Kristus Muri 

di, napoanne do wie ri Deo nga do dho 

bhule nga kebhue. 

7 1 Wo tuahhu-tuahhu ya! Tuahhu he 
hari-hari do tada ke jhara lua uku ne. 

Hakku do toi ke ri mu ne higa ngati uku 

ne panaja nga heddau ddau, do nara ta 

pedute nga do muri mada ko ne ddao do 

napoanne. 

ZHeddau mobanni do nga ddau pa 
hedhapa ko, do akke ko no ri uku ki do 
muri ko ne ddau pa hedhapa no ne. Jhe 
kinga made ne ddau pa hedhapa no ne, 
moko ne mobanni do naanne do balla 
kattu ke ngati uku do akke no nga ddau 
pa hedhapa no ne. 

3Ki aggu momone do wala ne mabanni 
do naanne nga era ko ne ddau pa 
hedhapa no ne, moko ne mobanni do 
naanne do pale ta do kenyo langa huka 
ke. Tapulara kinga do alla ke pemade ne 
ddau pa hedhapa no ne, moko pedutu 
nga uku, ne mobanni do naanne do balla 
kattu ke. Jhe kinga banga-ammu ri no 
nga momone do wala, moko adho ke no 
do kenyo langa huka. 

4Mina harre lema ke ne jhara lua mu. 
Wo Tuahhu-tuahhu ya. Penaja nga uku 


ROMANS 7.5-6 876 


aigama Yahudi, do alla ke mu pe made, 
ri do alla ke mu peujhu ta hekeradde nga 
Kristus, jhe do jadhi ke mu ta do unu ri 
Kristus, do alle ke pepemure bhale wari 
ngati dhara made mada. Do pemure ke 
No ngati dhara made mada, mita ie ke di 
ta era nga guna tu Deo pa dhara muri 
mada di. 

> Rowi pa uru he ne muri mada di, do 
muri mada ko di pedute ne wue-wue 
ddau raiwawa ne. Pa dhara awe naanne 
ne lua ddhei-lua ddhei di do tobo ri 
lubhu harro nga menyilu ne, ne do muri 
taga tari do era ke ne uku aigama ne, 
do takke pekerihe ri di pa dhara ngi'u 
di. Ri napoanne ke hakku ta tao ke ri di 
ne lai-lai do ne pa pedakka rahi ne lua 
made mada. 

$Tapulara pa awe nadhe adho ke di do 
akke ri, ri uku aigama Yahudi ri. Alla ke 
di pemade panaja nga uku do pa uru he 
do pereda ko pa di. Adho ke di do pa 
wawa-ai nga do pake ko ne loro jhara do 
dui ne, do pedute uku do hure do bhuke 
ne. Pa awe nadhe do pedute ke ri di ne 
loro jhara do wowiu ne do pejhujhe ri 
Henga Deo ne pa di. 

7Ki do mina harre ke, ne nga ke ne do 
nara ta pale ri di? Ta do apa nga kerewe 
ke ne uku aigama Yahudi ne? Bhara tatu 
do adho mina harre. Tapulara ri uku do 
naanne ke ne do ajhe ya jhara lua lubhu 
harro nga menyilu. Adho ri ya do medae 
ta toi ne nga ne do lii ta lala nga hopa 
ne, kita adho he do pale ri uku aigama 
ne, "Bhole rihi lala nga hopa." 

8 Ngati uku aigama ne, lubhu harro nga 
menyilu ne nara loro jhara tu ta pehhau 
hari-hari worawwu lua ddhei do rihi lala 
ne pa dhara ade ya; rowi ki adho ke 
do era ne uku ai gama ne, moko lubhu 
harro nga menyilu ne, ta made he le ma 
ke. 

?Do uru he ya do muri mada nga do 
dho bhule uku aigama. Tapulara ta 
dhai ta era uku ai game ne, do ti petari 
ne pedabbho ne tu ta wie muri mada, 
tapulara ju ta pe nahho we ne 

10 lua made mada ne tu ya. 

11 Rowi lake jhara uku aigama ne ke, ne 
nara loro lubhu harro nga menyilu ne, ta 
pelue nga ta pemade ya. 

12 Uku aigama dakka ngati Deo, jhe 
lipereda ne nga we pa dhara uku do 

naanne do dakka ngati Deo lema, hakku 
do mola do mira nga do woie. 

13 Nah, ne nga ke ne lua pedabbho do 
nadhe, ti do woie ne ke ne pedubhe 
ne lua made ma da ne tu ya? Bhara 
tatu ta adho. Lubhu harro nga menyilu 
ke ne do pedubhe ne lua made mada 
ne. Nga pake ne lai do woie ne ke, ne 
pedubhe ri lubhu harro nga menyilu, ne 
lua made mada ne tu ya, mita teleo ke 
ne wue-wue lubhu harro nga menyilu 
ne. Pelake jhara lidara-lidara Deo ke, 
ta peteleo ke ne do mina mii ne woapa 
lubhu harro nga menyilu ne. 

14 Do toi ke ri di ma ta do ne uku 
aigama Yahudi ne do dakka ngati Henga 
Deo; tapulara ya dhe ddau raiwawa do 
keloe. Do alle ke ya pejhole ta naannu ri 
lubhu harro nga menyilu. 

15 Rowi ya le miha tada dho ke ne wui-ai 
wui tao ya. Lai-lai do ddhei ta tao ri ya, 
jhagge dho ke ri ya; tapulara lai-lai do 
dho ddhei ta tao ri ya, na harre ke ne do 
tao ri ya. 

16 Nah, kinga jhagge ke ri ya ne lai-lai 
do pehihu nga lua ddhei ya, napoanne 
teleo ke ta do hamme ri ya ne uku 
aigama Yahudi ne ta do woie. 

17 Hakku, adho ke ya ne do petu ne do 
tao ne, tapulara lubhu harro nga menyilu 
do pereda pa ngi'u ya ke ne. 

18 Do toi ke ri ya ma ta do bhule dho 
hahhi he pa dhara ngi'u ya do era ri do 
wole, do pa dhara wui-ai wui-tao ya do 
mii ddau raiwawa ne. Ro wi do era ma 
ne lua ddhei ne pa dhara ya ta tao ne 
lai do woie ne, tapulara nara do ri ya ta 
pekako ne do naanne. 

19Tao dho ri ya ne do woie ne, mii do 
ddhei ta tao rowi ya, ne do tao ri ya 
lai-lai do woapa ne we, do ne pa petu ne 
do dho ddhei ta tao ri ya. 

20 Kinga tao ke ri ya ne lai-lai do dho 
ne ta tao ri ya, napoanne ne pa petu ne 
adho ke ya ne do tao ne lai-lai do na 
harre, tapulara lubhu harro nga menyilu 
ke ne do pereda pa ngi'u ya. 

21 Hakku kita kewahho peheatte ke ri 
ya, uku do nadhe ke ne do rihi rui; kinga 
ddhei ke ya ta tao ne do woie ne, moko 
wata ke do woapa ne we, ne do dubhu 
ngati ya. 

22 Ne ade nga penge ya do ddhei nga 
uku do ngati Deo ne, 

23tapulara do toi ri ya pa dhara ngi'u 
ya do era ri ne uku do wala ne do rihi 

rui -- hahhi uku do pewala ngati uku do 
hamme pa uku nga mmau dhara ya. Ri 
naanne ke ne do akke ya pa uku lubhu 
harro nga menyilu do pee ta do rihi rui 
pa dhara ngi'u ya. 

24 Nah, do mina hedhe ke ne jhara lua 
ya: do pedu te ri ya ne uku do ngati Deo 
ri uku nga mmau dhara ya, tapulara ne 
wue ya mii ddau raiwawa ne, ya do pa 
dhara wawa-ai lubhu harro nga menyilu. 
Ya dhe do dhai ha'i nga bhangi tarra. 
Nadu ke ne do ruba dhara ta ma ma'e 
ma gole ya ngati ngi'u do nadhe, do 
nune do pera'o ya dhe la dhara lua made 
mada? Kolo lii ie nga ae ne peha'e ri ya 
pa Deo! No ke ne do wae ta ma'e ma 
gole ya do pelake jhara Yesus Kristus. 

25 (7:24) 

1 Pa awe nadhe adho ke do era ri 
ne lua wolo tu ro do muri mada pa 
dhara heujhu headde nga Kristus Yesus. 

2 Rowi ne uku Henga Deo ne do pejadhi 
di ta peheujhu headde nga Kristus Yesus, 
do alle pepeballe kattu ya ngati uku do 
pedubhe lubhu harro nga menyilu nga 
lua made mada ne. 

3 Ne nga ne do dho nara ta jhagge 
ri uku aigama ne, taga tari di ddau 

raiwawa do keloe, ne do na harre alla ke 
petao ri Deo. Alle ke pepejharre ri Deo 
ne kuaha lubhu harro nga menyilu pa 
dhara wue ddau raiwawa nga loro jhara 
pepue ne Ana No miha, do dakka pa 
dhara lua do hela'u nga ddau raiwawa do 
nga lubhu harro nga menyilu, tu ta ma 
pehai-pehuba lubhu harro nga menyilu. 

“Ne tao ri Deo ne naanne mita ie ke 
ne ddhei No do peteleo pa dhara uku 
aigama Yahudi ne nara ta pekako pa 
dhara ngi'u di do muri mada nga pedute 
Henga Deo, jhe do adho ke do pedute ne 
wue ddau raiwawa ne. 

SDdau-ddau do muri mada pedutu nga 
wue ddau raiwawa, do pee nga penge ne 
nga we ne do ddhei ri wue ddau raiwawa 
ne we. Tapulara ddau-ddau do muri 
mada pedute Henga Deo do pee nga 
penge ne nga ne do ddhei Henga Deo 
ne. 

ŜeKinga ne lua penge au do pereda ke 
ri wue ddau raiwawa ne pa pedakka 
ne lua made mada. Tapulara kinga ne 
pe nge au do pereda ri Henga Deo 
ne, pa pedakka ne muri mada nga lua 
pedhuri-pemira nga Deo. 


ROMANS 8.7-11 882 


7Ddau do ne lua penge no do pereda ri 
wue ddau raiwawa ne, ddau napoanne 
do pemuhu nga Deo; rowi ne ddau 
napoanne adho do pewawa-anni pa uku 
Deo. 

8 Ddau-ddau do muri mada pedute 
wue ddau raiwawa, adho do nara ta 
pemengallo dhara Deo. 

2Tapulara mu, adho do muri mada 
pedute nga wue ddau raiwawa ne. Mu 
do muri mada pedute Henga Deo -- do 
tatu ke ta Henga Deo ne do rihi rui pa 
dhara ngi'u mu. Ddau do adho do era 
Henga Kristus, ddau napoanne adho unu 
Kristus. 

10 Tapulara ki Kristus ne do muri pa 
dhara ade mu, moko maji lema ta made 
ne ngi'u mu taga tari lubhu harro nga 
menyilu, tapulara do ta wie pa mu ri 
Henga Deo, rowi ne lua pedu mu nga 
Deo do ie ke. 

11 Kinga Henga Deo do pemure Kristus 
ne ngati dhara made mada ne, do muri 
pa dhara ngi'u mu, moko No do alle 
pepemure Kristus ngati dhara made 
mada ne, do medae lema ta pemuri ne 
ngi'u mu do nara ta made do napoanne. 

Ne tao ri No ne napoanne ri Henga No ke 
do muri pa dhara mu ne. 

12 Taga tari do mina harre, Tuahhu- 
tuahhu, do nga lua titu di, tapulara adho 
lua titu penaja nga wue ddau raiwawa 
ne; adho ke di do tenge ri ta muri mada 
pedute ne lua ddhei no. 

13 Rowi kinga muri mada mu pedute ne 
wue ddau raiwawa ne, moko do medae 
ke mu ta made, tapulara ki ri kuaha Deo, 
do ta pemade teru ke ri mu ne wui-ai 
wul-tao mu do pa dhara lubhu harro nga 
menyilu ne, moko do medae ke mu ta 
muri. 

14 Ddau-ddau do parru do kedhagu ri 
Henga Deo, ro ke ne ana-ana ri Deo. 

15 Rowi ne Henga do wie ri Deo ne 
pa mu adho do ta pejadhi mu ta 
naannu, jhe muri mada mu pa dhara 
meghighi-meda'u. Tapulara kinga Henga 
Deo ne do pejadhi mu ta ana-ana ri Deo. 
Jhe ri kuaha Henga Deo ne, ta pedoe ke 
Deo ri di ta "Ama, Ama yae!" 

16 Henga Deo do hela'u-la'u nga henga 
di ne peteleo ta do di hedhe do ana-ana 
ri Deo ke. 

17 Nah, ki do ana-ana ri Deo ke di, 
moko di lema ana hammi puhaka, do 

medae ta hammi ne pai-pala mangngi do 
pemoke ri Deo tu ana-ana No. Do medae 
ta hammi ke ri di hela'u-la'u nga Kristus 
ne nga we ne do pemoke ri Deo tu No; 
rowi ki do dhui-hape ke di hedui-herui 
hela'u-la'u nga Kristus, moko di lema 
do ta pedhida-pekelodo hela'u-la'u nga 
Kristus ke. 

18 Hari-hari lua hedui-herui do dhui 
do hape ri di pa dhara awe nadhe, pe 
dutu nga pekire ya he, nara dho ta 
pejhare-mere nga lua weo nga kana do 
medae ta peteleo pa di ne hine. 

19 Hari hewue raiwawa do pa dhara 
mara matti-matti ke ne mate ne awe ta 
peteleo ri Deo ne ana-ana No he. 

20 Rowi raiwawa do alle ke pehane 
pemajje-pekero'o, adho ri lua ddhei 
raiwawa miha, tapulara hane ri Deo ma 
miha ta mina harre. Maji lema ta mina 
harre, era ko ma ne lua henao do nadhe: 

21 rowi pa dhara heawe raiwawa do 
medae ma ta gole peballa kattu ngati 
higa do ta peape-pekerewe no jhe do 
medae le ta peballe kattu nga pedhede- 
peketute hela'u-la'u nga ana-ana Deo 
he. 

22Do toi ke ri ma lohe hape ma dhara 
awe nadhe hari hewue liru nga raiwawa 
do penina noho ke taga tari lua dhui nga 
hape lua hedui-herui mii heddau ina do 
penina-noho pa dhara ta kehoo dhara. 

23Jhe adho ta tu hari hewue liru nga 
raiwawa we ne do penina noho, di lema 
do penina noho pa dhara ade nga penge 
di. Alle ke ri di pehamme Henga Deo 
mii lua ruba dhara Deo do petari rai, 
tapulara do pee ko ma nga mate Deo ri 
di ta ma golo ne ngi'u di hari heddau nga 
ta ma pejadhi di ta ana-ana ri No. 

24 Rowi ri do henao ke, moko ta 
pehelama ke di. Tapulara kinga do 
ngadde ke ri ne nga ne do henao ri di ne, 
moko napoanne adho ke lua henao ri. 
Rowi nadu ke do pee ko ma nga henao 
heworawwu lai ki do alle ke pengadde ri 
no? 

25 Tapulara ki do henao heworawwu lai 
do adho dae do ngadde ri di, moko do 
ta mate ke ri di nga merai nge-merai 
dhara. 

26 Mina harre lema Henga Deo do 
ta dakka ma rabhe di kinga keloe di. 
Rowi do dho toi dae ri di, mina mii ne 
jhamma di ta hebhajha; Henga Deo ke 

miha ne do la mengadha nga Deo, tu 
ta la menangnge tu di do nga lua ito 
nga henao do mina harre ne worawwu 
meramma hakku do dho nara ke ta pale 
ri. 
27 Moko do Mone tarri lohe ne ade ddau 
raiwawa, do toi ke ne lua ddhei Henga 
ne, rowi ne liami Henga pa Deo do tu 
annu-niki Deo ma, jhe do hela'u nga lua 
ddhei Deo ma. 

28Do toi ke ri di ta do ta peato ma 
hari-hari lai ri Deo, hakku do ta wie 
ma ne wila nga weu do wole ne tu 
ddau-ddau do hajha nga ddhei nga No, 
nga do pedoa ri No, pedutu nga ne nga 
do peito ri No. 

29 Ro ne do alla pebhidhi ri Deo he, do 
alla lema ke pepetatu rai ti petari rai 
tu ta jadhi ta heworawwu nga Ana No, 
Yesus Kristus. Jhe ri do mina harre ke 
ne Ana No do do naanne do jadhi ta do 
petari ke pa telora do ae tuahhu-tuahhu. 

30 Mina harre ke ne pedoa ri Deo, ro ne 
do alla pepetakka he ri No uru jhara lai 
uru rai tare, jhe ro ne do pedoa ri Deo 
he, do wie ke ri Deo ne loro jhara ta pe 
ie bhale wari nga Deo, do peobo ke ro pa 
dhara muri mada ngati Deo miha. 

31 Ne nga ke no do nara ta pale jhara 
hari-hari do na harre? Ki Deo ke ne do 
anga jhara nga di, nadu ke ne do nara ta 
pelawa ri nga di? 

32Nga Ana No le miha, hajha dho ma 
ke No ri, hakku ta jhole he ma ke ri No 
ri, ta tu di hari-hari, mina mii ri ko ta do 
dho medae ta wie ri No pa di hari-hari ne 
do wala he? 

33 Nadu ke ne do nara ta roho di ri, 
annu-niki do alla pejhujhu-pepidhi ri 
Deo, ki do peteleo miha ke ri Deo ta di 
hedhe do dho bhule ke nga hala? 

34Do era ri ko ne ddau do ta wie hala 
pa di? Yesus Kristus hine ne do ta titu 
tu di! No ke ne do alla pemade, kiadho 
rihi ri ko ti naanne do alle ke pepemure 
bhale wari ngati lua made mada, jhe 
do nnai ke No la nga Deo, pa era parru 
kuaha ne. 

35 Do era ri ko ne do nara ta ma labbe 
ne lua ddhei Kristus ti nga di? Nara 
marra lua hedui-herui ta ma labbe No, 
kiadho lua dede nga dhaba, kiadho lua 
menganga dhallu, kiadho lua kehia nga 
gahara, kiadho lua apa nga kerewe, 
kiadho lua made mada? 

36 Pa dhara Buku Lidara-Likewahhu 
Deo do hure do bhuke mina hedhe, 
"Helodho-rai balla-bilu do pee ke jhi nga 
muri mada pa raimawo made mada taga 
Au. Do dho hala ke jhi mii naki'i do ddhei 
ta jhue ta kehabbha he." 

37 Adho! Rihi ri ti naanne pa dhara 
hari-hari lai do na harre do nara ke di 
ne lua nara do kemolo ngati No do Mone 
hajha nga ddhei nga di ne! 

38 Rowi do parahajha tarra ya, ta do pa 
hari hewue raiwawa, ie ta made hape la 
muri mada, ie ta naju Deo hape la mone 
higa nga kuaha, ie ta lua hedui-herui do 
do pa dhara awe nadhe lohe la awe do 
medae ta dakka ne kiadho higa-higa do 
wala he ri ko; 

39 je ta lai-lai do pa liru nidhe, ie lema 
ta lai-lai do era pa raiwawa kiadho ne 
nga we do wala he, hari-hari nara dhoke 
ta labbe Deo tu ta hajha ta ddhei nga di, 
mii do alle pepedhelo ri No do pa dhara 
Kristus ta hajha ta ddhei nga di, mii do 
alle pepedhelo ri. No do pa dhara Kristus 
Yesus, Muri di. 

1 Ne nga ne do medae ta pale ri ya 
dhe do petu, rowi ya dhe do unu ri 
Kristus. Adho ta pote. Ne ade nga penge 

ya do parro do pera'o ri Henga Deo, do 
peketarra pa ya lema ta do ne lipedai ya 
do petu. 

2 Do dhai tarra ya ne hedui jhe ne ade 
ya do pee nga dhui hape hedui, 

3taga tuahhu-tuahhu do ddau rai hela'u 
nga ya. Rowi tu ro ke, do pemoko-anni 
ke ya ta wole ri Deo nga ta petale ngati 
Kristus. 

ARo ke ne annu-niki do alla pepidhi jhe 
do pejadhi ke ri Deo ta ana-ana ri No 
miha, nga do pedhelo ri Deo ne kuaha 
No pa ro. Do alla ke Deo petao ne lipejaji 
nga ro, jhe wie pa ro ne uku aigama 
ne. Do pake ri Deo pa ro mina mii ne 
jhamma ro ta wie hu nga mejura, jhe do 
alla ke ri ro pehammi ne lijaji-lijaji No. 

> Ro kolo loro ngati ama-appu di. 
Kristus mii ddau raiwawa ne, do ngati 
ddau ro ke. No ke ne do rihi dhida ngati 
hari-hari. Lua dhida nga kelodo tu Deo 
lohe la lodho do na mii-mii ne! Amin. 

6 Adho ne lua pedabbho lipali ya ta do 
ne lijaji Deo ne do ludu ke; tapulara 
adho hari-hari do Israel, ta annu-niki do 
pidhi ri Deo. 

7 Adho hari-hari kolo loro Abraham 
ta ana-ana ri Deo. Rowi do lii Deo pa 

Abraham, "Wata ke kolo loro Ishak we 
ne do medae ta pale ta kolo loro au." 

ŜNapoanne ne pa petu ne, ta do ne 
kolo loro Abraham do ta jadhi ana-ana ri 
Deo, wata ke kolo loro do metana ri lijaji 
Deo we, jhe adho hari-hari kolo loro no. 

?Ro wi ne lijaji Deo mina hedhe, "Pa 
awe do alle pepetakke, do medae Ya ta 
dakka ri, jhe Sara do medae ta era nga 
heddau ana momone." 

10Nga nadhe lema, ri Ribka metana do 
dhue ddau ana momone ngati heddau 
ama we, ngati Ishak do ama-appu di ne. 

11 Nga do dho metana dae ne naiki do 
na harre hari do dhue, do alle ke ri Deo 
pepetone ne lua pidhi No pelohe la awe 
do ta medae ne. Ne lua pidhi Deo naanne 
adho do jhalli pa ne nga ne do nara ta 
tao ri ddau raiwawa, tapulara do jhalli 
pa lipedoa Deo miha. Rowi pa dhara nga 
do dho i'a dae nga-nga ne ana Ribka he 
hari do dhue ta tao do ie nga do apa ko, 

12 do alla ke Deo pe lii pa Ribka, "Do 
mone a'a ne, ne do pemoke do mone ari 
ne." 

13 Pa dhara Buku Liadara-Likewahhu 
Deo do hure do bhuke mina hedhe ne 

lipali Deo, "Ya do ddhei nga Yakub, 
tapulara do paddhu nga Esau." 

14 Ne nga ke ki kewahho ri di pa awe 
nadhe? Ta do bibhi hebakka ke Deo? Do 
bahara tatu ta do dho bibhi hebhakka 
Deo! 

15 Rowi do lii Deo pa Musa, "Do ta 
pedhelo ri Ya ne lua ruba Ya pa ddau 
do ddhei ri Ya, pa ddau do ddhei Ya ta 
pedhelo ne lua hajha nga ddhei Ya." 

16 Hakku ne lii happo Deo do naanne 
adho do jhalli pa lua pemoko-anni ddau 
raiwawa ta hamme, kiadho pa lua petadi 
ddau raiwawa, tapulara do jhalli pa 
lua woie penge nga danni ade Deo we 
penaja nga ddau do pidhi ri No he. 

17 Rowi pa dhara Buku Lidara- 
Likewahhu Deo do hure do bhuke, "Do 
lii Deo pa duae Mesir ne, 'Pejadhi au ri 
Ya ta duea tu hahhi lua pedabbho do 
nadhe we, mita ie ke pelake jhara au, 
ta pedhelo ke ri Ya ne kuaha Ya, jhe ta 
pejha'e-pewedo ke ne ngara Ya ta ngara 
do keto-kelodo pa hari hewue raiwawa.'" 

18 Hakku pedhelo ri Deo ne lua hajha 
nga ddhei No pa heddau ddau, kinga do 
ddhei ko Deo ta tao mina harre. Jhe ne 

do pejadhi heddau ddau ta kattu wowa 
du, ki do ddhei ke Deo ta mina harre. 
19Nah, Tuahhu do medae ta lii pa 
ya, "Kido mina harre ma, ta nga Deo 
hakku pee ko ma nga wie hala pa ddau 
raiwawa? Ta do adho ke ta do dho bhule 
ke heddau he do nara ta labbe ne lua 
ddhei Deo?" 

20Tapulara, Tuahhu! Tuahhu he ddau 
ddau raiwawa we. Jhe ie dho Tuahhu 
ta bhani ta pebhale nga Deo! Ie marra 
poo bhunga ta kebhali pa mone tao no 
ne, "Tanga au hakku tao ya dhe ta mina 
hedhe?" 

21Ta do adho ke ne ddau mone tao poo 
bhunga ne do nga higa ta jhagge ngati 
worali-arru ne, e'e ne pedute ne lua ddhei 
ade no miha? Ngati hekewore-arru, ddau 
do napoanne do nga higa ta tao dhue 
worawwu poo bhunga: hewue do woie, 
jhe hewue ri do dho lohe ne woie. 

22 Mina harre lema ke nga ne nga ne 
do tao ri Deo. Ki pedabho ke ri No ta 
gole kebhalle-alle ne bubu dhara No nga 
ta pengadde ne lua higa nga kuaha No. 
Maji lema ta mina harre do merai nge 
nga dhara No penaja nga ro do jhamma 

ta wolo taga tari do pebube ri ro ne 
dhara No. 

23Deo lema do nga lua pepedabbho 
tu ta pedhelo ne lua mengallu nge nga 
kehaka dhara do mina harre ne worawwu 
re'a nga lale do dhute to hegabbhe tu 
di do hajha do ddhei No. Do alla ke di 
pepemoko ri No tu ta hamme ta henate 
ne lua mengallu nge nga kehaka dhara 
do naanne. 

24 Di ke hedhe ne do alla pepedoa ri 
No, adho ta wa ta ngati do Yahudi we, 
tapulara ngati ddau rai-ddau rai he lema. 

25 Rowi pa dhara buku Nabi Hosea, do lii 
Deo, "Ddau-ddau do adho do annu-niki 
Ya, do medae ta pali ta 'Annu-niki Ya'. 
Ddau rai do adho do hajha do ddhei 
Ya, do medae ta pali ri Ya ta 'Ddau 
hajha-ddau ddhei Ya.' 

26Jhe pa era pa mii do lii pa ddau, 
'Mu adho annu-niki Ya.' pa anne, ne 
ddau-ddau do era pa era do naanne do 
ta pali ta ana-ana Deo do muri." 

27 Do dhai kejarre ne lii Nabi Yesaya 
jhara lua do Israel, "Maji lema do Israel 
ne ae do mii wolahalae pa tabbi dahi, 
wata hudi we ne do medae ta helama; 

28rowi do medae ta pebunu ri Muri ne 
lua wolo ri Muri penaja nga hari-hari ihi 
raiwawa." 

29 Do lii lema Yesaya mina hedhe, "Kita 
do adho he do hani ri Deo do Mone 
Kerihi Wiki Higa ne, ne kolo loro tu di, 
do bhara tatu alla ke di hari-hari pejadhi 
mii Sodom nga Gomora." 

30 Hakku ki kewahho ke do mina hedhe 
ke: Ddau rai-ddau rai do wala ngati do 
Yahudi he, adho ro do petadi mita ie ne 
lua pedu ro nga Deo ta jadhi ta ie bhale 
wari. Tapulara taga tari do parahajha ro, 
moko ta peie bhale wari ke ri Deo ne lua 
pedu ro nga No. 

31 Wala ri ngati naanne, ddau-ddau do 
Yahudi do pee nga petadi ta pedute ne 
uku ne mita ie ne lua pedu ro nga Deo 
ta jadhi ta ie bhale wari. Tapulara ju ta 
do dho nara we ri ro ta kajhedhae. 

32Ta nga hakku do nara ri ro ta 
kajhe-dhae? Rowi do adho ri ro do 
jhagge nga loro jhara parahajha pa Deo, 
wata ke ri lua petadi ro he we miha. 
Moko ta keloli ke ro pa "Wowadu kedune 
ku'u ne." 

33Jhara lua wowadu do naanne pa 
dhara Buku Lidara-Likewahhu Deo do 

hure do bhuke mina hedhe, "Heleo ko 
we ne nadhe: Pa Sion do alle ke ri Ya 
pepejaddhe hewue wowadu do medae 
ta pekedne ddau; hewue wowadu do 
worena do medae ta pekeloli ddau. 
Tapulara ddau do parahajha pa No adho 
do medae ta happo nge -- ta happo 
dhara." 

1 O l!Tuahhu-tuahhu! Do ito nao-ai ke 

ri ya, mita ie le ta pehelama ne 
ddau-rai ya. Jhe do tarra-tarra ke ya ne 
hebhajha tu ro pa Deo. 

ZBhani ya ta lii ta do tarra-tarra ro ne 
ddhei ta pewawa-anni pa Deo. Tapulara 
ne lua petadi ro do naanne adho do jhalli 
pa lua tada do ngati Deo ne. 

ZToi dho ri ro mina mii ne loro jhara do 
tao ri Deo tu ta peie bhale wari ne lua 
pedu ddau raiwawa nga No. Jhe taga tari 
do ddhei ro ta pedute ne loro jhara do 
pejhujhe ri Deo pa ro. 

#Uku aigama ne do petobe ke ri Kristus. 
Hakku na du we do parahajha pa Kristus, 
ne lua pedu nga Deo do jadhi ke ta ie 
bhale wari. 

> Do bhuke ri Musa ta do ne ddau do 
peie bhale wari nga Deo do jhalli pa uku 
aigama ddau napoanne do medae ta 

muri mada taga tari do pedute ri no ne 
uku aigama ne. 

ŜTapulara jhara lua peie ddau nga Deo, 
do jhalli pa parahajha pa Deo, ane Buku 
Lidara-Likewahhu Deo do mina hedhe, 
"Tenge dho mu ta lii pa dhara ade mu, 
'Nadu ke ne do medae ta ha'e la era do 
mmau do megala?' (ne pedabbho ne ta 
la aggo Kristus pepure), 

7 kiadho, 'Nadu ke ne do medae ta 
puru la dhara rae ddau do made?' (Ne 
pedabbho ne la dhede Kristus ta peha'e 
ngati lua made mada ne)." 

8 Ne pedabbho ne mina hedhe, "Ne lii 
do ngati Deo ne do dhai hedharra ke mu, 
pa ubha mu ke nga pa dhara ade mu 
ke." Naanne ke ne lii do pepeke ri jhi ne; 
lii ta do jhamma ddau ta parahajha. 

?Rowi kinga do ketarra ke ri ubha 
tuahhu he ta do "Yesus, No ke ne Muri" 
jhe do parahajha ke tauhhu he pa dhara 
ade mu ta do alle ke ri Deo pepemure 
Yesus ngati dhara made mada, moko 
tuahhu he do madae ke ta helama. 

10 Rowi ri ade ke ddau ne parahajha, 
hakku nara no ta hamme ri Deo mii ddau 
do peie nga Deo. Jhe ri ubha ddau ne 
mengaku hakku nara no ta pehelame. 

11 Pa dhara Buku Lidara-Likewahhu Deo 
do hure do bhuke, "Ddau do parahajha 
adho do medae ta pehedue ne ade no." 

12 Napoanne jadhi tu hari-hari ddau, 
rowi do adho do era ne lua pewala ne pa 
telora do telora do Yahudi nga ddau-ddau 
do wala rai he. Deo do heddau ne, do 
Muri ri hari-hari ddau. No ke do wie lua 
tarro ie nga menyaro mangngi do mina 
harre ne worawwu re'a nga lale ne pa 
hari-hari ddau, do mii lua ruba dhara 
ngati No. 

13 Pa dhara Buku Lidara-Likewahhu 
Deo do hure do bhuke, "Hari-hari ddau 
do peko-peka pa Muri, do medae ta 
helama." 

14Tapulara mina mii ddau ne nara ta 
peko-peka pa Muri ki adho dae ro do 
rangngi ne jhara lua No? Mina harre 
lema mina mii ne nara ta rangnge ne 
jhara lua Muri ki do adho do era ne do 
pepika? 

15 Jhe mina mii ddau ne nara ta pepeke 
ne lii do naanne kiadho do pepu ro? Pa 
dhara Buku Lidara-Likewahhu Deo do 
hure do bhuke mina hedhe, "Dhai tarra 
ne woie ne lua dakka ddau-ddau do aggo 

ne lilole ne Li Hagha Dhara do ngati Muri 
ne!" 

16Tapulara adho ta hari-hari ddau ne 
do ta hamme ne Li Hagha Dhara ne. 
Rowi do lii ma Yesaya, "Muri, nadu ke 
we ne do ta parahajha pa lilole jhi?" 

17 Ri do naanne ne ke ne nara ddau ta 
parahajha taga tari do era ne ddau do 
pepeke ne jhara lua Kristus. 

18 Tapulara ta kebhali ko ri ya: Do tarra 
ke ro ta do dho rangngi dae ne lii do 
naanne? Bhara tatu do alla ke! Rowi 
pa dhara Buku Lidara-Likewahhu Deo 
do hure do bhuke mina hedhe, "Ne lii 
ro do jhala-talo-rai ke pa hari hewue 
raiwawa, ne lipedai-lipedai ro do dhai ke 
la hari-hari kebhihu raiwawa." 

19Ta kebhali ri ko ya: Ta do dho toi dae 
ke ri do Israel? Hane ko ne li kebhali do 
nadhe pe bhale uru jhara ri Musa. Ane 
Musa, "Mina hedhe ke ne lii Deo, 'Do 
medae ke ta tao pepana ne ade mu ri ya 
penaja nga hewue ddau-rai do wala do 
adho annu-niki Ya jhe do medae ri Ya ta 
pebubu ne dhara mu penaja nga hewue 
ddau rai do bhodho.'" 

20 Rihi bhani ri ko Yesaya ne lii ri. 

Ne lii no, "Mina hedhe ke ne lii Deo, 

'Ne ddau-ddau do dho kale Ya, alla ke 
pepeabu nga Ya; jhe pengaddi-anni Ya 
pa ro do dho pekerrei-kebhali jhara lua 
Va." 

21Tapulara jhara lua do Israel, ane 
Yesaya, "Mina hedhe ke ne lii Deo, 'He 
lodho-rai balla-bilu pee ri Ya nga pedhule 
ne ruwai Ya pa hekejie ddau rai do 
keti-ketinga nga adho do era nga lua 
pedhanno.'" 

1 1 1 Ta kebhali ri ko ya: Do alla ke 

pehora ri Deo ne annu-niki No 
miha? Bhara tatu ta adho! Ya le miha 
heddau do Israel kolo loro Abraham nga 
ti huhu Benyamin. 

ZAdho! Hora dho ri Deo ne annu-niki 
No do alla pepidhi ri No rai ti petari rai. 
Do toi ke ri tuahhu-tuahhu he ne nga 
ne do hure do bhuke pa dhara Buku 
Lidara-Likewahhu Deo, ta lii ke Elia, 

3"Muri, alla ke pepemade ne nabi-nabi 
Muri he, ri ddau-ddau he, jhe ne 
dhea-dhea tunu-menahu tu Au he alla ke 
pepeapa. Ne ya heke miha ne do hiha, 
jhe he ke ro le do ddhei ta pemade Ya." 

“Ne nga ke ne libhale Deo pa Elia? 
Bhale ri Deo, "He ke ri Ya do hani do 
pidu tabbha ddau tu ngi'u Ya miha. Adho 

dae ro do ngaddi ta wie hu nga mejura 
pa Baal." 

> Mina harre lema pa dhara awe nadhe: 
He ko hekewolo-iki ne ddau do alla 
pepidhi ri Deo pedutu nga lua ruba dhara 
No. 

6 Ne pidhi ro ri Deo adho pedutu nga 
wul ai wui ai tao ro tapulara pedute nga 
lua ruba dhara Deo Miha. Rowi kinga ne 
lua pidhi Deo do naanne do pedutu nga 
wui-ai wui-tao ddau raiwawa, moko ne 
lua ruba dhara Deo ne adho ke lua ruba 
dhara do petu ri. 

7Hakku mina mii ke? Abo dho ri do 
Israel ne nga ne do kale ri ro ne. Ne do 
nara titu wata ke hekewolo-iki we ngati 
ddau-ddau do alla pepidhi ri Deo. Ne do 
wala he hari-hari do keti-ketinga penaja 
nga lipedoa Deo. 

8 Rowi pa dhara Buku Lidara-Likewahhu 
Deo do hure do bhuke mina hedhe, "Alla 
ke petao ri Deo ne ade nga penge ro ta 
jadhi bhodho, jhe do lohe ma awe do 
nadhe, ne namada ro nara dho ke ta 
heleo, nga do hoe ke ne wodilu ro." 

2Do lii lema Daud, "Hani we ne lai 
ala-lai ala do tao ri ro he ta jadhi hii tu ro 

miha, nga jadhi mii ro'a tu ro, era bunu 
ro jhe mae-tebho ttei! 

10 Hani we ne namada ro pekerabba 
mita ie ro ta do dho ngaddi ne nga-nga, 
jhe hani we ro pebuku lohe la lodho do 
nami-mii ne." 

11 Ta kebhali ri ko ya: Ta dhai ta bunu 
ne do Yahudi he, hakku jadhi mina harre 
mita ie ke ro ta mae tebho ttei? Adho 
tu-tu mina harre! Tapulara taga tari do 
nga lubhu harro nga menyilu ro, moko 
ddau rai do wala ri ne do nara ne lua 
helama ne, hakku taga tari do mina 
harre ke, ta pana dhara ke ne do Yahudi 
he penaja nga ddau rai do wala do na 
harre. 

12 Taga tari do Yahudi do nga hala jhe 
do dho pedute ne lua ddhei Deo, moko 
ddau rai do wala he ne do nara lua tarro 
ie nga menyarro mangngi ngati Deo. 
Mina mii ri ko kita do ie bhale wari ke 
ne lua pedu do Yahudi he nga Deo; 
do bhara tatu ke ta do rihi ae ri ko ne 
lua tarro ie nga menyarro mangngi do 
medae ta wie ri Deo! 

13Tapulara pa awe nadhe ie ko ya ta 
pedai lii nga Tuahhu-tuahhu do adho do 
Yahudi he! Mina hedhe ke ne tui, ya mii 

heddau tu ddau rai do wala do adho do 
Yahudi, do dhai takke pekerihe ri ya ne 
tenge ya do nadhe. 

14 Ne henao ri ya ta pedubhe ne lua 
pana ade pa ddau rai ya miha, mita ri 
loro jhara do napoanne, haghe ti telora 
ro nara ri ta arri ne kattu he. 

15 Rowi do nyakka ke ro ri Deo, moko 
ne lua pedu raiwawa nga Deo do jadhi 
ke ta ie bhale wari; rihi-rihi ri ko kita do 
hammi ro ri Deo. Bhara tatu ne lai do 
napoanne hela'u lema ke mii ddau do 
made jhe muri bhale wari. 

16 Kinga hekedalli roti do petari ne do 
alle ke pewie pa Deo, napoanne ne pa 
petu ne do wie ke hari-hari ne roti do 
naanne pa Deo lema. Jhe ki ne amo 
ngati hekepue ajhu do unu ke ri Deo, 
moko ne pa petu ne kelai-kejanga he do 
unu le ri Deo. 

17 Haghe ngati kejanga-kejanga kepue 
zaitun -- do Yahudi he ke -- alla ke peatta 
pehappo. Jhe pa era atta do na harre 
alla ke pepe-dhama ri kejanga zaitun 
addu, Tuahhu ke he do adho do Yahudi 
he. Hakku pedhama tuahhu-tuahhu pa 
anne, mita ie ke ta nara Tuahhu he ta 
henata le ne hari-hari do ie ngati muri 

mada pa dhara lua pedu nga Deo ngati 
ddau-ddau do Yahudi he. 

18 Rowi do mina harre ke bhole 
pehewa'u we ri mu, ro ne do alla peatta 
he mii kejanga do na harre. Do jhamma 
ke ri mu ta henge ta do mu kejanga he 
we. Jhe adho kejanga pa amo, tapulara 
amo ne do wie nga'a pa ke janga. 

19Tapulara do medee ta lii Tuahhu he, 
"Petu, hakku atta ne kejanga-kejanga 
do na harre, mita nara ke ya ta dhame 
pa kepue pe era kejanga do alla peatta 
do na harre!" 

20Tarra, do petu ta mina harre. 
Tapulara, hakku hora ro taga tari do dho 
parahajha ro, jhe bhale ma Tuahhu he 
hakku hammi taga tari do parahajha 
ke. Ri do mina harre ke bhole wue-anni 
Tuahhu he ri lai do napoanne, ne do wole 
ne Tuahhu he do jhamma ke ta meda'u. 

21 Rowi kita do adho he ta ri ruba 
dhara Deo ta hora ne do Yahudi he 
mii kejanga-kejanga do petu he, bhole 
penge ri mu, ta do ta hajha liko No tu ta 
hora Tuahhu he! 

22Hakku pa lai do nadhe ke ne ngadde 
ri di mina mii ne dhai woie Deo jhe mina 
harre lema ne hekoto No. Do hekoto No 

penaja nga ddau do tao lubhu harro nga 
menyilu, tapulara do dhai ie No penaja 
nga Tuahhu -- hadhi we Tuahhu do pee 
nga muri mada ngati lua ruba dhara No. 
Kiadho, moko Tuahhu lema do medae ta 
hore. 

23Jhe jhara ddau-ddau do Yahudi he, 
kinga pengaha ro ngati muri mada do 
dho parahajha, moko do medae ro ta 
hammi bhale wari; rowi Deo do nga higa 
ta hammi bhale wari ro. 

24 Tuahhu do adho do ngati do Yahudi 
do dho hala ke mii kejanga zaitun addu 
he. Nah, ki Tuahhu, ki do pelawa ke 
nga wue Tuahhu ne, nara ta pedhamme 
pa kepue zaitun do petu ne, mina 
mii ri ko do Yahudi do pehakko nga 
kejanga-kejanga ngati kepue zaitun do 
petu ne. Do bhara ta do rihi memudhe 
ri ko tu Deo ta pebhale ro la kepue ro 
miha. 

23Tuahhu-tuahhu! Ne henao ri ya pa 
tuahhu-tuahhu he, bhole penge ri mu ta 
do ne ngi'u mu do dhai toi ke hari-hari 
lai. Rowi do era heworawwu lai do ddhei 
Deo, tapulara do dho toi dae ri ddau. Jhe 
ne pa ddhei ya do ie ta toi ri mu; nadhe 
ke: Haghe ngati do Yahudi he do pee ma 

nga keti-ketinga tapulara ne wue muri 
mada ro do mina harre wata ke lohe la 
awe ki dhai ke ta tobo ne ae ddau-ddau 
do adho do Yahudi do dakka la nga Deo. 

26 Mina harre ke hari-hari do Yahudi 
do medae ta helama. Rowi pa dhara 
Buku Lidara-Likewahhu Deo do hure do 
bhuke mina hedhe, "Ne Duae Mone-maf!i 
Mone-golo ne do medae ta dakka ngati 
Sion, do ta pehai-pehuba ke ri No 
hari-hari lua apa nga kerewe ngati kolo 
loro Yakub. 

27 Do medae ke ri Ya ta dare ne lipejaji 
do nadhe nga ro pa awe pehai-pehuba ri 
Ya ne lubhu harro nga menyilu ro." 

28Taga tari do dho wae ne do Yahudi he 
ta hamme ta henate ne Li Hagha Dhara 
do ngati Deo ne, moko do ta jadhi ke 
ro ta ihi muhu-ihi lawa ngati Deo, jhe 
ri lai do napoanne ke do ta jadhi ke ta 
hahhi lua mangngi tu Tuahhu-tuahhu 
he do adho do Yahudi. Tapulara taga 
tari lua pidhi Deo, moko pee ma Deo ta 
hajha ta ddhei nga do Yahudi he taga 
tari ama-appu ro. 

29 Rowi kinga pidhi ke ddau ri Deo, 
jhe wie ne lua tarro ie nga menyarro 

mangngi ne pa ro, ngaddi dho ta happe 
wari ri Deo ne nga ne do alle petao ri No. 

30Pa uru he, Tuahhu he, adho lema do 
pedhanno nga Deo. Tapulara pa dhara 
awe nadhe, alle ke pepeteleo ri Deo ta 
do balla kattu ke mu nga hala nga ludhu, 
taga tari do dho pedhanno ke ne do 
Yahudi he nga Deo. 

31 Mina harre lema ke nga do Yahudi he 
Pa awe nadhe pedhanno de dho ke ro 
nga Deo, mijhi ta peteleo ke pa mu ta 
do balla kattu ke mu ngati hala nga ludu 
mu. Tapulara do medae lema ro hine ta 
peballa kattu ngati hala nga ludu ro. 

32 Rowi do alla ke ro pehani rowi Deo 
hari-hari ddau pa raiwawa do nadhe la 
dha'i pereda lua keti-ketinga, mita na ra 
ri No ta pedhelo ne lua hajha nga ddhei 
No pa ro hari-hari. 

33 Do dhai rihi ngati ihi tarra ne lua kaja 
nga kete'e Deo! Do dhai ketutu tarra ne 
lua uku nga mmau dhara No! Ri nadu ke 
do nara ta kanynye ne lihappo lihappo 
No? Ri nadu ke ne do nara ta toi ta mina 
mii ne loro jhara lua jhagga No? 

34Pa dhara Buku Lidara-Likewahhu Deo 
do hure do bhuke mina hedhe, "Nadu 

ke ne do nara ta toi ne lua penge Muri? 
Nadu ke ne do nara ta takka lii pa No? 

35 Nadu ke ne do ngaddi ta wie 
nenga-nga pa Muri hakku nara no ta 
pedhuki ne nga ne do bhale ri No?" 

36 Deo ke ne do Mone peera hari-hari. 
Hari-hari do ngati Deo, jhe do ta tu no 
ke. Lua dhida nga kelodo wata ke tu No 
we lohe la lodho do nami-mii ne! Amin. 
1 2 1 Tuahhu-tuahhu! Do dhai woie 

tarra Deo penaja nga di. Ri do 
mina harre ke hakku do dhai tarra ya 
ne meggai pa mu, mita ie ta jhole ne 
ngi'u mu mii hahhi bhara tunu menahu 
do muri do petone ta tu Deo we. Nga do 
pemengallo dhara Deo. Do mina harre 
ne jhamma ne lua wie hu nga mejura 
mu. 

ZBhole pedutu ri mu ne lua-lua raiwawa 
dhe. Hane we pebhare-periho ri Deo ne 
ngi'u mu pejadhi ta do wowiu, mita nara 
mu ta bhari-anni. Jhe nga loro jhara do 
mina harre ke ne nara ta toi ri mu ne lua 
ddhei Deo -- ne nga ne do wole ne, nga 
do pemengallo dhara No nga do kemolo. 

3 Do alle ke pe wie ri Deo ne lua ruba 
dhara No pa ya. Ri do mina harre ke 
hakku ta takka lii ke ya pa Tuahhu he 

hari-hari; Bhole penge ri mu ne ngi'u mu 
ta do rihi dhida ngati do jhamma ne. Ne 
do jhamma ne, ta ege ri mu ne jhara 
lua ngi'u mu nga wawa nge danni ade, 
heddau-heddau ege ne ngi'u no pedute 
nga do dhae ri no, mina mii ne do wie ri 
Deo taga tari do parahajha ke mu pa No, 
pa Yesus. 

4Pa ngi'u di do ae ne nalu-nalu. 
Hahhi-hahhi na lu do nga tenge no ma 
miha-miha. 

> Mina harre lema nga di. Maji lema 
di hari-hari ta do ae, tapulara pee ma 
di ta do jadhi ta hahhi ngi'u we rowi 
do heujhu-headde ke di nga kristus. Di 
lema heddau nga heddau do pedu, mii 
nalu-nalu ngati hahhi ngi'u ne we. 

eDi heddau-heddau do nga tenge 
do pewala-wala. Ne tenge-tenge do 

na harre do wie ri Deo pa di pedutu 
nga lua ruba dhara No. Rowi do mina 
harre ke do jhamma ke ri di ta pake ne 
tenge-tenge do na harre. Ddau do nga 
tenge ta la pepeke ne lii do ngati Deo ne, 
do jhamma ke no ta la pepeke ne lii do 
naanne, pedute nga do mina mii ne do 
dhae ri no. 

7 Ddau do nga tenge ta ruba dhara 
nga ddau do wala, do jhamma ke ta 
tarra-tarra ne ruba dhara nga ddau 
do wala. Ddau do nga tenge ta ajha 
ddau, do jhamma ta ajha ddau nga 
petarra-tarra. 

8 Ddau do nga tenge ta pedidi ddau mita 
keharru-kelidu do jhamma ke ta pedidi 
nga petu-petarra ddau do wala. Ddau 
do nga tenge ta wie ne do unu ri no pa 
ddau do wala, do jhamma ke ta tao ri 
no nga ade do pudi. Ddau do nga tenge 
ta bhau-bhata ddau, do jhamma ke no 
ta bhau-bhata ddau nga petarra-tarra. 
Ddau do nga tenge ta ruba nga ddau do 
wala, do jhamma ke ri no nga mengallu 
nge nga kehaka dhara. 

?Hajha-ddhei we nga ade do petu- 
petarra, bhole ta pa kuri ubha he we. 
Paddhu we nga do apa do kedhaha, jhe 
parro we ne nga ne do wole ne. 

10 Do jhamma ke Tuahhu-tuahhu he 
ta pehajha-peddhei heddau penyaja 
nga heddau, mina harre ne worawwu 
penau-penadhe mii do petuahhu he 
pa dhara hewue ammunga kemali, jhe 
pehedone we ne uru jhara nepelango 
hedau ri heddau. 

11 Mappe nga mejhanni we pa dhara lua 
jhagga mu. Bhole pemala-mala-anni. 
Jhagga we tu Muri nga lua kedi-keparru 
ngati Henga Deo. 

12 Do jhamma ke Tuahhu ta henao pa 
Deo we nga mengallu nga kehaka dhara, 
makka tee makka wangnge pa dhara lua 
hedui-herui, jhe halla-anni we pa dhara 
lua hebhajha. 

13 Ruba we dhara ta heleo le ne muri 
mada do Herani do wala he, jhe hammi 
we ne Tuahhu do hela'u lua manno nga 
kaho he la dhara ammu nga kemali mu, 
nga mengallu nge nga keheka dhara, 
maji lema ta do dho tada dae ri mu. 

14Ami we pa Deo mita ie ri Deo ta wie 
ne lua tarro ie nga menyarro mangngi 
pa ddau do tao apa penaja nga tuahhu. 
Ne wole ne, ami we pa Deo ta wie ne 
lua tarro ie nga menyarro mangngi tu ro 
do tao apa he, bhole ami ta wie ne lua 
unu-kolo-taddhu. 

15 Mengallu nge nga kehaka dhara we 
hela'u-la'u nga ddau-ddau do mengallu 
dhara, jhe tangi we hela'u-la'u nga 
ddau-ddau do era pa dhara tangi. 

16 Muri mada we mu nga penau- 
penadhe-ie heddau nga heddau. Bhole 

ddhei ta dhida ade, tapulara pehela'u we 
ri mu ne ngi'u mu nga ddau do wawa ne 
muri mada ro. Bhole ege ri mu ne ngi'u 

mu ta do rihi i'a ngati do mina mii ne do 
petu ne. 

17 Kinga tao apa ddau pa mu, bhole wae 
ta bhale ri lua tao apa. Tao we ne ege ta 
do wole ri hari-hari ddau. 

18 Ngati mu miha, la'a-rui we mu 
nga petu petarra ta muri mada nga 
penau-penadhe-ie nga hari-hari ddau. 

19 Wo Tuahhu-tuahhu ya! Bhole 
pebhale tu-tu lua takka nui, hane we 
no pebhali ri Deo ma. Rowi pa dhara 
Buku Lidara-Likewahhu Deo, era do hure 
do bhuke, "Ya ne mone pebhale ne. Do 
medae ta wolo ri ya, ane Muri." 

20 Rihi ie mu, kinge menganga ne ihi 
muhu-ihi lawa mu, wie no nga'a, kinga 
hae koko no wie no penginu. Rowi ri 
wui-ai mu do mina harre, do medae ke 
no ta mekae dhara ri au. 

21 Bhole hane we ngi'u mu pejharra 
ri do apa, tapulara do jhamma ke ta 
pejharra ri mu ne do ne ri lua tao ie. 

1 2 1 Nadu we do jhamma ta pewawa- 
anni pa mone pereda, rowi bhule 
dho mone pereda do dho hammi higa 

nga pereda ngati Deo. Jhe mone pereda 
do era pa awe nadhe, ne pekako ri ro ne 
lua pereda ro ngati lipereda Deo. 

ZRi do mina harre ke ddau do pelawa 
nga mone pereda hela'u lema nga 
pelawa nga pelawa nga ne nga do alle 
pepetakke ri Deo. Jhe ne ddau do tao 
mina harre do medae ta hammi lua wolo. 

3Rowi, ddau do tao lai do woie adho 
do tenge ta meda'u penaja nga mone 
pereda. Wata ke ddau do tao do woapa 
we do jhamma ta meda'u. Kinga ddhei 
Tuahhu mita ie ta do dho era ne lua 
meda'u penaja mone pereda, do jhamma 
ke Tuahhu ta tao do woie, moko do 
medae ta puji Tuahhu. 

ARowi mone pereda naannu Deo do 
jhagga tu lua ie mu. Tapulara kinga 
tao tu ahhu do woapa do jhamma tarra 
ma ke Tuahhu ta meda'u penaja nga 
mone pereda, rowi parahuma dho mone 
pereda ne era nga kuaha tu ta wolo 
ddau. Mone pereda naannu Deo, do 
mone pebunu wolo do ngati Deo pa 
ddau-ddau do tao apa. 

> Rowi do mina harre ke do jhamma ke 
Tuahhu ta pewawa-anni pa mone pereda 
adho ke taga tari do dho wae ta wole he 

we, tapulara lema taga tari lii ade nga 
penge mu miha. 

6 Naanne lema ke ne era jhalli hakku 
tu Tuahhu ta ma'i bhea, rowi mone 
pereda ddau mone kako kaddhi pa Deo 
ta pekako ne tenge do petone do nadhe. 

7 Hakku ma'i we pa mone pereda ne do 
jhamma ta ma'i ri Tuahhu. Ma'i we bhea 
ki do jhamma tuahhu ta ma'i bhea, nga 
ma'i we ihirai pa ddau do jhamma ta 
ma'i ihirai. Takka we pa dhara kire pa ro 
do jhamma ta takka pa dhara kire, wie 
hu pa ro do jhamma ta wie hu. 

8 Bhole ddhei ta pekallu ie ta ne nga we, 
jhe ie ta pa nadu we, titu wata ki pekallu 
lua pehajha-peddhei we heddau penaja 
nga heddau. Rowi ddau do pe ddhei nga 
ddau nga ddau ihi-anga, do petobe ke 
hari-hari uku Musa. 

? Rowi uku aigama Yahudi do nadhe ke: 
Bhole kenyo-langa-huka, bhole pemade 
ddau, bhole loi-bhole mena'o, bhole 
ddhei ta unu ne nga ne do unu ri ddau 
do wala hari-hari na poaharre hela'u-la'u 
nga uku-uku do wala he do alla ke peke 
wahho ta jadhi ta hahhi uku we, jhe do 
nadhe ke, "Hajha ddhei we au nga ddau 

nga ddau ihi-anga, mii ddhei nga ngi'u 
au le miha." 

10 Ddau do ddhei nga ddau do wala, 
adho ke no do medae ta tao do woapa 
penaja nga ddau do naanne. Hakku 
ddau do hajha-do ddhei nga nga ddau 
nga ddau ihi-anga do petobe ke ri no 
hari-hari uku aigama. 

11 Do wala ri ngati hari-hari do na harre 
do naharre do toi ke ri mu ta do ne 
awe do nadhe, awe tu mu ke ta kaddhi 
ngati era bba'i. Rowi pa dhara awe 
nadhe do rihi hedharra ke ne awe tu ta 
pehelama di ngati awe do ta itu he ko di 
ta parahajha he. 

12 Anni-maddha do umu ke ta ludu, jhe 
do medae ke ta anni lodho. Hakku, do 
ie ke di ta pengaha ngati tao ne wui-ai 
wui-tao do dowoapa he. Do jhamma ke 
ri di ta pemoke ne ngi'u di ri rakka teleo 
ne. 

13Do jhamma ke ri di ta jhagga ne 
lai-lai do woie ne mii tima ta jhagga ri 
ddau pa awe anni-lodho; bhole ddhei 
ddhei ta tao lai-ala do rihi ngati rupe 
hakku, kiadho ta nginu mawo. Bhole 
lila-lau pagga-biri, kiadho ta tao wuiai 

do pemekae dhara ddau. Bhole pehala, 
kiadho pana dhara. 

14Hane we Muri di Yesus Kristus ne 
do petatu ne nga ne do jhamma ta tao 
ri mu. Jhe bhole pedutu ne telia ddau 
raiwawa do nga lubhu harro nga menyilu 
tu ta petobe ne lua ddhei do rihi ngati 
rupehakku ne we. 

lDdau do dho ketarra dae 

14 pa ne do parahajha ri no, do 
jhamma ke ta hammi nga wole pa telora 
Tuahhu-tuahhu he. Bhole pebhata nga 
no jhara lua tada no he. 

ZDo era ddau nga lua tada ta do ie no 
ta nga'a nenga we. Tapulara do era lema 
ddau do wala do keloe ne lua ketarra no 
pa dhara ade no; ne pa penge no ne do 
jhamma ta nga'a ri no wata ke ruhajho 
he we. 

3 Ddau do ie ta nga'a ne nga we, bhole 
penge ta do wawa ne ddau do nga'a 
bhara nga'a do ta jhujhe ko, jhe mina 
harre lema ddau do nga'a bhara nga'a 
do ta jhujhe ko bhole lii ta do hala pa 
ddau do nga'a ne we, rowi do alle ke no 
pehamme ri Deo. 

4Nadu ke we Tuahhu ta happo hala 
annu ddau do wala? Ta mina-mina mii 

ko ne naannu do naanne, ne tue ngaa 
titu no, napoanne pa dhara wolaabba 
muri no. Jhe tarra ne naannu do naanne 
do medae ta titu halla-anni rowi ri Muri 
do nara ta petito no ta titu halla-anni. 

> Era ddau do ege helodho do rihi ngati 
lodho-lodho do wala he, jhe ddau do 
wala ri do ege ta do hela'u we hari-hari 
ne lodho he. Rido mina harre ke hani we 
ro heddau-heddau, pepetato ne lua tada 
ro miha. 

6 Ddau do pekerihe ne lodho do helodho 
ne, ddau napoanne do tao tu ta pekerihe 
Muri ma. Ddau do nga'a ne nga we, ne 
do tao ri no do mina harre tu ta pekerihe 
Muri ma, rowi do peha'e ke No kolo lii 
ie-ae pa Deo taga tari bhara nga'a do 
napoharre. Mina harre lema ne ddau do 
nga'a bhara nga'a do ta jhujhe ko, ddau 
do napoharre lema do takke pekerihe 
Muri ma, nga do pehsa'e kolo lii ie-ae pa 
Deo lema. 

7 Bhule dho heddau he ti telora di, do 
muri mada tu ngi'u no miha jhe bhule 
dho heddau he do made tu ngi'u no we 
miha. 

8 Kinga muri mada di muri mada di tu 
Muri. Jhe kinga made di, made di tu Muri 

ma. Hakku ie ta mu ri mada ie ta made 
mada, di hedhe do ri Muri ke. 

3 Alla ke Kristus pemade jhe muri bhale 
wari. Ri do mina harre ke, hakku jadhi 
ke No ta Muri tu ddau ddau do muri 
nga mina harre tu ddau-ddau do alla 
pemade. 

10 Hakku Tuahhu-tuahhu! Tu ta nga ke 
hakku lii ta do hala pa tuahhu mu do 
hela'u lua manno nga kaho he? Jhe tu ta 
nga ke hakku pewawe no ri Tuahhu? Di 
hari-hari do me dae ta penaja nga Deo 
tu ta happo ne hala di. 

11Pa dhara Buku Lidara-Likewahhu Deo 
do hure do bhuke, "Do petarra-tarra," 
ane ane Muri, "heddau-heddau do medae 
ta wie hu nga mejura pa hedhapa Ya; 
jhe nadu we do medae ta mengaku ta do 
Ya ke ne Deo ne." 

12 Hakku di heddau-heddau do medae 
ta titu pa hedhapa Deo tu ta wie ne 
li bhale penaja nga hari-hari wui-ai 
wul-tao di penaja nga Deo. 

13 Rowi do mina harre ke, bhole wie we 
hala heddau pa heddau. Ne woie ne mu 
ta la'a rui we mita do dho tao mu hahhi 
lai he do nara ta pebune ne tuahhu mu 
do hela'u lua manno nga kaho he nga 


ROMANS 14.14-17 918 


mu ta mejodho ri ne ade ro, jhe tao ro 
lubhu harro nga menyilu. 

l4Taga tari do heujhu ke ya nga Muri 
Yesus, mo ko do parahajha tarra ke ya 
ta do bhule dho ke hahhi he do rue do 
taru, tapulara ne lai do napoanne do rue 
do taru tu heddau-ddau we ki do ege ke 
ri no ta do rue do taru ko. 

15 Tapulara, kiri taga tari ne nga ne do 
nga'e ri Tuahhu ne, jhe do pepaddhe 
ne ade heddau tuahhu do hela'u 
lua manno nga kaho, moko adho ke 
Tuahhu do tao nga do jhalli pa dhara 
lua pehajha-peddhei ne. Kinga alla 
ke Kristus pemade tu heddau ddau, 
bhole hane ri we ne ddau do napoanne 
pepeape ri bhara do nga'e ri Tuahhu ne. 

16 Rowi do mina harre ke bhole hane we 
ne do woie ri ddau do wala. 

17 Rowi ki do pereda ke ri Deo, ne muri 
mada heddau ddau, ne nga ne do ie ta 
nga'a ki adho ta ngino ri no, jadhi dho 
ke ta do kerihi ri ne na harre. Ne do 
kerihi ne nadhe ke, ddau do naanne do 
pedute ke lua ddhei Deo, do ta narro ta 
lake ke ri no ne lua ketanna ade nga do 
ta hamme-ta henate ke ne lua mengallu 

nge nga kehaka dhara do wie ri Henga 
Deo ne. 

18 Ddau do pemoke Kristus nga loro 
jhara do mina harre, ddau do na poanne 
ke do pemengallo dhara Deo, nga do 
peera nga kebhue ri ddau do wala. 

19 Rowi do naanne ke ne lua pedabbho 
di do jhamma ke ta loro-loro tu lai-lai 
do ta pedubhe ne lua panau-penadhe-ie 
nga do ta perui heddau nga heddau. 

20 Bhole we taga tari lua bhara nga'a, 
ne peape ne nga ne do alle pejhagge ri 
Deo. Hari-hari bhara nga'a do le we ta 
nga'a, tapulara ki ri ne nga ne do nga'e 
ri Tuahhu do pebunu ddau do wala la 
dhara lubhu harro nga menyilu, moko do 
hala ke Tuahhu. 

21 Rihi ie tuahhu ta bhole nga'a hedhai 
kiadho ta nginu ago kiadho ta lai ne nga 
we, ki ri lai do mina harre do pebune 
heddau tuahhu do hela'u lua manno nga 
kaho ta riju la dhara lubhu harro nga 
menyilu. 

22 Hane we ne nga ne do parahajha ri 
Tuahhu ne ta jhagge pa hedhapa Deo 
we, tu Tuahhu we miha. Ddau do dho 
bhule nga era jhalli tu ta toi ta do hala 
penaja nga ne nga ne do ege ri no ta do 

petu ne, ddau do napoanne ddau do tobo 
ri lua mengallu nge nga kehaka dhara. 

23Tapulara ddau do keba'a-kepapi ta 
nga'a ie ta ne nga we, jhe pa leto ri 
jhe nga'a ne bhara nga'a do naanne do 
ta hala ke ri Deo; rowi ddau napoanne 
adho do tao pedute nga lua ketarra 
ade no jhara lai ne nga do petu nga do 
hala. Jhe ne nga we ne do jhagge nga 
do dho bhule lua ketarra pa dhara ade, 
napoanne do ta jadhi lubhu harro nga 
menyilu. 

1 = 1 Di ne do ketarra tarra he pa 

ne nga ne do parahajha ri di, do 
jhamma ke ta makka tee penaja nga lua 
pelabba-anni-lua pelabba-anni ddau do 
keloe ne lua katarra ade ro. Bhole ddhei 
we di ta pemengallo ne ade di we miha. 

2 Ne do woie ne, di heddau-heddau 
do jhamma ke ta pemengallu ne dhara 
tuahhu-tuahhu di he, tu lua ie ro, mita 
ju rui ne lua ketarra ade ro. 

3 Rowi Kristus lema, ngaddi dho ta 
penege ne lau mengallu dhara No miha. 
Pa dhara Buku Lidara-Likewahhu Deo era 
do hure do bhuke mina hedhe, "Hari-hari 
lua kara nga menihi pa mu he, do alla ke 
pelakka pa ya." 

4Hari-hari ne do era do hure do bhuke 
pa dhara Buku Lidara-Likewahhu deo, 
tu ta ajha ta pedidi di ke. Rowi ne 
liajha do hamme ri di ngati dhara Buku 
Lidara-Likewahhu Deo ne do ta pejadhi 
di ke ta makka tee nga wangnge, nga ta 
perui di, hakku nara di ta henao pa Deo. 

> Ki ie mudhe he Deo mone wie lua 
makka tee nga lua hale dhara ne pa 
ddau raiwawa, ta rabha-ta dharru mu, 
tu ta muri mada nga hewue nge danni 
ade, pedute nga telia nga tuladha Kristus 
Yesus. 

6 Nga hewue nge danni ade Tuahhu he 
hari-hari, hela'u-la'u nara ta wue waje 
Deo, Ama ri Muri di Yesus Kristus. 

7 Rowi do mina harre ke do jhamma ke 
Tuahhu-tuahhu he ta hammi heddau ri 
heddau nga mengallu nge nga kehaka 
dhara, hela'u lema mii Kristus ne hammi 
tuahhu he tu ta pekelode Deo. 

8 Rowi, henge we, Kristus do alla ke 
pepemoko do Yahudi tu ta peteleo, ta 
Deo do henarru ta petobe ne lijaji-lijaji 
No pa ama-appu di he. 

92Yesus lema ke ne do pejadhi ddau- 
ddau rai do wala ta pedhede-pekelode 
Deo taga tari lua woie henge danni 

ade No pa ro. Pa dhara Buku Lidara- 
Likewahhu Deo do hure do bhuke mina 
hedhe, "Rowi do mina harre ke do medae 
ke ri ya ta wue-waje Au pa telora hari 
hari ddau-rai, do medae ke ya ta alo-re 
majho koko, ta wue-waje ne ngara Au." 

10 Era ri ma do hure do bhuke mina 
hedhe, "Mengallu nge nga kehaka dhara 
we hela'u-la'u nga annu-niki do alla pe 
jhujhu-pepidhi ri Deo, wo hari-hari ddau 
rai!" 

11 Nga nadhe lema, "Wue waje we Deo 
wo hari-hari ddau rai, do jhamma ke 
hari-hari ddau ta wue waje No!" 

12 Nga nadhe lema do pale ri Yesaya, 
"Ngati kolo loro Isai do medae ta hhau 
heddau-ddau do medae ta ma pereda 
pa hari-hari ddau rai; pa No ke hari-hari 
ddau rai do na harre ne medae ta 
henao." 

13 Deo ke ne era lua henao mu. Ki 
ie mudhe he ta ihi ne ade mu ri No ri 
hari-hari lua mengallu nge nga kehaka 
dhara nga lua walla nge danni ade taga 
tari do parahajha ke mu pa No, mita ie ri 
kuaha Henga Deo, jhe ju ri mu ne henao 
pa Deo. 

14Tuahhu-tuahhu ya! Do ketarra ri ya 
ta do dhai ae ne lai do woie ne pa mu. Ri 
mu lema do toi ke hari-hari ne na harre 
jhe do nara ke mu ta ajha he ddau ri 
heddau lema. 

15 Tapulara jhara parri lai do mii kepue 
he ta pehewina ke mu nga dhai rui pa 
dhara huri do nadhe, rowi do alle ke 
pejhole ri Deo pa ya ne tenge do naanne. 

16 Alle ke ri No pedhede ya ta jadhi annu 
Yesus Kristus tu ta pepue la nga ddau 
do wala rai do adho do Yahudi. Jhe do 
jhagge ke ri ya mii mone tunu menahu, 
do pepeke ke ri ya ne Li Hagha Dahara 
do ngati Deo ne, mita ie ne ddau-ddau 
do adho do Yahudi he ta bhara jhula pa 
Deo do nara ta hamme ri No. Ki ie mudhe 
he, ri Henga Deo ta tao ro pejadhi ta 
bhara jhula do petone tu Deo we. 

17 Hakku, taga tari do heujhu-headde 
ke ya nga Kristus Yesus moko do nara ke 
ya ta latta-anni penaja nga lua jhagga 
ya tu Deo. 

18 Jhagge ri ya ne lai naanne ie ta ri 
lipedai, ie lema ri wui-ai wui-tao, 

19jhe do lere ri lua madalae-lua 
madalae nga lailai do rihi madalae, 
hari-hari ne na harre ri higa nga kuaha 

Henga Deo. Li Hagha Dhara jhara lua 
Kristus ne alle ke hari-hari pepeke ri ya 
pa hari-hari ddau, jhari ngati Yerusalem 
pelohe hape la Ilirikum. 

20 Ne do ito-ito ri ya ta la pepeke ne Li 
Hagha Dhara do ngati Deo ne pa era-era 
do adho do rangnge dae ne jhara lua 
Kristus ne. Rowi wae dho ya petitu lua 
jhagga ya pa era do alle pejhare ri ddau 
do wala. 

21 Pa dhara Buku Lidara-Likewahhu Deo 
era do hure do bhuke, "Ddau-ddau do 
dho ngaddi dae ta hamme ne lii jhara lua 
No, do medae ke ta ngadde; jhe ro do 
dho ngaddi dae ta ngaddi dae ta rangngi, 
do medae ke ta tada." 

22 Ri do mina harre ke, jhajhi wari ke ya 
ne do dho jadhi ta kako le peheahu nga 
mu. 

23Tapulara pa dhara awe nadhe do 
moko ke ne lua jhagga ya pa era do na 
harre. Jhajhi ttau ke ya ne tui ne ddhei 
ta la peabu nga mu. 

24 Mata hine kinga lake ya jhara rae mu 
pa loro jhara kako ya ju la Spanyol, ne 
henao ri ya ta nara ta peabu nga mu, 
jhe taha ko ya pa dhara hemelila he ta 
mengallu dhara nga mu hine. Ki alla 

pemina harre ne henao ri ya, ta nara ke 
ri mu ta rabhe ya pa loro jhara kako ya 
ju la Spanyol hine. 

25 Tapulara pa dhara awe nadhe nee ta 
la Yerusalem ko ya, tu ta la pengaddu 
bhara lua ruba dhara tu annu-niki Deo 
he do pa ni. 

26 Rowi do herani ngati Makedonia nga 
Akhaya do hela'u lii ke ta wie lua ruba 
dhara tu tuahhu-tuahhu do kehia nga 
gahara he do era pa telora annu-niki Deo 
he do pa Yerusalem. 

27 Do nga mengallu nge nga kehaka 
dhara ro ne aggu lihappo ta tao mina 
harre. Do jhamma tarra ma ro ta tao 
mina harre pa tuahhu-tuahhu ro do kehia 
nga gahara do pa Yerusalem; rowi ngati 
ddau-ddau do Yahudi ke ne ddau-ddau 
do adho do Yahudi he ne alla pehamme 
ne lua tarro ie nga menyarro mangngi 
do ngati Deo ne. Hakku ddau-ddau do 
adho do Yahudi do jhamma lema ta ruba 
nga do Yahudi he nga wie ne ti unu-oha 
ro, do wie ri Deo pa ro he. 

28Ki moko ri ne jhagga ne lua jhagga do 
nadhe, nga alla ri ya pejhula pa ro he do 
pa Yerusalem ne bhara lua ruba dhara 
do alla pepekupu tu ro he, moko do 

medae ke ya ta pekaddhi la rai Spanyol 
lake jhara rae mu hine. 

29 Kinga dakka ya la nga mu hine, do 
bhara tatu ya do nga aggu lua tarro 
ie nga menyarro mangngi do ae ngati 
Kristus tu mu. 

30Nga ngara Muri di Yesus Kristus, jhe 
nga parru pa dhara lua hajha nga ddhei 
do wie ri Henga Deo pa ya, ne ame ri ya 
nga petarra-tarra pa mu, mijhi ki ri ie 
mudhe he, ta hebhajha mu hela'u-la'u 
nga ya pa Deo tu ya. 

31 Hebhajha we mu mita gole ya ri Deo 
ngati dhara wolaabba ddau-ddau do 
parahajha do pa Yudea he, jhe mita ie 
lema ne tenge ya ta la pengaddu bhara 
lua ruba dhara he la Yerusalem ta hammi 
nga mengallu nge nga kehaka dhara ri 
annu-niki Deo he do pa ni. 

32Je ri nga mina harre ke, ki ie mudhe 
he pa dhara Deo, do nara ke ya ta kako 
la nga mu nga mengallu nge nga kehaka 
dhara, jhe medae ya ta kehaka dhara pa 
telora mu. 

33Ki ie mudhe he Deo do mone wie 
lua hale dhara pemengallu ne pa ddau 
raiwawa, No ke ne do penau-pelere nga 
Tuahhu-tuahhu he hari-hari. Amin. 

1 6 1 Ne do ddhei ta petade ri ya 

nawanni di, Febe. No ke ne 
do perabha-pedharru pa jemaat pa 
Kengkerea. 

2 Hamme we no mii heddau annu-niki 
Muri. Rowi do mina harre ke ne amma 
ddau-ddau do parahajha pa Deo, ne 
jhamma ta hammi heddau ri heddau. 
Ruba we dhara nga no, kinga era no nga 
lua paralu ne nga-nga ngati mu, rowi no 
miha do alla ke peruba dhara nga do ae 
ddau -- do maho le ke ta ya heddau. 

3 Pedhae le ne lipelangu ya pa Priskila 
nga Akwila, ihi anga-ihi-anga jhagga 
hela'u nga ya tu Kristus. 

4Do miga ta ruba dhara ro taga tari 
ruba dhara ta pehelame ya. Pedhae ri 
ya ne lii ie-ae pa ro -- jhe adho ta ya he 
we, tapulara hari-hari jemaat ddau rai 
do wala he do adho do Yahudi, ro lema 
do pedhae ne kolo lii ie-ae pa ro hari do 
dhue. 

> Pedhae lema ne lipelaangu tu jemaat 
do peowu pa ammu ro he. Pedhae ne 
lipelangu ya tu Epenetus do hajha do 
ddhei ya ne. No ke ne do petari rai ne do 
parahajha pa ihi rai Asia. 

6 Pedhae lema ne lipelangu ya pa Maria. 
Do alla ke no pejhagga mina harre ne 
worawwu mejanni tu mu. 

7Pedhae ne lipelangu ya tu Andronikus 
nga Yunias. Ro do hehuhu nga ya jhe 
do ngaddi ta maho hela'u-la'u nga ya 
la la dhara ammu bhaddo. Nga do dho 
parahajha dae ya pa Kristus, do uru ke 
ro ne parahajha. Do dhai keto ke ro pa 
telora rasul rasul he. 

ŜLi pelangu pa Ampliatus, do hajha-do 
ddhei ri ya, rowi no ke ne do hela'u-la'u 
nga ya, do heujhu-headde ke nga Muri. 

?Pedhae ne lipelangu ya tu Urbanus, 
ihi-anga jhagga hela'u nga di tu Kristus. 
Mina harre lema lipelangu tu Stakhis do 
hajha ri ya ne. 

10 Lipelangu ya tu Apeles, do teleo ke ne 
lua halla-anni no pa Kristus. Lipelangu ya 
tu Herodian nga pa ana-oha Aristobulus. 

11 Herodion do hehuhu ke no nga ya. 
Mina harre lema ne lipelangu ya tu ro do 
hela'u lua manno nga kaho do pa dhara 
ammu nga kemali Narkisus. 

12 Lipelangu ya tu Trifena nga Trifosa 
do wohe-la'a-rui ne pemoke Muri, nga 
pa Persis do hajha ri ya ne, no lema do 
alla ke pejhagga do mejanni tu Muri. 

13 Lipelangu tu Rufus nga ina no do mii 
ina ya le miha, no ke do alle pejhujhe ri 
Muri, do dhai rihi wole tarra No. 

14 Pedhae lema ne lipelangu ya tu 
Asinkritus, Flegon, Hermes, Patrobas, 
Hermas, nga pa hari-hari tuahhu do 
hela'u-la'u lua manno nga kaho nga ro 
he. 

15 Lipelangu tu Filologus nga Yulia; pa 
Nereus nga nawanni no ne; pa Olimpas 
nga hari-hari ddau do parahajha do 
hela'u-la'u nga ro he. 

16 Pelangu we mu heddau nga heddau 
nga tobo ri lua pehajha-peddhei mii do 
petuahhu pa dhara Herani. Hari-hari 
jemaat Kristus, pedhai lipelangu ro pa 
Tuahhu-tuahhu he. 

1/Tuahhu-tuahhu! Nga petarra-tarra 
ne ame ri ya: Jaga pewole-ie we ne 
ngi'u mu ngati ddau-ddau do pedubhu 
lua pehagghi-pebhagi nga do tao lua 
kenya'u nga buluru jhe pekepapi ne lua 
parahajha ddau pa Muri. Lai napoanne 
do petabbu nga ne nga ne do alla peajha 
pa mu he. Pejjau-anni mu ngati ddau do 
mina harre. 

18 Rowi ne ddau do tao lai do mina harre 
adho ro do jhagga tu Kristus Muri di, 

tapulara tu ta petobe ne lua ddhei ade ro 
he we miha. Ri liubu nga ri lipedai-lipedai 
do dhai tarra ne manynyi nga natta, ta 
pelu ke ri ro ne ddau-ddau do dho tada 
nga-nga he. 

19 Do toi ke ri hari-hari ddau ne lua 
halla-anni mu pa liajha jhara lua Li 
Hagha Dhara do ngati Deo ne. Do 
mengallu dhara ya ri lai mu do naanne. 
Ne ddhei ya mita ie ke mu ta dhai mmau 
dhara jhara lai-lai do woie, jhe bhodho 
jhara lai-lai do woapa. 

20 Deo do Mone wie lua hale dhara 
pemengallu ne pa ddau raiwawa, do 
medae nga henginga he pejharre Wango 
la dha'i pereda mu je pemae tebho-ttei 
no. Ki ie mudhe he Yesus Kristus Muri 
di ta wie ne lua tarro ie nga menyarro 
mangngi tu Tuahhu-tuahhu he. 

21Timotius, ihi anga ya, tapedhai 
lipelangu tu mu. Mina harre lema Lukius 
Yason nga Sosipater, do hehuhu ddau ko 
nga. 

22 Ne do bhuke ne huri do nadhe, ya, 
Tertius. Pedhae ri ya ne lipelangu pa 
dhara lua petuahhu nga mu hari-hari. 

23 Gayus pedhai lipelangu tu mu, do 
pee pa ammu no do hewari ne ya, 

nga lipelangu tu jemaat do wie hu 

nga mejura pa ni lema. Erastus kattu 
mone parru doi rae ne, lema do pedhai 
lipelangu tu mu. Mina harre lema tuahhu 
di Kwartus. 

24 [Ki ie mudhe he Muri di Yesus Kristus 
ta wie ne lua tarro ie nga menyarro 
mangngi tu Tuahhu he hari-hari. Amin.] 

23 Lua dhida nga ketutu tu Deo! No do 
nga kuaha ne ta perui ne lua manno nga 
kaho mu do penau hela'u nga Li Hagha 
Dhara do ngati Deo ne do pepeke ri ya 
ne, jhara lua Yesus Kristus ne. Pepeke ri 
ya ne lii do naanne hela'u mii do peteleo 
ri Deo, jhara lua pedabbho Deo do rai 
ho'o bhakka nao ne, do dho toi ke ri 
ddau. 

26 Tapulara pa awe nadhe ri lipereda 
Deo dopeloro ne, ne lua pedabbho Deo 
do naanne alle ke pepeteleo nga pepeke 
pa hari-hari ddau do pelake jhara do 
hure do bhuke ri hari-hari nabi, mita ie 
ro hari-hari ta parahajha jhe pedhanno 
nga Deo. 

27 Titu wata No he ke ne Deo, No ke 
ne do Mone wiki rihi mmau dhara ne. 

Ki ie mudhe he No ke ne do ta dhede 

pedhede-pekelode lohe la lodho do nami 
mii ne, pelake jhara Yesus Kristus! Amin. 


1 KORINTUS 


1 lTuahhu-tuahhu jemaat Deo pa 
Korintus! Alla ke tuahhu he pepedoa 
ri Deo tu ta jadhi annu-niki No, rowi 
Tuahhu he do unu ke ri Kristus Yesus nga 
hari-hari ddau pa mii we ne do wie hu 
nga mejura pa Muri di Yesus Kristus, do 
Muri ro, jhe do Muri di lema. Ya, Paulus, 
nga tuahhu di Sostenes, nga henao ki 
ie mudhe he, Deo Ama di nga Muri di 
Yesus Kristus, ta wie ne lua tarro ie nga 
menyarro mangngi nga lua mengallu 
nge nga kehaka dhara tu mu. 

Z(1:1) 

3(1:1) 

4Loro-loro ne pedhae ri ya ne kolo lii-ae 
pa Deo tu mu, rowi do alle ke ri mu 
pehamme nga henate ne lua ruba dhara 
Deo ne do pelake jhara Yesus Kristus. 

> Rowi do jadhi ke mu ta unu-oha 
Kristus moko ne muri mada mu do kaja 
nga kete'e ke pa dhara hari-hari lai. Ne 
lua tada mu jhara hari-hari lai, do dhai 
lohe ke, jhe do dhai i'a ke Mu ne ajha pa 
ddau ne tada mu do napoanne. 

6 Napoanne do teleo ke, ta do ne lii 
jhara lua Kristus do dhai lohe ke ne 
munu la dhara ade mu, 

7 hakku bhule dho ke mu nga kura nga 
gahara pa dhara heworawwu lua ruba 
dhara he, pa dhara mate ri mu ne awe 
dakka Muri di Yesus Kristus, jhe do ta 
ngadde ri hari-hari ddau. 

8 Kristus miha ne do jaga nga meniga 
mu hape la pedakka rahi; mijhi ki dakka 
No bhale wari, abu mu pa dhara nga do 
dho bhule lua kura nga terujha. 

2Deo do nara ta parahajha di nga 
kemolo. No ke ne Deo do alla pepedoa 
mu ta jadhi hahhi nga Ana No, Yesus 
Kristus Muri di. 

10 Tuahhu-tuahhu! Pa dhara ngara Muri 
di Yesus Kristus, ne ami ri ya, mita ie ke 
mu hari-hari ta hela'u lii nga langu, mita 
ie do dho era ne lua petala pehagghi pa 
telora mu. Do jhamma ke mu ta jadhi 
hahhi we, hewue ade nga penge. 

ll Rowi do dakka ne ddau-ddau ngati 
dhara ammu Kloe ma pika pa ya ta do 
era ne lua pehihu pa telora mu. 

12 Ne do pedabbho ri ya, ta do era 
pa telora mu do lii mina hedhe, "Ya 
pedute Paulus," jhe era ri do lii, "Ya 

pedute Apolos," lii do wala ri, "Ya pedute 
Petrus," jhe era ri do lii, "Ya pedute 
Kristus." 

13 Do nara dhe ane Kristus ta 
pebhage-bhage! Adho Paulus ne do 
ketoe-peabbha-rappa tade made tu 
mu! Mu lema adho pejhiu ta jadhi ddau 
pedute Paulus, we adho? 

14 Mangngi ma, rowi ngaddi dho ya ta 
pejhiu ie ta heddau he ti telora mu, wala 
ngati Krispus nga Gayus. 

15 Bhole era heddau he do dhai ta lii, ta 
do alle ke no pepejhio ri ya, majhi lema 
no ta jadhi ddau pedute ya. 

16 (Qo tarra, Stefanus nga na-oha no, 
do pejhiu ri ya tarra ma ro. Tapulara 
wala ngati do na harre, pa toi ri ya he, 
bhule dho ke do wala ri ne do pejhiu ri 
ya). 

17 Ne pepue ya ri Kristus, adho tu ta 
la pejhiu ddau, wata ke tu ta la pepeke 
ne Li Hagha Dhara do ngati Deo ne, jhe 
ne naanne lema do jhamma ta jhagge 
ri ya nga do dho tenge ta pake ne lua 
i'a ta pedai lii mii ddau raiwawa ne, mita 
do dho parahuma wue ke ne higa ngati 
lua made lua made Kristus pa kolo ajhu 
ketoe ne. 

18 Rowi tu ddau-ddau do ju la dhara 
apa nga kerewe, ne lii jhara lua Kristus 
pa kolo ajhu ketoe ne, do jadhi ta lii 
hewo'o he we. Tapulara tu di do alla 
pegolo peballa kattu he ri Deo, ne lii do 
napoanne hahhi loro jhara ti Deo ke tu 
ta pedhelo ne kuaha No ke. 

19 Rowi pa dhara Buku Lidara- 
Likewahhu deo, do lii Deo, "Lua uku nga 
mmau dhara ddau do nga lua tada do ta 
pekenyawu-nyela ke Ya, jhe ne lua tada 
ddau-ddau do lohe lua tada do medae ta 
peila ri Ya." 

20 Nah, ne nga ke ne guna ne ddau 
mone mmau dhara he pa danni raiwawa 
do nadhe? Do peteleo ke ri Deu ta do ne 
lua uku nga mmau dhara raiwawa do na 
dhe do hewo'o tu-tu we. 

21 Rowi ta mina mii lema ne lua mmau 
dhara ddau raiwawa, nara dho rowi no 
ta tade Deo ri lua mmau dhra no we 
miha. Tapulara, do ti uku nga mmau 
dhara Deo ri ko we, moko ta maddhi ke 
pa dhara No ta pehelama ne ddau-ddau 
do parahajha pa No, do pelake jhara lii 
do pepeke ri jhi ne, do ege ta do hewo'o 
ne ri raiwawa. 

22 Do Yahudi do pedhuki nga lua 
madalae mii telia, jhe do Yunani do 
pekerihe ne lua mmau dhara raiwawa 
dhe. 

23Tapulara di hedhe wata ke pepeke 
Kristus do made pa kolo ajhu ketoa ne 
we. Lii do naanne ke ne do dho maddhi 
pa dhara do Yahudi, jhe do ege ta do 
hewo'o ri ddau do adho do Yahudi. Jhe ri 
ddau do adho do Yahudi do ege ta hahhi 
lua bhodho we. 

24 Tapulara tu ddau-ddau do alla 
pepedoa ri Deo -- ie ta do Yahudi -- mina 
harre lema ddau do adho do Yahudi -- 
ne lii do naanne do mii hahhi loro jhara 
ngati Deo ke, ta peteleo ne kuaha nga 
uku nga mmau dhara No. 

25 Rowi ne do heleo do mii lua bhodho 
he pa Deo, napoanne do rihi ngati lua 
mmau dhara ddau raiwawa; jhe ne heleo 
ta lua keloe ne pa Deo, do rihi ngati lua 
rui nga kedi ddau raiwawa. 

26Tuahhu-tuahhu! Hakko ko ta henge ri 
mu mina mii ne lua mu ta dhai ta pedoa 
he mu ri Deo. Adho hudi we ti telora mu 
do mmau dhara kiadho do nga ku aha, 
do nga era mejaddhi do dhida pa dhara 
namada ddau raiwawa. 

27 Rowi tarra do nga hengaja Deo ne 
pidhi ne do ege ta do bhodho he ri 
raiwawa nadhe, mita mekae dhara ne 
ddau-ddau do mmau dhara he. Jhe ri 
Deo lema, alla ke pe pidhi ne ddau do 
ege ta do keloe he ri raiwawa dhe mita 
mekae dhara ne ddau do here-hereba 
he. 

28Pidhi ri Deo ne ege ta do wawa he, do 
rihi ri ko ti do na harre do ege ta do dho 
bhule nga kebhue nga-nga he ri raiwawa 
dhe, mita pemae-tebho-ttaei ri Deo do 
ege ta do kerihi he ri raiwawa dhe. 

29Jhe ri do mina harre ke bhule dho 
ke heddau he do nara ta wue-anni pa 
hedhapa Deo. 

30Deo ma miha ne do tao hakku nara 
Tuahhu he ta jadhi hahhi nga Kristus 
Yesus. Pelake jhara Kristus, ne pejadhi 
di ta mmau dhara. Jhe do pelake jhara 
No lema ke, ne peie bhale wari nga ngi'u 
No miha, do pejadhi di ta annu-niki 
do petone ta unu No we miha, nga do 
peballa kattu di. 

31 Hakku, mii do hure do bhuke pa 
dhara Buku Lidara-Likewahhu Deo, 
"Ddau do ddhei ta latta latta-anni, do 

jhamma ke ta latta-anni pa dhara ne nga 
ne do tao ri Muri we." 

2 1 Tuahhu-tuahhu! Pa awe dhai ne ya 

la nga mu, jhe peke pa mu ne jhara 
lua pedabbho Deo do dho toi ne dae ri 
ddau raiwawa dhe, nara dho ri ya ta pa 
ke ne lua mmau dhara raiwawa nadhe, 
kiadho nga lipedai do manynyi do natta. 

2 Rowi do happo ke ri ya, ki nga era ko 
ya hela'u nga mu, wae dho ya ta pebhu'u 
lii nga-nga, wata ke jhara lua Yesus 
Kristus we; wata ke jhara lua ta do alla 
ke No pemade ta ketoe peabbha rappa. 

3Pa awe era ne ko ya hela'u-hala'u nga 
mu, do keloe ya, do kerighi-keraggu ya 
ri meda'u. 

“Ne lii do pedhae ri ya ne pa mu, 
adho do pedhae ri lipali nga lipedai do 
medaddha nga pekatta pedutu nga lua 
uku nga mmau dhara ddau raiwawa. 
Ne pedhae ri ya ne naanne pa mu nga 
rujhara do peteleo ri Henga Deo do nga 
kuaha ne. 

SHaku tao tao ri ya mina harre, mita 
ie ke ne lua parahajha mu pa Kristus 
adho ke do do jhalli pa uku nga mmau 
dhara ddau raiwawa, tapulara do jhalli 
pa kuaha Deo. 

6 Maji lema ta mina harre, pa telora 
ddau-ddau do mami ke ne lua mari 
mada no pa dhara lua pedu nga Deo, 
tarra, do pedai ya, jhara lua uku nga 
mmau dharra. Tapulara ne uku nga 
mmau dhara do naanne, adho uku nga 
mmau dhara raiwawa kiadho uku nga 
mmau dhara mone pereda do pa dhara 
awe nadhe, do ne lua higa nga pereda 
do medae ta ele. 

7 Lua uku nga mmau dhara do pedae ri 
ya ne, naanne lua uku nga mmau dhara 
do ngati Deo. Ne uku nga mmau dhara 
do naanne adho do toi ri raiwawa dhe, 
tapulara do ale ke pepemoke ri Deo tu 
lua mengallu nge nga kehaka dhara di 
ke nga do dho peera dae raiwawa do 
nadhe. 

8 Bhule dho heddau he ngati do pereda 
do pereda do pa awe do nadhe do 
toi ne jhara lua uku nga mmau dhara 
do naanne. Rowi kita do toi ke ri ro, 
do bhara tatu ke ta do dho ketoe 
peabbha-rappa Muri do kelodo ne. 

2Tapulara we ne lai do naanne mii 
do hure do bhuke pa dhara Buku 
Lidara-Likewahhu Deo, "Ne nga ne do 
dho ngaddi ta heleo kiadho ta dhanno ri 

ddau raiwawa, jhe jhe do adho lema do 
ngaddi ta dubhu pa dhara penge ddau 
raiwawa, naanne ke ne do pemoke ri 
Deo tu ddau-ddau do hajha do ddhei ri 
No." 

10 Tapulara alle ke pepeteleo ri Deo pa 
di, do pelake jhara Henga No. Henga Deo 
do naanne ke, ne do kale toi hari-hari lai, 
tade hape la lua-lua do peato pepagha 
ri Deo, maji le ta do mina harre ne 
worawwu pehune-penite. 

11 Rowi ne do toi ne dhara ade heddau- 
ddau, wata ke henga ddau do naanne 
dhangnge ma miha, we adho? Mina 
harre lema jhara lua Deo. Ne nara ta toi 
ne adhe Deo, wata ke Henga Deo ma 
miha! 

12Jhe pa di adho do wie ne henga 
raiwawa do nadhe, tapulara Henga do 
ngati Deo, mita ie ta toi ri di hari-hari ne 
do alla pewie ri Deo he pa di. 

13 Rowi do mina harre ke, ki peteleo 
ri jhi ne lai-lai do pedu nga Deo pa 
ddau-ddau do nga Henga Deo, adho ke 
ne do pedhae ri jhi ri lua uku nga mmau 
dhara ddau raiwawa, tapulara do pedute 
nga liajha Henga Deo ke. 

14 Ddau do dho bhule nga Henga Deo, 
nara dho ta hammi ne nga ne do peteleo 
ri Henga Deo ne. Rowi tu ddau do 
naanne, ne lai-lai do na harre mii hahhi 
lua bhodho we. Ddau do naanne nara 
dho ta tada, rowi ne lai-lai do na harre, 
wata ke ne nara ta dhahe pa dhara lua 
pedu nga Deo we. 

15 Ddau do nga Henga Deo we do nara 
ta dhahi hari-hari lai, tapulara bhule dho 
heddau he do nga higa ta dhahe No. 

16 Pa dhara Buku Lidara-Likewahhu Deo 
do hure do bhuke mina hedhe, "Nadu ke 
ne do toi ne lua penge Muri? Jhe nadu ke 
do nara ta takka lii pa No?" Di ke ne do 
nga lua penge do hela'u nga Kristus! 

1 Mu, ne pa petu ne, adho ke ya do 

nara ta pedai lii nga mu mii ddau do 
nga Henga Deo. Wata ke ya ne nara ta 
pedai lii nga mu mii nga ddau do pe ko 
nga muri mada pedute nga lua ddhei 
raiwawa, mii nga ddau do mii namea he 
ko pa dhara lua parahajha no pa Kristus. 

2 Do uru he, wata ke ne do nara ri ya ta 
wie pa mu bhara nga'a namea we, adho 
bhara nga'a tu ddau do kepai, rowi adho 
dae mu do dhai rui tu lai do naanne, rowi 

do pe ko ma mu nga muri mada pedute 
nga wue mu do ddau raiwawa ne, 

3rowi ki do pe ko ma mu nga pepana 
ade pehala heddau nga heddau, ta do 
adho ke lua napoanne do ta peteleo 
ta do mu do pe ko ma nga muri mada 
pedute ne wue ddau raiwawa ne, mii 
ddau do dho tade Deo? 

“Ki do era ko do pali, "Jhi do pedute 
Paulus," jhe do wala ri, do lii, "Ya do 
pedute Apolos," ta do adho ke napoanne 
ta do ta peteleo ta do tuahhu he do pa 
dhara alu nga hadha mii ddau-ddau 
raiwawa dhe? 

> Ne pa petu ne nadu ke Apolos? Jhe 
nadu ke Paulus? Jhi hedhe wata ke mii 
ddau-ddau kako-kaddhi he we ngati 
Deo, do alla pehewai-hewewe mu tu ta 
parahajha pa Kristus. Jhi hedhe wata ke 
ta pekako he we ne lua jhagga do alle 
pejhole pa jhi heddau-heddau ri Muri. 

Ya ne do kujha, Apolos ne do bhui, 
tapulara Deo miha ne do pemuri ne 
naajhu he. 

7 Hakku ne do herihi, Deo we miha, rowi 
No ke ne do pemuri ne. Do kujha nga do 
bhui ne bhule dho nga lua kerihi ne; 

Ŝro hari do dhue do hela'u we. Heddau- 
heddau do ta hamme ne pai pala pedutu 
nga lua dhutu ei-kebahhu ro. 

9Jhi hedhe ddau-ddau do hela'u we ne 
jhagga tu Deo; jhe mu ke ne lada maa 
ko'o Deo. Tuahhu-tuahhu, do mii ammu 
Deo lema. 

10Nga lua mmau dhara do wie ri Deo, 
ya mii heddau do mone i'a petitu ammu, 
alle ke pejhare ne era tu ta petito ne 
ammu do naanne, jhe ddau do wala 
ne do petito ne ammu do naanne pa 
dhida era do naanne. Heddau-heddau do 
jhamma ke ta heleo pewoie-ie mina mii 
ne petito ri no pa dhida era do naanne. 

11 Deo miha ne do alle pepejaddhe 
Kristus ta do titu wata No he ke ne era tu 
ta petito ne ammu do naanne, jhe bhu le 
dho ke ne era do wala ri. 

12 Era ne do petitu pa era do naanne, 
do pake mela-lara, jhe era do pake mela 
pudi, era do pake wowadu do gaa do 
merake, era do pake ajhu, jhe era do 
pake ruwidu. 

13 Lua jhagga heddau-heddau do ta 
teleo ma hine, pa awe dakka bhale wari 
Kristus. Rowi pa dhara lodho do naanne 
do medae ma ta teleo ri ai, ne lua jhagga 

heddau-heddau. Rowi do ta uje ma ri ai 
jhe petato ne pedakka ngati lua jhagga 
do na harre. 

14Ki ne ammu do petito pa dhida era 
do naanne do dho kappu ri ai ne, moko 
ne mone petitu ne do ta nara me ne 
pai-pala. 

15 Tapulara ki do kappu ne do jhagge 
ri ddau do naanne, moko do ta ha'i 
no, tapulara no miha do medae me ta 
helama, mii heddau do mahhu-anni 
ngati dhara rao ai he. 

16Toi ma ke ri Tuahhu he ta do mu he 
dhe Ammu Deo? Jhe Henga Deo do pee 
pa dhara mu? 

17 Kinga era ddau do peape ne Ammu 
Deo ne, ddau do napoanne do ta peape 
lema ri Deo. Rowi Ammu Deo do petone 
ta tu Deo we, jhe mu ke ne ammu do 
naanne. 

18 Bhole era ie ta heddau he do pelue ne 
ngi'u no miha. Kinga era ddau ti telora 
mu do ege ne ngi'u no ta do mmau dhara 
pedutu nga lua dhahi raiwawa dhe, ddau 
napoanne do jhamma ke ta jadhi ta do 
bhodho, mita ie no ta tarra-tarra ta do 
mmau dhara. 

19 Rowi ne do ege ta do mmau dhara 
ri ralwawa dhe, do bhodho pa dhara 
namada Deo. Pa dhara Buku Lidara- 
Likewahhu Deo do hure do bhuke, "Do 
hii ri Deo, ne ddau-ddau do mmau dhara 
he ri lua mmau dhara ro ma miha." 

20Do era lema do hure do bhuke mina 
hedhe, "Do toi ma ri Muri ne lua penge 
ddau-ddau do mmau dhara he, lua 
penge do dho bhule nga guna." 

21 Rowi do mina harre ke, bhole era 
heddau he do pedhede-dhede ddau 
raiwawa rowi hari-hari ie ta ne nga we 
do alla ke pewie ta jadhi ta unu ri mu. 

22Paulus, Apolos, Petrus, raiwawa do 
nadhe, lua muri mada nga lua made 
mada, awe nadhe ko nga awe do medae 
ta dakka ne ko, hari-hari napoharre do 
unu ri mu ke. 

23Jhe mu do unu ri Kristus ke, jhe 
Kristus do unu ri Deo ke. 

4 lEge we jhi hedhe ta ddau kako- 
kaddhi tu Kristus, do nga tenge ta 

pepeke ne lua-lua do peato-pepagha ri 

Deo, do dho toi dae ri raiwawa dhe. 

2 Ne do petari-tari ne do dhuke ngati 
ddau kako-kaddhi do mina harre, wala 
dho ke ngati lua mappe no pa muri no. 

3Tu ya, tenge dho ta jadhi hahhi lai 
pa mu -- kiadho nadhe we -- do penge 
lema ne jhara lua ngi'u ya. Rihi ri ko ti 
naanne, ne nga ne do penge ri ya jhara 
lua ngi'u ya miha, jadhi dho ta hahhi lai. 

“Ne pa toi ri ya, bhule dho ya nga hala. 
Muri we miha ne do happo ta do hala ya 
we adho. 

SRowi do adho dae do dhai ne awe ne, ri 
do mina harre ke bhole henginga-nginga 
mu ne pebui hala jhara lua heddau ta 
do hala we do adho. Mata ko tade dhai 
la awe dakka Muri hine. No ke ne do 
medae ta peteleo hari-hari lai do pewuni 
pa dhara kerabba. No ke ne do medae ta 
boka hari-hari lua do pengahhe pa dhara 
ade ddau raiwawa. Pa awe naanne ke 
jhe itu hamme ri heddau-heddau ne lua 
puji do jhamma ta hamme ri no ngati 
Deo. 

$Tuahhu-tuahhu! Tu lua paralu mu, 
alla ke ri ya pepepake hari-hari ne na 
poharre pa Apolos nga pa ngi'u ya miha. 
Ne pedabbho ne, mita ie ke ri mu ta 
pedutu ne telia do pedhelo ri jhi he, 
mina mii pa dhara liperajja, "Parru we 
pa lai-lai do alla pepeato he." Jhe ri do 
mina harre ke, bhule dho ke heddau he 

do nara ta pedhede-dhede heddau-ddau, 
jhe kara menihi ne do wala. 

7Nadu ke ne do alla pepejadhi Tuahhu 
ta do rihi ngati ddau do wala he? Ta 
do adho ke hari-hari ne do hamme ri 
Tuahhu he do dakka ngati Deo? Ta nga 
mu hakku ddhei ta wue-anni, hala dho 
ne nga ne do era pa Tuahhu he mii do 
adho he ta mii hahhi lua ruba dhara do 
wie pa mu? 

8 Tarra ta do adho ke mu do paralu ri 
nga ne nga-nga! Do kaja ke mu! Do 
jadhi ta duae ke mu! Jhe jhi adho. Do 
dhai tarra ke ne woie ki do tarra ke mu 
ta do jadhi ta duae, mita ie le jhi ta 
pereda hela'u nga mu. 

?Rowi pedutu nga lua tada ya, jhi 
rasul-rasul, do alla ke pepejadhi ri Deo, 
mii bhara do lagghe he pa hedhapa ddau 
raiwawa nga naju Deo. Jhi miiddau do 
woapa he, do alla ke pehappo ne hala ta 
pemade pa hedhapa ddau lowe jhe do 
nga mare nga dhole ri raiwawa dhe. 

10 Taga Kristus, jhi hedhe do bhodho, 
jhe mu do Herani do mmau dhara. Jhi do 
keloe, mu do rui-do kedi! Jhi do kara do 
menihi, jhe mu do pewue pedhida. 


1 KORINTUS 4.11-15 949 


11 Lohe ma dhara awe do nadhe, pee 
ko ma ri jhi nga narro nga lake ne lua 
menganga dhallu nga lua hae koko; ne 
bhara pake jhi wata ke do keparre pa ihi 
heke, dede dhaba jhi ri ddau, bhule dho 
jhi nga era pee tu ta halla-anni; 

12wohe la'a rui jhi tu ta kale muri mada. 
Kinga wie pa ne lua-unu-kolo-taddhu, 
bhale ri jhi ri lua tarro ie nga menyarro 
mangngi, ki nga dede nga dhaba jhi ri 
ddau, ta makka tee nga wangnge he we 
jhi; 

13 ki nga peapa ne ngara jhi ri ddau, 
bhale ri jhi ri lipedai do manynyi nga 
natta. Hala dho ke jhi mii rurama 
raiwawa dhe; lohe ma dhara awe nadhe 
pee koma jhi nga ege ta mii rumerama 
raiwawa dhe. 

14 Ne bhuke ri ya ne nadhe tu mu, 
adho mita ta pemekae ne dara mu, 
tapulara mii hahhi litakka lii tu mu, do 
mii ana-ana ri ya miha. 

15 Rowi ya ke ne jadhi ta ama mu, majhi 
lema mu ta do nga guru do henguru 
tabbha ddau pa dhara muri mada mu 
mii do Herani. Pa dhara muri mada mu 
mii ddau-ddau do he ujhu-headde nga 
Kristus, ya ke ne jadhi ta ama ri mu, 

rowi ya ke ne do aggo ne Li Hagha Dhara 
jhara lua Kristus la nga mu. 

16 Rowi do mina harre ke, taammi ke ri 
ya nga meggai tarra pa mu, mita ie ri 
mu ta pedute ne wue ya. 

17 Tu lua do naanne alle ke ri ya 
pepepue Timotius la nga mu. Mii heddau 
do pedute Kristus, do hela'u ke no mii 
ana ya miha do hajha do ddhei ya. No 
ke heddau ana do nara ta parahajha ri 
ya. Do medae ke ri no ta pehewina mu, 
jhara lua muri mada do pedute ri ya ta 
alla ya peparahajha pa Kristus, muri do 
ri ya pa jemaat do na mii we, jhe pa mii 
we. 

18 Do parri ddau ti telora mu alla ke 
pejadhi ta do wue-anni, rowi pa penge 
ro, adho ke ya do medae ta dakka ri la 
nga mu. 

19Tapulara kinga wei ko ne lua keho ri 
Muri pa ya, rajja dho ke ya ne medae ta 
dakka la nga mu. Pa awe naanne ke ne 
medae ri ya ta heleo ne nga ne do nara 
ta tao ri mone wue-anni he, adho ke ta 
wata ne lipedai ro he we. 

20Rowi ki do pereda ke ri Deo ne muri 
mada heddau-ddau, lai do napoanne do 

ta peteleo ke ri lua rui nga kedi ddau do 
napoanne, adho tari lipedai he we. 

21 Hakku pidhi we, na mii ne do rihi 
ddhei ne mu! We do ddei ko mu ta kako 
ya la ajha mu ri do rui hekere-kere, we 
kako la ajha mu ri do lumu do majho 
nga ri lua hajha nga ddhei? 

1 Do ne pa petu ne do rangngi ke ya 
5 ne lipika ddau ma, ta do pa telora mu 
ta do era ne wui ai-wui ai lua langahuka 
do rihi ngati ihi ke. Do era ke ngati telora 
Tuahhu he do kenyo dhangnge nga ina 
tiri no. Ddau-ddau do dho tade muri le 
muha ngaddi dho ma ta era do tao mina 
harre! 

? Maji le ta mina harre, pee ko ma 
Tuahhu he ta dhida ade. Do ne pa petu 
ne Tuahhu he do jhamma ke ta hedui 
nge, jhe pemahhu ngati telora Tuahhu 
he ne ddau do mina harre. 

3Ki nga heleo ngati do ngadde ri 
nadama ngi'u do nadhe, do jjau ya ngati 
mu, "Pa dhara ngara Muri Yesus Kristus, 
peteleo ri ya, ddau do alla petao lai do 
mina harre ne worawwu kedhaha, do 
jhamma ke ta wolo!" Ki peowu mu ege 
we ta do era le ya pa telora mu, jhe do 
nga kuaha Muri di Yesus, 


1 KORINTUS 5.4-8 952 


4(5:3) 

> do jhamma ke ta jhole ri mu ne ddau 
do naanne pa Wango, mita apa nga 
kerewe ne ngi'u ddau do naanne, jhe ri 
tao mina harre ke, do nara ke ne henga 
no ta pelude ngati lua wolo pa awe dakka 
bhale wari Muri di hine. 

6Jhamma dho muta ddhei ta wue-anni. 
Wue marra ri mu ta toi ne lipepahhi 
do mina hedhe "Ri muu do hudi moko 
hari hekewore ne do pehiwo ne jhadi ta 
hewuu!" 

7 Hore uru ko we ne muu do dui ne, muu 
lubhu harro nga menyilu ne, mita ie ke 
mu ta jadhi hekewore pehiwu do wowiu, 
do mmau ngati muu-lubhu nga menyilu 
do dui ne, jhe do toi ke ri ya ma ta do 
mina harre ke mu. Rowi do moko ke ne 
lua nga'a kewahhu Paskah do unu di ne, 
rowi Kristus do jhadi ke ta ki'i-jhawa 
Paskah di, do alle ke petune-pemenaho. 

8 Hakku mai we di ma nga'e ne nga'a 
kewahhu unu di ne, nga roti do dho 
pehiwo ri muu ne mii telia ngati lai do 
namukhi ne, nga hari-hari do pekatta pa 
ade Deo. Bhole nga'e we ri di ne lua 
nga'a kewahhu Paskah ne, ri roti do 
pehiwo ri muu do dui ne, muu-lubhu 

harro nga menyilu nga lua apa nga 
kedhaha ne. 

2Pa dhara huri ya do ludu ne, do peke 
ke ri ya pa mu, mita bhole penau mu 
nga ddau do langa-huka he. 

10Ne do pedabbho ri ya, adho dhe 
bhoke ta do ne ddau do langa-huka he, 
kiadho do lala do hopa he, kiadho do 
pote do appi he, kiadho ddau do wie hu 
nga mejura pa ajhu nga wowadu he ta 
do dho tade dae Deo. Adho mina harre! 
Adho ro do na harre ne do pedabbho 
ri ya, rowi ki mu ke ne do jhamma ta 
pejjau-anni ngati ro, moko do tatu ke mu 
ta mahhu-anni ngati ralwawa do nadhe. 

11 Ne pedabbho ya, ta bhole penau 
mu nga ddau do mengaku ma no ta do 
Herani ke, tapulara ne ddau do napoanne 
do langa-huka ko, kiadho do lala do hopa 
ko, do wie hu nga mejura ko pa ajhu pa 
wowadu, kiadho ddau-ddau do ddhei ta 
pewoapa ngara ddau ko, kiadho ddau do 
nginu ma wo ko, kiadho do mone mena'o 
ko. Bhole mejaddhi hela'u ta nga'a ddau 
do mina harre! 

12 Do tarra kinga ta pehappo hala 
ddau-ddau do Herani adho lua wae wallu 
ya. Deo miha ne do medae ta happo ne 

hala ro. Tapulara ki tu do herani, ta do 
adho ke ta do mu miha ne do jhamma 
ta happo ne hala ro? Pa dhara Buku 
Lidara-Likewahhu Deo do hure do bhuke, 
"Hudhi keluru we ne ddau do apa nga 
kerewe he ti telora mu." 

13 (5:12) 

6 1 Ta nga hakku era ti telora mu do 

bhani ta kako la nga mone happo 

hala do dho tade Deo, tu ta la pemaho 
likela penaja nga tuahhu no do hela'u lua 
manno, kinga era ne lua pehala-pealla 
penaja nga tuahhu no do naanne? Ta 
nga no hakku do dho ami annu-niki Deo 
tu ta pemoke ne kewallu no do naanne? 

2 Ta do dho toi dae ke ri mu ta do ne 
annu-niki Deo he do medae ta pehappo 
ne hala raiwawa do nadhe? Hakku, ki 
do tarra ma mu do ta pehappo ne hala 
raiwawa do nadhe, ta do dho nara he le 
ke ri mu ta pemoko ne kewallu do mii 
kabha-ku'u maddi he? 

3Ta do dho toi ke ri mu ta di hedhe do 
medae pehappo ne hala naju-naju Deo 
he? Rihi-rihi ri ko lua-lai muri mada do 
helo dho, lodho he! 

AMoko ki nga hhau ne kewallu do 
mina harre, do ta aggu ma ke ri mu la 

hedhapa ddau do dho bhule tu-tu nga 
era mejaddhi pa dhara jemaat? 

> Do dhai tarra ne pemekae dhara ddau! 
Do tatu pa telora mu do era heddau 
do dhai mmau dhara tu ta pemoko 
ne lua pehala-pealla do era pa telora 
tuahhu-tuahhu do Herani he! 

ŜTapulara ne do jadhi do wala ri ti 
naanne, heddau do Herani, do kako la 
nga ddau do adho Herani tu ta la pemaho 
pemaho likela penaja nga tuahhu no do 
Herani hela'u! 

7 Bhole dhai dae le ta kako la pemane 
kewallu nga ddau do adho do Herani; ta 
era ne lua pehala pealla he we pa telora 
mu, napoanne do jadhi ke ta hahhi lua 
do hala ke tu mu. Rihi ie ta lii ta do hala 
we ddau pa mu, kiadho ta perugi mu ri 
ddau. 

ŜTapulara mu ri ko ne do tao pa ddau 
do wala loro jhara do bibhi-hebhakka. 
Mu ri ko do perugi ddau do wala. Jhe tao 
dhangnge ri mu ne lai do mina harre 
penaja nga tuahhu mu do hela'u lua 
manno! 

9 Do toi ke ri mu we adho, ta do ne 
ddau-ddau do dho pedute ne lua ddhei 
Deo, adho do nara ta jadhi ai-alla ngati 

annu-niki Deo? Bhole luu mu! Ddau do 
langa-huka, do wie hu nga mejura pa 
ajhu nga wowadu, do kenyo, langa-huka, 
do tao ne wui-ai do pemekae dhara ddau 
penaja nga ddau do hela'u worawwu 
(momone nga momone, mobanni nga 
mobanni), 

10 do loi-do mena'o, do lala-do hopa, do 
mone nginu ma wo, do ddhei ta pewoapa 
ngara ddau do wala, nga do ddhei ta 
hemuhi ei-kebahhu ddau -- hari-hari ne 
ddau do mina harre adho do medae ta 
jadhi ai-alla ngati annu-niki Deo. 

11 Do uru he, do parri ddau ti telora mu 
do nga wue muri-mada do mina harre. 
Tapulara pa dhara awe nadhe do teleo 
ke mu ta do mmau ngati lubhu harro nga 
menyilu. Do alla ke pejadhi ta do petone 
ke ta unu-oha Deo. Do peie bhale wari 
ke nga Deo, rowi do parahajha ke mu pa 
Muri di Yesus Kristus jhe taga tari kuaha 
Henga ngati Deo di ne. 

12 Era do lii, ta do nadu we, do ie ta tao 
hari-hari lua. Tapulara tu ya, adho ta 
hari-hari do nga guna. Hakku maji lema 
ya, do ie ta tao ne nga we, tapulara wae 
dho ri ya ta hane ne ngi'u ya ta pereda ri 
lai ne nga we. 


1 KORINTUS 6.13-17 957 


13 Era lema do lii ta do bhara nga'a 
tu dhallu, jhe dhallu do pemoke ta tu 
bhara nga'a. Tapulara hari dhue ne 
napoharre do medae ta peila ri Deo. 
Ngi'u ddau raiwawa ie dho ta pake tu ta 
tao lua langa-huka, tapulara wata ke tu 
ta pemoke Muri. Jhe ri Muri do medae ta 
peare-peloje ne ngi'u do nadhe. 

14 Do alle ke ri Deo pepemure Muri di 
Yesus ngati dhara made mada, mina 
harre lema do medae Deo ta pemuri di ri 
kuaha No. 

15 Do toi ke ri tuahhu he ta do ne ngi'u 
mu, ai-alla ngati Ngi'u Kristus. Hakku ie 
marra ta aggo ri ya, hahhi ngati ai-alla 
Kristus ne, jhe la tao ta ai-alla ngati 
ngi'u heddau do kenyo langa huka? Nara 
tu-tu dho ta tao mina harre! 

16Ki adho marra ta do dho toi dae 
ri mu hino, ta do ne ddau do pehiwu 
lai nga ddau do kenyo langa huka, 
do medae ta jadhi hahhi nga ddau do 
kenyo-langa-huka! Rowi pa dhara Buku 
Lidara-Likewahhu Deo, do era do hure 
do bhuke, "Ro hari do dhue do ta jadhi 
hahhi ke." 

1/Tapulara ddau do peheujhe-headde 
ne ngi'u no nga Muri, Henga Muri nga 

henge ddau napoanne do jadhi ta hahhi 
ke. 

18 Pejjau-anni we ngati wui ai-wui tao 
lua kenyo langa huka. Rowi hari-hari 
lubhu harro nga menyilu do wala he do 
tao ri ddau, do jadhi pa tele ngati ngi'u 
no. Tapulara ddau do tao lua kenyo 
langa huka, ddau napoanne do tao lubhu 
harro nga menyilu penaja nga ngi'u no 
miha. 

19 Do jhamma ri mu ta toi, ta do ne 
ngi'u mu ne, era pee ngati Henga Deo. 
Ne Henga Deo do naanne do pee pa 
dhara mu. Deo miha ne wie ne Henga do 
naanne pa mu. Ngi'u Tuahhu adho unu 
mu. Napoanne unu Deo. 

20Do alla ke mu pewalli ri Deo nga 
kebhue do mmau ke ne ma'i. Rowi do 
mina harre ke, pake we ne ngi'u mu, 
mina harre neworawwu, jhe ri do mina 
harre ke do ta pedhede-pekelode Deo 


ke. 
7 1 Pa awe nadhe ddhei ta pedae ko ri 
ya jhara lua do pale ri mu pa dhara 
huri mu ne. Ki dho banga-ammu heddau 
momone, napoanne do wole. 
2Tapulara mita do dho luu ri ta tao ne 
lai-lai do dho jhamma, rihi ie heddau 

momone ta era nga ihi-ammu miha, jhe 
heddau mobanni ta era nga ddau pa 
hedhapa miha. 

3Momone do jhamma ta petobe ne 
tenge no mii heddau momone penaja 
nga ihi-ammu no, jhe mina harre lema 
ne do jhamma ta tao ri heddau mobanni; 
heddau-heddau petobe ne tenge no 
penaja nga heddau. 

4Mobanni bhule dho nga kuaha pa ngi'u 
no miha; ne do nga kuaha penaja nga 
ngi'u no, momone ne. Mina harre le ma 
momone, bhule dho nga kuaha penaja 
nga ngi'u no miha, ne do nga kuaha pa 
ngi'u no, mobanni ne. 

> Bhole pejjau-anni heddau ngati 
heddau mii momone nga mobanni. Ie ma 
pa dhara hemelila he we ta pejjau-anni, 
tapulara do pehela'u lii hari do dhue. 
Rowi ri tao mina harre nara hari do dhue 
ta hebhajha nga ketanna. Ki alla pemina 
harre, bhale wari la pehedharra-anni 
heddau nga heddau mii momone nga 
mobanni. Ki do adho ke do mina harre, 
do memudhe he we mu ta pedute ne 
liubu ngati henga kerabba ne, rowi do 
dho rui mu ta labbe ne lua pegabbho ade 
mu ne. 

6 Ne lii ya do nadhe adho mii lipereda, 
tapulara mii litakka lii. 

7Ne pa petu ne, rihi ddhei ya, ki 
hari-hari ddau ta jadhi mii ya hedhe. 
Tapulara heddau-heddau do alla ke 
pehammi ne karunya ngati Deo. Heddau 
nara karunya do nadhe, heddau ri nara 
karunya do na nidhe. 

ŜPa ro do dho banga-ammu he dae, 
nga pa mobanni-mobanni do alla ke 
pemade ne ddau pa hedhapa ro he, mina 
hedhe ne litakka ya: Rihi ie Tuahhu he 
ta mii ya hedhe. 

2Tapulara kidho nara ma ri Tuahhu he 
ta tahe ne lua pegabbho tuahhu, rihi ie 
ma Tuahhu ta banga-ammu. Rowi rihi ie 
tuahhu ta banga ammu, ki do pee ma 
nga pegabbho-gabbho ne lua pegabbho 
ade mu pa dhara muri mada Tuahhu he. 

10 Penaja nga ro do alla pebanga-ammu 
he, mina hedhe ke ne lipereda ya: (Ne 
pa petu ne adho ya ne do wie lipereda 
ne tapulara Muri.) Heddau mobanni do 
alla pebanga-ammu, bhole hane ri no ne 
ddau pa hedhapa no ne. 

11 Tapulara ki do alle ke ri no pe hane ne 
ddau pa hedhapa no ne, do jhamma ke 
no ta bhole era ri nga ddau pa hedhapa, 

kiadho ta bhale la nga ddau pa hedhapa 
no ne. Jhe heddau momonte ie dho ta 
pehagghi nga ihi-ammu no. 

12Pa do wala he, ne lii takka ya he ke 
miha, adho ngati Muri -- kinga heddau 
momone do Herani do banga-ammu 
nga heddau mobanni do dho parahajha 
pa Kristus, jhe do ddhei ma no ta muri 
mada hela'u nga momone do Herani ne, 
momone do naanne ie dho ta pehagghi 
nga mobanni do naanne. 

13 Jhe ki era heddau mo banni do Herani 
do banga-ammu nga heddau momone 
do dho parahajha pa Kristus jhe ne 
momone do naanne do ddhei ma ta pee 
hela'u nga mobanni do heranni ne, moko 
mobanni do naanne ie dho ta pehagghi 
nga momone do naanne. 

14Rowi momone do dho parahajha, do 
pejhamme ke ta jadhi ai-alla annu-niki 
Deo ri lua banga-ammu no ne nga 
momone do alla ke pejadhi ta unu ri 
Deo. Ki do adho ke do mina harre, do 
tatu ke ne ana-ana ro he ta ana-ana do 
dho tade Deo, jhe ne pa petu ne, ne 
ana-ana do naharre do ege ke ta mii 
ai-alla annu-niki Deo. 

15 Tapulara kinga ta langnga ne 
ddau-ddau do dho parahajha he, bhole 
labba ro. Pa dhara lai do naanne ludu ke 
Tuahhu, rowi ne ddhei Deo mita nara ke 
Tuahhu nga pedhuri-pemira. 

16 Rowi Tuahhu mii mobanni -- do 
parahajha ke pa Muri -- mina mii ke 
ne nara ta toi nga kehamme ri Tuahhu 
ta do dho nara ta pehelame ne ddau 
pa hedhapa au ne? Mina harre lema 
Tuahhu momone do Herani, mina mii ne 
nara ta toi nga kehamme ri au, ta do 
Tuahhu adho ke do nara ta pehelame ne 
ihi-ammu au ne? 

17 Do jhamma ke mu heddau-heddau ta 
peato ne lua muri mada mu pedute nga 
lua parru nga kedhagu Muri, mina mii ne 
do alla pepetatu ri Deo, pa awe pedoe 
ne mu ri Deo ri Deo tu ta parahajha pa 
No. Nanne ke lua peato tu ta ajha ri ya 
pa hewue-hewue jemaat. 

18 Unu pala he, kinga do alle ke 
heddau-ddau pedare ngutu pa awe 
hamme ri no ne lipedoa Deo, moko 
tenge dho ke ri ddau do naanne ta kale 
ne loro jhara ta peele ne tada-tada lua 
dara ngutu do naanne. Mina harre lema, 
kinga heddau-ddau ki do dho dare dae 

ne ngutu no pa dhara hamme ri no ne lii 
pedoa Deo, bhole tenge ri we no ta ami 
ta dare ne ngutu no. 

19 Roei ne lua pedutu nga lua do dho 
pedutu lua dara ngutu, do he we we, 
bhule dho nga lua guna nga-nga. Ne 
do kerihi ne, wata ke ki pedutu ne 
lipereda-lipereda Deo we. 

20Do jhamma ke heddau-heddau ta pee 
ma nga muri mada nga do mina mii di 
ne era pa awe hamme ne ri di ne lipedoa 
Deo ne. 

21 Kinga pa awe pedoe ne Tuahhu, 
Tuahhu do mii heddau naannu, tenge 
dho Tuahhu ta hedui ne penge ne lai do 
napoanne. Tapulara kinga do ta medae 
Tuahhu ta nara ne lua kehoo tu ta balla 
kattu, pake we ne lua kehoo do naanne. 

22 Rowi heddau naannu do parahajha 
ke pa Muri, ddau Muri ke no, jhe do balla 
kattu ke no. Jhe heddau do balla kattu 
do parahajha no pa Muri, naannu Kristus 
ke no. 

23Do alle ke Tuahhu pewalle ri Deo, jhe 
ne kebhue Tuahhu do mmau ke ne ma'e 
ri No. Rowi do mina harre ke, bhole jhole 
ri we ngi'u tuahhu tu ta jadhi naannu ri 
raiwawa dhe. 

24Hakku, Tuahhu, ta do pa dhara do 
mina mii lema ne ngi'u au pa awe pedoe 
ne, do jhamma ke Tuahhu ta pee ma 
nga muri mada mina harre ma hela'u 
nga Deo. 

25 Tu ddau-ddau do dho banga-ammu 
dae. Jhara lua do naanne, hammi dho ya 
lipereda ngati Muri. Maji lema ta mina 
harre mii heddau do ri lua ruba dhara 
Muri, do jhamma ke ri mu ta parahajha, 
ta wie ke ri ya ne litakka pa mu. 

26 Ki nga penge ne hari-hari ne lai do 
medae ta dakka ta ma pehedui pa dhara 
awe do nadhe, penge ri ya, rihi ie ke kita 
pee ma ddau nga narro ne muri mada do 
mina mii ne era no pa dhara awe nadhe. 

27Ki do era ke Tuahhu nga ihi-ammu, 
bhole kale ri ne rujhara ta golo-anni 
ngati ihi-ammu ne. Ki do adho dae 
Tuahhu do era nga ihi-ammu, bhole 
tenge ri Tuahhu ta kale ihi-ammu. 

28Tapulara ki nga banga-ammu 
Tuahhu, lua napoanne adho ta hahhi lua 
lubhu harro nga menyilu. Mina harre 
lema kinga banga-ammu heddau ana 
mobanni do ngarru, adho napoanne ta 
hahhi lua lubhu harro nga menyilu. Wata 
ke, tu ro do banga-ammu he do medae 

ro ta penaja nga lua hedui-herui do ae. 
Jhe ne ddhei ya, Tuahhu he ta ludu ngati 
lua hedui-herui do na harre. 

29 Ne pedabbho ya mina hedhe, 
Tuahhu-tuahhu: Adho ke do ae ri ne awe 
tu di. Jhari ngati awe nadhe, nadu we 
do nga ihi-ammu, do jhamma ke no ta 
muri mada mii ddau do dho bhule nga 
ihi-ammu he, 

30 ddau do tangi, ta muri mada mii ddau 
do dho hedui ade he, ddau do mari, tao 
we mii ddau do dho mengallu dhara he; 
ddau do alla pewalli, tao we mii ddau do 
dho bhule nga nenga-nga he; 

31jhe ddau do peketali-too nga lai 
raiwawa do nadhe, do jhamma ke ta muri 
mada mii ddau do dho kewallu-nya'u he 
ri lai-lai do na harre. Rowi rajja dho ke 
raiwawa do nadhe nga lua no do era pa 
dhara awe do nadhe, ne medae ta janna 
bholo ngala. 

32 Ne ddhei ya, mita ie ke Tuahhu he ta 
ludu ngati lua hedui. Ddau do adho do 
era nga ihi-ammu do ta nara no ta petuje 
ne penge no pa lai-lai do pedu nga Muri, 
rowi do ddhei no ta pemengallo dhara 
Muri. 

33Tapulara ddau do nga ihi-ammu 
do medae ta rihi rrau ta penge ne 
lai-lai ralwawa dhe rowi do ddhei no ta 
pemengallo dhara ihi-ammu no ne; 

34jhe pedakka ne penge no do 
pebhage-bhage ke. Heddau mobanni 
do adho do era nga ddau pa hedhapa, 
kiadho heddau ana mobanni do ngarru, 
do medae ta ae ne penge ne lai-lai do 
pedu nga Muri, rowi do ddhei no ne 
ngi'u nga hemanga no ta unu ri Deo. 
Tapulara heddau mobanni do nga ddau 
pa hedhapa, do petuje ri no ne lua penge 
no pa lai-lai raiwawa, rowi do ddhei no ta 
pemengallo dhara ne ddau pa hedhapa 
no ne. 

35 Ne bhuke ri ya hari-hari ne napoharre 
tu lua ie mu ma miha, adho nga lua 
pedabbho ta labba mu ngati lua nadhe 
kiadho ngati nanidhe. Ne do ddhei ri ya, 
wata ke mita ie ri Tuahhu ta jage ne do 
petu nga do pejhamma ne, jhe mita nara 
Tuahhu ta petuje ne penge tuahhu pa 
Muri we. 

36 Ki penge ke ri heddau ta do nara ke 
no ta tao ne lai do jhamma pa ddau 
ddhei no, jhe do dho nara ke ri no ta 
labbe ne lua pegabbho ade no, jhe penge 

ri no ta do paralu no ta banga-ammu 
nga ana mobanni do ngarru do naanne 
do ie ke ri no ta tao ne nga ne do penge 
ri no ta do woie ne. Hala dho no. Kinga 
banga-ammu ro. 

37 Tapulara kinga alla ke heddau-ddau 
pe aggu lihappo pa dhara ade no tu 
ta do dho banga-ammu dae no nga 
dddau-ddhei no ne, jhe ne lihappo no do 
naanne adho ri lua pehahhe, moko ne do 
tao ri no do naanne lai do wole, hadhi ta 
do rui we no. 

38Ki peheatte, ddau do banga-ammu, 
do ie ne do tao ri no ne do naanne, jhe 
ddau do dho banga-ammu, ro rihi ie ri, 
ne do tao ri no ne do naanne. 

33Heddau mobanni do alla ke 
pebanga-ammu do akke ke no nga 
ddau pahedhapa no ne, pa dhara nga 
muri mada ko ne ddau pahedhapa no 
ne. Kinga alla ke pemade ne ddau pa 
hedhapa no ne, moko ne mobanni do 
naanne do e'e ne ddhei no he ke ta 
banga-ammu ri nga momone do ddhei 
no; hadhi we ne lua banga-ammu no do 
naanne ta do peloko-nga'a Herani. 

40 Maji lema ta mina harre, ne do 

rihi mangngi ri ko, kinga do dho 

banga-ammu ri no. Napoanne lua dhahi 
ya he we miha, tapulara pa toi ri ya 
he, ne do pale ri ya dhe do ngati kuaha 
Henga Deo. 
8 1 Nadhe ri jhara lua bhara nga'a do 
udu-do bhaja pa ajhu pa wowadu. 
Do tarra mii liperajja ddau ma, "Di 
hedhe hari-hari do mmau dhara ke." 
Tapulara mmau dhara do pejadhi ddau 
raiwawa ta wui-anni, jhe ne pa petu ne 
lua pehajha-peddhei ne do pekenyajjhe 
muri mada heddau ddau. 

ZDdau do penge ta do nga lua tada do 
ae no, napoanne ta peteleo ne lua tada 
no adho dae do meramma. 

STapulara we ddau do tarra-tarra do 
ddhei nga Deo, do tade ke Deo ri no. 

4Jhara lua bhara nga'a do udu-do bajha 
pa ajhu nga wowadu, do toi ke ri di ma 
ta do ne ajhu nga wowadu do na harre 
do pehakko mii hahhi lai do adho do 
era. Jhe do toi lema ri di ta do Deo wata 
hahhi we, adho ke do era do wala ri. 

STarra do ae lema do pehuni ta deo nga 
muri, ie ta do era pa ihi li ru mina harra 
lema pa danni raiwawa dhe. 

6 Tapulara tu di, Deo titu wata hahhi we. 
No ke ne Ama do era pa hari-hari era. 

Tu No ke, di ne muri mada. Jhe ne Muri 
ne wata hahhi lema we, Yesus Kristus. 
Pelake jhara No ke ne peera hari-hari, 
jhe rowi No ke hakku muri mada di. 
7Maji lema ta mina harre, adho ri 
hari-hari ddau ne do toi ne lai do naanne. 
Era ma do uru he do tima ta wie hu nga 
mejura pa ajhu nga wowadu. Hakku 
ri do mina harre ke, hape ma dhara 
awe nadhe lema, do pee koma nga 
penge ri ro ta do ne bhara nga'a do alla 
peudu-pebhaja pa ajhu-pa wowadu, 
napoharre bhara nga'a ngati ajhu nga 
wowadu. Moko kinga nga'a ri ro ne bhara 
nga'a do naharre, ne pa penge ro, do tao 
lubhu harro nga menyilu ke ro, rowi ne 
lua ketarra ro adho dae do rui. 

ŜNe pa petu ne, bhara nga'a miha nara 
dho ta perue ta rihi ghammi ne lua pedu 
di nga Deo. Ki nga'a di ne bhara nga'a 
do na harre nara dho di ne lua mangngi 
nga-nga. Tapulara ki do dho nga'a le ma 
di ne bhara nga'a do na harre, bhule le 
dho ma ta rugi nga-nga. 

2Tapulara meniga pewoie-ie! Bhole 
jadhi tu ddau do wala ta bunu ro la 
dhara lubhu harro nga menyilu -- rowi 
adho dae ne lua ketarra ade ro do rui -- 

rowi do e'e ne ddhei we Tuahhu ta tao 
ne nga-nga. 

10 Ne lua pedabbho ya mina hedhe. 
Kita era he Tuahhu do nga lua ketarra 
do rui, era do mejaddhi ta nga'a pa 
dhara ammu era udu nga bhaja, jhe era 
heddau ddau do ngadde au do mejaddhi 
ta nga'a pa anne. Ki nga ne lua ketarra 
ade ddau do naanne adho dae do rui, ta 
do adho ke ri lai do tao ri au do naanne 
ta pejadhi ne ddau do naanne ta bhani 
ta nga'a ne bhara nga'a do alla peudu 
pebhaja pa ajhu pa wowadu he? 

11 Jhe taga tari lua katarra Tuahhu do 
naanne ne jadhi ta pehule peteballe ne 
ddau do keloe lua ketarra ne. Jhe ne pa 
petu ne, ne made Kristus ne do tu ddau 
do naanne lema ke. 

12Jhe kinga tao ke Tuahhu ne lai 
do hala do mina harre penaja nga 
tuahhu-tuahhu do Herani -- do ta peapa 
ne lua ketarra ro ke do keloe he -- moko 
Tuahhu do tao lubhu harro nga menyilu 
ke penaja nga Kristus. 

13 Rowi do mina harre ke kinga ri bhara 
nga'a ne do pebunu tuahhu ya he la 
dhara lubhu harro nga menyilu, moko 
wae tu-tu dho ke ya ta nga'a hedhai ri. 

Rowi jaga ta ri ya marra hino moko ta 
bolo ke ne tuahhu ya he la dhara lubhu 
harro nga menyilu. 

1 Ta do adho ke ya dhae ta ddau do 

balla-kattu? Ta adho ke ya dhe ta 
rasul? Ta do adho dae ke ri ya dhe do 
alle ke pengadde Yesus, Muri di? Ta do 
adho ke mu hedhe ta do wue-wila ngati 
lua jhagga ya tu Muri? 

ZMaji lema ddau do wala ta dho wae 
ta hamme ya dhe ta rasul, ta mina mii 
lema ie ta hudi he ngati mu do hamme 
ma ri mu. Rowi ne muri mada mu mii do 
Herani napoanne ke mii telia he ta do ya 
dhe heddau rasul. 

3Ki ta kare ya ri ddau, do medae ta 
bhale ri ya mina hedhe: 

4Ta dho bhule ke ya nga haa, ta nara 
nga'a-nginu ngati lua jhagga ya? 

Ta do dho bhule ke ya nga haa ta 
aggo heddau ihi-ammu ngati do Herani 
hela'u-la'u nga ya pa loro jhara kako ya, 
mii do tao ri tuahhu-tuahhu Muri Yesus 
he, nga ri rasul-rasul do wala he, mii 
Petrus lema? 

6 We titu wata Barnabas we nga ya 
nedo jhamma ta kale muri mada miha? 


1 KORINTUS 9.7-11 972 


7Bhule dho heddau horodhadhu he do 
jhamma ta tago miha ne muri mada 
ki do pa dhara dine ko no! Bhule dho 
heddau mone dhoka ago do halla ago 
pa dhara dhoka no ne, jhe do dho nga'a 
ri no ne wue ago he! Bhule le do ma 
mone bhata ki'i, do dho nginu ne ei-huhu 
naki'i-naki'i no he! 

ŜNe pedhae ri ya ne naanne, adho 
ke taga tari mii pa tima he we pa 
dhara muri mada do helodho-lodho he, 
tapulara taga tari do pedhae lema ri 
Buku Lidara-Likewahhu Deo ne lai no 
naanne. 

2Pa dhara Buku Musa do hure do 
bhuke, "Hapi do pa dhara nga kedhuli 
wuri gandum, bhole rape ne ubha no." 
Hapi ke ne do heleo ri Deo? 

IO Ta do adho ke ne lai napoanne do 
pedabbho tu di? Tarra ne bhuke ta tu 
di ke. Rowi ddau do habha maa nga do 
petiri gandum do do jhamma ke ro ta 
jhagga jhe do nga lua henao tuta nara 
ta pebhagi nga ro haghe ngati bhara 
jhagga ro do na harre. 

11 Alla ke jhi peliba wini unu Deo pa 
dhara muri mada mu. Moko kina ghattu 
ke jhi ne wue-wue ruba dhara Muri ngati 

unu-oha mu, napoanne ta dhuki do rihi 
ae ke jhi ngati mu. 

12 Kinga ddau-ddau do wala do henao 
ne nadhe ngati mu, ta do adho ri ko ke 
jhi do nga do rihi ngati ro? Tapulara pake 
de dho ri ya ne haa ya do naanne. Do 
wala ri ti naanne, do rihi ddhei ya ta dhui 
ta hape ri ya ne naharre, ngati pedubhe 
ne hahhi lai do ta labbe ne lua ta pelebe 
ne Li Hagha Dhara do jhara lua Kristus 
ne. 

13 Do tatu ke ta do toi ma ri Tuahhu he, 
ta do ne ddau-ddau do jhagga pa dhara 
ammu Deo do nara bhara nga'a ngati 
Ammu Deo ma, jhe ne ddau-ddau do 
pemoko bhara jhula nga menahu he, do 
nara ro hage ngati bhara do ta jhula ta 
menahu he do era pa era do naanne. 

14 Mina harre lema do alla ke pepetatu 
ri Muri ta do ne ddau do la pelebe ne Li 
Hagha Dhara ne do jhamma ke ta nara 
mu ri mada ngati lipeliba do naanne ma. 

15 Maji lema ta mina harre ngaddi de 
dho ta pake ri ya, ie ta hahhi he ngati 
haa ya do na harre. Jhe ne bhuke ri ya 
ne huri ya do nadhe, adho lema nga 
pedabbho mita tao ke ri mu ne lai-lai do 
na harre penaja nga ya pa dhara awe 

nadhe. Rihi ie ya ta made ngati ele ne lai 
do takke ri ya pekerihe ne. 

16 Rowi, ki do ne naanne do wata ke ta 
jhara lua ta pepeke ne Li Hagha Dhara 
do ngati Deo ne we, moko bhule dho ke 
ya nga haa tu ta latta-latta-anni, rowi do 
alla ke Deo pepereda pa ya tu ta pekako 
ne lai do naanne. Apa nga kerewe ke tu 
ya, ki do dho pelebe ke ri ya ne Li Hagha 
Dhara do naanne! 

17Unu pala he ne pekako ri ya ne lua 
jhagga do naanne, pedute nga lua ddhei 
ya miha, moko do ie ke ya ma ta henao 
tu ta nara ne lua kehewe ya. Tapulara 
ne pelebe ri ya, ne Li Hagha Dhara ne, 
taga tari do pehape ke pa ya. Deo ke ne 
do lii pa ya ta jhagge ne lai do naanne. 

18 Ki do mina harre ma, ne nga ke ne 
lua kehewe ya? Nadhe ke ne ihi kehewe 
ya ne; do nara ke ri ya ta pepeke ne 
Li Hagha Dhara ne nga do dho bhule 
do pemejanni ie ta pa heddau he, tu ta 
heleo ne muri mada ya, taga tari do dho 
dhuke ri ya ne haa ya mii mone pelebe 
Li Hagha Dhara ne. 

19Ya dhe adho naannu ie ta ri nadu we, 
ya dhe ddau do balla kattu. Maji lema 
ta mina harre, alle ke ri ya pepenaanno 

ne ngi'u ya ta naannu pa hari-hari ddau. 
Hakku tao ri ya mina harre mita nara 
ke ri ta aggu henga we ne ae ddau tu 
Kristus. 

20Penaja nga do Yahudi, tao ri ya mii 
heddau do Yahudi, mita nara ri ya aggu 
ne do Yahudi he tu Kristus. Penaja ngga 
ddau-ddau do muri-mada do pedutu nga 
lepedara Musa, ya hala leddhho ma mii 
heddau do pee pa dhaara uhu do nanne. 
Ne tao ri ya minaharre, mita nara keri ya 
ta nuni ro ta jadhi ddau pedute Kristus. 

21 Penaja nga ddau do adho do Yahudi, 
tao ri ya mii heddau do adho do Yahudi, 
do muri mada pa tele ngati uku Musa. 
Ne tao ri ya mina harre mita nara ke ri 
ya ta happi ro jadhi ddau pedute Kristus. 
Tapulara adho dhe bhoke taga tari do 
mina harre ta ya dhe ta ddau do dho 
pedute ne lipedara-lipedara Deo; ya ri 
ko ma do pereda ri lipereda-lipereda 
Kristus. 

22Pa telora ddau-ddau do dho rui dae 
ne lua ketarra ro, ya lema pehela'u-anni 
mii ddau do na harre. Mita nara ri ya 
ne ddau do na harre ta jadhi ddau 
pedute Kristus; jadhi ta ne nga we ya tu 
hari-hari ddau, mita ri loro jhara do mina 

mii we, nara ri ya ta pehelama haghe 
ngati ro. 

23 Hari-hari ne do tao ri ya do na harre 
tu Li Hagha Dhara do ngati Deo ne, 
mita nara lema ya ne lua tarro ie nga 
menyarro mangngi ne. 

24Do tatu ke ta do toi ma ri Tuahhu 
he hari-hari, ta do pa dhara lua penono 
perai, hari-hari ro ne do pedutu ta perai 
he, tapulara wata heddau we ne nara 
parahe ne. 

25 Jhe nadu we do era pa dhara peajha 
ko, do ta tahe ke ri no ne ngi'u no ngati 
hari-hari lai. Hakku tao no mina harre 
rowi do ddhei no ta peino ri kelakke 
bhunga lua nara ne, ri bhunga do 
henginga ne merajhu. Tapulara di hedhe 
do alla ke petaha ne ngi'u di hedhe ngati 
hari-hari lai, rowi do ddhei ke di ta peino 
ri kelakke bhunga lua nara ne, ri bhunga 
do i'a merajhu ne. 

26 Taga tari do naanne ke ya ne perai 
nga lua pedabbho do tatu ke. Mii pa 
dhara lua pekudhu, wae dho ya ta kudhu 
e'e ne abo we. 

27 Do ta jhole ri ya ne ngi'u ya, mita 
ajhe ya pewoie-ie nga mina harre ne 
worawwu rui, mita nara ya ta mami nga 

wole. Hakku tao ri mina harre, rowi wae 
dho ya ta jadhi, ki ya nedo tina ddau do 
wala ta pedutu le pa dhara lua penono 

do naanne, jhe dhai ne pa pedakka, ya 

miha ne do nyakke. 

1 O lTuahhu-tuahhu! Do jhamma 

ke ta henge ri tuahhu he ne nga 
do alla pejadhi pa ama-appu di he pa 
awe pedute Musa ri ro. Hari-hari ro do 
herimu ri merammu, jhe nga helama ro 
ne pagge Llau Mea ne. 

2 Tu ta jadhi ddau-ddau pedute Musa, ro 
hari-hari do pejhiu pa dhara merammu 
ne nga pa dhara dahi do naanne. 

3Ro hari-hari do nga'a bhara nga'a unu 
pala lua pedu nga Deo do he la'u we, 

4nga nginu bhara nginu unu pala lua 
pedu nga Deo do hela'u we. Ro hari-hari 
nginu ngati lede wowadu unu pala lua 
pedu nga De do penau-pelere nga ro he; 
ne lede wowadu do naanne wala dho ke 
ngati Kristus miha. 

> Maji lema ta mina harre, mengallu 
dhara dho Deo ri lua ae ro he, hakku ri 
do mina harre ke, made ro pebhari-guri 
pa dhara kebhalla-ae. 

6 Hari-hari ne poharre do jadhi ta telia 
ke pa di, tu ta penge ri di, mita ie ke di 

ta bhole ddhei ke di nga lai-lai do apa do 
kerewe, mii ddhei ri ro he. 

7 Mina harre lema mita do dho wie ke di 
hu nga mejura pa ajhu pa wowadu mii 
tao ri haghe ti telora ro. Pa dhara Buku 
Lidara-Likewahhu Deo era do hure do 
bhuke, "Moko ne ddau rai do na harre ta 
jhari ke ta nga'a ta nginu jhe ledo tu ta 
wie hu nga mejura pa ajhu pa wowadu." 

ŜIe dho ta tao kenyo-langa huka mii 
do tao ri haghe ti telora ro. Rowi do 
dhue nguru tallu tabbha ddau ngati 
telora ro do made pebhari-guri pa dhara 
helodho ne we, taga tari tao ri ro ne lai 
do naanne. 

?Te dho di ta hakko Muri nga hekemada- 
mada, mii do tao ri haghe ti telora ro pa 
awe do uru, hakku tu ro ta made hibhi ri 
ketaru. 

10 Jhe mina harre lema, ie dho di ta 
pegu-pegallo mii do tao ri haghe ti telora 
ro pa awe do uru he, hakku ri do mina 
harre ke, pemade ro ri Malaikat Made 
Mada ne. 

11 Hari-hari ne lai do na harre alla ke 
pejadhi pa ro do na harre mita jadhi 
ta telia ke tu ddau-ddau do wala. Jhe 
hari-hari napoharre do hure do bhuke 

lema tu jadhi lua pehewina tu di. Rowi do 
na hedhe do muri mada pa awe pedakka 
rahi raiwawa ke. 

12 Ddau do penge ke ne ngi'u no ta 
do titu halla-anni ke, do jhamma ke ta 
meniga pewoie-ie, mita do dho dhai ri ta 
keloli ri. 

13 Rowi ruhakku do na mii we ne do 
narro do lake ri Tuahhu, na poharre 
lua ruhakku do tima ta narro ta lake ri 
ddau raiwawa. Tapulara Deo do pee nga 
parro ma ne lijaji No. Hane dho Tuahhu 
pehakko do rihi ngati do makke ri au ta 
hape. Pa awe ta lakka ne ko Tuahhu ri 
ruhakku ne, do ta wie ri no pa tuahhu ne 
loro jhara mita ie Tuahhu ta rui jhe nara 
ta titu halla-anni. 

14 Rowi do mina harre ke, wo Tuahhu- 
tuahhu ya do hajha do ddhei ri ya, do 
jhamma ke ta paddhu nga lua wie hu 
nga mejura pa ajhu nga wowadu. 

15 Ne pedai ya lii nga mu, mii pedai lii 
nga ddau do mmau dhara. Do jhamma 
ke ta dhahe miha ri mu ne li ya do 
nadhe. 

16 pa dhara awe ngino ko ri di ne ei-ago 
ne jhe peha'e kolo li ie nga ae pa Deo, ta 
do adho ke ne lai napoanne ta peteleo 

pa di ta do jadhi hahhi ke di nga Kristus 
pa dhara lua made No? Jhe pa dhara 
awe nga pebhage-bhage ne ri di ne roti 
ne tu nga'a hela'u-la'u ne, ta do adho ke 
napoanne do ta peteleo pa di, ta do jadhi 
hahhi ke di nga ngi'u Kristus? 

17 Rowi titu wata hewue we ne roti ne, 
jhe di hari-hari do nga'a ngati roti do 
hewue do naanne ma, moko di do ae he 
do jadhi ke ta hahhi ngi'u we. 

18 Hakku ko ta heleo ne ddau-ddau do 
Yahudi he. Ro he do nga'a ne bhara jhula 
do pa dhida era jhula bhara jhula ne, ro 
ke ne ddau-ddau do jadhi ta hahhi ke 
nga era bhara jhula ne. 

19 Ne nga ne lua pedabbho ya nga 
naanne? Ajhu nga wowadu kiadho lema 
bhara nga'a do udu do bhaja tu ajhu 
nga wowadu do naharre, bhule dho nga 
kebhue nga-nga. 

20 Ne nga ne do udu do bhaja pa era 
udu nga bhaja tu ajhu nga wowadu he, 
adho ke do jhula pa Deo, tapulara pa 
henga-henga kerabba he ke. Jhe wae 
dho ya, ta jadhi hahhi mu nga henga apa 
nga kerewe do na harre. 

21 Te dho muta nginu ngati kabha nginu 
ei-ago Muri, jhe pa dhara awe naanne 

lema nginu ri ngati kabha nginu ei-ago 
henga apa nga kerewe ri. le do mu ta 

nga'a pa meja Muri, jhe dhai ri pa meja 
henga apa nga kerewe ri. 

22 We do ddhei mu ta pepane ne ade 
Muri? Do rihi rui ke di ngati Muri? 

23 Ane ddau, "Ie ta tao pa e-e ne ddhei 
di we." Do petu! Tapulara adho hari-hari 
ne do ddhei di he do ta peie ne muri 
mada di. 

24 Bhole era heddau he do pe nga 
petadi ta tu lua paralu ngi'u miha we. Do 
jhamma ie ta nadu we ta petadi ta tu lua 
paralu ddau do wala lema. 

2531e mu ta nga'a ne nga we do pewie 
pa paha hedhai. Tenge dho ta kale toi 
uru jhara maji le ta era ne lai-lai do 
mejanni pa dhara ade nga penge mu. 

26 Rowi pa dhara Buku Lidara-Likewahhu 
Deo era do hure do bhuke, "Raiwawa 
nadhe hari hewue nga hari-hari do era 
pa dhara no do unuri Muri." 

27 Ki nga pedoa mu ri ddau do adho 
do Herani ta la nga'a, jhe petobe ri mu 
ne lipedoa do naanne, nga'a we mu ne 
nga ne do pemoko ri ro. Tenge dho ta 
kale toi ta ngati mii ne bhara nga'a do 

naharre mita do dho era ne lua mejanni 
pa dhara ade nga penge mu. 

28Tapulara ki era ddau do lii pa mu, 
"Bhara nga'a do napoanne do alle ke 
peude nga bhaje tu ajhu nga wowadu," 
bhole nga'a mu ne bhara nga'a do 
naanne, rowi nga heleo ne lua paralu 
ddau do naanne jhe taga tari lii kewuru 
ngati dhara ade nga penge. 

29 Ne do pedabbho ri ya adho taga 
tari lii ngati ade nga penge mu miha, 
tapulara ngati lii ade nga penge ddau 
do naanne. Wue marra ta era ddau do 
kebhali, "Wah ta nga hakku labbe ne lua 
balla kattu ya taga tari lii ade nga penge 
ddau do wala? 

30Ki ri nga'a ya bhara nga'a nga peha'e 
kolo lii ie nga ae pa Deo, ta nga hakku 
kare ri ya ri ddau taga tari bhara nga'a 
do naanne?" 

31 Te ta ne nga we do tao ri Tuahhu -- 
ta nga'a ko Tuahhu kiadho ta nginu ko 
Tuahhu -- tao we hari-hari ne napoharre 
tu ta pedhede-petutu Deo. 

32 Muri mada we mina ne worawwWU, 
mita ie ne muri mada Tuahhu ta do dho 
pebunu ddau do wala la dhara lubhu 
harro nga menyilu. 

33 Muri mada we mu mii muri mada ya 
le. Do ta petadi ke ya ta kale ne loro 
jhara tu ta pemengallu dhara hari-hari 
ddau pa dhara hari-hari lai nga do dho 
bhule lua pedabbho ta pemangngi ngi'u 
miha. Ne pedabbho ya wata ke mita ie 
ke ro hari-hari nara ta pehelama. 

1 1 1 Pedute we ri mu ne alu nga 

hadha ya, mii ya lema do pedute 
ne alu nga hadha Kristus. 

2 Puji mu ri ya rowi do henge loro-loro 
ma ya ri mu jhe do pedute ma ri mu ne 
liajha ya do alla peajha ri ya pa mu he. 

STapulara ne ddhei ya ta toi ri mu hahhi 
lai ri, mina hedhe: Kristus ke ne do jadhi 
kattu pa momone do na mii we, jhe 
momone ke ne jadhi kattu pa ihi-ammu 
do na mii we, Deo ke ne do jadhi kattu 
pa Kristus. 

4Ki heddau momone do leo kolo pa 
dhara hebhajha kiadho pa dhara awe 
pedhae ne lii do ngati Deo ne pa hedhapa 
ddau lowe, moko ri momone do naanne 
ta kare nga menihe Kristus ke. 

> Jhe ki heddau mobanni do dho leo 
kolo pa dhara awe hebhajha kiadho pa 
dhara awe pedae ne lii do ngati Deo ne 
pa hedhapa ddau lowe, moko mobanni 


1 KORINTUS 11.6-11 984 


do naanne ta kare nga menihe ddau pa 
hedhapa no ne do jadhi ta kattu penaja 
nga ngi'u no. Lai napoanne hela'u we mii 
do alle peluhe he ke no. 

ŜRowi do mina harre ke heddau 
mobanni do dho wae ta leo kolo, rihi 
ie ta luhe ne rukattu no, moko ne lai 
napoanne hahhi lua do ta pemekae ne 
dhara no ma miha. Rowi do mina harre 
ke ri ie no ta leo kolo. 

7Momone tenge dho ta leo kolo, rowi 
no do mii leorawwu ngati ngi'u nga lua 
dhida nga kelodo Deo. Tapulara mobanni 
mii lua dhida nga kelodo momone, 

8 rowi momone adho do tao ngati 
mobanni, mobanni ri ko do tao ngati 
momone. 

?Jhe adho lema momone do tao tu lua 
paralu mobanni, tapulara mobanni ri ko 
do tao tu lua paralu momone. 

10 Rowi do mina harre ke, tu ta 
pemengallu dhara naju-naju Deo, do 
jhamma ke mobanni ta leo kolo, mii tada 
ta do no do pa dha'i pereda ddau pa 
hedhapu no. 

11 Maji lema ta mina harre pa dhara 
muri mada di mii do Herani, mobanni 
adho do titu miha, do tala ngati momone, 

jhe momone lema adho do titu miha, do 
tala ngati mobanni. 

12 Rowi maji lema mobanni ta do petari 
rai ne, do tao ngati momone, tapulara ta 
alla pemina harre momone do metana 
ri mobanni, jhe hari-hari ne nga we do 
dakka ngati Deo. 

13 Hakko ko ta dhahe miha ri Tuahhu 
he ne lai do nadhe: Woie marra heddau 
mobanni, kinga hebhajha pa Muri pa 
hedhapa ddau lowe, nga do dho leo 
kolo? 

14 Ngati lai do narro ri hari-hari ddau, 
do alla ke mu peajha, kinga momone do 
medera rukattu, napoanne mii lai do dho 
mangnga. 

15 Tapulara tu mobanni, rukattu ne wie 
pa no tu ta herimo ne kattu no, jhe 
rukattu do merai napoanne hahhi lai do 
peworena ne ade no. 

16 Nah, kido era do ddhei ta petobha- 
pedharru taga lai do nadhe, wata hahhi 
we ne do nara ta pale ri ya, ie ta di mina 
harre lema jemaat-jemaat Deo do wala 
he, hari-hari do kedhagu pa lua tua tima 
do naanne we pa dhara jemaat, do wala 
ri ngati naanne bhule dho ke. 

17 Jhara lai do nadhe ri, puji dho mu ri 
ya. Lua peteni mu pa awe wie hu nga 
mejura, adho ma do ta pedubhe ne lai 
do wole, tapulara lai do woapa ma ri. 

18 Petari-tari do rangngi ke ya, ta do pa 
dhara lua peteni-lua peteni mu he do era 
ne kejie-kejie do peluru-penyami. Jhe pa 
penge ya, ne lai do napoanne rihi rrau ta 
do petu. 

19Tarra do jhamma ma ne lau pehihu 
ne ta era pa telora mu, mita teleo hine ta 
nadu-nadu ne do Herani do petu-petarra 
ne. 

20Tapulara ki peteni ke mu, ne do tao 
ri mu adho ke Lai Tao Muri. 

21 Rowi kinga dhai mu ta nga'a, do 
ta pehedone-dhai uru mu heddau nga 
heddau ne peraba ta aggu nga'a ta tu 
ngi'u mu miha, hakku era haghe do 
hepangnga, jhe haghe ri era do tade 
mawo. 

22Ta nga hakku mina harre? Ta do adho 
ke Tuahhu he do nga ammu nga kemali? 
Tuahhu he do nara ta nga'a pa ni! We 
do ddhei ta kare nga menihe jemaat 
Deo ri tuahhu he nga ta pemekae ne 
ddau-ddau do kehia nga gahara he? Ne 
nga ke ne jhamma ta pale ri ya pa mu? 

Do jhamma ke mu ta puji ri ya? Puji 
tu-tu dho mu ri ya. 

23 Rowi ne ajhe ri ya pa mu, do na harre 
do hamme ri ya ngati Muri miha, ri ya: 
rowi pa rammi do ta jhole ne Yesus, Muri 
di, ta aggo ke ri No ne roti ne, 

24ta alla No pepeha'e kolo lii-ie pa Deo 
tu roti do naanne, ta pipi ke pemae mae 
ri ruai No ne roti ne, jhe lii No, "Nadhe 
ke ne kebhue-kedalli Ya do jhole tu mu. 
Tao we ri mu ne lai do nadhe ta pehenge 
jhara lua Ya." 

25 Mina harre lema ta alla penga'a he, 
ta aggo ke ri No ne era nginu ago ne, 
jhe lii No, "Ago do nadhe, lipejaji Deo do 
wolu, do perue ri raa Ya." 

26 Parri wari mu ne nga'e ne roti nga 
ngino ne ago do nadhe, ta pepeke ke ri 
mu ne jhara lua made Muri, tade dhai 
hape la awe dakka No. 

27 Rowi do mina harre ke, ddau do 
nga'e roti Muri nga do ngino ago Muri ne 
nga loro jhara do dho mangnga, ddau 
do napoanne do tao lubhu harro nga 
menyilu penaja nga Muri do alle pe jhole 
ne ngi'u nga raa No. 

28Hakku ie ta nadu we, do jhamma ke 
ta pereha uru jhara ne ngi'u no, jhe itu ie 

no ta nga'e ne roti nga ngino ne ei-ago 
do naanne. 

29 Rowi kinga nga'a ke ri ddau ne roti 
ne jhe ngino ne ei-ago ne nga do dho 
takke pekerihe ta do ne lai napoanne 
do pekatta ke nga ngi'u Muri, ddau 
napoanne, nga'a nga nginu no tu ta 
hamme ne ne lua wolo Muri we tu ngi'u 
no miha. 

30 Taga tari do mina harre ke, ae ti 
telora mu do paddha nga rogho, jhe era 
lema do made. 

31Tapulara ki do pereha ke ri di uru 
jhara ne ngi'u di, wole dho ke ri Deo. 

32Tapulara kinga wole ke di ri Deo, do 
medae ke di ta dhabe ri gui ri No, mita ie 
di ta do dho nara ri lua wolo hela'u-la'u 
nga rai wawa do nadhe. 

33Rowi do mina harre ke, ki peteni 
ke mu tu ta nga'a lai Tao Muri ne, do 
jhamma ke mu ta pemata ko heddau 
nga heddau. 

34Kinga era do menganga, do jhamma 
ke no ta nga'a uru jhara ngati ammu 
nga kemali. Ki do takke ri mu pekerihe 
ne lai do nadhe, ne lua peowu-peteni mu 
ta wie hu nga mejura, adho do medae ta 
penahho ne lua wolo ngati Deo pa ngi'u 

mu miha. Jhara lai-lai do wala he, do 
medae ma ta peteleo ri ya pa mu kinga 
dakka ya hine la nga mu. 

1 2 1 Nadhe ri jhara lua karunya do 

ngati Henga Deo. Jhara lai do 
naanne, ne ddhei ya ta toi ri Tuahhu he 
ne nga ne do petu-tu ne. 

2 Henge ko we ri mu pa awe nga do dho 
tade dae Muri ri mu, do ddhei ko mu ta 
pedutu ne lua wie hu nga mejura pa ajhu 
nga wowadu do dho i'a pedai lii he. 

3 Do jhamma ke ta toi ri mu, ta do 
ki ddau do parro do kedhago Henga 
Deo, adho do nara ta pa li, "Lua unu 
kolo-taddhu tu Yesus!" Mina harre lema 
bhule dho heddau he do na ra ta pali, 
"Yesus ke ne Muri!" kiadho ne ddau 
napoanne do parro do kedhago ri Henga 
Deo. 

4 Do era jhajhi ae worawwu la ne do wie 
ri Henga Deo, tapulara hari-hari ne na 
harre do wie ri Henga do hahhi ne we. 

> Do era jhajhi ae worawwu jhagga do 
ta jhagge tu Muri, tapulara ne Muri do 
ta pemoke ne, Muri do heddau ne le ma 
we! 

6 Do ae loro jhara ta pekako ne lua 
jhagga Muri, tapulara ne do wie lua rui 

nga kedi tu ta jhagge ne lai do napoanne 
pa nadu we, do ngati Deo do hahhi 
naanne ma we. 

7Tu lua ie di hari-hari, do jhagga ke 
Henga Deo ie ta pa nadu we. 

8 Pa heddau wie ri Henga, ne lua rui nga 
kedi tu ta pedai lii nga peke parru-anni. 
Pa do wala ri, wie ri Henga ne lua mmau 
dhara tu ta peteleo jhara lua Deo. 

?Ri Henga do naanne ma ne do wie pa 
heddau ne rui nga kedi do rihi ngati ihi tu 
ta parahajha pa Kristus, jhe pa do wala 
ri, wie ne kuaha ta peie ddau, ri Henga 
do naanne ma. 

10Pa heddau ri wie ne kuaha ta tao ne 
lua madalae, jhe pa do hewala ri wie 
ne karunya tu ta pepeke ne lai do ta 
peito-perijho ta tao ri Deo. Wie ri Henga 
do naanne pa do hewala ri ne lua ta i'a 
petala-tala nami ne lai do ngati Henga 
Deo ne, jhe nami ne do adho ne. Era 
do tala-tala nami ne lai do ngati Henga 
Deo, jhe nami ne do adho ne. Era do 
wie ne lai mita nara ta pedai lii pa dhara 
heworawwu-heworawwu lipedai, nga 
lipedai do madalae, jhe era do wie mita 
nara ta peteleo ne lua pedabbho ngati 
lipedai do na harre. 

11 Hari-hari ne do na harre do ngati lua 
do jhagge ri Henga do hahhi do naanne 
ma; heddau do wie ne karunya do wala 
me pedute nga lua ddhei Henga do 
naanne ma miha. 

12 Kristus hala dho ke nga ngi'u ddau 
raiwawa; hahhi we ne ngi'u ne, tapulara 
do ae ne ai-alla. Hari-hari ne ai-alla do 
na harre, maji lema ta do ae, do jadhi 
hahhi ngi'u we. 

13 Mina harre lema di hari-hari, ie ta 
do Yahudi hape la do adho do Yahudi, 
annu-annu lohe la do balla kattu, alla 
ke di pepejhiu ri Henga do hahhi ne we, 
mita jadhi ta hahhi ke pa ngi'u Kristus 
ne. Ri di hari-hari do toi nga kehamme 
ke ne Henga do naanne. 

14 Rowi ngi'u dhe we miha, adho ngati 
hahhi ai-alla ne we, tapulara ngati jhajhi 
ae ai-alla no. 

15 Kita lii he kae, "Ya dhe adho ma ruai, 
ri do mina harre ke ya dhe adho ke nalu 
ngati ngi'u," napoanne adho do petu ta 
do ne kae ne do adho nalu ngati ngi'u. 

16 Jhe ki ta lii wodilu, "Taga tari do adho 
ya namada moko ya dhe adho nalu ngati 
ngi'u," napoanne lema adho do petu ta 
do wodilu do adho nalu ngati ngi'u ne. 

17 Kita hari hengi'u do jadhi ta namada 
we, mina mii ke ne ngi'u ne, ne nara ta 
dhanno nenga-nga ri? 

18Do ngaddi ke ri di ta do alla ke petatu 
ri Deo, ne era tu nalu-nalu do na harre 
pa ngi'u do nadhe. Hahhi-hahhi nalu do 
petatu ke pa era ro ma miha pedute nga 
lua ddhei Deo. 

19 Kinga hari-hari do ta hahhi nalu we, 
na mii ri ke ne do pale ta ngi'u ne? 

20 Hakku tarra ma ta do era do ae ne 
nalu, tapulara ngi'u ne wata hahhi we. 

21 Rowi do mina harre ke, nara dho 
namada ta lii pa ruai, "Paralu dho ya nga 
au!" kiadho lii kattu pa kae, "Paralu dho 
ya nga au!" 

22 Ne woie, nalu-nalu ngi'u do ege ta do 
keloe he, do rihi ri ko ne paralu tu di; 

23nga nalu-nalu do ege ri di ta do dho 
bhule nga kebhue he, lakka ta do rihi 
ri ko ne do wie pekerihi ri di. Nalu-nalu 
ngi'u do heleo ta do dho bhule nga lua 
gaa nga jhamma he, moko na harre ri ko 
ne do rihi ne heleo ri di. 

24 Ne nalu-nalu ngi'u do heleo ta do 
wole he, adho ke do tenge ta heleo ri. 
Do alla ke ri Deo pepeato mina harre ne 
worawwu ne ngi'u di, hakku ne nalu do 

wawa ne kebhue he do takka pekerihi 
ke. 

25 Jhe ri do mina harre ne ngi'u dhe 
adho ke do pebhage bhage, ri hahhi nalu 
do ta heleo ke ne nalu do haghe he. 

26Ki nga paddha ke hahhi nalu, 
hari-hari ne nalu do wala he do ta 
paddha lema ke, ki hahhi nalu nara 
lipuji, hari-hari ne nalu do wala he do ta 
mengallu dhara ke. 

2/Tuahhu he hari-hari do hela'u-la'u ke 
ta ngi'u Kristus, jhe mu heddau-heddau 
do ai-alla ngati ngi'u do naanne ke. 

28 Mina harre lema pa dhara jemaat, 
do alla ke ri Deo pepeato ne era 
tu heworawwu-heworawwu ddau. 

Uru jhara-jhara rasul-rasul; kedhue, 
nabi-nabi, ketallu, guru-guru, je ro ri do 
tao lua Madalae, jhe ro ri do tao lua peie 
ddau do paddha kiadho ta ruba dhara 
nga ddau do wala, kiadho do jadhi ta 
mone bhau-bhata, kiadho tu ta pedai lii 
nga heworawwu-heworawwu lipedai do 
madalae. 

29 Ro adho ta hari-hari do jadhi ta rasul 
kiadho ta nabi, kiadho ta guru-guru we. 
Adho ro hari-hari do nga kuaha ta tao 
lua madalae, 

30kiadho ta peie ddau, kiadho tu 
ta pedai lii pa dhara heworawwu- 
heworawwu lipedai do madalae, kiadho 
tu ta pebhale ne lipedai-lipedai do na 
harre. 

31 Rowi do mina harre ke, do jhamma 
ke mu ta la'a rui nga petarra-tarra mii ta 
nara do kerihi ngati lua-lua do na harre. 
Maji lema ta mina harre, pa lai do ta 
medae do nadhe ri, ta peke ke ri ya ne 
loro jhara do rihi ie tu mu. 

1 2 1 Maji lema ya ta i'a pedai lii pa 

dhara heworawwu-heworawwu 
lipedai ddau raiwawa, hape la lipedai 
naju-naju Deo, tapulara kiadho ya do 
hajha-do ddhei nga ddau do wala, moko 
ne lipali nga lipedai ya do na harre hala 
dho ke mii lii do kejarre he we do dho 
bhule nga ihi. 

? Maji lema ya ta i'a ne pedhae ne lii do 
ngati Deo ne, jhe do tada ya hari-hari 
do meramma, jhe do toi ri ya hari-hari 
lai, jhe hari lema do dhai tarra ya ne 
parahajha pa Deo, hakku do nara ri ya 
ta pepida lede, tapulara ki do adho ya 
do hajha do ddhei nga ddau do wala, 
moko hari-hari ne na harre bhule dho 
nga guna nga-nga. 

3Maji lema ta wie ri hari-hari ne 
unu-oha ya pa ddau do kehia nga 
gahara, jhe jhole ri ya ne ngi'u ya tu ta 
tune, tapulara kiadho ya do hajha do 
ddhei nga ddau do wala, moko hari-hari 
ne napoharre bhule tu-tu dho nga guna. 

4Ddau do hajha-do ddhei nga ddau- 
ddau do wala, do makka tee nga 
wangnge, jhe do nga ade do woie. Adho 
no do huke ri lua pana dhara, adho do 
bhoe kebhaddi, adho do wue-anni. 

SAdho no do dhida ade, adho do 
henginga karri, adho do pehahhi ddau 
do wala ta pedute ne lua no miha, adho 
do henginga hala pa dhara jhe adho do 
takka nui-takka bubu. 

6 Ddau do hajha do ddhei nga ddau- 
ddau do wala, adho do ddhei nga lua apa 
nga kerewe, wata ke na do mengallu 
dhara nga do ie we. 

7Do makka penaja nga hari-hari lai, jhe 
do parahajha nga lai do rihi ie pa nadu 
we; pa dhara awe do mina we, mina 
harre lema ddau do ddhei nga ddau do 
adho do i'a ila lua henao, nga do makka 
tee nga wangnge ta mata hari-hari lai. 

8 Adho do ngaddi ta era ne awe pa mii 
ddau ta do dho tenge ta pehajha peddhei 

heddau nga heddau. Do era ke ne ddau 
pa dhara awe nadhe do i'a ke ta pedhae 
ne lii do ngati Deo ne, tapulara do medae 
ma no hine ta pengaha ne pedhae ne 

lii do naanne. Pa dhara awe nadhe do 
era ke ddau do i'a pedai lii pa dhara 
heworawwu-heworawwu lipedai do 
madalae, tapulara do medae ta pengaha 
ne pedai lii pa dhara lipedai-lipedai do 
na harre. Pa awe nadhe era do ae ddau 
do toi ae lai, tapulara ne nga ne do toi ri 
ro he, do medae ta ballu ri ro. 

?Rowi ne lua tada di nga lua rui di ta 
pedhae ne lii do ngati Deo ne, do pee 
koma ta do dho keteme dae. 

10 Do medae ma ta dhai ne awe Deo ta 
tao peketeme hari-hari ne napoharre, 
jhe nami ne do dho keteme he do medae 
ta ila. 

11 Pa dhara nga naiki ko ya, pedai ya lii 
mina iki he, ne lua tada ya mii lua tada 
naiki he, jhe ne nga we ne do penge ri 
ya mii penge naiki he. Pa awe nadhe do 
kepai ke ya, alla ke ri ya pehora ne wue 
ya do mii naiki he. 

12 Ne nga ne do ngadde ri ya pa dhara 
awe nadhe mii raiwawo do henunu he 
ko we pa leorawwu. Tapulara hine do 

medae ta ngadde ma miha ri di hine nga 
teleo. Pa awe nadhe, adho dae ya do 
tada hari-hari, tapulara hine do medae 
ma ya ta tada hari-hari, hela'u lema mii 
Deo do toi ke hari-hari lai jhara lua ngi'u 
ya. 
13 Hakku tu awe do nadhe era tallu lai ne 
jhamma ta pee nga tao ri di; parahajha, 
henao nga lua pehajha-peddhei nga 
ddau nga ddau ihi-anga. Ne do kerihi 
ne ngati tallu lai do na harre, wala wari 
dho ke ngati lua pehajha-peddhei nga 
ddau-ddau do wala. 

14 lDo jhamma ke mu ta wohe 

la'a rui, tu ta hajha ta ddhei 
nga ddau-ddau do do wala. Jhe wohe 
la'a rui we mu lema mita nara mu ne 
karunya-karunya do ta wie ri Henga Deo, 
ne do rihi tu-tu ne, mita nara ta pedhae 
ne lua do pe ito ri ta tao ri Deo tu ddau 
raiwawa. 

ZDdau do pedai lii pa dhara lipedai do 
madalae ddau napoanne adho pedai lii 
nga ddau raiwawa, tapulara no pedai lii 
nga Deo. Bhule dho ddau do tada ne nga 
ne do pale ri no, rowi Henga Deo ne do 
lii pa nota pale ne lai-lai do toi ri Deo we. 

3Bhale ri ddau do pedhae ne do ngati 
Deo ne do pedhae ri no pa ddau raiwawa, 
tu ta perui ro, tu ta pedidi ro nga tu ta 
pemengallu dhara ro. 

4Ddau do pedai lii pa lipedai do mada 
lae, wata ke tu ta perue ngi'u no we 
miha, bhale ri ddau do pedhae ne lii 
do ngati Deo ne, ta rabha -- ta dharru 
jemaat mita rui ro. 

> Do dhai tarra ne woie kita nara he 
mu hari-hari ta pedai lii do Madalae. 
Tapulara ne do rihi ie, kinga nara Tuahhu 
he ta pepeke ne lai-lai do peito-perijho 
ta tao ri Deo he, do rihi mone-ae ngati 
ddau do pedai lii pa dhara lipedai do 
madalae, wala ri ki ddau do pedai lii pa 
dhara heworawwu-heworawwu lipedai 
do madalae ne, do nara ri no ta peteleo 
ne nga ne do pale ri no ne, mita ie ri 
jemaat ta hamme ne lai do ie ne ngati lai 
do napoanne. 

6 Kita jadhi he ya ta dakka la nga mu, 
jhe pedai ya lii pa dhara heworawwu- 
heworawwu lipedai do madalae ne nga 
ke ne guna tu mu? Bhule tu-tu dho nga 
guna ie ta he wuru he! Do wala ri kita 
peteleo ri ya hahhi lipedai ngati Deo, 
kiadho ta peteleo ri ya hahhi lai jhara 

lua Deo, kiadho ta pedhae ri ya ne lii do 
ngati deo, kiadho ta wie lii ajha ri ya pa 
mu. 

7Nalu-nalu lii lodho do dho bhule nga 
henga le ie ta hewuru he, mii kehidho 
nga ketadu, ki ggai, jhe adho do teleo ne 
likebholu he, mina mii ne nara ta toi ri 
ddau ne nga ne alu do pemange ri ro he? 

8 Hahhi telia do wala ri, ki tiu ke 
terope e'e ne abo we, nadu ke do ta 
pemoko-anni ta la pemuhu? 

9 Mina harre lema ne lua i'a ta pedai 
lii pa dhara heworawwu-heworawwU 
lipedai do madalae. Ki Tuahhu nga lua i'a 
au we ne pali ne lipedai-lipedai do dho 
teleo, bhule dho heddau do tada ne nga 
ne do pale ri Tuahhu ne. Ne lipedai au he 
do ta marra miha unu he ma we. 

10 Pa raiwawa do nadhe era do mina 
harre ne worawwu ae lipedai, tapulara 
bhule dho ngati hahhi he ne lipedai do 
na harre ie ie ta heubha he do dho bhule 
nga lua pedabbho. 

11 Tapulara ki do dho tada ya ne lipedai 
do pale ri heddau ddau do pake ne 
lipedai do naanne, hala dho ke mii 
heddau do wala rai ne penaja nga ya, 
mina harre lema ya penaja nga no. 

12Jhara lua mu miha, do toi ri ya ta 
do ddhei tarra mu ta nara ne karunya- 
karunya ngati Henga Deo. Tapulara ne 
do kerihi tu-tu ne, do jhamma ke mu ta 
la'a rui tarra ta pake ne i'a mu do nara 
ta rabha-ta dharru jemaat mita ie ro ta 
rihi ie ri. 

13 Ri do mina harre ke ne ddau do 
pedai lii pa dhara lipedai do madalae, do 
jhamma ke ta ami pa Deo, mita ie pa no 
ta wie ne lua mmau dhara tu ta peteleo 
ne nga ne do pale ri no ne. 

14 Rowi kinga hebhajha nga lipedai do 
madalae, tarra ne henga do hebhajha, 
tapulara ne penge ya nara dho ta kako. 

15 Hakku ki do mina harreke, ne nga ke 
ne do jhamma ta tao ri ya? Nadhe ke 
ne jhamma ta tao ri ya: Ta hebhajha ke 
ya ri henga ya, tapulara do ta hebhajha 
lema ke ya ri penge ya. Do medae ya ta 
jhuka lodho ri henga ya, tapulara do ta 
ddhei lema ke ya ta jhuka lodho ri penge 
ya. 
16 Rowi kinga peha'e ke Tuahhu kolo lii 
ie-ae pa Deo ri henga he we, jhe do era 
ddau do wala do dho tada ne lipedai do 
madalae do ngati Henga Deo do naanne, 
moko ne ddau do naanne nara dho ta 

lii, "Do maddhi ke pa ya," penaja nga 
lihebhajha mu do naanne, rowi adho 
do toi ri no ne nga ne do pale ri au do 
naanne. 

17 Maji lema ne lihebhajha au pa Muri 
do dhai tarra ne wole, tapulara we ne 
lihebhajha au do naanne bhule tu-tu dho 
nga guna tu ddau do wala. 

18 Peha'e ri ya ne kolo lii ie-ae pa Deo, 
rowi ya miha do nara ta pedai lii pa 
dhara heworawwu-heworawwu lipedai 
do madalae, rihi ngati he hari-hari. 

19 Maji lema ta mina harre, pa dhara lua 
peowu -- peteni tu ta wie hu nga mejura 
pa Muri, do rihi ddhei ya ta pake lammi 
ubha lipedai do toi ri ddau ngati pake 
tabbha-tabbha ubha lipedai pa dhara 
lipedai do madalae. Rihi ddhei ya ta mina 
harre, mita nara ya ta ajha ddau. 

20Tuahhu-tuahhu! Bhole penge ri mii 
namea he. Pa dhara lua do apa-do 
kerewe do jhamma ke mu ta pee ma mii 
naiki he. Tapulara pa dhara lua penge, 
do jhamma ke mu ta mii ddau do kepai. 

21 Pa dhara Buku Lidara-Likewahhu 
Deo, do hure do bhuke mina hedhe, "Ane 
Muri, 'Nga pelake jhara ddau-ddau do 
pedai lii pa dhara lipedai do wala wewo, 

do ta pedai lii ke Ya pa kejie ddau do na 
hedhe. Rihi ri ko ti naanne nga pelake 
jhara ddau-ddau do wala rai do ta pedai 
lii ke Ya nga annu-niki Ya; maji lema ta 
mina harre, wae dho ro ta pedhanno nga 
lipedai Ya.'" 

22 Hakku karunya tu ta pedai lii nga 
heworawwu-heworawwu lipedai do 
madalae, mii tada he we tu ddau do 
parahajha. Jhe karunya tu ta pepeke 
ne lua do peito ri Deo ta tao tu ddau 
raiwawa, naanne tu ddau do parahajha. 

23Rowi do mina harre ke, ki ta unu pala 
he, pa dhara lua peowu-peteni jemaat, 
moko ki hari-jemaat do pedai lii pa 
dhara heworawwu-heworawwu lipedai 
do madalae, jhe dakka do parri ddau do 
wala, kiadho ddau do adho do Herani, do 
bhara tatu ke ta lii ne ddau-ddau do na 
harre ta do alla ke mu hari-hari pewuju! 

24 Tapulara ki hari-hari ke Tuahhu he do 
pedhae ne lii do ngati Deo ne, jhe dakka 
heddau do adho Herani, kiadho ddau 
tele, moko ne lai-lai do pepeke ri Tuahhu 
he hari-hari do ta peteleo ne lubhu harro 
nga menyilu ddau do naanne, jhe ta toi 
tarra ri ddau do naanne ne lubhu harro 
nga menyilu no. 

23 Lai-lai do pewune pa dhara ade no do 
ta peteleo ke, jhe ri do mina harre ke do 
ta pewawe ke ri no ne ngi'u no, jhe wie 
no hu nga mejura pa Deo. Do ta ketarra 
ke ri no ta Deo do era pa telora mu. 

26 Hakku Tuahhu-tuahhu, ne nga ke 
ne pedabbho hari-hari ne do na harre? 
Kinga peowu-peteni ke mu ta wie hu nga 
mejuara pa Muri, era do jhuka lodho, 
era do ajha ddau, era do pepeke hahhi 
lai ngati Deo, era do pedai lii pa dhara 
li padai do madalae, jhe era do peteleo 
ne nga ne do pale do naanne. Tapulara 
hari-hari ne napoharre do jhamma ke 
ta tao tu ta ajha ddau nga tu lua ie 
hari-hari. 

27 Kinga era do ta pedai lii pa dhara 
lipedai do madalae do jhamma ke ta 
dhue kiadho ta rihi ae do tallu ddau, jhe 
do ta pepahu-pahu heddau nga heddau. 
Jhe do jhamma ta era ne ddau do ta 
peteleo ne nga ne do pale ri ddau do 
pedai lii do na harre. 

28Ki do dho bhule ddau do nara ta 
peteleo, moko ne ddau do pedai lii pa 
dhara lipedai do madalae do na harre do 
jhamma ke ta pehangngo-anni pa dhara 

lua peowu-peteni do naanne. Hawi we ro 
pepedai lii pa dhara ade nga Deo. 

29 Do dhue kiadho do tallu ddau we ne 
ddau do era nga lii do ngati Deo, do 
jhamma ke ta pedhae ne lii do naanne, 
jhe ri do haghe he dhahe ne nga ne do 
pale do naanne. 

30Tapulara, ki ne lii do ngati Deo 
ne, dakka pa heddau do wala ri do pa 
dhara nga mejaddhi ko pa dhara lua 
peowu-peteni do naanne, moko ne ddau 
do era pa dhara pedai lii ne do jhamma 
ke ta pengaha. 

31 Nga loro jhara do mina harre ke, 
Tuahhu he hari-hari, ki alla ke heddau 
jhe itu heddau ri, ne nara ta pedhae 
ne lii do ngati Deo ne, mita ie hari-hari 
nara ta hammi ne liajha jhe rui ne lua 
parahajha. 

32 Karunya do ngati Henga tu ta pedae 
ne lii do ngati Deo ne, nara ta peato nga 
woie-ie ri ddau do ta pe dhae ne lii do 
naanne. 

33Ne deo do naanne ne, Deo do ddhei 
nga lua do kenya jhe nga do ketanna, 
adho No Deo do ddhei nga lua do kenya'u 
nga buluru. Hela'u mii do jadhi pa dhara 
hari-hari jemaat Deo, 

34mobanni do jhamma ke ta 
pehangngo-anni pa awe peowu-peteni 
jemaat. Adho ro do nara lua ta pedai lii. 
Ie dho ro ta jadhi kattu, napoanne do 
penau nga uku aigama. 

35Ki do ddhei ro ta toi hahhi lai, do 
jhamma ke ro ta kebhali pa ddau pa 
hedhapa ro pa ammu nga kemali ro. 
Do dhai pemekae dhara ddau, ki pedai 
lii ke heddau mobanni pa dhara lua 
peowu-peteni jemaat. 

36 Do dakka ngati mu ke ne lipedai Deo 
ne? We do titu wata pa mu we ne pedhae 
ne lii do ngati ne? 

37Kinga era ne ddau do kedo'o ade 
ta do era ne karunya do hamme ri no 
ngati Henga Deo tu ta pedhae ne lii do 
ngati Deo ne, ki adho lai do wala ri ngati 
Deo, do jhamma ke ta toi ri ddau do na 
poanne, ne nga ne do bhuke ri ya do 
nadhe, lipereda ngati Muri. 

38Tapulara kinga era do hamme ne 
nadhe, bhole pedhuli we nga no. 

39 Rowi do mina harre ke, Tuahhu- 
tuahhu, la'a rui we mu ta pedhae ne lii 
do ngati Deo ne, tapulara bhole labba 
ne ddau do ddhei ta pedai lii pa dhara 

heworawwu-heworawwu lipedai do 
madalae. 

40 Tapulara hari do jhamma ke ta 
jhagga nga woie jhe nga kenyajjhe. 

1 5 lJhe pa awe nadhe, Tuahhu- 

tuahhu, ne ddhei ya mita henge 
bhale wari ri mu ne jhara Li Hagha Dhara 
do ngati Deo ne, do pepeke ri ya do uru 
he pa mu. Do hamme keri mu, jhe do 
parahajha ke mu pa Kristus taga ri Li 
Hagha Dhara do naanne ke. 

2 Ki do bharra tarra ke ne parro ri mu, 
ne nga ne do pepeke ri ya ne, moko ne 
Li Hagha Dhara do naanne, wala ri ki 
parahajha Tuahhu nga do dho bhule lua 
tada. 

3Ne nga ne do alle ri ya pepedhae pa 
Tuahhu he, napoanne do alle ke ri pe 
mamme lema. Ne do rihi tarra ne paralu 
do mina mii ne do hure do bhuke pa 
dhara Buku Lidara-Likewahhu Deo, ne 
pedhae ri ya pa mu, ta do ne made 
Kristus taga lubhu harro nga menyilu di 
ke, 

4do alle ke No pepedane, tapulara ta 
alla pemina harre do pemure bhale wari 
ke pa lodho do ketallu ne. Napoanne 

lema do hure do bhuke ke pa dhara Buku 
Lidara-Likeawahhu Deo. 

SDo peke lema ri ya pa mu, ta do 
ne Kristus do pemure bhale wari do 
naanne, do alla lema ke pepengaddi-anni 
pa Petrus, alla pemina harre pa hari 
henguru do dhue rasul he. 

6Ta alla pemina harre, pengaddi-anni 
ri No do lammi ngahu rihi ddau pedute 
No he. Rihi rrau ko ne ddau do na harre 
he ko do muri hape ma dhara awe do 
nadhe, wata do parri ddau ko we ne do 
alla ke pemade. 

7Ta alla pe mi na harre, ta pengaddi- 
anni ke Kristus pa Yakobus, jhe alla 
pemina harre pa hari-hari rasul he. 

ŜPa do pedakka rahi tu-tu ne, ta 
pengaddi-anni ke No pa ya lema -- ya do 
mii ana mea do metana pa do dho dhai 
warru he. 

9Ya dhe rasul Muri do rihi wawa. Adho 
ya do jhamma ta pale ta rasul, rowi 
do alla ke ri ya pe dede nga dhaba ne 
jemaat Deo he. 

10 Tapulara ngati lua ruba dhara 
Deo, nee ke ya do jadhi do mina mii 
ya ne era pa dhara awe nadhe. Jhe 


1 KORINTUS 15.11-15 1008 


do dho perahuma wue lema Deo ne 
pehai-pehuba ya. 

11 Hakku ngati nadu we ne hamme ri 
mu ne Li Hagha Dhara ne -- ie ta ngati 
ya kiadho ngati rasul-rasul do wala he 
ko -- napoanne jadhi dho ta hahhi lai. 
Ne do paralu, alla ke ri jhi pepeke ne Li 
Hagha Dhara ne, jhe do parahajha ke 
Tuahhu he. 

12 Kinga ne do pepeke ri jhi ne, ta do 
alle ke Kristus pepemure bhale wari 
ngati dhara made mada, ta nga hakku 
era pa telora mu do lii ta ne do made do 
adho ke do ta pemuri bhale wari ri? 

13 Ki do tarra ta do adho ke do made 
do pemuri bhale wari, napoanne do 
pedabbho ke ta Kristus do adho do 
pemure bhale wari. 

14 Jhe kita do tarra he ta do adho Kristus 
do pemure bhale wari ngati dhara made 
mada, moko bhule dho ke nga guna 
nga-nga ne lipepika jhi he, jhe hari lema 
bhule dho ke nga guna nga-nga ne lua 
parahajha mu, rowi ne lua parahajha mu 
bhule le dho ma nga era jhalli nga-nga. 

15 Rihi ri ti napoanne, do teleo ke ta jhi 
hedhe ta do pote jhara lua Deo, rowi 
ri jhi hedhe do pepeke ke ta do alle ke 

Kristus pepemure bhale wari ri Deo ngati 
dhara made mada, jhe ne pa pedakka ne 
adho ma do pemure bhale wari No -- ki 
do tarra ke do made adho ke do pemuri 
bhale wari! 

16 Rowi ki do adho ke do made do 
pemuri bhale wari, moko adho lema 
ke Kristus do pemure bhale wari ngati 
dhara made mada. 

17 Jhe ki do adho ke Kristus do pemure 
bhale wari, moko ne lua parahajha mu 
lema wata ke mii hahi lii nii-wue he we, 
ki do mina harre pee ko ma mu pa dhara 
lubhu harro nga menyilu, jhe do adho ke 
do nga lua henao nga-nga ri. 

18 Napoanne le ma ne pa petu ne, ne do 
Herani do alla pemade he, adho lema ke 
do nga lua henao. 

19 Kinga ne lua henao di pa Kristus wata 
ke pa muri mada di we do danni raiwawa 
do nadhe we, moko ngati hari-hari ddau 
pa raiwawa dhe, di ke hedhe do rihi ha'i 
nga bhangi! 

20Tapulara we, do teleo ke Kristus ta 
do alle ke pepemure bhale wari ngati 
dhara made mada. Nadhe ke ne era 
parru-era jhalli ta do tarra ddau-ddau do 

ne ddau-ddau do alla pemade he do ta 
pemuri bhale wari. 

21 Rowi ne maho lua made mada ma 
danni raiwawa do nadhe, do lake jhara 
heddau ddau we, mina harre lema ne lua 
muri bhale wari ngati lua made mada 
ne, ne wie pa ddau raiwawa do pelake 
jhara heddau ddau lema we. 

22 Rowi do mina mii hari-hari ddau 
raiwawa ne made taga tari do jadhi ta 
hahhi ke nga Adam, mina harre lema ke 
hari-hari do made ne pemuri, rowi do 
jadhi ta hahhi ke nga Kristus. 

23Tapulara heddau-heddau do medae 
ta pemuri pedutu nga awe ro ma miha, 
ne petari-tari Kristus ke, jhe ki alla 
pemina pa awe dakka No ri hine, do ta 
lere ke ri ddau-ddau do maho ta do unu 
ri Kristus he. 

24 Ki alla ke pemina harre ta dhai ke ne 
lua pedakka rahi raiwawa. Pa dhara awe 
do naanne do medae ke ta pejharra ri 
Kristus hari-hari lua pereda, hari-hari lua 
kuaha nga hari-hari lua rui nga kedi; je 
do medae ta jhole ri No ne kuaha No ne 
mii heddau duae pa Deo, Ama di. 

25 Do jhamma ke Kristus ta pee ko 
nga pereda tade dhai ta pejadhi ri Deo 

hari-hari ne ihi muhu-ihi lawa Kristus ta 
pewawa-anni pa No. 

26 Ne ihi muh do pedakka rahi ne do 
medae ta pejharre ne, lua made mada 
ke. 

27 Pa dhara Buku Lidara-Likewahhu 
Deo do hure do bhuke mina hedhe, 
"Alla ke pepejadhi ri Deo hari-hari lai ta 
pewawa-anni pa No." Hakku do teleo 
ke, ne nga ne pedabbho ri "hari-hari lai" 
naanne, wala ngati Deo miha, Ana Deo 
do ta pewawe ne ngi'u No pa Deo do alla 
pepejharra hari-hari lai ta pewawa-anni 
pa Kristus. 

28Tapulara ta alla hari-hari pepejharra 
la dha'i pereda Kristus, moko No miha, 
Ana Deo, do medae ta pewawe ne ngi'u 
No miha pa Deo do alla petao hari-hari 
mita pewawa-anni pa No. Moko Deo 
miha do medae ta pereda pa hari-hari 
do na harre. 

29 Ki do adho ke do made do pemuri 
bhale wari, ta nga hakku era ddau do 
pejhiu tu ddau do made? Tu ta nga ro 
hakku tao ri ko ne lai naanne? 

30 Jhe ta nga lema ke jhi ne ddhei ta 
pehedhapa nga lua hedui-herui ti heawe 
la heawe? 

31Tuahhu-tuahhu! Helodho-helodho, 
ya ne makka tee nga wangnge pa hara 
dhue hape ne lua hedui-herui, taga tari 
do dhai mengallu dhara ne ade ya jhara 
lua muri mada mu taga tari do parahajha 
ke mu pa Kristus Yesus, Muri di. 

32Ki ta heleo ne naane wata ngati 
kebhihu ddau raiwawa ne we, ne nga ke 
ne lua mangngi tu ya, tu ta petadi, do 
dho hala mii pelawa nga bhada bhani he 
pa dhara rae do nadhe, pa Efesus dhe? 
Ki do tarra ke do made ta do dho pemuri 
bhale wari, nah, rihi ie we di ta pedutu 
we mii leperajja do mina hedhe, "Mai we 
di ma nga'a ma nginu nga ma mengallu 
nge nga kehaka dhara, rowi bhalli-rai do 
ta made ke di." 

33 Bhole luu we! Lua penao do woapa 
do ta peape ne wue muri mada do wole. 
34 Era we nga lua tada pa dhara awe 
nadhe, jhe bhole tao ri we lubhu harro 

nga menyilu. Do ne pa petu ne do 
jhamma ke mu ta mekae dhara, rowi do 
era pa telora mu do dho tade dae Deo. 
35 Wue marra ta era do kebhali, "Mina 
mii ke ne ddau do made he ne pemuri 
bhale wari? Ngi'u do mina mii ke ne do 

wie pa ro, ki alla ke ro pepemuri bhale 
wari?" 

36 Do bhodho tarra! Ki kujha Tuahhu he 
wini la ro'a worai, ne wini napoanne nara 
dho ta muri, ki dho mada dae. 

37Jhe ne wini do kojhe ri Tuahhu ne la 
ro'a do naanne -- mii namuhi gandum 
kiadho wini do wala marra -- adho 
namuhi ne we, adho hari hekepue ngati 
naajhu do medae ta muri ne. 

38 Deo miha ne do medae ta wie ne 
wue nga amma ne pa wini do naanne, 
pedute nga do mina mii ne do heleo ri No 
ta do wole ne tu naajhu do napoanne. 
Tu heworawwu-heworawwu wini do 
petala-tala ma ne wie ri Deo ne wue nga 
amma pa najhu do naharre. 

39 Ngi'u ngati hari-hari do nga henga, 
adho do hela'u pa hari-hari. Ddau 
raiwawa do nga heworawwu ngi'u 
ma, mina harre lema bhada do nga 
heworawwu ngi'u do wala ma; do lila 
do nga ngi'u do wala ri ma ro, jhe 
nadu'u-nadu'u do wala wewo ri ma ne 
ngi'u ro. 

40 Mina harre lema nalu-nalu do era pa 
ihi liru nga nalu-nalu do era pa raiwawa. 
Nalu-nalu do era pa ihi liru do nga gaa 

nga jhamma ro ma hahhi-hahhi, jhe 
mina harre lema ne nalu-nalu do era pa 
dhanni raiwawa do nadhe. 

41 Lua gaa nga jhamma mada lodho 
do wala ma ngati lua gaa nga jhamma 
mada warru. Moto-mo to nga lua gaa 
nga jhamma ro ma miha. Rihi ri ko ti 
naanne ri, moto-moto le miha do nga lua 
gaa nga jhamma do wala ri ma hewue 
ngati hewue. 

42 Mina harre lema ke ne jhara lua 
ddau-ddau do made do pemuri bhale 
wari he. Ne ngi'u do pedane ne, ngi'u do 
nara ta wwau, tapulara ngi'u do pemure 
bhale wari ne, adho ke ngi'u do nara ta 
apa ri. 

43Pa dhara awe ta pedane ne, ne ngi'u 
do naanne, ngi'u do woapa nga do keloe, 
tapulara ki alle ki alle ke pepemure bhale 
wari, moko ne ngi'u do naanne, ngi'u do 
wole nga do rui do kedi. 

44Pa dhara awe ta pedane ne, ne ngi'u 
do naanne do ngati raiwawa, tapulara 
ki alle ke pepemure bhale wari, moko 
ne ngi'u do naanne do ngati raiwawa, 
tapulara ki alle ke pepemure bhale wari, 
moko ne ngi'u do naanne ngi'u do wie ri 

Henga Deo. Era ngi'u do ngati raiwawa, 
jhe era lema ngi'u ngati Deo. 

43 Pa dhara Buku Lidara-Likewahhu Deo 
era do hure do bhuke mina hedhe, "Ddau 
raiwawa do petari rai, Adam, do jadhi ke 
ta do muri," tapulara Adam do pedakka 
rahi ne, No Henga do wie muri mada. 

46 Ne do dakka uru jhara ne, do ngi'u 
raiwawa ne, adho do era ne lua pedu 
nga Deo. Ne ngi'u do nga lua pedu nga 
Deo ne do dakka leto. 

47 Adam do petari ne do tao ngati worai, 
tapulara Adam do kedhue ne, do dakka 
ngati era do mmau do megala. 

48 Ddau-ddau raiwawa dhe do mii Adam 
do petari ne ke, do tao ngati worai, 
tapulara ddau do ngati era do mmau do 
megala ne, do mii do dakka ngati era do 
mmau do megala ne ke. 

49 Rowi ta do mina mii lema di do na 
hedhe do mii Adam do tao ngati worai, 
moko hine do medae ta jadhi le mii No 
do dakka ngati era do mmau do megala 
ne. 

>0 Ne pedabbho ya, Tuahhu-tuahhu, 
nadhe ke: Ne ngi'u do tao ngati raa nga 
manynyi, nara dho ta maho la dhara 
Raiwawa Deo do Wowiu ne, jhe ne ngi'u 

do nara ta made dhe, adho do nara ta 
jadhi ta do peloro ne. 

>1 Heleo we ne lai do wowune do nadhe: 
Adho ta hari-hari di ne do medae ta 
made, tapulara di hari-hari do medaea 
ta bhari-anni. 

S2Ne lai napoanne do ta jadhi hetakka 
we pa dhara hekewu'u namada, pa awe 
tio ne wotabbe do pedakka rahi ne. Rowi 
pa dhara nga tio ne wotabbe do naanne, 
ddau-ddau do made do medae ke ta 
pemuri bhale wari nga ngi'u do muri 
peloro ne, jhe di hari-hari do ta lari ke. 

33 Ne ngi'u do nara ta made do nadhe 
do jhamma ke ta hoo ke ri ngi'u ngi'u do 
dho nara ta made wari ne, jhe ne ngi'u 
do ngati raiwawa dhe do jhamma ta hoo 
ri ngi'u do ngati era do mmau do megala 
ne. 

>4 Ki alle ke pe hoo ne ngi'u do nara ta 
made do nadhe ri ngi'u do dho nara ta 
made ne, nga ki nga hoo ke ne ngi'u 
do ngati raiwawa dhe ri ngi'u do ngati 
era do mmau do megala ne, pa dhara 
awe naanne ke jhe itu jadhi ne nga 
ne do hure do bhuke pa dhara Buku 
Lidara-Likewahhu Deo, "Lua made alle 

ke pepeele, lua nara do ne ke pa dhara 
wolaabba!" 

>> "Wo lua made mada, pa mii ke ne lua 
nara au? Wo lua made mada pa mii ke 
ne raho lua tappu au?" 

S6Ne raho lua tappu au wala dho ke 
ngati lubhu harro nga menyilu, jhe ne 
lua jhagga lubhu harro nga menyilu do 
pelake jhara uku aigama. 

S/Tapulara pe ha'e kolo lii ie-ae pa Deo; 
do wie ke ri No pa di ne lua nara ne, do 
pelake jhara Yesus Kristus Muri di. 

S8Rowi do mina harre ke, Tuahhu- 
tuahhu do hajha do ddhei ya, do jhamma 
ke mu ta titu halla-anni. Jhagga we mu 
teru tu Muri nga petu-petarra, rowi do lo 
re ke ri mu petoi ma, ta do hari-hari ne 
do jhagge ri tu Muri, adho do medae ta 
parahuma wue. 

1 6 lNadhe jhara lua doi ruba dhara 

do ddhei ri mu ta wie pa do Herani 
hela'u he, ne lii ya pa mu mita ie ri mu 
ta tao pedute nga lipejhara do wie ri ya 
he pa jemaat-jemaat do pa Galatia he. 

2 Pa lodho do petari ne, pa hewue- 
hewue migu do jhamma ke Tuahhu 
he hari-hari petale ne doi mu heddau- 
heddau penau nga do mina mii ne do 

dhae ri mu pa dhara muri mada mu. 
Takka we ri mu ne doi mu do na harre 
tade dhai la awe dakka ya la nga mu, 
mita ie pa dhara awe naanne adho ke do 
tenge ri ta pekupu ri ya. 

3Ki dhai ya hine, do medae ta pepu ri 
nadu ne ddau-ddau do ddhei ri mu. Do 
medae ta wie ri ya ne huri mii lipika, mi 
ta aggu aggu ri ro ne doi do na harre la 
Yerusalem. 

4Jhe ki do mina mii hine, kinga ie do ta 
kako lema ya hela'u nga ro, moko do ta 
kako ma ya hela'u nga ro. 

SDo medae ma ya ta la heahu mu, ki 
alle ri ya penarro Makedonia, rowi do pe 
ito ri ya ta narru jhara ni. 

6 Do wue marra ya hina ta taha ko hudi 
he mu, kidho hala hine pa dhara warru 
meringi ne. Ki alla pemina harre nara mu 
ta ruba dhara nga ya tu ta peterue ne 
loro jhara kako ya la era do wala he ri. 

7Wae dho ya ta hadhi ta hare he we 
nga mu. Kinga wie ya ne lua kehoo ri 
Muri ta pee petui bhalle nga mu. 

8 Pa awe nadhe do medae ko ya ta pee 
pa dhara rae do nadhe, pa Efesus, tade 
dhai la lodho Pentakosta ne. 

?Do ae ne awe pa dhe tu ya ta tao ne 
lai-lai do woie, maji lema ta do ae ne 
ddau do pelawa. 

10 Kinga dhai ta dakka Timotius, hamme 
we no ri mu nga woie, mita mengallu 
dhara no pa telora mu, rowi no lema do 
hela'u mii ya do pekako lua jhagga tu 
Muri. 

11 Bhole era do bahhe do kerope no. 
Rabhe-dharro we no mita nara no ta 
bhale wari nga helama ma nga ya, rowi 
ya nga tuahhu-tuahhu do haghe he do 
hee ke pa dhara nga mate ne dakka no. 

12Jhara lua tuahhu di Apolos, alla ke 
ya pe lii parri wari ma mita hela'u-la'u 
nga tuahhu do wala he ta kako la heahu 
mu. Tapulara pe koma no nga dho 
lohe dae ne ketarra pa dhara ade ta do 
jhamma nota kako pa dhara awe nadhe. 
Tapulara kinga era ke ne awe do woie pa 
no, do tatu ma no ta dakka langa mu. 

13Do jhamma ke mu ta peniga pewoie- 
ie, jhe titu halla-anni we pa dhara muri 
mada mu mii do Herani. Tao we ri mu lai 
ne nga we nga bhani-dhallu jhe jadhi we 
ta do kedi-keparru. 

14 Ne nga we ne do tao ri mu, tao we 
nga tobo ri lua pehajha-peddhei. 


1 KORINTUS 16.15-20 1020 


15 Do tatu ke ta do tade ri tuahhu he, 
Stefanus nga ana-oha no he, ro ke 
nedo petari-tari ne jadhi ta do Herani 
pa Akhaya. Ro ke ne do nga hewue nge 
danni ade ne do pemoko annu-niki Deo 
he. 

16 Ne lii ya nga petu petarra mita ie 
mu ta pedutu ne lua bhau nga bhata 
ddau-ddau do mina harre nga ddau-ddau 
do hewala he do jhagga-hela'u nga do 
nga do pemoko hela'u-la'u nga ro. 

17 Do mengallu dhara ya jhara lua dakka 
Stefanus, Fortunatus nga Akhaikus. Ro 
he, nnau mii gati ngi'u mu ke tu ya. 

18 Alle ke pepemengallo ne dhara ya, do 
mii pengallu dhara mu le ri ro. Ddau do 
mina harre do jhamma ke ta takka pa 
dhara kire. 

19 Jemaat-jemaat do pa Asia do nga 
lipelangu tu mu. Akwila nga Priskila nga 
jemaat do peowu pa ammu ro he do nga 
lua moa lipelangu-Herani do dhai mahu 
lema tu mu. 

20 Hari-hari tuahhu do pa dhe lema do 
pedhai lipelangu tu mu. Pelangu we mu 
heddau nga heddau ri lipelangu do tobo 
ri lua pehajha-peddhei mii do petuahhu 
pa dhara Herani. 

21Pa dhe lema pebhue ri ya ne lipelangu 
ngati ya do bhuke ri ya miha: Lipelangu 
ngati ya, Paulus. 

22Ddau do dho ddhei nga Deo hane 
we no pehape ne lua-unu kolo taddhu! 
Maranatha -- Muri jhi ee, dakka we au! 

23 Ki ie mudhe he muri di Yesus ta wie 
ne lua tarro ie nga menyarro mangngi tu 
Tuahhu he. 

24 Do lere le ri lua hajha nga ddhei pa 
Tuahhu he hari-hari do heujhu-headde 
nga Kristus Yesus. 


2 KORINTUS 


1 lTuahhu-tuahhu jemaat Deo pa 
Korintus nga hari-hari annu-niki Deo 
pa hari hewue Akhaya. Ya, Paulus, rasul 
Yesus Kristus, do dhede taga tari lua 
ddhei Deo, hela'u-la'u nga tuahhu di 
Timotius, 

Zdo pee nga henao ki ie mudhe he Deo 
Ama di nga Muri di Yesus Kristus ta wie 
pa ne lua tarro ie nga menyarro mangngi 
nga lua mengallu nge nga kehaka dhara. 

3Lua dhida nga kelodo tu Deo, Ama ri 
Muri di Yesus Kristus. No ke ne Ama do 
dhai manynyi nge danni ade, nga No 
ke Deo do mone wei lua rui tu ta titu 
halla-anni pa dhara ade nga penge ddau 
raiwawa. 

ANo ke ne do perui ade nga penge 
jhi pa dhara penaja jhi heworawwu- 
heworawwu lua hedui-herui, mita ri lua 
rui nga kedi do hamme ri jhi ngati Deo 
ne, ri jhi lema do nara ke ta perui ne 
ade nga penge ddau do pa dhara lua 
hedui-herui. 

?Lua hedui-herui do narro do lake ri 
Kristus he, do ae lema ke ne do narro do 
lake ri jhi. Jhe do pelake jhara Kristus 
lema ke, ne ade nga penge jhi do dhai 
rui nga kedi ke. 

6 Kinga do narro do lake ke ri jhi ne 
lua hedui-herui, napoanne tu ta perui 
ne ade nga penge mu lema ke, tu lua 
helama tona ie mu. Ki do perui ke ne 
ade nga penge jhi, moko mu lema do 
dutu ta perui ke, jhe ri do mina harre ke 
ta makka tee nga wangnge le ke mu pa 
dhara hedhape ne lua hedui-herui mii do 
dhue do hape ri jhi lema. 

7Do pee nga ketarra ri jhi pa dhara 
ade jhi, nga do dho ngaddi te era nga 
lua kepapi ne pa dhara ade jhi jhara 
lua Tuahhu he rowi do toi ke ri jhi ta 
do mu lema do dui hape hedui-herui 
ke hela'u-la'u nga jhi. Jhe rowi do mina 
harre ke, mu lema do dutu ke ta perui 
hela'u-la'u nga jhi. 

ŜTuahhu-tuahhu! Do ddhei le jhi ta toi 
ri mu ne jhara lua hedui-herui do dhue 
do hape ri jhi pa ihi rai Asia. Ne lua 
hedui-herui do dhue do hape ri jhi pa ni 
do dhai tarra ne mejanni tu jhi, hakku 
ri do mina harre ke do happo ke ne lua 

henao pa jhi ta do ta era ko jhi ta muri 
mada ri, 

Ihala dho ke mii do alla pehappo he 
ke ne hala jhi ri lua wolo ta pemade. 
Tapulara hakku jadhi ne lai do na harre 
mita do dho peini-anni ke jhi pa lua rui 
nga kedi jhi miha tapulara do jhamma ta 
peini-anni pa mone pemuri bhale wari do 
made ne we. 

10 No ke ne do alla pepeludu jhi ngati 
lua made mada do meliri dhara ne. Jhe 
No lema ke ne do medae ta peludu jhi 
pa lodho-lodho do ta medae ne, rowi pa 
No ke ne halle ne lua henao jhi. 

11 Do ketarra ke pa dhara ade jhi, ta 
do ri lii hebhajha mu ke tu jhi, moko 
ta peludu ke jhi ri Deo ngati lua hedui 
nga herui. Do maddhi ke pa dhara Deo 
ne lii hebhajha do ae he, hakku alle ke 
ri No pe wie pa jhi ne lua tarro ie nga 
menyarro mangngi, jhe rowi do mina 
harre ke do medae ke ta ne ddau peha'e 
ne kolo lii ie-ae pa Deo. 

12 Dhai balla ke ne dhara kodo jhi, rowi 
ne ade nga penge jhi do perue ke pa jhi, 
ta do ne muri mada jhi pa danni raiwawa 
do nadhe -- rihi-rihi ne lua pedu jhi nga 
Tuahhu he -- alla ke ri jhi pepekako nga 

ade do pudi nga do mmau. Ne tao ri jhi 
ne lai do naanne, adho ri uku nga mmau 
dhara ddau raiwawa, tapulara nga lua 
rui nga kedi do wie ri Deo. 

13 Ne do bhuke ri jhi dhe pa mu wata 
ke jhara lai-lai do nara ta ajha nga do 
nara ta kappa ri mu we. Pa awe nadhe 
lohe dho ke jhi ne tada ri mu, tapulara 
ne henao ri ya do medae ma ta tada ri 
mu ta tada jhi nga petu-tu hine. Jhe ri 
do mina harre ke, pa awe dakka Muri 
di Yesus hine, do medae ma ta balla ne 
dhara kodo mu taga jhi, do mina mii jhi 
lema do balla ne dahara kodo taga mu. 

“(T113) 

15 Taga tari lua ketarra do mina harre 
ke moko ya pa uru he do peito ta la 
heahu mu mita ie mu ta nara ne lua tarro 
ie nga menyarro mangngi dhue wari lipa. 

16 Do peito ri ya ta la heahu mu ie ta 
ju nga ta bhale pa loro jhara kako ya la 
Makedonia, mita nara ya ta rabhe ri mu 
pa loro jhara ya ju la Yudea. 

1/Tapulara alle ke ri ya pelare ne do 
peito ri ya do naanne; nah kido tarra ke 
ta mina harre ta do ta pedhelo ke ta ya 
dhe adho do tatu ne lua penge? Pa dhara 
ta peito ne lai do naanne, ta do tao pa 

dhara lua ddhei ya he ke miha, hakku 
hetakka lii ta, "jadhi", jhe dhai ri nabbho 
li ri ta, "jhadi dho ke"? 

18 Pa dhara ngara Deo do nara ta 
parahajha ne ri di, ne lijaji ya pa Tuahhu 
he, adho dhe bhoke "Jadhi" jhe "jadhi 
dho ke". 

19 Rowi Yesus Kristus, Ana Deo, do 
pepeke ri Silas, Timotius, nga ri ya lema 
pa mu ne, adho dhe bhoke ta ddau do 
"Jadhi" nga "Jadhi dho ke." Do wala ngati 
naanne, No ke ne lii "Keoo" ngati Deo. 

20 Rowi do pelake jhara No ke, alla ke 
Deo pe "Keoo" penaja nga hari-hari lijaji 
No. Jhalli pa naanne ke hakku pali di 
ta "Amin" pa Deo aga Yesus Kristus. 
Hakku tao ri jhi mina harre mita ie ke ta 
pedhede pekelode Deo. 

21 Deo miha ne do tao pa jhi nga pa 
Tuahhu he ta titu halla-anni pa dhara he 
ujhu-headde nga Kristus, No lema ke ne 
do pidhi di tu ta petone ta tu No we. 

22Tu do na poanne ke di pejhue ri Deo 
ta jadhi unu No jhe wie ne Henga No pa 
dhara ade di mii hahhi petakka tu di ta 
do medae ta wie ri No pa di hari-hari ne 
do jaje ri No. 

23 Deo ke ne hakahi ya -- rowi do toi ke 
ri No ne ihi ade ya -- hakku do dho jadhi 
ya ta kako la Korintus, rowi ddhei dho ta 
pehedui ri ya ne ade mu. 

24Pehahhi dho mu ri ya jhara lua ne 
nga ne do jhamma ri mu ta parahajha, ro 
wi do dhai tarra ke mu ne parahajha pa 
Kristus. Wata ke ya ta jhagga hela'u-la'u 
nga mu mita ie mu ta ju mengallu nge 
nga kehaka dhara. 

2 1 Rowi do mina harre ke, alla ke ya 
pe aggu lihappo tu ta do dho kakori 
ya langa muta la peheduiri ne adu mu. 

ZRowi ki nga pedui ri ne ade muri 
ya, nadu ri ke ne do nara ta wie ne lua 
hale dhara pemengallu tu ya, ki adho ke 
ddau-ddau do alla pepehedui he ri ya ne 
ade ro? 

STaga ti napoanne ke hakku tu ya bhuki 
ne huri do nadhe tu mu. Wae dho ya 
ta la heahu mu, jhe pehedue ya ri mu, 
jhe ne do pa petu ne do jhamma mu ta 
pemengallo dhara ya. Rowi do ketarra 
pa dhara ade ya, ki mengallu dhara ya, 
moko mu lema do ta mengallu dhara. 

“Ne bhuke ri ya ne huri do nadhe tu 
mu, do nga dhute ei namada jhe nga ade 
do mejanni ri he hedui. Ne pedabbho ya 

adho ta pehedui mu, tapulara mita ta toi 
ke ri mu ta do ya do rihi ddhei nga mu. 

> Kinga era ne ddau do pedhube ne lua 
hedui, moko ne lai do naanne adho ta 
penaja nga ya we, tapulara penaja nga 
Tuahhu he hari-hari, kiadho penaja nga 
haghe ti telora mu he. Wae dho ya ta rihi 
ne hegarri penaja nga no. 

6Tu ddau do mina harre, waji ke tu 
no ri lua wolo do pebune pa no ri do 
ae-ddau ti telora mu. 

7Pa awe nadhe do jhamma ke ri mu ta 
pehuba no, jhe ube no mita do dho rihi 
hedui ne ade no jhe atta dhara. 

ŜRowi do mina harre ke ne ami ri ya 
mita pedhelo ri mu pa no ta do ddhei 
tarra-tarra ke mu nga no. 

?Ne bhuke ri ya ne huri do naanne tu 
mu do nga lua pedabbho tu ta uji mu, ta 
do ddhei ko ma mu ta pedutu ne lai-lai 
do peteleo ri ya mu we adho. 

10 Kinga do pehuba ke ri mu ne ddau 
do alla petoa hala he pa mu, moko ri 
ya lema do ta pehuba ke ne ddau do 
naanne. Rowi ne nga ne do alla ri ya 
pepehuba -- ki do tarra ta do era ne lai 
do jhamma ta pehuba -- pehuba ri ya ne 

napoanne pa he dhapa Kristus tu lua ie 
mu. 

11 Ne tao ri ya ne napoanne mita do dho 
nara ri Wango ta pereda pa di; rowi do 
toi ke ri di ne lua-lua pedabbho no. 

12 Pa awe dhai ya la Troas do nga lua 
pedabbho ya ta la pepeke ne Li Hagha 
Dhara jhara lua Yesus Kristus ne, ta do 
alla ke Muri peboka loro jhara tu ya ta 
jhagga pa era do naanne. 

13Tapulara ketanna dho ne ade ya, rowi 
do dho nara ya ta peabu nga tuahhu di 
Titus pa ni. Moko ta pelangu ke ya nga 
ddau-ddau do era pa ni jhe kako ya la 
Makedonia. 

14Tapulara peha'e ne kolo lii ie-ae pa 
Deo! Do pee ma ri No nga parru nga 
kedhagu jhi tu ta pedutu ne lua penanna 
pa dhara lua nara Kristus, taga tari do 
muri mada ke jhi pa dhara lua heujhu 
headde nga No. Ne pake jhi ri Deo, 
mita ie ke ne lii jhara lua Kristus ne ta 
menyabbha la hebhakka-hebakka mii 
wwau mangngi do keopo he ne heole la 
hebhakka-hebhakka. 

15 Rowi jhi hedhe do mii wwau keminya 
do wwau mangngi he, do tunu ri Kristus 
tu Deo. Penaja nga ddau-ddau do ju la 

dhara lua dhara lua apa nga kerewe, 
jhi hedhe mii wwau lua made do dhai 
pemengita ddau; tapulara ki penaja 

ki penaja nga ddau do ju la dhara lua 
helama, jhi hedhe mii wwau mangngi do 
wie muri mada. Nah nadu ke ne do nara 
ta petobe ne lua jhagga do nadhe? 

16 (2:15) 

1/Jhi hedhe adho mii do ae ddau do 
tao penaja nga lii do ngati Deo ne mii 
bhara dhaga he. Ne lua pedabbho jhi 
do mmau, rowi Deo do lii pa jhi. Jhe 
Deo miha ne do do heleo jhi, ta do ne 
do pedhae ri jhi ne lii do naanne mii 
annu-annu ri Kristus. 

2 1 Mina mii ne nadhe, mii do ta 

pewue-wue he ri jhi ne ngi'u jhi? 

Kiadho do jadhi marra ta do ta paralu 
huri lipuji tu mu, kiadho ngati mu mii do 
paralu ri ddau-ddau do wala he? 

ZTuahhu miha ke huri lipuji tu jhi, do 
hure do bhuke pa dhara ade jhi, do nara 
ta ajhe ri nadu we. 

3Ri ro miha do nara ke ta heleo ta 
Tuahhu ke do mii huri bhuki Kristus, do 
moe pelake jhara jhi. Ne huri do naanne 
adho do bhuke ri ei-tita, tapulara ri 

Henga Deo, jhe adho lema pa dhida lei, 
tapulara pa dhara ade ddau raiwawa. 

AHakku lii jhi mina harre ri lii ketarra 
ade jhi penaja nga Deo do pelake jhara 
Kristus. 

> Bhule dho ke nga era jhalli ie ta 
hahhi he tu ta peteleo ta do nara ri jhi 
ta jhagga ne lua jhagga jhi do nadhe, 
tapulara Deo we ne do wie ne lua rui nga 
kedi do naanne pa jhi. 

6 No ke ne do tao pa jhi mita nara jhi 
ta jadhi mone jhagga tu hahhi lipejaji 
do wowiu; lipejaji do peketoe-anni pa 
Henga Deo do muri; jhe adho pa uku 
do hure do bhuke. Rowi ne do hure do 
bhuke ne do ju la dhara made mada, 
jhe bhale Henga Deo ne do wie lua muri 
mada. 

7Pa awe lipejaji do aggu ju la dhara lua 
made mada ne do tao ke jhe bhuke pa 
dhida wowadu, ne weo nga kana Deo do 
kelala mina harre ne worawwu kehabbha 
pa tanga mada Musa. Ne weo ne mina 
harre ne worawwu kehabbha hakku nara 
dho ta ketarre ne tanga mada Musa ri do 
Israel, maji lema ne kelala tanga Musa 
ne do jhari ke ta henunu pa awe do 
naanne. Nah, kinga pa awe ta tao ne, 

ne lipejaji do aggu ju la dhara lua made 
mada do naanne, do alle ke pepemoke 
ri lua weo nga kana do mina harre ne 
WOraWWU, 

8 do bhara tatu ri ke ne lua tao lipejaji 
do wie ri Henga Deo ne, pa awe pemoke 
ne, do rihi ri ko ke ne weo nga ka na ri. 

? Kinga ne lipejaji do ta wolo ddau 
raiwawa ne, do mina harre ke ne 
worawwu weo nga kana, do bhara 
tatu ke ta do rihi ri ko ne weo nga 
kana lipejaji do wie loro jhara pa ddau 
raiwawa mita nara ta bhale la dhara lua 
peie bhale wari nga Deo. 

10 Te di ta lii ta do ne nga ne do weo nga 
kana pa awe do uru ne adho ke do weo 
nga kana ri taga tari lua weo nga kana 
do pa dhara awe do nadhe. 

11 Ki ri hahhi lai do pa dhara hemelila he 
we, do mina harre ke ne weo nga kana, 
do bhara tatu ke ne do peloro ne ta do 
rihi ri ko ne weo nga kana. 

12 Rowi do nga lua henao do mina harre 
ke jhi, hakku bhani jhi ta lii do mi na 
harre. 

13Adho jhi mii Musa do ta henabbhe ri 
no ne tanga mada no mita ie do Israel 
ta do dho ngadde ne weo nga kana Muri 

ne, do era pa dahara nga henu nu ne jhe 
ele teru ngati tanga mada no ne. 

14 Do henabbhi ke ne lua penge ro. Jhe 
lohe ma dhara lodho do nadhe lema do 
pee ko nga henabbhi ne penge ro pa awe 
ajha ri ro ne buku-buku jhara lipejaji do 
wodui do naanne. Wata ke ne nara ta 
boke petengalle ne henabbhi do naanne 
ri peheujhu headde nga Kristus we. 

15 Pa awe nadhe lema, ki ajha ke ri ro 
ne buku-buku Musa he, ne ri ruhenabbhi 
do naanne do pee koma nga henabbhi 
ne penge ro. 

16 Tapulara kinga dakka ke he ddau 
ddau la hedhapa Muri moko ne henabbhi 
do naanne do ta arre ke ngati tanga 
mada no. 

17 Nah, ne Muri do pedabbho do nadhe, 
wala dho ke ti Henga. Jhe pa mii we 
Henga Muri ne do era lema ke ne lua 
balla kattu ne. 

18 Pa awe nadhe ne tanga mada di 
hari-hari adho ke do henabbhi ri, ri 
henabbhi do naanne, jhe ri di do ta 
pekelale ke ne weo nga kana Muri di 
Yesus. Jhe ri do mina harre ke, di hedhe 
do pee ke nga lari ri No mita jadhi mii 
No le; ju tui, ju kelala ne weo nga kana 

di. Ne weo nga kana do naanne do ngati 
Henga, jhe ne Henga ne Muri ke. 
1 Ne jhagge ri jhi ne lia jhagga do 
nadhe, taga tari lua ruba dhara Deo. 
Rowi do mina harre ke ngaddi dho jhi ta 
atta dhara. 

ZNgaddi dho jhi ta pake uku-uku 
kerabba do pemekae dhara ddau ne. 
Wae dho jhi ta jhagga nga kelakku 
kiadho ta pote-peappi ne lipedai Deo 
ne. Pemoke ri jhi Deo nga hewue-danni 
ade, pedute nga lua ddhei No. Rowi do 
mina harre ke ne henao ri jhi, mi ta ie ke 
hari-hari ddau ta wie ne lua dhahi jhara 
lua jhi pa dhara ade nga pe nge ro. 

3 Kinga pee koma ne Li Hagha Dhara 
do pepeke ri jhi ne, do pee koma nga 
do dho hamme ri penge, moko wata ke 
ddau-ddau do ta ju la dhara apa nga 
kerewe we ne do dho nara ta tada. 

4Ri mone kerabba do pereda pa 
raiwawa do nadhe ke ne do henabbhi ke 
ne penge ddau-ddau do dho parahajha 
do na harre. No ke ne do labba ro mita 
do dho ngadde ri ro ne teleo do ngati Li 
Hagha Dhara do naanne, jhara lua keto 
kelodo Kristus ne, do mii hia nga wewo 
Deo ne. 

> Ne lii do pedhae ri jhi ne, adho dhe 
ne lii jhara lua ngi'u jhi miha. Ne lii do 
naanne lii jhara lua Yesus Kristus; ta do 
No ke ne Muri; jhe jhi hedhe naannu 
naannu ri mu taga tari No. 

6 Do pali Deo, "Hhau we ne teleo ngati 
dhara kerabba." Deo do naanne lema ke 
ne do pehhau teleo pa dhara ade di, mita 
jadhi ke ta teleo ne penge di, tu ta tade 
ne lua weo nga kana Deo do kehabbha 
pa tanga mada Kristus. 

/Tapulara puhaka lua pedu-petuwu nga 
Deo do gaa do merake ne, do wewe ri 
jhi pa ngi'u jhi do dho bhule nga kebhue 
do nadhe do tao ngati worai dhe. Ri do 
mina harre ke, teleo ke ta do ne lua 
keto-kelodo kuaha do naanne pa Deo we 
adho pa jhi. 

8 Do peworo ta pemade ke jhi ta 
pemade ke jhi ngati hari-hari kebhihu, 
maji lema ta harre ngaddhi de dho jhi 
ta kedhaddu. Bhara-bhiru jhi, tapulara 
ngaddi dho jhi ta dhai ta tade atta dhara. 

?Ae do pedhutu pemuhu nga jhi, 
tapulara ngaddhi dho jhi ta kiha miha. 
Jhe maji lema jhi ta jhajhi wari jhi ne 
dede tade herabba la worai, ta mina 
harre lema made dho jhi. 

10 Loro-loro ri jhi ne narro nga lake ne 
lua made Yesus pa ngi'u jhi, mita ie ke 
ne lua muri mada No ta teleo pa ngi'u 
jhi. 

11 Pa dhara nga muri mada ko jhi, 
loro-loro jhi ne hedhape lua made mada 
taga Yesus, mita ie ke ri mina harre 
ne lua muri mada Yesus lema nara ke 
ta peteleo pa ngi'u jhi do medae ta ele 
nadhe. 

12 Nadhe ne pa petu ne, pa dhara ngi'u 
jhi, ne lua made mada ne do dhai rui 
tarra ta pekako ne lua pedabbho no, 
tapulara do mengallu dhara jhi, rowi 
muri mada ke ne do rui pa dhara ngi'u 
mu. 

13 Pa dhara Buku Lidara-Likewahhu Deo 
do era ne lipali do nadhe, "Parahajha 
ya, ri do mina harre hakku pedai ya lii." 
Nah, ri hemanga lua parahajha do mina 
harre lema ke jhi ne pedai lii, rowi do 
parahajha jhi. 

14 Do ketarra ri jhi, ta do ri Deo do alle 
ke pepemure bhale wari Muri Yesus, do 
medae ta pemuri jhi lema nga Kristus, 
jhe aggu mu nga jhi le la hedhapa No. 

15 Hari-hari napoharre tu lua paralu mu. 
Rowi ju ae ne narro ne lake ri ddau ne 

lua ddhei Deo, jhu ae lema ne lihebhajha 
kolo li ie-ae pa Deo. Jhe ri do mina harre 
ke ta pedhede-peketute le ke Deo. 

16 Ri do mina harre ke, hakku ngaddi 
dho jhi ta atta dhara. Maji lema jhi mii 
do ngadde ri namada ta ju la'a apa ke, 
tapulara pa dhara ade lua ketarra jhi do 
pee nga pewowio ti helodho la helodho. 

17 Jhe ne lua hedui herui do he wuru do 
nadhe, do narro ri jhi pa dhara hemelila 
dhe, do medae ta wie ne hahhi lua 
mengallu nge nga kehaka dhara tu jhi do 
dho nara ta ege ta kire, jhe do peloro. 
Ne lua mengallu nge nga kehaka dhara 
do napoanne, adho do era le ta ngawo 
kinga penono nga lua hedui-herui do 
naanne miha. 

18 Rowi jhi adho do do peheleo nga 
lai-lai do ngadde ri namada. Lai do 
ngadde ri namada. Lai do ngadde ri 
namada, pa dhara hemelila we, tapulara 
lai do dho ngadde ri namada ne, do 
peloro lohe la lodho do nami-mii ne. 

lRowi do toi ri jhi kinga ne ammu 
5 -- ngi'u do nadhe -- do pee ri di 
pa raiwawa do nadhe ki dhai ta bhage 
pemenyalle, do medae ma ta pemoke ri 
Deo tu di hewue ammu pa era do mmau 

do megala ne, do tao ri Deo miha, jhe do 
adho ke do ta apa wari ri. 

2 Pa dhara ammu do pa dhara awe 
nadhe, do penina noho ke di rowi do 
ddhei ke di ta la pee pa dhara ammu di 
do pa dhara era do mmau do megala ne. 

3 Ne ammu di do naanne, ngi'u di ke do 
WOWIU ne. 

4Pa dhara nga pee ko di pa dhara 
ammu do ngati raiwawa do nadhe, do 
pee ko di nga penina noho, rowi do 
mejanni ne bhara dhui bhara hape di. 
Adho taga tari ta ddhei ta mahhu-anni 
ngati ngi'u do ngati raiwawa do nadhe, 
tapulara rowi do ddhei ke di ta pake ne 
ngi'u do ngati era do mmau do megala 
ne, mita ne ngi'u di do nara ta made do 
nadhe, ta pereda ke ri do muri ne. 

> Deo miha ne do pemoke tu di ne lai do 
naanne, jhe wie ri No miha ne Henga No 
pa di mii hahhi era parru he. 

6 Rowi do mina harre ke ne ade jhi do 
pee nga rui ne toi ri jhi. Do toi ri jhi, ki 
do pee koma jhi pa dhara ngi'u jhi do 
nadhe, moko do jjau ko jhi moko do jjau 
ko jhi ngati ammu do medae ta la pee ri 
jhi ne hela'u-la'u nga Muri. 

7 Rowi jhi do muri mada nga jhalli pa 
dhara lua parahajha pa Kristus, adho do 
jhalli pa ne nga ne do ngadde ri namada 
ngi'u dhe, 

8taga tari do naanne ke hakku pee ma 
ne ade jhi nga halla-annni. Do rihi ddhei 
ke jhi ta mahhu-anni ti ngi'u jhi do nadhe 
mita nara jhi ta la pe hela'u ngi Muri. 

2Rowi do mina harre ke, do pee ke 
jhi nga wohe la'a rui tarra tu ta la 
pemengallo dhara No, ie ta pa awe nga 
era ko jhi pa dhara ammu jhi do pa dhe, 
ie ta pa ammu jhi do pa ni ne. 

10 Rowi do tatu ke di hari-hari do medae 
ta la penaja pa hedhapa era era happo 
hala Kristus, jhe heddau-heddau do 
medae ta hamme ma ne pala pedute 
nga wui ai tao no pa danni raiwawa do 
nadhe, wui ai wui tao do woie we do 
woapa. 

11 Do toi ke jhi ne nga ne lua pedabbho 
ngati lua meda'u pa Muri, ri do mina 
harre ke, hakku pee jhi nga petadi ta 
peketarra pa dharra ade ddau jhara lua 
ngi'u jhi. Do dhai meramma ne tada jhi 
ri Deo, jhe henao ri ya do tada lema jhi 
ri mu pa dhara ade mu. 

12 Nga ri nadhe, ami dho mu ri jhi ta 
puji ne ngi'u jhi. Wata ke ne ddhei jhi, ta 
wie hahhi era jhalli do woie we pa mu tu 
ta peworena ne ade mu penaja nga jhi, 
mita ie ta toi ri mu mina mii ne jhamma 
ta ta wie ne libhale pa ddau-ddau do rihi 
ne heleo worawwu ddau we, jhe adho do 
heleo ne wue-wue no. 

13 Kinga jhi hedhe hala dho ke mii 
ddau do hala kattu he, napoanne tu ta 
pekerihe ne lua ddhei Deo. Jhe kinga 
ngaddi ke jhi ta mii do ie he, napoanne 
tu lua ie mu ke. 

14 Lua hajha nga ddhei Kristus ke ne do 
pereda pa jhi, jhe do toi ke ri jhi, ki alla 
ke heddau pemade tu hari-hari ddau, 
moko ne lua pedabbho do napoanne ta 
do hari-hari ddau do alla ke pemade. 

15 Ne made Kristus tu hari-hari ddau, 
mita ie ke ne ddau-ddau do muri he, 
muri mada dho ke tu ngi'u no we miha, 
tapulara tu Kristus do alla ke pemade ne 
jhe do pemure bhale wari tu lua ie ro. 

16 Rowi do mina harre ke, adho ke jhi do 
heleo ddau ri pedutu nga lua dhahi ddau 
raiwawa ri. Do tarra ma ta do ngaddi jhi 
ta peege Kristus ta mii ddau raiwawa he, 

tapulara pa dhara awe nadhe adho ke jhi 
do ta tao ri mina harre. 

17 Ddau do heujhu headde nga Kristus, 
do jadhi ta ddau do wiu tu-tu ke. Ne do 
dui ne adho ke do era ri -- hari-hari do 
jadhi ke ta do woiu. 

18 Hari-hari ne na harre do jhagga ke 
ri Deo. Pelake jhara Kristus ta tao ke ri 
Deo ta peie bhale wari nga No, jhe lii pa 
di mita ie le ne ddau-ddau do wala ta 
nara le loro jhara ta peie le nga Deo. 

19Do pepeke ke ri jhi ta do pelake 
jhara Kristus ke, ne tao ri Deo tu ddau 
raiwawa mita peie bhale wari nga ngi'u 
No. Ne tao ri Deo ne napoanne nga dho 
pekire ke nga hala-ludu do alla petao ri 
ddau raiwawa penaja nga ngi'u No. Jhe 
do alla ke Deo pe lii pa jhi tu ta pepeke 
ne lii do naanne. 

20 Hakku jhi hedhe ddau-ddau pepu- 
peju Kristus. Pelake jhara jhi, Deo 
miha ne do pedhae ne litakka No. Pa 
dhara ngara Kristus, ne ami ri jhi nga 
petu-petarra, hamme we ne ruwai ruba 
dhara Deo pedhule ne, do wie ne loro 
jhara tu mu ta peie bhale wari nga No. 

21 Adho do era Kristus nga lubhu harro 
nga menyilu, tapulara pedhue pehape pa 

No ri Deo ne lubhu harro nga menyilu di, 

mita ie ke di ta peie bhale wari nga Deo, 

ri pehĥeujhu headde nga Kristus. 

6 t Rowi jhi do jhagga hela'u-la'u nga 
Deo, moko ne ami ri jhi nga meggai 

petu-tu pa mu, bhole hore we parahuma 

wue ne lua wole ade Deo ne. 

2 Pa dhara Buku Lidara-Likewahhu Deo, 
do lii Deo, "Pa awe do maddhi ne ko, do 
alle ke au pedhanno-petenae ri Ya, jhe 
pa lodho helama tona ie ne, alla ke Ya 
peruba dhara au." Henge we pewoie-ie, 
pa dhara awe nadhe ke ne awe do 
maddhi ne. Awe nadhe ke ne lodho ta 
peballa kattu ne! 

3Wae dho jhi ta pekire ta do hala ne lua 
jhagga jhi. Rowi do mina harre ke pee 
ma jhi nga petadi ta do dho wie ne era 
jhalli ie ta pa heddau he tu ta wie hala 
ne pa lua jhagga jhi ne. 

“Do wala ri ti naanne, pa dhara 
hari-hari lai, ta pedhelo ke ri jhi, ta jhi 
hedhe annu-annu ri Deo. Rowi, hari-hari 
worawwu lua hedui-herui alla ke ri jhi 
pedhui pe hape, jhe nga makka tee nga 
wangnge; 

2dede-merahhu jhi, hahhi la dhara 
ammu bhaddo, peworo-penyabbhu jhi 

ta pemade jhe dede jhe dhaba; dhai 
penina jhi ne jhagga hakku jhajhi ta do 
dho bba'i nga jhajhi wari lema ta do dho 
bhule nga nga'a nga nginu. 

6 Nga ade do mola do mira, nga uku nga 
mmau dhara, makka tee nga wangnge, 
jhe nga ade do woie, ne pedhelo ri jhi ta 
do jhi hedhe do naannu-naniki ri Deo. 
Mina harre lema nga peketoe-anni pa lua 
ruba dhara Henga Deo, nga lua hajha 
nga ddhei do petu-petarra, 

7 jhe pepeke ne lii do ngati Deo ne, jhe 
nga kuaha Deo, ne pedhelo ri jhi ta do 
jhi hedhe annu-annu ri Deo. Jhi do parru 
pa lua ddhei Deo, mii hahhi rakka he tu 
jhi, tu ta pemuhu nga ta jaga ngi'u. 

8 Do takka pa dhara kire jhi, tapulara 
do kara do menihi lema; do nara lipuji, 
jhe do nara likara nga waggi lema. Maji 
lema jhi ta do mola, do peanynyi ma jhi 
ta do pote do appi. 

? Do ege ke jhi ta ddau do dho tada ri 
ddau, tapulara do tada ma jhi ri hari-hari 
ddau. Do penge ke jhi ta do made, 
tapulara do teleo ko ma jhi ta do muri. 

10 Maji lema ne ade jhi ta do pehedui, 
ta mina harre lema pee ma jhi nga 
mengallu dhara. Kita heleo he, jhi 

hedhe do kehia nga gahara, tapulara 
jhi hedhe alla ke pepekaja do ae ddau. 
Kita heleo he, jhi hedhe bhule dho nga 
wuru ne nga-nga, tapulara ne pa petu 
ne hari-hari ne nga we do unu ri jhi. 

l11Tuahhu-tuahhu do hajha do ddhei ya 
pa Korintus! Do lii mola-mola ke jhi pa 
mu. Alla ke ri jhi pedhute ne ihi ade jhi 
pa mu. 

12 Henabbhi dho ri jhi ne ade jhi tu mu, 
wata mu ri we do henabbhi ade tu jhi. 

13 Pa awe nadhe, mai we ya ma pedai 
lii nga mu mii penaja nga ana-ana ri ya 
miha. Boka we ne ade mu penaja nga 
jhi. 

14 Bhole wae ta peheujhu-headde nga 
ddau-ddau do dho parahajha pa Yesus; 
rowi ne lai do mina harre adho do 
mangnga. Mina mii ne nara lua ie ta 
peheujhu nga lua apa nga kerewe! Nara 
dho teleo ta peheujhu nga lua kerabba. 

15 Bhule dho loro jhara, Kristus ta hela'u 
lii nga Wango. Ne nga ne lua pehela'u ne 
pa telora do Herani nga ddau do adho do 
Herani? 

16 Ne nga ne lua pedu pa telora Ammu 
Deo nga ammu kepue-era udu nga 
bhaja? Di hedhe Ammu Muri, Deo do 


2 KORINTUS 6.17-7.3 1045 


muri ne. Deo miha do pali, "Do ta 

pee ke ya pa telora ro, jhe muri mada 
hela'u-la'u nga ro. Ya do ta jadhi Deo ro 
ke, jhe ro do ta annu-niki Ya ke. 

17 Rowi do mina harre ke, pejjau-anni 
we ngati ddau-ddau do dho tade Deo he, 
jhe petala-anni we mu ngati ro. Bhole 
pemane tu-tu nga hari-hari do wwau do 
benga, moko do ta hamme ke mu ri Ya. 

18 Ya do ta jadhi ke ta Ama ri mu, jhe 
mu do ta jadhi ta ana-ana ri Ya, mina 
harre ke ne ane Muri do Mone Rihi Wiki 
higa nga pereda ne." 

7 lTuahhu-tuahhu ddhei ya! Hari-hari 

ne lijaji do na harre do petuje nga di 
ke. Rowi do mina harre ke do jhamma 
ke di ta pemoo ne ngi'u di ngati hari-hari 
lai do pera'i ne ngi'u nga hemanga di. 
Do jhamma ke di ta meghighi-meda'u 
pa Deo, mita nara di ta muri mada do 
petone tu Deo we nga kemolo. 

ZHammi henata we jhi pa dhara ade 
mu. Bhule dho jhi nga tao hala nga-nga 
ie ta penaja nga heddau he do alla ke 
peperugi ri jhi. Ngaddi tu-tu dho jhi ta 
happi lua mangngi ie ngati nadu we. 

3Hakku lii ya mina harre, adho mita 
pebunu hala pa mu. Rowi mii do lii ya 

ma pa mu do uru he do rihi ddhei jhi nga 
mu, jhe jhi ke ne do peihi-anga tuki-ai 
nga mu pa dhara made nga muri. 

“Do tobo ne lua parahajha ya penaja 
nga mu. Rihi ri ti naanne ri do dhai balla 
ne kodo ya penaja nga mu! Maji lema 
jhi ta peabu nga ae lua hedui-herui, ne 
ade jhi dhai mengallu dhara taga mu. Do 
dhai tarra ne mengallu dhara ne ade ya! 

STa dhai jhi la Makedonia lema, nara 
ledho jhi ne awe he ta penagaha keloe 
he. Ngati hari-hari kebhihu ne dakka ne 
lua hedui tu jhi; ngati tele dakka ne lua 
pehala-pealla, ngati dhara ade hhau ne 
lua meghighi-meda'u. 

ŜTapulara do mangngi ma, rowi do era 
loro Deo ne do pemengallu dhara jhi 
ddau do era pa dhara lua atta dhara; 
do pemengallo ne dhara jhi ri No, ri lua 
dakka Titus. 

7Ne kehaka dhara jhi adho ke ta ri lua 
dakka Titus he we, tapulara lema ti lipika 
no, do mina mii ne pemengallo dhara 
no ri mu he. Ne pika no pa jhi, ta do 
dhai ddhei ke mu ta peabu nga ya; ta do 
menyaha ke mu pa wui-ai wui-tao mu do 
uru he, jhe pa dhara awe nadhe do moko 

ke mu ta ange ya. Lai do napoanne ke 
ne do rihi pemengallo dhara ya ri. 

8 Maji lema ne huri ya dhe do ta pehedui 
ne ade mu, tapulara menyaha dho ya ne 
bhuke ne huri do naanne. Tarra ma pa 
awe ta heleo ri ya ne huri do naanne, do 
medae ta pehedui ne penge mu -- maji 
lema ta mina harre -- ne lua hedui mu 
do naanne pa dhara hemelila he we -- 
do wue lema ya ta menyaha. 

2Tapulara pa awe nadhe mengallu ke 
ne dhara ya -- adho taga tari do hedui 
ke ne ade mu he, tapulara taga tari lua 
hedui mu do na harre do nara ke ta lare 
ne wul-ai wui-tao mu. Do tarra ne lua 
hedui mu do penau nga lua ddhei Deo. 
Hakku perugi dho mu ri jhi. 

10Rowi ne lua hedui do mina harre do 
wie ne lua lari-anni ade do pedubhe ne 
lua helama tona ie. Jhe bhule dho ddau 
do menyaha ri lai do naanne. Jhe do 
petabbu nga naanne, lua hedui do penau 
nga lua ddhei ddau raiwawa do ta wie ne 
lua made-mada. 

11 Hakko ko ta heleo ri mu, ne nga ne 
do wie pa mu ri lua ddhei do penau nga 
lua ddhei Deo ne! Ne do hamme ri mu, 
wala dho ke, do tarra-tarra ke mu ne la'a 

rui ta pemmau ne lua kenya'u-buluru 
he! Jadhi ke ta paddhu nga lubhu harro 
nga menyilu, do meghighi-meda'u ke 
mu, era ne lua ddhei ta peoli-pejhalli 
ne heddau nga heddau, jadhi mu ta 
keharru-kelidu, jhe do pemoko-anni ta 
wolo ne do hala! Pa dhara hari-hari lai 
do na hedhe do peteleo ke ta do adho 
mu do hala. 

12 Hakku maji lema ya ta do alla ke 
pebhuki ne huri do naanne, ne bhuke 
ri ya, adho taga tari ddau do hala do 
naanne. Adho lema taga tari ddau do 
hedui ri kua hala do naanne. Ne bhuke 
ri ya ne huri do naanne, mita ie pa 
hedhapa Deo, do ta toi ke ri mu miha, 
do mina mii ne mone-ae lua tada mu 
penaja nga jhi. 

13 Taga tari lai do naanne ke ne nara 
jhi hale dhara pemengallu. Wala ngati 
lua hale dhara pemengallu ne, rihi-rihi ri 
jhi ne mengallu dhara taga tari ngadde 
ke ne lua mengallu dhara ade Titus; ne 
ade no do mengallu dhara ri Tuahhu he 
hari-hari. 

l4Tarra do alla ke ri ya pepewue-wue 
ma mu pa no. Mangngi ma, pemekae 
dho ma ne dhara ya ri mu. Hari-hari ne 

do alla pepali ri jhi pa mu do petu tarra. 
Mina harre lema ne nga ne do pewue 

ri jhi pa Titus he jhara lua mu do petu 
tarra lema. 

15 Pa awe nadhe do rihi ddhei ri ke no 
nga mu, rowi do henge ma ri no mina mii 
Tuahhu he hari-hari ne ddhei ta pedute 
ne lua hewai-hewewe no, jhe mina mii 
mu ne hamme no, do takke pekerihe 
nga do pedhanno mu nga no. 

16 Dhai tarra ya ne mengallu dhara, 
rowi do nara ke mu ta parahajha ri jhi pa 
dhara hari-hari lai. 

8 lTuahhu-tuahhu, ne ddhei jhi do ie 

lema ta toi ri mu jhara lua do mina 
mii ne woie Deo nga jemaat-jemaat pa 
Makedonia. 

ZDo alla ke ro peuji ri lua hedui-herui 
do mejanni. Tapulara pa telora lua 
hedui-herui do na harre, ta mengallu 
nge nga kehaka dhare we ro, jhe do dhai 
tarra ne woie ne ade ro, pa dhara wie 
ri ro ne lua ruba dhara tu ta rabha ta 
dharru ddau do wala, maji lema ro ta do 
dhai kehia nga gahara. 

3Do nara ya ta lii jhe adho do raehere 
ri, ta do tarra ne do wie ri ro he pedutu 
nga mina mii ne do dhae ri ro, kiadho 

rihi ri ko ti naanne. Jhe adho do era ddau 
do lii pa ro, 

4ta pee we ro nga meggai pa jhi, kita ie 
mudhe he, ro le ta wie ne lua ruba dhara 
ro tu annu-niki Deo do pa Yudea he. 

Ne nga ne do wie ri ro do ri hi tarra 
ne ae ngati peira ri jhi he. Uru-uru jhara 
ko, jhula ri ro ne ngi'u ro pa Muri, ta alla 
pemina harre pa jhi lema, penau nga lua 
ddhei Deo. 

6Ri do mina harre ke hakku do dhai 
tarra jhi ne lii pa Titus -- do jhare ne lai 
do nadhe -- mita ie ta pekako teru ri no 
ne lai do woie do nadhe pa telora mu 
lema. 

7Do ketutu ke mu pa dhara hari-hari 
lai. Pa dhara lua parahajha lema pe ko 
ma mu ta do ketutu, pa dhara peteleo 
ne lua tada, pa dhara lua mmau dhara, 
pa dhara hari-hari worawwu lua la'a rui 
muri mada, nga pa dhara lua ddhei, nga 
pa dhara lua ddhei penaja nga jhi. Rowi 
do mina harre ke do ie le ke mu ta do 
ketutu lema pa dhara lai do woie do 
nadhe. 

Ŝ Lii dho ya mii hahhi lipereda he pa 
dhara lai do napoanne. Tapulara nga 
peteleo mina mii ne mejhanni ddau do 

wala ne ruba dhara nga ddau nga ddau 
ihi-anga, ri ya lema do ddhei ta toi ta 
dhai hape la mii ne lua ddhei mu. 

2? Rowi do toi tarra ke ri mu ma ta do 
petu tarra ta do rihi ddhei Yesus Kristus, 
Muri di penaja nga di. Do kaja do kete'e 
No, tapulara tao ri No ne ngi'u No ta 
jadhi do kehia nga gahara tu lua paralu 
mu, mita ri lua kehia No ke do naanne, 
ta jadhi ke mu ta kaja ta kete'e. 

10 Pedutu nga lua tada ya, do petu ke ki 
nga pemoke ri ne lai ne nga ne do jhare 
ri pa ttau do ludu ne. Rowi mu ke ne do 
petari-tari do penge nga do jhare lai do 
nadhe. 

11 Nah, ri do mina harre ke, do jahmma 
ke ri mu ta pekako teru ne lai do naanne 
pedutu nga do mina mii ne do dhae ri 
mu. Do jhamma ke mu ta mejhanni tarra 
tu ta pemoke ne lai do naanne, do mina 
mii ne mejhanni mu pa do uru he pa 
dhara ta pedae ne lai do naanne. 

12 Ki do era ne lua ddhei ade mu ta wie 
ne nga-nga, moko do ta hammi ma ri 
Deo ne nga ne do ta wie mu do na harre 
pedute nga ne nga nedo era pa mu, adho 
pedutu nga ne nga do dho bhule pa mu. 

13 Bhule tu-tu dho ya nga lua pedabbho 
ta peludu ddau do wala ngati lua titu ro, 
jhe pemejanni pa mu ri. Tapulara taga 
tari mu, pa dhara awe nadhe, do waji ke 
pa dhara hari-hari lua, moko do jhamma 
ke mu ta petobe ne lua kura nga gahara 
ro. Kinga era mu ri hine pa dhara lua 
kura nga gahara, jhe do era ro pa dhara 
lua waji pa hari-hari lua, moko ro ri ke 
ne do ruba-dhara nga mu. Kiri do mina 
harre ke, moko hari dhue bhakka do 
hela'u-la'u ke ne perabha-pedharru. 

14 (8:13) 

15Pa dhara Buku Lidara-Likewahhu 
Deo, era do hure do bhuke, "Ddau do 
nara do ae, adho do ta era nga do kerihi 
jhe ddau do nara do hudi, adho do ta era 
pa dhara lua kura nga gahara." 

16 Do dhai tarra ne kolo lii ie-ae pa Deo, 
rowi do alle ke ri No pepejadhi Titus ta 
mappe nga mejhanni mii jhi le, tu ta 
ruba dhara nga mu! 

17 Rowi Titus adho ke do ddhei ta 
petobe ne liami he we, tapulara no lema 
tade mina harre neworawwu mappe ta 
la ruba dhara nga mu, hakku ti lua ddhei 
no miha ne aggu lihappo tu ta kako 
langa mu. 

18 Penau nga no, do naanne le do moe 
ri jhi heddau tuahhu, do dhai takke 
pekerihe ri hari-hari jemaat taga tari lua 
jhagga no pa dhara pepeke ne Li Hagha 
Dhara do ngati Deo ne. 

19Do wala ri ngati naanne, ne ddau 
do naanne do alle ke pepidhe lema jhe 
petato ri jemaat-jemaat tu ta penau nga 
jhi pa loro jhara kako jhi. Rowi do medae 
ke jhi ta kako jhara tu ta la pengaddu 
ne bhara lua ruba dhara do na harre 
mita pekelode ke Muri, mita toi lema ke 
rimu ta do tarra jhi do nga moko ta ruba 
dhara. 

20 Jhi lema do nga jaga pewoie-ie, mita 
do dho era ne ddau do wie hala pa jhi 
pa dhara la pengaddu ne bhara lua ruba 
dhara do dhai ae mina hedhe. 

21Jhi do ddhei ta tao do mola-mola we, 
adho ta pa hedhapa Muri we, tapulara 
lema pa hedhapa ddau raiwawa. 

22 Hela'u-la'u nga Titus nga tuahhu 
do naanne, nanne lema do moe ri jhi 
heddau tuahhu ri. Alle ke ri jhi pehakko 
no jhajhi wari, jhe do teleo ke ta do 
ddhei ta ruba dhara. Jhe pa dhara awe 
nadhe, do rihi ddhei ri ke no ta ruba 

dhara mu, rowi do nga lua henao do 
mone-ae no penaja nga mu. 

23 Jhara lua Titus, no ihi-anga ya, do 
jhagga hela'u nga ya tu ta ruba dhara 
nga mu. Jhe jhara lua do dhue ddau 
tuahhu do penau nga Titus he, ro hari do 
dhue do pepu ri jemaat-jemaat, jhe do 
jadhi lua do peballe dhara kodo Kristus. 

24 Ne henao ri jhi do nara ke ri mu 
ta pedhelo ne lua hajha nga ddhei mu 
penaja nga ro, ne nga ne do pewue ri jhi 
jhara lua mu do petu tarra. 

1 Ne pa petu ne, tenge dho ke ya ta 

bhuki huri ri tu mu, jhara lua ruba 
dhara do hhai pa dhara nga moa la nga 
annu-niki Deo la Yudea. 

2 Do toi ya ta do mu do ddhei ta ruba 
dhara, jhe do alla ke ri ya pepewue mu 
pa ddau ddau do Makedonia he. Do alla 
ke ya pe lii pa ro, ta do rai ngati ttau 
do ludu ne tuahhu-tuahhu pa Akhaya 
do moko ke ta wie lua ruba dhara ro. 
Jhe ne lua pedabbho ade mu, do alla ke 
pepedidi ne ade do rihi rrau ngati telora 
ro. 

3Pa dhara awe nadhe, harre ke ri ya do 
pepu Titus nga do dhue ddau tuahhu do 
na harre la nga mu, mita ie ne nga ne do 

pewue-wue ri jhi jhara lua mu era ke do 
moko, rowi do alla ke ya peli pa ro ta do 
lore ke mu pepemoko ne lua do naanne. 

“Do kepapi ne ade ya ngeta era ne 
ddau-ddau ngati Makedonia do pedutu 
hela'u-la'u nga ya hine, kinga dhai ya ta 
kako la nga mu. Jhe kinga ngaddi ri ro ta 
do dho moko dae mu, bhoka eeh, henga 
ne mekae dhara jhi hine, rowi do alla ke 
jhi pe lii pa ro, ta do dhai parahajha jhi 
pa mu! Jhe mu lema do medae ta mekae 
dhara. 

?Ri do mina harre ke, pa penge ya do 
paralu ke ta pepu uru jhara ro, tu ta la 
pemoko ne lua ruba dhara do alla pejaji 
ri mu he. Hakku tao ri ya mina harre, 
mita ki dakka ya hine, ne bhara ruba 
dhara mu he era ke do moko. Jhe ri 
mina harre ke, do ta teleo ke ne bhara 
ruba dhara mu he do wie nga mengallu 
nge nga kehaka dhara, jhe do adho taga 
tari lua pehahhi. 

6 Henge we! Ddau do liba wini do 
hudi-hudi do medae ta ghattu hudi lema 
ngati habha nga la'a no. Tapulara ddau 
do liba wini do ae, do medae lema ta 
ghattu do ae ngati habha nga la'a no. 

7 Heddau-heddau do jhamma ke ta wie 
pedutu nga lua ddhei ade no ma. Bhole 
we no ta wie nga meghighi-ghighi kiadho 
nga ri lua pewike, rowi Deo do ddhei 
nga ddau do wie nga mengallu nge nga 
kehaka dhara. 

ŜDo nga kuaha Deo ta dhute ta 
hegabbhe ne lua tarro ie nga menyarro 
mangngi tu mu, mijhi ne nga we ne do 
paralu mu, do ta unu ke ri mu, rihi ri ti 
naanne do ta era ke mu nga do kerihi tu 
ta tao lua ie nga ruba dhara. 

2Pa dhara Buku Lidara-Likewahhu Deo 
do era do hure do bhuke, "Do ta dhute 
ta hegabbhe ri No tu ddau do kehia nga 
gahara, ne lua woie ade No do peloro 
lohe la lodho do nami-mii ne." 

10 Deo ne do pemoko wini tu mone liba 
wini nga bhara nga'a tu di. No lema 
ne do medae ta pemoko nga do ta 
pebhabbha ne nga we ne do lebe ri mu, 
mita ie ne wue-wila lua ruba dhara mu 
ta ju ae ri. 

11Jhe ri do mina harre ke, do ta era ke 
mu do waji pa hari-hari lai, jhe ri mina 
harre nara mu ta loro loro ne wie ne lua 
ruba dhara mu. Ri bhara-bhara lua ruba 
dhara mu he, do pebhagi-bhagi ri jhi he, 


2 KORINTUS 9.12-10.11 1057 


hakku ae ddau do peha'e kolo lii ie-ae pa 
Deo. 

12 Rowi ne lua tao ie do tao ri mu he 
do na hedhe, adho ke ta petobo ne lua 
kura nga gahara annu-niki Deo he we, 
tapulara lema do medae ta pedidi ddau 
ta pe ha'e kolo lii ie-ae pa Deo. 

13 Jhe ngati lua tao ie do pedhelo ri 
mu he do na harre, ae ngati do Herani 
do pa Yudea he do medae ta wue waje 
Deo, taga tari do ngadde ke ri ro ne lua 
mappe nga mejhanni mu penaja nga Li 
Hagha Dhara jhara lua Kristus do pedute 
ri mu ne, Mina harre lema ta wue waje 
ke Deo ri ro taga tari lua woie ade nga 
penge mu, tu ta pebhagi-bhagi pa ro nga 
pa hari-hari ddau do wala he, ne nga ne 
do era pa mu. 

14 Moko do medae ke ro ta hebhajha 
nga ade do tobo ri lua pehajha-peddhei 
taga tari do dhai tarra ne woie ade Deo 
penaja nga mu. 

15 Do jhamma ke di ta peha'e kolo lii 
ie-ae pa Deo, penaja nga lua tao ie No 
do rihi ngati ihi ne! 

1 O 1 Pa dhara awe nadhe ya, Paulus, 

do ddhei ta pedae hahhi lai nga 
mu. Ya dhe, pedutu nga lii ddau, do lumu 

do majho ki do penaja hedhapa nga mu 
tapulara ki do jjau ke do bhani-do gagga. 
Nah, taga tari lua lumu nga majho nga 
lua ie ade Kristus, 

2ta ame nga menangnge tarra-tarra ke 
ri ya pa mu, bhole pedide we ya ri mu 
jhe pehahhe ya ta karri penaja nga mu, 
kinga dhai ya ta dakka la nga mu hine. 
Rowi do nga lua pedabbho ke ya ta la 
penaja nga ddau-ddau do lii pe jhi ta jhi 
hedhe do jhagga tu lua pedabho raiwawa 
we. Adho ke ya do ta pemari-mari ri nga 
ro. 

3 Tarra do he ko jhi do muri mada pa 
danni raiwawa do nadhe, tapulara ne lua 
la'a rui jhi adho do jhalli pa lua pedabbho 
raiwawa. 

ANe rakka-rakka do pake ri jhi pa 
dhara lau pedhutu-pemuhu jhi, adho 
rakka ngati raiwawa do nadhe, tapulara 
rakka-rakka ngati Deo do nga kuaha ne. 
Ri rakka do na harre ke ne pemae tebho 
ttei ri jhi ne nada-nada ihi muhu; ne tiba 
ri jhi ne lipebhata-lipebhata he, 

9jhe malli peabba ri jhi ne nyabbhu- 
nyabbhu lega nga wue-anni he, do 
petitu tu ta pelawa-petaddhu nga lua 
tada jhara lua Deo. Pejharra ri jhi ne 

penge ddau-ddau he, jhe pejadhi ro 
ta pewawa-anni la dhara kabha jhalla 
Kristus. 

6Jhe kinga do pedhanno ke mu hari-hari 
nga petarra-tarra, do moko ke jhi ta wolo 
ne ddau-ddau do dho wae ta pedhanno 
he. 

7Do jhamma ke mu ta tada ne lua lai 
do mina mii ne do papetu ne. Rowi, ki 
nga do ketarra ke ri heddau ddau, ta no 
do unu ri Kristus ke, do jhamma ke no ta 
pekebhadde ne ngi'u no miha jhe hewina 
lema ta jhi hedhe do unu ri Kristus mii 
no lema. 

8 Mekae dho dhara ya, ki do jhamma 
ma ya ta rihi ae ne pewue-wue ne kuaha 
do alle pewie ri Muri pa jhi, rowi ne 
kuaha do naanne ne wie pa jhi tu ta 
perui mu, adho tu ta peherabba mu. 

?Ddhei dho ya ta era pa dhara penge 
mu, ta do ne huri ya dhe ta pemeda'u 
mu he we. 

10 Do era ne ddau do lii, "Ne huri-huri 
Paulus hedhe, do rui kere-kere jhe do 
dhai tarra meduru, tapulara kinga era 
no pa telora di, hala dho no mii ddau do 
hengada he jhe ne lipedai no bhule dho 
ta uga nga-nga!" 

11 Ne ddau do mina harre do jhamma 
ke no ta tada ta do kinga era ke jhi pa 
telora mu, ne do ta tao ri jhi do mii do 
bhuke ri jhi ke pa dhara huri jhi he. 

12 Do tatu he ke jhi ta do dho bhani 
ta penono kiadho ta pehela'u ne ngi'u 
jhi ta do hela'u kebhue nga ddau-ddau 
do ege ne ngi'u ta do dhida. Do dhai 
bhodho tarra ro. Ro dhangnge ma ne do 
tao ruuku, jhe petato dhangnge ri ro ne 
kebhue ngi'u ro ri ruuku do naanne. 

13 Jhi, adho do mina harre. Kiri latta- 
anni jhi, adho jhi do rihi ngati rutatta. 
Do pee ma jhi pa wata-wata ngati era 
jhagga do alle pepetato ri Deo tu jhi. Jhe 
mu do maho ke pa dhara era do naanne. 

14Hakku, pa awe kako jhi la heahu 
mu he, do nga aggo ri ne Li Hagha 
Dhara jhara lua Kristus ne la nga mu, do 
tarra-tarra adho jhi do mahhu anni ngati 
wata era jhagga jhi. 

15 Pujhi dho ri jhi ne ngi'u jhi, pa dhara 
lua jhagga ddau do wala do era pa tele 
ngati wata do alle pepetato ri Deo tu 
jhi. Do pewala ngati napoanne, jhi do 
pee ma pa dhara wata-wata do alle pepe 
tato ri Deo tu jhi, jhe nga henao pa mu 
ta do ta ju ne parahajha pa Kristus, mita 

ie ta nara jhi ta tao ri ne lai do rihi ne 
mone-ae pa telora mu. 

16Jhe ri do mina harre ke, nara ri ke 
jhi ta pepeke ne Li Hagha Dhane, la 
rai-rai do wala he nga do dho tenge ta 
latta-latta-anni jhara lua jhagga do alla 
pejhagga pa era, do era jhagga ddau do 
wala. 

17 Pa dhara Buku Lidara-Likewahhu 
Deo, do era do hure do bhuke, "Ddau do 
ddhei ta pehewu ie ta ai ne nga we, do 
jhamma ke ri no ta pehewue ne lai do 
alla petao ri Muri." 

18 Rowi ne ddau do tarra ta do puji, titu 
wata ddau do do puji ri Muri we; adho 
ddau do puji ngi'u wari-anni. 

1 1 lHane uru ko we ya ta tao mii 

ddau do here ta do bhodho hudi 
he. Ie ma to? 

ZDo ddhei ke ya ta la peheanu nga mu, 
mii Deo lema miha do ddhei ke ta peabu 
nga mu. Mu do dho hala ke mii heddau 
ana mobanni do ngarru do dho bhule 
nga lua kura nga terujha dae, do alle ke 
ri ya pejaje tu ta pemanno-ammu nga 
heddau momonte, nga Kristus. 

STapulara do kepapi ko ne penge ya 
nge ngeta luu he ne penge mu, jhe 

do dho wae ke mu ta halla-anni ri nga 
Kristus, hela'u mii Hawa do uru he do 
luu la dhara liubu ngati debhoho ne. 

4Do pa wue he mu do ddhei ta hammi 
nadu we ne do dakka la nga mu, jhe ajha 
pa mu jhara lua Yesus do wala -- adho 
Yesus do petade ri jhi ne pa mu. Jhe 
do ddhei lema mu ta hammi ne henga 
nga "li hagha dhara" do pewala kea-kea 
nga Henga Deo nga Li Hagha Dhara do 
ngaddi ta hammi ri mu ngati jhi. 

> Bhule dho pa penge ya, ta do ne ngi'u 
ya do rihi wawa ngati "rasul-rasul" do 
rihi nga ihi do na harre! 

6 Wue marra ya ta do dho dhai kepatto 
ki pedai li tapulara jhara lua mmau 
dhara, adho ya ta ddau do bhodho. Ne 
naanne alla ke ri jhi pepeteleo pa dhara 
hari-hari lai pa mu. 

7Pa dhara awe pepeke ri ya ne Li Hagha 
Dhara do ngati Deo ne pa mu, ami dho 
ya pa mu ta tago ne muri mada ya maji 
lema ta hedui he; jhe ri mina harre tao ri 
ya ta pewawe ne ngi'u ya. Hakku tao ri 
ya mina harre tu ta dhede mu pedhida. 
Ta do ta jadhi ta hahhi hala ke ne nga ne 
do tao ri ya ne penaja nga mu ne? 

8 Pa dhara awe pemoko mu ri ya, ya do 
peloje ri jemaat-jemaat do wala he. Ie ya 
ta lii, ne perugi ri ya ne jemaat-jemaat 
do na harre do na harre mita nara ta 
ruba dhara nga mu ke. 

? Kinga pa dhara awe do naanne, do pa 
dhara awe kura nga gahara ne ya ngaddi 
dho ya ta pehedui mu ie ta heddau 
he. Hari hari ne nga we ne lua paralu 
ya do pemoko ri tuahhu-tuahhu ngati 
Makedonia. Do jage ri ya pewoie-ie mita 
do dho pehedui mu ri ya ie ta pa dhara 
lai ne nga we, jhe do pee nga jage ri ya 
teru ne lai do naanne mita pee ma ta 
mina harre. 

10 Ne lua latta-anni ya do nadhe ke, 
adho do nara ta peele ie ta pa mii we pa 
hari hewue ihi rai Akhaya, rowi ne liajha 
Kristus do petu ne, do ne pa ya. 

llTa nga hakku lii ya mina harre? Ta ri 
do adho ke ya do ddhei nga mu? Dotoi 
ma ri Deo, ta do ddhei ya nga mu! 

12 Ne nga ne do jhagge ri ya pa dhara 
awe nadhe, do medae ri ya ta jhagge 
teru mita ie ne "rasul-rasul" do wala 
he, bhule dho ke nga era jhalli tu ta 
pewue-wue ne ngl'u ro, jhe lii ro ta do 
jhagga mii jhi le ro. 

13 Ddau do mina harre, ro rasul-rasul 
do pote-do appi. Ro mone jhagga-mone 
jhagga do ddhei ta pelu ddau, jhe nga 
pake ne ngara ro ta rasul-rasul Kristus. 

14 Adho ke do jadhi ta lua madalae ri, 
ne do tao ri ro do mina harre ke, do 
peherobo-anni mii malaikat teleo he! 

15Hakku madalae ledho ma, ki ne mone 
jhagga-mone jhagga ngati Wango do 
peherobo-anni ta mii mone jhagga-mone 
jhagga do jhagge ne lua ddhei Deo. Pa 
pedakka rahi do medae ma ta hamme ri 
ro ne pai-pala do pekatta nga wui ai-wui 
tao ro he. 

16 Hewari ri ne kebhale ri ya: Bhole 
dhai ta era do penge ta do ya dhe, do 
bhodho. Tapulara ki di era ma mu do 
tade dhai ta penge ta do harre ma ya, 
la'a le we no, wie ko we pa do bhodho do 
nadhe ta latta-anni hudi he. 

17 Mai ko ma pale ri ya ne lua latta-anni 
ya ne, tapulara adho dhe Muri ne do lii 
pa ya ta pali do mina harre. Pa dhara lai 
do nadhe tarra-tarra ya, ne pedai lii mii 
ddau do bhodho. 

18 Tarra, ae ddau do ddhei ta pehewue 
lua-lua raiwawa, hakku ya lema mina 
harre. 

19 Mu ne nga mengallu dhara ne makka 
ta ha penaja nga ddau do bhodho, rowi 
do penge ke ri mu ne ngi'u mu ta do dhai 
dhara! 

20Ta hani we ri mu kinga era ddau 
do ta penaanno ne ngi'u mu, kiadho ta 
hemuhe nga ta happi lua mangngi ngati 
mu, kiadho do penge ne ngi'u ta do rihi 
dhida ngati mu, jhe do bhani ta tabbha 
mu. 

21Ta mekae dhara ya ta mengaku ta 
do koe hi'u-hi'u jhi hedhe ta tao do mina 
harre. Tapulara ne nga ne do bhani ta 
pehewwu ri ddau do wala, bhani lema ya. 
(Nepali ya mii lipali ddau do bhodho). 

22Do Ibrani ro? Ya lema do Ibrani. Do 
Israel ke ro? Ya lema do Israel. Kolo loro 
Abraham ke ro? Ya lema mina harre. 

23 Mone jhagga-mone jhagga Kristus ke 
ro? Kinga rangngi ri mu ta do a'i dho ke 
ya ila penge he, tapulara ya dhe heddau 
mone jhagga do rihi ie ngati ro hari-hari! 
Do rihi rui ya ne jhagga, do rihi ae wari 
ya ne pemaho la dhara ammu bhaddo, 
rihi ae wari ya ne dede-ne merahho jhe 
do loro-loro ya ne miga ta made. 

24 Lammi wari ya ne wuhe ri gui ri do 
Yahudi. Hewari pewuhe ri gui tallu nguru 
heo takka. 

25 Tallu wari pedede ri do Roma, ngaddi 
lema ya ta merahho ri wowadu. Tallu 
wari ya ne kada kapa pa llau, jhe hewari 
pe ngaddi ta lebhu-lebhu pa llau dhue 
nguru appa ja. 

26 Ae wari ne tao lua ka ko jhara do 
dhai hedui, miga ta piro ri ei-waa, lua 
hedui ngati ddau do mone raba unu-oha 
ddau, lua hedui-herui ngati do Yahudi 
mina harre lema ngati ddau do adho do 
Yahudi, lua hedui-herui pa dhara rae nga 
pa tele ngati dhara rae, lua hedui pa Ilau 
nga lua hedui ti ddau-ddau do pali ne 
ngi'u ro ta tuahhu do Herani tapulara 
adho. 

27 Wohe la'a rui nga hora lua rui nga 
kedi hetenga made; jhajhi wari ta do 
dho bba'i, ta do dho nga'a-nginu, ae wari 
ta bela nga menganga dhallu, lakka ri 
meringi ri do kura bhara pa ihi, jhe do 
dho bhule nga era pee. 

28 Wala ngati na harre hari-hari, 
helodho-helodho do era pa dhara hedui 
we ne ade ya ki penge ri ya ne lai-lai do 
na harre hari-hari. 

29 Kinga era do keloe, ya lema dutu ta 
keloe hari. Kinga era do riju la dhara 
lubhu harro nga menyilu, ne ade ya 
majje merajjhe-rajjhe. 

30 Nah, kinga ya ta pehewu hahhi lai, 
moko ne lai do pehewue ri ya ne, lai lai 
do ta pedhelo ne lua keloe ya ke. 

31 Deo Ama ri Muri di Yesus Kristus ne 
do toi ta do adho ya ta pote. Lua dhida 
nga ketutu ne ngara No lohe la lodho do 
nami mii ne. 

32Pa dhara nga era ne ya pa Damsyik, 
ne gubernur do pereda pa ni pa dha'i 
pereda Duae Aretas, do li pa do 
horodhadhu he ta jage ne ubha kelae 
ubha toka rae ne tu ta kappe ya. 

33Tapulara, ta pedhule ke ya. Tapulara 
ta pedhule ke ya pa dhara hewue keraja 
jhara hewue ro'a bo do era pa tebo 
rae do naanne la dha'i. Nga loro jhara 
mina harre ke ya ne ludu ngati dhara 
wolaabba gubernur do naanne. 

1 2 1 Do tarra bhule dho nelua 

mangngi ne ta latta anni. 
Tapulara do ddhei lema ya ta pehewu 
ne lai-lai do pengaddi ri Deo pa ya, pa 
dhara wahyu kiadho pa dhara lai nii. 

2 Do tade ri ya heddau do Herani, do 
pa henguru appa bhue ttau do ludu, do 
dhede la era do rihi dhida nga kelodo pa 
era do mmau do megala. (Toi dho ri ya 
ta do ngi'u do petu-petarra ne No, ne do 
dhede do naanne, we naanne mii hahhi 
lai nii hewe -- ri Deo we ne do toi). Pa ni 
ne ddau do naanne do dhanno ne lai-lai 
do dho nara ta pale ri ddau raiwawa, jhe 
adho lema do wie pa ddau raiwawa ta 
pale. 

3 Pale ko ri ya hewari ri: Do toi ri ya ta 
do ne ddau do nadhe do dhede ke la 
Firdaus. (Toi dho ri ya, ta do ngi'u do 
tarra-tarra ne, ne do dhede do naanne, 
we naanne hahhi lii nii he we -- Deo we 
miha ne do toi.) Pa ni ne ddau do naanne 
do ta dhanno ne lai-lai do dho nara ta 
pale ri ddau raiwawa, jhe adho lema do 
wie pa ddau raiwawa ta pale. 

4(12:3) 

> Jhara lua ddau do naanne ke ne do 
ddhei ta pehewue ri ya, adho jhara lua 
ngi'u ya miha. Ki jhara lua ngi'u ya, wata 
ke ta peteleo ne lai-lai lua keloe ya he 
we, ne do ddhei ta pehewue ri ya. 

6 Kita ddhei he lema ya ta pehewue 
hahhi lai, wae dho ya ta jadhi mone bhoe 

do omo-koho, do medae ya ta pali lai do 
petu we. Tapulara do ta tahe ke ri ya ne 
ngi'u ya, mita do dho era ddau do penge 
ta ya dhe ta do rihi ngati ne nga ne do 
ngadde ri no ta tao ri ya kiadho ti do alle 
pedhanno ri no ne nga ne do alle pepale 
ri ya. 

/Tapulara mita ie ya ta do dho rihi 
wue-anni taga tari lai do pengaddi pa 
lai nii do na harre moko ta wie ke pa ya 
heworawwu lua paddha pa ngi'u ya do 
mii hahhi nalu he ngati Wango. Hakku 
wie ne paddha do naanne pa ya mita do 
dho wue-anni ke ya. 

8 Tallu wari ke ya pehebhajha pa Muri 
mi ta bhete ne lua paddha do naanne 
ngati ya. 

?Tapulara bhale ri Muri, "Do hajha do 
ddhei Ya nga au, napoanne do waji ke 
au; rowi ne kuaha Ya do ta ju ta rihi 
rui ki do pa dhara keloe au." Rowi do 
mina harre ke, do rihi mengallu dhara ke 
ya ta pehuwue ne lua keloe ya ne, rowi 
kinga keleo ke ya, moko pa dhara awe 
naanne ke Kristus ne toi ri ya do era do 
herimo-heruge ya ri lua rui nga kedi No. 

10 Hakku do mengallu dhara ke ya ri 
lua keloe-lua keloe ya he. Do mengallu 


2 KORINTUS 12.11-13 1070 


dhara lema ya, taga tari Kristus hakku 
nara ya lua kare nga menihe, ta hudhe 
ta perage nga narro-lake ri ya ne 
hedui-herui. Rowi ki nga keloe ke ya, 
moko pa dhara awe naanne ke ya ne rui. 

11 Do tarra alla ke ya petao mii heddau 
do bhodho he -- tapulara mu ke hari-hari 
ne do tao pa ya hakku jadhi ya ta do 
bhodho. Do ne pa petu ne do jhamma 
ke ya ta puji ri mu. Rowi maji lema ta 
dho bhule nga kebhue nga-nga tapulara 
ngaddi tu-tu dho ya ta jharra ki penaja 
ke nga "rasul-rasul" do rihi ngati ihi do 
na harre. 

12 Lua madalae-lua madalae nga lua 
do rihi nga ti ihi he nga lua jhagga-lua 
jhagga do mone-ae he do pedhelo ke pa 
mu nga merai nge-merai dhara, tu ta 
peteleo ke pa mu ta do ya dhe heddau 
rasul. 

13 Pa dhara lai ne nga ke ne do kura, ne 
do dho heleo mu ri ya, kinga penono nga 
jemaat-jemaat do wala he. Jaga-jaga ke 
ta wata pa dhara lai do na dhe we: rowi 
do dho pehedui mu ri ya pa dhara heleo 
ne muri mada ya. Pehuba we ri mu ne 
hala do naanne! 

14 Pa dhara awe nadhe tu pa do ketallu 
wari ke ya ne moko ta la heahu mu. Jhe 
wae dho ya ta pehedui mu, rowi ne do 
ddhei ya adho ne nga ne do unu ri mu, 
tapulara ngi'u mu. Rowi adho ana-ana 
he ne do kale muri mada tu ina-ama 
he, tapulara ina-ama he ne do kale muri 
mada tu ana-ana he. 

15 Rowi do mina harre ke, do nga 
mengallu nge nga kehaka dhara ya, ta 
alla hari hari ne nga we tu mu, lohe ma 
ngi'u ya lema miha. Kida mina harre ke 
ne lua ddhei ya nga mu, ta do jhamma ri 
ke mu ta kura ne lua ddhei nga ya ri? 

16 Nah, kido o'o ma muta do dho ngaddi 
ya ta pehedui mu, maji lema ta mina 
harre, era ma do lii, ta do ya dhe do dhai 
i'a kelakku; ta ya do nara lua mangngi 
ngati mu, ri loro jhara do pote nga appi. 

17 Mina mii ne jadhi! We do pelake jhara 
ddau-ddau do pepu ri ya la nga mu he, 
ne dha'u ya lua mangngi he ngati mu? 

18 Alle ke ri ya pepepue Titus ta kako 
la heahu mu, jhe lii ya pa do Herani do 
wala he ta kako penau nga no. We do era 
Titus nga happi lua mangngi ngati mu? 
Tapulara jhi hari do dhue, do jhagga nga 

lua pedabbho do hela'u, jhe do hela'u we 
ne loro jhara-loro jhara do tao ri jhi. 

19 Wue marra ta penge ri mu ta do jhi 
hedhe, hape ma dhara awe nadhe do 
petadi ta ddhei ta pemola-anni penaja 
nga mu? Lakka ta do dhai keliru mu ki 
do mina harre! Do toi ma ri Deo ta do 
hari-hari ne do pale ri jhi he, do pedute 
lua Kristus. Jhe hari-hari ne do tao ri 
jhi he, tu ta perui ne lua muri mada lua 
pedu mu nga Deo. 

20Ta kepapi ne ade ya, ta do ki dhai ke 
ya ta la heahu mu, jhe abu mu pa do 
mii do henao ri ya. Jaga-jaga hine ta do 
era do pehala, do pebubu dhara, pepana 
ade, do pehenge nga ngi'u miha we, 
do pekara-pewaggi, do pehiu-pebhagi 
heddau nga heddau, wue-anni bhaja 
rebho, jhe do kenya'u nga buluru. 

21 Meda'u ya nge ngeta he ki dhai ya 
ta dakka hi ne, do medae ya ta pewawe 
ri pa hedhapa mu, jhe do medae ya ta 
tangi, taga tari ae ti telora mu, do uru he 
do muri mada pa dhara lubhu harro nga 
menyilu ko, adho do lari-anni jhe adho 
do pengaha ngati tao ne wui-ai wuli-tao 
do lila lau pagga biri he, do ra'i-do tongo 
he nga do dho jhamma tu-tu he. 

1 2 1 Na dhe tu pa do ketallu wari ke 

ya ne dakka ma nga mu. Pa dhara 
Buku Lidara-Likewahhu Deo do era do 
hure do bhuke, "Lua kewallu do mina we 
do jhamma ke ta perue ri lilolo do dhue 
kiadho do tallu ddau hakahi, jhe itu nara 
ne kewallu do naanne ta hamme ta do 
petu." 

2 Ne ddau-ddau do pa awe do ludu he, 
do alla ke petao lubhu harro nga menyilu 
nga hari-hari ddau do wala he, do alla 
ke ri ya pepehewia pa awe do la heahu 
he mu ri ya pa do wala he, do alla ke ri 
ya pepehewina pa awe do la heahu he 
mu ri ya pa awe do kedhue wari ne. Pa 
awe nadhe, pa dhara nga jjau dhe ko ya 
ngati mu, ta pehewina wari ke mu ri ya, 
kinga dhai ke ya ta dakka ri, bhule dho 
ke heddau he ti telora mu do medae ta 
ludu ngati lua wolo. 

3 Moko do medae ma mu ta nara 
hari-hari ne telia ta do tarra-tarra do 
alla ke Kristus pepedai lii pelake jhara 
ya. Kinga dhai ke Kristus ta penaja nga 
mu, adho No do medeae ta koe-koe ri, do 
medae ta pedhelo ri No ne kuaha No pa 
telera mu. 

4Do tarra pa awe ta ketoe peabbha- 
rappa ne No, do rogho-do keloe No, 
tapulara pa dhara awe nadhe do muri ke 
No ri kuaha Deo. Jhi lema do rogho-do 
keloe pa dhara muri mada jhi do 
peheujhu-headde nga Kristus, tapulara 
ki penaja hedhapa ke nga mu, moko 
jhi lema do ta rui ta kedi mii Kristus ri 
kuaha Deo. 

> Hakko ko ri mu ta pereha ne ngi'u 
mu miha, do muri mada tarra ke mu pa 
dhara lua muri mada do parahajha pa 
Kristus! Do tatu ke ta do toi ri mu, ta do 
Kristus do era pa dhara mu! -- do wala ri 
ne lai ne, ki do tarra mu ta do parahajha 
tarra-tarra. 

6 Ne henao ri ya do nara ke ri mu ta 
tada jhi he dhe ta adho jhi hedhe ta 
ddau do makka taha uji. 

7 Hebhajha jhi pa Deo, ki ie mudhe he 
ta wae No ta ruba dhara nga mu mita do 
dho tao hala ri. Adho tu ta pedhelo pa 
mu ta do jhi hedhe ta do mmau dhara 
pa dhara pekako ne tenge jhi, tapulara 
mita jhagge ri mu ne lua ddhei Deo, maji 
lema jhi ki heleo mii ddau do dho jhagga 
nga-nga he, bhule dho ta nga-nga. 

ŜRowi nara dhi ta tao ne nga we do 
pehihu nga do petu ne, do petu ne we ri 
jhi. 

2Do mengallu dhara jhi ki nga keloe jhi, 
jhe mu jadhi ta do rui do kedi. Hebhajha 
lema jhi mita jadhi mu ta keteme. 

10 Rido mina harre ke hakku tu ya ta 
bhuki ne huir do nadhe nga do dho era 
dae ya pa telora mu. Jhe ri do mina harre 
ke, kinga dakka ya hine, tenge dho ke ya 
ta rihi ri ne heggarri penaja nga mu, nga 
pake ne kuaha do wie ri Muri ne pa ya. 
Ne kuaha do naanne ne wie tu ta perui 
mu, adho tu ta pemae-tebho-ttei mu. 

11 Pedakka rahi, Tuahhu-tuahhu, do 
jhamma ke mu ta mengallu dhara, jhe 
la'a rui we mita jadhi ta keteme. Hamme 
henate we hari-hari ne lira'a-litak ka 
ya. Do jhamma ke mu ta era pa dhara 
hewue nge danni-ade nga muri mada 
pa dhara lua penau-penadhe. Deo do 
Mone Rihi Wiki hajha nga ddhei ne nga 
Mone Pedhuri-pemira ne, ne do medae 
ta penau-pelere nga mu. 

12 Pelangu we mu heddau nga heddau 
nga lua pehajha peddhei mii tuahhu do 
Herani hela'u he. Hari-hari annu-niki 
Deo, do moa lipelangu tu mu. 

13 Muri di Yesus Kristus ne do wie lua 
tarro ie nga menyarro mangngi tu mu, 
Deo do hajha do ddhei penaja nga mu, 
jhe Henga Deo do penau-pelere nga mu 
hari-hari! 

14 (13:13) 


GALATIA 


1 lTuahhu-tuahhu jemaat-jemaat 

pa ihi rai Galatia, Ya, Paulus nga 
hari-hari tuahhu do Herani do hela'u-la'u 
nga ya, do nga lua henao, ki ie mudhe 
he, Deo Ama di nga Muri di Yesus Kristus 
ta wie ne lua tarro ie nga menyarro 
mangngi nga lua helama tona ie tu mu. 
Ne jadhi ya ta rasul adho do pelake jhara 
ddau raiwawa kiadho ta ri dhede ri ddau 
raiwawa, tapulara ri Yesus Kristus nga 

ri Deo Ama di, do alle pepemure Yesus 
Kristus ngati dhara made mada. 

2(1:1) 

3(1:1) 

“Tu ta pedute ne lua ddhei Deo Ama 
di, alle ke pejhole ri Kristus ne ngi'u No 
ta jadhi ki'i para manu hiba tu lubhu 
harro nga menyilu di, mita ie ke di ta 
pehelama tona ngati awe do apa do 
kerewe do nadhe. 

Lua dhida nga ketutu lohe la lodho do 
nami mii ne! Amin. 

6Ta madalae we ya jhara lua Tuahhu- 
tuahhu he! Ne pedoa mu ri Deo taga ta 

ri lua ruba dhara Kristus, tapulara pa 
dhara awe nadhe, mina harre mu ne wo 
rawwu henginga ne naja-kejhunga ngati 
Deo, jhe pedutu ne "li hagha dhara" do 
wala ngati Li Hagha Dhara do ngati Deo 
ne. 

7 Do ne pa petu ne adho do era ne "li 
hagha dhara" do wala ri. Rowi do era ne 
ddau-ddau do peliba pa mu ne "li hagha 
dhara" jhara lua Kristus do alle ke ri ro 
pepepote jhe pekenyawu ne penge mu. 

8 Ddau do pelebe ne "li hagha dhara" do 
wala ngati Li Hagha Dhara do pelebe ri 
jhi ne, hane we no pe wole ri Deo -- maji 
lema ne ddau do na harre ta jhi miha, 
kiadho ta naju Deo ngati era do mmau 
do megala ne miha! 

? Do alla ke jhi peli uru jhara pa mu, jhe 
pa dhara awe nadhe ri, hewari ri ne lii 
jhi pa mu: Ddau do peliba ne "li hagha 
dhara" do wala ngati Li Hagha Dhara 
do alle pehamme ri mu ngati jhi ne, ne 
ddau do naanne do jhamma ke no ta 
wole ri Deo! 

10 Ta do ro lai do naanne ke ane, hakku 
wue marra ya ta do era lua henao ta 
hamme ri ddau raiwawa? Adho tu-tu 
mina harre! Wata ke ne do henao ri ya, 

wata ke lua ketarra ngati Deo we. We do 
era marra ya dhe nga kale loro jhara ta 
happi ne ade ddau raiwawa mita hajha 
ro nga ya? Ki do tao ko ma ya mi na 
harre, moko ya dhe adho ke naannu 
Kristus. 

11 Do jhamma ke ta toi ri tuahhu-tuahhu 
he, ta do ne Li Hagha Dhara do pele be ri 
ya ne, adho dakka ngati ddau raiwawa. 

12 Adho ngati ddau raiwawa ne hamme 
ri ya ne lii do naanne, jhe bhule dho 
heddau do ajhe ya. Yesus Kristus miha 
ne do peke pa ya ne ihi ngati Li Hagha 
Dhara do naanne. 

13 Do bhara tatu ke, ta do rangngi ke 
mu ne jhara lau muri mada ya do uru he 
mii heddau do pedute aigama Yahudi. 
Do toi ke ri mu ma mina mii ne worawwuU 
woapa ne wul-al ya penaja nga jemaat 
Deo he, jhe mina mii ne worawwu petadi 
ya ta peele ne jemaat Deo ne. 

14 Pa dhara ua pekako aigama Yahudi, 
ya do ri ngati jhajhi ae do Yahudi do 
hela'u pemuri he nga ya. Do dhai mappe 
tarra ya pa dhara lai-lai do pedu nga lua 
uku aigama Yahudi nga hadha ama-appu 
jhi. 





1:14: Kisah 22:3 

15 Tapulara taga tari lua ruba dhara 
Deo, alle ke ya pepidhe ri. No rai nga do 
dho metana dae ya, jhe pedoe ya tu ta 
pemoke No. 

16 Ta peteleo ke ri Deo pa ya jhara lua 
Ana No, mita ie ne Li Hagha Dhara jhara 
lua Ana No ne, nara ta pepeke ri ya 
pa ddau-ddau do adho do Yahudi. Pa 
dhara awe naanne, kako dho ya la nga 
nadu-nadu ta la ami lira'a-litakka. 

17 Kako ledho ma ya la nga ddau-ddau 
pa Yerusalem, do uru ngati ya ne jadhi 
rasul. Tapulara kako la ihi rai Arab we 
ya, jhe ngati ni bhale ri ya la Damsyik. 

18 Ta ludu tallu bhue ttau, ta kako ke ya 
la Yerusalem, tu ta la petada nga Petrus. 
Pe ya nga no henguru lammi lodho ne 
tui. 

19 Peabu dho ya nga rasul-rasul do wa 
la he, wala ngati Yakobus we, do tuahhu 
ri Muri ne. 

20 Ne nga ne do bhuke ri ya dhe do petu 
tarra. Do toi ma ri Deo ta do adho ya ta 
pote! 

21Ta alla pe mina harre ta kako ke ya 
la ihi rai-ihi rai Siria, nga Kilikia. 

22 Lohe la awe do naanne tade de dho 
ya ri jemaat-jemaat Herani do pa Yudea 
pa dhara lua penaja tanga mada. 

23 Do rangngi ke ri ro ma ne lii ddau, 
"Ne ddau do hudhi do peraga jhi do uru 
he, pa dhara awe nadhe, nnai ke no do 
pe peke ne lua parahajha do ddhei ta 
peele ri no ne." 

24 Moko ta wue waje ke Deo ri ro. 

1 Ta dhai ta henguru appa bhue 
ttau ne ludu, ta bhale ri ke ya la 
Yerusalem, hela'u-la'u nga Barnabas, jhe 

do nga aggo lema Titus. 

ZHakku kako ya la Yerusalem rowi do 
alla ke pepeteleo ri Deo ma pa ya, ta do 
jhamma ya ta kako la ni. Jhe pa dhara 
hahhi lua peowu do wata do wata ke nga 
kattu kattu do era pa ni, ta pejhare ke ri 
ya ne jhara Li Hagha Dhara, do pepeke ri 
ya ne pa ddau-ddau do adho do Yahudi. 
Rowi ddhei dho ya ne lua jhagga ya, ie 
ta rai do uru he lohe ma dhara awe do 
nadhe ta parahuma weu. 

3Titus do penau nga ya, no heddau 
do Yunani, tapulara pehahhe dho no ta 
pedutu lua dara ngutu ne, 

4maji lema ta era ne ddau-ddau do 
dhuke ne lai do naanne. Ro do dapoharre 

ddau do maho dhara-dhara ma dhara 
kejie di, jhe pehuri-anni ta mii tuahhu 
he. Maho ro dhara-dhara tu ta ma kale 
toi ne lua balla kattu do era pa telora di 
taga tari do peheujhu headde ke di nga 
Kristus Yesus. Ne ddhei ro ta ma pebhale 
di la dhara muri mada do uru ne ta mii 
naannu ri. 

STapulara bhule ledho jhi ta kerattu ie 
ta hudi he, penaja nga ro, rowi do ddhei 
jhi ta jage ne Li Hagha Dhara ne ta pee 
ma nga kemolo tu mu. 

6 Maji lema ta mina harre, bhule dho 
ne lai-lai do wiu ne do dhuke ngati ya ri 
ddau-ddau do ege ta do takka pekerihi 
he -- tu ya bhule dho ne lua pewala, do 
takka pekerihi ko, do adho ko, rowi Deo 
adho do heleo worawwu ddau. 

7Do wala ri ngati naanne ne ddau-ddau 
do ege ta do takka pekerihi do na harre 
do ketarra ma ta do alle ke Deo pe lii pa 
ya, ta pepeke ne Li Hagha Dhara ne pa 
ddau do adho do Yahudi, hela'u lema mii 
do lli Deo pa Petrus, ta pepe ke ne Li 
Hagha Dhara ne pa do Yahudi. 

8 Rowi do alle ke pewie ri Deo pa Petrus 
ne lua rui nga kedi ta jadhi rasul tu do 
Yahudi, mina harre lema pa ya do wie ne 

lua rui nga kedi ta jadhi rasul tu ddau do 
adho do Yahudi. 

92Yakobus, Petrus nga Yohanes, do 
heleo ke ro do titu mii mone bhau-mone 
bhata jemaat, do ketarra lema ke ri ro 
ta do tarra do alle ke pewie pa ya ri Deo 
ne tenge do petone do nadhe. Moko do 
pehammi ruwai ke ro nga jhi dhue nga 
Barnabas mii hahhi tada lua penau jhi. 
Moko ta pehela'u lii ke ro nga jhi; jhi 
kako la jhagga la telora ddau do adho do 
Yahudi, jhe ro pa telora do Yahudi. 

10 Wata hahhi we ne liami ro, mita ie ta 
heleo ri jhi ne ddau do kehia nga gahara. 
Jhe ne lai do naanne do rihi ddhei ta tao 
ri ya. 

11 Ta dhaia ta dakka ke Petrus la 
Antiokhia, ta la lawe ke no ri ya nga 
teleo-teleo, rowi do hala ne do tao ri no. 

12 Pa uru-uru jhara ko no, do me jaddhi 
ko no ta nga'a hela'u-la'u nga tuahhu do 
adho do Yahudi he. Tapulara ta dhai ta 
dakka ne ddau-ddau pepu Yakobus, ta 
pejjhau-anni ke no ngati tuahhu-tuahhu 
do adho do Yahudi he, jhe wae dho ke no 
ta nga'a hela'u ri nga ro, rowi do meda'u 
ri ddau-ddau do ddhei mita hari-hari 
ddau do jhamma ta dara ngutu. 

13 Ne tuahhu-tuahhu do Yahudi he lema 
ta pedutu ke ta pekebhalli-anni mii 
Petrus le, hakku ta tao le ke Barnabas 
mina harre. 

l4Ta ngaddi ri ya ta do mina harre ne 
tao ro do adho do penau nga lua mola 
mira nga Li Hagha Dhara ne, moko ta 
lii ke ya pa Petrus pa hedhapa hari-hari 
ddau do era paanne, "Kinga Tuahhu do 
mii ddau do Yahudi do muri mada ke 
mii ddau do Yahudi, tanga Tuahhu pa 
dhara awe do nadhe ddhei ri ta pehahhi 
ddau-ddau do wala ta muri mada mii do 
Yahudi?" 

15 Do tarra ki pedutu nga lua raa nga 
menynyi, jhi hedhe do Yahudi jhe adho 
"ddau do adho do Yahudi do nga lubhu 
harro nga menyilu". 

16 Majhi lema ta mina harre, do toi ri 
jhi ta do ne nara ddau ta peie bhale 
wari nga Deo, wata ke ri lua parahajha 
pa Yesus Kristus, jhe adho taga tari 
do pekako ne uku aigama ne. Jhi le 
dhangnge miha do parahajha pa Yesus 
Kristus, mita peie bhale wari nga Deo 
lake jhara lua manno nga kaho jhi ne, 
adho taga tari do pekako ri jhi ne uku 
aigama. Rowi ri pekako uku aigama ne, 

bhule dho heddau he do nara ta peie 
bhale wari nga Deo. 

17 Do kale ke ri jhi ne loro jhara tu ta 
peie bhale wari nga Deo, lake jhara muri 
mada do peheujhu-headde nga Kristus. 
Tapulara kinga alle ke jhi petao ne lai 
do mina harre, jhe do teleo ko ma jhi 
ta do pee ko ma ta "ddau-ddau do nga 
lubhu harro nga menyilu nga menyilu" 
mii ddau-ddau do adho do Yahudi he, ta 
do Kristus ke ne do pedhube ta tao lubhu 
harro nga menyilu ne? Do bhara tatu ta 
adho! 

18 Kinga jhare ke ri ya ta petito 
bhale wari ne loro jhara do pa dhara 
uku aigama Yahudi do alle pebhage 
pemenyalle ne ri ya, moko do teleo ke ta 
ya ke ne mane bbahhe nga kerupe ne 
uku do naanne. 

19Tapulara do alla ke ya pemade penaja 
nga uku aigama ne -- do pemade ri uku 
do naanne dhangnge miha -- mita nara 
ke ya ta muri mada tu Deo. Do alle ke ya 
peketoe hela'u-la'u nga Kristus. 

20Pa awe nadhe adho ke ya ne do muri 
ne, tapulara Kristus ke ne do muri ne pa 
dhara ngi'u ya. Ne muri mada do nadhe, 
do pa dhara no dhe ya ne muri pa dhara 

awe nadhe, muri mada ri lua manno nga 
kaho pa Ana Deo do hajha do ddhei nga 
ya ne, do alle ke pejhole ne ngi'u No tu 
ya. 
21 Adho ke do ta pehewaf'o ri ya ri ne lua 
ruba dhara Deo ne. Kinga lua pedu ddau 
nga Deo do jadhi ke ta ie bhale wari taga 
tari pekako ne uku aigama ne, moko ta 
teleo ke ta do lua made Kristus ne bhule 
dho ke nga guna ri! 

1!Tuahhu-tuahhu, ddau-ddau do 

Galatia! Do dhai bhodho tarra mu! 
I'a dho ke ya ta do alla pelakka ri henga 
nadu marra? Jhara lua made Kristus 
pa kolo ajhu ketoe ne, do alle ke ri ya 
pepejhare nga dhai teleo pa mu. 

2 Hakko ko ri mu ta peke pa ya ne hahhi 
lai do nadhe. Do alle ke ri mu pehamme 
Henga Deo, taga tari do pekako ke ne 
uku aigama ne, we taga tari dhanno 
ne Li Hagha Dhara do ngati Deo jhe 
parahajha pa Kristus? 

3Ta nga mu hakku mina harre ne 
worawwu bhodho! Do jhari ke mu ta 
muri mada pa dhara hahhi muri mada do 
wowlu nga Henga Deo, ta nga mu hakku 
pa dhara awe nadhe, do ddhei ta kajhe 

dhae ne lua keteme nga kemolo ne ri lua 
rui nga kedi mu miha? 

4Ta parahuma wue he ke hari-hari ne 
do alla pelake ri mu he? Ta mina mii 
hakku parahuma! 

> Ne wie ri Deo ne Henga No ne pa mu, 
jhe tao ne lua-luamadalae he patelora 
mu. Hakku tao ri Deo ne napoharre taga 
tari do pekako ne uku aigama ne ke ri 
mu, we taga tari do dhanno ke ri mu 
ne Li Hagha Dhara ne jhe parahajha pa 
Kristus? 

6 Napoanne hela'u mii do hure do bhuke 
pa dhara Buku Lidara-Likewahhu Deo 
jhara lua Abraham -- do mina hedhe, 
"Abraham do parahajha ke pa Deo, jhe 
taga tari do parahajha ke no pa Deo, 
ta hamme he ke no ri Deo mii ddau do 
pemengallo dhara Deo." 

7Hakku do jhamma ke mu ta tada, 
ta do ne ddau do petu tu ta kolo loro 
Abraham, ro ke ne do parahajha pa Deo. 

8 Do ngadde ke uru ri Buku Lidara- 
Likewahhu Deo ta do ri Deo do boke 
ke ne loro jhara tu ddau-ddau do adho 
do Yahudi ta peie bhale wari nga Deo, 
kinga parahajha ro pa Deo. Li Hagha 
Dhara do naanne ke, ne do pepeke uru 

jhara pa Abraham pa lijaji do nadhe, "Do 
pelake jhara au ke do ta wie ke ri Deo 
ne lua tarro ie nga menyarro mangngi tu 
hari-hari ddau pa danni raiwawa." 

? Abraham do parahajha ke, ta wie ke 
ri Deo ne lua tarro ie nga menyarro 
mangngi ne pa no. Mina harre lema ke 
hari-harai ddau do parahajha do medae 
ta wie ne lua tarro ie nga menyarro 
mangngi hela'u-la'u nga Abraham. 

10 Ddau-ddau do peketoe-anni pa uku 
aigama, hari-hari ro do muri mada pa 
dha'i pereda lua unu-kolo-taddhu. Rowi 
pa dhara Buku Lidara-Likewahhu Deo do 
hure do bhuke, "Ddau do dho mappe pa 
dhara pekako hari-hari ne do hure do 
bhuke pa dhara Buku Uku Aigama, do ta 
wie lua-unu-kolo-taddhu ri Deo." 

11 Bhule dho heddau do nara ta peie 
bhale wari nga Deo ri do pekako ne uku 
aigama ne. Ne lai do naanne do peteleo 
ke pa dhara Buku Lidara-Likewahhu Deo, 
"Wata ke ddau do parahajha pa Deo we, 
ne jadhi ta ie bhale wari ne lua pedu nga 
Deo, do medae ta muri!" 

12 Tapulara uku aigama adho do jhalli 
pa lua manno nga kaho. Pa dhara Buku 
Lidara-Likewahhu Deo do hure do bhuke 

ta do ne ddau do pekako ne uku aigama 
he, do medae ta muri mada ri uku do 
naanne ma. 

13Tapulara Kristus ke ne mone peballa 
kattu di ngati dha'i pereda lua unu kolo 
taddhu uku aigama ne. Ne tao ri No ne 
lai do naanne nga jhole ri No ne ngi'u 
No penappe-pekebie ri lua unu kolo 
taddhu ne taga di. Rowi pa dhara Buku 
Lidara-Likewahhu Deo do era do hure do 
bhuke, "Do lua unu kolo taddhu ke ne 
ddau do made pa kolo ajhu ketoe ne." 

14 Hakku tao ri Kristus mina harre 
mita ie ke ne lua tarro ie nga menyarro 
mangngi do jaje ri Deo ne pa Abraham 
ta wie lema ke pa ddau-ddau do adho do 
Yahudi. Jhe ri do mina harre ke di lema 
ne do parahajha pa Deo, nara ta hamme 
ne Henga do jaje ri Deo ne. 

15Tuahhu-tuahhu! Rihi ie ya ta aggu 
lipehakku ngati lai do helodho-lodho he 
pa dhara muri mada. Ki tao ke ddau 
pepeparru pa dhara lipejaji, jhe ne 
lipejaji do naanne do alle ke peperue, 
moko bhule dho ke ie ta heddau he do 
nara ta bhete ri ne lipejaji do naanne, 
kiadho ta pebhue ri hahhi lai ri pa lipejaji 
do naanne. 

16 Ne lijaji-lijaĵji Deo do tao ri Deo tu 
Abraham nga tu ddau kolo loro Abraham. 
Pa dhara Buku Lidara-Likewahhu Deo, 
bhule dho do bhu ke ta "nga ddau-ddau 
kolo loro Abraham," hakku ne pa petu 
ne do ae ddau. Ne do bhuke bhuke pa 
anne, wata ke, "nga tu ddau kolo loro 
au," hakku wata ke tu heddau we, tu 
Kristus ke. 

17 Ne do pedhae ri ya pa dhe, na dhe 
ke: ne jaji Deo ne do alle ke petao jhe do 
alle ke peperue uru jhara. Ne uku aigama 
ne, ne wie appa ngahu tallu nguru bhue 
ttau ri ti naanne adho do nara ta bhe 
te ne lua perue lijaji do naanne nga ta 
pepele ne jaji Deo do naanne. 

18 Ro wi kinga ne lua do wie ri Deo do 
naanne do peketoe-anni pa uku aigama 
ne, mo ko napoanne adho ke lua ruba do 
jaje. Tapulara taga tari do alle ke pejaje 
ri Deo pa Abraham, moko ta wie he ke ri 
Deo pa Abraham. 

19 Ki do mina harre ke, tu ta nga ke 
hakku wie ne uku aigama ne? Ne libhale 
ne nadhe ke: ne guna uku aigama ne 
wata ke tade dhai la awe dakka heddau ti 
kolo loro Abraham we, do pale pa dhara 
lijaji Deo ne pa Abraham. Ne uku aigama 


GALATIA 3.20-24 1091 


do naanne do pedhae ri naju-naju Deo 
do pelake jhara heddau ddau raiwawa. 

20 Nah, hakku do jhamma ta era dhue 
bhakka, jhe itu era heddau do mone 
pehiri. Tapulara Deo adho do paralu nga 
mone pehiri, rowi do jhagge ri we No 
miha. 

21Ta do petabbu ke ne uku aigama ne 
nga lijaĵi Deo? Do bhara tatu ta adho. 
Rowi ki do wie ke ne uku aigama ne tu ta 
wie muri mada pa ddau raiwawa, moko 
ddau raiwawa nara dho ta peie bhale 
wari nga Deo lake jhara uku aigama ne. 

22Tapulara pa dhara Buku Lidara- 
Likewahhu Deo do hure do bhuke ta do 
hari-hari ddau raiwawa do era pa dha'i 
pereda lubhu harro nga menyilu. Rowi do 
mina harre ke ne lua ruba dhara do jaje 
jhe do jhalli pa lua parahajha pa Yesus 
Kristus do wie ke pa ro do parahajha he. 

23 Nga do dho dhai dae ne awe ne 
tu parahajha pa Kristus, do jage 
pebharra-bharra ke di ri uku aigama ne; 
hala dho ke di mii do bhaddo he tade 
dhai ta peteleo ne lua manno nga kaho 
ne. 

24 Jhe ri mina harre ke, ne uku aigama 
ne ta jadhi ke mii mone jage di tade dhai 

hape ma awe dakka Kristus tu ta ma 
peie bhale wari di nga Deo taga tari do 
parahajha ke di pa Kristus. 

25 Pa dhara awe nadhe, taga tari do 
dhai ke ne awe ne pa ddau raiwawa, do 
nara ke ta parahajha pa Kristus, moko 
tenge dho ke di ta jage ri, ri uku aigama 
ne. 

26 Taga tari do parahajha ke mu pa 
Kristus, moko do heujhu headde ke mu 
nga No; jhe ri do mina harre ke, ta jadhi 
ke mu ta ana-ana ri Deo. 

27 Hari-hari mu do alla ke pepejhiu pa 
dhara ngara Kristus, hakku do alla ke ri 
mu pehamme ne wue-wue Kristus miha 
pa ngi'u mu. 

28Pa dhara lai do nadhe adho ke do 
era ne lua pewala-wala ne pa telora 
do Yahudi nga adho do Yahudi, pa 
telora naannu nga ddau do balla kattu, 
patelora momone nga mobanni. Tuahhu 
he hari-hari do jadhi ta hahhi ke, taga 
tari Kristus Yesus. 

29 Ki do unu-oha ke mu ri Kristus, moko 
mu ke ne kolo loro Abraham. Jhe do 
medae ke ta hamme ri mu ne nga ne do 
jaje ri Deo ne. 

4 1 Tapulara do paralu ta perue ri pa 
mu ri ya, jhe pa dahara nga kappi ne 
ko ne pemuri heddau ana mone hammi 
puhaka ne, do era ko ne ddau do jage 
jhe do pemoke hari-hari ne lua paralu 
no, tade dhai hape la awe do petato ne 
ri ama no. Ne tao pa no hala dho mii pa 
heddau naannu he, maji lema no ne pa 
petu ta mone unu ngati hari-hari puhaka 
do na harre. 

2(4:1) 

3 Mina harre lema di. Nga do dho kepai 
dae di do tao mii naannu he ko ke di ri 
henga-henga do pereda pa raiwawa do 
nadhe. 

4Tapulara ta dhai le pa awe do petu-tu 
ne, ta pepue ke ri Deo ne Ana No ne ma 
danni raiwawa. Ana No ke do naanne, do 
metana ri heddau mobanni, 

?jhe do muri mada No pa dha'i pereda 
uku aigama, mita nara di ta jadhi 
ana-ana ri Deo. 

ŜTaga tari mu do ana-ana ke ri Deo, ta 
lii ke Deo pa Henga Ana No ne ta maho 
la dhara ade Tuahhu he, mina harre 
lema ma dhara ade ya, Henga do pali, 
"Ama, wo Ama ya." 

7 Hakku, mu adho ke ta naannu ri, 
tapulara do ana ke. Jhe taga tari do ana 
ke mu ri Deo, moko do medae ke ta wie 
ri Deo pa mu, hari-hari ne nga we ne do 
pemoko ri No tu ana-ana No. 

ŜDo uru he adho dae do tade Deo ri 
mu, jhe ri do mina harre ke hakku do 
jadhi mu ta naannu ri kuaha-kuaha do 
perihi ta mii Deo he ri mu, tapulara do 
pa petu ne, adho tu-tu Deo. 

2Tapulara pa dhara awe nadhe do tade 
ke Deo ri mu, kiadho do rihi petu ri, do 
tade ke mu ri Deo. Nah, kido mina harre 
ma, ta nga mu hakku ddhei ri ta bhale 
wari la nga henga-henga raiwawa nadhe, 
do rogho nga keloe jhe do kehia nga 
gahara ri ko? Ta nga mu hakku ddhei ta 
penaannu-anni ri pa henga-henga do na 
harre? 

10 Pehenge ri mu ne lodho-lodho do 
petato he, warru-warru do petato he nga 
ttau-ttau do petatu he ri mu. 

11 Do ta kepapi ne ade ya, jaga-jaga ta 
do ta parahuma wue he we ne lua lobho 
ya tu mu. 

12Tuahhu-tuahhu! Ne do menangnge 
ri ya nga petarra-tarra mita ie ke mu ta 
jadhi mii ya le. Rowi ya lema do alla ke 

pejadhi mii mu le. Ngaddi dho mu ta tao 
hahhi hala he penaja nga ya. 

13 Do tatu ta do pe ko ma nga henge 
ri mu, ta nga ya pa uru jhara he, ne 
pepeke ne Li Hagha Dhara ne pa mu. 
Taga tari do nadhe ke, ta lakka ri paddha 
ne ke ya. 

14 Pa dhara awe do naanne, bhule dho 
mu nga lua bhege penaja nga ya, maji 
lema ne ngi'u ya mii hahhi ruhakku do 
mone-ae he tu mu. Rihi ti naanne ta ju 
la'a ri we mu ne hamme ya mii heddau 
naju Deo he, kiadho mii hamme Yesus 
Kristus miha. 

15 Do dhai mengallu dhara mu pa dhara 
awe do naanne. Tapulara pa dhara awe 
nadhe, nnai ke la mii ne lua me ngallu 
dhara mu do naanne? Do toi ri ya pa 
dhara awe naanne, kita jadhi he ne 
namuhi namada mu ta wuke, do ta wuke 
ma ri mu jhe wie pa ya. 

16 Adho ke pa dahara awe nadhe do ege 
ke ya ri mu ta mii ihi muhu he, taga tari 
do peteleo ri ya ne do petu ne pa mu? 

17 Ne ddau-ddau do wala do mina harre 
ne worawwu petadi ne kale mu, tapulara 
do nga lua pedabbho-lua pedabbho do 
woapa. Ne lua pedabbho ro mita nara ri 

ro ta pehappo ne lua pedu mu nga jhi, 
mita ie ke ta pedutu ro ri mu nga dhai 
mejhanni. 

18 Do ie tarra ma ta mina harre ne 
wWorawwu mejhanni, hadhi we ta pa 
dhara lai-lai do woie, jhe hadhi we ta 
do pee loro nga mina harre, bhole ta pa 
dhara nga era ya we hela'u-la'u nga mu. 

19 Wo ana-ana ya do hajha do ddhei ri 
ya! Pa dhara awe nadhe ne ke ya do 
hedui-herui taga mu. Ne ke ya do hedui 
mii ina do ta kehoo-dhara he. Do ta pee 
ma ke ya nga hedui, kinga ne wue-wue 
Kristus ne, adho dae do halla-anni pa 
dhara ngi'u mu. 

20 Do ddhei tu-tu ke ya nadhe dhangnge 
ta era pa telora mu, mita nara ya ta 
pedai lii nga mu, nga lipedai do wala ri, 
rowi i'a dho ke ya ta tao ne nga ri penaja 
nga mu ri. 

21Tuahhu-tuahhu do ddhei ta muri 
mada pa dha'i pereda uku-uku aigama, 
hakku ko ri mu ta dhanno ne lii ya dhe! 
Do ddhei ta peke ko ri ya pa mu ne nga 
ne do petu ne, do hure do bhuke pa 
dhara Buku Musa. 

22Pa ni era do bhuke ta do Abraham do 
nga do dhue ddau: Ina ri heddau ngati 

ana no he, heddau naannu, jhe heddau 
ri ngati ina ri ana no, heddau do balla 
kattu. 

23 Ne ana ngati mobanni do jadhi 
naannu ne, do metana mii pa tima ti 
dhara lua ddhei ddau raiwawa. Tapulara 
ana ri mobanni do balla kattu ne, metana 
taga tari do jaje ri Deo. 

24 Ne nadhe do nara ta peke mii 
lipehakku. Do dhue ddau mobanni do 
naharre do pehakku mii dhue lipejaji: do 
hahhi ne do dakka ngati Lede Sinai -- do 
naanne do mii Hagar ke, ne ana-ana no 
do menata ta mii naannu. 

25 Hakku, Hagar ke ne Lede Sinai ne, 
pa ihi rai Arab. No do periho ke mii rae 
Yerusalem nga hari-hari ddau do pee pa 
dhara no pa dhara awe do nadhe, do 
jadhi ke ta naannu. 

26 Tapulara Yerusalem pa era do mmau 
do megala ne, Yerusalem do balla kattu, 
jhe no ke ne ina di. 

27 Rowi pa dhara Buku Lidara-Likewahhu 
Deo do hure do bhuke, "Mengallu nge 
nga kehaka dhara we au, wo mobanni do 
kebaki, do dho ngaddi ta metana ana! 
Kerjhe-kewajji we jhe hodha-kelele we 
au do dho ngaddi ta paddha dhallu ta 

metana ana! Rowi ne mobanni do alla 
pehani ri ddau pa hedhapa he do ta nara 
ri ana do rihi ae ngati mobanni do muri 
mada nga ddau pa hedhapa no." 

28Mu miha do ana-ana ke ri Deo, do 
pemetana ri lijaji do jaje ri Deo ne, mu 
do hela'u ke mii Ishak. 

29 Pa dhara awe naanne ana do metana 
taga tari lua ddhei ddau raiwawa, ta tao 
keriu ke pa ana do metana taga tari lua 
ddhei Henga Deo. Mina harre lema pa 
dhara awe nadhe. 

30Tapulara ne nga ne do hure do bhuke 
pa dhara Buku Lidara-Likewahhu Deo? 
Pa ni do hure do bhuke mina hedhe: 
"Hudhe we ne mobanni do naannu do 
naanne hela'u-la'u nga ana no ne, rowi 
ne ana ngati mobanni do naannu ne, 
adho ana hammi puhaka hela'u-la'u nga 
ana mobanni do balla kattu ne." 

31 Hakku, Tuahhu-tuahhu, di hedhe 
adho ana-ana ngati mobanni do naannu 
ne; di ana-ana ngati mobanni do balla 
kattu ne. 

1 Pa dhara awe nadhe do balla kattu 

ke di, rowi do alla ke di pepeballa 
kattu ri Kristus! Rowi do mina harre ke 
parro kedhago we ne lua balla kattu mu 

ne, jhe bhole wae ri ta penaanno ne 
ngi'u mu ri. 

ZHenge, kinga ami mu ta dara ngutu, 
napoanne do teleo ke ta dho bhule nga 
guna ri Kritus tu mu. Ne do lii nadhe ya 
miha, Paulus. 

3Hewari ri ne pe kebhaddi ri ya pa ddau 
do ami ta dara ngutu ne, do jhamma ke 
ta petobe ri no hari-hari uku aigama. 

“Kinga la'a rui ke mu ta kale ne loro 
jhara ta peie nga Deo lake jhara uku 
aigama, napoanne ne pa petu ne, ne lua 
pedu nga Kristus do happo ke. Jhe ri do 
mina harre ke, mu do muri mada ke pa 
tele ngati lua ruba dhara Deo ne. 

?Tapulara tu jhi, do henao ke ri jhi ta 
do ri lua ru ba dhara Henga Deo we jhe 
nga jhalli pa lua parahajha jhi pa Kristus, 
do ta wie ne loro jhara ri Deo pa jhi tu ta 
peie nga No. 

6 Rowi ki do keujhu-headde ke di nga 
Kristus Yesus, jhe jhara lua dara ngute 
ne, do pedute ko, adho ko, adho ke do 
jadhi ta hahhi lai ri. Ne do rihi ketutu, 
wata ke parahajha pa Kristus, jhe lai na 
poanne dota teleo pa dhara lua ddhei di 
penaja uga ddau do hewala. 

7Do uru he do la'a rui nga woie tarra 
mu! Pa dhara awe nadhe ta nga mu 
hakku do dho pedhanno ri nga lua ddhei 
Deo? Alla peubu ri nadu ke mu? 

8 Do bhara tatu ke ne do ubu mu do 
naanne adho ke Deo do alla pepedoa mu 
ne! 

9"Ri muu do hudi we, do nara ta 
pehewu hari hekewore ne do gharro ne," 
ane ddau. 

10 Maji lema ta mina harre, pee koma ya 
nga parahajha ta do adho mu do medae 
ta pedutu lua petitu ddau do wala, rowi 
do peheujhu-headde ke di nga Kristus. 
Jhe do ketarra lema ri ya, ie ta na, ie ta 
nadu we ne do pekenyawu ne lua pe nge 
mu, do medae ta wolo ri Deo. 

ll Jhara lua ya, Tuahhu, ta nga hakku 
pee koma ya ta jadhi ihi muhu mu, ki do 
pee koma ya nga pepeke ta do ne lua 
dara ngutu ne do paralu ko? Ki do tarra 
ta do pepeke ko ma ri ya mina harre, 
moko ne lipepika ya ne jhara lua ajhu 
ketoe Kristus ne, adho ke do ta peera lai 
nga-nga ri. 

12 Rihi ie ne ddau ddau do pekenyawu 
ne lua penge mu he, ta mahhu-anni 
dhangnge ngati dhara jemaat! 

13 Do alla ke tuahhu he pepedoa ta 
jadhi ddau do balla kattu. Tapulara ne 
lua balla kattu mu do naanne bhole pake 
ta tao loro-loro ne nga we ne do ddhei 
mu ta tao. Do wala ngati do naanne, do 
jhamma ke mu ta pehajha-peddhei nga 
pemoko heddau ri heddau. 

14 Hari-hari uku aigama do kewahho ke 
pa hahhi lipereda do nadhe, "Do jhamma 
ke au ta hajha ta ddhei nga ddau nga 
ddau ihi-anga mii ddhei nga nga ngi'u au 
le miha." 

15 Tapulara ki do peggai-peluku ke mu 
heddau nga heddau, jaga ie mu, do 
medae mu hela'u-la'u ta apa ta kerewe. 

16 Ne pedabbho ya mina hedhe: Hane 
we no Henga Deo ne, pebhao nga bhate 
mu jhe bhole muri mada we mu pedutu 
nga lua ddhei raiwawa dhe. 

17 Rowi ne lua ddhei ddau raiwawa do 
pelawa nga lua ddhei Henga Deo, jhe 
lua ddhei Henga Deo do pelawa nga lua 
ddhei ddau raiwawa. Ro hari dhue do 
pelawa hahhi nga hahhi, hakku nara dho 
mu ta tao ne do ddhei mu. 

18 Tapulara we ki do bhau do bhata ke 
mu ri Henga Deo, moko mu adho ke do 
pa dha'i pereda uku aigama ri. 

19 Lua ddhei ddau raiwawa ne do teleo 
ke pa dhara wui-ai wui tao do langahuka, 
do ra'i, nga do adho do jhamma, 

20 jo pa dhara wie hu nga mejura pa 
ajhu nga wowadu nga lii pana, do pa 
dhara pemuhu-pelawa, pehala-pealla, 
pana dhara, henginga ne ha'e raa, ddhei 
ta heleo ngi'u miha we, petala-pehagghi 
jhe peanga jhara hebakka ta pelawa nga 
hebhakka, 

21 pana ade, nginu mawo, tao lai ala do 
rihi ngati rupehakku nga do hewala-wala 
ri ko. Penaja nga hari-hari do napoharre 
ta pekebhaddi ke mu ri ya pa dhara 
awe nadhe, mii pa do uru he ma ne 
pekebhaddi mu ri ya, ta do ki ddau-ddau 
do tao ne lai-lai do mina harre adho do 
medae ta jadhi ai-alla ngati annu-niki 
Deo. 

22Do wala ri ti naanne ki nga ddau-ddau 
do bhao do bhate ri Henga Deo, do ta 
teleo ma: Do pehajha-peddhei heddau 
nga heddau, do mengallu nge nga 
kehaka dhara ro, do nga ade do ketanna, 
do makka tee nga wangnge jhe do nga 
ade do woie ro penaja nga ddau do wala, 
do henarru pa dhara muri mada, 

23 do wawa nge danni-ade ro, jhe do 
nara ta tahe ri ro ne ngi'u ro ti dhara lai 
do woapa. Bhule dho uku aigama do ta 
labba ne lai-lai do na harre. 

2Z4Ddau-ddau do jadhi ke ta unu-oha 
Kristus Yesus, ddau-ddau do na harre do 
alla ke pepemade ne wue nga tuladha 
ddau raiwawa ne nga hari-hari ne lua 
ddhei no do ju la dhara lai do woapa ne. 

25 Do alle ke pewie pa di ne muri mada 
do wowiu ne ri Henga Deo, rowi do mina 
harre ke, do jhamma ke Henga Deo ta 
pereda pa dhara muri mada di. 

26 Adho ke di do ie ta wue-anni, jhe 
pepaddha ade heddau ri he ddau, nga 
pepana dhara heddau nga heddau. 

6 lTuahhu-tuahhu! Kinga ngadde 

ke heddau do tao lubhu harro nga 
menyilu, do jhamma ke mu do muri 
mada pa dhara pedute Henga Deo ne, ta 
arre ne kattu ddau do naanne mita bhale 
no la loro jhara do do petu. Tapulara ne 
tao ri mu ne lai do naanne, tao nga lumu 
nga majho, jhe jaga mita do dho riju le 
mu. 

ZDo jhamma ke mu ta perabha- 
pedharru pa dhara dhui-hape bhara 

dhui-hape ddau, mita ri mina harre ke, 
do pedhanno ke mu nga lipereda Kristus. 

3 Kinga penge ri heddau ne ngi'u no ta 
do rihi ngati do wala he, jhe ne pa petu 
ne do adho, moko no dhangnge ma miha 
ne do pelue ne ngi'u no. 

4Heddau-heddau do jhamma ke ta 
pereha miha ne wui-ai no, do woie we do 
woapa. Ki do wole, do ie ke no ta balla 
dhara kodo penaja nga lai do naanne. 
Tapulara tenge dho ri no ta penono nga 
ne nga ne do tao ri ddau do wala. 

SRowi heddau-heddau do ta dhue hape 
miha ma penaja nga hari-hari do tao ri 
no. 

6 Ddau do hammi liajha Kristus, do 
jhamma ke no ta pebhagi nga guru no, 
hari-hari ne nga ne do woie do era pa 
no. 

7 Bhole lu ri. Adho Deo do nara ta 
pemange-mange! Ne nga ne do kojhe 
ne, na anne lema ne do ta ghatto ne. 

8 Ki ddau do kujha do pedute nga wue 
ddau raiwawa ne do medae ma ri no ta 
ghatto lua made ngati wui-ai wui-tao 
no do naanne. Tapulara ki do kujha no 
pedutu nga lua hewai-hewewe Henga 
Deo, do medae ma ri no ta ghatto ne 

lua muri mada do petu nga do peloro ne 
ngati Henga Deo. 

Rowi do mina harre ke, bhole 
gaha-bhole bhenya we di ne tao lai-ali 
do woie, rowi ki do dho pengaha ke di ne 
tao lai-lai do na harre, hewari do medae 
ma ri di ta pue nga ghatto ne wue nga 
wila ne. 

10 Hakku nga era ko ne awe ne pa di, do 
jhamma ke di ta tao do wole pa hari-hari 
ddau, rihi-rihi pa tuahhu-tuahhu do 
hela'u lua manno nga kaho he. 

11 Pereha ko we nga woie-ie ne do 
bhuke ri ya miha ne do nadhe, do bhuke 
ri lete-lete do mone-ae. 

12 Ne ddau-ddau do ddhei ta pekerihi- 
anni ri lai-lai raijwawa dhe, ro ke ne do 
petadi ta pehahhi mu, ta pedutu ne lua 
dara ngutu ne. Tapulara hakku tao ro 
mina harre mita do dho dede nga dhaba 
we ro ri do Yahudi taga tari ajhu ketoe 
Kristus ne. 

13 Ddau-ddau do pedutu lua dara ngutu 
he lema adho do pe ko ne uku aigama 
ne. Tapulara ro do ddhei mita dara ngutu 
mu, mita nara ro ta latta-anni taga tari 
do pedute ri mu ne lai do naanne. 

14 Tapulara ddhei tu-tu dho ya ta laje ie 
ta ne nga we, wala ngati Muri di Yesus 
Kristus do alla pemade pa kolo ajhu 
ketoe ne, moko ri do mina harre ke bhule 
dho ke nga guna nga-nga ri raiwawa do 
nadhe pa ya. Jhe penaja nga raiwawa 
do nadhe, hala dho ke ya mii do alla ke 
pemade. 

15 Dara ngutu nga do dho dara ngutu 
adho ke napoanne do jadhi ta hahhi lai 
ri. Ne do rihi paralu wata ke jadhi ta 
ddau raiwawa do wowiu ne ke. 

l6 Tu ddau-ddau do nga lua tada 
do mina harre, jhe mina harre lema 
hari-hari annu-niki Deo, ne henao ri ya, 
Deo do medae ta wie ne lua mengallu 
nge nga kehaka dhara nga lua ruba 
dhara No. 

17 Jhe rihi ri ti naanne, bhole era ri 
heddau he, ta pehedue ya ri, rowi pa 
ngi'u ya do era ke ne tada-tada, ta do ya 
dhe ddau pedute kerakki Yesus. 

18 Ki je mudhe he, Muri di Yesus Kristus, 
era loro ne wie ne lua tarro-ie nga 
menyarro mangngi tu Tuahhu-tuahhu 
he. Amin. 


EFESUS 


1 lAnnu-niki Deo pa Efesus, do pee 
nga titu halla-anni pa Kristus Yesus! 
? Ya, Paulus, rasul Kristus Yesus taga 
ri lua ddhei Deo Ama di nga Muri di 
Yesus Kristus, ta wie ne lua tarro ie nga 
menyarro mangngi nga lua helama tona 
ie tu MU. 

3Lua dhida nga ketutu tu Deo, Ama 
Muri di Yesus Kristus! No ke ne do wie di 
hari-hari ne lua tarro ie nga menyarro 
mangngi do era pa era do mmau do 
megala ne, taga tari do peheujhu-headde 
ke di nga Kristus. 

4Uru jhara nga do dho peera dae 
raiwawa do nadhe, do alla ke di pepedhi 
ri Deo do pelake jhara Kristus do nga 
lua pedabbho mita ie ke di ta kemolo ta 
unu-oha ri No, jhe do adho ke do era ri 
nga lua kura nga terujha pa hedhapa No. 
Taga tari lua hajha nga ddhei Deo, 

>do alle ke ri No pepetato uru jhara do 
pelake jhara Yesus Kristus, do ta dhede 
ke di ta jadhi ana-ana ri No miha. Jhe 
tarra naanne ke ne do ddhei ta tao ri No. 


EFESUS 1.6-10 1108 


6Lua dhida nga kelodo tu Deo do mina 
harre ne worawwu kelodo, taga tari do 
pelake jhara Ana No do rihi hajha nga 
ddhei ne, do dhai tarra No ne hajha nga 
ddhei nga di. 

7 Rowi, ri lua made Kristus, do peballa 
kattu ke di ri Deo, jhe ri do mina harre ke 
do teleo ke ta do alla ke pepehai-pehuba 
ne lubhu harro nga menyilu di. 

8 Ne tao ri No mina harre rowi do dhai 
tarra ne hajha nga ddhei No penaja 
nga di, jhe ne lua hajha nga ddhei No 
do naanne do dhute do hegabbhe ke ri 
No pa di, do tobo ri lua uku nga mmau 
dhara nga lua tada ne. 

?Pedute nga lua ddhei No miha, ta 
peteleo ke ri Deo ne lai do wowuni 
ne ngati lua pedabbho No do naanne, 
do alla ke pepehappo ri No ta do lua 
pedabbho No do naanne do ta pemoke 
pelake jhara Kristus. 

10 Do mina hedhe ke ne lua pedabbho 
No do naanne mita ie ke hari-hari lai, ie 
ta do era pa era do mmau do megala 
mina harre lema do pa danni raiwawa do 
nadhe, ta jadhi hahhi nga Kristus do mii 
kattu. Jhe ne lai do naanne do medae ta 
pemoke ri Deo ki nga dhai ke ne awe ne. 


EFESUS 1.11-15 1109 


11 Ne jhagge ri Deo hari-hari ne lai do 
na harre pedute nga lua ddhei No nga 
lihappo No ma miha. Rai tare ti petari do 
alla ke ri No pepidhi di, rowi ne ddhei No, 
mita ie ke di ta jadhi annu-niki No taga 
tari do peheujhu-headde ke nga Kristus. 

12 La'a we no ta di ne do petari-tari do 
henao pa Kristus, ne wue waje Deo rowi 
lua dhida nga kelodo No. 

13 Mu lema do jadhi ke ta annu-niki 
Deo, pa awe dhanno ri mu ne litakka 
Deo, Li Hagha Dhara do wie ne lua 
helama tona ie ne pa mu. Parahajha ke 
mu pa Yesus Kristus, ri do mina harre ke 
ta wie ke ri Deo ne tada unu-oha No ne 
pa mu, ne tada do naanne wala dho ke ti 
Henga No do jaje ri No. 

14 Henga do naanne ke do mii lipetakka 
ta do medae ri di ta hamme ne nga ne 
do alle pejaje ri Deo pa annu-niki No, jhe 
nadhe ne do peketarra pa dhara ade di 
ta do ta wie ri Deo ne lua balla kattu pa 
annu-niki No. Lua dhida nga ketutu tu 
Deo taga tari lua dhida nga kelodo No! 

15Rowi do mina harre ke, rai tare ta 
rangngi ya, ta do parahajha ke mu pa 
Muri di Yesus, jhe do hajha do ddhei mu 
nga hari-hari annu-niki Deo, 

16 ngaddi dho ke ya ta pengaha ne 
hebhajha, ta peha'e kolo lii ie-ae pa Deo 
jhara lua mu. Do pali loro-loro ri ya ne 
ngara mu ki dhai ke ya ta hebhajha. 

17Ne liami ya mita ie ke Deo Muri di 
Yesus Kristus, Ama do dhida do ketutu 
ne, do wie ne Henga No pa mu. Ri Henga 
do naanne ke ne do medae ta pejadhi mu 
ta mmau dhara, jhe medae ta peteleo 
Deo pa mu hakku nara ta tade No ri mu. 

18 Ne ame ri ya mita boka ke ri Deo 
ne penge mu mita jadi ta teleo, mita 
toi ke ri mu ne nga ne nara ta henao ri 
mu ngati Deo do alla pepedoa mu he. 
Mina harre lema mita toi ke ri mu mina 
mii ne re'a nga lale ne lua tarro ie nga 
menyarro mangngi do mina harre ne 
worawwu ga nga jhamma do pemoke ri 
Deo tu annu-niki No; 

19jhe do mina mii ne rihi ngati ihi ne 
lua jhagga Deo do nga kuaha ne, do dhai 
tobo pa dhara di do parahajha he. Kuaha 
Deo do naanne ke, do mii kuaha do rihi 
ngati ihi ne, 

20 do pake ri No pa dhara pemure bhale 
wari Kristus ngati dhara made mada ne, 
jhe jhole pa No ne era mejaddhi do rihi 

dhida ne hela'u-la'u nga Deo pa era do 
mmau do megala ne. 

21 Ne era mejaddhi Kristus do naanne 
do dhai rihi dhida ngati era mejaddhi 
hari-hari mone pereda, hari-hari mone 
kuaha, hari-hari kattu, hari-hari tuan, 
nga nadu we ne do alla pewie era 
mejaddhi do dhida; ie ta do muri mada 
ko pa dhara awe nadhe mina harre lema 
ne do ta muri pa awe do ta medae ne 
hine. 

22Do pejharra ke ri Deo hari-hari ne 
na harre la dha'i pereda Kristus, jhe 
jhole Kristus pa jemaat mii kattu ngati 
hari-hari ne nga we. 

23 Jemaat, do mii ngi'u Kristus do alle 
ke pepeketeme ri No do Mone peketeme 
hari-hari lai pa mii we ne era. 

2 1 Do uru he mu do made pa dhara 

lua pedu nga Deo taga tari do nga 
lubhu harro nga menyilu nga do pehihu- 
pejhajjhi ko mu nga lipereda-lipereda 
Deo. 

2Pa dhara awe do naanne do pedutu 
ko ri mu ne lua tima-lua tima raiwawa 
do nadhe, napoanne ta peteleo ko, ta do 
pee ko ma mu nga pedhanno nga mo ne 
pereda do kemale pa kolo ngallu, henga 

do pa dhara awe do nadhe do mejaddhi 
pa dhara ade ddau-ddau do dho wae ta 
pedhanno nga Deo. 

3Pa uru he, di hari-hari lema do hela'u 
we nga ro; do muri mada ko di pa dhara 
wue-wue ddau raiwawa ne, jhe tao ne 
nga we ne do pemengallo dhara ngi'u 
nga penge di. Pa dhara awe do naanne, 
di ddau-ddau do nappi do kebi ri kete 
nga bubu dhara Deo lema, hela'u-la'u 
mii ddau-ddau do wala he. 

4Tapulara do dhai tarra ne ketutu lua 
ruba dhara Deo! Do dhai tarra No ne 
hajha nga ddhei nga di, 

> hakku pa dhara nga made ko di pa 
dhara lua pedu nga Deo, taga tari lua 
pehihu pejhajjhi di, ta pemuri wari ke 
di ri No hela'u-la'u nga Kristus. Hakku, 
wata ke ri woie ade Deo we ne nara mu 
ta pehe lama. 

ŜTaga tari do peheujhu-headde ke di 
nga Kristus, moko do ta pemuri bhale 
wari ke di ri Deo hela'u-la'u No, mita ie 
ke di ta pereda hela'u-la'u nga No, pa 
era do mmau do megala ne. 

7 Hakku tao ri Deo mina harre, mita 
ie ke hine, ta nara ta heleo ri ddau 
raiwawa mina mii ne mone-ae lua hajha 

nga ddhei Deo. Ne pedhelo ri Deo ne 
lua hajha nga ddhei No do naanne, do 
pelake jhara lua woie ade No penaja nga 
di do pedhae ri Kristus Yesus. 

8 Deo do hajha do ddhei nga mu, ri do 
mina harre ke hakku pehelama mu ri No 
taga ta ri do parahajha ke mu pa Yesus. 
Ne lua helama tona ie mu ne, adho dhe 
bhoke ngati lua wohe-la'a-rui mu miha. 
Naanne ngati lua ruba dhara Deo. Hakku 
bhule dho ie ta heddau he do nara ta 
lega nga wue-anni jhara lua do naanne. 

9(2:8) 

10 Di hedhe do woro do panynyi ri Deo, 
do pelake jhara Kristus Yesus, ta wore 
ta panynye ke ri Deo mita ie di ta tao ne 
lai-lai do woie do lore ke pepemoke tu di 
ri No. 

l11Tuahhu-tuahhu do adho do Yahudi! 
Henge we ne jhara lua mu pa awe do 
uru he! Mu do pali "ta ddau do dho 
dara ngutu", ri do Yahudi do mengaku 
ne ngi'u ro ta do dara ngutu (do ne 
pedabbho ne, ro do alla ke penara tada 
do tao ri ddau raiwawa pa ngi'u ro). 

12Pa dhara awe do naanne, adho dae 
mu do peheujhu-headde nga Kristus, mu 
ddau-rai do wala ko, do dho maho dae 

ta kejie annu-niki do jhujhu-do pidhi ri 
Deo. Hakku adho dae mu do maho la 
dhara lijaji do tao ri Deo nga annu-niki 
No he. Ne muri mada mu pa raiwawa 
dhe, do dho bhule nga lua henao, do 
muri mada nga do dho bhule Deo. 

13Tapulara pa dhara awe nadhe, taga 
tari do peheujhu-headde ke mu nga 
Kristus Yesus, mu do pa uru he do jjhau, 
do hedharra-hedakka ke ri lua made 
Kristus. 

14 Rowi Kristus miha ne do mone 
pedhuri-pemira ne tu di. Do peheujhu- 
headde ke ri No, ddau-ddau do Yahudi 
nga ddau-ddau do adho do Yahudi ta 
jadhi hekejie ke. Ne tebo pewata do pa 
telora ro he, lua pemuhu-pelawa ne, alle 
ke pepemae ri Kristus nga loro jhara 
jhole nga pae ri No ne ngi'u No miha. 

15 Uku aigama Yahudi, nga lipereda- 
lipereda nga hari-hari rutie-rutatta uku 
do naanne alle ke pepeele ri Kristus, 
mita ie ne dhue kejie ddau do na harre 
ta jadhi hekejie ddau raiwawa do wowiu, 
do peheujhu-headde nga No. Ri loro 
jhara do naanne ke ne tao ri Kristus ne 
lua pedhuri-pemira ne! 

16Ri lua made No pa kolo ajhu ketoe 
ne, ta peheujhu-hekeradde ke ri Kristus 
ne dhue kejie ddau do na harre, jhe 
pedhuri-pemira ro nga Deo, hakku ila ke 
ne lua pemuhu-pelawa he. 

17Jhe ri naanne ke ne dakka Kristus, 
tu ta ma pepeke ne Li Hagha Dhara ne 
jhara lua pedhuri-pemira ne pa mu, le ta 
pa mu do adho do Yahudi do pa uru he 
do jjhau ngati Deo, mina harre lema pa 
do Yahudi do hedharra-hedakka nga Deo 
he. 

18 Nga pelake jhara Kristus ke, di 
hari-hari -- ie ta do Yahudi, mina harre 
lema do adho do Yahudi -- ri Henga do 
hahhi ne, nara ke ta hedharre-hedakke 
Ama. 

19 Rowi do mina harre ke, adho ke mu 
do maho ta ddau-rai do hewala ri, kiadho 
ta ddau tele ri. Pa dhara awe nadhe do 
hela'u-la'u ke mu ta ai-alla-annu niki 
Deo. Mu ana-oha pa dhara ammu nga 
kemali Deo ke. 

20Mu lema do petitu ke pa dhida era do 
alle pepetito ri rasul-rasul nga nabi-nabi, 
jhe Kristus ke mii wowadu kepue ne. 

21 No ke ne do peato nga do pera'a ne 
wWowadu-wowadu do na harre tade jadhi 
ta Ammu Deo, do petone ta tu Muri we. 

22Taga tari do muri mada pa dhara 
heujhu-headde nga Kristus ke, mu lema 
do hee pa dhara ta pekaddhi hedhe 
hela'u-la'u nga ddau do wala he ta jadhi 
hewue ammu tu Deo, do paanne ke Deo 
ta pee nga Henga No. 

1Ri do mina harre ke, ya, Paulus, ne 
pemaho la dhara ammu bhaddo taga 
Kristus tu mu ke do adho do Yahudi he. 

ZDo bhara tatu ta do rangngi ke mu, ta 
Deo taga tari woie ade No, alle ke pe wie 
ne tenge do nadhe pa taga lua paralu 
mu ke. 

3Do peteleo ke ri Deo ne lua pedabbho 
No nga peke pa ya. (Jhara lai do nadhe 
alle ke ri ya pepeteleo nga nabhabha pa 
dhida ne ngine ne, 

4jhe kina ajhe ke ri mu, do medae ke 
ri mu ta toi ne jhara lua Kristus do mina 
mii ne tade ri ya ne jhara lua No.) 

SPa awe do uru he, ne lai do pehune- 
penite do naanne, adho do ngaddi dae 
ta pepeke pa ddau raiwawa, tapulara 
pa dhara awe nadhe, alle ke pepeke ri 

Henga Deo pa rasul-rasul nga nabi-nabi 
No he. 

6 Ne lai do pehune-penite do naanne, 
nadhe ke: Pelake jhara Li Hagha Dhara 
do naanne ddau do adho do Yahudi 
he, do hammi le ke ne lua tarro ie nga 
menyarro mangngi ngati Deo, do uru he 
do pemoke wata ke tu do Yahudi we. 
Ddau-ddau do adho do Yahudi, alla ke 
pejadhi ta ai alla ngati ngi'u do hela'u 
we, jhe do hela'u-la'u ke ne hamme ne 
nga ne do jaje ri Deo do pelake jhara 
Kristus Yesus. 

7Wie ri Deo ne lua ruba pa ya -- tenge 
-- tu ta la pelebe ne Li Hagha Dhara ne. 
Ne hamme ri ya ne lua ruba dhara Deo 
do naanne, do pelake jhara kuaha Deo 
do jhagga pa dhara ngi'u ya. 

8 Pa telora hari-hari annu-niki Deo, ya 
ke ne do dhai woapa. Maji lema ta mina 
harre ta wie ma ri Deo ne lua ruba dhara 
No do nadhe: tenge tu ta la pepeke 
pa ddau-ddau do adho do Yahudi ne Li 
Hagha Dhara jhara lua kaja nga kete'e 
Kristus do dho i'a ele ne; 

2jhe mina harre lema mita ie pelake 
jhara ya, nara ke ta toi ri hari-hari ddau 
ta do mina mii Deo, Mone peera hari 

hewue raiwawa do nadhe, ne pekako 
ne lua pedabbho No, rai ti petari rai do 
pehune-penite ne pa raiwawa. 

10 Ne lua pedabbho Deo ne nadhe ke, 
mita pa dhara awe nadhe, pelake jhara 
jemaat, hari-hari do parru pereda jhara 
dhida nidhe ta toi ne uku nga mmau 
dhara Deo pa dha ra hari-hari worawwu, 
ie ta nenga we. 

11 Ne tao ri Deo ne naanne do penau ke 
nga lua pedabbho No do peloro ne, do 
pekako ri No pelake jhara Yesus Kristus 
muri di ne. 

12Jhe ri parahajha Kristus nga taga tari 
heujhu-headde nga No, do wie ke ne lua 
pa di ta hedharre-hedakke Deo nga lua 
parahajha do tobo. 

13 Rowi do mina harre ke, ne liami ya, 
nadhe ke: bhole kebhaddi jhara lua ne 
nga we ne do dhue do hape ri ya taga 
mu, rowi hari-hari ne napoharre tu lua ie 
mu. 

14 Rowi do mina harre ke, ta lakku rutuu 
ke ya pa hedhapa Ama. 

15 Ngati No ke hari-hari ana-oha do pa 
era do mmau do megala nga pa danni 
raiwawa ne hamme ne amma muri mada 
pa ro heddau-heddau. 

16 Hebhajha ki ie mudhe he Deo do 
mone rihi Wiki dhida nga kelodo ne ta 
maddhi pa No ta perui ne ade nga penge 
mu ri Henga No. 

17Ki ie mudhe he taga tari do parahajha 
ke mu pa Kristus, Kristus ta eta-ta pee 
pa dhara ade mu, jhe ne muri mada 
mu do pejaddhe nga do pereda ri lua 
hajha-peddhei. 

18Hebhajha ya ki ie mudhe he, 
hela'u-la'u nga annu-niki Deo, nara ri 
mu ta kanynye mina mii ne balla nga 
merai, mina harre lema ne dhida nga 
meramma ne lua ddhei Kristus, 

19do dho nara ta kanynye ne meramma 
ne ri uku nga penge ddau raiwawa. Ki 
ie mudhe he ta taoi ri mu ne lua ddhei 
Kristus ne, jhe nara mu ta tobo ri lua 
amma ngi'u Deo do ke teme ne. 

20 Jhe ri kuaha Deo do pee nga jhagga 
loro pa dhara ngi'u di, nara ta tao ri Deo 
do dhai rihi ae ri ngati ne nga do nara ta 
ame kiadho ta penge ri di. 

21 Do jhamma ke Deo ta pedhede- 
pekelodo ti hehuhu la hehuhu pa dhara 
jemaat, do pelake jhara Kristus Yesus. 
Lua dhida nga ketutu tu Deo lohe la 
lodho do nami mii ne! Amin. 

4 1Ri do mina harre ke ya -- heddau 
do rate, do bhaddo taga tari pekako 
lua jhagga tu Muri -- nga meggai tarra 
ne ami pa mu: muri mada we mu penau 
nga kebhue mu mii ddau do alla pepedoa 
ri Deo. 

ZDo jhamma ke muta era loro pa dhara 
lua wawa nge danni-ade, lumu nga 
majho, nga makka tee nga wangnge. 
Pedhelo we ri mu ne lua pehajha-peddhei 
mu pa dhara lua perabha-pedharru mu 
heddau nga heddau. 

3La'a rui we mu nga patarra-tarra tu ta 
muri mada nga pedhuri-pemira, mita ie 
ne lua heujhu headde do peera ri Henga 
Deo ne, pee nga muri loro pa telora mu. 

#Wata ke ne do era hahhi we ne ngi'u, 
nga hahhi we ne Henga. Mina harre lema 
alla ke mu pepedoa tu ta hahhi we ne 
lua henao do hela'u. 

> Jhe ne do era titu wata ta heddau we 
ne Muri, hahhi we ne lua manno nga 
kaho, hahhi we ne lua pejhiu, 

6jhe heddau we ne Deo do jadhi ta 
Ama ri hari-hari ddau. No ke ne Deo liru 
balla nga raiwawa, do jhagga pelake 
jhara hari-hari, nga do pereda pa dhara 
hari-hari. 

7Di heddau-heddau do hamme ke 
heworawwu lua ruba dhara pedute nga 
ne nga ne do wie ri Kristus. 

8 Pa dhara Buku Lidara-Likewahhu Deo 
era do hure do bhuke, "Ta dhai No ta 
ha'e la era do rihi dhida ne, do nga aggu 
do jhajhi ae ddau do jharra pa dhara 
muhu; jhe wie ri No ne bhara-bhara 
parahe pa ddau raiwawa." 

9Nah, ki do lii ke ta "do ha'e ke No" 
do ne pa petu ne lema do alla ke No 
pepuru la era do dhai rihi wawa pa danni 
raiwawa do nadhe. 

10 Jhe No do alla pepuru do naanne, 
No lema ke ne do alla pe ha'e tade dhai 
hape la era do dhai rihi dhida ne ngati 
hari-hari ihi liru, hakku hari hewue liru 
nga raiwawa do kemale ke ri No. 

11 No ke do "pekepala ne unupala- 
unupala pa ddau raiwawa"; haghe dhede 
ri No jadhi ta rasul, do wala ri ta nabi; do 
wala ri jadhi ta mone pepeke Li Hagha 
Dhara ne, jhe do wala he ri dhede ri No 
ta jadhi Guru nga bhau-bhata jemaat. 

12 Ne tao ri No ne na hedhe mita ie 
ke ne annu-niki Deo ta pemoko nga 
petu-tu, mita nara ta pekako ne lua 

jhagga tu Muri nga ta petito ne ngi'u 
Kristus. 

13 Jhe ri do mina harre ke, moko di 
hari-hari ta jadhi ta hahhi ke ri lua 
manno nga kaho do hela'u, nga lua tada 
do hela'u jhara lua Ana Deo ne. Jhe di ta 
jadhi ke ta do kepai, jhe ju tui ju keteme 
mii Kristus. 

14 Moko di adho ke ta mii naiki he ri, 
do peabbe la hebhakka-hebhakka ri 
heworawwu-heworawwu liajha ngati 
ddau-ddau do dhai i'a pekelakku-anni 
he, do pehuli peteballi ddau ri lua pote 
nga appi ro. 

15 Di adho ke do mina harre. Ne do rihi 
wole tu di, do jhamma ke ta pedhelo 
ri di ne lai-lai do petu ne, nga ade do 
tobo ri lua hajha nga ddhei, hakku pa 
dhara hari-hari lai di, ju tui ju keteme 
mii Kristus le do jadhi kattu ngati di. 

16 Pa dhara lua hewai-hewewe No ke, 
hari-hari ai-alla ngati ngi'u dhe, do peato 
mina harre ne worawwu kenyajjhe, jhe 
petuwu hahhi nga hahhi ri kewahhu- 
kewahhu. Jhe kinga hari-hari ne nalu he 
do jhagga nga petu, moko hari hengi'u 
do medae ke ta ju, jhe jadhi ta dokepai 
jhe do rui ri lua pehajha-peddhei. 

17 Rowi do mina harre ke, pa dhara 
ngara Muri, nadhe ne do pale nga do 
ta perue ri ya: bhole muri mada mii 
ddau-ddau do dho tade Deo, jhe penge 
ne lai-lai do dho bhule nga guna he. 

18 Ne lua penge ro do kerabba ke. Tade 
dho ri ro ne muri mada do wie ri Deo 
ne, rowi bhule tu-tu dho ro nga lua 
tada nga-naga jhara lua Deo. Hakku 
jadhi ro ta mina harre, dakka ngati lua 
keti-ketinga ro ke. 

19 Bhule dho ke ro nga i'a mekae dhara 
ri, hakku ta e'e ne ddhei he ke ro ta 
pedutu ne lua ddhei nge nga ade ro, jhe 
muri mada pa dhara kenyo-langa-huka 
pa e'e ne ddhei ade ro he ke. 

20Tapulara Kristus Yesus do tade ri mu 
ne adho do mina harre! 

21 Do rangnge ri mu ne jhara lua No! 
Jhe mu mii ddau-ddau pedute No, do 
alla lema ke mu pe ajha jhara wue-wue 
Deo do era pa No. 

22 Rowi do mina harre ke gi'e we ri mu 
ne wue-wue ddau raiwawa ne do dui ne, 
nga lua pedabbho muri mada do dui ne 
do nee pa dhara peape ri lua ddhei-lua 
ddhei do pehuli-peteballi ne. 

23Do jhamma ke ta pewowio hari-hari 
ne ade nga penge mu. 

24 Do jhamma ke mu ta muri mada 
mii ddau raiwawa do wowiu do wore-do 
panynye pedute nga lua pedabbho Deo; 
nga wue-wue do petu ne, do mola do 
henarru ne, nga do mmau do megala ne. 

25 Rowi do mina harre ke wo Tuahhu 
ya hari-hari, bhole pote nga appi ri we 
mu. Henarru we mu heddau penaja nga 
heddau, rowi di hari-hari do hela'u-la'u 
ke ta ai-alla ngati ngi'u Kristus. 

26 Kinga bubu dhara mu, bhole addo we 
ne bubu dhara mu do naanne jhe pebune 
mu la dhara lubhu harro nga menyilu. 
Bhole bubu dhara tade helodo-rai 
balla-bilu, 

27 mita do dho nara Wango ne lua kehoo 
ta peapa ne muri mada mu. 

28Ddau do tima ta mena'o, do jhamma 
ke no ta pengaha ti mena'o ne. Ne do 
rihi woie tu no, do jhamma ke no ta 
jhagga mita nara no muri mada ri lai do 
mola do mira, jhe nara nara ri no ta ruba 
dhara nga ddau do era pa dhara lua dau 
nga gahara. 

29 Kinga pedai lii mu, bhole pake 
lipedai-lipedai do woapa. Pake we ne 

lipedai-lipedai do ta perui ddau nga 

do ta wie loro jhara pa ddau do wala. 
Lipedai-lipedai do mina harre do pedubhe 
ne lai do woie pa ddau do dhanno. 

30 Bhole pehedue ne ade Henga Deo. 
Henga do naanne lema ke do mii 
lipetakka ta do ne Lodho Peballa Kattu 
ne do medae ta dakka ke tu mu. 

31 Peila we ne lua paddha ade he ne lua 
takka nui-takka bubu he nga lai-lai do 
mina harre ri. 

32Ne do woie ne, do jhamma ke mu 
ta nga ade do woie ne, jhe era pa 
dhara lua peruba dhara heddau penaja 
nga heddau, jhe pehuba we heddau ri 
heddau, mii Deo le do alla ke pepehuba 
mu do pelake jhara Kristus ne. 

1 Mu ke ne ana-ana do hajha do 

ddhei ri Deo, rowi do mina harre ke 
do jhamma ke mu ta la'a rui ta pedute 
ne telia nga tuladha Deo. 

ZNe muri mada mu do jhamma ke ta 
wute-ta kebore ri lua pehajha peddhei, 
mii Kristus le ne hajha-ne ddhei nga 
di. Do alle ke ri No pejhole nga pae ne 
ngi'u No tu di, mii hahhi bhara jhula 
nga menahu do wwau mangngi nga do 
pemengallo dhara Deo. 

3Mu hari-hari annu-niki Deo. Rowi do 
mina harre ke, ne wui-ai wui-tao do 
kerjhe he nga lai-lai do jhamma he, 
kiadho lua lala nga hopa he, adho ke do 
jhamma ri ta era pa telora mu. Bhole 
dhai ta era ri ne era jhalli pa ddau do 
wala tu ta lii pa mu, ta do tao ko mu ne 
lai-lai do mina harre. 

4 Adho lema do jhamma tu mu ta pali 
ne lipedai-lipedai do ra'i, do kerejhe nga 
do dho jhamma he. Ne do wole ne, do 
jhamma ke mu ta peha'e kolo lii ie-ae pa 
Deo. 

SHeleo we pewoie-woie: ddau do 
kenyo-langa-huka, kiadho do tao lai-lai 
do dho jhamma, kiadho lala nga hopa 
(do ne wui-ai do na harre hari-hari do 
hela'u ke mii lua wie hu nga mejura pa 
ajhu nga wowadu), ddau do mina harre 
adho do nara ta jadhi ta ai-alla ngati 
annu-niki do pereda ri Kristus nga Deo. 

6 Bhole luu mu ri lipedai-lipedai do 
hewo'o he. Rowi ri lai-lai do na hedhe ke 
ne do pedubhe ne lua bubu dhara Deo 
penaja nga ddau-ddau do dho pedhanno 
nga No. 

7 Hakku bhole pakki lai nga ddau-ddao 
do mina harre. 

8 Mu lema do uru he do era pa dhara lua 
kerabba lema. Pa awe nadhe do jadhi ke 
mu ta annu-niki Muri, hakku ri do mina 
harre ke, do pa dhara teleo ke mu. Rowi 
do mina harre ke, do jhamma ke mu ta 
muri mada pa dhara teleo. 

?Rowi ngati dhara teleo do naanne ke, 
ne hhau ne hari-hari worawwu wui-ai 
wui-tao do woie, do mola do mira pa 
dhara namada Deo. 

10 [a'a rui we mu ta kale toi ne nga ne 
do pemengallo dhara Muri. 

11 Bhole tao ne wui-ai wui-tao do 
dho bhule nga guna he, mii do tao ri 
ddau-ddau do pa dhara kerabba he. Ne 
do woie ne tu mu, do jhamma ke ri mu 
ta boka petengalla ne lai-lai do mina 
harre. 

12 (Rowi ne lai-lai do tao ri ro he do nga 
pewuni-wuni-anni he, ta pedae he we, 
do mekae ke.) 

13 Hari-hari ne nga we ne do ketarre pa 
dhara teleo, do me dae nga ngadde nga 
teleo Mo. 

14 Rowi hari-hari do heleo nga teleo, 
napoanne ke ne teleo ne. Rowi do mina 
harre ke hakku lii, "Kaddhi we au wo do 

bba'i, jhe kaddhi we ngati dhara made 
mada! do ta kelala ke Kristus pa mu." 

15 Rowi do mina harre ke, heleo we 
pewoie-ie ne loro jhara muri mada mu. 
Bhole muri mada we mii ddau-ddau do 
bhodho he; muri mada we mii ddau-ddau 
do mmau dhara he. 

16 Pake we ri mu pewoie-woie ne awe 
do era pa mu, rowi ne awe do nadhe, 
awe do apa do kerewe ke. 

17 Bhole bhodho we, tapulara pereha 
we pe woie-ie ne nga ne do ddhei Muri. 

18 Bhole mawo ri ei-ago, rowi ri naanne 
do ta peapa mu. Ne do woie ne, do 
jhamma ke mu ta tobo ri Henga Deo. 

19 Pake we ri mu ne lii-lii ti dhara 
Mazmur, lilodho-lilodho lii waje Deo, pa 
dhara lipedai-lipedai mu. Do jhamma ke 
mu ta jhuka lodho nga mengallu nge nga 
kehaka dhara ta wue-waje Muri. 

20 Loro-loro we nga jhara lai ne nga we 
mu, do jhamma ke mu ta peha'e kolo lii 
ie ae pa Deo Ama, pa dhara ngara Yesus 
Kristus Muri di. 

21Tu ta takke pekerihe Kristus, do 
jhamma ke mu ta pewawa-anni heddau 
pa heddau. 

22 Mobanni do jhamma ke ta pewawa- 
anni pa ddau pa hedhapa no, mii pe 
wawa-anni pa Muri le. 

23 Rowi momone ke ne do jadhi ta kattu 
pa mobanni, mii Kristus lema do jadhi ta 
kattu pa jemaat, jhe No miha ne Duae 
Mone-mai Mone-golo ne tu jemaat do 
jadhi ta ngi'u No. 

24 Hela'u lema mii jemaat ne pewawa- 
anni pa Kristus, mina harre lema pa 
dhara hari-hari lai do jhamma ke 
mobanni pa ddau pa hedhapa no. 

25 Momone, hajha ddhei we nga 
ihi-ammu au, hela'u le mii Kristus ne 
hajha ne ddhei penaja nga jemaat, nga 
jhole nga pae ne ngi'u No tu jemaat he. 

26 Hakku tao ri Kristus mina harre, mita 
ie ke ri No ta pemo-pemegale ne jemaat 
he ri liajha do pelake jhara ei-pejhiu, 
mita ki alla ke pemina harre ta nara ke ri 
No ta jula ne jemaat he pa Deo. 

27 Jhe ri do mina harre ke, ta petitu nga 
keparru ke, nga mmau nga megala ke 
ne jemaat he ri Kristus pa hedhapa No 
nga do dho bhule kura nga terujha. 

28 Mina harre lema ke momone do 
jhamma ke ta hajha ta ddhei nga 

ihi-ammu no, do hela'u ke mii ddhei nga 
ngi'u no miha. 

29 (Ngaddi dho ta era ddau do paddhu 
nga ngi'u no miha. Ne do tao ri no, 
tapiare-pelojhe nga ta jage nga menege 
ri no, mii Kristus le ne piare-pelojhe ne 
jemaat No he. 

30Do toi ke ri di ne napoanne, di hedhe 
ai-alla ngati ngi'u Kristus.) 

31 Pa dhara Buku Lidara-Likewahhu 
Deo, era do hure do bhuke, "Rowi do 
mina harre ke, heddau momone do 
medae ta hani ri no ne ama nga ina no, 
tu ta peheujhu-headde nga ihi-ammu 
no, jhe ro hari do dhue do jadhi ta hahhi 
ke." 

32 Ne pedabbho lilolo do naanne do dhai 
meramma. Jhe ri ya ta pedue ke nga lua 
pedu Kristus nga jemaat. 

33Tapulara ne lilolo do naanne do era 
lema ne lua pedu no nga mu: Do jhamma 
ke momone do nami we ta hajha ta 
ddhei nga ihi-ammu no, mii ddhei nga 
ngi'u no le miha, jhe do jhamma ke 
mobanni do nami we ta la'a rui ta takke 
pekerihe ne ddau pa hedhapa no. 

6 1 Ana-ana! Mii ddau do pedute 
Kristus, pedhanno we nga ina-ama 

mu, rowi naanne ke ne do jhamma ta 
tao ri mu, 

2"Takka we pekerihi ina nga ama mu" 
nadhe ke ne lipereda do petari-tari ngati 
Deo, nga lijaji, 

3"Mita mengallu nge kehaka dhara nga 
medi melatu au pa raiwawa dhe." 

4Tuahhu-tuahhu do mada ta ama. 
Bhole tao we au pa ana-ana au tade 
mina-harre worawwu, do ta peha'e ne 
lua bubu dhara ro. No woie, piara-peluja 
we ro ri lua lai kenyajjhe nga ri liajha 
Muri. 

STuahhu-tuahhu do jadhi ta naannu! 
Pedutu we ri mu nga lipereda muri mu 
do pa danni raiwawa do nadhe. Jhagge 
we ri mu ne na harre nga ade do i'a 
pe wawa-anni jhe do pedhanno nga do 
petarra-tarra mii do tao Kristus miha. 

6Jhe bhole tao mu mina harre ki nga 
pa dhara nga jage ko mu, jhe wata ke 
mita nara lipuji ngati ddau raiwawa we. 
Tapulara do jhamma ke mu ta jaggha 
ne na harre mii naannu ri Kristus do pa 
dhara pedute ne ddhei Deo nga hewue 
nge danni-ade. 

7 Lua jhagga do jhagge ri mu mii 
heddau naannu ne, do jhamma ke ri mu 

ta jhagge nga mengallu nge nga kehaka 
dhara mii do ta pemoke Muri le ke ri mu, 
jhe adho ke ta wata pa ddau raiwawa 
we. 

8 Henge we, nadu we, ie ta naannu ko 
no, mina harre lema ddau do balla kattu, 
do medae ta hamme ri no ne pai-pala 
ngati Muri, tu lai-lai do woie, do alla 
petao ri no ne. 

9Tuahhu-tuahhu do jadhi ta muri! 

Do jhamma ke ta mina harre lema 

ne alu nga hadha mu penaja nga 
naannu-naannu mu. Bhole pake ne lua 
bhani nga karri. Henge we ri mu ta do 
mu lema nga naannu-naannu mu he, do 
hela'u-la'u ta do nga muri do heddau we, 
Muri do era pa era do mmau do megala 
ne. Adho No do ketarri worawwu ddau. 

10 pa pedakka rahi, do jhamma ke mu 
ta rui nga kedi ri lua rui nga kedi do 
hamme ri mu ngati kuaha Muri, taga tari 
do heujhu-headde ke mu nga No. 

11 Pake we hari-hari ne rakka nnau 
muhu di, do wie ri Deo he pa di, mita 
na ra di ta penaja nga hari-hari uku do 
mina harre ne worawwwu l'a pelappa ngati 
Wango. 

12 Rowi adho di do pedhutu-pemuhu 
nga ddau raiwawa, tapulara pedhutu- 
pemuhu nga lua rui nga kedi ngati 
hari-hari wango do mange do bangnge 
ne awe do apa-do kerewe do nadhe. 
Do pelawa-pemuhu nga hari-hari higa 
henga kerabba. Henga kerabba do 
kemale jhara ihi liru nidhe. 

13 Rowi do mina harre ke, pa dhara 
awe nadhe, pake we hari-hari ne rakka 
nnau muhu do ngati Deo he, mita ie 
pa lodho apa nga kerewe dhe, nara 
mu ta penaja nga hari-hari lua dhutu 
ihi muhu-ihi lawa. Jhe ki alla ke mu 
pepemuhu-pelawa nga ihi muhu-ihi lawa 
mu hape la pedakka rahi, pee ko ma mu 
nga keharru-kelidu. 

14 Do jhamma ke mu ta era pa dhara 
lua jaga nga meniga. Pake we ri mu ne 
lua halla-anni pa Deo ne, mii dari wake 
pa kelebho mu, nga lua mola mira mu 
ne mii bhajhu bbhahhi pa ngi'u mu. 

15 Do jhamma ke ne lua pemoko-anni 
mu ta pepeke ne Li Hagha Dhara do nga 
aggu lua pedhuri-pemira nga muri mada 
pa dhara mengallu nge nga kehaka 
dhara ne do jadhi ta mii helapa mu. 

16 Pa awe nami we ne lua parahajha pa 
Muri, do mii tami he; ri lua manno nga 
kaho do naanne ke, ne nara ri mu ta 
pemade ne woana-woana kelatti-ai ngati 
wango. 

17 Pake we ne lua helama tona-ie mu 
ne, mii taddhu wajha he, nga lipedai Deo 
mii kelewa ngati Henga Deo. 

18 Jhagga we ri mu hari-hari ne na harre 
nga hebhajha tu ami rurabha-rudharru 
ngati Deo. Pa awe nami we hebhajha we 
mu, mina mii mu ne hewai-hewewe ri 
Henga Deo. Do jhamma ke mu ta era 
loro pa dhara lua jaga nga meniga jhe 
bhole i'a jharra. Hebhajha we loro-loro 
tu hari-hari annu-niki Deo. 

19Jhe hebhajha le we tu ya, mita kinga 
dhai ya ta pedai lii, ta wie ke pa ya ri Deo 
ne lipedai-lipedai do pekatta. Jhe mita ie 
lema nga bbharra dhallu, nara ta pepeke 
ne do pewune pa Li Hagha Dhara ne. 

20 Ri Li Hagha Dhara do naanne ke 
ne jadhi ya ta heddau ddau pepu, jhe 
pa dhara awe nadhe, ne ke pa dhara 
ammu bhaddo. Hebhajha we, mita ie ya 
ta bhani ta pedai lii jhara lua Li Hagha 
Dhara ne, mina mii ne do jhamma ta 
pedai. 

21 Tikhikus, tuahhu di nga ddau 
kako-kaddhi do mappe nga mejhanni 
pa dhara lua jhagga Muri, no ke ne do 
medae ta la peke pa mu, hari-hari ne 
jhara lai ya mita toi ri mu ne lua ngi'u 
nga lua jhagga ya. 

22 Taga naanne ke hakku pe pue no ri 
ya la nga mu, tu la pika ne jhara lua 
jhi pa mu hari-hari, mita na ra mu ta 
mengallu dhara. 

23 Ki ie mudhe he, Deo Ama, nga Muri 
di Yesus Kristus ta boka ne rujhara mita 
ie hari-hari jemaat ta heujhu-headde jhe 
pehajha-peddhei heddau nga heddau 
jhe halla-anni pa dhara lua parahajha pa 
Kristus. 

24 Ki ie mudhe he Deo ta wie ne lua 
tarro ie nga menyarro mangngi pa 
tuahhu he hari-hari do hajha do ddhei 
nga Muri di Yesus Kristus nga hajha nga 
ddhei do dho i'a made wari. 


FILIPI 


lTuahhu-tuahhu annu-niki Deo 

1 hari-hari do pee pa Filipi jhe do 
peheujhu headde ke nga Kristus Yesus. 
Mina harre lema Tuahhu-tuahhu mone 
bhau-bhata nga mone parabha-pedharru 
pa dhara jemaat. Ya, Paulus, hela'u-la'u 
nga Timotius, annu-niki Kristus Yesus, 
Zdo nga henao, ki ie mudhe he Deo 
Ama di nga Muri di Yesus Kristus ta wie 
ne lua tarro ie nga menyarro mangngi 
nga lua mengallu nge nga kehaka dhara 
pa mu. 

3Hadhi henge mu ri ya, ta peha'e ke ri 
ya ne kolo lii ie-ae pa Deo. 

4Jhe hadhi hebhajha ya tu Tuahhu he 
hari-hari, do hebhajha ya nga mengallu 
nge nga kehaka dhara. 

2Pehsa'e ri ya ne kolo lii ie pa Deo, 
taga tari rai ti lodho do petari ne lohe 
ma dhara awe do nadhe alla ke mu 
perabhe-pedharro ya ta pelebe ne Li 
Hagha Dhara do ngati Deo ne. 

6 Deo miha ne do alla ke pe jhare ne lua 
jhagga do woie do naanne pa mu, jhe 

do ketarra ri ya ta do ta peterue ri No 
ne lua jhagga do naanne tade moko pa 
Lodho Dakka Bhale wari Kristus Yesus. 

7 Tarra do jhamma ke ya ta era nga lua 
penge do mina harre, penaja nga mu, 
rowi Tuahhu he hari-hari do pee nga era 
loro pa dhara ade ya. Mina harre lema 
mu do hamme hela'u-la'u ke nga ya ne 
lua ruba dhara Deo do wie ri No pa ya 
ne; ie ta pa dhara awe nadhe pa dhara 
ammu bhaddo dhe ko ya, mina harre 
lema pa awe pa tele tu ta tito nga parro 
ta kedhago ne Li Hagha Dhara ne. 

ŜRi Deo miha do toi ma ta do ddhei 
tarra ke ya ta la peabu nga mu, jhe 
do nga lua hajha nga ddhei do dhai 
meramma Yesus Kristus miha. 

?Nadhe ke ne lihebhajha ya tu mu, ki 
ie mudhe he ta ju mu ne hajha ne ddhei 
nga Deo, nga ddau nga ddau ihi-anga, 
jhe ju meramma ne lua mmau dhara do 
petu ne nga tada do woie ne. 

10 Jhe ri do mina harre ke ta i'a ke 
mu ne pidhi, nami ne do rihi woie, 
jhe ne muri mada mu do medae ke ta 
mmau ngati do woapa kiadho ngati lua 
peanynyi ne nga we, pa lodho dakka 
bhale wari Kristus hine. 


FILIPI 1.11-16 1138 


11 Ne muri mada mu do medae ta re'a 
ta lale ri wui ai-wui tao do tarra-tarra ne 
wole, do wata ke do dakka ngati Kristus 
we miha, moko do medae ke Deo ta 
pedhede-pekelode nga ta wue ta waje. 

12 Ne ddhei ya, ta toi ri mu, ta do ne 
lai-lai do alla pejadhi pa ya, lai do na 
harre ke ne do pedidi rihi ae ddau ta 
dhanno jhe paraja pa Li Hagha Dhara ne. 

13 Ne pedakka ne ngati naanne, 
hari-hari mone jaga dhara rae duae nga 
ddau-ddau do wala he pa dhara rae do 
naanne do toi ke ta nee ke ya do taga 
tari pemoke Kristus. 

14 Jhe ri lua bhaddo ya do nadhe, rihi ae 
ke ne do Herani pa rae do nadhe, do juu 
rui ne parahajha pa Muri, hakku ta juu 
bhani ri ke ro ne pepeke ne litakka Deo 
ne nga do dho meda'u wari ri. 

15 Tarra ma ta era do parri ddau ti 
telora ro do pepeke Kristus taga tari 
pana dhara nga ri ddhei ta pebhata, 
tapulara do wala he do lua pedabbho do 
petu-petarra. 

16 Hakku tao ri ddau-ddau do na hedhe 
taga tari do hajha do ddhei ro nga Deo, 
jhe nga ya lema, rowi do toi ke ri ro ta do 

alla ke Deo pe lii pa ya tu ta peteleo ta do 
ne Li Hagha Dhara ne do petu-petarra. 
1/Tapulara ne ddao do wala he, pepeke 
Kristus ri ro do nga lua pedabbho 
do woapa, hakku pepeke ri ro tu lua 
mangngi ngi'u ro miha. Ri naanne do 
henao ke ri ro ta juu pehedue ya pa 
dhara ammu bhaddo dhe. 

18Tapulara bhule dho ta nga-nga! Rowi 
ta mina mii lema, ne lua do naanne ta 
jhagge lua pedabbho do petu-petarra ko, 
ie lema ta nga lua pedabbho do hala ko, 
do pee nga pepeke ne jhara lua Kristus 
-- hakku ta mengallu dhara he we ya. 
Jhe do pee ma ri ya nga toi ta do mina 
harre, 

19 rowi do toi ri ya ta do ri lihebhajha 
mu jhe nga ri rurabha-rudharru Henga 
Yesus Kristus, do medae ta gole ya 
peballe-kattu. 

20 Ne do tarra-tarra ne do ddhei nga 
do henao ri ya ta bhole era ie ta ne nga 
we do nara ta labbe ya tu ta pekako ne 
tenge ya. Tapulara ne do ito ri ya, mita ie 
pa awe do mina mii we, rihi-rihi pa dhara 
awe nadhe, nara ya nga bhani dhallu, 
jhe mina harre lema nga he wue nge 
danni ade -- ie ya ta do muri mada ko, 

kiadho ta do made mada ko -- Kristus ke 
ne do ta pedhede-pekelode. 

21 Rowi tu ya, ne lua pedabbho muri 
mada ya dhe, wata ke Kristus we. Jhe ki 
made, napoanne lua mangngji. 

22Tapulara kinga muri mada pa 
raiwawa do nadhe, do nara ri ya ta 
jhagga ne lua jhagga do rihi ie, moko toi 
dho ke ri ya ta nami ne do jhamma ta 
pidhe ri ya. 

23Ta pehio-ta pebhage ke ya ri hari 
dhue bhakka. Do ddhei tu-tu ke ya ta 
hane ne raiwawa do nadhe, tu ta la pee 
nga Kristus, rowi naanne ke do rihi ie; 

24tapulara tu lua ie mu, do rihi ie ko 
kinga pee ko ya pa raiwawa dhe. 

25 Do ketarra ri ya ne lai do naanne. Ri 
do mina harre ke, do toi ke ri ya ta do ta 
do pee ko ya nga mu hari-hari, mita nara 
ko ya ta rabha-ta dharru mu, mita ju rui 
nga kedi ri mu jhe ju mu ne mengallu 
dahara pa dhara parahajha pa Muri. 

26 Rowi do mina harre, kinga dhai 
ya ta bhale nga mu hine, mu ne do 
peheujhu-headde nga Kristus do medae 
ta ju ae ri ke ne era jhalli tu ta latta-anni 
jhara ngi'u ya. 

27 Nah, ne do rihi paralu pa dhara awe 
nadhe, ne muri mada mu do jhamma 
ke ta penau nga ne nga ne do dhuke ri 
Li Hagha Dhara jhara lua Kristus. Jhe ri 
do mina harre ke, ie ta nara ko ya ta 
peabu nga mu, kiadho ta do dho nara ko 
ta peabu nga mu, do medae ma ya ta 
rangngi jhara lua mu ta do titu halla-anni 
ma mu pa dhara lua heujhu-headde nga 
la'a rui tu hahhi lua pedabbho nga hahhi 
lua ddhei we; tu lua parahajha do penau 
nga Li Hagha Dhara do ngati Deo ne. 

28Do jhamma ke mu ta pee nga bhani 
dhallu; bhole meda'u penaja nga ihi 
muhu-ihi lawa mu. Jhe ri do mina harre 
ke do ta peteleo ke ri mu ta do tatu ke 
ta do jharra ro jhe ne do nara, rowi do 
ta wie ne lua nara ne ri Deo miha pa mu. 

29 Rowi do alle ke pewie ri Deo ne 
lua ruba dhara No pa mu, adho tu ta 
parahajha pa Kristus we, tapulara lema 
tu ta dhui hape lua hedui-herui tu Kristus 
lema. 

30Pa dhara awe nadhe mu lema do 
hela'u-la'u ke nga ta ya pa dhara lua 
petadi do hela'u, lua petadi do ngaddi 
ta heleo ri mu ne tito ri ya do uru he 

pelohe hape ma dhara awe do nadhe mi 
do rangnge ri mu pa dhara awe nadhe. 
2 1 Do rui ke mu, rowi do peheujhu- 
headde ke mu nga Kristus. Jhe 
do kehaka ke ne dhara mu rowi do 
hajha do ddhei Kristus nga mu! Mu do 
hewai-hewewe ri Henga Deo, jhe mu 
lema do pehajha-peddhei ke heddau nga 
heddau. 

2 Nah, hakko tarra-tarra ko ri mu ta 
pemengallo ne dhara ya ri lai-lai do na 
hedhe: Muri mada we nga hewue nge 
danni ade ri lua pehajha-peddhei do 
hela'u, jhe nga lua penge do hela'u we, 
jhe nga lua pedabbho do hela'u we. 

3 Bhole jhagge we hahhi lai he taga tari 
pedide ri lua ddhei ta penge ngi'u miha, 
kiadho ta tu lua wue-anni ngi'u. Tapulara 
do jhamma ke mu heddau-heddau nga 
wawa nge danni ade ta heleo ddau do 
wala ta do rihi ngati ngi'u mu miha. 

4Heleo we ne lua paralu ddau do wala; 
jhe bhole heleo we ne lua paralu ngi'u 
miha we. 

?Do jhamma ke mu ta mii Yesus 
Kristus: 

6 Do ne pa petu-tu ne No do hela'u we 
nga Deo, tapulara parro dho ri No ne 
kebhue No do mii Deo ne. 

7 Walari nedo tao ri No, alla ke ri No pe 
golo hari-hari ne na harre ta jadhi ke mii 
keddau naannu. Jadhi No ta hela'u mii 
ddau raiwawa, jhe muri-mada mii ddau 
raiwawa. 

8 Pewawe ri No ne ngi'u No, jhe muri 
mada No pa dhara pewawa-anni pa 
Deo tade made -- made ta ketoe 
peabbha-rappa pa kolo ajhu ketoe. 

2 Rowi do mina harre ke ta dhede ke No 
ri Deo pedhida-dhida, jhe jhole pa No ne 
lua higa nga kuaha do rihi mone ae ngati 
hari-hari lua higa nga kuaha do wala he. 

10 Tu ta pekerihi Yesus, hari-hari do 
kemuki pa era do mmau do megala nga 
pa danni raiwawa, nga pa dha'i raiwawa 
do medae ke ta wie hu nga mejura pa 
No. 

11 Hari-hari ro do medae ke ta mengaku 
ta Yesus Kristus ke ne Muri; jhe ri do 
mina harre ke ta pedhede-pekelode ke 
Deo Ama. 

12 Rowi do mina harre ke, wo Tuahhu- 
tuahhu do ddhei ri ya, do mina mii ne 
do pee loro pa dhara lua pedhanno nga 

ya, pa awe nga era ne ya pa telora mu 
moko rihi-rihi pa awe nga pejjhau dhe 
ko ya nga mu, do jhamma ke mu ta pee 
nga pedhanno ma nga ya. Do alla ke mu 
pepehelama ri Deo, rowi do mina harre 
ke pee we mu nga la'a rui, mita jadhi ta 
keteme ne lua kehaka dhara mu. Jhagge 
we ri mu ne lai do naanne nga takke 
pekerihe Deo jhe pedhanno we nga No, 

13 rowi Deo miha ne do jhagge pa dhara 
mu ta era lua pemoko-anni jhe nara ta 
pemengallo dhara Deo. 

14Jhagga we hari-hari ie ta ne nga we, 
bhole era nga pegu-pegallo, kiadho nga 
peluru penyami. 

15Jhe ri do mina poharre ke, ta peteleo 
ke ri mu ta do mu ke ne ana-ana ri 
Deo, do adho ke do era nga lua kura 
nga terujha ri, do muri mada ke nga 
mola nga herannu pa telora ddau do 
apa do kerewe nga do nga lubhu harro 
nga menyilu. Jhe ki dhai ke pa awe ta 
pedhae ne ri mu ne lii do wie muri mada 
ne, do jhamma ke mu ta jadhi mii weo 
do kehabbha he ta pekelale ne raiwawa 
do nadhe, tu ro. Ki muri mada ke mu 
mina harre, do ta era ke ne era jhalli tu 
ya hine ta latta-anni jhara lua mu pa 

awe dakka bhale wari ne Yesus Kristus. 
Naanne ke ne teleo ta do lua la'a-rui 
ya, adho do parahuma wue, nga ne lua 
la'a-rui ya do era nga wue nga wila. 

16 (2:15) 

17 Pa wue, do medae marra ya ta 
pemade, jhe ne raa ya do ya jadhi ke 
mii bhara jhula do ta pehute he pa dhida 
ne nga ne do ta jhole ne ri mu pa Deo, 
mii hahhi tada ta do parahajha ke mu 
pa No. Ki do tarra ma ta do jhamma ta 
mina harre, ta peha'e kolo lii ie ke ya tu 
lai do naanne jhe dutu le ya ta mengallu 
dhara hela'u-la'u nga mu. 

18 Mina harre lema do jhamma ke mu ta 
he la'u-la'u le ne mengallu dhara nga ya. 

19 Do parahajha ya ta do ri lua ruba 
dhara Muri Yesus, do nara ri ya ta pepue 
nga henginga Timotius la nga mu, mita 
nara ta mengallu dhara ri lii pika jhara 
lua mu. 

20 Wata ke ta Timotius we miha ne 
ddau do hela'u penge nga ya, jhe do 
tarra-tarra do penge ne lua ie mu. 

21 Ne do wala he wata ke pehenge nga 
lua paralu ro he ke miha, adho ke lua 
paralu Yesus Kristus. 

22 Do ngadde miha ke ri mu ne telia ne 
ta do Timotius do nga guna. Do tarra ta 
do alla ke no pewohe-la'a-rui hela'u-la'u 
nga ya tu ta la pelebe ne Li Hagha Dhara 
do ngati Deo ne. Jhi dhue do dho hala ke 
mii ana nga ama he. 

23 Rowi do mina harre, do nga henginga 
ki nga toi ke ri ya mina mii ne pe dakka 
hine ne kewallu ya dhe, do ta pepue ke 
no ri ya, la nga mu. 

24Do parahajha ya, ta do ri lua ruba 
dhara Muri, ya le miha, adho ke do rihi 
tui ri, do medae ke ta kako la heahu mu 
lema. 

25 Jhara lua tuahhu di Epafroditus do 
pepue ri mu ta ma rabhe ya, do rihi ie ta 
pepue bhale no ri ya la nga mu. Alla ke 
no pepenau hela'u nga ya pa dhara lua 
jhagga nga la'a-rui ya. 

26 Do ddhei tu-tu ke no ta la peabu nga 
Tuahhu he hari-hari, jhe adho ke do 
ketanna ne ade no ri do rangngi ke mu 
ne lii, ta do paddha no. 

27 Do petu tarra ma ta do paddha 
miga ta made no. Tapulara Deo do ruba 
dhara nga no, jhe adho ta pa no he we, 
tapulara pa ya lema, mita do dho rihi ya 
ne hedui. 

28 Ri do mina harre ke hakku ta ju rui le 
ke ne lua ddhei tu ta pepue bhale no la 
nga mu, mita ie ri ta mengallu ne dhara 
mu, ki peabu ke mu nga no, jhe ne ade 
ya lema ta ketanna he ke. 

22Hakku hamme we no nga mengallu 
nge nga kehaka dhara ri mu mii heddau 
tuahhu do hela'u lua manno nga kaho. 
Takka we pa dhara kire hari-hari do mii 
no. 

30Tu lua jhagga Kristus, miga no ta 
made, do pewie ke ri no ne muri ma da 
no tu ta rabhe-ta dharro ya nga ngara 
mu. 

lPedakka rahi, wo Tuahhu-tuahhu 

ya, do jhamma ke mu ta mengallu 
nge nga kehaka dhara taga tari do 
peheujhu headde ke mu nga Muri. 
Mejanni dho pa ya ta kebhale wari ne 
nga ne do alla pebhuki ri ya do uru he, 
rowi ne lai-lai do na harre do ie tu lua 
helama tona ie mu. 

2Jhagga pewoie-ie ne we mu penaja 
nga ddau-ddau do tao lai-lai do apa do 
kerewe, ddau-ddau do jhamma ta pali ta 
'ngaka' he. Do pee ke ro nga meggai loro 
mita ie ne ddau-ddau he ta dara ngutu. 

3Jhe ne pa petu ne di hedhe ddau-ddau 
do alla ke pe hammi lua dara ngutu do 
petu-petarra ne, adho ro. Wie hu nga 
mejura di pa Deo ri lua hewai-hewewe 
Henga Deo miha, jhe peha'e ri di kolo lii 
ie-ae rowi do muri mada ke di pa dhara 
heujhu-headde nga Kristus Yesus. Adho 
di ta peketoe-anni pa lua pemane-lua 
pemane do ngaddi ri namada dhe, do 
nara lema ya ta peketoe-anni pa lua 
pemane-lua pemane do na harre. 

ARowi kinga era ke heddau ddau do pa 
dhara penge no, ta do era no nga era 
jhalli ta peketoe-anni pa lua pemane-lua 
pemane do wata ke do ngadde ri namada 
we, moko ya rihi ri ko. 

> Do alle ke ya pedare ngutu pa pemuri 
aru lodho ko we. Ya metana mii heddau 
do Israel, ngati huhu Benyamin; do 
Ibrani ihi ya. Pa dhara lai lua pedhanno 
nga uku-uku aigama Yahudi, ya dhe do 
ngati kejie do Farisi. 

6 Moko ta yari ko ne do rihi pana, hakku 
hudhi-peraga jhe dede-jhe merahhu 
ri ya ne jemaat he. Kita pekire ngati 
kebhihu uku aigama Yahudi, ya heddau 
do ie, nga adho do era nga lua kura nga 
terujha. 

/Tapulara taga tari Kristus, moko 
hari-hari ne do ege ri ya pa do uru he, 
ta mii hahhi lai do wie mangngi, pa awe 
nadhe jadhi ke ta mii hahhi lai do wie lua 
ha'i nga bhangi. 

8 Adho ta lai-lai do na harre we, era ri 
ko do rihi tina harre, hari-hari ne nga 
we, do ege ke ri ya ta mii lai-lai do wata 
ke ta wie ne lua ha'i nga bhangi we. Ne 
do jadhi ta unu rowi ya pa dhara awe 
nadhe, do rihi ne dhida kebhue ne, ta 
tade Kristus Yesus, Muri ya. Taga tari 
Kristus ke, alla ke ri ya pegolo hari-hari 
ne nga we. Do ege ta merama he we ri 
ya hari-hari ne na harre, mita jadhi ta 
abo Kristus ri ya, 

9jhe do tarra-tarra ta do heujhu-headde 
ke nga No. Lua pedu do woie nga Deo, 
adho ke do kale ri ya miha nga loro jhara 
ta pedute ne uku aigama ne. Pa dhara 
awe nadhe do nga lua pedu do woie ke 
ya nga Deo, taga tari do parahajha ke 
ya pa Kristus. Hakku ne lua pedu do 
woie do naanne, dakka ngati Deo, jhe 
do pejaddhe pa lua parahajha pa Yesus 
Kristus. 

10Wata hahhi we do ddhei ya, mita ie 
ke ta tade Kristus we ri ya, jhe nara ri 

ya ta toi tarra pa dhara muri mada ya 
ne kuaha do pemure No ne ngati dhara 
lua made mada ne. Do ddhei le ya ta 
hela'u-la'u ne dhui-hape lua hedui-herui 
nga No, jhe jadhi ta hela'u nga No pa 
dhara lai lua made No. 

11 Jhe do nga henao ri ya, ta do ya lema 
miha do medae ta pemure bhale wari 
ngati lua made mada. 

12 Lii dho ya ta do pue ke ri ya ne 
wue-ne wila ne, kiadho ta do keteme 
ke ya. Tapulara do pee ma ya nga 
la'a-rui ta la kajhe dhae ne bhara parahe 
do pemoke ri Kristus Yesus ne. Tu do 
naanne ke, alle ke ya perabhe ri No, jhe 
pejadhi ya ta unu-oha No. 

13 Do tarra, Tuahhu-tuahhu, do ne pe 
petu toi de dho ri ya ta do kajhe dhae 
ke ri ya ne bhara parahe do naanne. 
Tapulara we ne hahhi lai ne do toi ri ya, 
ta peballu ke ri ya ne nga ne do ludu he 
la kejhunga, jhe wohe la'a-rui tarra ya ta 
hudhe kajhe dhae ne nga ne do era pa 
hedhapa ya. 

14Ri do mina harre ke, hakku pee ya 
nga perai loro ju la era do petuje ne la 
rahi do pedakka ne, mita hamme ri ya 
ne lua nara ne, lua muri mada do era 

pa era do mmau do megala ne; jhe tu 
lua do naanne ke ne pedoa di ri Deo, do 
pelake jhara Kristus Yesus. 

15 Di hari-hari do kepai ke pa dhara lua 
muri mada do pedu nga Deo, do jhamma 
ke di ta pedhelo ne wue do mina harre. 
Tapulara kinga pa telora mu, ki do era 
ko ne lua tada do wala, moko, do medae 
ma ta la pejhare lema ri Deo pa mu. 

16Ta mina harre lema ne lai do nadhe, 
do jhamma ke ri mu ta heleo: Do 
jhamma ke di ta muri mada pedute nga 
do alle ke pepeato, do nee ke ri do petu 
lohe ma dhara awe do nadhe. 

1/Tuahhu-tuahhu hari-hari! Pedute we 
ri mu ne telia nga tuladha ya. Do alla ke 
pewie ri jhi ne telia nga tuladha do petu 
pa mu, rowi do mina harre heleo we nga 
petu-tu ne ddau-ddau do pedutu ne telia 
nga tuladha jhi do na harre. 

18 Jhajhi wari ke ne peke ri ya pa mu, 
jhe pa dhara awe nadhe ta kebhale wari 
ke ri ya pa mu nga huti ei-namada; do 
ae ke ne ddau do ne muri mada ro do ta 
peape ne lua pedabbho lua made Kristus 
pa kolo ajhu ketoe ne. 

19Ne muri mada ddau-ddau do mina 
harre, do ne pedakka ne muri ro la dhara 

lua apa nga kerewe ne, rowi ne deo ro 
wata ke lua ddhei nga ngi'u ro we miha. 
Lai-lai do pemekae dhara ddau we ne 
do pekerihi ri ro, rowi ne do penge ri ro 
wata ke lai-lai do pedu nga lua raiwawa 
nadhe he we. 

20Tapulara di hedhe ana-ari ngati era 
do mmau do megala. Do ngati ni lema 
ke ne do medae ta dakka ne Duae 
Mone-ma'i Mone-golo ne di ne. No ke ne 
do lore pemate-mate ne ri di. 

21 Ne ngi'u di do keloe nga do medae 
ta apa do nadhe, do medae ta lare ke 
ri Kristus, ta jadhi mii ngi'u No miha do 
dhida do kelodo ne. Hakku nara No ta 
tao mina harre, ri do nga kuaha No tu ta 
pejharra hari-hari ie ta ne nga we. 

4 1 Rowi do mina harre ke wo Tuahhu- 
tuahhu ddhei ya, mina harre ke 

ne do jhamma mu ta muri mada jhe 

parahajha tarra-tarra pa Muri. Do ddhei 

tarra-tarra ke ne ade ya ta la peabu nga 

mu! Mu ke ne kepue lua latta-anni ya, 

do pemengallo dhara ya. 

ZNawanni Euodia nga Nawanni Sintike! 
Ta ami tarra-tarra mu ri ya, mita he 
la'u ade mu mii ddau-ddau do hela'u lua 
manno nga kaho. 

3Pa ihi anga-ihi anga ya he do dhai 
halla-anni he, ami lema ri ya mita ie 
Tuahhu he ta perabha-pedharru nga do 
dhue mobanni do na harre. Do alla ke ro 
pejhagga rihi me janni hela'u-la'u nga ya 
tu ta pepeke ne Li Hagha Dhara do ngati 
Deo ne, hela'u lema mii Klemen nga 
hari-hari ddau do wala he, do jhagga 
hela'u-la'u nga ya. Ne ngara-ngara ro 
hhai ke pa dhara Buku Ddau do Muri ne. 

“Ki ie mudhe he, era loro mu pa dhara 
mengallu nge nga kehaka dhara, taga 
tari do muri mada ke mu pa dhara 
heujhu-headde nga Muri. Hewari ri ne lii 
ya: mengallu nge nga kehaka dhara we 
mu! 

>” Do jhamma ke hari-hari ddau ta heleo 
ne wue muri mada mu do woie nge danni 
ade ne. Rowi adho ke do rajja ri, do ta 
dakka ke Muri. 

6 Bhole kepapi penaja nga lai ne nga 
we. Pa dhara hari-hari lai, hebhajha we, 
jhe pedhae ne liami mu pa Deo. Ne nga 
ne do paralu mu, peke we ri loro-loro 
naanne pa Deo we, ri kolo lii ie-ae. 

7 Moko ne lua kehaka dhara do ngati 
Muri ne do dho nara ta toi ri ddau 
raiwawa dhe, do medae ta jage nga 

menege ne ade nga penge mu do 
peheujhu-headde nga Kristus Yesus. 

ŜPedakka rahi Tuahhu-tuahhu, ihe we 
ne penge mu ri lai do nga kebhue, do 
jhamma ta ta puji, lai-lai do petu, do 
dho pemekae dahara ddau, do mola do 
henarru, do dho pehiwo nga do woapa, 
do manynyi do natta nga do wole. 

?Pekako we, ne nga ne do ajha nga 
do hamme ri mu ngati ya; ie ta ngati 
kolo lipali nga lipedai ya, mina harre 
lema ngati wui-ai wui-tao ya. Deo do 
kepue lua kehaka dhara ne, do medae ta 
penau-pelere nga mu. 

10 Pa dhara muri mada ya do peheujhu- 
headde nga Muri, do toi ke ri ya ne lua 
mengallu nge nga kehaka dhara ne, rowi 
ta lalla pemina harre ne worawwu tui, 
pa awe nadhe nara ri ke mu ta henge ya 
ri. Ne lua pedabbho ya, adho jhe tari do 
ballo ke ya ri mu; do pee ma nga heleo 
ya ri mu, wata ke tari do dho bhule dau 
ne awe tu ta pedhelo ri mu ne lua ruba 
dhara mu. 

ll! Ne pe ri ya ne nadhe, adho taga 
tari do era ke ya pa dhara lua dau nga 
gahara, rowi do alla ke ya pepetima-anni 
ta waji we ri ne nga ne do era pa ya. 


FILIPI 4.112-16 1155 


12 Do alle ke ri ya penarro ne muri 
mada nga do dho bhule le nga wuru ne 
nga-nga, jhe do ngaddi lema ke ta muri 
mada pa dhara lua kereja-kenata. Do 
toi ke ri ya ne loro jahara tu ta penaja 
nga lua muri mada do mina mii we; ie 
ta pa keruka-kerakki, mina harre lema 
pa dhara lua kehia nga gahara, ie ta pa 
dhara kereja-kenata mina harre lema pa 
dhara lua ddau nga gahara. 

13Nga ri kuaha do wie ri Kristus ne pa 
ya, do nga lua rui nga kedi ya ta penaja 
nga lua do mina mii we. 

14 Tapulara alla ke mu peruba dhara 
nga ya pa dhara lua hedui-herui ya, jhe 
ne nga ne do tao ri mu do na harre do 
wole tarra. 

15Tuahhu-tuahhu do Filipi! Do toi ke ri 
mu miha, ta dhai ya ta pekaddhi ngati 
Makedonia do uru he pa awe ta jhari 
ta pelebe ne ri ya ne Li Hagha Dhara 
ne, titu wata mu ne jemaat do rabhe-do 
dharro ya; titu wata mu we ne do kajo 
hari nga ya ne lua ha'i nga mangngi ne. 

16 Ta dhai ya la Tesalonika jhe do paralu 
ke ya nga lua ruba dhara, adho ke ta 
hewari he we mu ne moa lua ruba dhara 
tu ya. 

17 Napoanne, adho ke ya taga tari ddhei 
ta hammi lua ruba dhara he we. Ne 
ddhei ya, mita nara le ri ya ta heleo ne 
wue-wila do ta pebhue ne lua mangngi 
mu. 

18 Hari-hari ne na harre alla ke ri ya 
pehammi -- lakka ta do rihi ae ri ko! 
Hari-hari ne lua ruba dhara mu do moa 
tu ya he, alla ke ri ya pehammi ngati 
Epafroditus. Pa dhara awe nadhe, nabbu 
le ke hari-hari ne nga we ne lua paralu 
ya. Ne lua ruba dhara do ngati mu he, 
do dho hala ke mii wwau mangngi ngati 
bhara tunu nga menahu pa Deo, jhe do 
hamme ri Deo nga me ngallu nge nga 
kehaka dhara. 

19 Deo, do pa No ke ya ne wie hu nga 
mejura, do mina harre ne worawwu kaja 
nga kete'e pa dhara Kristus Yesus, do 
medae ta petobo hari-hari ne lua paralu 
mu. 

20 Lua dhida nga kelodo tu Deo Ama di 
lodho do nami-mii ne. 

21 Pedhae we ne lipelangu ya pa hari- 
hari annu-niki Deo do peheujhu-headde 
nga Kristus Yesus. Jhe mina harre lema, 
hammi we ri mu ne lipelangu ngati 

tuahhu-tuahhu do hela'u nga ya he pa 
dhe. 

22 Hari-hari annu-niki Deo do era pa 
dhara rae do nadhe, rihi-rihi lema ro he 
do ngati dhara rae Kehe he, do hee le 
nga moa lipelangu tu mu. 

23 Ki ie mudhe he, Muri di Yesus Kristus 
ta wie ne lua tarro ie nga menyarro 
mangngi tu Tuahhu he hari-hari. 


KOLOSE 


1 lTuahhu-tuahhu annu-niki Deo pa 
Kolose do halla-anni pa dhara lua 
heujhu-headde nga Kristus! Mii rasul 
ngati Yesus Kristus, -- do dhede ri Deo 
miha -- ya, Paulus, hela'u-la'u nga 
tuahhu di Timotius, do nga henao, ki 
ie mudhe he Deo Ama dii, ta wie ne lua 
tarro ie nga menyarro mangngi nga lua 
kehaka dhara pemengallu tu mu. 

2(1:1) 

3Do rangngi ke jhi ta do parahajha ke 
mu pa Yesus Kristus, jhe do hajha do 
ddhei mu nga hari-hari annu-niki Deo. 
Rowi do mina harre ke, ki nga hebhajha 
ke jhi tu mu, do pee loro-loro jhi nga 
peha'e ne kolo lii ie-ae pa Deo, Ama Muri 
di Yesus Kristus. 

4(1:3) 

> Do parahajha nga do pehajha-peddhei 
ke mu rowi do henao ke ri mu ne do 
pemoko ri Deo pa era do mmau do 
megala ne tu mu. Do rangnge ke ri 
mu ne jhara lua do naanne, ta dhai ta 

pepeke pa mu ne Li Hagha Dhara do 
petu ne. 

6 Ne lii do ngati Deo do naanne do 
menyalla ke la hari hewue raiwawa dhe, 
jhe ri lii do naanne do pe nga wie loro pa 
dhara muri mada ddau ne lua tarro ie 
nga menyarro mangngi, do hela'u lema 
mi muri mada mu do hamme ne lua 
tarro ie nga menyarro mangngi ne ral 
ti petari ta rangnge ri mu, ne lua ruba 
dhara Deo ne, jhe do tarra-tarra ke ne 
hamme ri ade nga penge mu. 

7Ne lai do napoanne do pedhae ke 
pa Tuahhu he ri Epafras ihi-anga do 
hajha do ddhei jhi ne. No ke, ne do 
kako-kaddhi pa Kristus do mappe nga 
mejhanni ne pemoko ne lua paralu di. 

8 Rangngi ngati no ke jhi, ta do ri kuaha 
Henga Deo do nara ke mu ta pehajha 
peddhei heddau nga heddau. 

?Ri do mina harre ke, hakku pee jhi nga 
hebhajha loro tu mu, rai tare ta rangngi 
jhi ne jhara lua mu. Ami jhi pa Deo mita 
ie ke Henga Deo ta wie wie pa mu ne 
uku nga mmau dhara nga lua tada, jhe 
nara ri mu ta toi nga keteme ne nga ne 
lua ddhei Deo. 

10 Jhe ri do mina harre ke, ta nara ke 
mu ta muri mada pedute nga do ddhei 
Deo, jhe pemengallo ne dhara No, mita 
pa dhara hari-hari lai nara ke ri mu ta 
pehhau ne lai-lai do woie. Jhe ne lua 
tada mu lema jhara lua Deo, do medae 
ke ta ju rui. 

11 Ki ie mudhe he, nga kuaha do ngati 
Deo do dhai kelodo ne, ta perui mu, 
mita makka mu ta dhui-hape ne lua 
hedui-herui, pa dhara hari-hari lai, 
jhe makka tee makka wangnge, nga 
mengallu nge kehaka dhara, 

12jhe nga peha'e kolo lii ie-ae pa Ama. 
Rowi ri Ama do naanne ke ne do pejadhi 
mu ta jhamma tu ta hamme ne nga we 
ne do pemoke ri Deo tu annu-niki No pa 
dhara rai pereda No do weo do kana ne. 

13 Do alla ke ri No pema'i-pegolo di 
ngati kuaha lua kerabba ne jhe lari di 
la dhara rai pereda Ana No do hajha do 
ddhei No ne. 

14Ri Ana No ke ne ma'i ne golo di; 
hakku ne lubhu harro nga menyilu di do 
alla ke pepehai-pehuba ri No. 

15 Kristus ke ne worawwu Deo do 
ngadde ri namada ngi'u dhe. Kristus 

ke ne ana mone a'a ne do kerihi ngati 
hari-hari do tao ri Deo. 

16 Rowi do pelake jhara No ke, ne peera 
hari-hari ne nga ne do era hedhe, pa 
era do mmau do megala nga pa danni 
raiwawa dhe, hari-hari do ngaddi ri 
namada nga do dho ngaddi ri namada, 
do maho le ke nga hari-hari do kuaha 
nga do parru pereda. Hari hewue liru 
nga raiwawa do nadhe do peera, pelake 
jhara Kristus ke jhe do ta tu Kristus ke. 

1/Uru jhara ngati do dho era dae ne 
nga-nga, do lore ke Kristus peera. Taga 
taro No lema ke, moko ta era ke hari-hari 
ne nga we pa era ro miha-miha. 

18 No ke ne kattu ngati ngi'u No, ngati 
jemaat, rowi No ke ne kepue muri mada 
ngati jemaat. No ke ne ana mone a'a, do 
petari-tari ne pemure bhale wari ngalua 
made mada, mita ie ta No ke miha ne do 
jadhi ta do kerihi ngati hari-hari ne nga 
we. 

19 Deo miha ne do ddhei ta mina harre 
mita ie, ie ta ne nga we ne do era pa 
ngi'u Deo, do ta nabbu le ne era pa ngi'u 
No. 

20 Jhe do pelake jhara Ana No lema ke 
ne pehappo ri Deo ta tao ie ta ne nga 

we, ne nara ta peie bhale wari nga No 
-- ie ta ne nga we do pa danni raiwawa, 
mina harre lema ne do era pa era do 
mmau do megala. Ne tao ri Deo ne na 
harre hari-hari pelake jhara lua made 
Ana No pa kolo ajhu ketoe ne. 

21 Do uru he mu do jjhau ngati Deo. Do 
pemuhu pelawa ko mu nga No, taga tari 
ne wui-ai wui-tao nga lua penge mu do 
apa do kerewe he. 

22Tapulara pa awe nadhe, ri lua made 
Ana No ne, alla ke pepeie bhale wari ri 
Deo ne lua pedu mu nga No. Nga loro 
jhara do mina harre ke, nara ke mu 
ta aggu la hedhapa Deo, pa dhara lua 
mmau nga megala, do kemolo nga do 
dho bhule ke nga lua kura nga terujha. 

23Tapulara we, do bhara tatu ke, do 
jhamma ke mu ta pee nga titu halla-anni 
pa dhara, jhe titu halla-anni nga do dho 
i'a kerattu bhale wari ri ti dhara lua 
manno nga kaho mu. Bhole tade dhai 
mu ta gole ne lua henao do alla pe wie 
pa mu he, pa awe ta hamme ne ri mu 
ne Li Hagha Dhara do ngati Deo ne. 
Ne lii do naanne, do alle ke pepeke pa 
heddau-heddau pa hari hewue raiwawa 
dhe. Jhe tu lua do naanne lema ke ya, 

Paulus, alla ke pejadhi ta ddau mone 
pekako lua jhagga tu No. 

24 Pa dhara awe nadhe, do mengallu 
dhara ya, ta dhui hape lua hedhui herui 
tu lua ie mu. Rowi ri lua hedui-herui pa 
ngi'u ya ke do nadhe, ta petobe ke ri ya 
ne nga ne do medae ko ta dhue ta hepe 
ri Kristus tu jemaat No, do ngi'u No ne. 

25 Deo ke ne do lii pa ya ta jadhi mone 
jhagga pa jemaat No tu lua paralu mu. 
Do jhamma ya ta pedhae ne lii do ngati 
Deo ne hari-hari; 

26 lii ngati awe-awe do ludu do pehune- 
penite ko ri Deo pa hari-hari ddau, 
tapulara pa dhara awe do nadhe do ta 
peteleo ke pa annu-niki No. 

27 Pa annu niki No do na harre, ne ddhei 
ta peteleo ri Deo ne lai do pehune-penite 
do naanne, tu hari-hari ddau raiwawa. 
Ne lai do pehune penite do naanne, na 
dhe ka: Kristus do era ke pa dhara ngi'u 
mu, ri do mina harre ke, do medae ke ri 
mu le ta toi ne lua dhida nga kelodo Deo 
ne. 

28Kristus do naanne ke, ne do pepeke ri 
jhi, ie ta pa nadu we. Ta pekebhaddi nga 
ta ajha ro hari-hari ri jhi, nga ri hari-hari 
lua uku nga mmau dhara do era pa jhi. 

Ne pedabbho jhi mita ie ta nadu we, 
nara ta aggu la nga Deo, mii ddau do 
kepai ke pa dhara lai-lai lua manno nga 
kaho, taga tari do heujhu-headde ke nga 
Kristus. 

29Tu mita dhae ne lai do napoanne 
do jhagga nga petarra-tarra ke ya. Do 
petadi ke ya nga hari-hari lua rui nga 
kedi do wie ri Kristus pa ya, jhe do 
jhagga pa dhara ngi'u ya nga kuaha do 
tobo. 

2 1 Do ddhei ya ta toi ri mu ne lua 

dhai petadi ya tu mu nga tu ro do 
pa Laodikia nga tu ro hari-hari do dho 
penajha tanga mada dae nga ya. 

2 Hari-hari ne na hedhe ne tao ri ya, 
mita rui ke ne ade ro, jhe nara ro ta 
pehajha-peddai heddau nga heddau, 
jhe nara ta bharra nga wole ne lua 
heujhu-headde ro. Jhe ri do mina harre 
ke, ta nara ke ri ro ta ketarra-tarra ne 
nga ne do ketarra ri ro he, jhe nara ta 
toi ne lai do pehune-penite ri Deo ne 
adhoke, do wala ri ngati Kristus. 

3Kristus ke ne do boke peteleo hari-hari 
ne lua uku nga mmau dhara Deo pa do 
uru jhara he, do pehune penite ko. 

ANe peke ri ya ne lai do nadhe, mita ie 
ke mu ta do dho nara ta pelu ie tari nadu 
we, mina harre lema ri ddau do nga ubha 
do manynyi do natta he pa mu. 

> Rowi maji lema ya ta do jjhau ngati 
mu, ege we ta do era ma pa telora mu. 
Jhe do mengallu dhara lema ya, ki heleo 
mu ta do hewue nge danni ade, jhe 
do titu halla-anni ne lua parahajha pa 
Kristus. 

6 Alle ke pehamme Kristus ri Tuahhu- 
tuahhu he mii Muri. Rowi do mina harre 
ke, do jhamma ke mu ta muri mada pa 
dhara heujhu-headde nga No, 

7jhe halla-anni we pa dhara No. Do 
jhamma ke mu ta petito ne muri mada 
mu, jhe Kristus we ne era titu ne. Do 
jhamma ke mu ta ju ne perahajha pa 
Kristus, pedutu nga ne nga we ne do alla 
peajha pa mu he. Jhe do jhamma ke 
ngati ade mu ta lale nga re'a ne kolo lii 
ie-ae. 

8 Do jhamma ke mu ta meniga pewoie- 
ie, bhole dhai ta era ne do ta happi ne 
ade mu ri lua tada-lua tada ddau raiwawa 
do dho bhule nga guna he, tapulara do 
titu wata ke ta pehuli-peteballi he we. 
Ne lua tada nga lua ngaddi ro do na 

harre adho ngati Kristus, tapulara ngati 
lua tada nga penge ddau raiwawa we, 
jhe ngati henga-henga do pereda pa 
raiwawa dhe we. 

2 Rowi hari-hari ne hia nga wewo Deo, 
do pee pa dhara Kristus ke, do pa dhara 
lua mii ddau raiwawa ne. 

10 Jhe taga tari do peheujhu-headde 
nga Kristus ke, moko pa mu lema do 
wie ke ne lua muri mada do tobo. Rowi 
Kristus ke ne kattu pa henga do na mii 
we, do nga kuaha nga do parru higa nga 
pereda. 

11 Taga tari do peheujhu headde nga 
Kristus ke, moko alla ke mu pedara 
ngutu, adho ri lua dara ngutu do tao ri 
ddau raiwawa, tapulara lua dara ngutu 
do tao ri Kristus, do peballa kattu mu 
ngati kuaha wue muri mada do nga 
lubhu harro nga menyilu ne. 

12 Rowi pa dhara awe ta pejhio ne 
mu, do pedane ke mu hela'u- la'u nga 
Kristus; jhe ri lua pejhiu do naanne lema 
ke, do pemuri le ke mu he la'u-la'u nga 
Kristus, rowi do parahajha mu pa kuaha 
Deo, do pemure Kristus ne ngati dhara 
made mada. 

13 Do uru he do alla ke mu pemade 
pa dhara lua pedu nga Deo, taga tari 
ri mu do nga lubhu harro nga menyilu, 
jhe do adho mu do dara ngutu pa loro 
jhara do ngadde ri namada. Tapulara pa 
dhara awe nadhe do pemuri bhale wari 
ke mu ri Deo hela'u-la'u nga Kristus. Alla 
ke ri Deo pepehuba ne lubhu harro nga 
menyilu di, 

14jhe alle ke pehappe bhale wari ne 
huri kallu do penaja nga di ne, do 
pehedui di do ga lua dhuki-lua dhuki do 
mejanni duru-duru. Jeh ri do ketoe ke 
ne huri do naanne pa kolo ajhu ketoe 
ne, ta pemmau ke ri Deo hari-hari ne lua 
peanynyi ta toa penaja nga di he. 

15 Pa kolo ajhu ketoe do naanne ke ne 
pepade ri Kristus hari-hari ne henga do 
parru pereda nga do kuaha he do dho 
i'a ke ro kemuki-keiko ri. Do lagghe ke 
ro mii bhara do ta pahe ta heleo ri ddau 
lowe, mii ddau do jharra pa dhara muhu 
pa awe lere nga kelao Kristus, pa dhara 
lua penanna lua nara No. 

16 Rowi do mina harre ke, bhole hani 
we ddau ta pebui lua hala pa mu, taga 
tari bhara nga'a, ki adho ri bhara nginu 
mu, kiadho jhara lodho-lodho mone-ae 

pa dhara aigama, kiadho pa lua nga'a 
kewahhu pa awe luha warru, kiadho 
jhara lua Lodho Pengaha-ihi. 

17 Hari-hari ne do na harre, wata ke mii 
raimawo he we ngati lai-lai do medae ta 
dakka, tapulara ne lua do ta petobe ne 
lai-lai do na harre, Kristus ke. 

18 Bhole hani we peperugi ne ngi'u mu ri 
ddau-ddau do hengaja ta pewawa-anni, 
jhe do wie hu nga mejura pa naju-naju 
Deo. Ddau do na harre do wue-anni 
bhaja rebho, ri lua penge-lua penge 
raiwawa dhe, ne do era pa ro, jhe do 
latta-latta-anni ri lai nii ro do wala 
keakea he, 

19 hakku ri do mina harre ke, adho ke 
ro parru ri pa Kristus do jadi ta kattu 
ne. Pa dhara lua hewai-hewewe Kristus, 
do piare-peloje ke hari-hari ne ngi'u 
dhe, jhe do peakki ta jadhi hahhi ri 
kewahhu-kewahhu-kewahhu he, jhe 
muri pedute nga lua ddhei Deo. 

20Do alla ke mu pemade hela'u-la'u 
nga Kristus, jhe do alla ke mu pepeballa 
kattu ngati henga-henga do kemale 
pekehero raiwawa dhe hari ta hewue. 
Nah, ta nga mu hakku muri mada mii 
ddau do pa dha'i pereda raiwawa do 

nadhe? Ta nga mu hakku pedhanno ri 
nga lai-lai do mina hedhe, 

21 "Bhole bhuje nadhe", "Bhole nga'e 
nanidhe", "Bhole rohe nadhe"? 

22 Hari-hari ne uku do na harre wata 
ke jhara lai-lai do kinga moko ke ne 
pake do alle le dhangnge ma ne guna 
ne. Napoharre wata ke lai-lai nga 
liajha-liajha do tao ri ddau raiwawa we. 

23 Do tarra kinga ta heleo do woie tarra, 
jhe lii pa ddau ta wie hu nga mejura pa 
naju-naju Deo, pewawa-anni jhe tao ta 
pehedue ne ngi'u dhe, tapulara hari-hari 
ne napoharre, adho do era nga guna 
tu ta tahe ne lua pegabbho ade ddau 
raiwawa. 

2 1 Do alla ke mu pepemuri bhale wari 
hela'u-la'u nga Kristus. Rowi do mina 
harre ke, do jhamma ke mu ta wohe 
la'a-rui mita nara ne nga ne do era pa 
era do mmau do megala ne, do pa ni ke 
Kristus ne pereda hela'u-la'u nga Deo. 

2 Pe tuje we ri mu ne penge mu pa 
lai-lai do era pa ni, pa lai-lai do pa 
raiwawa dhe. 

3Rowi do alla ke mu pemade, jhe 
muri mada mu do herimo ke hela'u nga 
Kristus pa dhara Deo. 

“Nah, Kristus ke ne era wattu muri 
mada mu do petu ne, jhe kinga dhai No 
ta ngadde hine, mu lema do medae ke 
ta hhau hela'u-la'u nga nga No pa dhara 
lua dhida nga kelodo No! 

SRowi do mina harre ke, pemade we 
ne lua ddhei-lua ddhei raiwawa do pee 
nga pehero ne ngi'u mu ta peape, mii 
lua kenyo-langa-huka, lai-lai do dho 
mangnga, henginga ne ha'e raa, lua 
ddhei nga lua do woapa, nga lua jingi 
wi ki (rowi lua jingi wiki do hela'u lema 
mii lua wie hu nga mejura pa ajhu nga 
WOWadu). 

ŜRi lai-lai do mina harre ke ne do 
pedubhe ne lua kete nga bubu dhara 
Deo penaja nga ddau do dho pedhanno 
nga No. 

7 Do uru he lema, mu miha do pedutu 
ko ne lua ddhei-lua ddhei do mina harre, 
pa awe mu hari-hari do pa dha'i pereda 
lai-lai do na harre ko. 

ŜTapulara pa awe nadhe, do jhamma 
ke mu, ta hora ne lai-lai do woapa do na 
harre ngati ngi'u mu; bhole bubu dhara 
ri, kiadho ddhei ta peapa ne nga-nga, 
kiadho ta pee nga takka nui-takka bubu 
nga ddau do wala. Bhole mahhu tu-tu 

ngati dhara ubha mu ne lii diu nga 
pedaddha, kiadho lipedai do woapa. 
2Bhole pote nga appi mu heddau 
penaja nga heddau, rowi ne muri mada 
do dui ne, nga hari-hari nga hari-hari alu 
nga hadha no he do alla ke ri mu pegolo. 

10 Pa awe nadhe do alla ke pewie pa 
mu ne muri mada do wowiu ne. Ddau 
raiwawa do woiu ke mu, do nee pa dhara 
pewowio loro ri Mone tao mu ne, ri Deo, 
pedute nga hia nga wewo No miha. Ne 
pedabbho ne wala dho ke mita ie ke ri 
mu ta tade Deo nga kemolo. 

11 Jhe taga tari naanne ke, moko ta ila 
ke hari-hari ne lua pewala-wala he pa 
telora do Yahudi nga do adho do Yahudi, 
ddau do dara ngutu nga do adho do dara 
ngutu, adho ke do era ne lua pewala ri, 
do wala rai nga ddau do addu nga do 
bhodho, pa telora naannu nga do balla 
kattu, rowi Kristus ke pa hari-hari do na 
harre, jhe do peheujhu-headde ke No 
nga ro hari-hari! 

12Tuahhu ke ne naannu-niki Deo. Deo 
do hajha do ddhei nga mu nga do pidhi 
mu, tu ta jadhi unu-oha No we. Rido 
mina harre ke, do jhamma ke ri mu ta 
pedhelo ne lua ruba dhara, do jhamma 

ke ta pedhelo ne woie ade mu, wawa 
nge danni ade, lumu nga majho, nga 
makka tee nga wangnge ta dhui hape 
lua hedui-herui. 

13Do jhamma ke mu ta makka tee nga 
wangnge heddau penaja nga heddau, 
jhe pehuba ne hala heddau ri heddau ki 
do era heddau do takka nui pa heddau. 
Muri, do nga mengallu nge nga kehaka 
dhara ne pehai-pehuba ne ha la nga ludu 
mu, ri do mina harre ke do jhamma lema 
ke mu ta pehuba heddau ri heddau. 

14Jhe ne do rihi paralu ne ti na 
harre, nadhe ke: Do jhamma ke mu ta 
pehajha-peddhei heddau nga heddau 
rowi ri lua pehajha-peddhei do naanne ke 
ne do peheujhu-headde Tuahhu-tuahhu 
he hari-hari ta pehekeradde, mo ko ta 
jadhi ke mu ta keteme. 

15 Do jhamma ke ne lihappo-lihappo mu 
do pejaddhe ri lua pedhuri-pemira do 
ngati Kristus ne pa dhara ade nga penge 
mu. Do jhamma ke mu ta peha'e ne kolo 
lii ie-ae. 

16 Do jhamma ke liajha Kristus he 
do tobo ri lua tarro ie nga menyarro 
mangngi ne ta nure tarra la dhara ade 
mu. Do jhamma ke mu ta peajha-pewolo 

heddau nga heddau, jhe petakka lii ra'a 
langu we mu heddau nga heddau do nga 
mina harre ne worawwu mmau dhara. 
Jhuka we mu lilodho ta wue-waje Deo 

ri liwue-waje nga ri lilodho-lilodho alu 
lua manno, alu-re majho-koko we mu tu 
Deo nga kolo lii ie-ae pa dhara ade mu. 

17 Hari-hari ne nga we ne do jhagge ri 
mu, mina harre lema ne do pale ri mu do 
jhamma ke na poharre ta tao nga pale 
pa dhara ngara Muri di Yesus. Peha'e we 
ne kolo lii ie-ae pa Deo Ama tu ne nga 
ne do tao ri Yesus tu mu. 

18 Nawanni-nawanni do jadhi ta 
ihi-ammu! Pewawa-anni we pa ddau pa 
hedhapa mu, rowi do mina harre ke ne 
do jhamma ne wui ai-wui tao mu mii 
heddau do Herani. 

19A'a-ari do jhadhi ta ddau pa hedhapa. 
Hajha ddhei we mu nga ihi-ammu mu. 
Bhole heggarri we mu penaja nga ro. 

20 Woo ana-ana ya! Ne tenge mu mii 
do Herani, do jhamma ke mu ta era 
loro pa dhara pewawa anni penaja nga 
ina-ama mu, rowi do mina harre ke ne 
do pemengallo dhara Deo. 

21 Tuahhu-tuahhu do mada ta ama. 
Bhole pepaddha ne ade ana-ana mu, 
dhe jadhi ro ta atta dhara. 

22 Tuahhu-tuahhu do jadhi ta naannu! 
Pa dhara hari-hari lai, do jhamma ke 
mu ta pewawa-anni pa muri mu do pa 
danni raiwawa do nadhe. Bhole we ta 
pewawa-anni pa dhara nga jaga we ri ro, 
taga tari ddhei ta kale puji he we mu. 
Pedhanno we mu nga ro nga pudi ade, 
taga tari mu do pedhanno nga Muri. 

23 Lua jhagga ne nga we ne do wie pa 
mu, do jhamma ke ri mu ta jhagga nga 
mengallu dhara, jhagga we mii pemoke 
Muri le ri mu, jhe adho ta wata pa ddau 
raiwawa we. 

24 Henge we do medae ta hamme ma ri 
mu ne pai-pala mu ngati Muri. Ne nga 
we ne do pemoke ri Muri tu annu-niki 
No, naanne lema ke ne medae ta wie pa 
mu. Rowi Kristus ke ne Muri do petu ne, 
do pemoke ri mu ne. 

25Jhe nadu do tao hala, do medae ri 
no ta dhue hape ne hala nga ludu no 
do na harre; rowi Muri adho do ketarri 
worawwu ddau. 

4 lTuahhu-tuahhu do jadhi ta muri! 
Do jhamma ke mu ta tao lai do petu 

nga do dho i'a bibhi hebhakka penaja 
nga annu-niki mu. Henge we ri mu ta do 
mu lema do nga heddau Muri do era pa 
era do mmau do megala ne. 

ZDo jhamma ke mu ta halla-anni pa 
dhara lihebhajha jhe pemoko-anni we pe 
wole-ie, jhe peha'e we ne kolo lii ie-ae 
pa Deo. 

3Hebhajha lema we mu tu jhi, mita 
wie pa jhi ri Deo ne awe do woie tu ta 
pemenyabbhe ne lii jhara lua Kristus. 
Taga tari lai do naanne ke, hakku ne ya 
pa dhara ammu bhaddo pa dhara awe 
do nadhe. 

4Hebhajha we mita nara ri ya ta peteleo 
nga wole-ie ne lai do wowuni do naanne, 
mina mii ne do jhamma pa petu-tu ne. 

?Pa dhara lua pedu mu nga ddau-ddau 
do parahajha, do jhamma ke mu ta muri 
mada nga wole jhe pake we ne awe do 
na mii we nga wole-le. 

6 Do jhamma ke ne lai-lai do ta pale 
ri mu do pemengallu dhara nga ddhei 
ddau. Do jhamma ke ri mu ta toi mina 
mii ta bhale ri mu ne likebhali-likebhali 
ddau he. 

/Tikhikus, tuahhu ddhei di, do medae 
ta pika pa mu, hari-hari lai jhara lua ya. 

Do mappe no ne jhagga hela'u-la'u nga 
jhi tu Muri. 

ŜNo ke ne do pe pue ri ya la nga mu, 
do nga lua pedabbho, mita ie ta toi ri mu 
ne jhara lua jhi, jhe nara mu ta mengallu 
dhara. 

? Onesimus do medae ta kako hela'u- 
la'u nga Tikhikus, no heddau ngati kejie 
mu ma. No heddau do mejhanni, jhe do 
hajha jhi nga no. No nga Tikhikus do 
medae ta pika pa mu, hari-hari lai do 
jadhi pa era ya dhe. 

10 Aristarkhus, do pee pa dhara ammu 
bhaddo hela'u-la'u nga ya, do ne do 
moa lipelangu le tu mu. Mina harre lema 
Markus do penamone ina nga Barnabas. 
(Do alla ke pepedhai lii ma pa mu ta 
hamme no kinga ki nga dakka la nga 
mu). 

11 | ipelangu ngati Yesus do pedoe lema 
ne ngara no ta Yustus. Ngati ddau-ddau 
do Yahudi do parahajha he pa Muri 
Yesus, wata ro he ke hari do tallu do 
pee ko nga jhagga hela'u nga ya tu ta 
pekako ne tenge do ngati Deo ne. Do 
tarra-tarra ro ne dhai ruba dhara nga ya 
ne rabhe ne dharro ya. 

12 Lipelangu ngati Epafras. No lema 
ngati kejie mu. No naannu ri Yesus 
Kristus, do pee loro nga halla-anni ne 
hebhajha tu mu. Do pee ke no nga 
meggai ne ami pa Deo, mita ie ne lua 
parahajha mu ta ju rui jhe do tarra-tarra 
ke mu ta do kepai, mita nga keteme ke 
mu ne pedute ne lua ddhei Deo. 

13Do ngadde miha ke ri ya ta do wohe 
la'a-rui tarra no tu ddau-ddau do pa 
Laodikia nga pa Hierapolis. 

14 Dote Lukas, do ddhei di ne, nga 
Demas hee do le lipelangu tu mu. 

15 Pedhai ne lipelangu jhi tu tuahhu- 
tuahhu do Herani pa Laodikia, mina 
harre lema pa Nimfa, nga pa jemaat do 
wie hu nga mejura pa ammu no he. 

16 Ki alle ne huri do nadhe tu mu, kale 
ne loro jhara mita nara le ta ajhe pa 
jemaat pa Laodikia. Mina harre lema ri 
mu miha do jhamma ta ajhe ne huri do 
medae ta moe ngati Laodikia tu mu. 

17 Jhe peke le pa Arkipus, "Pemoke we 
ne tenge do wie pa mu ne, tu ta pekako 
ne lua jhagga tu Muri." 

18 [ipelangu ngati ya, Paulus. Ya miha 
ne do bhuke ne do hetajji do nadhe. 
Bhole ballo ya, do nee ko ya pa dhara 

ammu bhaddo. Ki ie mudhe he Muri 
ta wie ne lua tarro ie nga menyarro 
mangngi tu mu. 


1 TESALONIKA 


1 lTuahhu-tuahhu jemaat pa 
Tesalonika, do jadhi ke ta annu-niki 
Deo nga Muri Yesus Kristus: Jhi, Paulus, 
Silas nga Timotius do nga henao, ki ie 
mudhe he ta wie ri Deo ne lua tarro ie 
nga menyarro mangngi nga lua kehaka 
dhara tu mu. 

2 Do pee loro jhi ne peha'e kolo lii ie-ae 
pa Deo taga Tuahhu he hari-hari. Hadhi 
hebhajha jhi pa Deo nga Ama di, do 
pee ri jhi nga hewina mu. do pee nga 
hebhajha tu mu. Do henge ri jhi mina 
mii ne pedhelo ri mu pa dhara wui ai-wui 
tao ta do parahajha mu pa Kristus, mina 
mii mu ne hajha nga ddhei nga ddau do 
wala, hakku do pemoko ro ri mu, jhe 
mina mii lema ne halla-anni mu pa dhara 
lua henao pa Muri di Yesus Kristus. 

»(1:2) 

4 Do toi ri jhi, Tuahhu he do ddhei Deo 
nga mu, nga do alla ke pepidhi mu, jhe 
do petone ke ta unu-oha ri No we. 

> Rowi ne pedhae ri jhi ne Li Hagha 
Dhara ne pa mu, adhota ri lipedai-lipedai 

he we, tapulara lema ri kuaha nga ri 
Henga Deo. Jhe do dhai tarra ke ne 
ketarra pa jhi jhara lua mola-mira ngati 
Li Hagha Dhara ne. Do toi ma ri mu do 
mina mii ne muri mada jhi tu lua paralu 
mu, pa awe era he jhi pa telora mu. 

6 Do pedutu ke ri mu ne telia nga 
tuladha jhi nga telia nga tuladha Muri. 
Majhi lema mu ta do dhai hedui-herui, 
do hamme ma ri mu ne lii do pepeke 
ri jhi ne nga mengallu nge nga kehaka 
dhara. Ne lua mengallu nge nga kehaka 
dhara do naanne do wie ri Henga Deo. 

7Jhe ri do mina harre ke, do jadhi ta 
telia ke mu tu hari-hari do Herani pa 
Makedonia nga Akhaya he. 

8 Rowi do jhari ngati mu ke ne lii jhara 
Muri ne jhe alla ke menyabbha lohe la 
Makedonia nga Akhaya. Jhe adho ke ta 
wata ta na harre he we; do rihi ri ko ti do 
na harre, ne lii jhara lua mina mii mu ne 
parahajha pa Deo do dhai ke la mi-mi, 
hakku tenge dho ke jhi ta lii nga-nga ri. 

?Ri hari-hari ddau do na harre do pedai 
ke mina mii mu ne hammi jhi, ta dhai jhi 
ta dakka la nga mu do uru he. Do pedai 
ke ri ro, mina mii ne hora ri mu ne ajhu 
nga wowadu do pana harre ke mu ne wie 

hu nga mejura, jhe dakku mu ma nga 
Deo do wata ta No he ke ne Deo do muri 
tu ta wie hu nga mejura pa No he ke. 

10 Do pedae lema ri ro mina mii ne 
jhara henao ri mu ne lua dakka Ana Deo 
ngati era do mmau do megala ne, Yesus 
do alle pepemure bhale wari ngati dhara 
made mada. Yesus do naanne lema ke 
ne do ta ma pehelama di ngati lua bubu 
dhara Deo ne hine. 

2 lTuahhu-tuahhu! Do toi miha ke 
ri mu ma, ta do ne lua kako jhi la 
heahu mu adho do parahuma wue. 

2 Do toi ke ri mu ma ta do, nga do dho 
dakka dae jhi la nga mu pa Tesalonika, 
do alla ke jhi pedede nga dhaba nga kara 
nga menihi pa Filipi. Tapulara maji le ma 
ne ddau he do pehala nga jhi, Deo do 
alla ke pewie ne lua bhani dhallu pa jhi 
tu ta pepeke pa mu ne Li Hagha Dhara 
do ngati Deo ne. 

3 Ne litina jhi pa mu he, adho hahhi lua 
keliru, jhe do adho lema ta do nga lua 
pedabbho do woapa kiadho do ta pelu 
mu. 

4 Adho! Adho ne pedae ri jhi tu ta 
pemengallu dhara ddau raiwawa, 
tapulara tu ta pemengallo dhara Deo do 

mone uje ade jhi ne. Rowi do ege ta do 
jhamma ke jhi ri Deo tu ta pemenyabbhe 
ne Li Hagha Dhara ne. 

> Do toi ke ri mu ma miha ta do dho 
ngaddi jhi ta la pedai lii do manynyi do 
natta kiadho ta la pelu mu, tu ta pewune 
ne lua pedabbho-lua pedabbho do ddhei 
ta nga'a mada dalla kedhoa ne. Deo ke 
ne hakahi ne! 

6 La'a rui le dho ma jhi mita nara lipuji 
ngati ddau -- ie ta ngati mu miha, hari 
lema ngati ddau do wala. Do ne pa petu 
ne mii rasul Kristus, pa awe nga era he 
jhi pa telora mu, 

7do mii he ddau ina he ne walu nga 
kebhoko ana-ana no. 

ŜTaga tari hajha nga mu ke, jhi do 
pemoko-anni ke, adho ke ta wie ne Li 
Hagha Dhara ne we pa mu, tapulara 
muri mada jhi lema. Taga tari do rihi 
ddhei tarra jhi nga mu! 

? Bhara tatu do pe koma ri mu nga 
henge mina mii jhi ne wohe la'a-rui nga 
dhai tarra ne petadi. Anni-lodho nga 
anni-maddha, pee jhi nga jhagga, mita 
bhole era ie ta heddau he ti telora mu do 
pehedui ri jhi, pa awe pelebe ri jhi ne Li 
Hagha Dhara do ngati Deo ne, pa mu. 

IO Jhi do muri mada nga mmau, nga 
mola nga mira, nga do dho bhule ne 
lua kura nga terujha penaja nga mu 
do parahajha pa Kristus. Mu ke ne 
hakahi-hakahi jhi nga mina harre lema 
Deo. 

11 Do toi ma ri mu, ta do ne do tao ri jhi 
penaja nga mu heddau-heddau do dho 
hala mii tao heddau ama he penaja nga 
ana-ana no. 

12 Takka lii jhi pa mu, perui mu ri jhi, 
jhe dhuki pa mu mita ie mu ta muri 
mada mina harre ne worawwu, mita 
pemengallo dhara Deo. Rowi do alla ke 
mu pepedoa ri Deo ta jadhi ta ana-rai 
ngati Raiwawa Deo do Wowiu ne jhe 
nara ri mu ta toi ne muri mada pa dhara 
lua dhida nga kelodo No. 

13 Nee ri ko hahhi lai do wala ri hakku tu 
jhi ta loro-loro ne peha'e kolo lii ie-ae pa 
Deo. Ne lai do naanne, nadhe ke, pa awe 
ta pedhae ne ri jhi ne lii do ngati Deo ne 
pa mu, do dhanno jhe do hamme ke ri 
mu ne lii do naanne adho do dakka ngati 
raiwawa, tapulara mii do tarra-tarra 
ngati Deo. No ke ne do jhagga pa dhara 
ade mu do parahajha pa Kristus. 

14Tuahhu-tuahhu, ne lai do dhue 
do hape ri mu ne, do alla lema ke 
pedhue-pehape ri jemaat-jemaat Deo pa 
Yudea he, ngati kejie do Yahudi. 

15Ddau-ddau do na harre ke ne do 
pemade Muri Yesus nga nabi-nabi he, 
jhe ro lema ke ne dede do dhaba jhi he. 
ro do pemuhu nga hari-hari ddau, jhe 
adho tu-tu ke Deo do ddhei nga ro. 

16 Rihi ri ko ti naanne, ro ri ko ma ne 
do pelabba-labba-anni, mita do dho 
pepeke ri jhi pa ddau-ddau-rai do adho 
do Yahudi he, ne lii do nara ta pehelama 
ne ddau-ddau-rai do na harre. Jhe ri do 
mina harre ke, ju ta pebhue-bhue ke ri 
do Yahudi he ne lubhu harro nga menyilu 
ro tade tobo nga keteme. Jhe pa awe 
nadhe, pedakka rahi ta nappi ta kebi he 
ke ro ri lua kete nga bubu dhara Deo! 

1/Tapulara Tuahhu-tuahhu, rai ti awe 
pehagghi he di pa dhara hemelila, 
pehagghi-petala ke pa dhara namada he 
we -- tapulara adho pa dhara ade -- ta 
ju-ju ri ke jhi ne ddhei ta la peabu nga 
mu, jhe do la'a-rui tarra-tarra ke jhi ta 
la peabu nga mu ri. 

18 Do nga lua pedabbho ke jhi ta la 
heahu mu ri; jhe do alla ke ya pehakku 

hewari nga dhue wari ma, tapulara pee 
jhi nga labba ko ri Wango. 

19 Do tarra-tarra ke ta mu ke ne lua 
henao nga kepue lua mengallu dhara jhi! 
Rowi kinga tu dakka Muri di Yesus hine, 
moko mu ke ne do jadhi ta kepue lua 
latta-anni jhi! 

20Do tarra ta mu ke ne kepue lua 
latta-anni nga kepue lua mengallu dhara 
jhi! 

lPedakka rahi nara dho ke ri jhi ta 

tahe ri ne lua ddhei jhi. Ri do mina 
harre ke, pa dhara penge jhi he, do rihi 
ie ke ta hani miha jhi pa Atena, 

2 pa dhara nga pepue ri jhi tuahhu di 
Timotius. No heddau mone kako-kaddhi 
tu Deo, do jhagga hela'u nga jhi, ta 
pepeke ne Li Hagha Dhara jhara lua 
Kristus ne. Ne pepue ri jhi Timotius la 
nga mu, mita perui nga pedidi ke mu 
mita ju ri mu ne parahajha pa Kristus. 

3Jhe ki do mina harre ke, bhule dho 
ke heddau he ti telora mu do nuni-anni 
ri, taga tari lua hedui-herui di hedhe. 
Do toi ke ri mu ma miha, ta do ne lua 
hedui-herui do na harre do maho ke pa 
dhara lua pedabbho Deo ma tu di. 

4Pa dhara awe nga era hela'u-la'u he 
ko jhi nga mu do alla ke ri jhi pepika uru 
jhara ma ta do medae di ta dhui-hape 
lua hedui-herui. Jhe tarra tarra ma alla 
ke pejadhi ne lai do na harre. 

SRi do mina harre ke, hakku pepue ri 
ya Timotius, ri do ddhei tu-tu ke ya ta 
toi ta do mina mii ke ne Meramma lua 
parahajha mu pa Kristus. Do meda'u ke 
ya ngeta do nara ke Wango ta pelu mu, 
jhe jadhi ta parahuma wue ne lau pajha 
nga lobho jhi. 

6 Awe nadhe, ne ke Timotius do bhale, 
jhe alla ke pepedhae pa jhi ne lii do 
mengallu nge kehaka dhara jhara lua 
mina mii mu ne parahajha pa Kristus 
nga do pehajha-peddhei mu heddau nga 
heddau. Pika ri no pa jhi, ta do pa ade 
mu do pee nga henge loro ma ne jhara 
lua jhi ri mu. Jhe do ddhei ma mu ta pe 
abu nga jhi do lema mii jhi do ddhei ta 
peabu nga mu he. 

7Jhe ri do miha harre ke Tuahhu- 
tuahhu, pa dhara hari-hari lua 
hedui-herui nga lua dhui-hape jhi, ta 
mengallu dhara ke jhi, ri lipika jhara lua 
mu he. Do peworena ke ne ade jhi, ri lua 
parahajha mu pa Kristus ne. 

8 Hakku pa awe nadhe, toi tarra ke ri 
jhi ta do jhi hedhe do muri, hadhi we 
mu ta do pee ma nga titu halla-anni, 
peheujhu-headde nga Muri. 

?Langnga-langnga tarra ne worawwu 
ketutu ne kolo lii ie-ae do peha'e ri jhi pa 
Deo, rowi lua mengallu nge nga kehaka 
dhara do hamme ri jhi pa hedhapa No 
taga mu. 

10 Anni lodho nga anni maddha do ami 
ke jhi pa Deo nga hewue nge danni-ade, 
mita nara jhi miha ta la peabu nga mu, 
tu ta peketeme ne nga ne do ta paralu ri 
mu ta parahajha pa Kristus, do mina mii 
ne do jhamma ne. 

11 Ki ie mudhe he Deo ama di miha, nga 
Muri di Yesus Kristus, ta pemira ne loro 
jhara tu jhi ta la peabu nga mu. 

12 Ki ie mudhe he Muri ta perui mu 
mita lu pehajha-peddhei mu heddau 
nga heddau, jhe ju hajha nga ddhei nga 
hari-hari ddau, jhe ri do mina harre ke 
ta ju-ju ke ne lua hajha nga ddhei mu, 
hela'u lema mii lua ddhei jhi penaja nga 
mu. 

13 Jhe ri do mina harre ke, ta perui ke 
ne ade mu ri Muri, jhe nara mu ta mmau 
ta megala nga do dho bhule lua kura 

nga terujha pa hedhapa Deo Ama di, ki 
dhai ta dakka Muri di Yesus la'u-la'u nga 
hari-hari ddau do jadhi ta unu-oha No 


he. 
4 1 Pa pedakka rahi Tuahhu-tuahhu, 
alla ke ri jhi pewie ne telia nga 
tuladha pa mu, jhara mina mii mu ne 
jhamma ta muri mada do pemengallo 
dhara Deo. Tarra do harre ke mu ma do 
muri mada do mina harre. Tapulara pa 
awe nadhe, pa dhara kuaha Muri Yesus, 
do ame nga meggai tu-tu ke jhi pa mu 
jhe pehahhi mi mita ju mu ne la'a-rui pa 
dhara muri mada do mina harre. 

ZRowi do toi ke ri mu ma ne lira'a- 
litakka do alla ke ri jhi pewie pa mi pa 
dhara kuaha Muri Yesus. 

3 Nadhe ke ne lua ddhei Deo: Mita ie ke 
mu ta muri mada do petone tu No we, do 
mmau do megala, do pejjhau-anni ngati 
wui-ai do ju la lua kenyo-langa-huka. 

AMomone-momone do na mii we pa 
telora mu do jhamma ke ta toi mina 
mii ne amma no pa dhara muri mada 
hela'u-la'u nga ihi-ammu no, nga loro 
jhara do pemengallo dhara Deo nga 
ddau raiwawa. 

> Bhole muri mada nga pedute ne lua 
ddhei nge nga ade do rihi ti rupehakku 
ne penaja nga ihi-ammu no, mii do tao 
ri ddau-ddau do dho tade Deo. 

$Pa dhara lai do mina harre, bhole era 
ri heddau he do tao hala pa tuahhu no, 
kiadho marra ta pelu ro. Do uru he do 
alla ke ri jhi pepehewina ma mu nga dhai 
rui, ta do ne ddau do tao hala do mina 
harre do medae ta wolo ri Muri. 

7Ne pedoa di ri Deo, adho mita muri 
mada do ta ju la lua kenyo-langa-huka 
ne, tapulara mita ie ke ne muri mada di 
nga loro jhara do pemengallo dhara Deo. 
8 Ddau do nyakke ne liajha do nadhe, 
adho nyakke ddau raiwawa, nyakke Deo 
do mone wie Henga No do mmau do 
megala ne pa mu. 

2Tenge dho ke jhi ta bhuki ri tu mu, ta 
do mina mii ne jhamma mu ta hajha ta 
ddhei nga tuahhu-tuahhu mu, do hela'u 
lua manno nga kaho he. Mu miha do alla 
ke peajha ri Deo tu ta pehajha-peddhei 
heddau nga heddau. 

10 Jhe ne lai do nadhe do alle ke ri 
mu ma pepedhelo ma penaja nga 
hari-hari tuahhu do hela'u lua manno 
nga kaho he pa hari hewue Makedonia. 

Tapulara Tuahhu-tuahhu, ami ri jhi nga 
petarra-tarra, mita ie muri mada mu 
jadhi ta rihi ie ri. 

11 [a'a-rui we mu ta muri mada nga 
ketanna, jhe bhole ddhei ta pehiwu lai 
nga lua ddau do wala. Do jhamma ke mu 
ta jhagga tu kale muri mada mu miha, 
do mina mii ne do lii jhi do uru he pa mu. 

12 Ki do muri mada do mina harre ke 
mu, adho ke mu do peketoe-anni ie ta 
pa nadu we, jhe ri ddau-ddau do dho 
parahajha pa Kristus he, do ta takka 
pekerihi ke mu ri ro. 

13Tuahhu-tuahhu, ne ddhei jhi mita 
toi ri mu ne lai do petu-tu ne, jhara lua 
ddau-ddau do alla pemade; mita do dho 
hedui ne ade mu mii ddau-ddau do wala 
he do dho bhule nga lua henao he. 

14 Do parahajha di ta do alla ke Yesus 
pemade jhe muri bhale wari. Ri do mina 
harre ke hakku do parahajha lema ke 
di, ta do medae lema ri Deo ta pemuri 
bhale wari hari-hari ddau do parahajha 
pa Yesus do alla pemade he, mita ie ro 
ta muri mada hela'u-la'u nga No. 

15Jhara lai do naanne, nadhe ke ne 
liajha Muri do ddhei ta pedhae ri jhi pa 
mu: Pa awe dakka Muri di Yesus, di ne 

do hee do muri mada hedhe, adho do 
medae ta uru jhara ngati ddau-ddau do 
alla pemade uru he. 

16Do medae hine naju Deo do dhida 
do kelodo ta peka nga lipeka do dhai 
kejarre, nga wotabbe Deo do medae 
ta tio, mii tada ta pemoko-moko-anni. 
Moko Muri Yesus miha do medae ta puru 
ngati era do mmau do megala, jhe ne do 
Herani do alla pemade he do medae ta 
pemuri uru jhara. 

17 Ki alla ke pemina harre, di ne do era 
ko do muri he pa awe do naanne do 
medae ke ta dhede hela'u-la'u nga ro la 
dhara merammu pudi tu ta la peabu nga 
Muri di pa dhida nidhe. Moko di ta pee 
ke hela'u-la'u nga Muri lohe la lodho do 
nami mii ne. 

18 Rowi do mina harre ke, do jhamma 
ke mu ta perabha-pedharru heddau nga 
heddau nga pahe ne lipedai-lipedai do 
na hedhe. 

lTuahhu-tuahhu, tenge dho ke jhi ta 
5 bhuki ri tu mu, parri ne awe do petu 
ne, ne lai-lai do na harre ne jadhi. 

ZRowi do toi miha ke ri mu ma nga 
keteme ta do ne lodho dakka Muri ne, 

do medae ta dakka mii do mena'o he do 
dakka pa dhara awe maddha. 

3Kinga era ddau do lii, "Hari-hari hee 
do ie he we, do ketanna, jhe bhule dho 
lai nga-nga," moko pa dhara awe do 
naanne ke ne harra hewakka ne lua apa 
nga kerewe ne la nappi la kebi ro, jhe 
bhule dho heddau he do nara ta ludu. 
Ne lai do naanne do medae ta jadhi nga 
do dho e'e do dho toi, do mii lua paddha 
dhallu pa mobanni do ta metana ana he. 

4Tapulara mu adho ddau do muri mada 
pa dhara kerabba, hakku jadhi dho ne 
lai do naanne ta pekebhaddi mu mii lua 
dakka do mena'o. 

> Tuahhu he hari-hari, ddau do muri 
mada pa dhara teleo; mu do maho ke ta 
kejie anni lodho do teleo. Di hedhe adho 
ddau do muri mada pa dhara kerabba, 
kiadho do maho pa dhara kejie anni 
maddha do kerabba. 

6 Rowi do mina harre ke, ie dho ke di ta 
bba'i-bba'i he we mii ddau do wala he. 
Do jhamma ke di ta jaga pewoie ie, jhe 
ne penge di do jhamma ta teleo ke. 

7 Pa awe anni maddha ddau ne bba'i, 
jhe pa awe anni maddha lema ke ne 
jadhi ddau ta mawo. 

ŜTapulara di hedhe ddau-ddau do maho 
pa dhara kejie anni lodho do teleo, 
rowi mina harre ke ne lua penge di do 
jhamma ke ta teleo. Do jhamma ke di ta 
halla-anni pa dhara parahajha pa Muri, 
jhe hajha nga ddhei nga ddau-ddau do 
wala, jhe do tarra-tarra ne henao ta do ri 
Deo do medae ta pehelama di, pa dhara 
pedhutu pemuhu di, do nara ta jage pa 
dhara pelawa nga lua kerabba. 

?Ne pidhi di ri Deo adho mita wolo 
tapulara tu ta pehelama, do pelake jhara 
Muri di Yesus Kristus. 

10Ne made No tu di ke, mita ie pa awe 
dakka No hine -- ie ta era ko di do muri 
mada, ie ta do alla ke di pemade -- do 
nara ke di ta muri mada hela'u nga No. 

11 Rowi do mina harre ke do jhamma ke 
mu ta pee nga perabbha-pedharru nga 
perui heddau ri heddau, hela'u mii do 
tao ri mu pa dhara awe nadhe. 

12Tuahhu-tuahhu, ne ami ri jhi nga 
petarra-tarra, mita takka pekerihi ri mu 
ne ddau-ddau do jhagga pa telora mu 
he, ro do alla ke pepidhi ri Muri ta bhau 
ta bhata nga ta ra'a lii takka langu pa 
mu. 

13 Hammi we ro jhe takka pekerihi tu-tu 
we ro jhe hajha jhe ddhei we nga ro, 
taga tari do henge ne nga ne do tao ri ro. 
Muri mada we nga lua penau ie-penadhe 
ae. 

14 Ami lema ri jhi, Tuahhu-tuahhu he, lii 
ie-ie we pa ddau do dho wae ta jhagga, 
ruba dhara we nga ddau do jhamma ta 
ruba dhara, perui we ne ade ddau do 
meghighi-meda'u, jhe makka tee nga 
wangnge we penaja nga hari-hari ddau. 

15Jaga we mita bhole era ddau do 
pebhale lua woapa ri lua woapa. La'a-rui 
we mu mita era loro mu pa dhara lai do 
wole heddau penaja nga heddau, mina 
harre nga hari-hari ddau. 

16 Do jhamma ke mu ta era loro pa 
dhara lua mengallu nge nga kehaka 
dhara, 

17 jhe hebhajha we loro-loro. 

18 Pa dhara hari-hari lua do jhamma ke 
mu ta peha'e kolo lii ie-ae, rowi do mina 
harre ke ne do ddhei Deo, ngati mu ddau 
do muri mada pa dhara heujhu-headde 
nga Kristus Yesus. 

19 Bhole labbe Henga Deo. 

20 Bhole awe la kejhunga ne lii do peke 
ri Henga Deo ne. 

21 Hari-hari lai do jhamma ke ta uje uru 
jhara ko, jhe nami ne do woie ne do 
jhamma ke ta pedute. 

22 Pejjhau-anni we ngati hari-hari do 
apa do kedhaha. 

23 Ki ie mudhe he, Deo miha do wie di 
ne lua kehaka dhara ne, ne do ta pe jadhi 
mu hari heddau, ie ta henga, hemanga 
mina harre lema ngi'u mu, hakku bhule 
dho ke ta era ri nga lua kura nga terujha 
pa awe dakka Muri di Yesus Kristus. 

24 Deo do alla pepedoa mu ne, do 
medae ta tao ne lai no naanne, ro wi do 
henarru No pa dhara lijaji No. 

23Hebhajha we Tuahhu-tuahhu he tu 
jhi! 

26 Era we mu pa dhara lua pelangu 
heddau ri heddau ri lipelangu do tobo 
ri lua pehajha-peddhei mii tuahhu do 
Herani hari. 

27 Pa dhara kuaha Muri, ne ame ri ya 
nga petarra-tarra mita ajhe ri mu hu ri 
do nadhe pa hari-hari tuahhu do hela'u 
lua manno nga kaho. 

28 Ki ie mudhe he Muri di Yesus Kristus 
ne do ta wie ne lua tarra ie nga menyarro 
mangngi tu mu. 


2 TESALONIKA 


1 lTuahhu-tuahhu jemaat pa 
Tesalonika, do jadhi ta annu-niki 
Deo Ama di nga Muri Yesus Kristus! Jhi, 
Paulus, Silas nga Timotius, 

Zdo nga henao ki ie mudhe he Deo Ama 
nga Muri Yesus Kristus ta wie nu na lua 
tarro ie nga menyarro mangngi nga lua 
kehaka dhara tu mu. 

3Tuahhu-tuahhu, do jhamma jhi ta 
loro-loro ne peha'e kolo lii ie-ae pa Deo 
taga mu. Jhe do tarra do jhamma jhi 
ta tao mina harre, rowi do ju ke mu ne 
parahajha pa Kristus, jhe do ju le ke mu 
ne pehajha-peddhei heddau nga heddau. 

4Ri lai do naanne ke, hakku hadhi kako 
jhi la heahu jemaat-jemaat Deo, pee ri 
jhi nga pedai nga ro. Nga worena ade 
jhi ne pedhiri pa ro mina mii mu ne pee 
nga halla-anni pa dhara lua parahajha 
pa Kristus, pa dhara lua dede-merahhu 
nga hedui-herui do narro do lake ri mu. 

>Jhe pa nadhe ke ne teleo ta do dhai 
tarra ne mola ne lihappo Deo. Alla ke 
mu pedhui-hape lua hedui-herui taga 

tari Raiwawa Deo do Wowiu ne, jhe ri 
do mina harre ke do ege ke mu ta do 
jhamma ta maho la dhara raiwawa do 
naanne. 

6 Do medae ta tao ri No ne lai mola-mira 
ne, jhe do ta bhale ri lua hedui-herui ri 
No penaja nga ddau do pehedui mu he. 

7Jhe pa mu do dhui-hape hedui-herui 
pa awe nadhe -- mina harre lema pa jhi 
-- do medae ri Deo ta wie ne lua walla 
nge-walla dhara pa lodho puru Muri 
Yesus ngati era do mmau do megala 
ne, jhe pengaddi-anni No hela'u-la'u 
nga naju-naju No, do mina harre ne 
worawwu meliri dhara, 

Ŝjhe nga ai do weo kedu kedaru. Ne 
puru No ta ma wolo ne ddau-ddau do 
adho do era nga lua pedhuli he nga Deo, 
nga do dho ddhei ta muri mada penau 
nga Li Hagha Dhara jhara lua Yesus Muri 
di ne. 

?Ne ddau do na harre do medaea ta 
hammi ne lua wolo apa nga kerewe lohe 
la lodho do nami mii ne, do ta nabha la 
tele ngati dhara kewolo Muri nga ngati 
dhara kuaha No dhai kelodo ne; 

10 hari-hari ne na harre do medae ta 
jadhi pa lodho dakka No hine tu ta 

pekelode No ri annu-niki No nga tu ta 
takka pe kerihe ri hari-hari ddau do 
parahajha. Mu lema do medae ta era pa 
telora annu-niki Deo do na harre, rowi 
do parahajha ke mu pa lii do pepeke ri 
jhi ne pa mu. 

11 Ri do mina harre hakku loro-loro 
jhi ne hebhajha tu mu. Hebhajah mita 
pejadhi mu ri Deo ta jhamma ta muri 
mada pedute ne lua ddhei No; do tu lai 
do naanne ke ne pedoa muri Deo. Ki ie 
mudhe he ri kuaha No tu ta tao ne lai 
do woie, jhe peketeme hari-hari ne lua 
jhagga do alla petao ri mu he taga tari 
do parahajha ke mu pa Kristus. 

12 Jhe ri do mina harre ke Muri di Yesus 
do ta pekelode ke ri mu, jhe mu lema do 
ta pekelode ke ri No taga tari lua woie 
ade Deo di nga Muri Yesus Kristus. 

2 lJhara lua dakka Muri di Yesus 

Kristus, nga jhara lua do ta pekupu di 
ri No tu ta pee hela'u-la'u nga No, nadhe 
ke ne do ame ri ya nga petarra-tarra ne 
pa mu: 

ZBhole henginga-nginga mu ne bhingu 
kiadho ta penina-noho taga tari do era 
ke ne lii ta do dhai ke ne lodho ta dakka 
bhale wari ne Muri Yesus. Wue marra 

ne lii do naanne do dakka ngati hahhi 
lipedara, kiadho ngati hahhi liajha; 
kiadho do jadhi ta era do pali, ta do 
ngaddi jhi ta bhu ki do mina harre pa 
dhara hala hahhi ngati huri jhi he. 

3Ta mina mii mine mii lema, bhole 
hani we pepelu ne ngi'u mu ri ddau. 
Rowi nga do dho dhai dae ne Lodho do 
naanne, do jhamma ko ta jadhi ne lai do 
nahedhe uru jhara: Ae ddau do medae 
ta naja-anni, pehile Kristus, jhe ne Ddau 
do Apa do Kerewe do tu ta maho la 
dhara rao ai do peloro ne, do medae ke 
ta pehhau-anni. 

“Nga wue-anni do medae ke no ta 
pelawa nga ta pedhida anni ngati 
hari-hari do mejura ri ddai raiwawa, 
kiadho ngati hari-hari ajhu nga wowadu 
do pebhari-perihu ta deo ri ddau 
raiwawa. Rihi ri ti naanne do medae no 
ta mejaddhi pa dhara Ammu Deo, jhe 
langu jhe petoda ta do no ke ne Deo ne. 

> Henge we do ngaddi ke ya ta pika pa 
mu hari-hari ne na harre pa dhara nga 
era ne ko ya hela'u-la'u nga mu. 

eJhe do toi ke ri mu ma, ne nga ne 
do hape ma dhara awe nadhe do pee 
ko ma nga pelabba-anni mita do dho 

jadhi hari-hari ne na harre. Ki dhai hine 
pa awe do alle ke pepetakke ri Deo, ne 
Ddau do Apa do Kerewe do medae ta 
hhau. 

7Ne lua rui do tao ne lua do woapa 
do naanne do jharai ke ta jhagga 
nga pemawo-anni, tapulara ne ko do 
tahe-tahe. Ki dhai hine ta alle pepejjho 
ne do labbe no ne, 

Ŝjhe itu teleo ne Ddau do Apa nga 
Kerewe do naanne. Moko ki nga dhai ta 
dakka Muri Yesus, do medae ta pemade 
ri No ne Ddau do Apa nga Kerewe do 
naanne, ri henga ngati dhara ubha No, 
jhe pejanne bolo ngala ni ri lua weo nga 
kana lua dakka No. 

?Ne Ddau do nga Kerewe do naanne 
do medae ta hhau nga hahhi kuaha do 
mone ae ngati Wango. Do medae ri no 
ta tao hari-hari worawwu lua madalae 
nga lai-lai do meliri dhara, do tobo do 
huke ri lua pote nga appi. 

10Do medae ta pake ri no heworawwu- 
heworawwu lua pote nga appi do apa do 
kerewe, tu ta pehuli-peteballi ddau la 
dhara lua apa nga kerewe. Do medae ro 
ta nappi ta kebii ri lua apa nga kerewe, 
rowi do nyakke nga do dho wae ro nga 

lii do petu-petarra do ngati Deo do nara 
ta pehelama ro ne. 

llTaga tari do mina harre ke hakku 
peakka ri Deo tu ro hahhi do pehuli- 
peteballi, hakku ri do mina harre ke ta 
parahajha ke ro pa ne nga we ne do dho 
petu he. 

12 Ne pedakka, hari-hari ne ddau do 
ddhei nga lubhu harro nga menyilu, jhe 
adho do parahajha pa do petu ne, do 
medae ke ta wolo. 

13Tuahhu-tuahhu do ddei Muri. Do 
jhamma ke jhi ta peloro nepe ha'e kolo 
lii ie pa Deo jhara lua mu, rai ti petari 
rai do alla ke mu pepidhi ri Deo tu ta 
nara lua helama tona-ie. Ne jadhi ne lai 
do naanne ri lua jhagga Hega Deo pa 
mu, mita jadhi mu ta annu-niki Deo do 
mmau do megala taga rido parahajha ke 
mu pa lii do petu do ngati Deo. 

14Tu lai do napoanne ke nepedoa mu ri 
De o do pelake jhara Lii Hagha Dhara do 
pepeke ri jhi pa mu. Nepedoa mu ri Deo, 
rowi do dhei No ta toi le ri mu ne lua 
dhida nga kelodo Muri di Yesus Kristus. 

15 Rido mii naharre ke Tuahhu-tuahhu, 
titu halla-anni we nga parro teru we ne 
liajha-liajha do alla pewie ri jhi pa mu, ie 

ta do dhanno miha ri mu ngati ubha jhi, 
hari lema do pelake jhara huri do bhuki 
ri jhi. 

16 Ki ie mudhe he Muri di Yesus Kristus 
miha, nga Deo Ama di, wie ne lua 
mengallu nge kehaka dhara nga perui ne 
ademu mita nara ta jhagge nga pepeke 
nenga ne do wie. 

17(2:16) 

lPedakka rahi Tuahhu-tuahhu, 

hebhajha we mu tu jhi. Hebhajha we 
mita ie ne lii do ngati Muri ne nara teru 
ta pemenyabbhe nga henginga jhe nara 
ta hamme nga woie, hela'u le mii do alla 
pejadhi pa mu do uru he. 

ZHebhajha lema we mita ie jhi ta 
pehelama ri Deo ngati ddau-ddau do 
bhodho nga do tao apa. Rowi adho 
hari-hari ddau do ta parahajha nga lii do 
ngati Muri ne. 

STapulara Muri do henarru pa lijaji 
No. Do medae ke mu ta perui nga ta 
herimu-herigu mu, ngati Mone Tao apa 
nga Kerewe ne. 

4Do tobo ke ne lua parahajha jhi pa 
Muri jhara lua mu, rowi do harre ke ri 
mu do jhagga, jhe do pee ma ta jhagga 
teru ri mu ne nga ne do lii jhi pa mu he. 

?Li ie mudhe he ta hewai-hewewe mu 
ri Muri, tu ta dhai toi ri mu ta do Deo 
do hajha do ddhei nga mu, jhe do wie 
ri Kristus pa mu ne lua makka tee nga 
wangnge ne. 

$Tuahhu-tuahhu, pa dhara kuaha Muri 
Yesus Kristus, ta pereda ke ri jhi pa mu 
mita pejjhau-anni ngati hari-hari tuahhu 
do muri mada nga pemeidha-an ni jhe 
do adho do pedutu ne liajha-liajha do 
alla pewie ri jhi pa ro he. 

7Do toi ke ri mu ma miha ta do jhamma 
ke mu ta pedutu ne telia nga tuladha jhi. 
Ngaddi dho jhi ta pemeidha-anni pa awe 
era he jhi pa telora tuahhu he. 

ŜNga'a dho jhi bhara nga'a unu-oha 
ddau nga do dho bhule nga kebhue. 
Rihi ri ko ti naanne, anni maddha nga 
anni lodho, pee jhi nga wohe la'a-rui ne 
jhagga, mita do dho pehedui ri jhi ie ta 
heddau he pa telora mu. 

?Hakku tao jhi mina harre, adho taga 
tari do dho bhule jhi nga higa ta dhuki 
mita ruba dhara mu nga jhi, tapulara 
taga tari do ddhei jhi ta jadhi telia nga 
tuladha tu mu. 

10 Nga era ko jhi pa telora mu, do wie 
ri jhi ne lua do ta peato do mina hedhe, 

"Ddau do dho wae ta jhagga, ie dho no 
ta nga'a." 

11 Hakku lii do mina hedhe, rowi do 
rangngi jhi ta do era ne ddau-ddau 
pa telora mu do muri mada nga 
pemeidha-anni. Wae dho ro ta jhagga ne 
nga-nga, wata ke ta la pekewallu-anni 
nga lai ddau do wala we. 

12 Pa dhara kuaha Muri Yesus Kristus 
ta pereda ke ri jhi pa ddau-ddau do na 
harre, jhe ta wie ke ne lua pehewina 
mita jhagga ro nga wole, jhe kale ne 
muri mada ro miha. 

13Tapulara bhole gaha-bhole bhenya 
mu ne tao lua ie. 

14 Wue marra hine, do medae ta era 
ne ddau do dho wae ta pedutu nga ne 
nga ne do lii jhi do pa dhara huri jhi do 
nadhe. Jaga pewoie we penaja nga ddau 
do mina harre, bhole pehiwu nga ddau 
do mina harre mita mekae ne dhara no. 

15 Tapulara bhole tao pa no mii penaja 
nga heddau ihi muhu, tapulara takka lii 
we pa no mii pa heddau tuahhu he. 

16 Muri ke ne kepue kehaka dhara ne tu 
di. Ki ie mudhe he ta pee nga wie loro 
ri No na pa mu ne lua kehaka dhara pa 
dhara hari-hari lai. Ki ie mudhe ie Muri 

ta penau-pelere nga Tuahhu-tuahhu he 
hari-hari. 

17 ya miha ne do bhuke ne do hetajji do 
nadhe. Nadhe ke ne tada do tao ri ya pa 
hari-hari huri ya he. 

18 Ki ie mudhe he Muri di Yesus Kristus, 
ta wie ne lua tarro ie nga menyarro 
mangngi tu Tuahhu he hari-hari. 


1 TIMOTIUS 


1 1 Timotius, ana ya do petu-petarra 
pa dhara Muri. Huri do nadhe ngati 
ya Paulus, rasul Yesus Kristus ri lipereda 
Deo Mone-ma'i, Mone-golo di nga ri 
lipereda Kristus Yesus do kepue lua 
henao di ne. Ke ie mudhe he Deo Ama 
nga Kristus Yesus Muri ta wie ne lua 
tarro ie nga menyarro mangngi, lua ruba 
dhara nga lua kehaka dhara tu au. 

2(1:1) 

3Ne ddhei ya, mita pee teru au pa 
Efesus, mii do alla ma pe lii pa au pa awe 
do ta ju ne ya la Makedonia. Rowi, pa 
Efesus do harre do parri ddau do pelebe 
ne liajha do dho petu, jhe au ke ne do 
jhamma ta pepada ro. 

4Lii au pa ro mita bhole pedhanno ri 
nga lijawi-liĵjawi nga lii pelolo huhu-kebie 
do pee nga pearre-re he. Hari-hari ne 
na harre do wata ke ta pemuri ne lua 
kenya'u nga buluru we, adho do ta 
peballe ne lua pedabbho Deo do titu 
wata ne nara ta toi pelake jhara lua 
parahajha pa No we. 

> Ne pedabbho ne litakka ya do nadhe 
mita ie ke ddau ta era nga ade do pudi, 
jhe nga ade nga penge do mmau do 
megala, jhe do tarra-tarra ne parahajha 
pa Muri, jhe ri do mina harre ke ta nara 
ke ro ta hajha ta ddhei nga ddau nga 
ddau ihi-anga. 

6 Harre ke haghe ne ddau he, do adho 
ke muri mada do mina harre, jhe huli la 
dhara lua pebhata do dho bhule guna 
nga-nga he. 

7 Ddhei ro ta jadhi guru-guru aigama, 
jhe dhai ne pa petu ne, ro miha tada dho 
ne lipedai-lipedai do pake ri ro kiadho ne 
lai-lai do pedhae ri ro nga mina harre ne 
worawwu ketarra ri ro. 

8 Do toi ke ri di ta do tarra ma ne uku 
aigama he do wole ki do pake tarra nga 
petu. 

?Do tatu ke, do jhamma ta henge ta 
do ne uku he adho ne peera ta tu ddau 
do tao lua do wole, tapulara penaja nga 
ddau do pehihu-pejhajjhi nga uku nga do 
tao apa nga kerewe, do pebhodho-anni, 
penaja nga ddau do nga lubhu harro nga 
menyilu, ddau do dho bhule nga aigama, 
ddau do penge ne lua raiwawa dhe we, 
penaja nga ddau do pemade ina nga 

ama no, nga hari-hari ddau do pemade 
nadu we, 

10 penaja nga ddau do tao lai do ju la lua 
kenyo la nga huka, penaja nga momone 
do manga miha dhangnge nga momone, 
kiadho mobanni do manga dhangnge 
nga mobanni, nga do mena'o, ddau do 
pote do appi, do jadhi ta hakahi-hakahi 
pote, nga nadu we do tao ne lai-lai do 
pelawa-petaddhu nga liajha do petu ne. 

11 Ne liajha do naanne do era pa dhara 
Li Hagha Dhara ne nga jhara lua pelebe 
Li Hagha Dhara ne do jhole pa ya ke, Li 
Hagha Dhara do ngati Deo do dhida nga 
kelodo ne do jhamma ta wue ta waje 
pedhede peketute ne. 

12 Peha'e ri ya ne kolo lii ie-ae pa Kristus 
Yesus Muri di. Do alle ke ri No pe wie ne 
lua rui nga kedi ne pa ya tu ta pemoke 
ne lua jhagga No ne, jhe do ege ke ri 
No ta do jhamma ke ya, tu tenge do 
naanne, 

13 maji lema ya do uru he do pewoape 
ne ngara No, do dede do dhaba nga do 
kare do menihe No. Tapulara do hajha 
do ddhei Deo nga ya, rowi pa dhara 
awe naanne adho dae ya do parahajha, 

hakku adho dae do toi ri ya ne nga ne do 
toi ri ya dhe, 

14jhe rihi ri ti naanne do alle ke 
pehegabbhe tu ya ne lua ruba dhara 
Muri di. Do wie ke ri No ne lua rui nga 
kedi tu ta parahajha pa No, nga ta hajha 
ta ddhei nga ddau nga ddau ihi-anga. 
Ne lua rui nga kedi do naanne do wie ke 
pa di hari-hari do peheujhu-headde nga 
Kristus Yesus. 

15 Ne lipedai do nadhe do petu-petarra 
-- rowi do mina harre ke do jhamma 
ke ta hamme, jhe parahajha nga 
petarra-tarra --: "Ne dakka Kristus Yesus 
ma danni raiwawa do nadhe tu ta ma 
pehelama ddau do nga lubhu harro nga 
menyilu." Jhe ya ke ne ddau do kenani 
pa dhara lubhu harro nga menyilu, jhe 
do rihi tarra ne apa nga kerewe. 

16 Tapulara taga tari naanne ke Deo 
ne hajha ne ddhei nga ya, mita nara ke 
Yesus Kristus ta pedhelo ne lua makka 
tee makka wangnge No penaja nga ya, 
ddau do kenani pa dhara lubhu harro nga 
menyilu do nadhe. Jhe nadhe ke ne do 
jadhi ta hahhi telia tu hari-hari ddau do 
medae ta paraha pa No, jhe do ta nara 
ne muri mada do petu nga do peloro ne. 

17 Deo, do Duae pa hari-hari awe ne do 
jhamma ta pekerihe, nga do ta wue-waje 
loro-loro, ro wi No ke ne do peloro, do 
dho ngadde ri namada ne do kemolo ta 
do hahhi wie! Amin. 

18 Wo Timotius ana ya! Ne tenge do 
nadhe, do jhole pa au ke ri ya, pedutu 
nga litakka Deo do pedhae ri nabi-nabi 
pa dhara jemaat jhara lua ngi'u au. Do 
jhamma ke ne litakka do naanne ta mii 
woperaggu nga'a-dhae nginu-llau he tu 
au pa dhara lua petadi au do wole ne. 

19 Petadi we nga parru pa lua parahajha 
do petu-petarra ne nga ade nga penge 
do henono henarru. Do era ne ddau-ddau 
do dho pedhuli nga lii do dubhu ngati ade 
nga penge no, hakku do mae tebho-ttei 
ke ne lua parahajha ro. 

20Pa telora ro do na harre Hemeneus 
nga Aleksander, ddau na harre hari do 
dhue do alla ke ri ya pewolo jhe jhula la 
dhara wolaabba Wango, mita petima- 
anni ro ta pengaha ngati kare-menihe 
Deo. 

2 1 Petari-tari, ne ame nga menangnge 
ri ya nga petu-tu, mita ne liami nga 

menangngi, lihebhajha, nga lihebhajha 

tu ddau do wala, mina harre lema kolo 

lii ie-ae do pedhae pa Deo tu hari-hari 
ddau; 

Ztu duae-duae nga tu hari-hari ddau do 
parrua pereda. Ami we mita ie di ta muri 
mada nga ketanna nga bilu kattu tu Deo 
nga wui-ai do jhamma. 

3Napoharre ke ne do woie nga do 
pemengallo dhara Deo, Mone-ma!i 
Mone-golodi. 

“Ne ddhei No mita pehelama ke 
hari-hari ddau jhe toi ne do mola do mira 
ne. 

SRowi, do era wata ke heddau Deo we, 
jhe wa ta ke heddau we ne Mone Pehiri 
pa telora Deo nga ddau raiwawa, Yesus 
Kristus we. 

6 NO heddau ddau raiwawa do alle 
pejhole ne ngi'u No tu ta golo hari-hari 
ddau ngati lubhu harro nga menyilu ro. 
Ri lua jhula anni Kristus ke do naanne 
ta peteleo ke ri Deo pa awe do petu ne 
ta Deo do ddhei ta pehelama hari-hari 
ddau. 

7Jhe ri do mina harre ke hakku pepue 
ya la nga ddau do adho do Yahudi tu ta 
la pepeke pa ro ne lii jhara lua parahajha 
do petu-petarra ne. Ne do pedhae ri ya 
do na hedhe do petu, adho ya ta pote. 

ŜNe ddhei ya mita pa mii we, hari-hari 
momone ta hebhajha nga ade do mmau 
do megala bhole era nga lua pebubu 
dhara nga lua pehala-pealla ne. 

?Kejie mobanni do jhamma ke ta 
nnau-anni nga lua mudhe hakku he we 
jhe nga pake bhara do kenyajjhe nga 
wole, do adho do pemekae dhara ddau. 
Bhole nga rukattu do pewala kea-kea, 
kiadho nga nnau bhara nnau ti mela lara 
kiadho ngati mutiara kiadho bhara nnau 
do dhida kebhue. 

10 Ne do woie ne, mobanni do jhamma 
ke ta peno ne ngi'u no ri wui ai-wui tao 
do wole do jhamma tu mobanni do i'a 
wie hu nga mejura pa Deo. 

11 Mobanni do jhamma ke ta petima- 
anni ta pehangngo-anni jhe pedhanno. 

120'o dho ya, mobanni ta ajha 
momone, kiadho lema ta pereda pa 
momone, ne do jhamma tu ro wala dho 
ke ta pehangngo-anni. 

13 Rowi ne do petari rai ne do tao ri 
Deo, Adam jhe itu Hawa ri. 

14Jhe adho Adam, tapulara mobanni 
ne do lakka ta pelue, hakku do hiho do 
pagge ne lipereda Deo. 

15 Maji lema ta mina harre, do medae 
ma mobanni ta helama ri do pemetana 
ana, hadhi we no ta nga wawa nge danni- 
ade ne halla-anni pa dhara parahajha pa 
Kristus jhe pehajha-peddhei nga ddau 
nga ihi-anga jhe petone ne muri mada 
no tu Deo. 

3 1 Do petu tarra ne lipedai do nadhe, 

"Ddau do ddhei ta jadhi ta mone 
heleo jemaat, do ddhei nga hahhi lua 
jhagga do dhida kebhue." 

ZHeddau mone heleo jemaat do 
jhamma ke no ta heddau do dho bhule 
nga lua kura nga terujha, heddau we 
ne ihi-ammu no, adho do henginga ne 
ha'e bubu dhara, do mmau dhara jhe 
do kenyajjhe ne muri mada, do ddhei ta 
hammi ddau ta maho la dhara ammu no, 
jhe do i'a ajha ddau; 

3bhole ta ddau do nginu mawo, kiadho 
do ddhei ta pehala. Ne do woie ne, no 
heddau do lumu do majho nga do ddhei 
nga lua penau-penadhe. No heddau do 
adho do kerijhi nga mada doi. 

4Do jhamma ta heddau do i'a peato 
dhara ammu nga kemali nga wole. Jhe 
do i'a ajha ne ana-ana no tu ta takke no 
pekerihe. 

SRowi ki ddau do dho i'a peato dhara 
ammu nga kemali no miha, mina mii no 
ne nara ta peato jemaat Deo? 

6 Heddau mone heleo jemaat, ie dho 
ta ddau do itu ko ta maho Herani, rowi 
do medae no ta wue-anni jhe nara no 
lua-unu-kolo-taddhu mii Wango le do 
uru he. 

7Do jhamma no ta heddau do nga 
ngara do wole pa dhara namada ddau 
lowe, ro wi ki do adho ke do mina harre, 
moko do medae ke no ta kare ta menihe 
ri ddau, jhe bunu la dhara lii Wango. 

8 Mone rabha-mone dharru jemaat do 
jhamma lema no ta heddau do woie nga 
do mola do henarru, adho do kerijhi nga 
mada doi, jhe adho ddau mone nginu 
mawo. 

?Do jhamma ke ro ta ddau do titu 
halla-ani nga ade nga penge do mmau 
do megala pa liajha lua parahajha Herani 
do alle pepeteleo ri Deo ne. 

10 Do jhamma ta uji uru ko ro ta do 
dho bhule nga lua kura nga terujha, jhe 
itu ie ro ta perabha-pedharru pa dhara 
jemaat. 

11 Ne ihi-ammu ro lema do jhamma ta 
ddau do woie, adho ddau do ddhei ta 

pewie ubha. Do jhamma ro ta ddau do 
adho do henginga bubu dhara jhe do 
mola pa dhara hari-hari lai. 

12 Mone rabha-mone dharru jemaat do 
jhamma ta heddau we ne ihi-ammu no. 
Do jhamma ta do i'a peato ne ana-ana 
no nga dhara ammu nga kemali no nga 
wole. 

13 Ddau do perabha-pedharru nga woie 
pa dhara jemaat do medae ta takka 
pekerihi jhe do ju bhani dhallu ta pedae 
ne lua parahajha pa Kristus ne. 

14 Ne henao ri ya, rihi dhoke ne tui ri, 
do medae ke ya ta la heahu mu. Ma ji 
lema ta mina harre, ta bhuke ma ri ya 
ne huri do nadhe tu au, 

15 mita ki nga hala he ya ta tui hudi 
he jhe itu dakka la au, do toi ke ri au 
mina mii ne jhamma di ta muri mada 
mii ana-oha pa dhara Ammu Deo, mii 
jemaat Deo do muri. Jemaat do nadhe 
ke do mii geri do tobhe do dharro ne 
liajha do mola do mira do ngati Deo ne. 

16 Bhule dho ke ie ta heddau he do nara 
ta pehile, mina mii ne worawwu mone-ae 
ne lai do wowuni ngati aigama di dhe: 
Do pengaddi-anni ke No pa dhara wewo 
nga worawwu ddau raiwawa, jhe peteleo 

ta do mola do mira ri Henga Deo, jhe do 
ngadde ri naju-naju Deo. Jhe ne lii jhara 
lua No dolango do petode ke pa telora 
hari-hari ddau-rai, jhe No ke, hari hewue 
raiwawa ne parahajha jhe do dhede ke 
la era do mmau do megala. 
4 1 Do pali nga teleoke Henga Deo, ta 
do pa awe-awe do medae hine, ne 

ddau he, haghe do medae ta kebhatto 
ne ade he, jhe pehile Kristus. Do medae 
ro ta pedhanno nga henga-henga do 
pehuli-peteballi ddau he, jhe pedutu ne 
liajha-liajha henga do apa do kerewe he, 

Zdo pedhae pelake jhara ddau-ddau 
do pekebhalli-anni he, do pote do appi 
he. Ne ade nga penge ddau-ddau do na 
harre do kerabba ke. 

3Jhe ajha ddau ri ro ta bhole banga- 
ammu, nga bhole nga'a bhara nga'a do 
nadhe kiadho do na hidhe. Jhe ne pa 
petu ne, ne bhara nga'a do na harre 

ne peera ri Deo tu ta nga'a nga peha'e 
kolo lii ie-ae pa Deo ri ddau-ddau do 
parahajha pa Kristus, jhe do toi ke ne 
liajha do mola do mira do ngati Deo ne. 

4 Hari-hari ne nga we do peera ri Deo 
he do woie, jhe bhule do hahhi he do 
jhamma ta peege ta do petaru, ki do alle 

ke pehamme nga pehsa'e kolo lii ie-ae pa 
Deo. 

> Rowi ri lua tarro ie nga menyarro 
mangngi do ngati Deo ne, nga ri 
lihebhajha he do ta pejadhi ne bhara do 
na harre ke mita ie ta nga'a. 

6Ki do ajha ke ri au ne na poharre pa 
tuahhu-tuahhu do hela'u lua manno nga 
kaho he, do medae ke au ta jadhi mone 
jhagga Kristus Yesus do jhagga nga 
wole. Jhe do medae ke ri au ta pedide 
teru ne ade nga penge au ri lipedai Deo 
do parahajha ri di ne, jhe ri liajha-liajha 
do mola do mira do pedute ri au ne hape 
ma dhara awe do nadhe. 

7Pejjhau-anni we au ngati lijawi lijawi 
do dho bhule nga guna nga guna 
nga-nga he. Do jhamma ke ri au ta 
peteme ne ngi'u au ta muri mada do i'a 
wie hu nga mejura. 

8 | ua petima-anni tu ngi'u do nadhe 
hudi we ne lua guna ne, tapulara lua 
petima-anni pa dhara lua pedu nga Deo 
do nga guna tu hari-hari lai, rowi do 
wute do kebore ke jaji tu muri mada pa 
awe do nadhe nga muri mada pa awe do 
medae ta dakka ne. 

? Lai do napoanne do petu-petarra, jhe 
do jhamma ta hamme ta henate, nga do 
jhamma ta parahajha nga petu-tu. 

10 Ri naanne ke hakku petadi nga wohe 
la'a-rui tarra di ne jhagga, rowi do nga 
henao do tobo ke di pa Deo ado muri 
ne, No ke Mone-ma'i Mone-golo hari-hari 
ddau, rihi-rihi ddau do parahajha. 

11 Ajha we ri au hari-hari ne napoharre, 
jhe lii au pa ddau-ddau he ta pe dutu. 

12 Bhole hani ro ie ta heddau he ta 
bbahhe au ta dho bhule nga kebhue taga 
tari do ngarru ko au. Rihi ti naanne, do 
jhamma ke auta jadhi telia tu ddau-ddau 
do parahajha pa dhara lipali-lipedai nga 
pa wui ai-wui tao au, pa dhara lua do 
mina mii au ne hajha ne ddhei nga ddau 
nga ddau ihi-anga jhe jadhi we ta telia 
pa dhara lua parahajha pa Yesus Kristus 
pa dhara muri-mada au do mmau do 
megala ne. 

13 Pa dhara nga dho dakka dae ya lohe 
la awe dakka ne ya hine, do jhamma ke 
au ta nga petarra-tarra ne ajhe ne Buku 
Lidara-Likewahhu Deo pa ddau-ddau he, 
jhe pedidi nga ajha ro. 

14 Te dho au ta peballu-anni ta pepeke 
ne lua ruba dhara Deo do ngati Henga 

Deo do wie pa au ne, pa awe dhede 

ne ruai-ruai kattu-kattu jemaat he la 
wokolo au, nga litakka Deo do pedhae ri 
nabi-nabi he jhara lua ngi'u au. 

15 Jhagge we hari-hari ne napoharre 
nga petarra-tarra mita ie ta ngadde ri 
hari-hari ddau ne maju au. 

16 Jage we ne ngi'u au, jhe jage lema 
we ne liajha au, rowi ri lua do mina harre 
ke ne medae ri au ta pehelama ie ta 
ngi'u au mina harre lema ne ddau-ddau 
do pedhanno nga au he. 

1 Bhole rihi hegarri au ne bhani nga 
5 ddau do rihi pemuri nga au, tapulara 
ame we no ri au ta dhanno ne lipedai 
au mii heddau ama he no ri au. Tao we 
penaja nga ana-ana do ngarru mii pa 
tuahhu au he, nga mobanni do weka mii 
ina ri au he. 

2 Penaja nga ana mobanni-ana mobanni 
do ngarru mii nawanni au he nga wue 
nga bha'u do mola do mira. 

3Takka pekerihi we ri au mobanni- 
moniki wue do muri mada miha-miha 
he. 

4Tapulara ki heddau mobanni wue do 
era ma nga ana-appu, ana-appu he 
ke do uru-uru jhara ne do jhamma ta 

wie ne lua tada pa ro, ta do ro ke ne 
do jhamma ta heleo ne ddau pa dhara 
ammu nga kemali ro, ta do ro ke ne 
jhamma ta bhale ne woie do weka he 
nga appu banni ro he. Rowi lai do mina 
harre ke ne do pemengallo dhara Deo. 

SMobanni-moniki wue do no we 
miha-miha, do dho bhule heddau he do 
heleo ne muri mada no, do wata ke no 
peini-anni pa Deo we. Anni lodho nga 
anni maddha do pee ke no nga hebhajha 
pa Deo tu ta ami ne lua ruba dhara ngati 
Deo we. 

$Tapulara mobanni wue do ddhei ta 
muri mada nga mengallu dhara we, do 
made ke no, maji lema no ta do muri ko. 

7Pedhae ne lipejhara-lipejhara do na 
hedhe pa ro, mita ie ro ta muri mada 
nga dho bhule ne lua kura nga terujha. 

8 Tapulara kinga era ke ne ddau do dho 
piara-peluja ne a'a-ari no, rihi-rihi ddau 
pa dhara ammu nga kamali no miha, 
moko ne ddau napoanne do pehile ke ne 
lua parahajha no; do rihi apa ri ko no 
ngati ddau do dho parahajha. 

?Wata ke mobanni wue do mina he we 
do ie ta pemaho ne ngara ro la dhara 
buku ngara-ngara mobanni-moniki wue: 

ne pemuri ro ie dho ta kura ngati anna 
nguru bhue ttau, jhe pa do uru he do 
wata ke hewari we ne banga-ammu, 

10 do tade ta mimobanni do tao ne lai 
do wole, mii: do pekepai ne ana-ana no 
nga woie, do mengallu dhara ta hammi 
bara nga wini do hare la ammu no, do 
pemoko ddau do parahajha, do ruba 
dhara nga ddau do hedui, nga do jhagga 
nga pe tarra-tarra hari-hari lua jhagga 
do wole. 

11 Bhole pemaho ne mobanni wue 
do ngarru ko la dhara buku ngara do 
naanne Rowi ki do dho makka ke ro ta 
tahe ne lua ddhei ro, do nara ri ro ta 
banga-ammu, jhe hane Kristus. 

12 Moko do hala ke ro, rowi do alla ke 
ri ro pehiho ne lijaji do tao ri ro ne pa 
Kristus. 

13 Jhe ri ti naanne, ta hora-hora awe 
he we ro ne maho-kelua la dhara ammu 
nga kemali ddau. Jhe ne do rihi apa ri 
do ta la peajha ke ro ta pewoapa ngara 
ddau do wala jhe pehiwu lai nga lai ddau 
do wala, jhe padai ne lai-lai do jhamma 
do dho jhamma ta pedali. 

14Ri do mina harre ke ne ddhei ya, 
ne mobanni wue do ngarru he ko ta 

banga-ammu ri, ngaddi ana jhe pemoko 
dhara ammu-kemali mita do dho nara 
awe ne ihi muhu-ihi lawa di he ta peapa 
ne ngara di. 

15 Rowi do era ke ne mobanni wue do 
pedutu ne henga do apa he. 

16 Tapulara ki heddau mobanni Herani 
do pa dhara ammu-kemali no era ne 
mobanni wue do jhamma ke ri no ta 
rabhe-ta dharro ne mobanni-moniki wue 
do naanne, bhole hane pedhue-hape 
ri jemaat. Jhe ri loro jhara do mina 
harre ke jemaat ne nara ta heleo ne 
mobanni-moniki wue do dho bhule tu-tu 
nga ana-oha he. 

17 Ne mone bhau-bhata jemaat do 
pekako nga woie ne lua jhagga no do 
jhamma ke no ta takke pekerihe dhue 
wari lipa, rihi-rihi do peliba lii nga do wie 
liajha. 

18 Rowi do hure do bhuke pa dhara 
Buku Lidara-Likewahhu Deo, "Ha pi do 
nga kedhuli wuri gandum, bhole rape 
ne ubha no," mina harre lema, "Ddau 
do jhagga wohe la'a rui do jhamma ta 
hamme ri no ne pai-pala no." 

19 Bhole hammi ne likelaa penaja nga 
heddau mone bhau-bhata jemaat, wala 

ki do perue do dhue hakahi kiadho do 
rihi ngati do na harre. 

20 Ddau do tao lubhu harro nga menyilu, 
do jhamma ta bhani nga no pa hedhapa 
hari-hari jemaat, mita meda'u ne do 
wala he. 

21Pa hedhapa Deo, Kristus Yesus, nga 
naju-naju No do ta jhujhu he, ta ame 
ke ri ya nga petarra-tarra mita ie ri au 
ta pedute ne lipejhara-lipejhara do na 
hedhe, nga bhole era ne penge do hala 
ie ta nga nadu we, jhe bhole anga jhara 
hebhakka-hebhakka. 

22Bhole rihi ne henginga ne dhede ruai 
pa wo kolo heddau ddau tu ta dhede no 
ta jadhi heddau mone pekako lua jhagga 
Muri. Kinga tao ddau do wala lubhu harro 
nga menyilu bhole dute le la dhara lubhu 
harro nga menyilu do naanne. Jage ne 
ngi'u au mita au nga mmau nga mega la. 

23 Bhole ri we au ta nginu ei-loko 
wue, nginu we au hudi he ne ei-ago 
tu ta perue ne dhallu au, rowi do ta 
paddha-paddha we au. 

24 Lubhu harro nga menyilu ddau do 
haghe he, nga do dho happo dae, do 
teleo dhangnge ma ke. Tapulara lubhu 

harro nga menyilu ddau he ri haghe, ki 
alle ko no pepereha jhe itu nara ta toi. 

25 Mina harre lema wui ai-wui tao do 
wole do ta toi dhangnge ma. Jhe do nami 
lema ne do dho memudhe ne teleo, nara 
dho ta pee nga pehune loro. 

l Hari-hari do Herani do jadhi ta 

naannu, do jhamma ke ta pee ma 
nga takke ne muri no ta do jhamma ta 
takke pekerihe, mita do dho era ne ddau 
do nara ta peape ne ngara Deo kiadho 
ne liajha di he. 

ZNaannu-naannu do ne muri ro Herani 
ma, adho do ie ri ta bbahhe ri ro muri 
ro, rowi do hela'u-la'u ta do Herani. 

Ne do rihi woie ne ri, kinga pemoke ri 
ro ne muri ro nga rihi woie ri, rowi ne 
muri do pemoke nga woie do naanne do 
hela'u-la'u ta ddau do parahajha, jhe do 
hajha do ddhei ri ro. Hari-hari ne do na 
hedhe do jhamma ke ri au ta ajha nga ta 
takka lii. 

3Na du ne do pekako liajha do wala 
ngati do naanne, jhe adho do penau nga 
liajha do mola do ngati Muri di Yesus 
Kristus, mina harre lema nga liajha aiga 
ma di, 

4ddau do mina poharre ke ddau do 
dhida ade nga do dho tada nga-nga! 

Ne lua apa ro, do ddhei ta pebhata nga 
ta pehala we jhara kewahhu-kewahhu 
lipedai, hakku do ta penahhu we ne 
lua pepana dhara, pehagghi-pebhagi, 
pekara pemenihi, peanynyi-peira pa 
lai-lai do dho mangnga, 

>jhe pee nga pehihu do dho ngaddi ta 
pengaha. Ne lua penge ddau do mina 
harre do kedhaddu ke jhe adho ke do 
petu ri. Ne penge ri ro do nara ta kaja ro 
ngati aigama. 

6 Do tarra ma aigama do wie ne lua 
mangngi do mone-ae, ki do pengke ke 
ta do waji ri ne nga ne do era pa ruai no. 

7 Rowi bhule dho di nga aggu ne nga 
nga ma raiwawa do nadhe, jhe bhule le 
dho ma ne nga-nga ne do nara ta aggo 
di ngati raiwawa do nadhe! 

8 Hakku ki do era ke nga bhara nga'a 
nga bhara pake, waji he ke ne napoharre. 

2Tapulara ddau do ddhei ta kaja, do luu 
jhe do hie ke ri heworawwu-heworawwU 
lua ddhei do woapa nga do bhodho. Lua 
ddhei lua ddhei do mina harre do pejadhi 
ddau ta apa nga kerewe. 

10 Rowi do ddhei ta kepie-keparre nga 
doi, moko ta hhau ke heworawwu- 
heworawwu lai do woapa. Era lema ddau 
haghe do pee nga pehudhi nga doi we, 
jhe ri do mina harre ke adho ke do 
pedute ri ne liajha Herani ne, moko ta 
nappi ta kebi ke ro ri lua hedui-herui do 
pemae tebho ttei ne ade ro. 

11 Tapulara au ddau do unu-do oha 
ri Deo, hakku do jhamma ke au ta 
pejjhau-anni ngati lai-lai do napoharre 
hari-hari. La'a-rui we au mita jadhi ddau 
do mola do mira pa dhara namada Deo, 
jhe do jhula-anni pa Deo, do parahajha 
pa Kristus, do hajha do ddhei nga ddau 
nga ddau ihi-anga, do makka tee nga 
wangnge pa dhara lua hedui nga herui 
jhe do lumu do majho. 

12 Petadi we au nga petarra-tarra ta 
muri mada mii heddau do Herani, mita 
nara ri au ta kajhe-dhae ne bhara parahe 
ne, lua muri do petu nga do peloro ne. 
Rowi tu lua do naanne ke ne pedoe au 
ri Deo, pa awe kelole ri au pa hedhapa 
ddau lowe ta do parahajha tarra ke au 
pa Kristus. 

13 Jhe pa dhara awe nadhe, pa hedhapa 
Deo do mone wie muri mada ne pa 

hari-hari ne nga we nga pa hedhapa 
Kristus Yesus do alle pe wie ne lilolo do 
petu ne pa hedhapa Pontius Pilatus, ame 
ri ya ne nadhe ngati au: 

14 Pedute we ri au hari-hari ne lipereda 
do naharre nga petu-pete-petarra nga 
do dho bhule kura nga terujha tade dhai 
la Lodho Muri di Yesus Kristus ta dakka 
bhale wari ne. 

15 Ne jhara lua dakka No do medae ma 
ta peato pa awe do petu ne ri Deo miha. 
Titu wata No ke ne Mone pereda, No 
ke ne do dhida nga kelodo, Duae ngati 
hari-hari duae nga Muri ngati hari-hari 
muri. 

16 Titu wata No we ne do nara ta pereda 
ri lua made mada, nnai ke No do muri pa 
dhara lua weo nga kana No, do dho nara 
ta he dharre-hedakke ne ie tari nadu 
we. Bhule dho heddau ddau raiwawa he 
do ngaddi ta ngadde No. Tu No ke ne 
lua dhida nga kelodo nga kuaha lohe la 
lodho do nami mii ne! Amin. 

17 Penaja nga ddau do kaja pa danni 
raiwawa do nadhe, do jhamma ke au ta 
ami pa ro mita ie ro ta bhole wue-anni, 
jhe bhole henao pa bhara-bhara do pa 
dhara hemelila we -- mii pa lua kaja nga 

kete'e. Do jhamma ke ro ta henao pa 
Deo we do Mone wie hari-hari ne nga we 
pa di do mina harre ne worawwe'a nga 
lale, mita ie ri di ta unu ta oha, jhe pake 
nga mengallu nge nga kehaka dhara. 

18 Ami we ua pa ro tu ta pedhelo ne lua 
tao ie tu ta ae ri ne tao lua tao-ie, ade 
do i'a ruba dhara nga do ddhei ta wie ne 
nga-nga. 

19 Rowi ri lua tao do mina harre ke do 
medae ro ta nara ne lua muri mada do 
peloro, lua muri mada do petu-petarra 
ne. 

20 Ne nga ne do alle pejhole pa au ne, 
jhagge we ri au pewole-ie, wo Timotius! 
Pejjhau we anni ngati lipedai-lipedai 
do dho bhule nga guna he, nga lua 
pebhata-lua pebhata jhara lua kinga lii 
nga henginga: "Lua mmau dhara". 

21 Rowi do era ne ddau-ddau do lii 
ta do ro do nga lua mmau dhara do 
mina harre, hakku ta huli ke ro ngati 
liajha-liajha Herani do pa uru he do 
parahajha ko ro. Ki ie mudhe he ri Muri 
ta wie pa Tuahhu he ne lua tarro ie nga 
menyarro mangngi. 


2 TIMOTIUS 


1 Timotius kewattu dhallu ya! Ya, 
Paulus, ne do bhuke ne huri do nadhe 

tu au, jhe nga henao ki ie mudhe he Deo 
Ama nga Muri di Kristus Yesus ta wie ne 
lua tarro ie nga menyarro mangngi, lua 
ruba dhara nga lua kehaka dhara tu au. 
Ti lua ddhei Deo, ta dhede ke ya ta jadhi 
rasul Kristus Yesus, jhe pepue tu ta la 
pepeke ne jhara lua muri mada do jaje 
ri Deo ne. Ne lua muri mada ne nara ta 
hamme ri di, ki do muri mada ke di pa 
dhara lua heujhu-headde nga Kristus 
Yesus. 

2(1:1) 

3Peha'e ri ya ne kolo lii ie-ae pa Deo 
do pemoke ri ya nga ade do mmau do 
megala mido tao ri ama-appu ya do rai 
uru he. Loro-loro ya ne peha'e kolo lii 
ie-ae pa Deo, hadhi henge au ri ya pa 
dhara lihebhajha ya, ie ta anni lodho nga 
anni maddha. 

ADo henge ri ya ne lua hedui ade au. 
Ri do mina harre ke do ddhei tarra-tarra 


2 TIMOTIUS 1.5-9 1230 


ke ya ta la peabu nga au, mita mengallu 
tu-tu ne dhara ya. 

Do henge ri ya ne lua parahajha au 
do petarra-tarra pa Kristus, do hela'u 
le mii lua parahajha appu banni au Lois 
nga ina au Eunike. Do ketarra ri ya ne 
lua parahajha au lema do mina harre. 

6 Rowi do mina harre ke ta pekebhadde 
ke au ri ya tu ta pemure teru ne lua 
ruba dhara Deo do wie pa au ne, pa awe 
takke ne ruai ya ne la wokolo au. 

7 Rowi ne Henga do wie ri Deo di, 
adho Henga do ta pejadhi di ta ddau do 
meda'u. Tapulara we ne Henga Deo ne, 
do ta pejadhi ta ddau do rui, do tobo ri 
lua pehajha-peddhei jhe do nara ta tahe 
ne ngi'u dhe. 

8 Rowi do mina harre ke bhole mekae 
dhara we ta pejha'e-pepeke ne jhara 
lua Muri di jhe bhole makae lema jhara 
lua ya, do bhaddo taga No. Tapulara do 
jhamma ke au nga lua rui nga kedi do 
ngati Deo ne ta dhue ta hape le ne lua 
hedui-herui tu Li Hagha Dhara ne. 

2Deo ke ne do pehelama di nga do 
pedoa di mita jadhi ta annu-niki ri No 
miha. Ne tao ri No mina harre adho 
do jhalli pa ne nga ne alla petao ri di 

tapulara do jhalla pa dhara lua pedabho 
nga lua ruba dhara No ma miha. Wie ri 
No pa di ne lua ruba dhara ne, pelake 
jhara Kristus Yesus uru jhara ngati do 
dho peera dae ne raiwawa do nadhe. 

10 Jhe pa dhara awe nadhe ta pedhelo 
ke ri Deo ne lua ruba dhara No do naanne 
pa di, ri lua dakka Duae Mone-ma'i-Mone 
golo di, Yesus Kristus. Yesus ke ne do 
pejharre ne kuaha lua made mada nga 
do aggo ne lua muri mada do peloro ne, 
do pelake jhara Li Hagha Dhara ne. 

11 Tu ta pepeke ne Li Hagha Dhara do 
naanne ke hakku dhede ya ri Deo ta 
jadhi rasul nga guru. 

12 Taga ri do mina harre ke hakku dhui 
hape ya hari-hari lua hedui-herui do 
na hedhe, tapulara do pee ma ya nga 
ketarra, rowi do toi tarra ke ri ya ta pa 
nadu ya ne parahajha. Do ketarra ke ri 
ya ta do ne nga ne do alle pejhole ri No 
pa ya ne, do dhae lema ri No ta jage 
lohe la Lodho Pedakka rahi Raiwawa. 

13 Pedute we nga petarra-tarra ne liajha 
do mola do mira ne, do alle pewie ri ya 
pa au ne. Jhe do jhamma ke au ta pee 
nga parro ne lua manno nga kaho ne 
nga lua hajha nga ddhei do jadhi ta unu 

di ne taga tari do peheujhu-headde ke di 
nga Kristus Yesus. 

14 Ri rurabha-rudharru ngati Henga Deo 
do muri pa dhara di ne, do jhamma ke ri 
au ta jage nga woie-ie ne lai-lai do nga 
kebhue do alle pejhole pa au ne. 

15 Do toi ke ri au ma ta do hari-hari ddau 
pa ihi rai Asia, do alla ke pe hane ya, do 
maho le ke Figelus nga Hermogenes. 

16Tapulara ana-oha Onesiforus do 
jhajhi wari ke ne pemengallo dhara ya. 
Ki ie mudhe he Muri, ta pedhe-lo ne lua 
ruba dhara No tu ro he. Maji lema ya ta 
do pa dhara ammu bhaddo, Onesiforus 
la dho mekae dhara jhara lua ya do 
naanne. 

17 Ta mina harre ne dhai dhangnge ya 
ma Roma, ta la kale dhangnge ke ya ri 
no, tade peabu nga ya. 

18 Jhe do toi ke ri au ma, do pa Efesus 
ko ro uru he, do dhai ae no ne ruba 
dhara nga ya. Ki ie mudhe he ta pedhelo 
ri Muri ne lua hajha nga ddhei No pa 
Onesiforus pa Lodho Pehappo ne hala 
hari-hari ddau raiwawa ne. 

1 Wo Timotius, ana ya! Do jhamma ke 
au ta rui ta kedi, ri lua ruba dhara do 

wie pa di ne, taga tari do heujhu-headde 
ke di nga Yesus Kristus. 

ZNe liajha do dhanno ri au do uru he 
ngati ya, pa hedhapa ddau lowe he, do 
jhamma ke ri au ta wie pa ddau-ddau do 
nara ta parahajha ri au jhe do i'a ta ajha 
ddau do wala. 

3Do jhamma au ta dutu hela'u le ta 
hedui mii heddau horodhadhu Kristus 
Yesus do dho l'a nuni-anni. 

4Heddau horodhadhu do pa dhara 
pekako jhagga, adho do pekewallu-anni 
nga lua lai no miha, rowi do ddhei no ta 
pemengallo dhara kattu unu no ne. 

> Heddau do peuji perai nara dho ta 
nome ahhi, ki adho do pedute ri no ne 
lai-lai do petakke jhara lua peuji do 
naanne. 

6 Ddau do jhagga worai-wowadu do 
wohe la'a-rui, no ke ne do petari-tari do 
nga haa ta nara ne nga'a habha ne ngati 
habha nga la'a no ne. 

7 Dhino we ne nga ne do pedhae ri ya 
do napoanne, rowi do medae ri Muri ta 
wie ne lua rui nga kedi pa au mita tada 
au hari-hari ne napoharre. 

8 Henge we ne nadhe: Ne Li Hagha 
Dhara do pepeke ri ya ne, naanne lii 

jhara lua Yesus Kristus, kolo loro Daud 
ne; No ke Kristus do alla ke pemuri bhale 
wari ngati lua made mada. 

2Taga ri pepeke Li Hagha Dhara do 
naanne ke, hakku dhui hape ya ne lua 
hedui-herui; rihi ri ko ti naanne tade 
dhae ta petuke ri rate mii heddau do tao 
apa he. Tapulara ne lipedai Deo nara dho 
ta rate. 

10Ri do mina harre ke hakku ta tee 
ihi we ya ne dhui hape hari-hari ne na 
harre tu lua paralu ddau-ddau do alla 
pepidhi ri Deo, mita ie le ro ta nara ne 
lua helama tona ie ne, do wie pelake 
jhara Yesus Kristus, jhe do lere ri lua 
dhida nga kelodo do peloro ne. 

11 Do petu tarra ne lipedai do nadhe, 
"Ki do alla ke di pemade hela'u-la'u nga 
No, do muri lema di hela'u-la'u nga No. 

12 Ki do pee ma di nga makka tee nga 
wangnge, do medae lema di ta pereda 
hela'u-la'u nga No. Ki pehile No ri di, ri 
No lema do ta pehile di. 

13 Ki do dho henarru di, do pee ma No 
nga henarru, rowi do dho nara No ta 
pebhata nga ngi'u No miha." 

14 Do jhamma ke ri au ta pekebhaddi 
ne ddau-ddau he, ne jhara lai do na 

hedhe hari-hari. Pa hedhapa Deo, 
takka lii we pa ro mita bhole pehala 
jhara kewahhu-kewahhu lipedai. Napo 
harre bhule dho nga guna, wata ke ta 
pekenyawu ne ddau-ddau do dhanno he 
we. 

15 Do jhamma ke au ta la'a rui nga 
petarra tarra mita hamme au ri Deo, 
mii ddau do jhamma ta jhagga tu No. 
La'a-rui we au mita do dho nara au lua 
mekae ngati lua jhagga au, tapulara 
ajha we ri au nga petu ne liajha-liajha do 
mola do mira do ngati Deo he. 

16 Pejjhau-anni we au ngati lipelolo- 
lipelolo do dho bhule nga guna he nga do 
ta kare ta menihe Deo he. Lai-lai do na 
harre ke ne do ta hebhubhu ddau wata 
ke ju la do woapa we. 

17 Ne liajha-liajha ddau do na harre 
do jhala mii bhewi he we la hebhakka- 
hebhakka. Patelora ro do maho le ke 
Himeneus nga Filetus. 

18 Alla ke ro pehuli ngati liajha do mola 
do mira ne, jhe do pekenyawu ne lua 
parahajha ddau he haghe. Ne lii ro, ne 
lua kaddhi ngati lua made mada ne do 
alla ke pejadhi. 

19Tapulara ne kepue do rui do pejaddhe 
ri Deo ne adho ke do nara ta kerattu wari 
ri. Pa dhida No do bhuke mina hedhe, 
"Do tada ri Muri ne ddau-ddau do unu 
do oha ri No," jhe, "Ne ddau do lii ta no 
do unu ri Muri, ddau do napoanne do 
jhamma ke ta pengaha ngati tao ne wui 
ai-wui tao do hala." 

20Pa dhara hewue ammu do worena do 
era heworawwu-heworawwu nalu. Era 
do tao ngati mela pudi kiadho ngati mela 
lara, tapulara do era lema do tao nga ti 
ajhu kiadho ti worai. Era do pake ta tu 
lua do ta ale ko jhe era, jhe era ri ma do 
pake tu ta lua do tima he. 

21 Ddau do pemo ne ngi'u no ngati 
hari-hari do woapa, ddau do napoanne 
do ta pake ta tu lua do ta ale ko jhe era. 
No do jadhi ke ta nalu do petone ko jhe 
itu era nga guna tu muri no. Do pemoke 
ke no ta pake tu lua jhagga ne nga do 
wole. 

22 Pejjhau-anni we ti lua mengallu 
dhara-lua mengallu dhara ana-ana do 
ngarru. La'a-rui we ta muri mada pedute 
nga lua ddhei Deo, halla-anni we pa 
liajha No jhe hajha-ddhei we nga ddau 
nga ddau ihi-anga, jhe do nga ade do 

ketanna. Muri mada we mina harre 
hela'u-la'u nga ro do peka ta ami lua 
ruba dhara pa Muri nga ade do mmau do 
megala. 

23 Bhole luu la dhara lua pebhata 
ddau-ddau do bhodho do dho tada ne 
nga-nga he. Do toi ke ri au ma ta do 
hari-hari ne na harre do ta pedubhe ne 
lua pehala we. 

24 Ddau do jhagga tu Muri adho do 
jhamma ta pehala; do jhamma ta kehaka 
no penaja nga hari-hari ddau, jhe do 
nara ta ajha ddau nga woie nga makka 
tee nga wangnge. 

25 Do jhamma ke no ta wie ne liajha pa 
ddau-ddau do ddhei ta pelawa nga lumu 
nga majho; nge ta ie mudhe he ta wie ri 
Deo pa ddau-ddau do na harre ne loro 
jhara mita jharra ngati lubhu harro nga 
menyilu ro, jhe tada ne liajha do mola 
nga mira ne. 

26 Nga mina harre ke ro ne jadhi ta 
tada wari, jhe nara ta mahhu-anni ngati 
dhara hii Wango do alla pe kappa ro jhe 
pehahhi ro ta pedute ne lua ddhei no. 

1 Henge we ne nadhe: Pa lodho-lodho 
pedakka rahi do medae ta era ne lua 
hedui-herui. 

ZDdau raiwawa do medae ta penge 
ngi'u miha we, do ddhei ta kepie-keparre 
nga doi ke, wue-anni, jhe ddhei ta tao lua 
bhoe. Do ddhei ta kara ta menihi ddau 
ke ro, pelawa petaddhu nga ina-ama, 
adho ke do i'a peha'e kolo lii ie-ae, jhe 
paddhu nga lai-lai do pedu nga Deo. 

3Adho ke ro do era nga hajha nga 
ddhei nga ddau nga ddau ihi-anga, adho 
ke do ddhei ta pehuba hala ddau, ddhei 
ta peapa ngara ddau do wala he ke ro, 
ddhei ta pake lai do hekoto-pedharru, do 
dhai karri tarra ro, jhe adho ke do ddhei 
nga lua do woie. 

ARo do ddhei ta pebui-periju ddau, 
wue-anni jhe adho ke do me rai penge. 
Do rihi ddhei ro nga lua mengallu dhara 
raiwawa ngati pedute lua ddhei Deo. 

> Maji lema mii do ngadde ri namada, 
do kenanno ro pa dhara pekako ne uku 
aigama, tapulara do nyakke ri ro ne 
lua pedabbho ngati aigama ne miha. 
Pejjhau-anni we ngati ddau-ddau do 
mina harre. 

ŜDo era ke ti telora ro do maho 
dhara-dhara la hewue-hewue ammu, 
jhe la pebilu ne mobanni-mobanni 
do keloe do kenani pa dhara lubhu 

harro nga menyilu nga do kedhali ri 
heworawwu-heworawwu lua ddhei. 

7 Ami loro-loro ri mobanni do na harre 
ta wie ne liajha pa ro, tapulara ngaddi 
dho ro ta tada ne liajha do petu do ngati 
Deo ne. 

8 Mina mii Yanes nga Yambres ne 
pelawa nga Musa do uru he, mina harre 
le ke ne ddau-ddau do na harre ne 
pelawa nga liajha do ngati Deo ne. Do 
apa ke ne penge ro, jhe do tajja ke ne 
lua manno nga kaho ro. 

2Tapulara ju dho ro ta ara ne nga-nga, 
rowi ne lua bhodho ro do medae ma ta 
toi ri hari-hari ddau, hela'u lema mido 
narru ri Yanes nga Yambres he. 

10 Tapulara au do pedute ke ne liajha- 
liajha ya, wui-ai ya nga lua pedabbho 
muri mada ya. Do ngadde ke ri au ma 
miha mina mii ya ne parahajha tarra 
tarra pa Yesus Kristus, nga do hajha 
do ddhei nga ddau nga ddau ihi-anga. 
do toi lema ri au ne lua makka tee nga 
wangnge ya nga lua halla-anni ya. 

ll Do ngadde ke ri au ma miha, mina 
mii ne dede ne merahho nga mina mii 
ya ne dhui hape lua hedui-herui. Do toi 
ke ri au ma hari-hari ne do jadhi penaja 

nga ya pa Antiokhia, pa Ikonium nga pa 
Listra; jhe do toi ma ri au hari-hari ne 
dhue do hape ri ya he! Tapulara Muri ne 
do gole ya ngati hari-hari do na harre. 

12 Tarra hari-hari ddau do ddhei ta muri 
mada nga wie hu nga mejura, jhe do 
muri mada pa dhara heujhu-headde 
nga Kristus Yesus do medae ta dede ta 
merahhu, 

13jhe bhale ri ne ddau-ddau do tao apa 
nga kerewe he nga ddau do pote do appi 
do ta ju la'a apa he ke ro. Pelu ri ro ddau 
do wala, tapulara ne pa petu ne ro miha 
do lakka ta luu lema. 

14Tapulara jhara lua au, Timotius, do 
jhamma ke au ta pee nga parru pa 
liajha-liajha do mola do mira he, do alla 
peajha pa au he, jhe do parahajha ke ri 
au nga petu-petarra; ro wi do toi ri au 
nadu ne guru-guru au he. 

15 Do jhamma ke ta henge ri au ta 
do rai ti nga naiki do tade ke ri au ne 
Buku Lidara-Likewahhu Deo ne. Buku 
Lidara-Likewahhu Deo naanne ke do 
nara ta wie pa au ne lua tada, tu ta nara 
ne lua helama tona ie ne do pelake jhara 
lua manno nga kaho pa Kristus Yesus. 

16 Hari-hari ne do hure do bhuke pa 
dhara Buku Lidara-Likewahhu Deo do 
pepure ri Deo tu ta ajha ne do mola do 
mira, tu ta pehewina nga ta pemola ne 
do hala, nga tu ta ajha ddau raiwawa, 
mita muri mada pedute ne lua ddhei 
Deo. 

17 Ri Buku Lidara-Likewahu Deo do 
naanne ke ne pemoko ddau do jhagga tu 
Deo he, nara ta penabbo nga keteme tu 
hari-hari worawwu lua jhagga do wole. 

1 Kristus Yesus do medae ta dakka 

ri ma danni raiwawa do nadhe, ta 
ma pe happo ne hala hari-hari ddau do 
muri nga do made, jhe do medae No ta 
dakka ta ma pereda mii heddau Duae. 
Rowi do mina harre ke, ne ame ri ya nga 
petarra-tarra pa au, pa hedhapa Deo 
nga Kristus Yesus: 

ZDo jhamma ke ri au ta pepeke ne lii do 
ngati Deo ne, jhe pee nga pedidi teru ne 
ddau he ta dhanno, do wae ro we adho. 
Do jhamma ke ri au ta peketarra ne pa 
ade ddau he, peteleo ne hala ro jhe wie 
ne lipedidi pa ro. Ajha we ri au ne ddau 
he nga petarra-tarra ne makka tee nga 
wangnge. 

3 Rowi do ta dhai ma ne awe, ddau ta do 
dho wae ri ta hammi ne liajha do mola 
do mira ne. Rihi ngati naanne, do medae 
ke ro ta pedute ne lua ddhei ro miha jhe 
pekupu jhajhi ae guru mita ajha ne liajha 
do wole pa ro'a wodilu ro'a wodilu ro. 

“Do ta henabbhi ke ri ro ne wodilu ro 
mita do dho dhanno ne lai do mola do 
mira ne tapulara do ta pehe ri ro ne 
wodilu ro tu ta dhanno ne lijawi-lijawi. 

> Maji lema ta mina harre, do jhamma 
ke ri au ta jage ne ngi'u au pa dhara lai 
do mina mii we. Makka tee we au pa 
dhara hedui herui, pekako we ne tenge 
au mii heddau mone pepeke Li Hagha 
Dhara, jhe pekako we nga woie-ie mii 
heddau mone kako kaddhi pa Deo. 

eJhara lua ngi'u ya, dhai ke ne awe 
tu ya ta made pala mii bhara tunu nga 
menahu pa Deo. Pa dhara hekedhiki ri 
do medae ke ta hane ri ya ne raiwawa 
do nadhe. 

7Do moko ke ya ne pedutu lua peuji 
perai nga mina harre ne worawwu wole, 
jhe do dhai ke la rahi do pedakka. Do 
pee ya nga halla-anni pa Kristus tade 
pedakka rahi. 

8 Jhe pa awe nadhe ne bhara nara ya 
pa dhara lua peuji do naanne, nnai ke 
do mate ya. Pa Lodho Pedakka Rahi 
Raiwawa, Muri, Mone Happo hala do 
dho i'a bibhi hebhakka ne do medae 
ke ta wie pa ya ne nga'a nara ya do 
naanne, rowi do muri mada ya pa dhara 
peie nga Deo. Jhe adho ta ya we ne 
do medae ta hamme ne nga'a nara do 
naanne tapulara lema hari-hari ddau 
do mara-matti-matti ke ne mate ne lua 
dakka Muri ne. 

?Kale we ri au ne loro jhara mita 
hewakka au ne dakka ma nga ya, 

10 rowi do alle ke ya pehane ri Demas 
taga tari no do ddhei nga raiwawa do 
nadhe. Nnai ke no la Tesalonika. Kreskes 
nnai ke la Galatia jhe Titus la Dalmatia. 

1ł Wata Lukas ke do nee nga ya. Kako 
la aggo Markus, jhe aggo hela'u nga au 
rowi don ara no ta perabha pa dhara lua 
jhagga. 

12 Alle ke pepepue Tikhikus ri ya ta kako 
la Efesus. 

13 Ki nga dhai au ta mai ma nga ya, 
aggo we ne bhajhu-ajjhi do hane ri ya 
ne pa Troas, pa ammu Karpus ne. Aggu 

lema nga buku-buku ya he, rihi-rihi 
buku-buku do ngati kuri he. 

14 Aleksander tuka mara ne, alla ke 
petao lai-lai do rihi woapa penaja nga 
ya. Do medae ma ri Muri ta bhale penaja 
nga no pemere nga wui ai-wui tao no. 

15 Au lema miha do jhamma ke ta jage 
pewoie-ie penaja nga no, rowi do dhai 
tarra no ne pebhata nga lii do pepeke ri 
di ne. 

16 Pa dhara awe do petari-tari ne ya ta 
pedhae ne lilolo ya, bhule le dho heddau 
he do titu hela'u pa keraha ya, ta hane 
ke ya ri ro hari-hari. Henao ri ya ki ie 
mudhe he Deo ta bhole wie hala pa ro pa 
dhara lai do nadhe. 

1/Tapulara era ma Muri do titu pa 
keraha ya. No ke ne do wie lua rui nga 
kedi pa ya hakku nara ya ta pepeke 
hari-hari ne jhara Li Hagha Dhara ne, 
mi ta ie ta rangnge ri hari-hari ddau do 
adho do Yahudi. Jhe ri do mina harre ke 
ta ludu he le ke ya ngati hedui lua made 
mada. 

18 Do tarra, do ta gole ma ya ri Muri 
ngati lua petadi ddau do woapa penaja 
nga ya. No ke ne do medae ta aggo ya 
nga helama la dhara rae pereda No pa 

era do mmau do megala ne. Do jhamma 
ke No ta pekelode lohe la lodho do nami 
mii ne! Amin. 

19 Lipelangu ngati ya tu Priskila nga 
Akwila, nga pa Onesiforus nga ana-oha 
no he. 

20 Erastus do pee pa Korintus, nga 
Trofimus do hani ri ya pa dhara nga 
paddha he pa Miletus. 

21 Kale we ri au ne loro jhara kinga 
ie he mita dakka au nga do dho dhai 
dae la warru meringi ne. Ebulus, Pudes, 
Linus, nga Klaudia do hee do moa le 
ne lipelangu ro tu au; mina harre lema 
hari-hari tuahhu do hela'u lua manno 
nga kaho he. 

22 Ki ie mudhe he Muri ne do penau- 
pelere nga au. Ki ie mudhe he Muri ta wie 
ne lua tarro ie nga menyarro mangngi tu 
Tuahhu-tuahhu he! 


TITUS 


1 Wo ana ya Titus! Ya, Paulus, ne 

bhuke ne huri do nadhe mii annu 
Deo nga rasul Yesus Kristus. Ne pidhe 
nga pepue ya tu ta la ruba dhara nga 
ddau-ddau do jhujhu do pidhi ri Deo, 
mita ie ro ta rui pa dhara lua manno nga 
kaho. Ya lema do ta hewai-hewewe ro 
mita toi ri ro ne liajha do mola do mira 
ne, do aja ri aigama di. 

ZNe liajha do naanne do jhalli pa dhara 
lua henao ta do medae di ta hamme ne 
lua muri mada do petu nga do peloro ne. 
Do alle ke pajaje ri Deo ne muri mada do 
naanne uru jhara ngati hari-hari awe -- 
jhe Deo do adho do medae ta pote. 

3Pa awe do petakka ri Deo do ta pete 
leo ma ne jaji No ne pa dhara litakka 
No. Ne litakka do naanne do jhole pa ya 
ke, jhe do pepeke ke ri ya pedute nga 
liperada Deo Mone ma'i-Mone golo di ne. 

“Titus do tarra-tarra au, ana ri ya, rowi 
au nga ya do hela'u-la'u ke do parahajha 
pa Kristus. Ne henao ri ya, ki ie mudhe 
he Deo Ama nga Kristus Yesus Duae 

Mone ma'i-Mone golo di ta wie pa au lua 
tarro ie nga menyarro mangngi nga lua 
kehaka dhara. 

SNe hane au ri ya pa Kreta, mita nara 
ke ri au ta pemoko ne lai-lai do paralu ko 
ta peato, mita dhede ri au ne kattu-kattu 
jemaat pa hewue-hewue rae. Jhe henge 
we ri au ne lipejhara-lipejhara ya do na 
hedhe. 

6 Heddau kattu jemaat do jhamma ke 
ta heddau do dho bhule nga lua kura nga 
terujha; ne ihi-ammu no wata heddau 
we; ne ana-ana no do jhamma ke ta 
do parahajha pa Kristus, jhe adho ta 
ana-ana do keti-ketinga do dho nara ta 
ajha. 

7Mone heleo jemaat, no ddau do 
pemoko lua jhagga Deo, bhole era ne lua 
kura nga terujha pa no. Adho no do ie ta 
wue-anni kiadho ta do hegarri, kiadho 
mone nginu mawo, kiadho do ddhei ta 
pehala-pealla, kiadho do kepie-keparre 
nga mada doi. 

8 Do jhamma no ta ddau do mengallu 
dhara ta hammi ddau la ammu no, do 
ddhei nga lai-lai do woie, do nara ta 
peware lua bubu dhara, do mola do 

henarru, do mmau do megala nga do 
kenyajjhe. 

?Do jhamma ta ddau do titu halla-anni 
pa liajha do nara ta parahajha, mina 
mii ne do alle peajhe pa no. Jhe ri do 
mina harre ke, jhe nara no ta takka lii 
pa ddau, do jhalli pa liajha do petu, jhe 
do peteleo ne lua hala ddau-ddau do 
pebhata nga no. 

10Rowi do ae ddau do ddhei ta 
pekaddhi-anni jhe pelawa, rihi-rihi 
ddau-ddau do ngine ne do pa dhara 
aigama Yahudi ko; ta pelu ke ri ro ddau 
do wala ri lilolo kebhonye ro. 

11 Ddau-ddau do mina harre do jhamma 
ke ta henabbhi ne ubha ro do la 
pekenyawu-nyela jhajhi ae dhara ammu 
nga kemali ddau ri liajha-liajha do pote 
do appi. Ne tao ri ro ne lai do mina harre 
wata ke ri do ddhei ta happi lua mangngi 
do dho jhamma we. 

12Do ngadi ne nabi ro heddau, do ngati 
Kreta lema ta lii: "Ddau-ddau do Kreta 
do loro-loro ke ne pote nga appi, jhe do 
mii bhada bhani he do dhai lala nga do 
pemala." 

13 Ne nga ne do lii nabi do naanne do 
petu. Jhe ri do mina harre ke, ie dho ke 

au ta do dho lii ri pa ro nga teleo-teleo; 
mita ie ro ta pee nga parru pa liajha do 
petu ne, 

14 jhe adho ke do peparru ri nga 
lijawi-lijawi do Yahudi, kiadho ri uku-uku 
do tao ri ddau-ddau do nyakke ne liajha 
do petu ne. 

15 Hari-hari ne nga we do mmau do 
megala tu ddau do mmau do megala. 
Tapulara tu ddau do ra'i ne penge he jhe 
do adho do manno do kaho, bhule dho 
hahhi he do mmau do megala, rowi ne 
ade nga penge ro do ra'i ke. 

16 Ne ane ro do tade ke Deo ri ro, 
tapulara ne wui ai-wui tao ro adho do 
penau nga lii do pale ri ro. Do pebhege 
dhara ddau we ri ro, jhe wae dho ro ta 
pedhanno; ro ke ne ddau-ddau do dho 
nara ta tao lai ne nga we ne do woie. 

2 lTapulara au, Titus, do jhamma ke 
ri au ta ajha ne liajha do petu ne. 
ZTakka lii we pa momone do weka he 
mita ie ro ta taha ngi'u ko, do tobo ri uku 
nga mmau dhara, jhe muri mada ta mii 
ddau do jhamma ta takka pekerihi. Do 
jhamma lema ta parru pa liajha do petu 

do ngati Deo ne, pehajha-peddhei do 

petu-petarra nga do halla-anni pa dhara 
lua hedui-herui. 

3 Mina harre lema, do jhamma au ta 
takka lii pa mobanni-mobanni do weka 
he mita ie ne wue muri mada ro do 
penau nga ne nga ne do jhamma tu ddau 
do petone ne muri mada tu Deo. Adho ro 
do ie ta kara ta menihi ddau, jhe adho 
do kepie-keparre nga nginu mawo. Do 
jhamma ro ta ajha ne lai-lai do woie, 

4jhe ri do mina harre ke, nara ke 
ta ajha ri ro ne ana-ana mobanni do 
ngarru tu ta hajha ta ddhei nga ddau pa 
hedhapa ro nga ana-ana ro, 

>jadhi ta mmau dhara, muri mada nga 
mmau nga megala, jadhi ta heddau ina 
do i'a ha'u dhara-ammu nga kemali no 
nga woie, jhe do pedhanno nga ddau 
pa hedhapa no. Jhe nga mina harre ke, 
bhule dho ke ddau do nara ta kare ne lii 
do ngati Deo ne. 

6 Mina harre lema, takka lii we au pa 
ana-ana do ngarru mita jadhi ro ta do 
mmau dhara. 

7Pa dhara hari-hari lai, do jhamma 
ke au ta jadhi telia pa dhara wue muri 
mada do woie. Ki nga wie ri au ne 

liajha, do jhamma au ta henar ru nga 
petarra-tarra. 

8 Pake we ri au ne lipedai do dhai 
pekatta, do dho na ra ta kare ri ddau, 
mita ie ne ihi muhu-ihi lawa au jadhi ta 
mekae dhara, rowi bhule dho ne lai-lai 
do woapa do nara ta pedae ri ro jhara 
lua di. 

2 Hari-hari naannu do jhamma ke ta 
pewawa-anni pa muri ro, jhe pemengallo 
ne dhara no, pa hari-hari lai. Ie dho ro 
ta pebhata, 

10 kiadho ta mena'o. Do jhamma ke 
ro ta pedhelo loro ne wue do woie nga 
do henarru, mita ri wue muri mada ro 
do mina harre, do ta puji ke ri ddau ne 
liajha jhara lua Deo, Mone ma'i-Mone 
golo di ne. 

11 Rowi do alle ke ri Deo, pepedhelo ne 
lua ruba dhara No ne, tu ta pehelama 
hari-hari ddau pa danni raiwawa dhe. 

12 Ri lua ruba dhara Deo ke ne do 
pejadhi di mita ie di ta muri mada nga 
do dho pelawa-petaddhu nga lua ddhei 
Deo, jhe do adho ke do pedute ne lua 
ddhei raiwawa do nadhe. Do ajha ke 
di ta muri mada pa danni raiwawa do 

nadhe nga i'a jaga ngi'u, henono henarru 
jhe halla-anni pa Deo. 

13 Pa dhara awe nadhe hee ke di 
pa dhara nga mate ne Lodho do ta 
mate-mate ne ri di, pa dhara Lodho do 
naanne ke, do medae ke ta ngadde ri 
raiwawa ne lua dhida nga kolodo Yesus 
Kristus, Deo do rihi dhi da nga medera 
ne, nga Duae Mone ma'i-Mone golo di. 

14 Do alle ke ri No pejhole ne ngi'u No 
tu ta jadhi ki'i para manu hiba tu di, tu 
ta peballe kattu di ngati hari-hari lua 
apa nga kerewe jhe pejadhi di ta hekejie 
annu-niki do ludu ke ngati lubhu harro 
nga menyilu jhe jadhi ta unu-oha No we, 
do mappe ta tao lai do woie. 

15 Ajha we ri au hari-hari ne napoharre 
jhe takka lii we, jhe lii pa ro do dhanno 
do tenae au do nga higa do tobo ne. 
Bhole era ie ta heddau he do bhahhe au 
ta do dho bhule nga kebhue. 

lPehenge we ri au ne do Herani 
do pa jemaat-jemaat do pemoko 
ri au he, mita i'a ro pewawa-anni pa 
kattu-kattu nga mone pereda rai nga 
liha, jhe pedhanno nga pemoko-anni ta 
tao ne nga we ne lai do woie ne. 

2 Lii pa ro mita ie ro ta do dho kara nga 
menihi kiadho ta pelaha ie ta nga nadu 
we, tapulara mita kehaka ie ta penaja 
nga nadu we. Do jhamma ke ro ta lumu 
nga majho penaja nga hari-hari ddau. 

3 Rowi do uru he di lema do bhodho, 
do huli do teballi nga do keti-ketinga. 
Do penaanno ko ri di heworawwu- 
heworawwu lua ddhei do woapa, do 
muri mada ko di nga lua pedabbho-lua 
pedabbho do woapa nga lua pana dhara, 
jhe do petakka nui heddau nga heddau. 

ATapulara Deo, Mone ma'i-Mone golo di 
ne, do pedhelo ke ne lua hajha nga ddhei 
No nga lua wole ade No penaja nga di. 

>No ke ne do pehelama di, adho taga 
tari do alla ke di petao hahhi lai do woie, 
tapulara taga tari No miha ne do hajha 
do ddhei nga di. Ne pehelama di ri No 
do pelake jhara Henga Deo, do wie pa di 
ne lua metana bhale wari nga lua muri 
mada do wowiu nga loro jhara ta lonye 
di pemo. 

6 Hegute ri Deo ne Henga No tu di 
pelake jhara Yesus Kristus Duae Mone 
ma'i-Mone golo di ne, 

7 mita ri lua ruba dhara Yesus, ta nara 
ke di ta peie bhale wari nga Deo, jhe 

nara di ne lua muri mada do petu nga do 
peloro ne. 

8 Do petu tarra ne lipedai do nadhe. Ne 
ddhei ya ta halle tarra ri au ne lai-lai 
do na hedhe, mita ie ne ddau-ddau do 
perahajha pa Deo he ta tarra-tarra ne 
la'a-rui ta jhagga ne lai-lai do woie nga 
do nga guna tu hari-hari ddau. 

2Pejjhau-anni we ngati lua pebhata do 
dho bhule nga guna, lilolo jhara lua huhu 
nga kebie, lua pehala-pealla jhara uku 
aigama. Hari-hari na poharre bhule dho 
nga guna jhe ledho ma nga lua mangngji. 

10 Ddau do pedubhe ne lua pemenyalla 
pa dhara jemaat do jhamma au ta takka 
lii pa no hewari-dhue wari; kialla pemina 
harre bhole penau ri nga no. 

11 Do toi ke ri au ma ta do ne ddau do 
mina harre dokenyawu jhe ngati lubhu 
harro nga menyilu no do teleo ke no ta 
do hala. 

12Bhole rajja ri ki alla ke ri ya pepepu 
Artemas kiadho Tikhikus la nga au, kale 
ri au ne loro jhara nga henginga mita 
dakka dhangnge ma nga ya pa Nikopolis, 
rowi do nga lua pedabbho ya ta pee pa 
ni pa dhara warru meringi dhe. 

13 [a'a-rui we au nga petarra-tarra ta 
perabha-pedharru nga Zenas, do mone 
dhai lohe tada jhara lua wee ne, nga 
Apolos, mita nara to ta pekaddhi nga do 
dho bhule lua kura nga-nga. 

14 Ne ddau-ddau di he do jhamma ke ro 
ta petima anni ta tao lai-lai do woie mita 
petobo ne lua paralu ro do kerihi he, 
bhole dhai ta muri mada nga dho bhule 
guna. 

15 Hari-hari ne tuahhu do hela'u-la'u 
nga ya he, do moa lipelangu tu au. 
Pedhae le ne lipelangu jhi pa ihi-anga di 
do hela'u lua manno nga kaho he. Ki ie 
mudhe he ta wie ri Muri ne lua tarro ie 
nga menyarro mangngi tu Tuahhu he 
hari-hari. 


FILEMON 


1 Tuahhu Filemon, ihi-anga nga mone 

1 jhagga hela'u-la'u nga jhi! Ya, Paulus, 
heddau do rate taga Kristus Yesus, 
hela'u-la'u nga tuahhu di Timotius, nee 
do bhuki huri do nadhe tu au, 

2 nga tu jemaat do peowu pa ammu au 
he; mina harre lema tu nawanni di Apfia 
nga ihi-anga hepenau di, Arkhipus. 

3 Ne henao ri jhi ki ie mudhe he Deo 
Ama nga Muri di Yesus Kristus, ta wie ne 
lua tarro ie nga menyarro mangngi nga 
lua kehaka dhara tu au. 

“Hadhi hebhajha we ya, do pale ri ya 
ne ngara Tuahhu nga pehsa'e kolo lii ie-ae 
pa Deo. 

> Rowi do rangnge ke ri ya ta do 
tarra-tarra Tuahhu ne parahajha pa 
Muri Yesus nga do hajha do ddhei nga 
hari-hari annu-niki Deo. 

$eHebhajha ya, kinga ie mudhe he, 
ne lua petuahhu di mii ddau-ddau do 
parahajha do medae ta wie ne lua tada 
do rihi mone-ae ri pa hari-hari lua tarro 
ie nga menyarro mangngi do hamme 

ri di taga tari do peheujhu-headde nga 
Kristus. 

7 Tuahhu Filemon, ne lua hajha nga 
ddhei au penaja nga hari-hari annu-niki 
Deo, do pemengallo ne dhara ya nga do 
ta perue ne ade ya! Hari-hari annu-niki 
Deo do jadhi ta mengallu dhara taga 
Tuahhu. 

8 Rowi do mina harre ke, mii heddau 
tuahhu do hela'u lua manno nga kaho, 
do ta pereda he we ya pa Tuahhu, ta tao 
ne nga we ne do nara ta tao ri Tuahhu. 

2Tapulara taga tari do ddhei ya nga au, 
moko wata ke ta ame he we ri ya pa au. 
Ya dhe heddau do weka ke, jhe do ne 
do tahe pa dhara ammu bhaddo taga 
Kristus Yesus. 

IO Ya, Paulus, ne ta pedhae ne hahhi 
liami pa au jhara lua Onesimus, ana ya 
pa dhara Kristus. Rowi pa dhara ammu 
bhaddo do nadhe, do jadhi ke ta heddau 
ama tu no pa dhara lua pedu nga Deo. 

11 Pa do uru he, bhule dho no nga guna 
tu au, tapulara pa dhara awe nadhe do 
nga guna ke no, adho ta tu au he we, 
tapulara tu ya lema. 

12 Pa awe nadhe ne ddau do ddhei ri ya 
do naanne, nee do moe bhale ri ya la 
nga au. 

13 Do ne papetu ne, do ddhei ke ri ya ta 
tahe no ta pee hela'u nga ya, mita hoo 
ngi'u au, mita ie no ta rabhe ya pa dhara 
ammu bhaddo dhe ko, taga tari Li Hagha 
Dhara do ngati Deo ne. 

14 Tapulara wae dho ya ta tao nga-nga 
ki do dho o'o dae au. Do rihi ddhei ya, ki 
nga tao ri Tuahhu taga ngati lua happo 
ade au ma miha; wae dho ya ta pehahhe 
au. 

15 Wue ke, hakku langnge Onesimus ti 
nga Tuahhu, pa dhara hemelila he we, 
mita ie no ta abo bhale wari ri Tuahhu 
lohe la lodho do nami mii ne. 

16 Pa awe nadhe adho ke no ta wata ta 
heddau naannu he we ri tu Tuahhu, do 
rihi ke no ngati do naanne. No heddau 
do Herani hel'au ke, do jadhi ta heddau 
do hajha do ddhei ya ke. Do tarra-tarra 
no ne guna tu ya, mina mii ri ko tu au 
ri. Do bhara tatu ke no ta do dhai tarra 
ne guna ie ta mii heddau naannu, mina 
harre lema ta mii heddau tuahhu pa 
dhara Muri. 

17 Rowi do mina harre ke, taga ta ri 
do kire ma ya ri Tuahhu ta mii heddau 
ihi-anga do Herani hela'u, hamme wari 
we Onesimus, hela'u le mii hamme ya le 
ma ri Tuahhu. 

18 Ki do nga hala no kiadho marra no do 
era nga kallu pa au ha ne we no pehape 
ri ya hari-hari ne na harre. 

19Nah, mai ma bhuke miha ri ya pa 
dhe: Ya, Paulus, do medae ta ma'i 
pemmau hari-hari ne na harre. (Do tatu 
adho ke Tuahhu do tenge ta pekebhadde 
ri ya ri ta do Tuahhu miha do nga kallu 
pa ya, kallu lua muri mada au do wowiu 
ne mii heddau do Herani.) 

20 Rowi do mina harre ke, pa dhara 
ngara Muri, hakku ko we au ta ruba 
dhara nga ya, pemengallo we ne dhara 
ya mii heddau tuahhu pa dhara Kristus. 

21 Ne bhuke ri ya ne huri do nadhe, rowi 
do ketarra ri ya ta do medae ta tao ri 
Tuahhu ne nga ne do ame ri ya. Rihi ri 
ko ti naanne, ne toi rowi ya, do medae 
ta tao ri Tuahhu do rihi ri tina harre. 

22Pa dhara napoanne lema, ruba we 
ne dhara au ta pemoke ne era tu ya pa 
dhara ammu au, rowi do henao ri ya pa 
Deo, ta do medae ta petobe ri No ne 

lihebhajha Tuahhu-tuahhu he hari-hari 
jhe aggo ya pebhale la nga mu ri. 

23 Epafras, do hela'u nga ya pa dhara 
ammu bhaddo dhe, taga tari Kristus 
Yesus, do moa le lipelangu no tu mu. 

24 Hammi lema we ne lipelangu ngati 
ihi anga jhagga ya: Markus, Aristarkhus, 
Demas nga Lukas. 

25 Ki ie mudhe he Muri Yesus Kristus 
ta wie ne lua tarro ie nga menyarro 
mangngi tu mu. 


IBRANI 


1 1 Pa awe do uru he, ae wari Deo 
ne pedai lii nga ama-appu di, 
pelake jhara nabi-nabi nga pake 
heworawwu-heworawwu loro jhara. 

2 Tapulara pa dhara awe pedakka rahi 
dhe, ki pedai lii No nga di, do pelake 
jhara Ana No ke. Pelake jhara Ana No 
ke, ne peera ri Deo raiwawa nga liru hari 
ta hewue. Jhe do petakke ke ri Deo ta 
do Ana do nadhe ke ne do mone unu 
hari-hari. 

3 No ke do pepelale ne lua dhida nga 
kelodo Deo do mina harre ne worawwu 
weo nga kana ne. No ke ne worawwu do 
ngadde ne ti ngi'u Deo miha. No lema 
ne do jage liru balla nga raiwawa hari ta 
hewue mita pee ma ta keteme, do jage 
ri lidara No do nga kuaha do dhai tarra 
ne. Ta alle ri No pewie ne loro jhara mita 
nara ddau raiwawa ta gole pelude ngati 
lubhu harro nga menyilu ro, ta mejaddhi 
ke No pa kedera lua pereda No do mmau 
do megala ne hela'u-la'u nga Deo, Mone 
Pereda do Wiki-rihi dhida ne. 

4 Ana do naanne do nara ke ne era 
mejaddhi do dhai rihi dhida ne ngati naju 
Dee he, jhe ne ngara do wie pa No lema 
ri Deo do dhai rihi dhida nga ketutu ngati 
ngara do wie pa naju Deo he. 

> Ngaddi dho Deo ta lii mina hedhe ie ta 
pa heddau naju Deo he, "Au ke ne Ana 
Ya; pa lodho do nadhe, Ya ke ne do jadhi 
ta Ama au", Ngaddi le dho ma Deo ta lii 
mina hedhe jhara lua naju Deo he, ie ta 
pa naju Deo do nami we, "Ya ke ne do ta 
jadhi Ama no, jhe no ke ne do ta jadhi 
Ana Ya." 

6 Tapulara ta dhai ta pepue ri Deo 
ne Ana No do mone a'a ne ma danni 
raiwawa do nadhe, do mina hedhe ke ne 
lii Deo, "Hari-hari naju Deo do jhamma 
ta wie hu nga mejura pa Ana do naanne.' 

7/Jhara lua naju-naju Deo he, mina 
hedhe ne lii Deo, "Tao ri Deo ne 
naju-naju No he ta jadhi ta ngallu, jhe 
ne do kako kaddhi pa No he ta jadhi ta 
weo ai." 

8Tapulara pa Ana do naanne, ne lii Deo, 
"Ne kedera era mejaddhi Au, oo Deo do 
peloro lohe la lodho do nami mii ne! Ne 
lua pereda Au hahhi lua pereda do mola 
do mira. 

Do ddhei nga do mola do mira au, jhe 
do paddhu nga lua tao apa nga kerewe 
ri do mina harre ke Deo, Deo AU, ne 
jhujhe-ne pidhe Au jhe wie pa Au ne lua 
takke pekerihe do pewatto ne mengallu 
nge nga kehaka dhara, do kerihi ngati ihi 
anga-ihi-anga Au he." 

10 Do lii lema Deo, "Au, Muri, do ti petari 
rai do era raiwawa, jhe Au miha ne do 
tao liru. 

11 Hari-hari ne na harre do medae ta 
ila-ta marra, jhe jadhi ta bura mii bhara 
pake he; tapulara Au adho do medae ta 
lari-anni. 

12 Liru nga raiwawa hari ta hewue do 
medae ta lappe ri Au mii bhajhu he, 
jhe do medae ta gati ri Au ri do wala. 
Tapulara adho Au do ngaddi ta lari-anni 
jhe ne muri mada au adho do era nga 
pewata." 

13 Ngaddi dho Deo ta lii mina hedhe 
ie ta pa heddau naju No he, "Mejaddhi 
we au pa hebhakka kedhanga Ya, tade 
pejharra ri Ya pa au ne ihi muhu-ihi lawa 
au he." 

14Kido mina harre ke, ne nga ke ne do 
pa petu ne, ne naju-naju Deo he? Ro 
he, henga-henga do kako do kaddhi pa 


IBRANI 2.1-4 1264 


Deo, jhe do pepu-peju ri Deo ta la ruba 
dhara nga ddau-ddau do ta hammi ne 
leua helama tona ie ne. 

2 1 Ri do mina harre ke, do jhamma ke 

di ta rihi ri ne parru nga petarra-tarra 
pa liajha-liajha pedhanno ri di he, mita 
do dho hane ri di ri ne lua parahajha di 
ne. 

ZNe lira'a-litakka do pedhae ri naju- 
naju Deo he pa ama-appu di he, do 
teleo ke ta do petu, jhe ne ddau do dho 
pedute kiadho do dho pedhanno nga 
lira'a-litakka do na harre do ta hamme 
ne lua wolo do hela'u mejanni nga wui 
al-wui tao ro. 

3 Mina mii ri ko nga lua hemala tona-ie 
do kerihi ne, do ngati lira'a-litakka do 
naanne! Ki do dho wae ke di ta pedhuli 
nga lua helama tona ie do naanne, adho 
ke di do medae ta ludu ri ngati lua wolo 
do naanne. Rowi Muri ma miha ne do 
petari-tari do pepeke ne lua helama tona 
ie do naanne, jhe ri ddau-ddau do nanno 
do petari-tari-rai he, alla ke pepeteleo 
pa di ne lua do petu ne jhara lua helama 
tona ie do naanne. 

4Penau nga naanne do lere ke ta perue 
ri Deo ne lii pepika ddau-ddau do na 

harre nga tao heworawwu-heworawwU 
lua madalae nga lai-lai do rihi ngati ihi, 
jhe pebhagi-bhagi ne lua ruba dhara 
ngati Henga Deo ne pedutu nga lua 
ddhei No miha. 

> Naju-naju Deo he nara dho kuaha 
ngati Deo tu ta pereda pa raiwawa do 
wowiu do medae ta dakka ne, raiwawa 
do nee do pedae ri di dhe. 

6 Wala ri ngati naanne, pa hahhi kejie 
pa dhara Buku Lidara-Likewahhu Deo, 
do hure do bhuke mina hedhe, "Ddau 
raiwawa nenga ke we, woo Deo, hakku 
ddhei ri Au ta henge No? Ddau raiwawa 
do wata ke ta ddau raiwawa ma, maji 
lema ta mina do heleo hetarra no ri Au! 

/Tu pa awe do hemelila he, do ta 
pewawe ke hudi ri Au ngati naju Deo. Do 
wie ke ri au ne era mejaddhi do dhida 
nga do ketutu, 

Ŝjhe pejadhi no ri au ta mone pereda 
pa hari-hari ne nga we." Nah, ki nga 
lii ta do ddau raiwawa do tao ri Deo ta 
"mone pereda pa hari-hari ne nga we" 
ne pedabbho do naanne, bhule dho ke 
hahhi he, ie ta ne nga we ta do adho ri 
do era pa dha'i pereda ddau raiwawa. 
Maji lema ta mina harre, ngaddi dho ri di 


/ 

pa dhara awe nadhe, ddau raiwawa ta 
do pereda pa hari-hari ne nga-nga. 

2Tapulara do ngadde ke ri di, Yesus 
do pereda ke! Do pewawe ke No hudi 
ngati naju Deo he tu awe do hemelila he 
we, mita ie ngati lua woie ade Deo, do 
nara ke No ta made tu hari-hari ddau 
raiwawa. Do ngadde ke ri di pa dhara 
awe nadhe, do wie ke pa No ne era 
mejaddhi do dhida do kelodo ne, rowi do 
alla ke No pedhui hape hedui-herui tade 
made. 

10 Do pa petu ne ke Deo -- do peera 
hari-hari ie ta ne nga we tu lua pedabbho 
No ma miha -- do pejadhe Yesus ta Mone 
ma'i-Mone golo do keteme ne, do pelake 
jhara lua hedui-herui No. Jhe nga loro 
jhara do mina harre ke ne nara Deo ta 
tina do ae ddau tu ta pedhida-pekelodo 
hela'u nga Yesus. Rowi No ke mone 
perawi loro jhara tu ro mita nara ne lua 
helama tona ie ne. 

11 Yesus ke ne do pemmau-pemafi 
ddau raiwawa ngati lubhu harro nga 
menyilu ro, jhe No ne do pemmau ne, 
hela'u-la'u nga ro do pemmau he, ne 
Ama ro heddau we. Ri do mina harre ke, 

mekae do ne dhara Yesus ta mengaku 
ro, ta mii tuahhu-tuahhu No. 

12Ta lii ke Yesus pa Deo, "Do ta pepeke 
ke ri Ya pa tuahhu-tuahhu ya he ne jhara 
lua Au. Do ta wue waje ke Au ri Ya pa 
dhara lua peowu-peteni ro." 

13 Do lii lema Yesus, "Do ta pejaddhe ke 
ri Ya ne lua henao Ya pa Deo." Jhe do lii 
lema No, "Ya ke nadhe, hela'u-la'u nga 
ana-ana do alla pewie ri Deo pa Ya." 

14 Rowi ne ddau-ddau do pali ri No 
ta ana do na harre, ddau raiwawa do 
kemuki do nara ta made, moko Yesus 
miha do jadhi ta hela'u ke nga ro, jhe 
muri mada mii ddau raiwawa. Hakku 
tao No mina harre, mita ie ke ri lua 
made No do naanne, nara ke ri No ta 
pemae-tebho-ttei Wango do pereda pa 
lua made mada. 

15 Nga loro jhara do mina harre ke, 
ta peballa kattu ke ri No ne ddau-ddau 
do pa dhara penaanno ko ri ro ne muri 
mada ro ri meda'u pa lua made mada. 

16 Do teleo ke ta do adho No do ruba 
dhara nga naju Deo he, tapulara nga 
kolo loro Abraham. 

17 Nadhe ke ne do pa petu ne, do 
jhamma ke No ta jadhi hela'u nga 

tuahhu-tuahhu No pa dhara hari-hari lai. 
Jhe nga mina harre ke, do nara ke No 
ta jadhi Mone tunu-menahu Mone-ae 
do mola do henarru jhe do nga lua 
pehajha-peddhei. Ri lua pemoko No ke 
do naanne, ta nara ke ta pehai-pehu 

ba ne lubhu harro nga menyilu ddau 
raiwawa. 

18 Jhe taga tari No miha do ngaddi ke 
ta dhui-hape hedui nga herui, nga do 
ngaddi ke ta nara ruluji-ruhakku do nara 
ke No ta ruba dhara nga ddau-ddau 
do lakka ri ruhakku, rowi No miha do 
ngaddi ke ta nara ruluji-ruhakku nga do 
dhui-hape hedui nga herui. 

lTuahhu-tuahhu do hela'u we ta do 

Herani do alla ke pepedoa ri Deo! 
Hakko ko ta penge ri mu nga woi-ie jhara 
lua Yesus dhe! Ne pepue No ri Deo do 
petone ke ta jadhi Mone tunu-menahu 
Mone-ae pa dhara aigama do pedute ri 
di dhe. 

2 Do titu halla-anni tarra No pa Deo do 
alle pepidhe No ne tu ta jhagge ne lua 
jhagga do naanne, mii Musa lema do uru 
he do mappe nga mejhanni ta pekako ne 
lua jhagga no pa Ammu-Deo. 


IBRANI 3.3-8 1269 


STapulara, Yesus do jhamma ke ta nara 
lua pekerihe do rihi mone-ae ngati Musa. 
Rowi ddau do petitu ammu, do jhamma 
ke ta nara lua pekerihe do rihi ngati 
ammu ne miha. 

4Tarra ma, ammu do na mii we do era 
ne ddau do petito no, tapulara Deo we 
miha ne do petitu hari-hari ie ta ne nga 
we. 
> Musa do pee ma nga henarru mii 
heddau mone kako-kaddhi pa dhara 
Ammu Deo, do pee ma nga pedhae 
ne lai-lai do ta peke ri Deo pa awe do 
medae ta dakka ne. 

6 Tapulara Kristus do henarru mii Ana 
do nga lua titu penaja nga Ammu Deo. 
Jhe di ke na hedhe ne Ammu Deo ne 
ki do pee maa di nga mejhanni, jhe do 
pee nga ketarra tu ta nara ne nga ne do 
henao ri di. 

7 Rowi do mina harre ke, mii do pale ri 
Henga Deo, "Kinga rangnge ke ri mu ne 
lipedai Ya pa dhara lodho do nadhe, 

8 bhole ketii ri we mu mii ama-appu 
mu he, pa awe pelawa-petaddhu ro 
penaja nga Deo, jhe hakko Deo ri ro pa 
padha-ae. 

9'Pa ni ke ne ama-appu mu ne hakko 
nga uje Ya,' ane Deo, 'Jhe ne pa petu ne 
do ngadde ke ri ro ma ne lua do tao ri Ya 
pa dhara appa nguru bhue ttau ne tui.' 

10Ri do mina harre ke hakku ta paddhu 
ta kete ke Ya penaja nga ro, jhe lii ya, 
'Ro hedhe do loro-loro ke ne naja-anni 
jhe do dho wae ke ta pedhanno nga 
lipereda-lipereda Ya.' 

11 Ta bubu dhara ke Ya jhe pehupa, 
'Adho ke ro do medae ri ta maho la dhara 
rai do naanne tu ta nara ta la pehanga 
ihi hela'u nga Ya." 

12Tuahhu-tuahhu, meniga we pewoie-ie 
mita do dho era pa telora mu ie ta 
heddau he do era ne ade do mina harre 
ne worawwu apa jhe do dho bhule 
nga lua manno nga kaho, hakku ta 
naja-kejhunga jhe pejjhau anni no ngati 
Deo do muri. 

13 Hakku mita do dho era ie ta heddau 
he ngati telora mu do jadhi ta luu ri lubhu 
harro nga menyilu, jhe pelawa-petaddhu 
nga Deo, do jhamma ke mu ta pera'a 
lii-takka langu heddau penaja nga 
heddau, ti helodho la helodho nga hee 
ko di do muri mada pa awe do pale ta 

"Lodho do Nadhe ke" pa dhara Buku 
Liadara-Likewahhu Deo. 

14 Di hedhe hari-hari ihi-anga hepenau 
nga Kristus, hadhi we di ta tade pedakka 
pee nga kedhago pebbharra-bbharra ne 
lua ketarra do unu ri di ne rai tare ti 
petari ne. 

15 Nadhe ke ne do hure do bhuke pa 
dhara Buku Lidara-Likewahhu Deo, 
"Kinga rangnge ke ri mu ne lipedai Deo 
pa dhara lodho, bhole keti ri we mu, mii 
ama-appu mu, pa awe pelawa-petaddhu 
he ro penaja nga Deo." 

16 Nah, nadu ke ne ddau-ddau do 
dhanno ne lipedai Deo jhe do pelawa- 
petaddhu penaja nga No? Ta do adho ke 
ta ro ma do na harre hari-hari do aggu ri 
Musa he ta mahhu-anni ngati Mesir! 

17 Jhe penaja nga nadu ke Deo ne bubu 
dhara pa dhara appa nguru bhue ttau 
ne tui? Adho ke ta penaja nga ro ma do 
nga lubhu harro nga menyilu, do made 
peguri-guri he pa dhara padha-ae he? 

18 Pa awe pehupa ne Deo mina hedhe, 
"Adho ke ro do medae ta maho ri la 
dhara rai do naanne, tu ta nara ta la 
pengaha-ihi hela'u-la'u nga Ya" -- nadu 
ri ke ne do pedabbho ri Deo ne do na 

harre? Ne do pedabbho ri Deo ne do na 
harre wala wari dho ke ngati ddau-ddau 
do pelawa-petaddhu penaja nga Deo, we 
do adho ri ko? 

19Pa awe nadhe toi ke ri di, hakku do 
dho nara ro ta maho, taga tari do dho 
parahajha ro pa Deo. 
4 1 Nah, ne lijaji Deo ne do pee ko ma 

hape ma dhara awe do nadhe, jhe do 

medae ta wie pa di ne lua pengaha-ihi 
do jaje ri No ne. Hakku, do jhamma ke 
ta jage ri di mita bhole era ie ta heddau 
he ngati telora mu do dho narro ne lua 
pengaha-ihi do jaje do jaje do naanne. 

ZRowi ne Li Hagha Dhara ne, do alle 
ke pepeke pa di hela'u lema mii pa ro 
he. Maji lema ta mina harre, pa ro ne lii 
do naanne bhule dho nga guna. Rowi ta 
rangnge, wae dho ro ta parahajha. 

3 Tapulara di do parahajha he do 
hamme ke ne lua pengaha-ihi do jaje 
ri Deo ne. Napoanne do penau ke nga 
ne nga ne do pale ri Deo, mina hedhe, 
"Do bubu dhara ke ya jhe pehupa, 'Adho 
ke ro do medae ta maho tu ta nara ta 
la pengaha-ihi hela'u nga Ya.'" Pali Deo 
mina harre maji lema ne lua jhagga No 

do moko ke rai ti awe ta peera ne ri No 
raiwawa do nadhe. 

ARowi jhara lodho do kepidu ne, do era 
ma do hure do bhuke pa dhara Buku 
Lidara-Likewahhu Deo mina hedhe, "Pa 
lodho do kepidu ne ta pengaha-ihi ke 
Deo, ngati hari-hari lua jhagga No." 

> Jhara lua do naanne do bhuke ri mina 
hedhe, "Adho ro do medae ta maho 
la dhara rai do naanne tu ta nara ta 
pengaha-ihi hela'u nga Ya." 

6 Hakku ro ne do petari-tari do rangnge 
ne Li Hagha Dhara do naanne, nara dho 
ta hamme ne lua pengaha-ihi do naanne 
rowi do dho parahajha ro. Ki do mina 
harre do teleo ke ta do era ddau-ddau do 
wala do ie ta hamme ne lua pengaha-ihi 
do naanne. 

7 Rowi do alle ke pepetato ri Deo 
helodho do wala ri, do pale ta "Lodho do 
nadhe." Ttau-ttau ta alla pe mina harre 
ta pedae ke ri Deo ri, ne jhara lai do 
napoanne pelake jhara Daud, pa dhara 
lilolo do ngine ne, "Kinga rangnge ke ri 
mu pa dhara lodho do nadhe ne lipedai 
Deo, bhole keti ri we mu, mii do tao ri 
ama-appumu pa awe pelawa-petaddhu 
he ro nga Deo." 

ŜKi ta unu pala he do alla ke pe wie ri 
Yosua ne lua pengaha-ihi do jaje ri Deo 
ne, moko pedae dho ke ri Deo jhara lua 
lodho do wala ri. 

9Hakku, tu annu-niki Deo do era ri ko 
ma ne li jaji tu ta pengaha-ihi mii Deo do 
pengaha-ihi pa lodho do kepidu ne. 

10 Rowi ne ddau do hamme ne lua 
pengaha-ihi do jaje ri Deo ne, do medae 
ta pengaha ngati hari-hari jhagga no 
hela'u le mii Deo. 

11 Rowi do mina harre ke, mai we di 
ma wohe la'a rui nga petu-petarra tu ta 
hamme ne lua pengaha-ihi do jaje ri Deo 
ne. Bhole era ie ta heddau he ngati di do 
dho dhae ta hamme mii ro le do uru he, 
taga tari do dho parahajha ro pa Deo. 

12 Lipedai Deo, lipedai do muri jhe do 
rui; do rihi na'a ngati kelewa rakka dhue. 
Ne lipedai do naanne do tabbhu lohe 
la era pewata pa telora hemanga nga 
henga; hape la wata kewahhu-kewahhu 
nga rui dhole, hakku do dhai toi tade 
meramma-ramma ne lua penge nga lua 
pedabbho ade ddau raiwawa. 

13 Bhule dho hahhi he ngati do kemuki 
do pehuni-peniti ngati dhara namada 
Deo. Hari-hari ne nga we do boke 

petelale-alle pa hedhapa No. Jhe di do 
jhamma ke ta wie ne libhale pa No. 

14 Rowi do mina harre ke, do jhamma 
ke di ta kedhagu perui pa lua ketarra 
lua parahajha di. Rowi di do nga Mone 
tunu-menahu Mone-ae, do maho lohe la 
hedhapa Deo -- Yesus, Ana Deo ne. 

15 Ne Mone tunu-menahu Mone-ae di ne 
adho mone tunu-menahu do dho nara ta 
dutu hela'u ta narro-ta leke ne lua rogho 
nga keloe di. Do rihi ri ti naanne, alle 
ke No pehakko pa dhara hari-hari la lai, 
do hela'u lema mii di miha, tapulara we, 
adho No do ngaddi ta tao lubhu harro 
nga menyilu. 

16 Rowi do mina harre ke, mai we di ma 
kako nga dhai bhani dhallu la hedhapa 
Deo do parru lua pereda nga ade do 
wole. Do ta hajha ta ddhei Deo nga di, 
jhe do medae ta wie ne lua tarro ie nga 
menyarro mangngi tu di, mita ie di pa 
awe do petu ne ta nara ne lua ruba 
dhara no. 

1 Mone tunu-menahu Mone-ae do 
5 na mii we, do pidhe ngati telora 
annu-niki jhe dhede ta pekako lua jhagga 
tu Deo mii wake ngati ro. Ne tenge No tu 
ta jhole ne bhara jhula-bhara jhula nga 

bhara tunu-menahu pa Deo tu ta pehai 
pehuba lubhu harro nga menyilu. 

ZMone tunu-menahu mone-ae do 
naanne dhangnge ma miha do keloe 
pa dhara ae lua, jhe taga ri do mina 
harre ke hakku do dhai lumu nga majho 
no penaja nga ddau-ddau do dho i'a 
nga-nga, do huli do teballi ne loro jhara 
kako ro. 

3Jhe taga tari no miha do keloe, do 
jhamma ke no ta jhula bhara tunu nga 
menahu, adho ke ta tu lubhu harro nga 
menyilu ddau lowe we, tapulara tu lubhu 
harro nga menyilu no lema. 

4Bhule dho heddau ddau he do dhede 
wari-anni ne ngi'u no jadhi mone 
tunu-menahu mone-ae. Ne jadhi ddau ta 
mone tunu-menahu mone-ae, ki pedoe 
no ri Deo ta tu lai do do naanne -- hela'u 
mii Harun. 

> Mina harre lema Kristus. Dhede dho 
wari-anni ta jadhi Mone tunu-menahu 
Mone-ae. Deo miha ne do dhede No, Ane 
Deo langngu No, "Au ke ne Ana Ya; pa 
dhara lodho do nadhe ke ne jadhi Ya ta 
Ama ri Au." 

6 Pa era do wala ri do pali lema Deo, 
"Au ke ne mone tunu-menahu ne lohe 

la lodho do nami mii ne, mii Mone 
tunu-menahu Melkisedek." 

7Pa dhara awe muri mada ne Yesus pa 
raiwawa do nadhe, hebhajha No jhe ami 
do nga peka jhe do nga tangi pa Deo, do 
nara ta pelude No ngati lua made mada. 
Jhe taga tari do pewawa-anni No pa Deo, 
jhe do dhai tarra ne pewawa-anni, moko 
ta hamme keri Deo ne liami No ne. 

8 Yesus Ana ri Deo, tapulara maji 
lema ta mina harre, petima-anni No 
ta pewawa-anni, do pelake jhara lua 
hedui-herui No. 

?Moko ta alla No pejadhi ta Mone 
ma'i-Mone golo do keteme, ta jadhi ke 
No ta kepue lua helama tona ie do peloro 
tu hari-hari ddau do pe pewawa-anni pa 
No, 

10 jhe ri Deo lema ta peteleo ke No ta 
mii Mone tunu-menahu Mone-ae, mii 
Mone tunu-menahu Melkisedek! 

11 Jhara lua era mejaddhi Yesus mii 
Mone tunu-menahu Mone-ae, hee do 
ae ne do jhamma ta peke ri jhi pa mu, 
tapulara do hedui ne peteleo ne do 
naanne pa mu, rowi do dhai ramu tarra 
mu jhe itu tada. 

12 Do ne pa tu ne do awe ke tu mu ta 
jadhi guru, tapulara, ne do teleo dhe mu 
do ie ko ta ajha ti ddau do wala jhara lua 
kepue-kepue do petari ngati liajha Deo. 
Nara de dho mu ta hammi bhara nga'a 
do adu; do jhamma ta nginu ei-huhu he 
ko we mu. 

13 Ddau do pee nga nginu ei-huhu ko, 
do pee ko ma no ta namea, adho dae do 
lai nga-nga dae jhara lua do petu nga do 
hala. 

14 Bhara nga'a do adu tu ddau do kepai 
rowi do ae ke ne do narro do lake ri no, 
do nara ke ta petala nami do woie nga 
nami do woapa. 

6 1 Rowi do mina harre ke mai we di 

ma aggha ju la liajha-liajha do rihi 
me ramma ri jhara lua kepai pa lua 
muri mada Herani, jhe bhole we, ta pee 
nga parru pa kepue-kepue do petari ne 
we ngati aigama di dhe. Bhole bhale ri 
la liajha do petari ne, do jhamma ke 
ddau ta pengaha ti tao ne lai-lai do dho 
bhule nga pejhara jhe do jhamma ke ta 
parahajha pa Deo, 

Zkiadho liajha do pejhari jhara lua 
pejhiu, kiadho jhara lua dhede ruai pa 
wokolo ddau, kiadho jhara lua muri 

bhale wari kialla pemade, kiadho jhara 
lua wolo do peloro ne. 

3Mai we di, ki nga o'o Deo, ma aggha 
la liajha do meramma ri. 

ARowi ne ddau-ddau do alla pekbhatto 
ne ade ro, adho ke do nara ri ta arri 
kattu. Do uru he ro do era ke pa dhara 
teleo ngati Deo, jhe do narro do lake ke 
ri ro ne lua ruba dhara Deo. Do alla lema 
ke ro pehelibhu ri Henga Deo. 

SDo tada ke ro ma ngati lua do narro ri 
ro he, ta ne lepedai Deo do woie, jhe do 
toi ke ri ro ma ne karunya-karunya do 
tobo ri kuaha pa awe do medae ta dakka 
ne hine. 

ŜTapulara ta alla pemina harre ta 
kebhatto ke ne ade ro jhe naja-anni 
ngati Deo! Mina mii ne nara ro ta 
hewai-hewewe tu ta bhale wari, tu ta 
jharra ngati lubhu harro nga menyilu ro. 
Rowi pa dhara awe na dhe do nee pa 
dhara raje nga ketoe peabbha-rappa ri 
ke Ana Deo ri ro, jhe pahe No tu kare 
nga menihe pa hedhapa ddau lowe. 

7 Worai do hemuhi ei-ajjhi do tima pa 
dhida no, jhe pemuri ne naajhu do nga 
guna tu ddau do habhe no, worai do 

naanne do wie ri Deo ne lua tarro ie nga 
menyarro mangngji. 

ŜTapulara ki do pemuri widu nga 
naajhu do dudu do kan na moko woral 
do naanne bhule dho nga guna jhe do 
medae ta wie ne lua unu kolo taddhu ri 
Deo, jhe pedakka rahi ta tune pekappu 
ladu-ladu. 

2Tapulara woo Tuahhu ddhei ya, maji 
lema jhi ta lii mina harre, tapulara do 
ketarra ri jhi, jhara lua tuahhu he. Do 
ketarra ri jhi, do alla ke ri mu pehammi 
ne lai-lai do rihi woie, lua mangngi-lua 
mangngi do mii hulai ngati lua helama 
mu ne. 

10 Deo adho Deo do bibhi-hebakka. 
Adho ri No do ballu ne nga ne do tao ri 
mu tu No nga lua hajha ddhei do pedhelo 
ri mu pa No, pa dhara awe ruba dhara 
mu nga tuahhu-tuahhu do hela'u lua 
manno nga kaho he pa awe do uru he. 

11 Do ddhei tu-tu jhi mita ie mu heddau 
nga heddau ta pee nga mappe loro hape 
la pedakka rahi, tade hamme ri mu ne 
nga ne do ito nao ai ri mu ne. 

12 Ddhei dho jhi ta jadhi ta do meidha 
mu. Tapulara ne ddhei jhi, mita ie mu ta 
pee nga keharru-kelidu hape la pedakka 


IBRANI 6.13-18 1281 


rahi, jhe ri do mina harre ke ta nara ke 
ta hamme ri mu ne nga ne do jaje ri 
Deo, taga tari do parahajha pa No nga 
do pa dhara nga halla-anni ne mate No. 

13Ta dhai Deo ta pejaji nga Abraham, 
do pehupa No ta do ta petobe ri No ne 
nga do alle pejaje ri No. Jhe taga tari 
do bhule ke do rihi dhida ri ngati Deo, 
moko ta pehupa ke No pa dhara ngara 
No miha. 

14 Ta lii ke No, "Pejaji ya, do ta wie ri ya 
ne lua tarro ie nga menyarro mangngi tu 
au, jhe pejadhi ne kolo loro au ta do ae." 

15Ta mate ke ri Abraham nga penina, 
moko ta hamme ke ri no ne nga ne do 
jaje ri Deo ne pa no. 

16 Kinga pehupa ddau, do pehupa pa 
dhara ngara ddau do rihi dhida ri ngati 
no, moko ri lihupa do napo anne ta 
pehappo ke hari-hari lua pebhata. 

17 Ta ddhai ke Deo ta perue ri pa 
ddau-ddau do hamme ne lijaji No he, ta 
adho ke No do medae ta lare ri ne lua 
pedabbho No ne. Ri do mina harre ke ta 
pebhuwe ke ri No ne lihupa pa lijaji No 
ne. 

18 Dhue lai do na harre adho ke do nara 
ri ta lare. Dae dho ke Deo ta pote ri pa 


IBRANI 6.19-7.1 1282 


lihupa nga lijaĵi No he. Rowi do mina 
harre ke, di ne do pehuri-anni pa Deo, 
do wie ke pa di ne lua pedidi do rui tu ta 
parru pebharra-bharra pa lua henao do 
walle pa hedhapa di ne. 

19 Ne lua henao do naanne do mii 
tenagha do kanynya dhai meramma he, 
jhe jadhi ta mii era parru do rui nga do 
kedi'i tu muri mada di. Ne lua henao do 
naanne do tore pemejarri ke ne didi do 
pewate Kama do wiki rihi Mau ne nga 
Kama do mau do megala ne pa dhara 
Ammu Deo ne. 

20Yesus ke mone jhuru kattu do boke 
ne loro jhara ju la era do naanne 
tu di. Alla ke No la ni ta jadhi Mone 
tunu-menahu Mone-ae unu di tu hape 
la lodho do nami mii ne, mii Mone 
tunu-menahu Melkisedek. 

7 1 Melkisedek dhe Duae ngati Salem 

jhe Mone tunu-menahu ngati Deo do 
Mone wiki Rihi dhida nga kelodo ne. Ta 
dhai Abraham ta bhale ngati era muhu 
jhe pejarra ne duae-duae he, ta dakka 
ke Melkisedek la hapo Abraham, jhe wie 
ne tarro ie nga menyarro mangngi pa 
Abraham. 

ZMoko ta wie ke ri Abraham pa 
Melkisedek bhagi henguru ngati hari-hari 
ti ne nga we ne do nara no ti dhara muhu 
ne. (Nagara Melkisedek, ne pedabbho do 
petari-tari, "Duae Mola Mira" jhe taga 
tari no duae ngati Salem, moko ne ngara 
no lema do pale ta, "Duae lua kehaka 
dhara.") 

3Jhara lua Melkisedek dhe bhule dho 
do peteleo ie ta pa mii we ta do era 
nga ama nga ina kiadho nga ama-appu; 
bhule le dho ma ne lipejhara jhara lua 
metana no. No mii heddau Ana Deo; no 
heddau mone tunu-me nahu do peloro. 

A4Hakku, ngadde ri di pa dhe mina 
mii mone-ae Melkisedek dhe, do mina 
harre ne worawwu mone-ae no, hakku 
Abraham le, ama-appu ddau rai di, do 
wie pa no bhagi henguru ngati ne nga 
we ne do nara Abraham ngati dhara 
pemuhu ne. 

?Pa dhara uku aigama Yahudi do 
petakke ke ta do nemone tunu-menahu 
do kolo loro Lewi he do jhamma ta 
hammi bhagi henguru ngati nga'a nara 
do Israel, do tuahhu ri ro dhangnge ma 
miha, maji lema ro ta do hela'u-la'u kolo 
loro Abraham. 

6 Melkisedek ado kolo loro Lewi, maji 
lema ta mina harre, do hamme lema ri 
no bhagi henguru ngati ne nga ne do 
nara Abraham ti dhara pemuhu ne, jhe 
wie ri no ne lua tarro ie nga menyarro 
mangngi wari pa Abraham, rowi do alla 
ke no pehammi liajha ngati Deo. 

7Do tarra ma ta do adho ke do nara ta 
bhate ri ta do ne ddau do wie lua tarro ie 
nga menyarro mangngi ne do rihi dhida 
ngati ddau do hamme ne lua tarro ie nga 
menyarro mangngi ne. 

8 Mone tunu-menahu do hammi bhagi 
henguru he, ddau-ddau do nara ta 
made. Tapulara pedutu nga Buku 
Lidara-Likewahhu Deo, Melkisedek do 
hammi bhara jhula do bhagi henguru ne; 
ddau do pee ma nga muri. 

3 Ki ta ie ta lii, Lewi -- do ne kolo loro no 
he do hammi bhagi henguru ngati nga'a 
nara do Israel -- do maho le ke ta do 
ma'i ne bhagi henguru do naanne pelake 
jhara Abraham, pa awe ma'i ne harre pa 
Melkisedek. 

10 Maji lema Lewi ta do dho medata 
dae, tapulara do ie ke di ta lii, do era ke 
no pa dhara ngi'u Abraham ama-appu 

no ne, pa awe peabu ne Melkisedek nga 
Abraham. 

11 Pa dha'i pereda mone tunu-menahu- 
mone tunu-menahu Lewi he, ta wie ke 
ne uku aigama Yahudi pa do Israel. Taga 
tari do dho nara ta pekako nga keteme 
ri mone-tunu menahu do uru he ne nga 
do jhamma ta pekako ri ro, moko do 
jhamma ke ta era ri mone tunu-menahu 
do wala, mone tunu-menahu do mii 
Melkisedek jhe do adho ngati kejie Mone 
tunu-menahu Harun ri. 

12 Nah, ki do pelari ke ne era mejaddhi 
mone tunu-menahu he, moko uku 
aigama Yahudi do jhamma lema ke ta do 
lare ke. 

13 Ne do pedabbho pa dhe ne, wala wari 
dho ke ngati Muri di: No ngati huhu do 
wala, jhe ngaddi de dho ta era heddau 
he ngati huhu No do jadhi ta mone 
tunu-menahu. 

14 Ri hari-hari ddau do toi ta do Muri di 
ngati huhu Yehuda; jhe ngaddi dho ta 
pale ri Musa ne huhu do naanne pa awe 
pedae ri no jhara lua mone tunu-menahu 
he. 

15 Lai do pedae do nadhe do jadhi ke 
ta rihi teleo ri, ri lua hhau heddau mone 
tunu-menahu do wala do mii Melkisedek. 

16 Ne dhede No ta jadhi mone tunu 
menahu ne adho do do jhalli pa lai-lai 
do petakke ri ddau raiwawa, tapulara do 
parru pa lua muri mada No do nga kuaha 
ne jhe do dho bhule nga pewata ne. 

17 Rowi pa dhara Buku Lidara- 
Likewahhu Deo do pale mina hedhe, "Au 
ke ne mone tunu-menahu lohe la lodho 
do nami mii ne, mii Mone tunu-menahu 
Melkisedek." 

18 Hakku pa dhara awe nadhe, ne uku 
do dui ne do awe la kejhunga ke, ro wi 
adho ke do rui jhe bhule dho ke nga 
guna nga-nga ri. 

19 Uku aigama Yahudi nara dho ta tao 
ne nga-nga ri ta jadhi ta peketeme. Ri do 
mina harre ke ta wie ke pa di pa dhara 
awe nadhe hahhi lua henao do rihi woie; 
jhe ri lua henao do naanne ta nara ke di 
ta hedharre-hedakke Deo. 

20 Hari lema, hari-hari ne napoharre do 
lere ri lihupa ngati Deo. Bhule dho lihupa 
do mina harre pa awe ta dhede he ne 
mone tunu-menahu do wala he. 

21Tapulara ta dhai ta dhede Yesus 
ta jadhi Mone tunu-menahu, do pake 
lihupa pa awe lii Deo pa No, "Alla ke 
Muri pepehupa, jhe adho ke No do l'a 
lari-anni ri ti lua petitu No, 'Au ke ne 
maone tunu-menahu lohe la dhara lodho 
do nami mii ne.'" 

22 Ri nadhe ri ke Yesus ne jadhi ta mii 
era parru tu hahhi lipejaji do rihi woie. 

23 Nee ri ko hahhi lai ri: mone tunu- 
menahu do wala he do lowe, rowi do he 
ddau-ddau do ta made, hakku adho do 
nara ta pekako teru ne lua jhagga ro. 

2Z4Tapulara Yesus do muri loro lohe 
la lodho do nami mii ne, hakku ne 
lua jhagga No mii heddau mone 
tunu-menahu adho ke do nara ta lare ri 
pa ddau do wala. 

25 Rowi do mina harre ke, hakku lohe la 
lodho do nami mii ne, do nara ri Yesus 
ta pehelama ne ddau-ddau do dakka 
langa Deo, lake jahara No, rowi do muri 
No lohe la lodho do nami mii ne, tu ta 
pedhae pa Deo ne liami tu ddau-ddau do 
na harre. 

26 Hakku Yesus ke ne Mone tunu- 
menahu Mone-ae ne, do kale ri di ne. No 
do mmau do megala, pa No adho do era 

nga hala nga ludu, kiadho lubhu-harro 
nga menyilu ne nga we. No do petale 
ngati ddau-ddau do nga lubhu harro nga 
menyilu, jhe do peha'e lohe la era do rihi 
dhida ngati hari-hari ihi liru. 

27 Adho No mii mone tunu-menahu 
Mone-ae do wala he, do helodho-helodho 
do jhamma ta jhula bhara tunu nga 
menahu, taga lubhu harro nga menyilu 
ro ko uru, jhe itu ri tu lubhu harro nga 
menyilu ddau lowe. Yesus wata hewari 
we ne jhula bhara tunu nga menahu tu 
hape la lodho do nami mii ne, pa awe 
jhole ri No ne ngi'u No miha mii bhara 
tunu nga menahu ne. 

28Pa uku aigama Yahudi ddau do dho 
keteme ne do dhede ta jadhi mone 
tunu-menahu mone-ae. Tapulara we, 
leto ngati uku do naanne, ta tao ke ri 
Deo ne lijaji nga pake lihupa ta do ta 
dhe de ri No mii Mone tunu-menahu 
Mone-ae, Ana do alle pepejadhe ta 
Mone-ma'i Mone-golo do keteme lohe la 
lodho do nami mii ne. 

1 Ne kepue ngati hari-hari lipedai do 

na hedhe, nadhe ke: Di do nga Mone 
tunu-menahu Mone-ae do mina harre 
ke, do mejaddhi ta pereda hela'u nga 

Deo do Mone Rihi Wiki Mone-ae ne, pa 
era do mmau do megala ne. 

ZNe jhagge ri No ne tenge mii heddau 
Mone tunu-menahu Mone-ae pa Kama 
do Rihi Mmua nga Megala ne, do pa 
dhara Ammu Bhalla-lai Muri do petu ne, 
do petito ri Muri mi ha, adho ri ddau 
raiwawa. 

3 Nadu we ne mone tunu-menahu 
mone-ae, do dhede tu ta la jhula bhara 
tunu-menahu, kiadho bhara jhula pa 
Deo. Mina harre lema ke ne Mone 
tunu-menahu Mone-ae di ne, do jhamma 
ke No ta do era hahhi bhara jhula tu ta 
jhole pa Deo. 

“Ki ta unu pala he do era No pa 
raiwawa do nadhe, adho No do medae ta 
jaddhi mone tunu-menahu, rowi do era 
ke mone tunu-menahu do jhula bhara 
tunu-menahu do dhuke ri uku aigama 
Yahudi. 

?Lua jhagga do tao ri ro mii mone 
tunu-menahu he, ne pa petu ne mii 
hahhi telia nga raimawo he we ngati ne 
nga do era pa era do mmau do megala 
ne. Ne telia do naanne do alle ke pepeke 
ri Deo pa Musa, pa awe do uru he, pa 
awe ta ddhei ne Musa ta petito Ammu 

Muri do ti bhalla-lai ne. Mina hedhe ne lii 
Deo pa Musa, "Henge we! Hari-hari ne 
na harre do jhamma ta tao ri au pedute 
nga wue do alle pepedhelo ri ya pa au pa 
ko lo lede ne." 

$Tapulara pa awe nadhe Yesus ke ne 
do nara ne tenge mone tunu-menahu 
do dhai kelodo ne ngati do jhagga ri 
mone tunu-menahu do na harre. Rowi 
ne lipejaji do tao ri No pa telora Deo nga 
ddau raiwawa, lipejaji do rihi woie rowi 
do jhalli pa lipejaji tu lai-lai do rihi woie. 

7Kita do adho he ta do era ne lua kura 
nga gahara pa lipejaji do petari-rai ne, 
moko tenge dho ke ta tao ri ne lipejaji 
do kedhue ne. 

ŜTapulara do ngadde ke ri Deo ne lai 
do hala pa annu-niki No, hakku ta lii ke 
Deo, "Henge we do medae ta dhai ne 
awe ne, do medae ri Ya ta tao ne lipejaji 
do wowiu nga do Israel, nga do Yehuda. 

?Adho do mii lipejaji do tao ri Ya nga 
ama-appu ro he pa awe lere nga kelau 
he ro ri Ya ta mahhu-anni ngati dhara rai 
Mesir. Adho ro do henarru pa lipejaji do 
tao ri Ya ne nga ro; rowi do mina harre 
ke hakku adho ke Ya do pedhuli nga ro. 

10 Tapulara pa dhara awe nadhe, nadhe 
ke ne lipejaji do medae ta tao ri Ya nga 
do Israel pa lodho-lodho do ta medae, 
ane Muri: Do ta takke ke ri Ya ne dara ya 
pa dhara penge ro, jhe bhuke pa dhara 
ade ro. Ya ke ne do ta jadhi Deo ro jhe 
ro ke ne do ta jadhi annu-niki Ya. 

11 Adho ke ro do tenge ri ta peajha nga 
ddau ro kiadho ta pepeke ri pa tuahhu ro 
'Tade we Muri.' Rowi hari-hari do kepai 
nga do naiki, do medae ta tade Ya. 

12 Ri Ya do ta pehuba ke ne hala nga 
ludu ro, jhe adho ke do henge wari ri ne 
lubhu harro nga menyilu ro." 

13 Nga pedhae ri ne hahhi lipejaji do 
wowiu, ta tao ke ri Deo ne lipejaji do 
petari ne ta do dui ke jhe do bura ke; 
jhe ne nga ne do dui ne, do ta ele ke nga 
henginga. 

9 | Lipejaji do petari ne do nga lua 

do petatu ke jhara lua wie hu nga 
mejura, jhe do era lema ne era tu ta wie 
hu nge mejura do tao ri ruai kolo ku'u 
ddau raiwawa. 

2 Do petito hewue ammu bhalla-lai, jhe 
ne kama do pa hedha pa ne do pehune 
ta kama do Mua do megala. Pa kama do 
naanne do era hahhi era pejaddhi lapu, 

jhe do era lema meja do nga roti do ta 
jula pa Deo. 

3Ju la dhara ne ri pa hebhakka ri 
bhalla-lai do pewate kama do kedhue ne 
do pale ta Kama do Rihi Wiki Mmau nga 
megala. 

4Pa dhara kama do naanne do era 
hewue era tunu-menahu do tao ngati 
mela lara tu ta tunu dhupa nga do era 
lema ne Patti Lipejaji, do lape ri mela 
lara hari ta hewue. Pa dhara patti do 
naanne era he wue arrubbhahi mela lara 
do ihe ri manna, kajji Harun do muri ri 
namelija ne, nga dhue bhue wowadu do 
wo kebhila, jhe pa dhida wowadu do na 
harre do bhuki ri henguru lipedara Deo. 

SPa dhida patti do naanne era do 
dhue Kerub do nga rualla do mii telia 
ta do era Deo pa anne. Ne rualla ngati 
hari do dhue Kerub do na harre, do 
lagghe pehereba pa dhida ketanga 
patti do naanne, do napoanne ke ne 
pehai-pehuba lubhu harro nga menyilu 
ne. Tapulara pa awe nadhe nara de dho 
ta pejhare nga kenyajjhe. 

6 Mina harre hari-hari ne peato. 
Helodho-helodho ne mone tunu-menahu 
he, ma ho la dhara kama do pa hedhapa 

ne ngati ammu bhalla-lai do naanne tu 
ta la pe kako ne lua jhagga ro. 

7Ne do maho la dhara kama do rihi 
hape la dhara ne ngati ammu bhalla-lai 
do naanne, wata ke mone tunu-menahu 
Mone-ae we. Ne maho no la anne wata 
ke hewari we pa dhara hewue ttau. Ne 
maho no la anne do nga aggu raa ta la 
jhole pa Deo, tu ngi'u no miha nga taga 
lubhu harro nga menyilu do tao nga do 
dho toi ri annu-niki No. 

ŜRi lua peato do mina harre ke, ta 
pedhelo nga teleo ke ri Henga Deo, ta 
do kinga do era ko ma ne kama do 
pa hedhapa ne ngati ammu bhalla-lai 
do naanne do pee ko ma nga titu, ne 
rujhara maho ju la dhara Kama do Rihi 
Wiki Mmau nga Megala ne nara de dho 
ta boke. 

?Nadhe mii telia ke pa dhara awe 
nadhe; do ne pa petu ne ta do ne bhara 
jhula-bhara jhula nga bhada-bhada 
tunu-menahu do tunu do menahu pa 
Deo he, adho do nara ta peketeme ne 
ade nga penge ddau do aggu bhara jhula 
he. 

10 Rowi ne lua pemane-lua pemane do 
na harre wata ke do pedu nga bhara 

nga'a, bhara nginu nga heworawwu- 
heworawwu lua pemmau-anni we. 
Hari-hari ne na poharre wata ke lua 
peato-lua peato jhara lua do ngadde ri 
na mada we, jhe do nara ta peke wata 
ke tade dhai la awe tao pewowiu ri Deo. 

11 Tapulara alla ke Kristus pe dakka mii 
Mone tumu-menahu Mone-ae ngati lai 
lai do woie, do lore ke peera. Ne Ammu 
bhalla-lai Muri ne, do paanne ke Kristus 
ne jhagge ne lua jhagga No mii heddau 
Maone tunu-menahu Mone-ae, ammu 
bhalla-lai do rihi kelodo nga do dhai 
keteme. Ne ammu bhalla-lai do naanne 
adho do tao ri ddau raiwawa, adho ngati 
raiwawa do nadhe. 

12 Kristus ke ne do maho la dhara Kama 
do Rihi Wiki Mmau nga megala do pa 
dhara ammu do naanne wa ta ke hewari 
we tu hape la lodho do nami mii ne. Pa 
dhara awe do naanne adho No do nga 
aggu raa ki'i hawu mone kiadho raa 
nahapi tu ta jhole mii bhara jhu la; ne do 
aggo ri No wata ke raa No dhangnga ma 
miha, jhe ri naanne ke ne peballa-kattu 
di ri No tu hape la lodho do nami mii ne. 

13 Raa ngati ki'i hawu nga hapi mone 
mina harre lema awu ngati ana hapi do 

tune, do pake tu ta pihi ne ddau-ddau 
do nga rue nga taru pedutu nga lua do 
peato ri uku aigama, mita jadhi ro ta 
mmau ta megala. Nah, kinga raa nga 
awu do na harre do nara ta pemmau ne 
lua rue nga taru ddau-ddau do na harre, 

14 rihi-rihi ri ko raa Kristus ri. Pelake 
jhara Henga do peloro ne, ta jhole ke 
ri Kristus ne ngi'u No miha pa Deo mii 
bhara tunu-menahu do keteme. Raa No 
ke ne do pemmau pemegala ne ade nga 
penge di ngati lua pemane pa dhara 
aigama do dho bhule nga guna he mita 
nara di ta pemoke Deo do muri ne. 

15 Rowi do mina harre ke, do jadhi ke 
Kristus ta Mone Titu pa Telora tu hahhi 
lipejaĵi do wowiu, mita ne ddau do alla 
pepedoa ri Deo he nara ta hammi ne lua 
tarro ie nga menyarro mangngi do peloro 
ne, do alle pejaje ri Deo ne. Hari-hari ne 
na poharre ne nara ta jadhi taga tari do 
era ke ne do alla pemade, Kristus; jhe 
ne lua made No do naanne ta peballa 
kattu ddau ke ngati hala nga ludu do tao 
ri ro he pa dhara awe parro ko ri ro ne 
lipejaji do petari ne. 

16Ki do era ne huri puhaka ne, do 
jhamma lema ke ta do era ne tada ta do 

ne ddau do tao ne huri do na poanne do 
alla ke pemade. 

17 Rowi huri puhaka adho dae do nara 
ta pake ki do muri ko ne ddau do tao 
huri do naanne. Ne nara ta pake ne huri 
do naanne ki do alla ke pemade ne ddau 
do naanne. 

18 Rowi do mina harre ke, ne lipejaji do 
petari ne do jhamma ke ta perue ri raa. 

19 Uru jhara-jhara pedhae ri Musa 
hari-hari ne lipereda ngati lidara Deo pa 
do Israel. Ta alla pemina harre ta aggo 
ke ri Musa ne raa nahapi nga raa ki'i 
hawu mone, jhe la pehiwu nga eiloko, 
ta alla pemina harre ta pihi ke ri no pa 
Buku Lipedara ngati Deo ne, jhe mina 
harre lema pa hari-hari do Israel nga 
pake ru jhu'u hisop nga rrau ki'i jhawa 
do mea adu. 

20 Pa dhara nga pihi ri Musa ta pali ke 
Musa, "Nadhe ke ne raa do ta perue ne 
lipejaji do ngati Deo ne do jhamma ke ta 
pedute ri mu." 

21Ta alla pemina harre nga loro jhara 
do hela'u ta la pihe ke ri Musa ne raa do 
naanne lema la Ammu bhalla-lai Muri ne, 
nga pa hari-hari nalu tu lua wie hu nga 
mejura he. 

22Do tarra ma pedutu nga uku aigama 
Yahudi, miga ta hari hari ie ta ne nga 
we do pemmau-pemegala ri raa; jhe 
lubhu harro nga menyilu ne nara ta 
pehai-pehuba wata ke kinga era raa do 
pehute. 

23 Ri loro jhara do mina harre ke ne 
bhara do mii telia lai-lai do era pa 
era do mmau do megala, do paralu ta 
pemmau-pemegala. Tapulara tu lai-lai 
do era pa era do mmau do megala ne 
miha do paralu bhara tunu-menahu do 
dhai rihi woie. 

24 Rowi adho Kristus do maho la dhara 
Kama do Mmau do Megala do tao ri ddau 
raiwawa do wata ke ta mii telia he we 
ngati Kama do Mmau do Megala do pe tu 
ne. Kristus do maho la era do mmau do 
megala ne ke miha, pa ni No pa dhara 
awe nadhe do mengadha nga Deo tu lua 
parahu di. 

23 Mone tunu-menahu Mone-ae do 
Yahudi, hewue ttau-hewue ttau, maho 
la dhara Kama do Rihi Wiki Mmau nga 
Megala do pa dhara Ammu Deo ne, do 
nga aggu raa hengi'u bhada. Tapulara 
Kristus adho do maho kebhali-bhali ta la 
jhole ne ngi'u No. 

26 Rowi ki do mina harre ke, napoanne 
ne pa petu ne do alla ke pejhajhi-jhajhi- 
wari No, ne dhui hape hedui-herui rai 
ti awe ta peera raiwawa do nadhe. 
Tapulara do teleo ke pa dhara awe 
nadhe, hewari we No ne dakka ta ma 
pehai-pehuba lubhu harro nga menyilu 
nga loro jhara jhole-pae ne ngi'u No 
miha. 

27Do alle ke pepetakke ri Deo ta ddau 
raiwawa do hewari we ne made jhe ki 
alla ke pemina harre ta pehappo he ke 
ne hala ro ri Deo. 

28 Mina harre lema Kristus, hewari 
we ne jhole ri No ne ngi'u No mii ki'i 
para-manu hiba tu ta pehai-pehuba 
lubhu harro nga menyilu do ae ddau. Do 
medae ta dakka ri No pa awe do kedhue 
wari ne; adho ke ta ma pemoko lua lai 
lubhu harro nga menyilu, tapulara tu ta 
ma pehelama ne ddau-ddau do mate ne 
lua dakka No ne. 

1 O lUku aigama Yahudi wata ke ta 

wie ne gaba do henunu he we 
jhara lai-lai do woie do medae ta dakka 
ne, jhe adho gaba do petu ne ngati lai-lai 
do na harre. Bhule dho ne loro jhara ne 
uku do na harre do na harre do nara 

ta peketeme ne ddau do dakka la wie 
hu nga mejura pa Deo nga aggu bhara 
jhula nga menahu, maji lema ta hewue 
ttau-hewue ttau do pee nga jhula loro ne 
bhara tunu-menahu do hela'u. 

ZKi ta do tarra he ne ddau-ddau do 
dakka la wie hu nga mejura he pa 
Deo, do tarra-tarra ke ta do alla ke 
pepemmau-pemegala ngati lubhu harro 
nga menyilu ro, moko adho ke ro do 
era ri nga penge ta do era ko ro nga 
lubhu harro nga menyilu ri, jhe bhara 
tunu-menahu adho ke do ta jhula ri. 

3Tapulara do teleo ke ta do ne bhara 
tunu nga menahu do jhula pa hewue 
ttau-hewue ttau he, ri na harre ri ko ma 
ne do ju ta pehewina ne ddau he jhara 
lubhu harro nga menyilu ro, 

4rowi do tarra ma, raa hapi nga 
raa ki'l hawu mone adho do nara ta 
pehai-pehuba lubhu harro nga menyilu. 

SRi do mina harre ke hakku pa awe ta 
maho ne Kristus ma danni raiwawa do 
nadhe do lii ke No pa Deo, "Adho ke Au 
do pedhuki nga bhara tunu-menahu nga 
bhara jhula; tapulara ngi'u ne pemoke ri 
AU tu Ya. 

6 Maddhi dho ke pa dhara Au, bhara 
tunu-menahu kiadho bhara tunu- 
menahu tu ta pehai-pehuba lubhu harro 
nga menyilu. 

7 Moko ta lii ke Ya, 'Ya ke nadhe, oo 
Deo! ne dakka Ya tu ta ma tao ne do 
ddhei Au ke, mii do hure do bhuke 
ne jhara lua ngi'uu Ya pa dhara Buku 
Lidara-Likewah Deo.'" 

ŜUru-uru jhara ne lii Kristus, "Adho ke 
au do pedhuki nga bhara tunu-menahu, 
ddhei le dho ma Au nga bhada do tunu 
do menahu mii bhara jhula nga lua tunu 
nga menahu tu lua pehai-pehuba lubhu 
harro nga menyilu." Mina harre ke ne 
lii Kristus, maji lema hari-hari ne bhara 
tunu nga menahu do na harre do jhula 
pedutu nga uku aigama Yahudi. 

Ta alla pemina harre ta lii ke Kristus, 
"Ya ke do nadhe, oo Deo! Ne mai Ya tu 
ta ma tao ne do ddhei Au." Hakku ta 
peila ke ri Deo hari-hari bhara tunu nga 
menahu do dui he, jhe hoo ri No ri lua 
jhula-anni Kristus miha. 

10 Alle ke pejhagge ri Yesus Kristus ne 
nga ne do ddhei Deo, nga jhole ne ngi'u 
No ta mii bhara tunu nga menahu. Ri 
lua jhula-anni do naanne ke wata le tu 

hewari we lohe la lodho do nami mii ne, 
ta pemmau ke di hari-hari ngati lubhu 
harro nga menyilu. 

11 Nadu we ne mone tunu-menahu do 
Yahudi do pekako ne tenge no mii mone 
tutu menahu helodho-helodho, jhe do 
jhajhi wari ne jhula bhara tunu nga 
menahu do hela'u we. Tapulara ne bhara 
tunu nga menahu do na harre nara tu-tu 
dho ta pemmau-pema'i lubhu harro nga 
menyilu. 

12Tapulara we Kristus, wata hewari 
we ne jhula hahhi bhara tunu nga 
menahu tu ta pehai-pehuba lubhu harro 
nga menyilu, jhe ne bhara tunu nga 
menahu do napoanne tu hape la lodho 
do nami-mii ne ke. Ta alle pe jhole ri 
Kristus ne bhara tunu nge menahu do 
naanne, nnai ke Kristus do mejaddhi 
pa hebhakka kedhanga Deo jhe pereda 
hela'u nga Deo. 

13 Jhe pa dhara awe do nadhe Kristus 
ta mata he ke ta pejharra ri Deo ne ihi 
muhu-ihi lawa No. 

14 Hakku ri hahhi bhara tunu nga 
menahu we ne peketeme ri Kristus ne 
ddau-ddau do alla pepemmau-pepemaf!i 
he ngati lubhu harro nga menyilu. 

15Jhara lua do naanne do peteleo ma 
ke ri Henga Deo pa di, ne ane Henga 
Deo. 

16'"Nadhe ke ne lipejaji do medae ta 
tao ri Ya nga ro, pa lodho-lodho do 
medae ta dakka,' ane Muri, 'Do medae 
ta takke ri Ya ne lidara-likewahhu Ya pa 
dhara ade ro, jhe bhuki pa dhara penge 
ro.'" 

17 Do lii lema Deo, "Do ta peballu ke ri 
ya ne lubhu harro nga menyilu nga lua 
apa nga kerewe ro." 

18Hakku lubhu harro nga menyilu nga 
lua apa nga kere we do na harre alla ke 
pepehai-pehuba, moko adho ke do tenge 
ri ta jhula bhara tunu nga menahu tu ta 
pehai-pehuba lubhu harro nga menyilu. 

19Nah, Tuahhu-tuahhu, ri lua made 
Yesus ne, pa awe nadhe, bhani ke di ta 
ma ho la dhara Kama do Rihi Wiki Mmau 
nga Megala ne. 

20 Alle ke peboke ri Yesus, hahhi loro 
jhara do wiu tu di, hahhi loro jhara do 
wie lua muri mada. Ne loro jhara do 
naanne do lake jhara ruhedhidhi bhalla, 
do ngi'u Yesus dhangnge ma miha. 


IBRANI 10.21-26 1303 


21Jhe di pa awe nadhe do era ke pa di 
heddau Mone tunu-menahu Mone-ae, do 
nga lua titu penaja nga Ammu Deo. 

22 Rowi do mina harre ke, mai we di 
ma hedharre-hedakke Deo nga ade 
do mola do mira, nga lua manno nga 
kaho do titu halla-anni, nga ade do alle 
pepemo-pemegala ti lua tada ngi'u ta do 
hala, nga ngi'u do alle ke pepemo ri ei 
do mmau do megala. 

23Do jhamma ke di ta parru pebbharra- 
bbharra pa lua henao do ketarra ri di ne, 
rowi do nara ri di ta pa haja Deo, jhe do 
medae ri No ta petobe ne lijaji No. 

24 Jhe do jhamma ke di ta hela'u-la'u 
ne heleo heddau ri heddau mita nara 
di ta pedidi heddau ri heddau tu ta 
pehajha-peddhei nga ddau nga ddau 
ihi-anga, nga tao ne lai-lai do wole. 

2> Do jhamma ke di ta peteni hela'u-la'u, 
jhe bhole peballu-anni mii ddau do wala 
he. Do ne pa petu ne ri ko, di ri ko ne 
jhamma ta rihi mappe ne perui heddau 
ri heddau, rowi do toi ke ri di ma, adho 
ke do rajja ri Muri ne medae ta dakka. 

26 Rowi ki nga ne lii do petu do ngati 
Deo ne do alle ke pepedhae pa di, 
tapulara jhe do pee ma di nga tao loro ne 

lubhu harro nga menyilu ne nga hengaja, 
moko adho ke do era ri ne bhara tu 

nu nga menahu tu ta pehai-pehuba ne 
lubhu harro nga menyilu di. 

27 Ne do era tu di wata ke ta la penaja 
la era happo hala ngati Deo, jhe ne ai 
lua kete nga bubu dhara No do medae ta 
tunu pekappu ladu-ladu ne ddau-ddau 
do pelawa petaddhu nga No! 

28 Ne ddau do dho pedhanno nga uku 
do wie ri Musa he, do ta wolo nga do dho 
bhule lua pehuba, ki nga padhara lilolo 
do dhue-ttallu hakahi, do teleo ke no ta 
do hala. 

29 Do dhai rihi apa ri ko ne mejanni ne 
lua wolo tu ddau do jhalle do kerupe Ana 
Deo. Ddau do napoanne do ege ta do 
woapa ne raa lipejaji Deo ne, lua made 
Kristus ne, do pemo no ngati lubhu harra 
nga menyilu. Ri no ta kare ta menihe 
Henga mone wie lua ruba dhara ne. 

30Do toi ke ri di, nadu No do pali, "Do 
medae ta bhale ri Ya! Do medae ta wolo 
ri Ya!" jhe lii ri, "Muri do medae ta happo 
ne hala-ludu annu-niki No." 

31Do dhai tarra ne meliri dhara ki bui la 
dhara wolaabba Deo Do Muri ne! 

32Henge we ne jhara lua Tuahhu- 
tuahhu he pa awe do ludu he. Pa awe do 
naanne, ta dakka ne lua weo nga kana 
Deo la pekelale pa mu, do ae mu ne do 
nga dhui hape hedui-herui, tapulara pe 
ma mu nga titu halla-anni nga do dho 
bhule ta kerattu. 

33Do ki nga nga marra do kara do 
menihi mu, jhe tao ne lai-lai do woapa 
penaja nga mu pa hedhapa ddau lowe. 
Do ki nga nga marra mu lema do ta dutu 
hela'u ta dhui nga ro do na harre, 

34jhe mu lema do dutu hari ta hedui 
nga ddau do pemaho la dhara ammu 
bhaddo. Jhe pa dhara awe raba hari-hari 
ne unu oha mu he, ta hammi he we ri 
mu nga mengallu dhara, rowi do toi ke ri 
mu ta do era ko hahhi ne do rihi woie do 
unu ri mu, do dho i'a ele lohe la lo dho 
do nami mii ne. 

35 Rowi do mina harre ke, bhole atta 
dhara we, rowi ki do pee ko ma mu nga 
parahajha, moko do era ma ne pai-pala 
do mone-ae tu mu. 

36 Do jhamma ke mu ta makka tee nga 
wangnge ko mita nara mu ta tao ne do 
ddhei Deo, jhe ri do mina harre ke do ta 
hammi ke ri mu ne nga ne do jaje ri No. 

37 Rowi pa dhara Buku Lidara- 
Likewahhu Deo do hure do bhuke, "Wata 
ke pa dhara hekedhiki he ke, moko No 
ne do ta dakka ne, do ta dakka ke nga 
henginga; adho ke do pelajho ri ne lua 
dakka No. 

38 Jhe ne annu-niki Ya do mola do 
mira he do ta parahajha ke jhe muri 
mada; tapulara ki do era ti telora ro do 
nuni-anni, moko Ya adho do mengallu 
dhara penaja nga no." 

39 Di hede adho annu-niki do ta nuni- 
anni, nga do huli nga teballi. Tapulara, 
do hedhe annu-niki do parahajha pa Deo 
nga do pehelama ri No. 

1 1 1 Do era nga lua manno nga kaho, 

do ne pa petu ne, do ketarra nga 
petu-tu pa lai-lai do henao ne, do ne 
pa petu ne, do ketarra pa dhara ade pa 
lai-lai do dho ngadde ri namada. 

ZRowi, ri do manno do kaho ke, moko 
ne ddau ddau do pa awe do uru he, do 
mengallu dhara Deo penaja nga ro. 

3 Taga tari do manno do kaho ke, moko 
ta toi ke ri di ta do liru nga raiwawa do 
nadhe do peera ri lidara Deo, ne nga we 
ne do ngaddi ri namada, do tao ngati ne 
nga do dho ngaddi ri namada. 

ATaga tari do manno do kaho ke, hakku 
jhole ri Habel pa Deo ne bhara tunu nga 
menahu do rihi woie ngati bhara tunu 
nga menahu Kain. Taga tari lua manno 
nga kaho no ke do naanne, hakku ta 
hamme ke Habel ri Deo mii ddau do 
wole, ro ri do teleo ke ta do hamme ri 
Deo ne bhara jhula no. Alla ke Habel 
pemade, tapulara taga tari lua manno 
nga kaho no, hakku pee ko ma no nga 
pedaili lohe ma dhara awe nadhe. 

STaga tari do manno do kaho ke, hakku 
made dho Henokh, tapulara ta dhede jhe 
aggo no la nga Deo. Bhule dho heddau 
heddau he do nara ta ngadde no, rowi 
do alle ke no pe dhede ri Deo. Pa dhara 
Buku Lidara-Likewahhu Deo do bhuke ta 
do nga do dho dhede dae Henokh, do 
pemengallo dhara Deo ri no. 

6Ki do adho do era nga lua manno nga 
kaho, bhule dho heddau he do nara ta 
pemengallo dhara Deo. Rowi ne ddau 
do dakka la nga Deo do jhamma ta do 
parahajha ta do era Deo jhe ri Deo do ta 
wie ne libhale pa ddau do name do kale 
No. 

7 Taga tari do manno do kaho ke, hakku 
ta peke ke ri Deo pa Noh, ne jhara lai do 

medae ta jadhi dhai leto, do adho dae da 
nara ta ngadde ri no. Noh do pedhanno 
nga Deo, hakku tao ri no hewue kapa 
do dhai ne pa pedakka do pehelame ne 
ngi'u no nga ana-oha no. Ri loro jhara do 
mina harre ke raiwawa ne wole jhe bhale 
Noh miha taga ri lua manno nga kaho no 
ta peteleo ke ri Deo, ta mii heddau do 
wole. 

8 Taga tari do nga lua manno nga kaho 
ke, hakku ta pedhanno ke Abraham nga 
Deo, ta dhai ta pedoe no ri Deo, jhe lii ta 
kako la rai do jaje ri Deo tu no. Moko ta 
pekaddhi ke Abraham nga do dho toi ta 
kako ju la mii no. 

9Nga lua manno nga kaho, ta pee ke 
Abraham mii ddau do wala rai pa rai do 
jaje ri Deo ne. Pee Abraham pa anne pa 
dhara ammu ngati bhalla-lai. Mina harre 
lema Ishak nga Yakub, do hamme ne 
lijaji do hela'u ngati Deo. 

10Rowi pa dhara nga mate-mate ko ri 
Abraham ne rae do ta peito nga do ta 
petito ne ri Deo pa era titu do rui. 

11 Taga tari do manno do kaho ke, 
hakku ta nara ke Abraham ne kolo loro 
nga ti Sara, maji lema ta do dhai weka 
ke Abraham jhe Sara le miha do kebaki. 

Do ketarra ri Abraham ta do ta petobe ri 
Deo ne lijaji No ne. 

12 Maji lema Abraham pa awe do 
naanne do dho hala ke mii ddau do alla 
ke pemade ne ngi'u no, tapulara nara ko 
ma no ne rukolo do ae, do dho makka ta 
kire ne ae ro -- do mii ae moto pa ihi liru 
nga mii ae wolahalae pa tabbi dahi he. 

13 Hari-hari ne ddau do na harre do pee 
ma nga manno nga kaho tade made. 
Hammi dho ri ro ne lai-lai do jaje ri Deo 
he, tapulara wata ke ta heleo jhe hammi 
ngati jjhau we ri ro. Jhe ri do mina harre 
ke ta peteleo ke ri ro wata ke ta mii ddau 
do ta melero he we ro pa raiwawa do 
nadhe. 

14 Ri ddau do lii mina harre ta peteleo 
ke nga teleo ta do ro, do pa dhara nga 
kale ne rai do medae ta jadhi ta rai nga 
liha ro. 

15Adho rai nga liha do alle pehane ri ro 
ne do peito-perijho ri ro he. Rowi ki do 
mina harre, moko do dhai ae ke ne awe 
tu ro, tu ta bhale la rai do naanne. 

16 Tapulara ne do teleo, do pee ma nga 
ito nao-ai ri ro, hewue ne rai do rihi 
wole, ne rai do naanne, rai do pa era do 
mmau do megala ne. Ri do mina harre 

ke, hakku mekae dho ne dhara Deo, ki 
nga pale No ta Deo ro, rowi do alle ke 
pepemoke ri Deo hewue ne rae tu ro. 

1/Taga tari do manno do kaho ke, 
hakku ta jhole ke Ishak ri Abraham mii 
bhara tunu nga menahu ta dhai ta hakko 
no ri Deo. Pa Abraham ke ne wie ri Deo 
ne lijaji No, ta mina harre lema ta o'o 
he we Abraham ne ana no do henamuhi 
ddau ne. 

18 Do alla ke Deo pe lii pa Abraham, "Ti 
Ishak do nadhe ke, do medae au ta nara 
ne kolo loro do jaje ri Ya ne pa au." 

19 Do ketarra ri Abraham ta do medae 
ma ri Deo ta pemure bhale wari Ishak 
ngati lua made mada. 

20Taga tari do manno do kaho ke, 
hakku ta jaje ke ri Ishak ne lua tarro ie 
nga menyarro mangngi pa Yakub nga 
Esau tu awe do ta hedhape. 

21 Taga tari do manno do kaho ke, 
hakku nga do dho made dae Yakub, ta 
wie ke ri no ne lua tarro ie nga menyarro 
mangngi pa ana-ana Yusuf he -- nga 
pelaga-anni pa hu kajji no, jhe wie hu 
nga mejura no pa Deo. 

22 Taga tari do manno do kaho ke, 
hakku Yusuf -- pa awe ta umu ne no ta 

ma de -- ta pedae ke ri no ne jhara lua 
mahhu-anni do Israel ngati Mesir, jhe 
hane ri no ne litakka jhara lua ne nga ne 
do jhamma ta tao penaja nga ngi'u no ki 
alla ke no pemade. 

23Taga tari do manno do kaho ke, 
hakku ta pewune ke Musa ri ina-ama 
no pa dhara tallu warru ne tui ta alla 
no pemetana. Ta heleo ri ro ne naiki do 
naanne ana do mone-ie, jhe meda'u dho 
ro ta pelawa nga lipereda duae. 

24 Taga tari do manno do kaho ke, 
hakku ta dhai Musa ta kepai, wae dho ke 
no ta pedoe ta ana ri ana mobanni ngati 
duae Mesir ne. 

25 Do rihi ddhei no ta hedui-herui 
hela'u-la'u nga annu-niki Deo, ngati muri 
mada tu do hemelila he we pa dhara 
mengallu dhara do kenani pa dhara 
lubhu harro nga menyilu. 

26 Do toi ke ri Musa ma ta do rihi ne 
woie tu ta nara lua kara nga menihi ta 
ga Duae Mone ma'i-Mone golo do jaje 
ri Deo ne, ngati nara hari-hari lua kaja 
nga kete'e pa rai Mesir, rowi do henao ri 
Musa ne pai-pala mangngi do pa awe do 
ta hedhape ne. 

27 Taga tari do manno do kaho ke, 
hakku ta hane ke rai Mesir ri Musa nga 
dho bhule lua meghighi meda'u penaja 
nga lua bubu dhara duae. Dabbho teru 
Musa petuje ne lua pedabbho no, mii 
do ngadde he ke Deo do dho ngadde ri 
namada ne ri no. 

28Taga tari do manno do kaho ke, 
hakku ta tao ke ri Musa ne lua nga'a 
Paskah ne, jhe pereda ta pihi ri raa pa 
ubha kelae ammu do Israel he mita ie ne 
Naju Made mada he ta do dho la pemade 
ne ana-ana mone a'a he ngati do Israel. 

29 Taga tari do manno do kaho ke, 
hakku nara do Israel ta pagge Dahi Mea, 
mii do narru pa kolo lede do kemangu 
he we ro, jhe bhale ma ne do Mesir he 
ta janna bholo-ngala ke, jhe dalla nga 
hobha ri dahi ne, pa awe ta hakko ta 
pagge ri ro ne dahi do naanne. 

30 Taga tari do manno do kaho ke, 
hakku nara ri do Israel ta pekeloli 
ne tebo-tebo pa Yerikho ne ta alle ri 
ro pepekehero pa dhara pidu lodho 
peduke-duke. 

31 Taga tari do manno do kaho lema 
ke, hakku jadhi dho Rahab, mobanni do 
kerejhe ne, ta pemade hela'u-la'u nga 

ddau-ddau do pelawa petaddhu nga Deo 
he; rowi do hammi nga mahu ri no ne do 
Israel do la kale-toi dhara rae Yerikho 
ne. 

32Nah, do nara he we ya ta pedai- 
peahhe, tapulara bhule dho ke ne awe 
tu ya. Rowi pedae de dho Gideon, Barak, 
Simson, Yefta, Daud, Samuel, nga 
nabi-nabi he ri ya. 

33Taga tari do manno do kaho 

ke, hakku nara ri ro ta pejharra ne 
raipereda-rai pereda do pemuhu nga ro 
he. Do tao ri ro ne nga ne do mola do 
mira ne, hakku nara ta hamme ri ro ne 
nga ne do alle pejaje pa ro ri Deo. Nara 
ri ro ta henabbhi ne ubha hinga-hinga 
he, 

34ta pemade ai do kedu-kedaru ludu 
ngati rakka kelewa do tabbhu pa ro he. 
Do rogho do keloe ro, tapulara jadhi ro 
ta do rui do kedi, do dhai kemelo ro pa 
dhara pemuhu hakku pejharra ri ro ne 
ihi muhu-ihi lawa ngati ddau do wala rai. 
35 Taga tari do manno do kaho ke, 
hakku nara ri mobanni-mobanni he ta 
hammi bhale wari ne ddau-ddau ro do 
alla pemade he. Era ri do pemoko-anni 
ta dede ta merahhu tade made, jhe wae 

dho ta golo nga ti ammu bhaddo, rowi 
do ddhei ta pemuri bhale wari tu hahhi 
lua muri mada do rihi wole. 

36 Era do dede do merahhu ri gui, do 
kara do menihi, do petuki ri rate jhe 
pemaho la dhara ammu bhaddo. 

37Kajji-kebii ri wowadu tade made, 
era do rodo ri rodo, era do para ri 
kelewa tade made. Bela nga lappa 
ro la hebhakka-hebhakka, nga pake 
bhara ngati kuri ki'i jhawa kiadho ti kuri 
ki'i hawu; do kehia nga gahara ro, do 
hudhi-do peraga, nga do dede do dhaba. 

38Raiwawa do nadhe adho do jhamma 
tu ro. Do bela do lappa pa dhara 
kebhalla-ae nga pa kolo lede kolo bhojo, 
jhe do pee pa ro'a lie-ro'a lie nga pa 
ro'a-ro'a woral. 

39 Do dhai tarra ne mone-ae ne lua nara 
do kajhe-dhae ri hari-hari ddau do na 
harre taga tari lua manno nga kaho ro! 
Tapulara hammi de dho ri ro ne nga ne 
do jaje ri Deo ne pa ro, 

40 rowi Deo do nga lua pedabbho do 
rihi woie tu di. Ne lua pedabbho No, 
nadhe ke, do wata ke ta hela'u nga di, 
do medae ke ro ta jadhi ta keteme. 

1 Nah, jhara lua di miha, do ae 

1 2 tu-tu ne hakahi do lao do ridhe 
di! Rowi do mina harre ke, mai we di 
ma hora hari-hari ne do pemejanne di, 
nga lubhu harro nga menyilu do pee 
nga keparre pa di. Jhe mai we di ma 
perai takka-kattu pa lua peuji do nee do 
hedhape ri di dhe. 

ZDo jhamma ke ne namada di ta pee 
nga petuje pa Yesus, rowi No ke ne do 
pemuri ne lua manno nga kaho di nga 
do piare-peloje ne lua manno nga kaho 
di rai ngati petari lohe la pedakka rahi. 
Do makka tarra Yesus ne dhui hape 
hedui-herui pa kolo ajhu ketoe ne. Adho 
No do pedhuli ta do ne lua made pa 
kolo ajhu ketoe ne ta hahhi lai do ta 
pemekae dhara. Ne do henge ri No wata 
ke lua mengallu nge nga kehaka dhara 
do medae ta narro ta lake ri No pa awe 
do ta hedhape ne. Pa dhara awe nadhe 
nnai ke No do mejaddhi pa hebhakka 
kedhanga kedera era mejaddhi Deo jhe 
pereda hela'u-la'u nga Deo. 

3Hakko ko ta dhino mina mii ne 
worawwu mejanni ne lua hedui-herui 
Yesus, pa dhara penaja nga ddau-ddau 
do nga lubhu harro nga menyilu do mina 

harre ne worawwu pekiho ngutu ne 
pelawa-petaddhu nga No! Rowi do mina 
harre ke bhole wonaiki ne ade mu jhe 
atta dhara. 

4Rowi pa dhara lua pelawa-pedhutu 
nga lubhu harro nga menyilu, ngaddi de 
dho mu ta pelawa-pedhutu tade dhuti 
raa. 

> Jhe bhole peballo we ri mu ne litakka 
Deo, do wie pa mu mii ana-ana ri No: 
"Woo ana Ya, dhanno we pewoie-ie ne 
liajha Muri, jhe bhole wonaiki ne ade mu 
kinga dhai No ta bhani nga mu. 

6 Rowi do ta ajha ri Muri nadu we ne 
ddau do ddhei No, jhe do ta wabba ri No 
nadu we ne ddau do hammi ri No ta mii 
ana No." 

7Do jhamma ke ri mu hammi ne gui 
wolo Deo mii hahhi liajha ngati heddau 
ama. Rowi ngaddi marra ta era heddau 
ana ta do dho wolo ri ama no? 

8 Kiadho ke mu do dutu le ta wolo mii 
hari-hari ana no do hewala he, hela'u he 
ke mu mii do adho ke ta ana do petu ne, 
tapulara mii ana jhara tele he we. 

?Do nga ama di pa raiwawa do nadhe. 
Ri no do ajha di, jhe ri di do takke 
pekerihe no. Nah, mina mii ri ko Ama lua 

manno nga kaho di do pa era do mmau 
do megala ne, do bhara tatu ke ta do rihi 
ri ko ri di ne takke No pekerihe, mita ie 
di ta muri mada. 

10 Tna-ama di do pa danni raiwawa do 
nadhe, do ajha di pa dhara awe do era 
nga lua pewata, pedutu nga ne nga ne 
do penge ri ro ta do wole. Tapulara ajha 
di ri Deo tu lua ie di ma miha, mita ie di, 
jadhi ta mmau ta megala hela'u le mii 
No. 

llTarra ma pa dhara awe ajhe ne di, ne 
lua wolo do naanne adho do pemengallo 
ne dhara di, tapulara do ta pehedue we 
ne ade di. Tapulara kialla pemina harre, 
tu di do alla peajha he, ne lua wolo do 
naanne do ta pejadhe di ke ta muri mada 
nga pedute ne lua do ddhei Deo, jhe 
peera pa di lua kehaka dhara ne. 

12 Rowi do mina harre ke, perue-pekedi 
we ne ruai au do keloe ne nga kattu rutu 
au do keraggu ne. 

13 Narru loro we pa loro jhara do mira, 
mita do dho he bhalli ne kae au do kai do 
kedhangngi ne, tapulara ta ju ie ri we. 

14 La'a-rui we tu ta muri mada nga 
pedhuri-pemira nga hari-hari ddau. Jhe 
la'a-rui lema we tu ta muri mada nga 

mmau nga megala, petone we ta tu 
Muri. Rowi bhule dho heddau he do nara 
ta ngadde Muri ki do adho no do muri 
mada mina harre. 

15 Jaga we mita do dho era ie ta heddau 
he ti telora mu do mahhu-anni ti era lua 
lua woie ade Deo, mita do dho era mina 
naajhu do nga raho he pa telora mu, jhe 
pedubhe ne lua hedui nga peapa do ae 
ddau ri raho ngati no ne. 

16 Jaga we mita do dho era do muri 
mada pa dhara lua bute nga jhagga 
dhawu ki adho do dho pedhuli nga 
lai-lai do ddhei Deo, mii do tao ri Esau 
he. Do pewie ri no ne haa no mii haa 
ana-mone-a'a, hadhi mita nara hemago 
bhara nga'a we. 

17 Do toi ma ri mu, ta do dhai la leto ri, 
ta ddhei ri ke Esau ta nara ne lua tarro 
ie nga menyarro mangngi ne ngati ama 
no, tapulara wie dho ke pa no. Rowi maji 
lema nga tangi pedihi-noho ne kale ri no 
ne loro jhara tu ta peie ne lua hala tao 
no do naanne, adho ke do era ri ne loro 
jhara tu lai do naanne. 

18 Tuahhu he adho ke do dakka ta ma 
penaja nga hahhi lai ri, mii do hedhape ri 
do Israel do uru he. Ne do hedhape ri ro 

he hahhi lai do nara ta bhuje Lede Sinai 
do nga ai do kedu-kedaru, do penaja ro 
nga lua kerabba, lua kerabba-guru-rai 
guru wadu nga raga nga opo; 

19do penaja ro nga lii kedu-kadarru 
wotabbe, nga lii kedu-kedarru do dhai 
meliri dhara. Ta dhai ta rangnge ri do 
Israel ne lii kedu-kedarru do naanne, ta 
ggai-rai ke ro ne ami, mita ie ne lii do 
naanne ta pengaha ne pedai lii nga ro. 

20 Rowi do dho makka ke ro ta dhanno 
ne lipereda do pedhae lii do napoanne. 
Rowi do lii mina hedhe ne lipedai do 
naanne, "Hari-hari do roh ne lede do 
naanne, adho do pedhuli, ie ta bhada 
kiadho ie ta nadu we, do jhamma ke no 
ta kajjhe ri wowadu tade made." 

21 Ne nga ne do ngadde ri ddau-ddau do 
Israel, do dhai tarra ne meliri dhara ta lii 
Musa, "Meda'u nga kerighi-keraggu ya." 

22Tapulara mu ri, hee ke mu do dakka 
ma Lede Sion nga rae Deo do muri ne, 
Yerusalem do era pa era do mmau do 
megala ne, jhe nga do tabbha-tabbha 
naju No he. 

23 Hee ke mu ma pedutu hahhi lua 
peowu-peteni do dhai rame -- lua 
peowu-peteni ana-ana mone-a'a ngati 

Deo, do ne ngara ro do huri do bhuki 
ke pa dhara buku do era pa era do 
mmau do megala ne. Ne dakka mu ta 
ma penaja tanga-ma da nga Deo, Mone 
happo hala hari-hari ddau raiwawa. Mu 
do ma penaja nga henga henga ddau do 
ie, do alla ke pepejadhi ta do keteme. 

24 Ne dakka mu ta ma penaja nga 
Yesus, Mone Pehiri tu lipejaji do wowiu 
ne; mu ma penaja nga raa do pihe ne, 
do ta ma peparro ne lai-lai do dhai rihi 
wole ngati do peparro ri raa Habel ne. 

25 Rowi do mina harre ke, meniga we 
mu pewoie-ie, mita bhole dhai mu ta 
do dho wae ta dhanno ta tenae No do 
pedai lii do naanne. Ro do dho wae ta 
pedhanno nga No do dakka ma danni 
raiwawa dhe, jhe do ma pedhae ne lii 
do ngati Deo ne, adho ke do nara ta 
petegalli-anni ri ngati dhara wolaabba 
No. Mina mii ri ko di do na hedhe do 
rangnge ke ne lipedai No do ngati era do 
mmau do megala ne. Ki dho wae ke di ta 
pedhanno nga No, mina mii ri di ne nara 
ta ludu! 

26 Pa dhara awe do naanne ne lipedai 
No do pekebhadde-hagaliga raiwawa. 
Tapulara pa dhara awe nadhe ta jaji 

ke No, "Hewari ri, do medae ri Ya 
ta pekebhadde-haga-liga adho ke ta 
raiwawa nadhe we tapulara liru lema." 

27 Ne lipedai "hewari ri" ta peteleo 
ke ta do hari hewue raiwawa do alle 
pepeera do nadhe, do medae ta kenyoke 
pekeridho-radho jhe awe la kejhunga, 
mita ne do hiha ne, wata ke do dho nara 
ta kenyoke pekeridho-radho ne ke. 

28 Rowi do mina harre ke, do jhamma 
ke di ta peha'e kolo lii ie-ae pa Deo, 
rowi do hamme ke ri di ngati No hewue 
rai pereda do dho nara ta kerattu wari 
ri. Do jhamma ke di ta peha'e kolo lii 
ie-ae, jhe wie hu nga mejura pa Deo nga 
pewawa-anni jhe meda'u, pedute ne loro 
jhara do ddhei No miha. 

29 Rowi Deo di do mii ai he do pekappu 
ladu-ladu ie ta ne nga we. 

1 2 1 Do jhamma ke mu ta pee loro 

nga pehajha-peddhei heddau nga 
heddau, mii do Herani do petuahhu. 

2 Bhole pekebhe'e-anni ta ammi ddau la 
ammu mu, ddau-ddau do dho tada dae ri 
mu. Rowi ri lua tao do mina harre ke do 
era ddau nga do dho toi dae ri no miha 
ta do alla ke no pe hammi naju Deo la 
dahara ammu no. 

3Henge we ne ddau-ddau do pa dhara 
ammu bhaddo, mii mu he le ne do era pa 
dhara ammu bhaddo hela'u nga ro. Nga 
ddau-ddau do e'e ne ddhei we ddau ta 
tao pa ro, do jhamma ke ri mu ta henge 
ro, mii do mu he le ne do tao ri ddau do 
mina harre. 

“Do jhamma ke ri hari-hari ddau ta 
pedhelo pa wue muri mada ro, do takke 
pekerihe ne lua banga-ammu, ri do 
mina harre ke, momone nga mobanni do 
jhamma ke ta henono-henarru heddau 
penaja nga heddau. Ddau do kenyo 
langa huka nga do bute do medae ta 
wolo ri Deo. 

> Bhole we ne muri mada mu ta 
kepie-keparre nga mada doi, tapulara do 
jhamma ke ta waji we ne ri ne nga ne do 
era pa mu. Rowi do alla ke Deo pe lii, 
"Adho au do medae ta hane ri ya, kiadho 
ta pejjhau-anni ngati au." 

6 Rowi do mi na harre ke, hakku bhani 
di ta pali, "Muri ke ne Mone rabhe nga 
dharro ya, meda'u dho ke ya. Ne nga ke 
ne do nara ta tao ri ddau raiwawa penaja 
nga ya?" 

7Bhole ballu we ri mu ne mone bhau- 
bhata mu he, do pedhai ne lira'a-litakka 

do ngati Deo he pa mu. Heleo we ri mu 
ne muri mada ro nga mina harre lema ne 
made ro, jhe pedutu we ne lua manno 
nga kaho ro. 

8 Yesus Kristus do pee ta hela'u we, ie 
ta pa awe do uru ne, pa dhara awe do 
nadhe nga lohe la lodho do nami mii ne. 

2Bhole hani we hari-hari ne liajha do 
huli do teballi he, ta pe huli nga teballi 
mu. Ne ade di do jhamma ke ta perue 
ri lua woie ade Deo, naanne ke ne do 
woie, bhole ri, ri lilara-lilara jhara lua 
bhara nga'a he. Ddau ddau do uru he, do 
pedutu ne lilara-lilara do na harre, bhule 
dho ta nara ne lua mangngi ne nga-nga. 

10Di do nga hewue dhea era 
tunu-menahu tu ta jhole ne bhara 
tunu-menahu di pa Deo. Jhe ne mone 
tunu-menahu mone tunu-menahu do 
pemane pa dhara Ammu bhalla-lai unu 
Deo ne, adho do era nga haa do ie ta 
nga'a ne bhara tunu-menahu do pa 
dhida dhea do naanne. 

ll Raa bhada do jhade mii bhara 
tunu-menahu tu lua pehai-pehuba lubhu 
harro nga menyilu ne do aggo ri Mone 
tunu-menahu Mone-ae la dhara Kama do 
rihi Wiki Mmau nga Megala ne, tapulara 

ane ngi'u bhada ne do tune pa tele ngati 
dhara rae Ammu do naanne. 

12 Ri do mina harre ke, hakku Yesus 
lema do made pa tele ngati ubha toka 
rae tu ta pemmau-pema'i ne annu-niki 
No ngati lubhu harro nga menyilu ri raa 
No miha. 

13 Rowi do mina harre ke, mai we di ma 
kako la nga No, do pa tele ngati dhara 
kewolo ammu he jhe dutu ta ka re ta 
menihe hela'u-la'u nga No. 

14Rowi pa raiwawa bhule dho ne era 
pee do peloro tu di, ne do kale ri di era 
pee do medae ta dakka ne. 

15 Rowi do mina harre ke, nga pelake 
jhara Yesus, do jhamma ke di ta 
wue waje Deo loro-loro; napoanne ke 
ne bhara tunu nga menahu, kolo lii 
ie-ae di pa No, ne do jhole ri di tu ta 
pedhede-pekelode ne ngara No. 

16 Bhole peballu-anni we ta tao ne 
lua do woie jhe perabha-pedharru we 
heddau nga heddau, rowi lai-lai do na 
hedhe ke ne bhara tunu nga menahu do 
pemengallo dhara Deo. 

17 Pedutu we ne lipereda mone bhau 
nga bhata mu he, jhe pewawa-anni we 
pa ro. Rowi ro ke ne do loro-loro ne do 

heleo ne lua helama ngi'u mu, jhe ro ke 
ne do nga lua titu pa hedhapa Deo. Kido 
pewawa-anni ke mu pa ro, do nara ke ro 
ta jhagga nga mengallu dhara, kiri do 
adho, moko do medae ke ro ta jhagga 
nga hedui ade, jhe ne naanne adho do 
wie ne lua mangngi pa mu. 

18Hebhajha we loro-loro wie jhi. Do 
ketarra ri ji ne ade nga penge jhi do 
mmau, rowi pa dhara hari-hari lai, ne 
ddhei jhi ta tao ne lai do petu ne we. 

19 Rihi-rihi ne ami ri ya nga petarra- 
tarra, mita ie ke mu ta hebhajha tu ya, 
mita ie ta aggo bhale wari nga henginga 
ri Deo la nga mu. 

20 Alle ke ri Deo pepemure Muri di Yesus 
ngati lua made mada. Ri lua made No do 
naanne, pa dhara awe nadhe, No ke ne 
do jadhi ta Mone Bhata Mone-ae ne tu di 
do naki'i-naki'i No. Ri lua made No ke do 
naanne, ta perue ke ne lipejaji do peloro 
ne, do tao ri Deo ne nga di. 

21 Ne henao ri ya, Deo do kepue kehaka 
dhara ne ta penabbu mu hari-hari do ie 
he do paralu he tu mu do pedute ne lua 
ddhei No. Ki ie mudhe he nga pelake 
jhara Yesus Kristus ta jhagge ri Deo pa 
dhara di, ne nga ne do ddhei No. Do 

jhamma ke Kristus ta wue ta waje lohe 
la dhara lodho do nami mii ne! Amin. 

22 Ne menangnge ri ya he, mita ie ke ta 
dhanno ri mu hari-hari ne lira'a-litakka 
ya do na hedhe nga merai dhara, rowi 
ne huri ya do nadhe do rihi ne merai. 

23Do jhamma ke ta toi ri mu, ta do 
tuahhu di Timotius do alle ke pegole 
ngati dhara ammu bhaddo. Ki nga dakka 
no ma nga ya, do ta aggo no ri ya hine, 
ki nga dhai ya ta kako la heahu mu. 

24Pedhai we ne lipelangu jhi pa hari- 
hari mone bhau-mone bhata mu nga pa 
hari-hari annu-niki Deo he. Hammi lema 
we ne lipelangu tuahhu-tuahhu do ngati 
Italia he. 

25 Ne henao ri ya, ki ie mudhe he ta 
wie ri Deo ne lua tarro ie nga menyarro 
mangngi tu Tuahhu-tuahhu he hari-hari. 


YAKOBUS 


1 lTuahhu-tuahhu annu-niki Deo 
hari-hari do menyabbha pa hari 
hewue raiwawa! Lipelangu ngati ya 
Yakobus, annu Deo nga annu Muri Yesus 
Kristus. 

ZTuahhu-tuahhu ki nga peabu mu nga 
heworawwu-heworawwu ruhakku, do 
jhamma ke ri mu ta hammi mii lua 
mangngi he. 

3 Rowi do toi ke ri mu ma, ta do kinga 
pee ke mu nga parahajha pa Muri, pa 
dhara peabu mu nga ruluji-ruhakku, ne 
pe dakka ne, nadhe ke: do ta jadhi ta do 
makka tee ke mu. 

4Jage we mita ne lua makka tee ade mu 
ne pe nga ju teru tade dhai mu ta jadhi 
tarra-tarra ta kete-me mu jhe bhule dho 
ke mu nga lua kura nga terujha ri pa 
dhara lai ne nga we. 

> Kinga era heddau pa telora mu do dho 
lohe i'a ne pepagha-penge do jhamma 
ke no ta ami ngati Deo ne lua do naanne, 
moko do ta wie ma ri Deo pa no ne lua 
mmau dhara do naanne; rowi tu nadu 

we, do ta wie ri Deo nga ade do ruba 
dhara jhe do nga hajha nga ddhei. 
$Tapulara ne ddau do ami ne, do 
jhamma ta parahajha, ie dho no ta 
kedhue-kepapi. Rowi ddau do kedhue- 
kepapi, do dho hala ke mii kolo nawa 
pa dhara dahi do wi'o ri ngallu he la 
hebhakka-hebhakka. 

7 Ddau do mina harre, adho do titu 
halla-anni ne lua penge no; nara dho ta 
aggu lihappo nga-nga pa dhara hari-hari 
lai do jhagge ri no. Rowi do mina harre 
ke, tenge dho ke no ta henao ne nga-nga 
ngati Muri. 

8(1:7) 

?Do Herani do kehia do jhamma ke no 
ta mengallu nge nga kehaka dhara kinga 
pedhede no ri Deo. 

10 Jhe do Herani do kaja do jhamma ke 
no ta mengallu nge nga kehaka dhara 
lema kinga pewawe no ri Deo. Rowi ddau 
do kaja do medae ta marra mii wila jhu'u 
he. 

11 Pa awe hhau lodho jhe pana dhai keti, 
moko ne wila ju'u do naanne do medae 
ta merajhu jhe keloro, ta ele lema ke ne 
lua ga nga jhamma no. Mina harre lema 
ke nga do kajha; do ta lawo-tebho-ttei 

no pa dhara nga jhagge ri no ne lua 
jhagga no. 

12 Mangngi nga mengallu dhara tu ddau 
do makka tee nga wangnge kinga narro 
nga lake ri no ne ruluji-ruhakku ne. Rowi 
ki do nara ke no ta makka tee pa dhara 
penaja nga ruluji-ruhakku naanne, do 
medae ke ri no ta hamme ne pai-pa 
la no, muri mada do jaje ri Deo pa 
ddau-ddau do ddhei nga Deo. 

13 Kinga luu ke heddau ri ruluji-ruhakku 
do mina harre, bhole lii ma no, "Ne 
ruluji-ruhakku do nadhe, dakka ngati 
Deo," rowi Deo adho do nara ta hakko ri 
lua apa nga kerewe, jhe adho lema No 
do hakku ie ta nadu we. 

14 Tapulara ne lakka ddau ri ruluji- 
ruhakku, kinga happe no jhe kepie-kepie 
no pa lua ddhei no miha do apa do 
kerewe ne. 

15 Ki alla ke pemina harre, ki pedute ke 
ri no ne lua ddhei no do apa do kerewe 
ne, moko ta metana ke ne lubhu harro 
nga menyilu ne, jhe kinga ihi ne lubhu 
harro nga menyilu ne; ne pedakka ngati 
naanne lua made ne ke. 

16 Bhole luu mu. Tuahhu-tuahhu do 
hajha do ddhei ya! 

17 Ne nga we ne lua ruba dhara do woie 
nga lua parahe do keteme do dakka 
ngati era do mmau do megala, do pepure 
ri Deo, do mone peera hari-hari ie ta ne 
nga we do teleo pa ihi liru. No ke ne Deo 
do dho i'a lari-anni ne, jhe do adho lema 
do peera lua kerabba do na mii we. 

18 Ti lua ddhei No miha, alla ke di petao 
ri No ta ana-ana No, pelake jhara lidara 
No do petu ne. Ne tao ri No mina harre, 
mita nara ke di ne era do kerihi ne pa 
telora hari-hari do kemuki do peera ri No 
he. 

19Helao we ne nadhe pewoie-ie! 
Tuahhu-tuahhu do hajha-do ddhei ya! 
Heddau-heddau do jhamma ta hewakka 
ne dhanno, tapulara bhole hewakka ne 
pedai lii, jhe adho do henginga ne ha'e 
bubu dhara. 

20 Ddau do bubu dhara, adho ke do nara 
ta tao ne lai do woie, do pemengallo 
dhara Deo. 

21 Rowi do mina harre ke, hora we ne 
lua petima-anni pa lai do ra'i do tongo 
nga lai do apa do kerewe. Hammi we 
nga wawa nge danni ade ne lipedai do 
halle ri Deo pa dhara ade mu, rowi ne 

lipedai do naanne, lua rui nga kedi do tu 
ta ma pehelame mu ke. 

22Do jhamma ke ri mu ta jhagge ne 
do pale ri Deo, bhole ta dhanno he we, 
jhe ki ta dhanno he we, nnau mii do ta 
pebhalle ngi'u mu dhangnge ma miha. 

23Ddau do dhanno ne lipedai Deo, 
tapulara adho do lere ri wui ai-wui tao, 
do dho hala ke mii ddau do pa dhara 
ketarre ne worawwu no do petu-tu ne pa 
dhara leo rawwu. 

24 Ki alle ke ri no peketarre pewoie-ie, 
jhe kako no, ta ballo dhangnge ke ri no, 
mina mii ne worawwu no ne. 

23 Lai do dare ri Deo do keteme, jhe nga 
lua rui tu ta peballa kattu ddau raiwawa. 
Jhe ne ddau do ddhei ta kale toi jhe 
pedute nga woie-ie, jhe do jhagge ne 
lai-lai do dare ri Deo he, nga do adho do 
tee ta dhanno he we jhe ballo dhangnge, 
tu ddau do na poanne do medae ta wie 
ri Deo ne lua tarro ie nga menyarro 
mangngi pa ne nga we ne do jhagge ri 
no. 

26 Kinga era heddau ddau do toi ke ri no 
ne ngi'u no, ta no heddau do kenanno 
pa dhara aigama, tapulara adho do 
nara ri no ta jage ne we'o no, moko no 

dhangnge ma ne do pelue ne ngi'u no 
miha. 

27 Lua kenanno pa dhara aigama do 
petu-petarra ne, do pedutu nga lua tada 
Deo Ama, na hedhe ke: ruba dhara nga 
nalalu-naleto nga mobanni do bhalu do 
ula do hedui-herui, jhe do jage ne ngi'u 
no miha mita do dho peape ri raiwawa 
do nadhe. 

2 1 Tuahhu-tuahhu ya! Mii ddau do 
parahajha pa Muri Yesus Kristus, 
Muri do Mone Rihi Wiki Dhida nga Kelodo 
ne, bhole we mu ta petala-tala ddau 
taga tari lua-lua do ngadde ri namada 

dhe we. 

2 Rowi kinga era ke heddau do kaja do 
nga pake teru'u mela lara jhe nga pake 
bhara do woie do dakka la dhara lua 
peowu mu, jhe dakka ri heddau do kehia 
do nga pake bhara do kejai-jai, 

3 moko do ta takke pekerihe ri mu ne 
ddau do nga pake bhara do woie ne. Do 
ta lii mu pa no, "Tua, mai ma mejaddhi 
pa kedera do rihi woie do nadhe." 
Tapulara pa ddau do kehia ne, ne lii mu, 
"La titu la nidhe," kiadho, "Ma mejaddhi 
ma wo rai pa dhe." 

4Ri wui-ai do mina harre, do petala-tala 
ke ri mu ne ddau nga ddau ihi-anga mu, 
jhe peege kebhue ddau ri mu pedutu 
nga lua penge mu do woapa ne. 

> Henge we, Tuahhu-tuahhu do ddhei 
ri ya! Ddau do kehia nga gahara he pa 
raiwawa do nadhe, do pidhi ri Deo ta 
jadhi ddau do kaja pa dhara lua manno 
nga kaho. Ddau do na harre do jadhi ta 
ai-alla annu-niki Deo, mii do alla pejaji ri 
Deo, mii do jaje ri No pa ddau do ddhei 
nga No. 

ŜTapulara ne do tao ri mu ju ta kara 
ta menihi ri we ne ddau do kehia nga 
gahara, jhe ne pa petu ne ddau-ddau do 
kaja he do jhalli do kerupu mu nga do 
nuni do pera'u mu la hedhapa kattu! 

7Ro ke ne do kare do menihe ngara do 
dhida do ketutu ne, do hamme ri mu 
ngati Deo ne. 

8 Do jhagga lai do petu ke ri mu, ki do 
petobe ke ri mu ne uku Raipereda do era 
pa dhara lilolo Buku Lidara-Likewahhu 
Deo do nadhe, "Hajha-ddhei we nga 
ddau nga ddau ihi-anga hela'u le mii 
ddhei nga ngi'u mu miha." 

2Tapulara ki do petala-tala ke ddau 
ri mu nga jhalli pa lua do ngadde ri 

namada we, napoan ne ta tao lubhu 
harro nga menyilu we mu jhe ri lai do 
dare ri Deo ne do peteleoke mu ta do 
pehihu-pejhajjhi ke mu nga do dare do 
kewahho ri Deo ne. 

10 Ddau do hiho jhajjhe hala hahhi he 
we ngati lai-lai do dare do kewahho ri 
Deo ne, napoanne do hihu do jhajjhi 
hari-hari ke ngati lai-lai do dara do 
kewahhu do na harre. 

11 Rowi do lii ta, "Bhole kenyo langa 
huka," napoanne lema ke do li ta, "Bhole 
pemade ddau." Hakku ki do dho kenyo 
langa huka ke mu, tapulara do pemade 
ddau, moko do pee ma mu ta do hiho do 
pagge ne nga we ne do dare do kewahho 
he. 

12 Pedai lii we jhe jhagga we, mii ddau 
do ta pereha he ne hala pedute nga lii do 
dare do kewahho ri Deo do peballa kattu 
ddau raiwawa. 

13 Rowi Deo adho do medae ta pedhelo 
lua ruba dhara pa ddau do dho bhule 
nga lua ruba dhara. Tapulara lua ruba 
dhara do rihi ne rui ngati lua wolo. 

14Tuahhu-tuahhu! Ne nga ke ne guna 
we, kinga lii ddau, "Ya dhe ddau do 
parahajha", kiadho ke do pedhelo ne lua 

parahajha no ne pa dhara wui ai-wui 
tao no? Nara marra ne lua manno nga 
kaho do mina harre ta wie pa no ne lua 
helama? 

15 Kita era he heddau tuahhu kiadho 
heddau nawanni do ta paralu nga bhara 
pake jhe do adho lema ke do era nga 
bhara nga'a tu do helodho-helodho ne. 

16 Ne nga ke ne guna kinga lii mu pa 
no, "Pake we ri au ne bhara mita do dho 
meringi jhe nga'a we au!" -- jhe do adho 
do wie ri au ne nga ne do paralu ri no tu 
ta muri mada? 

17 Mina harre lema nga lua manno nga 
kaho, ki do dho pedute ri wui ai-wui tao, 
moko bhule dho nga lua guna nga-nga. 

18 Wue marra ta era do lii, "Era ddau 
do peini-anni pa lua manno nga kaho 
no jhe era lema do peini-anni pa wui 
ai-wui tao no." Do medae ri ya ta bhale, 
"Pedhelo ko we pa ya mina mii ddau ne 
nara ta era nga lua manno nga kaho nga 
do adho do lere ri wui ai-wui tao, jhe do 
medae ta pedhelo ri ya, ri wui ai-wui 
tao ta do ya dhe, do nga lua manno nga 
kaho." 

19 Do parahajha mu ta Deo, titu 
wata ta do hahhi we, we adho? Nah, 

henga-henga kerabba lema do parahajha 
jhe do kerigghi-keraggu ri meda'u. 

20Do dhai bhodho mu! Do paralu ko ma 
ke ta peteleo pa mu, ta do bhule ne guna 
ta era lema nga lua manno nga kaho ki 
do dho lere ri wui ai-wui tao? 

21 Heleo we Abraham ama-appu di. Do 
hamme nga wole no ri Deo taga tari wui 
ai-wui tao no, pa dhara jhole Ishak ri no, 
ana no ne, pa Deo pa dhida dhea era 
tunu-menahu ne. 

22Pa dhe ke ne teleo, ta do ne lua 
manno nga kaho ne do jhamma ta 
pedhelo ri wui ai-wui tao mita jadhi ta ke 
teme. 

23 Napoanne do penau nga lilolo pa 
dhara Buku Lidara-Likewahhu Deo do 
nadhe, "Abraham do parahajha pa Deo 
jhe ri lua manno nga kaho no do naanne, 
ta hamme ke no ri Deo mii heddau 
do jhagge ne lua ddhei Deo." Ri do 
mina harre ke, hakku pale Abraham ta, 
"Ihi-anga Deo." 

2Z4Teleo ke pa awe do nadhe, tu do ne 
hamme no nga woie ri Deo, taga tari ne 
nga ne do tao ri ddau do naanne, jhe 
adho taga tari lua manno no he we. 

25 Heleo lema we Rahab, mobanni do 
woapa muri mada ne. Hamme no nga 
wole ri Deo, taga tari wui ai-wui tao no, 
pa awe hammi ri no la dhara ammu no 
ne mone pehodho dhara-dhara ti do 
Israel he, jhe kale ne loro jhara mita 
nara ro ta perai peludu-anni lake jhara 
rujhara do wala. 

26 Nah, mina mii ngi'u do dho bhule 
nga henga, do jadhi ta ngi'u do made 
ke, mina harre lema nga lua manno nga 
kaho do dho lere ri wui ai-wui tao, do 
jadhi ta lua manno nga kaho do made. 

lTuahhu-tuahhu! Bhole we ta rihi ae 

ti telora mu do ddhei ta jadhi guru. 
Do toi ke ri mu ma, ta do di ne jadhi 
guru he, do medae ta pereha ne hala di 
do rihi rui ri ngati ddau do wala he. 

ZDi hari-hari do jhajhi wari ne tao hala 
nga ludu. Tapulara ddau do dho ngaddi 
ta tao hala nga ludu ri kolo lipali-lipedai 
no, no ddau do keteme ke, do nara ta 
tahe ke hari heddau ne ngi'u no. 

3Ki rape ke ri rapa ne ubha jhara mita 
ie ke ta pedutu ke ri no ne lua ddhei di, 
moko ne jara napoanne do nara ke ri ta 
peato hari hengi'u. 

4Mii hewue kapa lema, maji lema ta 
do mina harre ne worawwu worena jhe 
do aggo ke ri ngallu do dhai maddu, do 
nara ta kemudhe ri ulu do mina harre ne 
wonaiki, ta pedute nga lua ddhei mone 
parru uli. 

> Mina harre lema nga we'o di; maji 
lema we'o ta do hemadha naiki, tapulara 
do nara wue-anni jhara lua-lua do 
mone-ae. Dhino miha, ta mina mii lema 
worena hewue jhami, do nara ta tune ri 
ai do mina harre ne worawwu na iki! 

6We'o do hela'u ke nga ai. Pa ngi'u di, 
no ke ne jadhi ta kepue apa nga kerewe 
do pejhale ne lua apa nga kerewe la 
hari heddau ne ngi'u di. Ri ai do ti 
dhara naraka ne, no ke ne do pekappo 
ladu-ladu hari-hari ne muri mada di. 

/ Hari-hari bhada bhani, do lila, do 
rodho ri kabu nga nadu'u do nara ta 
pemabo jhe do alla tarra ke pepemabo ri 
ddau raiwawa. 

ŜTapulara we'o ddau raiwawa adho do 
nara ta pemabo ie ta ri heddau he. We'o 
dhe do apa do kerewe jhe nara dho ta 
peato, jhe do tobo ri raho do wie lua 
made mada. 

9No, pake ri di tu ta peha'e kolo lii ie-ae 
pa Muri nga Ama di, tapulara do pake 
lema ri di ta wie lua unu kolo taddhu 
pa ddau nga ddau ihi-anga, do alla 
peworo-pepanynyi nga hia nga wewo 
Deo. 

10 Ngati ubha do naanne lema, mahhu 
ne kolo lii ie-ae, jhe mina harre lema lii 
lua-unu kolo taddhu. Do ne pa petu ne 
adho do mina poharre! 

11 Era marra made ei-wattu do pewattu 
ei do meringi nga ei do paddhu; ngati 
hahhi mada ei-wattu do hela'u ne we? 

12 Kepue kepallu, Tuahhu-tuahhu, nara 
dho ta wue, wue zaitun, jhe kepue ago 
nara dho ta wue, wue kepallu. Mada 
ei-wattu do harro nara dho ta pewattu ei 
do meringi. 

13 Kinga era pa telora mu do mmau 
dhara nga do i'a tao ie, do jhamma ke ri 
ri no ta pedhelo ne muri mada do woie, 
nga do tao ne lai-lai do woie, do lere ri 
lua wawa nge danni-ade nga lua uku nga 
mmau dhara. 

14 Tapulara ki do pana dhara mu, do 
paddha ade, jhe do penge ngi'u miha 
ke mu, bhole pahe we ne mmau dhara 
mu do naanne, rowi ri naanne ke ne 

pepote-pekewarro ri mu ne do petu pe 
tarra do ngati Deo ne. 

15 Lua mmau do mina harre adho do 
dakka ngati era do mmau do megala 
ne. Lua mmau dhara do naanne do 
dakka ngati raiwawa, ngati lua ddhei 
nge nga ade ddau raiwawa do rihi ngati 
rupehakku ne, jhe ri do mina harhe ke 
ngati wango! 

16 Pa mii we ne era lua pana dhara nga 
lua ddhei nga ngi'u miha, pa anne lema 
ke ne era lua kenya'u nga buluru nga 
heworawwu-heworawwu wui ai-wui tao 
do apa do kerewe. 

1/Tapulara ne ddau do nga uku nga 
mmau dhara do dakka ngati dhida 
nidhe, petari-tari do adho do pehiwo 
ri do woapa, jhe do ddhei nga lua 
pedhuri-pemira do kehaka jhe do 
pedhanno. Do tobo no ri lua dhara, nga 
do wie ne wue-wue wui ai-wui tao do 
woie. Adho no do anga jhara he bhakka, 
nga adho do peuku-uku-anni. 

18 Do tarra ta do ne lua do woie ne do 
dakka ngati wini pedhuri-pemira ne, do 
kojhe ri ddau-ddau do ddhei nga lua 
pedhuri-pemira ne! 

1 Ngati mii ke we ne dakka ne 
4 lua pehala-pealla nga lua pehibhi- 
penyami ne pa telora mu? Ta do adho 
ke napoharre ngati lua ddhei-lua ddhei 
mu do pee loro nga peluru-penyami 
pa dhara ngi'u mu tu mita nara ne lua 
mengallu dhara raiwawa dhe. 

ZDo era ma mu nga lua ddhei, tapulara 
nara dho, moko ta ddhei ke mu ta 
pepara-petabbhu! Petadi mu ne kale 
tada keloe, tapulara ngaddi dho ri 
mu ta abo ne kale ri mu ne, moko 
ta pehibhi-penyami nga pehala-pealla 
he ke mu. Bhule dho mu ta nara ne 
nga-nga, rowi adho mu do ami pa Deo. 

3Jhe tarra ma mu ta do alla peami pa 
Deo, tapulara pee ma mu nga do dho 
nara, rowi ne lua pedabbho lii ami mu do 
hala, ne nga ne do ame ri mu, wata ke 
tu lua mengallu dhara ngi'u mu he we 
miha. 

4Mu hedhe ddau-ddau do dho 
pedhanno! Do toi ke ri mu we adho, rowi 
ki do peihi-anga ke mu nga raiwawa dhe, 
moko mu do jadhi ta ihi-muhu ihi-lawa 
ngati Deo? 

> Bhole penge ta do bhule nga era 
jhalli ne lii do pale pa dhara Buku 

Lidara-Likewahhu Deo, "Pa dhara ngi'u di 
do peera ri Deo ne henga do rihi ketakki 
pa lua ddhei no." 

6 Maji lema ta mina harre, lua ruba 
dhara Deo do wie pa di ne do rihi rui nga 
ti lua ddhei henga di do naanne. Ri do 
mina harre ke hakku era lema do hure do 
bhuke pa dhara Buku Lidara-Likewahhu 
Deo, "Do ta lawa ri Deo ne ddau do 
wue-anni, tapulara do ta hajha do ddhei 
No nga ddau do wawa nge danni ade." 

7 Rowi do mina harre ke pewawa-anni 
we pa Deo, jhe lawe we Wango, moko 
do medae ke Wango ta perai ti nga mu. 

ŜPeumu-anni we mu nga Deo, do 
ta peumu-anni lema Deo nga mu. 
Pemmau we ne ruai mu, woo mu do 
nga lubhu horro nga menyilu! Jhe 
pemmau-pemegala we ne ade mu, woo 
mu do kejanga ade! 

?Do jhamma ke mu ta menyaha nga 
petarra-tarra jhe tangi we pedihi-noho, 
do jhamma ke ne lii mari mu ta jadhi 
litang nga lua mengallu nge nga kehaka 
dhara mu ta jadhi lua hedui nge. 

10 Do jhamma ke mu ta pewawa-anni 
pa hedhapa Muri, moko ri Muri do ta 
pedhida mu. 

11 Tuahhu-tuahhu, bhole pekara- 
pewaggi we mu heddau, kiadho ta 
penyakka hala heddau penaja nga 
heddau. Ddau do kara do waggi kiadho 
do nyakka hala pa tuahhu no do hela'u 
ta do Herani, nnau ta kara ta waggi nga 
nyakka hala pa lai do dare ri Deo ke 
ri no. Jhe ki nga nyakke ke ri mu ne 
hala pa lai do dare do kewahhu ri Deo, 
napoanne ne pa petu ne, adho ke mu do 
pedute ne lai-lai do dara do kewahhu 
do na harre, tapulara do jadhi ta mone 
happo hala ke. 

12Jhe ne do pa petu ne wata hahhi 
we ne do nga higa ta wie hala nga do 
pehappo hala pa ddau raiwawa. Wata 
Deo we ne do nga higa ta pehelama nga 
ta pemaetebho-ttei. Hakku, nadu ke mu, 
hakku ddhei mu ta nyakka hala ddau 
nga ddau ihi-anga? 

13Tuahhu-tuahhu do lii ta, "Lodho dhe 
kiadho bhalli-rai, do ta pehaddhi la rae 
na ni ko jhi jhe la pee pa ni hewue ttau 
ne tui, ta la pedhaga ta la kale doi." -- 
dhanno ko ne litakka ya do nadhe. 

14 Ne nga ne do medae ta jadhi pa 
muri mada mu do bhalli-rai ne, ri miha 
adho do nara ta toi. Mu do dho hala 

mii habbhu he we, do ngadde pa dhara 
hemelila he we, kinga alla ke pemina 
harre ta ele he ke. 

15 Ne pa petu ne, do jhamma mu ta lii 
mina hedhe, "Kinga maddhi he pa dhara 
Muri, do medae jhi ta muri mada, jhe 
jhagga nadhe, kiadho nanidhe." 

16Tapulara pa awe nadhe do wue-anni 
ke mu jhe do peha'e-ha'e-anni nga 
lipedai do dho bhule guna. Hari-hari lua 
peha'e-anni nga lipedai do dho bhule 
guna do mina harre do hala. 

17 Rowi do mina harre ke, ddau do toi ne 
do woie ne, do naanne ke ne do jhamma 
ta tao ri no, tapulara adho do wae ta tao 
ri no, moko ddau do napoanne do tao 
lubhu harro nga menyilu. 

1 Lua pehewina ddau-ddau do kaja! 
Dhanno ko we ne litakka ya. Do 
jhamma ke mu ta tangi nga penina noho 
rowi do medae mu ta dhui hape lua 

hedui-herui. 

ZNe lua kaja nga kete'e mu he do wwau 
ke. Ne bhara pake mu do nga'a ke ri 
rural. 

3Ne mela-lara nga mela pudi unu mu 
he do keboro ke ri rutu, ne rutu ro he do 
jadhi ke ta hakahi tu ta pelawa nga mu, 

jhe do medae ke ta nga'a ne ngi'u mu, 
mii ri ai he. Do alla ke mu peudu nga 
ra'a ne unu-oha mu pa awe hedhape ne 
awe pedakka rahi dhe. 

4 Adho mu do wae ta ma'i ne ihi kehiwa 
ddau-ddau do jhagga pa maa mu he. 
Pa awe nadhe dhanno we ri mu ne 
lipenina noho ro! Ddau-ddau do pemoko 
ne ihi-habha ngati maa mu he, do 
peko-peka ke ta ami lua ruba dhara jhe 
lipeko-peka ro do dhai ke la wodilu Deo, 
Muri do Mone Rihi Wihi Higa nga pereda 
ne. 

> Do muri mada ke mu pa dhara kereja 
kenata, jhe do narro do lake ke ri mu ne 
lua mengallu nge nga kehaka dhara pa 
raiwawa do nadhe. Hala dho mu mii do 
ta pekebhabbhu-anni he tu ta mate ne 
awe ta jhue ta kehabbhe ne. 

6Do wolo do pemade ke ri mu ne 
ddau-ddau do dho bhule hala nga ludu 
he, jhe do adho ro do pelawa nga mu. 

7 Rowi do mina harre ke, makka tee 
nga wangnge we Tuahhu-tuahhu he, 
tade dhai la awe dakka Muri ne. Heleo 
we ne lua halla-anni mone jhagga worai 
wowadu, ne pemata no tade dhai ne 
worai no ne ta wie ne ihi-habha do nga 

kebhue tu no. Jhe mina harre lema no 
ne makka tee nga wangnge, ne mate 
awe ajjhi pa awe muru rrau nga ajjhi pa 
awe kehabbha wila. 

8 Do jhamma lema ke mu ta makka tee 
nga wangnge, jhe nga worena ade, rowi 
do hedharra ke ne lodho dakka Muri. 

2Bhole pegu-pegallo jhe dhhei ta 
nyakka hala ri heddau pa heddau, mita 
do dho wolo mu ri Deo. Henge we! Ne 
Mone happo hala ne do hedharra ke, do 
moko ke No ta dakka. 

10Tuahhu-tuahhu, henge we ne nabi- 
nabi do pedai lii pa dhara ngara Muri ne. 
Ro do makka tee jhe do halla-anni ne 
dhui hape hedui-herui. Hakku pake we 
ro ta mii telia he. 

11 Do pali ke ro ta ddau do mengallu nge 
nga kehaka dhara rowi do titu halla-anni 
ro. Do rangnge ke ri mu ma ne jhara lua 
makka tee Ayub, jhe do toi ke ri mu ma 
mina mii Muri pa pedakka rahi ne wie ne 
lua tarro ie nga menyarro mangngi tu 
no. Rowi Muri do dhai tarra ruba dhara 
nga do woie ade. 

12 Ne do rihi ketutu, nadhe ke: Bhole 
dhede lipehupa, ie ta nga ngara liruballa, 
mina harre lema nga ngara raiwawa, 

kiadho nga ngara ne nga we. Ta lii he 
we, "Tarra" ki nga ne lua pedabbho ne 
do tarra, jhe "Adho" ki do ne lua pe 
dabbho mu ta adho, mita do dho wole 
mu ri Deo. 

13 Kinga era pa telora mu do era pa 
dhara hedui, do jhamma ke no ta 
hebhajha. Kinga era do mengallu dhara, 
do jhamma ke no ta alo-ree majho koko 
ta wue waje Deo. 

14 Kinga era do paddha do jhamma 
ke no ta pedoa kattu-kattu jemaat. 
Jhe ne kattu-kattu jemaat do na harre 
do jhamma ke ta hebhajha tu ddau 
do paddha do naanne jhe pehame ri 
ei-manynyi pa dhara ngara Muri. 

15 Ki do pedhae ke ri ro ne lihebhajha 
ro nga lua ketarra, do ta peie ma ri 
Muri ne ddau do paddha do naanne 
jhe pehai-pehuba ne lubhu harro nga 
menyilu do tao ri no. 

16 Rowi do mina harre ke do jhamma 
ke mu ta kelole ne hala mu heddau pa 
heddau jhe hebhajha we mu heddau tu 
heddau, mita peie mu ngati lua paddha 
mu. Jhe ne lihebhajha ddau do pedute 
ne lua ddhei Deo, do nga kuaha do 
mone-ae. 

17 Elia do hela'u we ta ddau raiwawa mii 
di lema. Hebhajha no nga petarra-tarra 
mita do dho puru ajjhi, moko ta do dho 
puru tarra ma ajjhi ttalu bhue ttau nga 
hebhakka. 

I8 Ta alla pemina harre ta hebhajha ri 
ke no, moko ta puru ke ajjhi, hakku ta 
wie ke ri worai ri ne ihi-habha. 

19Tuahhu-tuahhu ya! Kinga era heddau 
ti telora mu, do adho ke do pedutu ri ne 
liajha do ngati Deo ne, jhe era heddau 
do nara ta pebhale ne kattu ddau do 
naanne la nga Deo, 

20 henge ne lilolo do nadhe: Ddau do 
nara ta pebhale ne kattu heddau do nga 
lubhu harro nga menyilu ti loro jhara no 
do hala ne, moko ne ddau do napoanne 
do pehelame ke ne hemanga ddau do 
nga lubhu harro nga menyilu do naanne 
ngati lua made mada je do ae ne lubhu 
harro nga menyilu no do pehai-pehuba. 


1 PETRUS 


1 lTuahhu-tuahhu, annu-niki do 
jhujhu-do pidhi ri Deo do menyabbha 
pa railiha ddau: pa ihi rai Pontus, 
Galatia, Kapdokia, Asia nga Bitinia! 

Ya, Petrus, rasul Yesus Kristus, do nga 
henao, ki ie mudhe he Deo ta wie ne 
lua tarro ie nga menyarro mangngi nga 
lua kehaka dhara do re'a do lale tu mu. 
Do pidhi ke mu ta jadhi annu-niki Deo 
pedute nga lua pedabbho Deo Ama. Jhe 
Henga Deo ke ne do alla pepejadhi mu 
ta annu-niki do mmau do megala, do 
petone ta tu Deo we, mita pewawa-anni 
mu pa Yesus Kristus jhe No ke ne do 
pemmau-pemegala mu. 

2(1:1) 

3 Mai we di ma peha'e ne kolo lii ie-ae 
pa Deo, Muri di Yesus Kristus! Do dhai 
tarra No ne hajha ne ddhei nga di, ri do 
mina harre ke hakku wie ri No pa di ne 
muri mada do wowiu nga pemure bhale 
wari Yesus Kristus ngati dhara made 
mada. Nadhe ke ne do wie pa di ne lua 
henao do dho i'a kerattu wari. 

“Do henao ke ri di ta hammi ne lua 
tarro ie nge menyarro mangngi ta jadhi 
ta unu ta oha ri di, do pemoke ri Deo tu 
annu-niki No, lua tarro ie nga menyarro 
mangngi do takke ke ri No pa era do 
mmau do megala ne, hakku do adho ke 
do nara ta apa wari, kiadho ta wwau, 
kiadho lema ta muru. 

> Hari-hari ne do na harre do ta tu mu 
ke, taga tari do parahajha ke mu pa 
Deo. Moko do jaga ke mu ri kuaha Deo, 
mita hammi ke ri mu ne lua helama tona 
ie ne, do moko ke ta peteleo pa awe do 
pedakka rahi ne hine. 

6 Rowi do mina harre ke, do jhamma ke 
mu ta mengallu nge nga kehaka dhara, 
maji lema pa dhara awe do nadhe, pa 
dhara do hekedhiki ko do jhamma ko mu 
ta hedui, rowi do ta narro ta lake ko ri mu 
heworawwu-heworawwu ruluji-ruhakku. 

7Ne pedabbho ne, tu ta peteleo ke ta 
do tarra ke mu, ta do parahajha nga 
petu-petarra pa Muri, we do adho. Mela 
lara do nara lema ta apa, do ta hakko 
ma ri ai. Nah, lua manno nga kaho mu 
do rihi ri ko ne kebhue ngati mela lara, 
hakku do jhamma ma ta hakko ko mita 
jadhi ta do dho kerattu. Jhe ri do mina 

harre ke do madae ke mu nara lipuji nga 
do ta takka pekerihi, jhe do ta pedhede 
pa lodho dakka bhale wari Yesus Kristus. 

8 Do hajha do ddhei mu nga No, maji 
lema do uru he adho do ngadde No ri 
mu. Jhe do parahajha ke mu pa No maji 
lema pa awe nadhe adho dae do ngadde 
No ri mu. Ri do mina harre ke, mengallu 
nge nga kehaka dhara we mu, jhe narro 
nga lake we ne lua mengallu nge nga 
kehaka dhara do dhai ketutu ne nga do 
dho nara ta ege ta kire ne. 

2Rowi do dhae ke ne lua pedabbho-lua 
pedabbho lua manno nga kaho mu ne, 
do lua hela ma ngi'u mu ke ne. 

10 Lua helama do nadhe ke ne do kale 
toi nga do pereha ri nabi-nabi, jhe do 
peere-ere ke ri ro ne lua mangngi do wie 
ri Deo pa mu he. 

11 Pa dhara awe naanne ke ne pedare ri 
Henga No pa ro ne jhara lua hedui-herui 
do ta dhue ta hape ri Kristus nga jhara 
keto-kelodo No do medae ta lere ki ludu 
ne lua hedui-herui do dhue do hape do 
na harre. 

12 Pa nabi-nabi do na harre ke ne peke 
ri Deo ta do ne nga ne do tao ri ro, adho 
tu lua paralu ro, tapulara tu mu ke, adho 

ke ta do wala ri ti lai-lai do dhanno do 
tenae ri mu nga teleo pa dhara awe do 
nadhe ngati ro do pepika Li Hagha Dhara 
ne, jhara lua Yesus Kristus. Lai-lai do 
na harre ke, ne do pedheae ri ro pa mu 
ri kuaha Henga Deo do moe ri No ngati 
era do mmau do megala ne. Lohe la 
naju-naju Deo lema do ddhei ta toi ne lii 
do pepeke ri ro he. 

13 Rowi do mina harre ke, do jhamma 
ke mu ta pemoko-moko-anni. Jaga we 
pewoie-ie jhe henao we nga petu petarra 
pa lua mangngi do medae ta wie pa mu 
ne pa awe dakka Yesus Kristus ne hine. 

14 Pewawa-anni we pa Deo, jhe bhole 
we ta muri mada pedutu nga lua ddhei 
mu we do uru he, pa dhara nga do dho 
tade dae Deo ri mu. 

15 Do wala ri ngati napoanne, do 
jhamma ke mu mmau ta megala pa 
dhara hari-hari lai do jhagge ri mu, 
hela'u le mii Deo do pedoa mu ne, Deo 
do mmau do megala. 

16 Pa dhara Buku Lidara-Likewahhu Deo 
do hure do bhuke, "Do jhamma ke mu ta 
mmau ta megala, rowi Ya do mmau do 
megala." 

17 Pedoe Deo ri mu ta Ama, pa dhara 
lihebhajha mu pa No. Nah, Deo do 
naanne ke, ne do ta pehappo ne hala 
ddau raiwawa pedutu nga wui ai-wui tao 
ro heddau heddau, nga do dho ketarri 
worawwu ddau. Rowi do mina harre ke 
nga era ko mu pa danni raiwawa do 
nadhe, do jhamma ke mu ta pekelode 
Deo pa dhara muri mada mu. 

18 Do toi ke ri mu ma, ne nga ne do alle 
pema'e tu ta peballe kattu mu ngati muri 
mada do woapa do dho bhule nga guna 
ne do pepure ngati ama-appu mu he. Ne 
ihi ma'i do naanne adho dhe hahhi lai do 
nara ta apa ri, mii mela pudi kiadho mela 
lara, 

19tapulara hahhi bhara do dhai dhida 
kebhue, ngi'u Kristus miha, do jadhi 
ta mii ki'i para manu hiba, do tune do 
menaho tu Deo, do dho bhule nga lua 
kura nga terujha. 

20 Kristus ke ne do jhujhe do pidhe ri 
Deo, rai ti awe nga do dho peera dae 
raiwawa dhe. Jhe pa lodho-lodho ta 
hedharre ne awe padakka rahi raiwawa 
do nadhe, do ta dakka ke No ma raiwawa 
tu ta ma pehelama mu. 

21 Do lake jhara No ke ne ne tu mu 
ta parahajha pa Deo do alle pepemure 
bhale wari No ne ngati lua made mada, 
jhe pekelode No. Hakku, Deo ke ne do 
parahajha ri mu, jhe pa Deo lema ke ne 
takke ri mu ne henao mu ne. 

22Taga tari do pedhanno ke mu 
nga liajha do ngati Deo ne, moko ta 
pemmau-anni ke ne ngi'u mu, jhe 
hajha jhe ddhei mu nga ddau-ddau 
do hela'u lua manno nga kaho do nga 
henono-henarru he. Rowi do mina harre 
ke do jhamma ke mu ta pehajha-peddhei 
heddau nga heddau nga hewue nge 
danni ade. 

23 Rowi do pelake jhara Lidara- 
Likewahhu Deo do muri nga do peloro 
ne, alla ke mu pepejadhi ta ddau 
raiwawa do wowiu, do adho do metana ti 
ddau raiwawa, tapulara do metana ngati 
Ama do peloro ne. 

24Pa dhara Buku Lidara-Likewahhu Deo 
do hure do bhuke mina hedhe, "Hari-hari 
ddau raiwawa do dho hala ke mii jhu'u 
he, jhe hari-hari ne lua dhida nga kelodo 
ro, do dho hala ke mi wila jhu'u. Ki 
merajhu ke ne jhu'u he, ta keloro lema 
ke ne wila ro, 

23tapulara lidara-likewahhu Deo do 
peloro lohe la lodho do nami mii ne." Li 
Hagha Dhara do alle pepeke pa mu ne 
ke, ne lidara-likewahhu do naanne. 

2 1 Rowi do mina harre ke, horo we 
ngati ngi'u mu, hari-hari ne do woapa 
he; bhole pote nga appi ri we, jhe bhole 
pekewarru-anni. Bhole pana dhara, jhe 
bhole kara nga waggi ddau do wala. 

2 Do jhamma ke mu ta jadhi mii ana 
mea he do ta itu ta metana ko we, do pee 
nga hae-koko loro nga ei-huhu-kepulu 
lua pedu-petuwu nga Deo ne. Jhe nga 
mina harre ke mu ne muri nga do ta 
pehelama. 

3Pa dhara Buku Lidara-Likewahhu Deo 
do hure do bhuke mina hedhe, "Do toi ri 
mu ma miha, ta do mina mii ne woie ade 
Muri." 

ARowi do mina harre ke, mai we la nga 
Muri. No ke do mii wowadu do muri, 
wowadu do hore do nabhe ke ri ddau 
raiwawa, ri do ege ta do dho bhule nga 
guna, tapulara do jhujhe do pidhe ke ri 
Deo ta mii wowadu do nga kebhue. 

> Mu do mii wowadu-wowadu do muri. 
Rowi do mina harre ke do jhamma ke 
mu ta ddhei ta pake tu ta petito ammu 

Deo pa dhara lua manno nga kaho. Nga 
mina poharre ke ta jadhi ke mu ta mone 
tunu-menahu mone tunu-menahu, do 
petone ne muri mada ta tu Deo we, nga 
do pelake jhara Yesus Kristus ne jhole 
pa Deo ne bhara tunu nga menahu do 
mmau do megala do jhamma do pekatta 
pa ade Deo. 

6 Rowi pa dhara Buku Lidara-Likewahhu 
Deo do hure do bhuke mina hedhe, "Alle 
ke ri ya pepidhe hewue ne wowadu do 
nga kebhue, do pejaddhe ri Ya pa Sion 
mii wowadu kepue; jhe ne ddau do 
parahajha pa No adho ke do medae ta 
penina-noho." 

7Ne wowadu do naanne do dhai dhida 
ne kebhue tu mu do parahajha. Tapulara 
tu ddau-ddau do dho parahajha, do jadhi 
ke ne lilolo ngati Buku Lidara-Likewahhu 
Deo do mina hedhe, "Ne wowadu do 
pake ri tuka-tuka wowadu he do teleo ke 
ta do jadhi ta wowadu kepue," jhe 

Ŝ"Na poanne ke ne wowadu do 
pehedune ku'u ddau, wowadu do ta 
pekeloli ro." Hakku kedune ro taga tari 
do dho parahajha ro pa lipedai Deo. Mina 
harre ke ne do petakke ri Deo ne jhara 
lua ro. 

2Tapulara mu ke ne kejie ddau do 
jhujhu do pidhi, mone tunu-menahu 
do pemoke duae ne, kejie ddau-rai do 
mmau do megala, do petone ta tu Deo 
we miha. Deo ke ne do pidhi nga do 
pedoa mu ta mahhu-anni ngati dhara do 
kerabba ne tu ta maho la dhara teleo No 
do weo do kana ne, do nga lua pedabbho 
mita ie ke mu ta pelebe ne lii jhara lai-lai 
do tao ri No do rihi ngati ihi ne. 

10 Do uru he mu do adho annu-niki Deo, 
tapulara pa dhara awe do nadhe mu do 
annu-niki ke ri Deo. Do uru he. Do uru 
he adho dae Deo do hajha do ddhei nga 
mu, tapulara pa dhara awe nadhe do 
hammi mu ne lua hajha nga ddhei No. 

11 Tuahhu-tuahhu do ddhei ri ya. Mu 
ddau-rai do wala jhe do melero pa 
raiwawa do nadhe. Rowi do mina harre 
ke, tarra-tarra ne ami mu ri ya, mita 
bhole pedutu ri mu ne lua ddhei nge 
nga ade ddau raiwawa do pee nga 
pemuhu-pelawa nga hemanga. 

12 Ne wui ai-wui tao mu pa telora ddau 
do dho tade Muri do jhamma ke ta do 
rihi ne woie, hakku kinga peapa ne ngara 
mu ri ro mii ddau do tao apa, do pee ma 
ri ro ta hammi ne wui ai-wui tao mu do 

woie he, jhe ri do mina harre ke do ta 
wue waje he ke Deo ri ro pa lodho dakka 
No ne. 

13Pa dhara ngara Muri do jhamma ke 
mu ta pewawa anni pa nadu we ne mone 
pereda ddau raiwawa; ie ta pa Kehe do 
jadhi ta mone pereda do ketutu, 

14 je lema ta pa gubernur do pejhujhe 
ri Kehe tu ta wolo ddau do tao apa nga 
kerewe, nga tu ta takka pekerihi ddau 
do tao do wole. 

15 Rowi ne ddhei Deo, mita ri lai-lai do 
tao ri mu do woie he do ta henabbhi ke 
ne ubha ddau do pali do kenyawu he. 

16 Do jhamma ke mu ta muri mada 
mii ddau do balla kattu he, tapulara 
bhole pake ne lua balla kattu mu ne, 
tu ta herimu ne lua do apa do kerewe, 
tapulara muri mada we mi annu-niki 
Deo. 

17 Takka we pa dhara kire hari-hari 
ddau, hajha ddhei we nga tuahhu-tuahhu 
do Herani hela'u. Meda'u we ri Deo, jhe 
pekerihe we Kehe. 

18 Tuahhu-tuahhu do jadhi ta ddau 
kako-kaddhi, pewawa-anni we pa kattu 
unu mu nga petu-petarra, jhe adho ta 
wata pa ro he we do woie ade nga do 

lumu do majho, tapulara pa ro lema do 
rihi bhani nga karri he. 

19 Do medae ta wie ri Deo ne lua tarro 
ie nga menyarro mangngi tu mu, ki do 
toi ke ri mu ne jhara lua ddhei Deo ne, 
ta makka tee mu, ta dhui ta hape ne wui 
ai-wui tao do dho pekatta. 

20 Rowi ne nga ke ne kerihi ki do makka 
tee ke mu ta dhui-hape lua wolo do 
jhamma ne ta hape ri mu taga tari do 
hala? Tapulara ki do makka tee ke mu 
ne dhui-hape lua hedui-herui do nappe 
do kebie mu taga tari do tao lua do petu, 
moko do ta wie ri Deo ne lua tarro ie nga 
menyarro mangngi tu mu. 

21 Tu lua napoanne ke ne pedoa mu ri 
Deo. Rowi Kristus miha do alla ke do 
alla ke dhui-hape hedui-herui tu mu, jhe 
ri lua hedui-herui No ke do naanne, ta 
wie ke ri No pa mu ne hahhi telia, mita 
pedute ri mu ne mela kabha-jhalla No. 

22 Ngaddi dho No ta tao lubhu harro nga 
menyilu jhe ngaddi le dho ma heddau ta 
rangngi ta No do pote do appi. 

23Pa awe ta dio-ta pedaddhe No, bhule 
dho No ta pebhale ri lii diu-pedaddha. Pa 
dhara dhue-hape ri No ne hedui-herui ne 
bhule dho No ta bhani ta gagga; ta jhole 

he we ri No ne lua No pa Deo, Mone 
happo hala do dho i'a bibhi-hebhakka 
ne. 

24 Kristus miha ne do dhue do hape ne 
lubhu harro nga menyilu di pa ngi'u No, 
pa kolo ajhu ketoe ne, mita ludu ke di 
ngati higa nga pereda lubhu harro nga 
menyilu, jhe muri mada pedute nga lua 
ddhei Deo. Ri no'e-no'e Kristus ke ne do 
peie mu. 

25 Do uru he do dho hala ke mu ki'i 
do huli do teballi he, tapulara pa awe 
nadhe, alla ke mu peaggu bhale wari 
tu ta pedute Mone Bhata nga Mone 
Piara-peluja ngi'u mu ne. 

!Mina harre lema mu mobanni- 

mobanni, do jhamma ke mu ta 
pewawa-anni pa ddau pa hedhapa 
mu, mijhi kina era pa telora ro do dho 
parahajha pa lii do ngati Deo ne, ti 
wue muri mada mu do nara ke ro ta 
parahajha. Jhe tenge dho ke mu ta lii 
nga-nga ri pa ro, 

Zrowi do ngadde ke ri ro ne wui ai-wui 
tao mu do petu ne nga do mmau do 
megala ne. 

3Bhole we ne lua banni-ie mu ta wata 
ke ta banni-ie jhara tele ne we, mii lua 

pennau rukattu, kiadho pake bhara nnau 
nga tenge do ngati mela, kiadho pake 
bhara do dhida kebhue. 

4Ne woie ne, do jhamma ke ne lua 
banni-ie mu ne do wattu ngati dhara 
penge nga danni ade, alu nga hadha 
do lumu do majho jhe do ketanna; 
napoharre ke ne lua banni ie do peloro 
nga do dhai dhida kebhue pa dhara 
namada Deo. 

> Nga loro jhara do nadhe ke pa 
mobanni-mobanni do nga aigama he 

pa awe do uru he, ne henao pa Deo, 

ne pegaa-pejhamma ne ngi'u ro, jhe 
pewawa-anni pa ddau pa hedhapa ro he. 

6 Mina harre lema ke Sara, do pewawa- 
anni no pa Abraham jhe pedoe Abraham 
ri no ta muri no. Tuahhu he pa awe 
nadhe, do ana-ana ri Sara ke, kinga do 
jhagge ke ri mu ne lai-laido woie, jhe do 
dho meda'u ie ta pa ne nga we. 

7Jhe mu lema ne momone-momone, 
do jhamma ke mu ta muri mada nga 
tobo ri lua tada penaja nga ihi-ammu 
mu, jhe do nga toi ke ri mu ta do ro kejie 
do ke loe. Takka we ro pekerihi, rowi ro 
do hela'u-la'u nga mu, do ta hammne 
ne lua ruba dhara ne, muri mada do 


1 PETRUS 3.8-10 1362 


peloro ne ngati Deo. Jhagge we ri mu ne 
nadhe, mi ta do dho era ne do labbe ne 
lihebhajha mu. 

Ŝ Li peheatte nadhe ke; do jhamma ke 
Tuahhu-tuahhu ta hela'u lii nga langu, 
jhe hahhi we ne lua tada. Do jhamma 
ke mu ta pehajha-peddhei heddau nga 
heddau mii ddau-ddau do petuahhu he. 
Jhe do jhamma ke mu ta peruba dhara 
heddau nga heddau, nga wue do nga lua 
wawa nge danni ade. 

Bhole bhale lua woapa ri woapa, 
kiadho lii diu nga pedaddha ri lii dui nga 
pedaddha, ne woie ne, bhale we ri mu, ri 
li ami lua tarro ie nga menyarro mangngi 
ngati Deo. Rowi ne pedoa mu ri Deo, 
mita ie ke ta hemme ri mu ne lua tarro 
ie nga menyarro mangngi ngati No. 

10 Pa dhara Buku Lidara-Likewahhu Deo 
do hure do bhuke mina hedhe, "Ddau do 
ddhei ta toi ne lua manynyi nga natta 
muri mada, nga do ddhei ta narro ne 
lodho-lodho do woie, do jhamma ke ta 
jage ri no ne ubha nga kuri nyoro no, 
mita do dho pedai ne lai-lai do apa do 
kerewe, nga do dho pali ne lai-lai do 
pote do appi. 

11 Do jhamma ke no ta pejjhau-anni 
ngati lua do apa do kerewe, jhe tao 
lai-lai do woie; do jhamma ke no ta la'a 
rui nga petarra-tarra tu ta kajhe dhae ne 
lua pedhuri-pemira he. 

12 Rowi Muri do pee loro nga heleo ne 
ddau-ddau do pedute ne lua ddhei No, 
jhe do pee nga dhanno ri Muri ne liami 
nga menangngi ro; tapulara do ta lawa 
ri Muri ne ddau-ddau do tao apa nga 
kerewe." 

13 Nadu ke we do ddhei ta tao apa 
penajha nga mu, ki do ddhei mu ta rao 
ie? 

14Tapulara maji lema mu ta do jhamma 
ta dhui hape lua hedui-herui taga tari 
tao lai-lai do woie, do mangngi ke mu! 
Bhole mada'u ie ta penaja nga nadu we, 
jhe bhole kepapi. 

15 Tapulara pa dhara ade mu, do 
jhamma ke ta petone ne lua takke 
pekerihe Kristus ri mu, do penau nga era 
mejaddhi No mii heddau Muri. Jhe do 
jhamma ke mu ta era loro nga moko ta 
wie ne lii bhale ie ta pa nadu we ne ddau 
do kebhali jhara lua henao do parro ri 
mu ne. 

16Tapulara jhagge we ri mu ne lai do 
naanne nga lumu nga majho jhe nga 
pewawa-anni. Jhe do jhamma ke ne ade 
nga penge mu ta do pudi tarra, mita ki 
peape ne ngara mu ri ddau, taga tari mu 
do muri mada nga wole mii ddau-ddau 
pedute Kristus, moko ne ddau do peapa 
ngara mu he do medae ta mekae miha 
unu ma ro. 

17 Rihi ie ta dhui-harui taga tari tao lai 
do woie ki do naanne ke ne lua ddhei 
Deo -- ngati dhui-hape hedui-herui taga 
tari tao lua do apa do kerewe. 

18 Rowi Kristus miha, wata hewari we 
ne made, tu hape la lodho do nami 
mii ne taga lubhu harro nga menyilu 
ddau raiwawa -- heddau do dho bhule 
nga hala nga ludu, made tu ddau do 
nga hala nga ludu. Ne tao ri Kristus ne 
naanne mita nara ke ri No ta hewai-he 
wewe mu la nga Deo. Alle ke ne ngi'u 
No do ngadde ri namada ne pepemade, 
tapulara do pemure bhale wari pa dhara 
lua pedu-petu nga Deo. 

19 Pa dhara lai mii henga, kako No 
la pepeke ne lii do ngati Deo ne pa 
henga-henga do pa dhara bhaddo he, 

20henga-henga ngati ddau-ddau do dho 
pewawa-anni pa Deo pa awe Noh he. Pa 
dhara awe do naanne, do mata ri Deo 
nga merai dhara pa dhara nga tao ko ri 
Nuh ne kapa ne. Wata ke ddau-ddau do 
era pa dhara kapa ne we -- hari-hari ro 
do aru ddau -- ne do pehelama pelake 
jhara lua lale dahi do naanne. 

21 Nah, lai naanne pala mii telia ngati 
lua pejhiu do pa dhara awe do nadhe 
ke, do pehelama mu ne. Lua pejhiu 
do nadhe, adho ke ta hahhi lai-ala do 
pemoone ngi'u dhe we ngati hari-hari 
ra'i nga tongo, tapulara pala mii lijaji 
mu he ke pa Deo, lijaji ngati ade nga 
penge do woie. Lua pejhiu do naanne do 
pelama mu ke taga tari Yesus Kristus do 
alla ke pemuri bhale wari ngati dhara 
made mada, 

22jhe do nnai ke do ha'e la era do 
mmau do megala. Pa dhara awe nadhe 
nnai ke No do pereda hela'u nga Deo, 
jhe do pereda pa hari-hari naju-naju Deo 
he, pa hari-hari mone parru kuaha, mina 
harre lema pa hari lua rui nga kedi. 

4 lTaga tari do alla ke Kristus pe 
dhui-hape hedui-herui pa ngi'u No 
do ngadde ri namada ne, do jhamma 

ke mu ta perui-anni ri lua petitu do 
mina harre le. Rowi ddau do dhui-hape 
lua hedui-herui pa ngi'u do ngadde ri 
namada dhe, adho ke do tao lubhu harro 
nga menyilu ri. 

ZRowi do mina harre ke, do jhamma 
ke mu pa petrue ne muri mada mu pa 
raiwawa do nadhe pedute nga lua ddhei 
Deo, jhe adho do pedutu nga lua ddhei 
ddau raiwawa. 

3Pa awe do ludu he do dhai tui ke 
mu ne tao lai-lai do ddhei ta tao ri 
ddau-ddau do dho tade Muri. Ne muri 
mada mu adho do woie. Do pedute ri 
mu ne lua ddhei nge nga ade mu do rihi 
ngati rupehakku ne, nginu mawo, tao 
lai-tao do keruka-kerakki nga lua dhutu 
liba ila, nginu-nginu nga wie hu nga 
mejura pa ajhu nga wowadu do pebhege 
dhara ddau we. 

4Pa dhara awe nadhe ddau do dho tade 
Muri, ta madalae ke taga tari do adho ke 
mu do muri mada do mii ro ri, do ddhei 
ta kenani pa dhara lubhu harro nga 
menyilu do dho bhule nga rutie-rutatta 
ne. Ri do mina harhe ke hakku ta kara ta 
menihi ke mu ri ro. 

STapulara do medae ma ro ta titu pa 
hedhapa Deo do moko ke ta happo ne 
hala ddau do muri nga do made. 

6Ri do mina harre ke, hakku ne Li 
Hagha Dhara ne do alle ke pepeke lema 
pa ddau-ddau do made. Ne pedabbho 
ne mita ie ke ro do alla ne hala ro he 
pa dhara lua ngi'u do nadhe -- mii lai 
hari-hari ddau do medae ta pehappo 
ne hala he -- nara ta muri mada pa 
dharalua do pedu nga Deo. 

7 Hari-hari ne nga we, do hedharre ke 
ne lua pedakka rahi ne, rowi do mina 
harre ke do jhamma ke mu ta nara 
ta tahe ne ngi'u mu, jhe meniga we 
pewole-ie mita nara mu ta hebhajha. 

ŜRihi ngati hari-hari do napoharre, 
do jhamma ke mu ta petu-petarra ne 
pehajha-peddhei heddau nga heddau, 
rowi ri pehajha-peddhei he ke mu 
heddau nga heddau ne do medae ta nara 
mu ta pehuba hala heddau ri heddau. 

2Do jhamma ke mu ta hammi heddau ri 
heddau la dhara ammu heddau-heddau 
nga do dho bhule ne lua penina noho. 

10Ri mu heddau-heddau do alla ke 
pehammi ne lua ruba dhara do pewala- 
wala ngati Deo. Rowi do mina harre ke, 

mii mone peato do woie ngati lua ruba 
dhara Deo do na harre, do jhamma ke 
mu ta ta pake ne lua rui nga kedi mu do 
naanne tu lua paralu mu hela'u-la'u. 

11 Tuddau do pepeke lii ne, do jhamma 
ke ta pepeke ne lii do ngati Deo ne, ddau 
do pemoko ddau do wala, do jhamma 
ke ta pemoko ri lua rui nga kedi do 
ngati Deo, mita pa dhara hari-hari lai, 
nara ke ta pekelode Deo do pelake jhara 
Yesus Kristus. No ke ne do pereda nga 
do jhamma ta pekelode lohe la lodho do 
nami mii ne. Amin. 

12Tuahhu-tuahhu do ddhei ya! Pa dhara 
awe nadhe, do dhai tarra ke mu ne 
hedui-herui, rowi do nee ke mu pa dhara 
nga hakko ko. Tapulara bhole jadhi ta 
madalae, mii do ta era he hahhi lai do 
rihi ngati ihi do ta jadhi pa mu. 

13 Ne woie, do jhamma ke mu ta 
mengallu dhara, rowi do dhui hape 
hela'u-la'u ke mu nga Kristus. Moko 
hine, kinga dhai ke ta peteleo ne lua 
dhida nga kelodo Kristus, do medae ke 
mu ta mengallu nge nga kehaka dhara. 

14 Do mangngi mu kinga kara menihi 
mu taga tari mu do pedute Kristus. 
Napoanne ta peteleo ke ta do ne Henga 

do kelodo ne, Henga Deo, do era pa 
dhara mu. 

15 Bhole era heddau he ti telora mu do 
dhui hape hedui-herui taga tari no mone 
pemade ddau, mone mena'o, kiadho 
mone tao apa nga kerewe; kiadho taga 
tari do pehiwu lai pa dhara lai ddau do 
wala. 

16 Tapulara kinga dhui hape mu 
hedui-herui taga ri do Herani mu, bhole 
mekae mu ri lai do naanne. Peha'e we ri 
mu ne kolo lii ie-ae pa Deo, taga tari do 
aggo ngara Kristus ri mu. 

17 Do dhai ke ne awe ta happo ne hala 
raiwawa do nadhe ri Deo. Jhe ne hala 
annu-niki Deo dhangnge ma ne do ta 
happo uru jhara. Nah, ki Deo do ta jhari 
uru jhara ngati di, mina mii ke ne do 
ta jadhi hine nga ddau-ddau do dho 
parahajha pa Li Hagha dhara do ngati 
Deo ne? 

18Pa dhara Buku Lidara-Likewahhu Deo 
do hure do bhuke mina hedhe, "Kinga 
ddau-ddau do tao lai do woie do hedui 
lema ke ta pehelama, ne nga ri ke ne do 
medae ta jadhi nga ddau-ddau do nga 
lubhu harro nga menyilu do dho tade 
Muri?" 

19 Rowi do mina harre ke, kinga era ne 
ddau-ddau do dhui hape ne hedui-herui 
taga tari do mina harre ke ne ddhei Deo, 
do jhamma ke ne ddau-ddau do na harre 
ta muri mada nga mola nga mira, jhe 
jhula we ne ngi'u pa Mone woro-Mone 
panynyi ro. Ri No do medae ta pee ta 
petobe loro ne lijaji No. 

1 Ne ami ya mita heleo ri mone 
5 bhau-bhata jemaat mu. Ne bhuke ri 
ya ne nadhe mii ihi-anga do hela'u ta 
mii mone bhau-bhata, jhe mii ddau do 
alle pe ngadde mina ne lua hedui-herui 
Kristus, jhe do medae le ta pekelode 
hela'u, kinga dhai ne awe lua pekelode 
Kristus ta pengadde pa ddau raiwawa. 
Ne ame ei ya nga petarra-tarra, 

? mita ie ke ri mu ta bhau-ta bhata ne 
kewolo naki'i do jhula ri Deo he pa mu. 
Bhau-bhata we ro nga mengallu nge 
nga kehaka dhara, mina mii ne do ddhei 
Deo, jhe bhole nga ade do kewai. Jhe 
bhole jhagge lema ne lua jhagga mu tu 
ta nara lua mangngi, tapulara taga tari 
do tarra-tarra mu ne ddhei ta pemoko 
ro. 

3Bhole tao mii do pereda penaja nga ro 
do alla pejhula pa mu he, tapulara jadhi 
we ta telia tu ro. 

4Jhe pa awe dakka Mone bhata 
Mone-ae ne hine, do medae ke ta 
hamme ri mu ne labba do weo nga kana 
ne, do adho ke do medae ta henunu wari 
ne lua weo nga kana no. 

> Mina harre lema Tuahhu, ddau-ddau 
do ngarru. Pewawa-anni we pa ddau- 
ddau do rihi pemuri. Tuahhu he hari-hari 
do jhamma ke ta pewawa-anni jhe 
pemoko we heddau ri heddau nga wawa 
nge danni ade. Rowi pa dhara Buku 
Lidara-Likewahhu Deo do hure do bhuke 
mina hedhe, "Deo do ta pelawa penaja 
nga ddau do wue-anni tapulara do hajha 
do ddhei nga ddau do wawa nge danni 
ade." 

6 Rowi do mina harre ke, pewawa-anni 
we la wolaabba Deo do rui ne, mita 
pedhida mu ri No kinga dhai ke ne awe 
ne. 

7Jhole we hari-hari ne lua keba'a- 
kepapi mu pa Deo, rowi No ke ne do 
pedhuli nga mu. 

8 Do jhamma ke mu ta meniga 
pewoie-ie, jhe nga moko-moko we. Rowi 

Wango do ihi-muhu ihi-lawa mu ne, 

no do dho hala ke mii hinga do bela la 
hebhakka-bhakka jhe do nga keau-au ta 
kale ne nga we ne do ta dalla-ta hobha 
ri no. 

Lawe we no ri lua manno nga kaho do 
dho i'a kerattu wari ne, rowi do toi ke ri 
mu ta do ne Tuahhu-tuahhu do Herani 
hela'u do wala he do pa hari hewue 
raiwawa do dhui hape hedui-herui mii 
mu lema. 

10 Tapulara ki moko ke mu ne dhui hape 
hedui-herui pa dhara hemelila he, moko 
do medae ri Deo miha ta peketeme mu 
ta jadhi ta do keteme. Do medae ke ri No 
ta petitu nga ta perui mu, jhe pebharra 
mu ri No. Rowi No ke ne Deo do dhai 
tarra ne wole ade, do alla pepedoa mu tu 
ta hela'u-la'u le ta narro ta lake ne dhida 
nga kelodo No do peloro ne, do pe lake 
jhara Kristus ne. 

11 No ke ne do pereda lohe la lodho do 
nami mii ne! Amin. 

12 Huri ya do na bhabha nadhe, ne 
bhuke ri ya tu mu, do ri ruba dhara Silas 
do ege ke ri ya ta heddau tuahhu do 
Herani do mappe. Ne ddhei ya ta pedidi 
mu nga ta peketarra mu ta do ne nga ne 

do bhuke ri ya dhe, lii do petu-petarra 
jhara lua ruba dhara Deo ne. Do jhamma 
ke mu ta parru pebharra pa lua ruba 
dhara do naanne. 

13Thi anga-ihi anga pa dhara jemaat pa 
Babilon, do jhujhu do pidhi lema ri Deo, 
hee do moa lipelangu tu mu, mina harre 
lema ne ana ddhei ya, Markus. 

14 Pelangu we mu heddau nga heddau, 
nga do tobo ri lua pehajha-peddhei mii 
do petuahhu he pa dhara Herani. Ki ie 
mudhe he, Muri ta wie ne lua tarro ie nga 
menyarro mangngi tu Tuahhu-tuahhu he 
hari-hari do jadhi ta unu-oha Kristus. 


2 PETRUS 


1 l!Tuahhu-tuahhu do tarra-tarra ke 
ne parahajha do mii jhi le! Yesus 
Kristus, Deo nga Duae Mone ma'i-Mone 
golo ne di, do wie ne loro jhara pa di 
tu ta parahajha pa No, rowi No ke ne 
do mola do mira. Huri do nadhe ngati 
Simon Petrus, heddau naannu nga rasul 
Yesus Kristus. 

ZKi ie mudhe he, ta wie ri Deo pa mu 
ne lua tarro ie nga menyarro mangngi 
nga lua kehaka dhara do dhai re'a nga 
lale, rowi do tade ke ri mu, Deo nga 
Yesus, Muri di. 

3Alla ke Deo pe pake ne kuaha No miha 
tu ta wie pa di hari-hari ne nga we ne 
do paralu pa lua muri mada ta wie hu 
nga mejura pa Deo. Ne do tao ri No ne 
nadhe, do pelake jhara ne nga ne do 
toi ri di jhara lua Yesus Kristus, do alla 
pepedoa di tu ta narro -- ta lake ne lua 
bebu nga meragi nga lua woie ade No. 

ARi loro jhara do naanne ke, ne wie ri 
Deo pa di ne lua tarro ie nga menyarro 
mangngi do rihi nga ihi nga do rihi dhida 

kebhue do alle pejaje ri No ne. Ri lua 
tarro ie nga menyarro mangngi do na 
harre ke ne nara mu ta golo-anni ngati 
lua ddhei-lua ddhei do woapa he pa 
raiwawa do nadhe, jhe hamme ri mu ne 
alu nga hadha do dakka ngati Deo ne. 

SRowi do mina harre ke, la'a-rui we 
mu nga petarra-tarra, mita pee mu 
nga parahajha pa Kristus, jhe ne lua 
parahajha mu ne do rabhe ri muri mada 
do woie. Wala ngati muri mada do woie 
ne do paralu mu ta jadhi ddau do era 
nga lua mmau dhara, 

$jhe do wala ri ngati lua mmau dhara 
ne do jhamma ke ri mu do nara ta labbe 
ne ngi'u mu. Jhe ne do wala ri ngati nara 
ta labbe ngi'u ne, do jhamma lema mu 
ta petima-anni tu ta makka tee penaja 
nga hari-hari lai ne nga we. Do wala 
ri ngati lua makka tee ne, do jhamma 
lema ke mu ta muri mada pedute nga 
lua ddhei Deo. 

7 Jhe ti muri mada do pedute lua ddhei 
Deo ne, do jhamma ke ta penabbo ri 
lua pehajha-peddhei nga tuahhu-tuahhu 
do hela'u lua manno nga kaho he, jhe 
pebhue ri, ri lua pehajha-peddai nga 
hari-hari ddau. 

8 Hari-hari ne napoharre wue-wue do 
paralu ke tu mu. Kinga do era ke ne wue 
do napoharre do re'a do lale pa mu ta 
mejhanni jhe do nga wue nga wila, jhe 
tade nga rihi woie ri Yesus Kristus Muri 
di. 

2Tapulara ddau-ddau do dho bhule nga 
wue-wue do mina harre, do kedhaddu 
ke ne lua penge no, nara dho ke ri no ta 
heleo nga do ballo ke ri no lubhu harro 
nga menyilu no do uru he ta do alle ke 
pepemo. 

10 Rowi do mina harre ke Tuahhu- 
tuahhu, la'a-rui we mu rihi rui ri, mita ne 
lilangu-lipedoa nga lua jhujhu nga pidhi 
mu ri Deo ne, ta ju ri ne rui. Ki nga tao 
ke ri mu ne lai do mina harre, adho ke 
mu do medae ta kebhatto ri. 

11Jhe ki do mina harre ke, do medae ke 
ta wie pa mu ne higa do tobo tu ta maho 
la dhara Rae Pereda do peloro ngati Muri 
nga Duae Mone ma'i-Mone golo di ne, 
Yesus Kristus. 

12 Rowi do mina harre ke, pee ri ya nga 
pekebhaddi jhara lua do naanne, maji 
lema ta do toi ke ri mu ma, jhe do dhai 
parahajha ke mu pa liajha do ngati Deo 
do alla pehammi ri mu he. 

13 Pa dhara nga muri mada ko ya, pa 
penge ya, do jhamma ya ta pehewina 
mu pa lai-lai do na harre. 

14 Rowi do toi ke ri ya ta do adho ke 
do tui ri, do medae ke ta hane ri ya 
ne raiwawa do nadhe, ro wi do alle ke 
pepeke nga teleo-teleo ri Muri di Yesus 
Kristus pa ya. 

15 Moko do ta pee ma ya nga la'a-ruimaji 
lema ta alle ke ya pemade, do pee ma ri 
mu nga henge ne lai-lai do na hedhe. 

16 Pa awe peke ri jhi pa mu ta do dhai 
kelodo tarra ne lua dakka Muri di Yesus 
Kristus, adho jhi do peketoe-anni pa 
lijawi-lijawi do penahhu ri ddau raiwawa. 
Lua dhida nga kelodo Kristus do naanne 
do alle ke pe ngadde ri namada pa kattu 
jhi miha. 

17 Do era jhi pa ni ta dhai No ta pekerihe 
nga ta pe kelode ne ri Deo Ama. Pa 
dhara awe naanne do rangnge ri jhi ne 
lipedai ngati Do Rihi Wiki Dhida nga 
Kelodo ne, do pali pa No, "Nadhe ke ne 
Ana Ya, Ana hajha nga ddhei ne Ya. No 
ke ne do pemengallo dhara Ya!" 

18 Do rangnge miha ri jhi ne lipedai do 
naanne do dakka ngati era do mmau do 
megala ne, pa awe era he jhi hela'u-la'u 

nga No pa kolo lede do mmau do megala 
ne. 

19 Rowi do mina harre ke ta rihi ri ke 
ne ketarra pa jhi ne jhara litakka Deo 
do pepeke ri nabi-nabi he. Ne woie ne, 
ta dhanno-ta tenae ke ri mu ne li takka 
do naanne, rowi ne litakka do naanne do 
mii lapu do kelala he pa era do kerabba 
tade dhai hape la hhau lodho, jhe mii 
weo moto mmau-rai he ne kelala pa 
dhara ade mu. 

20 Ne do rihi tarra-tarra ri, do jhamma 
ta henge ri mu ne nadhe: Ne litakka Deo 
do pedhae ri nabi-nabi he adho do ie 
tahe pedutu nga lua tada miha. 

21 Rowi, ngaddi dho ne litakka do ngati 
Deo ne ta pepeke ri lua ddhei ddau 
raiwawa. Tapulara Henga Deo ke ne do 
jaga do meniga ddau tu ta la pedhae ne 
litakka do ngati Deo miha. 

1 Pa awe do ludu, pa telora annu-niki 

Deo he do hhau ke ne nabi-nabi 
do pote do appi. Mina harre lema hine 
pa telora mu do medae ta hhau ne 
guru-guru do pote do appi. Do medae ta 
pemaho ri ro ne liajha-liajha ro do dho 
petu he, do ta peapa pekerewe ddau we. 
Jhe do medae ta pehile ri ro ne Mone 


2 PETRUS 2.2-4 1379 


Pereda do alla pepeballa kattu ro he. Jhe 
ri do mina harre ke, do ta pedubhe ke ri 
ro ne lua apa nga kerewe tu ngi'u ro ma 
miha, jhe adho ke do tui ri do medae ke 
ta ma nappi ma kebii ro. 

2 Maji lema ta mina harre, ae ddau 
do ta pedutu ne loro jhara muri mada 
guru-guru dopote do appi do na harre do 
menya'e ri lua ddhei nge nga ade ro do 
rihi ti rupehakku he. Jhe ngati wui ai-wui 
tao guru-guru do na harre do medae ta 
pejadhi do ae ddau ta kare ta mene Loro 
Jahara do Mola do Mira ne, ne pedabbho 
ne do ju la nga Deo ke. 

3 Taga tari do lala ro, moko ne guru- 
guru do pote do appi do na harre ta 
pedhiri ke pa mu ne lipedhiri-lipedhiri 
do tao ri he ke miha, mita nara ro ne 
lua mangngi ngati mu. Tapulara ne era 
happo hala tu ta pebunu ne lua wolo 
tu ro, do tui ke ne alle pepemoke, jhe 
ne lua apa nga kerewe ne do alle ke 
pepetakke tu ro, do nnai ke pa dhara 
nga mata ro. 

“Ne naju-naju Deo do tao lubhu harro 
nga menyilu he, adho do ta hani ri Deo 
ta peludu ri ngati lua wolo, tapulara do 
medae ta nabha la dhara rao ai do peloro 

ne. Do ta pemaho ke ro la dhara ro'a 
rairoo do kerabba ne, tu ta hani ko pa ni 
tade dhai ne Lodho Pehappo hala ne. 

> Mina harre lema nga raiwawa do pa 
awe do uru ne, adho no do ta hane 
ri Deo tu ta ludu ngati lua wolo. Do 
moe ri Deo ne ei-waa talo-rai ne la rai 
wawa ddau-ddau do apa do kerewe he 
pa dhara do naanne. Wata Nuh we, 
hela'u-la'u nga do pidu ddau do wala he, 
ne do pehelama, taga tari do pelebe ri 
Nuh ne lii jhara muri mada do pelatta ne 
pa dhara Deo. 

6 Hela'u lema ne lai ne mii rae Sodom 
nga Gomora; do do peila-lu bolo-janna 
ri Deo ne rae-rae do na harre ri ai, mita 
jadhi ta te lia ke, ne jhara lua ne nga we 
ne do medae ta jadhi pa ddau-ddau do 
apa do kerewe he. 

/Tapulara Lot do pehelame rowi do 
pedute ri Lot ne lua ddhei Deo; do dhai 
tarra Lot ne dhui hape hedui-herui ri wui 
ai-wui tao do apa do kedha dhi ngati 
ddau-ddau do apa do kedhaha he. 

8 Pa telora ddau-ddau do mina harre ke 
ne worawwu, Lot do woie do naanne, 
ne muri mada nga majje ade, rowi he 
lodho-helodho do ngaddi nga do rangngi 

ri no wui ai-wui tao do apa do kerewe 
he. 

9Hakku, do toi ke ri Muri, mina mii 
ne pelama ne ddau-ddau do pedute ne 
lua ddhei No, ki penaja ro nga ruluji 
ruhakku. Jhe do toi ri Muri mina mii ne 
takka ne ddau-ddau do apa do kerewe 
he tu ta wolo pa Lodho Pehappo hala ne, 

19jhe rihi ri tu ddau-ddau do pedutu 
lua ddhei ro do rihi ngati rupe hakku he, 
do ra'i do tongo nga do kare do menihe 
ne lua pereda Deo. Do mina harre ke 
ne worawwu bhani nga wue-anni ne 
guru-guru do pote do appi do na harre, 
hakku bhule le dho ro nga meghighi he 
ne kara nga menihi ro ne do kemuki do 
dhida do kelodo do era pa era do mmau 
do megala ne le ma. 

11Jhe ri naju-naju Deo he le ma miha 
do rihi ri ko ne rui nga kuaha ngati 
guru-guru do pote do appi he, ngaddi 
dho ta pewoapa ro do kemuki do na 
harre ri likara nga menihi pa hedhapa 
Muri. 

12Tapulara ne guru-guru do naharre, 
do dhai tarra! Hala dho ke ro mii bhada 
addu do kappa jhe tabbhu pemade. Adho 
ke do penge uru jhara ko ri ro, wata 

ke ddhei ta tao pedutu nga lua tada ro 
he ke miha, hakku ta giu-ta waggi ke 
ne lai-lai do dho toi dae ri ro. Rowi do 
mina harre ke, ri wui ai-wui tao ro miha, 
do medae ke ro ta apa ta kedhaha mii 
bhada-bhada bhani he. 

13 Mii gui-wolo ajhu-wabba taga tari 
lua hedui-herui do dakka wui ai-wui tao 
ro he, do medae ke ro ta dhui-hape 
hedui-herui. Tu ro, ne lai do pemengallo 
dhara ro, wala dho ke ti tao ne nga we 
pa awe anni lodho, tu ta petobe ne lua 
ddhei ngi'u ro. Ki ga mejaddhi ke ro 
hela'u-la'u nga mu pa dhara lai tao ne 
wue ro do pebhege dhara ddau, rowi do 
mawo ro ri lua dhhei nge nga ade ro do 
rihi ngati rupehakku he. 

14 Ngaddi dho ro ta i'a bhenya ne tao 
lubhu harro nga menyilu jhe ne mengallu 
dhara ro peketarri nga mobanni do 
kerejhe we. Jhe ne ddau do ta itu ko 
ta parahajha jhe adho dae do hole ne 
ketarra, do ta hii ke ri ro. Ne ade ro 
do dhai tima ke nga lua lala nga hopa. 
Ro he, ddau-ddau do nga lua unu kolo 
taddhe ke! 

15 Rowi adho ke ro do ddhei ta pedutu 
lo ro jhara do mola, moko ta huli ta 

teballi he ke ro. Ro he do narru pa loro 
do narro ri Bileam ana Beor do uru he. 
Bileam dhe do ddhei tarra ke ta nara doi 
ngati wui ai do woapa ne. 

16Tapulara do nara no lua pekebhadde 
do dhai rui penaja nga wui ai-wui tao 
no do woapa ne, ta dhai ta pedai lii ne 
keledai no ne mii lipedai ddau raiwawa 
he. Moko ta pehahhe ke ne nabi do 
naanne mita pengahe ne wui ai no do 
kepona do naanne. 

17 Guru-guru do pote do appi do na 
harre, hala dho ke mii mada ei-wattu 
do kemangu he, jhe do mii buru-rai 
do hewi'o ri raga nga opo he. Do 
moko ke ri Deo tu ro ne hahhi era do 
kerabba-guru-rai. 

18 Do tao ri ro ne lijaji-lijaji do manynyi 
do natta do dho bhule nga ihi, pake ri 
ro ne lua ddhei do bute ne tu ta pebunu 
ne ddau do ta itu ta bhale kattu, ngati 
telora ddau do muri mada pa dhara huli 
nga teballi. 

19 Ne guru-guru do pote do appi he 
do na harre do jaji ne lua balla kattu 
pa ddau-ddau do na harre, tapulara ro 
miha do ujhu do laggu ko ri lua tima-lua 
tima do peapa ddau raiwawa. Rowi ki 

jharra ke ddau ri hahhi lai, moko ddau 
napoanne do jadhi ta annu ke ri lai do 
pejharre no ne. 

20 Ddau do tade Muri nga Mone ma'i- 
Mone golo di ne, Yesus Kristus do balla 
kattu ke ngati kuaha-kuaha raiwawa do 
peapa ddau raiwawa. Tapulara kinga alla 
ke pemina harre, jhe lakka ri no ri hii 
hewari ri, jhe jharra no ri kuaha-kuaha 
do na harre, moko ne lua ddau do 
napoanne pa pedakka ra hi do rihi apa ri 
ke ngati do uru ne. 

21 Rihi ie ne ddau-ddau do na harre ta 
do dho ngaddi dae ta tade ne loro jhara 
do petu do ngati Deo ne, ngati do ta de 
ke ri ro tapulara pa dhai leto adho do 
wae ta pedute ri ro ne lipereda-lipereda 
do wie ri Deo ne pa ro. 

22 Ne nga ne do tao ri ro ta peteleo ta do 
pe tu ne lipepahhi do nadhe, "Ngaka do 
nga'a wari ne nga ne do alle pemaddo ri 
no," nga "Wawi do alle pepejhio pemmo, 
moko do medae bhale wari la bba'i 
pebhare-gore pa dhara lubhu." 

lTuahhu-tuahhu do hajha do ddhei 
ya! Nadhe ke ne huri ya kedhue ne 
tu mu. Pa dhara dhue bhalla huri do na 
hedhe, do kale ke ri ya ne loro jhara tu 

ta pemuri ne lua penge-lua penge do 
mmau pa mu. 

ZNe li ya pa mu mita henge ri mu 
ne lipedai-lipedai do uru he, do pali ri 
nabi-nabi Deo he, nga lipereda Muri, 
Duae Mone ma'i-Mone golo, do pedhae 
pa mu pelake jhara rasul-rasul he. 

3Petari-tari-rai do jhamma ta toi ri mu, 
ta do pa lodho-lodho pedakka rahi, do 
medae ta hhau ne ddau-ddau do ne muri 
mada ro do menya'e ke ri lua ddhei ro 
miha do woapa he. Do medae ta mari ta 
dholo mu ri ro, 

4jhe lii mina hedhe, "Ne ane, do pejaji 
Muri ta do medae No ta dakka! Pa awe 
nadhe, jhe pe'e No ri? Ama-appu di do 
alla ke pemade, tapulara hari-hari lai, 
pee ma mii pa tima he, mii rai ti petari 
ta peera rai wawa hari ta hewue!" 

”Nga peuku-anni ro ta dho wae ta 
mengaku ta do rai uru-rai tare do alle ke 
pepeera liru nga raiwawa dhe ri lidara 
Deo. Raiwawa tao ri Deo ngati ei-loko, 
jhe ri ei-loko ne; 

ejhe ri ei-loko ne lema -- ei-loko 
ngati ie-waa talo-rai ne -- ne peape ne 
raiwawa do uru jhara ne. 

/Tapulara liru nga raiwawa do nadhe 
do piare-peloje ri lidara Deo do naanne 
ma tu ta pekappo ri ai hine. Pa dhara 
awe nadhe liru nga raiwawa pee ko ma 
nga piare-pelojhe tade dhai la lodho ta 
wolo nga ta peila ne ddau-ddau do apa 
do kerewe he. 

ŜTapulara tuahhu-tuahhu ya, hahhi lai 
do nadhe adho do ie ta ballo ri mu: pa 
dhara namada Muri, helodho hela'u lema 
mii hetabbha bhue ttau, hari dhue ne na 
harre do hela'u we pa Deo. 

2Adho do pelajho ne wie ri Muri ne nga 
ne do alle pejaje ri No, maji lema ta do 
era ddau do penge ta do Deo do dhai 
pe elo jhe itu petobe ne lijaji No. Do 
wala ri ngati naanne, Deo do dhai makka 
tee penaja nga mu, rowi ddhei dho Deo 
ta era heddau he ta maho la dhara lua 
apa nga kerewe. Ne ddhei No mita ie 
ke hari-hari ddau ta jharra ngati lubhu 
harro nga menyilu ro. 

10Tapulara Lodho Dakka Muri ne, do 
medae ta dakka mii heddau do mena'o. 
Pa Lodho do naanne, liru do medae ta 
ele ri likedu-kedarru, jhe hari-hari ne do 
era pa ihi liru do ta kappu ladu-ladu, jhe 

raiwawa nga hari-hari ne nga we ne do 
era pa dhara no do medae ta ila. 

11 Rowi hari-hari ne na harre do medae 
ta mae-tebho-ttei nga loro jhara do mina 
harre ke, mina mii ke we ne jhamma 
mu ta muri mada? Do jhamma ke mu ta 
muri mada nga mmau nga megala jhe 
petone ta tu Deo we, 

12 pa dhara nga mate nga ito ko ne 
lua dakka Lodho Deo ne. Pa Lodho do 
naanne liru nga raiwawa do medae ta 
kappu ladu-ladu, jhe taga tari pana no, 
moko hari-hari ne nga we pa ihi liru do 
ta ei. 

13Tapulara di ne do ta mate ne nga ne 
do alle pejaje ri Deo, wale dho ke ti liru 
nga raiwawa do wowiu ne, do pa dhara 
no ne do era ne lua mola mira ne. 

14 Rowi do mina harre ke Tuahhu- 
tuahhu do ddhei ri ya, pa dhara nga 
mate ko ri mu ne Lodho do naanne, 
wohe la'a-rui we mu nga petarra-tarra ta 
muri mada nga mmau nga megala nga 
do dho bhule lua kura nga terujha pa 
hedhapa Deo. Jhe jage we ri mu ne lua 
pedu do woie ne nga Deo. 

15 Ege we ne lua makka tee Deo ne, ta 
mii hahhi awi do wie ri No pa mu mita 

helama mu. Paulus tu ahhu di do hajaha 
do ddhei ri di ne, do alla ke pebhuki do 
mina harre lema tu mu. Ne bhuki ri no 
ne naanne nga lua mmau dhara do wie 
ri Deo pa no. 

16 Pa dhara hari-hari huri no he, 
do bhuki loro ri Paulus ne jhara ne 
jhara lai do naanne. Tarra, do era ma 
parri lai do hedui ta kanynye ri mu 
pa dhara huri-huri no do na harre. 

Ne do hedui do na harre, do alla ke 
pepemodha-pepe kewarru ri ddau-ddau 
do dho tada nga-nga he, jhe do adho do 
titu halla-anni ne lua manno nga kaho 
ro. Lai do napoharre adho ke ta lai do 
madalae ri, rowi ne kewahhu-kewahhu 
do wala he ngati Buku Lidara-Likewahhu 
Deo, do mina harre lema ke ne tao ri ro. 
Ne nga ne do tao ri ro do na harre wata 
ke do ta penahhu ne lua apa nga kerewe 
tu ro miha. 

17 Tapulara mu do Tuahhu-tuahhu do 
ddhei ri ya, do toi ke ri mu ma jhe jhara 
lai do naanne. Rowi do mina harre ke, 
meniga pewoie-ie we, bhole tade dhai 
mu ta piru la dhara lua huli nga teballi 
ddau-ddau do dho tada nga-nga he, jhe 
bunu ngati era titu mu do rui ne. 

18 Do jhamma ta ju ri mu ne toi ne 
lua ruba dhara Yesus Kristus, Muri nga 
Duae Mone ma'i-Mone golo di ne, jhe do 
jhamma ke ta ju ri mu ne tade No. Lua 
dhida nga kelodo tu No we, awe nadhe 
lohe la lodho do nami mii ne! Amin. 


1 YOHANES 


1 Ne ihi huri do nadhe jhara lua Lidara 
do wie muri mada, Lidara do era ke 
rai ti awe do petari rai. Do alle alle ke 
ri jhi pedhanno ne jhara lua no, jhe do 
ngadde ke ri namada jhi miha. Do alle 
ke ri jhi peketarre no, jhe do alle ke no 
peparro ri ruai jhi. 

ZTa dhai ne muri mada do naanne ta 
peteleo do ngadde ke ri jhi. Ri do mina 
harre ke moko ta pepeke ke ri jhi ne 
jhara lua no. Pepeke ri jhi pa mui ne 
jhara lua muri mada do petu nga do 
peloro ne, do era hela'u nga Ama, jhe do 
alle ke pepeteleo pa jhi. 

3 Ne nga ne do ngadde nga do dhanno ri 
jhi, naanne ke ne do pepeke ri jhi pa mu, 
mita dutu hela'u le mu nga jhi, ta henate 
ne muri mada do peheujhu-headde nga 
Ama nga Ana No Yesus Kristus. 

ANe bhuki ri jhi ne huri do na hedhe 
mita ie ke ne adi ta tarra-tarra ne 
mengallu nge nga kehaka dhara. 

> Nadhe ke ne lii do dhanno ri jhi ngati 
Ana No, jhe pedhae ri jhi pa mu; Deo ke 


1 YOHANES 1.6-9 1391 


ne teleo ne, jhe pa No adho do era tu-tu 
ne lua kerabba ne. 

6 Kinga lii ke ta di do muri mada do 
heujhu-headde nga No, jhe moko di do 
muri mada pa dhara kerabba, moko do 
pote ke di, ie ta pa kolo lipali lipedai 
mina harre lema pa dhara wui ai-wul 
tao. 

/Tapulara ki do muri mada ke di pa 
dhara teleo do mina mii Deo do era pa 
dhara teleo, moko do bharra do kedi'i ke 
ne muri ma da di, do pedhuri-pemira ke 
heddau nga heddau, jhe raa Yesus, Ana 
No ne, do pemmau-pema'i ke di ngati 
hari-hari lubhu harro nga menyilu di. 

8 Kinga lii ke di ta do dho bhule di nga 
lubhu harro nga menyilu, di dhangnge 
ne do pelue ngi'u di miha, jhe adho ke 
do era pa dhara ade di. 

2Tapulara ki do kelole mola ke ri di 
ne lubhu harro nga menyilu di pa Deo, 
do medae ke ta petobe ri No ne lijaji 
No nga tao ne do mola-do mira. Do ta 
pehai-pehuba ri No ne lubhu harro nga 
menyilu di, jhe lonye pemmau ne ngi'u 
di ti hari-hari wui ai-wui tao di do hala 
he. 

10 Tapulara ki do lii ke di ta do dho 
bhule di nga lubhu harro nga menyilu, 
do ege ke Deo ri di ta do pote jhe adho 
ke do takke ri ne lipedai Deo pa dhara 
ade di. 

l Woo ana-ana ya! Ne bhuke ri ya ne 

nadhe tu mu, mita ie mu ta bhole tao 
lubhu harro nga menyilu. Tapulara kinga 
era do tao lubhu harro nga menyilu 
moko do era ke di nga heddau mone tito 
di, Yesus Kristus do mola do mira ne, No 
ke ne Mone ami nga menangngi tu di pa 
hedhapa Ama. 

2Jhe do pelake jhara Yesus Kristus ke, 
ne pehai-pehuba ne lubhu harro nga 
menyilu di. Jhe adho ta lubhu harro nga 
menyilu di he we, tapulara lubhu harro 
nga menyilu hari-hari ddau raiwawa 
lema. 

3Ki do pedhanno ke di nga lipereda- 
lipereda Deo, napoanne ke ne telia ta do 
tade ke Deo ri di. 

4Ddau do lii, "Do tade ke Deo ri 
ya," tapulara adho do pedhanno nga 
lipereda-lipereda No, ddau do na poanne 
do pote, jhe Deo adho do era pa dhara 
ade no. 

> Tapulara ddau do pedhanno nga 
lipedai Deo, ddau napoanne do hajha do 
ddhei nga keteme pa Deo. 

6 Nadu do lii ta no do muri ma da 
pa dhara heujhu-headde nga Deo, do 
jhamma ke no ta muri mada pedute 
kerak ki Kristus. 

/Tuahhu-tuahhu ddhei ya! Ne do bhuke 
ri ya dhe adho ta hahhi lipereda do wiu. 
Nadhe lipereda do tui ke, do alle alle ke 
pepedhae pa mu pa awe ta jhari he ko 
mu ta parahajha pa Kristus, lii do ngati 
Deo do alle ke ri mu pedhanno uru jhara. 

8 Maji lema ta mina harre, ne lipereda 
do bhuke ri ya do nadhe do wiu ko ma; 
rowi ne petu-petarra no ne do nara ke ta 
ngadde pa ngi'u Kristus nga pa ngi'u mu 
ma. Rowi ne lua kerabba ne do ju ke ta 
ele jhe ne te leo ne do petu ne do jhari 
ke ta kelaka. 

2Ddau do lii ta no do era pa dhara 
teleo, tapulara ne ddau napoanne do 
pee ma nga takka nui-takka bubu nga 
tuahhu no, ddau napoanne do pee ko ma 
pa dhara kerabba lohe ma dhara awe 
nadhe. 

10 Ddau do hajha do ddhei nga tuahhu 
no, do muri mada pa dhara teleo ke no, 

hakku bhule dho ke hahhi lai he pa no do 
ta pebunu ddau do wala la dhara lubhu 
harro nga menyilu. 
11 Tapulara ddau do takka nui-takka 
bubu nga tuahhu no, do era ko no 
pa dhara kerabba. Do narru pa dhara 
kerabba ko no, jhe toi dho ri no ta kako 
ju la mii no, rowi ne ne lua kerabba do 
naanne do pekerabbe ko ne namada no. 
12 Ne bhuke ri ya tu mu, Ana-ana ya, 
rowi do alla ke ne lubhu harro nga 
menyilu mu pepehai-pehuba ri Kristus. 
13 Ne bhuke ri ya tu mu do Ama-ama, 
rowi do tade ke No ri mu do lore ke 
peera rai ti petari. Ne bhuke ri ya tu 
mu Ana-ana do ngarru, rowi do alle ke 
pepejharre ri mu ne Mone Tao Apa ne. 
14 Ne bhuke ri ya tu Ana-ana, rowi do 
tade ke Deo Ama ri mu. Ne bhuke ri ya 
tu mu, Ama-ama rowi do tade ke ri mu 
ne Lidara do rai tare ti petari ne. Ne 
bhuke ri ya tu mu, Ana-ana do ngarru 
rowi do rui ke mu. Ne Lipedai Deo do 
era ke pa dhara ade mu, jhe do alle ke 
pepejharre ri mu ne Mone Tao Apa ne. 
15 Bhole ddhei we nga raiwawa do 
nadhe, kiadho ie ta ne nga we do era 
pa raiwawa do nadhe. Ki ddhei mu nga 

raiwawa do nadhe, moko adho ke mu do 
ddhei ri nga Ama. 

16 Hari-hari ne nga we do era pa danni 
raiwawa do nadhe -- do ddhei ri wue 
ddau raiwawa do nga lubhu harra nga 
menyilu ne ke, do ngadde ri namada, do 
ngadde ri namada jhe ddhei ta unu jhe 
pehewue-wue ta pekerihe -- hari-hari 
ne napoharre lai-lai do adho ngati Ama, 
tapulara ngati raiwawa dhe. 

17 Raiwawa nga hari-hari do era pa 
dhara no, do ddhei ri ddau raiwawa, do 
nee ke pa dhara ta ele. Tapulara ddau 
do pedute lua ddhei Deo, do ta pemuri 
mada lohe la lodho do nami mii ne. 

18 Woo ana-ana ya, awe pedakka rahi 
raiwawa do hedharre ke! Do alla ke 
pepika uru ri ya pa mu ma, ta do medae 
ta dakka ne ihi Muhu-ihi lawa Kristus; 
jhe pa dhara awe nadhe, ae ke do hhau 
ne ddau do pemuhu-pelawa nga Kristus. 
Napoanne ke ne telia ta do hedharra ke 
ne awe pedakka rahi raiwawa. 

19 Ne ihi muhu-ihi lawa Kristus he, wala 
dho ke ngati ddau-ddau do alla pehani di 
he, rowi ro he do ne pa petu ne do adho 
ma ddau-ddau di. Kita ro ddau-ddau di 
ma, do tatu ro ta do era ma hela'u-la'u 

nga di. Tapulara alla ke pehani di ri ro, 
mita teleo ke ta do dho bhule heddau 

ti telora ro do tarra-tarra do maho ma 
kejie di. 

20Tapulara do alle ke ri mu pehamme 
ne Henga Deo do hegute ri Yesus Kristus, 
jhe ri do mina harre ke, hakku do toi ke 
ri mu hari-hari ne liajha do petu ne. 

21 Hakku bhuke ri ya ne huri nadhe tu 
mu adho taga tari do dho toi dae ri mu 
ne liajha do petu ne, tapulara taga tari 
do toi ke ri mu, jhe do toi lema ke ri mu 
ta adho do era ne lua do pote pa dhara 
liajha do petu do naanne. 

22 Ne do pote ne wata ke ddau do pali 
ta Yesus, adho No Duae Mone ma'i-Mone 
golo do jaje ri Deo ne. Ddau do naanne 
ke ne ihi Muhu-ihi lawa Kristus, adho ri 
no do hamme Ama mina harre lema Ana. 

23Ddau do dho hamme Ana, ne pa petu 
ne do dho hamme Ama lema ke. Jhe ne 
ddau do hamme Ana, no do hamme Ama 
lema ke. 

24 Rowi do mina harre ke, ne lii do 
dhanno ri mu ne do rai ti petari ne mu ta 
parahajha, do jhamma ke ri mu ta jage 
pewoie-ie pa dhara ade mu. Kinga he leo 
ri mu pewoie-ie ne liajha do naanne, do 

medae ke mu ta era loro do muri mada 
pa dhara heujhu headde nga Ana jhe 
nga Ama lema. 

25 Jhe nadhe ke ne do jaje ri Kristus 
miha pa di; muri mada do petu nga do 
peloro ne ke. 

26 Ne bhuke ri ya ne nadhe tu mu jhara 
lua ddau-ddau do pee nga petadi he ta 
pelu mu. 

2/Tapulara jhara lua mu miha, do alle 
ke ri Kristus pehegute ne Henga No pa 
mu. Jhe ki do era ko ma ne Henga No pa 
mu, tenge dho ta era ddau do wala ne 
do ajha mu. Rowi ri Henga No miha do 
ta ajha ma mu jhara lua hari hari lai ie 
ta ne nga we; jhe ne nga ne do ajha ri ri 
No do petu, adho do po te. Rowi do mina 
harre ke do jhamma ke mu ta pedhanno 
nga ne nga ne do ajha ri Henga ne pa 
mu, jhe do jhamma ke mu ta pee nga 
muri mada pa peheujhu-headde nga 
Kristus. 

28 Ri do mina harre ke, woo ana-ana ya, 
halla-anni we mu pa dhara muri mada 
do peheujhu-headde nga Kristus, mita ki 
dhai hine ta dakka No, nara di ta penaja 
nga No nga bhani dhallu jhe adho do 
pewui-wui-anni taga tari do mekae. 

29 Do toi ke ri mu ma ta Kristus do muri 
mada pedute nga lua ddhei Deo. Rowi do 
mina harre ke, do jhamma lema ke ta toi 
ri mu ta do nadu we do muri ma da nga 
pedute ne lua ddhei Deo, no ke ana Deo. 

1 Heleo we mina mii ne hajha nga 

ddhei Deo Nga di, hakku nara di ta 
hammi ri No ta mii ana-ana ri No. Jhe do 
tarra ke di ta ana-ana ri Deo. Ri do mina 
harre ke, hakku tada dho di ri raiwawa 
do apa do kerewe dhe, rowi adho do 
tade Deo ri raiwawa dhe. 

2Tuahhu-tuahhu do ddhei ri ya! Pa 
dhara awe nadhe di ana-ana ri Deo ke, 
tapulara adho dae do teleo ne lua di ta 
mina mii hine. Maji lema ta mina harre 
do toi ke ri di, ta do ki dakka ke Kristus, 
do medae ke di ta jadhi hela'u mii No le, 
rowi do medae ta ngadde No ri di ta do 
mina mii ne lua No do petu-tu ne. 
3Hari-hari ddau do nga lua henao do 

na dhe penaja nga Kristus, do ta jage ke 
ri no ne ngi'u no mita tarra-tarra ta do 
mmau do megala, do mmau ngati lubhu 
harro nga menyilu, hela'u le mii Kristus 
do mmau do megala. 

4 Ddau do tao lubhu harro nga menyilu, 
do hihu do pagga lipedara Deo ke; rowi 

lubhu harro nga menyilu, wala dho ke 
ngati lua hihu nga pagga lai do da re do 
kewahho ri Deo. 

> Do toi ke ri mu ma ta do ne dakka 
Kristus ne tu ta ma pehai-pehuba lubhu 
harro nga menvyilu ddau raiwawa ke, jhe 
do adho do era lubhu harro nga menyilu 
pa No. 

6 Hari-hari ddau do muri mada pa dhara 
lua heujhu-headde nga Kristus, adho 
ke no do pee loro nga tao lubhu harro 
nga menyilu. Ddau do pee loro nga tao 
lubhu harro nga menyilu, ngaddi dho ta 
ngadde Kristus kiadho ta tade No. 

7 Woo ana-ana ya, bhole wie ne lua ie 
ta pa nadu we ta pehuli-peteballi mu. 
Ddau do jhagge ne lua ddhei Deo, ro ke 
ne ana ri Deo, mii Kristus lema do Ana 
Deo. 

ŜTapulara ddau do pee loro nga 
tao lubhu harro nga menyilu, do ana 
ri Wango do nga lubhu harro nga 
menyilu rai tare ti petari. Tu lai do 
nadhe ke ne dakka Ana Deo, tu ta ma 
pemae-tebho-ttei ne lua jhagga Wango. 

?Ddau do jadhi ke ta ana Deo, adho 
ke no do pee loro nga tao lubhu harro 
nga menyilu rowi ne alu nga wue Deo 

miha do era pa no. Jhe taga tari Deo ke 
ne Ama no, moko nara dho ke no ta pee 
loro nga tao lubhu harro nga menyilu. 

10Nadhe ke ne lua pewala pa telora 
ana-ana Deo nga ana-ana Wango, nadu 
do dho jhagga ne lua ddhei Deo, kiadho 
do dho hajha do dho ddhei nga tuahhu 
no, no adho ana Deo. 

11 Rai tare ti petari do alle ke pepedhae 
ne lii do nadhe pa mu: Do jhamma ke di 
ta pehajha-peddhei heddau nga heddau. 

12 Bhole we di ta mii Kain, do jadhi ta 
ana Wango nga pemade ne tuahhu no 
miha. Ta nga hakku pemade ri Kain ne 
tuahhu no ne? Rowi ne lai-lai do tao ri 
Kain do hala, tapulara ne lai do tao ri 
tuahhu no ne do petu. 

13 Rowi do mina harre ke Tuahhu- 
tuahhu ya, bhole madalae we mu kinga 
bubu dhara ne ddau-ddau raiwawa dhe 
nga mu. 

14 Do toi ke ri di ta do di hedhe do alle 
ke pemahhu anni ngati lua made mada, 
jhe do lari-anni ke la dhara muri mada. 
Do toi ke ri di nenaanne, rowi di do 
pehajha-peddhei di nga tuahhu di. Ddau 
do dho pehajha-peddhei, do pee ko no 
pa dha'i pereda made mada. 

15 Ddau do bubu dhara nga tuahhu no, 
do mone pemade ddau no, jhe do toi ke 
ri mu ma ta do heddau mone pemade 
ddau adho do era nga muri mada do 
petu nga do peloro ne. 

16 Nga loro jhara do nadhe ke ne nara di 
ta toi ne loro jhara pehajha peddhei nga 
ddau nga ddau ihi-anga: Alle ke pejhole 
ri Kristus ne muri mada No tu di. Rowi do 
mina harre ke, di lema do jhamma ke ta 
jhole ne muri mada di tu tuahhu-tuahhu 
di! 

17 Kinga heddau do ne muri mada no do 
waji ke, jhe ngadde ne tuahhu no do era 
pa dhara lua dau nga gahara, jhe do dho 
wae no ta ruba dhara nga tuahhu no do 
naanne, mina mii ne ddau do naanne ne 
nara ta pa li ta do hajha do ddhei no nga 
Deo? 

18 Woo ana-ana ya! Bhole we ta 
pehajha-peddhei pa kuri ubha he we, 
kiadho ke ta wata pa kolo lipali lipedai he 
we. Do jhamma ke di ta pehajha-peddhei 
nga lua hajha nga ddhei do petu-petarra 
do dute ri wui ai-wui tao di. 

19 Mina harre ke ne loro jhara ne mii ta 
toi ri di ta di hedhe do maho ke ta kejie 
ana-ana Deo do mola do mira ne, jhe ne 

ade di do nara ke ta ketanna pa hedhapa 
Deo. 

20Do toi ke ri di, ki do hala ke di ne ane 
ade di, lua tada Deo do rihi ngati lua 
tada ade di, jhe do toi ke ri No hari-hari 
ie ta nenga we. 

21 Hakku Tuahhu-tuahhu ddhei ya, ki 
do dho hala ke di ne ane ade di, do nara 
ke di ta mengadha nga Deo nga bhani 
dhallu. 

22Jhe ne nga ne do ami di ngati No do 
ta nara di, rowi do pedhanno do nga 
lipereda-lipereda o jhe jhagge ri di ne 
nga ne do pemengallo dhara No. 

23 Ne lipereda No pa, nadhe ke: Do 
jhamma ke di ta parahajha pa Ana No, 
Yesus Kristus, jhe do jhamma ke di ta 
pehajha-peddhei heddau nga heddau, 
mii do alla ke Kristus peli pa di. 

24 Hari-hari ddau do pedhanno nga 
lipereda-lipereda Deo, do heujhu headde 
ke nga Deo ne muri mada ro, jhe Deo 
do peheujhu-headde ke nga ro. Jhe 
do toi ke ri di ta Deo do muri mada 
peheujhu-headde nga di, rowi do wie ke 
ri No ne Henga No pa di. 

4 lTuahhu-tuahhu do ddhei ya! Bhole 
parahajha we pe hari-hari ddau do 

mengaku ta do era Henga Deo pa ro, 
tapulara uji uru ko ro mita toi ne he nga 
do era pa ro do ngati Deo we do adho. 
Rowi ae ke ne nabi do pote do appi do 
bela do lappa la hebhakka-hebhakka ke. 

ZMina hedhe ke ne loro jhara mita toi 
ri mu, Henga Deo we do adho: Ddau do 
mengaku ta do Yesus Kristus dakka ma 
raiwawa do nadhe do mii ddau raiwawa, 
ddau napoanne do nga Henga do dakka 
ngati Deo. 

STapulara ne ddau do dho ketarra ne 
lai do nadhe jhara lua Yesus, adho do 
nga Henga Deo. Ddau napoanne do 
nga henga ngati ihi Muhu Kristus. Do 
rangngi ke tuahhu he ta do ne henga 
do napoanne do medae ta dakka, jhe 
pa dhara awe nadhe do hee ke pa danni 
raiwawa do nadhe. 

ATapulara Ana-ana ya, mu do unu-oha 
ri Deo. Do alla ke ri mu pepejharra ne 
nabi-nabi do pote do appi do na harre, 
rowi do era Henga Deo pa dhara mu do 
rihi rui ngati henga do era pa ddau-ddau 
do unu ri raiwawa do nadhe. 

> Ne nabi-nabi do pote do appi do na 
harre do pedai jhara lai-lai raiwawa dhe, 

jhe ri raiwawa dhe do dhanno ne lipedai 
ro, rowi ro do unu-oha ri raiwawa dhe. 

ŜTapulara di do ana-ana ri Deo; jhe 
ddau do tade Deo do pedhanno nga 
di. Ddau do adho do unu-oha ri Deo, 
adho do pedhanno nga lipedai di. Mina 
harre ke ne loro jhara mita toi ri di ne 
lua pewala pa telora Henga do wei ne 
liajha do mola do mira ne nga henga do 
pehuli-peteballi ddau he. 

/Tuahhu-tuahhu do ddhei ya! Mai 
we di ma pehajha peddhei heddau 
nga heddau rowi ne lua pehajha nga 
peddhei ne do dakka ngati Deo. Ddau do 
pehajha-peddhei, do ana-ana ri Deo ke, 
jhe do tade Deo ke. 

8 Ddau do dho bhule nga lua pehajha- 
peddhei, adho ddau do tade Deo; rowi 
Deo ke ne lua pehajha-peddhei ne. 

2Peteleo ri Deo ta No do hajha-do ddhei 
nga di nga pepue ne Ana No do Mone 
Miha ne ma danni raiwawa, mita nara 
muri mada do pelake jhara Ana No ke do 
naanne. 

10Na dhe ke ne lua hajha nga ddhei 
ne: Adho di do alla pehajha-peddhei 
nga Deo, tapulara Deo ke ne do alla 
pehajha-peddhai nga di, jhe pepue ne 

Ana No ne, mita lake jhara No ke, ta 
nara ke di ne lua pehai-pehuba ngati 
lubhu harro nga menyilu di. 

11 Tuahhu-tuahhu do ddhei ya, ki 
do mina harre ke Deo ne hajha nga 
ddhei nga di, di lema do jhamma ke ta 
pehajha-peddhei heddau nga heddau. 

12 Bhule dho heddau he do ngaddi ta 
ngadde Deo tapulara ki do pehajha- 
peddhei ke di heddau nga heddau, do 
peheujhu-headde ke di nga Deo, jhe lua 
hajha nga ddhei No do keteme ke pa 
dhara ngi'u di. 

13 Rowi do alla ke pewie pa di ri Deo 
ne Henga No ne, moko do toi ke ri 
di ta do muri mada ke di pa dhara 
heujhu-headde nga Deo, jhe Deo do 
muri mada peheujhu-headde ke nga di. 

14 Ri jhi miha do ngadde ke Ana Deo, 
jhe pepeke ri jhi ri ta No ke ne do 
pepue ri Ama tu ta ma jadhi Duae Mone 
ma'i-Mone gole raiwawa do nadhe. 

15Jhe nadu do ketarra ke ta Yesus ke 
ne Ana Deo ne, Deo do peheujhu-headde 
ke nga ddau do napoanne, jhe ddau do 
napoanne lema do peheujhu-headde ke 
nga Deo. 

16 Ri di miha do toi ke jhe do parahajha 
ke ne jhara lua hajha nga ddhei Deo 
ne penaja nga di. Deo ke ne lua hajha 
nga ddhei ne. Ddau do pereda ri lua 
hajha nga ddhei ne muri mada no, ddau 
napoanne do heujhu headde ke nga Deo, 
jhe Deo do peheuju-headde ke nga no. 

17 Do pejadhi ta do keteme ke ne lua 
hajha nga ddhei pa dhara ngi'u di mita 
mita era di nga lua bhani-dhallu Lodho 
Pehappo hala ne. Do bhani ke di, rowi ne 
muri mada di pa raiwawa do nadhe do 
hela'u ke mii mu ri mada Kristus. 

18 Ddau do narro do lake ke ne lua 
hajha nga ddhei Deo, adho ke do petada 
ri nga lua meda'u. Hakku do teleo ke, ne 
ddau do dho tarra dae ne lua hajha nga 
ddhei Deo nga keteme, ki do meghighi 
tarra dae ne lua hajha nga ddhei Deo 
nga keteme, ki do meghighi meda'u ko 
no ta he dhape ne Lodho Happo hala ne. 

19 Do pehajha-peddhei ke di, rowi Deo 
do alla ke pahajha-peddhei uru jhara 
nga di. 

20Ki nga lii ke heddau, "Ya dhe, do 
hajha do ddhei ke nga Deo," tapulara 
adho do hajha nga ddhei nga tuahhu no, 
ddau na poanne do pote do appi. Rowi 

ddau do dho hajha do dho ddhei nga 
tuahhu no do ngadde ri namada, moko 
bhule dho ke ne rujhara tu no ta nara ta 
hajha ta ddhei nga Deo do dho ngadde ri 
namada ne. 

21 Rowi do mina harre ke, nadhe ke ne 
lipereda do wie ri Kristus pa di: Nadu do 
hajha do ddhei nga Deo, do jhamma ke 
ta hajha ta ddhei nga tuahhu no lema. 
5 1 Ddau do parahajha ta do Yesus ke 

ne Duae Mone ma'i-Mone golo do 
jaje ri Deo ne, ddau do napoanne ke 
ana ri Deo. Ddau do hajha do dhhei nga 
heddau ama, do hajha do ddhei lema ke 
nga ana no. 

ZNga loro jhara do naanne ke ne toi ri 
di, ta di do hajha do ddhei nga ana-ana 
Deo: Di do hajha do ddhei ke nga Deo, 
napoanne ke ne telia ta do pedhanno di 
nga lipereda-lipereda No. 

3 Rowi, hajha-ddhei nga Deo, do ne pa 
petu ne wala dho ke ngati pedhanno 
nga lipereda-lipereda No. Jhe ne 
lipereda-lipereda No. Jhe ne lipereda No 
adho do mejanni tu di, 

#rowi nadu we ne ana ri Deo do nara ta 
pejharre raiwawa do apa do kerewe do 

nadhe. Jhe ne nara ri di ta pejharre ne 
raiwawa dhe ri lua manno nga kaho di. 

> Nadu do nara ta pejharre ne raiwawa 
do nadhe? Wata ke ri ddau do parahajha 
ta Yesus ke ne Ana Deo ne. 

6Yesus Kristus do dakka ma raiwawa 
dhe nga ei-pejhiu No nga raa lua made 
No. Ne dakka No adho ke wata ta nga 
ei-loke he we, tapulara ei-loko nga raa. 
Jhe Henga Deo miha do wie ne lua 
ta peteleo ta do ne lai do naanne do 
petu-petarra, rowi Henga Deo peteleo 
ta do ne lai do naanne do petu-petarra, 
rowi Henga Deo adho do ngaddi ta pote. 

7 Era do tallu ne hakahi: 

8 Henga Deo, ei-loko nga raa -- ro hari 
do tallu do wie ne lilolo do hela'u. 

?Do parahajha do pa lilolo ddau 
raiwawa, tapulara lilolo Deo do rihi rui ri 
ko. Jhe naanne ke ne ne li lolo do alle 
pewie ri Deo jhara lua Ana No. 

10 Rowi do mina harre ke ne ddau do 
parahajha pa Ana Deo, do alle ke ri 
pehamme ri no ne lilolo do naanne pa 
dhara ade no, tapulara ddau do dho 
parahajha pa Deo, do peege ta do pote 
do appi Deo ri no, rowi do dho parahajha 

no nga ne nga ne do peke ri Deo jhara 
lua Ana No ne. 

11 Nadhe ke ne lilolo do naanne: Alle ke 
pewie ri Deo pa di ne muri mada do petu 
nga do peloro ne, jhe Ana No ke ne muri 
mada do naanne. 

12Ddau do hamme Ana Deo, do unu ke 
ri no ne muri mada do naanne, jhe ddau 
do dho hamme Ana Deo, bhule dho ddau 
napoanne nga muri mada do peloro ne. 

13 Bhuke ri ya tu mu do parahajha pa 
Ana Deo, mita toi ke ri mu ta do unu 
ke ri mu ne muri mada do petu nga do 
peloro ne. 

14 Jhe do bhani ke di ta la peabu nga 
Deo rowi do ketarra ke di ta do ta hammi 
ri No ne lihabhajha di, ki ami ke di ne 
nga we ne do penau nga lua ddhei No. 

15 Rowi do toi ke ri di ta do ne liami di 
do dhanna ri No, ki ami di pa No, moko 
ta toi lema ke ri di ta do wie ke ri No pa 
di ne nga ne do ami ri di nga No. 

16 Kinga ngadde ri mu heddau do Herani 
hela'u do tao lubhu harro nga menyilu do 
adho do pedakka ta la ele ne muri mada 
do petu nga do peloro ne, do jhamma ke 
mu ta hebhajha pa Deo; jhe ri Deo do 
medae ta wie pa No ne muri mada do 

naanne. Nadhe do pedu nga ro do tao 
lubhu harro nga menyilu he, ro do adho 
do pedakka ta ju la ele he ne muri mada 
ro do naanne. Tapulara era ne lubhu 
harro nga menyilu do nara ta peele ne 
lua muri mada ro do petu nga do peloro 
ne. Jhara lai do naanne lii dho ya pa mu 
ta hebhajha pa Deo. 

17 Rowi hari-hari wui ai-wui tao do hala, 
do na poharre ke ne lubhu harro nga 
menyilu ne, tapulara do era ne lubhu 
harro nga menyilu do nara ta peele ne 
muri mada do petu nga do peloro ne. 

18 Do toi ke ri di ma ta do hari-hari 
ddau do jadhi ke ana-ana Deo, adho ke 
do ta pee loro nga toa lubhu harro nga 
menyilu, rowi do herimo-heruge ke no 
ri Ana Deo, jhe ne Mone Tao Apa nga 
Kerewe ne, nara dho ke ta tao nga-nga 
ri penaja nga no. 

19 Do toi ke ri di ta di do unu do oha ke 
ri Deo, maji lema hari hewue raiwawa do 
nadhe do pa dha'i pereda Mone Tao Apa 
nga Kerewe ne. 

20Do toi ke ri di ta do alla ke pedakka 
Ana Deo, jhe do alla ke pewie ri No 
ne lua tada pa di, mita ie di ta tade 
Deo do mola do mira ne. Muri mada 


1 YOHANES 5.21 1411 


di peheujhu-headde nga Ana No Yesus 
Kristus. Nadhe ke ne Deo do mola do 
mira ne, jhe nadhe ke ne muri mada do 
petu nga do peloro ne. 

21 Woo ana-ana ya, pejjhau-anni we 
ngi'u mu ngati wie hu nga mejura pa 
ajhu pa wowadu he! 


2 YOHANES 


1 Tu Ina do pidhe ri Deo nga tu 

ana-ana ri Ina. Ne huri do nadhe 
ngati ya, mone bhau-bata jemaat do 
ddhei tarra-tarra nga mu. Adho ta ya he 
we, tapulara hari-hari ddau do tade Deo 
do mola do mira ne, do hajha do ddhei 
lema nga mu. 

ZRowi Deo do pee ke pa dhara ade di, 
jhe do medae ta era loro nga di lohe la 
lodho do nami mii ne. 

3Ki ie mudhe he ta wie pa di ne lua 
tarro ie nga menyarro mangngi nga lua 
ruba dhara nga lua kehaka dhara ri Deo 
Ama nga ri Yesus Kristus Ana Ama ne. Ki 
ie mudhe he hari-hari ne na harre ta unu 
ta oha ri di nga ade do pudi jhe nga lua 
hajha nga ddhei. 

4Dhai mengallu dhara tarra ya ta toi ta 
do era ne ana-ana ri Ina do muri mada 
pedutu nga liajha Deo, do hela'u mii 
lipereda Deo Ama pa di. 

SRowi do mina harre ke, ne ame 
tarra-tarra ri ya pa Ina, mita ie ke di 
hari-hari ta pehajha-peddhei. Ne do 

pedhae ri ya nadhe ke, adho ke ta hahhi 
lipereda do wowiu ri; ne lipereda do 
nadhe do alle ke pewie pa di rai ti awe ta 
jhari ne di ta parahajha. 
ePehajha-peddhei wala dho ke ngati 
muri mada do pedute lipereda-lipereda 
Deo. Jhe ne lipereda do rangnge ri 
mu ne rai tare ti petari, do nadhe ke, 
do jhamma ke mu tamuri mada nga 
pehajha peddhei heddau nga heddau. 

7 Do ae ke ne mone pote-mone appi do 
menyabbha ke la hari hewue raiwawa 
dhe. Ro he, ddau-ddau do dho hammi ta 
do Yesus Kristus ne dakka ma raiwawa 
dhe mii heddau ddau raiwawa. Ddau 
do napoharre, do pote do appi, jhe ihi 
Muhu-ihi lawa Kristus. 

8 Rowi do mina harre ke, jaga we mita 
do dho dhai ta ila ne nga ne do la'a-rui 
ri jhi tu mu. La'a-rui we mita ie ri mu ta 
hammi ngati Deo, hari-hari ne pai pala 
mu he. 

Ddau do dho parru pa liajha Kristus, 
tapulara do aggu loro jhara do wala 
ngati ne nga do ajha ri Kristus, ddau do 
napoanne adho do era nga Deo. Ddau 
do halla-anni pa dhara liajha Kristus, do 

ne pa petu ne do ke ri no Deo Ama mina 
harre lema Ana. 

10 Rowi do mina harre ke, kinga era 
ddau do dakka jhe pe peke pa mu ne 
liajha do adho do ajha ri Kristus, bhole 
hammi ri mu ne ddau do na harre la 
dhara ammu mu, kiadho ta pelangu ro. 

ll Rowi ddau do pelangu ne ddau do 
mina harre, do dutu hela'u le ke nga 
ddau do na harre pa dhara jhagge ne 
wul ai-wui tao do apa nga kerewe ne. 

12 Dhai ae ko ne jhamma ta peke ri ya 
pa mu, tapulara pa dhara penge ya rihi 
ie ta bhole pelake jhara huri do nadhe. 
Do henao ri ya ta nara ta la peabu nga 
mu, jhe pedai lii miha nga mu, mita tobo 
tarra ne mengallu dhara di. 

13 Ana-ana ngati tuahhu Ina do mobanni 
ne, do jhudhe do pidhe lema ri Deo, hee 
do moa lipelangu tu Ina. 


3 YOHANES 


1 1 Gayus, tuahhu ya! Ya mone 
bhau-bata jemaat, do hajha-do ddhei 
tarra-tarra nga au, 

Zhebhajha ki ie mudhe he tuahhu 
ta era pa dhara lua kedi-keharru, jhe 
hari-hari do ie-ie he we nga au, hela'u 
mii hemanga au lema do ie-ie we. 

3Dhai mengallu ne dhara ya, ta dhai ta 
pika do parri ddau do Herani pa ya, ta 
do dhai halla-anni tarra tuahhu pa Deo 
do mola do mira ne, rowi do tarra ma 
Tuahhu ta do era loro pa dhara muri nga 
pedute ne liajha Deo. 

4 Bhule dho ke do rihi ri ne pemengallo 
dhara ya ngati rangngi ta do ne ana-ana 
ya do muri mada pedutu nga liajha Deo. 

STuahhu ya! Do mina harre ke ne 
worawwu mappe tuahhu pa dhara 
lua jhagga do jhagge ri tuahhu, tu ihi 
anga-ihi anga do Herani hela'u, hape la 
nga do Herani do dho tada dae lema ri 
tuahhu, do pemoko le ro ri tuahhu. 

ŜAlla ke ri ro pepika pa jemaat do pa 
era jhi pa dhe, ne jhara lua hajha nga 

ddhei au. Rabha we ro mita nara ri ro ta 
pelohe ne loro jhara kako ro, jhe rowi do 
mina harre ke ne do pemengallo dhara 
Deo, 

7rowi pa loro jhara kako ro tu ta 
pemoke Kristus, adho ro do era ta nara 
ne nga-nga le ngati ddau-ddau do dho 
tade Deo. 

8 Rowi do mina harre ke, di ddau-ddau 
do Herani do jhamma ke ta ruba dhara 
nga ihi anga-ihi anga di do Herani 
hela'u do minapoharre, mita nara le di 
ta dutu pa dhara lua la'a-rui ro, tu ta 
pemenyabbhe ne liajha do mola do mira 
do ngati Deo ne. 

? Alla ke ya pebhuki huri do nabhabha 
he we tu jemaat, tapulara Diotrefes do 
ddhei ta jadhi kattu pa dhara jemaat, 
wae dho no ta pedhanno nga ya. 

10Do medae kinga dakka ya hine, 
domedae ri ya ta megalli hari-hari ne 
nga we ne do alla petao ri no, jhara 
lua apa nga kerewe nga pote-appi do 
alla pepale ri no jhara lua jhi. Tapulara 
hari-hari ne napoharre waji de dho tu 
no. Ta dhai ta dakka ne ihi anga-ihi 
anga do Herani hela'u he, wae dho no ta 
hammi ne tuahhu do na harre. Rihi ri ko 

ti naanne, labba ri ko ri no ne ddau-ddau 
do ddhei ta hammi ne tuahhu do na 
harre, jhe lii no pa ddau-ddau do na 
harre ta mahhu-anni ngati jemaat. 

11 Tuahhu-tuahhu ddhei ya, bhole 
pedute ne nga ne do woapa. Pedutu we 
ne nga ne do wole. Ddau do tao lai do 
wole, ro ke ne do unu do oha ri Deo. 
Jhe ddau do tao lua do apa nga kerewe, 
adho dae ddau do tade Deo. 

12 Hari-hari ddau do puji Demetrius. 
Rihi ri ko, ri Deo le miha do puji no. Ri jhi 
lema do puji no, jhe do toi ke ri tuahhu 
ma, ta do ne nga we ne do pedhae ri jhi 
do nara ke ta parahajha. 

13 Dhai ae ko ne paralu ta pedhae ri ya 
pa mu, tapulara pa penge ya rihi ie ta 
bhole jhara huri dhe. 

14 Ne henao ri ya adho ke do tui ri do 
medae ke ya ta la peabu nga mu jhe 
medae di ta pedai lii penaja hedhapa 
heddau nga heddau. (1-15) Ki ie mudhe 
he ta wie ri Muri ne lua tarro ie nga 
menyarro mangngi tu Tuahhu. Ihi 
anga-ihi anga au pa era ya pa dhe, 
hee do moa lipelangu tu mu. Pedhae 
lipelangu ya pa ihi anga-ihi anga di he ti 
heddau la heddau. 


YUDAS 


1 lTuahhu-tuahhu do alla pepedoa nga 
do hajha do ddhei tarra ri Deo Ama 
nga do jaga ta tu Yesus Kristus. Mii annu 
ri Yesus Kristus, ya -- Yudas -- tuahhu 
ngati Yakobus, 

Zdo nga lua henao: Ki ie mudhe he ta 
wie ri Deo ne lua tarro ie nga menyarro 
mangngi, lua ruba dhara nga lua kehaka 
dhara do re'a nga lale tu mu. 

3Tuahhu-tuahhu ddhei ya! Do nga lua 
pedabbho tarra-tarra ya ne bhuke huri 
do nadhe tu mu jhara lua helama tona 
ie do narro do lake ri di hela'u-la'u. 
Tapulara pa dhara awe nadhe mii do ta 
pedide he ke ya ta takka lii pa mu ri do 
nadhe mita pee mu nga la'a-rui tu lua 
manno nga kaho mu do alle pe wie he 
wari we ri Deo lohe la lodho do nami-mii 
ne, pa annu-niki No. 

ARowi nga do dho nara ta toi ri di, hee 
ke do parri ddau, do maho dhara-dhara 
ma telora di. Ro he, ddau-ddau do 
bhodho, do pepote-peappi ne lii jhara 
lua ruba dhara Deo di ne, mita nara ro 

ne awe ta pegolo ne lua ddhei ade nga 
penge ro do ri hi ngati rupehakku he. 
Jhe do nyakke ke Yesus Kristus ri ro, 
do kinga tu di, wata No he ke ne Mone 
Pereda nga Muri di. Ne lua wolo tu ro 
do alle ke pedare-pekewahho rai uru-rai 
tare pa dhara Buku Lidara-Likewahhu 
Deo. 

> Hari-hari ne na harre do toi ke ri mu 
ma. Maji lema ta mina harre ddhei ri ko 
ya ta pehewina mu jhara lua mina mii 
Muri ne pehelama do Israel ngati ihi rai 
Mesir, tapulara pa dhai leto pemade ne 
ddau-ddau do dho parahajha he ti telora 
ro. 

6 Henge lema ne naju-naju Deo do 
hihu do jhajjhi ngati higa do eara pa ro, 
hakku tade hani ri ro ne era pee ro. Ne 
naju-naju Deo do na harre do ujhu do 
laggu ke ri Deo ri rate do dho i'a apa 
wari pa era do kerabba do pa dha'i rai 
raiwawa dhe. Pa ni ke ro ne rate lohe la 
awe happo hala tu ro pa Lodho do meliri 
dhara ne hine. 

7 Henge lema we rae Sodom nga 
Gamora nga rae-rae do peumu he, do ne 
ana rai he do tao ne lai-lai do mii do tao 
ri naju-naju Deo do na harre. Ne lai-lai 

do tao ri ro, lua dhawu nga bute nga 
ngali nga bhodho, hakku ta wolo he ke 
ro pa dhara rao-ai do peloro ne, tu ta 
jadhi lai pehewina tu hari-hari ddau. 

8 Mina harre lema ne ddau-ddau do na 
harre do peito-perijho ne lai-lai do rihi 
ngati ihi we tade tao ri ro ne lubhu harro 
nga menyilu penaja nga ngi'u ro miha. 
Ta pewawe we ri ro ne higa Deo, jhe 
kara nga menihi ne do kemuki do dhida 
do kelodo do era pa era do mmau do 
megala ne. 

9 Mikhael le miha do kattu ngati 
hari-hari naju Deo, ngaddi dho ta tao 
mina harre. Pa awe pehala no nga wango 
ta perabe ne ngi'u Musa ne mita toi ta 
nadu ne do nara, bhani dho Mikhael 
ta pehappo hala Wango ri likara nga 
menihi. Wata ke ne lii Mikhael, "Muri ne 
do medae ta hegarre au!" 

19Tapulara lii kara-li menihi, ne pemuhu 
ne ddau-ddau do na harre nga hari-hari 
ne nga we do dho tada ri ro. Do dho hala 
ke mi bhada-bhada do dho bhule nga 
penge he, do ne tada ne nga-nga wata 
ke ri lua tada do lore ke peera pa dhara 
pengero. Tapulara ri lai-lai do na harre 

ke ne tu ro ta nappi ta kebi ri lua apa 
nga kerewe he. 

11 Apa nga kedhaha ke ro! Alle ke ri ro 
penarro ne loro jhara do narro ri Kain. 
Mita nara doi, ta pallu-anni ke ro la 
dhara ro'a hulinga teballi ne, hela'u mii 
Beliam. Jhe pemae tebho-ttei ro taga 
tari lua pelawa-petaddhu ro do mii tao 
Korah he. 

12Pa awe tao mu lai-tao, ne wue 
ddau-ddau do na harre do pemengalli 
dhara ddau pa telora mu. Rowi do nga'a 
nga lala ro, nga do dho bhule nga lua 
mekae dhara, jhe molo ta penge ngi'u ro 
we miha. Hala dho ke ro mii merammu 
do wi'o ri ngallu he, tapulara adho do 
pepuru ajjhi. Hala le dho ma ke ro mii 
ajhu do dho bhule nga wue he maji lema 
ta pa awe wue Woajhu, do mii ajhu-ajhu 
do alla pebhita amo he ke, jhe do made 
tu-tu ke. 

13 Do hela'u mii kolo nawa he pa dhara 
pana dahi do kehabbha woro pudi, do 
mina harre le ke ro ne pekehabbha woro 
wui ai-wui tao ro do pemekae dhara 
ddau. Ro do dho hala ke mii bhada do 
we'u la hebhakka-hebhakka he, jhe ri 
Deo do alla ke pepemoko ne era tu ro, 

pa era do kerabba guru-rai do rihi meliri 
dhara ne, lohe la lodho do nami mii ne. 

14 Henokh, pidu lapi huhu ddau ngati 
Adam, do uru he do ngaddi ta pedara 
jhara lua ddau do mina harre. Ne ane 
Henokh, "Heleo, do ta dakka Muri nga do 
tabbha-tabbha ne naju No do mmau do 
megala he. 

15Tu ta ma happo halla hari-hari ddau. 
Do ta wolo ri Muri ne ddau-ddau do apa 
do kerewe taga tari wui ai wui tao ro do 
keti-ketinga he. Jhe do ta wolo ri No ne 
ddau do tao lubhu harro nga menyilu he, 
nga do pelawa-petaddhu he taga tari 
hari-hari likara nga menihi do pali ri ro 
he." 

16 Ne ddau-ddau do na harre do pee 
nga pegu-pegallo we jhe pelaha nga 
ddau do wala. Muri mada ro pedutu nga 
lua ddhei nge nga ade ro we do nga 
lubhu-harro nga menyilu he. Peha'e-ha'e 
ri ro ne jhara lua ngi'u ro miha, jhe jhore 
ddau mita nara ro lua mangngi. 

1/Tapulara Tuahhu-tuahhu ddhei ya, 
henge we ne nga ne do uru he, do pali ri 
rasul-rasul Muri Yesus Kristus he. 

18 Do peke ke ri ma uru jhara pa mu, 
ta do ki hedharra ke ne awe pedakka 

rahi raiwawa dhe do medae ta hhau ne 
ddau-ddau do ta mamari-madholo mu, 
ddau do ddhei ta muri mada pa dhara 
pedutu ne lua ddhei nge nga ade ro do 
nga lubhu harro nga menyilu he. 

19 Ro do na hedhe ke ne ddau do 
pedubhu lua pehagghi-petala he. Adho 
ro do pereda ri Henga Deo, tapulara ri 
lua ddhei nge nga ade ro ke do ddau 
raiwawa ne. 

20Tapulara mu Tuahhu-tuahhu ya, 
peteme we teru ne muri mada mu do 
petito ri mu pa dhara parahajha pa Yesus 
Kristus. Lua manno nga kaho mu do 
dhai mmau nga megala. Pa dhara awe 
napoanne lema hebhajha we nga Henga 
Deo, 

21jhe muri mada we loro-loro pa dhara 
lua herimu-herugu lua hajha nga ddhei 
Deo, pa dhara mate ko ri mu ne lua ruba 
dhara Yesus Kristus Muri di, do medae ta 
wie pa mu ne muri mada do petu nga do 
peloro ne. 

22Penaja nga ddau-ddau do keba'a- 
kepapi ne ade ro, do jhamma ke mu ta 
pedhelo ne ruba dhara mu. 

23 Happi we pemahhu ne ddau he ngati 
dhara rao-ai tu ta pehelama ro. Penaja 

nga ddau-ddau do wala he, do jhamma 
ke mu ta pedhelo ne lua ruba dhara 
mu do lere ri lua meghighi-meda'u ne, 
tapulara paddhu we lohe la bhara ro 

le do alla pepera'i-pepetongo he ri lua 
ddhei ro do nga lubhu harro nga menyilu 
he. 

24 Deo, do makka ta jaga nga meniga 
mita do dho era mu do bunu, jhe do nara 
ta aggu mu la hedhapa No do dhida do 
kelodo ne nga mengallu nge nga kehaka 
dhara jhe do adho do era nga lua kura 
nga terujha ne, 

25 do titu wata No ke ne Deo, Mone 
ma'i-Mone golo di do pelake jhara Yesus 
Kristus Muri di. No ke ne Deo do dhida 
do kelodo, do ketutu, do higa do pereda 
rai tare ti petari titu ju hape ma dhara 
awe do nadhe, jhe loho la lodho do nami 
mii ne! Amin. 


WAHYU 


1 Ne ihi buku do nadhe jhara lua ne 

1 nga ne do peteleo ri Yesus Kristus, 
jhara lai-lai do medae ta jadhi. Ne lai-lai 
do na harre lipika ri Deo pa Kristus mita 
pedhelo ri No pa annu-annu Deo he, ne 
nga ne do ta henginga ne jadhi. Pepue 
ri Kristus ne naju No la nga Yohanes, 
naannu No, tu ta la pepeke ne lai-lai do 
na harre pa Yohanes. 

2 Moko ri Yohanes lema ta pedhiri ke 
hari hari ne nga ne do ngaddi ri no he, 
jhe nadhe ke ne pika no jhara litakka 
Deo do perue ri Yesus Kristus do pelake 
jhara likololo Yohanes. 

3Mangngi nga mengallu dhara tu ddau 
do ajhe nga ddau do dhanno ne lii do 
dare do kewahho ri buku do nadhe jhe 
pedute ne nga ne do hure do bhuke pa 
dhara buku do nadhe. Rowi adho ke do 
rajja ri ne medae ta jadhi ne lai-lai do na 
hedhe. 

4Tuahhu-tuahhu do era pa pidu bhue 
jemaat do pa ihi rai Asia! Ya, Yohanes, 
do henao do ta hammi ri mu ngati Deo 

-- ne lua tarro ie nga menyarro mangngi 
nga lua kehaka dhara -- do lore ke 
peera, nga do pee ta era loro -- jhe mina 
harre lema ngati pidu henga do ere pa 
hedhapa era mejaddhi Deo ne, 

>jhe nga ti Yesus Kristus, hakahi do 
henarru ne. No ke ne do petari-tari ne 
do pemure bhale wari ngati dhara made 
mada, jhe No ne do pereda pa hari-hari 
duae raiwawa. Yesus do hajha do ddhei 
nga di, jhe ri lua made No ke, ne golo ri 
No ngati lubhu harro nga menyilu di, 

ejhe pejadhi di ta hekejie ddau ngati 
mone tunu menahu-mone tunu menahu 
do pemoke Deo, Ama No. Yesus Kristus 
ke ne do ketoo kelodo nga do higa nga 
pereda lohe la lodho do nami mii ne. 
Amin! 

7Heleo we, ne dakka No pa dhara 
merammu. Hari-hari ddau do medae ta 
ngadde No, mina harre lema ri ro he do 
alle petabbho No. Hari-hari ddau-rai pa 
raiwawa do medae ta tangi lalu taga No. 
Oo, do tarra! Amin! 

8 "Ya ke ne do petari nga do pedakka,”" 
ane Muri Deo, do era, do loro peera nga 
do peloro ta era, Do Mone Rihi Wiki Higa 
nga Pereda. 

9Ya, Yohanes, tuahhu mu do hela'u mii 
mu lema do nee pa dhara dhue-hape 
hedui-herui do narro do lake ie tari 
nadu we do pedute Kristus. Makka tee 
Makka tee nga wangnge di ta dhui-hape 
hedui-herui mii annu-niki do unu-do oha 
No. Ne hore ya ma Pulu Patmos taga tari 
pemenyabbhe ri ya ne litakka do ngati 
Deo ne, do perue ri Yesus Kristus do 
pelake jhara lipeliba No. 

10 Pa lodho Muri ne, ta helibho ke ya ri 
Henga Deo, jhe rangnge ri ya ne lii do 
maddu -- mii lii wotabbe he -- do pedai 
lii pa kejhunga ya. 

11 Mina hedhe ne lii do naanne, "Bhuki 
we ri au ne nga ne do ngaddi ri au 
jhe moe we ne buku napoanne la hari 
pidu bhue jemaat do na hedhe: Efesus, 
Smirna, Pergamus, Tiatira, Sardis, 
Filadelfia nga Laodikia." 

12Ta kebhibha ke ya ju la kejhunga tu 
ta heleo ta nadu ne do pedai lii nga ya 
ne. Moko ta ngaddi ke ri ya pidu bhue 
kae era pejaddhi do tao ngati mela lara. 

13 Pa telora kae lapu do na harre era 
heddau do titu do dho hala mii ddau 
raiwawa. Ne ddau do naanne do nga 
pake juba dhedho hape la kabha jhalla. 

Pa kabu-uhu ne do pake henabbhi kabu 
ti mela lara. 

14 Ne rukattu no do pudi mii rrau ki'i 
jhawa he, do mii pudi poro wangngu he. 
Ne namada no do weo kedu-kedu mii ai 
he; 

15 ne kae no do weo mii mara do tune 
he. Ne lipedai No do kedu mii ei-petiri 
he. 

16 Ne ruai kedhanga No do nga parru 
pidu bhue moto, jhe ngati dhara ubha 
ubha No ta mahhu ke hebhangngu 
kelewa do na'a do rakka dhue. Ne 
tangamada No do kelala mii weo lodho 
pa nilodho do kejarre he. 

17 Ta ngadde No ri ya, ta peheguru-anni 
ke ya pa hedhapa No mii ddau do made 
he. Tapulara ta takke ke ri No ne ruai 
kedhanga No pa ya, jhe lii, "Bhole 
meda'u! Ya ke ne do petari nga nga do 
pedakka ne. 

18 Ya ke No ne do muri ne! Alla ke Ya 
pemade, tapulara heleo we, nee ke Ya 
do muri lohe la lodho do nami mii ne! Do 
nga kuaha Ya pa lua made mada, nga pa 
raiwawa ddau do made. 

19 Rowi do mina harre ke, bhuki we 
ne lai-lai do ngaddi ri au, lai-lai do era 

pa dhara awe do nadhe, nga lai-lai do 
medae ta jadhi hine. 

20 Na hedhe ke ne do pedabbho ngati 
hari pidu bhue moto pa ruai kedhanga 
Ya dhe, ngati hari pidu kae lapu mela 
lara do na hidhe: Ne pidu bhue moto 
hidhe, ro ke ne naju Deo ngati jemaat 
do pidu bhue he, jhe ne pidu bhue kae 
lapu he, wala dho ke ngati do pidu bhue 
jemaat he." 

1 "Tu naju Deo jemaat Efesus, bhuke 

we mina hedhe: Nadhe ke ne litakka 
ti No do nga parru moto do pidu bhue he 
pa ruai kedhanga No, do lappa pa telora 
pidu kae lapu mela lara he. 

ZDo toi ke ri ya, ne nga ne do tao ri 
mu. Do dhai rui tarra mu ne jhagga, 
jhe do dhai tarra mu ne makka tee nga 
wangnge. Do toi ri ya ta adho do wie ne 
ade mu pa ddau do apa do kerewe. Jhe 
ne ddau-ddau do mengaku ne ngi'u ro ta 
rasul jhe ne pa petu ne do adho, alla ke 
ri mu peuji, jhe nara ta toi ri mu ta do 
pote do appi ro. 

3Do makka tee makka wangnge mu jhe 
do dhui-hape hedui-herui mu taga Ya, 
jhe ngaddi dho ta atta dhara. 

4Tapulara we nee ne lai do dho maddhi 
pa dhara Ya penaja nga mu: Adho ke mu 
do hajha do ddhei nna Ya ri mii pa awe 
do petari ne. 

> Rowi do mina harre ke, henge we 
henga ke ne jjhau mu ne alla pebunu! 
Jharra we ngati lubhu harro nga menyilu 
mu, jhe jhegge ne nga ne do tao ri mu 
do ti petari ne. Kiadho ke do mina harre, 
moko do medae ke Ya ta dakka ma nga 
mu, jhe ma bhete ne kae lapu mu ne 
ngati era no. 

6 Maji lema ta mina poharre, nee koma 
hahhi lai ne do ie pa mu, ne lai do 
napoanne, nadhe ke: Do paddhu mu 
nga wui ai wui tao ddau-ddau pedute 
Nikolaus he, jhe do paddhu lema Ya 
penaja nga ro. 

7 Nadu do nara ko ta dhanno do jhamma 
ke ri no ta dhanno ne nga ne do pale ri 
Henga Deo pa jemaat-jemaat! Ro ne do 
nara he, do medae ke ri Ya ta wie lua ta 
nga'e ne wue woajhu nga ti kepue ajhu 
muri mada do muri pa dhara Doka Deo 
ne." 

8 "Tu naju Deo pa jemaat Smirna, bhuke 
we mina hedhe: Nadhe ke ne litakka 
ngati No do petari nga do pedakka ne -- 

do alla ke pemade jhe do alla ke pemuri 
bhale wari. 

2Do toi ri Ya ne lua hedui-herui mu, 
do toi ri Ya ne lua kura nga gahara mu 
-- tapulara ne pa petu ne do kaja do 
kete'e mu! Do toi ri ya ne likara nga 
menihi do pale penaja mu ri ddau-ddau 
do mengaku ne ngi'u ro ta do Yahudi, 
jhe ne pa petu do adho; ro do na harre 
annu-niki ri Wango. 

10 Bhole meda'u jhara lua hedui-herui 
do adho ke ta rajja ri ne medae ta dhue 
ta hape ri mu. Henge, do medae haghe 
ngati mu ta pemaho la dhara ammu 
bhaddo tu hakku mu. Do medae mu ta 
dhui-hape hedui-herui pa dhara henguru 
lodho ne tui. Do jhamma ke mu ta titu 
halla-anni pa Ya tade made, moko do 
ta wie ke ri Ya pa mu ne muri mada do 
petu nga do peloro ne mii parahe lua 
nara mu. 

11 Nadu do nara ta dhanno, do jhamma 
ke ta dhanno ta tenae ne nga ne do pa le 
ri Henga Deo pa jemaat-jemaat! Ro ne 
do nara he, adho tu-tu ke ro do medae 
ri ta dhui hape lua hedui-herui nga-nga 
ri lua made do kedhue wari ne." 

12"Tu naju Deo pa jemaat Pergamus, 
bhuke we mina hedhe: Nadhe ke ne 
litakka ngati No do parru kelewe do na'a 
do rakka dhue ne. 

13 Do toi ri ya pa mii ne era pee mu, do 
pa era mejaddhi Wango ne. Mu do titu 
halla-anni pa Ya. Rihi ri ko ta dhai pa 
awe Antipas, hakahi Ya do henarru ne, 
ta pemade pa hedha pa mu, pa nyabbu 
Wango ne, pehili dho mu ta do parahajha 
mu pa Ya. 

14 Majhi lema ta mina harre era ko ma 
parri lai do dho pemengallo ne dahara 
Ya ngati mu: Do era haghe ne ddau ti 
telora mu do pedute ne nga ne do ajha 
ri Beliam. Ajhe Balak ri Beliam mina mii 
ne nara ta laggu do Israel ta pebunu la 
dhara lubhu harro nga menyilu, nga lora 
jhara ta ubu ro ta nga'a bhara nga'a do 
alla peudu-pebhaja pa ajhu nga wowadu 
nga tao ne lai-lai do bute nga dhawu. 

15 Mina harre lema pa telora mu do era 
ko ma ne ddau-ddau do parru pa liajha 
ddau-ddau do pedute Nikolaus. 

16 Rowi do mina harre ke, jharra we 
ngati lubhu harro nga menyilu mu! 
Kiadho, rajja dho ke Ya ne dakka ma nga 

mu jhe la keluru ne ddau-ddau do na 
harre ri kelewa do era pa ubha Ya dhe. 

17 Nadu do nara ta dhanno, do jhamma 
ke ta dhanno ta tenae ne nga ne do 
pale ri Henga Deo pa jemaat-jemaat! 
Ro ne do nara he, do ta wie lua ke ri 
Ya ta nga'a manna do ngadde ne, jhe 
heddau-heddau do ta hamme do ta 
hamme hewue wowadu do wopudi ngati 
Ya. Pa wo wadu do naanne do bhuke ne 
hahhi ngara do wiu, do dho toi ie tari 
nadu we, wa la ngati ddau do hamme ne 
wowadu do naanne we." 

18"Tu naju Deo pa jemaat Tiatira, 
bhuku we mina hedhe: Nadhe ke ne 
litakka ngati Ana Deo ne, do ne na mada 
No do weo kedu mii weo ai he, jhe ne 
rubhebho No do mea mi mara do tune 
he. 

19 Do toi ri Ya hari-hari ne do tao ri mu 
-- do toi ri Ya ta do pehajha-peddhei 
ma mu heddau nga he ddau, do mappe 
mu, do jhagga mu, jhe do makka tee 
nga wangnge mu pa dhara dhui-hape 
hedui-herui. Do toi ri Ya pa awe nadhe 
do rihi ae mu ngati awe do uru he. 

20Tapulara, na dhe ke lua do dho 
maddhi ne pa Ya penaja nga mu. Ne 

ade mu do wie pa Izabel, mobanni do 
mengaku ne ngi'u no ta ddau do pepue 
ri Deo. Do ae ke ne annu-niki Ya do pelu 
ri no jhe ajha ri no ta tao ne do bute nga 
dhawu nga ta nga'a bhara nga'a do alla 
pejhula pa ajhu nga wowadu. 

21 Alle ke pewie ri Ya ne awe pa no mita 
jharra ngati lubhu harro nga menyilu no, 
tapulara wae dho no ta pengaha ngati 
lua bute nga dhawu no do naanne. 

22 Henge we! Do medae ri Ya ta ligo 
tade paddha pa era bba'i no ne. Pa anne 
ke no nga ddau-ddau do kenyo langa 
huka nga no he do medae ta jaru kara 
jaru. Hari-hari ne harre do ta jhagge ke 
ri Ya pa dhara awe nadhe -- titu wata ki 
nga pengaha ro ti tao ne lai-lai do apa 
do kerewe do hela'u-la'u nga no. 

23Ne ddau-ddau do pedute no he do ta 
pemade lema ri Ya mita toi ri hari-hari 
jemaat ta do Ya ke dhe No do nara ta 
kanynya ne nga ne do era pa dhara ade 
nga penge ddau raiwawa. Do ta bhale 
ri Ya pa mu heddau-heddau pedutu nga 
wul al-wui tao mu. 

2Z4Tapulara mu ne do awala-wala he 
pa Tiatira do dho pedutu nga liajha do 
apa do kerewe do na harre, jhe do adho 

lema do peajha nga lipana-lipana do 
ngati Wango. Ne lii Ya pa mu, pebhuwu 
dho ke ri Ya pa mu ne bhara dhui-bhara 
hape do ta pemejanni ri pa mu. 

25 Tapulara tade dhai hape la awe dakka 
Ya ne hine, do jhamma ke mu ta pee ma 
nga pedute ne nga ne do unu-do oha ri 
mu. 

26 Ro ne do nara he, jhe do tade dhai 
hape la pedakka rahi do pee ma jhagge 
loro do ddhei Ya, do ta wie ri Ya ne higa 
nga kuaha do hela'u mii higa nga kuaha 
do alla pehamme ri Ya ngati Ama Ya. Do 
medae ke ta hammi ri ro ne lua pereda 
ngati Ya, tu ta pereda pa hari-hari 
ddau-rai, ri dabbho kajji bhahhi, nga tu 
ta pemae tebho ttei ne ddau-rai do na 
harre, mii rajji pemae arru ngai worai 
he. 

27 (2:26) 

28Do ta hamme ke ri ro ne moto 
mmau-rali ne ngati Ya. 

29 Nadu do nara ta dhanno, do jhamma 
ke ta dhanno ta tenae ne nga ne do pale 
ri Henga Deo pa jemaat-jemaat!" 

1 "Tu naju Deo pa jemaat Sardis, 
bhuke we mina hedhe: Nadhe ke ne 
litakka ngati No do mone unu hari pidu 

henga do ngati Deo he nga hari pidu 
bhue moto he. Do toi ri ya ne nga ne do 
tao ri mu. Ne pali he, do muri mada mu, 
tapulara pa petu ne do made ke mu. 

ZRowi do mina harre ke, kaddhi we jhe 
perui we ne nga ne do era ko pa mu, nga 
do dho dhai dae ne na harre ta made 
tu-tu. Rowi do abu ke ri Ya ta do ne nga 
we ne do tao ri mu, bhule de dho ie ta 
hahhi he do keteme pa hedhapa Deo. 

3Hakku, henge we bhale wari, ne nga 
ne do alla peajha pa mu do uru he, jhe 
ne nga ke ne do alla pedhanno ri mu. 
Tao we ne na harre jhe jharra we ngati 
lubhu harro nga menyilu mu. Ki do dho 
kaddhi ke mu, do medae ke Ya ta dakka 
la nga mu mii do mena'o he, jhe adho do 
medae ta toi ri mu ta parri ne awe dakka 
Ya ne. 

4Tapulara pa telora mu pa Sardis do 
harre ko ne ddau do pee nga jaga ne 
bhara pake ro mita pee ma nga mmau. 
Ro ke do na harre do medae ta penau 
hela'u-hela'u nga Ya jhe do nga ahe 
bhara do wopudi, rowi ro ke ne jhamma 
tu lai do naanne. 

STu ro do nara he do medae ta pepake 
juba do wopudi. Ne ngara ro adho ke 

do ta roho wari ri Ya ngati Buku Ddau 
do Muri. Jhe pa hedhapa Ama Ya nga 
naju-naju No do medae ta mengaku Ya 
ta ro ke ne ddau do unu do oha ri Ya. 

6 Nadu do nara ta dhanno do jhamma 
ke ri no ta dhanno ta tenae ne nga ne do 
pale ri Henga Deo pa jemaat-jemaat!" 

7“Tu naju Deo pa jemaat Filadelfia, 
bhuke we mina hedhe: Nadhe ke ne 
litakka ngati No do mmau do megala ne 
nga do petu-petarra ne. No ke ne do 
parro kuhi do unu Daud ne; do kinga 
boke ke ri No, bhule dho ke heddau he 
do ta henabbhe ri, jhe kinga henabbhe 
ke ri No bhule dho ke heddau he do nara 
ta boke wari. 

8 Do toi ri Ya ne nga ne do tao ri mu. 
Do toi ri Ya ta do adho mu do rihi ne rui; 
do pedute ke ri mu ne liajha Ya jhe do 
titu halla-anni pa Ya. Tu mu, alle ke ri Ya 
peboke hewue ne kelae, jhe do adho ke 
do nara ri ta henabbhe ie tari nadu we. 

?Henge we ne nadhe: Ddau-ddau do 
jadhi ta annu-niki Wango ne, do pote 
do appi do mengaku ne ngi'u ro ta do 
Yahudi, tapulara do ne pa petu ne adho, 
do ta tao ro ri Ya mita tade dakka ro la 
wei hu nga mejura pa hedhapa mu. Jhe 

ri ro do medae ta toi ta do Ya do hajha 
do ddhei nga mu. 

10 Taga tari do alla ke pepedutu ri mu 
ne lipereda Ya mita pee ta halla-anni, Ya 
lema do medae ta herimu-herumu ngati 
awe hedui-herui do medae ta nappe ta 
kebie raiwawa hari ta hewue. Lai naanne 
ne jadhi tu ta hakku hari-hari ddau pa 
danni raiwawa. 

11 Do ta dakka ya nga henginga! Jaga 
we pewole-ie ne nga ne unu-oha mu 
mita do dho bhule heddau he do la rabe 
ne pai pala lua nara mu ne. 

12 Ddau do nara, do ta pejadhi ri Ya mii 
geri pa dhara Ammu Deo Ya do mmau 
do megala ne, jhe do medae no ta pee 
pa era do naanne lohe la lodho do nami 
mii ne. Ne ngara Deo Ya ne, nga ngara 
rae Deo Ya ne -- Yerusalem do wowiu ne 
do ta puru ngati era do mmau do megala 
ne, ngati Deo Ya -- do medae ta bhuke ri 
Ya pa ngi'u ddau do naanne. Mina harre 
lema ngara do ta bhuke ri Ya pa ngi'u 
no. 

13 Nadu do nara ta dhanno, do jhamma 
ke ta dhanno ta tenae ne nga ne do pa 
le ri Henga Deo pa jemaat-jemaat!" 

14"Tu naju Deo pa jemaat Laodikia, 
bhuke we mina hedhe: Nadhe ke ne 
litakka ngati Do Mone Amin ne, Hakahi 
do henarru nga do mola do mira ne, 
kepue wattu hari-hari ne nga we do 
peera ri Deo. 

IS Ri Ya do toi ne nga ne do tao ri mu; 
do toi ri Ya ta do adho mu meringi, jhe 
do adho lema mu do pana. Do ne pa 
petu ne do jhamma mu ta pana kiadho 
ta meringi. 

16Tapulara ta pana mara-mabo he we 
mu, pana dho, jhe meringi le dho ma. 
Ri do mina harre ke do medae ke mu ta 
maddu pemahhu ri Ya ngati dhara ubha 
Ya. 

17 Ane mu, 'Jhi do kaja jhe do waji we 
pa hari-hari ne nga we, pengaddi dho 
jhi nga kehakku ie ta pa ne nga we.' 
Tapulara toi dho ri mu ta do mina mii ne 
kehia nga gahara jhe do dhai tarra ke 
ne meliri dhara jhara lua mu he. Mu do 
kehia do dho bhule nga bhara pa ihi ke, 
jhe do bhaddu ke mu. 

18 Rowi do mina harre ke ta takka lii 
ke Ya pa mu mita ie ke ta walli ne mela 
lara ihi wue ngati Ya, mita ie mu ta kaja. 
Walli lema we ngati Ya ne bhara pake 

do wopudi mita era mu nga bhara pa ihi 
tu ta herimo ne ngi'u do dho bhule nga 
bhara ne nga do pemekae dahara ddau 
ne. Jhe walli lema we ne ruajhu tu ta 
pelobo pa namada mu he mita nara mu 
ta ngaddi. 

19Ddau-ddau do hajha do ddhei Ya he, 
pa ro ke ne do ta bhani nga ta wabba ri 
Ya. Rowi do mina harre ke do jhamma 
ke mu ta keharru kelidu, jhe jhara we 
ngati lubhu harro nga menyilu mu. 

20Heleo! Nee ke Ya do titu pa ubha 
kelae jhe kedakku. Kinga era ne ddau 
do dhanno ne likedakKu Ya jhe bhoka no 
kelae, do ta maho ke Ya la peabu nga 
no, do ta nga'a Ya hela'u-la'u nga no, 
jhe no nga'a hela'u nga Ya. 

21 Ro ne do nara he do ta wie lua ri Ya 
ta mejaddhi pa kedera era mejaddhi Ya, 
hela'u-la'u nga Ya, hela'u lema mii Ya 
do alla penara jhe pa awe nadhe nee ke 
Ya do mejaddhi hela'u nga Ama Ya pa 
kedera era mejaddhi No. 

22 Nadu do ta dhanno do jhamma ke ta 
dhanno ne nga ne do pale ri Henga Deo 
pa jemaat-jemaat!" 

4 1 Ta alla pemina harre, ta pengadde 
ri ke pa ya ri. Ta ngadde ke ri ya he 

wue kelae do boke pa era do mmau do 

megala. Ta alla pemina harre ta rangnge 
ri ke ne lipedai, do pa uru jhara ne do 

alla ke peli pa ya, do mii lii wotabbe he. 
Ne lipedai do naanne do pali mina hedhe: 
"Mai ha'e ma dhe. Do ta pengadde ri Ya 
pa au ne nga ne do medae ta jadhi hine." 

2 Pa dhara awe naanne dhangnge ta 
helibho ke ya ri Henga Deo. Moko ta 
ngadde ke ri ya pa era do mmau do 
megala, do era hewue kedera, jhe do 
era heddau do mejaddhi pa kedera do 
naanne. 

3 Ne tanga-mada ddau do naanne do 
kelala mii wowadu baiduri pandan, nga 
wowadu delima. Hahhi heroo do weo 
dalu mengarru do lale pekehero kedera 
do naanne. 

4Era dhue nguru appa bhue kedera do 
pejhara pekehero kedera do naanne. Pa 
kedera do na harre do mejaddhi do dhue 
nguru do appa ddau kattu do nga pake 
bhara do wopudi, jhe nga pake labba 
mela lara. 

> Ngati kedera do naanne kehabbha 
weo bhela jhe hhau ne lii kedu-kedarru 
dhoro. Jhe pa hedhapa kedera do 


WAHYU 4.6-9 1442 


naanne, era pidu bhue obo do weo, 
napoharre ke hari pidu Henga Deo. 

6 Do era lema pa hedhapa kedera do na 
harre, era hahhi do mii dhara dahi-ae 
ngati gela he, do mmau tarre lohe la 
hebhakka. Pekehero kedera do naanne, 
pa hekebhihu-hekebhihu era appa ngi'u 
bhada do pa hedhapa nga pa kejhunga 
he tobo ri namada. 

7 Ne bhada do petari ne hala dho mii 
hinga he. Do kedhue ne mii hapi mone 
he. Do ketallu ne do nga tanga-mada do 
mii tanga-mada ddau raiwawa he. Do 
keappa ne do mii luji-ae do pa dhara nga 
lila he. 

8 Hari appa ngi'u ne bhada do na harre, 
hengi'u-hengi'u do nga rualla anna 
bhakka, jhe pekehero nga pa hebhakka 
jhara dhara he do kerape ri namada. Anni 
lodho nga anni maddha ne bhada-bhada 
do na harre pee loro nga jhuka lilodho do 
dho bhule nga pengaha, "Mmau-megala, 
mmau-megala, mmau-megala we Muri, 
Deo do Mone Rihi Wiki Higa do era ke, 
do loro ke peera, nga do era loro." 

2 Hari appa ngi'u ne bhada do na harre 
jhuka alu liwue-waje, mejura, nga 
peha'e kolo lii ie-ae, pa No do mejaddhi 

pa kedera do naanne, No do muri lohe la 
lodho do nami mii ne. Jhe pa dhara nga 
jhuka lodho he ne bhada-bhada do na 
harre, 

10 hari do dhue nguru do appa ddau ne 
kattu-kattu do na harre do peheguru- 
anni ke pa hedhapa ddao do mejaddi 
pa kedera do naanne, jhe wie hu nga 
mejura pa No do muri lohe la lodho do 
nami mii ne. Ta alla pemina harre ta ligu 
ke ri ro ne labba-labba ro he la hedhapa 
kedera do naanne, jhe lii, 

11 "Wo Muri, wo Deo jhi! wata Au he ke 
ne do jhamma ta hammi ne liwue-waje, 
lua mejura nga kuaha. Rowi Au ke ne 
Mone Peera hari-hari ne nga we, jhe 
pa dhara lua ddhei Au lema ne alla ke 
hari-hari ne nga we ne pejadhi, jhe muri 
mada." 

1 Ta alla pemina harre ta ngadde ke ri 
5 ya hewue lulu buku pa wolaabba No 
do mejaddhi pa dhida kedera do naanne. 
Ne buku do naanne do tobo ke ne bhuke 
ti hebhakka la hebhakka jhe do hege ri 
pidu bhue hege. 

ZMoko ta ngadde ke ri ya heddau naju 
Deo do dhai kedi'i-kehaddi do peko-peka 
nga lipeka do dhai maddu, "Nadu ke ne 

jhamma ta pemehakka ne hege-hege do 
na hedhe jhe boke ne buku do nadhe?" 

STapulara ie ta pa era do mmau do 
megala, mina harre pa danni raiwawa, 
kiadho pa dha'i raiwawa, bhule dho ie ta 
heddau he do jhamma taboke ne buku 
do naanne jhe heleo la dhara ne. 

AMoko ta tangi pengidhu-ngidhu ke 
ya rowi bhule dho ie ta heddau he do 
jhamma ta boke ne buku do naanne nga 
ta heleo la dhara ne. 

> Moko ta lii ke heddau ngati telora 
kattu-kattu do na harre pa ya, "Bhole 
tangi! Heleo we! Hinga do ngati kolo-loro 
Yehuda ne, kolo-loro Daud do mone-ae 
ne, do nara ke No ke ne do nara ta 
pebhari ne hege do pidu bhue he, nga ta 
boke ne buku do naanne." 

6Ta alla pemina harre ta ngadde ke 

ri ya hengi'u Ana Ki'i Jhawa do titu pa 
telora kedera do na harre, do pekehero ri 
hari appa ngi'u bhada he nga ri hari-hari 
kattu do na harre. Ne Ana Ki'i Jhawa do 
naanne mii do alle pekehabbhe he ke. 
Pa No do era pidu bhangngu tadu nga 
pidu bhue namada: na harre wala dho 
ke ngati pidu Henga Deo do alla pepepu 
la hari hewue raiwawa dhe. 


WAHYU 5.7-11 1445 


/Ta alla pemina harre ta la aggo ke ri 
Ana Ki'i Jhawa do naanne ne lulu buku 
do naanne ngati ruai kedhanga ddau do 
mejaddhi pa dhida kedera do naanne. 

8 Pa dhara nga tao mina harre ne Ana 
Ki'i Jhawa ne ta peheguru-anni ke ne 
bhada do appa ngi'u he nga kattu-kattu 
do dhue nguru do appa ddau he pa 
hedhapa No. Heddau-heddau ro do nga 
parru ketadu nga mago mela lara do ihi 
ri keminya na harre ado ke ta do wala 
ri ngati lihebhajha-lihebhajha annu-niki 
Deo he. 

Ta jhuka ke ro hewue ne lilodho do 
wowiu: "Au ke ne do jhamma ta aggo 
ne buku do naanne nga ta pebhari ne 
hege-hege do na harre, Rowi do alle 
ke Au pepemade, jhe ri lua made Au 
ne, ddau raiwawa ngati hari-hari huhu, 
lipedai, rai pereda nga ddau-rai do alla 
ke pewalli ri AU tu Deo. 

10 Alla ke ri au pepejadhi ro ta hekejie 
ddau-rai do petone ta mone tunu- 
menahu mita ie ro ta pemoke Deo di, jhe 
pereda pa danni raiwawa." 

ll! Ta alla pemina harre ta ngadde ke 
ri ya ri. Ta rangngi ke ri ya ne lii naju 
Deo do tabbha-riwo-rawo ne ae. Do titu 

ro pekehero ne kedera ne nga bhada 
do appa ngi'u he, mina harre lema nga 
kattu-kattu do na harre. 

12Jhe ro do nga jhuka lodho do 
dhai maddu, "Ana Ki'i Jhawa do alle 
pekehabbhe do naanne, do jhamma ke 
ta hammi kuaha, kaja-kete'e, uku nga 
mmau dhara nga lua rui nga kedi; do 
jhamma ke No ta takke pa dhara kire, 
pedhede-pekelode nga ta wue ta waje!" 

13 Moko ta rangngi ke ri ya hari-hari ne 
kemuki do nga henga pa liru balla, pa 
raiwawa, pa dha'i raiwawa nga pa dhara 
dahi -- nga peheatte hari-hari do kemuki 
do nga henga pa hari hewue liru nga 
raiwawa do nadhe -- do jhuka lodho, "No 
do mejaddhi pa dhida kedera ne, nga 
Ana Ki'i Jhawa do naanne, ro ke ne do ta 
wue-waje nga do ta pekerihi, hari lema 
ne do ta pedhede-pekelodo, do nga higa 
nga pereda lohe la lodho do nami mii 
ne!" 

14 Moko ta bhale ke ri bhada do appa 
ngi'u do na harre, "Amin!" Jhe hari-hari 
ne kattu do na harre ta lakku rutuu ke 
peheguru-anni jhe wie hu nga mejura. 
6 1 Ta alla pemina harre ta ngadde ke 

ri ya ne Ana Ki'i Jhawa do naanne ta 

pebhare ne hege do petari ne ti telora 
hege do pidu bhue he. Moko ta rangnge 
ke ri ya hengi'u ti telora bhada do appa 
ngi'u he, do pali, "Mai we!" Ne kedarru 
lipedai no ne, a'i dho mii likedarru dhoro 
he. 

ZMoko ta ngadde ke ri ya hengi'u jara 
do pudi. Ne do menya'e no ne do nga 
parru hebhangngu jhe pa no do wie 
hewue labba. Ta maju ke no mii heddau 
mone nara do kako ta la perabe ne lua 
nara ne. 

3Ta alla pemina harre ta pebhare ke 
ne hege do kedhue ne ri Ana Ki'i Jhawa 
ne, ta rangnge ke ri ya ne lii bhada do 
kedhue ne, "Mai we!" 

“Moko ta mahhu-anni ke hengi'u jara 
do wala ri. Ne jara do napoanne do mea. 
Pa ddau do menya'e jara do naanne do 
wie ke ne kuaha ta peila hari-hari lua 
pedhuri-pemira pa danni raiwawa, mita 
ie ddau raiwawa ta pepara-petabbhu 
heddau nga heddau. Moko ta wie ke pa 
no hebhangngu ne kelewa do mone-ae. 

> Moko ta pemehakke ke ne hege 
do ketallu ne ri Ana Ki'i Jhawa ne. Ta 
rangnge ke ri ya lii bhada do ketallu ne, 
"Mai!" Ta ngadde ke ri ya hengi'u jara do 

laka. Ne do menya'e no ne do nga parru 
hemawo dhahi pa ruai no. 

6Ta rangnge ke ri ya ne lipedai do mii 
lipetoda he ngati telora bhada do appa 
ngi'u do na harre. Ne lii do naanne mina 
hedhe, "Helite gandum do woie hela'u ke 
ne kebhue no nga gaji helodho, nga tallu 
lite gandum do wala ri ne kebhue hela'u 
nga gaji helodho lema. Tapulara bhole 
peapa ne kepue-kepue zaitun nga dhoka 
ago he!" 

7Ta alla pemina harre ta pebhare ke ne 
hege do keappa ne ri Ana Ki'i Jhawa ne. 
Ta rangnge ke ri ya lii bhada do keappa 
ne, "Mai!" 

8 Ta ngadde ke ri ya hengi'u jara do 
kehawa. Ne ngara do menya'e jara do 
naanne Made-mada. Bhagi appa ngati 
lua pereda ngati Raiwawa Do Nadhe, do 
jhula ke pa ro, mita nara ta pemade ri ro 
do pelake jhara pedhutu-pemuhu, jhara 
lua menganga-rai, ha gu nga padha nga 
pelake jhara bhada-bhada bhani. 

2Ta alla pemina harre ta pebhare ke 
ri ke ne hege do kelammi ne ri Ana Ki'i 
Jhawa ne. Moko ta ngadde ke ri ya pa 
dha'i dea tunu-menahu ne do era ne 
hemanga-hemanga do made taga tari 

do perue ri ro ne litakka do ngati Deo pa 
dhara lipeliba ro he. 

10Ro do peka nga lipeka do rihi maddu, 
"Wo Muri do Mone Rihi Wiki Higa nga 
Pereda, do mmau do megala nga do 
mola do mira! He nga ri ko ke ne tui 
ri jhe itu pehappo ri Au ne hala ddau 
raiwawa jhe wolo ro ta ga tari do alla ke 
ro pepemade jhi?" 

11 Ta wie ke pa ro hedddau-heddau 
hebhalla ne juba wopudi. Moko ta lii ke 
pa ro ta pengaha pa dhara hemelila he 
ri, tade tobo ne ae ihi-anga ro do hela'u 
lii he nga tuahhu-tuahhu ro do medae ta 
pemade he mii ro le. 

12 Moko ta ngadde ke ri ya ne Ana Ki'i 
Jhawa do naanne ta pebhare ne hege 
do keanne ne. Ta jadhi ke dhai-ie do 
dhai meliri dhara. Mada lodho ta jadhi ta 
maddi ke mii bhalla maddi do hekoto he, 
jhe mada warru jadhi ta mea mii raa he 
ke. 

13 Moto-moto ta keloro ke ngati ihi liru 
ma danni raiwawa mii wokepallu do 
dho ihi dae he ne keloro ngati kolo do 
kenyoko ri raga nga opo he. 

14 Liru ta ele ke mii karataa do ta lule 
he, jhe hari-hari lede nga pulu do pereho 
ke ngati era ro. 

15 Moko ne duae-duae pa raiwawa, 
kattu-kattu mone-ae kattu-kattu 
horodhadhu, ddau-ddau do kaja nga 
ddau-ddau do nga kuaha, nga ddau-ddao 
do hewala he ri. Ie ta naannu mina harre 
lema ddau do balla kattu, hari-hari ro 
do pehuni-anni pa ro'a-ro'o lie nga pa 
hanga-hanga wowadu. 

16Ta peka ke ro ta ami pa lede-lede nga 
wWowadu-wowadu, "Mai we ma nappi ma 
kebii jhi! Pehuni-peniti we jhi ngati kete 
bubu dhara Ana Ki'i Jhawa do na nidhe. 

17 Nee ke do dakka ne lodho do meliri 
dhara ne, pa awe nadhe ta dhute ta 
hegabbhe ke ne lua kete bubu dhara 
ro, jhe bhule dho ke ie ta heddau he do 
makka taha penaja nga ro!" 

1 Ta alla pemina harre, ta ngaddi 
7 ke ri ya do appa ddau naju Deo pa 
appa kebhihu raiwawa. Do henabbhi ke 
ri ro hari appa bhue ne mada ngallu pa 
raiwawa dhe, mita do dho era ri ngallu 
do kemale pa kolo lede, kiadho pa dhara 
dahi, ki adho pa kolo ajhu-kolo ajhu. 

ZMoko ta ngadde ke ri ya heddau naju 
Deo do hewa la do hhau ngati hebhakka 
bira dimu. No do nga aggu hege ngati 
Deo do muri ne. Jhe nga lipedai do 
maddu, ta pedoa ke ri naju Deo do 
naanne ne do appa ddau naju Deo do 
alla penara kuaha ngati Deo tu ta peapa 
kolo lede nga dhara dahi he. 

3Ta lii ke ne naju Deo do naanne, 
"Bhole peapa dae kolo lede nga dhara 
dahi, mina harre lema kepue-kepue ajhu 
ki do dho wie dae ri jhi ne tada hege pa 
tanga-rrai annu-niki Deo di he." 

“Moko ta peke ke pa ya ta do era do 
hengahu do appa nguru appa tabbha 
ddau do ta wie ne tada hege ngati Deo 
ne, pa tanga-rrai ro. Ne ddau-ddau do 
na harre, do aggu ngati henguru do dhue 
huhu do Israel; 

?ngati hehuhu do henguru dhue tabbha 
ddau; ngati huhu: Yehuda, Ruben, Gad, 

6 Asyer, Naftali, Manasye, 

7 Simeon, Lewi, Isakhar, 

8 Zebulon, Yusuf nga Benyamin. 

2Ta alla pemina harre ta ngaddi ke 
ri ya ri, ddau raiwawa do rihi ngati ihi 
ne worawwu ae -- bhule dho heddau 
he do nara ta kire ne ae ro. Ro do 

napoharre ddau-ddau ngati heworawwu- 
heworawwu ddau-rai, huhu, rai-pereda 
nga lipedai. Do nga pake juba do wopudi, 
do nga parru kelai-kelai palem, jhe do 
titu naja-hedhapa ro ju langa kedera do 
naanne nga Ana Ki'i Jhawa ne. 

10 Moko nga lipedai do maddu, ta lii ke 
ro, "Ne lua helama tona ie di do dakka 
ngati Deo di we, do mejaddhi pa dhida 
kedera nga ngati Ana Ki'i Jhawa do na 
nidhe we." 

11 Hari-hari naju Deo do titu pekehero 
ne kedera do naanne nga kattu-kattu 
he mina harre le ma nga bhada do appa 
ngi'u he. Ne naju-naju Deo he ta lakku 
rutu ke jhe pehegu ru-anni la worai pa 
hedhapa kedera do naanne, jhe wie hu 
nga mejura pa Deo. 

12 Ta peka ke ro, "Amin! Dhida nga 
ketutu tu Deo di, do dhida do kelodone 
nga do dhai mmau dhara ne. Pa No he ke 
ne do jhamma ta dhute ta hegabbhe ne 
kolo lii ie-ae nga lua dhida nga kelodo. 
No ke ne higa nga kuaha jhe do rui lohe 
la lodho do nami mii ne! Amin." 

13Ta kebhali ke heddau ti telora 
kattu-karru do na harre pa ya, "Nadu 
ke ne ddau-ddau do nga pake juba do 

wopudi hedhe, jhe ngati mii ke ro ne 
dakka?" 

14"Muri, toi dho ri ya. Ri Muri ma ne 
do toi," ne bhale ri ya. Moko ta lii ke 
no pa ya, "Na hedhe ke ne ddau-ddau 
do helama he pa dhara narru nga 
lake ne awe hudi nga peraga he nga 
dede-merahhu he do dhai hedui he. Do 
alla ke ri ro pebhaha ne juba ro ri raa 
Ana Ki'i Jhawa do naanne hakku jadhi ta 
pudi. 

15 Ri do mina harre ke hakku titu ro 
pa hedhapa kedera Deo, jhe wie hu 
nga mejura pa No, anni lodho nga anni 
maddha pa dhara Ammu Deo. Jhe No 
do mejaddhi pa dhida kedera nidhe, do 
medae ta era hari ta hela'u ke nga ro, tu 
ta herimu-herugu ro. 

16 Adho ke ro do medae ri ta menganga 
kiadho ta hae-koko mada-lodho kiadho 
lema pana lodho do keti, adho ke do 
medae ta lakka ri pa ro, 

17 rowi ne Ana Ki'i jhawa ne, do 
mejaddhi patelora kedera ne, do ta jadhi 
mone bhata ro ke. Do ta lere ta kelau ke 
ro ri No la mada-ei wattu do wie muri 
mada ne. Ri Deo do ta hai pekemangu 
ke ne ei-namada ro." 

1 Ta dhai ta pebhare ke ne hege do 

kepidu ne ri Ana Ki'i Jhawa ne, moko 
ta kehii-kejidho ke pa era do mmau do 
megala, era ma ta hetenga jaa ne tui. 

ZMoko ta ngaddi ke ri ya, do pidu naju 
Deo do titu pa hedhapa Deo he, jhe wie 
pa ro pidu bhue wotabbe. 

3Ta dakka ke heddau naju Deo do 
wala, do nga aggu era tunu dhupa 
ngati mela lara, jhe la titu pa hedhapa 
era tunu menahu ne. Ta wie ke pa ne 
keminya do dhai ae, tu ta la peturu pa 
lihebhajha-lihebhajha ngati hari-hari 
annu-niki Deo he nga tu ta jhole pa dhea 
mela lara do era pa hedhapa kedera ne. 

4Hela'u-la'u nga lihebhajha ti annu-niki 
Deo he, ne habbhu dhupa do pa dhara 
nga weo do naanne ta kepopo ke ne ha'e 
la dhida ngati wolaabba naju Deo do titu 
pa hedhapa Deo ne. 

STa alla pemina harre, ta aggo ke ri 
naju Deo do naanne ne era tunu dhupa 
ne, jhe la ihe la dhara ne ri ai ngati dhea 
era tunu ne, jhe ligo ri no ma danni 
raiwawa. Moko ta kedu-kedaru ke dhoro, 
jhe ta peki'e ke ne bhele, moko ta jadhi 
ke dhai-ie pa raiwawa. 

6Ta alla pemina harre, ta pemoko- 
moko-anni ke do pidu naju Deo do nga 
parru wotabbe he ta la tiu. 

7 Moko ta tio ke ri naju Deo do petari 
ne wotabbe do pa ruwai no ne, ta puru 
ke ajjhi-es nga ai do pehiwo nga raa 
mii do ta tude he ma danni raiwawa. 
Bhagi tallu ngati raiwawa alle ne kappu 
ladu-ladu; mina harre lema bhagi tallu 
ngati hari-hari naajhu nga hari-hari jhu'u 
do mengarru. 

8 Moko ta tio ke ri naju Deo do kedhue 
ne wotabbe no ne, moko ta ngadde do 
dho hala mii hewue lede do dhai tarra ne 
worena do weo kedu-kedaru do ligo la 
dhara dahi. Bhagi tallu ngati dhara dahi 
ta jadhi ke mii raa he, 

2ta made ke bhagi tallu ngati hari-hari 
do kemuki do nga henga pa dhara dahi, 
jhe mina harre lema bhagi tallu ngati 
hari-hari kapa pa dhara dahi kappu 
ladu-ladu. 

10 Ta alla pemina harre ta tio ke ri naju 
Deo do ketallu ne, ne wotabbe no. Moko 
hewue moto do worena, do weo do kedu 
mii obo he, ta bunu ke ngati liru nappi 
nga kebii bhagi tallu ngati loko nga mada 
ei-wattu. 

11 (Ne ngara mato do naanne "Paddhu".) 
Moko bhagi tallu ngati ei-loko jadhi ta 
paddhu, jhe ae ne do made taga tari 
nginu ei-loko do paddhu he. 

12 Moko ta tio ke ri njau Deo do keappa 
ne, ne wotabbe no. Moko ta herimo ke 
bhagi tallu ngati mada lodho, bhagi tallu 
ngati mada warru nga bhagi tallu ngati 
moto-moto, hakku ta ila ke bhagi tallu 
ngati rui kelala ro. Mina harre lema bhagi 
tallu ngati anni lodho adho ke do teleo, 
jhe mina harre lema bhagi tallu ngati 
anni maddha. 

13 Moko ta ngadde ke ri ya, jhe rangnge 
ri ya hengi'u luji-ae do era pa dhara nga 
lila do dhida, do nga peka, "Apa kerewe 
rai ke, apa kerewe rai ke, apa kerewe rai 
ke tu hari-hari ddau pa danni raiwawa 
kinga rangngi ke ri ro ne lii wotabbe do 
tiu ri do tallu naju Deo do wala he ne 
wotabbe ro hine!" 

1 Moko ta tio ke ri naju Deo do 

kelammi ne, ne wotabbhe no, ta 
ngadde ke ri ya hewue moto do bunu 
ngati liri ma raiwawa. Pa moto do naanne 
do wie ke ne kuhi ro'a made mada ne. 

ZMoko ta bhoke ke ri mota do naanne 
ne ro'a mada ne, moko ta poro-dodo ke 

ne habbhu ngati dhara ro'a do naanne, 
mii habbhu ngati dhara rao do worena 
he. Mada lodho nga ihi liru ta kerabba ke 
ri habbhu ngati ro'a do naanne. 

3 Moko ngati habbu do naanne, ta 
mahhu-anni ke mo kebhara-mokebhara 
jhe puru ma raiwawa. Pa mokebhara do 
na harre do wie ne kuaha do hela'u mii 
kuaha do wie pa keraka-rai. 

4Do lara pa ro mita bhole peapa 
rujhu'u, kiadho kepue-kepue ajhu kiadho 
naajhu-naajhu do wala he ri. Ne lua do 
wie pa ro wata ke ta pemuhu-pelawa 
nga ddau raiwawa do dho bhule nga tada 
hege do ngati Deo pa tanga-rrei ro. 

?Pa mokebhara do na harre adho do 
wie ne lua ta pemade ne ddau-ddau 
do na harre, wata ke ta pehedui he we 
ro pa dhara lammi warru ne tui. Ne 
noro jhala-lala paddha ngati tappu mo 
kebhara do na harre do hela'u nga noro 
paddha tappu ngati kereka-rai. 

6 Pa dhara lammi warru do na harre, ne 
ddau-ddau do na harre do la'a-rui mita 
ma de, tapulara lua made ta jjhau we 
ngati ro. 

7 Ne wewo mokebhara do na harre do 
mii jara do moko ta duli la dhara muhu 

he. Pa kattu ro do era bhara do mii labba 
ngati mela lara he. Ne tanga mada ro do 
mii tanga mada ddau raiwawa he. 

ŜNe rukattu ro, do mii rukattu mobanni 
he, jhe ne ngutu ro do mii ngutu hinga 
he, 

?ne dhara kabu ro do henabbhe ri hahhi 
do miga ta mii bhajhu bhahhi he. Ne lii 
kebarre rualla ro a'i dho mii likebiro-baro 
hekewolo doka-muhu do pa dhara nga 
hudhi muhu do pa dhara pemuhu he. 

10 Ne mokebhara do na harre do nga 
rulai, jhe do nga ki'u mii keraka-rai he. 
Pa rulai ro he do nga raho, tu ta pehedui 
ddau raiwawa pa dhara lammi warru. 

11 Ro do nga duae ta pereda pa ro, jhe 
ne duae do naanne wala dho ke ngati 
naju do parro ro'a made mada ne. Ne 
ngara no pa dhara lii Ibrani: Abadon; 
kinga pa lii Yunani Apolion (do hela'u 
lema mii "Mone Peapa"). 

12 Ludu ke ne lua apa nga kerewe do 
petari ne. Medae ri ko dhue lua apa nga 
kerewe do wala ngati do petari ne do ta 
hedhapa ri. 

13Ta alla pemina harre moko ta tio ke 
ri naju Deo do keanna ne, ne wotabbe 
no. Moko ta rangnge ke ri ya ne lipedai 

ngati hari appa kebhihu dhea era tunu 
do ngati mela lara do pa hedhapa Deo 
ne. 

14 Ne ane lipedai do naanne pa naju 
Deo do keanna ne, "Golo we ne do appa 
naju Deo do akki pa Loko Efrat ne!" 

15 Moko ta la golo ke hari do appa ne 
naju Deo do na harre. Do alla ke ro 
pepemoko ta petona ta tu jaa, lodho, 
warru, nga ttau do naanne tu ta pemade 
pemade bhagi tallu ngati hari-hari ddau 
raiwawa. 

16 Ta peke ke ya ta do ne ae horodhadhu 
do do menya'e jara he do dhue ngahu 
juta. 

17 Jhe pa dhara lai do pengadde pa 
ya, ta ngaddi ke ri ya ne jara-jara 
nga ddau-ddau do menya'e he. Ne 
ddau-ddau do menya'e he do nga pake 
bhajhu bhahhi do mea kebhela, do 
kelere maddi mii wowadu nilam he, nga 
do kelara mii hedawa he. Ne kattu jara 
he, do mii kattu hinga he, jhe ngati ubha 
jara he do hhau ai, habbhu nga hedawa. 

18 Bhagi tallu ngati ddau raiwawa made 
ri tallu lua apa nga kerewe do na harre; 
ri ai, habbhu nga hedawa do hhau ngati 
ubha jara do na harre. 

19 Ne lua rui jara do na harre do era pa 
ubha nga pa rulai he. Ne ruali ro he do 
mii debhoho do nga kattu he. Ri rulai do 
na harre ke ne pehedui ddau raiwawa ri 
jara-jara do na harre. 

20Tapulara ne ddau raiwawa do rihi ta 
do dho made he ri lua apa nga kerewe do 
na harre, l'a dho lari anni ngati wui ai-wui 
tao do tao ri ruai-kolo-ku'u ro miha. 
Pengaha dho ro ngati wie hu nga mejura 
pa henga-henga do apa do kerewe he 
nga pa nalu-nalu do pebhari-perihu ri ro 
ta era wie hu nga mejura, do ngati mela 
lara, mela pudi, mara, wowadu nga ajhu 
do dho nara ta ngaddi ne nga-nga, mina 
harre lema adho do i'a kako. 

21 Ta dho ro lari-anni nga ti wui ai-wui 
tao ro do apa do kerewe he, lua para 
ddau-tabbhu ddau, ngati lipana-lipana, 
ti lua bute nga jhawu ngati lua loi nga 
mena'o. 

1 O 1 Moko ta ngadde ke ri ya, heddau 

naju Deo do dhai tarra ne kedi'i 
nga keharru, do hewala ri do puru ngati 
era do mmau do megala. Ne naju Deo do 
naanne do herimo ri merammu, jhe pa 
kattu ne do lale ri heroo. Ne tanga-mada 

no do weo mii weo mada lodho he, jhe 
ne ru bhebho no do mii geri-ai he. 

2 Pa dhara wolaabba no do era helulu 
buku do lulu iki do alle ke peboke. Ne 
rubhebho kedhanga no do jhalli pa dhara 
dahi, jhe ne hebhakka keriu ne ri do 
jhalli pa kolo lede. 

3Moko ta peka ke no nga lipeka do 
maddu do mii likeau hinga-hinga he. 

Ta alla pepeka ne naju Deo do naanne 
ta bhale ke ri likedu-kedarru pidu bhue 
dhoro. 

ANga mina harre pa dhara nga kedarru 
ko hari pidu bhue ne dhoro he, do dhai 
ke ri ya ta bhuki, tapulara ta rangnge ke 
ri ya ne lipedai ngati era do mmau do 
megala, "Bhole peteleo dae ne ne nga ne 
do pale ri dhoro do pidu bhue he, bhole 
bhuki dae!" 

> Moko ne naju Deo do ngadde ri ya do 
titu pa dhara dahi nga pa kolo lede ne, ta 
dhede ke ne ruai kedhanga no ju la liru. 

6Ta pehupa ke no nga ngara Deo do 
muri loro ne, do Mone peera liru nga 
raiwawa nga dhara dahi mina harre 
lema nga hari-hari ne nga we ne do era 
pa dhara no. Ta lii ke ne naju Deo do 

naanne, "Adho ke do ta pelajho ri ne 
awe ne! 

/Tapulara kinga dhai ke ta tio ri naju 
Deo do kepidu ne, ne wotabbe No, do ta 
pekako ke ri Deo ne lua pedabbho No do 
pewune ne, mii do alle ke pepeke ri No 
pa annu-annu No he, nabi-nabi he." 

ŜTa alla pemina harre, ta lii ri ke ne 
lipedai do ngati era do mmau do megala 
ne pa ya. Ne ane No, "Kako we la aggo 
ne lulu buku do lulu iki do nnai do boke 
pa dhara wolaabba naju Deo do jhalli 
pa dhara dahi nga pa kolo lede do na 
nidhe." 

? Moko ta kako ke ya la nga naju Deo 
do naanne, jhe ame ri ya pa no mita wie 
ri no pa ya ne lulu buku do lulu iki do 
naanne. Ta lii ke no, "Aggo we jhe nga'e 
we ne nadhe. Pa dhallu au do ta jadhi ta 
do paddhu no, tapulara pa dhara ubha 
au do natta no mii ei-oni he." 

10Ta aggo ke ri ya ne lulu buku do lulu 
iki do naanne ti ruai no, jhe nga'e ri ya. 
Pa dhara ubha ya do natta no mii ei-oni 
he, tapulara ta alle pedalle ri ya, pa 
dhallu ya ta jadhi ta do paddhu ke no. 

11 Ta alla pemina harre, ta pereda ke pa 
ya, "Pelebe we hewari ri ne lii do ngati 

Deo ne, jhara lua ddau-rai-ddau rai, rai 
pereda-rai pereda, lipedai-lipedai nga 
duae-duae." 

1 1 1 Ta alla pemina harre, ta wie ke 

pa ya hekedalli ne ajhu do miga 
ta mii ajhu luji he, moko ta pereda ke, 
"Kako we la luje ne Ammu Deo nga dhea 
era tunu-menahu ne. Kire we henga ne 
ae ddau do wie hu nga mejura pa dhara 
Ammu Deo ne. 

ZTapulara bhole luje ne kebhalla do 
pa tele Ammu Deo ne, rowi ne era do 
naanne do alle ke pejhole pa ddau-ddau 
do dho tade Muri he. Do medae ri ro 
ta jhalle ta kerupe ne rae do mmau do 
megala ne pa dhara appa nguru dhue 
warru. 

3 Do ta pepu ri ya do dhue ddau hakahi 
Ya do nga pake bhara lua lalu, jhe do ta 
pepeke ri ro ne lii do ngati Deo ne pa 
dhara 1260 lodho." 

ANe do dhue hakahi do na harre wala 
dho ke ngati dhue kepue ziatun nga 
dhue bhue kae lapu do era pa hedhapa 
Muri liru nga raiwawa. 

> Kinga ddei ddau ta hakku ta tao lai do 
woapa penaja nga ro, moko ngati dhara 
ubha ro ta hhau ke ai do ta pekappu 

ladu-ladu ihi muhu-ihi lawa ro. Nga loro 
jhara do mina harre ke, ne pemade ri ro 
hari-hari ddau do ddhei ta pepaddha ro. 

6 Do nga kuaha ro tu ta henabbhe liru 
mita do dho puru ajjhi pa dhara nga 
pepeke ri ro ne lii do ngati Deo ne. Jhe 
ro lema do nga kuaha pa hari-hari mada 
ei-wattu, tu ta pebhari ei-loko ta jadhi 
ta raa. Do nga kuaha lema ro ta wabbe 
raiwawa ri hari-hari worawwu lua apa, 
parri we e'e ne ddhei ro we ta tao. 

7Kinga moko ke ri ro ne pepeke ne lii do 
ngati Deo ne, ne bhada do mahhu-anni 
ngati ro'a made mada ne do ta pelawa 
ke nga ro. 

ŜJhe ne ngi'u ro do made he, do 
ta pebhari-gore ke pa rujhara-ae 
pa dhara rae-ae, do pa mii Muri ne 
ketoe-peabbha-rappa. Mii lii pepahhi 
ngati ngara rae do naanne Sodom kiadho 
Mesir. 

?Ddau-ddau ngati hari-hari rai-pereda, 
huhu, lipedai nga ddau-rai do ta heleo 
ne ngi'u ro do made pa dhara tallu lodho 
nga heatta, jhe adho do wie lua pa ro ta 
pedana ne do made do na harre. 

10 Ddau pa raiwawa do ta mengallu 
nge nga kehaka dhara ke ri lua made 

do dhue hakahi do na harre. Do ta tao 
lua rame ro ta pehewene ne lua made 
do naanne, jhe mira ro ta pemoa bhara 
parahe heddau nga heddau, taga rowi ri 
do dhue ddau nabi do na harre do dhai 
ae ke ne wie lua hedui-herui pa hari-hari 
ddau raiwawa. 

11 Ta ludu le tallu lodho nga heaata, 
ta dakka ke ne henga muri mada ngati 
Deo, jhe maho la dhara do dhue ddau 
nabi do na harre. Moko ta kaddhi ke ro 
ta titu, hakku hari hari ddau do ngaddi 
ro ta meda'u ke do dho ie ta nga-nga. 

12 Ta alla pemina harre, ta rangngi ke 
ri do dhue ddau nabi do na harre ne 
lipedai do maddu do pedoa ro ngati era 
do mmau do megala, "Mai we, ha'e we 
ma dhe!" Moko pa hedhapa ihi muhu-ihi 
lawa ro, ta ha'e ke ro la era do mmau do 
megala, jhe herimu ro ri merammu. 

13 Moko pa dhara awe do naanne ta 
jadhi ke dhai-ie do dhai meliri dhara. 
Bhagi henguru ngati rae do naanne 
mae tebho-ttei, jhe do pidu tabbha 
ddau made ri dhai ie do naanne. Ne 
ddau-ddau do hewala he, dhai tarra ne 
meda'u, moko ta wue-waje ke ri ro ne 

lua dhida nga kelodo Deo do pa era do 
mmau do megala ne. 

14 Ludu ke ne lua apa nga kerewe do 
kedhue ne. Tapulara heleo we! Ne lua 
apa nga kerewe do ketallu ne, pa dhara 
la'a bhalle ri hudi do ta dakka ke. 

15 Moko ta tio ke ri naju Deo do kepidu 
ne, ne wotabbe no ne, moko ta rangngi 
ke ne lipedai-lipedai do maddu pa era 
do mmau do megala, do pali, "Lua higa 
nga kuaha ta pereda raiwawa do nadhe 
do pa dhara wolaabba Muri di ke nga pa 
Duae Mone ma'i-Mone golo di ke ne, do 
jaje ri no ne. Do medae ke No ta pereda 
lohe la lodho do nami mii ne!" 

16 Moko ne kattu do dhue nguru do 
appa ddau do mejaddhi pa hedhapa Deo 
he, ta lakku rutu ke jhe peheguru-anni 
la worai ta wie hu nga mejura pa Deo. 

17 Ane ro, "Muri, Deo Do Mone Rihi Wiki 
Higa nga Pereda ne, do era, nga do lore 
ke peera! Peha'e ri jhi ne kolo lii ie-ae 
pa Au rowi do alle ke ri Au pepake ne 
kuaha Au do mone-ae ne, jhe do nee ke 
do jhari ta pereda! 

18 Ne ddau-ddau do dho tade Muri, 
peluru-penyami ke, rowi do dhai ke ne 
awe pa Au ta hegabbhe ne lua kete 

nga bubu dhara Au, jhe do dhai lema 
ke ne awe pa Au ta pehappo ne hala 
ddau-ddau do made. Nadhe ke ne awe 
ne tu ta wie ne pai-pala pa annu-niki Au, 
nabi-nabi, nga pa hari-hari annu-niki Au, 
ro hari-hari do wie hu nga mejura pa AU, 
do kepai nga do naiki. Nadhe ke ne awe 
tu ta pemae-tebho-ttei ne ddau-ddau do 
peape raiwawa!" 

19 Moko ta boka-anni ke Ammu Deo pa 
era do mmau do megala jhe ngadde ne 
Patti Lipejaji ne pa dhara no. Moko ta 
peki'e ke ne bhela nga likedarru dhoro 
do kedu-kedarru nga kepuka-kerajji, 
mina harre lema dhai-ie nga ajjhi-es do 
mita tude he ke. 

1 2 1 Moko ta ngadde ke pa ihi liru 

hahhi do madalae do rihi ngati 
ihi. Heddau mobanni do nga pake 
mada-lodho mii bhara pake no, do pa 
dhara nga titu pa dhida warru. Pa kattu 
no era hewue labba do ngati henguru 
dhue bhue moto. 

ZNe mobanni do naanne do pa dhara 
nga mejanni-ihi jhe do dhai ke pa rai-pa 
warru ta kehoo-dhara, moko ta peka ke 
no ri leru ri jhala lala paddha. 

3 Moko ta ngadde ke pa ihi liru hahhi ri 
do madalae. Era hengi'u debho mone-ae 
do mea do dhai tarra ne mone-ae do nga 
kattu pidu bhue jhe nga tadu he nguru 
bhue tadu. Pa hewue-hewue ne kattu no 
do nga pake hewue labba. 

ARi ru lai no ne ta kewaru ke ri no bhagi 
tallu ngati moto-moto pa liru jhe nabha 
ma raiwawa. Ne debhoho do naanne do 
titu ke pa hedhapa mobanni do ta kehoo 
dhara do naanne, do nga lua pedabbho 
ta mate ta dalle ne ana ri mobanni do 
naanne. 

> Moko ta metana ke ri mobanni do 
naanne heddau ana momone do ta 
pereda pa hari-hari ddau-rai ri dabbho 
kajji bbhahhi. Tapulara ta rabe ke ana 
do naanne ngati mobanni do naanne, jhe 
aggo la nga Deo, nga la hedhapa kedera 
era mejaddhi No ne. 

6 Moko ta perai ke ne mobanni do 
naanne la padha-ae, la era do alle ke 
pepemoke ri Deo tu no. Pa era do naanne 
ke do ta piare-peloje no 1260 lodho ne 
tui. 

7 Moko ta jadhi ke ne lua pedhutu- 
pemuhu pa era do mmau do megala. 
Mikhael hela'u-la'u nga naju-naju no 


WAHYU 12.8-11 1469 


pemuhu penaja nga debhoho do naanne. 
Jhe ne debhoho do naanne lema do 
rabhe ri naju-naju no ta pelawa nga 
Mikhael. 

ŜTapulara jharra ne debhoho do 
naanne. Pa debhoho do naanne nga pa 
naju-naju no he adho ke do wie lua ri ta 
pee pa era do mmau do megala. 

? Ne debhoho do naanne ta nabhe ke la 
tele. No ke nedebhoho weka ne, do ne 
ngara no Wango kiadho Henga Kerabba, 
do pelu hari hewue raiwawa dhe. Ta 
nabhe ke no ma raiwawa nga hari-hari 
naju no he. 

10 Moko ta rangnge ke ri ya ne lipedai 
do maddu pa era do mmau do megala, 
do pali, "Awe nadhe ke, ne awe tu Deo 
ta ma'i ta golo ne annu-niki No. Pa dhara 
awe nadhe ke ne pedhelo ri Deo ne 
kuaha No mii heddau Duae. Pa dhara 
awe nadhe ke ne Duae Mone ma'i-Mone 
golo do jaje ne do ta pedhelo lema 
ke ne kuaha No. Rowi ne do peanynyi 
tuahhu-tuahhu di he pa hedhapa Deo, 
anni lodho nga anni maddha do alla ke 
pemahhu ngati era do mmau do megala. 

11 Do alle ke no pepejharre ri tuahhu- 
tuahhu di he ri raa Ana Ki'i Jhawa ne, 

nga ri lii do mola do mira do ngati Deo ne 
do pepeke ri ro he. Do bhani jhula-anni 
ro ta jhole ne ngi'u ro tade made. 

12 Rowi do mina harre ke, do jhamma 
ke, era do mmau do megala nga 
hari-hari do era pa dhara no ta mengallu 
nge nga kehaka dhara. Tapulara apa nga 
kerewe ke raiwawa nga dhara dahi, rowi 
naanne ke Wango do puru la nga mu, do 
puru nga bubu dhara do dhai kete tu-tu, 
rowi do toi ke ri no ta do nee hudi he ke 
ne awe unu no ri." 

13Ta dhai ta toi ri debhoho do naanne 
ta do alle ke no pehore ma raiwawa, ta 
jhari ke ta hudhe ri no ne mobanni do 
alla pemetana ana do naanne. 

14Tapulara pa mobanni do naanne do 
wie ke hemawo rualla luji-ae do balla, 
mita ie no ta lila la era no pa padha-ae 
ne, do pa ni ke no do ta piare-peloje 
pa dhara tallu bhue ttau hebhakka, ta 
ludu ke no ngati lua hudhe nga perage ri 
debhoho ne. 

15 Moko ta hebue ke ri debhoho do 
naanne ne ei do dhai ae ngati ubha no ju 
la nga mobanni do naanne mita piro no 
ri ei ne. 

16Tapulara ta ruba dhara ke raiwawa 
nga mobanni do naanne, ta henganga ke 
ne ro'a rairo ngati raiwawa jhe dalle ne 
ei do ngati ubha debhoho ne. 

17 Ta bubu dhara ke ne debhoho ne nga 
mobanni do naanne, hakku ta hudhi la 
peraga ke ne kolo loro do wala he ngati 
mobanni do naanne, hari-hari ddau do 
pedutu ne lipedara-lipedara Deo, nga do 
pelebe ne lipeliba jhara lua Yesus nga 
kuaha No. 

1 2 1(12-18) Moko ne debhoho do 

naanne ta kako ke la titu pa tabbi 
dahi. (13-1) Ta alla pemina harre, ta 
ngadde ke ri ya hengi'u bhada do hhau 
ngati dhara dahi. Ne bhada do naanne do 
nga tadu henguru laa, jhe do nga kattu 
pidu bhue. Pa tadu he helaa-helaa do era 
labba hewue, jhe pa hewue-hewue ne 
kattu he era do do bhuki ri hahhi ngara 
lua kare nga menihe Deo. 

ZNe bhada do ngadde ri ya do naanne 
ne worawwu no a'i do mii maha do 
keluru he, jhe ne kae no mii kae berua 
he, ne hewangnge no mii hewangnga 
hinga he. Moko ta wie ke ne bhada do 
naanne ri debhoho ne lua rui no miha, 

mina harre lema ne kedera era mejaddhi 
no ne nga lua kuaha no do mone-ae ne. 
3Hahhi ngati telora kattu do pidu bhue 
ngati bhada do naanne, hala dho mii 
do ngaddi ta ta no'e do dhai bhalla he, 
tapulara do ie ke no'e do naanne. Hari 
hewue raiwawa do pedutu ke ne bhada 
do naanne nga dhai madalae. 

4Ta wie hu nga mejura ke ro pa 
debhoho do naanne, rowi do alle ke 
pewie ri no ne kuaha no pa bhada do 
naanne. Jhe mina harre lema ta wie hu 
nga mejura ke ro pa bhada do naanne. 
Ta lii ke ro, "Bhule dho ke do hela'u ri 
nga bhada do nadhe! Bhule dho ke do 
nara ri ta pemuhu-pelawa nga no!" 

> Pa bhada do naanne do wie lua ke ta 
pali ne lai-lai do dhai lena nga hegitu ta 
kare-menihe Deo. Do wie lua ke pa no ta 
pereda appa nguru dhue warru ne tui. 

6 Moko ta jhari ke no ta kare-menihe 
Deo, nga ngara Deo ne. Mina harre lema 
ne era pee Deo ne, nga hari-hari do era 
pa era do mmau do megala ne do kara 
do menihi le ke ri no. 

7Do wie lua lema pa no ta pereda pa 
hari-hari huhu, rai pereda, lipedai nga 
ddau-rai. 

8 Hari-hari ddau do muri mada pa 
danni raiwawa do medae ta wie hu nga 
mejura pa bhada do naanne, wala ngati 
ddau-ddau do alla ke pe bhuki ne ngara 
rai ti awe nga do dho peera dae raiwawa 
pa dhara buku ddau do muri do unu-oha 
ri Ana Ki'i Jhawa do alle peke habbhe ne. 

?Rowi do mina harre ke ki do makka 
ko mu ta dhanno, dhanno we ne lii do 
nadhe: 

10"Ddau do jhamma ta aggu nga 
ujhu-ai rapi-ubha, do tatu ke do ta aggu 
nga ujhu-ai rapi-ubha ma. Jhe ne ddau 
do jhamma ta pemade ri kelewa, do tatu 
ke ta pemade ri kelewa ma. Rido mina 
harre annu-niki Deo do jhamma ke ta 
makka tee nga wangnge jhe pee nga titu 
halla-anni." 

11 Moko ta ngadde ke ri ya hengi'u 
ne bhada do wala ri do hhau ti dhara 
raiwawa. Ne bhada do naanne donga 
tadu dhue la, mii tadu ana ki'i jhawa he. 
Ne lii no do mii lii debhoho he. 

12Pa hedhapa bhada do petari ne, ta 
pake ri no ne kuaha do mone-ae do 
hamme ri no ngati bhada do petari ne 
ma. Hari hewue raiwawa nga hari-hari 
ne nga we ne do pee pa danni raiwawa 

ta pehahhi ke ri bhada do naanne ta wie 
hu nga mejura pa bhada do petari ne, 
bhada do alla ke peie ne no'e do dhai ae 
ne. 

13 Moko ta tao ke ri bhada do kedhue ne 
lai-lai do dhai rihi madalae. Pa hedhapa 
hari-hari ddau ta pepure ke ri no ne ai 
ngati liru ma raiwawa. 

14Jhe hari-hari ddau do kemuki pa 
raiwawa ta pelu ke ri no, ri lai-lai do 
madalae do ie ta tao ri no pa hedhapa 
bhada do petari ne, jhe lii no pa hari-hari 
ddau do na harre ta petitu hewue do mii 
Wewo-worawwu bhada do alle peno'e ri 
kelewa, tapulara do pee ma nga muri. 

15 Pa bhada do kedhue ne do ie ri no ta 
wie henga pa bhada do tao do naanne, 
hakku ta nara ke no ta pedai lii nga do 
nara ta pemade hari-hari ddau do dho 
wae ta wie hu nga mejura pa no. 

16 Hari-hari ddau, do kepai nga do naiki, 
do kaja nga do kehia, naannu nga do 
balla kattu, ta pehahhi ke ri bhada do 
anne mita hammi ri ro ne tada pa ruai 
kedhanga kiadho pa tanga-rrei ro. 

17 Bhule dho heddau he do nara ta 
pewie pewalli ne nga-nga kidho bhule 
no nga tada do naanne, ngara ngati 

bhada do naanne miha, kiadho nomo do 
peteleo ne ngara do naanne. 

18 Pa dhe do jhamma ke ta era uku nga 
mmau dhara. Ddau do mmau dhara do 
na ra ta kire ne nga ne do pedabbho ri 
lete-lete nome ngati bhada do naanne, 
rowi ne nome do naanne, ngara heddau 
raiwawa. Ne nome ne 666. 

14 1 Ta alla pemina harre ta heleo 

ke ri ya, moko ta ngadde ke Ana 
Ki'i Jhawa ne do titu pa Kolo Bhojo Sion. 
Hela'u-la'u nga No era 144.000 ddau 
do pa tanga-rrei ro heddau-heddau do 
bhuke ne ngara No nga ngara Ama No. 

2 Moko ta rangnge ke ri ya ne lipedai 
ngati ihi liru do kedu-kedarru mii lii 
ei-petiri he nga mii lii kedu-kedarru 
dhoro do meliri dhara. Ne lii do naanne 
ne rangnge mii lii ketadu ngati mone 
ggai ketadu do pa dhara nga ggai he. 

3Pa hedhapa kedera era mejaddhi ne 
nga pa hedhapa appa ngi'u bhada he 
nga pa hedhapa kattu-kattu do pekehero 
kedera do naanne, ne do 144.000 ddau 
he, do jhuka hewue lilodho do wowiu. Ne 
lilodho do naanne adho do nara ta ajhe 
ie tari heddau he, wala ngati do 144.000 


WAHYU 14.4-7 1476 


ddau do na harre do alla ke pegolo ngati 
raiwawa dhe. 

ARo ke do na harre ne ddau do kemolo 
ta do mmau mii ana mobanni do wokobo 
he, rowi do adho dae ro do ngaddi ta 
bba'i hela'u nga mobanni. Pee ri ro 
nga pedutu la mii we ne kako Ana Ki'i 
Jhawa ne. Ti telora hari-hari ddau, ro 
ke donaharre do alla pehuri pewalli mii 
bhara jhula do petari rai pa Deo nga pa 
Ana Ki'i Jhawa ne. 

> Ngaddi dho ro ta pote-ta appi; jhe 
bhule dho ne lua kura nga terujha ie ta 
hewurawwu he pa ro. 

6 Moko ta ngadde ke ri ya heddau naju 
Deo do wala ri, do dhida ne lila pa ihi 
liru. Ne naju Deo do naanne do nga aggu 
lii jhara lua Li Hagha Dhara do peloro 
ne tu ta ma pedhae pa ddau raiwawa 
do pa danni raiwawa dhe, pa hari-hari 
ddau-rai, huhu, lipedai nga rai-pereda. 

7Ne naju Deo do naanne ta peka ke 
nga lipeka do maddu, "Meda'u we ri Deo, 
jhe wue waje we ne lua dhida nga kelodo 
No. Rowi do dhai ke ne awe pa Deo ta 
pehappo ne hala ddau raiwawa. Wie we 
hu nga mejura pa do alla pepeera liru, 

raiwawa, dhara dahi nga hari-hari mada 
ei-wattu!" 

ŜNe naju Deo do petari ne do lere ri 
naju Deo do kedhue do nga peka, "Alla 
ke pekeloli! Rae Babel do worena ne, 
alla ke pekeloli. Do alla ke pepemawo ri 
no hari-hari ddau-rai ri ei-ago, -- ei-ago 
ngati lua jhagga bute nga dawu no!" 

2Heddau naju Deo do ketallu ne do lere 
ne do dhue naju Deo do uru he, do nga 
peka do maddu, "Ne ddau do wie hu 
nga mejura pa bhada do naanne nga pa 
wowadu-worawwu bhada do naanne jhe 
do nga tada bhada do naanne pa tanga 
rrei kiadho pa ruai no, 

10 ddau do napoanne do medae ke ta 
ngino ne ei-ago Deo, wala dho ke ngati 
ei-ago lua kete nga bubu dhara Deo do 
alle ke pehale la dhara kabha nginu No, 
jhe do adho ke do nara ta galo ri ie ta 
hudi he! Hari-hari ne ddau do na harre 
do ta wolo pa dhara rao ai nga hedawa 
pa hedhapa naju-naju Deo do mmau 
do megala he nga pa hedhapa Ana Ki'i 
Jhawa ne. 

11 Ne habbhu ai era wolo ddau do na 
harre do ta pee ke nga poro-koki pelohe 
la lodho do nami mii ne. Anni lodho nga 


WAHYU 14.12-14 1478 


anni maddha adho do era ri nga pengaha 
ri ne wolo ne ddau-ddau do na harre, 

ri do wie hu nga mejura pa bhada do 
naanne nga pa wowadu worawwu bhada 
do tao ri ro ne, hari-hari ddau do nga 
tada ngara bhada do naanne." 

12Pa dhara lai do naanne, ne annu-niki 
Deo do pedhanno nga lipereda-lipereda 
Deo nga do halla-anni pa Yesus Kristus, 
do jhamma ke ta makka tee nga 
wangnge. 

13 Moko ta rangnge ke ri ya ne lipedai 
ngati era do mmau do megala do pali, 
"Bhuke we ne nadhe: Jhari ngati awe 
nadhe, mangngi nga mengallu dhara 
ke ne ddau-ddau do made pa dhara 
pemoke Muri!" "Do tarra!" ne bhale ri 
Henga Deo, "Do ta pengaha ke ro ngati 
jhagga do mejanni rowi ne wue-wila 
ngati ne nga ne do alla pejhagga ri ro do 
penau-pelere loro nga ro." 

14 Ta alla pemina harre ta heleo ke ri 
ya, ta ngadde ke hekewolo merammu 
do pudi. Pa dhida merammu do naanne 
do mejaddhi heddau do dho a'i mii 
ddau raiwawa he. Pa kattu era hewue 
labba mela lara jhe pa ruai No do era 
hebhangngu tudhi-kai do na'a. 

15Ta alla pemina harre ta era ke heddau 
naju Deo do wala ri, do mahhu-anni 
ngati Ammu Deo. Nga lipedai do maddu, 
ta peka ke no pa ddau do mejaddhi pa 
dhida merammu ne, "Wino we ne tudhi 
kai au ne jhe ghatto we pa awe nadhe 
rowi do dhai ke ke awe ta ghatto ne; do 
ihi ke raiwawa tu tu ta ghatto!" 

16 Moko ta wino ke ri ddau do naanne 
ne tudhi-kai no ne ma raiwawa, moko ta 
ghatto he ke raiwawa. 

17 Ta alla pemina harre ta ngadde ke 
ri ya heddau naju Deo do wala ri, do 
mahhu-anni ngati Ammu Deo pa era do 
mmau do megala. No lema do nga parru 
tudhi-kai do na'a. 

I8 Ta alla pemina harre, heddau naju 
Deo do nga kuaha pa ai, do dakka ngati 
dhea era tunu nga menahu ne. Nga 
lipeka do maddu ta peka ke no pa naju 
Deo do nga parru tudhi kae do naanne, 
"Wino we ne tudhi-kai au ne jhe atta we 
woago-woago pa raiwawa, rowi do ihi ke 
wue-wue ro!" 

19 Moko ta wino ke ri naju Deo do 
naanne ne tudhi-kai no ne, ma raiwawa 
jhe waggi ri no ne woago he ngati loro 

he, jhe ligu la era hengappi woago lua 
bubu dhara Deo do re'a nga lale ne. 
20Ta hengappi ke ne woago do na harre 
pa tele ti dhara rae, jhe ngati nalu era 
hengappi ne ta mili ke ne raa do dho a'i 
ke mii ei-waa pa dhara loko ae he jhe ne 
jjhau ne tallu ngahu kilo mete, jhe ne 
meramma ne miga ta dhue mete. 
1 Ta alla pemina harre ta ngadde 

1 5 ke ri ya pa ihi liru hahhi do 
madalae nga do rihi meliri dhara ddau. 
Era do pidu ddau naju Deo nga pidu lua 
apa nga kerewe do pedakka rahi. Nadhe 
ke ne awe do pedakka rahi ne pa Deo ta 
hegute ne lua kete nga bubu dhara No. 
2 Ta alla pemina harre ta ngadde ke ri 
ya hahhi do dho a'i mii dhara dahi-ae 
ngati gela do pehiwo nga ai. Jhe ngaddi 
lema ri ya ne ddau ddau do nara he 
penaja nga badha nga wowadu worawWU 
bhada do naanne, nga do nara lema 
penaja nga ddau do ne ngara no do tao 
ri tada nome ne. Ne ddau do na harre 
do titu pa tabbi dahi gela ne jhe do nga 
parru ketadu do wie ri Deo pa ro. 

3Jhe nga jhoke ri ro, ne lilodho Musa, 
annu Deo ne nga lilodho Ana Ki'i Jhawa 
ne. Mina hedhe ne lii lilodho ne, "Muri, 

Deo Mone Rihi Wiki Higa nga Pereda, 
do dhai tarra ne ketutu nga madalae ne 
wul ai-wui tao Au! Duae ngati hari-hari 
ddau-rai. do dhai tarra ne mola nga mira 
ne lai-lai do tao ri Au! 

“Nadu ke ne do dho meda'u pa Au we, 
Muri? Nadu ke do dho wae ta pepeke 
ne lua dhida nga ketutu Au, we Muri? 
Wata au ke ne do mmau do megala ne! 
Hari-hari ddau do ta dakka la wie hu nga 
mejura pa Au rowi ne nga we ne do tao 
ri AU do mola do mira do ngadde ke ri 
hari-hari ddau." 

Ta alla pemina harre ta ngadde ke 
ri ya Ammu Deo do boka-anni pa era 
do mmau do megala, jhe ne Ammu 
Bhalla-lai lipedara Muri do era pa dhara 
no. 

6 Moko ne naju Deo do pidu ddau he 
nga hari pidu lua apa nga kerewe he ta 
mahhu-anni ke ngati dhara Ammu Deo 
ne. Ne bhara pake ro ngati bhalla lenan 
do mmau jhe do kebhela. Jhe ro do nga 
pake henabbhi kabu do ngati mela lara. 

/Ta alla pemina harre ta wie ke ri 
hengi'u ngati telora bhada do na harre 
pa hari do pidu naju Deo he, pidu bhue 

paho mela lara do tobo ri lua kete nga 
bubu dhara Deo -- Deo do muri loro ne. 

8 Moko ta tobo ke ne Ammu Deo ne ri 
habbhu ngati lua dhida nga kelodo nga 
kuaha Deo. Nga do dho dakka dae ne 
do pidu ddau naju Deo he do nga aggu 
pidu lua apa nga kerewe he, bhule dho 
heddau he do nara ta maho la Ammu 
Deo ne. 

1 6 1 Moko ta rangnge ke ri ya ne 

lipedai do maddu ngati dhara 
Ammu Deo ne, do lii pa do pidu ddau 
naju Deo do na harre, "Kako we, la dhute 
we ne ihi ngati hari pidu bhue paho lua 
kete bubu dhara Deo la danni raiwawa!" 

ZTa kako ke la dhute ri naju Deo do 
petari ne, ne ihi paho no ne ma raiwawa. 
Moko ta hhau ke ne wihu-wihu do meliri 
dhara jhe do dhai tarra ne noho pa 
hari-hari ddau do nga bhada do naanne 
nga pa ddau-ddau do wie hu nga mejura 
pa wewo worawwu bhada do naanne do 
alle pepetito ri ro ne. 

STa alla pemina harre ri naju Deo do 
kedhue ne ta la dhute ke ne ihi paho no 
ne la dhara dahi. Moko ta jadhi ei dahi 
mii raa ddau do made he, moko ta ma 

de ke hari-hari bhada do muri pa dhara 
dahi. 

4Ta alla pemina harre ta la dhute ke ri 
naju Deo do ketallu ne, ne ihi paho no 
ne la dhara hari-hari loko nga hari-hari 
mada ei-wattu, moko hari-hari ei-loko ta 
jadhi ke ta raa. 

> Ta rangnge ke ri ya ne lipedai naju 
Deo do pereda pa ei-loko ne, do mola 
do mira, "woo Mone Rihi Wiki Mmau 
nga megala, Deo do era, nga do lore ke 
peera! 

“Do alla ke ri ro pedhutu ne raa 
annu-niki Deo nga raa nabi-nabi, pa awe 
nadhe ta tao ke ro ri Au penginu raa. 
Tarra, do mina harre ke ne do pekatta tu 
ro!" 

7 Moko ta rangnge ke ri ya ne lipedai 
ngati dhea era tunu-menahu ne do pali, 
"Muri, Deo do Mone Rihi Wiki Higa nga 
Peredane, do petu nga do mola do mira 
ne, ne lua wolo-lua wolo do pebunu ri Au 
he!" 

S Ta alla pemina harre ta dhute ke ri 
naju Deo do keappa ne, ne ihi paho ne la 
mada lodho, moko ta wie lua ke pa mada 
lodho mita ie ta pekappu ddau raiwawa 
ri pana lodho do dhai ketii. 

2Ta pekappu ke ddau raiwawa ri pana 
lodho do dhai ketii ne, moko ta kare ta 
wagge ke ri ro ne ngara Deo do nga higa 
ne pa hari-hari lua apa nga kerewe do 
na harre. Maji lema ta mina harre, wae 
dho ro ta jharra ngati lubhu harro nga 
menyilu jhe wae dho ro ta wue-waje ne 
lua dhida nga ketutu Deo. 

10 Moko ta dhute ke ri naju Deo do 
kelammi ne, ne ihi paho no ne la kedera 
era mejaddhi bhada do naanne. Moko 
hari hewue rai-pereda bhada do naanne 
ta kerabba ke, jhe ddau raiwawa ta 
ngangngi kolo we'o ke rowi do ta noro 
ke ne jhala lala paddha. 

11 Moko ta wie lua-unu kolo-taddhu ke 
ri ro pa Deo do era pa era do mmau do 
megala ne taga tari lua paddha ro he 
nga taga tari wihu-wihu ro he. Tapulara 
wae dho ma ro ta jharra ngati wui ai-wui 
tao ro do apa do kerewe he. 

12 Ta alla pemina harre ta la dhute ri ke 
ri naju Deo do keanna ne, ne ihi paho 
no ne la dhara loko Efrat do worena ne. 
Moko ta kemangu ke ne loko do naanne, 
hakku ta nara ke duae-duae ngati bira 
dimu ta narru jhara dhara no. 

13 Moko ta ngaddi ke ri ya, do tallu 
henga apa nga kerewe do ne wewo ro 
do a'i mii kedhakke he. Ne kedhakke- 
kedhakke do na harre do mahhu-anni 
ngati dhara ubha debhoho ne, ngati 
dhara ubha bhada, nga ti dhara ubha 
nabi do pote do appi he. 

14 Ro he, henga-henga apa nga kerewe 
do tao lua madalae-madalae. Hari do 
tallu ne henga do harre ta kako ke la nga 
hari-hari duae pa hari hewue raiwawa, 
jhe la pekupu ro tu ta pedhutu-pemuhu 
pa Lodho mone-ae, Lodho ngati Deo do 
Mone rihi Wiki Higa nga Pereda ne. 

15"Dhanno we! Ne dakka ya do mii 
dakka heddau mone mena'o! Mangngi 
nga mengallu dhara tu ddau do pee nga 
moko loro, jhe do jage ne bhara pake 
no, hakku kako dho no nga do dho bhule 
bhara pa ihi, jhe i'a dho ke no mekae 
dhara pa hedhapa ddau lowe!" 

16 Ta alla pemina harre ta pekupu ke ne 
ddau-ddau he ri henga-henga apa nga 
kerewe do na harre pa era do pa dhara 
lii Ibrani do pehune ta Harmagedon. 

17 Ta alla pemina harre ta dhute ke ri 
naju Deo do ke pidu ne, ne ihi paho no 
ne pa kolo ngallu. Moko ta rangnge ke 


WAHYU 16.18-21 1486 


ne lipedai do maddu ngati kedera do 
dhara Ammu Deo ne, do pali, "Moko ke!" 

18 Moko ta peki'e ke ne bhela nga 
lii kedu-kadarru dhoro do pee nga 
kepuka-kerajji ke jhe do lere ri dhai-ei 
do ri hi meliri dhara. Naddi de dho ta 
jadhi dae ne dhai ie do mina harre ne 
worawwu ral tare ti petari ti awe woro 
nga panynyi ddau raiwawa. Nadhe ke ne 
dhai ie do rihi ngati meliri dhara. 

19Ne rae do worena do naanne 
mehakka ta tallu tajji, jhe mae tebho-ttei 
hari-hari rai ngati hari-hari rai-pereda pa 
raiwawa. Moko ta pengino ke no ri Deo, 
ne ei-ago ngati kabha nginu Deo -- ago 
lua kete bubu dhara Deo do re'a do lale 
ne. 

20 Hari-hari pulu ta ila ke, jhe hari-hari 
lede ta marra ke. 

21 Ajjhi-ae wowadu-es, hewue ne 
mejanni ne, era ma ta lammi nguru 
kilo gram he, do bui ngati liru, jhe 
nappi-kebii ne ddau-ddau he. Moko ta 
wie ke ri ro ne lua unu kolo taddhu pa 
Deo, taga tari lua apa nga kerewe do ti 
ajjhi-wowadu-es do naanne do rihi meliri 
dhara ne. 

1 Ta alla pemina harre, ta dakka 

1 7 ke ma nga ya heddau ti telora do 
pidu ddau naju Deo do nga parru paho 
do na harre, ta lii ke, "Mai we, do ta la 
pejhujhe ri ya pa au mina mii ne tuka 
kenyo langa huka do keto ngara ne, ne 
wole, dhara rae do worena do petito 
peumu nga loko-loko he. 

ZDuae-duae raiwawa do tao lua kenyo 
langa huka he nga no, nga ddau do pee 
pa raiwawa do mawo ke, ri do ngino ne 
ago lua kenyo langa huka no ne." 

3Moko ta helibho ke ya ri Henga 
Deo, jhe aggo ya ri naju do naanne 
la padha-ae. Pa ni ta ngadde ke ri ya 
heddau moabnni do mejaddhi pa rudanni 
bhada do mea-adu jhe do kerape ke 
ne bhuke ri ngara-ngara lua kare nga 
menihe Deo. Ne bhada do naanne do 
nga kattu pidu jhe nga tadu henguru 
bhangngu. 

“Ne mobanni do naanne do nga 
pake bhajhu do wokelere-mea nga do 
mea-adu, jhe do penoo ri bhara nnau 
ngati mela lara nga wowadu do gaa nga 
merake nga womutiara. No nga dhede 
hewue mago mela lara do tobo ri lai-lai 

do woapa nga do ra'i, mii wue wila ngati 
lua kenyo langa huka no. 

> Pa tanga rrai no do bhuke ne hahhi 
ngara do dho teleo ne lua pedabbho no, 
"Babel Do Worena, ina ngati hari hari do 
jhagga bute nga dhawu nga do apa nga 
kerewe pa raiwawa." 

6 Moko ta ngadde ke ri ya ne mobanni 
do naanne do mawo ke ri raa annu-niki 
Deo nga raa ddau-ddau do pemade taga 
tari do pee nga halla-anni pa Yesus. Ta 
ngadde ke ri ya ne mobanni do naanne, 
ta jadhi ta madalae ke ya. 

7 Moko ta lii ke ne naju Deo do naanne 
pa ya, "Ta nga au hakku madalae? Rihi 
ie ta peke ri ya pa au ne lai do pehune 
jhara lua mabanni do naanne mina harre 
lema jhara bhada do menya'e ri no ne, 
bhada do nga kattu pidu bhue jhe do 
nga tadu do henguru bhangngu ne. 

ŜNe bhada do naanne, pa awe do 
uru he do ngaddi ta muri, tapulara 
pa awe nadhe adho kie do muri ri. Pa 
dhara hekedhiki ri, do medae ke no ta 
mahhu-anni ngati ro'a made mada, jhe 
do ta kako ju la lua apa nga kerewe ne. 
Ddau-ddau do muri pa raiwawa, do ne 
ngara ro do adho do era do bhuki pa 

dhara Buku Ddau do Muri nga do dho 
peera dae raiwawa dhe, do ta madalae 
ke kinga ngadde ke ne bhada do naanne. 
Rowi ne bhada do naanne, pa uru he do 
ngaddi ta muri. Pa awe nadhe adho ke 
do muri ri, tapulara do medae ke no ta 
hhau wari. 

Pa dhara lai do nadhe do jhamma ke 
ta era ne lua uku nga mmau dhara nga 
lua tada lohe. Pidu bhue kattu he, wala 
dho ke ti pidu bhue bhojo; bhojo-bhojo 
era mejaddhi mobanni do naanne. Jhe 
pidu bhue kattu do na harre lema, pidu 
ddau duae: 

10 lammi ti telora ro do alla ke pepada, 
hahhi pa dhara nga pereda ko, jhe hahhi 
ri, adho dae do dakka. 

11Jhe ne bhada do pa uru he do ngaddi 
ta muri, tapulara pa dhara awe nadhe 
adho ke do muri, no ke ne duae do kearu 
ne. No do naanne heddau ti do pidu duae 
do na harre lema, do pa awe nadhe do 
pa dhara ju la dhara lua apa nga kerewe 
ke. 

12 Henguru bhangngu tadu do ngaddi ri 
au he, napoharre henguru ddau duae do 
adho dae do jhari ta pereda. Tapulara pa 
ro do ta wie ne kuaha mii duae he, he 

la'u-la'u nga bhada do naanne, pa dhara 
heja we ne tui. 

13 Hari do henguru ne duae do na hedhe 
do nga lua pedabbho do hela'u we; do ta 
jhula ri ro, hari-hari ne lua rui nga kuaha 
ro pa bhada do naanne. 

14 Do medae ro ta pemuhu-pelawa nga 
Ana Ki'i Jhawa ne. Tapulara ne duae- 
duae do na harre do medae ta pejharra 
ri Ana Ki'i Jhawa ne nga ddau-ddau 
pedute No do pee nga halla-anni he, do 
alla pepedoa nga do pidhi ri No, rowi No 
ke ne Muri ngati hari-hari Muri nga Duae 
ngati hari-hari duae." 

15 Do lii lema ne naju Deo do naanne, 
"Ei-loko do ngadde ri au nidhe, era 
mejaddhi banni kenyo langa huka do na 
nidhe, wala dho ke ngati ddau-ddau- 
rai, ana-ana-rai, rai-rai-pereda nga 
lipedai-lipedai. 

16 Henguru bhangngu tadu do ngaddi 
ri au he nga bhada do na nidhe do ta 
paddhu nga banni kenyo-langa huka 
do na hidhe. Do ta raba ri ro hari-hari 
ne nga we ne do unu-oha no, jhe hane 
do nga do dho bhule bhara pa ihi. Do 
ta nga'e ne ihi no ri ro, jhe pekappo 
ladu-ladu no ri ai. 

17 Rowi alla ke ri Deo pepekemuki ne 
ade ro ta pekako ne lua pedabbho Deo. 
Do alla ke petao ro ri Deo ta pehela'u 
lii tu ta jhula ne kuaha ro pa bhada do 
naanne, mita ie ne bhada do naanne ta 
pereda tade jadhi ne nga ne do pale ri 
Deo. 

18 Ne mobanni do ngadde ri au ne, wala 
dho ke ti rae do worena, do pereda pa 
duae-duae pa raiwawa dhe." 

18 1 Ta alla pemina harre ta ngadde 

ke ri ya heddau naju Deo do wala 
do puru ngati era do mmau do megala. 
Do nga kuaha do mone-ae no, jhe ne 
weo nga kana no do peteleo hari hewue 
raiwawa. 

ZNga lipeka do maddu ta peka ke 
no, "Alla ke pekeloli! Babel do worena 
ne, alla ke pekeloli! Pa awe nadhe 
jadhi ke no ta era manga wango nga 
henga-henga kerabba he. Pa dhara no 
do muri ke heworawwu-heworawwu do 
rue do taru jhe do bhege dhara ddau. 

3 Rowi hari-hari ddau-rai alla ke penginu 
ne ago lua matta dhara nga lua bute 
nga dhawu no. Duae-duae raiwawa do 
tao bute nga dhawu ke nga no, jhe ne 
ana-ana dhaga pa raiwawa jadhi ke ta 

kaja-ta kete'e ri lua ddhei nge nga ade 
do rihi ngati rupehakku ne do dho nara 
ke ta bhate wari ne." 

AMoko ta rangnge ke ri ya ne lipedai do 
wala ngati era do mmau do megala ne, 
do pali, "Mahhu-anni we, woo annu-niki 
Ya! Mahhu-anni we ngati dhara no! 
Bhole pedute we ri mu ne lubhu harro 
nga menyilu no, jhe dutu le ta dhui-ta 
hape ne lua wolo no! 

> Rowi ne lubhu harro nga menyilu no 
do heudu-huu-bhodo-lede ke hape la ihi 
liru, jhe do henge ri Deo ne lua apa nga 
kerewe do tao ri no he. 

$Tao we pa no do mina mii ne do alla 
no petao pa mu; bhale we pa no wari 
lipa ne ae tu hari-hari ne do tao no pa 
mu. Ihe we ne mago no ri bhara nginu 
dhue wari lipa ri ne pana ngati bhara 
nginu do pemoke ri no tu mu. 

7Wie we pa no ne bhara dhui nga 
hape nga lua hedui-herui, do hela'u ne 
ae nga lua dhida nga ketutu nga lua 
keruka-kerakki do alle pewie ri no ta 
ngino pa ngi'u no miha. Rowi do loro-loro 
ke no ne lii pa ngi'u no, 'Ya ke dhe ne 
banni-ae do parru pereda! Ya adho do 

mobanni wue; adho ya dhe do medae ta 
peabu nga lua hedui-herui!' 

8 Taga tari lai do naanne ke, hakku 
pa dhara helodho we do ta nappe ke 
no ri apa nga kerewe -- banyaki, lua 
hedui-herui, nga lua menganga dhallu. 
Jhe no do medae ke ta tune pe kappu 
ladu-ladu ri ai, rowi do kuaha ke Muri 
Deo do pehappo hala no ne." 

? Ne duae-duae raiwawa do pedutu nga 
wui al-wui tao lua bute nga dhawu do tao 
ri no nga do dute ne lua ddhei mobanni 
do naanne do rihi ngati rupehakku ne do 
medae ta tangi-pali tu rae do naanne, 
kinga ngadde ke ri ro ne habbhu do poro 
koki ngati ai do pekappo ladu-ladu ne 
rae do naanne. 

10 Do medae ro ta titu ngati jjhau, 
rowi do meda'u ro nge ta lakka le ri lua 
hedui-herui no. Ne ane ro, "Bhote eh, 
dhai tarra ke ne apa nga kedha rae do 
keto ngara do nadhe -- rae Babel do dhai 
rui ne! Pa dhara heja we ne lua wolo au, 
moko dhangnge ke ne pepekako!" 

11 Ne ana-ana dhaga raiwawa lema 
do tangi-lajhu-anni taga mobanni do 
naanne, rowi bhule dho ke heddau he ne 
do walli ne bhara dhaga ro. 

12 Bhule dho ke ne do walli mela-lara, 
mela pudi, wowadu-wowadu nnau do 
gaa do merake nga mutiara unu ro; 
mina harre lama bhalla lenan, bhalla 
kelere mea, hutarra nga bhalla do 
mea-adu, hari-hari ajhu do hedui jhe 
peabu, bhara-bhara ngati gadhi nga 
ajhu do dhida kebhue, bhara ngati mara, 
bbhahhi nga wowadu pudi do meluti; 

13 kuri kajumanu, wwau mangngi -- 
wwau mangngi pa dapu, lawoboo, 
hetagi, keminya; ago nga eimanynyi, 
terigu nga gandum; hapi nga ki'i jhawa, 
jara nga doka, annu-niki annu-niki, rihi 
ri ko ti na harre henga muri mada ddau 
raiwawa lema. 

14 Ta lii ke ne ana-ana dhaga he pa 
mobanni do naanne, "Hari-hari ne nga 
we ne do ddhei ta unu ri au pi'a dho ke, 
nga hari-hari lua keruka-kerakki nga 
lua heree-hereba au alla ke peila. Adho 
ke do medae ri au ta peabu ri nga na 
harre!" 

15 Ana-ana dhaga do kaja nga kete'e ke 
ri pedhaga pa dhara rae do naanne, do 
ta titu ke ngati jjhau, rowi do meda'u ke 
ro ta lakka ri lua hedui-herui no ne. Do 

medae ke ro ta tangi-lalu jhe wutu kattu 
kattu, 

16jhe lii ro, "Bhote eh, do dhai tarra ke 
ne apa nga kedhaha ne rae do keto ngara 
do nadhe! Do pa tima ro do pake bhalla 
lenan, bhalla do kelere mea nga do mea 
adu, pa tima no do tobo bhara nnau nga 
tenge ngati mela-lara, wowadu-wowadu 
nnau do gaa nga merake nga mutiara! 

1/Tapulara pa dhara hejawe, mmau ke 
hari-hari ne lua kaja nga kete'e do na 
harre!" Hari-hari nakodha, ddau menupa 
nga ana-ana kapa, mina harre lema 
ddau do ne muri mada ro ti dhara dahi, 
do ta titu ke ngati jjhau. 

18 Jhe peka ro, ta ngadde ri ro ne 
habbhu do porokoki ne ngati ai do 
pekappo ladu-ladu ne rae do naanne. Ta 
peko ke ro, "Ngaddi de dho ta era rae do 
hewala do mii rae do worena do nadhe!" 

19 Moko ta hibha awu ke ro la wokolo 
mii hahhi tada lua lalu ro, jhe tangi ro 
peka-ka, "Bhote eh, dhai tarra ke ne apa 
nga kedhaha ne rae do mina hedhe ne 
worena! Ti lua kaja nga kete'e no alla ke 
pepejadhi ddau ta era nga kapa-kapa pa 
dhara dahi jhe jadhi ke ta kaja! Tapulara 

pa dhara he ja we, mmau ke hari-hari ne 
nga we ngati no!" 

20Woo era do mmau do megala, hodho 
we nga mengallu nge kehaka dhara 
we, ri do mae tebho ttei ke ne rae do 
naanne! Woo annu-niki Deo, rasul-rasul, 
nga nabi-nabi, mengallu nge nga kehaka 
dhara we! Rowi alle ke no pewole ri Deo 
mii lua pebhale penaja nga ne nga ne do 
alla petao ri no penaja nga mu! 

21Ta alla pemina harre, heddau naju 
Deo do dhai kedi'i ta dhede ke hewue 
ne wowadu -- mii worena wowadu geho 
do worena he -- ta nabhe ke la dhara 
dahi jhe lii, "Mina hedhe ke ne loro jhara 
rae Babel do keto ngara ne, ne medae 
ta nabhe nga kewuu hakku adho ke do 
medae ta ngadde wari ri. 

22 Lialu ketadu nga ti mone ggai ketadu 
ngati do jhuka lodho, ngati do tiu 
kehidho nga do tiu wotabbe, hari-hari ne 
na harre adho ke do medae ta rangngi ti 
dhara au! Adho ke do medae ta era ri ie 
ta heddau he mone jhagga do dhai i'a ri 
paanne, jhe likedarru wowadu geho le 
adho ke do medae ta rangngi ri pa dhara 
au. 

23 Ddau adho do medae ta ngaddi ri 
weo lapu pa dhara au; jhe adho ke do 
medae ta era lielo nga bhaba lai-ala 
peloko nga'a paanne. Ana-ana dhaga au, 
ro ke ne ddau-ddau do ketoo ngara pa 
danni raiwawa, jhe ri lipna-lipana au ne 
pelu ri au hari-hari ddau pa raiwawa!" 

24 Hakku wole Babel ri do pa dhara rae 
do naanne do ngaddi ke raa nabi-nabi 
raa annu-niki Deo, ki peheatte, raa 
hari-hari ddau do alla ke pepemade pa 
danni raiwawa. 

1 9 1 Ta alla pemina harre, ta rangnge 

ke ri ya mii likebiro-baro ddau 
lowe he ngati era do mmau do megala, 
do peka-pekarra, "Wue waje we Deo! 
Deo di, Deo do mone ma'i-mone golo di; 
No ke ne Deo do dhida do kelodo nga do 
higa nga pereda! 

2 Pa dhara lua happo hala, do happo 
nga mola nga mira jhe do tobo ri lua uku 
nga mmau dhara! Alla ke No pepebunu 
ne lua wolo tu do kepali jhagga bute nga 
dhawu ne do peape raiwawa do na dhe 
lua dhawu nga bute no. Alle ke pewole 
ri Deo ne do jhagga dhawu nga bute do 
naanne, rowi do alla ke ri no pepemade 
ne annu-niki Deo." 

3Moko ta peka ri ke ne ddau-ddau 
do ae he mina hedhe, "Wue waje we 
Deo! Ne habbu ai do pekappo ne rae do 
worena do naanne, jhe do adho ke do ta 
i'a pengaha wari ri." 

AMoko hari do dhue nguru do appa 
ddau kattu-kattu do na harre nga 
bhada do appa ngi'u he do pekehero 
kedera do naanne ta lakku rutu ke jhe 
peheguru-anni la worai jhe wie hu nga 
mejura pa Deo do mejaddhi pa dhida 
kedera ne. Ta lii ke ro, "Amin! Wue waje 
we Deo!" 

> Moko ta rangnge ke ne lipedai ngati 
kedera do naanne do pali, "Wue waje we 
Deo, woo hari-hari annu-niki Deo, nga 
hari-hari ddau -- do kepai nga do na iki 
-- do wie hu nga mejura pa Deo!" 

6Ta alla pemina harre ta rangnge ri 
ke ne hahhi lii do mii lii hekewolo ddau 
do dhai ae he; ne lii do naanne do mii 
kedu-kedarru nawa do pa dhara nga 
bhani dahi he nga do miii lii kedu-kedarru 
dhoro he. Ne rangnge ri ya ne ane ro, 
"Wue waje we Deo! Rowi Muri, Deo di Do 
Mone Rihi Wiki Higa nga Pereda ne do pa 
dhara awe nade do nee ke do pereda. 

7Mai we di ma mengallu nge nga 
kehada dhara, nga ma kerejhe-kewajji, 
mai we di ma wue waje ne lua dhida 
nga kelodo No! Rowi dhai ke ne lodho 
ngedhe No do do pedoe ta Ana Ki'i Jhawa 
ne, jhe ne mone ngedhe ne, do moko ke 
ta peloko nga'a. 

8 Do alle ke pewie pa no ne bhara pake 
ngati lenan do meghela tu ta pake." 
(Bhara pake lenan do naanne wala dho 
ke ngati wui ai-wui tao do wole do tao ri 
annu-niki Deo he.) 

? Moko ta lii ke ne naju Deo do naanne 
pa ya, "Bhuke we ne: 'Mangngi nga 
mengallu dhara ke ne ddau do langu do 
pedoa he la dhara lai-ala peloko nga'a 
Ana Ki'i Jhawa ne.'" Ta alla pemina harre 
ta pebhue ri ke ri naju Deo do naanne, 
"Nadhe ke ne lii do petu-petarra ne ngati 
Deo." 

10 Ta lakku rutu ke ya jhe peheguru-anni 
la worai pa hedhapa naju Deo do naanne 
ta wie hu nga mejura ya pa no, tapulara 
ta lii ke no pa ya, "Bhole mina harre! 
Bhole wie hu nga mejura pa ya, wie hu 
nga mejura pa Deo we! Rowi ya lema 
annu hela'u mii au lema mii hari-hari 
tuahhu au do titu halla-anni pa lii kelolo 

Yesus!" Rowi ne lii kelolo Yesus ke ne do 
pekewuru pa dhara ade ddau-ddau ta 
pedara. 

llTa alla pemina harre ta ngadde 
ke ri ya era do mmau do megala do 
boka-anni, jhe ngadde ri ya hengi'u jara 
do pudi. Ne ngara ddau do menya'e jara 
do naanne Do Henarru nga Mone Mola 
nga Mira. Do dho i'a bibhi hebhakka no 
pa dhara happo lua wolo nga pa dhara 
pemuhu do tao ri No. 

12 Ne namada No do mii jhe pa kattu No 
do nga pake labba do ae. Pa ngi'u No do 
bhuke ri hahhi ngara. Jhe wata ri No we 
miha ne do toi ne ngara do naanne. 

13 Ne juba do pake ri No alle ke 
pepehabbho pa dhara raa. Jhe No ke ne 
do pale ta "Lidara Deo". 

14Horodhadhu-horo ngati era do mmau 
do megala ne do pedutu No do nga 
menya'e jara-jara do pudi jhe do nga 
pake bhara lenan do pudi bheo-bheo. 

15 Ngati dhara ubha No, mahhu 
hebhangngu kelewa do na'a, jhe ri 
kelewa do naanne ke, ne pejharra ri 
No hari-hari ddau-rai, jhe ri No do ta 
pereda ke pa ro ri dabbho kajji bbahhi. 
Do ta hengappi ke No ne woago pa era 

hengappi woago lua kete bubu dhara 
Deo Do Mone rihi Wiki Higa nga Kuaha 
ne. 

16 Pa juba No nga pa rutu ga No do 
bhuke ne ngara nadhe; "Duae ngati 
hari-hari duae, nga Muri ngati hari-hari 
muri." 

17 Moko ta ngadde ke ri ya heddau 
naju Deo do titu pa dhida mada-lodho. 
Nga lipeka do maddu ta peka ke no pa 
hari-hari dolila, do lila jhara dhida, "Mai 
we ma peowu tu ta maho la dhara lai-ala 
worena do tao ri Deo ne! 

18 Mai we ma nga'a ne kedalli duae- 
duae, kedalli kattu-kattu muhu nga 
kedalli mone kettau-mone kettau pa 
dhara muhu, mai we mu ma nga'a ne 
kedalli ngati hari-hari ddau raiwawa, do 
kepai nga do naiki, naannu nga ddau do 
balla kattu!" 

19Ta alla pemina harre ta ngadde ke ri 
ya ne bhada do naanne, nga duae-duae 
raiwawa nga horodhadhu ro he, do 
peada ke ta la pemuhu-pedhutu nga 
No do menya'e jara do pudi ne nga 
horodhadhu No he. 

20 Moko ne bhada do naanne ta abu ke 
ta kappa hela'u-la'u nga nabi do pote do 

appi ne, do alla petao lua-lua madalae 
he pa hedhapa bhada do naanne. (Ri 
lua-lua madalae do na harre ke ne bhada 
do naanne ne pelu ne ddau-ddau do nga 
tada bhada do naanne nga ddau-ddau do 
wie hu nga mejura pa wewo-wWorawWU 
bhada do naanne do petito ri ro he.) 
Moko ne bhada do naanne nga nabi do 
naanne ta nabha ke nga muri mada he la 
llau dahi-ai do kedu-kedaru nga hedawa 
ne. 

21Jhe ne horodhadhu-horodhadhu ro 
he ta pemade ke ri kelewa do mahhu 
ngati dhara ubha mone menya'e jara do 
pudi ne. Moko ta dakka ke ne dolila he 
la dalla la hobha ne kedalli ro do alla 
pepemade do na harre. 

20 lTa alla pemina harre ta ngadde 

ke ri ya heddau naju Deo do puru 
ngati era do mmau do megala. Pa ruai 
no do nga parru kuhi ro'a made mada 
nga hewue tuki do mone-ae. 

2 Moko ta kappe ke ri no ne debhoho ne, 
debhoho weka -- do dho wala ke ngati 
Wango ne kiadho Henga Apa nga Kerewe 
ne -- jhe petuke no tade hetabbha bhue 
ttau ne tui. 

3Ta alla pemina harre ta nabhe ke ri 
naju Deo do naanne ne debhoho ne la 
ro'a made mada ne, jhe helote ne ro'a do 
naanne jhe pahe ri hege, mita do nara 
ri ne debhoho do naanne ta la pelu ne 
ddau rai-ddau rai nga do dho alle dae ne 
awe do hetabbha bhue ttau ne. Ki alla ke 
penaanne, do jhamma ke ne debhoho ne 
ta gole ko pa dhara hemelila he ne awe. 

AMoko ta ngaddi ke ri ya ne kedera- 
kedera he, nga ddau-ddau do mejaddhi 
pa dhida kedera do na harre do wie ke 
ne kuaha tu ta pehappo hala. Ta ngaddi 
lema ke ri ya ne hemanga-hemanga 
ddau-ddau do alla peatta kattu he taga 
tari do pelebe ri ro ne lii jhara lua Yesus, 
nga do pemenyabbhe ri ro ne litakka do 
ngati Deo ne. Ne ddau-ddau do na harre 
adho do wie hu nga mejura pa bhada 
ne mina harre lema pa wewo-wWorawWU 
bhada do naanne do petito ri ddau he. 
Adho le ma do ngaddi ta hammi ne tada 
ngati bhada do naanne pa tanga-rrei 
kiadho pa ruai ro. Moko ta muri bhale 
wari ke ro jhe pereda mii duae he jhe 
pereda hela'u-la'u mii Kristus pa dhara 
hetabbha bhue ttau ne. 

> Nadhe ke ne kera'a do petari ngati 
pekaddhi bhale wari ddau-ddau do 
made. (Tapulara ddau-ddau do ma de do 
haghe he adho do pekaddhi bhale wari 
pa dhara awe do hetabbha bhue ttau do 
naanne.) 

6 Mangngi mone-ae tu ddau-ddau do 
dutu le ta pekaddhi bhale wari pa kera'a 
do petari ne. Do jhamma ke ro ta jadhi 
ta unu-oha Deo. Lua made mada awe 
do kedhue ne adho ke do nga kuaha 
penaja nga ro ri. Ro do ta jadhi ke 
ta mone-tunu-menahu unu Deo nga 
mone-tunu-menahu unu Kristus; jhe do 
ta pereda ke ro hela'u-la'u nga No pa 
dhara hetabbha bhue ttau ne tui. 

7 Ta ludu le ne awe do hetabbha bhue 
ttau ne, do ta gole ke Wango ti era 
bhadho no ne, 

Ŝjhe do ta kako ke no la pelu ddau- 
ddau-rai do menyabbha pa hari hewue 
raiwawa, Gog nga Magog. Ta pekupu ke 
ro ri Wango tu ta la pemuhu, hekewolo 
do dhai ae, do mii ae wolahalae pa 
tabbhi dahi he. 

92 Moko ta pemenyabbha ke ro la hari 
hewue raiwawa, jhe la pekehero ri ro ne 
era pee annu-niki Deo nga rae do ddhei 

Deo ne. Tapulara ta puru ke ai ngati ihi 
liru jhe la pekappu ladu-ladu ro. 

IO Ta alla pemina harre, Wango do la 
pelu ro he ta nabhe ke la dhara rao ai 
nga hedawa. Paanne ke ne era tu bhada 
nga nabi pote nga appi he ne nabha 
uru jhara. Do medae ke ro ta wolo anni 
lodho nga anni maddha lohe la lodho do 
nami mii ne. 

1 Ta alla pe mina harre ta ngadde ke ri 
ya hewue kedera wopudi do worena nga 
heddau do mejaddhi pa dhida kedera do 
naanne. Liru nga raiwawa ta marra ke 
ti hedhapa No, hakku nara dho ke ta 
ngaddi ri. 

12 Ta ngaddi ke ri ya ne ddau-ddau do 
alla pemade he, do kepai nga do naiki do 
titu pa hedhapa kedera do naanne. Moko 
ta boka ke ne buku-buku he. Moko ta 
boke ke hewue ne buku do wala. Buku 
Ddau Do Muri. Ta alla pemina harre 
ta pehappo ke ne hala ddau do made, 
pelere nga wui al-wui tao do hure do 
bhuke pa dhara buku-buku do na harre. 

13 Moko ta jhula ke ri dhara dahi ne 
ddau-ddau do made pa dhara no. Lua 
made mada nga Raiwawa Made Mada, ta 
jhula le ke ne ddau-ddau do alla pemade 

pa dhara ro. Jhe tu ddau-ddau do made 
do na harre hari-hari, ta pebunu ke ne 
lua wolo pa ro pelere nga wui ai-wui tao 
ro. 

14 Ta alla pemina harre Lua Mada Made 
nga Raiwawa Made Mada ta nabha ke la 
dhara rao ai. (Llau ai do naanne wa la 
dho ke ngati lua made mada pa awe do 
kedhue wari ne.) 

15 Ne ddau-ddau do bhuki ne ngara ro 
pa dhara Buku Ddau Do Muri, ta nabha 
ke la dhara llau ai ne. 

2 1 1 Moko ta ngaddi ke ri ya liru do 

wowiu nga raiwawa do WOWIU. 
Liru nga raiwawa do petari ne do ila 
ke, mina harre lema dhara dahi alla ke 
pemarra. 

2 Moko ta ngadde ke ri ya ne rae do 
mmau do megala ne, Yerusalem do 
wowiu, do puru ngati era do mmau do 
megala ne ngati Deo. Ne rae do naanne 
do alle ke pepenoo mii heddau ana 
mobanni do peloko nga'a he, do ta la 
peabu nga ana momone ne. 

3Moko ta rangnge ke ri ya ne lipedai 
ngati kedera ne do peka nga lipeka do 
maddu, "Pa dhara awe nadhe ne era pee 
Deo do hela'u-la'u ke nga ddau raiwawa! 


WAHYU 21.4-8 1507 


Do medae ke No ta muri hari nga ro, jhe 
ro do medae ke ta jadhi annu-niki No. 
Deo miha do ta era ke nga ro, jhe jadhi 
ta Deo ro. 

4Do ta hai ke ri No hari-hari ne 
ei-namada ngati namada ro. Lua made 
adho ke do ta era ri, lua hedui, litangi, 
kiadho lua paddha adho lema ke do ta 
era ri. Lai-lai do dui alla ke pemarra." 

> Moko No do mejaddhi pa dhida kedera 
ne, ta lii ke, "Pa dhara awe nadhe do 
tao ke ri Ya pewowiu hari-hari!" Do lii 
lema no pa ya, "Bhuke we ne nadhe, 
ro wi ne lipedai-lipedai do na harre do 
petu-petarra nga do nara ta parahajha." 

6 Moko ta lii ke No, "Moko ke! Ya ke ne 
do petari nga do pedakka ke ne Muri rai 
ti Petari lohe la Pedakka rahi. Nadu we 
ne do hae koko, do ta wie ri Ya penginu 
nga parahuma-wue ngati mada ei-wattu 
do wie muri mada ne. 

7Nadu ne ddau do nara do ta hamme 
ke ri no ne lai do nadhe ngati Ya. Ya ke 
ne do ta jadhi Deo no, jhe no ke ne do 
ta jadhi ana Ya. 

ŜTapulara ddau-ddau do meda'u, 
do mone pewie ddau, ddau do dho 
bhule nga guna, do pemade ddau, do 

jhagga bute nga dhawu, ddau do pake 
lipana-lidha'i, do wie hu nga mejura pa 
ajhu nga wowadu, hari-hari do pote do 
appi, do ta nabha la dhara llau ai nga 
hedawa do weo kedu-kedaru ne, naanne 
ke ne lua made mada do kedhue ne." 

? Heddau ti telora do pidu naju Deo do 
alla peparru paho-paho do tobo ri pidu 
lua apa nga kerewe do pedakka he, ta 
dakka ke la nga ya jhe lii, "Mai we! Do ta 
pejhujhe ke ri ya pa au ne Ana Mobanni 
do ta ngedhe ne, ihi-ammu ti Ana Ki'i 
Jhawa ne." 

10 Moko ta helibho ke ya ri Henga Deo, 
ta aggo ke ya ri naju Deo do naanne la 
kolo lede do rihi dhida. Ta pejhujhe ke 
pa ya ri no Yerusalem, rae do mmau do 
megala ne, ne rae do naanne do puru 
ngati era do mmau do megala, ngati 
Deo. 

11 Do nga gaa nga kele'e nga dhida nga 
kelodo Deo. Ne rae do naanne do weo do 
kana mii weo wowadu do gaa do merake 
he, mii wowadu baiduri pandan do tarre 
lohe mii gela he. 

12 Ne tebo do pekehero no ne do 
dhida jhe do balla, nga henguru dhue 
bhue ne ubha-kelae-ae do jaga ri 

henguru do dhue naju Deo. Pa ubha 
kelae-ubha kelae do na harre do bhuki ri 
ngara-ngara ngati hari henguru do dhue 
huhu do Israel. 

13 Era tallu bhue kelae do hedhapa ju la 
hahhi era: tallu ju la bira dimu, tallu ju 
la bira bhollau, tallu ju la bira bhodhae 
jhe tallu ju la bira waa. 

14 Ne tebo rae do naanne do petito 
pa dhida henguru dhue bhue wowadu 
kepue. Pa wowadu do na harre do bhuke 
ri ngara hari henguru do dhue rasul Ana 
Ki'i Jhawa do naanne. 

15 Ne naju Deo do pedai lii nga ya ne do 
nga kajji-uku ngati mela lara, tu la uke 
ne rae do naanne, ubha-ubha kelae-ae 
henga tebo rae do naanne. 

16 Ne rae do naanne do ubha-raka appa 
-- ne merai ne hela'u we nga balla ne. 
Moko ta uke ke ri naju Deo do naanne ne 
rae do naanne ri kajji-uku do unu no ne: 
ta teleo ke ne merai ne 2400 kilo mete; 
ne balla ne nga dhida ne, do hela'u we 
nga merai ne. 

17 Ta dhai ta uku ke ri naju Deo do 
naanne ne tebo ne, ta teleo ke ne dhida 
ne anna nguru mete. Ne ruuku do pake 

ri naju Deo do naanne ruuku do tima ta 
pake ri ddau raiwawa ma. 

18 Ne tebo do naanne do tao ngati 
wowadu baiduri pandan, jhe ne rae do 
naanne do tao ngati mela lara ihi wue, 
do tarra lohe mii gela he. 

19 Ne wowadu-wowadu kepue rae 
do naanne do penoo ri heworawwu- 
heworawwu wowadu do gaa nga merake. 
Ne wowadu do petari ne do tao ngati 
wowadu baiduri pandan, do kedhue 
ne ngati wowadu nilam, do ketallu ne 
ngati wowadu yakut, do keappa ne ngati 
wowadu zamrud, 

20 do kelammi ne ngati wowadu baiduri 
sepah, do keanna ne ngati wowadu 
delima, do kepidu ne ngari wowadu 
ratna cempaka, do kearu ne ngati 
wowadu pirus, do keheo ne ngati 
wowadutopas, do kehenguru ne ngati 
wowadu krisopras, do kehengu-ahhi 
ne ngati wowadu lazuardi, nga do 
ke henguru-dhue ne ngati wowadu 
kole-wawi. 

21 Hari henguru dhue bhue ne ubha 
kelae he do tao ri henguru dhue bhue 
mutiara, hewue-hewue do tao ri hewue 
mutiara. Ne rujhara pa dhara rae do 

naanne do tao ngati mela lara ihi wue do 
tarre lohe mii gela do kebhela he. 

22 Ngadde dho ri ya Ammu Deo pa 
dhara rae do naanne, rowi ne Ammu Deo 
ne, Muri ma miha, Deo Do Mone Rihi 
Wiki Higa nga Pereda ne, nga Ana Ki'i 
Jhawa ne ma. 

23 Ne rae do naanne adho ke do tenge ri 
ta peteleo ri mada lodho kiadho ri warru 
ri, rowi lua weo nga kana Deo ke ne do 
pekelale ne rae do naanne, jhe ne Ana 
Ki'i Jhawa ne ke, ne lapu rae do naanne. 

2Z4Ddau-ddau-rai pa raiwawa do medae 
ta narru pa dhara weo nga no ke, jhe 
duae-duae he lema do ta aggu ke ke ne 
lua kaja nga kete'e ro la dhara rae do 
naanne. 

25 Ne kelae rae do naanne do ta boke 
loro ke helodho rai balla-bilu, adho ke 
do medae ta henabbhe ri, rowi adho ke 
do era ri anni lodho nga anni maddha 
paanne. 

26 Lua gaa nga jhamma nga lua kaja 
nga kete'e ddau-ddau-rai do ta aggu ke 
la dhara rae do naanne. 

2/Tapulara ddau do tao lua do rue do 
taru, kiadho ddau do pote do appi -- 
ki peheatte ne nga we ne do wwau do 

benga, nara tu-tu dho ta maho la dhara 
rae do naanne, wata ke ddau do era do 
bhuki ne ngara he pa dha Buku Ddau Do 
Muri, buku ngati Ana Ki'i Jhawa ne. 
22 lRi naju Deo do naanne lema ta 

pejhujhe ke pa ya ne loko do ei 
ngati no do wie muri mada. Ne loko do 
naanne do megala ridu-ridu do hala mii 
ge la do tarre lohe he, jhe do mili ngati 
kedera era mejaddhi Deo nga Ana Ki'i 
Jhawa ne, 

Zdo pa telora rujhara pa dhara rae do 
naanne. Pa ngidi loko do naanne, pa 
hebhakka-hebhakka do era ne kepue 
ajhu era wattu lua muri mada ne, do wue 
henguru dhue wari pa dhara hewue ttau, 
hewari pa dhara hewarru. Ne ru ajhu do 
na harre do pake ta peie ddau-ddau-rai. 

3Pa dhara rae do naanne adho ke era 
ri ie ta hahhi do ta lakka ri lua-unu 
kolo-taddhu ngati Deo. Ne kedera Deo 
nga Ana Ki'i Jhawa ne, do ta era loro ke 
pa dhara rae do naanne. Ne annu-niki 
No do ta wie hu nga mejura ke pa No, 

4jhe ketarre ne tanga-mada No. 
Ne ngara No do medae ta bhuki pa 
tanga-rrei ro. 


WAHYU 22.5-9 1513 


> Adho ke ro do tenge ri ta pake lapu 
nga weo mada lodho, rowi anni maddha 
adho ke do ta era ri, rowi Muri Deo 
miha do ta pekelala pa ro. Moko ro do 
ta pereda mii duae he lohe la lodho do 
nami mii ne. 

6 Moko ta lii ke ne naju Deo do naanne 
pa ya, "Ne lipedai-lipedai do nadhe do 
petu-petarra jhe nara ta parahajha. 
Muri Deo ne do wie ne Henga No pa 
nabi-nabi, do alla ke pepepu ne naju No 
mita la pejhujhe pa annu-niki No ne nga 
ne do ta jadhi nga henginga." 

7"Heleo we nadhe!" ane Yesus, "Do ta 
dakka ke Ya nga henginga. Mangngi nga 
mengallu dhara ne ddau do pedhanno 
nga lii do dare do kewahho pa dhara 
buku do nadhe!" 

8 Ya, Yohanes, do alla ke pedhanno nga 
do ngaddi ke hari-hari ne na hedhe. Ta 
alla ya pedhanno nga heleo ne na harre, 
ta lakku rutuu ke ya jhe peguru -- anni la 
worai pa hedhapa naju Deo do pejhujhu 
ne na ahrre hari-hari pa ya, jhe miga ke 
ya ta wie hu nga mejura pa no, 

?tapulara ta lii ke no pa ya, "Bhole! 
Bhole wie hu nga mejura pa ya! Wie 
we hu nga mejura pa Deo we! Rowi ya 

naannu mii au lema, mii tuahhu-tuahhu 
au nabi-nabi nga hari-hari ddau do 
pedhanno nga lira'a-litakka do pa dhara 
buku do nadhe!" 

10 Moko ta lii ri ke no, "Bhole pehune- 
penite ne lii-lii do dare do kewahho 
pa dhara buku do nadhe, rowi do 
hedharra-hedakka ke ne awe ta jadhi 
hari-hari ne do nahedhe. 

11 Ddau do tao apa nga kerewe hani we 
ro petao loro-loro ne lua apa nga kewe, 
ddau do rue-do taru, hani we petao 
ta perue-petaru ne ngi'u ro; ddau do 
pedute lua ddhei Deo, hani we pepedute 
loro ma ne lua ddhei Deo, jhe ddau do 
muri-mada titu -wata tu Deo we, muri 
mada we teru titu wata tu Deo." 

12"Dhanno we ne nadhe!" ane Yesus, 
"Rajja dho ke do ta dakka ke Ya nga aggu 
pai-pala tu ta bhale pa heddau-heddau 
pelere nga wui ai-wui tao do alla petao ri 
no. 

13 Ya ke ne do petari nga do pedakka 
rahi; Ya ke ne Muri ngati do petari-rai 
lohe la do pedakka rahi." 

14 Mangngi nga mengallu dhara ne ddau 
do bhahe ne juba no tade mmau, hakku 
nara ro higa ta nga'a ne wue nga kepue 

ajhu muri mada ne jhe do maho la dhara 
rae do naanne lake jhara ubha kelae-ae 
rae do naanne. 

15 Tapulara ddau-ddau do tao apa nga 
kerewe, do pake lipana nga uku kerabba, 
ddau do bute do dhawu, do pemade 
ddau, do wie hu nga mejura pa ajhu 
nga wowadu, nga ddau-ddau do pote do 
appi, ie ta ri kolo lipali-lipedai mina harre 
lema ri wui ai-wui tao, hari-hari ne ddau 
do na harre ne era tu ro pa tele ngati 
dhara rae do naanne. 

16"Ya, Yesus, do alle pepepue ne 
naju Ya ne la nga mu mita pepeke 
ri no ne lai-lai do na hedhe tu lua ie 
jemaat-jemaat. Ya dhe kolo loro Daud; 
Ya ke ne moto mmau-rai do weo do kana 
ne." 

17 Ta lii ke Henga Deo nga Ana Mobanni 
do ta ngedhe ne, "Mai we!” Nadu we 
ddau do dhanno ne na hedhe do jhamma 
ke ta lii lema, "Mai we!" Nadu ne do hae 
koko, do jhamma ke ta dakka! Jhe nadu 
ne do nga lua ddhei, do jhamma ke no 
ta la aggo ne ei-loko do wie muri mada 
ne, nga do dho bhule nga kebhue. 

18 Pa nadu we ne ddau do dhanno ne 
lii-lii do dare do kewahho pa dhara daha 

buku do nadhe, ya, Yohanes, wie ne 
lipehewina do nadhe: kinga era ddau do 
pebhue ne nga we pa lii-lii do dara-do 
kewahhu do na hedhe, moko ri Deo do ta 
pebhue ne lua wolo tu ddau do naanne ri 
lua apa nga kerewe do pejhare pa dhara 
buku do nadhe. 

19Jhe kinga era ddau do pekura ne 
nga we ngati lii-lii do dare-do kewahho 
pa dara buku do nadhe, moko ri Deo 
lema do ta pekura ne paipala no, mii 
do pejhare pa dhara buku do nadhe -- 
pai-pala ngati kepue ajhu muri mada ne 
nga ngati dhara rae do mmau do megala 
do naanne. 

20 No ne do pedhae hari-hari ne lii do 
na hedhe, do pali, "Do petarra-tarra, do 
ta dakka Ya nga hewakka!" Amin! Dakka 
we, ooh Muri Yesus! 

21 Ki ie mudhe he Muri Yesus ta wie ne 
lua tarro ie nga menyarro mangngi No 
pa hari-hari annu-niki Deo! 

